주석 원문

조선후기 양반제도

신민의 상달문서

이 파일은 『조선후기 양반제도』(저자:이강욱)의 주석 원문을 별도 정리한 것으로, 조선후기의 양반제도에 관심있는 사람들이 연구 자료로 활용할 수 있도록 제공한다. 『조선후기 양반제도』는 종이책과 전자책으로 출간되었으며, 종이책은 은대사랑에서, 전자책은 교보문고 등에서 구입할 수 있다.

제1편 양반(兩班)의 관제(官制)

제1장 양반(兩班)의 관계(官階)

[주석-2]

『태조실록』 1년 7월 28일(정미)

定文武百官之制。 東班:正一品, 特進輔國崇祿大夫、輔國崇政大夫; 從一品, 崇祿大夫、崇政大夫; 正二品, 正憲大夫、資憲大夫; 從二品, 嘉靖大夫、嘉善大夫; 正三品, 通政大夫、通訓大夫; 從三品, 中直大夫、中訓大夫; 正四品, 奉正大夫、奉列大夫; 從四品, 朝散大夫、朝奉大夫; 正五品, 通德郞、通善郞; 從五品, 奉直郞、奉訓郞; 正六品, 承議郞、承訓郞; 從六品, 宣敎郞、宣務郞; 正七品, 務功郞; 從七品, 啓功郞; 正八品, 通仕郞; 從八品, 承仕郞; 正九品, 從仕郞; 從九品, 將仕郞。

[주석-3]

『典律通補』 「吏典」 〈官階〉

東班, 自正一至從四, 稱大夫; 自正五至從九, 稱郞。 雜職、土官職同。

[주석-4]

① 『태종실록』 3년 12월 11일(갑신)

以趙英茂爲大匡輔國崇祿大夫判承樞府事兼兵曹典書。

② 『태종실록』 7년 9월 17일(정묘)

禮曹詳定駙馬諸君班次:駙馬諸君, 帶輔國崇祿, 則班異姓府院君之下, 帶崇政、崇祿, 則班從一品諸君之上。

③ 『태종실록』 10년 8월 11일(을사)

加李佇輔國崇祿大夫。

[주석-5]

『중종실록』 17년 1월 11일(기미)

吏曹改嘉靖爲嘉義、嘉績、嘉順備望以啓, 上批于嘉義。

[주석-6]

『승정원일기』 고종 2년 1월 22일

傳曰:“宰臣疏, 纔有批敎矣。 因此而又有所通變者。 國舅之例授輔國, 有欠尊敬。 自今爲始, 國舅與資窮宗親、儀賓, 竝以上輔國崇祿下批, 大君、王子夫人外, 一依文武命婦例施行事, 定式。” ……

吏曹參判李升洙疏曰:“……臣意, 宗親、儀賓之隨品付階者, 一依文武資級, 俾爲著式, 未嘗修擧之一端矣。 臣莫念事體之重大, 妄論品階之沿改, 僭越之罪, 實無所逃, 冒悚敷陳, 敢溷聰聽。 伏望聖上仰稟東朝, 下臣此章, 詢及政府、銓司而財處焉。”

答曰:“省疏具悉。 予於潛時, 夙有所聞知者, 且今宗親、儀賓, 卽是尊屬也。 所陳, 甚合予意, 當有下敎矣。”

[주석-7]

『세종실록』 25년 12월 9일(기축)

下敎吏曹曰:“……在前, 每等一資, 未便, 當依文、武官例, 用二資。 正一品, 顯祿大夫、興祿大夫; 從一品, 昭德大夫、嘉德大夫; 正二品, 崇憲大夫、承憲大夫; 從二品, 中義大夫、正義大夫; 正三品, 明善大夫、彰善大夫; 從三品, 保信大夫、資信大夫; 正四品, 宣徽大夫、廣徽大夫; 從四品, 奉成大夫、光成大夫; 正五品, 通直郞、秉直郞; 從五品, 謹節郞、愼節郞; 正六品, 執順郞、從順郞, 爲人謹良者, 特旨加資。”

[주석-8]

① 『세조실록』 3년 1월 20일(을유)

吏曹據讓寧大君禔等上言啓:“……在前, 每一等一資, 不可。 當依文、武官例用二資, 正一品, 顯祿大夫、興祿大夫; 從一品, 昭德大夫、嘉德大夫; 正二品, 崇憲大夫、承憲大夫; 從二品, 中義大夫、正義大夫; 正三品, 明善大夫、彰善大夫; 從三品, 保信大夫、資信大夫; 正四品, 宣徽大夫、廣徽大夫; 從四品, 奉成大夫、光成大夫; 正五品, 通直郞、秉直郞; 從五品, 謹節郞、愼節郞; 正六品, 執順郞、從順郞, 爲人良謹者, 特旨加資。 ……” 從之。

② 『세조실록』 7년 3월 20일(신유)➤吏曹啓:“……在前, 每一等一資, 未便, 當依文、武官例, 用二資。 正一品, 顯祿大夫、興祿大夫; 從一品, 昭德大夫、嘉德大夫; 正二品, 崇憲大夫、承憲大夫; 從二品, 中義大夫、正義大夫; 正三品, 明善大夫、彰善大夫; 從三品, 保信大夫、資信大夫; 正四品, 宣徽大夫、廣徽大夫; 從四品, 奉成大夫、光成大夫; 正五品, 通直郞、秉直郞; 從五品, 謹節郞、愼節郞; 正六品, 執順郞、從順郞, 爲人謹良者, 特旨加資。 ……” 從之。

[주석-9]

① 『숙종실록』 37년 7월 15일(임인)

禮曹判書趙泰耉曰:“宗親從二品官資, 有正義, 儀賓從一品官資, 有光德, 此, 與太祖加上諡號相同, 宗親從一品官資, 有昭德, 而亦與章順王后徽號相同, 宜有釐改之事。”

大臣徐宗泰、金昌集亦以爲:“當改。” 上從之。 罷對後, 上取覽官案, 敎以‘正義, 則癸亥年, 因筵臣所白, 已改以明義, 此一款, 使拔去擧條中。’ 後, 泰耉, 於藥房入診時, 又白以‘考見文書, 則癸亥七月, 正義、光德, 同時釐改, 光德, 改以靖德。 今, 宜只改昭德二字。’ 上許之。 後, 吏曹啓請改以綏德, 從之。

② 『승정원일기』 정조 7년 3월 8일

樂性曰:“景慕宮尊號, 則以綏德敦慶四字議定, 惠慶宮尊號, 則以慈禧二字議定, 而但綏德, 乃儀賓加資之號, 然則改定加資之號, 亦何傷乎!”

③ 『승정원일기』 정조 7년 4월 8일

安春君烿疏曰:“伏以。 孝思克篤, 縟儀載擧, 臣民慶忭, 曷有其極! 仍竊伏念列聖朝尊號中文字, 或與宗臣資號相同, 則宗臣資號, 稟旨改稱, 已有近例。 英廟庚申孝宗大王加上諡號時, 明義二字, 與宗臣從二品資號相同, 故其時陳達, 資號改以昭義矣。 今此景慕宮追上尊號中綏德二字, 亦與宗臣從一品資號相同, 則臣子分義, 不可不趁速稟改, 故玆敢冒死援例仰陳。 伏乞亟命攸司改定資, 千萬幸甚。”

答曰:“省疏具悉。 疏辭, 下該曹稟處。”

吏曹啓目:“粘觀此安春君烿上疏, 則以爲‘今此景慕宮追上尊號綏德二字, 與宗臣從一品資號相同, 願依前例改定資號。’亦爲白臥乎所。 在前尊號中, 與朝臣資號相同, 則改定資號, 旣有已例, 似當卽爲改定, 事體不輕, 臣曹不敢擅便, 議于大臣稟處, 何如?”

判付啓:“‘依回啓施行。’爲良如敎。”

吏曹啓目:“粘問議于大臣, 則領府事金尙喆以爲‘宗臣資號之在所當改, 自有可據之已例, 無容更議。’云; 判府事鄭存謙以爲‘今此宗臣所請, 旣有已例, 資號改定, 恐合從施。’云; 判府事徐命善以爲‘資號改定, 旣有近例, 宗臣所請, 恐合從施。’云; 判府事李徽之以爲‘資號與尊號相同, 則改定資號, 已有前例, 今此宗臣所請資號, 亦宜改定, 恐合事理。’云; 左議政洪樂性以爲‘資號與尊號相同, 則改定, 多有已例, 今此宗臣所請資號, 恐宜改定。’云; 判府事李福源以爲‘朝臣資號及名字, 或同於尊號字, 則稟改, 旣有已例, 今此宗臣所請資號, 恐合改定。’云; 領敦寧金熤以爲‘朝臣資號, 若同尊號字, 則改其資號, 義理事體之所不可已者, 已例有無, 不必援論, 況有可據之例乎! 亟宜改定, 無容更議。’云。 大臣之議如此, 綏德之綏字, 以宜字改定, 何如?”

判付啓:“‘依允。’爲良如敎。”

[주석-10]

『세종실록』 26년 7월 1일(무신)

初, 傳旨吏曹:“封爵, 所以別尊卑定名分, 不可紊也。 高麗封君, 爰自宗室以至庶姓, 及其濫也, 下逮宦官, 竝得封君, 貽笑當世。 開國之初, 始除其弊, 至太宗朝, 盡革之, 獨駙馬、功臣、中宮父親封君之制, 尙仍其舊, 因循至今。 稽諸歷代, 唯宗室封王, 雖皇后之父, 只得封列侯。 自今一依古制, 宗室外庶姓封君, 悉皆革除, 其駙馬稱號, 稽諸古典以聞。”

吏曹啓:“謹按『職林』, 奉車、駙馬、騎三都尉, 皆漢武帝初置, 以宗室、外戚爲之, 奉朝請焉。 晋罷奉車、騎二都尉, 惟留駙馬都尉, 諸尙公主者爲之。 宋、齊、梁、陳、後魏, 竝爲尙主官, 至唐, 尙公主者爲之。 宋制選尙公主者, 卽拜駙馬都尉, 今朝廷亦遵用是制。 乞依歷代與中朝之制, 諸駙馬, 不許封君, 別立散官, 正一品, 綏祿大夫、成祿大夫; 從一品, 光德大夫、崇德大夫; 正二品, 奉憲大夫、通憲大夫; 從二品, 資義大夫、順義大夫, 除拜、祿俸、坐目等事, 依舊例。 異姓諸君府, 改稱駙馬府, 以爲衙門, 其經歷、都事, 以閑官口傳, 使掌府中庶務。 異姓諸君府所掌之事, 移屬忠勳司。” 從之。

[주석-11]

『승정원일기』 숙종 9년 7월 24일

又啓曰:“儀賓從二品資光德, 以靖德, 宗室從二品資正義, 以明義改定之意, 敢啓。”

傳曰:“知道。”

[주석-12]

『태종실록』 15년 4월 20일(정해)

江原道都觀察使李安愚上書, 下議政府六曹擬議。 ……一, 曾降條令內, 一二品已上, 賤妾所生限五品, 三品, 賤妾所生限六品, 四品, 賤妾所生限七品, 以次除授蔭職, 誠殿下深仁厚澤也。 然辨之不早, 噬臍何及! 願將此輩, 宜各以其類而相婚, 愼勿犯婚於兩班家裏, 又別除雜職而敍用, 不可混於文武官爵。 彼無定分, 則狎恩昵愛, 無所不至。 自古陰譎生變者, 多從此輩而出, 是徒務才勇, 而無正大高明之量耳。 徵諸古昔, 則邈矣, 前朝之釋器、比年之仁海, 是皆目前之明驗。 ……

議得:“右條宜擧行。”

敎曰:“月課匠人, 自三月至七月歸農。 賤妾所生限品授職, 不混朝班, 別除雜職事, 依擬議所申。”

[주석-13]

『세종실록』 12년 9월 7일(을사)

贊成許稠啓:“國朝令本係常人, 不得齒士類之法, 未盡善也。 常者, 平常也。 平常之人, 豈有不通仕路之理乎! 前朝盛時, 惡下之陵上, 文武參外官, 令執法官直斷施行, 故風俗不至澆薄。 今, 則參外及有蔭子弟, 必皆啓達論罪, 故文武士族外, 工商、賤隷之輩, 亦必啓達論罪, 恐將與士類混雜良賤無等矣。”

上曰:“工商、賤隷雜職者, 則不得齒士類尙矣, 若齒於東西職次者, 職旣無別, 待何有異乎?”

摠制鄭招啓:“中朝官制, 各品皆有雜職, 不列於流品, 本朝官制, 則無雜類之別, 故工商、賤隷、皂隷、所由、螺匠、杖首之類, 若得受職, 則竝齒朝班, 甚爲未便。 乞減西班官職, 別設雜職, 以尊文武官。”

上然之曰:“如此輩受東、西班職者, 亦參朝班乎?”

判書申商對曰:“司饔、司幕、尙衣院、上林園樂工、圖畫院之輩, 皆非流品, 不得參班, 其餘, 雖工商、賤隷, 若受東西職, 則竝參朝班矣。”

上曰:“卿等之言然矣, 其令詳定所議設雜職便否。” 啓事者出。

上謂代言等曰:“工商、賤隷、杖首之類受職者, 勿取旨論罪之議, 何如?”

皇甫仁等對曰:“雖工商、賤隷, 豈無可用之才! 旣受流品, 則不可區別待之也。 嚴刑以厚風俗, 稠之議, 非正論也。”

上曰:“然。 設雜職之議, 何如?”

僉曰:“設雜職, 待以異類, 必皆缺望, 豈厚意也哉! 若參外, 則可矣, 參上, 則尤難矣。” 上然之。

[주석-14]

『세종실록』 26년 윤7월 5일(임오)

議政府據兵曹呈啓:“前此工匠、雜技, 以一時賞功, 授西班軍職, 混於朝班, 深爲未便, 故司饔四番內, 加設司正四、副司正八、給事八、副給事十二。 工匠及雜技, 臨時賞職, 使不得混於朝班, 實爲美法, 然本朝良賤之分甚嚴, 前項工匠及雜技, 率皆賤口, 而授以司饔諸員等都目去官之職, 良賤混雜。 自今司饔四番各品內, 司直四、副司直四、司正四、副司正四、給事八、副給事八仍置, 以授司饔諸員; 除司直四、副司直四、司正八、副司正十二、給事十二、副給事十六, 以屬上林園, 授以工匠、雜技及賤口等, 以別良賤。 且上林園職品、散官, 亦以西班散官除授, 與文武實職無異, 亦爲未便。 正五品奉事校尉、奉務校尉, 從五品承進校尉、承供校尉, 正六品修任校尉、修職校尉, 從六品愼功校尉、愼課校尉, 正七品服効副尉, 從七品服勤副尉, 正八品典功副尉, 從八品尙功副尉, 正九品給事, 從九品副給事, 仍舊無資差下。” 從之。

[주석-16]

① 『세종실록』 15년 2월 14일(무술)

禮曹啓:“流外雜職內, 上林園, 則以內奴屬, 典樂署, 則以妓孫及公賤充差, 如有所犯, 雖參上, 依刑典直行決罰。 若圖畫院、尙衣院、司饔房、雅樂署、忠扈衛, 雖是雜職, 本非賤人, 其參上, 依成衆官例啓聞論罪。” 從之。

② 『세조실록』 12년 1월 15일(무오)

雜職, 展力都尉爲勵力徒尉, 効力徒尉爲彈力徒尉, 餘皆仍。

[주석-19]

『태조실록』 1년 7월 28일(정미)

西班:正三品, 折衝將軍、果毅將軍; 從三品, 保義將軍、保功將軍; 正四品, 威勇將軍、威毅將軍; 從四品, 宣節將軍、宣略將軍; 正五品, 忠毅校尉、顯毅校尉; 從五品, 顯信校尉、彰信校尉; 正六品, 敦勇校尉、進勇校尉; 從六品, 承義校尉、修義校尉; 正七品, 敦勇副尉; 從七品, 進勇副尉; 正八品, 承義副尉; 從八品, 修義副尉。

[주석-21]

『세종실록』 18년 윤6월 19일(계미)

上曰:“東班, 則旣設九品, 而又置權務之職, 西班, 雖有九品隊長、隊副, 爲流外庶人之職, 除授西班者, 率皆超拜八品, 有違於循資之法, 加設九品, 以革其弊。”

議政府啓曰:“三軍五員, 則每一軍革司直四、副司直十、司正十四、副司正五十二, 每軍加設正從九品各八十, 三軍甲士摠五十領, 每一領革副司直、司正各一、副司正五, 每一領加設正從九品各七, 正九品, 則稱進武副尉, 從九品, 則稱進義副尉, 竝以司勇稱號, 祿科, 竝依正品。” 從之。

[주석-22]

『典律通補』 「兵典」 〈官階〉

西班, 從二以上, 同東班; 自正三至從四, 稱將軍; 自正五至從六, 稱校尉; 自正七至從九, 稱副尉。 雜職同。 土官職, 自正五至從六, 稱隊尉; 自正七至正九, 稱徒尉。

제2장 양반(兩班)의 아문(衙門)

[주석-26]

『經國大典』 「禮典」 〈用文字式〉

二品衙門, 直啓【中外諸將、承政院、掌隷院、司諫院、宗簿寺, 亦得直啓。 各司有緊事, 則提調直啓。 大事, 啓本; 小事, 啓目, 外則無啓目。】, 直行移【相考事外, 皆啓。】; 其餘衙門, 竝報屬曹。

[주석-28]

『태종실록』 5년 3월 1일(병신)

禮曹詳定六曹分職及所屬以聞:吏曹掌文選、勳封、考課之政, 以德行、才用、勞效, 較其優劣而定其留放, 爲之注擬等事。 其屬有三, 一曰文選司, 二曰考勳司, 三曰考功司。 文選司, 掌文官階品、告身、祿賜之事, 正郞一人、佐郞一人。 考勳司, 掌宗親官吏勳封內外命婦告身及封贈之事, 正郞一人、佐郞一人。 考功司, 掌內外文武官功過、善惡、考課及名諡·碑碣之事, 正郞一人、佐郞一人。 兵曹掌武選、府衛、調遣、職方、兵甲、出征、告捷、講武等事。 其屬有三, 一曰武選司, 二曰乘輿司, 三曰武備司。 武選司, 掌武官階品、告身、武擧、府衛、軍戎之事, 正郞一人、佐郞一人。 乘輿司, 掌鹵簿、輿輦、帷幄、廐牧、程驛之事, 正郞一人、佐郞一人。 武備司, 掌中外甲兵數目、訓鍊武藝、考閱地圖、周知鎭戎城堡·邊境要害、烽火、出征、告捷之事, 正郞一人、佐郞一人。 戶曹掌戶口·土田·錢穀·食貨之政、貢賦之差等事。 其屬有三, 一曰版籍司, 二曰會計司, 三曰給田司。 版籍司, 掌戶口、土田、賦役、貢獻、勸課、農桑、考驗豐凶水旱及義倉賑濟之事, 正郞一人、佐郞一人。 會計司, 掌租賦、歲計、權衡度量、京外儲備支調之事, 正郞一人、佐郞一人。 給田司, 掌永業·口分·園宅·文武職田、諸公<解→廨>田之事, 正郞一人、佐郞一人。 刑曹掌律令、刑法、徒隷、案覈、讞禁、審覆、敍雪等事。 其屬有三, 一曰考律司, 二曰掌禁司, 三曰都官司。 考律司, 掌律令案覈、刑獄平決之事, 正郞一人、佐郞一人。 掌禁司, 掌門關、津梁、道路禁令之事, 正郞一人、佐郞一人。 都官司, 掌公私奴隷簿籍及俘囚之事, 正郞一人、佐郞一人。 禮曹掌禮樂、祀祭、燕享、貢擧、卜祝等事。 其屬有三, 一曰稽制司, 二曰典享司, 三曰典客司。 稽制司, 掌儀式、制度、朝會、經筵、史館、學校、貢擧、圖書、祥瑞、牌印、表疏、冊命、天文、漏刻、國忌、廟諱、喪葬之事, 正郞一人、佐郞一人。 典享司, 掌燕享、祀忌、牲豆、飮饍、醫藥之事, 正郞一人、佐郞一人。 典客司, 掌使臣迎接、外方朝貢、燕設、賜與之事, 正郞一人、佐郞一人。 工曹掌山澤、工匠、土木、營繕、屯田、鹽場、陶冶等事。 其屬有三, 一曰營造司, 二曰攻治司, 三曰山澤司。 營造司, 掌宮室、城池、公廨、屋宇、土木、工役之事, 正郞一人、佐郞一人。 攻治司, 掌百工制作、繕<冶→治> 、陶鑄之事, 正郞一人、佐郞一人。 山澤司, 掌山澤、津梁、苑囿、種稙草木、取伐柴炭·木石、街巷、堤堰、船楫、漕運、碾磑、屯田、魚鹽之事, 正郞一人、佐郞一人。 吏曹所屬, 承寧府、恭安府、宗簿寺、仁寧府、尙瑞司、司膳署、內侍府、功臣都監、內侍院、茶房、司饔房。 兵曹所屬, 中軍、左軍、右軍、十司、訓鍊觀、司僕寺、軍器監、義勇巡禁司、忠順扈衛司、別侍衛、鷹揚衛、引駕房、各殿行首·牽龍。 戶曹所屬, 典農寺、內資寺、內贍寺、軍資監、豐儲倉、廣興倉、供正庫、濟用庫、京市署、義盈庫、長興庫、養賢庫、各道倉庫、東部、南部、西部、北部、中部。 刑曹所屬, 分都官、典獄署、律學、各道刑獄。 禮曹所屬, 藝文館、春秋館、經筵、書筵、成均館、通禮門、奉常寺、禮賓寺、典醫監、司譯院、書雲觀、校書館、文書應奉司、宗廟署、司醞署、濟生院、惠民局、雅樂署、典樂署、司臠所、膳官署、道流房、福興庫、東·西大悲院、氷庫、種藥色、太淸觀、昭格殿、圖畫院、架閣庫、典廐署、社稷壇、慣習都監、僧錄司、各道學校·醫學。 工曹所屬, 繕工監、司宰監、供造署、都染署、沈藏庫、別鞍色、尙衣院、上林園、東西窯、各道鹽場屯田。

[주석-29]

『연산군일기』 2년 11월 26일(기사)

韓致亨議:“仰曹堂上與所屬各司提調相避之法, 自祖宗朝所無之事。 然從臺諫所啓, 亦無妨。” ……

成俊議:“臺諫所啓, 似當, 然大典〈相避〉條, 只避同衙門, 而無幷避屬司之文。”

[주석-30]

『中宗實錄』 36년 3월 5일(신묘)

傳于三公曰:“……以體統言之, 政府檢六曹, 六曹檢屬司, 其不能者, 或請推考, 或請罷黜, 而嚴明殿最, 則自然網擧目張也。”

[주석-31]

『효종실록』 1년 5월 19일(신미)

刑曹啓曰:“各司皆屬於六曹, 以屬司請推上司, 前所未有也。 本曹上直之官, 受通符以行, 此與凡人犯夜者有異。 第因一時忿懥, 施罰於下人, 果有率爾之失, 而捕盜廳之於本曹, 旣是屬司, 則移文本曹, 以待處置, 自是相敬之義。 而不此之爲, 直請推考, 體面一壞, 無以糾檢。 請當該捕盜大將推考。”

[주석-32]

『연산군일기』 2년 11월 20일(계해)

正言趙元紀啓:“軍器、司僕兩寺, 乃兵曹所屬, 而盧思愼爲提調, 公弼爲判書, 難於檢察, 又不可同議褒貶。 請父子中避之。”

[주석-33]

『經國大典』 「吏典」 〈褒貶〉

京官, 則其司堂上官、提調及屬曹堂上官, 外官, 則觀察使, 每六月十五日、十二月十五日, 等第啓聞。

[주석-34]

『효종실록』 1년 5월 19일(신미)

右邊捕盜廳啓曰:“夜深後, 邏卒逢着刑曹郞官, 執其從人, 則郞官怒杖本廳吏。 旣犯夜禁, 乃反侵凌, 請令攸司推考。”

下敎曰:“朝士之犯法, 一至於此, 殊極痛駭。 拿推。”

[주석-35]

① 『명종실록』 2년 5월 22일(임신)

府啓曰:“六曹郞官, 乃朝廷淸選之職, 而糾檢屬司, 其任至重。”

② 『승정원일기』 정조 2년 11월 23일

對曰:“本庫(養賢庫), 以戶曹、成均館屬司, 隨其劃給, 依例上下, 而文簿不煩, 事務且簡, 故別無弊瘼之可達者矣。”

③ 『六典條例』 「吏典」〈吏曹〉 考功司 總例

褒貶坐起, 每於六臘旬後定行【有故未磨勘, 則限後必追行。】。 前月晦日夜, 郎官進稟判書, 仍告亞、三堂, 定日後, 甘結於上司、五曹、漢城府及本曹屬司【五曹亦知委其屬司。】。 ……次本曹屬司官。 禮畢, 三堂商議等第, 參議正書【授職未滿三十日, 書日淺。】署封踏印, 錄事呈于承政院。【屬司褒貶, 有故不得磨勘, 則具由草記。】

[주석-36]

『태조실록』 1년 7월 28일(정미)

定文武百官之制。

[주석-37]

『정종실록』 2년 4월 6일(신축)

命門下侍郞贊成事河崙更定官制。 改都評議使司爲議政府, 改中樞院爲三軍府。

[주석-38]

『태종실록』 1년 7월 13일(경자)

改門下府左右政丞爲議政府左右政丞, 門下侍郞贊成事爲議政府贊成事, 參贊門下府事爲參贊議政府事, 政堂文學爲議政府文學。 增置參知議政府事二人, 秩從二品。 革門下府之號。

[주석-39]

『태종실록』 5년 1월 15일(임자)

改官制。 國初, 承前朝之舊, 議政府專總各司, 司平府掌錢穀, 承樞府掌甲兵, 尙瑞司掌銓注, 以左、右政丞兼判事, 六曹不得與聞朝政。 至是, 革司平府, 歸之戶曹; 承樞府, 歸之兵曹; 以東、西班銓選, 歸之吏、兵曹; 分政府庶務, 歸之六曹。 六曹各置判書一員, 秩正二品; 罷典書、議郞各二人, 置左、右參議各一, 階通政; 增置正、佐郞各一。 尙瑞司, 始以文、武官交差, 但掌寶璽符信而已, 不置兼判事; 三軍都摠制府, 各置經歷、都事, 增置同副代言一人。 前此, 以代言五人, 知吏、兵、戶、禮、工曹事; 以他官從三品以上, 知刑曹事, 坐都官決奴婢訴訟, 謂之知部。 至是, 始以代言知刑曹事, 使刑曹右參議專掌都官訴訟。 嘉善, 雖爲從二品散官, 然以爲六曹典書之階銜; 外方守令官至正三品者, 亦得以爲階銜。 是日悉革之, 皆以通政改下。

[주석-40]

『태종실록』 14년 4월 17일(경신)

分政府庶事, 歸于六曹。 ……初, 上慮政府權重, 思有以革之, 鄭重未遽, 至是行之。 政府所掌, 唯事大文書及覆按重囚而已。 今雖革議政府權重之弊, 然權分六曹, 無所統一, 庶事莫適稟承, 事多礙滯云。

[주석-41]

① 『세종실록』 18년 4월 12일(무신)

敎曰:“唐、虞之際, 百揆統九官十二牧; 成、周之時, 冢宰統六卿六十屬, 而冢宰實三公兼之。 或以爲‘漢陳平不對錢穀之數, 爲得大臣之體。’ 然不知實虧大臣之職, 而漢相之失權, 自平始矣。 自漢以後, 歷代之治亂, 皆由任相之得失。 我太祖開國之初, 設都評議司, 以摠一國之政, 後改爲議政府, 其任如初。 歲在甲午, 禮曹啓以‘大臣不宜親小事, 軍國重事, 議政府會議以聞, 其餘, 令六曹各以所職, 直啓施行。’ 自是以後, 事無輕重大小, 皆歸於六曹, 而不關於政府, 政府所與聞, 唯論決死囚而已, 有違古者任相之意。 甲午立法之本意, 亦不至於如此也。 況此皆祖宗之成憲, 但隨時損益而已! 今依太祖成憲, 六曹各以所職, 皆先稟於議政府, 議政府商度可否, 然後啓聞取旨, 還下六曹施行, 唯吏·兵曹除授、兵曹用軍、刑曹死囚外刑決, 仍令本曹直啓施行, 隨卽報于政府。 如有未當, 政府從而審駁, 更啓施行。 如此則庶合古者專任宰相之意。 惟爾禮曹, 曉諭中外。”

仍敎議政府曰:“昔議政府署事之時, 但左、右議政摠治, 而領議政不與焉, 有違古者專任三公之意。 自今領議政以下, 同議可否施行。”

② 『문종실록』 즉위년 11월 26일(병인)

傳旨議政府曰:“自今, 六曹, 非商度可否, 而有前例常行公事, 勿報議政府, 直啓施行。”

③ 『단종실록』 즉위년 5월 18일(경술)

魯山君卽位于勤政門。 頒敎曰:“……一, 古事政事, 皆出中書, 矧予幼沖, 昧於施爲。 凡所措置, 悉與政府、六曹擬議以行。 一, 前此六曹常行直啓公事, 今, 皆報政府, 啓聞施行。 一, 堂上以上官及臺省、政曹、防禦緊關沿邊將帥與守令除授, 皆與政府、政曹同議施行, 其餘三品以下除授, 亦皆審駁之。 凡干除授, 予不用私昵, 皆以公論, 如有特旨除授者, 必議諸政府, 大臣皆曰可, 然後除之。 一, 大小科罪, 皆下政府議之, 然後予當親斷, 不敢以左右私謁輕重之。 一, 除已成格例無所可否一應常行雜事外, 其餘公事, 悉令承旨面啓, 其中更有商度可否之事, 必與政府大臣親議乃決。 一, 承政院職掌出納, 所係匪輕, 大小人員一應私事, 毋得啓之。 ……”

[주석-42]

『세조실록』 1년 8월 7일(경술)

傳旨議政府曰:“上王幼沖, 凡所措置, 悉委大臣擬議施行。 今予受命繼統, 軍國庶務, 竝皆聽斷, 悉復祖宗之舊, 自今刑曹死囚外, 凡厥庶務, 六曹各以其職直啓。

[주석-43]

『중종실록』 11년 6월 1일(신해)

是日, 議政府始復署事。【史臣曰:“先是, 權在臺諫, 大臣縮手傍觀, 至是數坐朝堂, 上又召問政體, 體統尊嚴, 時論美之。”】

[주석-46]

『經國大典』 「吏典」 〈外官職〉

守令, 仕滿一千八百, 堂上官及未挈家守令、訓導, 仕滿九百乃遞。

[주석-48]

『태조실록』 1년 7월 28일(정미)

訓鍊觀:皆兼, 掌訓鍊武藝、敎習兵書·戰陣等事。 使一, 正三品; 軍諮祭酒二, 從三品; 司馬四, 從四品; 司直四, 從五品, 內一, 實差; 副司直四, 從六品, 內一, 實差; 參軍四, 從七品; 錄事六, 正八品。

[주석-49]

『세조실록』 12년 1월 15일(무오).

訓鍊觀, 改稱訓鍊院, 置都正、兼都正各一, 秩堂上正三品; 使爲正, 知事爲副正, 副使爲僉正, 錄事爲奉事; 革副使二、錄事一, 增置主簿一。 凡改錄事, 他司同。

[주석-50]

『태종실록』 18년 6월 7일(병술).

置翊衛司。 改世子左右司衛爲左右翊衛, 左右翊衛爲左右翊贊。 初, 敎曰:“加設衛士之數, 以三分之一侍衛世子, 擇甲士可當者差下。 又擇功臣子弟, 雖非功臣, 而宰相子弟可當衛士者, 亦許敍用。 予嘗驗之, 素所親愛者退立, 而素所不親愛者反效忠節, 皆在立心之如何耳。”

[주석-51]

① 『세조실록』 3년 3월 20일(계미)

兵曹啓:“駕前訓導稱號, 本無依據, 請改稱宣傳官。” 從之。

② 『세조실록』 3년 3월 29일(임진)

始命宣傳官入直于思政殿東廊, 令鎭撫摘奸, 永爲恒式。

③ 『세조실록』 3년 12월 11일(신축)

遣鎭撫、內禁衛、宣傳官、司僕等, 巡行城內外及江倉, 探察警守與巡官。

④ 『세조실록』 3년 12월 28일(무오)

出宣傳標信十五, 分付鎭撫、宣傳官、內禁衛, 各率步兵點城內巡官警守, 仍探察姦伏者。

[주석-52]

① 『세조실록』 10년 11월 26일(을해)

司憲執義兼宣傳官李永垠啓:“臣今日入宣傳官廳, 見未啓公事頗多。 其中豈無緊急之事而如此留滯!” 時, 上擇功臣、宰相之子年少可用者, 屬宣傳官, 分付公事, 使之啓達, 以試賢否, 而新進少年未諳事體, 難於奏對, 多留滯。

② 『연산군일기』 7년 4월 27일(갑진)

御經筵。 命移置兼司僕、宣傳官廳于外, 王, 以兩廳皆近大內, 惡其通漏內事。

③ 『명종실록』 18년 9월 17일(임진)

傳曰:“世子不平, 當移于承政院。 承政院, 則移寓于侍講院、翊衛司, 而弘文館、藝文館、尙瑞院、宣傳官廳, 則次次退處于外。”

④ 『명종실록』 22년 6월 27일(경술)

設侍藥廳于宣傳官廳。

⑤ 『순조실록』 11년 윤3월 15일(계사)

敎曰:“輔德廳, 以堂后爲之, 堂后移接於宣傳官廳, 宣傳官廳移接於典設司, 典設司移接於監印所, 而輔德廳所屬, 則書吏四人, 以內閣、弘文館書吏各二人差下, 下隷二名, 從顯廟朝時例爲之。”

[주석-53]

① 『예종실록』 1년 5월 18일(신축)

傳于承政院曰:“宮城每門, 雖有守門護軍, 何異把門甲士! 自今別立守門將, 且作守門將牌, 逐日落點守門, 如何?” 承旨等對曰:“上敎允當。” 遂從之。

② 『성종실록』 13년 12월 9일(계유)

命議守門將革罷便否于隨駕宰相。 鄭昌孫、姜希孟、鄭佸議:“今守門將, 皆以秩卑不知事體者差定, 不可。 四大門及宮城大門, 擇大護軍、護軍守之, 其餘闕內小門, 竝罷, 何如?”

李坡、魚世恭、李繼孫、李德良、呂自新議:“守門將稱號, 非祖宗故事, 四大門外, 皆罷之, 何如?”

孫舜孝議:“重門擊拆, 所以防盜也。 法立弊生, 非法之罪也, 只在任法者之失也, 豈可惡衣之垢而焚之! 患木之蠱而伐之乎! 旣守之以軍士, 又監之以將, 皆祖宗謹之之義, 仍舊, 何如?” 議入留中。

[주석-54]

『광해군일기』 13년 9월 28일(병인)

領議政朴承宗上箚曰:“……臣與弘耉、柳根鼎坐守門將廳, ……”

[주석-55]

① 『광해군일기』 3년 7월 23일(경신)

兵曹啓曰:“近來東西班窠闕甚窄, 宣傳官、部將、守門將等仕滿久未陞遷者, 多至二十餘人。 積滯之冤, 有足可矜。 頃者爲此, 而以別兒司果遷出之意, 啓下擧行, 而名雖陞出, 只帶虛銜, 使積仕之人反爲失祿之官, 於其心, 豈不落莫蹉跎乎! 武兼宣傳官加設六十員, 付以司果以下遞兒者, 乃近年待失職武官之新規也。 就此中除出司果五遞兒, 以內三廳仕滿者, 次次擬差, 旣遷之後, 除取才隨闕調用, 則人必喜幸, 其於聳動武士之方, 似或便益, 敢啓。”

傳曰:“允。”

② 『숙종실록』 45년 12월 20일(무오)

晩成又言:“內三廳末仕, 昔, 則送于吏曹陞六矣。 近來大臣以爲‘吏曹陞六後, 仍多作散爲冤。’ 稟定, 不復送吏曹, 而大抵守門將之屬, 不得爲監察等職, 固易作散, 而宣傳官之類, 可爲監察、守令等職, 以見阻吏曹, 反爲稱冤。 此後, 宣傳官、部將末仕, 請依前送于吏曹, 訓鍊院守門將, 送于兵曹。” 世子可之。

③ 『정조실록』 21년 1월 25일(병인).

兵曹, 以禁軍兼仕及參下守門將陞六朔數騎士移屬禁旅節目啓。【一, 宣傳官兼屬內禁衛, 卽祖宗朝成憲, 內三廳被薦者, 必經禁軍後擬望於初仕, 又是孝廟朝受敎。 自今申復舊制, 宣傳官、武兼、部將、守門將、參軍參下六十二人, 竝屬內禁衛, 以爲復舊遵敎之地。 一, 各廳參外官六十二員內宣傳十四員、武兼十二員、參軍三員、部將三員, 合三十二員, 屬一內禁衛, 其餘三十員, 均分於五番, 宣傳官之兼帶額外壯勇衛者, 勿論隨其兼帶多寡, 宣薦部將中移屬一內, 以準三十二員之數, 二內及一·二羽、一·二兼五番, 則每番兼仕, 毋過六人, 俾無取才時積滯之弊。】

[주석-56]

① 『세종실록』 30년 3월 21일(병오)

置王世孫官屬。 講書院, 左、右翊善各一, 從四品; 左、右贊讀各一, 從六品。 衛從司, 左、右長史各一, 從六品; 左、右從事各一, 從七品。 講書院, 以集賢殿官帶差; 衛從司, 以東西班他官帶差。

② 『인조실록』 26년 8월 13일(을사)

禮曹啓曰:“今此王世孫冊封時服色等事, 謹依大臣收議, 參以實錄所載以行, 而其間節目未詳盡者, 更加參酌, 別單書啓。”【別單:王世孫冊禮時, 以雙童髻、雙玉導、空頂幘、黑色袞龍袍、方龍補去肩龍、水晶帶行禮。 一, 冕服、絳紗袍、翼善冠、遠遊冠, 姑待三加時, 造作以入, 而禮文中, 殿下冕服九章, 世子冕服七章, 今此世孫, 則定以五章, 爲次第降殺之節, 宜當。 一, 敎命, 則在於實錄, 而竹冊、玉印, 無現出處, 依世子冊封謄錄擧行爲當。 一, 儀仗, 則王世孫闕外出入時, 別侍衛八人, 執烏杖騎馬, 分左右導從一款, 載錄於實錄而已, 旣無謄錄, 未能詳知。 且古今異宜, 不可無損益, 就世子儀仗中降殺, 抽出靑陽繖一、麟旗二、靑蓋二、靑扇二、烏杖八設行, 似當。 一, 輿輦, 無可據謄錄, 而亦依世子例造作。 一, 講書院官員, 依實錄, 左、右翊善各一員從四品, 左、右贊讀各一員從六品, 衛從司, 左、右長史各一員從六品, 左、右從事各一員從七品, 講書院, 則以弘文館官帶差, 衛從司, 則以東西班他官帶差事, 令吏曹稟旨差出。 一, 講書時所着服色, 粉紅色表衣, 諸具及黑靴子等物, 令尙衣院措備。 後, 冕服一款, 命徐議施行, 旗、蓋、扇, 竝命減之, 輿輦 命代以屋轎。】

答曰:“別單所定, 太過, 似未合禮。 冠則用紗帽, 出入之時乘馬以行, 可也。”

③ 『영조실록』 27년 4월 15일(임오)

命冊封王世孫。 敎曰:“旣設冊封都監, 講書院、衛從司官員, 其令該曹差出。”

④ 『영조실록』 35년 2월 12일(계해)

命設講書院、衛從司。

⑤ 『순조실록』 30년 8월 16일(신축)

敎曰:“虞卒已過, 慟廓益新。 世孫冊封, 雖有定期隨時之宜, 乃禮之正, 昔我英廟甲申秋, 冊我聖考爲東宮, 而皇朝故事, 則皇太孫冊儲, 不踰洪武二十五年遵而行之, 實兩合於述先從周之義。 今, 以王世孫爲東宮, 講書院、衛從司, 改稱春、桂坊, 受冊以原定日字行禮, 布告中外。 他餘事宜, 大臣禮官考例稟之。”

[주석-57]

① 『大典會通』 「兵典」 京官職 正一品衙門

宣惠廳:『續』 掌出納大同米布錢。 ……

濬川司:『增』 掌疏濬都城內川渠。 ……

② 『大典會通』 「兵典」 從六品衙門

各殿守門將:『補』【肇慶廟、慶基殿、濬源殿守門將, 以本道璿派宣、部薦人, 自宗親府輪回備望, 移送本曹入啓, 華寧殿守門將, 以水原哨官久勤啓差, 本曹單付, 並三十朔陞六品。】

[주석-58]

① 『선조실록』 26년 8월 19일(경자)

備忘記曰:“今日, 賊勢有萬可虞。 備邊司自前處事弛緩, 經賊二年, 未嘗鍊一兵、修一械, 只望天兵, 惟竢賊退, 無乃不可乎! 前日鍊兵事傳敎, 而予言不得施矣。 雖然似不可如是悠悠以待其亡。 今山陵都監已畢, 予意, 別設訓鍊都監, 差出可合人員, 抄發丁壯, 日日或習射或放砲。 凡百武藝, 無不敎訓事, 議處。”

② 『선조실록』 26년 8월 22일(계묘)

以訓鍊都監事目, 傳曰:“鍊習火砲, 固當爲之, 然火藥未敷, 不必偏習火砲, 如騎射、步射, 或踴躍擊剌, 或追逐超走, 皆可爲之, 惟在敎之者誠心盡力, 而習之者日日不怠, 時加賞格, 以激勸之而已。 昔戚繼光之敎士, 其法非一, 而囊沙懸於足, 使之習走, 漸加其重, 以爲常, 故臨戰趫捷無比, 卽其一也。 蓋人性, 各有所長, 訓鍊士卒, 宜多方以敎之。 且不必武士, 如本官人, 抄出丁壯數百, 除其身役, 敎訓試之, 如何? 竝斟酌施行。”

③ 『선조실록』 26년 10월 6일(병술)

訓鍊都監提調啓曰:“訓鍊節目, 其載『紀効新書』者, 至詳至密。 今當一切依倣爲之, 但其文字及器械名物, 有難曉處。 趁此天兵未還之前, 令聰敏之人, 多般辨質, 洞然無疑, 然後可以訓習。 此意前已啓達, 今朝使郞廳李自海, 往質于駱參將留營之人駱尙忠稱云者。 尙忠, 乃參將親屬。 又有宋侍郞所送金文盛七人, 同在一處, 見自海, 言以侍郞之命, 將就劉摠兵之營, 訓鍊我國之軍, 來此數日, 而糧料支待踈闊, 多有怨恨之色, 至欲還去。 以此未得發言而退。 嘗聞高麗時, 有宋商李元者, 來寓於宰相崔茂先奴家。 茂先待之甚厚, 因學硝焇火藥煮取之法。 我國之有火藥, 自茂先始。 況今則南方之人, 多聚于此, 其間諳練軍事, 識慮廣博者何限! 必須待之以恩, 使之傾倒所有, 傳授於我, 則其爲後日之利, 庸有旣乎! 且質疑時, 事知譯官一人, 與自海同爲往來, 質正疑處, 如何? 且金文盛最曉陣法, 人物亦甚溫藉云。 亦令接待堂上, 親去問其來由, 使之訓誨爲當。 故敢啓。”

傳曰:“此意至當。 依此啓辭爲之。”

[주석-61]

① 『태종실록』 7년 10월 21일(신축)

改內上直爲內禁衛。

② 『태종실록』 9년 5월 12일(계미)

上如太平館宴使臣, 贈二人鞍馬。 還宮, 以御馬不馴, 囚兼司僕正文天奉、判事高臣傅、宦者韓文直于巡禁司, 旣而釋之。

③ 『성종실록』 23년 4월 8일(무신)

傳于兵曹曰:“設羽林衛, 以有武才妾子屬之, 置將三員。”

④ 『선조실록』 26년 6월 17일(경자)

司憲府啓曰:“變生之初, 武士乏少, 敢以宗室兼帶宿衛近侍之職, 其於政體, 極爲苟且。 今, 則武臣稍集, 用非不足, 而因循不改, 物情皆以爲未便。 都摠管、內三廳將、宣傳官中宗室之人, 請竝命遞改。”

⑤ 『經國大典』 「兵典」 〈京官職〉 從二品衙門

兼司僕:將三員【以他官廉。】

內禁衛:將三員【以他官廉。】

[주석-62]

① 『중종실록』 4년 1월 19일(임자)

政院啓曰:“八道同日捕盜事, 臣等以爲不可也。 其諭書云‘監司親自開拆。’ 監司亦於守令, 秘密措置, 則人皆驚駭, 又若妄捕拘繫, 則耕農失時, 其弊亦多。”

傳曰:“果可已也。 其問諸田霖。”【時, 霖爲捕盜大將, 啓此方略。】

② 『중종실록』 35년 10월 7일(을축)

傳于政院曰:“德陽君岐, 借寓權紹空家, 强盜累次來覘, 放去夜德陽君移避所, 下人等, 窺伺執捉, 告於捕盜廳或伏兵部將, 此, 則未可知也, 而答云‘非吾所捉。’而不受, 欲付刑曹, 則前日捕盜將縛賊, 而猶且爲同黨劫奪, 恐於中路, 又被同黨打劫。 雖私事, 以門隙來告, 故速令捉囚事, 傳敎, 而‘刑曹無上直官員【佐郞安忠達。】’云。 常時各司上直官員, 懶慢成風, 例不直宿。 刑獄之官, 尤不可斯須闕直, 而如此, 至爲不當。 先罷, 令詔獄推之。 且捕盜將, 以捕盜爲任, 雖私處入盜, 猶當極力捕捉, 而諸君之家, 捕賊告之, 則以爲非吾所捉而不受。 以此見之, 閭閻小民之家, 雖或有盜, 而必不肯追捕矣。 今捉賊者, 其告於捕盜廳乎! 抑告於伏兵將乎! 招德陽君家事知奴子問之, 而其不受部將, 亦令詔獄推之, 左、右邊捕盜大將, 常時不檢下, 故如此, 而吏曹郞官, 各司上直摘奸之時, 只於殘司微官, 摘奸而啓之, 故無懲戒之心也。 刑獄, 不可斯須闕直而致令闕直, 幷令憲府推之。”

[주석-63]

① 『성종실록』 1년 5월 2일(기묘)

捕盜將李陽生來啓曰:“有盜三十餘人, 攻刦積城縣官廳及縣監衙, 掠奪財物, 遂向黃海道而去。” 命‘洪純老、李陽生、金繼貞, 各率京軍士五十, 又授發兵符, 令純老發楊州、抱川、永平、鐵原、平康軍士; 陽生發坡州、積城、麻田、長湍、漣川、朔寧、牛峯、兔山軍士; 繼貞發開城、豊德、江陰、平山、瑞興、新溪、谷山軍士, 分道捕之。’

② 『성종실록』 2년 5월 25일(정유)

以衛將曺漢臣爲黃海道捕盜將, 洪利老京畿捕盜將, 各給騎步兵四十, 遣之。

③ 『성종실록』 24년 윤5월 3일(병신)

傳曰:“五部各置捕盜將一人, 又置文臣從事官各一人。”

④ 『성종실록』 25년 3월 5일(갑오)

傳旨刑曹:“近來京城內外盜賊恣行, 故設捕盜將五人, 各掌五部, 部內有賊, 劃卽搜索, 捕盜之法, 至爲詳密, 盜猶不戢, 城底人家, 强盜者比比有之。 都城近地如此, 況外方乎! 如懸賞購捕, 自中相告者免罪, 凡弭盜之方, 詳悉議啓。”

[주석-64]

『승정원일기』 숙종 6년 5월 8일

崔逸, 以備邊司言啓:“大興山城主管堂上, 別立【缺。】旣已定奪於榻前矣。 名號, 則稱以管理使, 應行節目, 磨鍊以入, 何如?”

傳曰:“允。”

[주석-65]

『大典通編』 「兵典」 〈軍營衙門〉 管理營

肅宗朝辛卯置。

[주석-66]

① 『大典通編』 「兵典」 〈軍營衙門〉 鎭撫營

肅宗朝庚辰置, 正宗朝己亥, 合統禦營。

② 『大典會通』 「兵典」 〈軍營衙門〉 鎭撫營

己酉, 統禦營還屬水營。

제3장 양반(兩班)의 관직(官職)

[주석-68]

『經國大典』 「吏典」 〈雜職〉

馬醫、道流、畫員, 則階同正職。 ○ 授正職時, 降一階。

[주석-69]

『大典續錄』 「戶典」 〈支供〉

校書館唱准·粧冊諸員、承文院紙鍊書員·時仕畫員及凡諸處功役人, 雖授正職, 其供饋, 竝依雜職例。

[주석-70]

『大典後續錄』 「兵典」 〈除授〉

破陣軍, 依正兵例, 仕滿一百二十加階, 良人, 正職正三品而止, 賤人, 雜職正六品而止。

[주석-71]

□선조실록□ 30년 6월 12일(신미)

正言趙濈【大司諫尹覃茂。】來啓曰:“國家設法, 辨別雜類, 至嚴且密。 至於朝班, 亦有正、別之異, 故法典諸科條‘資窮准職者, 陞堂上。’註, 別無擧論雜職之文。 其不可與東西班正職比而同之, 皎然明甚。”

[주석-72]

□숙종실록□ 44년 12월 16일(기미)

又言:“雜職之準朔遷轉者, 得授正職。 此類, 旣不可任以京司決訟官、外方守宰, 布列各司, 轉動無路, 而漸次陞六, 前後相續, 常患窒礙, 不可無變通疏利之道。 請雜科、雜岐陞六人, 竝送西【送西者, 送于西銓, 付軍銜。 吏曹爲東銓, 兵曹爲西銓。】, 付司果, 毋授東班正職。”

[주석-73]

『명종실록』 19년 12월 21일(기축)

史臣曰:“我國東、西班正職, 則兩科及有蔭之人爲之, 若平民、庶孽之流, 則在祖宗朝, 或有東班敍用者, 然不過一二人而已。”

[주석-75]

『승정원일기』 정조 7년 7월 5일

李亨逵, 以兵曹言啓曰:“傳曰‘此事, 每欲釐正, 而未果。 堂上宣傳官及五衛將、忠壯·忠翊將, 俱是兼職, 五衛將及忠壯、忠翊將, 則下批後, 付僉樞, 宣傳官, 則不但不付樞銜, 亦不付軍銜, 揆以官方, 殊無意義。 其委折, 令該曹草記。’事, 命下矣。 取考『續大典』, 則同知一窠、僉知三窠, 以衛將遞兒載錄, 而禁軍將、五衛將、忠壯·忠翊將, 俱是兼職, 故輪回例付於同、僉樞。 而至於堂上岐宣傳官, 則卽是中間設置之窠, 故本兼姑無定制, 樞銜與軍銜, 不得例付之意, 敢啓。”

傳曰:“非定職而無定職, 豈有如許官方乎! 至於參上宣傳官, 亦未知以實職擧行乎, 以兼職擧行乎? 竝與堂上窠實職區處事, 指一論理草記, 可也。”

金峙默, 以兵曹言啓曰:“本曹草記, 傳曰‘非實職而無實職, 豈有如許官方乎! 至於參上宣傳官, 亦未知以實職擧行乎, 以兼職擧行乎? 竝與堂上窠實職區處事, 指一論理草記。’事, 命下矣。 取考『續大典』, 則宣傳官, 以正職增員設廳, 旣已載錄。 宣傳官之參上窠, 乃是實職, 則堂上岐之創設者, 亦當以實職擧行矣。 臣昏謬所致, 未能詳審, 致勤屢詢, 不勝惶恐之意, 敢啓。”

傳曰:“堂上及參上宣傳官, 爲正職云爾, 則五衛將, 獨非正職乎! 忠壯·忠翊將, 亦非正職乎! 彼以正職, 又有實職, 此而正職, 獨無實職。 其委折, 更加指一草記。”

[주석-76]

『승정원일기』 정조 7년 7월 8일

李亨逵, 以兵曹言啓曰:“本曹草記, 傳曰‘堂上及參上宣傳官爲正職云爾, 則五衛將, 獨非正職乎! 忠壯·忠翊將, 亦非正職乎! 彼以正職, 又有實職, 此而正職, 獨無實職! 其委折, 更加指一草記。’事, 命下矣。 宣傳官與諸衛將, 何莫非正職, 而正職之中, 又不無實兼之別, 故衛將, 則本以兼職, 例付遞兒樞銜。 至於宣傳官, 則旣是實職, 若付樞銜, 似不免爲疊職之歸矣。 以兼以實, 或有或無, 事係官方, 而臣本疎闇, 屢詢之下, 不能別白仰對, 實不勝惶恐之至, 敢啓。”

傳曰:“知道。”

[주석-77]

『續大典』 「兵典」 〈京官職〉 正一品衙門 中樞府

同知事八員【從二品。 『原』 七員。 『續』 加一員, 衛將遞兒。】, 僉知事八員【正三品。 『續』 三員, 衛將遞兒。】

[주석-78]

『중종실록』 32년 9월 15일(신묘)

諫院啓曰:“……官爵, 人主大柄, 所以待士大夫之具, 雖末品之職, 不可濫授下賤。 今者, 林世昌, 以其母有功, 命付軍職, 物論驚怪。 其母雖曰有功, 固不可濫及其子。 況賞功之典非一, 雖非官爵, 豈無可賞之物! 且此雖微職, 亦是西班正職。 若以爲微職, 而一開濫施之端, 則馴致濫觴, 恐名器自此而輕, 倖門自此而啓矣。 請亟收成命。”

[주석-79]

□영조실록□ 8년 7월 5일(기축)

百石以上。【判官、主簿、察訪中加設帖成給, 不願者, 改授通德郞、副司果等正職敎旨, 竝限十年烟役勿侵。 其或願受帖文加資者, 亦聽。】

[주석-80]

『승정원일기』 영조 5년 4월 9일

上曰:“加資, 何如?”

台佐曰:“以勸分事言之, 宜除正職。”

上曰:“東班實職, 待闕卽除。”

[주석-81]

『승정원일기』 영조 48년 2월 18일

李在協, 以禮曹言啓曰:“圖畵署司果祿遞兒窠有闕, 則自前, 以國役効勞曾經正職者, 次次許付矣。 付祿人金德夏, 今已身故, 其代畵員金厚臣, 前後國役多有功勞而曾經實職, 且取才居首, 使之依前永爲許付, 何如?”

[주석-82]

『인조실록』 26년 윤3월 17일(임오)

內侍李奉貞子岉, 進宣廟御製、御筆, 命除岉六品實職。 ……【史臣曰:“以刑餘一螟蛉, 而遽加六品正職, 其辱名器甚矣。”】

[주석-83]

① 『승정원일기』 숙종 9년 1월 5일

新啓:“國之所以維持者, 名分, 勵世磨鈍者, 專賴爵賞, 而頃者兵曹, 以安崇元納粟之故, 至授實職同知。 夫二品正職, 乃是朝家命德之器, 豈宜濫施於一賤吏納粟之賞乎! 殊非愛惜名器愼重官方之道。 雖因政院啓辭, 旋卽改正, 而該曹所爲, 誠極不當。 請兵曹當該堂郞推考。”

② 『승정원일기』 숙종 12년 12월 3일

領議政金壽恒啓曰:“……且臺諫之無故見遞者, 方可以卽授實職, 而乃以日翼汲汲除授正職, 實未可曉也。 李日翼之罪, 不可置而不論, 銓曹擬注之際, 亦難免不察之失, 推考, 如何?”

③ 『승정원일기』 정조 11년 2월 8일

吏曹啓目:“向前東部居典醫監直長鄭斗齊, 其矣父前直長瑞羽年八十七是如, 願蒙加資之典爲白有臥乎所, 乃是雜岐, 與實職朝官有異, 上言內辭緣, 置之, 何如?” 判付啓:“雜岐, 雖與正職有異, 與白徒之加資, 亦有間隔兺不喩, 以近九十歲人, 不入於年七十推恩時, 亦甚可訝, 依願施行。”

[주석-84]

① 『續大典』 「刑典」 〈賤妻妾子女〉

東·西班三品正職之子與孫【軍職僉使之類, 不在此例。】、曾經吏兵曹·司諫院·司憲府·弘文館·都摠府·宣傳官之子娶公賤所生, 許令代口贖身。

② □광해군일기□ 10년 2월 20일(경술)

以左議政韓孝純意檢詳啓曰:“……大槪軍職, 非如正職, 査出無據。 雖堂上以上之類, 無祿遞兒, 則本無限數, 故一付其名, 歲久仍存, 其間或有遭喪者, 或有罷散者, 許多之人, 茫難盡査。”

[주석-85]

『經國大典註解前集』 「吏典」 〈薦擧〉

顯官, 謂東、西班正職也。

[주석-86]

① 『중종실록』 20년 8월 27일(갑인)

政府啓曰:“各官, 未知某官爲顯官, 請以東西班正職五品以上及監察、六曹郞官、部將、宣傳官、縣監爲顯官事, 請竝諭之。” 傳曰:“依啓。”

② 『명종실록』 8년 11월 2일(갑진)

政院啓曰:“庶孽事, 太祖朝, 無日記, 太宗朝, 則所編多逸, 只考世宗、文宗兩朝日記, 則大抵庶孽之防, 已久。 授職, 雖曰始於太宗朝, 而亦非東、西班正職, 乃三醫司之職也, 雖如兼司僕、甲士, 前此亦不許屬矣。 且所謂顯職者, 非止謂臺諫、侍從也, 凡東、西班正職, 通謂之顯職也。 然則『經濟六典』所載庶孽不敍顯職者, 恐非許通於東、西班仕路也。 庶孽等所訴內‘有因代言徐選陳言, 始勿敍顯職。’云。 臣等亦疑其或然也, 乃今考之, 則吾東方自徐選之前, 三醫司之職, 庶孽猶不得爲之, 至徐選陳言, 始開限品授職之路, 而庶孽等反謂自徐選防之, 此實冒濫欺誣之言也。 自古此類, 豈無才技之可取者, 常爲國防所制, 無敢有越分之心。 其間或有一二許通之人, 皆以勳舊之故, 而出於一時特恩也。 參考日記, 所見如此, 故敢啓。”

[주석-87]

『典律通補』 「兵典」 〈京官格式〉

遆兒祿, 毋越階【不授守職。】, 兒授下階【如應授正九職者階從九, 則降授從九之類。】, 仕滿, 則遷階去官散階【『經』 ○ 無實職, 只有散階。】

[주석-88]

『經國大典』 「禮典」 〈京外官會坐〉

凡座次, 本衙門, 從職事, 司外, 從散官, 只受散官者, 坐實職本品之末。

[주석-89]

□태종실록□ 17년 12월 26일(정미)

禮曹詳定宗室諸君、駙馬諸君、異姓諸君、敦寧府僉知府事以上祿科:一, 宗室諸君祿科, 竝從散官, 唯大君, 於第一科加三石。 一, 駙馬諸君, 同宗室諸君從散官。 一, 異姓諸君, 竝從實職, 政丞未行府院君, 皆陞第二科。

[주석-90]

□단종실록□ 1년 2월 7일(갑오)

吏曹、議政府議三醫司等官越等授職事啓曰:“……若初以宣務實職加三資, 散官爲承議者, 則曰已行實職, 越三次受五品, 以通仕實職加三次, 散官爲宣務者, 則以未行七品, 當循資而進, 以宣務之資爲七品之職, 無乃不均乎!”

[주석-91]

□세조실록□ 1년 11월 7일(무인)

傳旨兵曹曰:“佐翼一等功臣七伴人各十共七十, 遞兒六品以下實職一、散官三; 二等功臣十二人伴人各八共九十六, 遞兒六品以下實職一、散官二; 三等功臣二十五伴人各六共一百五十, 遞兒八品以下實職一、散官四。 上項伴人, 每一年各用四都目, 相遞受職。”

[주석-92]

□승정원일기□ 숙종 28년 2월 2일

政院啓曰:“大典〈薦擧〉條, ‘每年春孟月, 東班<二→三>品以上、西班二品以上, 各薦堪爲守令、萬戶者, 竝毋過三人。’ 而今觀諸道監司薦擧單子, 則堂上郡守、僉使及堂下虞候, 竝皆爲之。 問于本曹, 則‘如此違格單子, 則自前雖已啓下, 而不爲施行。’云。 法典中三品, 指實職而言, 非指謂資級, 而諸道監司之不爲致察, 矇然收捧上送, 事甚不當。 違格單子, 還爲下送, 諸道監司, 竝推考, 何如?”

[주석-93]

① 『經國大典』 「兵典」 〈番次都目〉 伴倘

本曹啓差, 黃海、平安、永安等道居人, 則勿差。 ○ 身沒, 則三年後定他役, 宗親、功臣、尉、副尉, 則妻存仍給, 有故勿充。 宦官, 無品伴倘。 大君, 十五; 王子君, 十二; 一品, 九; 二品, 六; 三品堂上官, 三; 一等功臣, 十; 二等功臣, 八; 三等功臣, 六; 四等功臣。

② 『經國大典註解後集』 「兵典」 〈伴倘〉

革高麗私兵之弊, 設伴倘。 伴, 侶也; 倘, 輩也。

[주석-94]

『經國大典』 「戶典」 〈祿科〉

各科祿, 從實職, 四孟朔頒賜。

[주석-95]

『大典通編』 「吏典」 〈京官職〉

祭酒、贊善、進善、司業、諭善、勸讀, 有實職, 則爲兼銜; 無實職, 則爲實職。

[주석-96]

『大典通編』 「吏典」 〈解由〉

解由未出人, 實職不得擬, 兼職則勿拘。

[주석-97]

□연산군일기□ 9년 11월 2일(을축)

自健曰:“下等守令與犯私罪作散人員, 經二年乃敍, 載在大典, 而經年後, 授無祿官, 自祖宗朝行之久矣。 今, 以爲‘人器相當。’ 經年後, 卽除實職, 此, 有末流之弊。 請例授無祿官。”

[주석-98]

□승정원일기□ 정조 5년 2월 18일

民始曰:“檢書官, 旣是兼銜, 又無祿窠。 卽今見帶之人, 雖以本職受祿, 而若遞本職, 則將無歸屬處。 此後, 檢書官如有無實職者, 自本閣草記付軍職, 以爲受祿之地。”

[주석-99]

『승정원일기』 고종 19년 9월 5일

前司果金魯昇疏略曰:“……無實職無祿, 有實職有祿, 自是國家之常典。”

[주석-100]

『續大典』 「兵典」 〈番次都目〉 宣傳官武兼

宣傳官、武兼合七十一員, 爲正職, 猶受遞兒祿; 文兼, 則入於原遞兒。

[주석-101]

① 『大典通編』 「吏典」 〈京官職〉 從二品衙門 奎章閣

直閣, 以曾經玉署人, 待敎, 以翰圈、注薦、說書通望人, 本閣圈點, 移文本曹擬授, 有實職爲兼銜, 無實職爲實職。

② 『大典會通』 「吏典」 〈京官職〉 正三品衙門 弘文館

副提學典翰、有實職爲兼銜、無實職爲實職。

[주석-102]

① 『승정원일기』 인조 3년 2월 2일

金瑬曰:“然則大司成爲兼職, 而不爲實職矣。”

② 『승정원일기』 경종 3년 1월 10일

朴熙晉, 以內醫院官員, 以都提調提調意啓曰:“內醫十二廳官中陞御醫者, 至於九人之多, 旣陞御醫之後, 則例爲入番於御醫廳, 故內醫番次, 極爲苟簡, 不可無變通之道。 內醫, 乃實職; 御醫, 是兼職, 則亦不可以兼職而廢實職之仕, 御醫中金文衍、金壽峴、崔德齡三人, 使之姑降入直於內醫本廳, 何如?”

③ 『승정원일기』 정조 20년 3월 12일

上曰:“知訓鍊, 非實職乎? 果是實職, 則當不書兼字, 若是兼職, 則座目當書護軍, 而知訓鍊, 則似不書矣。”

蓍東曰:“無實職, 則知訓鍊爲實職; 有實職, 則知訓鍊, 爲兼職云矣。”

[주석-103]

① 『經國大典』 「吏典」 〈京官職〉

無祿官【義禁府堂下官及提擧、提檢、別坐、別提、別檢等。】, 仕滿三百六十而敍。② 『典律通補』 「吏典」 〈褒貶〉

無祿官【『經』 ○ 師傅、敎傅、敎官、參下都事、別檢、監役、兼·假引儀、守直·守奉·守衛官。 『經』 『補』】及參外官居中, 前十朔仕日, 勿計。

[주석-104]

『經國大典』 「吏典」 〈京衙前〉

影職, 有職銜而無職事者。

[주석-105]

『續大典』 「吏典」 〈給假〉

堂下官, 勿論實職、軍職, 不待受由任意下鄕者, 禁推。

[주석-106]

『銀臺便攷』 「吏房攷」 〈疏批〉

凡疏章入啓後, 有還給之命, 則無論批答有無, 原疏出給, 使之謄納。【‘實職, 曹吏書納; 軍職, 親書。’事, 下敎。】

[주석-107]

□중종실록□ 29년 3월 25일(신묘)

又啓:“……僉知中樞府事林千孫, 以舟運物貨諂事權奸, 得罪公論, 久矣。 今, 以司僕將, 例付僉知, 僉知亦西班實職, 非他軍職之比。 司僕將、僉知, 請竝改正。”

[주석-109]

① 『兩銓便攷』 「西銓」 〈單付〉

三軍府事, 以時原任將臣隨品單付。【雖遞實職, 勿付軍銜。】

② 『승정원일기』 효종 3년 8월 26일

實錄廳啓曰:“都廳郞廳金徽, 眼病甚重, 呈訴改差, 粉板郞廳李萬雄, 外任除授, 其代閔鼎重、趙龜錫差下, 無實職者, 付軍職, 使之察任, 何如?”

③ 『승정원일기』 영조 45년 2월 21일

上曰:“今番下敎, 意蓋在矣, 旣已下敎, 亦何中止! 旣已付職, 不過此宴, 何論實職、軍職! 朴紭壽, 遞本職付軍職, 其代, 尹東晳子光心除授, 與紭壽一體陪宴。”

[주석-110]

『續大典』 「吏典」 〈京官職〉 正三品衙門 繕工監

假監役, 從除授次第, 不計仕陞實官, 通計假官仕滿九百, 陞六品。

[주석-111]

『銀臺便攷』 「吏房攷」 〈敦諭〉

凡敦諭及傳諭出去外方時, 實注書及兼春秋方帶實職, 故下直肅拜, 而假注書, 則非實職, 不爲下直。

[주석-112]

『승정원일기』 영조 30년 3월 6일

會元袖出一紙, 展而讀之曰:“所已萬戶宋載一, 卽江上巨富宋五壯之孫也, 而乃閑散也。”

上問騎郞曰:“果如是乎?”

對曰:“前哨官, 而今番所已, 則假銜矣。”

上曰:“假銜者, 謂何?”

對曰:“旣出旋遞, 只借職名者, 爲假銜, 而末終, 則更以久勤差出矣。”

[주석-113]

① 『續大典』 「吏典」 〈京官職〉 正三品衙門 承政院

注書有故, 則假注書差出。

② 『銀臺便攷』 「通攷」 〈注書〉

上、下注書皆不行公, 則假官差出時, 上假注書簡問於上注書擬望。

③ 『銀臺條例』 「禮攷」 〈奉審〉

因廟啓畿伯停巡時，各陵寢, 以道內秩高守令，假承旨差下替行。【成送有旨。 ○ 曾經承旨人無假銜差下。 ○ 北道道臣有故，道內陵寢奉審替行同。】

[주석-115]

『經國大典』 「兵典」 〈京官職〉 從二品衙門 五衛; 『續大典』 「兵典」 〈京官職〉 正三品衙門 五衛.

[주석-116]

① 『典律通補』 「兵典」 〈京官職〉 五衛

將【十二, 正三。 『經』『續』 ○ 二, 稱曹司。 『續』 ○ 兼。 『經』】, 上護軍【八, 堂下正三。 『經』『續』 ○ 二, 原祿遞兒; 六, 雜遞兒。 『續』】, 大護軍【十二, 從三。 『經』『續』 ○ 二, 原祿遞兒; 十, 雜遞兒。 『續』】, ……

② 『六典條例』 「兵典」 〈兵曹〉 政色 祿牌

堂下正三品【訓鍊正。 ○ 上護軍。 ○ 原軍職, 副使越江, 則付之。 ○ 雜遞兒, 行首宣傳官、製述官一、寫字官一、禁軍三。】, 從三品【訓鍊副正二、平安兵虞候、北虞候。 ○ 大護軍。 ○ 雜遞兒, 親功臣五、功臣嫡長二、南虞候、宣傳官一、寫字官一。】, ……

[주석-117]

『성종실록』 8년 12월 20일(계축)

兵曹啓:“平安道方山、碧團、昌洲等三鎭, 已陞僉節制使, 依訓戎諸鎭僉節制使例, 竝以軍職兼之, 何如?” 從之。

[주석-118]

『중종실록』 6년 1월 21일(임신)

同知事鄭光弼啓曰:“設軍職, 所以待武臣之無祿者, 而繼恭, 果以內侍, 敍於西班, 似乖事體。”

上曰:“繼恭, 以出入番內官, 不受祿久矣, 故除授軍職, 只令食祿耳。”

[주석-119]

『중종실록』 25년 9월 23일(기유)

舍人以三公意啓曰:“赴京使臣, 前則以事大爲重, 故雖以借銜書塡, 而本職, 必授準職矣。 今正朝使【吳世翰。】及管押使【金獜孫。】, 皆授軍職【護軍。】。 雖西班, 請授實職而送之, 且自今以後, 以爲式例, 何如?”

傳曰:“依啓。”

[주석-120]

『광해군일기』 10년 2월 20일(경술)

大槪軍職, 非如正職, 査出無據。 雖堂上以上之類, 無祿遞兒, 則本無限數, 故一付其名, 歲久仍存, 其間或有遭喪者, 或有罷散者, 許多之人, 茫難盡査。 況堂下無祿之類, 則內三廳陞遷, 或淸白吏子孫, 虛付軍職, 散之四方, 在京者極少。

[주석-121]

① 『세종실록』 4년 윤12월 22일(기해)

禮曹啓:“以軍職兼成均博士兼儒學敎授官人員, 依禮賓判事行軍資副正例, 各於本品, 從末隨班。” 從之。

② 『세조실록』 6년 9월 22일(을미)

命革以軍職兼監察。

[주석-122]

① 『승정원일기』 인조 3년 11월 17일

金蓍國, 以訓鍊都監言啓曰:“前著作鄭百亨, 都監郞廳已爲啓下矣。 時無職名, 依例付軍職, 冠帶常仕, 何如?”

傳曰:“依啓。”

② 『승정원일기』효종 3년 8월 26일

實錄廳啓曰:“都廳郞廳金徽, 眼病甚重, 呈訴改差, 粉板郞廳李萬雄, 外任除授, 其代閔鼎重、趙龜錫差下, 無實職者, 付軍職, 使之察任, 何如?”

傳曰:“允。”

③ 『승정원일기』 영조 즉위년 9월 5일

李廷濟啓曰:“忠淸左道敬差官, 兪彦通兼帶, 纔已啓下, 而時無職名, 卽令該曹口傳付軍職, 何如?”

傳曰:“允。”

[주석-123]

① 『세종실록』 19년 9월 21일(무신)

議政府啓:“謹按續吏典‘各部學堂生徒, 令成均館分司而敎之, 六品以上爲敎授官, 七品以下爲訓導官。 成均館官不足, 則擇可爲人師者, 以軍職兼帶司藝以下各品, 俾專其任。’ 是則成均館祿官不足而後, 乃兼軍職也。 成均館祿官數少, 故東、西部敎官各三, 南、中部敎官各五, 竝帶軍職。 夫軍職, 非文臣職銜, 似爲未便, 乞於成均司藝以下、注簿以上, 每品各加設二人, 分司而敎之, 又不足, 然後乃兼軍職, 或以東西班各品, 如軍職例隨宜兼差。 且敎授官額數猥多, 則得人爲難, 東、西部敎官各二, 南、中部敎官各三定額, 其餘幷皆革之。" 前此敎授官除授軍職內, 三軍各革攝司直一、攝副司直一, 以充新設成均祿官六人祿科之數。” 從之。

② 『성종실록』 10년 윤10월 26일(무인)

瓊仝又啓曰:“兩界萬戶, 則皆兼軍職, 獨於釜山、薺浦, 則國家重其任, 擇堂上官而差之, 不兼軍職, 似乎不可。 大抵人心不樂於補外, 今以堂上官降授外官, 而又無妻子之俸, 依兩界例, 兼差軍職, 何如?”

[주석-124]

『세종실록』 21년 5월 21일(기사)

年九十以上老人百餘人, 皆除散職, 雖未滿九十, 冒年受職者甚多。

[주석-125]

『성종실록』 2년 6월 8일(기유)

司憲府大司憲韓致亨等上疏曰:“臣等謹稽新定大典, 文官四品以上不經守令不得陞資, 所以重守令之任而救外輕之弊也。 然而褒賞之典未行, 激勵之方未立, 而欲責守令之盡職, 不亦難乎! 今以內吏觀之, 典獄之官, 不過主囚, 典牲之吏, 不過掌牲, 其他百司之吏, 亦各有所掌, 初無浩穰繁劇之務, 而仕滿九百, 例陞前班。 守令獨分憂九重, 職最親民, 而仕滿一千八百, 類除散職, 或有罷職者。 如曰‘汝旣六年坐養妻孥, 今置閑散, 宜無不可。’ 初不論曩時分憂之勞, 其何以勸守令之心乎! 無惑乎守令之不職而吾民之受病也。”

[주석-126]

『명종실록』 2년 3월 8일(기미)

憲府啓曰:“大典捕盜論賞條元有職云者, 臣等未知竝指八九品職與散職也。 頃者具賛, 雖以此加階【大臣援例啓之。 見初四日。】, 物論皆以此爲不當。 況具贊之前, 未聞復有是例也。 雖時任守令, 不許加階, 故前者捕僉知稱號强盜者平澤縣監趙英傑, 捕鳥嶺大黨者延豐縣監李亨臣等, 皆不得親授。 其後守令捕盜者加階事, 則各別受敎也, 而勿論時、散及職之高下, 竝令加階事, 未聞復有是敎。 韓春同, 乃商賈之人, 雖曰有職, 例論以賤隷, 況頂玉與銀章之貴乎! 盧世弼, 亦非自己所捕, 本無係毫之勞, 而因緣奔競, 以衆人同力所獲, 獨爲己獲, 人皆驚怪。 況以前內禁衛散職, 豈合堂上之階乎! 臣等啓請改之, 成命已下, 而苟循具賛之例, 旋卽還授, 尤爲未便。”

[주석-127]

『세조실록』 2년 5월 2일(경오)

甲士司直金宗義等上言:“前者, 成衆諸衙門年五十五歲以上者, 授散官職去官, 獨甲士不在恩例。 今降傳旨‘東、西班有限, 宜迭用以盡人才。 依祖宗故事, 檢職去官。’ 臣等年今五十五歲或六十歲, 氣力衰憊, 徒費天祿。 乞依舊法賜老人職去官以年富力强者充差。” 命兵曹議之。

兵曹啓:“年老成衆官授散官職去官者, 一時恩典, 而金宗義等, 苟希上恩, 援例自陳, 不可聽。” 命依年老別侍衛例, 去官。

[주석-128]

『經國大典』 「吏典」 〈老人職〉

年八十以上, 勿論郞賤, 除一階, 元有階者, 又加一階, 堂上官, 有旨乃授。

[주석-129]

『인조실록』 26년 7월 26일(기축)

以『周禮』八十件, 頒賜群臣。 時, 堂下在散職者及守令, 皆不得與焉, 而惟副司直奇震興、星山縣監洪重普, 特蒙恩賜。

[주석-130]

『숙종실록』 38년 2월 11일(갑자)

蓋日前吏曹參判李健命, 與大成同參政席, 健命以久不檢擬者三四人, 見擬於諸閑司, 大成執此爲言。

健命亦詣闕陳對辨疏曰:“臣與大成, 同參政席, 其時所擬, 皆是該司散職。 臣隨其久無職名之人而呼望, 此與淸顯自別, 臣何持疑而詢問乎!”

[주석-131]

『정조실록』 2년 2월 9일(경자)

在昔皇朝設科取士, 多令出補, 以試其牧民之才, 然後陞而用之, 此, 是量才授任之美規。 而我朝官方, 則重內而輕外, 跡廁三司者, 以外補爲恥, 冗官、散職屢典州牧, 故朝典籍暮縣監之諺, 至今尙傳矣。

[주석-132]

① 『승정원일기』 숙종 22년 2월 22일

備邊司啓曰:“……戶曹發賣, 則臺啓必欲盡除朝紳, 而微官薄祿之人, 窘急之患, 亦多有甚於雜色厚料之類, 不問緩急厚薄之如何, 必爲一倂抹去, 俾不得一參於發賣之惠, 亦非均平之道。 勿論堂上、堂下三品, 實職受祿之外, 自四品以下朝官及嘉善、通政以下軍銜散職受四品以下之祿者, 竝令戶曹一體發賣, 似不可已。 ……”

② 『승정원일기』 영조 4년 12월 3일

吏批啓曰:“因江原監司狀啓, 備局覆啓, 以賑救募粟事, 嘉善帖七十張、通政·察訪·判官帖各一百張成送事, 蒙允, 分付本曹矣。 自前空名帖成給, 雖出於歉歲救荒之策, 而已多淆雜之弊。 至於判官, 係是五品正職, 其視通嘉善、察訪等散職, 事體固自有別, 村氓市隷輩, 得此告身, 自相稱呼, 登諸帳籍, 則將無以區別實假, 名器之屑越, 莫此爲甚。 通嘉善、察訪帖外, 判官帖, 則勿爲成給, 何如?”

③ 『승정원일기』 영조 7년 6월 4일

上曰:“田萬迪, 予意亦欲拔去, 蓋以江邊七邑故耳。 李復淵, 雖不可爲實職, 軍門散職, 則可以爲之, 而今姑不得輕許, 軍門輕任爲之, 可也。”

④ 『승정원일기』 영조 17년 12월 25일

在魯曰:“此, 卽北道監賑御史洪啓禧狀啓也。 ……北道今年形勢, 與他道絶異, 而穀數太多, 有難募得。 故御史狀請如此, 所當許施, 而若以百石準千石之例, 皮雜穀百石助賑者, 輒除實職, 則亦甚猥屑。 今若以二百石以上, 實職除授, 一百石以上, 賞加, 四十石以上, 散職帖, 十石以上, 依前施行, 則似好。 以此分付, 何如?”

⑤ 『老村集』 「跋」 〈故李將軍漆室憂國歌後跋〉

宣廟旣經大難, 日與將相諸臣講修疆圉。 公, 以此時, 上書獻計。 宰相有知其爲忠武薦者, 從容爲上白可用, 特命超授折衝階。 由是, 累爲副護軍、五衛將、僉知中樞府事, 然皆散職也。

[주석-133]

① 『승정원일기』 숙종 35년 9월 2일

兼知義禁尹世紀疏曰:“……自數年以來, 不敢以生人自處, 雖閑班散職, 亦難堪承。 況此王府議讞, 何等重任, 而乃以如臣病廢者, 冒居已試之地, 重誤國事也哉!”

② 『승정원일기』 숙종 38년 2월 18일

行兵曹判書崔錫恒疏曰“……臣之所叨, 又非閑司散職之比, 本兼諸任, 無非要劇。”

③ 『승정원일기』 영조 7년 1월 15일

知中樞府事權以鎭上疏曰:“……至若變故之際, 亦闕奔問之儀, 聖恩罙隆, 臣罪罙深, 罪不可常貰, 恩不可常冒, 則雖閑官散職, 決不可一日濫處者也。 ……”

④ 『승정원일기』 영조 9년 1월 14일

持平權瑩上疏:“……平生言議, 素不見重於儕流, 不學無文, 滅裂可笑, 得第於衰遲之年, 亦可見愚魯之一端。 騎省散職, 尙懼冒濫, 臺府淸班, 夫豈意想之所及!”

[주석-134]

『經國大典』 「兵典」 〈番次都目〉 伴倘

散職從八品十, 從九品五十。 大君、王子君、尙公主尉、功臣伴倘, 相遞除授。

[주석-136]

□세조실록□ 1년 11월 7일(무인)

傳旨兵曹曰:“佐翼一等功臣七伴人各十共七十, 遞兒六品以下實職一、散官三; 二等功臣十二人伴人各八共九十六, 遞兒六品以下實職一、散官二; 三等功臣二十五伴人各六共一百五十, 遞兒八品以下實職一、散官四。 上項伴人, 每一年各用四都目, 相遞受職。”

[주석-138]

『續大典』 「兵典」 〈散職〉 別軍職廳

❶ 自堂上至九品。

❷ 孝宗朝, 以潛邸軍官陪往瀋陽者八人, 區處設廳, 世稱八壯士, 其後漸增, 無定額。 ❸ 每都目久勤, 兩銓各一人遷轉。

❹ 堂上以上, 加設僉知例付; 參上, 加設訓鍊主簿以上隨品例付; 參外, 加設部將例付, 依元部將例仕滿陞六品。

❺ 經閫帥, 則減下。

[주석-139]

『續大典』 「兵典」 〈散職〉 內司僕寺

❶ 內乘三員, 二, 自從二品至九品通兼; 一, 司僕寺正例兼。 原典, 見於番次都目兼司僕下註, 今員數無加減, 而別作內寺。

❷ 慶熙宮移御時, 加出一員。

❸ 參外, 仕滿六百陞六品。

[주석-140]

『續大典』 「兵典」 〈散職〉 能麽兒廳

堂上三員內, 一員, 訓鍊都正例兼。 郞廳四員內, 二員, 訓鍊習讀例兼。 參外, 仕滿一千三百五十, 考講陞六品。

[주석-141]

『大典通編』 「兵典」 〈散職〉 能麽兒廳

英宗朝乙酉, 合付於訓鍊院, 三軍門中軍例兼堂上, 郞廳二員, 以中庶中年滿三十人差出。

[주석-142]

『六典條例』 「兵典」 〈兵曹〉 政色 除授

能麽兒參上郞廳, 以參下曾經人單付【付司果, 三十朔後, 送東敍用。】, 參下, 以中庶年滿三十人單付【付司勇, 滿四十五朔, 送東陞六。】

[주석-143]

『續大典』 「兵典」 〈散職〉 儀仗庫

掌各殿儀仗。【郞廳二員, 部將例兼。】

[주석-144]

① 『續大典』 「兵典」 〈散職〉 忠壯衛

將三員。 從二品或正三品差出, 分番入直。

② 『續大典』 「兵典」 〈散職〉 忠翊衛

將三員。 同忠壯衛。

[주석-145]

① 『兩銓便攷』 「西銓」 〈單付〉

同中樞一窠、僉中樞三窠, 衛將中【禁軍將、五衛將、忠翊·忠壯將、慶熙·昌德·昌慶宮衛將。】, 以遞兒單付。

② 『兩銓便攷』 「西銓」 〈箇滿〉

摠管、五衛將、忠翊·忠壯將、空闕衛將、文兼, 周年瓜限。【五衛將履歷二窠, 十二朔。】

[주석-146]

『續大典』 「兵典」 〈散職〉 空闕衛

景福宮、慶德宮、昌慶宮假將各三員同各衛入直空闕。

[주석-147]

『大典通編』 「兵典」 〈散職〉 空闕衛將

❶ 慶德宮, 今爲慶熙宮。

❷ 空闕假衛將, 除假字, 作爲遞兒, 以觀象監、司譯院、寫字官、畫員堂上以上人通融擬差。

[주석-148]

『續大典』 「兵典」 〈散職〉 四山

監役官四員, 分掌都城標內東、西、南、北道, 蔭官初仕受遞兒軍職祿, 仕滿九百陞六品。

[주석-149]

① 『大典通編』 「兵典」 〈散職〉 四山參軍

罷監役官爲參軍, 以宣薦出身擇差, 東、西、南、北各一員, 分掌都城內、外山。 西道, 屬訓局; 東道, 屬御營; 南道, 屬禁營; 北道, 則屬摠廳, 而以本廳哨官中宣薦人兼差, 專管外山, 竝仕滿三十朔陞六品。

② 『典律通補』 「兵典」 〈散職〉 四山

西屬訓局, 東屬御營, 南屬禁營, 以宣薦出身差; 北屬摠廳, 以本廳哨官中宣薦人兼, 專管外山, 並仕滿三十朔陞六。

[주석-152]

『大典通編』 「吏典」 〈權設職〉

【『續』 竝受司果以下遞兒祿, 仕滿九百陞六品。】 大君師傅【從九品。 『增』】, 王子師傅【從九品。 『增』】, 王孫敎傅【從九品。 『增』】, 內侍敎官【從九品。 『續』 二員。 『增』 革。】,  童蒙敎官四員【從九品。】。

[주석-153]

『大典通編』 「吏典」 〈京官職〉 從一品衙門 義禁府

【原典, 經歷、都事通爲十員, 隨品陞降, 續典, 罷經歷, 以十員, 分作參上、參外都事各五員, 參上一員, 作武窠, 參外, 非生進, 不得差。】 ……都事五員【從六品。 『原』 從五品。 『續』 降品。】, 都事五員 【『續』 從九品。】。

[주석-154]

① 『大典通編』 「吏典」 〈京官職〉 正四品衙門 典設司

別檢一員【從八品。『續』 增置。】

② 『大典通編』 「吏典」 〈京官職〉 從五品衙門 氷庫

別檢二員【正從八品。 『增』 從八品。】

③ 『大典通編』 「吏典」 〈各殿〉

肇慶廟【在全州。 別檢一員, 從八品, 參奉一員, 從九品。】 ……萬寧殿【在江華。 『續』 置別檢一員、參奉一員。 『增』 今合于長寧殿。】

④ 『大典通編』 「吏典」 〈各陵〉

『續』 參奉各二員, 而一窠, 則別檢、直長、令, 隨時變通, 以文蔭分差, 奉事, 亦中間變通差出, 而今罷。 ……六陵參奉十二員, 七員, 仍作參奉, 五員, 分作奉事三、直長一、別檢一, 而別檢, 以文官差。 濬源殿參奉二員, 竝作令, 參奉序陞奉事、直長, 通計仕滿六十朔, 陞令, 別檢, 仕滿三十朔, 陞令, 令, 仕滿三十朔, 待都政移差京職。】 ……永祐園【在楊州。 別檢一員, 從八品, 參奉一員, 從九品。】

[주석-155]

『大典通編』 「吏典」 〈京官職〉 正三品衙門 繕工監

監役官三員【從九品。 『續』 增置。】, 假監役官三員【從九品。 『續』 增置。】

[주석-156]

『大典通編』 「吏典」 〈京官職〉 正三品衙門 通禮院

『續』 假引儀, 從除授次第, 不計仕陞兼引儀, 仕滿三十朔, 陞六品。 『增』 參上引儀六員中二員, 以曾經兼引儀善臚唱者擬差, 以備御前唱。】 ……引儀八員【從六品。 『原』 八員。 『續』 減二員。】, 兼引儀六員【從九品。 『續』 增置。】, 假引儀六員【從九品。 『續』 增置。】

[주석-157]

① 『大典通編』 「吏典」 〈京官職〉 耆老所

太祖朝、肅宗朝、英宗朝, 入耆社。【國初, 命文臣正二品實職年七十以上, 許入, 蔭武不預焉。 『增』 正二品實職中無年七十人, 則以從二品一二人, 援舊例啓稟許入。 ○ 槐院、國子參外各一員, 差守直官, 仕滿九百陞六。】

② 『大典通編』 「吏典」 〈除授〉

皇壇守直官久勤者, 收用。

③ 『銀臺便攷』 「禮房攷」 〈前代始祖祠殿〉

高麗諸陵, 每三年遣禮曹郞官摘奸禁耕, 葬歷代始祖陵所在守令, 每年省視, 且禁田柴。 麗王陵守直官, 以王氏後裔爲之。

④ 『典律通補』 「吏典」 〈各園〉

【『增』○ 別檢, 用文官, 守奉官一, 文官。 『補』】 別檢【從八。 ○ 顯隆園。】, 參奉【從九。 ○ 顯隆園。】, 守奉官【從九。 ○ 順康園、昭寧園各二, 綏吉園、昭寧園官兼察。 『增』】。

⑤ 『典律通補』 「吏典」 〈各墓〉

【守衛官, 勳府, 以嫡長忠義自辟。】 守衛官【順懷墓、昭顯墓、愍懷墓、懿昭墓、孝昌墓各二。 『增』 『補』】

[주석-158]

① 『大典通編』 「吏典」 〈京官職〉 從六品衙門 五部

各都事一員【從六品。 『原』 主簿名一員。 『續』 減改置。】

② 『大典會通』 「吏典」 〈京官職〉 從五品衙門 五部

各令一員【從五品。 『原』 從六品主簿各一員。 『續』 改置都事各一員。 『補』 改置。】, 各都事一員【從九品。 『續』 從八品奉事各一員。 『補』 改置參奉從九品。】。

[주석-159]

『經國大典』 「吏典」 〈諸科〉

此授階者, 分差成均館、承文院、校書館權知。

[주석-160]

① 『典律通補』 「別編」 〈本朝文字式〉

差帖式【禁府參下都事、師傅、敎傅、敎官、監役、別檢、兼·假引儀、守直·守奉·守衛官, 用此式。 三館分館同。 ○ 年號左旁, 書差定。】

② 『六典條例』 「吏典」 〈吏曹〉 文選司 告身

朝奉大夫以上, 敎旨安寶, 通德郞以下郞階及無祿官【監役、敎官、別檢、部都事、師傅、敎傅、兼·假引儀、守直·守奉·守衛等官及三館之權知。】差帖, 竝踏印成給。

[주석-161]

『經國大典』 「吏典」 〈褒貶〉

十考者十上, 則賞加一階【階窮者, 陞職, 牧以上, 則否。】, 二中, 於無祿官敍用, 三中, 罷職。

[주석-162]

『經國大典』 「吏典」 〈京官職〉

無祿官【義禁府堂下官及提擧、提檢、別坐、別提、別檢等。】, 仕滿三百六十而敍。

[주석-164]

① 『선조실록』 26년 10월 6일(병술)

吏曹啓曰:“軍興之後, 凡有軍功, 更無他物以賞之, 皆以官爵授之, 卽付實職。 厥後, 員數甚多, 自至加設, 而入城之初, 或稱某司某員來者亦有之, 或有一職而疊來者, 該曹無以處之。 且戎事未畢, 有功人不合遐棄, 取其中人物可用者, 爲先收用, 其餘, 次次注擬, 已付實職過限不來者, 依法典施行。”

② 『선조실록』 26년 12월 27일(병자)

傳于吏批曰:“此時, 凡庶官, 未宜多差。 今次都目, 一一盡差, 無乃不可! 且加設之人, 虛實中, 乃是所謂有功之人。 就其中, 擇其可用者, 移授實職, 則亦似勝於他初入之人矣。”

③ 『선조실록』 27년 7월 16일(임진)

泳曰:“納粟人, 每除加設之官, 以此不肯納。 此後如有可用之人, 陞補實職無妨。”

上曰:“吏曹判書在此, 宜議處之。”

忠謙曰:“欲獻百石穀而爲實官者, 近來都下甚多有之。”

上曰:“大槪納穀之人, 用之爲可。”

[주석-165]

① 『大典通編』 「吏典」 〈京官職〉 正一品衙門 敦寧府

都正一員加設, 以大院君奉祀孫世襲, 若陞資, 則隨品加設同知事、知事。

② 『大典會通』 「吏典」 〈京官職〉 正一品衙門 宗親府

都正一員加設, 以宗姓文官差出, 有司例兼。

③ 『大典會通』 「吏典」 〈京官職〉 正三品衙門 軍資監

主簿【從六品。 『原』 三員。 『續』 減二員。】, 直長【從七品。 『原』 一員。】, 奉事【從八品。 『原』 一員。 ○ 以上, 隨仕加設或二或三以備三員。】。

④ 『大典會通』 「吏典」 〈京官職〉 正四品衙門 廣興倉

❶ 令, 以實職中曾經守令, 奉事, 以參外實職, 戶曹自辟。 奉事以上, 仕滿次次陞付, 至主簿, 仍用詞訟滿六朔, 令加設陞付。

❷ 加設令以下有缺, 還作奉事差出。

⑤ 『大典會通』 「兵典」 〈京官職〉 正一品衙門 中樞府

❶ 百歲以上人, 同知事加設單付。

❷ 知事、同知·僉知事加設者, 過一朔減下。

[주석-166]

① 『續大典』 「兵典」 〈軍營衙門〉 捕盜廳

各部將四, 無料部將二十六, 加設部將十二。【三江門外, 禁軍分屬, 兩廳譏察。】

② 『續大典』 「兵典」 〈散職〉 別軍職

堂上以上, 加設僉知例付; 參上, 加設訓鍊主簿以上隨品例付; 參外, 加設部將例付, 依元部將例仕滿陞六品。

③ 『大典會通』 「兵典」 〈京官職〉 正三品衙門 訓鍊院

僉正十二員【從四品。 『原』 二員。 『續』 加二員。 『補』 加八員。】, 判官十八員【從五品。 『原』 二員。 『續』 加六員。 『補』 加十員。】, 主簿三十八員【從六品。 『原』 二員。 『續』 加十六員。 『補』 加二十員。】

[주석-167]

① 『성종실록』 5년 11월 27일(무인)

觀象監提調啓:“當初命課學設立之時, 設遞兒職二、訓導二、生徒十八, 今設立已久, 而所業成就者鮮少, 又無新屬者, 將至廢絶。 請以遞兒二, 還屬地理學, 禁漏其前銜生徒, 移屬地理學訓導, 遞兒二, 依前例, 加設雜職, 聚盲人, 專委鍊業, 四孟朔取才除授。” 從之。

② 『중종실록』 31년 12월 1일(임오)

憲府啓曰:“……且司謁加設, 非祖宗舊制, 而益開僥倖之路, 後弊不貲。 請速革罷。”

[주석-168]

『大典會通』 「吏典」 〈京官職〉掌樂院

副典樂一員加設。

[주석-169]

① 『續大典』 「吏典」 〈京官職〉 正三品衙門 承政院

正七品:事變假注書一員。【增置。】

② 『續大典』 「吏典」 〈京官職〉 正三品衙門 通禮院

從九品:兼引儀六員【增置。】, 假引儀六員【增置。】。

③ 『續大典』 「吏典」 〈京官職〉 正三品衙門 繕工監

❶ 從九品:參奉減。

❷ 監役官三員【增置。】, 假監役官三員【增置。】。

[주석-173]

『大典通編』 「吏典」 〈京官職〉 從二品衙門 奎章閣

提學以下有闕, 則以原任差檢校權察。

[주석-174]

『승정원일기』 정조 16년 9월 12일

壬子九月十二日卯時, 上自楊州牧還宮擧動入侍時, 右承旨李家煥、左副承旨徐榮輔、右副承旨李文會、記事官李海淸、假注書金履載、記事官徐有聞·林景鎭、檢校提學吳載純、檢校直提學徐有防、檢校直閣徐龍輔·尹行任·南公轍、檢校待敎金祖淳, 以次隨駕。

[주석-175]

『六典條例』 「吏典」 〈吏曹〉 文選司 文官 : 檢校副提學、典翰拜都承旨, 則檢校減下。

[주석-176]

『세종실록』 18년 9월 4일(병신)

上, 以此言議于大臣, 領議政黃喜等曰:“宜遣二品以上, 又置判官。” 卽下吏曹, 以師錫爲判府事, 以宗孝仍爲閭延等處同僉節制使、兼閭延都護府判官。 以四品爲判官無舊例, 故權設同僉節制使之銜。

[주석-178]

① 『세조실록』 14년 3월 20일(경진)

傳曰:“自今申、具、韓三政丞輪次來承政院, 考檢待明使諸事, 他餘公事, 自有承旨。”; ② 『성종실록』 6년 10월 2일(무인)

院相之設, 世祖適違豫, 而天使又至, 慮承政院有錯誤事, 命韓明澮、具致寬, 坐院指揮, 因命名曰院相, 蓋權設耳。

③ 『성종실록』 7년 5월 15일(정사)

院相之設, 祖宗朝所無, 乃出於世祖一時之權宜, 非所以永久持循之制也。 頃在丁亥, 白顒、黃哲、金輔諸使臣之來, 車駕相望而支待之事甚煩且緊, 世祖乃命申叔舟、韓明澮、具致寬常詣政院, 與議處置, 院相之名自此而始。

[주석-181]

『성종실록』 7년 1월 13일(무오)

大王大妃使尙傳安仲敬, 持諺文一紙, 傳于院相。 ……

輊更啓曰:“懿旨云‘恐汚史筆, 雖憚於聽政, 然可以質疑之事與夫宮中凡事, 豈不預聞哉!’ 大妃之命, 不可不從。”

上良久曰:“如之何在政丞等匡輔耳。”

仍召輊曰:“百司, 以予幼沖不無解體, 其以此布告。”

輊曰:“幷懿旨, 曉諭中外, 何如?”

上曰:“可。”

[주석-182]

『성종실록』 25년 12월 23일(무인)

未時, 命召坡平府院君尹弼商、領議政李克培、左議政盧思愼、古議政愼承善、領敦寧尹壕。

[주석-183]

① 『중종실록』 1년 9월 2일(무인)

命三公、六卿、承政院‧兵曹堂上等及朴元宗·柳順汀·成希顔, 令常仕于賓廳, 更日遞直, 以治諸事。

② 『중종실록』 1년 9월 21일(정유)

傳曰:“近日宰相等, 早暮勞動, 予心未安。 今後院相, 相遞留闕。”

政丞等啓曰:“院相相遞留闕, 雖是成宗朝故事, 然其時則成宗, 以沖年踐祚, 貞熹王后攝政故也。 今殿下萬機之煩, 親自裁斷, 若有事, 則可命召議之。 臣等之相遞留闕, 有何難哉! 但恐四方之人聞之必曰‘宰相有何事, 而每留闕庭。’云爾, 則駭人所聞, 於事體亦不合。”

傳曰:“宰相一朝散去, 於心若無所賴。 故欲依成宗朝故事, 今所言如此。 其勿留闕。”

③ 『중종실록』 3년 5월 24일(신유)

臺諫啓曰:“傳敎以爲‘院相共議, 非朝廷公諭歟!’ 臣等聞其日院相數少, 然欲辨優劣, 而建議大臣難之, 故府院君牽制, 事竟不行。 聖上卽位之初, 大臣當誠心輔導, 而乃敢欺罔如此, 其罪大矣。 請推之。”

[주석-184]

① 『중종실록』 39년 11월 15일(경술)

洪彦弼招注書王希傑謂曰:“甲寅年有院相故事, 其取日記而來。” 希傑以日記示之。【史臣曰:“旣知有院相, 而院相之任, 尤緊於當初遑遽之中, 則固當留宿院中, 遵守舊事。 而安然退去, 如不相干, 及其嗣位之後, 施施日晩, 哺啜而歸, 何有於院相之義乎! 院相之號, 彦弼其亦不思之甚矣!”】

② 『중종실록』 39년 11월 16일(신해)➤是夕, 群臣皆退其家, 只有直宿之官而已。【史臣曰“謹按我國凡事, 不問是非, 必據前例, 其來久矣。 而至於國有大故, 群臣會宿之例, 則置之而不擧者, 抑何意耶! 院相與政院, 尤不可公然退去, 而蒼黃罔極之中, 任便若此, 焉得見忘身者! 嗚呼!”】

③ 『중종실록』 39년 11월 27일(임술)

下于政院曰:“拜表日近, 示諸院相,【洪彦弼、尹仁鏡。】速議可否以聞。”

④ 『인종실록』 1년 2월 24일(정사)

仁鏡等四啓曰:“……初喪則三公例坐政院, 今則公事已爲出入, 院相無可爲之事, 自今請勿坐。” ……

答大臣曰:“宗宰爲一杯酒, 久坐於冷地, 至爲未安, 未行之酒, 勿行。 院相、實錄事, 如啓。”

[주석-185]

『인종실록』 1년 7월 1일(신유)

大妃傳于領、左相曰:“大君雖卽位, 年在幼沖,【時年十二。】 如貞熹王后攝成宗【十三歲卽位。】時例, 凡公事, 院相共議處決可也。”

尹仁鏡回啓曰:“此, 則古亦有例矣。”

[주석-186]

① 『명종실록』 즉위년 11월 5일(갑자)

諫院啓曰:“院相之仕, 大臣已啓罷矣。 然成廟朝初年, 院相入直, 殆過十朔, 仕而不直, 又至一年。 此後或間日而仕, 此, 祖宗朝故事。 其慮遠矣, 今不可全廢。 若爲大臣老病不堪逐日常仕直宿, 則雖使間日而仕, 亦不失設院相之遺意。 請命復院相之仕。”

答曰:“院相之罷, 予亦無所依賴。 但李彦迪、鄭順朋皆有病, 洪彦弼、尹仁鏡、李芑亦年過七十, 冒寒出入, 恐或生病, 故如啓罷之矣, 今來啓之, 其意固當。 今日暮矣, 明當命招院相等議之後, 發落。”

② 『명종실록』 즉위년 11월 6일(을축)

領府事洪彦弼、領相尹仁鏡、左相李芑, 以命牌, 會于賓廳啓曰:“臣等以院相多有事故啓罷, 而今見諫院之啓, 其意固當。 請間日而仕。”

答曰:“專罷院相, 予心無所依賴。 但老臣冒寒出入, 恐或生病, 故罷矣。 言官如彼啓之, 大臣亦云間日來仕, 予甚有恃。 若有事之時, 直晝夜, 如其平時, 間日晝仕。”

[주석-187]

『명종실록』 2년 2월 9일(신묘)

領中樞府事洪彦弼、領議政尹仁鏡、左議政李芑、右議政鄭順朋……會于賓廳議啓曰:“……中宗大王喪制已畢, 自上萬幾之政無所欠缺, 院相罷之, 何如?”

答曰:“……院相事, 予方小沖, 倚以爲重, 然國有大事, 則朝廷可以會議, 其罷之。”

[주석-188]

『선조수정실록』 「總序」

準故事, 置院相, 領議政李浚慶、右贊成吳謙、禮曹判書洪暹三人應選, 輪直政院, 參決機務。

[주석-189]

『선조실록』 즉위년 11월 4일(을묘)

領左相詣闕, 請罷院相。 上從之。 是時, 他公事處分, 皆讓於慈殿, 惟除官落點, 上親爲之。

[주석-190]

① 『태조실록』 1년 8월 2일(신해)

置功臣都監。

② 『태조실록』 4년 윤9월 13일(갑술)

始立都城造築都監, 置判事、副判事、使、副使、判官、錄事。 命判三司事鄭道傳, 定城基。

③ 『태조실록』 4년 12월 15일(갑진)

立奴婢辨定都監, 以左僕射南在、僉書韓尙敬、中樞金希善爲判事。

④ 『태종실록』 18년 6월 3일(임오)

置封崇都監, 備冊封世子儀也。 以贊成崔迤、參判李迹爲提調。

⑤ 『세종실록』 즉위년 8월 12일(기축)

置封崇都監, 以朴訔、李原爲都提調, 朴信、許遲、許稠、李明德爲提調。 將上上王及大妃冊寶, 故設都監, 掌其事。

⑥ 『세종실록』 즉위년 8월 14일(신묘)

禮曹啓:“今將涓吉朔安胎, 請依前例, 立胎室都監, 擇吉地。” 從之。

⑦ 『성종실록』 6년 5월 12일(경신)

藝文館奉敎安彭命等上疏曰:“……但修理都監權設已久, 役民甚衆, 費財不少, 今慶會樓已成, 而修繕幾訖, 其餘小小補葺, 自有該司, 請亟 革罷, 以答天譴。”

[주석-192]

① 『정종실록』 2년 1월 24일(기축)

臺諫上疏, 復請各品告身署經臺省之法。 門下府疏曰:“……守令近民, 尤不可不選。 今也僥倖之徒, 曾不更事, 夤緣雜職, 秩過四品, 則直受官敎, 挈家以行。 國家何知行實賢否家道善惡哉!”

② 『태종실록』 18년 7월 6일(갑인)

又問曰:“何處有本宮魚梁? 雖書題, 豈不授軍職及東班不要雜職乎!”

[주석-193]

『大典通編』 「吏典」 〈雜職〉

原典雜職, 太半今廢, 故移置掖庭署於諸職之首, 而仍舊載錄。 校書館、司僕寺、掌樂院、圖畫署之時存員數, 亦移錄於本衙門之下, 其餘分番、計仕、去官、仍仕等法及各色遞兒, 幷皆刪節, 只仍錄員數、品數, 以爲省繁存舊之地。

[주석-194]

『大典通編』 「吏典」 〈京官職〉 從二品衙門 奎章閣

外閣:……司準, 十員, 從八品, 唱準遞兒; 司勘, 一員, 從九品, 補字官遞兒。

[주석-195]

『典律通補』 「吏典」 〈京官職〉 奎章閣

雜職:司準【唱準。】十, 從八; 司勘【補字官。】, 從九。

[주석-196]

『經國大典』 「吏典」 〈雜職〉

授正職時, 降一階。

[주석-197]

『五洲衍文長箋散稿』 「詩文篇」 〈論文類〉 文字 語錄辨證說

遆兒。【口氣。 訓아나。】

[주석-199]

『經國大典註解後集』 「吏典」

遞兒 : 遞者, 更易也, 又傳遞也; 兒, 語辭。

[주석-200]

『磻溪隨錄』 「職官之制下」 〈職官因革事宜〉

醫司、觀象監、司譯院, 亦皆擇人定任, 罷今遞兒之規。【無定祿, 而四時考講, 以其分數, 遞相高下付祿, 謂之遞兒。】

[주석-203]

『중종실록』 2년 11월 15일(갑인)

惟淸曰:“汰冗官事, 令入侍大臣議定, 何如?”

元宗曰:“講武數, 則宣傳官不得不多, 今則不然, 加設宣傳官, 革之爲便, 監役及假郞官, 竝革之。 若有不得已事, 則以軍職人員差之, 畢後還遞, 可也。”

柳順汀曰::“瑞葱臺監役, 今則無之, 如有之, 不可遽革, 故付於無祿耳。”

景舟曰:“有祿遞兒, 則無之; 無祿遞兒, 則果有之。”

[주석-204]

① 『중종실록』 8년 6월 7일(갑진)

傳曰:“重則罷職, 次則推考, 輕則勿推, 可也。 慶源、穩城, 則雖當罷黜, 然極邊防緊之地, 其依前例, 府使, 則付無祿遞兒; 判官, 則降資, 亦竝推考, 可也。 會寧, 則囚人於私家; 北靑, 則飢死者太多, 罷黜推考, 可也。”

② 『선조실록』 28년 3월 10일(계미)

戶曹啓曰:“……大抵平日, 則雖以文武正科出身之人陞堂上時, 例授別兒, 及其祿都目, 陞降付祿, 故其中或無任使之人, 則付之司正以下, 或付無祿遞兒, 雖名爲堂上官, 多有不受祿者, 意亦有在。 而目今國儲蕩竭之時, 毋論職事緊不緊, 堂上官在京者, 則例受散料, 因此虛僞甚多。 或有退在鄕家而仍受其料者, 以其無職事而出入, 不得以知之也。 此等曲折, 令該曹參酌舊例, 陞降付職, 或授無祿遞兒以省浮費事, 捧承傳施行。”

[주석-207]

『經國大典』 「吏典」 〈京官職〉 從六品衙門 活人署

【掌救活都城病人。 提調, 一員。 參奉, 醫員遞兒, 兩都目。】 從六品, 別提, 四員。 從九品, 參奉, 二員。

[주석-208]

『續大典』 「兵典」 <京官職> 正一品衙門 中樞府

從二品:同知事, 加一員。【衛將遞兒。】 正三品:僉知事。【八員內三員, 衛將遞兒。】

[주석-209]

『大典通編』 「兵典」 〈散職〉

空闕假衛將, 除假字, 作爲遞兒, 以觀象監、司譯院、寫字官、畫員堂上以上人通融擬差。

[주석-211]

『經國大典』 「兵典」 〈京官職〉 從二品衙門 五衛

從二品, 將十二員。【以他官兼。】

[주석-212]

① 『승정원일기』 현종 3년 6월 29일

李延年, 以扈衛廳言啓曰:“自仁祖朝癸亥年本廳設立之初, 擧義別單中, 陞堂上者, 以別將啓下, 與內三廳及五衛等將, 一體計仕, 輪付其品遞兒實職。 而五衛將、內三廳將, 則周年遞改, 扈衛別將, 則【缺】移授他任, 則無瓜遞之規。 故自付遞兒實職之後, 更計仕日, 別將、衛將中實仕最多者, 陞付實職, 四十年舊規, 而絶無越次相錯之弊矣。”

② 『승정원일기』 숙종 35년 6월 15일

又以兵曹言啓曰:“前府使安斗齡, 別軍職遞兒實職還付事, 自差備招致本曹政吏, 傳敎矣。 安斗齡別軍職還付事, 自差備招致政吏, 不由於政院, 則似不當只憑下吏之言, 而斗齡被謫蒙放之後, 時無敍命, 亦當有變通之道, 何以爲之? 敢稟。”

[주석-213]

① 『續大典』 「兵典」 〈散職〉

景福宮、慶德宮、昌慶宮假將各三員同各衛入直空闕。

② 『광해군일기』 10년 4월 13일(임인)

兵批曹啓曰:“武兼宣傳官三十員加出事, 命下。 竊念此係侍衛之官, 不可以所聞所見續續備擬。 故閑散武士聚會試才, 隨其入格分數高下, 次第擬望矣。 但此多官不可無祿以仕, 故別侍衛三十遞兒推移給祿事, 依前例入啓蒙允。 新建兩闕假衛將及闕門各處別將等, 皆是新設剩官, 以軍職減省遞兒內四十遞兒復設輪回付祿事, 亦已入啓蒙允矣。 伏見戶曹公事, 加設祿遞兒, 議大臣定奪事, 入啓。 臣等當此國計虛竭之日, 非不知祿科加出之爲未安。 而前項衛將、宣傳官、部將加出之命, 實出於一時嚴重扈衛之擧, 員額旣已差出, 祿俸不可不參酌題給, 故十分商量, 定數入啓矣。 今因議大臣定奪之故, 趁未受祿, 則貧寒許多武官, 不無窘乏之患。 今夏等祿俸, 姑依前日本曹啓下公事, 科內題給以慰武將之心, 宜當, 敢啓。”

傳曰:“依啓。”

[주석-214]

① 『승정원일기』 영조 35년 11월 8일

昌壽曰:“堂上武臣之積滯冤鬱, 莫如近日, 實緣陞資之多岐, 而亦未必不由於堂上窠窄之致, 足可爲感傷和氣之一端, 誠非細憂矣。 忠壯、忠翊兩將, 卽古五衛之職, 固自不輕, 而近爲閑雜人輪次之窠, 濫猥屑越, 罔有紀極。 臣意此六窠, 一依五衛將例擬差, 而閑雜人實職之路, 亦不可全塞。 空闕衛將六窠中慶德宮假將三窠, 除假字, 作爲遞兒實職, 則其於疏通武臣之滯鬱, 減省雜職之猥多, 恐似兩得其宜, 故敢此仰達矣。”

上曰:“先試之, 可也。 依爲之。”

② 『승정원일기』 영조 46년 4월 23일

致仁曰:“空闕衛將, 職則宿衛, 況自忠壯、忠翊變通之後, 除其假字, 作爲遞兒實職之窠, 則事面比前尤異。 而該曹全不照檢, 甚至於或以納粟或無加資而得差者, 間亦有之云。”

[주석-215]

① 『經國大典』 「兵典」 〈京官職〉 從二品衙門 五衛

從二品, 將, 十二員。【以他官兼。】

② 『續大典』 「兵典」 〈京官職〉 正三品衙門 五衛

從六品, 部將。【二十五員內, 參外十四員, 南行參外一員。 ○ 五衛罷後, 移付內三廳。】

[주석-216]

① 『典律通補』 「兵典」 〈京官職〉 五衛

將【十二, 正三。 『經』『續』 ○ 二, 稱曹司。 『續』 ○ 兼。 『經』】, 上護軍【八, 堂下正三。 『經』『續』 ○ 二, 原祿遞兒; 六, 雜遞兒。 『續』】, 大護軍【十二, 從三。 『經』『續』 ○ 二, 原祿遞兒; 十, 雜遞兒。 『續』】, ……

② 『六典條例』 「兵典」 〈兵曹〉 政色 祿牌

堂下正三品【訓鍊正。 ○ 上護軍。 ○ 原軍職, 副使越江, 則付之。 ○ 雜遞兒, 行首宣傳官、製述官一、寫字官一、禁軍三。】, 從三品【訓鍊副正二、平安兵虞候、北虞候。 ○ 大護軍。 ○ 雜遞兒, 親功臣五、功臣嫡長二、南虞候、宣傳官一、寫字官一。】, ……

[주석-217]

『문종실록』 1년 6월 3일(경오)

一, 每領護軍三, 大護軍一, 上護軍一。 一, 每領上護軍、大護軍、護軍幷五遞兒內, 正職三遞兒, 他務二遞兒。 一, 每領正職三遞兒內, 一率甲士, 一率別侍衛, 一率銃筒衛。

[주석-218]

『續大典』 「兵典」 〈京官職〉 正三品衙門 宣傳官廳

原典番次都目, 只有八員, 後爲正職, 增員設廳。

[주석-219]

『續大典』 「兵典」 〈番次都目〉 宣傳官武兼

宣傳官、武兼合七十一員, 爲正職, 猶受遞兒祿; 文兼, 則入於原遞兒。

[주석-220]

『문종실록』 1년 6월 7일(갑술)

一, 前此護軍數止六十, 今加十五, 大護軍二十四加一, 上護軍二十四亦加一, 每領, 護軍各三, 大護軍、上護軍各一。 一, 每領, 上、大護軍及護軍幷五內, 領率三, 他務二。

[주석-221]

① 『문종실록』 1년 3월 20일(기미)

司諫院啓:“今領率護軍之法, 雖若美矣, 然各分軍士, 以爲己有, 則末流之弊, 不可勝言。”

上曰:“此法未定行而有弊, 宜更言之。”

② 『문종실록』 1년 6월 29일(병신)

兵曹啓:“兩界甲士護軍去官人等, 再受祿後代差之法已立, 今加設領率護軍, 緣此窠闕不敷。 請自今年老甲士去官者, 仍舊再受祿後代差, 六十歲以下一次受祿後授行職。” 從之。

제2편 양반(兩班)의 정사(政事)

제1장 정사(政事)의 분류

[주석-1]

① 『승정원일기』 인조 3년 8월 7일

李植啓曰:“注書任絖, 以病不仕, 假注書姜瑜, 引見入侍, 政廳及臺諫待接, 以假注書尹絳兼察之意, 敢啓。”

② 『승정원일기』 숙종 26년 7월 12일

吏曹啓曰:“臣等今日來詣政廳, 而正郞尹趾仁, 自政院請推催促之後, 又爲不進, 日勢已晩, 開政無期, 其在事體, 殊甚未安。 正郞尹趾仁, 更爲推考, 使之急速進參, 何如?”

③ 『승정원일기』 영조 19년 8월 28일

吏批啓曰:“凡開政之時, 郞廳之齊進, 法例卽然, 而今日政廳, 只有正郞尹得載進參之外, 其餘三人, 累度催促, 多般稱頉, 終不入來, 事體所在, 極涉駭然。 正郞李彝章、佐郞南泰耆·李永福, 竝拿處, 何如?”

④ 『銀臺便攷』 「吏房攷」 〈政事〉

承旨讀奏, 仍爲寶請出及下直禀, 點下後, 讀奏某望某落點, 招吏、兵曹郞廳及尙瑞院官員, 官敎安寶。

⑤ 『六典條例』 「吏典」 〈承政院〉 堂后

藥房與政廳, 上注書進去。

[주석-2]

① 『명종실록』 3년 5월 2일(병자)

仍以一封書【尹仁鏡所上卜相書也。】, 下于吏批曰:“卜相如此, 坐次何如?”

② 『명종실록』 12년 4월 8일(신묘)

傳于吏批曰:“以元混爲刑曹參判, 南應雲爲兵曹參議, 鄭宗榮爲刑曹參議, 弘文館次次遷轉, 可也。

[주석-3]

① 『세조실록』 4년 2월 15일(갑진)

兵曹啓:“軍士告身, 或因姓名相同冒受, 或傳送外方遺失者, 頗多, 及除職時, 不得考前資。 『續』「兵典」‘凡告身遺失者, 考兵批及臺牒給立案。’ 請自今依『續典』給立案, 以憑後考。” 從之。

② 『세조실록』 10년 11월 12일(신유)

先是, 初八日, 兵曹除授批草, 隨後竄改, 多不明白, 郞官皆不在焉。 右承旨李坡監印, 乘醉怒曰:“兵批, 皆是妄事。” 却之不印。

佐郞崔敬止怒曰:“除授, 豈是妄事! 誤處改正亦是, 啓下事, 不印可乎!” 遂委之而去, 告于韓明澮, 明澮以啓。

上傳于司憲府曰:“右承旨李坡, 以兵批修改甚繁, 卽停安印而不以時啓達, 佐郞崔敬止, 委諸色吏而經出, 其推鞫以啓。”

[주석-4]

① 『태종실록』 7년 10월 3일(계미)

以鄭津判羅州牧事。 是日, 左政丞成石璘不赴政廳, 上遣吏曹佐郞趙瑞老, 卽其家問曰:“欲除一牧使, 權肅、鄭津中, 誰可者? 津則已入樞府, 無乃不願爲外官歟!”

石璘對曰:“處事之才, 津優於肅。” 遂以命津。

② 『태종실록』 13년 1월 12일(임진)

以太平館直爲議政府掌務典吏祿官。 政府啓:“府掌務典吏, 乞依吏、兵曹政廳令史例, 滿六朔, 則去官。” 從之。

[주석-5]

① 『태종실록』 16년 5월 25일(병진)

世子出兵曹政廳, 與六曹議啓事。 上憂旱不視事, 命世子參啓事故也。 命禮曹詳定啓事時世子坐次。

禮曹啓目:“王世子朝啓廳坐次, 若內朝啓廳, 則議政以下先詣廳, 王世子出, 議政以下下庭拱立。 王世子坐東壁向西, 議政以下就前揖禮如常儀, 異間南壁序坐, 參議以下中階上東上序坐。 及退, 王世子立, 議政以下下庭拱立如初。 若外朝啓廳, 則王世子北壁近西坐, 議政以下異間東向序坐, 參議以下中階上北上序坐。” 內朝啓廳, 卽今兵曹政廳; 外朝啓廳, 卽今六曹廳也。

[주석-6]

① 『세종실록』 23년 7월 12일(병오)

以昌德宮朝啓廳及東月廊、集賢殿藏書閣, 皆在宗廟主山來脈, 悉皆毁撤, 別開新路, 以通宗廟往來。

議政府啓:“今開宗廟新路, 撤朝啓廳及月廊等屋宇。 若後不復用, 則毁之可也, 如或用之, 請勿毁之。”

上曰:“朝啓廳及月廊傾危, 欲毁之者久矣, 非因新路也。”

② 『세조실록』 7년 12월 19일(을유)

傳于禮曹曰:“昌德宮朝啓廳, 稱宣政殿, 後東別室, 稱昭德堂, 後西別室, 稱寶慶堂, 正殿, 稱兩儀殿, 東寢室, 稱麗日殿, 西寢室, 稱淨月殿, 樓, 稱澄光樓, 東別室, 稱凝福亭, 西別室, 稱玉華堂, 樓下, 稱光世殿、廣延殿別室, 稱求賢殿。

[주석-7]

① 『중종실록』 13년 7월 4일(신축)

傳于吏曹政廳曰:“政府堂上, 已令塡闕矣。 贊成可當之人, 予已注意於崔淑生, 政曹之意, 何如?”

判書李長坤等啓曰:“上敎至當。”

② 『중종실록』 13년 11월 16일(임자)

臺諫啓前事, 傳曰:“承旨等事, 以憲府推案, 見其公緘所答之辭, 凡事, 政院, 或有不及者, 則必啓其所由。 但近日承旨只有一人, 雖遇式暇, 不得致齋。 且明日政事, 吏、兵曹政廳, 無可往者, 可遞。 餘不允。”

[주석-8]

『단종실록』 1년 6월 8일(계사)

除授之日, 則政府會于議事廳, 吏曹堂上令參議守官案坐政廳, 率文選司郞官詣政府廳, 注擬受點後, 下于政廳, 書批草而已。 是日參議移病在家, 參判李季甸獨坐政廳。

[주석-9]

① 『승정원일기』 인조 3년 6월 21일

金尙憲啓曰:“吏批政廳, 兵房承旨兼進事, 命下。 而臣尙憲與吏曹參判張維有相避, 旣云換房, 兼進未安, 何以爲之? 惶恐敢稟。”

傳曰:“參判時未肅拜, 兼進不妨。”

② 『승정원일기』 인조 3년 8월 12일

趙翼啓曰:“今日本院仕進之人, 只都承旨鄭蘊, 右副承旨李敏求及臣趙翼、右承旨徐景雨以病, 左副承旨李植呈辭, 皆未仕晉。 而鄭蘊, 吏批廳進去, 李敏求, 非但兵批有相避矣, 方引見入侍, 獨臣在院, 兵批政廳, 何承旨進去乎?”

傳曰:“兼進。”

[주석-10]

① 『선조실록』 7년 3월 3일(무인)

吏批啓曰:“今政吏曹判書差出, 而參判李後白, 以課試進參, 而小臣獨爲政事, 正二品之人不足, 三公處議論擬望, 何如?” 上命如啓。

② 『선조실록』 27년 2월 5일(갑인)

吏批。【判書金應南、參議李𥕏、都承旨張雲翼。】

③ 『선조실록』 28년 4월 5일(정미)

兵批啓曰:“被謫之人放釋, 則以私罪經二年之法, 例爲付職。 今者, 洪汝諄、宋言愼, 已受職牒, 依前例付職。

④ 『선조실록』 36년 7월 19일(계유)

有政。【吏批, 判書奇自獻、參判許筬病, 參議朴而童、左承旨姜綖, 兵批, 判書廬稷、參判朴承宗、參議尹惟幾、左副旨李慶涵。】

[주석-11]

『태조실록』 1년 7월 28일(정미)

尙瑞司:皆兼, 掌符印、除拜等事。 判事四、兩府尹一, 從三品; 少尹一, 正四品; 丞二, 正五品; 注簿二, 正六品; 直長二, 正七品; 錄事二, 正八品; 書吏六, 九品去官。

[주석-13]

『태종실록』 5년 1월 15일(임자)

改官制。 國初, 承前朝之舊, 議政府專總各司, 司平府掌錢穀, 承樞府掌甲兵, 尙瑞司掌銓注, 以左、右政丞兼判事, 六曹不得與聞朝政。 至是, 革司平府, 歸之戶曹; 承樞府, 歸之兵曹; 以東、西班銓選, 歸之吏、兵曹; 分政府庶務, 歸之六曹。 六曹各置判書一員, 秩正二品; 罷典書、議郞各二人, 置左、右參議各一, 階通政; 增置正、佐郞各一。 尙瑞司, 始以文、武官交差, 但掌寶璽符信而已, 不置兼判事。 三軍都摠制府, 各置經歷、都事。 增置同副代言一人。 前此, 以代言五人, 知吏、兵、戶、禮、工曹事; 以他官從三品以上, 知刑曹事, 坐都官決奴婢訴訟, 謂之知部。 至是, 始以代言知刑曹事, 使刑曹右參議專掌都官訴訟。

[주석-17]

『세조실록』 4년 12월 7일(신유)

罷兼判吏兵曹事。

[주석-19]

① 『성종실록』 1년 3월 22일(신축)

司憲府大司憲李克墩來啓曰:“臣兄克培爲兵曹判書, 克增爲都承旨, 臣參入吏、兵曹政廳未安, 故前日引避, 未蒙兪允。 今則立告身署經之法, 署經之際, 必議除授是非。 兄之注擬, 弟議之未便, 請避。”

② 『성종실록』 3년 9월 21일(갑인)

司憲府持平徐赾來啓曰:“前此吏、兵房承旨入參政廳, 故有相避之法, 請載諸大典。”

③ 『연산군일기』 3년 7월 29일(무진)

弼商曰:“先王朝所無之事, 且承旨以兼春秋館入參政廳, 史官雖不入, 可也。”

④ 『연산군일기』 3년 8월 1일(경오)

魚世謙、鄭文炯、韓致亨議:“凡政事, 承旨與焉, 如有可記之事, 必記之, 何必史官乎!”

⑤ 『중종실록』 24년 12월 26일(무자)

傳曰:“承旨等, 皆已罷職。 政廳無承旨, 不可爲政。 兵曹參知柳潤德、參議金安鼎, 今到政廳。 以柳潤德往吏曹政廳, 以金安鼎往兵曹政廳, 爲政事, 其命招言之。”

[주석-20]

① 『예종실록』 즉위년 10월 4일(경인)

傳旨承政院、吏·兵曹、司憲府曰:“政者, 國之重柄, 不可徇私廢公。 第念正始之初, 或有因勢得請, 濫冒天祿。 自今大司憲及執義以下一員來參政廳, 衛將率二部禁諸紛亂。 有擅出入者, 雖宗宰、功臣, 卽時鎖項, 隨後啓聞, 如有隱諱, 當族誅。”

右議政金礩與領議政浚議啓曰:“族誅之法, 太過。” 命還收傳旨, 改置之極刑。

② 『예종실록』 즉위년 10월 5일(신묘)

禮曹啓:“大司憲及臺長政廳坐次, 大司憲, 則從坐目, 執義以下, 則坐南行。” 從之。

③ 『성종실록』 6년 7월 24일(신미)

交河、陰城、竹山三邑縣監缺, 吏曹擬望以啓, 都承旨柳輊啓曰:“祖宗朝, 凡除授, 秘不洩, 又置吏、兵曹兼判書, 睿宗朝, 令臺諫參政廳。 今, 則吏、兵曹堂上或在家擬望, 大體未便。 今後, 及期除授外, 毋得口傳, 何如?”

傳曰:“如此除授, 不必待政, 然政不可議於私第。 今後, 吏、兵曹會本司議擬。”

[주석-21]

① 『연산군일기』 3년 7월 29일(무진)

記事官李幼寧曰:“政廳, 非徒有傳敎而已, 銓曹注擬人物, 亦當書之。 今後, 於政廳, 承傳內官出入時, 請參聽。”

王曰:“前例, 何如?”

記事官鄭希良曰:“史官不得入政廳。”

幼寧曰:“雜人雖不得出入政廳, 然史官國家秘密事無不與聞, 況政廳乎!”

弼商曰:“先王朝所無之事, 且承旨以兼春秋館入參政廳, 史官雖不入, 可也。”

希良曰:“外方閭巷之事, 古有野史, 記之無闕漏, 況用人大政乎!”

王曰:“此果無弊。 但祖宗朝所無之事, 不可輕易爲之, 當議處之。”

② 『연산군일기』 3년 8월 1일(경오)

尹弼商議:“臣意, 前於經筵啓之已悉。”

愼承善議:“直史官與注書, 於政廳往來參聽, 古無此例。 然自今行之, 亦不妨。”

魚世謙、鄭文炯、韓致亨議:“凡政事, 承旨與焉, 如有可記之事必記之, 何必史官乎! 大抵爲政之體, 務存大綱, 不可以一時所見輕改前規。 且批目一下, 用人當否, 播諸人耳目, 不須史官書之然後可以得知。 如有所失, 臺諫從而論啓, 有何脫漏之事!”

傳曰:“史官, 其勿參焉。”

③ 『연산군일기』 8년 10월 28일(정묘)

傳于經筵官曰:“自祖宗朝, 史官不參政廳。 然史官言之不已, 何以處之? 咫尺之地, 若用心聽之, 則豈有遺忘! 然史官請進前聽之, 亦何以處之?”

領事成俊啓:“史官參政廳, 非祖宗朝故事。 臺諫旣進而言之, 史官亦進而聽之, 此, 則似無妨。”

知事李世佐、特進官安琛·楊稀枝啓:“臣等, 自祖宗朝侍從已久。 史官, 於經筵, 不持筆硯, 俛首伏地而已。 去辛亥年, 成宗將北征, 鄭文炯於經筵, 啓請勿征。 史官誤聽謂‘臣世佐所啓。’ 成宗以爲‘史官多有遺忘。’ 始許持筆硯擡頭聽之。 今欲進聽, 則許之無妨。 政廳史官參入事, 自祖宗朝無例。 史官在臺諫之前, 則地甚狹窄; 在臺諫之後, 則與素坐處不遠, 依前例, 可也。”

④ 『중종실록』 2년 11월 19일(무오)

傳于政院曰:“今後, 於政廳, 史官入參。”

⑤ 『중종실록』 3년 2월 2일(경오)

傳曰:“政廳奔競事, 獻納之言, 是也。 史官入參政廳事, 何如? 功臣錄券事, 獻納以爲‘大臣欲捧緜布, 故請移于忠勳府。’ 無乃獻納之言誤耶! 今方小民疲弊, 大臣豈有是心也!”

政院啓曰:“史官入參政廳, 是也。 然政曹堂上與郞官, 私論人物, 雖承旨, 亦不及知, 況史官乎! 且史官記政廳承傳, 亦非故事。 近日始設一司之議, 非史官所知, 臣意以爲未便。 政色郞官家, 亦禁奔競, 於法雖無, 於事似可, 政廳禁濫, 則事體非便。 使別定部將, 一禁雜人, 又令守門將勿入雜人, 何如?”

傳曰:“史官, 則不須入也。 郞官家, 勿遣禁亂, 政廳別定部將事, 如啓。”

⑥ 『중종실록』 10년 2월 13일(신축)

御晝講。 記事官許洽曰:“史官之參於政廳, 古事也。 近來史官不入政廳, 只於承傳出入時入聽, 其論人物之言, 未得聞之。 幸須申明, 使之入坐政廳, 參聽論議, 何如? 有關於史局, 故敢啓。”

傳于政院曰:“許洽所啓史官入政廳之言, 當矣。 政廳論人物, 史官可參聽也。”

⑦ 『중종실록』 28년 6월 5일(병자)

傳于政廳曰:“吏曹判書李思鈞, 曾爲兩界觀察使、節度使, 知武備之事矣。 今, 以單望, 擬于兵曹判書。”【是日, 史官初入政廳。 史官之入政廳, 其來久矣。 近者, 史官不入政廳, 而在於傍近小幕, 承傳出入之時, 則隨往而參聽記之, 自今日始入政廳。 以政廳多有猥濫可記之事故也。 兵曹參判尹任, 袖出小簡而見之, 不知何簡也。】

⑧ 『명종실록』 7년 7월 26일(병오)

史官入政廳, 古也, 而中廢, 今始入參。 吏曹判書宋世珩曰:“史官入政廳, 請托不行矣。”

已而禮曹判書鄭士龍伻錄事, 折簡于世珩, 世珩曰:“史官入政廳, 不可私受請簡。 姑退。”

[주석-22]

『세종실록』 즉위년 12월 5일(경진)

上, 以都目政, 御便殿親檢銓注, 謂選曹官曰:“此, 予卽位後大政, 毋令人有駁議。” 國制, 每年六月、十二月, 吏、兵曹論中外官吏功過, 陞黜之, 謂之都目政, 無時除授, 謂之轉動政。

[주석-23]

『高麗史』 「志」 〈選擧〉 銓注

辛昌卽位之年八月, 始復銓選法。 舊制, 府衛, 則自隊正以上, 諸司, 則自九品以上, 與夫府史、胥徒, 皆錄歲月、功過, 每於歲抄, 升黜, 謂之都目政。 自禑時, 權奸竊國, 官爵一出私門, 都目政久廢。 至是, 追錄其勞。

[주석-24]

① 『高麗史』 「列傳」 〈叛逆〉 崔忠獻

舊例, 都目政在歲抄, 忠獻, 以兵禍, 人無行貨求官者, 乃託賊遷延, 至明年正月, 始開都目, 多受人賂, 托以戰功, 不次除官, 雖有功, 非賂, 終不得職。

② 『高麗史節要』 高宗 5년 1월

開都目政。 舊例, 都目政在歲杪, 崔忠獻秉政鬻爵, 比因兵禍, 人無行貨求官者, 故忠獻託賊遷延。 至是, 皆以不次官, 其賂者, 曰‘有戰功也。’ 雖有功者, 非賂, 終不得職。

[주석-25]

① 『광해군일기』 9년 2월 27일(임술)

司憲府啓曰:“近來人情大勝, 公道掃如, 專由祖宗金石之典一至廢壞而然也。 冬夏殿最之後, 必行大政, 名曰都目者, 其來久矣。 故爲銓曹者, 例儲窠闕, 必以積勞當次者次次遷轉, 俾無久滯之怨。 頃者之政, 自上下盡出居下守令之命, 而銓曹, 或以外官或以前銜塡差, 當遷者, 苦待都目, 而窠闕已盡, 無一人見擬者。 非但久滯者抱悶, 大違三尺本意, 誠可寒心。 前銜及以守令冒授陞遷者, 一切改正, 使當次當遷者, 計其時仕日月之久近, 次次遷轉, 一遵流來舊規。 該曹不率舊章, 專事自用, 致令政體顚倒, 其謬甚矣。 請堂上、色郞廳, 竝令推考。”

② 『승정원일기』 정조 20년 5월 12일

上曰:“初仕幾窠, 而守令窠, 亦幾何耶?”

煥之曰:“今朔爲始, 當爲儲窠, 而郡守以上窠, 則京職中可擬之人, 每患苟簡, 雖非啓請邑, 限都政前, 以限滿守令, 勿拘純望, 通融備擬, 以爲次次遷轉之地, 而雖値口傳政事之時, 一例擧行, 已成近規。 今, 亦依此爲之, 何如?”

上曰:“依爲之。”

③ 『승정원일기』 정조 20년 12월 13일

上曰:“名之以大政, 各營久勤、諸道取才一未區處者, 非但渠輩之抑菀, 亦豈朝家文武一視之意乎! 諸將臣各陳意見, 可也。”

柱國曰:“凡官職窠闕, 不可預度, 每政所出, 雖如兵判之言, 兩年間事, 豈保其一一不差乎! 亦不無間間罪汰者, 有故者, 則今不可預爲質言, 而臨時如知其必然無窠, 則自九十月以後, 預請儲窠, 亦無不可。 至於權管借用, 則似涉苟且矣。”

蓍東曰:“十一月儲窠, 雖是前例, 亦或有難便之時, 何可自九月、十月儲窠乎! 此, 是行不得之政也。”

敬懋曰:“借用權管, 無甚所妨, 而第以宣薦、權管窠差送守部薦人, 亦涉如何矣。”

④ 『六典條例』 「兵典」 〈兵曹〉 政色 總例

瓜滿兵、水使, 當朔差代, 營將、中軍、虞候、邊將, 大政前一朔儲窠, 後三朔前期四、十月, 則當朔, 窠窄, 則啓稟差代, 初仕權管, 雖一朔未滿, 不得差代。

[주석-26]

『銀臺便攷』 「吏房攷」 〈親臨都政〉

都政, 吏、兵曹同議, 前期二日取禀。

[주석-27]

『銀臺便攷』 「吏房攷」 〈親臨都政〉

吏、兵批履歷成冊及各岐仕滿闕記, 前一日, 修正入啓。

[주석-28]

① 『중종실록』 10년 1월 9일(정묘)

御夕講。 講『高麗史』, 至以門下侍中崔冲爲開府儀同三司, 侍讀官柳墩曰:“此, 雖政事間事, 以得人爲重而書之。 近日, 上親自爲政, 致意於用人之道, 可謂盛事。 然國有大政, 如三公、六卿之闕, 則可親爲政, 至如六寺、七監小小官員, 皆親臨落點, 徒爲細瑣而已。 近來有三公之闕, 則吏曹備望, 卜相至重, 豈可使吏曹注擬乎! 如此之事, 雖親政, 廣取物議而擢用之, 可也。” 上不應。

② 『승정원일기』 인조 16년 6월 22일

都目政, 親臨爲之, 而守堞時四大將及前兵使柳琳、中軍黃緝, 命招入來, 使之各陳功勞。

③ 『승정원일기』 경종 1년 1월 7일

親政入侍時, 以‘吏、兵批都目政事, 更於初十日親臨設行。事, 榻前下敎。 傳曰:“都目政事, 初十日, 自外設行事, 分付。”

[주석-29]

『태종실록』 5년 11월 11일(계묘)

罷吏曹正郞河演、佐郞柳思訥職。 司憲府上言:“演、思訥, 以文選司, 於十月二十四日轉動政參, 外判, 不安印而下。 請罪之。”

[주석-30]

① 『세종실록』 즉위년 12월 5일(경진)

上, 以都目政, 御便殿親檢銓注, 謂選曹官曰:“此, 予卽位後大政, 毋令人有駁議。” 國制, 每年六月、十二月, 吏、兵曹論中外官吏功過, 陞黜之, 謂之都目政, 無時除授, 謂之轉動政。

② 『문종실록』 즉위년 7월 8일(경술)

傳旨吏、兵曹:“自今於都目及轉動, 予當親聽, 其考舊例施行。”

③ 『성종실록』 9년 7월 14일(계유)

吏曹判書姜希孟上書, 仍啓曰:“……謗者云‘去都目政及轉動政, 守令空闕數至三十餘, 而皆以趙孝禮等橫出者爲之, 別提等無<錄→祿>苦務, 朝士可惜。 然孝章之兄<弟→孝>中, 以瓦署別提, 纔滿箇月, 遽授昌平縣令, 可憎可憎。’ 去都目政及轉動政, 非曖昧難明之事, 明有除授者, 橫出者幾人, 應受者幾人, 考於班簿則可知矣。”

④ 『성종실록』 11년 11월 5일(신사)

吏、兵曹堂上, 以轉動政詣闕, 命饋于長春門, 承旨亦與焉。

⑤ 『중종실록』 13년 3월 20일(기미)

檢詳柳墩將政府意啓曰:“褒貶居中人員遷轉事, 他官, 則後褒貶前, 勿敍右職, 法也。 大典又云‘四館官員居中者, 其都目勿敍。’ 雖於都目, 未得陞敍, 轉動政, 則可爲也。 咸鏡觀察使柳聃年, 洞知邊事, 當留帷幄, 而決勝四方也。 北方雖重, 在內尤重, 請遞其職。”

⑥ 『명종실록』 12년 2월 13일(정유)

弘文館副提學尹春年等上箚曰:“……頃者, 有一大臣【指李芑】, 强執己見, 以謂:‘四館之官, 雖居中, 只可勿陞於都目而已, 其他轉動, 則可以陞之。’ 大壞示罰之規。 凡在見聞, 孰不駭愕! 故『大典註解』別爲立條者, 欲其復大典之法而行之也。”

⑦ 『명종실록』 20년 12월 28일(신묘)

諫院啓曰:“……至於都目大除之時及轉動之政, 許多初入仕者, 皆以請托注擬, 只以孝行一人【蓋指參奉裵紳。】, 塞責之謀。”

[주석-31]

『典律通補』 「吏典」 〈考課〉

守令未滿考者, 待準朔, 已滿考者, 雖不準朔, 亦出代, 而毋得散政差出。【追後殿最準考, 則雖散政, 出代。】

[주석-32]

『六典條例』 「兵典」 〈兵曹〉 政色 除授

❶ 別軍職, 實職隨品加設單付。【新差者, 例兼職口傳單付。 ○ 堂上, 則士夫至知中樞, 中庶毋過同僉樞, 參上, 則訓鍊主簿以上, 隨品付之, 滿十五朔次次陞付, 止于僉正。 地閥顯著經三品人, 付副正, 而正, 則非曾經人, 毋得加設, 參下, 則例付部將, 依原部將仕滿例, 雖散政, 陞六。 ……】

❷ 每都政, 應區處新資五窠, 一訓鍊正, 二準朔三品守令及兵虞候, 二曾經守令、兵虞候三品前銜, 陞擬營將、中軍、虞候、僉使等職。【軍器副正之已經守令、兵虞候及已經副正之時守令·兵虞候者, 陞資於五窠之外。 新資中有頉, 雖散政, 更以新資差出, 六朔內, 並計都政、散政, 毋得加陞。 ……】

❸ 都政, 邊將一, 從久勤, 勿以承傳人叅錯, 承傳, 則散政, 間五窠備擬。

[주석-33]

『태종실록』 12년 10월 24일(병자)

議政府啓下批之法。 先是, 批目下政府, 吏房錄事齎告堂上私第。 至是, 政府上言:“批目, 旣下至本府, 舍人以下迎入正廳傳寫, 以示私第。 舍人奉批目, 安頓淨處案上, 翌日堂上合坐, 舍人齎奉置正廳中案上, 堂上就前覽訖, 舍人還奉而出。 吏、兵曹亦用此例, 以革褻慢之習。” 從之。

[주석-34]

『성종실록』 18년 9월 28일(갑자)

傳曰:“昨日政事未畢, 聞皇帝之訃而罷之。 今停朝市而下批目, 可乎? 其議于大臣。”

尹弼商、洪應、李克培啓曰:“用人, 不可廢也。 宣下批目, 然後可治其職矣。”

傳曰:“可。” 下批。

[주석-35]

① 『高麗史』 「世家」 明宗 즉위년 9월 2일(기묘)

王御修文殿, 李俊儀、鄭仲夫、李義方、李高侍從。 釋文克謙, 命書批目, 以任克忠爲中書侍郞平章事。

② 『高麗史』 「列傳」 〈嬖幸〉 崔老星

老星, 色目富商, 本名党黑廝, 亦因載得封君, 載嫌物議, 詭書批目云‘百四歲老人崔老星。’

③ 『高麗史』 「列傳」 〈叛逆〉 崔怡

百官詣怡第, 上政簿, 怡坐廳事受之, 六品以下官, 再拜堂下, 伏地不敢仰視。 怡自此置政房于私第, 選文士屬之, 號曰必闍赤。 擬百官銓注, 書批目以進, 王但下之而已。

[주석-36]

① 『세종실록』 31년 2월 14일(을축)

李賢老、尹培自首曰:“去歲十二月批‘攝隊副蔡石連例罷, 以高尙忠補之。’ 批旣下, 同僚正郞權琦請曰‘石連, 予所愛護者也, 請仍其職, 勿移關諫院。’ 臣等答曰‘後批改下, 何如?’ 琦曰‘如是, 則前仕不得通計, 月俸亦未得受, 須聽予言。’ 臣等忘而移諫院, 琦又請之甚力, 故還取其關改之, 因印其上, 又改批目。 臣等俱以不肖, 罪亦多矣。 然非臣等所用意也, 敢自首。”

② 『세조실록』 4년 7월 6일(신묘)

傳旨義禁府曰:“全羅道長興人任自淸、吳義、曺逿等, 以鄕中品官人吏三百餘人除職, 至成批目, 其推鞫以啓。”

③ 『연산군일기』 1년 1월 26일(경술)

吏曹注擬守令, 問諸院相曰:“守令, 臨民之官, 其任重矣。 漢宣帝曰‘與我共理者, 其惟良二千石乎!’ 今以此注擬者, 人物如何? 擇可者以啓。” 盧思愼與愼承善, 貼黃標於名下以進, 及下批目, 皆思愼等貼黃標者。

[주석-37]

① 『大典通編』 「吏典」 京官職

都承旨陞資憲, 則以兼都承旨下批。

② 『銀臺便攷』 「吏房攷」 〈卜相〉

中批拜相, 則直請政官牌招開政下批。

③ 『승정원일기』 인조 8년 2월 3일

春秋館啓曰:“傳敎已下矣。 自前大提學例兼春秋館, 大提學鄭經世, 依例下批, 何如?”

④ 『승정원일기』 현종 13년 9월 22일

之翼曰:“本院郞廳, 每以假官察任, 事體苟簡, 而實官被薦者二人中, 李善源, 則以試所事, 方在奪告身之故, 不得已援引近例, 啓請蒙允, 以李沅單望下批矣。 臺諫以爲不可爲例, 至於啓遞。 此後, 則實官無議薦之階矣。”

上曰:“後日政, 李沅 , 更以單望下批, 使之議薦, 可也。”

[주석-38]

① 『大典會通』 「吏典」 〈老人職〉

士庶百歲人, 直超崇政。【應資老人, 京外抄啓, 正月二日下批。】

② 『銀臺便攷』 「禮房攷」 〈朝臣諡號〉

謚望, 議政府粘目啓下, 本院請開政下批, 下批後, 以署經事, 兩司請牌。

③ 『銀臺便攷』 「禮房攷」 〈嘉禮〉

國舅及府夫人封爵, 三揀擇後, 卽爲開政下批。

[주석-39]

『승정원일기』 숙종 35년 8월 23일

以水原府使下批單子, 傳曰:“今日政, 水原府使, 以趙泰億首擬, 而泰億之赴任鐵原屬耳, 爲慮迎送之弊, 不爲落點。 且意李宜顯方在京職, 而落點矣, 卽見下批單子, 則宜顯之到任伊川, 亦爲未久, 全無迎送除弊之意。 薦望單子還入。” 還入, 以尹世綏改落點。

[주석-40]

① 『승정원일기』 숙종 43년 12월 25일

又啓曰:“昨日政, 韓山副正澳加資下批單子, 韓山之山字, 誤以原字書入, 而矇不覺察, 不勝惶恐, 原單子中, 以山字, 改付標以入之意, 敢啓。”

② 『승정원일기』 영조 3년 5월 5일

行吏曹判書沈宅賢所啓:“大臣, 以文衡拜相, 則文衡有兼帶之例。 故日昨右議政李宜顯下批單子書入時, 遍考本曹所在謄錄, 則年久謄錄, 皆無見存, 只有近年謄錄, 而下批單子中, 不書文衡兼帶, 出仕後, 因其辭免之箚, 自本曹覆啓仍帶, 故依近例, 不書文衡兼帶而啓下矣。 更考『政院日記』, 則故相臣金錫胄、南九萬, 俱以時任文衡入相, 下批之時, 自本曹啓稟, 仍書文衡兼帶, 而臣曹未諳舊例, 有此差誤, 不勝惶恐。 右議政李宜顯下批單子中, 依舊例文衡兼帶, 付標書入, 何如?”

上曰:“文衡之任, 拜相仍帶, 前例班班可考, 而甲辰亦有仍帶之事矣。 大臣事體自別, 改付標, 則似爲未安, 後日政, 改下批, 可也。”

[주석-41]

『세종실록』 즉위년 8월 29일(병오)

兵曹又啓:“凡受點, 已受點後, 啓于主上, 口傳則已啓聞後, 更修入抄狀啓于主上, 然後口傳。” 凡用人, 該曹, 每一任, 書可用者三人以啓, 御筆點當用人名上, 謂之受點, 用之於二品以上備任時。 如提擧、別坐、敬差官之類, 不由批目而用之者, 謂之口傳, 用之於三品以下差任時。

[주석-42]

『성종실록』 3년 2월 19일(병술)

之慶等又啓曰:“銓注, 國之大事, 吏、兵曹望單子, 不詳錄出身來歷, 甚未便。 侍從、近臣, 則上自知之, 其餘外官, 豈能盡知! 臺諫亦不知來歷, 雖有注擬失當者, 未能擧劾。 請自今望單子名下, 備言出身來歷, 以防冒濫之弊。”

[주석-43]

① 『태종실록』 15년 12월 3일(병인)

司憲府上疏。 疏略曰:“薦擧不可不精, 故自兩府至顯官六品, 各擧所知, 以備銓注。 若所擧非人, 則罪及擧主, 以絶僥倖之弊, 然以前銜官案而除授者及口傳而除授者, 雖坐貪汚不法, 而無罪及之令, 於褒貶之法, 誠爲未便。 請自今其時掌銓選者, 依擧主例論罪。” 從之。

② 『태종실록』 16년 4월 7일(기사)

啓曰:“朝士受各道守令、敎授官、驛丞、渡丞、鹽場官者, 多般托辭, 不肯就任。 厥後, 於各處提調及諸都監, 以此職銜規得受點、口傳, 因此結銜, 官爵之濫, 無異添設。 自今上項未赴任者之職牒, 一皆還收。”

[주석-44]

『태종실록』 11년 1월 12일(계유)

置各衛節制使。 義興侍衛司節制使, 谷山君延嗣宗、同知摠制金萬壽、江界節制使李之實, ……虎勇侍衛司, 摠制金重寶、前節制使河敬復, 落點。 忠佐司僉節制使, 上護軍黃象, 雄武司僉節制使, 判事成達生, ……虎勇司僉節制使, 上護軍邊頤, 口傳。

[주석-45]

① 『태종실록』 8년 7월 8일(갑인)

以金宇爲江界等處都兵馬使、判江界府事, ……金繼志豐海道兵馬都節制使、判海州牧事。 皆以議政府入抄, 落點差遣, 許令挈家赴任。

② 『태종실록』 12년 7월 25일(무신)

……右二番節制使洪敷、文孝宗。 議政府入抄受落點也。

③ 『태종실록』 14년 2월 7일(신해)

政府啓曰:“受點後托辭相推, 自今諸君, 則本所書題; 摠制, 則三軍錄事, 各於堂上以次告課, 呈單子于本府, 錄事更進告課, 入抄受點以爲式。” 從之。

④ 『세종실록』 4년 11월 11일(甲子)

命今後義禁府官吏選用, 依前受點後入抄, 以爲恒式。”

⑤ 『성종실록』 12년 10월 2일(계묘)

掌令金學起來啓曰:“昆陽, 土廣民稠, 治務浩繁, 須使諳練者委任之。 魚變成, 旣無出身, 又無保擧、試才, 但以別侍衛授司果, 而吏曹, 以行護軍入抄, 本府方鞫之。 今救荒事緊, 請改差。” 從之。

[주석-46]

『태종실록』 17년 윤5월 22일(정축)

禮曹參判許稠上書。 書曰:“前此各司所申之書, 與議者竝皆僉名, 而謂之狀, 惟議政府入<杪→抄>不僉名。 曩者, 依『洪武禮制』, 各司所申, 改稱啓本, 僉名則依舊, 吏、兵曹入抄之式, 不僉名, 而近年各司所申, 雖干禮樂刑政, 率多用入抄之式, 不僉名, 謂之啓目。 臣稠竊恐無名姓見遞之後, 莫知所申者, 如有參考, 無由問其本末。 願自今入抄及日用常事外, 勿用啓目, 而用啓本, 與議者依舊僉名。’ 敎曰:‘入抄及日用常事外, 新立法事, 依上書, 除啓目用啓本。’ 先是, 稠與判書卞季良, 凡議事相忤不合, 季良或用啓目啓聞施行, 故稠有是請也。”

[주석-48]

① 『태종실록』 8년 12월 1일(갑술)

啓曰:“……在前口傳施行前銜吏學成才人員及能行書寫所任人員, 其司隨品權知口傳, 仕官習業, 及其成才, 申聞擢用; 提調官以下勤慢考察, 司憲府每日擲奸。” 從之。

② 『태종실록』 9년 2월 7일(경진)

啓曰:“見任醫官, 其數不多, 各以祿官, 所任無閑, 大小病人, 未可一一救治, 以致病深難療, 夭折非無。 乞以所業出身閑散人員等, 於典醫隨品爲權知, 濟生院、惠民局稱爲別坐, 口傳施行; 每日仕官習業, 不分尊卑, 病家招請, 卽往救治。 其中<胗→診>候精熟藥理詳明活人最多者, 令提調官驗實申聞, 以憑除擢。”

③ 『태종실록』 14년 5월 7일(기묘)

辨正都監上奴婢事目:‘……一, 臺諫、刑曹各一員, 以日差來坐都監, 決訟得失, 未能精察。 乞依戊寅辨正之例, 以使、副使、判官, 口傳差定。”

④ 『태종실록』 15년 12월 8일(신미)

初罷成均、校書權知差年法。 吏曹啓:“成均、校書權知等, 口傳後不仕本館, 却歸其家, 當都目臨近之時, 其除拜當次一二人上京, 取才受職, 甚爲未便。 自今每月取才, 第其分數, 且考實仕多小敍用, 仕多者, 雖分數不及, 亦令敍用。” 從之。

⑤ 『세종실록』 13년 1월 2일(정묘)

慶源節制使宋希美辭, 仍啓曰:“崔世溫之子士起有武才, 請率赴防。” 命下兵曹。

兵曹啓:“口傳軍官, 雖非除授之比, 儻有軍功受賞職, 則仕路自此而開。 士起, 贓吏之子, 不宜口傳。” 從之。

[주석-49]

① 『태종실록』 14년 8월 21일(신유)

政府擬議以聞:“除三軍同知摠制各一, 恭安、仁寧、漢城府尹各一。 改義勇巡禁司爲義禁府, 罷祿官, 置口傳官, 堂上稱提調。 鎭撫二正三品, 副鎭撫二從三品, 知事二四品, 都事四五六品。 改忠順扈衛司爲忠扈衛, 罷祿官, 置口傳官。 鎭撫二三品, 副鎭撫二四品, 仍置五品已下祿官。”

② 『태종실록』 15년 12월 1일(갑자)

改津渡別監爲渡丞。 吏曹啓:“津渡別監口傳差任, 憑觀察使褒貶, 考滿後, 外方敍用。 然以別監口傳員受褒貶於監司, 實無例焉。 自今依驛丞例, 以五六品以下九品以上員人差下, 稱某渡丞, 給半印。” 從之。

③ 『세종실록』 18년 10월 7일(기사)

議政府據吏曹呈啓:“鑄字所專掌印冊, 其任匪輕, 今使承政院啓聞差定, 而又數遞代。 因此不肯用心, 以致錯誤。 乞自今依他口傳衙門例, 稱提擧、別坐, 令提調褒貶, 滿期敍用, 仍定二人爲久任, 滿三十朔遞差。” 從之。

④ 『세종실록』 23년 11월 19일(임자)

吏曹啓:“口傳衙門, 除常置不罷外, 諸都監枝色口傳前銜官吏, 例不可薦狀敍用, 宜待事畢, 乃於常置衙門, 隨闕充差, 通計前月待滿, 周年敍用。” 從之。

[주석-50]

『세종실록』 25년 6월 21일(갑진)

吏曹啓:“承文院吏文學官及典船色、造紙所、鑄字所、蠶室官員, 各因本司一時所啓口傳, 不久得除官職, 有違他例。 請依他提擧、別坐之例, 待滿周年敍用。” 從之。

[주석-51]

① 『經國大典』 「兵典」 〈符信〉

❶ 諸鎭將出使, 則常佩符。 若因公務出使三日程或在喪或在告【告, 休假也。】或身死, 則判官若口傳軍官傳受, 詣巨鎭交付【無判官, 則敎官。】, 巨鎭將受之, 報節度使交付【節度使有故, 則付虞候, 虞候有故, 則付口傳軍官, 有評事處, 則付評事。 ○ 巨鎭將有故, 則判官若口傳軍官直付。】。 節度使具由啓聞, 還付諸鎭將後, 亦啓聞。

❷ 節度使有故, 則虞候傳受藏之, 啓聞【虞候有故, 則附近守令口傳軍官藏之, 有評事處, 則評事藏之, 報本曹啓聞。】, 還受後, 亦自啓聞。

② 『大典通編』 「兵典」 〈軍營衙門〉 龍虎營

當宁丁酉, 內禁衛一、二番, 以宣薦人入屬。 宣薦武弁中, 出身、閑良取才充額, 過六朔後, 始許擬職。 或因事見汰, 則除取才, 直爲口傳。 重來者, 準三朔, 許擬職, 重重來, 則不計朔, 待口傳, 直許擬職。

③ 『萬機要覽』 「軍政編」2 〈兵曹各章事例〉 結束色

軍官 : 諸道監司、閫帥、留守、御史、使臣所帶軍官, 因其自望, 口傳啓下。【防禦使以下, 本曹依施, 員數, 幷見『大典通編』。】

④ 『萬機要覽』 「軍政編」2 〈兵曹〉 有廳色

掌有廳軍【卽忠順、忠贊、忠壯三衛, 而忠順, 卽出身子婿弟侄孫也; 忠贊, 卽原從功臣支子, 限曾孫也; 忠壯, 卽是戰亡人子孫, 限曾孫也。 此三衛, 以有蔭之類口傳, 啓目啓下, 成給帖文, 通稱有廳軍。 今則不爲啓下, 自本曹只成給帖文。】、補充隊【以公、私賤之免賤無前役者充定, 自本曹成給帖文。】、落講軍【以校、院生之落講者充定。】。

⑤ 『萬機要覽』 「軍政編」2 〈龍虎營〉

禁軍有闕, 則取才人次次口傳, 啓目啓下。】

⑥ 『六典條例』 「吏典」 〈忠勳府〉 承蔭

❶ 忠義衛, 以嫡長口傳。

❷ 揚武功臣嫡長口傳人, 軍職付祿。

[주석-52]

『典律通補』 「別編」 〈本朝文字式〉

差帖式【禁府參下都事、師傅、敎傅、敎官、監役、別檢、兼假引儀、守直、守奉、守衛官, 用此式, 三館分館同。 ○ 年號左旁, 書差定。】:某【平行。】曹爲差定事。 年號幾年某月某日。 都承旨【臣】姓名次知口傳【中行。】, 某官姓名遷轉【或未差或瓜滿等。】, 本某【差定人名一字名, 則並書姓。】弋只進叱使內良如爲口傳【中行。】施行爲有置有等以, 合下仰照【平行。】驗施行。 須至帖者。 右【平行。】帖下某階姓名。 准此。 年【中行。】號【印。】幾年某月某日。 判【平行。】書、參【間字。】判、參【間字。】議【正[間字。]郞、佐郞列書, 佐字與正字齊。 ○ 只一堂着押。】

[주석-53]

『增補文獻備考』 「選擧考」 〈銓注〉

[補]忠肅王六年, 口傳李敞爲堂后官。【口傳授職始此。】

[주석-54]

① 『연산군일기』 10년 8월 6일(계해)

廢政批爲口傳。 舊制有差除, 前期一日, 吏、兵曹對設政廳於闕內, 注擬取上落點然後, 下批例也。 至是, 王淫戲無度, 惟日不足, 故從便爲口傳, 或一日擬啓者, 至一旬不下, 內嬖之人因緣干請, 政事日非。

② 『연산군일기』 11년 5월 6일(경인)

傳曰:“口傳人, 何必待政事然後下批乎! 今後吏、兵曹口傳批草, 隨卽書寫, 安印下批。” 王率興淸, 出遊禁標內無虛日, 故有窠闕, 卽令口傳下批。

[주석-55]

『중종실록』 5년 6월 15일(기해)

又啓曰:“節度使、守令、察訪等, 皆令口傳【政事, 則例就闕庭, 注擬受點。 銓曹堂上不詣闕庭從便注擬, 由政院以啓受點者, 名曰口傳。】。 若一二員有闕而事關國家, 則不得已口傳, 可也, 然擬望人物于私家, 甚未便。 請自今以後, 勿令口傳。”

[주석-56]

『성종실록』 6년 7월 24일(신미)

交河、陰城、竹山三邑縣監缺, 吏曹擬望以啓, 都承旨柳輊啓曰:“祖宗朝, 凡除授秘不洩, 又置吏、兵曹兼判書, 睿宗朝, 令臺諫參政廳。 今則吏、兵曹堂上或在家擬望, 大體未便。 今後及期除授外, 毋得口傳, 何如?”

傳曰:“如此除授, 不必待政, 然政不可議於私第, 今後吏、兵曹會本司議擬。”

[주석-57]

① 『광해군일기』 14년 4월 11일(병자)

兵曹啓曰:“以分兵曹啓辭, 分摠管五員, 當爲口傳差出事, 命下矣。 而摠管是二品宰職, 必須政日除拜, 而仍爲宰批後, 方可行公, 事體極重, 非如宰職, 決不可爲苟且之擧。 請後政差出爲當。 且本曹郞廳各有所掌, 不宜暫曠, 況此監軍行迫, 而未差者至於二員。 請令吏曹從速爲政塡差, 何如?”

傳曰:“近日多事, 無暇爲政。 分摠管與禮曹參判, 何異! 速爲口傳差出。”

② 『승정원일기』 인조 5년 8월 20일

諫院啓曰:“口傳政事, 事甚苟且。 況此儒臣除拜, 異於庶官, 而卽者弘文館闕員, 以口傳差出爲敎, 物情甚駭。 請收成命。” 上從之。

[주석-58]

『중종실록』 4년 8월 23일(계미)

傳曰:“權敏手於經筵所啓之言, 至當。 今後政事之時, 吏、兵曹及承政院, 各檢下吏, 使不得漏通, 若顯露, 則所宜痛懲, 亦令法司察之。 親政, 則自無此弊矣, 然小小政事, 豈皆親之乎! 口傳, 亦當爲於闕庭, 銓曹各於其司擬望, 待政事日, 下批。 口傳, 與政事不異, 今後非甚緊急, 其勿口傳。”

[주석-59]

『효종실록』 2년 6월 3일(무신)

工曹判書李厚源曰:“推考傳旨, 只書下字, 空其下而不書某衙門, 自上書塡禁府字則就拿, 此所謂禁推。 且行公推考及口傳政事【有忙急差除, 則未遑開政, 政官會議備望, 直送于政院, 謂之口傳政事。】, 非古也, 皆壬辰後事也。”

[주석-60]

① 『광해군일기』 14년 3월 10일(병오)

備邊司啓曰:“此時西邊鎭將, 誠不可一日暫闕。 淸城、玉江作闕已久, 請着令該曹口傳爲政, 極擇驍健之人, 急急發送, 宜當。 龍川、鐵山, 俱是海船到泊之處, 守令革職之後, 本司薦望, 亦已入啓。 此兩邑守令, 亦請爲口傳政事差出之意, 敢啓。”

② 『광해군일기』 14년 5월 18일(계축)

以柳湙爲承旨。 口傳政事也。

③ 『광해군일기』 14년 9월 1일(갑오)

口傳有政事。 以崔有海爲兵曹佐郞。【以口傳差出郞官, 始此, 是後至於亞卿, 亦口傳差下矣。】

④ 『광해군일기』 14년 9월 10일(계묘)

口傳爲政事, 以朴光先爲輔德, 尹知敬爲兼輔德, 吳煥爲兼弼善。

[주석-61]

① 『승정원일기』 인조 5년 8월 20일

諫院啓曰:“口傳政事, 事甚苟且。 況此儒臣除拜, 異於庶官, 而卽者弘文館闕員, 以口傳差出爲敎, 物情甚駭。 請收成命。” 上從之。

② 『인조실록』 10년 7월 8일(갑진)

初, 吏曹以臺諫有闕稟政, 留中三日, 下敎曰:“口傳差出。”

政院啓曰:“臺諫, 與庶官不同, 以口傳差出, 非但事體未安, 後政方可下批。 今雖差出, 其不得行公, 與未差無異, 反不如姑待十三日之後。”

答曰:“然則爲政, 可也。” 以任絖爲持平。

[주석-62]

『兩銓便攷』 「東銓」 〈口傳〉

❶ 正卿及判義禁, 毋得口傳差出, 而左·右參贊、判尹勿拘。

❷ 本曹亞·三堂、三司、春坊、講書院及監司, 皆不得口傳差出。

❸ 輔養官, 毋得口傳下批。【兼臺, 亦不得口傳下批。】

[주석-63]

① 『銀臺便攷』 「吏房攷」 〈政事〉

❶ 國恤公除前, 雖一品官, 口傳差出。【戊申十一月二十二日, 榻敎。】

❷ 口傳政事, 備三望入啓, 則不爲落點, 以三望中某望爲之事, 書出傳敎之意, 因下詢承旨陳達。【丙申三月初十日。 ○ 大喪時。】

❸ 承候官、備局有司堂上遞實職, 則口傳付軍職。

❹ 奎章閣提學、直提學遞本職, 則依實錄堂上例, 自該曹口傳付軍職。【辛丑四月十四日, 定式。 別兼春秋遞實職, 則亦口傳付軍職, 直閣、待敎帶實職, 則以兼待敎、兼直閣下批, 遞實職, 則以實職下批, 幷口傳單付。】

② 『銀臺便攷』 「吏房攷」 〈承旨〉

公除前承旨有闕之代, 請口傳差出。

③ 『兩銓便攷』 「東銓」 〈口傳〉

❶ 宗廟、景慕宮官員有闕, 卽爲口傳差出【提調則否。】, 國恤公除前, 雖三司, 如口傳例擬入。

❷ 宗正卿之承候官, 口傳下批【闋服敘用同。】, 親政時, 本曹正、佐郞各一員權減之窠, 前期口傳擇差, 畢度還減。

[주석-64]

① 『銀臺便攷』 「吏房攷」 〈監司〉

道臣之守令差出狀啓, 不得請口傳差出。【丙子四月十六日傳敎。】

② 『銀臺便攷』 「通攷」 〈狀啓〉

凡守令罷黜之代, 道臣毋得請口傳差出。

[주석-65]

『중종실록』 2년 4월 5일(무인)

領事成希顔曰:“科擧, 國家大事, 新恩【國俗稱新登第者, 曰新恩。】資窮者, 爲判事, 亦載大典, 此, 勸奬之意也。 前者李克增爲吏曹判書時, 其兄克培之子世弼, 以資窮新恩, 當爲判事, 而克增遠嫌, 不之擬望。 克培云‘雖我爲判書, 而吾子資窮新恩, 則不得已擬諸正。’ 以其大典之法, 不可毁也。 先是, 鄭敬祖, 以新恩爲正, 崔永灝, 以南學儒生登第, 卽拜判事。 今者, 權輳、金世俊、李世弘, 皆以新恩除正, 因臺諫論啓, 旋遞之, 前正皆令仍任, 似違法典。”

[주석-66]

① 『經國大典』 「禮典」 〈諸科〉 式年文科殿試

〔額數〕 三十三人。【甲科三人, 乙科七人, 丙科二十三人。】

② 『經國大典』 「兵典」 〈試取〉 武科式年

甲科三人, 乙科五人, 丙科二十人。

[주석-67]

① 『銀臺便攷』 「吏房攷」 〈政稟〉

文、武科出榜後新恩政事, …… 以上本曹來禀。

② 『銀臺便攷』 「禮房攷」 〈重試〉

出榜後, 自該曹新恩政事取禀。

③ 『銀臺便攷』 「禮房攷」 〈文科殿試〉

新恩政事, 依例當日取禀。

④ 『銀臺便攷』 「禮房攷」 〈謁聖〉

新恩政事, 依例取禀。

[주석-68]

『經國大典』 「吏典」 〈諸科〉

文科甲科第一人, 授從六品, 餘正七品; 乙科, 正八品階; 丙科, 正九品階。

[주석-69]

『續大典』 「吏典」 〈諸科〉

新及第年滿五十者, 分屬三館後陞六品。

[주석-70]

① 『典律通補』 「兵典」 〈試取〉.

甲科第一人, 付東班六品職, 第二、三人, 付七品軍職【司正。】, 加階法, 同文科。

② 『兩銓便攷』 「西銓」 〈武科〉

甲科第一人, 送東授六品職, 第二、第三人, 付司正。

[주석-71]

『六典條例』 「兵典」 〈兵曹〉 政色 武科

殿試狀元, 以原榜中試取, 送東單子, 新恩政, 入啓。

[주석-72]

『승정원일기』 인조 4년 8월 22일

鄭廣成, 以吏曹言啓曰:“新恩政事, 何以爲之? 取稟。”

[주석-73]

『승정원일기』 인조 26년 12월 6일

承文院官員, 以都提調意啓曰:“……凡文武放榜後, 卽爲新恩政事, 甲科之人, 直爲除職, 乙、丙科, 本院參下官必備員, 然後乃爲圈點揀取, 而其餘, 則吏曹分差成均、校書館。 此, 乃國家用人不欲遲延之美意也。 ……”

[주석-74]

『승정원일기』 영조 3년 윤3월 22일

吏批: ……典籍閔瑗單付, 文科甲科第一人, 社稷直長許集, 文科第二人, 思陵直長李載厚, 文科第三人, 禮賓別提金麗彩, 武科第一人等單付。

[주석-75]

① 『승정원일기』 인조 15년 6월 2일

李景奭, 以吏曹言啓曰:“大臣置處政事, 何以爲之? 敢稟。”

傳曰:“當日爲之。”

② 『승정원일기』 효종 즉위년 8월 17일

金南重, 以吏曹言啓曰:“大臣處置政事, 何以爲之? 敢稟。”

傳曰:“當日爲之。”

[주석-76]

『兩銓便攷』 「東銓」 〈置處〉

❶ 大臣許副, 有敦寧, 則付領敦寧【無敦寧, 則入稟後送西。】, 他大臣已帶, 則付判敦寧【從座目陞降。】, 大君、王子君、嫡王孫、王孫、國舅見帶時, 草記送西【宗姓大臣旣帶宗銜, 勳堂旣有君號, 雖以置處取稟, 不必送西, 只以許副單子書入。】。

❷ 本曹堂上遞職後, 隨窠先爲置處。【連三次首擬, 而未受點, 則置之。】

❸ 直閣、待敎遞罷, 則置處。【待敎, 則以說書或直長區處。】

❹ 三司、春坊順遞, 則送西付軍職。【堂下經筵官遞實職, 則亦付軍銜。】

[주석-77]

『六典條例』 「吏典」 〈敦寧府〉 官制

原任大臣, 以領事判事單付置處。【無敦寧, 則不得下批。 ○ 國舅見帶時, 則否。】

[주석-78]

① 『銀臺便攷』 「吏房攷」 〈政稟〉

大臣置處【雖以西樞罷職, 敍用。 在喪終制, 而雖有明日開政之命, 必更禀政。】, 大臣致仕後, 亦以大臣置處禀政。

② 『兩銓便攷』 「東銓」 〈政稟〉

大臣置處。【終制敘用、致仕, 亦以置處稟。 ○ 除拜廣留, 亦同。】

③ 『광해군일기』 10년 6월 1일(무오)

吏曹啓曰:“前贊成朴承宗起復事, 已爲命下矣。 時無職名, 似當處置政事, 何以爲之?”

傳曰:“後政下批。”

[주석-79]

① 『六典條例』 「吏典」 〈吏曹〉 考功司 總例

本曹堂上遞職, 則隨窠先爲置處。

② 『六典條例』 「吏典」 〈吏曹〉 考功司 銓郎古規

遞任, 則隨窠先爲置處。

[주석-80]

『六典條例』 「禮典」 〈奎章閣〉 官制

直閣、待敎遞罷, 隨窠置處【待敎, 則說書或直長。】

[주석-81]

『승정원일기』 숙종 4년 윤3월 5일

吏批啓曰:“右議政許穆, 旣已遞職, 今當置處, 而本曹無相當窠闕, 依例送西之意, 敢啓。”

傳曰:“知道。”

兵批啓曰:“右議政許穆送西事, 命下矣。 大臣處置, 當付正一品, 而大臣一員方帶領中樞, 判中樞二員, 亦無見闕, 知中樞一員, 作闕後, 次次降付下批之意, 敢啓。”

傳曰:“知道。” ……

兵批:……以知中樞朴而巀, 降付副護軍, 朴世禎、崔承善, 付副護軍, 以許穆, 付判中樞, 以李尙眞, 付知中樞。

제2장 정사(政事)의 절차

[주석-82]

『승정원일기』 숙종 3년 1월 6일

李宇鼎啓曰:“吏曹郞廳來言‘承旨有闕, 政事, 何以爲之? 敢稟。’”

傳曰:“當日爲之。”

又啓曰:“今日爲政事, 命下矣。 左承旨鄭重徽, 先農祭壇奉審事出去, 右副承旨睦昌明, 以式暇出去, 臣宇鼎, 當入侍晝講, 左副承旨李沃, 兵批政廳進去, 廳中, 只有右承旨李德周, 吏批政廳, 無進去之員, 何以爲之? 敢稟。”

傳曰:“兵、吏批兼進。”

[주석-83]

『승정원일기』 숙종 12년 6월 25일

申曅啓曰:“今日爲政事, 命下矣。 政官牌招之意, 敢啓。”

[주석-84]

① 『승정원일기』 인조 16년 8월 13일

吏批啓曰:“弘文館官員充差事, 大臣啓辭及本館啓辭, 竝爲允下矣。 本館擬望之人, 必用被錄之員, 而見存可擬在京無故者, 絶無。 若不破格備擬, 則決難成形, 相避及守令未解由人員, 竝擬, 何如?”

傳曰:“依啓。”

② 『승정원일기』 영조 17년 4월 23일

李道謙, 以吏曹言啓曰:“本曹郞官差出事, 命下矣。 玉堂出入之人, 或在罷削, 或在中下考, 或在外任, 或解由未出, 或拘相避, 四望無以分排備擬, 一望姑爲留置, 以待後日政差出之意, 敢啓。”

[주석-85]

『增補文獻備考』 「選擧考」 〈銓注〉

瓜滿、貶窠及初仕, 非判書不得差出, 特敎, 則不拘。 都政後追來貶窠, 次堂獨政, 亦特敎差出。

[주석-86]

① 『승정원일기』 인조 3년 5월 11일

吏批啓曰:“政事爲之事, 命下, 而判書臣金瑬, 辭職陳箚, 參判臣朴東善, 方入庭試試官, 小臣獨政未安, 何以爲之? 敢稟。”

傳曰:“仍爲之。”

② 『승정원일기』 인조 3년 6월 22일

李楘, 以吏曹言啓曰:“判書金瑬, 病不來, 參議李明漢, 呈辭受由, 小臣獨政未安, 判書臣金瑬, 命招參政, 何如?”

傳曰:“依啓。”

③ 『승정원일기』 인조 3년 7월 17일

吏批啓曰:“今日政事爲之事, 命下矣。 判書吳允謙, 未肅拜, 參判張維, 以特進官入侍晝講, 小臣獨政未安, 待晝講罷後爲之, 何如?”

傳曰:“允。”

[주석-87]

① 『典律通補』 「吏典」 〈京官格式〉

參議獨政, 只出緊任。【禮曹堂上、工判、內局提調、兵刑曹·京兆堂郞、禁府堂上·參上都事、戶曹郞、政院、三司、春坊、講書院、宗簿郞、監察、部都事、外任。】

② 『兩銓便攷』 「東銓」 〈緊任〉

❶ 緊任, 卽三司、春坊、承旨、六卿、金吾堂郞、兵曹堂郞、刑曹堂郞、京兆堂郞、禮曹堂上、本曹郞官、戶曹郞官、內醫都提調提調、宗廟·景慕宮官員、宗府·平市官員、監察、部令、監司、守令、察訪。【經筵、使臣、掌試都事, 隨時差出。】

❷ 參議獨政, 只出緊任, 而雖閑漫窠, 如有該司移文或言送, 則擬入時, 具由入稟。

[주석-88]

『銀臺便攷』 「吏房攷」 〈政事〉

三銓獨政時, 有‘見窠, 皆令差出。’之命, 則書出傳敎, 亞銓則否。

[주석-89]

『숙종실록』 46년 3월 10일(정축)

承旨望, 例以可合人, 不拘員數, 盡爲列書, 故曰長望。

[주석-90]

① 『성종실록』 3년 2월 19일(병술)

之慶等又啓曰:“銓注, 國之大事, 吏、兵曹望單子, 不詳錄出身來歷, 甚未便。 侍從、近臣, 則上自知之, 其餘外官, 豈能盡知! 臺諫亦不知來歷, 雖有注擬失當者, 未能擧劾。 請自今望單子名下, 備言出身來歷, 以防冒濫之弊。”

② 『선조실록』 35년 9월 8일(정묘)

政院, 以文科試官望筒入啓曰:“文臣試官, 則只踏啓字而下, 後有頉無頉知之, 然後全數命牌, 明日落點矣。”

政院啓曰:“未知前規, 試官今日命牌事, 入啓。 前例問之, 則‘只捧甘結于各其司, 知有頉與否, 然後落點, 則到試所後, 爲之。’云矣。”

傳曰:“試官到試所, 明日落點而下乎? 前例察爲之。”

回啓曰:“‘今日, 則只啓下, 落點, 則到試所爲之。’云矣。”

傳曰:“知。”

[주석-91]

①『태종실록』 18년 1월 20일(신미)

啓曰:“議政府, 以不課節日使小落點狀, 令舍人囚本曹錄事之奴。”

上曰:“左、右議政之與於六曹公事, 曾有成法乎?”

承政院啓云:“左、右議政, 但與於銓衡, 不許與於曹中常行公事。”

上曰:“然則政府非矣。”

召舍人問之, 舍人權蹈、沈道源進啓:“左議政云‘吾判吏曹事, 而錄事不告落點狀, 故囚錄事奴, 實予之所爲也。’”

② 『세종실록』 8년 1월 19일(갑인)

傳旨:“今後落點狀, 除及時事外, 一日一度入內, 以爲恒式。”

③ 『문종실록』 1년 9월 8일(계묘)

吏曹啓:“今觀平安道都事、守令等落點單子, 用是本曹之任, 豈人人所得擅便擬議! 雖曰欲速赴任, 命本曹注擬, 猶可及也, 何必輒自啓請! 京中各司提調, 毋得自占僚佐, 已載令甲, 況監司任一方之黜陟, 而自薦守令, 可乎! 有違大體。”

上曰:“監司鄭而漢詣闕請之, 予命擬議, 非而漢自爲之也。”

④ 『세조실록』 13년 4월 27일(임술)

世恭左承旨, 李封右承旨, 韓致亨左副承旨, 權孟禧右副承旨, 李克增同副承旨, 申㴐咸吉道觀察使, 李德良行會寧府使。 時, 吏曹判書韓繼禧, 以病在家, 參判愼承善掌銓注。 上以爲注擬失宜, 收落點單子, 只除此人等。

[주석-92]

① 『승정원일기』 현종 8년 11월 25일

鄭錀啓曰:“注書尹敬敎, 移授奉敎, 假注書宋光淵, 注書望單子書入後, 卽爲出去, 今方催促, 事變假注書李日井, 家有切迫病勢, 徑先出去, 屢度催促。今雖入來, 而郞廳一時, 任意出去, 殊極可駭。 李日井、宋光淵, 竝推考, 何如?”

② 『승정원일기』 정조 5년 11월 5일

沈念祖啓曰:“望單書入, 何等審愼, 而事變假注書望單子, 至有越貼誤書, 事甚可駭。 當該注書從重推考警責, 原望筒改修正以入, 而臣亦有不察之失, 惶恐待罪之意, 敢啓。”

[주석-93]

① 『승정원일기』 영조 20년 3월 7일

又傳于洪象漢曰:“承旨前望單子入之。” 以李宗白爲左承旨, 權一衡爲同副承旨。

② 『승정원일기』 영조 20년 3월 28일

傳于李光運曰:“今若開政, 將致日暮, 開政置之, 承旨前望單子入之。”

③ 『승정원일기』 영조 36년 7월 16일

傳于趙榮進曰:“政官牌招, 置之, 春坊前望單子入之。”

[주석-94]

① 『승정원일기』 영조 24년 4월 4일

彦儒曰:“判義禁前望單子有持入之命, 而該曹書吏謂以見失望單, 不卽來納, 事極可駭。 書吏, 則令攸司囚禁科罪, 當該堂上, 推考, 何如?”

上曰:“依爲之。”

② 『승정원일기』 영조 28년 6월 5일

上曰:“注書出去, 前望單子持入。” 臣善亨承命出持前望單子入之。 上覽望單子。

③ 『승정원일기』 영조 35년 7월 2일

上曰:“右承旨任瑋受由, 承旨許遞, 前望單子入之。”【出傳敎。】 臣一源承命前望單子持入, 鄭存謙、金光國落點。

④ 『승정원일기』 영조 37년 7월 23일

上命入吏曹參議前望單子, 而書吏遲滯未卽持入。 上曰:“是何太遲耶!” 賤臣對曰:“望單子在於本府, 故往來之際, 自然稽滯云矣。” ‘吏曹當該政色書吏, 令攸司科治。’事, 出榻敎。

[주석-95]

① 『승정원일기』 정조 5년 윤5월 25일

趙時偉啓曰:“承旨前望宋載經, 方在奪告身中, 而望單子不爲付籤以入, 事甚不察, 不可無警。 吏曹當該堂上, 推考, 何如?”

② 『승정원일기』 정조 9년 1월 11일

秀輔曰:“前望中有故人之付籤, 乃是應行之例, 而持平前望李祉永不爲付標, 致煩點下。 該曹郞, 誠有不察之失, 推考警責, 何如?”

③ 『승정원일기』 순조 10년 6월 3일

申溆啓曰:“前望修正, 何等愼重, 而今日臺諫前望中權漢緯, 方在拿處中矣。 該曹初不付籤, 至蒙恩點, 臣之矇然捧入, 不勝惶悚, 而當該吏曹堂上, 不可無警, 推考, 何如?”

④ 『승정원일기』 순조 13년 10월 18일

金啓溫啓曰:“卽者新除授持平李儒修出牌, 則方在遭艱中云, 當初前望之不爲付籤, 至於蒙點, 事甚疎忽。 臣之矇然捧入, 不勝惶恐, 原單子更爲修正以入, 而當該吏曹堂上, 不可無警, 推考, 何如?”

⑤ 『승정원일기』 순조 14년 2월 13일

韓永逵啓曰:“新除授司諫金星甲, 已爲身故云, 當初前望之不爲付籖, 至於蒙點, 事甚疏忽。 臣之矇然捧入, 不勝惶恐, 原單子改修正以入, 而當該吏曹堂上, 不可無警, 推考, 何如?”

[주석-97]

『銀臺便攷』 「吏房攷」 〈政事〉

兵批之以罷散人擬望單子, 如無叙字, 亦禀。

[주석-98]

추가 원문 없음

[주석-99]

『승정원일기』 영조 33년 7월 9일

兵曹口傳政事, 以趙鎭泰爲禁軍別將。

[주석-100]

『승정원일기』 영조 33년 7월 8일

以具善復爲摠戎使。

[주석-101]

① 『經國大典』 「吏典」 〈告身〉

凡受職者告身, 五品以下, 考司憲府、司諫院署經給之。

② 『大典通編』 「吏典」 〈告身〉

署經給告身之法, 今廢, 故『續典』, 以〈署經〉別立目。

[주석-102]

『승정원일기』 경종 2년 11월 19일

任舜元啓曰:“再明日三覆時, 承旨不可不備員, 而左副承旨呂必容, 時在江原監營任所, 似當有變通之道, 何以爲之? 敢稟。”

傳曰:“改差。”

又啓曰:“左副承旨呂必容改差事, 旣已命下矣。 政官卽爲牌招, 以在京無故人, 差出其代, 仍卽牌招, 何如?”

傳曰:“允。” ……

有政。 吏批:行判書李光佐呈辭受由, 參判鄭齊斗在外, 參議李眞儒進, 同副承旨鄭楷進。

吏批啓曰:“判書李光佐呈辭受由, 參判鄭齊斗在外, 小臣獨政未安, 何以爲之? 敢稟。” 傳曰:“只出緊任。”

以李明彦爲承旨, 柳濬爲長興府使, 韓在垣爲順天府使, 李存道爲金堤郡守。 三和府使李遂良, 定平府使李彦祥, 定山縣監朴弼健, 咸安郡守趙虎臣, 昌城府使閔昌基, 已上仍任事, 承傳。 右承旨李明彦, 左副承旨朴熙晉。

兵批:判書李肇呈辭受由, 參判金致龍未肅拜, 參議朴彙登病, 參知鄭思孝進, 右承旨朴熙晉進。 ○ 副護軍呂必容、崔必蕃、李載恒, 竝單付。

[주석-103]

① 『광해군일기』 9년 2월 27일(임술)

司憲府啓曰:“近來人情大勝, 公道掃如, 專由祖宗金石之典一至廢壞而然也。 冬夏殿最之後, 必行大政, 名曰都目者, 其來久矣。 故爲銓曹者, 例儲窠闕, 必以積勞當次者, 次次遷轉, 俾無久滯之怨。”

② 『승정원일기』 영조 7년 2월 20일

致中曰:“都政近時, 例必儲窠以待之, 而卽今陞六窠闕, 殆盡於次銓塡充, 長官不出之弊, 有如是矣。”

[주석-104]

『승정원일기』 영조 39년 4월 11일

鳳漢曰:“兩銓先期儲窠, 然後都政無窘乏之患。 曾聞‘古例, 則吏曹, 自五月不得復職, 兵曹比吏批, 尤自數三朔前, 不得復職, 每於都目時, 應遷人, 盡爲區處後, 始議復職。’ 今, 亦申飭其儲窠之道於兩銓, 似好矣。”

上曰:“依爲之。 大政前, 兵曹無得復職事, 申飭, 可也。”

[주석-105]

『兩銓便攷』 「東銓」 〈甄復〉

儲窠及都政時, 雖窠窄, 贊儀、典儀、御前唱, 不拘復職。【差出時, 或取才。】

[주석-106]

『승정원일기』 정조 5년 11월 5일

衍祥曰:“今朔爲始, 當爲貯窠, 而郡守以上窠, 則京職可擬之人, 每患苟艱。 雖非啓請邑, 限都政前, 以限滿守令, 勿拘純望, 通融備擬, 以爲次次遷轉之地, 而雖値口傳政事時, 亦一體擧行, 以成近例。 今, 亦依此爲之乎?”

上曰:“依爲之。”

[주석-107]

① 『승정원일기』 영조 37년 2월 11일

相福曰:“‘旌善郡守, 今當差出, 而京職中當擬者, 只是一人, 而許多承傳, 當擧行, 殆同儲窠之時, 難以各司自辟及前銜備擬。 議於大臣而以爲筵中定奪, 以外任竝擬爲好。’云, 故敢啓矣。”

上曰:“依爲之。”

② 『승정원일기』 영조 37년 11월 22일

鳳漢曰:“忠原, 乃是劇邑, 而日昨之政, 留窠不出。 故臣訝而問之, 則銓官以爲‘京職中可合者, 甚乏, 欲以外任啓請竝擬, 而純望外任, 有違從前飭敎, 擬代筵稟, 姑不差出。’云。 今因下敎, 自當從便擬入, 而此後如此之窠, 亦將有如此之患, 蓋新出六者, 不可容易除邑, 作散之人, 亦不可此時甄復。 都政前, 則凡於陞擬之外窠, 亦依今此忠原之例, 雖以外任純擬三望, 無所拘, 然後臘月大政, 可以趁期爲之。 以此分付, 何如?”

上曰:“依爲之。”

[주석-108]

① 『승정원일기』 정조 3년 11월 12일

命善曰:“蔭十窠之移差文官, 寔出於振滯疎鬱之聖意, 則爲政官者, 固當隨闕隨塡, 俾滿十數, 而或先推移, 或出甄復, 行之未久, 還屬蔭窠, 當初變通之政, 終歸無實而已。 作闕後不爲充代之前後政官, 一倂推考, 今月, 雖値儲窠, 未滿之數, 勿拘塡差, 此後, 則着念擧行, 毋敢違越之意, 申飭該曹, 何如?”

上曰:“依爲之。”

② 『승정원일기』 정조 6년 10월 17일

傳于李在學曰:“儲窠諸闕, 今日政移遷窠, 皆令差出。”

[주석-109]

① 『정종실록』 1년 8월 3일(경자)

下敎禁奔競:“……”

② 『태종실록』 1년 5월 20일(무신)

禁奔競。 上軫念災異, 命三軍府禁武臣家奔競者, 司憲府禁執政家奔競者。 三軍府及司憲府, 使吏守其家, 人至, 則無問尊卑及其來故, 皆執囚之, 人人疑懼, 論議紛紜。 司憲府請‘同姓, 則限再從昆季、祖父, 異姓, 則限同三世之親而禁。’

上曰:“親表皆限同五世之親而禁之。 其犯令者, 有職事, 則除申聞收職牒罷職, 散人, 則聽其自願, 竄于外方。”

③ 『세종실록』 22년 5월 15일(병진)

司憲府啓:“前此承旨職帶吏曹、兵曹者, 乃禁奔競, 今除授之時, 臨時特命六承旨互相入參, 不禁奔競, 實爲未便。 自今六承旨家, 竝令禁奔競。” 從之。

[주석-110]

『經國大典』 「刑典」 〈禁制〉

奔競者【吏·兵曹、諸將堂上官、吏·兵房承旨、司憲府、司諫院、判決事之家, 非同姓八寸、異姓·妻親六寸、婚姻家、隣里人而出入者。】, 杖一百流三千里。

[주석-111]

『續大典』 「刑典」 〈禁制〉

奔競者【都目政定日後, 吏、兵曹堂上家, 過都政後署經前, 兩司官員家, 非同姓六寸、異姓四寸及婚家而出入者。】、牛馬私屠者…… 並禁斷而申嚴舊典, 其勿濫及。

[주석-112]

『銀臺便攷』 「吏房攷」 〈親臨都政〉

都政, 吏、兵曹同議, 前期二日取禀。

[주석-113]

① 『승정원일기』 경종 2년 11월 13일

金東弼, 以吏曹言啓曰:“今月十七日, 都目政事爲之之意, 敢啓。”

傳曰:“知道。”

② 『승정원일기』 정조 2년 1월 20일

李敬養啓曰:“今正月二十四日, 都目政事爲之之意, 敢啓。”

傳曰:“知道。”

[주석-114]

『승정원일기』 영조 2년 12월 24일

又啓曰:“今月二十八日, 都目政事爲之之意, 敢啓。”

傳曰:“二十七日, 卽無故日也, 何以此日爲之乎? 問啓。”

又啓曰:“今月二十八日, 都目政事爲之事, 取稟, 傳曰‘二十七日, 卽無故日也, 何以此日爲之乎, 問啓。’事, 命下矣。 招問吏曹郞廳, 則以爲‘今番, 則京外窠闕, 比前倍多, 各司許多應遷人仕日, 未及考計, 二十七日前, 勢難擧行。 且二十七日, 本曹判書有情理切迫之私故, 故不得已以二十八日啓稟。’云矣, 敢啓。”

傳曰:“知道。”

[주석-115]

『銀臺便攷』 「吏房攷」 〈親臨都政〉

親臨都政命下, 則處所取禀。

[주석-116]

『승정원일기』 경종 2년 11월 18일

❶ 都目政事。 吏批:判書李光佐進, 參判鄭齊斗在外, 參議李眞儒進, 左承旨任舜元進。

❷ 兵批:判書李肇進, 參判金始煥病, 參議朴彙登, 參知鄭思孝進, 左副承旨金東弼進。

[주석-117]

『승정원일기』 정조 9년 6월 22일

閔台爀啓曰:“今六月二十四日, 都目政事爲之之意, 敢啓。”

傳曰:“知道。 當親政, 處所, 以涵仁亭爲之。”

[주석-118]

『승정원일기』 철종 7년 6월 21일

政院啓曰:“‘今二十五日都目政事, 親臨。’事, 命下矣。 處所, 以何處爲之乎? 敢稟。”

傳曰:“春塘臺爲之。”

[주석-119]

① 『銀臺便攷』 「吏房攷」 〈親臨都政〉

吏、兵批履歷成冊及各岐仕滿闕記, 前一日, 修正入啓。

② 『六典條例』 「兵典」 〈兵曹〉 政色 總例

六、臘月, 四都、八道, 朝官履歷成冊各二件修上, 一件都政前日入啓, 一件曹上, 或晩時及有頉相混, 則道臣請推, 守令罷拿。

③ 『兩銓便攷』 「東銓」 〈總例〉

都政時, 朝官【四都、八道文蔭。】履歷成冊、各歧仕滿闕記, 前期一日, 修整入啓。

[주석-120]

① 『승정원일기』 정조 23년 12월 19일

鄭尙愚, 以兵曹言啓曰:“諸道武臣履歷成冊, 每年六、臘月都政前, 修正上送于臣曹, 以爲入啓之地事, 已有定式行會矣。 諸道成冊之上來者, 今方入啓, 而忠淸、平安兩道成冊, 尙不上來。 都政旣在明日, 則擧行之如是愆期, 揆以事體, 誠極未安。 當該兩道道臣, 竝推考警責, 何如?”

傳曰:“允。”

② 『승정원일기』 순조 즉위년 12월 21일

南公轍, 以吏曹言啓曰:“諸道文蔭朝官履歷成冊, 今纔齊到, 而京畿、忠淸、全羅、江原、平安五道成冊中, 或有品秩誤錄處。 奏御文字, 何等敬謹, 而有此不審, 事體所在, 甚爲未安。 各該道臣, 竝推考警責, 元成冊, 所當還下送詳細修整, 而大政隔日, 不得已捧入之意, 敢啓。”

傳曰:“知道。”

③ 『승정원일기』 순조 8년 12월 22일

❶ 閔耆顯, 以吏曹言啓曰:“各道履歷成冊, 例於每年六、臘月念前, 修上, 以爲趁都政前入啓。 而平安道履歷成冊, 尙不修報, 以致入啓之遲滯, 事體所在, 誠甚未安。 該道道臣, 從重推考, 原成冊, 星火修上事, 卽爲行會, 何如?”

傳曰:“允。”

❷ 徐春輔, 以兵曹言啓曰:“諸道武臣履歷成冊, 每年六、臘月都政前, 修正上送于臣曹, 以爲入啓事, 曾有定式矣。 諸道武臣履歷成冊之上來者, 今方捧入, 而平安道成冊, 尙未上來, 揆以事體, 極爲未安。 當該道臣, 推考警責, 何如?”

傳曰:“允。”

[주석-121]

① 『승정원일기』 영조 33년 2월 9일

泰耆曰:“昨年, 雖有注書勿抄闕記之命, 而此, 乃注書之職分內事, 而況親臨大政, 事體自別, 依前抄闕, 何如?”

上曰:“姑置之。”

② 『승정원일기』 영조 50년 12월 20일

命讀守令、邊將闕記。 上曰:“窠多矣。”

命書傳敎曰:“纔已申飭下敎後, 聞守令、邊將多窠, 莫若今政, 爲官擇人, 另加申飭。”

③ 『승정원일기』 순조 즉위년 8월 15일

上曰:“吏、兵批闕記入之。” 載瓚、祖淳各進闕記。

[주석-122]

『승정원일기』 영조 1년 3월 6일

上曰:“兩銓闕記還下乎? 啓下乎?”

洪致中曰:“落點後還下, 則注書修正更入矣。”

[주석-123]

『銀臺便攷』 「吏房攷」 〈親臨都政〉

吏曹正郞、佐郞各一員, 以權减窠草記差出。

[주석-124]

『大典通編』 「吏典」 〈京官職〉 正二品衙門 吏曹

正郞二員【正五品。 『原』 三員。 『增』 一員權減。 佐郞同。】, 佐郞二員【正六品。】

[주석-125]

① 『승정원일기』 정조 21년 7월 10일

傳于洪明浩曰:“親政有命, 吏郞權減窠, 例於當日加出, 而待下批招來之際, 政望書役, 每致遲滯。 此後前一日, 令駭堂草記口傳差出以爲例, 載之『大政考』。”

② 『승정원일기』 순조 즉위년 8월 15일

閔台爀, 以吏批言啓曰:“親政事, 命下矣。 本曹正郞、佐郞權減窠, 依定式口傳備擬以入之意, 敢啓。”

[주석-126]

『중종실록』 4년 8월 23일(계미)

敏手又曰:“政事間, 不可不嚴密。 臣曾經吏曹郞官, 其時不至如此濫雜矣。 自近以來, 批札未下, 閭巷皆知其望, 而至議曰‘午前某望爲受點, 午後某望爲不受點。’ 紛紜若是。 恩出於上, 當使秘密, 豈可煩聞於外以致街巷之議乎! 聞世宗親政, 成宗亦有親政之時, 若親政, 自然謹密, 無此弊矣。 雖未親政, 政廳, 不可使如此虛疎。 前日傳敎, 毋使雜人相通, 而猶未之禁焉, 請嚴加禁斷。”

[주석-127]

『인조실록』 1년 8월 23일(신사)

上晝講『論語』于文政殿。 知事金瑬曰:“親政, 自世祖朝始行之, 至今以爲美談。 卽阼之後, 卽爲此擧, 甚盛意也。 此後, 亦時時親政, 則請托之私, 必不行矣。”

上曰:“此言誠是。 然惟在銓官公不公如何耳。”

[주석-128]

① 『세종실록』 즉위년 12월 5일(경진)

上以都目政, 御便殿親檢銓注。 謂選曹官曰:“此, 予卽位後大政, 毋令人有駁議。” 國制, 每年六月、十二月, 吏、兵曹論中外官吏功過, 陞黜之, 謂之都目政; 無時除授, 謂之轉動政。

② 『세조실록』 2년 12월 23일(무오)

召右正言金漢傳曰:“予自親政以後, 政曹郞廳、令史, 不得擅自句問, 已有立法。 今, 擅置兵曹令史取招, 何歟?”

漢啓曰:“臣等未知立法, 差誤至此。”

傳曰:“不知而誤擧, 其勿論。”

③ 『성종실록』 7년 1월 26일(신미)

御宣政殿親政。 吏曹判書洪應、參判李坡、參議沈瀚在東, 兵曹判書李克培、參判金良璥、參議成貴達、參知李秉正在西。 吏、兵曹備三望啓稟落點。

[주석-129]

『중종실록』 10년 1월 9일(정묘)

御夕講。 講『高麗史』, 至以門下侍中崔冲爲開府儀同三司, 侍讀官柳墩曰:“此, 雖政事間事, 以得人爲重而書之。 近日, 上親自爲政, 致意於用人之道, 可謂盛事。 然國有大政如三公、六卿之闕, 則可親爲政, 至如六寺、七監小小官員, 皆親臨落點, 徒爲細瑣而已。 近來有三公之闕, 則吏曹備望, 卜相至重, 豈可使吏曹注擬乎! 如此之事, 雖親政, 廣取物議而擢用之, 可也。” 上不應。

[주석-130]

① 『중종실록』 8년 4월 1일(기해)

傳曰:“卽位後, 嘗一親政, 因該曹注擬落點而已, 此無異於常政。 予意親政云者, 銓曹抄闕而啓, 親擇人物, 題名除拜, 似可。 然祖宗故事, 未詳知之。 其速問老成大臣、府院君、政府、吏·兵曹而啓。”

宋軼、金應箕、李蓀、洪景舟、尹金孫等議:“親政時, 題名除拜, 似當。 然下等作散者, 或罷職沈滯者, 或在任遭喪者, 多矣, 如此人等, 上何以盡知之乎! 令政曹磨鍊擬望, 而上時或下問其人物, 則庶可知矣。 若自上所顯知之人, 則以‘某除某職。’事, 敎之, 亦當。”

柳洵議:“臣觀世祖朝親政事, 卑官, 則皆令銓曹擬望後, 落點, 而如六曹堂上、臺諫、觀察使等職, 則多以御筆除授。 成宗朝, 亦有親政, 率多銓曹擬望, 間或有特授耳。 兩朝親政規摸, 旣如此。 大抵卑官除授, 一一上簡爲難, 若依兩朝故事, 酌中處之, 則不爲混於常政矣。”

成希顔、盧公弼之議:“皆以爲如卑微百執事, 付諸銓曹, 大官要職, 特除無妨。”

傳曰:“可令銓曹注擬。”

② 『중종실록』 13년 5월 15일(계축)

上御思政殿親政。 吏曹判書安瑭、參判金克愊、兵曹參判尹熙平、參知趙邦彦等入侍。 承旨金淨曰:“自上別爲親政者, 欲聞左右論人物之言也。 今遠坐一隅, 推移擬望, 則其規模, 與在外注擬無異。 雖庶官之望, 自上下問曰‘此人此器, 何如也?’ 詳聽評論之說, 則有益矣。”

③ 『중종실록』 19년 9월 27일(무자)

傳曰:“祖宗朝親政, 不知何以爲之? 近日親政事, 於經筵, 或云可爲, 或云不可爲。 然親政, 美事也, 而近日, 則似無其實。 若備三望而落點, 則與外廷之事無異。 六品以下人物, 如察訪、直長, 則自有箇滿, 又微細, 上之所不能盡知也, 四品以上, 皆顯名之人, 上亦悉知也。 當預抄其闕而啓之, 至於爲政之日, 某人合於某職事, 自上下問, 而吏判與承旨進啓其可當, 則雖不備望, 郞官當書之。 如此, 則似可, 每欲行之, 而不爲。 今者, 人物數少, 不得備望, 明日將爲都目政, 故傳之如是, 其遣注書, 問于三公以啓。”

④ 『중종실록』 34년 12월 20일(계미)

上親政于思政殿。

[주석-131]

『인조실록』 16년 7월 21일(임오)

輪對各司官。 參贊官許啓進曰:“雖非都目大政, 而常時, 亦宜數行親政也。”

上曰:“常時政事, 亦有親政之古規耶?”

對曰:“凡政事, 乃君上之所當親行。 今之爲政, 則是攝行耳, 第考祖宗朝親政之規於實錄中爲當。”

上曰:“依啓。”

又啓曰:“親政時注書六品遷轉, 乃都目大政之謂也。 常時親政, 豈可每用此例也!”

上曰:“然。”

[주석-132]

① 『경종실록』 1년 4월 28일(무오)

行親政。 以李縡爲都承旨, 李觀命爲判尹, 金雲澤爲開城留守, 申光夏爲京畿水使, 朴纉新爲忠淸水使。 翌日, 仍行親政。

② 『승정원일기』 영조 2년 12월 28일

上曰:“都目, 兩日當畢乎?”

吏曹判書沈宅賢進伏曰:“雖二百望筒, 自前以兩日爲之, 今番, 則爲三百望筒, 必急急爲之, 兩日內當畢矣。”

③ 『승정원일기』 영조 2년 12월 29일

上曰:“都政, 無三日爲之之時, 望筒, 速爲出納, 可也。”

[주석-133]

『銀臺便攷』 「吏房攷」 〈親臨都政〉

❶ 雖便殿殿座, 諸承旨、閣臣幷入侍。【服色時服, 有時刻, 無侍衛, 無問安。】

❷ 親政時, 注書書役甚多, 有妨傳命, 事變注書使之入參。【丁酉六月十二日, 承旨筵奏。】

[주석-134]

『승정원일기』 순조 4년 12월 21일

上敎曰:“都政, 吏判無獨爲開政之前例乎?” 昇源對曰:“無此前例矣。”

[주석-135]

『銀臺便攷』 「吏房攷」 〈親臨都政〉

❶ 親政入侍時, 政官書啓, 吏、兵判親傳於承旨【如有禀政之事, 皆以擧條。】, 吏曹參判望單考準, 參議抄闕, 正郞書闕記及草望, 佐郞書正書望單, 兵曹參判付籤, 參議抄闕, 參知望單考準, 正郞書闕記及草望, 佐郞書正書望單, 注書書吏、兵批御覽政事, 尙瑞院官員安寶。

❷ 吏、兵房承旨讀奏望單, 點下後, 讀奏某望某落點。【初度入啓時, 承旨寶啓請。】

❸ 吏、兵批畢度入啓時, 吏、兵判及承旨相向俯伏, 請下直, 仍呈呈辭而退。【承旨奏下直禀, 仍讀奏呈辭。】

[주석-136]

『승정원일기』 정조 17년 12월 26일

傳于柳焵曰:“賓廳望筒, 如無特敎, 則五望式書入, 自是古例, 則旣無促敎, 一時如是多數書入。 此, 亦有關國體, 吏、兵批進去承旨推考。 此後, 如無特敎, 依古例, 每度五望式入啓事, 分付。”

[주석-137]

① 『승정원일기』 정조 7년 7월 27일

上曰:“兵曹佐郞望御覽政事, 則以洪聖淵書之, 望筒, 則以洪樂淵書之, 改付標以入。”

② 『승정원일기』 정조 12년 12월 21일

豐之曰:“莫重御覽政事, 誤書人姓字, 揆以事體, 誠極未安。 原政事, 使之改修正以入, 吏曹政官, 竝推考, 何如?”

上曰:“依爲之。”

③ 『승정원일기』 정조 19년 12월 20일

上曰:“御覽政事正書也, 抄啓文臣柳遠鳴、金履永, 權差假注書, 使之正書, 可也。”

④ 『승정원일기』 순조 7년 6월 22일

奭周曰:“親政時受點望筒, 則吏、兵曹郞廳書之, 御覽政事, 則注書書之, 皆於筵席書進者, 規例卽然。 而今番都政時望筒, 率多自外書入, 大違事體, 殊極未安, 不爲察飭之吏、兵房承旨, 從重推考, 何如?”

上曰:“依爲之。”

[주석-138]

① 『승정원일기』 영조 6년 2월 11일

上曰:“昨日下敎, 有未盡者, 且有可言之事。 大政定在明日, 過後吏、兵判例有呈辭, 陵幸時節目, 不可不先爲擧行, 故使之入來, 而無端不可召, 故爲召對矣。”

② 『승정원일기』 정조 즉위년 12월 29일

上曰:“今日兩銓多勞矣。”

樂性曰:“臣等不量才力, 冒當大政, 注擬之際, 實多昏謬之失, 不勝惶懍矣。”

上曰:“卿等, 明必呈告, 故今此召見矣。”

國榮曰:“都政後呈辭, 便是文具, 實無義意矣。”

[주석-139]

『銀臺便攷』 「吏房攷」 〈親臨都政〉

因吏、兵曹郞廳來言, 『大政攷』修正次, 請出。【都政翌日, 御覽官案, 亦爲啓請。】

[주석-141]

① 『승정원일기』 영조 13년 9월 15일

上曰:“親政入侍注書二人及尙瑞院安寶官二人, 竝於明日政, 依例陞六, 可也。”

② 『승정원일기』 정조 5년 12월 27일

命書傳敎曰:“親政時入侍注書及尙瑞院官員, 依例陞六。”

[주석-142]

① 『승정원일기』 영조 38년 12월 21일

壬午十二月二十一日辰時, 上御思賢閤。 親臨都政入侍時, ……以吏曹判書金陽澤初度呈辭, 上曰:“給由。”

以兵曹判書尹汲初度呈辭, 上曰:“給由。”

② 『승정원일기』 정조 11년 6월 25일

以吏曹判書尹蓍東再度呈辭, 傳于洪明浩曰:“再經都政, 不可更責, 許遞。”

③ 『승정원일기』 순조 7년 6월 22일

兵批畢, 晩裕跪呈初度呈辭, 絢讀奏, 上命給由。 ……吏批畢, 始源跪呈初度呈辭, 文會讀奏, 上命給由。

제3장 정사(政事)와 관련된 제도

[주석-143]

『經國大典』 「吏典」 〈相避〉

京、外官, 本宗大功以上親及女夫·孫女夫·姊妹夫、外親緦麻以上、妻親父·祖父·兄弟·姊妹夫, 竝相避。【學官、軍官, 則勿避。 議政府、義禁府、本曹、兵曹、刑曹、都摠府、漢城府、司憲府、五衛將、兼司僕將、內禁衛將、承政院、掌隷院、司諫院、宗簿寺、部將、史官, 則竝避本宗三寸叔母姪女夫·四寸姊妹夫、外親三寸叔母夫、妻妾親同姓三寸叔姪·叔母姪女夫·四寸兄弟。[聽訟同。] 】

[주석-144]

① 『典律通補』 「吏典」 〈相避〉

本宗大功以上及女夫·孫女夫·姊妹夫、外親緦麻以上、妻親父·祖父·兄弟·姊妹夫【『經』 以上稱大文相避。 『補』】, 本宗三寸叔母侄女夫·四寸姊妹夫、外親三寸叔母夫、妻妾親同姓三寸叔侄·叔母侄女夫·四寸兄弟, 竝相避【『經』 以上稱小註相避。 『補』 ○ 婚姻家, 竝避。 ○ 出繼者, 於本生親, 一軆避。 『續』 ○ 除拜、聽訟、試官, 『經』『續』『補』[擧子與試官。 『續』] 大文、小註竝避; 一司及交代, 用大文; 而外官及政府、禁府、吏·兵·刑曹、都摠·漢城·司憲府、五衛將、兼司僕、內禁將、承政·司諫院、宗簿寺、部將、史官, 用小註。】。

[주석-145]

『續大典』 「吏典」 〈相避〉

出繼者, 於本生親, 一體相避。 ○ 婚姻家, 竝相避。

[주석-146]

『大典會通』 「吏典」 〈相避〉

本宗從祖、孫及從叔·姪, 竝相避。【妻親同姓三寸叔母、姪女夫, 勿避。 當宁乙丑定式。】

[주석-147]

① 『高麗史節要』 「宣宗思孝大王」 9년 11월(미상)

定五服相避式。

② 『高麗史節要』 「辛禑」 禑王 13년 8월(미상)

益淳, 以福海之父, 由門下評理超拜侍中, 以福海旣爲王子, 不相避也。

[주석-148]

① 『태종실록』 2년 8월 19일(경오)

司憲府劾請刑曹典書尹思修、掌務佐郞李叔明罪。 初, 憲府, 以有相避奴婢訟, 移文刑曹, 其有相避者, 尋遷他官, 刑曹乃還其文。 憲府以爲:“刑曹已聽訟, 審其情僞, 何必還送! 況府旣移刑曹, 而遽然還於憲府, 非禮也。” 不受。 刑曹又還憲府, 如是者凡五。 憲府劾刑曹請罪, 上不允。

② 『세종실록』 10년 2월 1일(계축)

禮曹啓京、外官相避式:“『元典』本宗三寸叔, 『詳節』稱伯叔, 今依『朱子家禮』, 改伯、叔父。 『元典』外親兄弟, 『詳節』但稱舅子, 今姑子、姨子竝稱。 本宗九族五服, 『元典』高祖父母, 齊衰三月, 『詳節』誤書, 齊衰五月, 今依『元典』及『朱子家禮』, 改三月。 出嫁女, 爲本宗降服, 『元典』同生娚, 『詳節』稱男兄弟, 今依『大明律』, 改兄弟。 『元典』同生兄弟, 『詳節』稱兄弟, 今依『大明律』, 改姊妹。 三父、八母服, 『元典』從繼母嫁, 『詳節』稱從居嫁人繼母, 今依『元典』及『大明律』, 改從繼母嫁。” 從之。

③ 『세종실록』 14년 3월 25일(갑신)

召詳定所提調孟思誠、權軫、許稠、申商、鄭招等議之。 ……其二曰:“稽諸古典, 執政者之子孫, 不得除授官職, 本朝亦立相避之法, 凡有干涉, 悉皆回避, 至於除授, 獨不回避, 誠爲未便。 太宗時禁絶奔競, 豈無意歟! 予之意此者有日, 令集賢殿稽古制。 侍中、尙書之子弟, 不得爲吏者有之。 予欲立此法, 何如? 若立法, 則當從禁奔競之例定限歟? 抑從相避之例乎? 卿等勿以當時執政爲嫌, 公議以啓。”

思誠等曰:“上敎至當, 此, 臣等平日所議之事也。 若從禁奔競之限, 則得人爲難, 宜從相避之例, 限四寸, 不許除授。” 從之。

④ 『세종실록』 14년 3월 26일(을유)

詳定所啓:“謹按東漢詔‘侍中、尙書中臣子弟, 不得爲吏察孝廉。’ 宋制, 宰執子弟, 倒不堂除。 元史天澤, ‘乞罷子弟之在官者, 請自臣家始。’ 於是史氏子弟, 卽日皆解紱還私第, 而張柔、嚴忠濟子弟俱去職。 是則執政者之子壻弟姪, 不得除授官職, 古之制也。 且國家立相避之格, 每事回避, 至於除授重事, 獨不回避, 似無廉恥。 乞自今吏·兵曹堂上、郞廳官員一應相避人, 不許除授官職、兼帶別坐差任, 其已曾敍用、箇滿依例當遷者, 辭因具由, 取旨施行。 ……” 從之。

⑤ 『세종실록』 14년 4월 20일(무신)

掌令趙遂良辭職曰:“今立吏、兵曹官吏相避人不許除授之法, 臣父爲吏曹判書, 義當辭避。 況臣居彈糾之任, 心有未安! 乞解臣職。”

上曰:“爾職除授, 在立法之前, 毋嫌就職。”

[주석-149]

① 『단종실록』 1년 9월 13일(병인)

司憲府大司憲朴仲林等上疏曰:“……一, 殿下方在諒闇, 不親機務, 凡干除授, 悉咨政府大臣, 依政曹堂上例, 以立奔競之禁。 法非不詳也, 而獨無相避之法, 故政府大臣子壻弟姪, 雖隨例陞遷者, 衆皆疑之。 臣等伏望於政府大臣, 亦立相避之法, 以塞衆人之疑。”

傳曰: “承政院議啓。”

② 『단종실록』 1년 9월 19일(임신)

掌令金從舜將本府議啓曰:“……政府大臣相避事, 則臣等非以爲政府今日濫用子弟。 第以參掌銓選, 不可獨無相避之法, 以致外人之疑。 且後世觀大臣與政而無相避之法, 則豈無議焉! 其如史筆何!” 不從。

[주석-150]

『經國大典』 「吏典」 〈相避〉

吏房承旨及本曹官員有相避者, 勿除職【堂上官, 不在此限。】, 滿仕者, 例遷【兵房承旨及兵曹同。】。 兵曹·都摠府堂上官、兼司僕將、內禁衛將、五衛將, 則雖非同衙門, 通爲相避。

[주석-151]

① 『續大典』 「吏典」 〈相避〉

❶ 觀察使、節度使、守令、僉使、萬戶, 竝交代相避。

❷ 三南水軍節度使與統制使, 畿邑兼營將守令與守禦使、摠戎使, 北評事與咸鏡道觀察使, 有戰船、舟師邑守令與水軍節度使, 該鎭屬邑守令與營將, 竝相避。

❸ 京畿觀察使例兼兩都留守, 留守與觀察使相避, 則留守遞改。【兩都經歷, 亦與觀察使相避。】

② 『大典通編』 「吏典」 〈相避〉

監司、兵使、都事, 與守令、察訪相避。【依原典大小註相避法。】

[주석-152]

① 『續大典』 「吏典」 〈相避〉

觀察使、節度使、守令、僉使、萬戶, 竝交代相避。

② 『典律通補』 「吏典」 〈相避〉

除拜、聽訟、試官, 『經』『續』『補』[擧子與試官。 『續』] 大文、小註竝避; 一司及交代, 用大文; 而外官及政府、禁府、吏·兵·刑曹、都摠·漢城·司憲府、五衛將、兼司僕、內禁將、承政·司諫院、宗簿寺、部將、史官, 用小註。

[주석-153]

① 『續大典』 「吏典」 〈相避〉

咸鏡道南、北關及兩南左·右道守令, 於節度使, 換道, 則勿避。【南關守令, 於北評事, 亦同。】

② 『大典通編』 「吏典」 〈相避〉

玉堂、春坊、講書院與本曹堂郞相避, 啓請擬望。

[주석-154]

① 『大典通編』 「吏典」 〈京官職〉 正三品衙門 承政院

六承旨房單子, 空間列書以入, 吏、戶、禮、兵、刑、工, 待塡下分房, 或與六曹堂上相避, 則啓稟換房, 有特旨, 則換房。

② 『典律通補』 「吏典」 〈相避〉

六承旨與六曹堂上相避。【啓禀換房。 『增』】

[주석-155]

① 『續大典』 「吏典」 〈相避〉

兩司官員, 勿爲通避【一司應避者, 下位, 當遞, 右位, 則否。】

② 『大典通編』 「吏典」 〈相避〉

❶ 相避之法, 在下當遞, 而翰林與春秋官相避, 知春秋以下, 竝遞, 領、監事相避, 則翰林遞。【注書同。 ○ 翰林與注書相避, 則注書遞。】

❷ 代聽時春坊之兼帶春秋者與春秋官相避, 同翰林。【與領、監事相避, 則竝本職遞。】

[주석-156]

『典律通補』 「吏典」 〈相避〉

除拜、聽訟、試官, 『經』『續』『補』【擧子與試官。 『續』】 大文、小註竝避。

[주석-157]

① 『태조실록』 6년 7월 25일(갑술)

辨定都監因憲司受判移關, 將壬申年以來各年所申條目與都監已曾受判禁令, 參酌合行事宜, 疏上十九條曰:“……一, 奴婢決事, 限年定體, 雖臺省、刑曹及出使外官, 須於告狀內結銜, 使子姪及同宗使孫對隻, 獨身者, 許妻氏告狀, 爭訟人員, 於都監有親族相避者, 移房決給; 使孫相避者, 都官及憲司、刑曹, 無相避處, 移送決折。”

② 『태종실록』 4년 5월 15일(을묘)

罷司憲府大司憲崔有慶等。 司諫院上疏曰:“大司憲崔有慶之子士威, 於戊辰年, 爲都官佐郞, 執貴珍之母推案署文, 於有慶爲相避; 執義李之直與士威, 同爲都官佐郞, 掌令閔渫, 於辛巳年, 爲都官兼議郞, 與於從賤之議。 今貴珍之訴良也, 皆當回避, 任然聽斷, 俱犯相避之法, 不可不論。 況於前月二十七日, 上問持平韓雍以貴珍從賤之故, 命退于家曰‘宜精慮以處。’ 之直等亦得聞之, 恝然齊坐, 上以慢君命, 下以失憲職, 尤不可不論也。” 故皆罷之。

③ 『세종실록』 12년 2월 23일(갑오)

上謂左右曰: “前朝之季, 朝士相避之法甚煩, 異姓七八寸亦避, 故獄訟淹延, 久而不決。 若無相避, 則本源澄澈者, 自不陷於私, 而易於處決, 中人以下, 則必陷於不公, 相避之法, 其參酌折衷以啓。”

[주석-158]

『經國大典』 「刑典」 〈私賤〉

傳得奴婢者, 期年內, 告官受立案, 若財主成文契而死者, 召侍病族親或奴婢閱實, 給立案。【田宅同。 各其所居處, 告官, 有相避者, 移他官。 ○ 凡訟事, 雖已決折, 未成立案而遞, 交代官吏成給。】

[주석-159]

① 『典律通補』 「刑典」 〈聽理〉

聽訟官, 於受業師及舊有讎嫌之人, 移文回避。【違者, 笞四十, 若罪有增減, 以故出入論。[律] ○ 奴婢、田宅立案, 各其所居處, 告官, 有相避者, 移他官。 『經』 ○ 親姻相避, 見「吏典」〈相避〉條。 『補』】

② 『大明律』 「刑律」〈訴訟〉 聽訟迴避

凡官吏, 於訴訟人內, 關有服親及婚姻之家若受業師及舊有讐嫌之人, 竝聽移文廻避, 違者, 笞四十, 若罪有增減者, 以故出入人罪論。

[주석-160]

① 『續大典』 「刑典」 〈聽理〉

凡訟呈誤決者, 啓移他司, 先辨官吏正誤決【或因訟者歸咎, 或以法外相避, 啓移他司者, 承政院察推。】, 其誤決移他司改分揀者, 勿計度數。

② 『典律通補』 「刑典」 〈聽理〉

呈誤決者, 啓移他司, 先辨官吏正誤決, 或因訟者歸咎, 或以法外相避, 移他司, 政院察推。

[주석-161]

① 『經國大典』 「刑典」 〈私賤〉

傳得奴婢者, 期年內, 告官受立案, 若財主成文契而死者, 召侍病族親或奴婢閱實, 給立案。 【田宅同。 各其所居處, 告官, 有相避者, 移他官。】

② 『典律通補』 「刑典」 〈聽理〉

奴婢、田宅立案, 各其所居處, 告官, 有相避者, 移他官。

[주석-162]

① 『성종실록』 19년 7월 24일(을유)

掌令權景禧啓曰：“凡聽訟官吏, 或以族屬, 或以交友, 紛紜引嫌避之, 皆是法外相避。 以此決訟稽緩。 今懷義都正菆等訟事, 諸司, 皆有相避, 令政院處決。 政院, 出納王命而已, 決訟, 非其所也。 請立禁條以祛此弊。”

上曰：“懷義都正訟事, 今已決矣。 相避之弊, 果如所啓。 但該司不聽法外相避, 可也, 不須別立新法。”

② 『성종실록』 23년 8월 5일(계묘)

世傑又啓曰：“『大典』, 憲府伸冤抑, 本院掌諫諍, 而近年他司相避訟事, 多移本院聽理, 有乖設官分職之意。” ……

尹坦、金克忸、李淑瑊議：“臺諫, 爲人主耳目, 與人主爭是非, 彈紏百僚, 乃其職也。 然近來詞訟繁多, 刑曹、漢城府、掌隷院等各司, 分聽諸訟, 其中或有法當相避者, 轉相移送, 而三司之中, 又有避嫌者, 則不得已移臺諫, 其來已久, 不可遽改。” ……

傳曰：“凡訟事, 以相避, 移送他司, 而相避員遞後, 卽還, 則之此之彼, 事多遲滯。 方聽之事, 不可還也; 其始聽之事, 一還本司, 可也。”

[주석-163]

『典律通補』 「吏典」 〈相避〉

除拜、聽訟、試官, 『經』『續』『補』【擧子與試官。 『續』】 大文、小註竝避。

[주석-164]

① 『세종실록』 14년 4월 19일(정미)

兵曹啓:“軍士取士, 非除授之例, 且騎、步射, 衆人所共見, 非他取才取捨之比, 固無嫌焉。 然馬手鈍快、彎弓滿不滿分辨之間, 不甚相遠, 故曹與鎭撫所訓鍊觀吏等掌試者, 於相避之人, 不無嫌焉。 請將上項相避之人別試。” 下詳定所議之。

② 『세종실록』 14년 4월 25일(계축)

兵曹啓:“今已立除授相避之法, 請別侍衛取才時, 兵曹鎭撫官吏相避人, 不許取才。” 命當取才時, 相避官員, 避位試取。

[주석-165]

『세종실록』 17년 2월 10일(임자)

傳旨禮曹:“『六典』, 文科, 禮曹主之, 藝文館集賢殿同試; 生員, 亦禮曹主之, 成均館同試。 今每當科擧, 試員稱相避辭免, 有違立法之意, 今後有相避擧子, 勿令赴試。”

[주석-166]

『세종실록』 19년 7월 9일(정유)

議政府啓:“……今我本朝設科取士之際, 試官親戚、子弟應赴擧者, 不許赴試, 皆令相避, 其取士之法, 可謂公矣。 然國家之取士, 欲其廣; 人才之應擧, 有其時, 今掌試官久在主試之司, 而子弟無應擧之理, 父子倘或有避, 罪責隨之。 且其遣官不在十年之內, 則子弟之數雖多, 其應擧必在十年之後。 如其非才, 則已矣, 如有魁傑之士出於其間, 則豈可嫌於避親而不取哉! 不但擧才之失時缺望, 於國家取士之道, 恐或有累, 宜倣宋朝之制, 置別頭場以試之。 然一歲擧子之避親者, 率不過十人, 若別立場, 則雖皆爲成才, 拘於額而不得盡取; 雖皆爲庸才, 又拘於額而不能棄, 弊將若此, 亦不可不慮。 當以一歲貢士之額, 分入兩所, 其避親子弟, 亦令互入, 一取十七人, 一取十六人, 合赴廷試, 更第高下。 進士、生員之試, 亦倣此, 兩所各取五十人後, 不柝封名, 兩所試官同加考定高下。 若是則相避之法通, 而考藝之方精, 取士之道廣矣。” 從之。

[주석-167]

『經國大典』 「禮典」 〈諸科〉

試場, 置二、三所, 擧子與試官應相避者, 赴他所, 父赴覆試者, 子避。【武科同。】

[주석-168]

① 『續大典』 「禮典」 〈諸科〉

凡試官備擬時, 有文望應爲掌試人, 勿拘擧子相避, 皆擬。

② 『典律通補』 「禮典」 〈諸科〉

凡試官, 初試吏曹, 覆試本曹【別試會講及雜科覆試同。】, 殿試、殿講、庭試政院備擬【『續』 ○ 試望擬入, 各其曹堂上備員。 ○ 『增』 式年, 濟州三試官中文臣不備, 則本牧前期啓聞。 『增』 ○ 有文望應爲掌試人, 勿拘擧子相避備擬。 『續』】。

[주석-169]

① 『銀臺便攷』 「禮房攷」 〈重試〉

重試時, 兩司臺諫及奪告身文臣, 幷爲入製, 文臣父子, 依謁聖例無相避。【受敎錄。】 ……對擧別試, 講經一、二所, 合設於成均舘, 試官中, 若有相避之人, 則依殿講例, 當者, 勿出栍。【丙寅二月十五日。 ○ 丙戌, 有依丙辰、丙寅年例合所爲之事, 下敎。】

② 『銀臺便攷』 「禮房攷」 〈文科殿試〉

❶ 命官與主文, 勿爲相避。【丙申正月十三日下敎。 ○ 庭謁同。】

❷ 應擧人與命官、主文相避, 他試官勿論。【正宗丙辰定式。 ○ 庭謁同。】

❸ 己巳四月二十七日晝講入侍時, 知經筵李晩秀所啓:“臣於先朝丙辰別試殿試時, 待罪承宣, 因擧子與試官相避陳試事, 伏承下詢, 以‘此後, 則只於親臨科, 命官、主文相避, 以此爲式。’之意, 陳達蒙允。 盖親臨之科, 命官、主文應避, 則許以陳試, 外此, 則無礙赴擧也。 自其後庭、別殿試親臨時, 依此遵行。 而至於增廣文科會試, 則例以單所設行, 故與試官應避者, 旣不得分所, 且非親臨之科, 故不許陳試, 間有坐停者云。 試官相避, 旣載法典, 則陳試一欵, 恐無彼此, 而迄未有定制, 不但該儒之抑欝, 考之故事, 亦有可據之例。 臣意, 則增廣文科會試時試官相避陳試之法, 依法施行, 庭試殿試命官設行之時, 則亦依親臨殿試例定式, 恐合事宜, 而事係科制, 令該曹禀處, 何如?”

上曰:“依爲之。”

③ 『大典會通』 「禮典」 〈諸科〉

❶ 親臨科, 只命官、主文相避人, 許陳試。【庭、別殿試命官擧行時同。】

❷ 增廣會試, 試官相避人, 許陳試。

❸ 庭試初試陳試人, 勿赴增、式年別試。

[주석-170]

『승정원일기』 숙종 25년 3월 18일

禮曹啓目:“粘連判下是白有亦。 議于大臣, 則行判中樞府事尹趾善以爲‘今此朴權之疏論科場不公之弊, 其意則固好, 而其言則不韙。 ……至若今番陞補、合製, 遷就數年, 適會設行<缺字>日, 而京華子弟與國子親屬多得參榜, 則致人疑謗, 固無足怪。 而第陞學設置<缺字>法無相避。 從前任師儒之責者, 以一家子弟置之高等, 前後何限, 而曾無以此嫌礙之事。 今, 以疑似之謗, 歸之用私之科, 一倂罷削於會試出榜之後, 恐未免爲矯枉過直之歸。 至於從孫相避之法, 國典所無, 而今欲創始, 則非臣淺慮之所及。 國朝三百年來, 考官之從孫參榜者, 不知幾何, 而法制有限, 人言不到, 未嘗有變改典章之議矣。 今若有用私於從孫之人而事在明白, 則摘發査治, 无所不可, 而反欲隨薄俗之浮謗, 改國朝之成憲, 臣未知此後又有考官五寸親屬之得科者而人或疑謗如今日朴權之言, 則亦將又隨而更變其制, 以矯其弊耶! 且庭試、謁聖, 本無考官相避之法, 而今欲只令讀券大臣及主文之人, 創行嫌避於父子兄弟, 尤涉未安。庭試、謁聖及殿試, 卽古親臨之制, 大臣及文衡之號爲讀券官, 意有所在, 事體之重, 自與他科不同, 而疑其用私於課試, 因一禮官之言, 遽改國朝永久之制, 終未知其得當, 俱不可輕議。 陞補學製之竝行相避, 雖與當初設置之意相戾, 而已無法制之所拘, 且有人言之如此, 則一時變通, 亦或不妨, 伏惟上裁。’ ……領議政柳尙運、行判敦寧府事徐文重、左議政崔錫鼎, 病不收議。領中樞府事南九萬、領敦寧府事尹趾完, 在外不得收議, 大臣之意如此, 上裁, 何如?”

啓:“今番泮製, 雖云有疑謗, 考官用私之迹未著, 則似難遽爾論責是置, 依尹判府事議施行爲乎矣。 陞補、學製之相避一款, 亦不必創行, 徐議處之爲良爲敎。”

[주석-171]

『大典通編』 「禮典」 〈諸科〉

陞補、學製試官相避, 依他科例。

[주석-172]

① 『현종개수실록』 7년 7월 13일(임진)

更定科擧相避法。 初, 試官擧子相避, 只用『大典』〈相避〉條大文, 而不用小註, 至是, 依政官及上下官相避之法, 兼用小註。 從領議政鄭太和之議也。

② 『受敎輯錄』 「吏典」 〈相避〉

擧子與試官相避, 依『大典』大文、小註, 並相避。【康熙丙午承傳。】

③ 『續大典』 「禮典」 〈諸科〉

擧子與試官相避。【依原典大、小註相避法。】

[주석-173]

① 『高麗史節要』 「毅宗莊孝大王」 11년 11월(미상)

命左承宣直門下省李元膺、右承宣左諫議大夫李公升傳旨門下省, 督署鄭諴告身, 宰臣及諫官論執不可。 公升往來再三, 復傳旨曰：“卿等不聽朕言, 朕食不甘味, 寢不安席。” 平章事崔允儀、右諫議崔應淸及元膺·公升等不得已署之, 給事中李知深、司諫崔祐甫·裵景誼獨不署, 伏閤力爭。

② 『高麗史』 「世家」 忠肅王 1년 1월 8일(계사)

上王下右獻納李樛, 右思補禹偁, 左思補尹頎于巡軍, 明日釋之。 時僧俗多有濫受職者, 諫官不肯署告身故也。

③ 『高麗史』 「志」 〈選擧〉 銓注

密直提學白文寶上箚子曰:“自九品至一品, 每品, 各給職牒, 所以防奸。 近世, 品職朝謝, 初則僉署, 終則一官署, 故始難終易, 吏緣爲奸。 今後六品以上, 各自寫牒投省, 具署經印, 七品以下, 典理軍簿, 具署經印, 每品同品轉移者, 只給謝牒。”

[주석-174]

『태조실록』 1년 10월 25일(계유)

改告身式。 一品至四品, 賜王旨曰官敎; 五品至九品, 門下府奉敎給牒曰敎牒。

[주석-175]

① 『정종실록』 2년 1월 20일(을유)

門下府上疏, 請各品告身, 必署經臺省, 不允。 疏略曰:“告身之法, 署經臺省者, 所以勵廉恥激士風也。 近當草創之時, 急於用人, 始爲官敎之法, 是一時之權也。 然躐等而冒受者, 比比有之。 庶司員吏, 官至四品, 卽受官敎, 略無謹愼, 瘝官廢職, 廉恥不興。 士風不美者, 蓋由此也。 今當國家已定, 當以激勵士風, 肅淸朝廷爲重。 伏惟特令一品以下告身, 皆署經臺省, 以勵士風。”

② 『정종실록』 2년 1월 24일(기축)

臺諫上疏, 復請各品告身, 署經臺省之法。 門下府疏曰:“道有升降, 政由俗革, 故有國家者, 必因時立法, 以救其弊, 此三代聖王議禮制度, 不能無沿革之異也。 我朝出謝之法, 必署經臺省, 實精選人材之要道也。 今五品以下, 只令本府署出, 四品以上, 直受官敎。 用人一也, 而告身之法, 岐而二之, 恐非盛代經久之典也。 ……伏惟殿下, 革官敎之法, 特令臺省, 署出一品以下告身, 以正百官。”

司憲府疏曰:“……願革一時之權制, 取前朝告身之法, 皆令署經臺諫, 然後各就其職, 則士風益勵, 庶績咸熙, 治平之化, 庶可期也。” 上乃下二章于都評議使司, 擬議以聞。

使司啓曰:“臺諫狀申, 於理允當。” 上許之。

[주석-176]

『태종실록』 4년 12월 8일(을해)

司諫院上時務數條:“……一, 臺諫, 人主之耳目, 公論所在, 故前朝盛時, 凡除拜官職, 必令考其家世, 察其賢否, 然後署出告身。 自官敎以後, 貪汚冒進之輩, 不顧己之賢否, 敢行請托, 規得三品者, 間或有之。 願自今, 兩府外嘉善以下告身, 必令臺諫署出, 以正百官, 以勵士風。……” 上皆允之, 惟告身事, 不允。

[주석-177]

『태종실록』 13년 10월 22일(무진)

命復四品以上官敎法。 命曰:“朝謝之法, 古史無之, 宜復四品以上官敎之法。” 初, 安省、李天祐、李之崇、柳廷顯告身, 爲臺省所不署, 故有是命。

[주석-178]

① 『세종실록』 8년 2월 11일(을해)

吏曹啓:“每除授下批後, 東、西班四品以上官敎, 分下吏·兵曹、臺省, 依在前五品以下朝謝例署經, 移文吏、兵曹, 卽日分授, 畢其分授日月及或有故未卽分授者, 辭緣開寫以聞。 臺諫永不署經者之官敎, 亦辭緣具啓封還。 五品以下出謝, 依前例。” 從之。

② 『세종실록』 14년 9월 18일(계유)

傳旨詳定所:“憲府上疏云:“四品以上告身署經之法, 如未復行, 則乞依歷代誥命, 以制詞行之。 且今各品官敎用紙, 裂幅草書而降, 殊無崇重爵命之義, 請命攸司, 考古制改之。” 乃令集賢殿稽之。

[주석-179]

『經國大典』 「吏典」 〈告身〉

❶ 凡受職者告身, 五品以下, 考司憲府、司諫院署經, 給之。【議政府、吏·兵曹、司憲府、司諫院、掌隷院、弘文館、春秋館、知製敎、宗簿寺、侍講院、都事、守令, 考內、外四祖及己身有痕咎與否署經。 ○ 都摠府、宣傳官、部將同。】

❷ 司憲府、司諫院, 有故過五十日未署經者, 啓。

❸ 未受告身前行公物故或罷職者, 其告身, 已署經到本曹, 則給之。

❹ 失告身者, 告本曹, 考覈給立案。【竝兵曹同。】

[주석-180]

『續大典』 「吏典」 〈署經〉

❶ 各道都事、守令初除者, 階雖四品以上, 竝署經。【曾經侍從及堂上官, 則竝勿署經。 ○ 凡署經時, 竝考妻四祖。】

❷ 五品以下臺官署經, 則兩司備三員【三員或不備, 則雖止各二員, 啓稟仍行, 而必兩司一時齊會然後, 乃署。】; 監察、都事、守令署經, 則兩司備二員擧行【兩司雖未齊會, 一司備員, 則先行。 ○ 監察, 階雖四品以上, 亦署, 與都事、守令同。】。 監察署經, 先行於本廳, 無頉許出後, 署經兩司【監察時, 已署經, 則雖初除都事、守令者, 更勿署經。】。

❸ 凡署經人員, 初次見越, 則再署; 再次見越, 則三署; 三署見越, 則遞。

❹ 凡告身, 公故外過五十日未署出者, 啓改。

[주석-182]

『세종실록』 6년 8월 26일(무진)

司諫院啓:“前此受職人員造臺諫之家, 親告世系, 故朝謝得以署經無滯, 自臺諫家禁人私通以後, 新來從仕者, 祖系憑考無門, 或滿五十日不得出謝。 今後每下批後, 曾經臺省、政曹人員外受職人, 開具四祖單子, 送于臺省, 憑考出謝。” 從之。

[주석-183]

① 『續大典』 「吏典」 〈署經〉

凡署經時, 竝考妻四祖。

② 『大典續錄』 「吏典」 〈告身〉

議政府、吏·兵曹、司憲府、司諫院、掌隷院、弘文館、春秋館、知製敎、宗簿寺、侍講院、都事、守令職除授人員署經時, 竝考妻四祖。

③ 『성종실록』 16년 1월 28일(신해)

司諫院啓:“凡臺諫, 政曹守令署經時, 其內、外四祖及妻內·外四祖考覈, 然後乃知痕咎有無。 今之『大典』, 只考內、外四祖, 而無妻四祖考覈之法。 痕咎有無, 檢察無據。 請幷考之。”

傳曰:“妻四祖考覈事, 已載舊『大典』歟? 抑有受敎歟?”

獻納鄭光世啓曰:“非載舊『大典』, 乃受敎也, 行之已久, 不可廢也。”

傳曰:“其議于領敦寧以上。”

[주석-184]

『續大典』 「刑典」 〈禁制〉

奔競者【都目政定日後, 吏、兵曹堂上家, 過都政後署經前, 兩司官員家, 非同姓六寸、異姓四寸及婚家而出入者。】、牛馬私屠者, ……竝禁斷, 而申嚴舊典, 其勿濫及。

[주석-185]

『태종실록』 8년 2월 4일(계미)

舊例, 司諫院、司憲府署出告身, 考其祖系, 或出寒微, 或有痕咎, 卽於告身, 必書‘作不納。’三字, 甚者書‘政曹外。’三字。 至是, 憲府署供造署令洪龜海告身, 書曰‘作不納。’ 召憲府掌務命之曰:“可削三字改出。 我將持獻於德壽宮矣。” 蓋欲悅太上之心也。 國俗稱世系文籍爲作。

[주석-186]

『세종실록』 17년 7월 29일(무술)

傳旨詳定所:“古者除官告身之法, 必歷三省聯署位銜, 所以重其選也。 後來告身署經, 率以愛憎爲之先後, 權在於下, 弊亦不小。 肆我朝立官敎之法, 行之已久。 然五品以下朝謝之法猶存, 故臺省署經之際, 或稱痕咎及雜故, 滿五十日不出者, 則啓達改下。 其或出謝之際, 或稱政曹外, 或稱限職, 或稱作不納, 【俚語, 凡文券, 謂之作。 臺諫署告身時, 世系不明, 而不納世<權→譜>者, 書‘作不納’三字於告身。】 不啓根由, 任情施行, 實爲未便。 自今如有上項親故者, 令臺諫隨卽略具事由以啓, 何如? 更議以啓。” 因朴彧事, 有是命也。

[주석-187]

① 『태종실록』 15년 7월 26일(신유)

司諫院上署告身法。 上言:“朝士告身署經, 乞仍舊待五十日, 則庶不煩於上聰。”

敎曰:“姑從之, 後若有其弊, 當改之矣。”

② 『태종실록』 15년 11월 6일(기해)

司憲府啓曰:“松禾縣監柳洽未滿其考, 越次授佐郞。 以故不署告身, 幾五十日。”

③ 『세종실록』 3년 11월 28일(정해)

有鄭孝善者主於從兄家, 通其妓妾, 從兄知而棄之。 孝善因以爲己妾, 爲開寧縣監, 率之赴任。 臺諫不署告身滿五十日, 論罷。

④ 『세종실록』 10년 8월 13일(임진)

司憲府啓:“監察孔宗周欲速許參, 父忌日匿不告狀, 律該杖八十。” 從之。 宗周嘗除監察, 以不廉, 不署告身, 至此又除, 幾五十日乃署。

⑤ 『세종실록』 12년 10월 29일(병신)

上又曰:“凡告身滿五十日不署, 無乃不可乎! 可任其職者, 卽署, 不可者, 卽啓改差, 可也。”

知司諫尹須彌對曰:“微有過咎者, 留而不署, 欲懲戒之, 非終不署也。”

上曰:“然。 然自今有不署者, 未滿五十日, 具由取旨。”

⑥ 『세종실록』 13년 9월 1일(임술)

司憲府啓:“成均進德博士元乃仁妻母全季謙、妻莫終, 曾奸四寸兄張子厚, 以故不署乃仁告身, 已滿五十日。” 命下吏曹。

[주석-188]

『성종실록』 1년 3월 4일(계미)

吏曹議陳言可行條, 錄啓:“一。 告身署經之法, 非徒考其除授違誤, 必先議其人之賢否, 小有痕咎, 輒不署經, 故士類畏淸議, 恥於爲非。 世祖特以軍士不罕得趁時受祿, 罷之, 朝士署經之法, 亦從而廢。 臺省之淸議, 無所施行, 而屑屑之徒, 亦無所忌。 今後軍士外, 朝士告身, 依舊署經, 過五十日未得署經, 則具由啓達, 後政改下, 受職人員謝前行公, 或物故者, 其告身, 已經臺諫, 到吏、兵曹, 則出給, 若未就職見代者所受職牒, 還收。”

[주석-189]

① 『經國大典』 「吏典」 〈告身〉

司憲府、司諫院, 有故過五十日未署經者, 啓。

② 『성종실록』 25년 3월 23일(임자)

吏曹判書李克墩來啓曰:“監察金季孫滿五十日未署經, 前此如有滿五十日未署者, 則本曹啓之例也。 謹按『大典』云‘司憲府、司諫院有故過五十日未署經者, 啓。’ 所謂有故者, 指憲府、諫院之有故耶? 指署經人員之有故耶? 未可知也。 然有故與否, 本曹不知, 臣等意其未署經之由, 憲府、諫院所當啓也。”

傳曰:“議于領敦寧以上及議政府。”

尹弼商、盧思愼議:“滿五十日不署人員, 前雖吏曹啓達, 若諫院、憲府直啓, 則於事甚易, 於『大典』亦不相礙。 其所謂故, 乃受職人員之有故也。”

李克培、尹壕、鄭文炯、韓致亨議:“前此滿五十日未署經者, 則司諫院啓其未署經之由, 取稟例也。 其曰有故者, 非指憲府、諫院之有故, 必其人有痕咎而未卽署經也。 於諫院, 曾有前例。”

柳輊議:“有故者, 非指憲府、諫院之有故, 乃指署經人員之有故也。 署經者, 非吏曹之所爲也, 乃憲府、諫院之職事也。 『大典』所謂‘司憲府、司諫院有過五十日未署經者, 啓。’, 乃指憲府、諫院直啓也。 臣意以爲依吏曹所啓, 憲府、諫院所當啓也。”

傳曰:“今後受職人員有痕咎滿五十日未署經者, 吏曹具由啓達遞差。 臺諫適有故署經過限, 則各其司啓達, 可也。”

[주석-190]

『續大典』 「吏典」 〈署經〉

凡告身, 公故外過五十日未署出者, 啓改。

[주석-191]

『典律通補』 「別編」 〈本曹文字式〉 署經單子式

署經單子式【作帖。 ○ 張數, 隨參坐臺官員數。】:某階前行職姓名本某。 父邊, 具銜名【出繼人, 列書生父。】, 父具銜名, 祖具銜名, 曾祖具銜名, 外祖具銜姓名本某。 毋邊, 某氏籍某, 四祖列書。 妻邊, 某氏籍某, 四祖列書。

[주석-192]

① 『續大典』 「吏典」 〈署經〉

凡署經人員, 初次見越, 則再署; 再次見越, 則三署; 三署見越, 則遞。

② 『典律通補』 「吏典」 〈署經〉

監察, 先於本廳, 無頉許出後, 署於兩司。 監察時已署, 則初除都事、守令, 勿署; 守令時, 雖已署, 初除監察, 則更署。 『續』 『補』】 三署見越, 則遞。【告身, 公故外過五十日未署出者, 啓改。】 『續』

③ 『승정원일기』 숙종 39년 4월 14일

執義柳泰明啓曰:“臣於日昨, 以囚人李格拱<→供>辭中窮尋極搜等語, 有所辨破於避辭矣。 卽於病伏尋單之日, 得見監察琴綵等四人本廳呈旬, 則以爲‘伊日署經之坐, 亦無出示餘栍之事, 而因一可否之謬戾, 有若立證者然, 揆以廉隅, 不可供仕。’云云。 臣不勝其駭訝也。 臣於當初, 旣有所聞, 詣臺論啓之時, 招問監察廳下人, 則對以監察李夢曅, 方以此事, 已呈辭單於吏曹, 今若取考, 則可知其名云, 故臣取見其辭狀, 則果以見辱於李格爲辭。 借令本廳署經, 極爲嚴祕, 則此說, 從何以證諸夢曅之狀也! 五可一不, 各示餘生【栍】之說, 不翅喧藉, 夢曅之狀中, 擧名明白, 故臣果擧劾矣。 伊時參坐諸監, 惡其先洩之言, 欲掩不嚴之迹, 乃爲此引嫌之擧, 而反以臣啓語爲非實狀者, 亦其異矣。 署坐可否之際, 無他參見, 而朝紳間, 傳說旣如此, 夢曅之指斥又如彼, 則其言其名, 將謂之出於空中耶! 今雖强爲此自明之言, 而終未見其成說也。 雖然, 臣論一微事, 瀆擾至此, 疲劣甚矣。 其何可晏然於臺次乎! 請命遞斥臣職。”

④ 『승정원일기』 영조 29년 2월 26일

文秀曰:“前監察趙九成, 卽仁祖朝振武功臣豐城君義州府尹趙時俊之嫡長玄孫也。 守衛官變通之後, 首先通籍, 積仕出六, 除拜監察, 則監察廳及司諫院, 一時署經, 咸無異辭, 而司憲府, 二員開坐, 掌令, 則書出字, 獨持平朴起采, 謂以守衛官出身, 旣書不字, 又招政吏, 至於使之斯速出代之境。 此, 實國朝以來罕有之事也。 在前, 以墓官通仕者, 何限, 而三曹、金吾、隷院、京兆無踐歷, 未聞有以是疵枳者。 今, 於趙九成, 獨加之以已甚者, 實未曉其意所在也。 署經之法, 毋論本廳、諫院、憲府, 連三次不順然後, 遞職, 乃是審愼之本意。”

[주석-193]

① 『續大典』 「吏典」 〈署經〉

五品以下臺官署經, 則兩司備三員【三員或不備, 則雖止各二員, 啓稟仍行, 而必兩司一時齊會, 然後乃署。】; 監察、都事、守令署經, 則兩司備二員擧行【兩司雖未齊會, 一司備員, 則先行。 ○ 監察, 階雖四品以上, 亦署, 與都事、守令同。】。 監察署經, 先行於本廳, 無頉許出後, 署經兩司【監察時, 已署經, 則雖初除都事、守令者, 更勿署經。】。

② 『典律通補』 「吏典」 〈署經〉

❶ 五品以下臺官署經, 則兩司備三員【三員或不備, 則雖止各二員, 啓稟仍行, 而必兩司一時齊會, 然後乃署。】; 監察、都事、守令署經, 則兩司備二員擧行。【兩司雖未齊會, 一司備員, 則先行。 ○ 監察, 階雖四品以上, 亦署, 與都事、守令同。】。 監察署經, 先行於本廳, 無頉許出後, 署經兩司【監察時, 已署經, 則雖初除都事、守令者, 更勿署經。】。

❷ 凡署經人員, 初次見越, 則再署; 再次見越, 則三署; 三署見越, 則遞。 ○ 凡告身, 公故外過五十日未署出者, 啓改。

③ 『六典條例』 「吏典」 〈司憲府〉 署經

❶ 臺諫署經, 兩司各備三員, 而或不備, 該司草記, 二員爲之｡  監察、都事、守令署經, 兩司各備二員後, 爲之【署經之法, 前一日, 首監察出令, 諸員齊會府中, 列置單子, 自下位墨尺, 歷收可否牌於諸員, 呼告可否, 純可, 則單子一張, 署名押封, 留櫃中, 又封送單子及簡通於憲臺、諫院會坐之日, 兩司各書紙端, 或出或越｡ 本府有不牌, 則再擧, 又不牌, 則罷坐, 更卜他日設行, 而又不牌, 則移關吏曹, 改差｡】｡ 曾爲都事、守令署經者, 後拜監察, 更爲署經｡【曾爲臺諫、監察者, 後爲守令、都事, 則否｡】｡

❷ 未署經臺諫, 不參公事及公會【人員不足, 則祭享及擧動、科試時, 啓請出仕事, 過後, 依例署經｡】, 而若有行公之命, 則因除署經行公｡

④ 『숙종실록』 39년 3월 19일(병신)

憲府申前啓, 不允。 又請:“日昨監察署經時, 監察李夢曅, 以獻納禎之子, 曾經守令, 又復科名, 無他疵纇, 而無端越署, 聽聞爲駭。 詳加覈問, 則乃監察李格所爲云。 請拿問定罪。” ……

後, 格就囚納供, 義禁府議啓, 以格爲謬妄, 而又以爲: “署經之付於本廳, 自是古例, 可否之間, 或有不適以物議者, 摘發論之, 有乖立法之意。” 上然之, 命分揀。

⑤ 『승정원일기』 영조 9년 8월 23일

大司憲趙明翼疏曰:“……臣及除見職, 連赴茶坐, 則監察未署經之人, 多至五員, 而聞有除拜已過十餘朔者。 蓋以監察署經, 比守令事體較重, 諫院及本廳僉署而後, 又待憲府之備員而爲之, 其所許久積滯者, 亦無足怪也。臣旣知其弊, 故頃於承牌赴試之日, 通于僚臺, 同爲合坐, 監察及守令之署者, 竝爲許署, 其中有一守令, 旣經監察, 而又未免阻滯, 事涉無義。 夫國典之待臺監, 與臺侍等也, 旣經臺署, 則雖除外邑, 元無更署之事, 臣以謂‘依此例守令之已經監察者, 則使勿更署而許赴, 宜矣。’……”

答曰:“省疏具悉。李衡身事, 李光溥疏批已諭, 而武科講射輕重事, 令該曹後日登對時, 稟處。 監察署經事, 申飭銓曹, 竝依施。 金千重事, 業已處分於院啓矣。卿其勿辭, 從速察職。”

[주석-195]

『經國大典』 「吏典」 〈贈諡〉

宗親及文武官實職正二品以上, 贈諡。【親功臣, 則雖職卑, 亦贈。 ○ 奉常寺正以下議定, 幷行狀報本曹。】

[주석-196]

① 『經國大典』 「吏典」 〈贈諡〉

宗親及文武官實職正二品以上, 贈諡。【親功臣, 則雖職卑, 亦贈。 ○ 奉常寺正以下議定, 幷行狀報本曹。】

② 『續大典』 「吏典」 〈贈諡〉

❶ 大提學, 秩視正二品, 雖從二品大提學, 亦許賜諡。

❷ 儒賢及死節人表著者, 雖非正二品, 特許賜諡【儒賢、節義外, 毋得格外陳請。】。

❸ 諡狀呈禮曹時, 撰進人員, 旣是無故者, 則其後, 雖身故或被罪, 依例啓下。

③ 『銀臺便攷』 「禮房攷」 〈朝臣諡號〉

❶ 親王子、文·南·武正二品以上, 許令贈謚, 大提學, 則雖從二品, 亦爲賜謚, 儒賢及死節人表著者, 雖非正二品, 特許賜謚, 儒賢、節義外, 毋得格外陳請。【待謚狀議謚, 而若因特敎有不待謚狀之命, 則弘文館直爲擧行, 雖無長官, 有東壁, 則爲之, 雖有長官, 無東壁, 則不得爲之, 應謚人與東壁相避, 則不得爲之, 有新除未行公東壁, 則請牌。】

❷ 英宗朝辛巳, 命文·武·蔭已徑近密、亞卿、亞尹、將任外, 雖爲知中樞正二品, 無敢請謚。

④ 『승정원일기』 영조 37년 5월 28일

上曰:“凡事, 不可紊亂。 此後無論文、蔭、武, 曾經近密亞卿、亞尹、將任外, 雖爲知中樞, 無敢請諡事, 定式施行。

[주석-197]

① 『大典通編』 「吏典」 〈贈諡〉

通政以上文望顯職館閣及曾經九卿之人撰行狀, 禮曹照訖付奉常寺, 奉常寺移送弘文館, 東壁以下三員會議三望, 東壁一員又與奉常寺正以下諸員更爲議定, 政府舍、檢中一員署經, 幷行狀報本曹, 入啓受點。

② 『典律通補』 「吏典」 〈追贈〉

奉常正及玉堂東壁議謚, 政府、兩司署經。【『補』 ○ 通政以上文望顯職、館閣及曾經九卿人撰行狀, 禮曹照訖付太常, 太常移送弘文館, 東壁以下三議三望, 東壁又與太常正以下更議定, 舍檢中一署經, 並行狀報本曹, 入啓受點後, 兩司署經。 『續』『增』 ○ 謚狀撰進人呈禮曹時, 無故者, 雖身故或被罪, 啓下。 『續』】

③ 『銀臺便攷』 「禮房攷」 〈朝臣諡號〉

❶ 凡朝臣謚號, 雖有成命, 有謚狀然後, 擧行。 玉堂東壁、奉正、議政檢詳、兩司俱備, 始乃次第爲之。 謚狀, 初呈禮曹, 禮曹照訖送于奉常寺, 奉常寺到付送于弘文館, 弘文館東壁以下備三員【應敎、副應敎中一員必參。】會議三望, 一件入啓次, 來呈本院, 以司謁入之,【永入。】 仍自弘文館還送奉常寺, 奉正復與東壁合坐後, 送于禮曹, 禮曹送于政府, 政府粘連啓目【檢詳聯名。】入呈本院, 入啓啓下後, 出給政府, 政府送于吏曹, 吏曹開政下批後, 兩司署經。

❷ 謚望, 議政府粘目啓下, 本院請開政下批, 下批後, 以署經事, 兩司請牌。

④ 『六典條例』 「吏典」 〈吏曹〉 考勳司 諡號

館閣及曾經九卿之人撰行狀, 禮曹照訖付奉常寺, 奉常寺移送弘文館, 東壁以下三員會議三望, 東壁一員又與奉常寺正更爲議定, 政府舍、檢中一員署經, 並行狀報本曹, 入啓受點後, 兩司署經。

⑤ 『六典條例』 「禮典」 〈奉常寺〉 節惠

❶ 諡軌冊及諡狀藏于本寺。

❷ 國諡會議日, 都提調提調率正及諸郞官詣賓廳集字後, 正書長單子, 都提調着署緘封, 送于禮曹。

❸ 贈諡, 宗親、文·武正二品以上, 諡狀, 呈禮曹, 照訖題付本寺, 堂郞詳悉, 送弘文館, 定日合坐, 本寺正【議謚時, 以曾經玉堂人差出。】 與諸僚備三員開坐, 集字出草, 應敎至亦出所定諡草輪視, 可否議定三望, 本寺郞官繕寫一通, 列書叅坐各官職姓名着署, 留置本寺, 移牒禮曹, 粘送諡狀與諡望, 署經于政府兩司, 自吏曹入啓受點回公後, 諡狀還付本寺藏置。

❹ 特敎贈諡, 則不待諡狀, 直自弘文館定日合坐于本寺。

[주석-198]

① 『승정원일기』 숙종 34년 7월 17일

又所啓:“議諡, 必待本家諡狀而後爲之, 而在前如此表著之人, 或有不待諡狀而直爲議諡之例。 今, 亦依此爲之, 何如?” 上曰:“自前如此表著之人, 不待諡狀, 直爲議諡者, 非止一二, 直爲議諡, 可也。”

② 『승정원일기』 정조 19년 4월 21일

濟恭曰：“故判書李元翼, 在法當諡, 但曾於故參判韓光肇贈諡時, 有諡狀勿呈之敎。 故李元翼家, 亦不敢遽呈諡狀, 尙此遷就。 一番筵稟, 然後可以擧行, 故敢達矣。”

上曰：“此後諡號開坐時, 同爲議諡, 可也。”

濟恭曰：“然則依韓光肇例, 不待諡狀, 使之擧行乎?”

上曰：“依爲之。”

[주석-199]

『승정원일기』 효종 2년 4월 6일

政院啓曰：“傳曰‘凡宰相議諡之規, 弘文館先爲議定後, 更議于太常耶? 太常先爲議定後, 更議于弘文館耶? 問啓。’事, 傳敎矣。 問于弘文館, 則以爲‘凡諡狀, 本家撰呈于禮曹, 禮曹書「照訖付奉常寺。」六字於紙尾, 送于太常。 太常僉署移牒于弘文館, 三員議諡備三望, 東壁一員齎詣太常, 則太常又備三望, 與弘文館會議, 就其六望中, 抄定三望, 還送于禮曹。’云矣。 敢啓。”

[주석-203]

① 『高麗史』 「列傳」 〈諸臣〉 洪彦博

時, 定六寺判事階奉翊, 省郞不署依牒。

② 『高麗史』 「列傳」 〈嬖幸〉 崔安道

臺官以璟借述登第, 祖母又賤, 不署依牒凡九年, 王督省官署之。

③ 『高麗史節要』 「忠肅王」(後) 8년 5월(미상)➤

前王召省郞, 督署及第崔璟依貼. 璟借筆登第, 祖母又賤, 郞舍許邕等不署依貼。

[주석-204]

① 『태조실록』 6년 11월 29일(정축)

諫官不署繕工監鄭蘭起復依貼, 上召掌務拾遺黃喜曰:“何不署蘭起復?”

喜對曰:“蘭之職, 非要務也。”

上曰:“汝等恩於所知, 讎於所不知, 不公也。 汝勿視事。”

② 『태종실록』 14년 9월 12일(임오)

罷禮曹佐郞金滓職。 以新及第依牒, 移關諫院, 不幷錄恩賜及第鄭常之名故也。

③ 『세종실록』 9년 7월 26일(임자)

審又曰:“自前朝至今, 凡立法定制, 必使臺諫署經, 然後施行, 謂之依貼, 乃欲毋輕立法也。”

上曰:“然。”

[주석-205]

① 『태조실록』 7년 윤5월 16일(신묘)

禮曹上言:“父母三年喪內, 奪情起復者, 出依貼後, 軟角幞頭、黲紫袍、皀角帶, 行謝恩肅拜、堂參及本司堂上官之禮後, 其於大朝會及拜表、迎詔、冠帶時, 不許隨班。” 從之。

② 『태종실록』 3년 4월 4일(경술)

司諫院進時務數條。 疏略曰:……是故前朝凡立一法、設一官, 必令臺省完議參詳, 允合於義, 然後出其依牒而施行。 是以雖有用智喜新之輩, 欲變舊章以售其才, 然卒莫能遂。 其所以維持五百年之久者, 良以此也。 惟我太上王, 應運開國, 創制立法, 以成『經濟六典』, 誠子孫萬世之龜鑑也。 恭惟殿下撫盈成之運, 夙夜寅畏, 繼序不忘, 每降敎條擧行, 『六典』必居其一, 于以見殿下善繼善述之盛心也。 然而依牒之法, 不復擧行, 則有用智喜新若安石之輩者, 出於後世, 變亂舊章, 未可知也。 願自今, 雖『六典』所不載, 其已成之法, 毋得紛更。 如有不獲已而更易, 與夫立新法, 則莫論大小, 依前朝舊制, 必令臺諫出其依牒而施行。 ……

③ 『태종실록』 4년 10월 28일(병신)

議政府請凡立新法, 必報本府擬議, 受判施行, 從之。 其書曰:“凡所以立法者, 必傳之萬歲而無弊, 然後可以爲法也。 各司員吏, 各執所見, 喜作新法, 不惟當該官吏難於遵守, 弊復如前。 今後各司凡可立新法之事, 必報政府, 政府以可行事件, 擬議受判施行, 勿令更出依貼。”

[주석-206]

① 『經國大典』 「禮典」 〈依牒〉

新法之立、舊法之改及在喪人員起復者, 議政府擬議以聞, 本曹考司憲府、司諫院署經, 出依牒。

② 『經國大典』 「禮典」 〈用文字式〉 立法出依牒式·起復出依牒式.

[주석-207]

① 『續大典』 「戶典」 〈漁鹽〉

新宮家鹽盆、魚箭, 只許一處, 而此外, 勿許折受。【柴場同。 ○ 諸宮家、各衙門魚箭折受, 依宮家田土買賣例, 先問形止及有無頉, 待本道査覈回關, 始許, 而切禁先送差人。 ○ 凡山林、川澤折受, 以民弊革罷處, 備局置簿一件, 凡新折受文書, 啓下後, 政院送備局, 相考簿記, 無頉者, 出署經, 方許折受。 違者, 當該主管堂上論罪。 ○ 海洋折受, 一切痛革。】

② 『典律通補』 「刑典」 〈雜令〉

新宮家柴塲, 只許一處。【山林、川澤折受, 以民弊革罷處, 備局置簿, 新折受文書, 啓下, 備局考簿記, 無頉者, 出署經, 方許折受, 違者, 該管堂上論罷。 ○ 宮房柴場內山直, 限二十戶屬該宮。 『續』】

[주석-208]

① 『大典通編』 「禮典」 〈獎勸〉

❶ 凡係旌閭、贈職、給復等事, 自政院奉承傳謄布中外。

❷ 孝烈合旌復者, 諸道抄啓, 每式年歲首, 本曹三堂上齊會詳審, 移送政府後, 別單啓稟。

② 『典律通補』 「禮典」 〈獎勸〉

孝友節義者【如孝子、順孫、節婦、爲國亡身者子孫、睦族·救患之類。 『經』】, 京, 則京兆報本曹; 外, 則本道狀聞, 自本曹錄啓奬勸【『經』『補』 ○ 毋論子孫及邑里, 凡有孝烈呈營邑, 道臣採訪實行, 每正月內, 修啓, 本曹三堂齊會詳審, 㫌閭、贈職、復戶分等, 移送政府, 署經。 于時邑, 呈營邑, 屢格, 方許上言, 不經營邑而徑籲, 狀頭論罪, 道臣修啓過限, 政院察推。】。

[주석-209]

① 『經國大典』 「戶典」 〈獎勸〉

力業特異者【如農桑、種植、畜牧之類。】, 每歲杪, 本曹錄啓獎勸。

② 『經國大典』 「戶典」 〈雜令〉

凡人口生産·物故之數、違法爲僧原籍還差之數、諸道牧場故失·遺失馬牛之數, 京漢城府、外觀察使, 每歲杪啓聞。

③ 『經國大典』 「禮典」 〈獎勸〉

孝友節義者【如孝子、順孫、節婦、爲國亡身者、子孫睦族、救患之類。】, 每歲抄, 本曹錄啓獎勸。

④ 『經國大典』 「兵典」 〈敎閱〉

每月初二日、十六日, 習陣, 停親閱, 則本曹受點諸將聚出直將士, 習陣郊外, 錄諸將能否啓聞, 歲杪通考黜陟。

⑤ 『經國大典』 「兵典」 〈兵船〉

諸浦兵船及什物, 水軍節度使, 每歲杪, 具數報本曹, 本曹啓聞。

⑥ 『經國大典』 「工典」 〈栽植〉

外方定禁山、禁伐木·放火, 安眠串、邊山, 則海運判官, 海島, 則萬戶考察每年春栽植稚松或下種培養, 歲抄, 具栽種數啓聞。 違者, 山直杖八十, 當該官杖六十。

[주석-210]

① 『經國大典註解後集』 「戶典」 〈獎勸〉

歲抄, 木末也, 亦記歲之抄末也。

② 『經國大典抄解』 「吏典」

抄, 木末也。 歲之抄, 則卽每年十二月也。

[주석-211]

① 『정종실록』 1년 12월 1일(정유)

停歲抄都目政。 ……門下府上疏請復都目之政, 從之。

疏曰:“竊謂歲末循資之政尙矣, 百官員吏, 則考功主之; 成衆愛馬, 則吏、兵曹主之。 每當歲抄, 將都歷狀, 覈其勤慢, 勤者陞之, 慢者罷之, 使新授者, 得受翼年之祿, 以供其年之事, 名之曰歲末都目政。 苟或不然, 待頒祿而除授, 則瘝官廢職者, 僥倖受祿, 都目受職者, 不得其祿, 豈任官頒祿之義乎! 且勸課農桑, 不可失時, 守令交代, 適在農時, 迎送之弊, 亦且不小。 今殿下於十一月二十日, 令攸司受都目狀, 以備歲抄除授, 中外罔不見聞, 而乃淹留, 式至于今, 其於令出惟行之義, 何如? 伏望殿下一依成憲行除授之法。”

② 『태종실록』 14년 5월 12일(경신)

兵曹判書李膺啓甲士遷轉之法。

啓曰: “今甲士遷轉之法, 歲抄都目, 則各以其衛, 到多者遷轉, 六月, 則諸衛中, 到多者得遷, 是法有二致也。 今後依歲抄例, 何如?”

上曰: “法已久矣, 何必紛更!”

[주석-212]

① 『續大典』 「兵典」 〈名簿〉

軍簿脫漏、加減、移定、差錯者, 幷從輕重論罪。【歲抄脫漏十人以上守令, 罷職; 三人以上, 降資; 二人以下, 杖八十。 ……】

② 『續大典』 「兵典」 〈成籍〉

❶ 軍士有頉, 歲抄代定, 成籍考還, 都合一年充定之數, 節度使磨勘啓聞。 軍保子枝混入於校院生及武廳者, 査出汰定。

❷ 各鎭軍及募軍, 各邊將, 每歲抄時, 成籍, 送于巡、兵營。【觀察使、節度使取考募案, 如有募軍年滿而不補鎭軍闕額以他良民代定鎭軍者, 啓聞各別論罪, 良民之冒入鎭軍者, 一幷汰定良役。】

③ 『大典通編』 「兵典」 〈成籍〉

歲抄不及限, 守令推考降資, 鄕所徒一年, 色吏徒二年定配。

④ 『典律通補』 「兵典」 〈名簿〉

❶ 軍士有頉, 各邑鎭歲抄代定, 成籍送于節度使【『續』 『補』 ○ 陸軍, 兵使; 水軍, 水使。 ○ 京畿陸軍, 送監營; 水軍, 送統禦營; 關東, 並送監營。 『補』】, 節度使磨勘啓聞。

❷ 鎭軍及募軍, 各邊將歲抄時, 成籍送于廵、兵營【募軍年滿而不補者、鎭軍闕額而良民代定者, 該邊將, 自廵、兵營論罪。】。

❸ 軍簿脫漏、加減、移定、差錯者, 論罪。【歲抄脫漏十人以上守令, 罷職; 三人以上, 降資; 二人以下, 杖八, 監色, 一人以上杖百徒三。 草案付連梯漏連梯付草案漏三人以上守令, 杖七; 監色, 杖百, 二人以下守令, 杖六; 監色, 杖八。】

[주석-213]

① 『經國大典』 「吏典」 〈薦擧〉

凡收告身及罷職者, 每冬夏季月, 具罪名啓聞。【兵曹同。】

② 『典律通補』 「吏典」 〈考課〉

收告身及罷職者, 每冬夏季月, 具罪名啓聞。【兵曹同。 『經』 ○ 有赦, 則啓禀後, 別歲抄書入。 ○ 罷職、罷職不叙、永不叙用, 一下叙; 削職、被謫蒙放[放逐鄕里、放歸田里等减等, 則同蒙放。]、收職牒一等, 二下叙; 二等至五等遞加。 『補』 ○ 濫刑殺人、永不叙用, 勿書入。 ○ 限年禁錮, 待限滿懸註書入。 『續』 ○ 分養馬故失降資歲抄, 或遇赦書入。 『補』】

③ 『銀臺便攷』 「吏房攷」 〈代聽〉

一, 京外殿最·兩銓政望及歲抄·各道軍兵歲抄·三軍門習操單子, 各道習操取禀狀聞、刑曹啓覆文案, 竝爲入啓。

④ 『숙종실록』 20년 11월 7일(신미)

世采曰:“近者, 臺臣無言大臣事者, 而元耉言之, 臣故奬之。 然元耉論大臣心術太深, 大臣旣以此引退, 恐不可徑先敍用。”

侍讀官李健命曰:“諸葛亮曰‘勤攻吾之闕失。’ 大臣之道, 當如此。 元耉之罷, 雖非朝廷所以罪之者, 然欲開言路, 則不可不敍。”

上曰:“大臣方以此不安, 且待歲抄。”【六月、十二月, 兩銓錄波被罰諸人以進, 以待敍用, 曰歲抄。】

[주석-214]

① 『승정원일기』 인조 4년 6월 18일

李弘胄, 以吏曹言啓曰:“傳曰‘別歲抄當爲之矣, 何至今不爲乎?’ 傳敎矣。 頒赦後別歲抄, 非他年例歲抄之比, 如準期不敍、中·下等, 勿論, 時推, 皆當書啓, 厥數甚多, 書寫一人, 不得容易寫出, 趁未書啓矣。”

② 『승정원일기』 효종 2년 5월 26일

吏曹啓曰:“‘自前審理之時, 例有別歲抄書啓之事, 今亦依前例書入, 似爲宜當, 何以爲之? 敢稟。’ 傳曰‘依例爲之。’事, 命下矣。 此, 係一時曠蕩之典, 年例歲抄書啓人外, 永不敍用、準期不敍、災傷罷職、褒貶居中·居下人員, 竝依前例書入乎? 敢啓。”

③ 『승정원일기』 영조 16년 6월 1일

又以吏曹言啓曰:“別歲抄及居中、居下, 竝爲書入事, 命下矣。 居中、居下, 則今方書入, 而別歲抄, 則年例歲抄, 旣已入啓, 何以爲之? 敢稟。”

傳曰:“以此兼行。”

④ 『승정원일기』 영조 31년 7월 8일

尙魯曰:“赦歲抄與年例歲抄有異, 而今番赦後, 輕罪之未蕩滌者, 多矣。”

上曰:“今番赦後歲抄, 依初赦例擧行事, 下敎者, 乃頃者歲抄點下外, 蕩滌之命者也。 而今聞中官誤聽, 一依例歲抄例擧行, 當該中官, 從重推考。 單子中, 已擧行者外, 俱依頃者赦歲抄例擧行。”

⑤ 『승정원일기』 순조 2년 12월 26일

吳載紹, 以吏曹言啓曰:“年例歲抄, 當爲書入, 而別歲抄, 姑未啓下, 故不得書入之意, 敢啓。”

[주석-215]

① 『經國大典』 「吏典」 〈薦擧〉

凡收告身及罷職者, 每冬夏季月, 具罪名啓聞。【兵曹同。】

② 『典律通補』 「吏典」 〈考課〉

收告身及罷職者, 每冬夏季月, 具罪名啓聞。【兵曹同。 『經』 ○ 有赦, 則啓禀後, 別歲抄書入。 ○ 罷職、罷職不叙、永不叙用, 一下叙; 削職、被謫蒙放、[放逐鄕里、放歸田里等减等, 則同蒙放。]收職牒一等, 二下叙; 二等至五等遞加。 『補』 ○ 濫刑殺人、永不叙用, 勿書入。 ○ 限年禁錮, 待限滿懸註書入。 『續』 ○ 分養馬故失降資歲抄, 或遇赦書入。 『補』】

[주석-216]

① 『승정원일기』 정조 6년 12월 2일

上曰:“各項竄配罪人, 區別各道, 以爲抄出, 則似無相雜之患矣。”

在學曰:“聖敎誠然矣。”

命書傳敎曰:“此後放逐鄕里、放歸田里, 此等罪名, 赦典時, 若有減等之命後歲抄, 依被謫蒙放例, 以‘某罪名蒙放。’書入事, 分付。

② 『승정원일기』 정조 6년 12월 3일

命書傳敎曰：“……前僉使李寅協、前權管徐德麟, 竝蕩滌。 永不敍用秩, 前縣令李宅源、準期不敍秩前僉使金㷞, 竝敍用。 罷職秩, 前縣監徐完碩、前府使金樂豐、前縣監趙宗喆·閔養燮·趙榮慶·成鼎鎭·尹弼秉·韓晩裕·李復泰·鄭益儉·張鉉國、前中軍李晟、前萬戶朴壽景、前僉使徐廷進·金泰身、前虞候許侊, 竝敍用。 被謫蒙放秩, 鄭熙普、前監司趙曮·元義孫、前掌令李普天、前參判閔百奮、前修撰兪漢敬、前直長金寧、前主簿尹在益、前持平黃宅仁, 竝給牒。 永刊仕版秩, 前持平黃宅仁, 給牒。 刊名仕版秩, 前令趙靖世, 給牒。 削去仕版秩, 前縣監尹寅國、前監役徐有榦, 竝給牒。 被謫蒙放秩, 前司直朴宗岳、前主簿韓桓, 竝減一等。”

[주석-217]

『일성록』 정조 16년 6월 1일

[강] 點下吏、兵批歲抄。

[목] 敎曰:“吏、兵批歲抄中關係應仍者外, 前右議政朴宗岳, 事關世道, 仍; 前監司朴天衡, 事關民事, 減一等; 其餘, 一依點下。 被謫蒙放者、奪告身者、削版者, 幷蕩滌敍用; 職牒還給者、不敍者、罷職·罷黜者, 幷敍用。” ○ 被謫蒙放秩, 前郡守鄭國仁、前獻官李義行、前監司沈頤之、前主簿金成九、前判書金文淳、前參判沈煥之、前參議李冕膺、前別將任屹、前哨官申達夏、前內乘李溏·李堯憲, 奪告身秩, 前監役李翊永…… 幷蕩滌敍用。 放逐鄕里秩, 前郞廳趙瑗, 蕩滌。 削去仕版秩, 前贊者鄭璯、前謁者金象禹, 法已施, 何足責! 蕩滌敍用。 削職秩, 前縣監李承薰…… 幷給牒敍用。 職牒還給秩, 前哨官李仁默、閔宗爀、李商一, 罷職不敍秩, 前提調李祖承…… 罷職秩, 前郡守李昌郁…… 幷敍用。 降資秩, 前府使金憙·具綜、前兵使元厚鎭、前庶尹曺允大、前郡守王漢禎、前牧使張顯國, 法已施, 亦有可據, 幷還資。

[주석-218]

『六典條例』 「刑典」 〈義禁府〉 總例

被謫蒙放及禁錮、奪告身人, 每六、臘月, 歲抄, 移文於吏、兵曹, 中官, 則移文於內侍府。

[주석-219]

① 『승정원일기』 숙종 15년 6월 20일

李蓍晩, 以兵曹言啓曰:“前全羅兵使吳道弘被謫蒙放, 在於今正月云, 而義禁府移關, 今始來到, 以致歲抄時未及抄啓, 當初禁府, 如是疎漏, 殊極非矣。 依前例別單書入, 以俟處分之意, 敢啓。”

② 『승정원일기』 숙종 44년 7월 19일

吏曹啓曰:“奪告身之類, 例自禁府移文本曹, 然後入於歲抄文書中, 而前縣監柳遃, 奪告身照律之後, 不卽移文, 蕩滌單子啓下之後, 始爲移文。 該府色吏, 慢不致察之狀, 殊涉可駭。 令本府從重科罪, 柳遃, 奪告身蕩滌單子書入之意, 敢啓。”

③ 『승정원일기』 정조 20년 12월 2일

李鼎揆, 以吏曹言啓曰:“前縣監朴宗正, 方在禁錮中, 限滿前, 例不得入於歲抄。 而義禁府移文, 初無禁錮等語論理措辭, 故今年六月歲抄, 依例書入於被謫蒙放秩, 已蒙給牒之典; 日前罷削人敍用時, 以當初先罷後拿之罪, 循例現告, 又蒙敍用之典; 今番歲抄, 亦爲因循書入。 臣之矇然不察之罪, 不勝惶恐, 而禁錮律名, 本自不輕, 歲抄法意, 又爲嚴重, 則該府之移送公事, 落漏要語, 以致屢入於歲抄中, 事極不審, 誠甚未安。 當該義禁府堂上從重推考, 朴宗正所授職牒與敍用傳旨, 竝勿施, 何如?”

傳曰:“允。”

[주석-220]

『銀臺便攷』 「吏房攷」 〈歲抄〉

每年六、臘月初一日, 自吏、兵曹修呈, 而有入侍之命, 則書出‘吏、兵房承旨持歲抄入侍。’傳敎後, 入侍讀奏。 至巳時, 如無入侍之命, 微禀入啓。

[주석-221]

① 『銀臺便攷』 「通攷」 〈月令〉

❶ 初一日【來初五日朝參, 取禀, 各軍門軍案, 啓請, 吏、兵曹歲抄, 入啓, 無入侍之命, 則巳時入啓。】

❷ 初一日【歲抄捧入, 同夏季朔。】

② 『六典條例』 「吏典」 〈承政院〉 出納

❶ 每年六、臘月初一日歲抄, 自吏、兵曹修呈, 而有入侍之命, 則書出傳敎。【吏、兵房承旨持歲抄入侍, 至已時, 無入侍之命, 微稟入啓。 ○ 別歲抄, 該曹草記, 批下後, 入啓。】

❷ 褒貶頉狀啓, 開坼日, 同爲入啓。【各司頉草記同。 ○ 宗親府, 則郎廳言送, 入啓時, 微稟。】

③ 『六典條例』 「吏典」 〈承政院〉 月令

❶ 初一日。【來初五日朝參頉稟。 ○ 各軍門軍案啓請。 ○ 吏、兵曹歲抄入啓, 無入侍之命, 則巳時, 入啓。】

❷ 初一日。【獻民數啓請。 ○ 歲抄捧入, 同夏季朔。】

[주석-222]

『승정원일기』 정조 6년 6월 1일

傳于徐有防曰:“最遠久例, 每於夏冬歲抄時, 減等或敍用之人, 必皆落點, 而否, 則付黃籤踏下啓字矣。 挽近以來, 此規專廢。 自今復舊例, 此後歲抄, 如非落點或付籤, 切勿施行, 該房微稟事, 載之院中古事。”

[주석-223]

① 『銀臺便攷』 「吏房攷」 〈歲抄〉

❶ 壬寅六月初一日, 傳曰:“最遠久例, 在夏冬歲抄時, 减等或敍用之人, 必皆落點, 而否, 則付黃籤踏啓字矣。 挽近以來, 此規專廢。 自今復舊例, 此後歲抄, 如非落點或付籤, 切勿施行, 該房微禀事, 載之本院故事。”

❷ 罷職、罷職不敍、職牒以上點下, 則敍用。

❸ 削職、被謫蒙放、削去仕版、削名仕籍、禁錮以上點下, 則職牒還授。

❹ 收職牒點下, 則次次减等, 而只一等, 則職牒還給。

❺ 付處减等, 以削黜施行。

② 『兩銓便攷』 「東銓」 〈歲抄〉

凡收告身及罷職者, 每冬夏季月初一日, 具罪名啓聞。【中途付處減等, 則削黜施行。 ○ 放逐鄕里、放歸田里減等, 則被謫蒙放。 ○ 被謫蒙放蒙點, 則職牒還授。 ○ 職牒還授蒙點, 則敘用。 ○ 奪告身二等以上蒙點, 則減一等, 一等蒙點, 則職牒還授。 ○ 罷職、譴罷、灾傷罷黜、勿揀赦前蒙點, 則敘用。 ○ 削職、削黜、刋削、永刋臺侍、永刋仕版、削去仕版、永刋仕籍、刋削仕籍、刋名仕籍蒙點, 則職牒還授。 ○ 勿限年禁錮。限已身禁錮。永錮其身。永不敘用蒙點, 則敘用。 ○ 削奪官爵、追奪官爵敘用, 則復官爵。 ○ 永不除職蒙點, 則職牒還授, 不敘蒙點, 則敘用。 ○ 如罷職、給牒未敘用之類身死, 則勿論。】

③ 『兩銓便攷』 「西銓」 〈歲抄〉

❶ 居中、居下而被謫者, 當中下蕩滌時, 書入。【充軍同。】

❷ 削職、奪告身、被謫蒙放, 以蕩滌判下, 則直爲敘用。【放逐鄕里、放歸田里減等, 則依被謫蒙放例。】

❸ 有罷削人敘用之命, 則被謫蒙放、奪告身, 例不得擧論。【罷職不敘人, 罷削敘用時, 書入, 罷散敘用時, 不爲書入。】

❹ 被謫蒙放、削奪官爵、削去仕版、削職減等, 則職牒還授。【奪告身, 次次減等, 而一等, 則職牒還授。 ○ 禁錮、罷職、職牒還授、罷職不敘、準期不敘、永不敘用、永勿除職、革職、居中、居下、降資減等, 則敘用。】

④ 『승정원일기』 영조 30년 12월 13일

吏、兵批歲抄單子, 令于李裕身曰:“付標者, 竝蕩滌。”

李裕身達曰:“歲抄中付標者, 蕩滌事, 令下矣。 其中有敍用矣 [者] , 有職牒還給者, 有減等者, 依例區別捧徽旨乎? 敢稟。”

令曰:“敍用者, 敍用; 職牒者, 職牒還給; 減等者, 減等。”

⑤ 『승정원일기』 영조 34년 6월 2일

以吏、兵批歲抄, 令于李長夏曰:“付標者, 竝敍用。”

⑥ 『승정원일기』 영조 52년 1월 25일

浩修將讀歲抄, 令賤臣龍輔曰:“知入古規付籤與否。” 令中官付黃踏達以下。

令書令敎曰:“吏、兵批歲抄點下者, 考例捧令旨, 餘皆勿論。”

[주석-224]

① 『승정원일기』 영조 15년 6월 2일

上曰:“凡歲抄, 付籤外, 竝蕩滌, 而今番, 則付籤者, 皆點下, 承旨知此擧行, 可也。”

② 『승정원일기』 영조 31년 4월 15일

南泰會達曰:“取考前日歲抄, 則或有點下者捧徽旨之令, 或有付標者蕩滌之令, 故其時竝皆區別, 捧徽旨擧行。 而今番, 則有前日點下者及仍置者外, 竝蕩滌事, 令下矣。 自本院有難區別擧行, 何以爲之? 敢稟。”

令曰:“余, 則只奉敎矣, 而前日方聖規等二十八人, 不宜蕩滌, 故點下者外, 竝蕩滌云。 又其前, 余不爲詳知, 置諸蕩滌, 而以其時承旨覆達準許, 仍置點下, 仍置者, 則方聖規等二十八人也。 此二十八人外, 竝蕩滌。”

③ 『승정원일기』 영조 34년 12월 10일

以吏、兵曹歲抄, 令于黃柙曰:“付籤者外, 竝蕩滌。”

[주석-225]

『승정원일기』 효종 7년 3월 15일

左副承旨柳道三啓曰:“自前歲抄單子付標啓下之後, 更問該曹, 從其分秩抄送, 始捧傳旨矣。 今番別歲抄捧旨時, 一依該吏抄錄書啓啓下, 而今因開政, 始爲聞知, 則永不敍用, 異於罷職不敍之秩, 蒙恩之後, 例當職牒還給, 而前牧使閔應騫、前縣監金萬元, 以永不敍用, 混入於敍用之秩。 招致該吏, 詰問所由, 則‘未諳前例, 果爲誤抄。’云。 所係甚重, 非若尋常差錯之失, 不可置而不問。 本院書吏, 亦難免專諉該曹不能詳審之罪, 竝令攸司從重推治。 閔應騫、金萬元等傳旨中, 改付標以入。 第念臣當日直宿專掌出納, 而隔日之後, 今始發覺, 惶恐罔措, 伏地待罪。”

傳曰:“知道。 勿待罪。”

[주석-226]

① 『승정원일기』 영조 18년 5월 29일

傳于鄭俊一曰：“歲抄中點下之人, 傳旨捧入。”

② 『승정원일기』 영조 39년 9월 6일

上命承旨書之曰:“今番歲抄中前日點下者外, 一倂蕩滌, 吏·兵曹居中、居下, 亦一體蕩滌, 而捧傳旨時, 給牒者, 敍用; 被謫蒙放者、一等告身者, 給牒; 三等、二等告身人, 各減一等擧行。”

③ 『六典條例』 「吏典」 〈承政院〉 傳旨

❶ 吏、兵批歲抄點下者, 依例捧傳旨。

❷ 六、臘月初十日, 堂上守令居中人蕩滌傳旨, 捧入。

❸ 降資人還資, 則以還資捧傳旨。【降資、準職除授, 皆捧傳旨, 陞敘、陞六、加資等傳旨, 必書措語以入。 ○ 政府堂上、使臣許遞, 惠郎汰去, 中軍、假注書改差, 凡充軍及免爲庶人、放逐鄕里, 禁府照律啓目、草記罷削, 刑曹判付中拿推等, 幷勿捧傳旨。】

[주석-227]

① 『승정원일기』 효종 4년 12월 8일

政院啓曰:“今此歲抄單子中, 前郡守崔汝㞳罪目奪告身, 誤以罷職書塡, 至於付標以下。 當該色吏, 請從重治罪, 元單子付標還入之意, 敢啓。”

傳曰:“以職牒還給施行。”

② 『승정원일기』 숙종 5년 6월 4일

歲抄單子還入, 前判官曺敬彬、前佐郞趙挺時, 勿敍; 掌令南垕、前持平朴慶後、前郡守魚壽一·朴鳴漢等, 敍用事, 改付標以下。

[주석-228]

『銀臺便攷』 「吏房攷」 〈歲抄〉

❶ 罷職、罷職不叙、職牒以上點下, 則叙用。

❷ 削職、被謫蒙放、削去仕版、削名仕籍、禁錮以上點下, 則職牒還授。

❸ 收職牒點下, 則次次减等, 而只一等, 則職牒還給。

[주석-229]

『六典條例』 「兵典」 〈兵曹〉 政色 附過

放逐鄕里、放歸田里等罪, 若有減等之命, 依被謫蒙放例, 被謫人, 以蕩滌判下, 則依蒙放例施行。 削職、奪告身【不計等數。】、被謫蒙放, 若以蕩滌判下, 則直爲敍用。

[주석-230]

『典律通補』 「刑典」 〈推斷〉

大典法, 每品分正從爲等, 經守職者, 竝計。

[주석-231]

① 『經國大典註解後集』 「吏典」 〈褒貶〉

褒貶 : 推美曰褒, 遠謫曰貶。

② 『經國大典註解後集』 「戶典」 〈殿最〉

殿最 : 下功曰殿, 上功曰最。 殿, 後也, 言課居後也; 最者, 凡要之首, 言課居先也。

③ 『經國大典抄解』｢吏典｣

褒貶 : 推美曰褒, 遠謫曰貶, 又曰褒其善貶其惡。

[주석-232]

① 『高麗史節要』 「成宗文懿大王」 성종 5년 5월(미상)

敎曰:“國以民爲本, 民以食爲天。 若欲懷萬姓之心, 惟不奪三農之務。 咨! 爾十二牧諸州鎭使, 自今至秋, 竝宜停罷雜務, 專事勸農。 予將遣使檢驗, 以田野之荒闢、牧守之勤怠, 爲之褒貶焉。”

② 『高麗史』 「志」 〈選擧〉 學校 國學

敎曰:“大學助敎宋承演、南海道羅州牧經學博士全輔仁, 誨人不倦, 宜加獎擢。 承演, 可超九等, 授國子博士, 仍賜緋公服一襲; 輔仁, 可賜公服一襲, 米五十石。 自今, 凡文官有弟子十人以下者, 有司, 於政滿遷轉之時, 具錄奏聞, 以爲褒貶, 其十二牧經學博士無一箇門生赴試者, 雖在考滿, 復令留任, 責其成效, 量授官階, 以爲恒式。”

[주석-233]

① 『高麗史』 「世家」 睿宗 즉위년 12월 21일(갑신)

甲申 敎曰:“惟我祖宗, 經綸草昧, 肇造邦家, 累聖持守, 以及寡人。 今諸道州郡司牧, 淸廉憂恤者, 十無一二。 慕利釣名, 有傷大體, 好賄營私, 殘害生民, 流亡相繼, 十室九空, 朕甚痛焉。 實由殿最不行, 人無勸懲之故也, 宜遣名臣, 巡行郡縣, 考守令殿最以聞。 朕方將務明賞罰, 其樞密大臣, 悉體朕懷, 推檢祖宗典章, 戒諭百僚, 以爲程式。”

② 『高麗史』 「世家」 仁宗 10년 11월 23일(경진)

御明仁殿, 下制曰:“……自今以後, 文武之臣, 惟以是非善惡, 褒貶黜陟, 不復汚以前事。 如拓俊京, 罪惡極重, 然其功亦有可錄, 法當功罪相除, 可還其子職田。 除蔡碩·李侯進外, 其妻子不復坐。 此亦罪人不孥之義也。 書曰‘令出惟行, 不惟反。’ 自丙午以來, 下旨數四, 而有司, 不肯奉行。 臣不行君令, 國體所以漸輕也, 朕甚患之。 自今以後, 若有敢言此事者, 以違制論。”

③ 『高麗史節要』 「文宗仁孝大王」 1년 8월(미상)

制:“尙書考功, 職在考績百僚, 今只按胥吏能否。 自今, 可悉考中外見官殿最。”

[주석-234]

『高麗史』 「志」 〈選擧〉 銓注

恭愍王五年六月, 敎:“監察、典法、都官、長官, 每朔課員吏決訟多少, 至六朔, 以殿最黜陟。” ……

辛禑元年二月, 敎:“守令考績之法, 以田野闢、戶口增、賦役均、詞訟簡、盜賊息五事爲殿最。 其遞任者, 必待新官交付, 去任朝參。”

[주석-235]

『태조실록』 1년 8월 2일(신해)

定守令殿最法。 凡大小牧民, 俱以三十箇月爲一考。 考滿得代後, 計所歷俸月, 以憑類選陞除。 其守令貪婪殘暴, 罷軟怠劣, 不稱職任者, 從各道監司檢擧其實, 竝行黜陟, 仍於本道閑良官內, 推選公勤廉幹、才德兼備者, 權行差攝, 禮任行公, 申報職名, 以憑啓聞除授。 其賢能功績出衆者, 在任不次擢用。

[주석-236]

① 『태종실록』 1년 11월 7일(신묘)

復遣觀察使於諸道。 司諫院上疏, 略曰:“……其朝辭之日, 必加面諭以寵異之, 以勉其職, 以增其氣, 仍令觀察使, 以五事考其殿最, 明其黜陟, 則守令皆得其人, 而民遂其生矣。 其守令及大小使臣復命之日, 必親問民間利病、軍政得失, 隨卽興利除害, 則聰明日廣, 而治平可期矣。” 上允之。 若其罷按廉而復置觀察使, 則依『經濟六典』, 更相迭遣。

② 『태종실록』 3년 4월 11일(경진)

都評議使司啓曰:“……守令殿最, 以墾田多少, 分爲三等, 以憑黜陟。” 上從之。

③ 『태종실록』 6년 12월 20일(을사)

司憲府上禁駕前直呈及守令褒貶之法, 從之。 ……

又啓:“守令褒貶, 汎稱德行等第, 不論實效有無。 以故守令務求虛譽, 行媚於使臣過客, 取悅於品官鄕吏, 未有力行實效者。 今後以狀後七事考察, 分爲等第, 實效事目, 各於名下, 具錄申聞, 以憑黜陟。 一, 存心仁恕: 賑恤窮乏者幾人, 惠養老疾者幾人。 一, 行己廉謹: 裁省冗費某某事, 減損收斂某某事, 早暮劬勞某某事。”

④ 『태종실록』 16년 1월 12일(을사)

吏曹上褒貶法。

啓曰:“一年兩等, 各道守令褒貶, 已有成規。 諸道監司不先磨勘守令殿最, 當都目政逼近之時, 不錄實跡, 但書上中下三等, 啓本申呈, 有乖敎旨。 自今春夏等褒貶, 六月十五日前; 秋冬等褒貶, 十一月十五日前, 依曾降敎旨, 七事實跡, 具錄申呈, 以爲恒式。” 從之。

[주석-237]

① 『태종실록』 17년 11월 22일(계유)

立六曹、漢城府郞廳褒貶之法。 六曹、漢城府郞廳褒貶, 各其堂上爲之; 刑曹都官郞廳褒貶, 兼知曹事爲之。

② 『세종실록』 1년 8월 1일(계유)

王旨: “京中各司官吏, 依守令例, 一年兩度褒貶。”

[주석-238]

『經國大典』 「吏典」 〈褒貶〉

京官, 則其司堂上官、提調及屬曹堂上官; 外官, 則觀察使, 每六月十五日、十二月十五日, 等第啓0聞。

[주석-239]

『經國大典』 「兵典」 〈褒貶〉

外官, 節度使等第啓聞。

[주석-240]

① 『經國大典』 「吏典」 〈褒貶〉

京官, 滿三十日, 外官, 滿五十日, 方許等第。

② 『續大典』 「吏典」 〈褒貶〉

觀察使、守令, 竝到任滿五十日, 始行褒貶, 京畿, 三十日。

[주석-241]

『六典條例』 「吏典」 〈吏曹〉 總例

褒貶坐起, 每於六臘旬後定行【有故未磨勘 則限後必追行。】, 前月晦日夜, 郎官進稟判書,  仍告亞、三堂定日後, 甘結於上司、五曹、漢城府及本曹屬司【五曹, 亦知委其屬司。】。

[주석-242]

① 『弘文館志』 「官規」 〈殿最〉

於是, 領館事鄭存謙、大提學黃景源、弘文提學徐浩修、副提學趙尙鎭齊會于本館, 受諸玉堂參謁, 一如他各司貶坐例, 而殿最等題, 副提學主之。

② 『六典條例』 「吏典」 〈吏曹〉 總例

至期, 郎官齊進後, 書吏請座于參議, 由北夾門入, 郎官以下祗迎【郎官庭下鞠躬, 堂上擧手揖。】, 請座于參判, 由南夾門入, 參議【立北階上。】以下祗迎, 請座于判書, 由中門入, 參判【立南階上。】以下祗迎【亞堂不進, 則草記請牌招, 待去就開坐。】, 判書就堂中西向立, 參判、參議就前再拜, 判書答拜, 東壁椅坐, 參判【北向。】、參議【南向。】相對再拜, 俱椅坐【各司官擧案, 置案上, 有相避, 令勿參。】, 正郎、佐郎登堂再拜,  堂上擧手揖, 郎官退, 次錄事【楹外。】, 次書吏【階上再拜, 折旋而退。】, 次各司參上官【楹內。】, 次各司參下官,【楹外。】, 次本曹屬司官。 禮畢, 三堂商議等第, 參議正書【授職未滿三十日, 書日淺。】, 署封踏印, 錄事呈于承政院【屬司褒貶, 有故不得磨勘, 則具由草記。】。

[주석-243]

① 『승정원일기』 효종 7년 12월 13일

金壽恒, 以吏曹言啓曰:“今日本曹褒貶坐起時, 各司官員, 使之參謁, 則司饔院奉事金鼎基、軍資監奉事鄭以昌、軍器寺直長崔俊謙、長興庫直長李喜, 非但年紀衰耗, 拜跪之際, 亦不成形, 不可仍置其任。 竝汰去, 何如?”

傳曰:“依啓。”

② 『승정원일기』 숙종 38년 11월 21일

又以吏曹言啓曰:“今日本曹褒貶坐起各司新除授官員參謁時, 典簿鄭寅賓、兵曹佐郞鄭壽期稱病不進, 竝推考警責, 何如?”

傳曰:“允。”

③ 『승정원일기』 숙종 43년 6월 14일

李箕翊, 以兵曹言啓曰:“今日本曹褒貶坐起新除授參謁時, 司僕寺正權詹、訓鍊院參軍金萬齡稱病不進, 訓鍊院主簿徐行進在外不參。 竝依前例推考, 何如?”

傳曰:“允。”

[주석-244]

① 『典律通補』 「吏典」 〈褒貶〉

京官, 其司堂上、提調及屬曹堂上等第, 有故, 則追行

② 『승정원일기』 인조 18년 12월 14일

承文院官員, 以右議政意啓曰:“領相在灣, 左相赴瀋, 本院及議政府褒貶, 限內不得磨勘啓聞之意, 敢啓。”

③ 『승정원일기』 현종 즉위년 12월 14일

趙珩, 以議政府言啓曰:“左、右相皆在呈告中, 西壁亦不備員, 本府今秋冬等褒貶, 限內不得磨勘啓聞之意, 敢啓。”

④ 『승정원일기』 영조 2년 6월 15일

又以吏曹言啓曰:“今春夏等本曹褒貶, 當爲等第, 而堂上不齊, 限內不得磨勘之意, 敢啓。”

[주석-247]

『숙종실록』 44년 12월 15일(무오)

藥房, 以上候有加, 請姑停上前開拆【每年殿最啓本, 不發封入啓, 則自上親拆考覽以下, 故謂之上前開拆。】, 上, 以褒貶與他有異, 不可經夜, 不許。

[주석-248]

① 『승정원일기』 영조 37년 6월 15일

辛巳六月十五日申時, 上御景賢堂。 吏、兵房承旨持殿最入侍時, 行都承旨洪麟漢、左副承旨宋瑩中、假注書兪彦脩、記事官韓㵛、記事官姜趾煥以次進伏。

② 『승정원일기』 정조 즉위년 12월 15일

丙申十二月十五日巳時, 上御尊賢閣。 吏、兵房承旨持褒貶啓本入侍時, 行都承旨洪國榮、左副承旨徐有防、假注書柳孟養·李兢淵、記注官金鳳顯、記事官林錫喆以次進伏訖。

③ 『銀臺便攷』 「吏房攷」 〈殿最〉

開坼入侍時, 諸承旨幷入, 閣臣同入。【諸承旨雖幷入侍, 只以‘吏、兵房承旨持褒貶啓本入侍。’書出, 己亥六月十六日, 定式。 ○ 入侍時, 竹刀揷于草紙筆。】

[주석-249]

『銀臺便攷』 「吏房攷」 〈殿最〉

❶ 開坼入侍時, 諸承旨幷入, 閣臣同入。【諸承旨雖幷入侍, 只以‘吏、兵房承旨持褒貶啓本入侍。’書出, 己亥六月十六日, 定式。 ○ 入侍時, 竹刀揷于草紙筆。】

❷ 開坼日, 如過巳時而無入侍之命, 則微禀捧入。

[주석-250]

① 『續大典』 「吏典」 〈褒貶〉

觀察使守令褒貶無下考者, 承政院察推。

② 『續大典』 「兵典」 〈褒貶〉

節度使邊將褒貶無下考者, 承政院察推。【江原道邊將, 只有一人, 雖無居下者, 勿推。 ○ 中、下考未開折前以將領陛資者, 還收。】

③ 『승정원일기』 영조 37년 6월 15일

麟漢曰:“全羅監司朴道源褒貶啓本中, 光州牧使金時敎, 宜置下考, 置之中考, 致勤點下, 且無一人居下, 殊無嚴明殿最之意, 推考警責, 何如?”

上曰:“依爲之。”【出擧條。】

麟漢曰:“京畿監司蔡濟恭啓本中, 仁川府使金履福, 宜置下考, 而置之中考, 致勤點下, 殊無嚴明殿最之意, 推考警責, 何如?”

上曰:“依爲之。”【出擧條。】

麟漢曰:“忠淸監司具允明、咸鏡監司李彛章褒貶啓本中, 守令無一人居下, 殊無嚴明殿最之意, 推考警責, 何如?”

上曰:“依爲之。”【出擧條。】

麟漢曰:“江華留守洪樂性褒貶啓本中, 龍津萬戶鄭文鏻、史庫參奉具浩, 宜置下考, 而置之中考, 致勤點下, 殊無嚴明殿最之意, 推考警責, 何如?”

上曰:“依爲之。”【出擧條。】

④ 『승정원일기』 정조 즉위년 12월 15일

國榮曰:“卽伏見黃海監司李性源、咸鏡監司趙重晦今秋冬等褒貶啓本, 則守令無一人居下, 京畿監司趙時俊啓本中, 南陽府使李應爀題目, 致勤點下, 全羅監司李普行啓本中, 全州判官李太源題目, 致勤點下, 慶尙監司李衍祥啓本中, 固城縣令洪秉聖, 省峴察訪李彦祜題目, 致勤點下, 殊無嚴明殿最之意, 竝推考警責, 何如?”

上曰:“依爲之。”

有防曰:“卽伏見慶尙左水使白東毅今秋冬等褒貶啓本, 則邊將無一人居中、居下, 殊無嚴明殿最之意, 推考警責, 何如?”

上曰:“依爲之。”

[주석-251]

① 『大典通編』 「吏典」 〈考課〉

殿最點下者, 上以中考施行, 中以下考施行。

② 『典律通補』 「吏典」 〈褒貶〉

本曹行開拆坐起, 點下者上, 以中考; 中, 以下考施行。 『增』『補』【觀察使請推。 題目不美者, 自本曹, 上, 以中施行; 中, 罷黜, 觀察使, 請推。 兵曹同。 『補』】

③ 『銀臺便攷』 「吏房攷」 〈殿最〉

❶ 殿最點下者, 上以中考施行, 中以下考施行。【『通編』】

❷ 褒貶啓本有點下處, 則道帥臣請推。

[주석-252]

『승정원일기』 경종 2년 6월 16일

又以吏曹言啓曰:“今日本曹開坼坐起時, 考見咸鏡道褒貶啓本, 則洪原縣監姜翰周, 以‘怨謗無聞, 麤粗何害!’爲目, 則宜置中考, 而置之上考, 殊無嚴明殿最之意, 咸鏡監司韓世良推考, 洪原縣監姜翰周罷黜, 何如?”

傳曰:“允。”

[주석-253]

① 『승정원일기』 숙종 31년 12월 21일

吏曹啓曰:“開坼坐起時, 考見各道褒貶等第題目, 則平安道啓本中, 慈山府使朴思敦, 以‘訾謗頗多, 數遞可悶。’爲目, 而置之上考。 ……金晉重, 則到任三考, 連次居中, 中間雖因赦令, 有蕩滌之事, 而三考三中, 不治可知, 竝罷職, 何如?”

② 『승정원일기』 경종 2년 2월 5일

又以兵曹言啓曰:“本曹今日, 行褒貶開拆坐起, 伏見平安道邊將褒貶啓本, 則恃寨僉使李【艹+慶】之【艹+慶】字, 書以慶字, 乫軒洞權管趙榮瑞之榮字, 書以英字, 雲頭里權管李自榮之榮字, 書以英字。莫重奏御文字, 如是誤書, 殊涉不察, 平安前兵使白時耉, 推考警責, 何如?”

③ 『승정원일기』 영조 32년 3월 4일

李光運, 以吏曹言啓曰:“今日本曹開拆坐起時, 考見諸道褒貶啓本, 則巨濟府使金弘運, 以‘冷罰胡爲!’爲目, 咸昌縣監韓夢弼, 以‘治欠威明。’爲目, 竝宜置中考, 而置諸上考, 豐川府使申晣, 以‘束薪則緩, 掘石何銳!’爲目, 海南縣監尹勉述, 以‘性柔吏侮。’爲目, 沙斤察訪李有和, 以‘臨歸有謗。’爲目, 則竝宜置下考, 而置諸中考, 殊無嚴明殿最之意, 三道道臣推考警責, 金弘運、尹勉述、李有和, 竝罷黜, 申晣, 旣以堂上居中罷職, 以下考施行, 韓夢弼, 以中考施行, 何如?”

傳曰:“允。”

[주석-254]

① 『經國大典』 「吏典」 〈京官職〉

六品以上, 則五考三上, 七品以下, 則三考二上者, 許加。

② 『經國大典』 「吏典」 〈褒貶〉

十考者十上, 則賞加一階【階窮者, 陞職, 牧以上則否。】, 二中, 於無祿官敍用; 三中, 罷職; 五考、三考、二考者, 竝一中勿授右職; 二中, 罷職【藝文館、成均館、承文院、校書館七品以下官中者, 其都目勿遷轉; 有遞兒衙門前銜官中者, 後等褒貶前勿敍。 ○ 一年四都目者中, 則越一都目; 下, 則越二都目取才。】。 堂上官守令一中, 罷職。

[주석-255]

① 『大典通編』 「吏典」 〈考課〉

十考十上守令, 內遷。

② 『典律通補』 「吏典」 〈外官格式〉

十考十上守令, 內遷。

[주석-256]

『經國大典』 「吏典」 〈褒貶〉

十考者十上, 則賞加一階【階窮者, 陞職, 牧以上則否。】, 二中, 於無祿官敍用; 三中, 罷職; 五考、三考、二考者, 竝一中勿授右職; 二中, 罷職【藝文館、成均館、承文院、校書館七品以下官中者, 其都目勿遷轉; 有遞兒衙門前銜官中者, 後等褒貶前勿敍。 ○ 一年四都目者中, 則越一都目; 下, 則越二都目取才。】。 堂上官守令一中, 罷職。

[주석-257]

『典律通補』 「吏典」 〈考課〉

堂上守令一中, 罷職; 居下, 並罷職。

[주석-258]

① 『大典通編』 「吏典」 〈考課〉

❶ 居下守令遇赦蕩滌, 內職, 則無礙調用, 外職, 則經二年始擬。

❷ 居中罷黜者, 雖經一都目, 先捧蕩滌及敍用傳旨, 無得循例擬望。

② 『典律通補』 「吏典」 〈考課〉

居下罷職, 經二年乃敍。 『經』 [限二十四朔。 『增』] 議親、功臣, 經一年。[堂上否。『經』] 居下守令, 遇赦蕩滌, 則內職無礙, 外職經二年擬。 居中罷黜, 經一都目敍, 而先捧蕩滌及敍用傳旨, 無得循例擬。

제4장 정사(政事)의 특례(特例)

[주석-259]

『태조실록』 4년 10월 7일(정유)

以上將軍盧石柱兼尙瑞少尹。 石柱, 非由科目進者, 出於特旨。

[주석-260]

『태종실록』 14년 1월 18일(계사)

吏曹啓:“除授啓本及移文內出除授者, 稱特旨; 以單子啓聞除授者, 稱某人薦; 功臣及二品以上子壻稱某子壻; 前銜官案付者, 稱前銜官案, 何如?” 從之。

[주석-261]

① 『세종실록』 12년 8월 23일(신묘)

司諫院啓:“永樂十二年二月初三日吏曹受敎‘三品以下除授後, 於班簿, 錄其來歷, 其自內除授者, 稱特旨; 以保擧除授者, 稱某人薦; 功臣及二品以上子壻, 稱某子某壻; 考前銜官案除授者, 稱前官案付。’”

② 『세종실록』 19년 7월 28일(병진)

司諫院啓:“『續典』謄錄內班簿來歷條‘文武三品以下自內除授者, 稱特旨。’ 今吏曹以不當遷轉堂上、郞廳相避之人, 啓聞敍用, 乃依自內除授人例稱特旨, 似將暗毁成憲, 上項相避之人, 竝皆改正。 今後自內除授人外, 毋得稱特旨。”

[주석-262]

『세종실록』 24년 7월 19일(정축)

乞自今倣古制行守之法, 吏、兵曹於除授之際, 或因窠闕不足, 人器相當, 不得已有陞降之人, 則具辭備細啓聞, 資高而降差卑職者稱行, 資卑而陞差高職者稱守, 資品相當者及外任官吏, 仍舊差下。 將其不得已授行守者, 於除授啓本及移文臺諫時幷錄, 以憑考覈。

[주석-263]

『세종실록』 즉위년 9월 27일(갑술)

宣旨:“自今每除授稱宣旨者, 改以特旨。

[주석-264]

『세종실록』 즉위년 8월 15일(임진)

禮曹請‘以上王傳旨爲宣旨, 其不從宣旨者, 以制書有違論罪。’ 從之。

[주석-265]

『세종실록』 6년 2월 17일(계해)

左司諫朴冠等上疏曰:“臣等俱以庸材, 承乏言官, 不敢緘默, 謹以一二條件, 謹錄申聞, 伏望上裁施行。 一, 官爵所以命有德、有才也。 『書』曰‘官不及私昵, 唯其能; 爵罔及惡德, 唯其賢。’ 是故, 賢者在位, 能者在職, 而無德、無才者, 不得濫受也。 今按除授之法, 有曰特旨, 曰門蔭, 曰取才, 曰保擧, 而前案付亦與焉。 是雖殿下廣開賢路之美意, 然前案付者, 果皆有才德之人乎! 臣等竊恐私昵之門自此而開, 冒濫之人由是而進也。 願自今雖付前案者, 必考保擧, 乃令除授, 其於來歷, 毋稱前案付, 以杜冒進之門, 以任賢能之士, 公道幸甚。”

[주석-266]

『명종실록』 17년 5월 16일(기해)

姜士弼爲掌令。【特旨也。 士弼兩爲掌令, 皆以中批除之, 人皆疑之。】

[주석-267]

① 『현종실록』 14년 4월 3일(임인)

持平趙昌期上疏辭職, 其略曰:“重觸時諱, 自甘屛廢, 中批特除, 濫及微臣, 轉成鬧端, 罪及政官, 惹人齒舌, 又加一倍, 雖欲黽勉就列, 其如上辱天眷, 何哉?

② 『숙종실록』 11년 11월 19일(을해)

掌令兪命一啓曰:“用人之道, 必付銓衡。 今玆擢拜之擧, 固知聖意有在, 而一日之政, 中批居多, 此豈聖世美事! 至於金錫衍, 徒以肺腑至親, 遽授度支佐貳, 凡在瞻聆, 莫不爲駭。 請還收崔錫鼎、李世白新授加資及金錫衍特除之命。”

答曰:“還收等事, 已諭於諫臣疏批, 亟停勿煩。”

③ 『숙종실록』 23년 5월 25일(갑진)

司諫李廷謙上疏言:“近來名器漸輕, 躁競成風, 而中批特除, 尤非美事, 上以爲常, 下取之爭, 恐啓僥倖之門, 而無以矯其弊。”

答曰:“中批之除, 或及惡德, 則爭之可也, 如其不然, 知人任人之事, 自是人主大柄, 何必以中批爲言乎!”

仍下敎于政院曰:“今有十人之陞擢, 皆出於中批, 固不可也; 皆出於薦望, 亦不可也。 蓋一出於中批, 則咨詢之道廢矣; 一出於薦望, 則用捨之權偏矣。 或簡在予心, 或問議大臣, 自合於道理, 而或有不愜於公議, 則駁正之論, 亦無不可也。 今之言者, 不問其人之如何, 而曰中批不可爲。 若然則知人任人之大權大柄, 廢而不行乎! 似此論議, 執滯不通, 非達理之言也。”

[주석-268]

① 『銀臺便攷』 「禮房攷」 〈本館錄〉

丙寅館錄時, 副提學金近淳, 以再當館錄之無例, 陳疏蒙遞; 副提學閔耆顯, 以中批玉堂, 陳疏蒙遞; 副提學徐有榘, 以本館、都堂兩錄主圈於同堂之內, 陳疏蒙遞。

② 『일성록』 정조 7년 6월 1일

[강] 判府事徐命善箚辭卜相之命, 賜批。

[목] 箚略曰:“卜相有命, 天牌再臨, 固當趍承之不暇。 而考見政府故事, 則原任之不敢當枚卜, 其來久矣。 格例如此, 末由奉承, 亟降威罰, 以爲傲慢者之戒焉。” 批以:“遠而有戊戌故事, 近而有丙午已例, 卿何必果加辭巽耶! 中批或前望點下, 事面終涉苟簡, 以是予於嗣服之後, 若非仍任之時, 則勿論重卜加卜, 未嘗不使之枚卜。 至於庚子春中批今春前望點下, 其時事勢, 實有不得不然者, 蓋因曲爲卿地也, 曲循卿懇也。 今則無是二者, 烏可不遵當行之典例! 況今大臣體輕, 纔有微疵細失, 一臺臣便欲一筆句斷, 此莫非朝廷之所以待大臣也敬禮, 猶未盡其方故耳。 惟玆命招之擧, 是豈無所以而然哉! 卿須諒予此意, 安心勿辭, 待朝造朝。” 仍命“此批答, 遣史官傳諭於徐判府事, 仍以此意言及諸原任之意, 一體傳諭。”

③ 『일성록』 정조 7년 6월 2일

[강]  命枚卜詢于原任, 前單點下, 加卜, 待時任出仕爲之。

[목] 敎曰:“時任俱有故, 則原任卜相, 不但已例班班。 況中批拜相, 不欲爲之! 今番諸原任命招, 實有所商量而然。 諸原任, 雖不當枚卜, 若有登筵之便, 欲與之相議停當。 今於筵席, 予意悉已言之, 又强令卜入, 事面反有如何之嫌。 至於空望筒書下, 亦與中批無異, 自今如値時任俱空之時, 勢將詢于原任前單點下。 至於加卜, 待時任出仕爲之。 諸大臣之言, 皆以爲便, 予亦別無異見, 將此傳敎, 載之政府枚卜錄。”

[주석-269]

① 『銀臺便攷』 「吏房攷」 〈卜相〉

❶ 中批拜相, 則直請政官牌招開政下批。

❷ 癸卯六月初二日, 傳曰:“時任俱有故, 則原任入來卜相, 已例班班。 况中批拜相, 不欲爲之! 今番諸原任命招, 實有所商量而然。 諸原任, 雖不當枚卜, 若有登筵之便, 欲與之相議停當。 今於筵席, 予意悉已言之, 然又強令卜入, 事面反有如何之嫌。 至於空望筒書下, 亦與中批無異。 自今如値時任俱空之時, 勢將詢于原任, 前單點下。 至於加卜, 待時任出仕爲之。 諸大臣言, 皆以此爲便, 予亦別無異見, 將此傳敎, 載之政府『枚卜錄』。”

② 『兩銓便攷』 「東銓」 〈總例〉

特敎除授, 皆以除授單子書入, 而添書落點, 不爲下批。【臺諫中批時, 除授單子, 依例書入。】

[주석-270]

① 『태종실록』 3년 윤11월 11일(갑인)

定臺諫官承傳之式。 司憲府上疏言:“臺諫諫諍君上, 糾察百官, 非他司比。 有傳命, 則宜入殿庭而承, 毋就代言司。”

上曰:“代言司掌宣傳, 反就承命者, 有違於理。 非坐殿之時, 則臺諫員就代言司承傳, 以爲常式。”

② 『세조실록』 13년 11월 23일(을유)

命造承政院承傳帖印。

③ 『세조실록』 14년 1월 11일(임신)

始用承傳帖印。

④ 『성종실록』 9년 1월 20일(계미)

刑曹佐郞朴處綸將女屍推鞫三司堂上議來啓曰:“今日承傳旨搜索人家, 至昌原君晟第, 將搜行廊, 晟謂三司郞廳曰‘汝等何得搜我家?’ 答曰‘承傳也。’ 晟曰‘我家不在統紀, 雖承傳, 豈我家云乎! 我家如有荒唐人, 則何待搜探而告乎!’ 固拒不納, 至欲拘執書吏、羅將等。 請更承傳搜之。”

傳曰:“殺此女者, 期在必得, 故命勿論家主貴賤皆搜之, 晟固拒甚不可。 其鞫以啓。”

[주석-271]

① 『성종실록』 5년 5월 27일(신해)

兵曹判書姜希孟、參判韓致禮、參議申浚來啓曰:“兼京畿都事崔玉筍, 未經守令者也。 臣等授仕滿階振威將軍, 爲憲府所劾, 請避嫌。 但頃者, 本曹承傳云‘都事安瑚、評事南椅, 竝陞授四品階。 今後雖未經守令者, 啓稟授之。’ 今玉筍加階, 不稟旨而授, 臣等果有罪。”

傳曰:“有前例, 勿避。” 仍命司憲府勿鞫兵曹。

② 『성종실록』 13년 4월 28일(병인)

大司諫姜子平啓曰:“前此醫科、譯科擢用傳旨, 已令勿用, 而承傳猶存焉。 承傳與傳旨何異? 請幷還收。”

上曰:“凡事久, 則忘之, 故存其承傳耳。”

子平曰:“世宗朝, 如此之類, 亦或擢用, 而未有承傳矣。 今雖不至如此, 孰不知聖上奬勸之意! 誠能得其尤者, 上自擢用, 則自然勸勵矣。”

上問左右, 領事洪應對曰:“臺諫之言, 是矣。 是在上之擢用如何, 不必承傳矣。”

知事姜希孟啓曰:“臺諫之言, 甚善。 世宗朝, 有如金聽輩, 擢至二品。 今果有尤於醫、譯者, 上自擢用, 則自爾勸勵。 若有承傳, 以爲例事, 則其不能者, 亦有希望之弊。 況以此事, 傳諸文字, 豈可乎!”

上曰:“然則幷收, 可也。”

③ 『성종실록』 15년 5월 3일(기축)

耋又啓曰:“鄭胤曾, 本以軍職, 今宜於軍職陞授, 獨以吏曹郞廳族親, 移授東班, 甚不可。”

上曰:“吏、兵曹承傳敍用, 固無妨也。”

[주석-272]

① 『續大典』 「戶典」 〈支供〉

凡內用之物, 細瑣者外, 奉承傳進排。

② 『大典通編』 「吏典」 〈外官職〉

善治守令準職承傳者, 若在五六品, 則先除四品後除授準職。

③ 『銀臺便攷』 「吏房攷」 〈政事〉

庚戌七月二十四日, 傳曰:“參議之初仕差出, 係是罕有之特例, 則近日七八品蔭仕望, 必以序陞擬入者, 意思在於初仕作窠, 如是而初仕差出有命, 則輒以不敢晏然差出, 援例陳章, 事之欠誠, 莫甚於此。 當該銓官從重推考。 此後三銓獨政, 除非承傳或特敎, 無得以序陞作窠, 無前啣然後, 始以序陞擬入事, 申飭銓曹。”

④ 『銀臺便攷』 「吏房攷」 〈摘奸〉

戶曹、宣惠廳、刑曹、漢城府【以上逐日。】、兵曹、工曹、義禁府、司僕寺【以上每五日卯酉仕。 此是備邊司摘奸衙門。 若夫承傳摘奸, 不在此限。】

⑤ 『銀臺便攷』 「兵房攷」 〈門禁〉

各門承傳摘奸, 則注書進去。

[주석-273]

『大典通編』 「吏典」 〈除授〉

加資承傳者, 職未準資未窮, 則啓稟取旨後, 下批。

[주석-274]

『大典通編』 「吏典」 〈考課〉

以時任守令承傳者, 勿拘朔數遷轉, 前職時承傳者, 則待準限許遷。

[주석-275]

① 『續大典』 「吏典」 〈考課〉

堂下守令, 三十朔, 堂上守令, 二十朔, 邊地守令, 周年後, 始得遷轉他職。

② 『兩銓便攷』 「東銓」 〈外職〉

❶ 侍從堂上、堂下守令, 準二十四朔前, 毋得內遷。

❷ 守令遷轉, 六年窠, 以三十朔爲限, 三年窠【水原、廣州、江華、晉州、河東、巨濟、固城、昆陽、南海、漆原、鎭海、熊川、機張、泗川、順天、寶城、樂安、求禮、谷城、咸悅、興陽、光陽、濟州、鏡城、明川、安州、平壤、鐵山、郭山、熙川、雲山。】, 以二十朔爲限。

③ 『六典條例』 「吏典」 〈吏曹〉 除授

物衆地大州牧及營下官, 以已準限未準朔守令【六年窠, 以三十朔爲限, 三年窠, 以二十朔爲限。】, 啓請移擬【庶尹, 以牧使以下, 判官, 以府使以下, 並擬。】

[주석-276]

『승정원일기』 정조 7년 2월 2일

以洪忠監司前參奉金斗默、幼學宋厚淵·尹淑基才行啓本, 傳于鄭志儉曰:“待窠收用事, 另飭銓曹。”

[주석-277]

① 『승정원일기』 정조 7년 2월 4일

金斗默爲敦寧參奉。

② 『승정원일기』 정조 7년 6월 24일

宋厚淵爲厚陵參奉。

③ 『승정원일기』 정조 7년 12월 28일

尹淑基爲厚陵參奉。

[주석-278]

① 『승정원일기』 영조 2년 5월 13일

又啓曰:“嶺南一道, 自古儒化最盛, 文廟從享之先賢, 亦多出焉。 前朝有文成公安裕、文忠公鄭夢周等, 至於我朝, 先正臣鄭汝昌、金宏弼、李彦迪、李滉等, 亦皆從享於文廟矣。 今其子孫有官職者, 只有一二人云, 奉祀孫中, 如有可用之人, 隨才收用, 使奉香火, 似合於崇儒重道之意矣。”

上曰:“所達誠然, 一體分付錄用, 可也。”

② 『승정원일기』 영조 21년 8월 19일

上曰:“上黨府院君韓明澮後孫有之耶? 此人兩爲國舅, 卽恭陵、順陵也。 今行展謁, 不勝愴感, 韓明澮後孫, 令該曹訪問, 相當窠調用, 可也。”

③ 『승정원일기』 영조 51년 8월 4일

奉事姜載潤進伏。 上曰:“誰之後乎?”

載潤對曰:“姜沆之後矣。”

尙喆曰:“曾有漂海人姜沆後孫調用之命, 故載潤依承傳除職, 今爲本院奉事矣。”

④ 『승정원일기』 정조 15년 3월 23일

洪文泳, 以吏曹言啓曰:“‘以再造之皇恩, 有石尙書後收錄之擧, 而故相柳成龍及忠武公李舜臣直孫中儒武間可合收用者, 令吏、兵曹訪問於將相家, 各一人指名草記。’事, 命下矣。 故相臣柳成龍直孫中可合收用者, 依下敎問于左議政蔡濟恭, 則‘故相臣奉祀孫幼學柳宗春, 有文行爲嶺南望士, 可合收用。’云矣, 敢啓。”

傳曰:“知道。 今政見窠, 與三學士子孫, 調用, 可也。”

[주석-279]

『성종실록』 24년 11월 6일(정묘)

左議政盧思愼、右議政許琮、右贊成鄭文烱承召詣闕常參。 宰相等亦在闕未退。 傳曰:“曩日經筵, 柳子光云‘世宗朝三公或有闕位時。’ 然未知其時, 無其人而闕其位歟, 有其人而故闕其位歟! 但其時聖明在上, 故猶無闕失, 今予寡昧, 事無大小, 皆議于三公, 安可暫時闕其位乎! 近日領議政別無過擧, 適被物論, 而難於自處, 故不得已遞之。 古人云‘知臣莫如君。’ 然安能盡知其心哉! 卿等共薦可爲三公者。”

思愼等對曰:“今所以下問者, 正以鄭重其任, 而欲觀衆論耳。 然自祖宗朝, 三公有闕, 則雖吏曹, 亦不得擬望者, 重其任也。 且觀歷代之卜相也, 人主必問於丞相曰‘誰可代汝之任?’而已, 未有如今日之謀及六曹也, 斷自聖心, 可也。 如不得已, 則請謀於三公。 世宗朝三公闕員, 亦非可法之事也。”

工曹判書申浚等啓曰:“臣等安得與謀於卜相哉!”

傳曰:“古云‘芻蕘之言必聽。’ 故今日欲觀衆議而處之, 果如政丞所言, 六曹, 皆勿與議, 可也。” 於是思愼、許琮相議良久, 書李克培、鄭佸名, 緘封以入。

[주석-280]

① 『연산군일기』 1년 3월 20일(계묘)

承政院啓: “自祖宗朝, 凡公事出納, 承旨掌之, 大行朝申明此法。 昨日卜相, 只密議於大臣。 常時雖小事, 承旨、史官, 不可不知。 況卜相大事乎!”

傳曰:“卜相之事, 予慮成命未下, 外人先播。 故密議耳, 此, 予之失也。”

仍傳曰:“大內之事漏洩者, 律有其罪。 其條謄寫以啓。”

② 『연산군일기』 1년 10월 7일(병진)

大司憲權景禧等啓:“卜相重事, 若無其人, 則雖闕其位, 可也。 必欲置相, 則不可不愼擇也。 三公之人至大, 凡軍國大政, 所與共議者, 若非其人, 則國事從以非矣。 成宗朝大提學有闕, 成宗難其人, 廣收群議, 而爲之。 大提學, 但典文衡, 猶且如此, 況置相乎! 臣等以謂廣召廷臣, 下至侍從之臣, 商議除之。”

傳曰:“可。”

③ 『중종실록』 8년 4월 11일(기유)

成希顔、宋軼議卜相, 以金應箕、鄭光弼、申用漑三人書啓。 希顔啓曰:“此三人中, 應箕, 則一身才行學問無疵; 光弼, 則自少沈重, 喜怒不形, 倚望甚重, 光弼當先用也。”

宋軼曰:“鄭光弼有物望, 可合爲相矣。 然金應箕, 則先朝舊人, 立心端正, 無一瑕疵, 此人當先用之。” 希顔仍請解職調病, 命勿辭。

府院君柳洵, 在家議啓曰:“金應箕, 旣爲一品, 人物可當。 鄭光弼, 乃其次也。”

④ 『중종실록』  13년 3월 5일(갑진)

大司憲崔淑生、大司諫金楊震、司諫孔瑞麟、掌令柳沃·閔壽千、持平李淸、正言崔山斗啓:“今日卜相, 令臺諫亦入與議。 大抵置相非人, 則從而彈劾之, 臺諫之職也, 若夫薦進人物, 非其任也。 臣等請勿隨參。”

傳曰:“卜相重事, 欲收衆議, 若以爲未便, 則不必入也。”

⑤ 『선조실록』 33년 6월 17일(무자)

傳于政院曰:“左相、右相, 命招卜相。” 左議政李恒福、右議政李憲國, 卜相單子, 崔興源、鄭琢、李元翼、尹斗壽、李德馨, 入啓。

答曰:“改卜。” 改卜以沈喜壽加薦入啓。

以備忘記傳曰:“相臣之職, 難矣。 有相德、相才、相量等語。 蓋用非其人, 成敗係焉, 非如庶官之比。 況此時乎! 今見卜相崔興源、鄭琢, 則老病; 尹斗壽、李元翼, 則有物議; 李德馨, 則年少, 姑未合首揆。 所以改卜, 而以沈喜壽薦之。 此人, 似可爲之, 但前日有言, 爲銓長時, 聽以恭輩之指嗾云。 宰相若交結年少姦臣, 甚不可也。 予則雖知其不然, 而但非目見在下所爲之事。 大槪若未有洽當之人, 則不如姑闕之。 『書』曰‘官不必備, 惟其人。’ 聞有祖宗朝, 或有獨相之時云。 此意回啓。”

[주석-281]

① 『銀臺便攷』 「吏房攷」 〈卜相〉

卜相事, 命下, 則時相命招。

② 『大典通編』 「吏典」 〈京官職〉

卜相時, 無時任, 則原任入侍, 前單受點, 加卜, 待時任出仕。

[주석-282]

『승정원일기』 정조 23년 4월 3일

賓廳卜相封入, 命書傳敎曰:“加卜。” 銓讀奏左議政李秉模請對啓辭, 命書批答。

敎曰:“史官出去傳諭, 而次對諸宰, 亦令偕入也。” ……

上曰:“今日次對, 卽歲後初爲也。 卿之請對, 以有加卜之命而然乎?”

秉模曰:“近例有加卜之命, 輒皆求對。 枚卜體重, 有不敢遽然爲之, 故玆敢請對矣。” ……

煥之曰:“以大體言之, 枚卜之道, 不可不取其資歷, 若論資歷, 莫先於吏判已經者。 而若以地望、才業求之, 則雖無吏判履歷, 人苟可合, 則何必以此爲拘乎!”

秉模曰:“自上若有爰立之擧, 則惟在特簡之如何, 而在下擧行, 則多取吏判履歷矣。”

上曰:“卿言如是, 當以吏判爲之, 可謂吾之相定矣。” 秉模退出。 命史官引入大臣, 台佐承命出, 與秉模偕入進伏。 尙愚擎入卜相單子讀奏, 上點下, 仍踏啓。 尙愚又讀奏卜相落點李時秀, 仍書判付訖。

[주석-284]

『승정원일기』 영조 6년 11월 19일

趙命臣啓曰:“卽者議政府錄事, 以大臣意來言‘文衡會圈, 事體甚重, 而應參之人, 多違牌不進, 殊涉未安, 令本院稟旨更招。’云。 刑曹判書朴師益, 纔已本曹事, 更請牌招矣, 工曹判書尹淳、判尹李森, 更卽牌招, 何如?”

傳曰:“允。”

[주석-285]

① 『중종실록』 38년 1월 27일(임신)

三公以大提學可當人書啓曰:“政府及六曹判書, 共議圈點, 則成世昌最多, 故啓之。”

② 『명종실록』 9년 2월 18일(기축)

尹漑曰:“大提學申光漢病辭, 命遞【光漢, 早以文章著名。 己卯年後, 閑散居鄕, 士林倚重。 自丁酉還朝之後, 容身持錄, 浮沈世路, 人多非之。】, 祖宗朝故事, 無所徵也。 頃者金安國死, 而成世昌爲之, 成世昌被罪, 而申光漢爲之。 死者、罪者, 勢不得擧人以自代, 故其時乃受圈點矣。 今則光漢在焉, 自上下敎, 使之自擧而代之, 則必得其人矣。 何必用圈點乎!”

③ 『명종실록』 9년 2월 19일(경인)

領議政沈連源、左議政尙震、右議政尹漑啓曰:“大提學受圈【鄭士龍七圈, 洪暹四圈, 趙士秀三圈。】, 則鄭士龍最多, 故單望以啓。”【史臣曰:“大提學之任, 豈不重乎! 典一代之文衡, 爲士林之表率, 文運之隆替, 士習之邪正, 於是乎係焉。 士龍之爲人, 果合於其任乎! 以言其行, 則貪鄙而已, 以言其文, 則詞華而已。 其不容於士論久矣, 而一朝薦擢, 授之重器,<-廢> 將何以服儒林而振文風乎!”】

④ 『선조실록』 34년 10월 16일(경진)

爲大提學圈點。 被薦者凡七人【尹根壽、李好閔、柳根、李廷龜、吳億齡、申欽、黃愼】, 而准點者三人【李好閔、柳根、李廷龜。】。

[주석-286]

『선조실록』 32년 10월 22일(무술)

政院啓曰:“今日大提學圈點, 大臣、政府東·西壁、六卿、判尹命招之意, 敢啓。”

[주석-287]

『선조실록』 32년 10월 22일(무술)

又啓曰:“大提學差出時, 前例必須於大提學薦名, 然後自賓廳圈點矣。 今者大臣已會于賓廳, 前大提學李德馨以病在家, 命招來參乎? 或遣史官于其家, 使之薦乎? 敢稟。”

傳曰:“遣史官爲之。”

[주석-288]

『성종실록』 17년 3월 24일(기사)

曰:“擇能知馬政者, 依弘文錄例置簿, 臨時用之, 何如? 其議于領敦寧以上。”

[주석-289]

① 『성종실록』 2년 4월 18일(경신)

曾經政丞及議政府、六曹、館閣堂上, 會議政府, 揀選藝文錄金訢等十五人以啓。【史臣曰:“柳陽春, 嘗發其舅玄得利盜己所作試券事, 坐罪, 至是亦在選中。 吏曹判書李克增、兼判書盧思愼言‘陽春, 不宜在選。’ 諸宰相不聽曰‘雖在選, 吏曹自可不敍, 何害!’ 其實, 欲庇之也。”】

② 『성종실록』 3년 9월 24일(정사)

議政府、諸館堂上及六曹參判以上, 會忠勳府, 議選堪爲藝文錄者, 尹孝孫等三十人以啓。

[주석-290]

『성종실록』 18년 10월 26일(임진)

史臣曰:“國法, 擇文臣有才行者, 名爲弘文錄, 不與選者, 不得授弘文職, 例也。 瑚弟琛爲弘文館員, 由是瑚與館員交遊, 每語曰‘吾雖不合弘文館, 爲掌務官, 供辦酒肴, 則有裕也。’ 瑚後因琛吹噓, 得與是錄, 尋拜直提學, 人有譏之者曰‘安瑚果爲弘文掌務矣。’ 後爲承旨, 好飮酒不堪事, 政院書吏等名爲‘無他腸承旨。’”

[주석-291]

『중종실록』 3년 3월 30일(정묘)

弘文館啓曰:“臺諫所駁弘文錄不合人等, 尹倬外, 皆非本館所薦也。 當錄之時, 必經吏曹, 而政丞及館閣堂上會議而爲之, 其人之合否, 臣等所未知也。”

[주석-292]

『중종실록』 3년 3월 29일(병인)

仍啓曰:“弘文館職帶經筵, 不可不擇也。 自甲子以後, 其爲弘文錄, 至甚冗雜, 盧種、文繼昌、柳義臣、金錫弼、崔世節、鄭百朋、金淹、金泂、曺彦亨、安漢英、鄭忠良、李蕃、尹倬、張籍十四人, 皆是不合弘文錄, 請改正。 監察亦不可不擇也。 職在糾擧百司, 或分臺、或行臺, 其任不小。 今洪義孫、朴瑊、尹仲涓、尹坡童、丁碩弼、金孟均六人, 或有釁咎, 或有不能治事者, 請皆遞之。”

傳曰:“監察等, 其遞之, 餘皆不允。”

問于政丞曰:“臺諫以盧種等十四人, 爲不合弘文錄, 果皆不合者耶?”

[주석-293]

① 『중종실록』 14년 4월 25일(무자)

上曰:“弘文錄從點多少, 此似狹窄矣。 當從公論取舍, 可也。”

金絿曰:“大臣要須以公論, 明言其當否, 進退取舍, 宜矣。 以點而取舍, 果似狹矣。”

安瑭曰:“古時弘文錄, 亦以點取舍。”

上曰:“若不稱, 則自有臺諫論其當否, 何必以點!”

安瑭曰:“臣赴京時, 見六部尙書、三閣老皆詣闕, 臣問之, 則曰‘通政司堂上一員闕, 欲議以補之, 故皆詣矣。’ 問‘議欲何爲?’ 曰‘大官闕, 則六部及閣老齊會議可當人, 書其名, 置諸卓上, 各加圓點於名下, 以點多者爲最。’ 彼中朝大官, 亦必收點取舍。 夫收點, 不可謂不是矣。 若但以言議取舍, 則難矣, 不無牽制之弊。” 上曰:“如宰相子弟, 則大臣知之矣, 至於草澤之士, 何以知之!”

安瑭曰:“自有公論, 收點不可廢也。”

② 『중종실록』 30년 6월 26일(을묘)

右議政尹殷輔啓曰:“弘文錄時, 列書文官名於單子, 而自下受圈點, 例也。 前日錄選時, 開城府都事曺光遠名下, 先有一圈點, 臣亦無心而圈之。 其後料之, 光遠, 乃曺繼商之子, 不可以爲錄。 卽欲待罪, 而光遠不得爲錄, 故未卽待罪。 侍從至於上箚, 臣不勝惶恐待罪。”

傳曰:“此, 非有關之事, 勿待罪。”

③ 『중종실록』 30년 6월 27일(병진)

右贊成柳溥啓曰:“前日弘文錄揀擇時, 羅瀷之有物論, 不及聞知, 而只知瀷年少有才而圈點。 昨聞物論, 惶恐待罪。”

傳曰:“曺光遠, 繼商之子, 不容物論, 人所共知也。 羅瀷, 則雖有物論, 與光遠有間, 勿待罪。”

[주석-294]

① 『중종실록』 5년 11월 22일(갑술)

好義曰:“大臣豈能知新進之士乎! 弘文錄揀擇時, 本館合議, 數其圈點, 參以所聞, 申之吏曹, 移于政府, 若有遺漏, 量宜加錄。 今之所錄太多, 至有不容淸議未合六曹郞官者亦得濫與, 物議非笑, 請更磨鍊。”

② 『중종실록』 6년 5월 25일(갑술)

史臣曰:“時, 吏曹郞官僉議抄弘文錄, 諸郞皆以姜台壽爲可合經筵官。 台壽, 以其叔父龜孫繼後, 故許赴科擧, 其父鶴孫司評時, 洗濯官奴婢, 錄案爲自已奴婢。 事覺, 錄贓案, 付處靈光, 多行不義, 人皆疾之。 台壽, 又多能交結名士, 日以宴飮爲事, 故吏郞欲抄弘文錄, 正郞崔命昌, 性剛直, 不顧前後, 獨曰‘贓吏親子, 雖六曹、漢城府等職, 法不當爲, 況於經筵官乎! 如此則安有立法之意乎?’ 諸郞默然。”

[주석-295]

『중종실록』 14년 4월 19일(임오)

光祖曰:“弘文錄, 昨日已擇送吏曹, 而吏曹及政府, 或以門系, 或以所知, 有所增減, 是可恨也。”

[주석-296]

① 『선조실록』 6년 2월 8일(기미)

弘文錄。 副提學柳希春直提學具鳳齡、校理鄭彦智·柳濤、副校理鄭芝衍·洪聖民、副修撰禹性傳、李誠中完議。 應錄之人, 因泛論人物, 設屛床, 次次圈之, 約取六點以上九人。 朴漸、洪迪, 八點也; 權擘、金宇宏、金誠一, 七點也; 趙惟誠、安容、裵三益、洪渾, 六點也; 許篈、李敬中、尹先覺, 以五點未參錄。

② 『선조실록』 7년 4월 13일(정사)

弘文錄。 五圈以上十三人, 報吏曹。 卽柳希霖【七圈。】、鄭士偉、崔滉、金瓚、金澤、崔雲溥、白惟讓、趙瑗、李潑【六圈。】、李玄培、李敬中、鄭惟淸、金睟【五圈。】。

[주석-297]

『승정원일기』 현종 3년 6월 9일

大司成徐必遠疏曰:“……自前弘文錄之規, 初擇一時才望之表著者, 本館多官齊會圈點, 取其優數, 名曰本館錄, 三公及政府東·西壁、館閣堂上齊會都堂, 取考本館所錄之人, 不合而冒錄者, 刪之, 可錄而見遺者, 添之, 名曰都堂錄, 乃以備擬。”

[주석-298]

『승정원일기』 현종 14년 7월 15일

上曰:“弘文錄, 以幾點以上用之耶?”

壽興曰:“準點及之次點, 用之矣。  館錄, 則完議後圈點, 都堂錄, 則無完議而圈點矣。”

上曰:“本館錄後, 自弘文館送之都堂耶?”

壽興曰:“本館錄後, 自本館送之吏曹, 又經吏曹錄後, 生存文官, 無不書之。 吏曹郞官持進政府, 則東·西壁及大提學、吏曹三堂上會坐, 參議先圈之, 參判次圈之, 以至於大臣而圈之, 然後以五點、四點【缺。】擇, 故可合之人, 或不無遺漏之患矣。”

上曰:“弘文錄, 曾於何年爲之耶?”

善瀓曰:“己酉年爲之, 而今又爲之矣。”

[주석-300]

① 『典律通補』 「吏典」 〈京官格式〉

玉堂本館錄, 副提學、東壁及玉堂【備二員。】會圈【被謫、削黜、放歸田里、削去仕版、削職、奪告身、被謫蒙放、禁錮、永不敍用、永勿除職外, 罷職不敍、職牒還給、在喪人, 不拘。】, 取次點以上。 都堂錄, 議政【領相未參, 則左、右相。】、政府西壁、館閣堂上【文衡未參, 則弘文提學。】、本曹堂上會圈, 亦取次點以上擬授【領相未參, 必有文衡, 文衡未參, 必有領相, 然後行。 『補』】。

② 『선조실록』 33년 8월 11일(신사)

吏曹【判書韓應寅、參判盧稷、參議申欽。】啓曰:“弘文館錄, 都堂揀擇之時, 三公及政府東·西壁、大提學、本曹堂上參焉。 觀隨參人多少, 取幾圈以上事, 先爲約束, 各以意見圈點, 然後計圈數取之, 自是格例, 而其取之多少, 則自有不期然而然者。 今此都堂之錄, 臣等亦慮其或多, 問前例, 則多有如此多取之時云, 無文籍可考, 不能的知其數矣。”

傳曰:“凡事冗多, 則必不精, 自然之勢也。 非但此也, 金瑬, 乃削去仕版, 方在罪籍之中, 如之何其竝錄! 設謂之枉也, 時未命解。 朝解, 則夕可錄也, 午未解, 則已不可錄也。 此於朝廷事體公論何!”

[주석-301]

① 『승정원일기』 현종 5년 2월 24일

左議政元斗杓所啓:“近來事體, 漸不如前。 以玉堂官員牌不進之事言之, 典翰李端相, 身有宿病, 兩司之任, 亦不得行公, 況典翰, 乃近來罕有之職, 渠之自以爲不堪承旨, 亦似然矣, 承牌不進, 至於七度之多。 大臣、重臣, 雖有難便之事, 三牌之後, 亦不敢一向引入, 或未免强出, 則自上優待儒臣, 雖是美事, 分義所在, 豈容如是! 事甚未安, 如此之類, 許遞似當矣。”

上曰:“遞差。”

② 『승정원일기』 영조 6년 8월 11일

又傳曰:“曾經南床者, 陞東壁已久, 典翰, 宜出而不出, 無備擬之人而然耶? 問啓。”

③ 『승정원일기』 영조 6년 8월 12일

趙彦臣啓曰:“‘曾經南床者, 陞東壁已久, 典翰宜出而不出, 無備擬之人而然耶? 問啓。’事, 命下矣。 問于吏曹, 則以爲‘典翰, 卽稀出之職, 而卽今曾經南床者, 只有一人, 其外可合備擬者, 亦未易, 不得差出。’云矣, 敢啓。” 傳曰:“南床者只一人, 自正字, 旣已單付, 今何拘於備擬乎! 昨日下敎者, 欲存古官制矣。 後日政, 單付事, 分付。”

③ 『승정원일기』 영조 6년 8월 13일

㙫又曰:“小臣, 有別爲陳達之事矣。 昨自山陵暮還, 見分撥, 則有典翰單付之命。 復古官制, 誠爲好矣, 典翰之職, 豈有所難哉! 以東方文集觀之, 雖是無知名之人, 多爲典翰、直提學者, 古則然矣, 而自仁廟朝以後, 一切爲久虛之選, 累朝以來, 絶無差出之時矣。”

上曰:“故相臣崔錫鼎爲之, 而李頤命亦爲之耶?”

金尙奎曰:“頤命, 則爲南床云矣。”

㙫曰:“庚申年事, 臣尙記知矣。 其時, 自上有不時典翰差出之命, 以尹敬敎、朴世堂、崔錫鼎備三望, 而崔錫鼎, 以末望受點矣。 尹敬敎, 別無文翰之特異, 而有時望, 故擬望, 朴世堂, 則退休林下之人矣。”

上曰:“尹敬敎、朴世堂, 何如人耶?”

㙫曰:“尹敬敎, 卽前修撰尹光運之祖, 而官至副提學, 朴世堂, 則自校理休退, 官至判書矣。 典翰之職, 古則爲例官, 今則爲極選, 而李宗城之文翰坐地, 無處不可, 而典翰單付, 古無是例, 則渠必力辭, 不爲行公。 且判府事李台佐, 立朝三十餘年, 一心謹愼, 通朝所共知也。 宗城之乞遞都廳, 亦出於戒懼之意, 臣始爲持難, 終至許遞矣。”

上曰:“都廳改差時, 予甚訝之, 欲爲還給草記, 而已經南床之人, 則盡行其所當爲之職, 然後徐徐陞資, 亦無不可, 且渠年少之故, 不爲還給矣。今聞所達, 果如所料矣。” ……

㙫曰:“……殿下如不欲捨於顧問之列, 則典翰、應敎等耳。 更以應敎任使, 亦爲便好, 必欲差出典翰之窠, 則雖未經南床, 自前亦有擬望之規, 前頭, 徐待可合人擬入, 亦無所妨矣。”

上曰:“典翰, 則雖未經南床, 而有擬望之規耶?”

尙奎曰:“然矣。”

上曰:“雖未經南床, 而亦擬典翰之望, 則姑寢單付之命, 徐待可擬之人, 雖未滿三望, 而以二望擬入, 可也。”

[주석-302]

① 『승정원일기』 고종 2년 11월 4일

傳曰:“副提學, 依內閣直提學例, 常設典翰, 依直閣例會圈, 弘文直提學, 依藝文直提學例, 都承旨例兼, 敎書, 令本館撰進, 察任時, 以牙牌之招, 前檢書官中二員, 自本館, 兼檢書自辟啓下, 使之擧行事, 定式。”

② 『승정원일기』 고종 3년 3월 3일

❶ 又以弘文館言啓曰:“典翰會圈事, 命下矣。 檢校副提學李載元·李承輔·金炳弼·鄭健朝·李鎬俊、新除授副提學李載冕、檢校典翰閔升鎬·李明應·李鍾濬·李冕光, 竝卽牌招, 使之會圈, 何如?”

傳曰:“允。”

❷ 弘文館典翰會圈, 八點趙康夏, 七點金奎弘、李昌鎬、南商龍、蔡東述。

❸ 有政。 吏批, 行判書趙得林牌招不進, 參判崔遇亨進, 參議南鍾順進, 右承旨宋熙正進, 以趙康夏爲典翰。

❹ 宋熙正, 以弘文館言啓曰:“新除授典翰趙康夏, 卽爲牌招察任, 何如?”

傳曰:“允。”

❺ 又以弘文館言啓曰:“新除授典翰趙康夏敎旨安寶次, 濬哲之寶請出之意, 敢啓。”

傳曰:“知道。”

❻ 鍾顯奏曰:“典翰會圈事, 命下矣。 政官, 牌招開政下批, 何如?”

上曰:“依爲之。”

③ 『大典會通』 「吏典」 〈京官職〉 正三品衙門 弘文館

典翰, 以曾經應敎人本館圈點, 移文本曹擬授, 經典翰, 則不得授應敎以下官。 副提學、典翰, 有實職爲兼銜, 無實職爲實職、亦以原任差檢校。 提學拜都承旨, 遞提學, 都承旨拜提學, 遞都承旨, 都承旨兼副提學, 則例兼直提學減下。

[주석-304]

① 『弘文館志』 「職官」 〈差除〉

大提學、提學, 號稱館閣堂上; 副提學, 稱長官; 直提學至應敎, 稱東壁【館中一會, 坐東壁下。】; 校理至副修撰, 稱西壁【坐西壁下】; 博士以下, 稱南床位【坐廳事南邊。 南床之望, 不必備三望, 只二員亦爲之, 或單望充差。】; 自提學下至正子爲十八員, 號爲十八學士。

② 『銀臺便攷』 「禮房攷」 〈弘文館〉

大提學、提學, 號稱館閣堂上; 副提學, 稱長官; 直提學至應敎, 稱東壁; 校理至副修撰, 稱西壁; 博士以下, 稱南床位, 自提學下至正字爲十八員, 號爲十八學士。

③ 『銀臺便攷』 「禮房攷」 〈上尊號〉

時·原任大臣、六曹判書、左·右參贊、判尹【以上九卿。】、大提學、兩館提學、奎章閣提學二員、直提學二員、知春秋二員、同春秋二員【以上館閣堂上。】、六曹參判、禮曹參議、三司長官, 幷出牌。

④ 『大典會通』 「吏典」 〈京官職〉 正三品衙門 弘文館

典翰, 以曾經應敎人本館圈點, 移文本曹擬授, 經典翰, 則不得授應敎以下官。

⑤ 『兩銓便攷』 「東銓」 〈通淸〉

應敎, 以陞品玉堂通擬。【當品玉堂有陞敍, 則雖未陞品, 直通。】

[주석-305]

『중종실록』 9년 1월 6일(경오)

史臣曰:“注書本廳薦代, 例也。 績名不在郞薦, 承旨等强擬於首。 六承旨皆績之親戚、切交, 而績請之也。”

[주석-306]

『성종실록』 18년 8월 6일(계유)

侍講官鄭誠謹啓曰:“凡用人, 必委銓曹注擬, 可也。 今吏、兵、禮曹郞廳、承政院注書等, 自薦其僚, 不革此弊, 則臣恐政出多門終至於朋黨矣。”

上曰:“甚不可。 自望之法, 始於何時?”

[주석-307]

① 『명종실록』 18년 7월 12일(무자)

以李廷賓爲吏曹佐郞。【廷賓取美官, 如一家事。 銓郞薦望時, 郞議不同, 樑銜之, 遂生擠陷士類之謀。 廷賓爲佐郞, 未及署經, 樑將爲判書, 恐以相避之故, 未及爲先生, 囑兩司, 卽爲齊坐, 人皆唾罵。】

② 『선조실록』 16년 7월 19일(무술)

臣又竊聞之, 大臣有建議, 革罷銓曹郞薦, 欲以絶引類植黨之漸者, 臣愚竊以爲過矣。 我國自中葉以來, 權奸繼出, 賣爵行私, 濁亂朝政。 於是淸議在下, 而郞僚之遷始重, 揆以體統, 雖未得爲得, 然在衰世扶持, 不至殘滅者, 多賴郞僚之議。

[주석-308]

① 『선조실록』 7년 6월 4일(정미)

吏曹郞廳, 弘文錄, 以李潑、崔雲溥、白惟讓爲揀擇。

② 『선조실록』 7년 6월 29일(임신)

右相盧守愼, 自爲吏曹判書, 因厥弟克愼之請, 多得不廉之名, 輸貨求官者, 輻轃厥弟之門。 及爲台鼎, 略無意於薦賢伸冤, 反以邪憸奸譎, 傾陷士類五人, 爲汲汲引進之首。 又武堂上李艤, 諂附李樑, 多行不義亂倫之事。 盧守愼亦於經席, 請收用。 頃日弘文錄, 本館所薦九人, 只用二人, 不用其七; 吏郞之錄三人, 皆不用, 有執拗循私之僻, 無公平好善惡惡之意, 士林大失望云。 李叔獻、鄭衍之, 皆歎前日士林之見欺, 誤以爲可恃也。

[주석-309]

① 『선조수정실록』 2년 6월 1일(계유)

及李鐸判銓, 務張公道以爲‘初入仕者, 若非上舍生, 例以門蔭試才而得補官, 若賢者, 豈肯屑就乎!’ 乃使郞僚選知名之士啓請, 被郞薦者, 雖不試才, 而擬望。 於是仕路稍淸, 而流俗非之以爲‘輕毁舊規。’ 鐸與正郞具鳳齡, 被謗而不撓。

② 『선조수정실록』 4년 3월 1일(임술)

以進士洪可臣爲參奉, 用銓郞薦也。

[주석-310]

『선조수정실록』 8년 7월 1일(정유)

時, 吏曹, 以郞薦人擬望, 上問吏曹曰:“學生公薦, 是大典法乎?"”

吏曹回啓曰:“有志之士, 不就蔭試, 故郞官各薦人才, 謂之郞薦者, 有承傳而已, 大典則無此法矣。”

上曰:“恐有後弊, 自今勿施。” 此, 李鐸判吏曹時, 採士論議大臣, 已行之事, 上固稔知之矣。 是時, 上厭士類建白, 故特問以發之。 國法有蔭子孫, 試講四書一經, 然後注擬初職。 故蔭子弟, 雖非生、進科, 皆通經義曉文字, 優於吏事矣。 法久而玩, 自尹元衡當權以來, 蔭講徒事文具。 有宰臣子, 目不識字, 就講席, 低頭熟視良久, 吏曹判書仍微問汝年齒幾何及其家內消息, 蔭子從而低聲答之。 判書曰‘已了矣。’ 遂錄名給帖。 由是, 蔭仕子弟, 多蒙侗不才之人, 有志學自好之流, 皆不肯就試, 仕路益溷矣。 今上新政, 遂有郞薦之議, 雖虛名無實者得與, 而仕路稍淸。 朴淳爲吏判, 又定學行之士, 直出六品之議。 奇大升非其輕創新制, 應有後弊, 上亦命停郞薦。 自癸未以來, 攻李珥者以爲‘此皆珥等專擅紛更, 誤國之事。’ 攻斥不已。 然銓官各有族黨, 利其孔道, 二法皆復施行。 而公道閉塞, 竝與蔭才而皆歸虛套。 故論者或以‘奇大升有先事之見’云。

[주석-311]

『선조수정실록』 8년 7월 1일(정유)

左議政朴淳辭疾, 以被劾故也。 先是, 沈義謙爲舍人, 以公事詣領相尹元衡家。 元衡妾女壻李肇敏, 與義謙相識, 引入書室, 見室中多有寢具, 義謙歷問是何人所寢, 其一則金孝元臥具也。 孝元, 時未第, 已有文名, 義謙心鄙之。 未幾, 孝元擢第壯元, 義謙適在公座, 謂旁人曰‘此, 是尹相家訓導人也。’ 其言傳於士友間, 孝元緣此蹭蹬二三年, 不卽通淸顯, 人知義謙言爲祟也。 然孝元律身淸苦, 當官盡職, 朝士推奬, 竟至顯用。 義謙亦聞孝元與李肇敏, 本親舊相厚, 偶以隷科業, 宿其室, 而志非枉己, 故頗自悔, 反諱其言, 於孝元之登用, 未有排沮之言。 而兩間交構之端, 則始此矣。 及孝元爲銓郞, 甄別薦引, 直行不撓, 踈遠之士多見拔用, 嶺南尤多。 由是, 後輩士類, 洽然稱譽, 聲勢頓盛, 親附者日衆。 孝元短義謙言‘沈也氣粗而心戇, 不可柄用。’ 及沈忠謙登第, 當銓郞薦, 孝元止之曰‘引進外戚, 不宜如是汲汲。’ 於是, 右義謙者以爲‘忠謙無疵, 非不合銓郞, 而孝元修隙報怨, 非也。’ 右孝元者亦言‘孝元懲前毖後, 出於爲國, 非有他意。’ 由是, 士林前後輩不相協, 有分黨之漸矣。 及孝元爲司諫, 許曄爲大司諫, 曄雖前輩, 而推許孝元, 故年少士類, 以曄爲宗主。 朴淳有淸名重望, 而以前輩之故, 人或指爲義謙之黨。 於是, 曄與孝元, 以按獄失當, 請推朴淳, 人以爲‘孝元欲孤義謙之勢而爲此論也。’ 鄭澈、辛應時, 勸副提學李珥, 劾遞曄等, 珥曰‘此, 乃許大諫之論過中而已, 非必孝元陰主之。 玉堂非按劾之地, 不可侵官論人。’ 兩人不以爲然, 又以珥爲非矣。

[주석-312]

『선조수정실록』 16년 7월 1일(경진)

上下敎曰:“吏曹郞官薦望規式, 自今革罷。”

都承旨朴謹元啓曰:“銓曹郞官薦望, 雖不載於法典, 自昔以來, 作爲規例, 行之不廢, 以至於此。 此, 不可人人冒據, 必妙選一時淸流爲衆所屬者, 而新進淸流, 非同進儕輩, 則勢未能相知, 使自爲薦, 意非偶然。 今若廢薦望之規, 而使堂上爲之, 則必不能知其人物之如何, 多有混進雜用之患, 一時淸論, 掃地盡矣。 況爲銓長者, 率皆年高先進之輩, 其於遴選新進布置臺閣之際, 若不資郞佐可否相濟, 則用舍進退, 自至乖當, 而一權姦當國, 足以誤一國矣。 淸議多出於郞官, 固未免偏重之誚。 然欲矯此弊, 而遂廢薦擧之規, 則竊恐後日之患, 反有大於此者。 臣等職忝近密, 職掌出納, 不敢不達。”

答曰:“不可從之事, 何啓之耶! 此, 不可爲也。” 自國初以來, 偃武修文, 廣置臺館堂下官, 儲養新進名士。 又祖宗朝累經變革, 勳戚權勢太重。 故列聖之世, 嘉奬文士, 恢張言路, 以折勳貴之勢。 其時堂下淸望, 皆出吏郞, 故吏郞之選太重, 必預薦數人入啓, 而以次差除, 君上亦重之。 以此, 臺閣新進, 每與公卿相軋。 若不幸權奸當國, 上有所蔽, 則必起士林之禍, 而吏郞爲首。 雖覆轍相尋, 而風習已成, 名官不得參銓, 則以爲大恥。 今上嗣服, 儒臣相繼入相, 皆謙謹避權, 以禮賢下士爲先務。 故新進之勢益盛, 而大權歸於吏郞, 自六卿以下, 巽懦畏彈者, 皆趨於其門。 自東西分黨以後, 各以好惡出入, 爲吏郞者, 亦非一代之公望極選, 而仕路不淸矣。 上惡其弊習, 屢加裁抑, 李珥嘗於論時事疏中有‘館閣淸選, 盡歸於郞僚之手。’之語。 由是, 物議譁以爲‘珥欲革銓郞薦。’ 珥之見忌於時人, 自此尤甚。 至是, 上下敎特革之, 蓋惡三司新進之論而發也。 其後, 薦法雖革, 而郞官私自議定, 以次擬除, 不得踰越, 堅如金石之典。 惟於朝廷大變革之際, 吏郞盡被罪逐, 然後銓長自除一二人爲郞而止, 爲銓長所薦之郞官, 亦不敢久於其職, 只擬除一二人自代而遷出矣。

[주석-313]

① 『인조실록』 7년 7월 25일(무신)

以崔惠吉、尹棨爲吏曹佐郞。 上特命不用郞官之薦, 故以不預於郞薦者擬之。 郞薦雖罷, 郞官之權自若矣。

② 『인조실록』 8년 1월 23일(계묘)

經世曰:“前秋旣罷吏曹郞官, 又有勿用所薦人之敎, 恐非聖人和平之擧也。 郞薦, 必使郞官爲之者, 實緣堂上官高而年老, 與少年不相從, 難知其可合與否也。”

上曰:“先朝亦有使堂上破格擬薦之敎矣。”

經世曰:“此, 則癸未年事也。 李珥, 以士林領袖, 請罷郞薦之規。 其時下敎與否, 則臣未之詳, 而事寢不行云矣。”

上曰:“先王果有下敎矣。”

經世曰:“使堂上擬薦, 非但謬規, 其被薦者, 皆可合之人, 豈可以郞官之薦而棄之乎! 必欲使堂上取舍, 則臣不敢承命。”

[주석-314]

『인조실록』 15년 5월 15일(임오)

右議政崔鳴吉上箚曰:“……本朝大小除拜, 皆出銓長, 獨吏、兵郞官, 使郞廳自薦, 而堂下淸望除拜, 皆出郞官之手。 以此銓郞之權偏重, 往往傾動朝廷, 每當郞薦時, 年少名流, 互相吹噓, 互相排軋, 視爲必爭之地。 此, 乃黨論之根柢也。 宣廟深惡此習, 特命罷之, 故在今兵曹郞廳, 則例書姓名, 留藏本曹, 以次擬望, 而吏曹, 則去其名錄以避形跡。 然而弊風未盡革, 雖無郞薦之跡, 實存郞薦之規。 臣以爲若不痛革此規, 則黨論無時可息, 朝著無時可靖也。 至於兵曹, 則雖不如吏曹郞薦之弊, 而年少郞官, 各引所親, 未必皆薦可合之人, 而曾經者, 勿論才局優劣, 但以自中望次爲擬望高下之差, 殊無爲官擇人之意。 不如一切革罷, 專屬銓曹之爲得也。”

[주석-315]

『인조실록』 23년 2월 15일(무진)

吏曹啓曰:“本曹郞薦, 曾於宣祖朝癸未年間, 旣已革罷, 而銓郞, 乃是一時極選, 必因公議, 故審擇定擬之後, 則不得不循次擬望矣。 頃者崔鳴吉爲吏曹判書時, 建請‘革罷兵曹薦及本曹郞薦之規, 以弘文錄中人擇擬。’ 故其時二三郞官, 出於判書之自擇矣。 今, 則郞廳必先告于堂上, 定擬郞官之望, 不復如前日之自擅矣。 今承聖敎, 欲査任意薦擧之人, 而無文籍可據矣。”

答曰:“宜勿欺隱, 從速査出。” 判書李植, 曾於筵中, 極言郞官專擅之弊, 而及承郞官査出之敎, 慮有鬧端, 欲爲彌縫, 故上怒之, 有是敎。

[주석-316]

『현종실록』 10년 3월 2일(을미)

罷兵曹郞薦之規。 校理李敏叙陳郞薦之弊, 上命‘政院考啓當初郞薦革罷及還復曲折。’ 政院啓:“以丁丑以相臣崔鳴吉箚論, 革罷郞薦, 而後因臺啓還復。” 命‘依丁丑年仁祖朝事施行。’

[주석-318]

『승정원일기』 효종 4년 10월 16일

弘文館啓曰:“近來本館長官外, 只有三員, 以備上、下番, 而修撰李正英, 病重出去, 更無替直之員, 非但疾病事故有不可知, 揆諸事體, 極爲苟簡。 本館圈點, 雖已爲之, 例有吏曹錄後都堂磨勘之規, 而若過二十二日, 實錄奉安之行, 則館閣堂上, 亦將未備, 其勢必不得爲。 前頭苟簡之慮, 抑有甚於今日, 趁實錄未行之前, 次第擧行之意, 令該曹從速稟處, 何如?”

[주석-319]

① 『중종실록』□3년 3월 30일(정묘)

弘文館啓曰:“臺諫所駁弘文錄不合人等, 尹倬外, 皆非本館所薦也。 當錄之時, 必經吏曹, 而政丞及館閣堂上, 會議而爲之, 其人之合否, 臣等所未知也。”

② 『중종실록』 5년 11월 21일(계유)

臺諫啓曰:“……弘文錄, 國家重選, 卽古之集賢殿也。 其選之也, 本館磨鍊抄擇, 移于吏曹, 吏曹磨勘報政府, 政府磨勘, 始許入選, 不其重乎! 且令吏曹不得擅擬, 而必待見錄者, 重其器也。 今所選弘文錄, 甚冗雜, 甲子四韻別試及第, 不得敍于顯職, 已著令甲, 而亦有與是者。 不但此也, 其餘庸下無物望者, 濫與錄中, 甚爲猥濫。 請勿用此錄更令磨鍊。”

[주석-320]

『현종실록』 13년 6월 24일(무술)

弘文本館錄, 五點趙師錫、申翼相, 四點沈攸、鄭載禧、趙遠期、金啓光、李沃、尹趾善、尹嘉績、姜碩昌、李寅煥、任相元、李夏鎭、洪萬鍾、趙根、鄭維岳、柳尙運、李濡、徐文尙。 吏曹錄趙師錫。

[주석-321]

『숙종실록』 1년 5월 11일(기사)

以吳始復爲吏曹佐郞。 始復頑貪無識, 行己鄙倍, 而能善書。 曾宰湖南, 與於監司金澄壽宴, 於諸守令中, 首起下庭而舞, 時論嗤之, 見塞於銓郞望。 又與兪夏益, 干於金德遠妓妾謫仙詛呪獄, 竝久廢。 及其黨得志, 復入爲修撰, 疏攻宋時烈。 自穆、鑴等秉銓, 銓郞朴泰尙、李濡等, 皆退不仕。 銓法, 郞官, 必使郞官薦之。 郞薦之規, 雖罷, 曹中猶守故事。 穆等請破格, 欲以李壽慶、李沃等爲之, 大臣言‘宜以已經玉堂者爲銓郞。’ 遂除始復。 以弘文錄圈點, 移玉堂, 今復還銓曹, 稱以鋪陳債, 求索於列邑, 多聚木匹, 日會其徒, 盛設盃盤, 下吏無不唾鄙。 守令下直時, 只有所謂堂參價, 鋪陳求請, 自始復始焉。

[주석-322]

① 『승정원일기』 숙종 43년 5월 6일

輔德宋成明上疏, 大槪‘臣於意外, 忽承春坊新命, 義當竭蹶趨承, 而昨年銓錄一事, 實爲臣見輕之端, 不可以已離其職, 而泯默晏然, 乞賜褫免以安微分。 且於近事, 竊有所憂慨者, 略此附陳, 冀蒙察納。’事, 入啓。

② 『숙종실록』 43년 5월 6일(기미)

輔德宋成明上疏。 略曰:“臣之曾在選部也, 適當瀛圈後銓錄, 乃敢聽輿言簡時望, 首擧新錄中兩人【李眞望、崔尙履。】, 置諸剡牘, 謄諸朝紙, 則郞官望次, 一循本薦, 乃政曹不易之規也。 厥後擬望之際, 無端束閣, 了不擧論, 越次通擬, 非一非再, 臣實莫曉其故也。 若謂都堂錄, 旣已改圈, 前錄自歸不用, 則吏曹錄, 例在本館之後, 而其時本館錄, 則固自在也, 都堂改錄, 非所干係。 苟兩臣見漏於改錄時則已, 不然而參選如前, 其一人【眞望。】, 則前後館職之擬, 亦不枳礙, 其無可摘之疵、可施之罰, 蓋可知已, 何故而舍置不檢擧也! 惟知沮遏異己, 而不恤政格之放倒, 臣竊駭異也。 臣竊稽玉堂圈點錄, 國朝以來新錄後, 未有無銓錄者, 旣錄而不用, 於今創見。 朝家事體, 決不容但已, 是宜另飭銓曹, 俾有以處之也。 ……” 疏至政院, 政院以‘觀其措語, 顯有違禁伸辨之意, 當依聖敎退却, 而此外別有臚列, 故不得不捧入。’ 啓奏。

上下敎曰:“宋成明托以銓錄, 汲汲投疏, 而一篇精神, 專在於眩亂是非, 營救私黨, 此疏還出給。”

③ 『숙종실록』 43년 5월 11일(갑자)

吏曹參議李澤, 因宋成明疏論銓錄事, 上疏自辨, 有曰:“崔尙履昨年處臺時事, 極涉謬戾, 因其遞職, 倖逭斥補之罰, 而物情駭憤, 久猶未已。 且其同事諸人【具萬理、沈尙鼎等諸人。】, 尙在罪錮之中, 則勿論館職與銓錄, 固不可容議, 而李眞望, 則當初所坐【眞望爲其曾祖故相李景奭疏辨, 深斥文正公宋時烈, 坐此見枳者久。】, 雖甚不輕, 歲月旣久之後, 不宜竝與館職而一向枳礙, 相議復擬。 其間委折, 不過如斯。 且銓郞與館職有間, 從前無可疵可罰之人, 登瀛選而不得通郞望者, 指不勝屈。 今因館職之還擬, 輒咎其不檢擧於銓任, 抑何謂也!”

[주석-323]

① 『영조실록』 8년 10월 23일(정축)

校理尹光運上疏, 略曰:“臣之始通銓郞也, 郞官與其長席, 大相爭詰, 至有投筆起出之擧, 銓長之意, 於此可知。 況銓長擧臣曾侍講筵, 病不能讀書之事, 而深加譏斥曰‘豈有如許玉堂乎!’云, 可見其幷枳館職之意。” 上賜例批。

其後左參贊宋寅明上疏曰:“臣於待罪政曹也, 郞官有銓郞新通之議, 而都堂新錄, 朝暮將成, 錄成之後, 將有本曹錄通擬之人, 故臣不欲新通, 則郞官堅請不已, 投筆起出。 臣於是屈意勉從, 初非不滿於薦擬之人也。” 上賜例批。

② 『영조실록』 13년 4월 1일(기미)

都堂錄。 取趙榮國等二十六人, 吏曹錄李錫杓、金尙魯。

[주석-324]

『영조실록』 17년 4월 22일(병진)

吏曹郞選釐革節目成。 領議政金在魯、左議政宋寅明、右議政趙顯命、吏曹判書閔應洙、參判鄭羽良所議定也。 節目九條:其一, 新錄時吏曹錄及郞官主通之規, 自今革之也。 其二, 郞官, 竝以玉堂輪次備擬, 雖亞堂獨政, 亦隨闕塡差也。 其三, 旣罷郞官主通, 則凡諸淸望新通, 勿論堂上、堂下, 首堂主之, 而又必待亞堂備員而通議也。 其四, 銓郞滿十五朔, 實仕六十日, 始許陞品也。 其五, 郞官六員, 必難竝出, 限四員先差也。 其六, 時任參議、郞廳, 雖或有可否者, 勿爲簡問於在家者也。 其七, 盡革前所稱尊先生故風也。 其八, 雖時任玉堂、春坊, 勿拘備擬也。 其九, 假郞廳, 毋得啓下也。

[주석-325]

『續大典』 「吏典」 〈京官職〉

吏曹郞官, 以曾經三司通融差出, 革其主張通淸之弊。

[주석-326]

① 『정조실록』 즉위년 11월 14일(임오)

弘文錄【行副提學吳載純、副應校趙尙鎭、校理李在學、副校理李獻慶。】。 四點金憙、沈念祖、鄭志儉, 三點李迪輔、林濟遠、南鶴聞、金履鏞、金方行、姜忱、朴祐源、尹致性、尹尙東【沈念祖、鄭志儉, 吏曹錄。】等十二人。

② 『정조실록』 5년 6월 6일(을축)

弘文錄【副提學沈念祖、應敎洪明浩、校理李謙彬·徐有成、副校理朴天行·李鼎運、修撰鄭淵淳、副修撰權以綱·林錫喆。】。 九點徐龍輔、鄭東浚【竝吏曹錄。】, 八點尹長烈、李顯模【改名喆模。】、姜亻+寅、李宗燮、尹㬦、金載瓚、李集斗、趙城鎭。

③ 『內閣日曆』 정조 5년 8월 20일

戶曹判書鄭民始曰:“向於閣誌釐正時, 直閣之直擬吏郞, 待敎之直擬持正, 欲定式, 而或恐有礙於通淸之規, 姑未決定矣。 待敎, 則比諸南床, 直擬持正, 未爲不可, 而至於吏郞, 雖已通納言之人, 亦必更通銓望, 則直閣, 雖不可直擬吏郞, 而旣是淸選, 則不由納言, 直通吏郞, 似無不可矣。”

校理李時秀曰:“本曹錄外, 雖獻納通望之人, 擬銓郞望時, 亦必使郞官主之。 閣職與他自別, 雖未通獻納, 直擬銓郞, 如已通獻納之例, 似無不可矣。”

命善曰:“不待通淸, 直擬銓郞, 則恐有違於銓格, 而旣經直閣之後通納言, 則通之又通, 轉成許多堦梯。 此, 與旣通兼司書更通納言之說無異, 豈有如此銓格乎! 此後, 已行直閣之人, 勿以納通爲拘, 直通銓郞之望, 似宜矣。”

上曰:“旣已爛議, 依此定式, 可也。”

[주석-327]

『大典通編』 「吏典」 〈京官職〉

本曹郞廳, 堂上選擬, 堂下淸望, 則使郞廳依前通塞, 堂上郞廳相議可否, 無行公郞官時, 長官與他堂上相議通淸。

[주석-328]

『六典條例』 「吏典」 〈吏曹〉 銓郎古規

❶ 本館錄後, 本曹判書與郎官抄執本曹錄二人, 書送政院, 只出朝報。【相避人, 不得抄執。】

❷ 先通當品納言後, 始通銓望【雖以舊望差出, 非長堂政, 不得擧論。】, 毋得例次排擬【後通人先受點, 則一從受點先後定次第, 勿論行公與否。】。

❸ 一員例兼春秋記注官, 三員例兼校書兼校理。【銓郎復設, 則芸官亦爲復設; 革罷, 則隨而還減。】

[주석-329]

『江漢集』 「神道碑」

故事, 都堂選文學材賢之士, 侍讀經筵, 而吏曹執筆郞官, 又別選新錄二員以自代, 號吏曹錄。

[주석-330]

『鶴塘遺稿』 「日記」

觀彬爲人, 恠妄暗險, 挾勢驕傲, 眼下無人, 與一時名士李秉常、尹鳳朝、洪啓迪輩皆不協。 丙申年小論輩弘錄時, 以三點取之, 吾, 則以二點未參, 盖柳鳳輝不圈也。 觀彬見參於都堂錄。 六月完錄, 七月小輩見敗。 觀彬拜修撰, 肅拜入直, 無弊公行矣。 九月間, 忽然上䟽曰‘都堂錄, 大提學在京不參, 有違格例。’云云。 盖持平朴弼夢, 七月初, 慘劾觀彬父泰采, 至曰‘臨海君舊基, 有云云之言, 而大起第宅。’云云, 而弼夢因見參於其弘錄, 觀彬媢嫉弼夢, 必欲削錄, 有此駭異之擧。 應敎魚有龜、校理洪啓迪等陳箚斥觀彬以處義斑駁。 盖其意‘果是有違於格例, 則所當於行公之前陳䟽, 而肅謝入直, 忽然以此執以爲言。’故也。 其錄果有改錄之命, 而弼夢, 則見落矣。 改錄時, 都堂準點三人, 而一則徐命均也, 一則金在魯也, 一則觀彬也。 吏曹郞官擬望之時, 所當以此三人次次通擬, 而旣通徐、金兩人之後, 觀彬, 則無端置之, 通黃龜河, 又通朴師益。 觀彬含怨次骨, 至曰‘近來, 儒生家子弟爲吏郞, 今, 則士夫將不得爲淸官。’云云。 黃、朴兩人, 以名門巨閥, 豈不合於此任, 而其言如此, 其人從可知也。 昨年新錄時, 舘中諸員苦請觀彬同參, 而觀彬推托終不參。 盖觀彬之意, 若完新錄, 則又出吏曹錄, 渠之銓郞, 漸晩故也。 ……今春完錄後, 吏曹錄金雲澤也。 銓郞金在魯, 以金雲澤通擬於吏曹望, 後, 又不通觀彬, 以洪錫輔通於觀彬之上。 故觀彬尤爲怨言, 多發駭異之說云云。

[주석-331]

『승정원일기』 숙종 42년 11월 21일

都堂錄改圈, 六點, 徐命均、金在魯、趙觀彬, 五點, 金有慶、李眞望、沈珙、李明彦、朴師益、崔尙履、黃奎河、李仁復、宋眞明。

[주석-332]

『승정원일기』 숙종 45년 7월 23일

趙觀彬爲吏曹佐郞, 李縡爲副提學, 黃龜河爲大司諫。

[주석-333]

『翰苑故事』 「高麗史百官志」

二十四年, 忠宣命‘直史館一人、直文翰一人, 更日直文翰署。’ 又罷政房, 使本署主選法。

[주석-334]

① 『성종실록』 7년 2월 7일(신사)

❶ 上謂領事曰:“翰林等以世祖所斷爲一時之恩, 世祖豈不辨是非而定之乎!”

金礩對曰:“世祖朝妾子如柳子光、崔崇佛, 非但許通, 至令赴試, 皆出特恩。 然以仁達之事爲亦出於一時之恩, 是則年少輩不甚詳審言之也。 但史官重選, 斯軾派系, 則已辨矣, 然非本館所薦, 故翰林等不欲與之同僚也。 臣意亦謂他官可授, 史官則不可也。”

上問景祐曰:“爾等所謂賴姻婭之好者, 何也?”

景祐對曰:“斯軾試才日, 編修以下圈點, 而斯軾妻三寸、五寸在其中, 故言之耳。”

上曰:“所謂三寸、五寸者, 誰耶?”

景祐曰:“直提學洪貴達, 則斯軾妻三寸叔也, 校理成俔, 則五寸叔也。”

掌令孫比長啓曰:“史官之選, 非徒論其世系, 當觀其志行, 斯軾儕輩不薦, 則無志行, 可知矣。 請改敍他官。”

景祐曰:“一時儕輩無薦者, 而斯軾强顔試才, 不顧廉恥如此, 其心行不正, 可知。”

上曰:“翰林等前言族系不明, 今又言志行不正, 何也?”

❷ 藝文館直提學洪貴達、校理成俔來啓曰:“蘇斯軾, 果是臣等姻親, 然圈點以公心處之, 何以私爲! 今聞翰林等所啓, 請待罪。”

傳曰:“翰林言之太過。 世祖公斷事, 謂之一時之恩, 爾等公心所處之事, 謂之姻婭之好, 是豈可乎! 爾等勿避嫌。”

② 『성종실록』 7년 2월 12일(병술)

直提學洪貴達、校理成俔啓曰:“翰林輩, 以臣等圈點蘇斯軾爲有私, 臣等就職未安, 侍經筵尤爲惶恐, 請辨明。”

傳曰:“翰林所言, 非的實, 然貴達等請欲辨明, 院相、承旨其質問以啓。”

院相韓明澮、金礩及承旨等招貴達·俔及權景祐等問之, 書招辭以啓, 傳曰:“今觀招辭, 無可辨之事, 可置之。”

③ 『성종실록』 7년 2월 13일(정해)

掌令孫比長啓曰:“蘇斯軾不在本館之薦, 而洪貴達、成俔等圈之。 斯軾妻, 貴達三寸姪, 成俔五寸姪, 雖非應避, 乃切族, 不可謂無情。 翰林等疏中姻婭之語, 非無據也, 請鞫之。”

上曰:“若云貴達、成俔私之, 則李則、崔漢禎有何情而圈之!”

[주석-335]

① 『중종실록』 24년 11월 2일(갑오)

傳于臺諫曰:“大臣以爲‘頃者, 臺諫, 以翰林金伯醇、崔景弘等, 曾爲南行論遞。 此, 則時未署經, 故猶可遞也, 其已爲翰林, 從仕已久者, 不可一例遞之。’云, 大臣之言, 是矣。 景弘、伯醇, 久則本館必爲更薦矣。 大臣以臺諫所啓, 有妨用人之路, 果以此爲例, 則必有後弊。 此意, 其知之。”

② 『중종실록』 25년 12월 2일(무오)

光弼等啓曰:“自上欲廣臺諫之路, 允當。 以祖宗朝見之, 皆以臺諫爲重, 而廣用其人, 故出自南行而爲六卿、三公者, 亦有之。 然近來以父兄之蔭爲參奉, 而及其出身, 見薦於翰林, 則爲之駁遞。 今者, 雖使南行爲臺諫, 他臺諫豈默默而不言乎! 如此, 則徒爲紛紛而已, 勢不可爲也。”

③ 『명종실록』 3년 2월 12일(기미)

德應, 承文院免新前, 翰林秘薦, 免新後, 卽除翰林。 小臣時在承文院, 閑忙異路, 相見稀罕。 至八月, 小臣翰林除授, 則尹任事發之後, 德應已呈病不仕。 小臣與德應, 交分止此。

[주석-336]

① 『선조실록』 5년 10월 14일(정묘)

藝文館薦翰林:許篈、崔雲溥、趙擴、洪仁憲。

② 『선조실록』 6년 6월 13일(신유)

翰林薦:金宇顒、李養中、趙瑗。

③ 『선조실록』 16년 4월 25일(병자)

藝文館翰林薦:柳永詢、李大海、金信元、韓德遠。

[주석-337]

『광해군일기』 5년 9월 3일(무오)

司憲府啓曰:“檢閱朴來章, 翰薦命下之後, 托病退臥之罪, 不可不懲。 及玉堂、春坊牌不進人員, 自今以後, 先罷後推事, 申明擧行。”

[주석-338]

① 『인조실록』 1년 3월 17일(정미)

李善行爲奉敎, 朴海爲待敎, 柳𢡮爲檢閱。 善行、海, 宣廟末, 爲柳永慶所推薦, 得拜史職, 永慶敗, 皆坐廢, 至是敍用。 𢡮, 爲人癡騃, 爲世笑囮, 借述李進, 冒占科第, 連姻益燁, 得參翰薦, 人皆賤侮, 而史局舊例, 除非罷散, 循次還付, 故竝授是職。 翌日臺諫, 卽劾去之。

② 『효종실록』 4년 8월 9일(신미)

掌令徐元履引避曰:“今者史局之事, 多有不美之語, 傳播士夫間, 至曰‘新薦之問先生所當可否, 然本館所薦, 若非全不擇人, 則先生似不必每每生梗, 使翰薦之權, 在於先生, 不在於本館也。 至於頃日被薦人臨講不講者, 出於先生指揮, 而史官不可晏然之說, 從而鼓煽, 使史官不自安者, 亦皆先生之所爲。’云。 傳播之言, 未必皆然, 而果若是, 則人君威福之權, 恐不在殿下手中, 豈不大可寒心哉! 近來朋比之私極矣, 非其所親, 無一人得以容力。 以此推之, 則翰苑乃其卵翼之初程, 安得不以爲重也! 李起浡居家有孝友之行, 臨難有鎭物之才, 而一朝加之以無實之言、難明之罪, 略無所忌, 安知其翰薦取舍必出於至公無私也! 臣非不知直以所聞論列請罪, 而臣之所聞, 不可盡信, 且被薦者, 臣皆不審其爲人, 故欲竝請推勘, 定其是非於緘答, 而仰恃天日之照臨也。 今見處置之辭, 以不爲直斥爲臣之罪, 臣何敢不服其罪也! 史官之疏, 吏曹諉之於旣罷, 當今之事, 雖吏曹, 亦何敢言! 臣之所失旣多, 且不敢冒犯公議, 請遞臣職。”

[주석-339]

『영조실록』 10년 9월 10일(임오)

命‘削奉敎李鼎輔、待敎鄭履儉、檢閱李德重等職, 檢閱金尙魯及翰薦人曺命敬、洪重一、韓翼謩、閔通洙等, 幷陞六品。’ 初, 鼎輔等, 以尙魯等完史薦幾數月, 命敬始言‘回薦時, 申致謹有沮戲言。’ 引兼不應講, 鼎輔等疏辨之。 上亦以致謹之起鬧於完薦之後, 屢下責敎, 仍令諸翰林就職, 而鼎輔等終不出仕。

至是, 致謹上疏曰:“向者翰林回示薦記, 而凡翰薦之規, 首薦爲一薦之首, 末薦主張將來之薦事, 而其對番, 則相與議薦者也, 自餘便爲漫地, 而於一邊之人, 則旣占首末兩薦, 又置第四對番, 爲異日主張之地, 盡置他人於中間, 要作遮眼之資, 排布次第, 煞有用意。 且多取寡取, 不甚相敵, 故臣果以李德重錯認爲鄭履儉而曰‘今薦, 於彼則多, 於此則寡, 何其不均也! 吾儕本色, 每事屈於人, 而今亦見屈。’ 德重曰‘吾非鄭翰林也, 乃下番。’云, 而遂問‘薦中人, 何如?’ 臣答曰‘薦中人, 則似好。’ 仍問‘韓翼謩於顯謩爲何如人?’ 德重曰‘顯謩之弟也。’ 卽攝記而去。 至於李鼎輔疏中, 董狐、馬遷云者, 未知果指何人, 而誠如其言, 非徒鼎輔之愛護, 臣亦爲之嗟惜。 苟其不然, 而只爲長者家兒之一時蹭蹬而發此言, 則鼎輔之用心, 無亦太勞乎! 然對辨之際, 未免礙逼於巨室權貴, 將添一重罪案也。”

[주석-340]

『영조실록』 17년 4월 19일(계축)

命‘革罷吏郞通淸之法及翰林回薦之規。’ 上, 每以朝廷朋黨爲憂, 而當吏郞、翰林之選也, 彼此兩黨, 互相扶抑, 爭鬨不已。 上厭惡其所爲, 已有更張之意。 而宋寅明、趙顯命、元景夏、鄭羽良諸人力贊之, 於是上意遂決。 是日, 召翰林黃景源進前, 問曰:“翰薦昉於國初乎?”

景源曰:“自國初有之, 而至光海時, 爾瞻, 以大提學主薦, 援引凶黨, 故館閣主薦之法, 自爾瞻始。 逮至仁祖改玉, 薦法復古矣。”

上遂敎曰:“……翰薦, 三百年流來之規, 雖不可一朝革罷, 一自竝用之後, 奔競惹鬧專由於此。 彼敗此薦, 此敗彼薦, 若相報復。 此後, 則一榜之後, 應爲翰薦者, 依分館例, 盡薦無遺, 則決無計較多少, 相爲惹鬧之弊。 其令本館領·監事、知春秋齊會, 講定節目以稟。 噫! 權綱下移, 王政不振, 其謀其斷, 非上而誰! 吁嗟! 小臣欲行私意, 毋敢沮戲。”

[주석-341]

『영조실록』 17년 4월 22일(병진)

翰薦釐革節目成。 春秋館領事金在魯、監事宋寅明·趙顯命、知事鄭錫五、同知事鄭羽良之所議定也。 節目凡十條:一, 翰薦, 自本館依弘文錄例會議薦圈後, 依都堂錄例領·監事、館閣堂上更爲會圈也。 其二, 翰林若備三員, 則當會圈, 而此是創法之初, 則時任不過一人, 曾經之人, 依兼春秋例, 職在堂下者, 使之竝參, 其或不齊, 依時任薦例備三員則擧行也。 其三, 時在參下者, 按傍目圈點, 取次點以上, 勿限數抄取也。 其四, 被薦人除遭故、相避未付者外, 其餘畢付職後, 舊榜勿論, 更以新榜議薦也。 其五, 本館薦圈後, 領監事及春秋館知事·同知事、藝文館大提學·提學會圈, 而兩館堂上雖未備員, 春秋館堂上二員、藝文館堂上一員進參, 則亦必擧行也。 其六, 館閣圈點, 亦取次點以上而付職, 同點, 則以榜次爲先後也。 其七, 焚香、應講及次付朔限, 一依前例, 而旣經會圈, 則事體尤重, 回薦一款, 自今革罷也。 其八, 仕滿十五朔以上修納史草人員, 循次陞六也。 其九, 回薦一款, 旣已革罷, 則敗薦非所可論, 而設有疏章間訾議, 其指名者外, 同薦他人, 亦無得引嫌也。 其十, 今此薦圈, 便同分館, 一漏薦中, 則舊榜無更薦之路, 可合人員一時竝取, 而館員相避及在喪、罷職人, 依弘文錄例一體擧薦也。

[주석-342]

『영조실록』 17년 4월 22일(병진)

上行晝講。 引見會議諸臣, 令吏曹判書閔應洙讀吏郞節目。 應洙讀畢, 奏曰:“銓郞主張堂下通淸。”

語未卒, 上大怒曰:“銓郞通淸, 旣革矣, 安敢復言通淸事乎!” 命重推應洙, 應洙不敢畢說。

上命加書一條曰:“旣革銓郞通淸, 則正郞、佐郞宜各置三員, 而當節損之時遵權減之例, 限四員差出, 而其所掌之司, 考其大典, 亦爲修擧。” 上又命同春秋鄭羽良讀翰薦節目。

羽良讀畢, 上以問檢閱黃景源, 景源對曰:“夫史官之薦, 惟以得人爲主, 旣得人矣, 徧及于先進之門, 而訪其可否, 然後焚香告天地, 何其嚴也! 今殿下見今之弊, 而深惡之, 遂改古制, 是何異於因噎而廢食也!”

上曰:“因噎而廢食, 誠善喩也。”

景源曰:“史官之選, 欲其嚴也。 雖存舊制而簡取之, 猶患不足。 苟或新法不能厭諸黨之心, 則殿下又將改之耶! 且史官各以私心相通塞, 紛然角勝, 非法之罪也。”

上曰:“翰林所謂非法之罪者, 誠是也。 但昔之訪於私室者, 今也會圈於公廳, 其實, 則史官之選自如也。”

又問玉堂李成中、元景淳曰:“原任史官之意, 何如?” 成中對如景源言, 景淳不對。

上又命加書二條曰:“一, 今者更定節目, 不過因弊釐革, 回薦變爲會圈而已, 薦之事體, 務爲嚴重也。 一, 今者釐定, 所以杜惹鬧重史局之意, 其旣廣薦, 亦皆備員, 則兼春秋入直, 更無可論也。” 承旨書畢。

顯命曰:“今玆變法, 卽天地無私之德。 然弘文錄、臺諫通淸, 亦有弊焉。 殿下若以兩新制爲盡救今世之弊, 則臣恐日月之明, 亦有所遺照矣。”

上曰:“餘弊固多, 終不如兩弊之甚, 故不得已更張之也。”

[주석-343]

『영조실록』 17년 4월 25일(기미)

立翰林召試法。 初左議政宋寅明啓言:“史官應講, 實爲文具, 試製取才, 則猶勝於應講矣。”

上曰:“會試, 似迫切矣。”

同春秋鄭羽良曰:“古有知製敎試, 欲爲公道, 莫如會試。 雖以鄕人言之, 仕宦則不得爲之, 科擧則能得爲之, 科制有圈點法, 則嶺南、湖南之人, 豈有得參之理乎! 然則會試之法, 似公矣。”

上笑曰:“卿言是也。” 遂以會試改名爲召試, 命領議政金在魯等議定節目。 凡八條:其一, 召試處所, 以時御所殿庭設行也。 其二, 旣倣召試之例, 當日應試人員, 牌招召試, 而違牌及稱在外者, 拿推也。 其三, 試取時, 大臣及館閣堂上、春秋館堂上竝進參, 對讀官四員, 以玉堂差出也。 其四, 兩司各一員, 以監試官對坐月臺, 隨事紏檢, 毋得與試官雜處也。 其五, 就試人員, 服重試時服色。 試紙、筆、硯, 自工曹、長興庫進排, 午飯, 自應辦所待令也。 其六, 就試人員, 自書呈券, 翻混作軸, 塡字易書也。 其七, 試官率應試人肅拜及收券官、易書、査、枝同官等事, 一依殿試例擧行也。 其八, 就試人員使喚軍, 自該曹以元軍定給, 雜人無得出入也。

[주석-344]

『續大典』 「吏典」 〈京官職〉

翰林圈點, 一依弘文錄例, 參外人員, 按榜謄出, 而時任翰林及曾經人員齊會圈點, 取次點以上【若僨圈, 則大臣及館閣堂上更爲會圈。】, 倣宋朝館職召試例, 領·監事、館閣·春秋館堂上、玉堂人員參考科次, 取三下以上, 被選人, 從試等次第付職【圈中在喪、罷職人員, 追後召試, 焚香、回薦、應講等舊規, 一切革罷。】。

[주석-345]

『성종실록』 18년 8월 6일(계유)

侍講官鄭誠謹啓曰:“凡用人, 必委銓曹注擬, 可也。 今吏、兵、禮曹郞廳、承政院注書等, 自薦其僚, 不革此弊, 則臣恐政出多門終至於朋黨矣。”

上曰:“甚不可。 自望之法, 始於何時?”

[주석-346]

『중종실록』 9년 1월 6일(경오)

史臣曰:“注書本廳薦代, 例也。 績名不在郞薦, 承旨等强擬於首。 六承旨皆績之親戚、切交, 而績請之也。”

[주석-347]

『선조실록』 9년 3월 19일(임자)

府啓:“……前注書林植、注書鄭淑男, 薦望之際, 不循舊規, 棄其前薦, 所薦之人, 皆是所親, 請命罷職。”

[주석-348]

『선조실록』 38년 9월 17일(임자)

諫院啓曰:“……注書之職, 乃銀臺淸選, 故薦望之際, 必問可否於已經本職之人, 待其物議之僉可, 然後擬薦, 所以重其選也。 注書趙希逸, 薦擧之時, 全然不問, 非徒舊規之隳廢, 必有後弊, 物情皆以爲未便。 其時注書, 請命推考。”

[주석-349]

① 『광해군일기』 12년 2월 21일

政院啓曰:“注書, 以新進參下之官, 薦置其職, 十五月而陞遷者, 蓋以地在淸近, 爲任甚重, 逐日執筆, 所務極苦故也。 是以爲注書者, 出身未久, 密邇寵光, 纔經一年, 遽出六品, 仕進之初, 得通淸路, 未有如此官之捷徑也。 近來人心不淑, 巧計百出, 其未得也, 奔走窺伺, 必圖被薦, 旣得也, 不思盡職, 惟懷自便, 病狀雜頉, 相續不已。 及其箇滿, 例必前期呈辭, 身臥其家, 職昇假官陞遷之樂, 則身自享之。 當此大禮迫頭、受鍼調攝之日, 請出假注書, 無日不啓, 極爲未安。 注書鄭良弼之呈辭, 院中不捧, 而仍爲不仕, 累度牌招, 無意進來。 假注書差出, 則今日俗習, 以久於假官爲恥, 不多日輒稱病, 故臣等實未知所以爲也。 請注書鄭良弼推考, 自今以後, 凡注書箇滿, 令吏曹取考仕日置簿, 依前日臺諫啓辭, 必滿十五月仕日, 然後許其陞遷, 雖一日未滿, 不捧薦狀事, 捧承傳施行。” 從之。

② 『효종실록』 4년 4월 24일(기미)

諫院啓曰:“堂后先生之罷散者, 則不得薦, 例也。 前正柳俊昌方在罷散中, 乃敢薦人, 殊甚可駭, 亦不可仍用其薦。 請柳俊昌及當該注書推考, 使之改薦。” 上從之。

③ 『숙종실록』 38년 2월 27일(경진)

掌令洪重禹啓曰:“今番注書新薦時, 曾經一人, 謂其案中, 追塡其名於他人所薦之下, 引爲嫌端, 不肯應薦。 其案錄, 果有異書追塡之事, 則此實前所未聞, 而下輩不謹藏置, 致有追書胡亂, 誤了薦事之擧。 請令政院査稟釐正, 速爲完薦, 下人囚禁科罪。”

④ 『숙종실록』 42년 7월 24일(신사)

又言:“堂后之任, 卽參下淸選。 如李獻英之科名黯黮, 爲世所棄, 具命奎之全無名稱, 素多疵謗, 李挺淵之爲人庸鄙, 甘心附媚者, 皆得冒廁於剡薦, 人皆指點, 莫不駭笑。 請三人削去於注書薦中。” 上只從末端事。

[주석-350]

『續大典』 「吏典」 〈京官職〉 正三品衙門 承政院

注書, 隨薦次, 自本官望定, 移送吏曹差出, 而若乏三望, 則勿拘二望或單付。

[주석-351]

『典律通補』 「吏典」 〈京官格式〉

注薦, 曾經先生各薦二人, 以薦次擬。

[주석-352]

『六典條例』 「吏典」 〈承政院〉 堂后

注薦有命, 曾經人會于堂后【時臺, 不得入參, 未付軍銜人, 特敎外, 亦不得入參。】, 各薦二人【一人一番行薦後, 不得再薦。 ○ 主薦之人絶乏, 則以曾經注書之承旨二員完薦。】, 完薦啓下後【一從薦次付職, 而右薦罷散, 則下薦不得越次, 在喪, 則越次。 ○ 薦狀成送之意, 啓辭。】, 移送吏曹差出【乏三望, 則勿拘二望或單付。 ○ 落點後請牌, 在外則下諭。 ○ 時任檢閱當次, 則薦狀, 依例啓下。 ○ 望筒越次蒙點, 則不得行公陳疏蒙遞, 而無原望勿施之命, 則當次人, 亦不得行公。】。

[주석-353]

『승정원일기』 정조 3년 12월 28일

命書傳敎曰:“注薦復舊後, 因先朝受敎, 曾經及時任實注書, 必會堂后薦進, 旣有定式, 則事面與前有異。 今此在外任人, 不但所薦人之最後進, 以定式之意言之, 有難入闕, 自當待後薦。 而此後如此之時, 亦依此擧行事, 與先朝受敎, 同載故事。”

[주석-354]

『승정원일기』 정조 22년 3월 15일

注書具得魯疏曰:“伏以。 臣卽伏見除旨下者, 以臣爲承政院注書, 臣誠惝怳感隕, 不知所以措躬之地也。 臣百無一似, 最居人下, 記注淸選, 萬萬不稱。 且堂后薦規, 自來至嚴, 曾經者未及區處, 則未經者, 不得付職, 先薦者未及除拜, 則後薦者不得越次, 自是不易之例。 有一於此, 尙難冒膺, 況今旣有曾經, 又有先薦, 而臣以末擬猥蒙天點, 官方已違格例, 冒進實關廉防。 入直有命, 召牌儼臨, 而身居闕中, 承膺無路, 玆敢冒陳短章, 徑出禁扃。 伏乞聖明俯垂諒察, 亟命遞改臣濫授之職, 仍治臣逋慢之罪, 以存院規, 以安私分, 千萬幸甚。 臣無任云云。”

[주석-355]

『영조실록』 48년 6월 21일(을유)

命‘罷注書新薦, 應薦諸人, 今日會于堂后, 依兩院例圈點以進, 銓曹次第以付。’

[주석-356]

『영조실록』 49년 4월 4일(임진)

命‘春秋館領、監事與諸堂, 一體牌招, 都堂圈點, 注書, 則曾經注書三員, 依翰苑例, 兼注書啓下牌招, 今日內注圈。’

[주석-357]

『영조실록』 48년 6월 25일(기축)

持平李得華上疏, 略曰:“今番注書薦, 更以爲圈者, 實出於我聖上用人無偏之至意, 則主其事者, 固當參互愼簡, 而乃反全不愼擇, 混雜成圈。 臣謂一幷改圈, 主圈諸人, 宜施讉罷之典。” 先是, 上, 以注薦挾私不公, 改以圈點召試之規定行, 屬耳得華進此疏, 命削得華職。

[주석-358]

『승정원일기』 영조 48년 9월 22일

李秉鼎啓曰:“明日注書圈點時, 時無職名人, 令該曹依例口傳付軍職, 何如?”

傳曰:“允。”

[주석-359]

『영조실록』 49년 10월 19일(갑진)

命‘永柔、義州文科人下鄕時, 給馬給糧, 武科亦給糧。’ 鄭徵最、劉沛興入注書圈點。 徵最、沛興, 卽永柔、義州新恩, 關西人之入注圈, 前所未有也。

[주석-360]

『승정원일기』 영조 50년 12월 8일

上曰:“注書誰某也?”

益彬曰:“李洪載 而故參判李奎東族也。” 益彬讀注書南鶴聞辭疏。

上曰:“注書何爲辭疏乎?”

益彬曰:“以圈點爲注書, 今當復薦之時, 有所撕捱矣。”

上笑曰:“然乎? 誠可笑。 注書圈點中, 被選召試幾人乎?”

益彬曰:“未詳矣。” 上命持入被選記, 賤臣承命出來, 持入進前。 益彬讀訖。

上曰:“多矣多矣。”

命書傳敎曰:“注書薦復古, 而今召試者十五人, 其無乏也, 而實注書違牌, 故莫知何事, 心常訝之。 今聞承旨所奏, 其章到院, 而以圈復薦撕捱云, 此, 誠萬古可笑。 翰圈召試, 意蓋深焉, 昔翰薦, 豈陶金鍊沙! 今於翰圈復召試, 意在精抄, 而注書雖堂后實官, 異於此, 廣取何傷! 且爲此設兩召試, 亦涉多事, 況館錄, 旣堂錄, 則無召試皆例付。 今翰林遵舊例, 雖注書一體, 其涉多事, 故有此敎, 旣圈之後, 無異薦也。 況已經召試, 於選極矣。 此, 注書萬古淸選, 則可也。豈可以此撕捱! 若此, 則召試十數人, 其將皆然。 噫! 夜長悶過氣亦薾, 聞此不覺口開萬古可笑之敎, 意深, 且聞其人其薦者, 他國人乎! 於今世界, 一則時體, 一則汨董, 此中, 猶有過撕捱, 其亦貴也。 聞此後仍踏下, 適中其意, 而今者新榜濟濟, 已下敎, 於堂后無假官, 其何付也! 問焉下位莫敢, 而右位自薦, 故例若此云, 聞此亦不覺一哂。 挾預備入直, 旣自薦而復撕捱, 此果何貌樣, 其心若何! 況以下敎撕捱注書, 則正當者翰林也。 南鶴聞敍用, 更付一奉敎牌招, 以預備入直, 以抑新進奇怪之習。”

[주석-361]

① 『정조실록』 3년 12월 28일(무인)

行注書薦。 曾經注書在外人, 命待後薦擧行, 著爲式。 柳孟養薦金載瓚、李集斗, 鄭東浚薦吳泰賢、李度謙。

② 『승정원일기』 정조 22년 10월 3일

李海愚啓曰:“注書薦狀, 當爲成送吏曹, 而被薦人金啓溫, 方在奪告身中, 何以爲之? 敢稟。”

傳曰:“蕩滌敍用。”

③ 『승정원일기』 순조 5년 윤6월 1일

傳于徐美修曰:“注書薦, 今日爲之。”

④ 『승정원일기』 순조 9년 3월 2일

注書薦, 李魯集、李光文、李紀淵、李羲準。

⑤ 『승정원일기』 헌종 13년 11월 29일

注書薦, 尹禹錫、朴昇壽、韓敬源、洪鍾雲、閔致庠、權應夔。

⑥ 『승정원일기』 철종 즉위년 11월 28일

注書薦, 金永秀、任應準、李裕奭、韓鎭棨、李崙夏、鄭東奎、李徹宰、金完植。

⑦ 『승정원일기』 고종 5년 1월 8일

注書薦, 李纘夏、吳長善、崔鳳九、趙漢益、李源逸、朴定陽、李晩奎、李元用。

[주석-362]

『大典通編』 「吏典」 〈京官職〉 從二品衙門 奎章閣

提學, 以文衡、弘文·藝文提學通望人, 直提學, 以副提學通望人擬授, 幷以他官兼, 雖外任, 亦兼。 直閣, 以曾經玉署人, 待敎, 以翰圈、注薦、說書通望人, 本閣圈點, 移文本曹擬授。

[주석-363]

『銀臺便攷』 「禮房攷」 〈內閣〉

內閣提學二員【從二品至從一品。】, 以文衡及弘文、藝文提學通望人, 直提學二員【堂上正三品至從二品。】, 以弘文舘副提學通望人, 自吏曹長望受點, 而依宋朝學士直學士之例, 以他官兼之。

[주석-364]

『승정원일기』 정조 16년 3월 29일

祐源曰:“弘錄參圈人姓名, 列書於登瀛錄, 卽館規也。 內閣官制新頒之後, 閣圈尤重於瀛選。 自今以後, 以閣銜而拜館職之人, 一依吏曹、弘文錄例, 令弘文館隨卽書名於登瀛錄, 以內閣錄懸註, 永爲定式施行, 何如?”

上曰:“依爲之。”

[주석-365]

① 『승정원일기』 정조 14년 5월 22일

金履翼, 以兵曹言啓曰:“禁御兩營從事官二窠, 換作實職, 自該營參上實職中, 自辟差出事, 已爲定式矣。 訓鍊僉正二窠加設, 以兩營從事官自辟望擬入, 而望單, 以某營從事官歧, 懸註, 何如?”

傳曰:“此草記, 誤矣。 從事官二窠, 移作實職, 則今此僉正二窠之加設云云, 雖似然矣, 至於以此加設之窠, 仍作從事官例帶之銜, 寧有如許政格乎! 加設事依施, 該營自辟, 則參上諸窠中通瀜爲之事, 分付, 可也。”

② 『승정원일기』 정조 18년 4월 27일

鄭大容, 以奉常寺都提調意啓曰:“今此景慕宮夏享大祭時, 典祀官, 例以本寺判官差送, 而有闕之代, 自辟望, 纔已越送吏曹矣。 令該曹口傳差出, 何如?”

傳曰:“允。”

鄭大容, 以奉常寺都提調意啓曰:“今此景慕宮夏享大祭時, 典祀官, 例以本寺判官差送, 而有闕之代, 自辟望, 纔已越送吏曹矣。 令該曹口傳差出, 何如?”

傳曰:“允。”

鄭大容, 以奉常寺都提調意啓曰:“今此景慕宮夏享大祭時, 典祀官, 例以本寺判官差送, 而有闕之代, 自辟望, 纔已越送吏曹矣。 令該曹口傳差出, 何如?”

傳曰:“允。”

③ 『승정원일기』 헌종 7년 2월 2일

吳取善, 以兵曹言啓曰:“卽見全羅前監司李穆淵移文, 則‘南固別將金宅祚, 以其身病, 不得已改遞, 以營校備望上送。’爲辭矣。 該鎭將身病旣如此, 則有難强令察任, 罷黜, 其代, 當以自辟望施行, 而南固雖是自辟窠, 亦係備望受點之職, 則該道之直爲改遞, 殊違格例。 該道臣推考, 何如?”

傳曰:“允。”

④ 『일성록』 정조 17년 5월 25일

[강] 命‘露梁別將及拜峯別將, 自壯勇營備三望自辟。’

[목] 壯營提調鄭民始啓言:“本營官制, 今已大備, 殿最之法, 當自今年設行矣。 拜峯別將兼別後司把總、古城僉使兼別中司把總、露梁別將兼牙兵將, 幷當入於考績之中, 而露梁別將, 姑未差出, 且當差之人 亦無定制。 來朔貶坐, 不可不差出, 而以本營將校中極擇可合人, 自軍色自辟備三望, 拜峯別將, 則遴差之規, 已有節目, 亦自軍色一體自辟備三望, 移送兵曹事, 請定式施行。” 從之。

敎曰:“係是令初, 以假別將陞實, 此後, 備三望自辟, 送于銓曹, 差出。”

[주석-366]

『승정원일기』 정조 13년 2월 29일

吏曹判書李土+甲曰:“向來直講崔大奎, 有先汰後拿之敎, 其代, 以本館自辟望, 入啓受默矣。 追後聞之, 則崔大奎汰去, 有分揀之命, 而喉院初不頒布於朝紙, 金吾亦不往復於臣曹, 本館又不推去原望, 故全未聞知, 致此做錯。 臣, 則惶恐待罪, 而原望筒勿施, 何如?”

[주석-367]

① 『성종실록』 4년 7월 11일(경자)

兵曹佐郞金禮源等五人輪對。 禮源啓曰:“近來邊將, 或有薦某人可爲某邑守令者, 乃從其所薦而授之, 是重閫外之寄也。 然守令重任, 銓曹遴選注擬, 不必邊將薦之也。 臣恐因此奔競成風, 政出多門, 請禁之。” 命議于政丞。

鄭麟趾、鄭昌孫、申叔舟、韓明澮、崔恒、金礩、尹子雲、成奉祖議:“從所啓, 虞候所任亦重, 竝不許自辟。” 從之。

② 『선조실록』 39년 1월 4일(계유)

遠接使柳根啓曰:“從事官自辟, 例也。 其在平時, 自有賜暇儲養之臣, 不過就此人中帶去, 經變以後, 賜暇之選, 時未復設, 臣每在于外, 罕與後進之士相接, 未知某人能文也。 近日來聞見, 則人之所稱道者, 洪瑞鳳、許筠、金尙憲、李民宬、趙希逸等若干人。 洪瑞鳳, 方爲星牧; 金尙憲, 方爲鏡城判官; 李民宬, 褒貶居下, 未敢啓請帶去, 許筠, 雖在閑散之中, 時留都下, 請付軍職帶去。”

③ 『광해군일기』 10년 6월 24일(신사)

備邊司啓曰:“元帥, 受命專征, 其事體, 固異於等閑將官。 自祖宗朝以來, 佐幕之官, 必許自辟, 而無間於經幄近密之臣者, 非但重其體面。 凡軍門號令之間, 諸將憚壓之際, 幕僚之輕重, 所係非細。 頃者, 姜弘立所帶從事南以雄、鄭遵, 自上竝不許帶去, 群情頗甚落莫。 此後, 所帶從事, 雖在從班之人, 聽其自帶, 以重元戎體面, 爲當。 敢啓。”

傳曰:“依啓。 元帥從事, 雖在經幄, 自辟以帶事, 予亦知之。 但自外, 以營建一事爲閑漫之役, 故如是啓之。 若一毫稍安, 則都監都廳, 豈不可出送乎! 啓意誤矣。 都監提調以下之官, 切勿遷動。”

④ 『인조실록』 2년 2월 5일(기축)

左議政尹昉爲留都大將, 自辟吏曹佐郞李敬興、弘文修撰鄭弘溟, 爲從事官。

[주석-368]

① 『續大典』 「禮典」 〈雜令〉

赴燕時一行, 冬至使, 則堂上譯官二員、堂下譯官二十一員。【若議政、宗班正一品兼謝恩陳奏等號以行, 則加定堂上譯官一員自辟, 堂下譯官一員而自辟, 或不拘堂上。】, 謝恩、奏請、辨誣、進賀、進香、陳慰使, 則堂上譯官二員、堂下譯官十七員【加定自辟各一, 入於此數內。 ○ 進香、陳慰等使, 若以正二品差正使, 則無加定自辟。】, 告訃使, 則堂上譯官一員、堂下譯官十一員, 問安使, 則堂上譯官二員、堂下譯官四員【或各三員。 ○ 凡陳奏、辨誣及或有周旋之事, 則隨其輕重, 或一員或二三員別啓請加帶。】

② 『續大典』 「兵典」 〈廐牧〉

諸道點馬, 以文官擇差。【慶尙左道, 以本寺正自辟差送。】

[주석-369]

① 『大典通編』 「吏典」 〈京官職〉 正二品衙門 戶曹

郞官二員, 自辟久任。

② 『大典通編』 「吏典」 〈京官職〉 正二品衙門 兵曹

正郞二員自辟, 差一二軍色。

③ 『大典通編』 「吏典」 〈京官職〉 從二品衙門 開城府

分敎官一員。【從九品。 『增』 增置, 本府生進, 留守自辟啓差。】

④ 『大典通編』 「吏典」 〈京官職〉 從二品衙門 江華府

分敎官一員。【從九品。 『增』 本府生進或幼學, 留守自辟啓差。】

[주석-370]

① 『大典會通』 「吏典」 〈京官職〉 正一品衙門 宗親府

兼郞廳一員, 以郞廳前銜人, 自辟單差。

② 『大典會通』 「吏典」 〈京官職〉 正一品衙門 忠勳府

兼都事一員, 以嫡長忠義六品以上前銜人, 自辟單差。

③ 『大典會通』 「吏典」 〈京官職〉 正三品衙門 司僕寺

僉正、判官、主簿一, 自辟。

④ 『大典會通』 「吏典」 〈京官職〉 正三品衙門 軍器寺

正, 陞堂上官, 僉正、判官自辟。

[주석-371]

『經國大典』 「吏典」 〈薦擧〉

京外東、西班三品以上, 每三年春孟月, 各薦三人【三品至無職。】。

[주석-372]

『續大典』 「吏典」 〈薦擧〉

各道前銜及生進、幼學之才行表著者, 每式年歲首, 一鄕人保擧于守令, 報觀察使抄薦。【下三道, 無過三人, 上五道, 無過二人, 各其名, 懸錄其才行。 生進, 則年三十以上, 幼學, 則四十以上, 前銜, 則不拘年歲。】

[주석-373]

『續大典』 「吏典」 〈薦擧〉

或所薦人名實不副年歲冒錄者, 論罪。【一鄕保擧人, 以貢擧非其人律論, 觀察使、守令, 罷職。 ○ 京人之往來鄕曲夤緣冒占者, 與保擧者同律。】

[주석-374]

『兩銓便攷』 「東銓」 〈薦擧〉

每年春孟月, 議政府、戶·禮·兵·刑·工曹、兩司各薦堪爲觀察使者, 東班三品【京副正, 外府使。】以上、西班二品以上各薦堪爲守令者【二月初一日入啓。 ○ 應薦不薦者, 本曹察推。 ○ 本曹只薦節度使及邊將。】, 每式年, 觀察使以下【至于牧府。】各薦可合吏任者。【已上並無過三人。】

[주석-375]

① 『문종실록』 1년 10월 17일(임오)

先是, 首陽大君、安平大君議議親除職節次以啓, 乃召左議政皇甫仁、右議政南智、左贊成金宗瑞、左參贊安崇善、右參贊許詡, 命都承旨李季甸、同副承旨盧叔仝, 更議之。 ……一, 吏任可當者敍用。 僉曰:“有吏幹可任事者, 則用之可矣。”

② 『성종실록』 3년 3월 27일(계해)

傳于吏曹曰:“吏任薦及保擧人, 曾經試才及已行六品以上顯官者外, 依蔭子弟例, 四書中一書、五經中一書, 聽自願試講。”

[주석-376]

『선조실록』 6년 2월 4일(을묘)

政院抄啓東班三品以上、西班二品以上各薦堪爲守令·萬戶者及吏任可當保擧。

[주석-377]

『승정원일기』 인조 27년 2월 3일

政院啓曰:“今己丑年例守令薦擧單子一百二十七張、邊將薦擧單子一百八張捧入。 其未及薦擧之人, 令該曹察處。 且吏任薦, 例於式年爲之, 而江原監司柳碩, 今番守令、邊將單子混同薦擧, 有違法典, 殊欠詳察。 請監司柳碩推考, 吏任薦, 則令該曹勿施, 何如?”

傳曰:“允。”

[주석-378]

『經國大典』 「吏典」 〈薦擧〉

每年春孟月, 東班三品以上、西班二品以上, 各薦堪爲守令、萬戶者, 竝無過三人, 若犯贓汚、敗常之罪, 則幷坐擧主。 每年春孟月, 議政府、六曹堂上官及司憲府·司諫院官員, 各薦堪爲觀察使、節度使者, 忠勳府薦功臣子孫才堪吏任者。

[주석-379]

① 『續大典』 「吏典」 〈薦擧〉

守令可合而無薦者, 本曹堂上薦擬。【十考十上、五考五上者, 雖無薦, 竝擬。 ○ 應薦不薦者, 該曹察推。 ○ 犯贓者, 薦主峻職, 重者削職。】

② 『銀臺便攷』 「吏房攷」 〈守令邊將薦擧〉

京外守令、邊將薦擧單子幾度, 依例捧入時, 其中若有應薦不薦人, 則以‘令該曹察推。’之意, 自本院啓辭。

[주석-380]

『銀臺便攷』 「吏房攷」 〈守令邊將薦擧〉

京司及各道守令、邊將薦單與狀啓, 留置本院, 二月啓辭入啓。【初一日齊戒, 故初二日入啓, 而若又値齋, 則無故日入啓。】

[주석-381]

『銀臺便攷』 「吏房攷」 〈守令邊將薦擧〉

每年正月內, 議政府、六曹、司憲府、司諫院薦進, 而吏曹只薦節度使, 兵曹只薦觀察使。

[주석-382]

『銀臺便攷』 「吏房攷」 〈守令邊將薦擧〉

觀察使、節度使薦, 隨其入來, 卽爲入啓, 啓下後, 出朝報。【每年正月內, 議政府、六曹、司憲府、司諫院薦進, 而吏曹只薦節度使, 兵曹只薦觀察使。】

[주석-384]

『六典條例』 「吏典」 〈忠勳府〉

總例每年春孟月, 本府薦功臣子孫才堪吏任者三人。

[주석-385]

① 『승정원일기』 영조 30년 7월 11일

洪啓禧所達:“八路每式年薦士, 自是國典。 忠淸、慶尙、全羅三道各薦三人, 其餘五道各薦二人。 當初立法, 非不美矣, 而近來不免廢弛。 獨京畿、湖西, 依式薦進, 湖南、海西, 則間間爲之, 其餘諸道, 永不擧行。 蓋銓曹, 則以薦剡之未及盡公而多不檢擬, 各道, 則以銓曹之多不檢擬而廢閣不行, 兩皆非矣。 自今以後, 每式年極擇一道內望實俱著者, 依例薦聞之意, 各別申飭諸道, 何如?”

令曰:“依爲之。”

② 『일성록』 정조 1년 2월 1일

予曰:“守令薦, 同道外, 不得爲之, 此有先朝受敎。 其時, 仍爲定式乎? 知入。”

鎭衡曰:“守令之不得薦他道人, 果有定式云矣。” ……

敎曰:“副提調, 持加減心腎湯, 入侍。”

予曰:“守令之薦, 法意甚重, 而淆雜之弊, 實難矯正, 是可悶矣。”

國榮曰:“生民休戚, 專係守令, 故旣設薦法, 又爲署經之規, 欲其擇之又擇, 必得其人, 而近來此法有名而無實。 其在修擧之道, 薦主論罪之法, 不可不申明矣。” ……

敎曰:“每於歲首, 京外薦守令、邊將, 法意甚重, 固不當冗雜, 而況當始初, 尤宜審愼。 觀薦單, 外方, 幾皆各薦本道人才, 猶可說也, 至於京中, 極甚不審, 旣不能審之於薦之之始, 尙何望其成效! 殊非勵精之本意。 京中薦單, 一幷勿施, 更爲修啓事, 知委。”

[주석-386]

『승정원일기』 인조 7년 3월 27일

傳曰:“知道。 五品以上中守令、邊將可合人, 依各年正月例, 使之別薦, 宜當。 且嘉善以上, 則薦擧未妥, 雖無薦擧, 擇用, 可也。”

[주석-387]

『승정원일기』 정조 15년 12월 22일

以全羅監司鄭民始狀啓道內人才別薦事, 傳于趙鎭宅曰:“八道之中, 唯完伯知朝令之不可踰越乎! 式年薦三人外, 今番別薦命下之後, 又以二人, 趁都政狀聞。 而諸道尙此杳然, 勘罪之擧, 已有日前傳敎。 而先從湖南別薦二人, 今日政調用, 式年薦中首薦, 亦令今日政調用, 以示信令之意。”

[주석-388]

① 『인조실록』 「부록」

五月又下敎曰:“爲政之要, 在於得人, 致治之務, 急於求賢。 予念世不乏人才, 而求賢之道未弘爾。 持身方正, 有德行者; 潛心義理, 有學術者; 智勇過人, 可以制敵者; 氣節堅確, 可以直諫者; 不畏彊禦, 奉公剛果者; 通達世務, 處事明敏者, 皆可大用。 其令在外文、武官各擧所知, 又令諸道監司搜訪啓聞。”

② 『효종실록』 4년 2월 20일(정사)

吏曹啓曰:“掌令徐元履以爲‘守令可合人, 如先王朝例, 別薦收用爲當。’云。 曾在先朝以潛心義理, 有學行; 持身方正, 有德行; 氣節敦確, 可以直諫; 不畏强禦, 奉公剛果; 通達世務, 處事明敏; 智勇過人, 可以制敵, 六條爲目, 特令東班三品以上、西班二品以上別薦以啓矣。 今亦依此施行乎?” 從之。

[주석-389]

① 『續大典』 「吏典」 〈薦擧〉

經行被薦直陞六品者, 免講。【別薦入仕之類, 竝依例就講。】

② 『大典通編』 「吏典」 〈京官職〉

❶ 經筵官抄選, 大臣、吏曹堂上俱會賓廳抄啓, 南臺, 勿以一銓堂意見遽然通淸。

❷ 贊善、進善, 以學行有士望者擬差或單付; 諮議, 用別薦, 而無可合人, 則問議廟堂, 勿拘幼學差出。

③ 『兩銓便攷』 「東銓」 〈薦望〉

諮議, 用經行別薦, 而無可合人, 則問議廟堂, 勿拘幼學差出。

[주석-390]

① 『중종실록』 35년 7월 25일(갑인)

領議政尹殷輔議:“每三年歲首例薦者, 類皆冗雜, 故特命別薦, 欲得有才行, 可堪任用者收敍。 凡預薦擧者, 宰相豈不審得其人之賢否而循例薦進乎! 若待試才, 方許敍用, 則殊無別薦之意, 似不必取才。 但其中與薦者, 或不厭於人心, 則在銓曹權衡如何耳。”

② 『승정원일기』 경종 2년 12월 28일

崔錫恒所啓:“臣, 於頃日筵中, 以當此艱虞溢目之日, 收拾人材, 爲急先務之意, 有所陳達, 而未及畢辭矣。 蓋雖有抱材之人, 若無薦拔之擧, 則朝家何以得知而隨器調用乎! 依前別薦之例, 內, 則時任·原任大臣、六卿、三司長官、曾經備局堂上、曾經將任, 外, 則兩都留守、諸道監司·兵使、統制使, 各薦三人, 而條目, 則學行才局及有智略膽勇可合將任, 懸注薦進, 恐爲得宜。 以此分付, 何如?”

上曰:“依爲之。”

[주석-391]

① 『大典通編』 「兵典」 〈京官職〉

參上武兼、守門將, 未經六品實職前, 毋得直擬於都事、判官等職。【不次別薦人, 勿拘。】

② 『승정원일기』 숙종 6년 5월 29일

又啓曰:“前日別薦中不次擢用之類, 又爲論第抄選以入事, 命下矣。 領議政金壽恒、左議政鄭知和, 方在調病□呈告之中, 待其行公, 相議抄選之意, 敢啓。”

③ 『승정원일기』 영조 2년 9월 10일

致中所啓:“年少武弁可用之類, 必有不次、將領等薦目, 然後方可別爲調用矣。 今則舊薦旣盡, 新薦久不爲之, 若欲驟加陞擢, 則近乎無漸, 新薦之擧, 似不可已, 而兵判之意, 亦然矣。”

興慶曰:“不次、將領薦, 例以堂下中有聲望者爲之。 曾在先朝, 卽今禦將, 入於不次薦, 而其後更無新薦之事, 蓋此等薦剡, 必有成命, 然後乃可擧行矣。”

上曰:“若無薦目, 而驟加擢用, 則近乎無漸, 不次及將領薦, 令廟堂爲之, 可也。”

[주석-392]

① 『大典會通』 「兵典」 〈京官職〉

關西別薦, 每歲首, 試取狀聞調用。

② 『승정원일기』 숙종 5년 6월 4일

晝講時, 禮曹參判權大載所啓:“咸鏡一道, 素稱武士之鄕, 而近來朝家, 無別樣調用之事, 故雖有可用之人, 沈沒遐陬, 皆有落莫之歎, 甚非收拾人心激勸邊上之道也。 關西, 則因道臣狀啓, ‘監、兵使, 每年歲首例薦邊將時, 以本道武士可用者, 別薦五人, 以爲調敍之地。’事, 旣自備局覆啓蒙允。 今此北路, 亦依關西例, 令監司及南、北兵使, 歲首各薦武士五人, 啓下兵曹, 以爲調用激勸之地, 似當矣。”

都承旨閔黯曰:“本道雖爲薦報, 而該曹之實, 則渠輩被薦之後, 徒勞往來, 而反爲招怨之歸, 本道報薦之後, 着實調用, 可矣。”

大載曰:“曾在孝廟朝, 義州人, 則有懸錄擬望之敎, 今亦於擬望之時, 以北關人懸錄, 似爲着實矣。”

上曰:“北道武士, 使監司及南、北兵使, 歲首各薦五人, 以爲趁卽調用之地, 而擬望之時, 亦令懸錄, 可也。”

[주석-393]

① 『중종실록』 20년 4월 2일(신묘)

政府啓曰:“頃日許硡所凡窠闕, 無遺差塡事, 臣等雖百計思之, 勢所難能, 但令銓曹隨闕隨差而已。 吏曹欲別薦四館, 然四館官員, 一年兩都目出敍, 自有舊法, 別薦之事, 出於近世。 若於法外, 猥濫別薦, 則將有後弊, 不可爲也。 但近來, 罷職人員甚多。 以此, 百司多有窠闕, 人物不足, 故以公罪見罷者, 不久卽敍, 或得陞品。 以此, 見罷者無所懲艾。 臣等意請自今罷職時, 須商量當罷而罷之, 旣罷者不卽敍用, 則罷職者少, 見罷之人, 無濫陞之弊矣。 且前者, 生員、進士遊街, 旣以災變停之。 今者, 平安道癘疫、災變甚大, 文、武科遊街, 請竝停何如?”

傳曰:“用人事, 知道。 且遊街事, 文、武科出身, 比之生員、進士, 則其數少, 輕重不同, 故特令遊街, 然果有災變, 當停之。”

② 『승정원일기』 현종 11년 3월 21일

又所啓:“近來四館, 每患積滯, 而承文院、成均館、校書館, 尤甚積滯。 已前, 則都目之外, 例爲春秋別薦, 而近, 以無翰林故有所拘碍, 不得別薦。 在前, 雖無翰林, 有別薦之時, 今, 亦依前三館使之別薦, 何如?”

[주석-394]

『典律通補』 「吏典」 〈考課〉

四館【『續』 ○ 藝文館、承文院、成均·校書館。 『補』。】參外, 勿論免新先後, 計實仕陞遷, 雖在右位, 不來仕者, 毋得付職。

제3편 양반(兩班)의 고과(考課)

제1장 동반(東班)의 고과(考課)

[주석-1]

『태조실록』 1년 8월 2일(신해)

定入官補吏法。 凡初入流品, 作七科, 曰<文→門>蔭、曰文科、曰吏科、曰譯科、曰陰陽科、曰醫科, 吏曹主之; 曰武科, 兵曹主之。 其出身文字, 如前朝初入仕例, 明寫年甲、本貫、三代, 署經臺諫。 不由七科出者, 不許入流品。 每除拜, 所司考其出身文字, 方許署謝。

[주석-2]

① 『태종실록』 3년 6월 9일(을묘)

令初入仕者, 幷試『朱文公家禮』。 吏曹請之也。 雖已入仕者, 七品以下, 亦令試之。

② 『태종실록』 11년 11월 3일(경신)

命初入仕者, 皆屬茶房。 吏曹判書李稷進言曰:“今之茶房, 前朝阿介赤, 而仕於阿介赤者, 皆庸人也。 今之子弟不肯仕於茶房。” 故有是命。

[주석-3]

『태종실록』 14년 4월 2일(을사)

吏曹上初入仕法。 啓曰:“在前初入仕一等許都染署令同正, 二等許署丞同正, 三等許惠濟庫直長同正。 今惠濟庫已革, 都染署令改爲丞, 丞改爲副丞, 今後宜將一等爲都染署丞同正, 二等副丞同正, 三等架閣庫錄事同正。” 從之。

[주석-5]

『세조실록』 9년 2월 17일(병자)

吏曹啓:“在先吏科出身一等稱都染署<承→丞>同正, 二等都染副<承→丞>同正, 三等架閣庫錄事同正給牒, 今罷都染署, 請一等稱架閣庫<承→丞>同正, 二等架閣庫副<承→丞>同正。” 從之。

[주석-6]

『세종실록』 8년 4월 21일(갑신)

吏曹啓:“前此吏科取才, 每於四仲月, 取之無定數, 成衆官無闕, 未得入屬, 閑遊者多至百餘人。 且外方生徒, 勿論農時, 往來聚會, 京外相推, 苟免軍役。 乞自今依他雜科例, 每當子、午、卯、酉年, 講試『家禮』、律、書、算、『六典』, 取七十人, 以爲定額, 隨其成衆官有闕定送。” 從之。

[주석-7]

① 『세종실록』 11년 3월 22일(무진)

吏曹啓:“前此吏科, 無定額, 亦無年限。 曾於丙午年受敎, 定額七十人, 然校書館, 則仍舊無定額。 請自今校書館取二百十人, 報本曹, 曹考其世系, 依永樂十七年三月受敎, 更試七十人, 差初入仕出身之職, 署經臺諫給牒, 又考才品, 隨成衆各處去官多少量數分遣。” 從之。

② 『세종실록』 13년 9월 22일(계미)

吏曹啓:“前此吏科出身者, 取才後, 卽分定于成衆各處。 宣德元年四月日, 本曹受敎‘自今初入仕生徒, 除四仲月試取, 依他科例, 每當子、午、卯、酉年, 講論『家禮』、律文、書、算、『六典』, 取七十人, 於成衆各處, 隨窠闕定送。’ 本年二月詳定所改受敎內‘初入仕出身者, 署經臺諫給帖後, 考其才品, 於成衆各處, 隨其去官多小, 量數分定。’ 然『六典』時未頒行, 未得擧行, 故外方散接生徒等, 不分農時及寒暑, 頗多留京, 每日立門待闕, 實爲有弊。 請上項吏科出身人及門襲蔭取才入格人內願入成衆官者, 依詳定所受敎分定, 各於所定衙門, 待次入屬。” 從之。

③ 『세종실록』 17년 5월 2일(계유)

吏曹啓:“吏科取才人, 校書館入格後, 有故未得更試者, 依文、武科例, 後式年許直赴本曹更試。” 從之。

[주석-8]

① 『세종실록』 28년 12월 26일(기미)

傳旨吏曹:“今後吏科及吏典取才時, 『訓民正音』, 竝令試取, 雖不通義理, 能合字者取之。”

② 『세종실록』 29년 4월 20일(신해)

傳旨吏曹:“正統九年閏七月敎旨節該‘咸吉道子弟欲屬內侍、茶房、知印、錄事者, 試書、算、律、『家禮』、『元』·『續六典』, 三才入格者取之。 然吏科取才, 不必取俱入六才者, 但以分數多者取之。’ 咸吉子弟三才之法, 與他道之人別無優異。 自今咸吉子弟試吏科者, 依他例試六才, 倍給分數。 後式年爲始, 先試『訓民正音』, 入格者, 許試他才, 各司吏典取才者, 竝試『訓民正音』。”

[주석-9]

『세조실록』 1년 11월 3일(갑술)

吏曹啓:“舊例卽位之初, 別試文、武科, 竝取吏科, 請依舊例試取。” 從之。

[주석-10]

① 『세조실록』 3년 7월 13일(갑술)

吏曹啓:“吏科及承蔭出身封贈爵牒等項文牒, 皆用吏文, 獨於東、西班五品以下告身, 襲用吏讀, 甚爲鄙俚。 請自今用吏文。” 從之。

② 『세조실록』 14년 6월 28일(병진)

吏曹啓曰:“吏科出身牒, 舊例一等架閣庫丞同正, 二等副丞同正, 三等錄事同正稱號, 成牒給之。 今革架閣庫, 仍稱虛號不可, 請用白牌, 稱‘奉敎具官某吏科某等第幾人出身。’” 從之。

[주석-11]

『성종실록』 3년 3월 27일(계해)

傳于吏曹曰:“吏任薦及保擧人, 曾經試才及已行六品以上顯官者外, 依蔭子弟例, 四書中一書、五經中一書, 聽自願試講。”

[주석-12]

① 『성종실록』 9년 4월 8일(기해)

朱溪副正深源上書曰:“……今得人之門, 不爲少矣, 有曰科擧, 曰保擧, 曰吏任取才、蔭取才。 然科擧, 則多文而少實, 保擧, 則若不是姻婭之故, 是賄謁之徒, 若吏任、蔭取才, 則慢不致意, 徒爲文具耳。 乃欲以此得人, 可謂踈矣。”

② 『성종실록』 9년 4월 15일(병오)

幼學南孝溫上疏曰:“……國家用人, 有文武之科, 有雜學之科, 有承蔭之目, 有吏任之目, 科目之外, 又有孝子順孫之搜訪。”

[주석-13]

① 『연산군일기』 3년 1월 3일(을사)

持平姜叔突、正言趙元紀等啓:“愼繼源厭其爲邑薄, 敎母上言, 特換京職。 夫守令之任, 人皆惡之, 故國家立法, 未經守令者, 不得陞四品以上資。 守令呈辭者, 准期不敍, 敍, 則還除外官。 今若不改, 則大典之法毁矣。 且繼源夤緣戚里, 臣等恐殿下有私情也。 宣陵參奉, 殿下以三年侍陵, 陞拜六品。 然先王奉先之心, 亦豈少哉! 皆授直長, 此酌輕重而得中, 所當遵守也。 且權悰亦連戚里, 臣等恐殿下有私情也。 且大典‘凡新授者, 東班, 則試吏任才; 西班, 則試諸將才, 然後方許敍用。’ 所以然者, 恐無才德者間於其間也。 今敦義等, 未試才而特除爲宣傳官, 先王試才之法, 亦大壞矣。 且敦義, 亦外戚, 臣等恐殿下有私情也。 請竝改之。” 不聽。

② 『연산군일기』 5년 1월 20일(경진)

正言尹殷輔啓:“愼敦義, 以內禁衛, 無諸將取才而特授宣傳官, 且不試吏任而超授四品之職。 祖宗朝設試才之法者, 欲用有學解者也, 爲一敦義, 毁祖宗之法, 可乎! 不可不改正。”

③ 『연산군일기』 10년 1월 5일(정묘)

傳曰:“司果金孝孫, 其差中部主簿, 將仕郞宋希文, 差東班職。 孝孫等, 雖不試吏任才, 竝敍用。”

[주석-14]

『중종실록』 11년 5월 20일(경자)

參贊官金安國曰:“取士之途, 只有文·武科與門蔭、吏任而已。 正科, 則每三年試取, 額數本少, 其所以取之之途甚狹, 故登仕版而敍任中外者不多。 凡布列庶職、分憂列邑者, 類皆門蔭、吏任出仕之人, 而吏曹, 於試才, 略不致意, 所講書冊, 抽出初卷初面, 暫令讀之, 或不能解句讀而亦不傾聽, 例出粗、略之栍。 『大典』內取才, 必於每年正月, 而唯取自便, 不待齊坐, 不拘限月, 隨其願試者之意而試取, 故觀聽不嚴, 尤成循常之例。 銓曺之所取如是, 故門閥子弟, 安於豢養, 視以爲泛, 不以爲難, 平時不事學問, 無所知識, 發身之後, 暗於行事, 怠於職務, 乏人之嘆, 固無足怪, 而庶職之不理, 全由於是。 此, 當今之急務。 臣考『經濟續六典』, 於「吏典」各品子孫承蔭條云‘年二十以上, 祖、父、親堂伯叔、兄弟及大小官薦擧呈吏曺, 移文藝文館試取, 入格者給牌, 還報吏曺, 許司醞直長同正、司醞副直長同正。 凡因承蔭受同正者, 隨宜敍用。’ 云, 『元典』則云‘下藝文館、春秋館, 試經能通者, 依文科例給牌。’云, 此, 則門蔭取才也。 其曰同正云者, 試才後未敍用前影職也。 初取才後, 授以此官, 如及第、生員、進士之名, 常時稱號以爲榮, 雖終身未敍, 猶得此官號, 不至終於學生, 亦祖宗厚遇公卿、大夫之後之美意也。 其吏科試取條云‘凡吏科出身者, 校書館, 每當子、午、卯、酉年, 試取二百一十人, 報吏曺, 更試取七十人, 隨其等第, 授初入仕之職, 署經臺諫給帖後, 隨其才品, 分送各處。’ 云, 此, 則吏任取才也。 其云初入仕之職者, 謂『元典』所云一等都染署令同正、二等都染署丞同正、三等惠濟庫直長同正等職也。 此, 祖宗列聖累代所用之良法。 至世祖、睿宗朝改『大典』時, 只令吏曺試取, 祖宗之意, 必以謂‘銓曺盡心公正而取之也。’ 寧知後日之弊若是乎! 『續典』之法, 行之經久而無弊, 今『大典』之法, 立之未久而其弊若是。 此, 祖宗之法, 固當從其無弊者, 雖經久之法, 久而弊生, 則變而通之。 故『大典』不云‘勿改舊典。’云, 而只云‘勿輕改舊章。’ 又云‘新法之立, 舊法之改, 議政府擬議署經, 出依牒。’云。 況此, 則非新立之法, 乃祖宗列聖累世行之而得效者乎! 今略倣『經濟六典』之法, 門蔭、吏任取才, 於每年正月, 或開場他處試取, 或依諸科例臺諫參試于本曺, 竝出榜給牌, 入格者敍用, 則庶合於舊『六典』之意, 亦不戾於今『大典』之法, 而乳臭不學庸愚無識之輩, 不得濫仕于朝矣。” 上曰:“非文、武科, 則皆出於吏任取才, 古, 則出於吏任者, 或爲憲府之官, 以其人物可用也。 用人, 當論人物, 而今之吏任取才, 不以其實, 故與文臣, 似爲區別, 其取才, 果宜如『大典』之法也。”

[주석-15]

『經國大典』 「吏典」 〈取才〉

蔭子弟:【每年正月。 ○ 功臣及二品以上子、孫、壻、弟、姪, 原從功臣, 則子、孫, 實職三品者之子、孫, 曾經吏·兵曹、都摠府、司憲府、司諫院、弘文館、部將、宣傅官者之子年二十以上, 許試敍用, 欲屬錄事者, 聽。】 講【五經中一, 四書中一。】

[주석-16]

① 『중종실록』 11년 5월 8일(무자)

光弼曰:“國初, 欲出自南行者, 皆試吏任才, 而藝文館掌之。 今則不然, 南行出身者, 不令赴擧, 恐未便。”

應箕曰:“學而優, 則仕; 仕而優, 則學, 聖人有此言也。 出於南行者, 使不得赴擧, 則入仕之路窄矣。”

光弼曰:“見中原科擧之法, 名在學籍者, 得以赴擧, 不然, 則不得赴擧焉。 我國科擧, 雖閑良、雜類, 皆許赴, 故儒生之名付學籍者, 少矣。 且科擧出身者, 亦豈皆正心者乎! 銓曹當知此意, 廉退者擢用之; 輕薄者擯棄之, 不可徒以區區節目而變其士習也; 又不可期以日月而必效也。”

② 『중종실록』 12년 1월 14일(경인)

參贊官金安國進曰:“吏任試才, 將以擇人而授職, 其仕進之路, 與科擧不異。 今也試取, 專委吏曹, 是, 信其任也。 然或以宰相子弟, <武→或>以素識, 或以族屬, 率皆愚騃殘劣之輩展卷不讀者, 托爲取才, 盡敍於朝。 是以, 注擬之際, 常患無人者, 在初不擇其人故也。 臺諫之所不欲往參者, 以其古無之事也。 臣意以爲‘無如斯事之當理也。’” 侍講官柳溥曰:“吏曹, 乃六曹之長也。 旣授專任之權, 而又使臺諫往參, 是以六卿之長爲臺諫所檢察, 此, 不可也。 金安國所論, 蓋欲矯一時之弊也。”

③ 『중종실록』 18년 3월 16일(정사)

承旨金希壽, 將初入仕人注擬事, 問于大臣及吏曹判書李沆, 沆曰:“初入仕人多數注擬事, 徐厚啓之, 臣亦聞之, 果好矣。 如有參奉之闕, 以取才置簿之人, 一時竝擬, 則恐至混淆。 若以二三十人擬之, 則似無不可矣。”

袞曰:“在成宗朝參奉有闕, 則多數注擬, 今亦如是, 可也。 但未知其後以何意擬三望也。”

上曰:“多數注擬, 則果好矣。 其後還擬三望者, 必以人物自初入仕當擇之故也。”

袞曰:“非惟吏任取才, 亦有自生員、進士而入仕者。 此, 則以年壯可仕者及累擧不中者, 亦可擬也。”

上曰:“注擬者或以二十或以三十定數爲之, 若或多、或小, 則不可也。”

沆曰:“生員、進士, 使成均館抄報而爲之乎?”

上曰:“生員、進士, 令成均館報吏曹而用之, 則不合於勸奬儒士之方。 在學之士, 當令正科出身而用之也。”

沆曰:“生員、進士竝擬事, 當臨時酌宜爲之也。”;

④ 『명종실록』 8년 4월 21일(병신)

招三公及二品以上宰臣于闕庭, 議門蔭取才臺諫往參事。 沈連源、尙震、尹漑、申光漢、安玹、張彦良、李浚慶、金明胤、李夢麟、宋叔瑾、李光軾、鄭惟善、尹倓、蔡世英、元繼儉、閔應瑞、鄭裕議:“蔭取才隔帳, 臺諫參試事, 臣等前議以爲不可者, 吏任與正科有間故也。 今觀言者之意, 欲無猥濫之弊, 是則未爲不可。”

鄭士龍議:“吏蔭取才, 固宜謹嚴, 而自來解弛。 其試講之時, 臺諫往參無妨。”

趙士秀議:“門蔭取才, 抽講淺帙, 僅連句讀, 其來已久。 此, 臺論之所由發也。 該曹務用公道, 勿以私意間之, 則雖無臺諫之參, 庶去積弊。 別立新條, 恐或未安。”【前日大司諫尹春年啓于經席, 命議之。】

傳于政院曰:“蔭取才遣臺諫事, 依三公議。”

[주석-17]

① 『명종실록』 14년 3월 19일(신묘)

憲府啓曰:“近日政事之間, 多有任情之失, 注擬之際, 專事市恩。 文官與門蔭有間, 而備望之時, 以門蔭爲首, 初入仕之人, 皆從請囑而擬望。 以堂下官, 注擬於堂上之職, 則必具由啓稟, 例也, 曾未有自下擅擬如前日爲也。 請吏曹堂上【判書洪暹、參判元繼儉、參議李英賢。】、色郞廳【正郞洪天民、佐郞丁胤禧。】, 幷罷。” 後三啓, 只命遞。

② 『명종실록』 22년 2월 21일(정미)

持平辛應時曰:“國家用人, 正科出身之外, 門蔭居半。 若不得已, 則初入仕門蔭之官, 精擇爲可。 而近來公道板蕩, 請囑成風, 宰相不論賢否, 度其親踈, 而托之銓曹。 以此各司初仕之官, 率皆庸劣之輩, 尸居其職, 而多爲下吏之所弄。 及爲守令, 而不知牧民之爲何事, 各司之罷弊、生民之困瘁, 其病根皆在於此, 極爲寒心。 始不擇愼於初筮之時, 則注擬守令之際, 常患乏人者, 理勢自然也。”

[주석-18]

① 『續大典』 「吏典」 〈除授〉

吏文、天文學敎授之類, 勿論生進、幼學年三十以上擬差【能麽兒同。】, 臚唱、引儀, 年二十以上擬差。

② 『大典通編』 「吏典」 〈除授〉

監役, 學生年四十, 守奉官, 學生年三十以上擬差。

③ 『典律通補』 「吏典」 〈京官格式〉

❶ 生員、進士, 雖無保擧, 隨才注擬。【『續』】

❷ 陵·殿參奉、部都事、敎傅、敎官、洗馬, 生進年三十以上差。【『增』 『補』 ○ 從享先賢、功臣、儒賢、戰亡、寃死、淸白吏、嫡長孫, 勿拘。 『續』 ○ 參下都事外, 雖非生進, 前銜則勿拘。 『補』】

❸ 假監役, 學生年四十, 敦寧參奉、守奉官, 學生年三十以上差。

❹ 禮賓參奉一窠、順康園守奉官蔭窠, 忠勳府, 以功臣嫡長忠義自辟。 【『增』『補』】

❺ 吏文學官、天文學敎授之類, 勿論生進、幼學年三十以上【能麽兒同。】, 臚唱、引儀, 年二十以上差。【『續』】

❻ 年未滿二十者, 勿授東班職。【諸科出身否。 『經』】

❼ 三曹郞, 生進人擬。【學行不拘。】

④ 『兩銓便攷』 「東銓」 〈初仕〉

❶ 生員、進士【年三十以上。】, 雖無保擧, 隨才注擬; 假監役官【年四十以上。】、守奉官【年三十以上。】, 學生擬差【……】。

❷ 敦寧參奉望筒, 敦寧懸註。【……】

❸ 敎官、部都事、大君·王子君師傅、王孫敎傅, 非生進, 不得擬望。【敎官、師傅、敎傅, 則承傳及前銜人, 勿拘。】

❹ 江華分敎官,【有地閥人, 本府單差報來。】 任滿六十朔後, 始擬齊朗, 禮賓參奉,【勲府自辟窠。】 生進中人與忠義輪差。【忠義, 則勳府自辟; 中人, 則本曹差出。】

❺ 賓獄窠, 雖非生進, 已經宗郞、學官、能郞、假引儀者, 亦擬差。

❻ 假引儀,【年二十以上。】 本曹取才擬望, 而薦主與監鍊贊儀, 懸註。

⑤ 『兩銓便攷』 「西銓」 〈初仕〉

洗馬, 以生進人【年三十以上。】差出。【承傳, 則勿拘。】

[주석-19]

① 『銀臺便攷』 「吏房攷」 〈政事〉

亞銓或三銓開政時, 有初仕差出之命, 則書送上䟽大槩于政院, 還出給呼望後, 始爲擬望。【古例, 則雖有見窠皆令差出之命, 初仕, 則非特敎, 不得擧論。 近或再政望入啓時, 以‘雖有初仕闕, 亞、三堂不得擬入。’之意, 微禀。】

② 『兩銓便攷』 「東銓」 〈初仕〉

初入仕, 非判書, 不得差出。【亞堂政, 見窠, 皆令差出, 則入稟後, 出疏槩差出。】

③ 『승정원일기』 영조 11년 5월 28일

持平金尙魯疏曰:“……參下蔭職, 乃是守令階梯, 而仕路之淆雜者有之, 風習之可惡者有之。 司饔直長宋啓胄, 與吏對棋, 全沒體貌, 平市奉事梁夏吉, 事多鄙瑣, 謗騰市民, 孝陵奉事羅景道, 侵虐陵卒, 殆不堪命, 氷庫別檢李希益, 巧占閑官, 多有辭說。 竝宜汰去也。”

④ 『승정원일기』 49년 6월 19일

希敎、復休、泰齡、大中、履健所啓:“初仕, 乃是守令之階梯, 而生民之休戚, 全係於守令, 每當都政, 聖敎申飭, 前後諄摯, 銓曹未能仰體德意, 其所差除, 只循舊套, 是豈爲官擇人之意哉! 今當都政隔日, 尤宜另飭。 至於西銓, 則武士之積滯, 尤爲可矜。 今番參下窠闕, 旣不少, 宜有疏通之道。 請申飭兩銓, 初仕、守令, 各別擇差, 武參下, 亦爲另擇疏滯, 俾有實效。”

[주석-20]

『선조실록』 34년 5월 27일(갑자)

憲府啓曰:“當今第一急務, 莫先於保民, 保民之術, 莫先於擇守令。 今日初入仕者, 是他日爲守令者也。 任銓之官, 非不欲愼其遴選, 而聞見有限, 請囑有礙, 未免有非人混擬於其間。”

[주석-21]

『승정원일기』 경종 1년 1월 17일

新啓:“……初仕之職, 是守令階梯, 則不可不擇差。 而新除授濬源殿參奉宋後謙, 人地素輕, 才行俱乏, 貞陵參奉申鈛, 平生牟利, 鄕鄰唾鄙, 濫通仕路, 爲駭物情。 請新除授濬源殿參奉宋後謙、貞陵參奉申鈛, 竝命汰去。

[주석-22]

『승정원일기』 현종 3년 3월 21일

府啓:“參下蔭官積滯之弊, 言之久矣, 因循至今, 莫有變通, 豈非朝廷之失乎! 參奉六十六員, 奉事二十二員, 直長十八員。 至於陵參奉準三十朔, 始陞奉事, 準奉事十五朔, 始陞直長, 而奉事之數, 不啻倍減於參奉, 雖至六十朔, 或未陞奉事。 況直長, 比奉事尤少, 而都事、察訪、別檢與參奉, 通四歧共陞直長, 而幼學四十歲、生進三十歲, 方許筮仕, 積了十年之久, 未陞六品之階。 雖有才智可用之士, 自至衰老廢仕之境, 朝家調敍之道, 豈容如是! 京參奉瓜限十五朔, 而外參奉三十朔, 尤爲無據。 雖京司多事之地, 豈曾逐日供仕! 況南別殿、社稷參奉, 輪回替直, 一月之內, 十五日, 便是本家在家之日, 而獨於外參奉, 只計在職日, 必準三十朔, 甚不均矣。 竊念祖宗朝陵殿之數, 不至此多, 故參奉之數, 亦隨而少, 奉事、直長, 未嘗減省, 雖準三十朔, 不至於積滯。 今若諉之祖宗朝舊章, 而不思善變, 則不幾於膠柱之甚乎! 自今以後, 都事、察訪、別檢, 依監役例, 滿三十朔直陞六品, 京、外參奉瓜限, 竝以十五朔爲準, 凡參下仕滿者, 不待都目, 隨滿卽遷, 然後庶可以少革積滯之弊。 請令該曹作爲條式, 稟旨變通。”

答曰:“依啓。”

吏曹啓曰:“命下矣。 參下官積滯之弊, 果如憲府啓辭, 合有變通之擧。 而外參奉之準朔後淹滯, 常由於奉事、直長之窠狹, 若不開廣陞遷之路, 而徒減其朔數, 則積滯之弊, 猶夫前日, 京外參奉之同其朔數, 殊非善變之道。 且參下仕滿者, 不待都目, 隨滿卽遷, 有違舊例, 不可輕議。 至於都事、察訪、別檢, 依監役例, 滿三十朔直陞六品, 則可無積滯之弊, 而三歧之竝爲直出六品, 似爲太多。 無已, 則其中都事一歧, 自本任準三十朔直出六品, 恐或無妨。 係是官制變通, 臣曹不敢擅便, 議大臣定奪, 何如?”

傳曰:“允。”

[주석-23]

① 『승정원일기』 영조 17년 6월 19일

在魯曰:“日昨講筵, 吏判以雜歧參下朔數事, 有陳達之擧。 此, 卽春間前吏判所達, 而請詢大臣, 故臣以仍置爲達者也。 詳考舊規, 則當初以三十朔定式遵行。 先朝辛巳年間, 銓長以太驟, 請改定六十朔, 其時大臣, 援擧『大典』法意, 以爲‘參下朔數, 以一職直陞六者, 乃三十朔, 由參奉、奉事、直長而陞者, 乃四十五朔也。 陵參奉, 則只計入直之仕, 兩參奉, 各計每朔半仕, 故似若爲六十朔, 而其實與京參奉同是四十五朔也。 六十朔, 元非舊例, 依舊以三十朔陞出。’之意覆啓, 而只請減其員數, 且創考講後陞出之規矣。 其後甲申年, 辛巳之銓長爲大臣, 復爲筵達, 始改爲六十朔矣。 甲辰年, 一鏡又請依古規復以三十朔陞遷, 則廟堂以爲‘三十朔太捷, 六十朔太滯, 請依參奉及各軍門將校陞遷之例, 以四十五朔定式。’ 而至于今遵行矣。 大抵法不可以一人之意隨輒變改, 自上以依舊規爲敎, 則三十朔, 是舊規反爲捷速, 有違於前吏判陳達之本意。 四十五朔, 乃是中間參酌變通者, 而旣有依據, 且折衷於淹速之間, 似爲便宜, 今何可又變乎! 以辛巳回啓只照舊例之文及甲辰請復古規者見之, 三十朔, 爲始初之制者, 明甚。 而今吏判所達, 有若六十朔本是舊制, 而甲辰鏡賊始請減定三十朔而不見施者然, 此, 則誤認矣。”

上曰:“予, 則以六十朔認爲舊規, 而下敎矣。 然則依大臣所達, 仍前置之, 可也。”

在魯曰:“吏判, 又以‘桂坊參下, 自兵曹通計前仕以報者, 有違於吏曹之規。’陳達, 而有大臣登對同稟之敎, 此, 亦似未能詳知之言也。 吏曹三十朔, 亦豈全無前仕通計之法乎! 曾以三十朔之職, 在任遭喪者, 復職於三十朔窠, 則雖職名不同, 自當通計前仕, 其以奉事、直長在喪而復職於三十朔窠者, 參奉時仕, 已計於陞奉事之時, 奉事時仕, 已計於陞直長時。 今雖復職, 或移遷於三十朔窠, 不可以已計用之仕再計而用之, 只當以奉事或直長在任時仕日未計用者, 通計於見職而已。 事理較然, 不難曉矣。 此規, 則吏、兵批三十朔窠, 當一體施行, 豈有異乎!”

上曰:“卿之所達, 乃只計奉事或直長時未計用之仕云爾乎?”

在魯曰:“然矣。”

上曰:“依爲之。”

② 『승정원일기』 영조 36년 4월 14일

上曰:“徽寧參奉南台老, 曾有陞職之特敎矣。”

仍問曰:“參奉朔數, 幾何?”

李永暉曰:“陵參奉, 乃三十朔也。”

上曰:“奉事, 亦幾朔乎?”

永暉曰:“十五朔也。”

嚴璘曰:“兩參奉, 一朔分十五日入直, 故以日計之, 則參奉, 亦十五朔也。”

③ 『승정원일기』 순조 26년 11월 5일

象奎曰:“參奉計仕, 自有層節, 京參奉、殿參奉, 則全給一朔仕, 世室陵參奉, 則半朔仕外有別仕, 祧遷陵參奉, 則只給半朔仕, 蓋兩參奉之時, 分計望前後, 事固然矣。 今, 則只有參奉一員, 而猶存分計之法, 事極不當。 又因計仕, 有此等層節, 除拜雖同日, 陞遷有先後, 故不無爭窠之弊。 且以官方言之, 己卯定式之後, 速化之弊, 少有減焉。 此後, 則無論某參奉, 竝依京參奉例計仕, 仕滿後餘仕, 毋得通用之法, 一依舊規, 恪遵勿失, 則可有抑躁競之效, 庶無擇厚薄之嫌。 若自三十朔窠, 移換於陵參奉, 則勿論前仕有無, 竝以三十朔, 計仕陞六, 亦有違於定式。 此後, 則自三十朔窠移換之人, 若前仕已過四百五十日, 則自其窠, 依三十朔仕陞六; 若不滿四百五十日, 則從仕次, 使之序陞於奉事, 竝以此定式, 似好。 係是考課之政, 而大政隔月, 故敢此仰達矣。”

上曰:“依爲之。”

[주석-24]

『經國大典』 「吏典」 〈京官職〉

六品以上, 仕滿九百, 七品以下, 仕滿四百五十, 遷官【……】又加階。

[주석-25]

① 『大典通編』 「吏典」 〈考課〉

❶ 參奉, 雖未準朔, 計仕居首, 則序陞奉事、直長, 至直長, 通計前仕準一千三百五十, 始許陞六。【蔭官各歧仕滿者, 非生進, 則出六時, 必講五經中一、四書中一, 而兩冊不通, 則汰去; 一冊不通, 則後都目改講後, 始許陞六。】

❷ 文臣參下司錄、訓導、別檢、察訪, 仕滿三十朔陞六。

② 『典律通補』 「吏典」 〈考課〉

京參奉、殿參奉【肇慶廟同。】, 四百五十陞奉事, 奉事、參下禁都, 又四百五十陞直長, 又四百五十陞六。 陵參奉同, 但九百【『增』『補』 ○ 計兩員通仕。】陞奉事。 守奉官同。

[주석-26]

① 『續大典』 「吏典」 〈京官職〉 正三品衙門 通禮院

假引儀, 從除授次第, 不計仕陞兼引儀, 仕滿三十朔陞六品。

② 『典律通補』 「吏典」 〈考課〉

大君·王子師傅、王孫敎傅、敎官、參下都事、參下翊衛·衛從司官、監役【『續』 『增』 『補』 ○ 通計假官仕。 『續』】, 九百陞六。 假引儀, 陞兼官後, 九百陞六。 別檢, 亦九百陞六。 文守奉官同。 『續』『補』

[주석-27]

『續大典』 「吏典」 〈考課〉

蔭官三十朔陞六品時, 申計日之令。

[주석-28]

『大典通編』 「吏典」 〈考課〉

蔭官各歧仕滿者, 非生進, 則出六時, 必講五經中一、四書中一, 而兩冊不通, 則汰去; 一冊不通, 則後都目改講後, 始許陞六。

[주석-29]

『典律通補』 「吏典」 〈考課〉

蔭官之當陞六品、擬守令者, 竝考講後, 始許。【『增』『補』 ○ 生進人及經行薦者, 皆免。[『續』『增』 ○ 別薦之類否。 『續』] 直陞六者, 免六品講。】

[주석-30]

『經國大典』 「禮典」 〈諸科〉

句讀訓釋皆不差誤, 講論雖未該通, 不失一章大旨者, 爲粗, 句讀訓釋皆分明, 雖通大旨, 未至融貫者, 爲略, 句讀訓釋皆精熟融貫, 旨趣辨說無疑者, 爲通。

[주석-31]

『典律通補』 「禮典」 〈諸科〉

譯科【『經』 ○ 初試, 司譯院提調二或一, 兼敎授無故則參, 同四學官各二試取, 漢學二十三人, 淸、蒙、倭學各四人, 大增各加四人。 『經』 『續』 〇 漢學鄕試, 觀察使使都事、譯學、訓導與文守令試取, 海西七人, 關西十五人。 『經』 『補』 ○ 覆試, 司譯提調一同四學官各二試取, 本曹堂郞各一、兩司各一參, 漢學十三人, 淸、蒙、倭學各二人, 大增各加二人。 ○ 初、覆試, 本業諸書及四書背講或臨文及寫字譯語。 『經』 『續』 ○ 寫字譯語給分, 同講書。 ○ 覆試願講經史者, 聽臨文。】

[주석-32]

『典律通補』 「禮典」 〈獎勸〉

兩醫司取才, 付祿有差, 其次差諸道審藥, 其次江華月令及統營救療官。

[주석-33]

『典律通補』 「禮典」 〈獎勸〉

律學取才, 居首五人付綠, 之次差諸道檢律。

[주석-34]

『典律通補』 「吏典」 〈考課〉

譯學及訓導, 三十朔【『經』 『補』 ○ 兩南及瓮津二十四朔, 關北及釜山別差, 周年。】, 審藥、檢律, 十五朔遆, 並到任日計。

[주석-35]

① 『승정원일기』 숙종 2년 1월 8일

又啓曰:“永興府使, 今將以文臣差出, 而近日文臣堂上絶乏, 至於承旨、參議差出之際, 亦未免苟簡。 永興, 乃堂上之窠也, 實無以備望, 守令中可合人, 竝擬, 何如?”

傳曰:“允。”

② 『승정원일기』 숙종 2년 5월 13일

又啓曰:“驪州牧使, 今當差出, 而堂上中可擬之人乏少, 階梯職未准朔人, 竝擬, 何如?”

傳曰:“允。”

③ 『승정원일기』 영조 20년 2월 11일

又啓曰:“吉州牧使, 今當差出, 而堂上中可擬之人乏少, 堂下侍從及曾經侍從, 竝擬, 何如?”

傳曰:“允。”

④ 『승정원일기』 영조 25년 7월 25일

又啓曰:“濟州牧使, 今當差出, 而堂上中可擬之人乏少, 堂下曾經侍從及守令可合人, 勿拘朔數, 竝擬, 何如?”

傳曰:“允。”

[주석-36]

『續大典』 「吏典」 〈外官職〉

海西、關東兼營將守令, 以堂上差出。

[주석-37]

『續大典』 「吏典」 〈考課〉

蔭官, 陞六品後, 遷詞訟職【戶·工曹、禁府、五部同。】, 經一考, 始擬守令【未肅拜者, 勿計。】。

[주석-38]

『典律通補』 「吏典」 〈考課〉

蔭官, 陞六後, 遷詞訟職【『續』 ○ 戶·刑·工曹、京兆、五部、禁府、平市署、監察。 『續』『增』『補』】, 經一考【『續』 ○ 滿六朔。 『補』】, 始擬守令【未肅拜者, 勿計。 『續』 ○ 陞六前詞訟, 亦用之, 但陞六後, 亦必滿六朔。 『補』 ○ 詞訟未準六朔移職者, 更授詞訟, 通計前仕。 ○ 中庶經察訪、監牧官, 亦擬守令。 『增』 ○ 刑曹郞, 雖重來, 六朔前, 毋得遷守令, 而都政, 則未準朔啓請。 『續』『補』】

[주석-39]

『大典通編』 「吏典」 〈考課〉

詞訟未準六朔移職者, 更授詞訟, 通計前仕, 中庶經察訪、監牧官, 始擬守令。

[주석-40]

『經國大典』 「吏典」 〈取才〉 守令

〔講〕【四書、一經、『大明律』、『經國大典』。】 〔製述〕【治民方略。】

[주석-41]

『大典通編』 「吏典」 〈取才〉

三冊不通者, 汰去; 一冊不通兩次不進者、兩冊不通一次不進者及三次病不進者, 以三冊不通施行。

[주석-42]

『典律通補』 「吏典」 〈考課〉

守令講, 四書及自願一經、『大明律』、『大典通編』臨文, 三冊不通, 汰去; 一冊不通兩次不進者、兩冊不通一次不進者及三次病不進, 以三冊不通施行。

[주석-43]

『大典通編』 「吏典」 〈考課〉

未經守令講者, 不得擬察訪、監牧官。

[주석-44]

『典律通補』 「吏典」 〈考課〉

在職文【侍從否。】、武、蔭之可堪守令者, 勿論生進與曾經守令, 守令講時或無時, 本曹堂上或別講『大典通編』, 不通者、不進者, 汰去。

[주석-45]

『經國大典』 「吏典」 〈京官職〉

贓吏子及孫, 勿授議政府、六曹、漢城府、司憲府、開城府、承政院、掌隷院、司諫院、經筵、世子侍講院、春秋館、知製敎、宗簿寺、觀察使、都事、守令職, 失行婦女及再嫁女之所生, 勿敍東、西班職, 至曾孫, 方許, 以上各司外, 用之。

[주석-46]

『經國大典』 「吏典」 〈外官職〉

階及遷官、加階、行守, 竝同京官。 觀察使、都事, 仕滿三百六十, 守令, 仕滿一千八百, 堂上官及未挈家守令、訓導, 仕滿九百, 乃遞。 移任守令, 通計前仕遷官, 當農月, 則勿遞, 春分前不足五十日以下者, 遞。

[주석-47]

『典律通補』 「吏典」 〈考課〉

觀察使, 二周年【『續』 『增』 ○ 節度使、營將、虞候同。 『經』『補』】; 都事, 三百六十【『經』 ○ 評事同。 竝拜辭日始計。 『續』 『補』】; 守令, 一千八百; 堂上及未挈家守令、察訪, 九百【『經』 『補』 ○ 都事、守令、察訪, 以朔計。『補』】, 瓜滿遞【『經』 ○ 邊將、監牧官同。 竝到任日始計。 『經』『續』『補』 ○ 牙山、南原、順天、寶城、樂安、光陽、求禮、谷城、興陽、晉州、昌原、河東、昆陽、固城、漆原、安州、平壤, 亦九百遞。 『補』 ○ 崇靈·崇德殿、麗陵參奉、各墓守衛官、開城敎授, 三十朔遞。 『增』】

[주석-48]

① 『續大典』 「吏典」 〈考課〉

堂下守令三十朔, 堂上守令二十朔, 邊地守令周年後, 始得遷轉他職。【侍從, 十五朔前, 無得遷轉。】

② 『大典通編』 「吏典」 〈考課〉

❶ 新通, 則勿拘朔數懸註備擬。 訓鍊正同。

❷ 以時任守令承傳者, 勿拘朔數遷轉, 前職時承傳者, 則待準限許遷。

③ 『六典條例』 「吏典」 〈吏曹〉 文選司 除授

物衆地大州牧及營下官, 以已準限未準朔守令【六年窠, 以三十朔爲限; 三年窠, 以二十朔爲限。】, 啓請移擬【庶尹, 以牧使以下, 判官, 以府使以下並擬。】。

[주석-49]

『續大典』 「吏典」 〈考課〉

未準限守令, 營下官及物衆地大州牧外, 雖都政, 不得啓請移擬。

[주석-50]

『續大典』 「吏典」 〈考課〉

相換守令外移拜守令, 勿爲通計前仕。

[주석-51]

『經國大典』 「吏典」 〈褒貶〉

十考者十上, 則賞加一階【階窮者, 陞職, 牧以上, 則否。】, 二中, 於無祿官敍用, 三中罷職, 五考、三考、二考者, 竝一中勿授右職, 二中罷職【藝文館、成均館、承文院、校書館七品以下官中者, 其都目勿遷轉, 有遞兒衙門前銜官中者, 後等褒貶前勿敍。 ○ 一年四都目者中, 則越一都目, 下, 則越二都目取才。】, 堂上官守令, 一中罷職。

[주석-52]

① 『大典通編』 「吏典」 〈考課〉

❶ 居下守令, 遇赦蕩滌, 內職, 則無礙調用, 外職, 則經二年始擬。

❷ 蔭、武守令居下者, 經二年後, 更除本品以下外職, 經一考, 始許陞品。

② 『典律通補』 「吏典」 〈褒貶〉

十考者三中、五考者二中, 罷職, 一中, 後褒貶內【『經』 『補』 ○ 六月、十二月初十日爲限。 『補』】, 勿授右職、淸顯【『經』 『補』 ○ 三司、春坊、曹郞。 『補』】, 堂上守令, 一中罷職, 居下並罷職【『經』 『補』 ○ 居下罷職, 經二年, 乃叙。 『經』 ○ 限二十四朔。 『增』 議親、功臣, 經一年。 ○ 居下守令, 遇赦蕩滌, 則內職, 無礙, 外職, 經二年擬。 ○ 居中罷黜, 經一都目叙, 而先捧蕩滌及叙用傳旨, 無得循例擬。 『增』 『補』 ○ 武、蔭守令居下, 經二年後, 除本品以下外職, 經一考, 始許陞品。 『增』 ○ 中、下考未開拆前以將領陞資者, 還收。 『續』 ○ 新加資營將, 未準朔居下, 則雖開拆前移職, 收資。 ○ 西班京、外職三十朔窠, 兩次居中, 亦罷職, 準限後, 草記蕩滌。 『增』】。

③ 『兩銓便攷』 「東銓」 〈褒貶〉

❶ 堂上官守令, 一中罷職, 六年窠三次居中、三年窠及察訪兩次居中【中考施行同。】者, 前一中, 雖因赦令蕩滌, 依例罷黜。【京官二中者, 亦罷職。】

❷ 居下等者, 經二年【限二十四朔。】, 乃敍【褒貶追後入來居下者, 以其月始計。】, 居中者, 勿授右職【後等褒貶前, 勿敍。】。

[주석-53]

① 『經國大典』 「吏典」 〈京官職〉

承文院官員寫字、吏文特異者, 弘文館官員、諸道敎官及遞兒職外非經守令者, 不得陞四品以上階【兵曹同。】, 年未滿二十者, 勿授東班職【諸科出身者否。】。

② 『續大典』 「吏典」 〈除授〉

臺官之直亞長、蔭路之直郡守, 毋得差除。【武臣之直兵使同。】

③ 『典律通補』 「吏典」 〈京官格式〉

❶ 蔭官, 非經守令, 不得陞四品。【『經』 『補』 ○ 兵曹同。 『經』 ○ 年滿人, 勿拘。】

❷ 臺官直亞長、蔭路直郡守, 毋得差。【武臣直兵使同。 『續』】

[주석-54]

『大典通編』 「吏典」 〈限品敍用〉

文、武堂下官, 限府使; 堂上官, 許牧使。 生進蔭官, 許郡守; 有治續者, 許府使。 未生進及引儀出身, 限縣令; 有治續者, 許郡守。

[주석-55]

『大典會通』 「吏典」 〈限品敍用〉

庶孽疏通更定節目。【純祖癸未。 ○ 文官, 限從二品, 許左·右尹及戶、刑、工參議, 通淸, 只許臺職。 蔭官, 限牧使, 初仕, 部都事、監役·守奉官, 無礙。 武臣, 限從二品兵使, 如摠管、亞將、西北閫、訓鍊正副正及廟社陵殿宮官·桂坊·敎官, 勿許, 各道抄薦才行者, 一人。 ○ 哲宗辛亥, 隨其閥閱, 許槐院宣薦。】

[주석-56]

『經國大典』 「吏典」 〈諸科〉

文科甲科第一人, 授從六品, 餘正七品; 乙科, 正八品階; 丙科, 正九品階。【元有階者, 甲科第一人加四階, 餘, 三階, 階窮者, 陞堂上官, 乙科, 加二階, 丙科, 加一階, 階窮者, 授準職, 已準職者, 陞堂上官。 其所加與應授階相等者、不及者, 於應授階, 又加一階。 相等者, 如第一人元階承仕, 不及者, 元階從仕以下之類, 餘, 倣此。 授階者, 分差成均館、承文院、校書館權知。】

[주석-57]

『典律通補』 「吏典」 〈京官格式〉

分館, 承文院上博士【有故, 則次官。 『續』】以下會圈, 取次點以上, 隷承文院, 圈記移送本曹。 判書以下會議, 隷成均、校書館【有紅, 成均, 無紅, 校書, 而或陞降。 『補』】, 分差三館【承文院、成均·校書館。】權知【『經』 ○ 承文都提調及提調備三員, 行揀擇坐起, 不合者, 降付, 寃屈人, 陳禀調用。 『補』】。

[주석-58]

『六典條例』 「禮典」 〈承文院〉 總例

大科新榜後, 差博士三員【以權知副正字, 都提調劃差。】, 列書新榜人會圈【三圈, 付槐院; 一二圈, 付國子; 無圈, 芸閣。】, 分館後, 都提調、提調【備三員。】、博士會坐公廨, 啓稟陞降【年滿五十歲人員, 陞六。】。

[주석-59]

『兩銓便攷』 「東銓」 〈擬差〉

新榜未分館人, 閣圈、翰注外, 不得除職。

[주석-60]

『兩銓便攷』 「東銓」 〈諸科〉

新及第分館【上、下博士三員會圈, 三點槐院, 二點國子, 一點芸閣, 無點置之, 待後榜。】, 大臣揀擇陞降後 自本曹啓目分屬三館【年滿五十者, 啓目陞六。 ○ 科後五十者, 歲首啓目陞六。 ○ 已陞六人, 槐院、國子調用, 則不爲啓目。 ○ 科前陞六人及壯元、探花郞, 不爲分館, 隨其地閥, 分排擬望。】。

[주석-61]

① 『大典通編』 「吏典」 〈京官職〉 從二品衙門 奎章閣

博士二員【正七品。】, 著作二員【正八品。】, 正字二員【正九品。】, 副正字二員【從九品。】。

② 『大典通編』 「吏典」 〈京官職〉 正三品衙門 成均館

博士三員【正七品。】, 學正三員【正八品。】, 學錄三員【正九品。】, 學諭三員【從九品。】。

③ 『大典通編』 「吏典」 〈京官職〉 正三品衙門 承文院

博士二員【正七品。】, 著作二員【正八品。】, 正字二員【正九品。】, 副正字二員【從九品。】。

[주석-62]

① 『經國大典』 「吏典」 〈京官職〉 正三品衙門 校書館

博士以下, 又以議政府司錄一員、奉常寺直長以下一員兼, 次次遷轉, 一年兩都目, 二員去官。

② 『經國大典』 「吏典」 〈京官職〉 正三品衙門 成均館

博士以下, 又以議政府司錄一員、奉常寺直長以下二員兼, 次次遷轉, 一年兩都目, 三員去官。【七月二員。】

③ 『經國大典』 「吏典」 〈京官職〉 正三品衙門 承文院

博士以下, 又以奉常寺直長以下一員兼, 次次遷轉, 一年兩都目, 二員去官。

④ 『續大典』 「吏典」 〈京官職〉 正三品衙門 承文院

參外官, 六月都目二員、十二月一員陞六品。

⑤ 『典律通補』 「吏典」 〈考課〉

槐院, 兩都目, 三員陞六。【『續』 ○ 右位傅士, 仕滿九十日, 乃出, 六月二員, 十二月一員。 『續』『補』 ○ 國子同。 ○ 藝閣, 雨都目二員。 『經』】

⑥ 『兩銓便攷』 「東銓」 〈序陞〉

三館參下, 初付職六十日, 陞付右職, 次次六十日, 至于博士, 滿九十日後, 成均、承文, 每大政夏, 則二員, 冬, 則一員; 校書, 毋論夏冬, 一員陞付六品職。

[주석-63]

① 『승정원일기』 현종 14년 7월 11일

又啓曰:“四館陞出六品時, 必於承文院褒貶之坐, 九處應講, 然後遷轉, 而承文院褒貶, 有故過限, 則四館積滯, 可慮, 故自前雖未九處講, 亦有陞出之例矣。 今番槐院褒貶, 亦爲差池, 四館應遷而積滯者, 頗多, 依近例爲先遷轉, 何如?” 傳曰:“允。”

② 『승정원일기』 숙종 3년 1월 28일

積曰:“都目政時, 應遷四館, 必經承文院褒貶吏文或漢語九處講, 而後遷轉六品, 例也。 去冬褒貶, 以臣狗馬之疾, 限內不得磨勘, 頃又出令, 而亦以提調之有故, 尙未開坐, 四館積滯, 殊甚可慮。”

[주석-64]

『典律通補』 「禮典」 〈獎勸〉

漢語、吏文【漢語、吏文文臣, 令槐院抄二十九歲以下人, 習漢語, 三十九歲以下人, 習吏文, 並四十九許頉。 本院褒貶坐起, 三處[『經』 『續』 ○ 抽問一大文爲一處。 『補』]考講, 三處通、略上考, 二處粗中考, 三處粗、一處不下考, 或命殿講, 賞罰。 當都目出六人, 九處講, 三處粗一處不, 中, 四處粗二處不, 下, 上考出六。『經』 『補』】

[주석-65]

『經國大典』 「吏典」 〈褒貶〉

藝文館、成均館、承文院、校書館七品以下官中者, 其都目勿遷轉, 有遞兒衙門前銜官中者, 後等褒貶前勿敍。

[주석-66]

『승정원일기』 현종 3년 3월 26일

閔鼎重, 以吏曹言啓曰:“在仁祖朝, 故相臣崔鳴吉爲本曹判書時, □官參下積滯之故, 啓請分差察訪, 以爲直出六品之歧, 承文院三窠, 成均館五窠矣。 厥後承文參下漸小, 故分差之法, 遂廢, 而成均館, 則分差五□之外, 復設四學訓導, 則陞遷之路, 至於九窠, 多寡之數, 極爲不均。 且近日承文院參下, 積滯甚多, 將至於十年不調, 不可無變通之道。 承文院參下察訪交差之窠, 還復舊例, 且以成均分差察訪二窠, 移送承文院, 待闕塡差, 似合事宜, 依此擧行, 何如?”

傳曰:“允。”

[주석-67]

① 『大典通編』 「吏典」 〈外官職〉 京畿

慶安道, 屬成均參外。

② 『大典通編』 「吏典」 〈外官職〉 忠淸道

栗峯道, 屬承文參外。

③ 『大典通編』 「吏典」 〈外官職〉 慶尙道

金泉道、省峴道、自如道, 屬承文參外。

④ 『大典通編』 「吏典」 〈外官職〉 全羅道

濟原道, 屬承文參外; 獒樹道、景陽道, 屬成均參外。

⑤ 『大典通編』 「吏典」 〈外官職〉 黃海道

麒麟道, 屬承文參外。

⑥ 『大典通編』 「吏典」 〈外官職〉 江原道

保安道, 屬成均參外。

⑦ 『典律通補』 「吏典」 〈外官格式〉

參外察訪, 栗峯、省峴、麒麟, 屬承文分館; 餘, 屬成均分館。【『增』】

[주석-68]

『大典通編』 「吏典」 〈考課〉

文臣參下司錄、訓導、別檢、察訪, 仕滿三十朔陞六。【雖非都政, 亦許陞。】

[주석-69]

① 『大典通編』 「吏典」 〈京官職〉 耆老所

槐院、國子參外各一員, 差守直官, 仕滿九百陞六。

② 『典律通補』 「吏典」 〈京官職〉 耆老所

槐院、國子參外各一, 差守直官。

[주석-70]

『經國大典』 「吏典」 〈京官職〉

六品以上, 仕滿九百; 七品以下, 仕滿四百五十, 遷官【宗親府·儀賓府·敦寧府各一員外及尙瑞院直長以下、通禮院相禮以下、司憲府·司諫院官員遞兒受職者, 否。 ○ 議政府、六曹堂下官, 竝陞敍; 其餘, 平敍。 有賢能勤勞者及七品以下員, 不在此限。】, 又加階【無祿官同。 堂上官否。 ○ 六品以上, 則五考三上; 七品以下, 則三考二上者, 許加。】。 無祿官【義禁府堂下官及提擧、提檢、別坐、別提、別檢等。】, 仕滿三百六十而敍。

[주석-71]

『典律通補』 「吏典」 〈褒貶〉

無祿官【『經』 ○ 師傅、敎傅、敎官、參下都事、別檢、監役、兼·假引儀、守直·守奉·守衛官。 『經』 『補』】及參外官居中, 前十朔仕日, 勿計。

[주석-72]

『續大典』 「吏典」 〈考課〉

京各司堂下官仕滿者, 依守令瓜滿例遞改。【其中有功勞者, 調用。】

[주석-73]

『續大典』 「吏典」 〈考課〉

❶ 久任人員, 各其司提調、該曹堂上一同磨鍊, 移文本曹啓聞置簿。

❷ 各司久任官遷轉安徐。【久任, 以三十朔爲限, 而如監察、守令、陞品官及凡擇差處, 勿拘。】

❸ 刑·戶曹、京兆、禁府、監察、掌隷院郞官, 六朔前, 毋得遷轉。

[주석-74]

『經國大典』 「吏典」 〈除授〉

資窮而未經準職者勿許陞堂上。

[주석-75]

『大典通編』 「吏典」 〈除授〉

廟薦, 則否。 ○ 加資承傳者, 職未準資未窮, 則啓稟取旨後, 下批。

[주석-76]

① 『經國大典註解前集』 「吏典」 〈諸科〉

階窮者陞堂上官:階窮者, 東班通訓、西班禦侮以上之通稱。 此, 言‘階窮者, 指通訓、禦侮而言之, 其資級, 非已至通訓、禦侮者, 則皆不在陞堂上之例。’

② 『磻溪隨錄』 「任官之制」 〈褒貶〉

上上【加三階。 ○ 階, 卽所謂資也。】, 中【加二階。】, 下【加一階。】。

[주석-77]

① 『磻溪隨錄』 「任官之制」 〈褒貶〉

如有異績上考【上中以上。 上下二考同。】准職者, 特陞堂上階, 待任滿遷官, 京、外官皆然【今京官准職者, 陞堂上階, 則卽遷去其官。 蓋諸寺、院正, 不重其責任而官皆數遆, 故因而成規耳。 宜一同外官, 雖陞堂上階者, 仍居不遷。 古者, 有善可褒, 則陞其品秩, 而官, 則或終身不遷, 無內外之殊。 必如此, 然後可以擇人委任而久於其職也。】。

② 『碧梧遺稿』 「謾記」

國制, 堂上階梯職有四。 文官之淸望, 則以直提學, 卽注擬通政, 其餘, 以承文判校準三十朔, 以奉常正準三十朔, 武官, 則以訓鍊院正準三十朔, 南行, 則以右通禮三十朔, 遷左通禮準三十朔, 方爲陞遷。 此, 其例也。 尹元衡當國, 以汲引奸黨爲急, 啓請以三司亞長曾經準職者, 幷注擬承旨望, 遂爲舊例, 至今通行。

[주석-78]

① 『典律通補』 「吏典」 〈京官格式〉

奉常·宗簿正、判校、左通禮, 滿三十朔陞堂上。【『經』 『補』 ○ 左通禮陞資, 右陞授, 則通計朔數。 『增』】

② 『兩銓便攷』 「東銓」 〈陞資〉

左通禮【右通禮陞授, 則通計朔數。】、承文判校、奉常正、校書判校、軍器正, 滿三十朔, 陞堂上。【器正遭喪而復授者, 通計前仕有例。】

[주석-79]

① 『문종실록』 즉위년 3월 24일(무진)

咸吉道端川·富寧·會寧、平安道熙川等官守令, 各捕海靑一連以進, 俱賜衣一襲。 鏡城捕二連以進, 賜爵一級。 穩城亦捕二連以進, 府使, 以通政資窮【國制, 官至通政, 非特旨, 不得例陞資。】, 賜衣二襲, 判官, 則賜爵一級。

② 『문종실록』 1년 윤2월 29일(갑신)

崔安等請賜祭監造官及通事等加職甚懇, 上從其請。 吏曹書監造官七人職、姓名以啓, 且曰:“此輩, 或資窮準職, 或資窮未準職, 或未資窮未準職, 職資不等。” 令院相議啓。 寧城君崔恒啓曰:“未資窮未準職者, 加資; 已資窮未準職者, 準職; 已資窮準職者, 陞堂上官。” 從之。

[주석-80]

『經國大典』 「吏典」 〈諸科〉

文科甲科第一人, 授從六品, 餘正七品; 乙科, 正八品階; 丙科, 正九品階。【元有階者, 甲科第一人加四階, 餘, 三階, 階窮者, 陞堂上官, 乙科, 加二階, 丙科, 加一階, 階窮者, 授準職, 已準職者, 陞堂上官。 其所加與應授階相等者、不及者, 於應授階, 又加一階。 相等者, 如第一人元階承仕, 不及者, 元階從仕以下之類, 餘, 倣此。 授階者, 分差成均館、承文院、校書館權知。】

[주석-81]

『受敎輯錄』 「吏典」 〈官職〉

未準職, 則雖資窮, 勿許陞堂上。【天啓甲子承傳。】

[주석-82]

① 『續大典』 「吏典」 〈京官職〉 從二品衙門 司憲府

監察十三員。【正六品。 『原』 二十四員。  『續』 減十一員, 文三、武五、蔭五。 】

② 『大典通編』 「吏典」 〈除授〉

三曹正、佐郞, 以生進人擬授。【學行, 則不拘。】

③ 『大典會通』 「吏典」 〈京官職〉 從五品衙門 社稷署

令三員。【從五品。 『原』 一員。 『續』 加一員, 以文官差。 『補』 又加一員, 竝以蔭官差。】

④ 『大典會通』 「吏典」 〈京官職〉 從五品衙門 景慕宮

令三員。【從五品。 『增』 一員, 以文官差。 『補』 加二員, 竝以蔭官差。】

[주석-84]

『典律通補』 「吏典」 〈褒貶〉

十考者三中、五考者二中, 罷職; 一中, 後褒貶內【『經』『補』 ○ 六月、十二月初十日爲限。 『補』】, 勿授右職、淸顯【『經』『補』 ○ 三司、春坊、曹郞『補』】; 堂上守令一中, 罷職, 居下, 並罷職。

[주석-85]

① 『연산군일기』 2년 11월 23일(병인)

仍啓曰:“趙新孫, 以忠義衛司直, 授部將。 部將, 西班淸顯之任, 請改正。”

② 『중종실록』 24년 11월 5일(정유)

領事李荇曰:“……夫史官, 淸顯之職, 父兄皆所願爲者也。”

③ 『승정원일기』 숙종 30년 8월 10일

又啓曰:“說書差出事, 命下矣。 說書, 係是參下淸望, 而近來文參下絶少。 曾前通淸備擬之人, 只有翰林上、下番二員, 他無可合備擬之人, 不得差出之意, 敢啓。”

④ 『승정원일기』 영조 12년 1월 9일

尙絅曰:“翰、注, 皆非通淸, 說書, 是爲通淸官。 故翰林, 雖是參下極選, 一經說書, 然後始爲通淸, 而不然, 則出六後, 復爲通淸。 是以李鼎輔輩, 至今不依臺職矣。

[주석-86]

① 『승정원일기』 숙종 12년 11월 12일

吏批啓曰:“玉堂參下差出事, 傳敎矣。 參下被錄, 只二人, 故以二人擬備以入之意, 敢啓。”

傳曰:“知道。” 宋疇錫爲弘文正字。

② 『승정원일기』 영조 2년 6월 9일

上曰:“予聞古有玉堂參下, 而不知某某爲之。 頃見戊辰日記, 則宋相琦爲弘文博士, 而其後, 則更無參下, 玉堂其無可爲之人而然耶?”

侍讀官黃梓曰:“參下弘文錄, 謂之南床, 而世所稱極選也。 以先朝盛際被選諸人觀之, 皆是文學著稱者, 而歷數其選, 亦不過若而人耳。 近來人材, 不及於前輩, 每當館錄, 雖圈六品以上人, 而尙不能優得, 顧何能遍取參下以充其選乎! 此, 所以久廢不行也。”

上曰:“古人, 以無好人三字爲誣一世之言, 予嘗慨然於參下堂錄之古有而今無也。 先朝, 則雖緣培養之效, 致有人材之盛, 而今豈獨必無其人也! 此, 由於朝家之不能作成而然也。 方今文參下甚多, 前頭亦多有文科, 曉予慨然之意, 以示激勸之道, 此後, 則出弘文參下, 可也。”

梓曰:“大抵南床之選, 久廢不行, 此, 可見難其人重其選之意。 故今臣所達, 亦出於難愼之意也。 前頭如有才望允叶之人, 聖敎如此, 豈不完錄乎!”

龍慶曰:“人材由於培養之敎, 至當矣。 古語曰‘才不借於異代。’ 若能培養作成, 則今之人材, 何必不及於古耶! 弘文參下之久無其選, 非由於今無合是望者, 蓋以廢閣因循而至于今也。”

顯祿曰:“世代漸下, 人材降殺, 今之人, 豈必如古, 而古語曰‘天生一代才, 足了一代治。’ 今者欲出弘文參下, 則不可謂必無其人, 而若以才望之未叶者, 苟然充數, 則亦非重其選之道也。 館錄, 今方苟簡, 將於秋冬間, 更爲新錄, 其時議薦, 似好矣。”

上曰:“館錄, 其有年數乎?”

梓曰:“館錄, 例於式年爲之, 而昨年, 則以館職苟簡, 變通爲之矣。 今年, 旣是式年, 自是應行之年, 而或以爲‘新錄屬耳, 若以秋冬或明春間爲之, 似宜。’云, 而諸議參差, 故姑未定其何間爲之耳。”

顯祿曰:“館錄, 以式年爲之, 雖是古例, 而或有逐年爲之之時矣。”

上曰:“不必效漢唐之治, 而若其文學之彬彬, 則豈非好事耶! 瀛錄, 必於秋冬間爲之, 可免前頭苟簡之弊, 秋冬間新錄, 可也。”

梓曰:“館錄中人, 或陞資, 或外任, 卽今苟簡特甚, 新錄正急矣。 秋冬間完錄, 旣有成命, 以今日下敎, 出於擧條, 待東壁差出, 以爲秋冬間擧行之地, 何如?”

上曰:“昔漢武帝, 好邊功, 則衛靑、霍去病輩出, 好財利, 則桑弘羊輩出, 人材之進用, 莫不由於人主之導率, 今予欲出參下玉堂者, 非要其備員而爲文具也。 蓋有慨於人材之杳然而欲爲作興之道也。 以今日下敎, 出於擧條, 可也。”

③ 『승정원일기』 영조 3년 7월 13일

命恒曰:“經幄出入之臣, 年少才學, 無過於申致雲, 而卽今不得擬望於館職者, 渠在翰林時, 以會盟祭隨參, 承傳出六之故也。 其時以藥房上番, 亦有出六承傳, 承傳單子中改付標以下, 則可以擬望矣。”

侍讀官宋眞明曰:“曾經館職, 今雖捨置, 古亦有參下官弘錄之例, 修撰望, 則雖無陞六之事, 猶可備擬矣。”

上曰:“參下弘錄, 所謂南床耶?”

命恒曰:“然矣。 然旣已陞六之後, 今不可以參下官, 仍爲擬望。”

④ 『승정원일기』 영조 3년 9월 21일

上曰:“知製敎, 則近有抄選之時, 而湖堂、南床, 同是祖宗朝三百年故規, 而中間廢閣, 已至多年, 存羊雖似虛文, 而亦出愛禮之意, 則朝家之廢却不擧, 誠可慨然, 故予於向日筵中, 以此屢加申飭矣。 今者大提學入侍, 從速抄啓, 可也。” ……

淳曰:“南床, 則以本館錄圈點, 湖堂, 則文衡主選, 當得一代文學之士以充是任, 而近來黨議橫裂, 人才眇然, 臣之耳目, 亦且不廣, 從遊之外, 又不知某人之有學某人之有才, 雖欲冒當選事, 亦難博取廣蒐而爲之矣。” ……

上曰:“近來人才, 雖似眇然, 古語曰‘才不借於異代。’ 南床, 則前頭館錄時, 同爲圈點, 湖堂, 亦宜隨聞抄啓, 知製敎, 則從速先爲抄選以啓, 可也。”

⑤ 『승정원일기』 영조 23년 6월 16일

禮曹參議李鼎輔疏曰:“……且臣於修撰黃柙之疏與筵奏, 實有所萬萬難安者。 初以沒把捉之言, 橫擔不當引之嫌, 臣莫曉其故。 又伏聞筵中, 以申晦之參圈, 有所陳達云。 臣雖不得其詳, 不勝訝惑之至。 夫參下錄, 謂之南床, 而陞六後, 則雖未經實職, 苟有人地可合者, 亦或有參錄。”

⑥ 『승정원일기』 영조 34년 6월 18일

上曰:“金履順, 誰也?”

敬玉曰:“金峻行之子也。”

濟恭曰:“故相臣金昌集之曾孫也。”

上曰:“此, 是南床乎?”

敬玉曰:“以參下參錄, 故謂之南床矣。”

上曰:“向南而坐, 故謂之南床乎?”

濟恭曰:“應敎東向坐, 故謂之東壁, 正字南向坐, 故謂之南床矣。”

⑦ 『영조실록』 2년 6월 9일(경오)

上問講官曰:“古有參下玉堂, 今無之, 何也?”

侍讀官黃梓曰:“參下弘錄, 謂之南床, 卽極選也。 近來人才不及前輩, 所以久廢也。”

上曰:“漢武好邊功, 而衛、霍出, 好財利, 而弘羊進。 人才之興, 莫不由人主導率。 今予有慨於人才之杳然, 欲使之作興, 此後出參下弘錄也。”

⑧ 『영조실록』 16년 5월 17일(병진)

都堂錄成, 取李台重等二十四人。 以李天輔爲弘文正字, 世所稱南床極選也。

[주석-87]

① 『선조실록』 5년 12월 19일(신미)

講畢, 希春進榻前陳曰:“臣自中廟朝爲侍從。 自視其時, 玉堂官員, 無慮十二三, 南行亦備, 不如今之無正字、著作也。 南床數員, 專掌文籍, 長爲下番, 非若校理·修撰遷轉臺諫、吏兵曹往來無常也。 自戊辰趙廷機六品後, 南行位久闕, 至今未充, 殊爲未便。 蓋南行之望, 中廟朝, 雖只二人未備三望, 亦入望。 或有初被論而還爲者, 如李英賢之類, 是也。 頃者, 臣以此啓請, 上亦命吏曹差出, 遞差在遠抱病之人, 故至今尙闕耳。”

上曰:“吏曹亦患乏人, 而如是問, 今亦有七品以下弘文錄者否?”

尹卓然對曰:“有之。”

② 『승정원일기』 영조 4년 1월 28일

上曰:“今觀堂錄, 南床出矣。 此, 則何以爲之耶?”

泰億曰:“故副提學臣崔昌大, 亦爲參下弘錄, 出六後, 始爲直付副修撰。 南床, 是極選, 而反爲文具。 李宗城, 有重望, 故被此極選, 而以單望之故, 不得擬望, 旣爲參錄, 單付正字, 無妨矣。”

光佐曰:“臣族兄台佐, 十違召牌, 過矣, 而勝於臣矣。 遵先祖、先父遺敎, 家法謹愼, 今宗城, 參於弘錄, 台佐不安, 若隕淵谷, 臣於堂錄時, 不欲圈點, 若其人地、文辭、識見, 有所不足, 則可矣, 而旣皆不然, 且於臣, 已爲九寸之親, 不可以私廢其公論, 故雖爲準點, 而至於單付, 則有不然矣。 故副提學崔昌大, 其識見、文章、操履, 實朝端第一人也。 以此人望, 猶不得單付, 俟其出六, 始爲修撰, 則宗城之單付, 不可矣。”

泰億曰:“今番堂錄, 金始煥、李台佐二人之子, 皆參錄, 二人, 皆怵惕不安, 情見于外, 金尙星年二十一登第, 甲辰, 小臣主文時, 極爲推奬, 以爲無出其右矣。 今番堂錄, 蓋於久閡之餘爲之, 故尙多漏者, 若其一時精選, 則數十年來之所未有也。 今之被錄者, 豈有過爲引嫌之端乎!”

上曰:“金尙星, 予於甲辰冬, 進善宮, 一見其面矣。 渠之父兄, 皆經瀛選, 渠豈過辭乎!”

泰億曰:“古有南床矣。 崔昌大參錄時, 參下, 無他參錄之人, 故不可單付, 出六後, 始爲修撰矣。 今李宗城, 旣爲參錄, 而又未單付, 則南床, 卽一文具耳。”

上曰:“崔昌大之不爲單付, 以其無備望之人故也。 近來文具甚多, 若不爲南床則已, 旣爲南床, 而以其無備望之人, 終不付職, 則尤爲文具也。 旣無備望之人, 則單付似無不可。 大臣、提學之意, 何如?”

光佐曰:“國家之所遵行者, 法也。 旣無前例, 則單付之事, 不可輕議也。”

㙫曰:“承文正字、博士, 則例皆單付, 而至於南床, 則必爲備望, 若卒然開許, 則恐益撕捱耳。”

淳曰:“崔昌大, 則雖不單付, 而法有變通, 若自上特令單付, 則有何不可!”

命均曰:“古有南床、典翰、直提學之職矣。 近來, 無此等官爵, 不知中間緣何廢置, 而旣參堂錄之後, 特以備望之無人, 不爲付職, 則近於文具矣。”

上曰:“直提學、典翰, 誰爲之乎?”

泰億曰:“仁廟朝李敬輿爲直提學, 李壽益、李端相爲典翰, 端相, 卽喜朝之父也。 肅廟朝, 崔錫鼎, 不能爲吏曹, 而筵臣陳達以爲‘典翰久曠, 當爲復置。’ 朴世堂爲首望, 崔爲副, 尹敬敎爲末望, 錫鼎, 以副望, 爲之。”

光佐曰:“仁廟朝趙瀷, 爲直提學矣。”

[주석-88]

① 『승정원일기』 영조 23년 6월 13일

柙曰:“臣將達之矣。 以今番弘錄言之, 參下削畫者有之矣。”

上曰:“誰耶?”

柙曰:“申晦也。 晦, 申思喆之子, 申晩之弟, 豈不可爲南床! 而以參下未付職爲之, 此, 非南非弘也。 又有在喪而參錄者矣。”

上曰:“李毅中, 何不達之?”

柙曰:“在喪, 是毅中也。”

上曰:“此言, 則是矣。 李台重遞萊伯, 而大臣欲因以陞資, 予以爲非台重, 莫可則已, 不然苟艱, 仍命爲灣尹。 卽今官方則淆亂, 非南非弘之言, 果是矣。”

柙曰:“直爲南床, 豈不可乎!”

上曰:“予欲處分, 謝恩後, 不爲挾冊罪矣。 予非以達申晦、李毅中事謂之公, 而其言, 則果如爾父之言矣。 辛壬間, 爾父有所達, 而予尙記之, 爾之所達, 不負爾父矣。”

柙曰:“雖南床, 無不可, 而以不付職之參下爲堂錄, 是非矣。”

承旨曰:“此言, 似抑揚矣。”

上曰:“承旨之言, 是矣。 南床, 豈可多乎! 予嗣服以後, 北伯及李天輔而已。 一錄之中申晦、李毅中, 豈皆爲南床乎!”

② 『승정원일기』 영조 51년 11월 20일

上曰:“今番館錄, 只取準點乎, 亦取次點乎?” 命注書出去知入。

賤臣承命知入奏曰:“取準點云矣。”

上曰:“南床, 故李奉朝賀後幾人?” 命注書出去知入。

賤臣承命知入奏曰:“故相李天輔、修撰金履獻, 只二人云矣。”

③ 『영조실록』 34년 6월 25일(기묘)

弘文正字金履順上書, 請改名爲履獻。 蓋履獻初名, 與肅廟姓諱音相似故也。

[주석-89]

『승정원일기』 영조 4년 1월 28일

泰億曰:“近來弘文正字, 比如贊成。 政府贊成, 乃三公之貳也, 極爲尊重, 而今虛其位, 南床, 亦以極望, 虛位而不出, 與贊成, 何異乎!” ……上曰:“領相所謂典經、說經, 是也。 先朝南床, 如此之多, 而今, 則公然爲文具, 旣不入於弘錄, 則可矣, 錄後不用, 豈有如此之文具乎! 故予以爲李宗城單付, 是也。”

[주석-90]

『大典通編』 「吏典」 〈京官職〉 從二品衙門 奎章閣

經待敎者, 更勿圈點於直閣, 弘文博士以下, 隨窠直擬。

[주석-91]

① 『승정원일기』 영조 4년 2월 17일

泰億曰:“宗城與首揆, 爲七寸親, 元無相避之例, 而第宗城, 方爲九品官, 何可待其陞六而又爲超陞乎!”

上曰:“似當爲著作、博士而陞六矣。”

淳曰:“故相臣徐宗泰、李畬, 亦單付著作、博士矣。”

上曰:“然則已有前例矣。”

光佐曰:“其時三人爲南床, 而其中兩人, 則以翰林陞六矣。”

泰億曰:“當爲翰林、說書而陞六矣。”

上曰:“若爲翰薦, 則當以翰林陞六矣。”

周鎭曰:“秉筆之臣, 不敢奏事, 而臣以職掌事, 敢此仰達矣。 臣方主翰薦, 欲薦宗城, 而有拘礙之端, 故臣至今不擧代矣。 在前爲南床者, 例以翰林陞六, 臣亦當守館規, 決難使宗城徑出六品矣。”

上曰:“旣爲新錄之後, 有更爲翰薦之規耶?”

光佐曰:“若以宗城爲書狀, 則似當辦得其職事, 而第以九品官, 假三品銜, 大違常格。且宗城, 擩染其祖家庭之訓, 見識甚多, 儲之經幄, 以備顧問, 似爲得宜矣。 卽今新錄之外, 李壽益, 則開明能文, 金始炯, 則雖明經登第, 而做事頗實, 此兩人中, 使尹淳自辟, 似好矣。”

② 『승정원일기』 영조 16년 윤6월 7일

趙明履曰:“今日召對有命, 而因別兼春秋之陳疏不入, 未免時刻之差遲, 誠甚惶恐矣。”

上曰:“又復敗薦耶?”

明履曰:“然矣。”

上曰:“以誰應薦, 而見敗於何人耶?”

明履曰:“以李天輔單薦, 而見敗於李成中云矣。”

上曰:“南床後, 則何必翰薦耶?”

明履曰:“雖經南床, 亦有翰薦之規矣。”

[주석-92]

『典律通補』 「吏典」 〈京官格式〉

翰圈, 翰林時任及曾經人會圈【『續』 ○ 三員以上。 『增』】, 取次點以上【僨圈, 則大臣、館閣堂上更圈。】, 從召試【領·監事、館閣堂上及玉堂參考。 ○ 圈中在喪、罷職人, 追後召試。 『續』】被選次第, 單付。

[주석-93]

① 『芝峯類說』 「雜事部」 〈故實〉

平時, 槐院在景福宮光化門內, 有藏書閣, 極高峻, 藏置天朝誥勅諸書, 備三員開閉。 凡新官被揀者, 題名于閣下, 仍行大宴, 謂之題名宴。 其自本院爲翰注者, 謂之西飛, 以槐院在東故也。

② 『정조실록』 12년 1월 5일

未屬槐院, 先入翰苑, 謂之西飛。

[주석-94]

『兩銓便攷』 「東銓」 〈單付〉

翰林召試被選人, 從試等次第, 待薦狀付職。【翰林未備時, 前檢閱還仕, 則還付檢閱; 備員時, 則陞付待敎, 而待敎備員, 則一員陞付奉敎後, 付待敎。】

[주석-95]

① 『續大典』 「吏典」 〈考課〉

翰林, 每都目, 右位一員, 待其修史許陞六品。【下位未滿四員, 則勿陞。】

② 『大典通編』 「吏典」 〈考課〉

說書, 不計朔出六。【翰林爲說書, 不得援用此例。】

③ 『典律通補』 「吏典」 〈考課〉

翰林, 每都目, 右位一員, 待修史陞六。【下位未滿四員, 則勿陞。】

[주석-96]

『續大典』 「吏典」 〈京官職〉 正三品衙門 承政院

注書, 隨薦次, 自本院望定移送吏曹差出, 而若乏三望, 則勿拘二望或單付。 ○ 注書有故, 則假注書差出。

[주석-97]

① 『典律通補』 「吏典」 〈考課〉

注書, 三十朔陞六。【『補』】

② 『兩銓便攷』 「東銓」 〈陞六〉

注書, 滿十五朔出六。

[주석-98]

『典律通補』 「吏典」 〈考課〉

都政親臨時注書及尙瑞院官, 陞六。【有旨乃行。 『補』】

[주석-99]

『大典通編』 「吏典」 〈京官職〉

代聽時, 春坊實、兼官, 皆兼帶春秋銜。

[주석-100]

『兩銓便攷』 「東銓」 〈通淸〉

說書, 以槐院參下人新通。【未分館人, 勿通。 ◯ 已通兼說書, 則直擬。】

[주석-101]

『兩銓便攷』 「東銓」 〈通淸〉

兼說書, 以翰圈中經注書人新通。【雖經說書, 更通, 已經翰林、閣臣, 直擬。】

[주석-102]

① 『大典通編』 「吏典」 〈考課〉

說書, 不計朔出六。【翰林爲說書, 不得援用此例。】

② 『典律通補』 「吏典」 〈考課〉

說書, 不計朔陞六。【翰林爲說書, 不得援此例。 『增』】

[주석-103]

『승정원일기』 영조 34년 7월 21일

上曰:“一奉敎之陞六, 每以遲徊, 必以說書陞六。 此, 亦初士之心不正也。 何謂不正! 一自召試以後, 重說書輕翰林而然也。 此後, 以翰林雖爲說書, 必以翰林準限陞六, 勿以說書徑陞事, 定式施行。”【出傳敎。】

上曰:“今之新進輩, 每以朝說書暮正言爲兩班之計, 甚可憎也。”

[주석-104]

『典律通補』 「吏典」 〈京官職〉 世子侍講院

諮議, 用別薦。

[주석-105]

① 『大典通編』 「吏典」 〈京官職〉 從二品衙門 奎章閣

待敎, 以翰圈、注薦、說書通望人, 本閣圈點, 移文本曹擬授, 有實職爲兼銜, 無實職爲實職。

② 『典律通補』 「吏典」 〈京官職〉 奎章閣

直閣, 以曾經玉署人; 待敎, 以翰圈、注薦、說書通望人, 本閣圈點擬授, 有實職爲兼銜, 無實職爲實職。 ……經待敎者, 更勿圈點於直閣, 弘文博士以下, 隨窠直擬

③ 『奎章閣志』 「職官」 〈差除〉

待敎一員【參外正九品至正七品。】, 以翰圈、注薦、說書通望人, 自本閣書薦記圈点【已經待敎, 則直閣, 隨闕直擬, 不待會圈。】。 每會圈, 閣臣備三員進參【時任如有故, 原任中差檢校進參, 旣完薦, 以某某圈点簡通。】, 提學主之, 待敎執筆【以次倒点, 一如弘文、都堂錄之例。】。 以圈之多小爲望之次第, 修啓目啓下, 移文吏曹, 待開政備望【或外任竝擬, 或二望備擬, 自吏曹草記。】。

[주석-106]

① 『大典通編』 「吏典」 〈京官職〉 從二品衙門 奎章閣

經待敎者, 更勿圈點於直閣, 弘文博士以下, 隨窠直擬。

② 『奎章閣志』 「職官」 〈差除〉

已經待敎, 則直閣, 隨闕直擬, 不待會圈。

[주석-107]

① 『大典通編』 「吏典」 〈京官職〉 從二品衙門 奎章閣

直閣, 以曾經玉署人; 待敎, 以翰圈、注薦、說書通望人, 本閣圈點, 移文本曹擬授, 有實職爲兼銜, 無實職爲實職。

② 『典律通補』 「吏典」 〈京官職〉 奎章閣

直閣, 以曾經玉署人; 待敎, 以翰圈、注薦、說書通望人, 本閣圈點擬授, 有實職爲兼銜, 無實職爲實職。

③ 『奎章閣志』 「職官」 〈差除〉

直閣一員【堂下從六品至三品。】, 以曾經玉署人; 待敎一員【參外正九品至正七品。】, 以翰圈、注薦、說書通望人, 自本閣書薦記圈点【已經待敎, 則直閣, 隨闕直擬, 不待會圈。】。 每會圈, 閣臣備三員進參【時任如有故, 原任中差檢校進參。 旣完薦, 以某某圈点簡通。】, 提學主之, 待敎執筆【以次倒点, 一如弘文、都堂錄之例。】。 以圈之多小爲望之次第, 修啓目啓下, 移文吏曹, 待開政備望【或外任竝擬, 或二望備擬, 自吏曹草記。】。

[주석-108]

『典律通補』 「吏典」 〈京官職〉 奎章閣

經直閣者, 舍銓隨窠直擬。

[주석-109]

① 『弘文館志』 「職官」 〈差除〉

大提學、提學, 號稱館閣堂上; 副提學, 稱長官; 直提學至應敎, 稱東壁【館中一會, 坐東壁下。】; 校理至副修撰, 稱西壁【坐西壁下】; 博士以下, 稱南床位【坐廳事南邊。 南床之望, 不必備三望, 只二員亦爲之, 或單望充差。】; 自提學下至正子爲十八員, 號爲十八學士。

② 『弘文館志』 「職官」 〈豹直〉

直提學以下爲上番, 修撰以下爲下番, 輪回入直。

③ 『銀臺便攷』 「禮房攷」 〈弘文館〉

大提學、提學, 號稱館閣堂上; 副提學, 稱長官; 直提學至應敎, 稱東壁; 校理至副修撰, 稱西壁; 博士以下, 稱南床位, 自提學下至正字爲十八員, 號爲十八學士。

[주석-110]

『兩銓便攷』 「東銓」 〈擬差〉

副應敎, 擬應敎; 副校理, 擬校理; 修撰, 擬副校理; 副修撰, 擬修撰。

[주석-111]

① 『經國大典』 「吏典」 〈京官職〉 正三品衙門 弘文館

直提學以下有缺, 不計仕數, 以次遷轉。

② 『大典通編』 「吏典」 〈京官職〉 正三品衙門 弘文館

以次遷轉之法, 今廢。

[주석-112]

① 『六典條例』 「吏典」 〈吏曹〉 文選司 文官

玉堂陞品人, 通擬東壁。【有陞敍者, 雖未陞品, 亦通。】

② 『兩銓便攷』 「東銓」 〈通淸〉

應敎, 以陞品玉堂通擬。【當品玉堂有陞敍, 則雖未陞品, 直通。】

③ 『兩銓便攷』 「東銓」 〈擬差〉

副應敎, 擬應敎。 ……〇 閣臣陞品後, 直擬應敎, 待敎出六後, 直擬玉署。

[주석-113]

① 『승정원일기』 현종 5년 2월 24일

左議政元斗杓所啓:“近來事體, 漸不如前。 以玉堂官員牌不進之事言之, 典翰李端相, 身有宿病, 兩司之任, 亦不得行公, 況典翰, 乃近來罕有之職, 渠之自以爲不堪承旨, 亦似然矣, 承牌不進, 至於七度之多。 大臣、重臣, 雖有難便之事, 三牌之後, 亦不敢一向引入, 或未免强出, 則自上優待儒臣, 雖是美事, 分義所在, 豈容如是! 事甚未安, 如此之類, 許遞似當矣。”

上曰:“遞差。”

② 『승정원일기』 영조 6년 8월 11일

又傳曰:“曾經南床者, 陞東壁已久, 典翰, 宜出而不出, 無備擬之人而然耶? 問啓。”

③ 『승정원일기』 영조 6년 8월 12일

趙彦臣啓曰:“‘曾經南床者, 陞東壁已久, 典翰宜出而不出, 無備擬之人而然耶? 問啓。’事, 命下矣。 問于吏曹, 則以爲‘典翰, 卽稀出之職, 而卽今曾經南床者, 只有一人, 其外可合備擬者, 亦未易, 不得差出。’云矣, 敢啓。” 傳曰:“南床者只一人, 自正字, 旣已單付, 今何拘於備擬乎! 昨日下敎者, 欲存古官制矣。 後日政, 單付事, 分付。”

④ 『승정원일기』 영조 6년 8월 13일

㙫又曰:“小臣, 有別爲陳達之事矣。 昨自山陵暮還, 見分撥, 則有典翰單付之命。 復古官制, 誠爲好矣, 典翰之職, 豈有所難哉! 以東方文集觀之, 雖是無知名之人, 多爲典翰、直提學者, 古則然矣, 而自仁廟朝以後, 一切爲久虛之選, 累朝以來, 絶無差出之時矣。”

上曰:“故相臣崔錫鼎爲之, 而李頤命亦爲之耶?”

金尙奎曰:“頤命, 則爲南床云矣。”

㙫曰:“庚申年事, 臣尙記知矣。 其時, 自上有不時典翰差出之命, 以尹敬敎、朴世堂、崔錫鼎備三望, 而崔錫鼎, 以末望受點矣。 尹敬敎, 別無文翰之特異, 而有時望, 故擬望, 朴世堂, 則退休林下之人矣。”

上曰:“尹敬敎、朴世堂, 何如人耶?”

㙫曰:“尹敬敎, 卽前修撰尹光運之祖, 而官至副提學, 朴世堂, 則自校理休退, 官至判書矣。 典翰之職, 古則爲例官, 今則爲極選, 而李宗城之文翰坐地, 無處不可, 而典翰單付, 古無是例, 則渠必力辭, 不爲行公。 且判府事李台佐, 立朝三十餘年, 一心謹愼, 通朝所共知也。 宗城之乞遞都廳, 亦出於戒懼之意, 臣始爲持難, 終至許遞矣。”

上曰:“都廳改差時, 予甚訝之, 欲爲還給草記, 而已經南床之人, 則盡行其所當爲之職, 然後徐徐陞資, 亦無不可, 且渠年少之故, 不爲還給矣。今聞所達, 果如所料矣。” ……

㙫曰:“……殿下如不欲捨於顧問之列, 則典翰、應敎等耳。 更以應敎任使, 亦爲便好, 必欲差出典翰之窠, 則雖未經南床, 自前亦有擬望之規, 前頭, 徐待可合人擬入, 亦無所妨矣。”

上曰:“典翰, 則雖未經南床, 而有擬望之規耶?”

尙奎曰:“然矣。”

上曰:“雖未經南床, 而亦擬典翰之望, 則姑寢單付之命, 徐待可擬之人, 雖未滿三望, 而以二望擬入, 可也。”

[주석-114]

① 『승정원일기』 고종 2년 11월 4일

傳曰:“副提學, 依內閣直提學例, 常設典翰, 依直閣例會圈, 弘文直提學, 依藝文直提學例, 都承旨例兼, 敎書, 令本館撰進, 察任時, 以牙牌之招, 前檢書官中二員, 自本館, 兼檢書自辟啓下, 使之擧行事, 定式。”

② 『승정원일기』 고종 3년 3월 3일

❶ 又以弘文館言啓曰:“典翰會圈事, 命下矣。 檢校副提學李載元·李承輔·金炳弼·鄭健朝·李鎬俊、新除授副提學李載冕、檢校典翰閔升鎬·李明應·李鍾濬·李冕光, 竝卽牌招, 使之會圈, 何如?”

傳曰:“允。”

❷ 弘文館典翰會圈, 八點趙康夏, 七點金奎弘、李昌鎬、南商龍、蔡東述。

❸ 有政。 吏批, 行判書趙得林牌招不進, 參判崔遇亨進, 參議南鍾順進, 右承旨宋熙正進, 以趙康夏爲典翰。

❹ 宋熙正, 以弘文館言啓曰:“新除授典翰趙康夏, 卽爲牌招察任, 何如?”

傳曰:“允。”

❺ 又以弘文館言啓曰:“新除授典翰趙康夏敎旨安寶次, 濬哲之寶請出之意, 敢啓。”

傳曰:“知道。”

❻ 鍾顯奏曰:“典翰會圈事, 命下矣。 政官, 牌招開政下批, 何如?”

上曰:“依爲之。”

③ 『大典會通』 「吏典」 〈京官職〉 正三品衙門 弘文館

典翰, 以曾經應敎人本館圈點, 移文本曹擬授, 經典翰, 則不得授應敎以下官。 副提學、典翰, 有實職爲兼銜, 無實職爲實職、亦以原任差檢校。 提學拜都承旨, 遞提學, 都承旨拜提學, 遞都承旨, 都承旨兼副提學, 則例兼直提學減下。

[주석-115]

① 『大典會通』 「吏典」 〈京官職〉 正三品衙門 弘文館

典翰, 以曾經應敎人, 本館圈點, 移文本曹擬授。 經典翰, 則不得授應敎以下官。

② 『六典條例』 「吏典」 〈吏曹〉 文選司 文官

經典翰, 則不得授應敎以下官。

③ 『六典條例』 「禮典」 〈弘文館〉 總例

典翰, 以曾經應敎人, 自本館圈點【時任檢校副學及檢校典翰會圈。】, 啓下後, 移文吏曹差出【經典翰, 則不得更授應敎以下官。】。

[주석-116]

① 『經國大典』 「吏典」 〈京官職〉 正三品衙門 弘文館

直提學以下有缺, 不計仕數, 以次遷轉。

② 『大典通編』 「吏典」 〈京官職〉 正三品衙門 弘文館

以次遷轉之法, 今廢。

③ 『大典會通』 「吏典」 〈京官職〉 正三品衙門 弘文館

直提學一員。 【正三品。 『補』 都承旨兼。】

[주석-117]

① 『大典會通』 「吏典」 〈京官職〉 正三品衙門 承政院

都承旨例兼弘文直提學, 未弘文錄人, 毋得下批。

② 『兩銓便攷』 「東銓」 〈長望〉

知申例兼弘文直提學, 故未弘錄及經科人, 勿擬。 他承旨同爲差出時, 則勿拘。

③ 『六典條例』 「吏典」 〈吏曹〉 文選司 文官

都承旨兼副提學, 則例兼弘文直提學減下。

④ 『六典條例』 「吏典」 〈承政院〉 院規

都令例兼弘文直提學, 未弘文錄人無得下批。【弘文提學拜都令, 則遞提學, 都令拜弘文提學, 則遞都令, 都令兼副提學, 則直提學減下 。】

[주석-118]

『兩銓便攷』 「東銓」 〈通淸〉

翰注出六外, 未經郞署或監察者, 毋得通臺。

[주석-119]

『兩銓便攷』 「東銓」 〈通淸〉

國子、芸閣, 經郞署後, 通擬掌令或持平【已通掌令者, 持、正直擬。】 ……○ 南臺【持平。】, 勿以一銓堂意見遽然通淸。

[주석-120]

『兩銓便攷』 「東銓」 〈通淸〉

納言, 以兩司之已經四品人通擬。【玉堂, 則雖未陞品, 直擬。】

[주석-121]

『兩銓便攷』 「東銓」 〈通淸〉

執義、司諫, 以玉堂陞品人及兩司之已通納言人新通。【曾經應敎, 則直擬。】

[주석-122]

① 『영조실록』 51년 12월 15일(무오)

弘履曰:“納言, 卽通望之職也。 昨日三銓之獨政, 以未經持正、館職者, 直擬納言, 如是政格, 前所未聞。 臣謂吏曹參議洪檢從重推考。”

② 『영조실록』 51년 12월 16일(기미)

吏曹參議洪檢上書, 略曰:“旣登瀛選之人, 不拘臺通, 直擬納言, 自是政格, 前後銓官, 隨例行之。 且前吏判徐命膺, 去月之政, 此人, 已入於納言首擬, 通淸與否, 非所可論。”

③ 『정조실록』 5년 8월 20일(경인)

吏曹判書李衍祥啓言:“銓郞送言於臣, ‘直閣之望, 比諸納言, 尤爲淸顯, 旣經直閣, 則不待納言通望, 當直擬銓郞。’云。 蓋傍照兼司書、兼校理直擬之例也。 事係官制, 請下詢大臣。” 上問大臣。

命善對曰:“旣經直閣, 又通納言, 則轉成許多階梯。 從今已經直閣人, 勿拘納通, 直擬銓郞, 似宜矣。” 命著爲式。

[주석-123]

① 『영조실록』 38년 12월 24일(임자)

正言申尙權請復掌通, 上不許。 臺通, 古有正持掌三層, 時廢掌通, 正持通極淆雜, 故尙權欲復舊規也。

② 『승정원일기』 영조 29년 2월 21일

遂采曰:“宮官愼揀, 實爲今日急務, 大臣所達, 誠甚得宜。 而曾經兩司中, 更爲通淸, 似涉煩複。 若於初擬時, 令兩堂同議差出, 以示各別愼揀之意, 則似好矣。”

天輔曰:“初擬時, 兩堂相議差出, 便是通淸矣。”

上曰:“黨習盛行之時, 則雖三堂, 必皆一心, 有何益乎! 桂坊, 則不可不擇矣。”

鳳漢曰:“近來防塞掌通, 故前爲掌通者, 皆爲持正通, 入於持正通, 則循例皆入於春坊, 此誠難矣。”

上曰:“近來持正通, 則予甚以爲慨然矣。 春坊, 若以將來弘錄人爲之, 則可謂極擇耶?”

天輔曰:“若慮政官之挾私, 則此亦無益矣。”

上曰:“初擬時, 令兩堂同議差出, 可也。”

③ 『승정원일기』 정조 8년 6월 29일

上曰:“吏曹正郞前望單子入之。”

下敎曰:“吏曹佐郞旣陞正郞, 佐郞窠差擬以入, 可也。”

時俊曰:“吏曹佐郞, 今當差出, 而納通之人, 只有兩人, 當以二望入啓矣。”

上曰:“依爲之。”【出擧條。】

上曰:“臺通, 何吏郞當之乎?”

時俊曰:“下位例爲主張矣。”

上曰:“持正通及掌通, 爲先斯速擬入, 可也。”

又下敎曰:“堂下通淸, 本是郞廳之主張, 宜有料量, 而何至今不爲擬入乎? 吏郞當處分矣。”

[주석-124]

『兩銓便攷』 「東銓」 〈通淸〉

凡通淸, 文學爲上, 司書、正言次之, 持平又次之。

[주석-125]

『兩銓便攷』 「東銓」 〈通淸〉

外臺【各道都事。】, 有經行六品以上人通淸。

[주석-126]

① 『兩銓便攷』 「東銓」 〈通淸〉

弼善、文學、司書, 雖曾經兩司, 更爲通淸。【弼善, 則以已經持正人通擬, 文學、司書, 則雖未經持正, 通擬, 而直擬持正。 ◯ 未通淸人, 直通弼善有例。】

② 『兩銓便攷』 「東銓」 〈擬差〉

兼弼善、兼文學、兼司書, 必以玉署人擬差。

[주석-127]

『兩銓便攷』 「東銓」 〈通淸〉

輔德, 以諫長已通人通擬, 兼輔德, 以泮長已通人通擬。【曾經閣臣、三銓、副提學, 則直擬。】

[주석-128]

① 『續大典』 「吏典」 〈京官職〉 正三品衙門 世子侍講院

贊善、進善, 以學行有士望者擬差, 或單付。

② 『大典通編』 「吏典」 〈京官職〉 正三品衙門 世子侍講院

贊善、進善, 或以他官兼, 贊善, 雖至從一品亦兼。

[주석-129]

『大典通編』 「吏典」 〈京官職〉

代聽時, 春坊實、兼官, 皆兼帶春秋銜。

[주석-130]

① 『續大典』 「吏典」 〈京官職〉

吏曹郞官, 以曾經三司通融差出, 革其主張通淸之弊。【假郞廳, 毋得啓下。】

② 『六典條例』 「吏典」 〈吏曹〉 銓郎古規

❶ 本館錄後, 本曹判書與郎官抄執本曹錄二人, 書送政院, 只出朝報。【相避人, 不得抄執。】

❷ 先通當品納言後, 始通銓望【雖以舊望差出, 非長堂政, 不得擧論。】, 毋得例次排擬【後通人先受點, 則一從受點先後定次第, 勿論行公與否。】。

❸ 一員例兼春秋記注官, 三員例兼校書、兼校理。【銓郎復設, 則芸官亦爲復設; 革罷, 則隨而還減。】

❹ 已經四品人, 不得擬望, 而只入四品望, 則無礙。 經正郎, 則不復擬於佐郎。

❺ 望乏時, 二望備擬, 或罷削人請敘, 承旨相避及外任, 啓請並擬。【佐郎望乏少, 無以備擬, 則正郎爲三員, 佐郎爲一員, 以備四郎廳之數。】

③ 『兩銓便攷』 「東銓」 〈擬差〉

本曹正、佐郞, 以兩司中未經四品人擬差。【西北及國子分館人、未經臺職人, 並不得擬。】

[주석-131]

① 『六典條例』 「吏典」 〈吏曹〉 銓郞古規

除拜後十五朔、實仕六十日, 始許陞品。【一朔內, 毋得疊陞。 ○ 通望之下位八人, 不許陞品, 以待新錄。】

② 『兩銓便攷』 「東銓」 〈瓜滿〉

本曹正、佐郞及監察, 不計朔限。【參上公事官同。】

[주석-132]

『六典條例』 「吏典」 〈吏曹〉 銓郞古規

❶ 有右位, 則不得徑陞, 而拜檢詳, 其日政, 陞付舍人。【雖未陞品, 勿拘陞付, 亞堂政, 亦勿拘。】

❷ 陞品時, 例以玉堂東壁直擬。

❸ 時任郎官, 不得擬守令, 而秉筆自陞時, 或以郡守陞品。【先生除外任, 則瓜前三朔出代。】

[주석-133]

『六典條例』 「吏典」 〈吏曹〉 銓郞古規

❶ 陞品後, 不得檢擬玉堂下番及獻納、掌令望。

❷ 陞三四品, 而雖未經東壁、亞長、兼臺, 則付執義。

[주석-134]

① 『大典通編』 「吏典」 〈除授〉

三曹正、佐郞, 以生進人擬授。【學行, 則不拘。】

② 『兩銓便攷』 「東銓」 〈擬差〉

❶ 禮曹正郞, 移擬兵曹正、佐郞。

❷ 三曹正·佐郞、宗府直長、金吾參下都事, 以生進人擬差。

[주석-135]

① 『중종실록』 2년 8월 10일(신사)

景叙曰:“以檢詳安彭壽將赴京故, 命以李荇代之, 檢詳之職, 必有本府所薦, 銓曹方得擬望。 李荇爲人, 其才行, 雖合於檢詳之任, 第無薦狀, 而一朝遽爲之, 臣恐古風, 於此墜矣。”

傳曰:“然則遞之, 可也。”

② 『승정원일기』 정조 16년 9월 29일

朴祐源, 以吏批言啓曰:“檢詳薦狀, 纔已啓下矣。 望筒當爲書入, 而其中鄭致淳、李祉永, 方在罷散中, 何以爲之? 敢稟。”

傳曰:“敍用。”

[주석-136]

① 『經國大典』 「吏典」 〈京官職〉 正一品衙門 議政府

堂下官, 竝用文官。 舍人有缺, 以檢詳, 不計仕數陞差。

② 『典律通補』 「吏典」 〈京官職〉 議政府

檢詳以下自辟, 而經四品人, 則差檢詳後, 單付舍人, 若以曾經舍人幷擬, 則直以舍人自辟。

[주석-137]

『兩銓便攷』 「東銓」 〈陞降〉

檢詳薦狀受點後, 已陞品人, 則不計仕數陞差舍人。【檢詳望, 以曾經舍人首擬, 則以舍人差出, 副、末望, 雖未經檢詳人, 若受點, 則此乃直舍人, 啓下時, 如有罷散、居中、由未出, 則草記取稟, 本曹相避及外任勿拘。】

[주석-138]

『禮記』 「曲禮上」

大夫, 七十而致事。

[주석-139]

① 『중종실록』 11년 3월 30일(신해)

政府東壁, 則左、右贊成, 西壁, 則左、右參贊。

② 『중종실록』 34년 2월 3일(임인)

答憲府曰:“曺繼商, 不被謫時, 已爲六卿, 其爲六卿, 最久矣。 今者贊成有闕, 宜以久於六卿者爲之耳。 大抵堂上以上陞遷, 皆自上命之, 猶謂之恩命耶! 繼商未洽於贊成, 予未知也。”

③ 『중종실록』 35년 4월 14일(을해)

領議政尹殷輔、左議政洪彦弼啓曰:“二相薦望事, 下問, 在祖宗朝, 相職有闕, 例卜相臣, 擧而任之。 至於貳公, 聽銓曹注擬, 間或特除。 蓋相臣之職, 與贊成有間也。 大抵恩命宜出於上, 而權柄不當在下。 頃日之弊, 聖鑑所照。 請不拘一時近例, 一依祖宗朝舊式, 何如?”

答曰:“三公有闕, 卜相, 例事也。 二相以下, 銓曹自然注擬, 或自上特除事, 非不知之。 但二相, 亦貳公弘化之地, 近者每問於三公, 然後爲之, 故問之耳。 二相, 果與三公有間, 後日政, 令銓曹注擬, 可也。”

④ 『중종실록』 36년 11월 7일(기축)

擬參贊望時, 吏曹判書成世昌曰:“例以六卿之人擬之, 今如權橃、柳仁淑、鄭順朋, 方判六曹, 爲國治事, 而遷之閑位, 無乃於國事虛疎乎! 然旣有命, 不得已而擬。” 遂以三人竝擬焉, 上落點于權橃。【史臣曰:“按贊成、參贊, 亞於三公。 先王時, 倚任隆重, 故凡有收議咨訪, 必與三公同之, 所以付弘化之責。 自廢朝革舊, 至今上朝, 猶未復古, 每有收議, 只於三公, 不及於贊成、參贊, 無所倚任, 遂爲閑官。 然位次則尙在六卿之右, 每有參贊之闕, 必以六卿遷之, 有用之才, 歸於無用之地。 此, 所謂國事虛疎, 而設官之意, 失之至此, 可勝嘆哉! 又按李龜齡, 病不能仕, 而自上命除參贊, 而言官亦無所言。 是由上下常以參贊視爲養病之地故也。 又以六卿而遷參贊, 則六卿之闕, 又無以塡之。 是政, 權橃, 以禮判而遷參贊, 禮判之望, 又以右贊成梁淵擬之。 淵若受點, 則是塡參贊, 而虛贊成也。 其補東壞西之弊, 亦甚矣。”】

⑤ 『중종실록』 37년 8월 29일(병오)

傳于政院曰:“近日議政府贊成、參贊, 各一員有闕, 不可久闕。 六卿之列, 必有可當者, 欲問于大臣, 其令議政府郞官, 明日政事前, 往問于大臣以啓。”

[주석-140]

① 『선조실록』 15년 9월 13일(무진)

傳曰:“贊成有闕, 正二品中擬望。” 李珥拜右贊成, 全羅監司鄭澈, 特加嘉善, 拜都承旨。

② 『선조실록』 34년 6월 16일(임오)

傳于吏批曰:“政府東、西壁俱闕, 是乎! 韓應寅、沈喜壽, 左、右贊成除授。”

③ 『선조실록』 37년 12월 25일(경오)

備忘記, 傳于吏批曰:“政府東壁皆闕, 贊成, 議大臣差出, 金球, 依前例, 六品遷轉。”

[주석-141]

① 『인조실록』 23년 5월 21일(임인)

吏曹啓曰:“取考實錄, 賜謚、啓殯、下玄室行禮, 皆以贊成爲之。 世子喪禮, 以贊成行之者, 蓋用降殺之禮, 而贊成方闕, 何以處之?” 答曰:“差出一員。”

② 『승정원일기』 숙종 27년 7월 15일

李畬曰:“頃於筵中, 差出二師, 大臣有所陳達, 而以『大典』「吏典」見之, 贊成之兼二師, 如三公之例兼師、傅, 差出贊成, 而兼行二師, 未知何如。”

錫鼎曰:“吏判之言, 好矣。 臣曾以春宮輔導之得其人, 有所陳達, 官不必備, 惟其人, 差出贊成, 而兼行二師之職, 則好矣。”

上曰:“贊成差出, 可也。”

③ 『승정원일기』 영조 4년 1월 28일

泰億曰:“近來弘文正字, 比如贊成, 政府贊成, 乃三公之貳也, 極爲尊重, 而今虛其位, 南床, 亦以極望, 虛位而不出, 與贊成何異乎!”

[주석-142]

① 『兩銓便攷』 「東銓」 〈擬差〉

贊成, 有差出之命, 然後差出。【以曾經長銓、文任人擬差。】

② 『增補文獻備考』 「選擧考」 〈銓注〉

贊成, 有傳敎後差出。

[주석-143]

『典律通補』 「吏典」 〈京官格式〉

大提學圈點, 前任及議政府西壁【有東壁則參。 凡言西壁同。】、六曹長官、判尹會圈受點。

[주석-144]

『兩銓便攷』 「東銓」 〈啓請〉

政府西壁、禮曹判書互相擬望, 而以西壁擬刑·工判、判尹, 則啓請。

[주석-145]

『兩銓便攷』 「東銓」 〈擬差〉

❶ 行都憲, 移擬左·右參贊、禮曹判書。

❷ 兼都承旨, 移擬左·右參贊、知敦寧、判書、判尹。

[주석-146]

『續大典』 「吏典」 〈薦擧〉

吏·兵·戶曹判書及兩都留守、兩界觀察使、廣州·義州府尹、水原·東萊府使, 竝廟堂薦擬。

[주석-147]

『兩銓便攷』 「東銓」 〈擬差〉

❶ 曾經長銓, 不得擬未經人之下, 而判義禁、提學望, 不拘。【曾經亞、三堂之副學望, 亦然。】

❷ 贊成, 有差出之命, 然後差出。【以曾經長銓、文任人擬差。】

[주석-148]

『兩銓便攷』 「東銓」 〈通淸〉

❶ 本曹參判, 以經筵已通人從資級擇通。【已通經筵而經提學、副提學, 則直擬, 先通提學、副提學而直擬經筵者, 新通。】

❷ 提學、賓客、副提學新通時, 雖時任亞銓, 勿拘【三銓之副提學亦同。】通擬【雖參政, 亦勿拘。】。

[주석-149]

『兩銓便攷』 「東銓」 〈擬差〉

❶ 曾經長銓, 不得擬未經人之下, 而判義禁提學望, 不拘。【曾經亞、三堂之副學望, 亦然。】

❷ 已經亞銓【未通經筵, 而特除或廟薦差出。】, 則經筵、泮長、諫長直擬。

❸ 已經三銓【未通泮長而特除或廟薦差出。】則泮長、諫長直擬。

[주석-150]

『兩銓便攷』 「東銓」 〈通淸〉

❶ 參議, 以泮長通望次第通擬【已通泮長而經副提學, 則直擬; 先通副提學而直擬泮長者, 從泮通次第新通。 ◯ 山林, 勿拘常格。 ◯ 廟堂差出, 則亦勿拘。】

❷ 提學、賓客、副提學新通時, 雖時任亞銓, 勿拘【三銓之副提學亦同。】通擬【雖參政, 亦勿拘。】。

[주석-151]

『兩銓便攷』 「東銓」 〈口傳〉

❶ 正卿及判義禁, 毋得口傳差出, 而左·右參贊、判尹, 勿拘。

❷ 本曹亞·三堂、三司、春坊、講書院及監司, 皆不得口傳差出。

[주석-152]

① 『續大典』 「吏典」 〈京官職〉

❶ 武臣, 擇其有材局遠識者, 堂上以上, 注擬正·亞卿、判尹、左·右尹、承旨, 通訓以下, 交差寺正、曹郞。【非長官, 則毋得擅擬。】

❷ 蔭官堂上以上諸曹佐貳及左右尹·判決事、堂下寺正, 倣通淸例備員通擬。

② 『銀臺便攷』 「禮房攷」 〈上尊號〉

六曹判書、左·右參贊、判尹。【以上九卿。】

③ 『兩銓便攷』 「東銓」 〈通淸〉

武臣, 擇擬左·右尹【曾經亞將。】、承旨【堂上兵使以下。 ◯ 雖外任, 不拘通擬。 ◯ 未經邊禦人, 拜承旨, 隨其階梯, 加用履歷。】。

④ 『兩銓便攷』 「東銓」 〈啓請〉

政府西壁、禮曹判書互相擬望, 而以西壁擬刑·工判、判尹, 則啓請。

[주석-153]

『兩銓便攷』 「東銓」 〈擬差〉

❶ 敦寧府, 雖是上司, 以判敦寧、知敦寧, 擬判書、判尹, 以同敦寧, 擬參判、左·右尹, 以都正擬參議、參知。

❷ 行都憲, 移擬左·右參贊、禮曹判書。

❸ 兼都承旨, 移擬左·右參贊、知敦寧、判書、判尹。

❹ 蔭官參判、亞尹, 非曾經佐貳·寺正者, 毋得擬望【經行別薦及勳臣, 不在此限。】, 已經牧使陞資者, 佐貳毋礙, 府使以下陞資者, 亦擬都正【未經初仕, 則否。】。

❺ 武宰登壇後, 始擬正卿, 陞一品, 則擬判義禁、亞將, 經判尹, 則擬知義禁, 經亞尹, 則擬同義禁【經兵參、亞尹者陞資憲, 則擬判尹, 而陞一品後, 判義禁勿許, 雖經判書, 亦勿許。】。

[주석-154]

『兩銓便攷』 「東銓」 〈單付〉

判書、判尹陞輔國, 而本曹無相當窠【判、知敦寧有窠, 則單付。】, 則草記送西付樞銜, 以兼判書、兼判尹下批【陞輔國後拜判書、判尹, 初次以兼職下批。 ◯ 宗正卿、勳堂, 則原不送西, 循例下批。】

[주석-155]

『兩銓便攷』 「東銓」 〈口傳〉

正卿及判義禁, 毋得口傳差出, 而左·右參贊、判尹, 勿拘。

[주석-156]

① 『兩銓便攷』 「東銓」 〈通淸〉

❶ 都憲、賓客, 雖經長銓、文任, 必新通。

❷ 都憲新通時, 戶、兵判, 勿拘擬望。

② 『兩銓便攷』 「東銓」 〈啓請〉

都憲差出時, 承旨、外任, 不爲啓請擬入。

[주석-157]

『兩銓便攷』 「東銓」 〈遞仍〉

❶ 山林、諭善拜都憲, 則遞仍稟旨。

❷ 將臣, 不得兼大司憲。

❸ 副提學、典翰, 不得兼臺職。【前望受點, 則本館草記減下。 ◯ 副提學, 新通都憲, 而受點, 則再政, 以減下出代。

[주석-158]

『兩銓便攷』 「東銓」 〈遞仍〉

三司長官, 不得擬金吾、摠管。【前望受點, 則遞其兼職。】

[주석-159]

『兩銓便攷』 「東銓」 〈擬差〉

行都憲, 移擬左·右參贊、禮曹判書。

[주석-160]

『兩銓便攷』 「東銓」 〈擬差〉

❶ 已經亞銓【未通經筵, 而特除或廟薦差出。】, 則經筵、泮長、諫長直擬。

❷ 已經三銓【未通泮長, 而特除或廟薦差出。】, 則泮長、諫長直擬。

❸ 已經泮長, 則諫長直擬。

❹ 兩館提學, 互相擬望。【諫長、泮長亦然。】

[주석-161]

① 『兩銓便攷』 「東銓」 〈通淸〉

輔德, 以諫長已通人通擬; 兼輔德, 以泮長已通人通擬。【曾經閣臣、三銓、副提學, 則直擬。】

② 『兩銓便攷』 「東銓」 〈遞仍〉

三司長官, 不得擬金吾、摠管。【前望受點, 則遞其兼職。】

[주석-162]

① 『兩銓便攷』 「東銓」 〈通淸〉

❶ 參議, 以泮長通望次第通擬【已通泮長而經副提學, 則直擬; 先通副提學而直擬泮長者, 從泮通次第新通。 ◯ 山林, 勿拘常格。 ◯ 廟堂差出, 則亦勿拘。】。

❷ 輔德, 以諫長已通人通擬; 兼輔德, 以泮長已通人通擬。【曾經閣臣、三銓、副提學, 則直擬。】

❸ 蔭官登科直堂上人, 先通諫長後, 始通泮長。

② 『兩銓便攷』 「東銓」 〈擬差〉

❶ 已經亞銓【未通經筵, 而特除或廟薦差出。】, 則經筵、泮長、諫長直擬。

❷ 已經三銓【未通泮長而特除或廟薦差出。】則泮長、諫長直擬。

❸ 已經泮長, 則諫長直擬。

❹ 已通副提學, 則直擬國子長。

❺ 同成均, 以已經亞·三銓、泮長人擬望。

❻ 大司成、司成, 乃是師儒之任, 故以時任參判, 降擬大司成, 以時任通禮及寺正, 降擬司成。

[주석-163]

① 『續大典』 「吏典」 〈京官職〉

副提學拜弘文提學, 則遞副提學, 弘文提學拜副提學, 則遞弘文提學。【同成均、大司成亦同。】

② 『六典條例』 「吏典」 〈吏曹〉 文選司 文官

同成均拜大司成, 則遞同成均, 大司成拜同成均, 則遞大司成。

[주석-164]

① 『續大典』 「吏典」 〈京官職〉 正三品衙門 成均館

祭酒、司業, 以學行有士望者擬差或單付。

② 『大典通編』 「吏典」 〈京官職〉

祭酒、贊善、進善、司業、諭善、勸讀, 有實職則爲兼銜, 無實職則爲實職。

③ 『兩銓便攷』 「東銓」 〈單付〉

祭酒、司業、贊善、進善、諭善、勸讀, 以學行有士望者擬差或單付, 諭善、勸讀, 或以文臣擬差。

④ 『兩銓便攷』 「東銓」 〈官規〉

副提學、祭酒、贊善、進善、司業、諭善【山林諭善拜實職, 則實職, 以兼銜施行。】、典翰、直閣、待敎, 有實職則爲兼銜, 無實職則爲實職。

[주석-165]

『續大典』 「吏典」 〈京官職〉

議政未拜相前兼大提學者, 仍帶。

[주석-166]

① 『續大典』 「吏典」 〈京官職〉

曾經大提學人, 雖爲提學, 毋得辭遞。

② 『兩銓便攷』 「東銓」 〈擬差〉

❶ 經文衡, 則勿擬兩館提學; 經弘提, 則勿擬副提學。

❷ 都承旨望, 曾經大提學及弘文提學人, 不得參擬。【只經藝文提學及副提學, 毋礙。】

[주석-167]

① 『兩銓便攷』 「東銓」 〈通淸〉

提學、賓客、副提學新通時, 雖時任亞銓, 勿拘【三銓之副提學亦同。】通擬【雖參政, 亦勿拘。】。

② 『兩銓便攷』 「東銓」 〈擬差〉

兩館提學, 互相擬望。【諫長、泮長亦然。】

[주석-168]

『兩銓便攷』 「東銓」 〈擬差〉

❶ 贊成, 有差出之命, 然後差出。【以曾經長銓、文任人擬差。】

❷ 經文衡, 則勿擬兩館提學; 經弘提, 則勿擬副提學。

❸ 已通提學、副提學, 則直擬經筵。【當品副提學陞嘉善, 則亦然。】

❹ 已通副提學, 則直擬國子長。

❺ 都承旨望, 曾經大提學及弘文提學人, 不得參擬。【只經藝文提學及副提學, 毋礙。】

[주석-169]

① 『銀臺便攷』 「禮房攷」 〈弘文館〉

副提學, 稱長官。

② 『六典條例』 「吏典」 〈吏曹〉 文選司 文官

副提學, 長望差出。

[주석-170]

① 『兩銓便攷』 「東銓」 〈通淸〉

提學、賓客、副提學新通時, 雖時任亞銓, 勿拘【三銓之副提學亦同。】通擬【雖參政, 亦勿拘。】。

② 『續大典』 「吏典」 〈京官職〉

副提學差出時, 雖時任銓官, 啓請備擬。

[주석-171]

『兩銓便攷』 「東銓」 〈通淸〉

副提學, 不得以未弘錄人通擬。【提學, 則勿拘。】

[주석-172]

『兩銓便攷』 「東銓」 〈擬差〉

❶ 已通提學、副提學, 則直擬經筵。【當品副提學陞嘉善, 則亦然。】

❷ 已通副提學, 則直擬國子長。

[주석-173]

① 『중종실록』 12년 5월 26일(경자)

諫院啓曰:“常時政事注擬, 只備三望, 而獨承旨, 則擬至八九人。 承旨所任重大, 擬望煩多, 則有混雜之弊, 只備三望, 何如?”

傳曰:“……承旨若不合之人, 則銓曹亦無擬望之理, 如舊廣擬不妨。”

② 『명종실록』 5년 7월 26일(정사)

憲府啓曰:“承旨之任, 出納惟允, 使大小政令無不得宜, 其責重矣。 近來注擬之際, 不擇當否, 盡書通政, 間有混進之譏, 物情未便。 請自今擇擬三望, 以重喉舌之任。” 答曰:“承旨, 自祖宗朝不擬三望, 今不可改也。 如有不合者, 則自有物論矣。 不允。”

③ 『숙종실록』 46년 3월 10일(정축)

至於承宣長望【承旨望, 例以可合人, 不拘員數, 盡爲列書, 故曰長望。】, 不過循級例擬, 而吏曺參議洪啓迪, 於前承旨朴彙登, 謂有私嫌, 公然拔去, 自中諸議, 亦多非之。

[주석-174]

① 『승정원일기』 경종 4년 5월 18일

柳萬重啓曰:‘“承旨, 以柳重茂、南就明, 落點矣。 重茂階是嘉義, 坐次當爲都承旨, 而就明曾經都承旨, 政例不得降爲下位。 承旨, 何以爲之? 敢稟。”

傳曰:“望單子入之。”

② 『승정원일기』 정조 5년 6월 10일

承旨前望單子入之, 李在學、沈念祖、鄭志儉、趙時偉、金宇鎭落點。

[주석-175]

① 『銀臺便攷』 「通攷」 〈承旨〉

左承旨以下, 不拘資級先後, 一從曾經座次陞降。【受敎錄。】”

② 『승정원일기』 영조 6년 8월 11일

鄭錫五啓曰:“承旨座次, 一從本院先生案, 而右承旨趙彦臣, 曾經右承旨, 而未及載案, 故昨日座次啓下時, 至有誤次陞降云, 更爲陞降事, 分付該曹, 何如?”

③ 『승정원일기』 영조 28년 12월 6일

尹光毅啓曰:“左副承旨金相福、右副承旨具允明, 曾於右承旨尹尙任之前, 已經右承旨, 而座次誤爲啓下, 今始覺得, 令該曹座次單子, 更爲陞降以入, 何如?”

④ 『승정원일기』 정조 18년 8월 29일

洪仁浩啓曰:‘新除授承旨朴宗甲座次, 當爲左副, 而昨日座次單子, 誤書入啓, 今始覺得, 令該曹, 座次單子, 更爲陞降以入, 何如?”

[주석-176]

『銀臺便攷』 「通攷」 〈承旨〉

一經都承旨, 則不得降授左承旨。【受敎錄。 座次有違格例啓辭, 見「吏攷」。】

[주석-177]

① 『大東野乘』 「涪溪記聞」

故事, 惟直提學擬承旨, 而宗簿正, 以宗師; 輔德, 以春坊長幷擬而已。 至是, 上欲速用樑, 命玉堂東壁、兩司亞長竝擬承旨。 遂擢樑爲承旨。 因爲例, 至今遵行, 而宗簿正、輔德之擬, 遂廢。

② 『燃藜室記述』 別集 「官職典故」 〈承政院〉.

[주석-178]

『兩銓便攷』 「東銓」 〈長望〉

承旨望, 本曹參判、參議及外任, 不得擬; 時任執義、司諫、典翰、應敎、副應敎之已經準職人, 參望。

[주석-179]

① 『兩銓便攷』 「東銓」 〈擬差〉

都承旨望, 曾經大提學及弘文提學人, 不得參擬。【只經藝文提學及副提學, 毋礙。】

② 『兩銓便攷』 「東銓」 〈長望〉

❶ 都承旨差出時, 以曾經及時任左承旨座次以上人檢擬。

❷ 曾經亞長、東壁人, 雖未經準職, 陞堂上, 則佐貳獨政直擬。

❸ 一經都承旨, 雖未行公, 不復擬於左承旨以下望。

❹ 知申, 例兼弘文直提學, 故未弘錄及經科人, 勿擬。 他承旨同爲差出時, 則勿拘。】

[주석-180]

『大典通編』 「吏典」 〈京官職〉 從二品衙門 奎章閣

提學, 以文衡、弘文·藝文提學通望人; 直提學, 以副提學通望人擬授, 幷以他官兼, 雖外任, 亦兼。

[주석-181]

『兩銓便攷』 「東銓」 〈通淸〉

❶ 提學、賓客、副提學新通時, 雖時任亞銓, 勿拘【三銓之副提學亦同。】通擬【雖參政, 亦勿拘。】。

❷ 都憲、賓客, 雖經長銓、文任, 必新通。

[주석-182]

① 『兩銓便攷』 「東銓」 〈擬差〉

❶ 提學、賓客、判義禁、內醫提調望乏時, 政官自望。

❷ 左、右副賓客, 擬左、右賓客。

② 『兩銓便攷』 「東銓」 〈陞降〉

❶ 知經筵、左·右賓客, 不得以亞卿擬望。

❷ 同經筵、左·右副賓客, 或以正卿差出, 惟輔國不得授。

[주석-183]

『續大典』 「吏典」 〈京官職〉 從三品衙門 世子侍講院

贊善、進善, 以學行有士望者擬差或單付, 諮議, 用別薦, 而無可合人, 則問議廟堂, 勿拘幼學差出。

[주석-184]

『大典通編』 「吏典」 〈京官職〉 正三品衙門 世子侍講院

贊善、進善, 或以他官兼, 贊善, 雖至從一品, 亦兼。

[주석-185]

『大典通編』 「吏典」 〈京官職〉

祭酒、贊善、進善、司業、諭善、勸讀, 有實職則爲兼銜, 無實職則爲實職。

[주석-186]

『大典通編』 「吏典」 〈京官職〉 正三品衙門 世子侍講院

侍講院, 原係從三品衙門, 當宁甲辰, 陞輔德爲堂上正三品官, 今移錄。

[주석-187]

『兩銓便攷』 「東銓」 〈通淸〉

輔德, 以諫長已通人通擬; 兼輔德, 以泮長已通人通擬。【曾經閣臣、三銓、副提學, 則直擬。】

[주석-188]

『大典通編』 「吏典」 〈京官職〉 正三品衙門 世孫講書院

【師、傅, 以他官兼, 勸讀, 以學行有士望者擬差或單付。 ○ 講書院, 續係從四品衙門, 今從諭善移錄。。】 師、傅各一員【從一品。】, 左、右諭善各一員【自堂下三品至從二品隨品以付。 『增』 增置。】

[주석-189]

『兩銓便攷』 「東銓」 〈單付〉

祭酒、司業、贊善、進善、諭善、勸讀, 以學行有士望者擬差或單付, 諭善、勸讀, 或以文臣擬差。

[주석-190]

『兩銓便攷』 「東銓」 〈官規〉

副提學、祭酒、贊善、進善、司業、諭善【山林諭善拜實職, 則實職, 以兼銜施行。】、典翰、直閣、待敎, 有實職則爲兼銜, 無實職則爲實職。

[주석-191]

『兩銓便攷』 「東銓」 〈通淸〉

兼諭善, 依賓客例通淸。【世子冊封前別設。 ◯  以銓曹、文任、閣臣、儒臣中擇擬。】

[주석-192]

『兩銓便攷』 「東銓」 〈陞降〉

世孫師、傅、左·右贊成、判·知敦寧、左·右參贊、左·右尹、兵曹參議·參知【分司同。】、左·右諭善, 隨其資級陞降下批【陞降人, 雖在禁推中, 不拘。】。

[주석-193]

『兩銓便攷』 「東銓」 〈擬差〉

❶ 已經亞銓【未通經筵而特除或廟薦差出。】, 則經筵、泮長、諫長直擬。

❷ 已通提學、副提學, 則直擬經筵。【當品副提學陞嘉善, 則亦然。】

❸ 經筵, 毋得以外任擬望。

[주석-194]

『兩銓便攷』 「東銓」 〈通淸〉

❶ 本曹參判, 以經筵已通人從資級擇通。【已通經筵而經提學、副提學, 則直擬, 先通提學、副提學而直擬經筵者, 新通。】

❷ 未通經筵而陞資憲者, 知經筵新通。

[주석-195]

『大典會通』 「吏典」 〈除授〉

蔭官登科直陞堂上者, 通諫長後, 始通國子。

[주석-196]

① 『續大典』 「吏典」 〈京官職〉

蔭官堂上以上諸曹佐貳及左右尹·判決事、堂下寺正, 倣通淸例, 備員通擬。

② 『大典通編』 「吏典」 〈除授〉

蔭官參判、亞尹, 勳臣、別薦外, 非曾經寺正者, 毋得通擬。【敦寧都正同。】

[주석-197]

『續大典』 「吏典」 〈京官職〉 耆老所

國初, 命文臣正二品實職年七十以上許入, 蔭、武不預焉。

[주석-198]

『典律通補』 「吏典」 〈外官職〉

府尹【從二。 『經』 ○ 畿一廣州、慶一慶州、平一義州。 ○ 全一全州、平一平壤、咸一咸興, 觀察使兼。『經』 『續』】

[주석-199]

『續大典』 「吏典」 〈考課〉

海西、關東兼營將守令, 以堂上差出。

[주석-200]

『兩銓便攷』 「東銓」 〈外職〉

海西、關東兼營將守令【谷山、平山、安岳、鳳山、春川、橫城。】, 以堂上差出。【楊州、竹山、長湍、南陽、通津、豐德、肅川、龍川、金海、礪山、雲峯、海美同。】

[주석-201]

『經國大典』 「吏典」 〈外官職〉

階及遷官、加階、行守, 竝同京官。 觀察使、都事, 仕滿三百六十, 守令, 仕滿一千八百, 堂上官及未挈家守令、訓導, 仕滿九百, 乃遞。

[주석-202]

① 『續大典』 「吏典」 〈外官職〉

凡瓜限, 觀察使、都事, 以拜辭日始計【節度使、營將、虞候同。】, 守令、察訪, 以到任日始計【邊將同。 ○ 觀察使, 二周年計限, 京畿一年。 ○ 觀察使拿來代, 限十五日, 身故代, 限十日辭朝, 過限者論責。 節度使、邊守同。】

② 『大典通編』 「吏典」 〈外官職〉

京畿觀察使, 亦二周年計限。

③ 『典律通補』 「吏典」 〈考課〉

觀察使, 二周年【『續』 『增』 ○ 節度使、營將、虞候同。 『經』『補』】; 都事, 三百六十【『經』 ○ 評事同。 竝拜辭日始計。 『續』 『補』】; 守令, 一千八百; 堂上及未挈家守令、察訪, 九百【『經』 『補』 ○ 都事、守令、察訪, 以朔計。『補』】, 瓜滿遞【『經』 ○ 邊將、監牧官同。 竝到任日始計。 『經』『續』『補』】

제2장 서반(西班)의 고과(考課)

[주석-203]

① 『승정원일기』 현종 11년 11월 30일

崔逸, 以訓鍊都監言啓曰:“勸武軍官加抄三十五員, 別單書入之意, 敢啓。”

② 『승정원일기』 숙종 2년 2월 3일

又所啓:“往在先朝, 榻前定奪, 設兩局勸武廳, 兩班子枝之操弓者, 稱以軍官, 培養武藝, 蓋爲他日緩急之用, 非他軍門所可侵奪者。 而以其當初不入於擧行條件, 故厥後他軍門, 或有入啓移屬之人, 臣親自敎訓成就, 終屬他廳, 誠爲可惜矣。 今後勿令移屬於他廳, 何如?” 御營大將申汝哲曰:“故相臣李浣所設勸武廳, 今屬於臣, 兩局一體施行, 何如?”

上曰:“依爲之。”

③ 『승정원일기』 숙종 17년 5월 16일

御營廳啓曰:“依榻前下敎, 士族子枝勸武者, 前後被抄, 竝一百四十六人, 別單書入之意, 敢啓。”

④ 『승정원일기』 정조 13년 11월 6일

命書傳敎曰:“觀武才時, 以別薦或勸武可合人詢問, 自是常例。 今番亦有詢問, 將臣一二人外, 多未留意云, 使之寬限薦似, 而因此有一番申飭修復舊規者。 大抵別薦與勸武, 界限自別, 名以別薦, 則無論地處之高下, 有薦之職, 不拘無薦做官, 不循常格。 薦似之時, 大臣、將臣, 必有出擧條文蹟, 雖特敎爲之, 亦以傳敎書出, 如除官之例, 登科前直除哨官或宣傳官者, 此, 別薦之式也。 至於勸武, 則筵稟勸武之後, 不過自軍門傳令, 付勸武軍官, 待越薦循次需用, 此, 勸武之式也。 近日舊規全廢, 混圇莫甚, 不知別薦與勸武之別。 此後自廟堂知悉, 依舊規擧行。”

[주석-204]

『승정원일기』 효종 6년 5월 16일

上曰:“內禁衛、羽林衛、兼司僕等三廳, 自祖宗朝以來, 堂下武弁曾經牧、府使者, 竝皆屬焉, 如堂上官之送西, 亦所以重宿衛之地也。 近來士族之業武者, 蔑視禁衛, 皆以隷名, 其中爲恥, 殊可寒心。 自今以後, 凡士族之出身者, 必先隷內禁衛等三廳, 然後乃許宣傳官、部將、守門將等職, 如文科之先分三館而薦入翰林。 宣傳官、部將、守門將各廳先生等, 必以曾經三廳或時任之人爲將鬼薦, 而未經三廳者, 雖可合之人, 不得與於將鬼薦, 永爲定式, 毋得撓改事, 嚴明知委擧行。”

[주석-206]

① 『승정원일기』 효종 7년 5월 4일

兵曹啓曰:“宣傳官, 武弁新進極選也, 禁軍入屬之中, 有本廳將鬼薦者擬望矣。 新除授宣傳官林崈, 爲人孱劣, 不合宿衛之任, 爲先汰去, 所薦之人, 亦爲從重推考, 以爲循私蔑公者之戒, 何如?”

傳曰:“允。”

② 『승정원일기』 현종 6년 10월 19일

李晩榮, 以兵曹言啓曰:“卽接部將廳移牒, 則‘本廳一會將鬼薦後, 其薦記, 封置樻中矣。 部將李貫一, 乘夜開樻, 渠之所薦人名下, 潛爲加畫, 以准點數。’云。 其用情之狀, 殊極可駭。 部將李貫一, 汰去, 何如?”

傳曰:“允。”

[주석-207]

① 『승정원일기』 현종 1년 4월 6일

今四月初三日大臣、備局堂上引見時, 領議政鄭太和所啓:“禁軍有缺勿補, 曾已定奪矣。 內三廳, 必以禁軍擬差, 而卽今禁軍中內三廳可合之人已乏, 此, 則似當有別樣變通。 令該曹, 士族中可合內三廳者禁軍取才已爲入格有數人, 而此, 亦不足, 更爲加數試才, 禁軍口傳, 以爲內三廳塡差之地, 何如?”

上曰:“依爲之。”

② 『승정원일기』 현종 3년 6월 20일

兪瑒, 以兵曹言啓曰:“內三廳, 乃武弁初授揀選之職也。 在前, 令各其本廳抄薦門地及爲人可合是任者, 自本曹或試藝或講書, 擇其被薦中最優者擬望, 古例然也。 曾在乙未年間禁軍加設變通之時, 以兩班武弁之不肯隷於禁軍之故, 令內三廳必以名屬禁軍者, 抄薦除授事, 定奪擧行。 而兩班之可合內三廳者, 多不能入格於禁軍取材, 禁軍中絶無可合於內三廳者, 故丁酉年間, 臣積曾忝本曹時, 不得已定奪於榻前, 略爲變通, 被薦於內三廳者, 不論取才入格與否, 竝爲禁軍口傳, 過一都試得免才落者, 擬望於內三廳。 至於重來, 則以其曾經禁軍之故, 雖非時仕者, 亦爲擬望矣。 近年以來, 則乏人尤甚, 又不能遵守過一都試之規, 被薦於內三廳者, 講書, 則仍存前例, 而取才, 則比之禁軍取才, 稍減步數, 定以六兩九十步三矢中兩矢入格者, 禁軍口傳後, 旋卽擬望於內三廳。 旣不及隨行於禁軍之列, 則雖無入屬禁軍之實, 亦是存羊之意, 而此亦定奪於榻前者也。 今此都目, 內三廳之曾已有闕及仕滿應薦者, 雖除却南行宣傳官, 竝計參下武兼, 則至於二十六員之多, 而時仕禁軍中, 則被薦者, 只三人, 重來被薦者, 亦只五人, 此外十八人, 則無路塡差。 故臣等昨日會坐于慕華館, 聚會本廳被薦者, 依近例以六兩三矢九十步取才, 則二矢以上入格者, 纔十二人, 而講書不通者, 一人, 重來之不通者, 亦二人, 許多闕員, 將不得塡差者幾半, 已極可慮。 而入格之類, 雖欲禁軍口傳後擬望, 一自近日禁軍額數定以六百七十缺有闕卽差, 無一闕額。 今玆取才之類, 不得爲禁軍口傳後擬望, 事勢尤極難處, 何以爲之? 敢稟。”

傳曰:“以此入格之數, 推移塡差於仕滿之闕, 其餘, 已有闕額之類, 過大政後, 更爲取才後塡差, 可也。 不可徒守定數之規, 入格人等, 竝付禁軍。”

③ 『승정원일기』 현종 3년 12월 24일

兪瑒, 以兵曹言啓曰:“宣傳官將鬼被薦者, 必爲禁軍口傳, 然後得擬望, 例也。 今者都目【缺】前宣傳官、部將、守門將仕滿應出六品者十四員, 而目今被薦【缺】禁軍時任者, 只有兩人, 故自臣曹分付各廳, 使之依例新薦, 則共四十六人內取才入格者三人。 此, 則當付禁軍, 而其中曾經內三廳之人, 以重來被薦者, 又九人, 亦非時仕禁軍, 又難循例擬望, 事甚窘迫。 在前有重來被薦者, 以其曾經禁軍之故, 雖非時仕者, 亦有擬望之時, 又有額外禁軍口傳啓下後塡差之規。 今, 則何以爲之乎? 敢稟。”

傳曰:“依今夏等例爲之。”

[주석-208]

① 『승정원일기』 숙종 즉위년 10월 15일

兵曹啓曰:“內三廳之必以禁軍擬望者, 元非舊制, 自孝宗朝始有此規, 蓋重其選而廣其額也, 將以爲經一都試後擬望之地矣。 其後因三廳多闕, 而經都試者數少, 難於備望, 故不論口傳久近, 一例備擬, 中間又以禁軍不實之故, 有額外禁軍, 只憑口傳, 擬於三廳, 實無立仕之事, 俄以不便廢閣, 必實仕, 然後乃得參望。 故卽今三廳被薦之禁軍, 多至五十八人, 此輩, 只爲希望三廳, 本無久仕之計, 故軍裝、服色, 尙多借諸人, 此在軍政, 旣甚踈漏。 且皆自以爲兩班或有形勢家子弟, 禁軍隨行, 還自苦之, 或至輕侮其將, 軍令有所不行, 以致他禁軍爭相慕效, 將卒間體貌之不嚴, 未有如禁軍廳。 當初創設之盛意, 豈亶使然哉! 其弊不細, 所關亦重, 不可無變通之擧。 宜先從其自願, 或汰或仍, 更勿差其不願屬者, 則此類, 自當漸至於少且無, 而三廳, 則一從舊制, 用其被薦取才入格者, 擬差焉, 禁軍, 則但依其自願取才遠射、納馬人等, 口傳施行焉, 則無損於三廳, 有益於禁軍, 所當斷然行之, 而事係禁旅, 亦難擅便, 令廟堂稟處, 何如?”

傳曰:“允。”

② 『승정원일기』 숙종 즉위년 10월 20일

備邊司啓曰:“云云事, 命下矣。 內三廳必以禁軍擬望, 雖曰元非舊制, 孝宗朝創設此規, 實非偶然。 苟遵其時成命而奉行無愆, 則別無窒礙難便之事, 而前後主言之臣, 各以所見, 間或更改, 致有多少弊端, 爲今之道, 莫如一依當初定式, 內三廳被薦之人入屬禁軍者, 必經一都試後, 始爲擬望, 則無意久仕借人軍裝、服色等弊, 自可祛矣。 至於輕侮其將不遵軍令者, 惟在別將及本廳之將隨犯嚴治, 其中尤甚者, 自本曹治罪之外, 削去內三廳之薦, 宜當, 以不能制軍卒之故, 變改已定法之法, 事理未妥。 以此分付施行, 何如?”

答曰:“允。”

[주석-209]

① 『승정원일기』 숙종 11년 3월 19일

兵曹判書趙師錫所啓:“內三廳將鬼薦, 每年春則三月, 秋則十月, 爲之矣。 今三月, 乃是春等新薦當次, 而卽今被薦之人, 極其浩多, 亦難一一收用, 今姑停止, 待秋觀勢更稟以處, 何如?”

上曰:“依爲之。”

② 『승정원일기』 숙종 11년 11월 3일

兵曹啓曰:“每年將鬼薦取才, 以春三月、冬十月, 定式擧行, 例也。 前後取才之數, 幾至累百, 而一不擬望者, 尙多, 今又加取, 不爲擧論, 則徒貽積薪之歎。 且已過時, 十月應行之取才, 姑爲安徐, 明春擧行之意, 分付內三廳, 俾無外方武士留待之弊, 何如?”

傳曰:“允。”

③ 『승정원일기』 영조 1년 3월 1일

朴聖輅, 以兵曹言啓曰:“內三廳將鬼薦取才, 例於都政前爲之, 而本曹與都摠府、訓鍊院眼同設行矣。 訓鍊院知事金重器, 纔已罷職, 都正南泰徵、兼都正李森, 俱在被論中, 無推移進參之員。 知事有闕之代, 所當差出, 而時無可擬之人, 都正南泰徵, 今姑改差, 其代口傳差出, 以爲同參之地, 何如?”

傳曰:“允。”

④ 『승정원일기』 영조 15년 7월 5일

宋徵啓, 以兵曹言啓曰:“宣傳官, 乃是武弁極選, 每當都政時, 例爲受薦, 故今番別爲申飭, 依例捧薦, 則只是十一人。 欲行將鬼薦取才之際, 本廳, 以薦中人趙應泰有物議牒報, 故使之詳覈, 則査報內, 宣傳官尹弼德, 以趙應泰行賂圖薦云云爲辭矣。 宣薦, 何等重大, 而果如報辭, 則與者、受者, 必有其罪。 若無是事, 而尹弼德白地爲言, 則亦難免誣人之罪。 宣傳官尹弼德, 爲先拿問, 明覈處之, 何如?”

傳曰:“允。”

⑤ 『승정원일기』 영조 44년 12월 17일

李漢豐, 以兵曹言啓曰:“今此都政時, 內三廳將鬼薦, 當爲擧行, 而行首宣傳官李漢昌, 昨已陞資, 今爲見窠矣。 行首宣傳官有闕之代, 卽爲口傳差出, 以爲完薦之地, 何如?”

傳曰:“允。”

[주석-210]

① 『현종개수실록』 8년 10월 2일(계유)

知中樞金佐明上疏, 略曰:“臺啓以落講者除宣傳官、守門將爲臣罪案。 而內三廳被薦者, 試才入格, 則卽屬禁旅, 臨政備擬, 乃是近規, 而講書之擧, 則或行或否, 非有定例。 臣, 於壬寅初叨本兵, 而被薦之新進出身, 無由知其賢愚長短, 必令講其所習之書, 且令自書科甲年歲、姓名, 因以審察其容貌、擧止。 五過大政, 未嘗廢輟, 再忝本任, 又復如是。 而內三廳之窠常少, 被薦者常多, 故不能盡爲除拜, 得之者以爲若德, 不得者便曰後我。 使知者而聞之, 則以爲事勢之當然, 使不知者而聞之, 則未免有腹疑。 謗議之生, 職由於此。 今聞臺官之所指宣傳, 卽許榟云。 榟, 是久任禁軍, 未第前, 以南行被薦, 試才入格。 而禁軍之已經都試者, 直拜內三廳, 又是先朝受敎。 若使臣果欲容私, 則直爲差除, 有何不可, 而使之再講, 又復降擬乎! 至於守門將洪汝燾之除拜, 則在臣已遞之後, 而乃曰‘考其文書, 實狀昭然。’ 何其謬乎! 旣覺其非, 而猶且友吾, 尤所未曉也。 臣不欲指陳煩縷有若呶呶自明, 而不如是, 則朝家終不知私某人除某職, 而遠外聽聞之人必不知此論之何爲而發, 又何爲而停也。 玆不得不略陳其槪。”

② 『승정원일기』 영조 27년 7월 26일

又啓曰:“都監哨官沈鍏, 膽勇可尙, 南行有窠, 今番都政調用事, 命下矣。 宣傳官, 例有本廳將鬼薦, 又經取才, 然後始乃除拜入仕, 而沈鍏姑未及越薦取才, 何以爲之? 敢稟。”

傳曰:“特爲調用。”

③ 『승정원일기』 영조 28년 3월 1일

李應協, 以兵曹言達曰:“卽接部將廳牒報, 則去十二月都政時, 本廳新薦抄報後, 受賂越薦之說, 狼藉方外。 故詳探査實, 則部將尹道三, 以四十兩錢相約圖薦之狀, 綻露難掩矣, 如此之人, 不可置之於同列云。 各廳之將鬼薦, 乃至公至正, 而受賂圖薦之狀, 旣如是現發, 則不可仍置, 汰去, 何如?”

令曰:“依。”

④ 『승정원일기』 영조 29년 2월 8일

兵曹判書金尙星曰:“今番都政當前, 而以宣薦事, 有所仰達矣。 京外出身之可合宣薦者, 若或無薦, 則雖欲另飭備擬, 有不可得。 故臣以各別新薦之意, 另飭本廳矣。 出身薦, 則只以十人報來, 此, 則終不免太簡矣。 凡干薦事, 宜主精約, 而只爲務精, 則外方應入之類, 亦涉可矜。 至於南行薦, 則今番別爲勸武者, 多有前頭可用之人, 渠輩或有必不欲出者, 而此等之人, 若不宣薦, 則爲政官, 亦無收用人才之路。 今番宣薦時, 南行薦, 則全不爲之云, 事甚未安。 薦事, 則雖已分付擧行, 而當該行首宣傳官, 不可無責罰, 宣傳官李義璧, 爲先從重推考, 何如?”

上曰:“依爲之。”

[주석-211]

『정조실록』 10년 1월 22일(정묘)

刑曹判書趙時俊言漏籍之弊, 御營大將李柱國請末·副薦【武出身之初, 以其有地處者, 應宣薦, 其次應副薦, 以其下爲末薦。】、末仕者【武初仕之陞六品也, 以其仕日之最淺者, 兵批送吏批付職者, 謂之末仕。】, 毋使作散爲式。 從之。

[주석-212]

① 『續大典』 「兵典」 〈試取〉

內三廳出身【取才】:本曹、都摠府、訓鍊院合坐試被薦人, 兩技具入者取。 ……內三廳南行【取才】:同出身薦。 宣薦, 三技滿四矢, 部薦, 三技滿五矢後, 許講, 入格者取。

② 『大典通編』 「兵典」 〈試取〉

宣薦內禁衛:本曹判書同都摠府、訓鍊院堂上官試取, 毋論出身、閑良, 五技中取三技以上。

③ 『大典會通』 「兵典」 〈試取〉

守部薦將鬼薦【取才】:規式, 與宣薦內禁衛同。

④ 『典律通補』 「兵典」 〈試取〉

❶ 內三廳被薦人及禁軍、各營將官入屬人取才。【『續』『補』 ○ 內三廳出身薦取才[『續』 ○ 俗稱將鬼薦, 宣薦, 則今只有內禁衛取才。『補』], 本曹判書、摠府·訓鍊院堂上合坐, 鐵箭、三鑑·七書中自願一書兩技具入者取。 南行部將取才同, 而鐵箭、片箭、騎芻, 滿五矢後, 許講, 入格者取。『續』 ○ 宣薦內禁衛取才, …… ○ 禁御兩營騎士取才, ……】

❷ 京外副、末薦出身別取才。【每都目時, 部將、守門將薦取才人, 別爲取才, 內禁衛、宣薦哨官、有薦騎士亦赴, 本曹判書試片箭、柳葉箭、七書中自願一書, 內禁衛、哨官, 加鐵箭、騎芻; 騎士, 片箭代騎芻, 優等, 擬初仕。】

⑤ 『萬機要覽』 「軍政編」2 〈兵曹各掌事例〉 一軍色

❶ 部、守將鬼薦取才式。【柳葉箭, 一巡二中; 片箭、騎蒭, 一次各一中; 鐵箭, 九十步三矢俱入, 七書中自願一書, 臨文粗, 以上五技, 取三技。】 : 部、守兩廳將鬼薦人, 每於都政前, 薦單子, 自政色題送本色後, 本曹判書與都捴府、訓鍊院堂上眼同試取, 入格然後始許擬望。

❷ 別取才式【柳葉幾巡, 本曹判書量定試取。】 : 部、守兩薦已取才人【卽將鬼薦。】, 每於都政前, 本曹判書試取, 優等三人【西·北各一人、六道·京居合一人。】, 初仕調用。

[주석-213]

『六典條例』 「兵典」 〈兵曹〉 政色 總例

內三廳將鬼薦, 六、臘月, 以門地表著者抄薦, 而每薦南行宣、部薦, 各二十人; 出身薦, 各呼幾人圈點。【勳臣李億祺子孫中如有越薦者, 雖有將臣之子, 必爲首薦。 ○ 宣薦無可合人闕薦, 部、守薦, 依例爲之。 ○ 削薦, 則薦主罷拿, 廳首論勘, 該出身施以科賊律。】

[주석-214]

① 『영조실록』 36년 8월 16일(정해)

兵曹判書洪啓禧奏曰:“禁軍, 宜爲三薦人之參用, 而舊例宣薦四十人、部·守薦各十五人, 合七十人, 分屬七番, 今廢而不行。 臣意, 則三薦各十四人, 以柳葉箭三巡取才, 許入好矣。”

訓錬大將具善行曰:“禁旅之數不多, 在孝廟朝大加增置, 顯廟丙午, 定爲七百, 勿論士庶, 有膂力善騎射者抄擇矣。 近來雖閭閻匹庶, 亦賤薄而不入, 其不得人, 推此可知。 臣謂武才出身者, 一經禁旅, 然後許通仕路, 則可復舊例。”

上曰:“此實要約, 豈其大更張乎。!”

② 『순조실록』 2년 6월 10일(기유)

又以訓鍊大將李漢豐疏論宣薦事, 覆啓言:“宣薦, 卽武臣之峻選也。 先朝以圈點之權專畀行首者, 蓋出於一時息鬧矯弊之方。 圈點之法, 復循古規, 同議完薦, 毋得加點, 而其數, 則每一薦, 出身無過十人, 南行無過二人, 永爲定式, 以爲簡選之地, 似好矣。” 從之。

③ 『헌종실록』 14년 12월 4일(갑진)

上御誠正閣, 引見大臣備局堂上。 命南行宣薦更以十人定式。

④ 『승정원일기』 정조 8년 11월 17일

上命書傳敎曰:“今番冊封慶科武士入格, 至於二千六百七十六人之多, 而其中士夫、閑良之在榜眼而家閥表表者, 亦甚不少。 見今薦月在卽, 不可無別般申飭。 取見該廳薦記都數, 肅廟丙辰萬科之後, 至戊午十月, 越薦人數, 至過百人, 其後一百七年之間, 更無百人越薦之事。 今不可遽爾遵用, 而先朝御極以後, 五十年薦法至嚴, 少則一二人, 多只是數十人, 雖於庚寅以後越薦數, 多亦不過三四十人。 惟辛巳南行薦爲五十五人, 壬辰出身薦爲五十人, 且於肅廟朝, 有或取六十人以上之一二已例。 以今番邦慶, 行今番大比, 越薦之時, 亦豈可膠守常例不念慰悅之方乎! 以此申飭宣傳官廳。 雖以近例言之, 九月、十月, 亦多越薦之例, 今月內越薦事, 亦爲分付。”

又命書傳敎曰:“宣薦有命, 行首宣傳官李潤彬改差, 令該曹口傳擇差。”

[주석-215]

① 『승정원일기』 순조 6년 6월 5일

得永曰:“武臣之出身薦, 卽文臣之分館也。 只論地處之可合, 未嘗額數之預定, 而辛酉年間, 自廟堂定爲宣薦十人、南行薦二人矣, 每當六、臘應薦之時, 人多窠窄, 京鄕衆弁之積滯稱屈, 勢所固然。 從今以後, 依舊例勿拘額數, 另擇精選, 如或有濫通冒占之弊, 則薦主及主薦之行首宣傳官, 律以重繩, 以爲嚴掄選振淹滯之道, 恐合事宜。 事係官制, 下詢大臣處之, 何如?”

上曰:“大臣之意, 何如?”

秉模曰:“科無定數, 薦有定額, 實是行不得之政。 今此該堂所奏, 不過遵舊例而已, 至於濫薦之薦主及行首宣傳官之繩以重罪, 實爲兩行不悖之道矣。”

時秀曰:“薦法貴在簡嚴, 而硬定額數, 則反爲弊端, 該堂所奏, 誠不可已矣。”

龍輔曰:“苟其可合, 雖至累數十人, 未必爲多, 苟無可合, 雖未滿十人, 未必爲少, 本非可以硬定額數之事, 該堂所奏, 果好矣。”

上曰:“登筵將臣, 亦陳所見, 可也。”

仁秀曰:“薦額硬定之後, 不無積薪抑鬱之歎, 該堂所奏, 誠合事宜。 如是復舊例之後, 若有濫雜之弊, 則拔薦之規, 亦不可不申明嚴飭矣。”

上曰:“摠戎使所奏拔薦事, 與兵判所奏有異, 大臣之意, 何如?”

秉模曰:“舊有拔薦之法, 而以其爲弊, 曾在先朝, 嚴禁此法。 此, 則與該堂所奏, 條件各異矣。”

上曰:“依爲之。”【出擧條。】

仍敎曰:“拔薦事, 姑不必擧論矣。”

② 『고종실록』 2년 12월 19일(경술)

兵曹以‘武之越薦, 類文之分館也。 宣、部間, 有薦名後, 始通仕路, 而宣薦見削者, 今爲八十餘人矣。 每當刮職排擬之時, 以其無薦不敢擧論, 何以爲之?’啓。 敎曰:“竝部薦施行。”

[주석-216]

① 『영조실록』 49년 10월 20일(을사)

執義李蓍廷啓曰:“監察之職, 卽古之殿中御史, 體貌甚尊, 責任亦重, 大臣公會, 與之相揖, 此固堂下之極選。 而近年以來, 多不擇擬, 文而芸閣分隷, 武而末薦陞六, 間或參錯, 以此卑微之人, 其何以監科試而押朝班乎! 臣謂文則槐院, 武則宣薦, 擇其有風力者, 各別擇差宜矣。” 上從之。

② 『정조실록』 12년 10월 3일(신묘)

致仁曰:“西北之人, 文不得爲槐院, 武不得爲宣薦, 臣嘗怪之。 北, 固是龍興之鄕, 而西, 亦緩急得力之地。 朝廷之待之如此, 豈不缺望乎!”

③ 『순조실록』 2년 6월 10일(기유)

又以訓鍊大將李漢豐疏論宣薦事, 覆啓言:“宣薦, 卽武臣之峻選也。 先朝以圈點之權專畀行首者, 蓋出於一時息鬧矯弊之方。 圈點之法, 復循古規, 同議完薦, 毋得加點, 而其數, 則每一薦, 出身無過十人, 南行無過二人, 永爲定式, 以爲簡選之地, 似好矣。” 從之。

④ 『순조실록』 6년 9월 16일(경신)

校書判校柳楨, 疏陳西北兩道還弊、軍弊、恤獄、戢盜、僧徒廣占、幼學冒稱之弊, 仍言:“北, 乃聖祖龍興之地, 西, 乃箕聖遺化之鄕, 則有何地賤而見枳於文之槐院、武之宣薦乎! 旣塞兩路, 則混世之人, 待之以卑微, 視之以賤薄, 語其人品、才諝, 不下於六道, 而有此見枳, 此實積世之抱菀也。 伏乞西北兩道文、武中地閥顯著者, 簡而別之, 槐院、宣薦, 依三南例許通, 以遂立賢無方之地焉。”

⑤ 『고종실록』 6년 1월 24일(병신)

一, 庶派雖未親盡, 文科之槐院, 武科之宣薦, 勿許。

⑥ 『고종실록』 9년 3월 5일(기축)

敎曰:“勝國後裔, 有異他人。 積久沈滯, 是未遑而然也。 自有地閥之人, 文之槐院、蔭之齋郞、武之宣薦, 無礙收用事, 分付。”

[주석-217]

『兩銓便攷』 「西銓」 〈薦擧〉

❶ 宣、部、守薦, 每年六、臘月, 以門地表著者抄薦【勲臣李億祺子孫中如有越薦人, 則雖有將臣之子, 必爲首薦。】, 南行宣、部薦, 各二十人【部薦五窠, 付之醫譯、計士子孫許赴增·式科者。】。

❷ 出身薦, 各幾人圈點, 若至削薦, 則薦主罷拿, 廳首論勘。【宣薦被削者, 各隨來歷分屬部、守薦。】

❸ 宣薦, 各別峻選, 而西北、松都可合人, 一一抄薦, 皇朝人子孫屢世越薦家, 抄擇。

❹ 部薦, 以中庶出身及京鄕屢世科宦人之子孫, 抄擇。【吏胥人, 並屬守薦。】

❺ 宣薦, 雖或闕之, 部、守薦, 依例抄報。

[주석-218]

① 『승정원일기』 영조 27년 7월 26일

又啓曰:“都監哨官沈鍏, 膽勇可尙, 南行有窠, 今番都政調用事, 命下矣。 宣傳官, 例有本廳將鬼薦, 又經取才, 然後始乃除拜入仕, 而沈鍏姑未及越薦取才, 何以爲之? 敢稟。”

傳曰:“特爲調用。”

② 『영조실록』 36년 8월 16일(정해)

兵曹判書洪啓禧奏曰:“禁軍, 宜爲三薦人之參用, 而舊例宣薦四十人、部·守薦各十五人, 合七十人, 分屬七番, 今廢而不行。 臣意, 則三薦各十四人, 以柳葉箭三巡取才, 許入好矣。”

訓錬大將具善行曰:“禁旅之數不多, 在孝廟朝大加增置, 顯廟丙午, 定爲七百, 勿論士庶, 有膂力善騎射者抄擇矣。 近來雖閭閻匹庶, 亦賤薄而不入, 其不得人, 推此可知。 臣謂武才出身者, 一經禁旅, 然後許通仕路, 則可復舊例。”

上曰:“此實要約, 豈其大更張乎。!”

[주석-219]

『정조실록』 1년 7월 25일(무자)

❶ 定宣薦內禁衛之法。

敎曰:“禁旅之役, 非他輦下親兵比也, 宿衛於殿廊, 陪扈於駕側, 不可不重其選而擇其材。 挽近以來, 法久弊生, 所謂禁旅, 反不如訓局馬兵、禁衛騎士, 而近畿甕牖繩樞之徒, 爲得斗料, 輒皆投托於此, 弊鞍藁鐙, 見者駭眼, 破裝鶉衣, 望之指笑。 若此而尙安望其曉暢軍旅之法乎! 不特軍容之疲殘, 爲戎政踈虞之端, 又何以得力於戰陳之間哉! 且以似此之徒, 差遣久勤, 則其不能鎭邊禦敵, 勢似然矣。 是以久勤腴窠, 率歸於不緊無勞之輩, 與當初爲禁旅設置久勤之本意, 大相逕庭, 殊非朝廷綜核之政。 凡此數事, 無非可矯之弊也。 議者多以選擇爲捄弊之要道, 而若於自中只欲選擇, 則是以弊捄弊, 不可謂之要道也。 大抵禁旅, 卽古之虎賁、羽林也, 不當以常漢、雜流差除也, 審矣。 況今許多宣薦之不霑一官者, 不啻屢百, 而前銜之落仕多年者, 厥數又不億云。 就禁軍中如內禁衛、兼司僕中一番, 定爲宣薦之窠, 毋論前銜·閒散之出身、閑良取才充差, 而以此作爲武弁初仕之階, 銓曹抄擇注擬, 則軍裝不期壯而自壯, 軍容不期肅而自肅, 豈非一擧而兩得者耶! 其他初仕之遴選, 久勤之差遣, 團束之制度, 惟在斟量裁定講成節目之如何耳。 若是定制之後, 如有成效, 則二內三內, 亦當以之次之薦, 次次塡充, 然則比諸近日, 豈不懸殊乎! 事係軍制, 本兵之臣與將臣, 成出節目, 就議大臣以聞。”

❷ 兵曹進宣薦內禁衛事目。【事目 : 一, 內禁衛一番, 定爲宣薦之窠, 而以宣薦武弁中閑散及參下前銜之出身、閑良取才入屬。 一, 取才規式, 依兩營騎士之式, 柳葉箭一巡二中, 片箭、騎芻一巡各一中, 鐵箭九十步三矢俱入, 武經七書中自願一書臨講粗以上, 合五技取三技而合爲計劃, 從其優等次第塡充。 一, 宣薦前銜參下, 亦爲取才, 許屬禁旅之意, 已爲定式, 取才一依出身取才規矩。 一, 戰馬, 依他禁軍例擇捧, 而軍裝、戎服, 另皆申飭, 俾皆鮮明。 如或循私姑息, 致使軍制有不齊之患, 則別將及該番將從重論罪。 一, 內禁衛宣薦番將, 以防禦使以上通融備擬, 另加擇差, 準瓜之前, 雖緊任, 切勿輕易移除。 一, 凡宣薦武臣之初入仕, 毋論出身、閑良, 未經禁軍, 則不得擬望, 而初仕遷轉之限, 以六朔爲限, 以日計之, 只從實仕日字。 一, 宣傳官, 則以宣薦內禁衛準朔人中擇差, 禁旅入屬次第, 勿拘。 一, 武兼、參軍、權管及部將、守門將等宣薦初仕之窠, 亦以宣薦內禁衛中準朔人, 勿拘次第另加擇擬, 而每都目各岐中除出二窠, 一窠, 則別取才入格人中, 從矢數懸註差擬; 一窠, 則準朔人中, 從久勤, 亦爲懸註差擬, 俾無沈屈之弊。 前銜參下, 固無異同, 別取才及久勤遷轉時, 通融排擬。 一, 別取才, 一依入屬取才規式試取。 一, 各軍門宣薦哨官, 亦以準朔人中擇差, 而移除之後初仕復職及別取才、久勤等岐注擬之際, 與見在宣薦內禁衛一體施行。 一, 內禁衛宣薦一番, 備三望入啓受點, 而兼司僕, 則依他禁軍例勿擬三望, 以口傳啓下。 一, 定式之初, 則雖非宣薦內禁衛番, 他番禁軍, 如有闕額, 則限宣薦一番之充額, 切勿以雜色差出, 皆以宣薦武弁中取才入格人, 次次備擬。 一, 宣薦武弁前銜之參下人, 亦皆試取入屬, 而正、領, 則以前銜中差出, 如無前銜, 則出身中圈點擇差。 一, 宣薦武弁之取才入格者, 不滿百人, 則以部薦試取, 姑爲差充, 部將以下窠, 初仕復職擬望及別取才、久勤等諸岐, 依宣薦例擧行。 一, 取才時遠射人及優等人, 他禁軍例給官馬。 一, 此後宣薦內禁衛取才, 則每年六月、十二月爲期, 俾無遠方武士裹糧往來之弊。 一, 備邊郞, 如以宣薦差擬, 則亦於準朔宣薦內禁衛中, 自本司取才。 一, 內乘, 亦於宣薦內禁衛中, 自本司各別抄擇擬望。 一, 宣薦內禁衛中, 前銜人復職之階, 如宣傳官、武兼、守門將、權管等窠, 亦依初仕例準朔後始擬望, 而勿拘入屬之次第, 惟才是擇。 一, 宣薦內禁衛取才而未塡差者, 有淹滯之患, 二番內禁衛, 亦以宣薦取才人塡差, 而他番禁軍有闕之代, 宣薦取才人中, 備三望入啓受點, 番將, 亦以防禦使以上, 另加備擬。】

[주석-220]

『승정원일기』 정조 2년 10월 30일

徽之曰:“宣薦內禁衛一番, 已爲塡差, 而納馬人未塡差者, 至於六十餘人之多。 但以一內塡差, 則許多宣薦, 有難收拾, 實有淹滯之患。 二內禁軍, 亦以一內例定式, 而他番禁軍有闕之代, 宣薦取才人, 備三望入啓受點, 番將, 以防禦使以上, 另擇備擬, 而一如一內禁軍例擧行, 何如? 敢稟。”

上曰:“依爲之。 原節目中, 付標以入, 可也。”

[주석-221]

『승정원일기』 정조 21년 2월 26일

上曰:“騎士口傳事, 何以則爲好耶?”

孝源曰:“禁御兩營有薦騎士, 今方依定式口傳, 而其中多有有薦而未取才者。 凡禁軍入屬之法, 勿論有薦與無薦, 必待越取才而納馬, 然後始乃口傳者, 例也, 一內宣薦禁軍, 亦用此例矣。 今此兩營騎士中越取才者, 當屬禁旅, 至於未取才者直屬禁旅, 有違事目。 大抵此輩之未得取才者, 或年歲向衰, 難於試藝, 或取才而家事甚貧, 難於納馬。 今, 以未取才之故, 臣營, 則不得越格口傳, 兩營, 則以抄送臣營, 其名已祛於騎士本案中。 於此於彼, 便同無歸屬之人, 敢此仰達矣。”

[주석-222]

『大典通編』 「兵典」 〈軍營衙門〉 龍虎營

正宗朝丁酉, 內禁衛一、二番, 以宣薦人入屬, 宣薦武弁中出身、閑良取才充額, 過六朔後, 始許擬職, 或因事見汰, 則除取才直爲口傳。 重來者, 準三朔, 許擬職, 重重來, 則不計朔, 待口傳直許擬職。

[주석-223]

『정조실록』 2년 6월 22일(경술)

禁御兩營進有薦騎士節目。 先是, 都承旨洪國榮啓言:“宣薦出身, 則有內禁衛一番之法, 而部、守兩薦, 則有向隅之歎。 請付兩營騎士以通仕路。” 命著成節目行之。 【節目 : 一, 兩<番→營>騎士三番中, 一番, 以部、守兩薦人專屬作番, 正、領, 亦以自中可合人圈點差出。 一, 部、守兩薦初入仕三十三窠內, 南行部將, 旣已仍前, 而其他八窠, 屬之兵曹, 以爲別取才遷轉之地, 只八路人有情勢不得隨行於騎士者, 許赴。 一, 都政時, 初入仕若出二窠, 則以兩營久勤各一人, 先爲遷轉; 若出四窠, 久勤二人、取才二人遷轉; 若出<二→一>窠, 則屬之兵曹, 別取才一人, 使之遷轉, 而雖出十窠、二十窠, 依此五窠例, 分數施行。 一, 都政時, 守薦爲首久勤, 而只出部將窠, 則以部薦中首久勤, 遷轉。 一, 騎士隨行, 已滿六朔之限者, 始許取才。 一, 騎士元取才規式, 柳、騎各一巡二中, 片箭一巡一中, 六兩九十步三矢俱入, 武經七書中自願一書臨講粗以上, 五技取三技, 講、射合計畫。 一, 都目臨時遷轉取才規矩, 柳、騎、講合三技, 自營門試取, 以優等者, 望報兵曹。】

[주석-224]

① 『大典通編』 「兵典」 〈京官職〉

初仕人, 毋論出身、閑良, 宣薦, 則經禁軍, 守、部薦, 則經騎士【外方守、部薦別取才入仕者, 勿拘。】準朔後【俱以六朔爲限。】, 始許擬望。

② 『大典通編』 「兵典」 〈試取〉 禁御兩營騎士

海西宿衛騎士, 罷上番之規, 兩營各置一百五十人, 分三番, 一番, 則以守、部薦人, 自本營以五技取才, 取具三技者塡差, 準六朔後, 久勤及取才優等人, 每都目望報本曹, 遷轉; 其餘, 以各軍門行伍出身、閑散、前銜及堂上以上人塡差, 而出身, 則本營哨官三窠, 取才陞差, 堂上以上人, 則每都政兩營各一人, 依自辟例報本曹, 空闕衛將擬差。

[주석-225]

『정조실록』 4년 6월 14일(신유)

敎曰:“各廳有薦武弁中未霑一官人, 區別年歲、居住、根派、薦主, 作爲冊子書入。 其中宣薦禁軍及守、部薦騎士, 則各於其名下, 朔數懸錄。 此後, 依官案例, 每有初仕, 隨卽修正事, 定式。”

[주석-226]

① 『일성록』 정조 5년 4월 18일➤

[강] 命‘都政時, 宣薦禁軍及部、守薦騎士, 若値窠窄, 待散政, 隨窠遷轉。’

[목] 兵曹判書洪樂性啓言:“都政時, 宣薦禁軍及部、守薦騎士遷轉之際, 若値窠窄, 則依各軍門久勤遷轉時先差禁軍之規, 宣薦先爲遷轉, 部、守薦次第遷轉, 而未及遷轉者, 待散政, 隨窠遷轉事, 請定式施行。” 從之。

[강] 命‘宣、部、守三薦, 散政, 則互相檢擬, 以爲慰悅疏通之道。’

[목] 兵曹判書洪樂性啓言:“部、守兩薦初仕窠, 都政, 則全屬騎士, 散政, 則收用騎士外有薦出身事, 載在騎士節目。 如是然後遐方武士之不得騎士者, 亦可無抱才空老之患矣。 此, 實我聖上一視遐邇軫恤武士之至意也。 此後, 無論宣、部、守三薦, 散政, 則互相檢擬, 以爲慰悅疏通之道, 恐合事宜。” 從之。

② 『정조실록』 9년 12월 11일(병술)

兵曹判書徐有隣啓言:“宣薦, 爲各廳之首, 故無論都政、散政, 部將、守門將, 宣薦多占其窠, 次及守、部兩薦。 宣薦, 則初仕朔數稍遠, 故其數絶少, 守、部薦, 則初仕朔數稍近, 故其數頗多, 宣薦不無稱冤。 或於散政, 通融備擬, 而歲不過一二。 年前, 以方外守、部薦徒勞來往, 始許西北、合六道取才, 宣薦, 則反讓於方外, 西北、合六道居首外如有餘窠, 宣薦禁軍, 一體通擬, 則與守、部薦均蒙一視之澤矣。” 從之。

[주석-227]

① 『大典通編』 「兵典」 〈京官職〉 正三品衙門 宣傳官廳

『增』 掌形名、啓螺、侍衛、傳命、出納、符信等事。【『續』 原典番次都目, 只有八員, 後爲正職, 增員設廳。 ○ 親功臣子, 除取才。 ○ 參上調遷時, 一從曾經職本品。 ○ 參外二窠, 武臣兼; 參外一窠, 每都目禁軍中薦取才者擬差。 ○ 參外, 竝仕滿七百二十, 陞六品。 『增』 無論堂上、堂下, 四窠作爲承傳歧, 六朔後, 遷轉, 堂上, 則若未經邊地、防禦使者, 準朔後, 卽除邊地、防禦使, 已經防禦使者, 卽擬水使; 參上, 則以六品來者, 五品施行, 直擬四品, 每品皆加一階, 若已經外三品守令或兵虞候, 則卽除堂上職; 參下, 則準十五朔出六。 ○ 行首宣傳官, 間以文臣差出, 以吏議、副學已通人擬差, 將薦經閫任者, 亦擬。】 宣傳官二十四員【『原』 八員。 『續』 二十一員內, 一員正三品堂上, 三員參上無定品, 十七員從九品內南行二員。 『增』 行首一員, 參上六員, 參下十四員, 加堂上三員。】, 文臣兼二員【從六品。 『續』 五員。 『增』 減三員。 雖移他職, 亦仍帶。】, 武臣兼五十員【參上三十八員從六品, 參下十二員從九品。】。

② 『大典通編』 「兵典」 〈京官職〉 從六品衙門 守門將廳

『增』 掌守衛闕門。 【『續』 原典, 無定官, 以西班四品以下輪差守闕門, 後爲正職, 置員設廳, 受點入直。 ○ 五窠, 以中庶許通。 ○ 一窠, 每都目禁軍中薦取才者擬差。 ○ 參外, 仕滿四百五十陞六品。 『增』 參外二窠, 禁御兩營騎士中有薦人從久勤擬差。】 守門將二十三。【參上五員, 從六品, 參下十八員, 從九品。 『續』 二十三員。】

③ 『典律通補』 「兵典」 〈京官職〉 宣傳官廳

【正三】宣傳官廳【『續』 ○ 掌形命、啓螺、侍衛、傳命、出納、符信等事。『增』 ○ 參上調遷時, 一從曾經職本品。『續』 ○ 無論堂上、堂下, 四窠作承傳歧, 六朔後遷轉, 而堂上, 則未經邊地、防禦使者, 準朔後卽除, 經防禦者, 卽擬水使; 參上, 則以六品來者, 五品施行, 直擬四品, 每品加一階, 經外三品守令[兵虞候同。], 則卽除堂上職。 ○ 行首, 間差文臣, 以吏議、副學已通人擬, 將薦經閫任者, 亦擬。『增』 ○ 參外, 仕滿七百二十陞六, 承傳岐, 則十五朔。『續』『增』 ○ 南行受司果祿[六朔後受。]後登科, 則陞六。『補』】 宣傳官【二十四。 行首一、堂上三, 並正三; 參上六, 無定品; 參下十四, 二南行, 從九。『經』『續』『增』 ○ 文臣兼二, 從六。『續』『增』 ○ 武臣兼, 五十, 參上三十八, 從六, 參下十二, 從九。『續』】

④ 『典律通補』 「兵典」 〈京官職〉 部將廳

【從六】部將廳【『續』 ○ 掌分部入直。 曾屬五衛, 五衛罷後, 移付內三廳。『續』『補』 ○ 參外一窠, 每都目禁軍中薦取才者差。 ○ 參外, 仕滿六百陞六。『續』 ○ 久勤遷轉。『增』 ○ 參外差騎士, 見下守門將廳條; 加設付別軍職, 見下別軍職條。『補』】 部將【二十五, 參上十, 從六; 參下十五, 一南行, 從九。『經』『續』『補』】

⑤ 『典律通補』 「兵典」 〈京官職〉 守門將廳

【從六】守門將廳【『續』 ○ 掌守衛闕門。『增』 ○ 參外五窠, 屬中庶。 ○ 參外一窠, 每都目禁軍中薦取才者差。『續』 ○ 參外或部將參外, 禁御兩營騎士中有薦各一人從久勤差。『增』『補』 ○ 參外, 仕滿四百五十陞六。『續』 ○ 久勤遷轉。『增』】 守門將【二十三, 參上五, 從六; 參下十八, 從九。『續』】

[주석-228]

① 『大典會通』 「吏典」 〈京官職〉 正三品衙門 五衛

部將二十五員。【從六品。 『續』 二十五員內, 參外十四員, 南行參外一員。 ○ 五衛罷後, 移付內三廳。 ○ 參外官, 受八品祿仕滿六百陞六品, 參外一窠, 每都目, 禁軍中薦取才者, 擬差。 『補』 參外十一員, 南行參外一員, 從九品, 仕滿七百二十陞六品。】

② 『大典會通』 「吏典」 〈京官職〉 從六品衙門 守門將廳

參外仕滿七百二十。

③ 『兩銓便攷』 「西銓」 〈計仕〉

宣傳官、武兼、部將、守門將, 百二十日。

[주석-229]

① 『大典通編』 「兵典」 〈散職〉 四山參軍

四山參軍 『增』 掌四山禁松。【『續』 監役官四員分掌都城標內東、西、南、北道。 蔭官初仕受遞兒軍職祿, 仕滿九百陞六品。 『增』 罷監役官爲參軍, 以宣薦出身擇差。 東、西、南、北各一員分掌都城內外山; 西道, 屬訓局; 東道, 屬御營; 南道, 屬禁營; 北道, 則屬摠廳, 而以本廳哨官中宣薦人兼差, 專管外山, 竝仕滿三十朔陞六品。】

② 『典律通補』 「兵典」 〈散職〉 四山

四山【東、西、南、北道。 『續』 ○ 分掌都城標內內外四山禁松。 『續』 『增』 ○ 西屬訓局, 東屬御營, 南屬禁營, 以宣薦出身差, 北屬摠廳, 以本廳哨官中宣薦人兼, 專管外山, 並仕滿三十朔陞六。 『增』】 參軍【各一, 正七。 『增』 『補』】

[주석-230]

① 『승정원일기』 정조 19년 9월 23일

上命書傳敎曰:“凡事, 皆師古爲可, 況官方乎! 古, 則參下宣傳官等, 以內禁衛實銜爲兼帶, 此, 所以太倉料錄案無宣傳官名色也。 遠古無論, 雖於三四十年前, 額外內禁衛例帶宣傳之銜, 不但宣傳官爲然, 守門將亦然, 觀於龍虎營謄錄, 可以知之。 近來恥其近於行伍, 朝家別無定式之事, 而宣傳、內禁, 分而爲二, 判若班賤之別, 位至將臣者, 亦多昧此故規。 若以內禁衛三字, 恥近行伍, 則崇祿以下重臣之無實職者, 例兼軍銜如龍驤、忠武、義興等衛之賤卑, 甚於廳上拜之內禁、羽林等衛, 彼何不恥, 此獨避焉乎! 今番將臣李柱國曾孫防薦事思之, 鄕角、黑角弓把彀之徒, 亦敢效顰於口然心否之所謂操觚輩習俗, 究厥所爲, 寧不痛惡乎! 自今申復舊制, 參下宣傳官, 皆令例兼內禁衛或額外內禁衛。 遠古, 則似皆例兼, 而近古, 亦似定窠兼帶, 令兵判取考龍營謄錄及本曹久遠文蹟, 仍又詳問於科久年多之武將, 明日祿都目政下批, 亦令一軍色口傳啓目修啓, 額外壯勇衛, 則近創傳命差備者, 亦出於師古之意, 而將欲次次復古於內禁衛, 其中定窠一體兼帶事, 分付。 今予苦心, 在於打破虛僞詐諛不誠無實之假面粉塗陋習弊俗, 則武夫之欲學文臣之事, 旣知之, 何可任渠所爲乎! 前大將李柱國曾孫額外壯勇衛李載弘, 參下宣傳官加設, 先依古例例兼, 係是無薦, 不可爲之。 見其身手, 極爲精明, 雖別薦, 無所不可, 而自渠輩贖罪, 勝於別薦, 當刻內星火一會, 呼薦、越薦, 如或爲之, 李載弘爲首薦, 薦單書入啓下後, 宣傳官卽爲單付事, 分付。”

② 『승정원일기』 정조 19년 9월 24일

尹弼秉, 以兵曹言啓曰:“傳曰‘凡事, 皆師古爲可, 況官方乎? 古則參下宣傳官等, 以內禁衛實銜, 爲兼帶, 所以太倉料錄案, 至今無宣傳官名色也。遠古無論, 雖於三十年前, 額外內禁衛, 例帶宣傳官之銜, 不但宣傳官爲然, 守門將亦然, 觀於龍虎營謄錄, 可以知之。近來恥其近於行伍, 朝家別無定式之事, 而宣傳·內禁, 分而爲二, 判若班·賤之別, 位至將臣者, 亦多昧此故規。若以內禁衛三字, 恥近行伍, 則崇祿以下重臣之無實職者, 例兼軍銜龍驤·忠武·義興等衛之賤卑, 甚於廳上拜之內禁·羽林等衛, 彼何不恥, 此獨避焉乎? 今番將臣李柱國曾孫防薦事, 思之, 鄕角弓·黑角弓把彀之徒, 亦敢效嚬於口然心否之所謂操觚輩習俗, 究厥所爲, 寧不痛惡乎! 自今申復制, 參下宣傳官, 皆令例兼內禁衛, 或額外內禁衛, 遠古則似皆例兼, 而近古亦似定窠兼帶, 令兵判, 取考龍營謄錄及本曹久遠文蹟, 仍又詳問於科久年多之武將, 明日祿都目政下批, 亦令一軍色, 口傳啓目修啓, 額外壯勇衛, 則近創傳命差備者, 亦出於師古之意, 而將欲次次復古於內禁衛, 其中定窠, 一體兼帶事, 分付。今予苦心, 在於打破虛僞詐諛不誠無實之假面粉塗陋習弊俗, 則武夫之欲學文臣之事, 旣知之, 何可任渠所爲乎! 前大將李柱國曾孫額外壯勇衛李載弘, 參下宣傳官加設, 先依古例, 例兼, 係是無薦不可爲之, 見其身手, 極爲精明, 雖別薦, 無所不可, 而自渠輩贖罪, 勝於別薦, 當刻內, 星火一會, 呼薦·越薦, 如式爲之, 李載弘爲首薦, 薦單書入啓下後, 宣傳官卽爲單付。’事, 命下矣。 臣謹考禁軍設立後謄錄, 則昔在孝廟朝, 兵曹啓辭中, 有兼宣傳官十一員之說, 而最初創出法意及節目, 竝無可考。 及夫肅廟朝丙寅年間, 知中樞府事申汝哲所啓以爲‘宣傳官之窠, 乃二十員, 而其中十員, 則抄選善弓馬有才藝之人差出, 名之曰兼宣傳官, 付之禁旅, 各番春秋都試, 與禁軍一體試才。 自是年少武士培養之道, 而乃祖宗朝成憲矣。 自廢此規之後, 宣傳官輩, 不習騎射, 魯莽甚矣。 若依舊規, 別擇十人爲宣傳官, 屬於內禁衛, 則似好矣。’ 上曰‘古規如此, 似合於勸奬之道, 兼宣傳官差出, 可也。’ 又在先大王朝丁巳年間, 兵曹判書朴文秀所啓以爲‘古, 則兩班出身, 多入禁軍, 故如訓將、捕將者, 當初則皆是實禁軍, 卽今爲閫帥、營將者, 亦多其人矣。 近來, 則爲主將者, 不爲激勸禁軍, 故禁軍日益摧低。 詳考文書, 則故判書臣李寅燁陳達以「宣薦出身, 皆付額外, 有名無實, 一依舊法, 內三廳取才者差下實禁軍, 則可以得料, 技藝亦必差勝。」之意, 蒙允。 其後, 故判書臣閔鎭厚陳達以「宣薦人, 先差禁軍, 自是舊例, 其意甚好, 而但額外甚多, 若盡差實禁軍, 則取才者有鬱滯之弊, 被薦者, 姑先以額外啓下, 以取才者, 先差禁軍。」之意, 又蒙允矣。 如此之故, 武弁名家出身, 取其自便, 皆不願入。 臣意, 則宣薦額外四十員、部將應薦二十員、守門將應薦十員, 合爲七十員, 十員式分於七番, 以宣傳官幾窠、參下部將幾窠、守門將幾窠定額, 每都目遷轉, 則衆武有祿, 可以嫺習馳馬、運棍、上馬、下馬, 各樣軍法, 以此議于領、左、右相, 則皆以爲好矣。 臣退出更議廟堂後, 節目啓下爲計之意, 敢達。’ 上曰‘所達, 誠好矣。 更爲節目以入, 可也。’ 今臣取考其節目, 則以爲‘孝廟朝宣薦出身, 全屬禁旅, 然後宣傳官擬望事, 有所定奪, 而今, 則祖宗朝美典, 幾將廢墜, 七百禁軍, 日漸疲殘, 全無自勵之意。 自今以後, 宣薦取才出身四十員、部將取才出身十五員、守門將取才出身十五員, 合爲七十員, 而每以十員排付七番, 參下宣傳官二窠、參下武兼一窠、參下部將一窠、參下守門將一窠, 以宣薦、部薦、守薦取才之類塡差禁軍者, 每都目擬差, 以此定式。’云矣。 竊伏以肅廟朝故將臣所奏及批下辭旨之槪見於謄錄者觀之, 則昔之有兼宣傳官之名, 可得而知之矣。 又伏以先王朝故重臣所陳達之語及稟定節目參看, 則宣薦之人, 皆出於禁軍額內之古規, 亦班班可稽矣。 今, 於去古久遠之後, 當初兼宣傳官創設及中間此官制廢置之, 文蹟雖無可考, 然而自丁酉特敎以後, 一內禁軍, 定爲宣薦之窠, 而有地閥年少武士, 初仕爲宣傳者, 皆出於此中, 則古者兼傳之官, 雖無復設之名, 實有復設之義矣。 今以參下宣傳官及額外壯勇衛, 分定窠數, 幾窠屬之內禁衛, 幾窠屬之額外內禁衛, 則似爲參酌古今, 洗去俗陋之方矣。 以此意, 詳問於年久之諸將臣, 而別無引古證今指一明白之論, 則況以臣之固陋闇昧, 有不敢擅論於官制變通之際矣。 上裁, 何如?” 傳曰:“旣有金石之典, 就古例爲之。 若此, 則守部實職, 亦當定窠於七番矣。 李柱國、趙心泰外, 名以武將, 曰以不知云者, 如許將臣, 將焉用哉! 萬萬駭然, 萬萬無狀。 一竝收其佩符, 放逐田里, 分遣京兆郞, 卽爲押遣, 前大將李柱國, 訓鍊大將除授牌招, 傳授命召, 御將之代, 出代間, 訓將兼察, 可也。”

尹弼秉, 以兵曹言啓曰:“本曹草記, 額外內禁衛宣傳官兼察收議事, 傳曰‘旣有金石之典, 就古例爲之, 若此則守部實職, 亦當定窠於七番。’爲敎矣。 臣謹考『大典通編』〈龍虎營〉續條, 則禁軍廳, 有宣薦取才出身四十員、部將取才出身十五員抄屬之文, 而守門將取才出身十五員, 不入其中, 與故判書臣朴文秀所稟定節目, 稍有異焉。 此, 則何以擧行乎? 至若禁軍七番, 今, 則減爲六番矣。 定窠分排之際, 每番宣薦幾窠、部薦幾窠, 亦何以排定乎? 以臣愚昧不敢擅便, 何以爲之? 敢稟。”

傳曰:“七番之謂者, 竝計移屬之一窠也。 至於排此定窠, 有自之事, 與訓將、華留、諸將臣相議, 『通編』與靈城所奏間, 從便定窠草記後, 擧行, 可也。”

③ 『승정원일기』 정조 19년 11월 27일

得臣曰:“宣傳官之兼屬內禁衛, 自是祖宗朝成憲, 而近久廢閣矣。 今若遵守舊法, 實爲盛事, 而臣意, 則依故重臣朴文秀言, 無論宣傳官、武兼、部將、守門將、參下武臣, 則使之竝屬內禁衛原額, 食其祿而肄習武藝, 則其在激勸試士修明舊典之道, 實爲得當矣。”

上曰:“禁軍別將進前陳達, 可也。”

孝源曰:“宣傳官之兼屬內禁衛, 卽祖宗朝成憲, 而非但宣傳官, 內三廳被薦者, 必也一經禁軍, 然後始爲擬望於初仕者, 亦是孝廟朝受敎。 今若修明舊制, 則果爲盛事, 宣傳官、武兼、部將、守門將參下五十九人, 竝屬內禁衛, 使於原額內食祿兼仕, 恐合事宜, 而宣薦, 則本以內禁衛筮仕仍兼內禁衛, 自無難便之端, 至於守、部薦, 則抄付之法, 或欠愼密, 易致紛紜。 見今時帶守、部參外, 姑先以各番禁軍中隨窠啓下, 此後, 則無論中庶, 擇其有地處、好身手、善弓馬者, 定其額數, 分排各番, 每都目, 以守部初仕各一窠, 從其久勤收用, 以爲激勸之地, 則庶有實效, 故敢此, 仰達矣。”

上曰:“依爲之。”【出擧條。】

孝源曰:“近年以來, 宣薦之登科旣尠, 且取才入格亦小, 間有原額未充之時, 言念戎政, 誠爲疎虞。 此後人多窠窄, 則從自願屬之額外, 窠多人乏, 則以元禁軍推移塡充, 恐合權宜之道矣。”

上曰:“依爲之。”【出擧條。】

孝源曰:“今此武臣參下之兼屬內禁衛, 實爲重宿衛勸武藝之道, 則額外壯勇衛, 比禁旅無異, 及除初仕之後, 亦依內禁衛例, 仍兼壯勇衛, 在所不已, 惟才是用之際, 初仕多寡, 有未可預料, 未必定其額數, 此則隨時增減, 今此五十九員參外本料區處之方, 則兵判旣登筵, 下詢處之恐好, 故敢此仰達矣。”

上曰:“兵判亦陳所見, 可也。”

得臣曰:“額外壯勇衛, 旣有傳命差備之重任, 況又宣傳官之兼帶, 則亦不宜置之於無料之科, 且壯勇衛及別武士之兼禁軍十人, 今若減下於禁旅, 則亦歸無料之科矣。 今此五十九員參外之本料, 合有區處之道, 以此移送, 使之無料而有料, 則亦合便合, 且虛司果之積滯, 莫甚於近來。 今日筵敎若是惻恒, 而銓曹實無對揚德意, 奉行區處之道矣。祿科適有所餘, 訓鍊主簿或武兼, 加設幾窠, 以爲次次疏滯之道, 似合便宜, 而係是官制變通, 日後大臣及將臣登筵時, 下詢處之, 似好矣。”

上曰:“依爲之。 都政當前, 問于大臣及將臣後, 卿亦論理, 卽爲草記, 可也。”

[주석-231]

『정조실록』 21년 1월 25일(병인)

兵曹, 以禁軍兼仕及參下守門將陞六朔數騎士移屬禁旅節目啓。【一, 宣傳官兼屬內禁衛, 卽祖宗朝成憲, 內三廳被薦者, 必經禁軍後擬望於初仕, 又是孝廟朝受敎, 自今申復舊制, 宣傳官、武兼、部將、守門將、參軍參下六十二人, 竝屬內禁衛, 以爲復舊遵敎之地。 一, 各廳參外官六十二員內, 宣傳十四員, 武兼十二員, 參軍三員, 部將三員, 合三十二員, 屬一內禁衛, 其餘三十員, 均分於五番, 宣傳官之兼帶額外壯勇衛者, 勿論隨其兼帶多寡, 宣薦部將中移屬一內, 以準三十二員之數, 二內及一、二羽, 一、二兼五番, 則每番兼仕毋過六人, 俾無取才時積滯之弊。】

[주석-232]

① 『大典通編』 「兵典」 〈京官職〉

參上武兼、守門將, 未經六品實職前, 毋得直擬於都事、判官等職【不次別薦人, 勿拘。】。

② 『典律通補』 「兵典」 京官格式

參上武兼、守門將, 未經六品實職前, 毋得擬都事、判官等職。【不次別薦人, 勿拘。】

[주석-233]

『兩銓便攷』 「西銓」 〈擬差〉

摠府郞廳及武兼, 非宣薦, 毋得檢擬。

[주석-234]

① 『大典通編』 「兵典」 〈京官職〉 正三品衙門 宣傳官廳

❶ 無論堂上、堂下, 四窠作爲承傳歧, 六朔後, 遷轉, 堂上, 則若未經邊地、防禦使者, 準朔後, 卽除邊地、防禦使, 已經防禦使者, 卽擬水使; 參上, 則以六品來者, 五品施行, 直擬四品, 每品皆加一階, 若已經外三品守令或兵虞候, 則卽除堂上職; 參下, 則準十五朔出六。

❷ 行首宣傳官, 間以文臣差出, 以吏議、副學已通人擬差, 將薦經閫任者, 亦擬。

② 『兩銓便攷』 「西銓」 〈履歷〉

承傳宣傳官, 參上, 則準一朔後, 六品來者, 五品施行, 直擬四品, 已經三品守令、兵虞候, 則直除堂上職。

③ 『兩銓便攷』 「西銓」 〈陞六〉

參下承傳宣傳官, 準十五朔, 不待都政, 懸註陞六。【有前仕, 則通計。】

[주석-235]

『승정원일기』 정조 8년 11월 17일

上命書傳敎曰:“今番冊封慶科武士入格, 至於二千六百七十六人之多, 而其中士夫閑良之在榜眼而家閥表表者, 亦甚不少。 見今薦月在卽, 不可無別般申飭。 取見該廳薦記都數, 肅廟丙辰萬科之後, 至戊午十月, 越薦人數, 至過百人, 其後一百七年之間, 更無百人越薦之事, 今不可遽爾遵用。 而先朝御極以後五十年, 薦法至嚴, 少則一二人, 多只是數十人, 雖於庚寅以後越薦數, 多亦不過三四十人。 惟辛巳南行薦爲五十五人, 壬辰出身薦爲五十人, 且於肅廟朝, 有或取六十人以上之一二已例。 以今番邦慶, 行今番大比越薦之時, 亦豈可膠守常例不念慰悅之方乎! 以此申飭宣傳官廳。 雖以近例言之, 九月、十月, 亦多越薦之例, 今月內越薦事, 亦爲分付。”

[주석-236]

『승정원일기』 정조 9년 11월 11일

上曰:“旣云正科出身, 又下及字, 而下款常賤出身云者, 似非指登科者矣。” 仍命‘兼春秋出去, 『大典通編』「刑典」持入。’ 鳳顯承命持入。

上曰:“先朝受敎, 載於何編?”

在協曰:“在於『大典通編』〈推斷〉條矣。”

上命將臣進前<+曰>:“正科出身, 卿等何以區別乎?”

柱國曰:“末、副薦以上爲正科, 其外軍兵、私賤出身, 皆非正科矣。”

上曰:“龍虎榜備例, 則皆是正科, 至於醫譯輩, 乃是雜科出身矣。”

有大曰:“正科, 只指有薦而言矣。”

柱國曰:“士夫之爲增、式科者爲正科, 至於鳥銃出身, 渠亦不以正科自處矣。”

上曰:“然則庭試, 獨不得爲正科乎! 此, 則不然矣。 大抵近來納粟類之不願爲衛將而願爲參奉者, 皆可屬之士族乎! 非但法司之眩於擧行, 亦關名分、紀綱, 予嘗痛駭。 向者朝參日, 一法官以此事首陳弊瘼, 而尙未變通矣。 諸備堂之意, 何如?”

㻐曰:“士族, 皆觀正科, 至若孽屬, 亦不得觀光。 先正臣李珥, 有許通之議, 而未果行之矣。”

上曰:“卿言似然, 而以兵曹節目觀之, 亦有許赴之例矣。”

有隣曰:“法典所載, 則明有士族、常賤之區別, 至於正科云云。 戶判所達, 不無所據, 而但己卯受敎以後, 雖常賤出身, 元無自法司擅治之事。 前後法官, 輒請區別, 而俱未蒙允矣。”

上曰:“先朝受敎, 果難遽然釐改, 故如是詢問矣。”

履素曰:“勿論士族、常賤, 只以正科出身, 視之一例, 不爲區別, 實有所可悶者。 臣曾在京兆, 以此多見其窒礙, 反有法將不行之弊, 常賤出身, 則恐不可無區別之道矣。”

民始曰:“旣有己卯受敎, 依法典施行, 似好矣。”

思穆曰:“臣, 則但知正科出身之爲有薦, 常賤出身之爲無薦, 而名以出身, 則曾未見自法司擅治之例矣。”

上曰:“判義禁詳考法典, 日後登對時, 更爲覆奏, 可也。”

[주석-237]

『승정원일기』 정조 9년 11월 10일

趙時偉, 以義禁府言啓曰:“代射罪人張弼萬·朴奉山·金澤洙·金兌丁·崔以采、謀議代射罪人李福良·崔宗漢·金正獜等, 所當嚴刑決配, 衛外擊錚罪人金光獻, 刑推捧供, 而上、下弦日, 勿行栲訊, 載在法典矣。 今日卽上弦日, 不得擧行, 而取考法典所載, 則『續大典』〈囚禁〉條有曰‘正科出身及東、西班正職外, 如納粟、軍功常賤出身之類, 勿爲移義禁府。’ 又曰‘落點別將, 與僉使、萬戶有異, 本曹推治。’ 今此刑曹移來代射罪人及擊錚罪人等, 皆是蠢蠢常漢, 自王府推治, 大是法典之外, 落點別將, 雖非正職, 猶是帽帶之人, 而尙不得移本府處之, 則況此等之類, 一例移本府, 事涉不當。 右人等, 竝依法典還送刑曹, 使之擧行, 此後, 則凡係出身移本府之類, 另加區別, 毋得如前混同之意, 分付刑曹, 何如?”

傳曰:“大抵常漢之冒點科名者, 拘於法式, 刑曹、京兆不得推治, 每請移送王府, 事面不但屑越, 名分由是紊亂, 朝家以此常所痛駭, 特以事係『續典』條例, 不敢輕易變通矣。 觀此草記, 卿等無正合予意, 然所引『續典』文字, 卿等蓋未蹄察句語本旨。 右人等, 雖曰蠢蠢常漢, 毋論若射若銃, 俱是武科及第, 元非雜科出身也。 依文中正科出身云者, 正指此輩, 此所以罣礙難通處。 至於納粟、軍功等常賤出身, 非謂決科者。 『續典』法例未改之前, 此草記, 勢難從施, 今姑置之, 如有方便之好道理, 後日登對時稟處, 可也。”

[주석-238]

『승정원일기』 정조 9년 12월 6일

在協曰:“常賤出身, 勿移義禁府事, 旣有後日次對稟處之敎矣。 刑曹、京兆之不得推治常賤出身, 大有掣礙, 故昔年, 因筵奏, 其不得不推治者, 則分送各該軍門棍治事, 定式云, 而旣無出擧條者, 今無可考之道。 大抵常賤出身之亦移禁府, 始自己卯年, 而己卯下敎之後, 自刑曹移送禁府, 不過代射出身之類。 刑曹, 以此草記, 則批旨, 每以直令兵曹考律擧行者, 不啻累次。 以此見之, 當時聖意所在, 槪亦可想, 況『續典』所載, 旣若是明白, 則似不必以變改爲拘, 故敢此仰達矣。”

上曰:“此後常賤出身之代射犯科者, 移義禁府時, 刑曹回啓以‘直令兵曹擧行。’事, 措辭稟旨, 可也。”

[주석-239]

『典律通補』 「兵典」 〈京官格式〉

武科, 依文科例除授【『經』 ○ 甲科第一人, 付東班六品職; 第二三人, 付七品軍職[司正。], 加階法, 同文科。 『補』】, 差訓鍊院權知【『經』 ○ 凡出身, 從自願受三保入屬權知廳, 無定數, 從勤仕次第, 差權知奉事。 『補』】。

[주석-240]

① 『六典條例』 「兵典」 〈訓鍊院〉

吏胥。【書員二人, 習讀廳書員一人, 權知廳書員一人。】

② 『승정원일기』 숙종 27년 4월 25일

引見時, 戶曹判書金鎭龜所啓:“內三廳免身例納禁斷之後, 鋪陳債, 自兵曹磨鍊上下, 而通禮院及訓鍊院祿官、權知等廳, 則亦爲禁斷免身例納, 自戶曹一年上下之數, 合計木五同五匹矣。 內三廳免身例納, 比前稍減云, 而今已復舊, 鋪陳債, 兵曹不爲上下, 通禮院、訓鍊院免身例納, 亦爲許其復舊, 俾不得如前濫觴, 而鋪陳債, 則本曹亦依兵曹例, 勿爲上下, 何如?”

[주석-241]

『拭疣集』 「記類」 〈訓鍊院權知先生案記〉

夫旣擧於有司, 題名金榜, 其褒然擢秀曰壯元, 次曰亞元, 其次曰探花, 三人謂之一等而直拜流品; 其第四以下, 未免分院。 以本院南行而去官者, 曰祿官, 祿官有數, 而武科之分於各衛者, 甚衆, 故或以其所任或以其前銜而與祿官。 以間都目以去官者, 曰權知, 莫不積歲月之久考賢否之績, 以次而陞至七品, 則直除六品, 而先生之名, 於是乎立矣。 祿官廳, 則久有先生之案, 而權知, 則無。

有人或怪而疑之曰:“權知, 則無先生案, 而祿官, 則有之, 豈祿官以有祿而權知以無祿歟?”

曰:“非也。”

“豈祿官多達官而權知皆下位歟?”

曰:“非也。 事固弊於古而興於今, 忽於此而擧於彼者。 古之弊者, 非不足於賢, 而今之興者, 未必有餘於智也, 忽於此者, 未必悉昧於事, 而擧於彼者, 非必務勝於此也。 後之人苟有斷而行之, 則亦自我作古矣, 又何論前之有無與有無於彼此乎! 權知廳有斷簡所錄古昔去官者若干人。 因考院中公簿所載諸君, 又各以耳目所記憶而撰次。 於是, 自某拜某官爲始以爲權知先生案頭之記, 雖去官之次, 續而尾之, 則不能不有候於來哲之出藍矣。 嗚呼! 數十年後, 人之指其壁上曰‘某也, 初拜某官, 而其終至某官; 某也, 初得某職, 而其後進某職; 某也, 忠; 某也, 詐; 某也, 以淸風峻節爲世所重而仕至將相; 某也, 以貪墨汚行名位敗破而終身坎軻。’ 或燁然華衮, 或凜然斧鉞, 因往轍之臧否, 起當時之勸戒, 則權知也、祿官也, 雖以時散而異名, 忠詐也、賢愚也, 終由勸戒而一致也。 先生案之作, 烏得以好事視之而以謂無補於世道之隆替也哉!”

[주석-242]

『승정원일기』 정조 15년 12월 20일

上曰:“大抵, 本院久勤前例, 如何?”

心泰曰:“本院勤仕奉事五十員, 以各處出身入屬, 而無料隨行十五年以上仕滿後, 陞權知奉事實祿窠。 而此, 則無報久勤之例。 權知奉事實祿官四十八員內, 奉事中一員, 以久勤, 每都目遷轉, 參軍八員內, 一二三四參軍, 恒定權知參軍窠, 而久勤一員, 六月都政, 報吏曹, 臈月都政, 則報兵曹。 此, 是本院去官。 吏批, 則小各司隨品擬望, 兵批, 則單付訓鍊主簿, 擬望邊將, 而八員中, 奉事最久勤一員, 間都目報兵曹, 五六七八參軍中, 無論軍器寺、訓鍊院, 若有窠, 則居首五參軍, 單付移差矣。”

上曰:“然則本院去官, 與文臣承文院、成均館、校書館分館次次陞付去官之例, 似爲一般矣。”

[주석-243]

『승정원일기』 영조 41년 3월 22일

訓鍊都正李章吾疏曰:“……『大典』又曰‘武科, 依文科例分差本院權知。’ 此言武科之付權知, 如文官之分館也。 又曰‘權知, 一年兩都目三員去官, 此言每都目首仕出六, 如三館博士也。 是以, 古之登武科者, 皆有歸屬, 得以通仕, 此, 實列朝一視文武之德意。 而今, 乃以參下近八十祿窠, 專歸於無薦出身之猥雜者, 徒致科場賞射之間奸僞百出, 而鄕曲武士之可用者, 未沾寸祿, 抱紅牌虛老之類, 不知其數, 設置權知之意, 果安在哉! 近來武科, 科額極多, 縱不可一切付職, 如古之分榜, 而若以權知數十窠, 分於三薦之人, 則猶可爲一分疎滯之道, 而我聖上慰悅韜<靲→鈐>之惠, 亦遍及於中外矣。 且旣有此近百祿官, 而曾無一箇入直, 已涉孟浪, 旣不入直, 徒呈省記, 不但他司之所無, 揆以國禮, 豈不萬萬未安乎! 況今御製奉安之後, 事體與前有別, 其爲入直, 斷不可已也。 官員旣已入直, 則雖或有不得已之需用, 其費不多, 亦豈無從長區處之道乎! 本院吏隷, 以『大典』所載言之, 今爲四十有餘, 而今不滿十餘, 以不滿十餘之數, 策應百餘官公, 故者, 其勢末由。 若使能麽兒廳合屬於本院, 則員役, 亦當自屬於本院, 而使役, 更無不足之慮矣。 且夫式年, 卽大比之科, 而所取不過二十八人者, 可見精揀之法意, 至於他科, 則或單技或兩技, 規矩至歇, 入格大濫, 科榜之冗雜, 良丁之減縮, 已不勝其爲弊, 而出身之數, 漸無限節, 以初士有限之窠, 無以遍擧, 則幽鬱愁怨, 固其勢也。臣非不知廣取之可以慰悅, 而乃不免積滯之反傷和氣, 毋寧約其科額之數, 少捄許多痼弊也, 臣不避煩猥, 冒瀆至此, 惶悚之極, 無地自容。伏願聖明, 俯加省覽, 博詢廟堂, 明賜裁處, 不勝幸甚。”

[주석-244]

『승정원일기』 순조 4년 10월 21일

上命奏履歷。 漢膺奏曰:“辛巳以武科出身, 乙未權知訓鍊奉事勤仕, 甲辰陞付實奉事, 乙卯除阿山萬戶, 丁巳訓鍊參軍勤仕, 壬戌陞六參軍, 今年七月除本職矣。”

[주석-245]

『典律通補』 「兵典」 〈京官職〉 訓鍊院

【正三】訓鍊院【掌軍士試才、鍊㙯、武經習讀之事。 『經』 ○ 加設僉正·判官各一窠、主簿三窠, 以各軍門有薦哨官十二朔仕滿能通講陣者, 望報本曹, 擬主簿[三窠內, 二屬禁御兩營, 各每都目, 一訓守摠三營輪回, 訓間都目, 守摠各間三都目。], 判官, 以經主簿人, 僉正, 以經判官人擬, 每都目, 遞減遞付, 僉正, 則非宣薦人, 毋得擬。 『增』 ○ 權知奉事, 次次陞付權知參軍。 『補』 ○ 權知參軍, 第八計仕至第五, 或陞第四, 或遷實奉事陞參軍, 或屬軍器寺, 由參奉、副奉事、奉事、直長而陞六, 第四計仕至第一, 久勤遷轉[『續』 『增』 『補』 ○ 首仕去官當次, 則久勤窠, 屬次仕。 『補』], 又與實參軍輪回兩銓遷轉, 本曹, 每都目, 去官主簿, 卽差邊將, 吏曹, 間都目, 差六品職, 權知奉事, 亦久勤遷轉。 『續』 『增』 『補』 ○ 權知病滿三十日及呈辭過限者, 實官除授時, 越一次, 過一年, 越二次, 二年以上, 越三次。 『續』 ○ 主簿、判官, 久勤遷轉。 ○ 習讀、兼習讀官, 久勤遷轉。 『增』 ○ 加設主簿以上, 付別軍職, 見下別軍職條。 ○ 『大典』法, 副正以下主簿以上, 一文官。 『補』】 知事【正二。 ○ 兼。】, 都正【二, 正三。 ○ 一, 兼。】, 正【堂下正三。】, 副正【二, 從三。 『經』】, 僉正【四, 從四。】, 判官【八, 從五。】, 主簿【十八, 從六。 『經』 『續』】, 參軍【二, 正七。】, 奉事【二, 從八。 『經』 ○ 權知參軍八, 權知奉事三十八, 習讀官三十, 兼習讀官十, 竝六品。[『經』 『續』 『補』 ○ 各番禁軍。 『補』]】

[주석-246]

① 『經國大典』 「吏典」 〈京官職〉 正三品衙門 訓鍊院

❶  習讀官三十員與祿官、權知習讀『兵要』、武經七書、『通鑑』、『將鑑博議』、陣法、『兵將說』, 或習射御, 本院堂上官同兵曹、都摠府堂上官各一員, 每朔, 考講給分數, 歲抄通考, 優等者, 毋過三人, 啓聞敍用。

❷ 竝用武官。 正, 陞堂上官, 副正以下主簿以上一員, 文臣參軍以下, 又以軍器寺直長以下四員兼, 次次遷轉, 與權知和會, 一年兩都目三員去官。

② 『續大典』 「吏典」 〈京官職〉 正三品衙門 訓鍊院

❶ 正, 曾經內外三品後, 通擬。

❷ 參外官, 用其次第分屬軍器寺, 由參奉、副奉事、奉事、直長而陞六品, 又由參軍陞直長, 一年兩都目, 每一人去官。

❸ 權知病滿三十日及呈辭過限者, 實官除授時, 越一次, 過一年者, 越二次, 過二年以上者, 越三次。

❹ 主簿一窠, 各軍門哨官宣薦陞六品者, 擬差。

③ 『大典通編』 「吏典」 〈京官職〉 正三品衙門 訓鍊院

❶ 知事, 正二品三望乏人, 則以從二品, 啓稟竝擬。

❷ 正, 雖未經內外三品, 別薦不次之人, 勿拘。

❸ 權知奉事四十六人, 計仕陞差, 每都目, 兩銓各一人久勤遷轉, 本院首仕一人, 去官主簿。

❹ 加設僉正一窠、判官一窠、主簿三窠, 以各軍門有薦哨官十二朔仕滿能通講陣者, 備三望報本曹, 備擬主簿, 而無薦人, 毋得混擧。 判官, 以已經主簿人擬望, 僉正, 以已經判官人擬望, 每都目, 遞減遞付, 僉正, 則非宣薦人, 毋得擬差。

❺ 主簿三窠內, 禁御兩營, 各每都目一窠, 訓局, 間都目一窠, 守摠兩營, 各間三都目一窠, 旣有軍門元料, 祿不疊受。

④ 『兩銓便攷』 「西銓」 〈擬差〉

訓鍊主簿一窠, 以各軍門宣薦哨官陞六人, 擬差。

⑤ 『兩銓便攷』 「西銓」 〈單付〉

訓鍊參下官【參軍、奉事。】, 每都目, 一人去官, 主簿單付。

[주석-247]

『大典通編』 「吏典」 〈京官職〉

❶ 訓鍊正, 勿拘朔數, 陞擬堂上, 未經守令者, 先除守令後, 始擬。【雖未經守令, 若經虞候, 則勿礙陞資。】

❷ 副正, 以已經參上宣傳官、經歷、僉正四品人通擬。【『補』 經參下宣傳官、監察亦擬。】

[주석-248]

『兩銓便攷』 「西銓」 〈通淸〉

❶ 訓鍊正, 以三品中曾經守令或兵虞候通擬。【未經宣傳官者否。 〇 別薦, 雖未經內外三品, 勿拘。 〇 二望, 則草記, 而新通, 則勿以二人擬入。  〇 以外職陞資罪罷, 則勿擬前望。】

❷ 訓鍊副正, 以已經宣傳官或監察四品人通擬。

[주석-249]

① 『大典會通』 「吏典」 〈京官職〉 正三品衙門 訓鍊院

❶ 知事, 文將臣通融備擬。

❷ 都正, 曾經首、亞將, 兼都正, 將臣外, 毋得檢擬。

❸ 正, 經守令或兵虞候通擬, 未經宣傳官, 雖別薦, 勿擬, 關王廟親祭時, 文臣差出。

❹ 加設主簿一窠, 守禦廳出鎭, 訓摠兩營, 各間都目。

❺ 權知奉事, 減十二窠, 作本院參上職。

② 『兩銓便攷』 「西銓」 〈擬差〉

❶ 知訓鍊, 或以文將臣通擬。

❷ 訓鍊都正, 當品中曾經銀臺及閫帥有地望人通擬, 兼都正, 曾經捕將、亞尹通擬。【職是三品, 故呈狀, 則草記改差。】

[주석-250]

① 『經國大典』 「兵典」 〈京官職〉 正一品衙門 中樞府

無所掌, 待文武堂上官之無所任者。

② 『續大典』 「兵典」 〈京官職〉 正一品衙門 中樞府

❶ 議政遞職送西, 領事、判事員數, 雖已滿, 皆付判事。

❷ 知事、同知·僉知事等窠醫譯以承傳見差者, 限三十朔遞。

❸ 同知、僉知事, 以老職陞資而除授者, 限三朔。

③ 『大典通編』 「兵典」 〈京官職〉 正一品衙門 中樞府

❶ 大臣外, 毋得付領事, 未經冢宰、宗伯、司馬之人, 毋得付判事。

❷ 老職資憲, 無論文蔭武, 未經四品實職人, 勿付知事。

④ 『大典會通』 「兵典」 〈京官職〉 正一品衙門 中樞府

❶ 百歲以上人, 同知事加設單付。

❷ 知事、同知·僉知事加設者, 過一朔減下。

❸ 雲臺官與醫譯, 一體擧擬。

⑤ 『兩銓便攷』 「西銓」 〈擬差〉

❶ 判中樞, 以從一品差出時, 勿拘實職擬望。

❷ 知中樞, 無論文蔭武, 未經四品實職人, 勿擬。【醫譯雲監及承傳人單付。】

[주석-251]

『大典通編』 「兵典」 〈京官職〉

❶ 參上武兼、守門將, 未經六品實職前, 毋得直擬於都事、判官等職【不次別薦人, 勿拘。】。

❷ 訓鍊正, 勿拘朔數, 陞擬堂上, 未經守令者, 先除守令後, 始擬。【雖未經守令, 若經虞候, 則勿礙陞資。】

❸ 副正, 以已經參上宣傳官、經歷、僉正四品人通擬。

[주석-252]

① 『經國大典』 「兵典」 〈京官職〉 正二品衙門 五衛都摠府

掌治五衛軍務。【都摠管、副摠管共十員, 以他官兼, 周年相遞。 諸將同。 ○ 堂下官有吏才暗練者, 除取才兼用。 部將同。】

② 『大典通編』 「兵典」 〈京官職〉 正二品衙門 五衛都摠府

將任, 不得兼摠管。

③ 『大典會通』 「兵典」 〈京官職〉 正二品衙門 五衛都摠府

❶ 都摠管、副摠管, 雖陞降差出, 都摠管, 毋得闕員。

❷ 上輔國、輔國, 特敎外勿擬。

❸ 堂下官, 以宣薦擇差。

[주석-253]

① 『大典通編』 「吏典」 〈薦擧〉

『續』吏·兵戶曹判書及兩都留守、兩界觀察使、廣州·義州府尹、水原·東萊府使, 竝廟堂薦擬。【兵批之兩局大將、守禦使、摠戎使、統制使、咸鏡北道·平安道兵使同。 ○ 時任議政有故, 則原任擧行。 『增』 禁衛大將、濟州牧使同。】

② 『大典通編』 「兵典」 〈軍營衙門〉

訓、禁、御三營大將, 例兼東、南關王廟堂上。

[주석-254]

『兩銓便攷』 「西銓」 〈擬差〉

❶ 捕將, 以曾經訓中、亞尹人擬差。

❷ 禁軍別將, 以曾經捕將及訓中人擬差。【雖外任, 勿拘直擬。 ○ 罷散人請叙, 如禁軍將例。 ○ 瓜限二十四朔。】

[주석-255]

『大典通編』 「兵典」 〈軍營衙門〉

❶ 訓、禁、御三營大將, 例兼東、南關王廟堂上。

❷ 三營郞廳, 改稱從事官。

❸ 各軍門別將、千摠、騎士將、扈衛別將, 依內禁將例, 限周年遞, 把摠, 則限二周年遞。

❹ 中軍以下將官及從事官, 皆自該營備三望移送本曹入啓。

❺ 騎士別將, 以曾經兵、水使人差下, 雖他軍門千摠, 勿拘備擬, 將三員, 以堂上曾經營將人差下, 與禁軍將, 履歷一體施行。

❻ 各營敎鍊官, 毋得以白徒塡差。

❼ 各道兼把摠守令, 禁、御兩營各三窠自辟。

[주석-256]

『續大典』 「兵典」 〈軍營衙門〉 訓鍊都監

❶ 把摠, 以堂下三品擇差, 每都目, 兩銓遷轉。

❷ 哨官、知彀官、旗牌官, 仕滿六百陞六品。 他軍門同。

[주석-257]

『大典會通』 「兵典」 〈軍營衙門〉

❶ 各營中軍, 爲嘉善階梯, 而訓局, 則經亞將通擬。

❷ 將官, 勿拘罷散擬差, 代給散料。

❸ 訓局挾輦把摠、禁營槍劍·把摠, 滿二十四朔加資, 挾輦·槍劍哨官、御廳中哨哨官, 滿三十朔六品職遷轉。

❹ 各營把摠、武從事官, 竝作實職, 無瓜限。

❺ 局別將, 二周年遞。

❻ 騎士將之禁軍爲履歷, 今廢。

[주석-258]

① 『續大典』 「兵典」 〈軍營衙門〉

❶ 諸將校差下, 勿拘貶下及罷職人。

❷ 知彀官以下久勤, 四十五朔內, 勿許遷轉。

❸ 積仕人出身赴防後復入該軍門者, 通計前仕。

❹ 敎鍊官、旗牌官, 勿論出身、前銜、閑良、行伍, 射、講、陣三技, 竝試選取, 而禁軍行伍額中, 雖有出身, 勿計於出身額數。

② 『續大典』 「兵典」 〈軍營衙門〉 訓鍊都監

哨官、知彀官、旗牌官, 仕滿六百陞六品。 他軍門同。

③ 『大典通編』 「兵典」 〈京官職〉

各營門久勤滿四十五朔後, 始報勤仕【……】, 擬差邊將。

[주석-259]

『續大典』 「兵典」 〈外官職〉

❶ 節度使, 以曾經邊地守令及防禦使者通擬。

❷ 節度使、統制使, 各其境內交龜。

[주석-260]

① 『大典通編』 「兵典」 〈外官職〉

西北外諸道兵使, 以已經水使人備擬, 南兵使, 則以曾經兵使人擬差。

② 『典律通補』 「兵典」 〈外官格式〉

❶ 西、北外兵使, 以經水使人擬, 南兵使, 以經兵使人擬。【『增』】

❷ 水使, 以經邊地及防禦使人擬。

[주석-261]

『승정원일기』 영조 10년 11월 5일

上曰:“今此李晩白事, 乃至於此, 邊地守令, 不可不別擇。 而今日兩銓同爲入侍, 差除之際, 六鎭守令, 以前頭可爲閫帥者擬差, 而如非其人, 則備局草記遞差, 請推銓官, 可也。”

李宗城曰:“此事, 宜另飭西銓矣。”

宋寅明曰:“近日閫帥, 未必皆是人望, 則將來當爲閫師者, 東銓何以知之? 而設或知其可合閫帥者而擇差, 人見未必皆然, 此無定形。 近日差送, 皆以已入閫望者備擬矣。”

趙尙絅曰:“此事, 多有掣肘之端矣。 雖未經六鎭守令, 而卽今踐歷可合閫帥, 則以未經六鎭之故, 置而不擬, 似有抑鬱之歎。 數十年來, 全不擇六鎭守令, 今猝以必經六鎭爲準, 則見通於閫望者未易, 此甚可慮矣。”

宗城曰:“兵判所達, 不無所見, 而卽今閫望出入者, 不患乏人。 近來, 則姑以前望備擬, 此後, 則必以曾經六鎭、三·甲人, 始許通擬於閫帥, 如必經防禦使後, 始許閫帥之例, 明爲定制, 使不得踰越, 則庶有實效矣。”

上曰:“今此下敎後, 東銓, 則六鎭差除之際, 以可合閫帥者擬之, 西銓, 則以已經六鎭者, 擬閫帥望, 曾前入閫帥望者, 勿拘此例, 而一依昧爽以前之例, 今日以後, 則以可合閫帥者, 擬之於六鎭, 已經六鎭守令者, 擬之於閫望事, 兩銓知悉擧行, 可也。”

[주석-262]

① 『승정원일기』 영조 15년 7월 27일

顯命曰:“武臣之必經邊邑守令, 然後始通閫望, 此誠美法。 而近來武習不良, 每以圖免爲事, 雖赴邊邑, 必避北而赴西, 此習不可長矣。 碧潼, 今方有窠, 必如曺允成、具善行者, 差送, 然後可以鎭壓他武, 而允成, 方在近侍, 臣不敢擅擬矣。”

上曰:“不可不一經邊倅, 而此承宣, 則年尙少, 後當爲之。 不必遞承宣而除邊倅矣。 但此法, 亦有掣肘之事, 其親年若篤老, 則不得差送矣。”

尙絅曰:“此規一開, 邊守最重, 至於防禦使, 乃二品職, 而反輕於邊倅, 是亦如何矣。”

顯命曰:“朝家本意, 則必經內·外將、防禦使、邊地守令, 然後始擬閫望, 而兵曹失其本旨, 而如此矣。”

上曰:“然則必將老於堂上矣。”

顯命曰:“凡用人之道, 貴於履歷。 故中古以上, 閫帥甚難, 不過二三人, 輪回爲之, 或一人爲八道閫帥者矣。”

上曰:“近來勸武之法, 亦漸不如古。 雖以頃日勸武人觀之, 其中或不無不待勸武而出者, 而近來, 則以朝令前反武, 大爲羞恥, 此如文臣名勝之弊。 此等事, 本兵之長, 各別申飭, 可也。”

② 『승정원일기』 영조 15년 11월 5일

聖任曰:“閫帥通擬事, 有所懷, 敢此仰達矣。 曾前, 則武弁, 一經防禦使, 必通閫望, 近來, 則必經邊地然後, 始通閫望。 故邊邑擇差, 果有其效, 而有年滿老親法不赴邊地者, 則將不通閫望。 武弁, 以此頗冤鬱。 臣意, 則以防禦使通融用之, 似好, 而大臣、吏·兵判今方入侍, 下詢處之, 何如?”

聖應曰:“當爲定式之時, 有年滿老親情理切迫者, 則勿送邊倅, 只爲防禦後, 通擬閫望矣。 甲寅年間, 李宗城筵稟改定奪, 而不爲區別, 故雖有可用之武, 以未經邊邑, 不得擬閫望, 不無冤鬱之弊。 閫帥中海西、畿內, 亦有率眷而往處, 而拘於新法, 不得擧行。 此, 宜有區別之道矣。”

尙絅曰:“曾前, 則一經防禦使, 必通閫帥, 而今, 則必經邊地後, 始通閫望, 防禦使, 反輕於邊地一郡守, 不但官制倒置, 有老親之人, 則將不得閫帥。 武弁, 以此頗冤鬱。 今, 若以防禦使與邊邑, 一體用之, 則似好矣。”

上曰:“雖經防禦使, 必經邊地後, 可入閫望耶?”

聖任曰:“今, 則雖不經防禦使, 一經邊邑, 則通閫望矣。”

拓基曰:“當初定式, 非爲重閫望也, 只欲擇邊倅。 而以邊地言之, 則理山、江界, 雖稍勝, 至於六鎭, 則百計厭避矣。 今, 則雖六鎭, 武弁輩皆欲樂赴, 邊倅, 則不期擇而自多擇送矣。 此, 由於窠路之甚窄也。 然而定式後差送者, 固當以已經邊倅, 勿拘閫望而定式, 前所曾經者, 則不可以一例拘礙矣。”

上曰:“以親年不得赴邊地之人, 以待他日者, 非王者孝理之政。 此後, 親年七十以上人, 其材可用而拘於未經邊地不通閫望者, 雖只經防禦使, 通擬閫望, 可也。”

[주석-263]

① 『승정원일기』 영조 22년 12월 5일

景夏曰:“經邊地、防禦使後, 始通閫望, 新有定式, 而旣經承旨, 則雖未經防禦使, 似無礙於閫通, 而一番筵稟後, 似當擧行, 故敢此仰達矣。”

顯命曰:“旣經承旨, 則宜無拘礙矣。 但近來武弁, 驟陞爲弊, 宜艱其進路矣。”

景夏曰:“經防禦使後, 通閫望, 蓋爲履歷, 則承旨履歷, 豈在防禦之下乎! 臣意, 則不可以未經防禦使, 拘礙於閫通矣。”

上曰:“旣經承旨, 則不宜拘礙, 依爲之。”

② 『大典通編』 「兵典」 〈外官職〉

武臣經承旨, 則雖未經防禦使, 直通閫望。【未經邊地, 則以邊地履歷施行, 直擬防禦使。】

③ 『典律通補』 「兵典」 〈外官格式〉

經承旨, 則雖未經防禦, 直通, 未經邊地, 則以邊地履歷施行, 直擬防禦。

[주석-264]

① 『승정원일기』 영조 52년 1월 29일

上曰:“營將事, 何如?”

濟恭曰:“都政, 則營將五窠, 不可不移差。 此, 是本來政規。”

上曰:“然乎!”

命書傳敎曰:“仍目下事有下敎, 聞入侍重臣所奏, 今番事 勢固然。 其下敎勿爲頒布, 此後新陞資未經殿最者, 勿擬京職事, 只申飭。”

② 『승정원일기』 정조 즉위년 12월 26일

樂性又曰:“每於都政, 陞堂上五窠事, 曾有定式矣。 堂下新資之營將、中軍, 今番皆未滿朔數, 無以推移內擬。 舊堂上之時在中軍、虞候者, 雖未滿十朔。 此, 則與營將之準朔有異, 內移之際, 本無定限, 以此移遷作窠, 何如?” 上曰:“大臣之意, 何如?” 尙喆曰:“舊堂上中軍, 與新加資中軍有異, 雖未準朔, 其所內遷, 似不可拘礙矣。” 上曰:“依爲之。”

③ 『승정원일기』 정조 7년 6월 26일

趙興鎭, 以禁衛營言啓曰,:“本營糧餉色從事官安橚, 身病猝重, 勢難察任, 改差, 何加?” 傳曰:“都政陞資爲五窠, 而訓正一窠, 外任二窠, 閑散二窠, 便成不易之例。 安橚, 只通訓正, 亦非外任, 則今番堂上窠首擬, 必屬閑散故耳。 然則從事官, 雖非實職, 與無祿之閑散有異。 且以政格言之, 訓正三望俱備之時, 無端留闕, 先擬於營將之望, 節節乖當。 此等武弁, 仍作眞正閑散, 然後可啓進途。 從事官, 汰去, 陞資前, 勿擬實職, 訓正望, 亦勿擬入, 可也。”

④ 『兩銓便攷』 「西銓」 〈陞資〉

每都政, 新資五窠【一, 訓鍊正, 二, 準朔三品守令及兵虞候, 二, 曾經守令、兵虞候三品前銜。】, 陞擬營將【罷散無礙。】、中軍、虞候、僉使。【未蒙加字, 則政院稟旨。】

[주석-265]

① 『續大典』 「兵典」 〈外官職〉

❶ 節度使、統制使, 各其境內交龜。

❷ 陞資拜營將者, 瓜滿前, 以不職遞罷, 勿計朔數多少, 還收資級【以他罪罷, 則否。】, 十朔前, 則雖病遞, 亦收資。

❸ 營將、邊將, 雖罪罷, 面看交代。【兼營將同。】

❹ 營將, 十五朔以前, 毋得遷轉。

❺ 邊地僉使, 周年內, 勿擬他職。

❻ 江界、三水、甲山邊將, 以宣薦人差除, 待準朔陞遷京職。

② 『大典通編』 「兵典」 〈外官職〉

❶ 新加資營將, 未準朔貶下, 則雖開坼前移職, 亦收資。

❷ 新資營將, 十五朔, 以除拜日子計之, 舊陞資營將, 十朔前, 勿許遷轉。

[주석-266]

『大典會通』 「兵典」 〈外官職〉

❶ 評事, 周年, 營將、中軍、永宗僉使、黑山島別將、鳥嶺別將·權管, 二十四朔, 初仕權管、監牧官、別將, 三十朔。

❷ 新資營將, 十朔後, 許擬邊地, 二十朔前, 毋得內遷。

❸ 邊地滿十五朔而遞者, 許用履歷, 貶下及邑鎭事罪罷, 雖瓜勿施。

❹ 特敎除拜徑遞者, 履歷, 稟旨施行。

[주석-267]

『大典會通』 「兵典」 〈外官職〉

評事, 周年, 營將、中軍、永宗僉使、黑山島別將、鳥嶺別將·權管, 二十四朔, 初仕權管、監牧官、別將, 三十朔。

제4편 兩班의 科試

제1장 文試의 분류

[주석-1]

① 『승정원일기』 효종 1년 6월 5일

禮曹啓目:“……開城府、江華府, 俱是留守衙門, 凡其節目, 少無異同。 開城府, 則每年陞補三人, 製抄啓聞, 江華府, 則不爲設行。 本府儒生等, 前日累次呈文狀啓, 而其時該掌防塞不許。 士子極其稱冤之狀, 委屬不均, 而況於保障之地, 尤當勸奬各藝以慰士心。 依開城府例, 一體施行, 宜當。 伏惟上裁。”

啓:“依回啓施行。”

② 『승정원일기』 정조 17년 3월 10일

鍾顯曰:“水原府陞補, 當依兩都例爲之, 而開城府陞補, 則逐朔試取, 江華府, 則無陞補而只有公都會連三日試取, 兩都各異。 今此水原府課試, 恐當有一定之式矣。”

上曰:“留相下去, 採探物情, 追後論理狀聞後, 自本曹稟處, 可也。”

[주석-2]

① 『승정원일기』 영조 34년 11월 12일

陽澤曰:“陞補古規, 二十四抄設行, 準十分以上, 初試入格。 當初法意, 專爲勸課試才之地, 而選法中改減爲十二抄。 此, 亦多不遵行, 或於七八抄計劃, 草率了當。 故戊子年, 故參判李濟爲大司成時, 疏陳此弊, 請以十抄定式。 其時廟議以爲‘十抄之法, 不多不少, 足可勸課多士。’ 備準十分, 覆啓施行矣。 其後, 此法漸弛, 或五六抄計劃, 故四五分亦多得參。 此, 豈盡人才遵古制之道乎! 今番適當試役, 優等散出, 十分無多, 而歲末尙遠, 故依古例設行十二抄。 此後, 雖未能悉復古規, 十抄, 則切勿減數, 俾有準分課試之效, 而當年條, 臨歲設行, 輒有窘迫之患。 此後, 則每年課試, 另爲申飭, 趁早擧行, 必遵十抄之法, 或有緩不準試之弊, 朝家施以責罰, 則似有實效, 故敢此仰達。”

上曰:“此後, 申明復古, 不準試者, 備局知之, 從重飭勵。”

② 『승정원일기』 영조 36년 1월 6일

上曰:“陞補, 設行乎?”

<王+厚>曰:“行之矣。”

上曰:“庠製, 亦行之乎?”

<王+厚>曰:“未及設行, 故消之矣。”

上曰:“曾已下敎, 陞補, 每月一抄, 學製, 每等爲之事, 另加申飭。 此後, 應次之月, 大司成或不爲行公, 兼官若無, 政院稟旨申飭。”

③ 『승정원일기』 영조 36년 12월 21일

上曰:“大司成, 設陞補幾抄, 而喫飯留宿於明倫堂, 且與齋任講學幾次乎? 問諸守僕以奏, 可也。” 墢承命而退。

少頃, 還奏曰:“掌議任冕周, 今十五日進參於焚香, 朴一源, 則二十日參食堂, 四色掌, 則不爲行公。 陞補已畢十抄, 通讀亦已畢之, 而講學, 則未及設行云矣。”

上曰:“陞補速了矣。 大司成果往宿於明倫堂乎?”

墢曰:“陞補、通讀設行時, 連爲留宿云矣。”

④ 『승정원일기』 영조 40년 10월 28일

執義柳脩所懷:“陞補每朔設行, 學製之四節分排, 自是古規。 而近來歲末了當, 已成謬例, 非但遐鄕擧子之留滯等待, 貽弊不細, 每於嚴冬窮冱, 逐日設場, 致令士子受傷亦多, 實爲可悶。 前後聖敎申飭, 非止一二, 而至於今年, 亦爲遲延。 國子長及未設行學敎授, 竝推考警責, 以爲趁此未極寒斯速擧行, 何如?”

上曰:“所奏, 是矣, 依啓。”

[주석-3]

① 『승정원일기』 영조 41년 5월 9일

上曰:“陞補、通讀, 每朔爲之, 例也。 而謬例必也深冬爲之, 春夏入參者, 豈不見漏於秋冬! 而非徒此也, 深冬連抄, 士不能勘, 故有此申飭矣。 六抄後六、七月, 卽命停之意, 亦爲多士。 祁寒、盛暑一也, 所餘六抄, 必於八、九、十三朔內, 分排爲之, 仲冬、季冬, 依六、七月例撤止, 以示予一則勸奬, 一則爲儒之意。 以此, 其令定式施行。”

② 『승정원일기』 영조 44년 11월 14일

仍命書傳敎曰:“陞補十二抄, 學製抄四等, 意蓋在矣, 而頃者右相爲大司成時, 爲十二抄, 而近者, 以十抄彌縫, 甚至於六七抄, 而今年必準十二抄, 而若此一年十二朔中, 何二朔未抄耶! 此, 不過俗套任便之致。 今日, 雖召見儒生, 暮年勅勵, 不可止此。 依學製例, 明日與三明, 陞補準十二抄入啓, 榜勿施, 其令卽爲擧行, 以示予暮年飭勉之意。”

[주석-4]

① 『승정원일기』 영조 9년 12월 30일

柳儼, 以成均館官員, 以同知館事、行大司成意啓曰:“癸丑條四學學製, 則旣已畢試, 昨日, 合製磨勘。 而近來, 逐日開場, 通讀, 則僅行講製兩抄, 陞補, 亦行初、再抄, 而此歲已盡, 更無設行之道。 依定奪竝爲蕩滌之意, 敢啓。”

② 『승정원일기』 영조 11년 10월 22일

在魯曰“……試以館學製言之, 向來申明定式, 必於當年內畢行, 過則蕩滌, 而當年陞補、學製, 至今一不設行云, 誠可慨矣。”

上曰:“無學官而然耶?”

星鎭曰:“小臣, 亦方待罪學官, 而向以本職之未及行公, 課試, 不得設行矣。”

李匡輔曰:“陞學當年條, 未及設行者, 過其年後蕩滌, 古事已有定式。 而今年, 則全數不爲設行, 儒生輩頗以爲悶鬱矣。”

上曰:“師儒之長, 亦有合設之規耶?”

匡輔曰:“果有是例矣。”

上曰:“過限者, 定式蕩滌, 本非儒生之過, 蓋欲飭勵日後, 使之必行, 而申飭之後, 亦無其效, 誠可慨然矣。 師儒長及四學兼官, 竝推考, 更爲申飭設行, 可也。”

③ 『승정원일기』 영조 12년 9월 15일

大司成徐宗玉所啓:“臣, 以職掌事, 有所仰達者矣。 陞補, 則大司成主之, 一年十次設製, 而學製, 則學兼官主之, 四時各抄十人之後, 大司成始與學兼官, 品製出初試矣。 此, 雖勵奬之小事, 而自古京華士大夫, 皆作遊藝之所, 名臣、碩士, 無不出於此。 蓋以得名於陞學者, 出身以後, 便爲履歷, 以此有名望, 以此爲文任。 此, 國家之收用, 其效大矣。 先輩於此, 各別擧行, 而近來士習渝薄, 職事怠荒, 國子兼官, 皆不欲當之。 前則今年課製, 雖未及畢, 明年必爲之, 故士子輩, 莫不鼓動, 文亦團鍊矣。 自再昨年, 當年條之不得畢試者, 以歲末蕩滌爲定式, 故已棄者, 爲兩年條矣。 此, 先朝已行之例, 而乃是催促擧行之意也。 臣, 於今番再次設製, 則入格之文, 無一可取者。 臣問其故於儒生輩, 則皆以爲‘久不設製, 士未休文之致。’云。 此, 甚可悶。 臣意, 則雖有銷刻之嫌, 更爲依前變通, 當年條之未及畢試者, 俾無蕩滌之事, 而如不然, 則主掌者之未及畢試於當年內者, 以被罪爲定式, 何如?”

上曰:“陞學數年條, 積滯不行, 而臨急合設一時廣抄者, 實爲士子輩倖門, 殊非分等勸課之意。 故年前定式, 蓋以此也。 大司成, 則只當申飭庠官卽速擧行而已, 則乃以未設行條, 勿爲蕩滌之意, 有此陳達, 極爲非矣。 大司成徐宗玉從重推考, 陞學課製, 依新定式擧行, 可也。”

④ 『승정원일기』 영조 12년 11월 12일

上曰:“陞製, 至於何境耶?”

瑗曰:“陞補, 則已行三抄, 今, 不過七抄, 可以了當, 而通讀, 則再抄後, 尙未設行云矣。”

上曰:“大司成從重推考, 牌招卽爲設行, 可也。”

⑤ 『승정원일기』 영조 14년 10월 17일

宗玉曰:“誘掖人才, 在於館學課製。 臣聞今年條通讀, 則屢次爲之, 而陞補, 只設初抄, 學製, 則全不設行云, 殊無朝家勸奬之意矣。”

上曰:“設行陞補者, 誰耶?”

宗玉曰:“大司成吳命新, 設初抄, 而學製, 則兼官無故而公然不設。 若此, 則今年內, 決難畢行矣。”

上曰:“曾有合設之規, 而終涉苟且矣。”

星鎭曰:“兼官本職撕捱, 故不爲擧行矣。”

宗玉曰:“李亮臣在外, 吳遂采一不設製矣。”

上曰:“當初限內不設, 則使之蕩滌者, 或冀其必欲畢行。 而今, 則輒公然蕩滌, 使儒生輩無端停擧, 殊涉未安矣。”

宗玉曰:“前後大司成及四學兼官, 竝從重推考, 使之趁歲前, 畢行課製, 何如?”

上曰:“依爲之。 大司成, 今方有闕, 待下批各別申飭, 可也。”

⑥ 『승정원일기』 영조 51년 11월 8일

以備忘記, 傳于安大濟曰:“太學陞補, 幾次申飭, 今纔五抄, 萬萬寒心。 曰有君, 曰有國, 聞此心亘, 予何睡! 君莫睡, 臣敢食! 國子長越俸五等。”

[주석-5]

『승정원일기』 영조 30년 윤4월 16일

上曰:“大司成陞補, 幾許爲之乎?”

陽澤曰:“小臣除拜日淺, 故初抄僅爲之, 再昨出榜矣。”

上曰:“所選幾許?”

陽澤曰:“無定數, 故抄選數百餘矣。”

上曰:“陞補之規, 歸屬於何處?”

陽澤曰:“陞補十抄爲之, 而自初抄至三抄, 雖一次被抄之人, 自四抄至十抄, 課試計畫, 抄選賦五人、詩五人, 付於其後式年監試會試矣。”

上曰:“付於初場乎? 付於終場乎?”

陽澤曰:“有願試之規, 各從其願。”

光會曰:“學製之規, 亦然矣。”

上曰:“達之。”

陽澤曰:“學製一學取四十人, 四學合爲一百六十人。 大司成與敎授會同合製, 取十六人, 亦付於式年矣。”

上曰:“今番陞補, 壯元誰也?”

陽澤曰:“詩壯元李東夏, 賦壯元南致寬也。”

上曰:“何如人也?”

陽澤曰:“小臣亦未知其爲何如人。 而昨日入闕中, 聞人之言, 則李東夏, 儁徽之子云矣。”

[주석-6]

① 『승정원일기』 영조 17년 9월 9일

又以禮曹言啓曰:“卽接濟州牧使移文, 則‘旌義幼學許渟, 去壬子年分本州陞補初試參榜, 而不得赴會試矣。 絶海士子, 追後赴試, 曾有前例, 今辛酉式年監試會試, 依例許赴。’云。 取考謄錄, 則乙巳年, 因濟州牧使移文‘本州幼學吳興泰, 丁酉、己亥兩年小科初試入格後, 不得赴於庚子、癸卯兩式年會試。 己酉年, 又因濟州牧使移文, 大靜幼學李九成, 甲辰年本州陞補初試入格後, 不得赴於丙午式年會試, 而竝追後許赴。’事, 移文據本曹覆啓以爲‘凡大小科陳試及陞補初試入格者, 已經後科會試, 則不得許赴。 而第念本州遠在絶海之外, 儒生之入格初試者, 難於越海, 不得趁赴會試, 其勢固然, 不可與京外儒生一例論之。 今, 若拘於常規, 旣來儒生, 還爲退送, 則絶海之人, 必有落莫之歎, 其在優恤遠人之道, 似當有變通之擧爲請, 而連有特爲許赴之命矣。 今此許渟, 以壬子陞補入格之人, 已經兩式年會試, 則揆以科法, 決不當許赴, 而曾有吳興泰、李九成特爲許赴之例, 何以爲之? 敢稟。”

傳曰:“特爲許赴。”

② 『승정원일기』 영조 43년 12월 9일

丁亥十二月初九日酉時, 上御德游堂。 陞補入格儒生入侍時, ……上曰:“以次誦十抄中所入格題及首句。” 李度默進誦。

上曰:“誰也?”

魯鎭曰:“故相臣李<王+厚>五寸姪也。” 金鎜進誦。

上曰:“誰也?”

鎜曰:“孟山縣監金載祿子也。”

[주석-7]

『승정원일기』 영조 38년 3월 11일

東度曰:“監試會試一、二所分赴之法, 自有定制, 如升學、公都會初試, 半以上付一所, 半以下付二所, 卽不得移易之規也。 其中參原榜, 而兼中升學、公都會者, 從原榜許赴, 其餘試官, 相避外, 莫敢換所, 乃嚴科場之道。 而近來此法蕩然, 一任四館所書吏之幻弄。 所謂四館官員, 只以成均最末官塡充, 書吏, 則老於此事, 其窮巧極奸, 無所不有, 而爲官員者, 漫不省識, 以致科法日紊, 奸竇日開。 雖以今番『小學』講一二事言之, 其所亂雜, 俱極驚駭。 至於一所儒生, 較加於二所者, 殆過於四五十人, 如是而其可以嚴科場乎! 四館所官員, 旣因禮曹草記, 已經勘處。 而此後, 則嚴明舊制, 衆所共知試官相避及從原榜移去者外, 其換易移付之習, 一切禁斷, 犯者, 竝施以用情律。 四館官得人, 然後可以責效, 司藝以下, 無論品序高下, 大司成極擇劃送, 書史, 臨時擇定事, 永爲定式施行, 何如?”

上曰:“依爲之。”

[주석-8]

『승정원일기』 영조 5년 9월 21일

大司成李德壽疏曰:“……目今四學, 或有畢行三年條者, 或有但行一二年條者, 惟東學全不設行。 今, 使兼官之無故行公者先行東學學製, 則丁、戊二年條, 雖不及行, 丙午條, 則臣猶可以及設合製於會試之前。 此, 猶勝於全不得設行者。 若其兩年條之不得竝行, 則日期迫急, 勢有不可周旋者。 伏乞聖明俯垂諒察, 亟降明旨, 不勝幸甚。” ……

金始㷜曰:“學製之規, 兼官設行, 大司成合製, 例也。 前日, 雖有數次合設者, 以其升補、通讀, 猶未盡設行, 故大司成不欲替行學兼官之事, 又爲陳疏, 而旣有成命, 故果爲退却矣。”

上曰:“凡事, 皆有經權。 當此窘急之時, 何必引學規而推諉不行乎!”

淳曰:“會試, 只隔六箇日, 決不可逐年條各設矣。 如非差退會試, 則合設外, 無他道矣。” ……

淳曰:“生進壯元養望, 皆在於升學初試, 此, 不可不設庠製者也。 且爲庠製之未盡設行, 退定會試, 亦無前例, 此, 實難處矣。”

明翼曰:“庠製, 棄而不設, 則實無前規, 如不得已, 則差退會試, 似無所妨矣。”

上曰:“我國凡事, 皆因循姑息, 若各於當年, 盡行庠製, 則豈有如是窘急之患乎! 大司成所言學設之規, 是矣, 而今, 則日字已迫, 當有各別變通之道矣。”

[주석-10]

① 『승정원일기』 영조 39년 1월 4일

必壽曰:“作成人才之方, 無過於陞學, 古法, 則陞補, 逐月設行, 學製, 亦四等抄取。 而近來此法寢弛, 故年前申飭, 自春設行, 而近來又不遵飭敎, 至冬月, 始乃竝取, 深爲慨然。 請飭大司成及四學敎授, 自春分等設行。”

上曰:“所啓得體, 依啓。 非徒非設置之本意, 春夏應製者, 其若見漏, 豈不可惜! 深冬多取, 妨士子之讀書, 致多士之凍傷, 若無國則已, 幺麽此等之事, 不體下敎, 只循俗規。 噫! 白首其君, 隆冬其亦講焉, 力强大司成、年少學敎授, 焉敢若此! 此後, 四等十二朔, 或過等、過朔, 該房承旨察推, 必也翌月翌等行焉。 設置四學, 意亦在焉, 則四學生同聚一學, 亦涉偃便, 一體申飭。”

必壽曰:“四學學製, 古法, 則自本學各設, 而各取當學之儒生矣。 近來, 則兼官取便, 多行於中學, 亦有些少弊端。 請此後申飭兼官, 設行於本學, 而亦各取本學之士。”

上曰:“依啓。”

② 『승정원일기』 정조 1년 12월 18일

上曰:“陞補, 設幾抄耶?”

浩修曰:“七抄設行矣。”

浩修曰:“曩因大司諫柳戇所啓‘陞補之一年十二抄、學製之一年四等試, 皆復古制, 必於當月當等設行, 而若或過限, 則削其製抄。’事, 允下矣。 從今以後, 延拖歲末稠疊設行之弊, 自可釐革, 而但大司成、學敎授, 如有實故, 不得不過限, 則當月當等之削其製抄, 亦不無掣礙之端。 自戊戌正月爲始, 依諫臣所啓擧條施行, 而陞補有過限之慮, 則當月念間, 以‘限內不得爲之。’ 自本館草記, 學製有過限之慮, 則當等季朔旬間, 以‘限內不得爲之。’ 亦自本館草記, 政院稟旨, 或飭勵或變通, 期於限內設行, 何如?”

上曰:“依爲之。 除非衆所共知實故, 而陞試之當月不爲, 庠製之當等不爲, 則國子長及學敎授, 自政院直捧禁推傳旨, 可也。”

③ 『승정원일기』 정조 8년 1월 11일

翼晉曰:“學製之逐等設行, 無或違越, 旣有定式。 而昨冬三學, 擧皆試取, 獨一學四等, 全不設行, 不但士子之抑鬱, 亦係科制之壞損。 請昨年歲末當該敎授, 施以譴罷之典。”

[주석-11]

『승정원일기』 영조 50년 12월 16일

上曰:“李昌伋, 以設學製, 不爲入來乎?”

(土+甲)曰:“然矣。 昌伋, 日前設庠製, 以士習之不美撤場矣。 今又設場云矣。”

上曰:“善哉!”

仍命書傳敎曰:“歲寒, 然後知勁草。 近者, 科場每多雜亂, 而因今日召儒臣聞之, 學製, 以士習不美, 屢次撤場。 今爲之, 其涉可尙。 敎授李昌伋, 特賜大鹿皮一令, 令院吏傳授於開場處, 使諸生咸知暮年勸奬之意。 學敎授, 則王人也, 學製, 其亦國試, 則今番雜科生徒, 亦着儒巾入場, 名儒生赴學製, 何敢着笠! 其若此無異與㒗, 況欲閭家捉入, 士習駭然。 噫! 昨, 童蒙, 亦有下敎, 此猶若此, 況靑襟乎! 暮年聞此, 不覺駭然。 昔聞柑頒時, 因攫取, 以手打柑盤, 不敬君, 賜書揭停擧云。 分付四學, 此後若此, 豈特撤場! 以不着儒巾, 其敢自便, 特書揭, 限三年停擧, 以示暮年勉飭之意。 歲暮學製事重, 學敎授仍留, 仍爲畢場事, 卽爲分付。”

[주석-12]

『승정원일기』 정조 1년 12월 18일

上曰:“學製, 盡爲之耶?”

浩修曰:“尙餘二十人矣。”

上曰:“所餘者, 何學耶?”

浩修曰:“東、南學, 而以無文可選。 有此餘數云矣。”

上曰:“庠製收劵, 幾何云耶?”

浩修曰:“兩學各三百餘張矣。”

上曰:“何其小耶?”

浩修曰:“三百餘張不小矣。”

上曰:“近來陞抄儒生多少如何?”

浩修曰:“百餘人矣。”

上曰:“東南學詩賦題云何?”

民始曰:“東學詩題, 則‘南風慶雲見, 上下同樂。’ 賦題, 則‘滿意過食桃。’ 南學詩題, 則‘見淸河太守, 歎無由論地上事。’ 賦題, 則‘蚤往呼子愼。’”

上曰:“詩賦題, 俱不善出矣。”

[주석-13]

① 『續大典』 「吏典」 〈權設職〉

大君師傅【從九品。 『增』】, 王子師傅【從九品。 『增』】, 王孫敎傅【從九品。 『增』】, 內侍敎官【從九品。 『續』 二員。 『增』 革。】, 童蒙敎官四員【從九品。】。

② 『승정원일기』 영조 6년 5월 10일

淳又啓曰:“祖宗朝培養人材之道, 靡所不周, 童蒙, 則有敎官焉, 幼學, 則有四學焉, 生進, 則有太學焉。 其訓誨、課試, 各有其所, 四學、太學, 猶有學製, 陞補、通讀, 略存舊例, 而至於敎官, 則全無訓蒙之事。 以臣兒時事觀之, 童蒙輩, 多有挾冊於敎官之門者。 近來風俗偸薄, 童蒙初不就學於敎官, 爲敎官者, 亦不着實敎訓, 每當禮講, 臨時求得若干童蒙, 塞責應講, 而四五年來, 則該曹禮講, 亦不能依例設行, 廢閣久矣。 一月三講之規, 臣方欲申飭擧行, 而若無稟定之事, 則敎官輩, 必不動念。 此後, 則每月三講, 依例設行, 敎官之不能多率童蒙與考講時不善應講者, 則當該敎官, 草記汰去, 以爲飭勵之地, 何如?”

上曰:“此, 則曾已下敎矣。 近來怠官之中, 敎官尤甚, 名存實無, 至有公然在家, 準朔陞六者, 得不內愧乎! 誠爲寒心矣。 祖宗朝設置敎官之意, 與大君、王子師傅一體, 則其設官之盛意, 可以仰揣矣。 不獨童蒙敎官, 雖以內侍敎官言之, 每月朔講考課祿職升降之規, 幾乎廢閣, 雖或時時入來云, 而未有實效。 此, 則可以備忘, 而至於童蒙敎官, 旣是禮曹所管, 則依所達, 檢飭其不能擧職者, 直爲草記汰去, 內侍敎官, 亦爲一體申飭, 可也。”

③ 『승정원일기』 영조 23년 11월 5일

象漢曰:“每年四學, 講取四書及『小學』各十人, 送于成均館, 則大司成, 更爲試講, 各取四人。 而『續大典』, 『小學』, 則以童蒙書塡矣。 近來四學所取者, 非童蒙也, 依『續大典』施行乎? 何以爲之耶?”

上曰:“今番, 則以已被抄之人試講, 而此後, 則依『續大典』, 以童蒙爲之, 可也。”

④ 『승정원일기』 영조 46년 7월 23일

庚寅七月二十三日辰時, 上御集慶堂。 禮房承旨率童蒙敎官及訓下童蒙, 同爲入侍時, 同副承旨李碩載、假注書崔顯珌、記事官吳鼎源·柳誼、童蒙敎官南殷老·林重遠、童蒙七人以次進伏訖。 上命南殷老進伏。 訓下童蒙, 以次進講。 宋應甲講「小學題辭」。

上曰:“此, 乃朱夫子所撰, 故予整冠而坐矣, 何不先讀書題乎? 予今七十七歲, 猶讀書題者, 欲爲倡導之方也。” 殷老訓下三人進講, 重遠又進伏。 訓下四人, 以次進講, 各陳文義。 宋應甲、尹億增、魚判乭伊、林慶甲、曺鴻默, 得純通, 洪任東得通, 安福謙得粗。 其中曺鴻默, 身不滿尺, 進前能誦。

上曰:“汝年, 幾何?”

對曰:“六歲矣。”

上曰:“奇哉異哉! 唐之劉晏, 以八歲而猶稱奇, 汝則六歲, 尤可奇矣。”

上曰:“誰家之子乎?”

重遠曰:“故大司諫曺夏望之曾孫也。”

上曰:“眞才童矣。”

上曰:“汝能屬文乎?”

對曰:“屬文矣。” 命製一句。

上曰:“善矣。”

上謂重遠曰:“篤敎應擧, 可也。”

碩載曰:“此人, 不見科矣。”

上曰:“然乎! 予豈忘汝父乎!”

上曰:“今召兩敎官, 而其中一稚兒, 其年敎數與方名之時, 能誦八歲始學一部『小學』, 且令製詩, 可謂才童。 唐之劉晏, 年猶八歲, 此兒今纔六歲, 爲沖子賀有人而然。 其能善導, 有父有師, 須體予意, 善敎善導, 其令善事於國。 今聞林重遠, 卽停科者, 雖可惜, 政若匹夫之志, 予何强也! 若此三十朔陞六, 思之杳然, 雖遂其志, 用道何滯! 其令銓曹待窠直長調用。 童蒙講時, 純通童蒙, 各紙二卷、筆三枝、墨二笏, 通童蒙紙二卷、筆二枝、墨二笏賜給, 粗童蒙, 只賜紙二卷。”【出傳敎。】 上命碩載率敎官及童蒙退去, 各給賞賜, 而林慶甲, 則紙二卷、筆二枝、墨二笏加給, 六歲童蒙, 則送于內局, 使領相見之。 碩載及敎官、童蒙等先退。

[주석-14]

① 『승정원일기』 현종 14년 7월 2일

崔逸啓曰:“外方公都會選士之法, 事體重大, 擧子入格者, 必竝錄父名啓聞。 而今見開城府公都會【缺】後錄中, 入格人父名, 全不開錄, 有違常例。 此, 或出於本府流來之規, 而承訛襲謬, 不爲改正, 難免不察之失。 請開城府當該堂上, 郞廳推考, 此狀啓, 還爲下送, 使之入格人名下, 錄其父名, 改爲狀聞, 何如?”

傳曰:“允。”

② 『승정원일기』 영조 15년 7월 29일

羽良曰:“本府曾有敎授一窠, 以文官差出矣。 年前改爲分敎官, 以本府儒生爲之, 而凡於差使員、祭官等事及陞補·公都會試官, 多有苟簡掣肘之端。 敎官, 依前復作敎授, 且有左、右訓長, 其一窠, 則今姑革罷, 而作分敎官, 敎授, 則令該曹, 以本府自辟備望差送, 永爲定式, 則事勢便好, 而事係變通, 下詢于大臣而處之, 何如?”

上曰:“大臣之意, 何如?”

寅明曰:“此等變通, 別無大段得失, 許亦可, 不許亦可, 而守臣之請, 旣如此, 且是復舊之事, 則許之, 恐無無妨矣。”

上曰:“依爲之。”

③ 『승정원일기』 영조 41년 11월 12일

又啓曰:“科場之法, 何等嚴重! 公都會, 雖曰課試, 亦一國試, 字標首實之言, 旣已現發, 其罪, 豈但止於罷職! 儒生奔競之失, 亦豈止於留守之用罰而已! 江華公都會參考官鄭基煥, 拿問嚴繩, 儒生, 令攸司科治。”

上曰:“莫重課試, 法意甚嚴, 依啓。”

④ 『승정원일기』 정조 17년 3월 10일

濟恭曰:“本府陞補, 依兩都例設行事, 備局節目, 纔已啓下矣。 應製, 則府內築室居生者外, 外村儒生, 則不爲許試, 而至於陞補與應製, 不無差殊, 外村之許赴與不許赴, 必一經稟旨, 然後可以擧行, 故敢此, 仰達矣。”

上曰:“通一邑試取, 可也。”

濟恭曰:“陞補之通一境許赴, 纔承聖敎矣。 節目中製述、講經, 各取二人, 而聞本府經工爲業者絶少, 設令外村間或有若干人, 年年講經之榜, 以此充數, 科規不當然矣。 松都陞補製述元數, 旣爲四人, 此, 亦以講經二窠, 移給製述, 一依松都四人之例, 恐似無妨, 故敢此仰達矣。”

上曰:“依爲之。”

濟恭曰:“陞補式例, 纔已稟旨, 而但念向日傳敎中, 有大臣、武將須特敎之敎。 此後, 武將若爲留守, 則十二抄陞補, 有誰出題, 有誰考試乎? 此, 不可不一番稟裁, 然後可無臨時窘急之患, 故更此仰達矣。”

上曰:“曾經文任, 亦陳所見, 可也。”

昌順曰:“武將留守, 不可爲考試, 則或自畿營別定文倅試官而爲之, 似或無妨矣。”

民始曰:“武將留守, 旣難考試, 別定文倅, 亦似有掣礙之端。 如此之時, 則勿爲設行, 待後文留守時合設, 似好矣。”

鍾顯曰:“陞補, 旣爲十二抄, 則別定文倅試取, 必多掣礙難便之端, 恐不如遲待文留守合設矣。”

秉鼎曰:“別定文倅, 殆若都會試取, 恐非陞補體段。 泮庠課抄, 亦有昨年條、當年條合設之例, 此, 亦依此例, 待文留守合設, 似宜矣。”

上曰:“武將差除時, 則措語狀啓後, 退行合設, 而若値大比之期, 別爲狀聞稟旨, 可也。”【出擧條。】

鍾顯曰:“水原府陞補, 當依兩都例爲之, 而開城府陞補, 則逐朔試取, 江華府, 則無陞補而只有公都會連三日試取, 兩都各異。 今此水原府課試, 恐當有一定之式矣。”

上曰:“留相下去, 採探物情, 追後論理狀聞後, 自本曹稟處, 可也。”

⑤ 『승정원일기』 정조 18년 9월 13일

沈晉賢, 以禮曹言啓曰:“以水原留守趙心泰狀啓‘公都會設行, 令該曹稟旨分付。’事, 傳曰‘卽令該曹取考定式, 今日內草記。’事, 命下矣。 取考昨年三月初十日大臣文任陳達擧條, 則或以爲‘武將留守, 不可考試, 自畿營別定文倅爲之, 似或無妨。’ 或以爲‘武將留守時, 則勿爲設行, 待後文留守時合設, 似好。’ 諸議不一, 而擧條批旨, 有‘武將差除時, 則措語狀啓後, 退行合設, 而若値大比之期, 別爲狀聞稟旨。’之敎矣。 明年, 旣是大比之科, 故守臣有此啓請, 而其時批旨, 雖有若‘値大比, 則別爲狀聞稟旨。’之敎, 而至於別定文倅試取等條件, 姑未及定式之意, 敢啓。”

傳曰:“文倅之替行於留守衙門, 似無其例。 若令兼留守爲之, 則諸生之裹糧來京, 爲弊不少。 以尊體貌之意, 自京差送試官, 亦或有弊, 問于曾經留守, 草記, 可也。”

⑥ 『승정원일기』 정조 18년 9월 15일

沈晉賢, 以禮曹言啓曰:“水原公都會, 取考定式草記批旨內, ‘文倅之替行於留守衙門, 似無其例, 若令兼留守爲之, 則諸生之裹糧來京, 爲弊不少, 以尊體貌之意, 自京差送, 試官亦或有弊, 問于曾經留守, 草記, 可也。’事, 命下矣。 謹依批旨內辭意, 問于曾經留守, 則領中樞府事蔡濟恭以爲‘華城之創設公都會, 乃所別致慰悅, 而今當大比之歲, 以武將之爲留守, 不得設行, 則其抑鬱, 當如何也! 雖然其所區處, 未見有恰好道理, 無已, 則自京差遣儒臣中素有文名者, 以爲及期試取之地, 恐似無妨。 各道旣有京試官, 適因事勢, 華城之自京差送, 未必爲不可, 伏惟上裁。’云。 行判中樞府事李命植以爲‘華城公都會, 有初擇有覆試, 初擇爲三日, 覆試爲一日, 今, 則日字已迫, 分初覆擧行, 亦多難便, 勢當連試四日矣。 武將不可主試, 兼留守亦不合移設, 則別定京試官以送之外, 似無他道。 且覆試時, 例有道內守令、察訪中二人差定參試之事, 初擇三日, 則依留守例, 京試一人與一參試主之, 只於覆試時, 備三員, 則爲弊不甚大段, 事面亦似正當。 以臣愚淺之見, 外此別無思量者, 伏惟上裁。’云矣。 曾經留守之議如此, 上裁, 何如?”

傳曰:“更思有好道理。 前留相中曾經閣職者, 領府也, 令內閣牌招, 出題下送, 仍令時留守分三日試取後, 試券上送于內閣, 內閣微稟後言送, 使之入來考券, 參試之對官, 則時任抄啓文臣中依陞試例, 令試官劃出二人事, 分付。 此後, 留守如今番時, 則時、原任閣臣及文任中, 令禮曹稟旨草記差出一人, 依今番例考試事, 定式。 至於覆試, 則異於本府設場, 亦有畿甸可倣之例, 除之, 取其優等計劃出榜事, 一體分付內閣及本府, 可也。”

⑦ 『승정원일기』 정조 18년 11월 1일

命書傳敎曰:“京畿公都會, 旣命咸聚京營, 試製, 亦令館堂考券, 蓋出於慰悅之意, 額數, 豈可膠守六人之常例乎! 今番公都會, 特取十人事, 分付。”

⑧ 『승정원일기』 정조 19년 9월 16일

李晩秀, 以禮曹言啓曰:“昨年九月水原府公都會設行事, 收議草記批旨內‘此後, 留守如今番時, 則時、原任閣臣及文任中, 令禮曹稟旨草記, 差出一人, 依今番例考試事, 定式。’事, 批下矣。 今番水原府公都會考試時, 時、原任閣臣及文任, 列書入啓, 受點擧行乎? 此, 是定式後初行之事, 何以爲之? 敢稟。”

傳曰:“書入受點, 可也。”

⑨ 『승정원일기』 정조 20년 12월 26일

禮曹啓目:“粘連。 廣州府公都會, 退待明年合等設行事, 依狀請施行爲白乎矣。 公都會之當年內設行, 自是定式, 除非有故, 則曾無直請退行之例。 而今此守臣之臨歲狀請者, 事甚未安, 當該守臣, 推考, 何如?”

判付啓:“‘歲後, 使之卽爲設行。’爲良如敎。”

⑩ 『승정원일기』 정조 21년 8월 29일

時秀曰:“因廣州留守洪檍所奏, 公都會參試官事, 有令該曹稟處之命矣。 公都會試官, 不可不以文官差定, 而本府旣無所屬文官, 每當都會, 定日後, 自本府文移畿營, 自畿營道內文官守令、察訪中差送, 仍爲定式之意, 分付該道道臣及該府留守處, 何如?”

上曰:“依爲之。”

[주석-15]

① 『승정원일기』 영조 1년 9월 3일

申昉, 以禮曹言啓曰:“伏見咸鏡監司兪崇今乙巳年公都會啓本, 則‘北道公都會試官鍾城府使朴萬普, 稱病不進, 未及開場於六月之內, 以致莫重國試, 終至於廢闕, 朴萬普罪狀, 令攸司處置。’云。 公都會, 雖與大科有異, 旣是國試, 則朴萬普之稱病不進, 殊甚未妥, 不可無警責之道, 令攸司從重推考。 北道公都會, 不可仍此廢闕, 依他道例退行試取之意, 分付, 何如?”

傳曰:“允。”

② 『승정원일기』 정조 11년 12월 17일

命書傳敎曰:“日前, 有申飭行公之命, 而尙不上來, 是, 豈疏批中提及寓心二字之意乎! 似聞來頭有看檢之事云, 而私情雖然, 分義爲重, 且於行公之後, 豈無得暇往來之道乎! 有司之任, 亦命啓下, 不可許久在外, 右參贊李性源申飭, 今日內上來, 待上來, 牌招察任。”

有防曰:“本道儒生公都會, 以四長官設行一款, 禮曹姑未覆啓, 則都事, 自當依前擧行。 且十月內設場試取, 係是定式, 故試所邑, 則已爲定次第, 分定於左、右道, 而第伏念都事, 雖是外官, 自是侍從, 則此時, 離次屢日留滯, 極涉未安。 況今歲律已暮, 限內勢不得擧行, 待開春卽爲試取, 恐合事宜, 故敢此仰達矣。”

上曰:“豈可逾歲! 不多日內辭朝, 使之斯速設行, 可也。”

[주석-16]

① 『승정원일기』 영조 10년 4월 16일

又以禮曹言啓曰:“上年冬, 因大臣陳達, 京中陞補、學製當年條, 當年不得設行而踰年, 則其年條, 置而勿設事, 定式矣。 外方有年例公都會, 而近年以來, 亦多有不設於當年, 而臨時合設處, 殊甚不當。 旣修古制, 京外課式, 不可異同, 外方公都會, 亦如陞學例, 逐年設行後, 卽爲啓聞, 而踰年, 則置而勿施之意, 分付八道及兩都, 何如?”

傳曰:“允。”

② 『승정원일기』 영조 36년 1월 6일

李(王+厚)啓曰:“去年十一月十一日晝講入侍時, 江原監司金孝大, 以‘各道公都會, 於六月設行, 而至於本道, 則每當潦水, 道路不通, 故儒生不得齊會, 若爲退行, 則便當。’爲請。 而禮曹判書洪象漢, 以‘『續典』無六月爲移易不得之限。’爲辭, 侍讀官李瀰, 以‘湖南有十月設行之例。’爲辭, 而自上有‘湖南已有前例, 令廟堂稟處。’之命矣。 臣等常時, 亦以盛暑聚士爲憫矣。 今者, 金孝大所達如此, 而湖南旣有十月設行之例, 此亦依所達施行, 何如?”

上曰:“依爲之。 他道一體擧行。”

[주석-17]

① 『與猶堂全書』 「詩文集」 〈文集〉 疏 ‘辭正言兼陳科弊疏’

“……臣, 竊以科擧之弊, 日滋月盛, 奸竇莫防, 倖竊多門, 架漏牽補, 袪一弊而生一弊, 今至不可救藥矣。 臣嘗默究弊源, 曰唯本領有誤。 何謂本領? 曰唯我國有科而無擧耳。 夫科者, 分其技蓺次其等第之謂也; 擧者, 薦其才能資其拔擢之謂也。 今我之法, 人自赴試, 有誰薦之耶? 故曰有科而無擧也。 夫唯有科而無擧也, 故初試入場者, 遂無定額。 入場者, 無定額也, 故魚魯不辨之類、傭奴廝養之徒, 咸得以頭著儒巾混入場裏矣。 入場者, 無定額也, 故挾冊持傘宿構僥倖之弊, 無以密察矣。 故臣曰欲救科弊, 須行擧法。 擧之奈何? 光察諸州縣文<土→士>多寡, 然後定其擧額矣。 察之奈何? 須失一番初試, 然後可以察之矣。 今監試在前, 宜命京外試官, 須於坼榜之後, 取入格與落榜諸卷, 攷其居住, 則可得各州縣文士實數, 雖其納卷者, 未必皆文士, 而其文風衰盛, 槪可見矣。 文士得其實數而後, 乃定擧額, 縣定縣額【州府郡縣, 今始通謂之縣。】, 州定州額【四長官, 今謂之州。】, 道定道額【道額, 卽今初試之額數。】, 上之京師, 分隷兩所而會試之, 則科場可淸也。 假令嶺南初試原額爲二百, 而一道試卷爲四千, 四千之中, 居安東者四百, 則今定擧額安東薦一百, 汰其四分之三, 次赴州試【卽四長官都會。】。 假令本州所隷諸縣擧子爲二百五十人【本汰四分之三, 又長官爲四, 故擧子爲二百五十人。】, 則州試取一百二十五人【取其半。】, 上之察司, 察司之試, 入場者, 不過爲五百人矣。 乃於五百之中, 試取二百, 上之京師, 則鄕試原額, 無所增損, 而科場頓淸矣。 京, 則令五部四十九坊當諸縣【如明禮、好賢坊之類。】, 以四學當四州, 以兩所當察司, 則其法無二也。 但其薦主, 諸縣, 則守令主之, 而五部, 則須別講便宜之策, 或令館閣、臺省之臣主之, 或別有試取, 在講行之如何耳。 如是, 則科場淆亂之弊, 不復爲憂, 而若其規模、節目之詳, 非臣庸淺所能畢具。 伏願聖明下臣此議於廟堂, 如其可行, 斷而行之。 臣無任欣幸榮悅之至。”

② 『승정원일기』 영조 33년 5월 22일

上曰:“界首官, 何任?”

明鼎曰:“四長官主人, 輪回爲之矣。”

上曰:“於渠有益乎? 昔則四長官, 頻頻招上矣, 道各有四長官乎?”

明鼎曰:“然矣。”

③ 『승정원일기』 정조 7년 6월 6일

明浩曰:“大比設科之時, 諸道試邑, 例爲輪定。 故殘小之縣, 則官廨狹隘, 難容多士, 築墻設圍之役, 責之民間, 戶口旣少, 收斂過重, 小民實受其害矣。 僻遠之地, 則雖是同道, 或有五六百里處, 窮儒之裹糧跋涉, 至於賣牛斥田, 而設場之郡, 邑村鮮少, 則許多儒生, 無以容接, 爭舍之際, 鬪訟紛紜, 而前期往守, 延及數十里之外, 主客俱困, 官民皆病。 此, 乃外方科弊之最大者也。 臣嘗採訪物議, 講究便宜, 則各道四長官, 地方平均, 官府廣闊, 故公都會設行, 蓋以此也。 若於此地, 永定試邑, 各就左右南北, 分設大小科場, 則旣無道里懸遠之弊, 且免儒生難容之患矣。 議者或言永定之邑, 不無偏苦之歎, 而此, 則不然。 長官邑力, 皆勝列邑, 官民受弊, 豈比殘縣! 而若以獨當巨役爲難, 則令道臣酌量物力, 分排各邑, 使之添助, 則合小成大, 綽有餘裕。 以公言之, 則試邑無偏苦之歎, 列郡除輪回之役, 彼此實爲兩便矣。 以士言之, 則旣免遠赴之勞, 且有元定之主, 如京城之泮主人, 則不但無爭奪之患, 且當有相資之道, 主客旣不兩利乎! 方當式年, 旣卜試期, 預先行會於諸道, 及今設施, 則庶救流來之弊, 可見長遠之效矣。 事係變通, 請下詢廟堂, 使之商確稟處。”

上曰:“依啓。”

上曰:“大臣之意, 何如?”

存謙等曰:“曾聞試邑害及十里, 今此變通, 似有所益矣。”

上曰:“殘邑, 則有合設之例否?”

命善曰:“無例矣。”

④ 『승정원일기』 정조 7년 6월 20일

存謙曰:“因大司諫洪明浩所啓‘大比設科之時, 諸道試邑, 例爲輪回, 而殘小之縣, 則其弊最大, 主客俱困。 此後, 則以各道四長官, 永定試所, 而若以獨當巨役爲難, 則令道臣酌量物力, 分排各邑, 使之添助。’事, 有稟處之命矣。 試邑輪回之時, 殘邑當次, 則誠爲難支, 罷其輪回之法, 永定四長官云者, 儘有意見, 而但三南外, 無四長官, 此爲難便。 且四長官, 則式年武科設場及每年公都會試士, 自來獨當, 而今又以通一道輪回之役, 永定於此, 則恐又有偏苦困弊之慮。 雖欲分排列邑酌量物力, 每式年, 使之添助, 各邑之取辦輸送, 亦難保其無弊。 令各道道臣詳審其便否狀聞後, 商確稟處, 何如?”

上曰:“依爲之。”

[주석-18]

『승정원일기』 영조 16년 4월 17일

彝章曰:“湖南四長官, 卽全州、羅州、光州、一新也。 一新改號之後, 長官之任, 歸於潭陽。 長官封進各名日眞殿祭物, 各邑進上賀箋, 其所責應, 誠爲繁多。 潭陽邑小力綿, 勢難堪當, 民人等, 請割得淳昌之北三面以助其力。 彊界移割, 有難擅議, 而其事勢果難支, 宜有軫念措處之道矣。”

[주석-19]

① 『승정원일기』 정조 11년 6월 26일

有防曰:“本道年例儒生公都會, 十月內, 左、右道設場考試, 而都事以下參、副試往來廚傳, 已爲難支之端, 而及到試邑, 三日開場, 衆官之支供, 一場之諸具, 該邑全當擧行。 其外如圍排等許多所入, 皆出於民間, 責應之際, 爲弊滋甚。 故每經都會, 民邑蕩殘, 一猶悶然, 況兩邑之同時竝行乎! 今, 以三南、原春諸道言之, 每年四長官, 先期初擇後, 咸聚營門以爲試取者, 此, 非特州縣陞貢之義, 亦出於爲民邑除弊之擧也。 蓋其三日試取, 無異監試, 故毋論京外, 凡稱科場縻費, 輒以監試爲先, 則顧此畿甸, 視諸道極其殘薄, 而獨當一年兩次之監試, 反行諸道所無之大役, 民邑可矜之狀, 已無可言。 而且左、右道程途, 或有脩夐處, 雖實才老儒之有名者, 難於遠地裹糧屢日赴擧, 率多因此坐停之歎。 而營門視列邑, 最爲均適, 儒生往來, 皆謂便近。 以此以彼, 在所當念, 而今, 不必另事變通, 一依四道例, 每年公都會講製, 自四長官旁照諸道規式, 參量儒生多寡, 酌定數爻, 先爲初擇後, 自臣營與都事及文官守令, 亦依他道例試取, 則事旣穩便, 弊歸自祛。 係是科制, 令該曹稟處, 何如?”

上曰:“依爲之。”

② 『승정원일기』 정조 11년 7월 14일

有隣曰:“月前京畿監司徐有防, 以本道公都會試取變通, 令該曹稟處事, 陳達蒙允矣。 取考其擧條, 則以爲‘儒生年例公都會, 十月內左、右道設場試取, 而都事以下參、副試往來廚傳, 已是難支之端, 及到試邑, 三日開場, 支供圍排等許多所入, 皆出於民邑, 策應之際, 爲弊滋甚, 無異監試, 畿甸各邑, 視諸道最殘, 而獨當一年兩監試, 一猶悶然, 況兩邑乎! 且左、右道程道脩夐, 雖實才老儒, 難於遠地裹糧, 率多坐停, 營門, 則最爲均適, 儒生往來, 皆爲便近。 而今, 以三南、原春諸道言之, 每年四長官先期初擇後, 咸聚營門試取者, 此, 非特州縣陞貢之義, 亦出於爲民邑除弊之擧也。 本道公都會, 不必另加變通, 一依四道例, 每年講製, 自四長官參酌定數, 先爲初擇後, 自臣營與都事及文官守令試取, 則事旣穩便, 弊歸自祛。’云矣。 畿甸公都會之合有變通, 厥惟久矣。 圍排、廚傳等許多民邑之弊, 姑捨是, 莫重科制, 宜無參差, 而畿甸以近京首藩, 獨行諸道所無之例者, 尤涉斑駁。 民邑之所願也, 儒生之所便也, 如是變通, 恐合事宜, 而事係科製, 不敢擅斷, 問議于諸大臣, 則皆以爲便當云。 依道臣所請施行, 初擇數爻, 覆試規矩, 參酌他道已例, 著爲令式, 永久遵行事, 一體分付, 何如?”

上曰:“旣有他道通行之規, 又除該邑支應之弊, 如是釐正, 固無妨, 而士子赴場, 反添二日之勞, 此, 似難便。 都事之下往主試, 昉自何時, 覆試之咸聚巡營, 更量便否, 竝與規矩, 爛加商度, 使之狀聞, 可也。”

③ 『승정원일기』 정조 11년 12월 17일

命書傳敎曰:“日前有申飭行公之命, 而尙不上來, 是豈疏批中提及寓心二字之意乎! 似聞來頭有看檢之事云, 而私情雖然, 分義爲重, 且於行公之後, 豈無得暇往來之道乎! 有司之任, 亦命啓下, 不可許久在外, 右參贊李性源申飭, 今日內上來, 待上來, 牌招察任。”

有防曰:“本道儒生公都會, 以四長官設行一款, 禮曹姑未覆啓, 則都事, 自當依前擧行。 且十月內設場試取, 係是定式, 故試所邑, 則已爲定次第, 分定於左、右道, 而第伏念都事, 雖是外官, 自是侍從, 則此時, 離次屢日留滯, 極涉未安。 況今歲律已暮, 限內勢不得擧行, 待開春卽爲試取, 恐合事宜, 故敢此仰達矣。”

上曰:“豈可逾歲! 不多日內辭朝, 使之斯速設行, 可也。”

④ 『승정원일기』 정조 23년 11월 21일

以京畿監司徐鼎修狀啓‘本道公都會初擇, 則自四長官捧券上送臣營, 考券覆試, 自臣營試取, 令該曹稟處。’事, 傳于徐有聞曰:“依狀請施行事, 回諭。”

[주석-20]

① 『승정원일기』 영조 7년 7월 4일

又曰:“此, 卽忠淸監司公都會啓本也。”

上曰:“後錄告達。” 致雲讀之。

上曰:“上之。”

致雲曰:“此, 卽江原監司公都會啓本也。”

上曰:“製述考講居首, 告達, 可也。” 致雲告達。

上曰:“上之。” 致雲上之。

又曰:“此, 則咸鏡監司狀啓, 因都承旨朴文秀所啓社稷位版事也。”

上曰:“上之。” 致雲上之。

又曰:“此, 卽咸鏡監司啓本也。”

上曰:“上之。” 致雲上之。

又曰:“此, 京畿左道公都會啓本也。”

上曰:“上之。” 致雲上之。

② 『승정원일기』 영조 8년 9월 25일

柳萬重啓曰:“凡科場之規, 一從分畫多寡, 定其第次, 而伏見慶尙道辛亥、壬子兩年條公都會覆試入格啓本, 則製述、考講分畫之多寡相錯, 第次之倒置居多, 不成科榜規模, 極涉疎忽。 當該試官, 竝從重推考, 監司, 亦難免不察之失, 推考, 何如?”

傳曰:“允。”

[주석-21]

『승정원일기』 영조 9년 9월 19일

彦通曰:“鄕之公都會, 是京之陞學。 臣在外見之, 公都會, 則甚爲嚴秘, 而京之陞學, 可笑矣。”

[주석-23]

① 『승정원일기』 정조 9년 8월 20일

傳于李敬養曰:“今聞政院査奏之言, 二所擧行, 自入門時, 至收卷後, 事事無非不成說, 殆若一反筵敎, 不欲遵承者然, 寧有如許事理! 比諸一所場中, 其整齊與否, 遵令勤慢, 不可同日而語。 至於擧案之或捧或不捧, 隨從人之攔入, 空名紙之不禁, 試券之早捧, 無非不事事之致, 而入門不考照訖帖, 不捧照訖講, 亦不及於一所。 況主掌官、禁亂官等所爲之疎忽, 不一而足, 部官, 又何不眼同申飭乎! 此等試官, 將焉用哉! 若此而安望考試之秉公, 二所試官、監試官、禁亂官、主掌官等, 當處分, 爲先姓名自首草記, 卽爲分付二所試官處, 筵中面飭, 果何如? 今朝, 又令承宣, 書送筵敎, 則試官等之初不動念致察, 徒以紛聒爲事, 二所事, 誠萬萬無狀矣。 其委折, 爲先據實草記。”

② 『승정원일기』 정조 18년 2월 22일

徐榮輔, 以禮曹言啓曰:“式年生進初試, 今, 已卜日啓下矣。 大抵科場紊亂, 京鄕一般, 而鄕或有甚於京, 以至目不識丁手不操筆者, 擧生非分之想, 率多冒占之弊。 苟究其由, 實由於照訖講之不能修明而然也。 謹按『大典通編』〈諸科〉條, 有曰‘科場應赴人無照訖號牌者, 停擧。’ 所謂照訖號牌者, 卽今之照訖帖也。”

③ 『승정원일기』 정조 21년 8월 28일

李海愚, 以刑曹言啓曰:“今番監試初試一所移文內‘利川李邦裕, 持李邦海照訖帖, 安城崔仁幹, 無帖冒入, 陰竹南夏尙, 持僞造照訖帖, 瑞興李寅弼、遂安全興祚, 換揷號名紙, 而興祚稱其兄病出去, 寅弼代作代書, 稷山吳德禧, 持二所照訖帖, 竝冒入。’云。 二所移文內‘鐵原李漢奎、漣川金慶老, 持僞造照訖帖, 平山金樂鍾, 持本邑照訖帖, 新溪劉雲鵬, 換持照訖帖, 平壤金履用, 號牌與照訖帖, 名字相左, 平壤鄭養操, 疊持金益漣照訖帖, 竝冒入。’云矣。 取考律文, 『大典通編』〈諸科〉條有曰‘借述·代述者、不錄名闌入者, 限己身降定水軍。’ 借述之全興祚、代述之李寅弼、闌入之李邦裕·崔仁幹·金履用等, 竝令兵曹定配所押送。南夏尙、李漢奎、金慶老等, 持僞帖冒入國試, 罪係深重, 嚴覈得情後, 更爲稟處。 吳德禧、金樂鍾、劉雲鵬、鄭養操等, 所犯與用情闌入, 煞有間焉, 自臣曹分輕重勘處, 何如?”

傳曰:“允。”

[주석-24]

『典律通補』 「禮典」 〈諸科〉 式年增廣生員進士初試

初試前, 講『小學』臨文, 試官, 兩所各差成均官一【或本曹郞。】、本曹郞一, 考試, 四館主掌, 入格, 則成給照訖帖文, 經學禮講者, 免。

[주석-25]

① 『승정원일기』 영조 30년 5월 16일

大司成金陽澤曰:“日昨傳敎中, 有國子長考講『小學』之命, 而節目未定, 難於擧行。 若以學禮講例考試, 則此如會試生應講之規, 有違聖上勸學之意。 若以照訖講例考試, 則許多儒生, 有難猝然聚講, 宜有酌量講定之道, 故敢達矣。”

上曰:“近來照訖講一通, 禮官考試, 豈有實效! 今番下敎, 蓋欲申飭此講, 使知勸學之意。 而學禮講, 雖有試官, 大司成, 亦宜管攝。 此後, 則學禮、照訖講, 大司成皆親執考試, 可也。”

陽澤曰:“此, 皆監試時考講之事也。 臨科出令設行, 何如?”

上曰:“依爲之。”

② 『승정원일기』 영조 31년 8월 5일

鄭基安, 以禮曹言達曰:“卽接成均館所報, 則以爲‘「學禮講及照訖講, 依陞補例, 大司成皆親執考試, 可也。」事, 曾有傳敎, 故今此監試初試時, 照訖考講, 宜自本館趁今擧行, 而大司成, 今方在外未肅拜, 不得設行。’云, 令政院稟旨擧行, 何如?”

令曰:“依。”

③ 『승정원일기』 영조 43년 8월 27일

又以禁府言啓曰:“‘照訖講一所試官成均司藝李尙運·禮曹正郞朴宗彦·成均館直講宋岳載、二所試官成均館司藝朴東一·禮曹正郞申匡堯·成均館直講鄭珒等, 竝令該府, 施以制書有違私律。’事, 傳旨啓下矣。 李尙運、宋岳載、朴東一、申匡堯、鄭珒等, 旣已拿囚, 以制書有違私律, 各杖一百收贖, 盡奪告身放送, 而依承傳, 朴東一, 功儀各減一等, 申匡堯, 功減一等, 竝放送, 朴宗彦, 以一所縫彌官, 今方入場云, 出榜後, 拿囚勘處之意, 敢啓。”

傳曰:“知道。”

[주석-26]

『승정원일기』 정조 18년 2월 22일

徐榮輔, 以禮曹言啓曰:“式年生進初試, 今已卜日啓下矣。 大抵科場紊亂, 京鄕一般, 而鄕或有甚於京, 以至目不識丁手不操筆者, 擧生非分之想, 率多冒占之弊。 苟究其由, 實由於照訖講之不能修明而然也。 謹按『大典通編』〈諸科〉條, 有曰‘科場應赴人無照訖號牌者, 停擧。’ 所謂照訖號牌者, 卽今之照訖帖也。 以此觀之, 在前京外之一體擧行, 推可知也, 而今, 則鄕外此法, 便歸蕩然, 一年二年, 因循抛置, 科場之不嚴, 士習之不正, 職由於此。 今年, 則申飭七道, 照訖講, 前期開場, 各其地方官, 各別嚴捧, 必以自作自書者, 抄擇修成冊, 送于京試官, 都事, 又於入場之際, 詳考其照訖帖有無, 始許赴試, 待其畢試後, 如有無文筆而倖參者, 則當該地方官, 爲先從重勘罪, 不察之京試官、都事, 亦爲論罪。 而外方守宰中文、蔭倅, 則使之躬自捧講, 武倅, 則該地方儒生, 移送附近鄰邑文、蔭守令處, 以爲捧講之地。 至於鄕儒之願赴京試者, 則毋論入京舊近, 先問其委折, 使之一一受出該邑公文, 來付四館所, 然後始爲許赴於漢城試。 如是申飭之後, 或有無文筆倖占鄕試之類、無公文冒赴京試之人, 則擧子, 移法司照律, 當該地方官, 亦爲草記嚴處。 此意, 一一知委於各道, 而如是知委之後, 若或以能文而不善書混歸不許赴之科, 亦有乖於以文選士之意, 考試之際, 只觀文之工拙, 不論筆之優劣事, 亦爲預先知委, 俾無不知犯科之弊。 至若京師及畿內儒生四館所照訖講, 自有前式年新定節目, 今年, 亦爲依此另飭擧行, 俾有實效, 何如?”

傳曰:“允。”

[주석-27]

『승정원일기』 영조 43년 8월 23일

上曰:“昨日鄕儒, 以換手自服, 故果爲處分, 而如此之儒, 初不入來, 則好矣。”

上曰:“一次照訖, 則更不爲之, 且初解, 則亦不爲之乎!”

翼謩曰:“有照訖帖, 則一生用之云矣。”

上曰:“以興於詩出講章, 此, 非擧子之過, 唾洟之洟, 讀作夷, 吐或誤屬, 若初不讀『小學』, 則此非異事。 昨日招見儒生, 照訖講試官, 有所處分, 而科講罷後, 特敎申飭, 則焉敢若是! 此, 則非士子之過, 卽試官之無形。”

金致仁曰:“自前照訖講, 未易有實效, 而今番, 則旣有特敎申飭, 爲試官者, 所當惕念擧行, 而其爲孟浪, 無異於前, 甚至於不應講而出照訖者有之云。 試官事, 極駭然矣。 自上, 雖有處分, 而一、二所試官, 例各三員進去云矣。”

韓翼謩曰:“照訖設講, 法意不偶, 矧復飭敎之下, 尤當惕念, 而聞兩所下吏輩, 空名照訖, 滿儲袖中, 初不應講之士子, 有求輒與云, 事之可駭, 莫此爲甚矣。”

上曰:“大臣旣奏, 今番照訖講諸試官, 竝令該府, 施以制書有違之私律。”

[주석-28]

① 『續大典』 「禮典」 〈諸科〉

科場應赴人無照訖號牌者, 停擧。【謁聖、春塘臺入場時, 令四館考見號牌點入。 ○ 照訖代講人, 限己身充定水軍。】

② 『승정원일기』 정조 15년 8월 17일

上曰:“禁亂官, 明日, 當差出乎?”

仁浩曰:“然矣。”

上曰:“今番照訖講代入及濫雜人, 多有見捉云乎?”

仁浩曰:“多捉云矣。”

上曰:“明日, 移送刑曹, 過齋後開坐, 嚴刑三次後充軍之意, 招致刑曹郞廳, 分付, 可也。”

仁浩曰:“禁亂官李義述、趙儀逵, 皆年老, 似不能善於擧行矣。”

上曰:“何獨此二人乎?”

仁浩曰:“廳規, 下位當往, 而李義述之年, 最多云矣。”

命書傳敎曰:“今聞承宣言, 禁亂官都事, 多年老人云, 令該曹口傳相換。”

[주석-29]

『승정원일기』 영조 44년 1월 14일

光會曰:“昨秋照訖講親試時, 有學禮講停止之命, 而其時, 漢城試入格儒生, 多有未參者, 其外亦有各道鄕試及三年條陞學、公都會入格人, 初不應講矣。 學禮講, 便是入門錄名, 何以爲之? 敢稟。”

上曰:“照訖講親試人, 置之, 其餘, 皆令赴講。”

光會曰:“其時赴講儒生元無擧案捧置者, 赴講與否, 實難辨別矣。”

上曰:“欲求事君, 而先欺君, 可乎! 使其時赴講儒生, 皆令自首。”

[주석-30]

① 『승정원일기』 정조 1년 3월 21일

又以刑曹言啓曰:“卽接學禮講所移牒, 則京居韓濟裕, 爲玉果人金碩昌, 代入應講, 現捉移送矣。 依李遠白等例, 罪人金碩昌、韓濟裕, 竝自臣曹嚴刑勘律, 何如?”

傳曰:“嚴刑一次後, 捧供以聞。”

② 『승정원일기』 정조 1년 4월 4일

又以兵曹言啓曰:“因刑曹移文, 今番學禮講時代講罪人崔錫祖, 全羅右道水營所屬康津縣水軍充定, 借講罪人李遠白, 海南縣水軍充定, 代講罪人韓濟裕, 慶尙右道水營所屬熊川縣水軍充定, 借講罪人金錫昌, 㓒原水軍充定, 竝定驛子押送配所之意, 敢啓。”

傳曰:“知道。”

[주석-31]

『승정원일기』 정조 7년 4월 12일

癸卯四月十二日辰時, 上御宣政殿。 生進謝恩入侍時, ……

上曰:“生、進尙未整齊云, 四館所擧行, 極爲駭然矣。”

上曰:“四館所官員, 拿處。”【出榻敎。】

上曰:“雨勢如此, 生進於簷內行禮, 可也。” 引儀唱行禮, 生進入就殿庭, 行四拜禮訖。 上命行任呼古風訖。

上曰:“禮曹, 生進榜目持入。” 賤臣承命持入。

上曰:“生進饋酒後, 一等、二等次次進前。” 生員成稔、進士兪山柱等, 以次進伏。 上, 以次問姓名、年齒, 命誦所作文。

上曰:“儒生, 不能端拱而立, 至於蹲坐, 士習誠駭然矣。 各別申飭, 可也。” 上曰:“四館所官員, 先汰後拿。”

[주석-32]

① 『승정원일기』 영조 2년 8월 30일

羅學川啓曰:“卽伏見江原道監試初試榜目, 則生員試三等第二十一人成德謙, 兩場俱入, 而生員試, 則俱書生、養父名, 進士試, 則只書父名, 而不書生父。 莫重國試榜目, 如是不察, 監司柳復明, 推考警責, 何如?”

傳曰:“允。”

② 『승정원일기』 영조 3년 3월 19일

羅學川, 以禮曹言啓曰:“卽接全羅道增廣監試初試初場入格儒生吳道謙等四十五人、終場入格儒生韓宗岳等四十五人聯名呈狀內‘生等, 以會試觀光次上京, 考見講所榜目, 則進士試四十五人, 以生員試換錄, 生員試四十五人, 以進士試換錄。 此, 不過列書榜目之際誤書題目之致, 而初場入格之儒生, 不可以終場赴試, 終場入格之儒生, 不可以初場赴試, 斯速啓達變通, 俾無一榜儒生停擧之弊。’云。 取考榜目, 則生進題目, 果爲換錄, 京試官姑未上來, 雖難憑覈, 而一榜多士齊聲呼訴, 則其誤書榜目, 可以推知。 原榜目中, 生進兩試換書, 改付標以入, 而莫重御覽榜目, 如是誤書, 封進當該京試官, 難免不察之失, 從重推考, 何如?”

傳曰:“允。”

[주석-33]

① 『승정원일기』 영조 3년 2월 15일

上曰:“寄齋及四學已入者外試講而未入者, 凡幾人耶?”

取魯曰:“試講而未入者, 尙有十許人, 而此後, 亦當隨闕試講, 而許入矣。”

上曰:“親臨殿講, 事體重大, 而出栍若高峻, 則渠輩必多落莫, 而亦非振作之意也。 然日次殿講, 異於到記殿講, 賜第, 不宜過多。 此後, 則到記殿講賜第, 無過三人, 日次殿講, 則無過二人, 而如過此數, 則以製述比較試取事, 定式施行, 可也。”

② 『승정원일기』 정조 18년 3월 1일

洪仁浩, 以禮曹言啓曰:“卽接四館所所報, 則‘壬子四月初五日慶尙道道科入格幼學姜世白、生員金熙洛, 同年六月十八日日次殿講製述入格進士曺錫中、幼學洪致榮, 同年七月十九日秋到記殿講製述入格幼學李周奭、生員金熙周, 同年九月十三日楊州科入格幼學尹濟弘, 同年十二月初四日柑製入格進士李致薰, 癸丑正月十五日水原科入格幼學尹持昇、李奭祚、趙萬元, 同年二月初八日春到記殿講製述入格進士崔光泰、幼學尹致永, 同年二月十三日日次殿講入格幼學李致祜, 同年三月十三日泮儒應製入格生員李允謙, 同年四月初八日江原道功令生試取入格生員申在和·鄭元善、幼學洪寅祚·沈普永, 同年四月十七日日次殿講入格幼學鄭取善, ……’”

③ 『승정원일기』 정조 22년 3월 5일

傳于李書九曰:“到記講製, 有‘過齋後爲之。’之命。 明日, 則雖齋宿內閣, 而會試講出榜, 在於明再明云, 到記殿講及日次殿講, 明日爲之, 處所, 以摛文院爲之。 日次講生, 則受點除之, 以會試講未入格之諸生, 竝爲書啓事, 分付成均館及試所。 日次殿講時上齋生製述、到記製述, 更待下敎事, 亦爲分付。”

④ 『승정원일기』 정조 22년 8월 21일

傳于洪義浩曰:“儒生到記殿講、日次殿講, 專經文臣殿講試官兼用。”

[주석-34]

① 『승정원일기』 영조 41년 12월 15일

又命書之曰:“儒生日次殿講, 以再明日爲之, 試官, 左相李益輔、李最中·李得培·嚴璘·金載順·徐命善, 執冊承旨, 左副爲之, 只執冊承旨入侍。”

② 『승정원일기』 영조 43년 윤7월 14일

丁亥閏七月十四日午時, 上御集慶堂。 親臨到記儒生殿講入侍時, ……上命書旨:“頃年聽政後, 到記儒生殿講時, 無能通人, 此, 四十年所未聞者。 其時六通一略, 特爲賜第。 頃者日次儒生殿講時, 亦爲闕榜, 故以六通二略, 依此例直赴。 此, 猶六通一略者、五通二略者各一人, 故傍照有此敎。 而今番, 則六通一略者三人, 其賜第定式時, 到記無過二人, 日次無過一人。 事已下敎, 故能通者比較, 雖有前例, 六通一略比較賜第, 豈有此例!”

③ 『승정원일기』 정조 22년 3월 5일

傳于李書九曰:“明日親臨春到記儒生殿講時, 考官, 內閣一提學及齋宿兩直提學, 參考官, 齋宿兩直閣及待敎爲之。 日次儒生殿講時, 考官, 一·二同知館事、泮長, 參考官, 入直兩玉堂及久任館郞爲之。”

[주석-35]

① 『승정원일기』 영조 4년 2월 15일

命淵曰：“儒生殿講, 間月十五日爲之者, 古例則然, 而今則與常參相値, 將至廢閣。 殿講日次, 此後, 則似當改定, 故敢此仰達矣。” 上曰：“儒生殿講, 以十六日爲之可也。”

② 『승정원일기』 영조 7년 1월 28일  임진 1731년

匡輔曰:“頃考日記, 國恤時, 無朔望常參之規。 朔望常參, 則國恤三年後, 當爲擧行, 而逐日視事取稟, 則依前例爲之之事, 敢達。”

上曰:“依爲之。”

③ 『승정원일기』 영조 9년 12월 9일

傳曰:“噫! 今之廷臣, 雖知予此意, 吁嗟三相, 冥冥奚聞! 其令禮官特爲賜祭, 祭文, 亦令文苑撰進, 而頃者所定朔望常參, 已成文具, 五日次對, 亦爲曠闕, 故備局坐起, 因此稀闊, 此豈設備局定次對之盛意乎! 今後, 則備局次對, 非國忌, 則無敢頉啓, 若不得已頉啓之日, 承旨持公事入侍, 備局諸堂中無故者、六曹長官之可稟者同爲入侍事, 定式擧行, 而其他講筵、召對、近臣引接, 惟在予自勉處也。”

④ 『승정원일기』 영조 28년 7월 28일

金善行達曰:“朔望常參, 依例爲之事, 有大朝下敎矣。 自來朔爲始, 依例擧行事, 分付該曹, 何如?”

令曰:“依。”

⑤ 『승정원일기』 영조 46년 5월 19일

上仍命書傳敎曰:“……命朝講爲晝講, 今已再矣, 此不可使聞於隣國。 此, 則雖衰, 焉可無飭! 然此亦予此亦予, 先自一人, 三四臣處分, 其亦末節, 須觀銀臺故事、玉堂故事, 銀臺書停常參、經筵, 玉署書停經筵、夜對, 顧不重歟! 『詩傳』蒼蠅章, 以‘鷄旣鳴矣, 朝旣盈矣。’觀之, 此, 日常參也, 故頃年朔望常參, 定而爲之, 代理之後, 其法墜矣。”

⑥ 『승정원일기』 정조 4년 6월 13일

徐有防啓曰:“自今日至處暑間視事, 昨已頉稟, 而取考戊申年日記, 則朔望常參, 不爲竝入於頉稟中, 有事則頉稟, 無故則擧行。 今番, 則,何以爲之? 敢稟。”

傳曰:“依前例爲之。”

[주석-36]

① 『승정원일기』 영조 1년 1월 25일

鎭遠曰:“自前儒生殿講, 必以『周易』, 故儒生輩, 專習『周易』一秩, 以爲僥倖決科之計, 殊非勸奬之道。 故小臣爲大司成時, 稟啓於肅廟朝, 有所變通, 自是雜出他經書矣。”

上曰:“此, 有大段掣肘之端。 『易』純通, 則直赴殿試, 『書』純通, 則不得赴殿試。 初不出『書』則已, 旣出『書』, 且純通而不許赴殿, 是使儒生公然停擧矣。”

鎭遠曰:“當初小臣本意, 則不然。 若出『易』, 則諸生皆講『周』, 出『書』, 則諸生皆講『書』, 勿論某書, 其日能通者, 賜直赴, 臣意蓋欲如此變通矣。 其後政院擧行之際, 儒生每一人, 各書七書以受點, 故或有講『周』者, 或有講『書』者, 以致如此矣。”

上曰:“『周易』如表, 爲士子僥倖決科之資矣。 若於殿講時, 列書七書以入, 落點於一書, 諸生皆講一書, 則可無此患。 前日殿講時, 欲爲變通, 而大臣以爲先朝定式, 不可容易變通, 故置之矣。 但落點於四書, 則四書純通者, 亦給直赴, 似過, 不出四書, 則儒生輩, 必全不看工於四書, 亦未安矣。”

鎭遠曰:“不出四書, 亦何妨乎!”

致中曰:“學製、公都會, 亦有講四書給初試之規, 四書旣有此講, 則雖不出於殿講, 何害乎!”

② 『승정원일기』 영조 1년 2월 13일

鎭遠曰:“頃日宗臣殿講時, 有儒生殿講冊子欲爲變通之敎, 而未及定奪矣。 此事, 本非法典, 小臣爲大司成時, 陳達於肅廟, 有所變通, 而卽今擧行之規, 與臣本意相左, 多有掣肘之端。 今後, 除四書, 只以三經冊名書入, 落點於一經, 而諸生皆講此經, 則可無不均之歎。 伏聞再明將行儒生殿請, 故敢達。”

上曰:“今番, 旣皆以『周易』落點矣, 自今以後, 依所達定式, 可也。”

[주석-37]

① 『銀臺便攷』 「禮房攷」 〈日次儒生殿講〉

前期一日廳坐, 試官及執冊承旨望, 修正入啓。【擧行節次同文臣殿講例, 已見上篇。】

② 『銀臺便攷』 「禮房攷」 〈專經文臣殿講〉

考官三望、參考官四望、執冊承旨二望, 依文臣製述例差出。

③ 『銀臺便攷』 「禮房攷」 〈文臣製述〉

前期一日, 讀券官三, 議政一望【時、原任大臣中出疆及罷職, 不爲擬望。】、正<一→二>品一望、從二品一望, 對讀官四, 正三品以下【應製人, 不得擬。】備擬, 與試所承旨一望, 同爲入啓。

[주석-38]

① 『銀臺條例』 「禮攷」 〈日次儒生殿講〉

試官、執冊承旨與諸般節次，同到記講。 賞典, 待下敎。 或命以製代講。【講比較，或至多日，無以取魁，則亦命以製代講。】

② 『銀臺條例』 「禮攷」 〈春秋到記〉

講試官，考官三望【議政一望、正卿一、亞卿一望。】、參考官四望【堂上二望、堂下二望。】, 執冊承旨二望。 製述試官，讀券官三望【議政一望、正卿一、亞卿一望。】、對讀官四望【堂上二望、堂下二望。】, 試所承旨一望。【試官受點後，自本院成帖文知委進參。】

[주석-39]

『銀臺便攷』 「禮房攷」 〈日次儒生殿講〉

舘學到記儒生, 成均舘書啓受点, 與四學掌議、色掌, 三經中受點應講。 取粗以上, 居首、純通, 直赴會試, 或直赴殿試, 有特旨, 乃行。 儒生書啓, 或命全數應講。 或命以製代講, 則承旨與泮長持御題往泮宮試取以來, 時、原任諸閣臣牌招考試。 若親臨, 則試官望, 自內閣修正以入, 其餘節次, 依節製例擧行。

[주석-40]

① 『승정원일기』 영조 43년 윤7월 14일

丁亥閏七月十四日午時, 上御集慶堂。親臨到記儒生殿講入侍時, ……

上曰:“到記科, 今年初行乎?”

翼謩曰:“行於正月矣。”

上曰:“今聞行於正月云, 上番兼史出去, 其時直赴, 以能通爲之及以通爲之與否, 知入, 可也。” 兼史朴宗彦承命出來。

還入奏曰:“正月殿講, 以能通直赴云矣。” ……

上命書旨:“頃年聽政後, 到記儒生殿講時, 無能通人, 此, 四十年所未聞者。 其時六通一略, 特爲賜第。 頃者日次儒生殿講時, 亦爲闕榜, 故以六通二略, 依此例直赴。 此, 猶六通一略者、五通二略者各一人, 故傍照有此敎。 而今番, 則六通一略者三人, 其賜第定式時, 到記無過二人, 日次無過一人。 事已下敎, 故能通者比較, 雖有前例, 六通一略比較賜第, 豈有此例!”

② 『승정원일기』 정조 7년 9월 3일

林錫喆, 以禮曹言啓曰:“卽接四館所牒報, 則‘庚子八月初二日殿講入格幼學南宮曄、同年同月初三日秋到記入格幼學趙昌濂、壬寅正月初十日到記科入格幼學朴昌朝、癸卯正月二十五日春到記入格金應著、同年六月十六日殿講入講幼學朴宗羲、同年七月初十日秋到記入格幼學文纘五, 直赴會試, 辛丑正月十四日春到記入格幼學李相訥、金洛一、李益烈、金弼龍、金重瑞、洪宜燮, 給二分, 壬寅正月初十日到記科入格幼學尹行喆, 給二分, 癸卯正月二十五日春到記入格幼學姜德恒、李尙沃, 給二分, 癸卯七月初十日秋到記入格幼學柳<肅+心>、柳之源, 給一分事, 命下, 而依例分等許赴。’事, 報來矣。 幼學南宮曄、趙昌濂、朴昌朝、金應著、朴宗羲、文纘五, 直赴會試, 給二分幼學李相訥、金洛一、李益烈、金弼龍、金重瑞、洪宜燮、尹行喆、姜德恒、李尙沃, 給一分幼學柳<肅+心>、柳之源, 依例許赴於今式年東堂文科初試, 較藝等第之意, 分付, 何如?”

傳曰:“允。”

③ 『승정원일기』 정조 22년 3월 5일

傳于李書九曰:“明日親臨春到記儒生殿講時, 考官, 內閣一提學及齋宿兩直提學, 參考官, 齋宿兩直閣及待敎爲之。 日次儒生殿講時, 考官, 一·二同知館事、泮長, 參考官, 入直兩玉堂及久任館郞爲之。”

④ 『승정원일기』 정조 22년 8월 21일

傳于洪義浩曰:“儒生到記殿講、日次殿講, 專經文臣殿講試官兼用。”

[주석-41]

『六典條例』 「禮典」 〈成均館〉 科擧

春秋到記, 圓點生及寄齋生, 分製述、講經, 待下敎試取。【儒生一百人輪回居齋, 以準五十點爲圓點, 掌議二、色掌四、四學掌議各一·色掌各二應試。 本館及四學寄齋生, 皆以京外儒生中試講被抄者及通讀講準分未入格者循次塡補, 西北儒生, 各給一額, 八道儒生中通經義者一人, 觀察使移文大司成, 亦爲塡補應講。】 製述【御題點下或出特旨。】, 講經【成均館以三經修單子入啓受點使之應講取粗以上。】, 額數【無定數。】。

[주석-42]

『銀臺便攷』 「禮房攷」 〈春秋到記〉

到記命下, 則製述·殿講試官及試所承旨一望、執冊承旨二望, 備擬入啓。【依文臣製述。殿講例擧行。】

[주석-44]

『續大典』 「禮典」 〈諸科〉

居齋儒生圓點【赴食堂兩時, 爲一點。】, 泮製, 則準五十點; 館試, 則準三百點者, 許赴【雖未準點, 應赴館試者, 甚少, 則五十點以上, 禀旨許赴。 ○ 準點儒生試取命下, 而未準點者冒赴入格, 則啓禀拔去, 毋論入格與否, 竝以科場闌入律論。】。

[주석-45]

『銀臺便攷』 「禮房攷」 〈春秋到記〉

❶ 春秋到記, 製述、殿講, 待下敎擧行, 圓點生及寄齋生, 分製講試取。

❷ 儒生一百人, 輪回居齋, 以準五十點爲圓點, 掌議二、色掌四、四學掌議各一·色掌各二應試。 寄齋生, 本舘及四學, 皆以京外儒生中試講被抄者及通讀講準分未入格者循次塡補, 西北儒生各給一額, 八道儒生中通經義者一人, 觀察使移文大司成, 亦爲塡補應講。

[주석-46]

『銀臺便攷』 「禮房攷」 〈春秋到記〉

額數, 無定數, 製述, 則臨時禀旨, 講, 則從多栍, 取粗以上。

[주석-47]

① 『銀臺便攷』 「禮房攷」 〈春秋到記〉

製講居首人, 賜第, 雖命官設行, 亦爲賜第。

② 『승정원일기』 영조 5년 4월 16일

傳于崔宗周曰:“今番殿講, 乃再昨年後一也, 而且純通之數, 其不多焉。 似當特竝賜第, 而丁未春, 因故事, 到記儒生, 則無過三人, 日次儒生, 則無過二人事, 有定式, 令當信也。 今, 不可一欲慰悅而更之, 居首三人, 明朝, 令兩館提學, 以製述比較於賓廳。”

③ 『승정원일기』 영조 39년 3월 27일

癸未三月二十七日辰時, 上御景賢堂。 儒生殿講入侍時, ……

上曰:“講冊, 以『書傳』爲之。”

上曰:“暮年復政, 宜正科規, 旣正之後, 倖門宜杜。 此後, 凡大小科, 旣正時後, 試所承旨, 勿稟停捧, 雖或有加捧之命, 令試所將此敎以奏。 凡殿講, 旣有‘比較, 勿惜純通。’事, 下敎後, 純通不無太濫。 此後, 到記儒生, 雖比較, 無過三人, 日次儒生, 無過二人事, 定式, 以嚴科制, 正其士趨。”

④ 『승정원일기』 영조 51년 2월 19일

上曰:“注書出去, 講比較中三通, 則更以『詩傳』比較, 二通, 則試記修入事, 傳諭于命官。”

孟養承命出來傳諭後, 復命奏曰:“二人通, 故依下敎方修入試記云矣。”

上曰:“到記儒生無過二人, 日次儒生無過一人事, 已有定式。 居首生員韓永運、幼學申配權, 竝直赴殿試。 之次生員金益河、進士洪光一、幼學尹擎柱·朴興福·柳承澤·李敏道·呂奎明·尹聖甲·韓翊周·柳禎·金命彦·金良郁, 竝直赴會試。 幼學楊致鶴、宋濟康、權瑢、李信默、車亨逵、朴相觀、李象奎、元相堯, 各給二分, 幼學鄭成人, 給一分, 金益河、洪光一、尹擎柱, 皆純通比較人, 金益河, 屯卦若古相入格見漏, 尹擎柱, 三學士之親, 見漏可惜。 若此, 則同三人, 亦豈闕一! 且有前例, 竝仍付館與學, 其令一體居齋。”

⑤ 『승정원일기』 정조 2년 4월 16일

戊戌四月十六日巳時, 上御熙政堂。 日次儒生殿講入侍時, ……上命進講。 生員許檠等以次進講。

上曰:“今番春到記, 旣不賜第, 且日次殿講, 有特敎則賜第之例。 今日殿講, 若有純通人, 則欲賜第, 何如?”

命善曰:“春到記旣不賜第, 今番特命賜第, 則實爲慰悅士心之道, 聖敎誠至當矣。” 講至金廷龍。

上曰:“爾年爲幾何?”

對曰:“六十七矣。”

上曰:“前後應講爲幾次乎?”

對曰:“爲二十餘次矣。”

上曰:“今番, 則能爲純通, 良可嘉矣。”

命善曰:“年到七十, 講能如此, 可謂實才矣。”

上曰:“退去待令, 可也。” 講畢。

上曰:“純通人, 只金廷龍一人乎?”

命善曰:“然矣。”

上曰:“注書出去, 純通人金廷龍召入。” 賤臣承命而出, 偕廷龍進伏。

上曰:“爾之工夫, 已知其勤實, 而今日能純通, 良可嘉矣。 欲觀汝平日之篤工, 更誦三經中一二篇, 可也。” 仍命誦禹貢及抑十二章。 廷龍進講訖, 命退。

上命書傳敎曰:“有特敎則賜第, 載在法典, 今日日次殿講居首幼學金廷龍, 直赴殿試。”

⑥ 『승정원일기』 정조 8년 9월 10일

甲辰六月十六日日次儒生殿講入格幼學黃鐘五, 同年七月初九日七日製入格幼學李在紹·朴大壽·閔師膺·成永愚、生員黃仁燾·沈鳳錫、進士李太源·金錫鉉·李雨肅, 同月十八日秋到記入格進士禹景謨, 給二分。 癸卯十月十六日日次儒生殿講入格幼學李勉氷、鄭世祐、朴謙進、閔景淹、閔克大。

[주석-48]

① 『승정원일기』 영조 8년 9월 21일

宗玉又曰:“己酉七月初五日登對時, 因大司成臣趙顯命所達, 右議政臣李㙫所啓‘一年泮科中如人日、七夕製, 但令泮儒之已滿圓點屢參釋采者許赴, 則庶有聳勸之道矣。’ 上曰‘本館堂上差出後, 會議廟堂, 成節目稟定。’事, 命下已久, 而迄未擧行矣。 臣, 於此, 竊有區區所懷, 今因入對, 不得不一陳後, 退而擧行也。 大抵節製, 皆爲勸奬泮儒而設, 故方外儒生, 雖許入赴, 而已經蔭仕之人, 亦以生進、幼學書其皮封者, 以其日入泮見處以齋生故也。 今, 於五巡節製中, 分作兩項, 一爲泮儒, 一爲方外儒生, 則恐有乖於當初設置之本意。 且以多士之久苦薤鹽, 而試取勸奬, 則可也, 以其不欲居齋而設科誘入, 則不可也。 臣愚以爲‘三九日及黃柑賜第, 旣無應行節目, 而出於特恩, 則今此人日、七夕兩製, 亦在於自上一時之處分, 或以圓點多少, 或以其日食堂到記試取, 或命直赴殿試, 或赴會試, 則亦可爲聳動之道, 而多士入泮之路, 自此浸廣, 似不必定行節目矣。’”

上曰:“此, 是豐原君疏陳事也。 予意, 亦如大司成所達, 程子豈不曰勿取文華乎! 近來士習不古, 而又以科擧引導儒生, 則實非其宜矣。 在前, 節製居魁者, 未必皆許賜第, 而自先朝, 輒有直赴殿試之命, 故仍以爲例。 今, 雖不可改之, 亦何可別爲節目以乖古規乎! 且其日有故, 不得合坐, 則命招提學而試取, 此, 惟在於在上者處之之如何, 元非定式之事, 依所達置之, 可也。”

② 『승정원일기』 영조 30년 1월 30일

鳳漢曰:“日昨, 兵判, 以羅卒捉銀盃事, 與泮儒爭詰, 至有捲堂之擧矣。”

上曰:“予未知其詳矣。”

鳳漢曰:“太學生, 有孝廟朝所賜銀盃, 齋僕, 或以事夜行時, 持此而行, 則邏卒不捉, 已成規例矣。”

上笑曰:“此, 乃勿禁帖耶? 持此酤飮, 則可矣, 以此夜行, 非其用矣。 爭之誰勝?”

益炡曰:“自小朝推考臣矣。”

上笑曰:“兵判負矣。”

鳳漢曰:“小朝下敎極好, 深得重賢關之體矣。”

上曰:“捲堂過矣。 事有大於此者, 則直渡漢江耶?”

鳳漢曰:“年少士氣, 或有過中之事矣。”

上曰:“泮儒, 只爲赴擧, 故到記滿五十點後, 則臥家不入矣。”

鳳漢曰:“誠如聖敎矣。 昨年七夕製, 則齋任、色掌, 不準點而應擧矣。”

上曰:“今番人日製, 只圓點儒生應試事, 下敎, 而因無弘文提學, 尙無牌招之命。 而伊後思之, 待弘文提學有命, 非嚴科場之意。 此後, 雖有命, 以今日以前圓點, 許赴, 其餘, 計畫於後日事, 預爲分付, 俾無紛紜之弊矣。”

③ 『승정원일기』 영조 30년 3월 24일

成天柱, 以禮曹言啓曰:“今此人日製親臨試取節目中, 儒生試紙, 依他科親臨試取例, 自備事, 纔已磨鍊以入。 而卽伏見成均館謄錄, 則癸亥年殿庭人日製試取時, 儒生試紙, 因特敎, 令戶曹進排。而己巳年九月製親臨試取時, 儒生試紙, 亦自戶曹進排矣。 今此人日製親臨試取時, 儒生試紙, 依癸亥己巳年例, 令戶曹進排之意, 敢啓。”

傳曰:“知道。”

④ 『승정원일기』 영조 30년 7월 8일

朴師訥達曰:“臣承命持書題, 與弘文館提學南有容同詣泮宮, 而近來七月內設行泮試, 連有圓點儒生試取之特敎, 故方外儒生, 不得竝試矣。 今番, 則別無下敎, 故方外儒生, 咸聚泮宮, 事當稟旨後擧行, 何以爲之? 敢稟。”

傳曰:“若只以圓點, 則初, 豈不下敎耶! 三日製, 尙在未行中, 盡爲許赴, 時刻, 以戌時爲之。”

⑤ 『승정원일기』 정조 2년 7월 4일

命民始書傳敎曰:“三製, 旣未設行, 七製, 適値齋戒, 明日泮宮, 命行七日製, 今番通方外赴擧事, 分付成均館。”

又命書曰:“一向圓點, 殊非弛張之道, 雖命通方外, 隨從及書手, 若或因此闌入, 則當隨現重繩。 以此豫爲嚴飭。”

⑥ 『승정원일기』 정조 2년 9월 8일

上曰:“注書出去, 九日製, 今日當爲之, 令成均館儒生整齊事, 分付。”

命書傳敎曰:“九日製, 通方外, 今日試取。”

⑦ 『승정원일기』 정조 3년 3월 3일

傳于洪檢曰:“三日製, 通方外事, 卽爲分付。”

⑧ 『승정원일기』 정조 6년 1월 10일

上曰:“近來節製, 只以館儒許試, 故方外儒生, 不得赴試, 不無向隅之歎矣。”

有防曰:“果然矣。”

⑨ 『승정원일기』 정조 7년 1월 2일

又命書傳敎曰:“人日製, 當爲設行, 而再明至初五, 連値殿座, 初六以後, 祈穀祭致齋相値, 待明朝, 弘文提學牌招, 係是歲首, 通方外事, 分付。”

[주석-49]

① 『續大典』 「禮典」 〈諸科〉

居齋儒生圓點【赴食堂兩時爲一點。】, 泮製, 則準五十點, 館試, 則準三百點者, 許赴。

② 『大典通編』 「禮典」 〈諸科〉

泮製圓點, 每年三十點爲準。

③ 『典律通補』 「禮典」 〈諸科〉

居齋儒生圓點【赴食堂兩時爲一點。 『續』】, 泮製, 則每年準三十點, 館試, 準三百點者, 許赴。

④ 『승정원일기』 정조 1년 9월 16일

上曰:“今日設行九日製, 亶出慰悅士子之意矣。 圓點法出後, 士心何如云耶?”

在簡曰:“生進, 則甚以爲幸, 而幼學輩, 似或落莫矣。”

上曰:“圓點法, 自明年始行乎?”

在簡曰:“今年圓點滿三十點, 則許赴明年泮試矣。”

⑤ 『승정원일기』 정조 5년 7월 9일

上曰:“爾滿圓點乎?”

英秀曰:“已備三十點矣。”

上曰:“圓點之規, 何以爲之乎?”

英秀曰:“以今年三十點, 移用於明年矣。”

[주석-50]

① 『승정원일기』 영조 37년 1월 24일

辛巳正月二十四日辰時, 上御景賢堂。 親臨人日製入侍時, ……命書傳敎曰:“居首生員李長老, 直赴殿試, 之次生員朴一源、進士宋載德, 直赴會試。”

② 『승정원일기』 정조 6년 7월 8일

壬寅七月初八日申時, 上御誠正閣。 科次入侍時, ……

上曰:“入門數, 何其太少也?”

性源曰:“圓點已滿之人, 幾至二百餘, 而今此到記者, 只爲七十六人矣。” 命考試。 羽晉進讀試券, 考至四天。

性源曰:“此券, 比他稍勝, 姑置合考, 宜矣。”

上曰:“優數抄置, 可也。” 考至一地。

性源曰:“此作, 比四天尤勝矣。”

上曰:“提學更讀, 可也。” 性源讀奏訖。 命批一句。 仍命書等第。 三下一尹若烈, 三下徐貞輔、金復仁、柳師模, 以次拆封。 亨元讀奏姓名訖。

上曰:“尹若烈, 今於製述, 又得居魁, 可謂實才矣。 且聞專誦一經云, 非久當決科矣。”

性源曰:“觀其所作, 果實才矣。”

上曰:“徐貞輔與檢校待敎爲幾寸乎?”

龍輔曰:“爲十寸親矣。”

上曰:“今於泮製, 賜以初試者, 在儒生, 亦爲幸矣。”

性源曰:“然矣。”

上曰:“如得屢次初試, 則各付增廣、別試乎?”

亨元曰:“雖得十次初試, 只付一科矣。”

命書傳敎曰:“七夕製居首生員尹若烈, 直赴會試, 之次生員徐貞輔, 給二分, 之次進士金復仁、生員柳師模, 各給紙筆墨, 竝考例捧傳旨。”

上曰:“入格儒生來待事, 分付。” 賤臣承命出傳。

上曰:“李翼晉, 何當放榜乎?”

翼晉曰:“有科, 然後可付殿試矣。”

上曰:“當選於抄啓文臣, 勿以決科爲意, 益加做讀, 可也。”

[주석-51]

『승정원일기』 정조 13년 2월 26일

命書傳敎曰:“鄕儒之多造, 未有多於今番, 而參榜者, 只是高陽鄕儒一人, 旣與闕榜有異。 後庭試, 雖無可論, 三製隔日, 大比在卽, 趁今上京, 許其觀光, 日子進定, 已例亦多, 三日製, 進定於明日。 除非大輪次及親臨, 則節製, 例不得賜第, 明日, 當於春塘臺親臨, 試紙, 用大好紙事, 令入場諸生先爲知悉。”

[주석-52]

① 『승정원일기』 효종 5년 5월 11일

夕講後引見時, 大司成金佐明所啓:“小臣方在待罪中, 所不敢仰達, 而自前監試會試前, 設行大輪次, 入格者, 抄報該曹, 許赴會試矣。 大提學蔡裕後, 欲於入侍時啓達爲之, 而其後不得入參, 故不得稟定矣。 今, 亦依前規爲之, 以爲聳動之擧, 何如?”

上曰:“依前規爲之, 且勿以方在待罪中爲嫌, 須念職事, 盡心爲之, 可也。”

② 『승정원일기』 현종 1년 3월 3일

禮曹判書尹絳所啓:“自前監試出榜之後, 例有大輪次設行之規, 蓋慮實才之或有見屈者, 而或行或不行, 大提學李一相, 方欲啓稟而不敢矣。”

鄭太和曰:“此, 非國朝古例, 而自十餘年前, 已成其規, 取用十人矣。”

上曰:“自前連爲設行, 則今亦爲之。”

③ 『승정원일기』 숙종 5년 10월 7일

成均館員, 以知館事、同知館事意啓曰:“式年監試覆試之前, 設行大輪次, 乃舊例也, 廢閣已久。 今以初八日, 聚會儒生於泮中, 試取之意, 敢啓。”

傳曰:“知道。”

④ 『승정원일기』 숙종 10년 9월 26일

禮曹郞廳, 以領議政金壽恒意啓曰:“今番庭試, 乃是增廣代行之科, 外方儒生, 傳聞朝家將有比前廣取之擧, 諸應赴式年會試者外, 上來觀光者, 其數甚多, 實是曾所未有。 而及至入場之後, 鄕儒不閑駢儷之文, 率多曳白而出, 其爲失望, 莫甚。 自前大、小科初試之後, 或有慮遺才之歎, 別設大輪次, 以其入格者, 許赴於會試矣。 趁此外方擧子未及散歸之前, 分付成均館, 急速設行大輪次, 以爲慰悅多士之地, 似合事宜。 左議政閔鼎重意見亦然, 敢此仰稟。”

傳曰:“大臣之言, 正合予意, 依此擧行。”

[주석-53]

① 『승정원일기』 정조 8년 9월 18일

具遠遊冠、絳紗袍, 駐輦於觀旗橋, 顧謂祗迎諸生曰:“今番邦慶, 可謂無前之大慶, 至於試取之際, 亦不可無飾喜同慶之道。 今番菊製, 則欲雙掛賦、表, 各取京鄕, 以示其廣取之意, 諸生知悉。”

仍命書傳敎曰:“外觀光儒生, 其數甚多, 且値無前邦慶, 欲寓同慶之意, 今番九日製之特命以大輪次設行, 亦由於是。 再明日大輪次, 以賦、表兩題試取, 賦取鄕, 表取京, 京鄕各賜直赴, 而之次以下, 亦欲多數試取, 預令成均館知委。 諸生入門紛沓之弊, 不可不念, 弘化東西挾門、宣仁·通化等門, 使之分門以入, 雨具及療飢之需, 勿禁。 丕闡堂, 旣設試場, 大輪次處所, 以春塘臺爲之。 當親臨。 以此知悉擧行。”

② 『승정원일기』 정조 8년 9월 19일

傳于林濟遠曰:“大輪次, 係是罕設之擧, 試官宜其備員進參。 春秋堂上中, 以有本職進參人春秋兼銜, 許遞, 前望單子入之, 待下批牌招察任。”

③ 『승정원일기』 정조 8년 9월 20일

甲辰九月二十日卯時, 上御春塘臺。 九日製大輪次儒生試取入侍時, ……

又下敎曰:“儒生入門數知入。” 賤臣承命出問, 以一萬八千餘人仰達。

上曰:“諸試官入就位事, 分付。” ……

上命書傳敎曰:“大輪次九日製, 表居首進士韓興裕、賦居首幼學申驥顯, 竝直赴殿試。 表之次幼學兪聃柱、幼學洪鼎夏、生員李在治、進士李永甲、生員朴喆源·趙雲絅·李寅默、幼學呂善容·李勉翼·申綮、進士李晩祥·徐興輔·任弘常、幼學金履度、生員尹光垂、幼學柳星會、生員南寅老·洪景厚、進士金載翼、幼學徐有獻、生員朴宗洪、幼學安業·林秉遠、進士李㝡賢·任好常、幼學李衡采·李在紹·洪祐淵·趙桓鎭, 賦之次幼學李天章、進士金復仁·金秀臣、幼學李天培·洪樂昇·梁德申、進士金禹儉、幼學李邦玉·權<亻+景>·李以性、通德郞朴宗翊、幼學權倚、生員沈鳳錫、幼學魚用翼·鄭夏善、生員閔思永、進士李基崇、幼學尹秀漢、進士崔壽亨、通德郞鄭履益、進士吳彦載、幼學李宜昇、通德郞張履信、幼學李躋泰·李憲玉·李普源、進士李準海、幼學徐宏修·金秀人、進士權燁、幼學閔景爀·辛師夏·尹濟純·鄭奎觀、進士沈玉賢、幼學趙台錫·崔履亨、通德郞李訥模、幼學崔鎭珏, 竝直赴會試。”

[주석-54]

① 『승정원일기』 정조 3년 12월 10일

上曰:“宗簿提調入侍, 入格儒生入侍。”【竝出榻敎。】

上曰:“承命出去, 宗簿提調恩彦君裀·韓光會、儒生金熙朝·朴夏源·趙重鎭·李禧淵召入進前。”

上曰:“儒生之文, 善作, 而試官之考, 亦至公矣。” 命熙朝誦科作。

上曰:“昨日之科, 爾幾乎居首, 而題字之誤書, 第二項之又爲誤字, 有犯於科場程式, 故降等矣。 當初何以誤書也?” 熙朝曰:“忽撓中自然誤書矣。” 上命以次誦其科作, 仍命退出。

上謂命植曰:“昨科, 何以爲通方外也?”

命植曰:“臣常以爲黃柑則有通方外之規, 故昨科, 亦許方外儒生赴擧矣。”

上曰:“雖柑製, 非特敎, 則不得通方外矣。 成均館節目中, 想必有前例, 大司成考見後, 入奏, 可也。”

命植承命出去還奏曰:“節目中別無通方外與否前例矣。 臣意, 則柑製, 自有通方外之例矣。”

上曰:“不然, 昨年、再昨年柑製, 亦皆以特敎通方外矣。”

勉柱曰:“在前節製時, 無通方外下敎, 則只泮儒赴擧, 自是定式, 以昨年、再昨年柑製言之, 有通方外特敎, 然後始許他儒之入場矣。 今番柑製, 旣無此敎, 而不有前例, 又不提稟混同試取者, 有乖嚴科規重事體之道, 當該主試文任、國子長, 傡從重推考, 何如?”

上曰:“依爲之。”

② 『승정원일기』 정조 4년 12월 18일

又命書榻敎曰:“今日柑製時, 通方外試取。”

[주석-55]

『승정원일기』 정조 6년 11월 29일

壬寅十一月二十九日辰時, 上御春塘臺。親臨柑製入侍時, ……命頒柑。

上曰:“殿上侍臣及侍衛諸臣, 竝頒給, 可也。” 命納懸題紙。 龍輔跪進。 彦鎬、憙進書觀豐閣銘。

上曰:“以此命題, 卽是祈年之意矣。”

徽之曰:“題意, 誠好矣。” 仍命懸題。 引儀唱四拜, 儒生等行拜禮訖, 各就坐。

上曰:“諸試官退在摛文院, 可也。” 徽之等承命退出。

命書榻敎曰:“刑房爲兵房, 兵房爲吏房, 吏房爲刑房。”

宇鎭曰:“試官李在協, 以典牲提調, 犧牲看品出去, 何以爲之乎?”

命書榻敎曰:“典牲提調李在協許遞, 今日政差出。”

上曰:“試券, 隨所捧先考, 可也。” 徽之等進前分考。

上曰:“今番科作, 廣數抄出, 然後不失其實才矣。”

徽之曰:“聖敎誠然矣。” 考訖。 仍命合考。

上曰:“京鄕各取一人, 則好矣。” 命書等第。 三中趙濟魯、沈奎魯、李敬魯, 三下南鼎寬等, 以次出榜訖。

上曰:“入格人, 唱新來進前, 可也。” 趙濟魯進伏。

上曰:“是誰也?”

宇鎭曰:“前判官趙台鉉之子, 故重臣李景祜之外孫矣。”

上曰:“沈奎魯, 誰也?”

奎魯曰:“前承旨兪恒柱之妻姪矣。”

上曰:“今番試取, 誠公道矣。”

民始曰:“果然矣。”

上曰:“入格人頒賞紙筆墨, 令各該郞廳待令。” 賤臣承命出傳。

上曰:“入格人, 亦呼名進來。” 李敬魯等, 以次進前。 上各詢家閥、年紀訖, 仍命頒賞。 以次退出。

命書傳敎曰:“柑製親臨試士, 卽御極後初行之事, 而適値諸路多士咸聚之時, 取人之數, 宜有闊狹, 且今大比在前, 初試或給分, 亦不可無拔例之擧。 京居首進士趙濟魯、鄕居首幼學沈奎魯, 竝直赴殿試, 之次幼學李敬魯·南鼎寬、進士申錫老、生員徐瀅修, 竝直赴會試, 之次進士李光顯·金啓淳、生員朴能源·洪大應·鄭晩錫, 各給二分, 其餘入格進士朴左源、幼學柳詠·韓性謙·金致鶴·南翼中·具命稷、生員朴孝成·李度儉·柳焯、幼學鄭大容, 各給紙三卷、筆五枝、墨三笏。”

[주석-56]

『승정원일기』 영조 12년 1월 7일

又傳于洪景輔曰:“欲行柑製, 仍爲人日製, 大提學牌去來, 各別催促。”

傳于洪景輔曰:“柑製, 兼行人日製科次, 知此爲之。”

[주석-57]

① 『승정원일기』 정조 11년 1월 10일

獻納權恢疏曰:“……臣, 於前冬泮試, 有不勝駭嘆者。 噫! 朝家之設置陞庠, 蓋出於菁莪樂育培養成就之盛事, 而挽近以來, 漸不如古, 大則乖亂心術, 小則惹起爭端, 有識之竊嘆, 厥由久矣, 而未有如今番之爲也。 今之人才, 雖曰渺然, 心誠求之, 亦豈無可合遴選者! 而榜眼一出, 物情駭愕, 世所稱博實知名之士, 率多見屈而所倖占者, 太半是宰相家年少子弟未離蒙學之類。 此, 殆古今之所罕有也。 噫嘻! 臨歲【二字削。】, 特簡聖意何如, 而乃敢以莫重課試爲生色沽譽之資, 語其孤負, 不啻大矣, 不可以遺珠二字泛然論斷。 至於通讀, 專委下吏, 賄賂公行, 皆有定價, 淆雜無餘, 傳說浪藉。 數三鄕儒, 不勝憤憤, 會坐泮村, 招致出榜之下屬, 至有數罪猝曳之擧云。 風習, 固可駭, 在泮長, 亦爲自引之一端, 而側聽累日, 未之聞焉。 以此以彼, 大關廉防。 臣謂行大司成洪檢, 亟施譴削之典, 陞庠及通讀, 三榜目, 特令勿施, 以淸科場, 以謝物議, 斷不可已也。 ……”

答曰:“省疏具悉。 泮長事, 此亦科場, 苟有挾雜之事, 其罪, 豈止譴削! 否則擬律, 未免太過。 至於一任下吏之捧賂一款, 可謂兩罪俱發, 依施。 陞庠及通讀三搒勿施事, 宰相子弟之倖占, 卽父兄之罪, 而斷以行私, 事近臆決, 間亦豈無實才! 削全榜, 過矣。 通讀事, 風聞有難盡信, 爾言旣有指的, 査處在所不已, 令大司成知悉擧行, 亦豈必盡削全榜! 爾其勿辭察職。”

② 『승정원일기』 정조 11년 1월 18일

金魯永, 以成均館大司成言啓曰:“因獻納權恢上疏, 批旨內‘通讀事, 風聞有難盡信, 爾言旣有指的, 査處在所不已, 令大司成知悉擧行。’事, 命下矣。 通讀講製時, 本館下吏之待令試所者, 問名査出, 賄賂有無, 淆雜委折及數三鄕儒招致, 捽曳等事, 一一覈問, 反覆究詰, 則諸吏等所告內以爲‘今番通讀, 期日已迫, 不得已使諸郞官分所考講, 製抄, 則大司成親執考試, 而本館掌務官博士李彙, 以伊日守香官, 使他郞官替守香所, 來參試事, 諸儒生畢竟起鬧以致紛紜。 鄕儒捽曳事, 則伊日本館下吏, 偶過泮村之際, 一儒生因他事招致, 以不卽應答之故, 略加詰責而已, 初無捽曳之擧, 亦無通讀事數罪之言。 至於賄賂一款, 實無所犯, 千萬瞹昧。’云云。 一辭納招, 終不首告, 事旣暗昧, 無以覈出, 而渠輩若無一毫所犯, 則傳說, 豈如是狼藉, 至於臺章論列之境乎! 其所發明, 有難準信, 當該諸吏, 自本館嚴治以懲日後, 掌務官博士李彙, 身爲守香官, 擅離香所, 無端參試, 致此紛紜之狀, 誠極可駭, 其罪狀, 令該府拿問處之, 何如?”

傳曰:“允。”

③ 『승정원일기』 정조 11년 2월 1일

禁府啓目:“前兵使李文德更招云云。 批旨判下內辭意, 逐條問目, 反覆鉤覈是白乎矣, 其所納招, 一直發明, 終不輸款, 究厥情狀, 極爲痛駭。 關係係是莫重, 平問難以取服, 刑推得情, 何如?”

判付啓:“‘所對諸條中亞將陞資事, 誠如渠言, 果出特恩, 而外此事端, 俱無模捉, 無怪乎渠之如是發明。 至於求謁卿相被叱遭逐一款, 渠供, 亦以彼有指的, 渠當發明爲言, 而觀此前正言柳畊再次問啓, 大體所對, 如前摹索, 而旣曰時·原任大臣、都監堂上之所目擊云云。 此, 則或勝於初對, 而論以國體, 不可質問於大臣、都監堂上, 則崇品都尉, 無異大臣, 又不可緘問。 此事究竟, 無出於更問於渠, 以辨虛實, 過齋後開坐, 更捧口招, 期於指一取服。’爲良如敎。”

又啓目:“成均館博士李彙更招云云。 判付內辭意, 反覆嚴問, 則課試用情, 雖似輸款, 其所行私, 豈止四人, 而一味呑吐, 終不直陳, 究厥情狀, 尤極痛惡。 刑推得情, 何如?”

判付啓:“‘如渠遐土微蹤, 初敢呑吐, 今, 於更招嚴問之下, 始乃歷擧四人名字, 要爲塞責之計者, 其矣情狀, 極爲痛駭。 通讀, 亦云國試, 而渠敢以當初開口出於公誦等語, 肆然納供, 尤萬萬無嚴。 大體用手行私之跡, 綻露無餘, 泮長之見瞞, 亦可推知。 似此癡濫愚悖之人, 決不可尋常勘處, 而科場當律, 何加於陋矣渠輩! 此囚乙良, 遠地定配。’爲良如敎。”

④ 『승정원일기』 정조 15년 1월 12일

洪仁浩, 以刑曹言啓曰:“依下敎, 臣等開坐朝房, 言送成均館, 毆罵申溥之儒生輩, 使之査出, 亦自臣曹多發刑差, 另加掩捕, 則泰川人李大彬、定州人崔鳳五·鄭宗岳·趙永傑·李德輪等, 先爲捉來, 故或施威或嚴訊, 捧草供以入, 而其餘定州康致勳·任弘直·金潤玉·金樂鉉·盧璉·白光洽·白慶郁·李慶譽·桂亨茂·洪亮柱·金仁行、嘉山金鉉·金鐸·尹在五、泰川白致龍·李亨楷、安州車元亨等, 成均館移牒內‘推問於各其泮主人, 則皆以爲「歲初, 已爲下鄕。」云矣。’ 本館移牒旣如此, 則下鄕之諸儒, 實無自京推捉之路, 竝令本道一一跟捕, 定將吏押送本曹之意, 發關分付于該道道臣, 何如?”

傳曰:“兩次毆與喝時, 首犯者各一人, 嚴刑定配, 其餘, 分等照律, 令前下去者, 令道伯擧行事, 原供辭後錄行會, 泮屬, 則分等決放。 大抵通讀時, 下屬之受賂若此, 則陞試可知, 陞試若此, 則合製可知, 作爲渠輩之囊橐, 尤極痛駭。 年來積弊, 必有最作奸之下屬, 一體査出, 一名嚴刑三次, 遠配, 可也。”

[주석-58]

① 『승정원일기』 영조 9년 12월 22일

大司成宋眞明疏曰:“……且泮試一事, 昨有所陳, 而迫曛悤擾, 未及畢辭而退矣。 館學課試, 選補解額, 雖非賓興之古制, 自是勸課之要法, 其有關於造士之規者, 亦不少也。 聖上所以過當年蕩滌之命, 實出於飭勵必行之意, 凡在館學之任者, 亦豈不思所以奉承! 而今年, 則事勢誠有未及周旋者。 臣, 於十月末, 始拜是職, 而旋移玉署, 及其再叨, 連以備坐殿最及式暇成婚等, 公私應頉, 殆無暇日, 數昨始一設製, 昨又入對, 而將以章陵奉審, 入闕辭朝, 計其復命後歲前餘日, 則不過爲六七日, 而陞補與通讀, 雖減半而設行, 非費數十日不可了。 今其勢, 依定奪寢廢之外, 無他道矣。 竊伏念陞補之廢, 猶爲京華士子輩缺望而止, 至於通讀, 則八方貧寒之士, 終年等待, 今若落莫而歸, 則誠亦可矜念。 昔肅廟朝, 大臣建請, 每歲之末, 禮曹査告踰限未製者, 輒令蕩滌事, 定爲恒式, 而臣之先父臣徵殷, 適兼庠官, 疏陳其弊, 其後遂復如前追設矣。 顧今矯弊之意, 劃一之法, 宜無撓改, 而今年條, 則係是已試之事, 與全不擧行有異, 稍寬其期限, 春前畢試, 似無所妨, 且有先朝已行之例, 玆敢陳聞。 伏乞裁量而處分焉。 臣無任云云。”

答曰:“省疏具悉。 首陳勉戒, 可不留意! 陞補、通讀, 自古定制, 意非偶然, 而今, 則臨科苟取, 無勸奬飭勵之意, 啓奔競僥倖之門, 此, 予所以蕩滌之敎者也。 法之信, 當如四時, 一時之落莫<+非>細, 修明其盛制<+爲>重, 今日解弛, 豈可比於昔年! 況今若以異於全不擧行撓改, 後復以不踰年, 其將追試, 法行無日矣。 不勤擧行, 若是煩稟, 誠爲未安矣。”

② 『승정원일기』 영조 9년 12월 25일

李春躋曰:“陞補、通讀, 申飭擧行事, 日昨榻前下敎矣。 大司成宋眞明, 於嚴飭之下, 大惶蹙, 不敢更暴, 欲卽擧行, 而當初陳疏, 蓋以通讀、陞補, 便同大、小科, 不可廢一, 若以日字之急迫, 只設陞補而不爲通讀, 則又非一視京鄕之意故也, 而歲前餘日無多, 陞補, 旣難如例設行, 通讀, 則尤無排日成樣之望, 罔知爲計, 連呈辭單矣。”

上曰:“陞補、通讀, 何必區別! 當初下敎, 蓋出於愛禮存羊之義, 而然隨其可爲者而爲之, 勢不可及者則停之, 亦可矣。”

都提調徐命均曰:“宋眞明, 勤於職務, 本不避事, 今番, 則事勢誠有適然者, 而更加申飭之後, 尙不擧行, 事體殊甚未安, 宜有警責之道矣。”

上曰:“從重推考, 可也。”

③ 『승정원일기』 영조 9년 12월 30일

柳儼, 以成均館官員, 以同知館事行大司成意啓曰:“癸丑條四學學製, 則旣已畢試, 昨日合製磨勘。 而近來逐日開場, 通讀, 則僅行講製兩抄, 陞補, 亦行初、再抄, 而此歲已盡, 更無設行之道, 依定奪竝爲蕩滌之意, 敢啓。”

傳曰:“知道。” ……

景輔曰:“陞學, 必於當年內畢試之命, 旣在於冬初, 宋眞明之除拜大司成, 亦且未久, 事勢, 則容有未及者, 而通讀、陞補, 終至於蕩滌之境, 事體所在, 不可無責。 推考, 何如?”

上曰:“依爲之。”

④ 『승정원일기』 영조 34년 1월 1일

宋文載, 以成均館官員, 以同知館事、行大司成意達曰:“今丁丑條四學學製, 雖已畢試, 而姑未合製磨勘, 通讀, 則連日開場, 僅行講製三抄, 陞補, 亦行初再抄, 而此歲已盡, 更無設行之勢, 依定奪竝爲蕩滌之意, 敢達。”

令曰:“知道。”

⑤ 『승정원일기』 영조 41년 5월 9일

上曰:“陞補、通讀, 每朔爲之, 例也, 而謬例必也深冬爲之, 春夏入參者, 豈不見漏於秋冬! 而非徒此也, 深冬連抄, 士不能勘, 故有此申飭矣。 六抄後六七月, 卽命停之意, 亦爲多士。 祁寒、盛暑一也, 所餘六抄, 必於八九十三朔內, 分排爲之, 仲冬、季冬, 依六七月例撤止, 以示予一則勸奬一則爲儒之意。 以此, 其令定式施行。”

⑥ 『승정원일기』 정조 5년 8월 19일

上曰:“陞補, 逐朔試取, 則通讀, 亦依此擧行乎?”

念祖曰:“通讀, 亦當逐朔爲之, 而皆是遠道之人, 勢不得用陞補之例, 故必於歲末爲之, 其弊不少矣。”

上曰:“釋菜時, 無奠酌之人, 而差備皆空, 塡名以士子, 皆爲避而不參。”

[주석-59]

① 『승정원일기』 영조 38년 10월 16일

命臣曰:“伏聞今日筵中, 今番殿講初試之代, 以式年會講時十三分以上者塡入事, 有命, 而昨年通讀得十四分, 而未及入於齋學者, 甚多矣。 臣意, 則勿論通讀、會講, 一從分數次第許入, 似宜矣。”

上曰:“依爲之。”

② 『승정원일기』 영조 38년 10월 18일

陽澤曰:“日昨殿講時, 臣待罪同成均, 故因言端, 以式年會講十三分半見落之儒生事, 有所陳達。 而伏聞曾因儒臣所奏, 有待窠塡入之命, 而尙不擧行, 故亦爲提稟此狀, 至承特下之傳敎矣。 聞大司成徐命臣, 以通讀講記中, 十四分人, 先爲塡入, 會講見落人徐徐追塡之意陳達云。 會講儒生塡窠一節, 春間, 旣有下敎, 今番, 又下特敎, 則以通讀講生事見格, 終致成命不行, 事體不當如此。 況通讀講記十四分人, 尙多未塡者, 而今年通讀, 方又設行, 新講記中十四分人, 必又多出, 次次塡差之際, 一年二年, 何隙塡入會講生乎! 事雖微細, 遐方諸生之棲遑跂待, 旣涉可矜, 且前後傳敎之屢下屢停, 有關朝體。 臣意, 則式年十三分半儒生, 先爲塡入於今番齋學窠後, 十四分儒生, 則追後從便議入, 似爲便好, 故敢達矣。”

上曰:“以分數言, 故依爲之。 今聞所奏, 會講與通讀有異, 十三分半以上, 依前下敎擧行。”

③ 『승정원일기』 영조 40년 11월 20일

上命趙明鼎進前。 上曰:“陞補, 今至畢境。”

明鼎曰:“方爲之矣, 而通講, 亦方爲之云矣。”

上曰:“通讀爲何科?”

對曰:“附於大科初試矣。”

[주석-60]

① 『승정원일기』 숙종 23년 8월 3일

咸鏡道監賑御史趙泰耉所啓:“北路距京絶遠, 文武擧子, 雖得參初試, 其來赴會試者, 十僅一二, 故自朝家別爲設科於本道, 或十年一度, 或二十年一度, 以爲慰悅收拾之地矣。 昨今年大侵之餘, 人心索莫, 特爲設科, 則可以慰悅矣。”

上曰:“丙寅年, 領相奉命試士, 其後不爲設行耶?”

泰耉曰:“然矣。 臣聞本道士民之言, 甲辰年設科, 丙辰年, 則雖非本道別科, 而武科, 則設行於本道, 故有武才者, 皆得參榜, 丙寅年又爲設科, 而今去丙寅, 已踰十年, 群情不無希望。 且曾於璿源殿修改後, 設科本道, 而昨年神德王后位牌奉安後, 未有別擧, 皆以爲欠事云。 臣意本宮與璿源殿有異, 朝家別擧, 不必一從渠輩之願, 而卽今慶科, 又變爲庭試, 文武士絶意上來, 落莫甚矣, 一番慰悅之擧, 似不可已也。”

柳尙運曰:“位牌奉安後設科與否, 唯在朝廷處分, 而凶年困苦之餘, 設科試才, 雖曰聳動之擧, 在小民, 則多有勞費之弊。 當此連歲飢饉之日, 恐不可爲之矣。”

上曰:“丙寅以後, 十二年不爲設科, 合有慰悅之擧, 卽今荐飢, 設科有弊, 待明秋更稟擧行, 可矣。”

左副承旨沈枰曰:“今此聖敎, 出於擧行條件, 使北路之人預知待年設行之意, 何如?”

上曰:“依爲之。”

② 『승정원일기』 영조 15년 2월 22일

淳曰:“南漢、江都都試, 大臣旣陳達退行, 臣亦有所達矣, 西北道科, 有待明春稟行之敎。 其時筵臣, 以十年限滿爲達, 故有此下敎。 北路, 則顯廟丙午, 始設道科後, 有十年一行之令, 而猶不能依定限必設, 丙午至辛亥, 五次設行。 西路, 則初無十年一設之令, 不過數次, 特旨設行。 昨年所達, 未知何所據而發也。 然北路, 則辛亥後, 猶未滿十年, 西路, 則本非應行之事, 而筵敎一播, 西北皆聞矣。 關西道臣私書來問於臣, 而‘以尙不擧行, 一道懸望。’云。 當此科擧稠疊之時, 恐不必設行, 下詢處之, 何如?”

上曰:“諸臣各陳所見。”

寅明曰:“初, 只令明春稟定, 而非謂明春設行, 則今於稟定時, 雖令差退, 無失信之嫌矣。”

拓基曰:“咸鏡北道, 則距京甚遠, 而南道及平安道, 則距京不甚遠, 輒皆來赴於京科, 則又何必以十年爲限, 而續續設科乎! 前頭觀勢退行, 似好矣。”

宗玉曰:“禮判所達, 則誠然矣。 而但臣待罪北關時, 已聞明春設科之朝令, 今若停之, 則邊上武士擧皆失望, 此殊可慮。 臣意今番, 則姑爲設科, 此後, 定其年限, 俾無如前之頻設, 恐似得宜矣。”

上曰:“然矣。今若不行, 則不幾近於失信乎!”

寅明曰:“此事, 初無出擧條知委之事, 北關人之等待, 不過以風傳而然, 今何可嫌於失信必遽設行於十年限內耶! 臣意, 則差退, 不可已矣。”

淳曰:“此後, 則以十年爲定限, 申明北道, 至於平安道, 則以特恩, 待年豐設行, 何如?”

上曰:“不特南漢、江都爲保障, 西北, 亦自別, 故有別設科之規矣。 孔子曰‘去食去兵, 民無信不立。’ 今年別科, 雖曰不出擧條, 而西北人之往來者, 皆已聞知, 則中止爲難。 而至於關西, 則初無十年一次之定規云。 以此知委, 以示朝家不欺之意, 而待明春西北別科, 一體稟定, 可也。”

③ 『승정원일기』 영조 16년 1월 25일

思喆曰:“南漢、江都及西北別科, 昨年, 以待明秋設行事, 稟定矣。 卽今農節不遠, 西路, 則癘疫漸熾云, 何以爲之乎?”

上曰:“民無信不立, 如是遷就, 何如耶?”

在魯曰:“曾前, 則不必一一每十年設行矣。 卽今關西癘疫大熾, 北道年事失稔, 姑觀今秋更議爲宜。 江都、南漢, 則雖四月, 足可設行, 而新守臣, 自當稟定, 姑待之, 似好矣。”

拓基曰:“年事, 旣不免凶歉, 卽今癘疫亦熾云, 姑觀秋事爲之, 似好矣。”

上曰:“大臣所達如此, 更觀來頭爲之。”

拓基曰:“南漢、江都, 雖四月, 可以爲之, 更待新守臣之來稟乎?”

上曰:“此, 則姑待新守臣之更稟, 可也。”

[주석-61]

『銀臺便攷』 「禮房攷」 〈道科〉

外方別試, 有特旨, 乃行。【……全州科, 慶基殿奉安影幀, 且以國朝姓貫之地, 故設科。 松都科, 勝國故都, 故設科。 咸興科, 國朝豊沛之地, 故設科。 溫陽科, 駕幸溫泉時, 設科。 西路、北路科, 西北文敎未暢, 故設科以慰悅人心。 喬桐、江華、濟州, 以遐遠海島, 故設科以慰悅人心。 ○ 額數, 臨時禀旨擧行。】

[주석-62]

① 『銀臺便攷』 「禮房攷」 〈道科〉

外方別試, 有特旨, 乃行。【或別遣重臣, 或命道臣試取, 或別遣御史試取, 幷無初試設行。 ○ 重臣、道臣試取, 則依額數考取, 幷預差二張定差員上來, 上前開坼出榜, 卽其地放榜; 別遣御史, 則收券上送, 牌招提學科次。】

② 『六典條例』 「禮典」 〈禮曹〉 稽制司 科擧

❶ 外方別科, 有特旨, 乃行【西北及開城、江華、濟州等地。】, 或遣重臣, 或命道臣, 或別遣御史試取【並無初試設行。 ○ 額數, 臨時稟旨。 ○ 試題, 則承政院稟旨, 試官齎去, 道臣主試, 則本曹郞官齎去。 ○ 重臣、道臣試取, 則依額數, 並預差二張定差員, 上送拆名, 卽其地放榜, 或別遣御史, 則收券上送, 牌招提學科次, 直赴殿試。 ○ 擇日及事目修啓後, 行會該道, 放榜時紅牌, 吏、兵曹修正, 宣傳官齎傳, 放榜儀註, 本曹書吏齎去行禮。】。

❷ 西北道科時, 有道內直赴殿試人, 則禀啓許付本榜。

[주석-63]

『승정원일기』 영조 40년 1월 16일

上曰:“昨日, 以何事求對乎?”

運維曰:“濟州御史狀聞入來, 其中有時急仰聞者, 故敢請矣。”

上曰:“江都科事, 禮判先爲稟定, 可也。”

雲逵曰:“取考謄錄, 則丙午年江華府別科時文科額數, 江華、通津、喬桐三府合試取五人, 而儒生試券上, 使之分書江、通、喬各一字, 江都, 則取三人, 通、喬, 則各一人矣。 今此江華府別試文科額數, 當取幾人乎? 敢稟。”

上曰:“丙午以上別科取人前例, 詳考以稟。”

雲逵曰:“取考謄錄, 則仁廟朝丁卯年, 江華、通津、喬桐等三邑, 別設庭試, 取四人矣。”

上曰:“依丁卯年例, 取四人, 可也。”【出傳敎。】

又曰:“取考謄錄, 則丙午年江華府別科時, 因特敎, 儒生試券畢考後, 勿爲拆榜, 監封上送, 自京定其次第後推擇日子, 下送紅牌, 重臣, 則因爲留待, 放榜後上來矣。 今此江華府別科時放榜之節, 何以爲之? 敢稟。”

上曰:“依此擧行。”【出傳敎。】

又曰:“科弊釐正節目中, 凡文科, 卽日唱榜外, 例有試講之節, 而今此江都別科放榜, 仍行於本府, 則試講一款, 自有掣礙之端, 何以爲之? 敢稟。”

上曰:“依謁聖例, 置之。”

雲逵曰:“節目中, 又有‘文科榜出後, 入格人中抽栍, 親臨召試, 而其不能者, 應選槐院人, 降付國子, 應選國子人, 降付芸閣。’事, 載錄矣。 江都別科出榜後召試之節, 何以爲之乎? 敢稟。”

上曰:“此亦置之, 可也。”

[주석-65]

① 『續大典』 「禮典」 〈諸科〉

式年【三年一試, 爲大比之科。 今以子、午、卯、酉年設行, 名曰式年。】、增廣【國有大慶或合累慶, 則特設增廣試, 合慶最多者, 名曰大增廣, 稍加額數。】, 則竝設文·武科及生員、進士、雜科, 而別試【因重試對擧及邦慶設行。 庭試同。】、庭試、謁聖試、春塘臺試, 則只設文、武科【諸科試如殿講·泮製之直赴殿試、通讀·陞補·合製之赴大小科覆試者, 今竝入科額。】。

② 『銀臺便攷』 「禮房攷」 〈式年文科初試〉

式年科, 三年一次子、午、卯、酉年設行, 爲大比之科。 初試, 則以寅、申、巳、亥年先期設行, 而有故, 則退行於當年。

[주석-66]

① 『周禮』 「地官」 〈小司徒〉

及三年則大比。

② 『周禮』 「地官」 〈鄉大夫〉

三年則大比, 考其德行、道藝, 而興賢者、能者。

[주석-67]

① 『세조실록』 10년 6월 29일(신해)

同知中樞院事梁誠之上書曰:“臣竊惟經以載道, 史以記事, 非經, 無以澄出治之源, 非史, 無以考理亂之迹, 一經一史, 不可以偏廢也。 恭惟我主上殿下, 以武功定內難, 以文敎致太平, 每月朔望特召成均學徒、藝文詞臣, 親賜講論, 豈不與漢明之執經問難唐宗之討論文籍同一盛心也哉! 今成均生, 則學官日講, 禮曹月講, 春秋都會, 三年大比, 若師儒得人, 則固可以作成人<村→材>矣。 ……”

② 『중종실록』 14년 3월 13일(병오)

鄭光弼、申用漑、安瑭、金安國、禮曹判書李繼孟、參議朴壕議啓曰:“前此會試入格者, 不必講經、製述, 俱全者得與焉, 只以講經分數得參者, 亦有之。 且於初試, 亦取三場製述, 非專廢詞章也。 設科之初, 以文科之數多於武科者, 所以重文科也。 今若復有取舍, 則厥數反不及於武科, 此亦不可也。 三年一大比, 須多取之。”

③ 『선조수정실록』 36년 10월 1일(계미)

始設大比科, 取李彦英等三十三人。

[주석-68]

① 『승정원일기』 숙종 33년 10월 13일

京畿監司李健命疏曰:“伏以, 臣爲奉審各陵, 先向西道矣。 道中伏見邸報, 憲臣, 以圓點儒生冒赴一所事, 至請拔榜, 而許出公文之郞廳、堂上, 或罷或推。 臣, 以其時堂上, 看來不勝瞿然悚惕之至。 大抵生進之欲赴東堂者, 三百點, 則赴館試, 半圓點, 則赴鄕、漢城試, 而受得公文, 然後錄名者, 自是法例。 臣雖愚迷, 豈不知此例, 而隨呈例題, 曾不思按簿考校, 則今此參榜人之減點赴他者, 實是意慮之所不到。 而臺臣, 旣已摘發科罪, 則不察之責, 臣何以自解乎! 問備之下, 宜卽縮伏以俟勘緘, 而事係科場, 合被重何, 且臣之見帶之職, 實兼外臺, 決無冒彈行公之理。 且東道奉審之役, 又不可遲延, 玆敢忘僭徑籲於宸嚴之下。 伏乞聖慈亟遞臣職, 仍治臣前日不職之罪, 以警具僚, 以安微分。 千萬幸甚云云。”

② 『승정원일기』 경종 3년 9월 11일

又啓曰:“卽伏見文科初試一所榜, 則擧子南鶴增, 以加點未準之人, 冒赴館試, 初場發覺, 見拔之後, 又赴於漢城試, 至於得參, 其在國體, 不可仍置。 開場後, 不得追錄, 令甲至嚴, 而主掌官之冒法許錄, 亦甚駭然。 當該主掌官, 從重推考, 擧子南鶴增, 拔去事, 分付該曹, 何如?”

傳曰:“允。”

[주석-69]

① 『승정원일기』 영조 25년 7월 25일

顯命曰:“近來科場不嚴, 至於外方, 則尤爲無據, 狼藉行私, 無所不至, 誠可駭痛。 今年, 乃式年初試, 京試官、都事, 已爲差出, 各別嚴飭, 俾無如前之弊, 宜矣。”

在魯曰:“外方試場, 請囑不公之說, 其來已久。 而至於式年初試, 則其弊, 比監試初試, 尤有甚焉。 稱以若非經工實才者, 則取之無益, 必欲請囑而參榜。 國家設科立法之意, 式年初試, 則取文藝, 會試, 則取講工, 欲令文與講兼備也。 爲試官者, 只當以公心, 只取文辭之優者而已, 講工之實不實, 何必問知乎! 臣, 曾前屢以此勉戒於京試官, 而今, 亦別爲申飭, 使之一主於公嚴, 何如?”

令曰:“依爲之。”【出擧條。】

顯命曰:“臣, 以科場事, 切欲變通定式, 敢此仰稟矣。 式年監試初試, 畿內儒生, 則許赴於漢城試, 各道儒生, 則各其本道設場事, 當觀光於所在本道試所。 而近來, 則不然, 鄕曲擧子, 以京科取士額數之多, 故來觀京試者, 無數, 故雖以泮水堂之廣闊, 猶爲不足。 至於禮曹, 則場屋本來狹窄, 故至有蹂躪之弊, 人多致死。 此, 莫非鄕儒多聚京師之致也。 臣意, 則欲禁鄕儒, 勿觀京試, 似好矣。 臣之年少見陞庠之時, 四學儒生, 各見本學學製, 西學儒生, 則不得見東學製, 東學儒生, 不得見西學製, 擯攻之法, 甚嚴矣。 今, 則此法漸弛, 互相往來, 淆亂莫甚矣。 遠方儒生來見京試者, 無擯攻之法, 故鄕儒臨科, 則多聚京師。 其時, 京師之米價, 必下, 亦一大弊。 今, 若永防鄕儒觀京試之路, 則勢家子弟不能爲文者, 亦無借作之弊矣。”

在魯曰:“以臣所見, 則此, 似不便矣。 朝宗朝科制至嚴, 而鄕儒之見京試, 則本無防禁之事。 外方各道, 雖有各相擯攻之法, 而至於京師, 則八路儒生觀國之光, 皆許來觀, 豈可禁乎! 且鄕儒有事來京而未及下鄕, 科日迫近, 事將狼狽。 今若一一防之, 則窒礙處多矣。”

顯命曰:“庭、謁聖、春塘臺等大科, 則八路咸聚京師, 而至於監初, 則各見道試, 不使來京, 則京中場屋紛亂之弊, 庶可除矣。”

在魯曰:“若使八路儒生, 一切不得來見京試, 與各道擯攻同法, 則雖無繁擾之患, 然國家定式, 似不可輕易改之, 拘礙處多。 此, 豈王者一視四方之意哉! 大體不好矣。 且各道儒生來入四學者, 旣多, 卽今科日不遠, 而朝家猝然定式, 則還爲下去之際, 實有巨弊, 決不可行之。 請下詢諸宰處之, 何如?”

景夏曰:“鄕儒之來京者, 猝然禁之, 則事多窒礙。 八路觀光王國, 自古美典, 有難遽廢也, 明矣。”

宗伋曰:“若禁絶來京之儒, 則人情抑菀矣。”

晩曰:“此, 雖出於嚴科場之意, 然窒礙處有之。 外方儒生來居館學者, 勢不可一切禁之。 時方臨科, 若禁之, 則遐方儒生, 旣入京中, 未及還歸本道, 不可禁矣。” 泰良曰:“遠方儒生, 皆以北學中國之意, 觀光於京, 一切禁之, 實多不祥矣。 且今臨科, 不可禁矣。”

思健曰:“鄕儒之來見京試事, 秋科期日迫近, 今難防塞。 而至於京華士子之入籍於外方者, 不過一二式年, 而不見京科, 遠赴鄕試, 實爲可駭。 臣, 不欲索言, 而其爲奸弊, 有甚於鄕儒之來見京科, 趁今嚴防, 使不得赴鄕試, 似好, 故敢達。”

顯命曰:“京儒之爲鄕籍者, 亦奸弊之所由出。 此後嚴禁, 京儒勿使爲鄕籍, 似好矣。”

在魯曰:“宰臣所達, 別出擧條, 以禁京儒冒籍赴鄕試之弊, 何如?”

令曰:“依爲之。”

② 『승정원일기』 영조 52년 2월 21일

浩修, 讀奏監初一、二所收券單子。

上曰:“擧子多乎?”

浩修曰:“多矣。”

上曰:“鄕、漢城試, 何處易爲乎?”

浩修曰:“漢城試, 比鄕試數多, 故易爲矣。”

上曰:“大提學, 善考試矣, 應製文批點之句, 好矣。”

浩修曰:“近來科作, 皆以爲善考矣。”

上曰:“今番科作, 亦善作云耶?”

浩修曰:“然矣。”

[주석-70]

① 『승정원일기』 영조 2년 11월 26일

郭瑊疏曰:“伏以。 臣生長畿甸之地, 久沐鳶魚之化, 布衣藿食, 地分疏賤, 瞻仰雲霄, 有懷莫暴, 固其勢也。 然臣, 擧子也, 殿下之赤子也。 身爲擧子, 而閱歷科場無窮之弊, 若憚於猥越而不敢吐出, 則不但臣之抑菀, 亦非所以答殿下子育之恩也。 故始也趑趄有不能進, 終敢唐突而畢暴焉。 伏願聖明特垂哀矜而裁處焉。 我國畿甸之邑, 凡三十七邑, 而一邑之大, 大者數百里, 小不下百里, 其間躬修擧業稱爲章甫者, 其數至萬, 王都試場, 雖設置兩所, 而場屋周遭, 不甚廣闊, 京外累萬之士, 勢難竝容。 故自國初設行鄕試, 場屋出入之際, 例無紛挐蹴踏之弊, 祖宗朝爲士林深憂遠計, 可謂至矣。 不幸丙子兵燹之後, 各邑凋殘, 物力難支, 故遂廢鄕試, 咸聚京師。 此, 本出於一時權宜之地, 而其後因循謬習, 久而未復, 士林之弊, 愈久而愈滋。 去癸巳年, 畿內列邑多士, 以鄕試復設之意, 齊聲叫閽, 至得‘令該曹稟處。’之命, 該曹因循勿施, 其時多士之缺望, 爲如何哉! 草野卑賤之人, 百里齎糧, 裹足上京, 唐突叫閽, 敢瀆天聽, 其出於萬不獲已之意可見, 而癸巳之於今日, 又十四歲矣。 士子赴擧之數, 又倍於其時, 故科時之種種弊端, 尤有不可勝言者。 臣請略陳其槪焉。 場屋廣狹, 古猶今也, 士子繁殖, 年滋而歲益, 以年滋歲益之多士, 納于古猶今之場屋, 其勢難容, 固其所也。 先入者先占坐地, 則後入者無容足之地, 故各私其黨, 抵死爭先, 入門之際, 小或差跌, 輒致蹂躙, 甚或至於擔曳而出, 其爲驚心慘目, 有不忍言者。 況朝家設行科擧, 羅致俊乂, 當以禮義先之, 而入門爭先, 有同街豎之鬪鬨, 國家三百年導士之方, 至此而掃地矣。 文詞小技, 取之何益! 此, 專出於京外合試人多地狹之致。 此, 其弊一也。 士子之赴擧, 京鄕有生熟之別, 多少有強弱之殊, 熟者先而生者後, 強者先而弱者後, 亦必至之勢也。 每於科日, 天有雨徵, 則京華之有勢力者, 多率隨從, 廣引朋類, 先造門外, 次次作隊, 鄕儒之生疏單弱者, 不得接迹於近處。 及至開門之後, 先造待候於門外者, 一時先入, 廣占乾地, 各設雨具, 遮傘相接, 京華累萬之士, 無不如此, 則一片場屋, 餘地幾何! 單弱後入之士, 顧瞻一場之內, 未見容髮之隙, 或稍逼於先入者所占之近處, 則叱退揮斥, 使不得接足, 欲出, 則門已閉而不許出, 欲留, 則雨甚而不忍耐, 或倚墻而立, 或聚足而坐, 露體沾濡, 冷濕透肥, 少壯者不能耐寒而至於戰掉, 老弱者戰掉之甚而至於氣塞。 此, 皆救死而恐不贍, 何暇留意於作文哉! 噫! 鄕居之老士、宿儒, 白首勤苦, 東西乞丐, 艱備資糧, 匍匐赴京, 庶幾僥倖於一得, 而終日沾濕, 初不下筆, 僅待先呈, 流涕而出, 甚或至於因疾致死者, 比比有之。 此, 豈非聖明之所惻怛動念處也! 此, 其弊二也。 鄕居士子, 皆貧不聊生, 家徒赤立, 又況近來天時乖常節候晩暮, 科日每在於八月旬望, 而秋成杳然, 其中至貧者, 則無意赴擧, 公然坐停者, 十之二三。 士子者之平居冀望, 只在於僥倖一科, 故不避寒暑, 夙夜孜孜, 貧不能隨例一試。 此, 已可矜, 而其或家計之稍優者, 則收獲未熟之穀, 蒸乾作米, 斗租之米, 不過二三升, 田畝所收, 不足以備其資糧, 則又出債而益之。 又況京裏, 無親舊寄托之處, 則不得已舍於市中民舍, 饌食之直、芻薪之價, 又不啻倍蓰, 故一經科事, 家業蕩然, 遂不振起。 以此臨科, 擧子之家, 擧皆騷擾, 如逢患難。 此, 其弊三也。 津船渡涉, 每每致敗, 鄕儒豈不知覆車之戒, 而只是纔經科日, 資糧罄竭, 雖欲少遲, 其勢無由。 京中有親戚牽聯者外, 皆以爲與其留而飢坐, 不若僥倖於利涉, 許多士子一時竝出, 急於渡涉, 而自不覺船小載重之必至於沈溺, 其情亦哀矣。 故近年以來, 津船沈溺之患, 無歲無之, 至於今年, 溺死之數, 又倍於前, 道路觀者, 皆隕心喪魄, 莫不驚愕, 遠近傳播, 聞者隕淚。 況其父母妻兒之情, 當如何哉! 噫! 科擧者, 士子一生之至願也。 或以父兄而送其子弟, 或以子弟而送其父兄, 屈指計期, 日夜希望曰‘吾父吾兒, 其能善製而得中乎? 其能無事出場而還家乎? 及其歸日, 倚閭候門之際, 聞溺死不還之聲, 其情境之慘切, 豈忍言哉! 又況溺死之數, 無論多少, 而其聲一播, 遠近士子之家, 皆驚動惶㤼, 或至於失聲慟哭。 朝家用慶設科, 而景象之愁慘如此。 此, 其弊四也。 考官之聰明有限, 而兩場之卷軸充宇, 以有限之聰明, 考閱充宇之卷軸, 其不能詳閱, 固也。 又況鄕試古規, 左右兩道, 各取六十人, 合兩道所取一百二十人也。 所取旣廣, 故鄕中能文表著之士, 無冤屈之弊, 及至合設之後, 則其弊端如右, 故每爲京儒所奪, 榜出之後, 畿內人參榜者, 多不過五六十人, 少或至於三四十人。 以此能文冤屈之人, 不知其幾何。 此, 豈非鄕儒之所稱冤而朝家之所矜惜處也! 此, 其弊五也。 其他許多之弊, 有不能盡擧, 國家取人無方之意, 果安在哉! 今, 若設行鄕試, 則右陳數端之弊, 不期而自革矣。 畿內列邑, 旣有左右兩道分設試場, 一場所入之士, 其數不多, 則蹂躙蹴踏之弊, 可革矣。 鄕居士子, 本皆志醜德齊, 無甚上下, 又多牽聯依附之人, 平居疾病相救, 患難相恤之間, 故同入場屋, 雖値風雨, 皆誠心救恤, 有無相資, 無強弱多少相爭相奪之弊。 又況古例, 有造給假屋之規, 則露體沾濕之患, 可革矣。 鄕俗淳厚, 異於市民之薄惡, 族黨牽聯, 異於都人之隔絶, 平居假貸, 不以爲難, 況科擧大事乎! 故如今歲設場於水原, 則廣州之人, 資糧不足者, 空橐而往, 貸食於水原, 設場於廣州, 則水原之人, 亦然, 貸食猶可, 況有浮費之可論乎! 然則饌食芻薪倍價之弊, 可革矣。 漢水以南, 無渡涉之水, 以北, 雖有臨津小涉, 而士子不多, 無爭競之患, 則溺水之弊, 可革矣。 分設試場, 卷軸不多, 考官之考閱必精, 鄕儒冤屈之弊, 可革矣。 鄕試復設, 豈非今日恤士之急務乎! 丙子後一時權廢, 非但物力之凋弊, 亂後士子之數, 太半減縮, 京試兩所, 自足有餘故耳。 卽今, 則各邑物力, 雖曰凋弊, 不至如亂後之甚, 赴擧之士, 則十倍於其時, 而至今因循致此多士無窮之弊, 豈非聖明之所當軫念者乎! 噫! 古昔盛時, 上之情究于下, 下之情達于上, 上下之情, 交相孚洽, 在易爲天地交泰之象, 而國以之治。 苟或反是而君民隔絶上下阻塞, 則在易爲天地否塞之象, 而國隨而亡, 可不畏哉! 生長草野, 名編儒籍, 事涉科場, 關係死生, 故今年秋, 畿內儒生累百人, 以鄕試復設事, 裹足上京, 齊聲叫閽, 在喉舌者, 所當登時上徹, 使殿下知微隱之情, 使多士無抑菀之懷, 而一呈而退之, 再呈而退之, 至於三呈四呈, 終始退却, 抑何意歟! 近來人心不古, 怪論層生, 所謂士林之疏, 未必盡合於事宜, 其或有事關黨論語涉偏陂, 則退之, 其或有事雖合宜而非其任而冒當者, 則退之可也, 而至如向日畿邑多士, 則旣爲擧子, 所陳者科擧之弊, 而喉司之一倂退却, 豈非萬萬意慮之所不到也歟! 旣在殿下喉舌之地, 此等上疏, 揆之事理, 萬無不捧之理, 而如是牢拒者, 豈有他哉! 只是以士子赴擧之數言之, 則畿邑之於京師, 其數不甚懸絶, 而每科榜出之後, 則鄕儒所占, 不過十分之一, 今若復設鄕試, 則利於鄕儒, 而不利於京華之士矣。 喉司之阻防, 該曹之勿施, 蓋由於此也。 而惟恐天鑑之下燭, 事或施行也, 故恣意揮却, 不少顧藉, 豈意堂堂聖明之朝有此危亡之擧哉! 頃日, 畿內多士, 以政院之如是退却, 終不得上達, 敢於山陵動駕之日, 相率號訴於路左矣。 以日暮, 又不得登達, 其時多士之落心, 爲如何哉! 噫! 草野微賤之蹤, 雖有所懷, 不能仰訴天陛, 雖或迫於私悃, 唐突仰訴, 而喉司阻之, 幸而免於喉司之阻却, 則該曹防之, 所恃者, 惟天地父母而已。 噫! 今之該曹之議, 與喉司同, 喉司之議, 與京儒相侔, 同然一辭, <誘→諉>之以畿邑物力之凋殘, 一切防塞, 而是亦有大不然者。 凡我七道鄕試設場之邑, 大則獨當焉, 小則合數邑之力焉。 以此觀之, 畿邑雖殘, 不下於諸道之殘邑矣。 我殿下, 豈惜些少經費而使一道數萬士類永爲廢業之民也哉! 臣, 不勝抑菀之忱, 今, 又裹足上來, 而百爾思量, 他無登達之路。 國家用慶之日, 敢瀆天聽, 事異常規, 極知死罪, 只緣登達無路而然也。 伏願聖明休咎而特垂照察, 斷自宸衷, 使喉司、該曹無壅蔽之患, 而趁明年大小之科, 復設鄕試, 千萬幸甚。”

② 『승정원일기』 영조 3년 2월 3일

京畿幼學吳鵬萬等疏曰:“伏以。 畿試復設, 乃朝家當行之典, 實一道多士之願。 頃於臨雍之日, 同道儒生郭瑊, 乃敢疏塵弊端, 上陳天聽, 得蒙該曹稟處之命。 而該曹回啓, 經年延拖, 姑未知其所稟旨終當如何, 而瑊疏已經睿覽, 則以殿下作士恢公之盛德, 必已澄省乎畿儒一同之論, 思有以痛革其弊者矣。 蓋鄕解試士, 乃是國家已成之典, 八路通行之規。 而畿試中廢, 尙今未復者, 非以取士之方獨異於他道也, 亦非設科物力比他道尤難也。 只以京居士子, 不欲其復設, 而居該曹、喉司之職者, 率是京儒之父兄、親族, 故阻摭儒疏遲延復啓之擧, 實出於此。 此, 所以至今未復者也。 噫! 京華子弟, 率多妙年登揚, 鄕居士子, 盡是白首沈居者, 豈其讀書作文之業, 鄕不如京而然哉! 京鄕擧子, 形勢, 則不敵也, 機具, 則不侔也, 遠近有間也, 勞逸懸殊也。 今, 夫生長京師, 身處權貴者, 何嘗有勤苦讀書之功! 而年纔勝冠者, 嵬占甲乙未辨魚魯者, 濫竊解額, 則其比鄕儒無吹噓之力囑托之階, 而終身抱冤, 有蹭跎坎軻之歎者。 形勢之不敵, 何如也? 奴使吏胥, 結納文士, 爲一人協力助援者, 多至十餘人, 而高張傘幕, 廣鋪床席, 終日偃臥, 無異平居, 而咄嗟之頃, 篇章早呈, 風雨之場, 意思自若, 則其視鄕儒, 擔負入場, 無所資賴, 而自作自寫之際, 晷刻已後, 不入於主司考點之中者。 機具之不侔, 何也? 咫尺試屋, 無異戶庭者, 此京儒出入之便近, 而鄕儒或値雨水, 多見漂溺於往來之際, 俱是貧寒, 不免艱食於留連之日。 此, 則遠近之有間也。 京儒高榭明窓, 養氣蓄銳, 而鄕儒, 則裹足徒步, 憔悴困頓。 此, 則勞逸之懸殊也。 凡此數者, 實是鄕儒偏被之苦也。 以殿下一視同仁之盛德, 其獨不愍然矜憐於此乎! 雖然此特臣等自陳其弊耳。 而在國家設科取士廣大公平之道, 六大有欠缺焉。 今, 夫鄕試額數, 大科, 則二十人, 小科, 則百二十人。 而自罷鄕試之後, 其數入於京試, 鄕儒之得占京試者, 不能居本數之十二三焉, 則廣大公平之意, 果安在哉! 臣等之必欲復設者, 蓋以此也。 而如果復設, 則其額數, 自當還歸於鄕試, 京儒之獨專, 其數必不如前日, 京儒之所以沮毁者, 亦以此也。 未知國家設科取士之意, 其將獨爲京儒地, 而至於鄕儒之種種弊端, 專不顧念乎! 何至今曲副京儒之願而不爲之變通也! 如以爲文藝成就鄕不如京, 則今夫兩西僻陋之鄕、東北荒絶之地, 亦皆廣取, 豈以邦畿百里近沾王化之地而獨無奬勸之效乎! 如以爲物力凋殘難於設科, 則今夫峽裏殘邑, 孔道弊縣, 亦且設科, 況以畿甸三十七邑比諸峽裏孔道不啻有間者乎! 況且挽近以來, 業文應擧之士, 比古百倍。 不以京儒有間, 而榜眼一出, 京儒多占, 鄕儒多屈者, 或由於主司之不公, 而亦以收券之數, 多至近萬, 主司之眼, 未易遍及。 京儒速製早呈者多占, 鄕儒之自作自書者多屈, 其亦無怪矣。 今, 若復設鄕試, 臣等所陳許多<-所陳>弊端, 可以一朝盡革, 而於殿下作成培養之方, 亦盡其廣大公平之道矣。 不勝祈懇之至, 謹昧死以聞。”

[주석-71]

① 『승정원일기』 영조 11년 5월 14일

尙賓曰:“大科會試, 有『大典』之講, 國家之重大典, 其意至矣。”

上曰:“『大典』, 懸吐乎?”

彙貞曰:“大科, 講以『大典』、『家禮』竝行, 而徒爲文具, 此, 豈謂講乎!”

必寧曰:“譯學, 亦以『大典』爲講矣。”

命九曰:“大科會試, 非無講冊, 而必講『大典』者, 有深意矣。”

上曰:“增廣, 有之乎?”

尙賓曰:“有之矣。”

上曰:“式年六經外, 亦講『大典』乎?”

尙賓曰:“非講經時爲之, 會試前, 設此講, 便是錄名之講矣。”

上曰:“監試, 則有『小學』照訖講之規, 予已知之, 此講, 亦如照訖講乎? 設行於何處而亦有試官耶?”

尙賓曰:“此, 亦有試官, 而試所, 則從試官便近, 或於四學、惠民署等處, 設講矣。”

上曰:“蓋歇講也。”

② 『승정원일기』 영조 38년 3월 27일

上曰:“參典禮講儒生二人, 使之入侍。” 儒生鄭宅孚、朴相郁進伏。

上曰:“汝講典禮何大文耶?”

宅孚曰:“臣講『大典』正一品三字, 而於『家禮』, 則幾一行餘矣。”

相郁曰:“臣講典禮從二品三字, 而於『家禮』, 則幾半行矣。”

上曰:“名雖講, 而實兒戲也。 然流來古規, 可謂餼羊矣。”

命書傳旨曰:“已祛照訖講, 故今日試官望單子中禮郞吳泰章, 典禮講縣註, 故科規申飭之時, 莫知若何問之, 則無不通人, 而其中二儒生召試, 『家禮』, 則皆一二行, 而於『大典』, 一則從二品三字, 一則正一品三字, 『小學』, 興於詩, 立於禮, 猶有可問文義者, 而其爲孟浪, 莫此爲甚。 以此推之, 其應講者, 幾皆九品中正從, 循環以講矣。 我國凡事, 文具雖成, 此, 則文具之最甚者, 當初設置之本意, 豈若此哉! 講經儒生初試有三場, 有會講, 有生畫, 此等文具, 依照訖講去之無惜。 而子曰‘我愛其禮。’ 於監試, 有『小學』考講, 故除照訖, 而國初設法, 予亦愛之, 雖不下敎, 亦非儒生之過, 其雖寬, 豈若是太歇乎! 當該試官, 從重推考。”

[주석-72]

『經世遺表』 「春官修制」 〈科擧之規〉

臣謹考:“國制明經之科, 本亦美制。 其鄕試三場, 第一場, 試四書疑義及史論, 第二場, 試賦、表, 第三場, 試對策。 及其會試之日, 所講三經四書, 取句讀無錯, 只選十餘人, 其餘句讀之粗略者, 更試賦、表、策, 以補其欠算【十五分, 則及第。】, 名之曰生畫。 生畫及第者, 每至二十餘人。”

[주석-73]

『銀臺便攷』 「禮房攷」 〈式年文科初試〉

文科覆試, 分一、二所, 同初試, 會試單所【禮曹。】, 講畢後, 間一日設行【額數三十三人, 一、二所各取十六人, 一人, 則講畢後, 與原榜人及栍落未參榜人, 並赴會試, 栍落人中試取一人以充三十三員之數, 原榜人及直赴人, 別爲試取, 與會試一人定次第, 混同出榜。】。

[주석-74]

① 『승정원일기』 영조 23년 3월 15일

趙榮魯, 以禮曹言啓曰:“今此式年文科殿試親臨事, 命下矣。 癸亥年庭試殿試親臨時儀節, 因下敎, 以春塘臺親臨庭試例磨鍊, 故與『五禮儀』所載親臨殿試儀, 不無差異。 而今番, 則一依禮文磨鍊以入之意, 敢啓。”

傳曰:“知道。”

② 『승정원일기』 정조 10년 3월 8일

趙衍德, 以禮曹言啓曰:“今此丙午式年文科殿試節目, 當爲磨鍊, 而凡殿試時親臨與命官, 前期稟旨後, 擧行事, 曾有定式矣。 今番, 則何以爲之, 而處所, 以何處擧行乎? 敢稟。” 傳曰:“依兵曹草記批旨擧行, 可也。”

[주석-75]

『승정원일기』 영조 20년 9월 21일

甲子九月二十一日申時, 上御景賢堂。 文科殿試科次入時, 讀券官金在魯·趙觀彬·尹得和、承旨徐命九、對讀官申思建·趙榮魯·宋昌明·李奎采、假注書鄭恒齡、記事官金埅·鄭元淳同爲入侍進伏訖。

在魯曰:“日間聖體, 若何?”

上曰:“一樣矣。”

在魯曰:“大王大妃殿氣候, 若何?”

上曰:“安寧。”

在魯曰:“王世子氣候, 若何?”

上曰:“安順。”

在魯曰:“殿試試券收來, 而此科, 無立落, 甲、乙科十餘人定次, 其餘, 則出外第次, 何如?”

上曰:“依爲之。”

上復曰:“此科, 無書外者耶?”

在魯曰:“此科, 何必書外!”

觀彬曰:“殿試試券, 爲其子孫世藏之物, 何可書外乎!”

上謂鄭元淳曰:“下番, 何時當來乎?”

元淳曰:“明日, 當來云矣。” 至三地試券, 上擊案。

觀彬曰:“此作, 雖庭試, 足可爲矣。” 在魯批七句。

得和曰:“批點, 可加也。”

觀彬曰:“若加批點, 則恐或自以爲名作也。”

上曰:“今科, 亦有京人耶?”

命九曰:“柳脩, 卽儼之六寸, 先正退陶子孫, 亦爲之云矣。”

在魯曰:“退陶子孫二人爲之云矣。”

上曰:“然乎?”

在魯曰:“李載顯, 亦京人, 前正言李載厚之族, 故贊成李尙毅之子孫也。”

上曰:“四館招入拆榜。” 恒齡出去, 與差備官偕入。

命九曰:“殿內擾亂, 閤外拆榜, 何如?”

上曰:“依爲之。” 考畢, 上親拆封, 朴昌源爲壯元。

上曰:“九日壯元, 又爲壯元矣。”

在魯曰:“此人壯哉!”

上曰:“年少文官, 不得爲翰林, 或缺望矣。”

命九曰:“近來翰職, 人多不願也。 壯元亦無傷矣。” 時夜, 雷聲忽起, 電光燭地, 殿宇震驚, 上不怡。 久之拆第二封, 李載顯, 第三, 乃沈潑也。

上曰:“誰也?”

觀彬曰:“此, 臣之外族。”

得和曰:“餘封, 則臣等宜拆之矣。”

上曰:“依爲之。”

上因閉目而坐, 至林錫憲名, 上曰:“此人不得甲科, 可惜。”

命九曰:“登科前資窮者, 或爲甲科, 則不得爲堂下淸官, 而直爲堂上, 故資窮人, 則殿試作, 或不盡意呈之。 此人或是資窮人, 故亦不用意作之耶!”

至李世泰名, 上曰:“此, 乃先正子孫耶?”

在魯曰:“然。”

命九曰:“科次出榜, 必費時刻, 恐致夜深, 出外第次, 何如?”

上曰:“依爲之。” 諸臣退出。

[주석-76]

『승정원일기』 영조 39년 10월 22일

吏批啓曰:“今此大增廣別試文科甲科二人、三人, 當付七品職, 而時無窠闕, 直長生進人員中仕日最多者, 陞出六品後, 依例推移付職, 何如?”

傳曰:“允。”

[주석-77]

① 『성종실록』 9년 6월 5일(을미)

禮曹啓:“今承傳敎‘明經科節目, 商議以啓。’ 臣等請每式年明經科自願人, 初試, 則講四書五經, 取通略以上者; 覆試, 則取七通二略者; 殿試, 則抽講四書中一書、五經中一書取之。” 從之。

② 『성종실록』 9년 11월 25일(임오)

右承旨李瓊仝啓曰:“今次明經科節目, 禮曹依式年明經科節目議定。 臣意以爲式年設明經科者, 文科三十三人之外, 慮或有明經而不能製述者不得與選, 故別爲此法而取之。 今則乃別試也, 不與試年同, 取七通二略之法, 似過重矣。 臣竊恐中格者無矣。” ……

瓊仝曰:“其在昔日, 明經科出身者, 人皆不以文科數之, 人皆恥焉。”

上曰:“是亦文臣, 何必二之! 當名爲文科矣。”

[주석-78]

① 『승정원일기』 영조 4년 9월 24일

行判決事朴師洙疏曰:“……且臣, 於科擧之弊, 決知其爲亡國召亂之端, 常欲一供矯救之策, 心思腹藁, 日月有素。 今, 輒披露於疏末, 仍又溯本而論之。 國制, 三年大比之外, 卽位之慶, 有增廣, 皇帝登極、太子誕生、王妃·王世子冊封、世子入學·嘉禮、元子·元孫誕生、親耕、親蠶、祔太廟、尊崇、討逆之慶, 皆有別試, 以蕞爾國, 而科擧名目, 若是衆多, 取人之道, 固未始不廣也。 增廣之科, 額數等大比, 兼取生員、進士。 舊制, 卽位慶外, 不別設, 至宣廟朝, 相臣柳永慶, 以在位四十年稱慶, 無異初卽位, 建議設行, 而增額四十人, 名爲大增廣。 至於昏朝, 則又合祔廟、尊崇、冊禮等諸慶, 合設大增廣。 仁廟以後, 承訛襲謬, 仍成故典, 肅廟末年, 至以單慶設增廣, 又古所未曾有也。 上候平復, 稱慶設科, 昉自中世, 而又從以慈殿、中宮、東宮平復之慶, 皆設別試。 別試, 則猶有四書一經之講, 殿試, 又試策問, 士得以熟講經書, 肆力學問。 而中間別試變爲庭試, 試以騈驪之語, 人皆以剽竊字句媲對靑白爲務, 而讀書績文之種子, 絶矣。”

② 『승정원일기』 영조 50년 9월 22일

上曰:“大增廣, 取幾人, 小增廣, 取幾人乎?”

<土+甲>曰:“大增廣, 四十人, 小增廣, 三十三人矣。”

③ 『승정원일기』 정조 6년 12월 4일

李時秀, 以禮曹言啓曰:“傳曰‘增廣, 亦有大小之別, 取考各年謄錄草記。’事, 命下矣。 取考謄錄, 則壬辰年顯宗大王尊爲世室後翌年庚戌, 設大庭試, 辛丑年肅宗大王誕降翌年壬寅, 合慶設大增廣, 戊辰年景宗大王誕降翌年己巳, 設增廣, 乙卯年莊獻世子誕降當年, 設增廣矣。 今此慶科, 旣合二慶, 而俱是前所罕有莫大之慶, 以大增廣擧行, 何如?”

傳曰:“當遵近例, 依己巳、乙卯年例, 設增廣, 可也。”

[주석-79]

① 『승정원일기』 현종 2년 8월 29일

又啓曰:“自前有大增廣、別試, 則文科比式年, 加取七人, 合四十人矣。 京外初試試取, 亦當有加數之故, 皆以爲‘館試八十人, 漢試五十人, 自是舊例。’云。 而本曹, 旣無可據之文書, 則莫重科試, 不可徒憑說者之言以定其數。 考見政院乙亥年大增廣時日記, 則因禮曹啓辭, 依宣廟朝庚寅年例, 京外初試額數, 比式年稍加試取事, 定奪, 而別無初試加取之數見出處。 此外更無所據, 不得已就議于大臣後, 參酌磨鍊。 以館試元額外加十人, 漢城試及京畿合加十二人, 慶尙道加六人, 全南、忠公兩道各加五人, 江原、平安兩道各加三人, 咸鏡、黃海兩道各加二人, 元額二百四十人外, 加數四十八人, 而今番旣不設圓點, 則以館試之數, 分定於漢城試兩所, 各取二十六人, 宜當。 以此意, 知委京外, 何如?”

傳曰:“允。”

② 『승정원일기』 숙종 2년 8월 19일

又以兵曹言啓曰:“前頭合七慶大增廣別試事目, 今方磨鍊, 而取考本曹謄錄, 則辛丑年大增廣時, 文科初試加數試取事, 因大臣榻前所啓, 文科初試元額館試五十人加三十人, 漢城試四十人加二十四人, 京畿二十人加十二人, 通計一百七十六人, 分兩所八十八人, 而慶尙道三十人加十八人, 全羅、忠淸兩道各二十五人加十五人, 江原、平安兩道各十五人加九人, 黃海、咸鏡兩道各十人各加六人, 以此數定式試取。 今, 亦依此例試取, 何如?”

傳曰:“允。”

[주석-80]

『大典會通』 「禮典」 〈禮曹〉 增廣文科初試

〔會講〕 三經中自願一經【背誦。】, 取粗以上。

[주석-81]

『大典會通』 「禮典」 〈禮曹〉 增廣文科覆試

一經講除之, 則設典禮講。

[주석-82]

『승정원일기』 영조 50년 9월 22일

上曰:“大增廣, 取幾人, 小增廣, 取幾人乎?”

<土+甲>曰:“大增廣, 四十人, 小增廣, 三十三人矣。”

[주석-83]

① 『승정원일기』 숙종 45년 1월 27일

禮曹判書閔鎭厚曰:“玆事, 非但我朝三百年所未有, 前古史籍, 亦未之有, 而特以自下不敢直請降屈之故, 方用抑鬱, 今有許入之命, 喜忭之心, 曷有其極! 但節目之間, 不無考據, 玆敢請對仰稟矣。 耆老所奉安處所, 如或有傷圮處, 則爲先修理, 而新造冊子, 精加粧䌙, 別擇吉日, 承旨及本所堂上一員, 奉詣殿座, 書以‘尊號殿下某年月日入。’云云, 而自上方有眼患, 似難親寫, 代書之人, 亦以善寫朝士, 啓下宜當。 旣寫之後, 具儀仗, 奉安於本所, 又擇吉日, 告廟陳賀而設科, 又是次第應行之事也。 凡慶科, 或設增廣, 或設別試, 而別試, 有六百、三百之分, 增廣, 有大小之別, 或有設庭試之規, 今番, 則以何科擧行乎? 至於進宴, 則頃日入侍時, 已爲陳達, 而今, 則尤不可已, 亦當擇期更稟矣。 耆所諸臣賜宴之命, 行於進宴前乎後乎? 此等諸節, 皆當明日定奪矣。”

昌集曰:“小臣亦忝居耆老所, 故嘗見先生案, 當初御筆親題之冊, 旣失於兵燹中, 其後追書, 奉安本所矣。 今, 若依禮判所啓, 新造冊子, 謹書太祖大王廟號, 其下謹書聖上尊號, 則豈不爲我朝美蹟乎!” 鎭厚曰:“大臣所達, 好矣。 但非一時事, 似不當連書, 首張, 謹書太祖尊號, 第二張, 書當宁尊號, 恐爲得宜矣。”

上曰:“然矣。 奉安處修理, 書於新冊, 具儀仗奉往事, 竝依爲之。 予之眼患如此, 何可親寫乎!”

昌集曰:“然則使善書朝臣書之, 似好。 而臣意, 則聖上以眼患不得親寫, 則王世子代寫, 豈不爲貴! 而自下不敢仰請, 商量下敎, 何如?”

上曰:“予親自寫之, 則好矣, 而不能視物, 況可書之乎! 使世子代行, 可也。”

鎭厚曰:“然則王世子, 當於御前書之矣。”

上曰:“然矣。 告廟陳賀事, 亦依爲之, 而科擧, 則以別試定行, 可也。”

昌集曰:“以前例言之, 則卽位三十年稱慶時, 猶以增廣設行, 況今日之慶, 較重於其時者乎! 別試, 則似輕矣, 宜以增廣定行矣。”

鎭厚曰:“登極三十年設增廣, 實倣宣廟朝故事, 而其時, 取三十三人矣。 大臣之意, 蓋以別試爲輕, 欲行增廣矣。”

上曰:“三十三人增廣爲之, 可也。”

② 『승정원일기』 영조 4년 9월 24일

行判決事朴師洙疏曰:“……且臣於科擧之弊, 決知其爲亡國召亂之端, 常欲一供矯救之策, 心思腹藁, 日月有素。 今, 輒披露於疏末, 仍又溯本而論之。 國制, 三年大比之外, 卽位之慶, 有增廣, 皇帝登極、太子誕生、王妃·王世子冊封、世子入學·嘉禮、元子·元孫誕生、親耕·親蠶·祔太廟·尊崇·討逆之慶, 皆有別試, 以蕞爾國, 而科擧名目, 若是衆多, 取人之道, 固未始不廣也。 增廣之科, 額數等大比, 兼取生員、進士。 舊制, 卽位慶外, 不別設, 至宣廟朝, 相臣柳永慶, 以在位四十年稱慶, 無異初卽位, 建議設行, 而增額四十人, 名爲大增廣。 至於昏朝, 則又合祔廟、尊崇、冊禮等諸慶, 合設大增廣。 仁廟以後, 承訛襲謬, 仍成故典。 肅廟末年, 至以單慶設增廣, 又古所未曾有也。 上候平復, 稱慶設科, 昉自中世, 而又從以慈殿、中宮、東宮平復之慶, 皆設別試。 別試, 則猶有四書一經之講, 殿試, 又試策問, 士得以熟講經書, 肆力學問, 而中間別試, 變爲庭試, 試以騈驪之語, 人皆以剽竊字句, 媲對靑白爲務, 而讀書績文之種子, 絶矣。”

③ 『승정원일기』 영조 5년 12월 4일

李春躋, 以禮曹言啓曰:“今十二月初一日, 親臨陳賀入侍時。 上曰‘考見舊例, 則曾前世室時, 以合慶設科, 而單慶設科, 亦有其例。 今日縟儀旣擧, 臣民慶賀, 不可無慰悅之道, 慶科一節, 議于大臣, 斯速擧行事, 分付該曹。’事, 命下矣。 議于大臣, 則領議政洪致中以爲‘惟我肅宗大王聖德神功, 尊爲世室, 百代不祧, 旣祗告太廟矣, 又頒敎八方矣。 縟禮載成, 擧國同慶, 設科取人, 自是應行之事。 取考乙亥以後列聖世室時慶科前例, 則皆合他慶, 或設大增廣, 或設六百別試與增廣, 而至於今番, 則適無合慶之節矣。 只以單慶設行, 三百別試, 似爲合宜, 而但念別試之科, 例多糜費, 當此國儲匱竭之日, 苟有一分省費之道, 不可無隨時變通之擧。 且在前慶科, 以增廣、別試變爲庭試者, 不止一再, 今亦設爲庭試, 廣取人才, 以示同慶之意, 恐無所妨。 伏惟上裁。’ 右議政李㙫、行判中樞府事李台佐, 與領議政議同, 奉朝賀崔奎瑞、領中樞府事李光佐、行判中樞府事閔鎭遠、行判中樞府事李觀命、行判中樞府事李宜顯、行判中樞府事沈壽賢, 俱在外, 不得收議。 大臣之意如此, 上裁, 何如?”

傳曰:“依領相議施行。”

[주석-85]

① 『승정원일기』 영조 2년 12월 4일

又以禮曹言啓曰:“今丙午年, 文武官重試對擧別試, 文科初試額數三百人, 依前例, 咸聚京師, 分兩所, 各取一百五十人, 初場論賦, 終場策問, 一道講經, 四書中抽栍一書, 三經中自願一經, 粗以上試取事, 知委擧行, 何如?”

傳曰:“允。”

② 『승정원일기』 정조 9년 11월 15일

有隣曰:“來丙午年重試對擧別試文科初試額數, 依前例, 以三百人定額矣。 取考武科前例, 則丙辰對擧別試初試, 取二百人, 丙寅、丙子、丙戌對擧, 皆以庭試擧行, 或取五百, 或取三百, 丙申對擧, 以增廣取一百九十人。 今番, 則取幾人乎? 敢稟。”

上曰:“以二百人爲之, 可也。”

③ 『승정원일기』 정조 19년 11월 17일

李益運, 以兵曹言啓曰:“來丙辰年重試對擧別試文、武科初試, 來二月初三日設行事, 自禮曹推擇啓下矣。 取考謄錄, 則在前對擧別試武科初試取人, 或取二百人, 或取三百人, 或取五百人矣。 今番, 則取幾人乎? 敢稟。”

傳曰:“取二百人, 可也。”

[주석-86]

『승정원일기』 영조 12년 8월 30일

南泰溫, 以禮曹言啓曰:“生員李德中、進士趙光林等呈狀內‘今番別試初試一所榜目中, 有矣身名字。 故推來試券, 則祕封, 乃是矣身之祕封, 試券, 則非矣身所呈之文。 此, 必是塡字誤驗之致, 斯速拔去。’云。 取見其試券, 李德中所納試券, 則一陽, 祕封, 則一湯, 趙光林所納試券, 則二陽, 祕封, 則二湯。 此, 是湯與陽, 字樣彷彿, 塡合互換之致, 莫重國試, 如是差誤, 極爲可駭。 當該試官及差備官, 所當依例請推, 而才因臺臣所啓, 試官旣已推考, 封<糸+彌→彌>官亦爲拿問, 則今, 不必更爲擧論。 而上項生員李德中、進士趙光林, 榜目中, 不可仍置, 拔去付標, 何如?”

傳曰:“允。”

[주석-87]

『승정원일기』 정조 9년 11월 11일

履素曰:“別試, 當行於明春矣。 取考謄錄, 則丙辰別試初試, 依前例三百取人事, 稟定, 而『大典通編』別試條, 三百或六百人, 臨時稟旨事, 載錄矣。 今番初試, 則當取幾人乎? 敢稟。”

上曰:“今番, 亦以三百人定額, 可也。”【出擧條。】

上曰:“庭試講, 則先朝丙戌以後, 雖已除之, 別試, 則元無除講之事, 而擧子輩未諳講規, 尙不着工云, 故日前有所申飭矣。”

文泳曰:“別試講規, 卽一經自願及四書抽栍, 而具音釋箋註矣。”

上曰:“然則治經生外, 俱不得赴科矣。 近來擧子, 專廢讀書, 今於數朔之內, 使之遍誦, 則此, 是行不得之事。 若以『論語』之主忠信、『孟子』之大人心·赤子心等, 小篇出栍, 則豈非無實之甚者乎!”

有慶曰:“己卯別試, 一經講, 如會講之例矣。”

上曰:“尙提兄弟, 皆爲丙戌庭初乎?”

民始曰:“然矣。 其時, 除註釋應講矣。”

上曰:“今番別試講規, 從何年例磨鍊節目乎?”

履素曰:“自本曹當依例以原節目磨鍊矣。”

上曰:“諸臣之意, 何如?”

樂性曰:“別試講之以一經自願四書抽栍者, 法意固好, 而末流之弊, 反致無實之歎, 只以自願一經, 全編應講爲規, 則似不無實效矣。”

在恊曰:“一經講, 似有實效矣。”

㻐曰:“別試講, 則半行大文之臨講, 雖無實效, 而自是古規。 一經講, 雖若有勝, 而只爲應講而口讀, 其有實效, 亦未可必。 科制至重, 臣不敢指一仰對矣。”

有隣曰:“別試講之自願一經抽栍四書, 博而不精, 有名無實。 今, 若使之專意一經, 則似合事宜, 而如無區別下敎, 則京外多士, 錯認以一經講之復出, 不無疑眩之慮。 只於今番別試, 除四書三經中從自願考講事, 申明知委, 恐好矣。”

民始曰:“先王朝講規革罷時, 別試, 似不在擧論中。 若然, 則依己卯講規擧行, 似好矣。”

時俊曰:“勿論一經之全誦、四書之抽栍, 過科場後廢閣, 一也。 然而全誦一經, 則目下收效, 似勝於竝講四書之博而不精也。”

有慶曰:“三經中一經, 全編應講, 似甚便好矣。”

弘履曰:“三經中一經自願, 旣有己卯年已例, 今, 亦依此爲規, 似好矣。”

思穆曰:“以三經中自願一書, 全編應講, 則庶有實效矣。”

上曰:“先朝丙戌年除講傳敎中, ‘如無別試二字, 講規, 自可依先朝定式遵行。’ 禮判筵退後, 詳考草記, 可也。”

[주석-88]

『승정원일기』 영조 13년 2월 25일

在魯曰:“今番講經時, 有呼不儒生, 而使之應講於末端者, 雖似微細, 而有關後弊, 則大矣。 凡別試會講之規甚嚴密, 試官、擧子旣隔帳, 而講紙、冊名, 以鐵鑄字而印之, 又自四館所抽韱以入應講, 蓋欲試官之於應講擧子, 不省其爲某人, 其所以防奸杜私之道, 至矣。 今, 若以呼不儒生許赴末端, 則試官必知其爲某人, 且或有預約試官, 故爲呼不之擧, 末流之弊, 何所不至乎! 今番二所, 有呼不儒生二人, 而不更試講二所, 則呼不一人, 最末許講, 設或有一番許赴之例, 此, 不過其時謬誤之事, 決非可據之例, 況前例之果與此相同, 何不知乎! 且以武科言之, □落在已, 而不係試官, 呼不追射, 似若無妨, 而猶且不許, 況於文科講經乎! 其在嚴科場杜後弊之道, 不可置之, 當該試官, 從重推考, 末付呼不儒生, 則拔去, 何如?”

上曰:“其在嚴科場之道, 大體, 是矣。 依爲之。”

[주석-89]

『승정원일기』 정조 10년 2월 20일

徐龍輔, 以兵曹言啓曰:“今此丙午重試對擧別試殿試節目, 當爲磨鍊, 而凡於殿試, 前期親臨與命官, 草記稟旨後節目磨鍊事, 已有定式矣。 今番, 則何以爲之, 而處所, 則以何處擧行乎? 敢稟。”

傳曰:“當親臨矣。 處所, 以春塘臺爲之。”

[주석-90]

『승정원일기』 숙종 40년 7월 15일

左議政金昌集所啓:“曾前上候平復, 則例設慶科, 而今番, 則慶實無前, 故禮曹以增廣啓請矣, 自上, 以庭試判下。 方有大比之科, 爲慮弊端, 有此庭試設行之敎, 而群議以爲‘只設庭試, 不足以當大慶。’ 增廣, 則大、小科竝行, 文取各體, 京外可以同參, 其在同慶之義, 改以增廣, 似宜, 故敢此仰達。”

右議政金宇杭曰:“庭試設行, 雖似輕便, 而以八路同慶之意言之, 絡不如增廣之廣取庭試, 則京儒例多見參, 鄕儒參榜者絶無, 其在京外同慶之道, 誠爲不均, 改以增廣設行, 似宜矣。”

判府事李頤命曰:“以庭試判下者, 固知聖意不欲張大稱慶之事, 又慮糜費而然, 庭試, 則京儒多參, 而鄕人落莫, 其在同慶之道, 設行增廣, 似宜矣。”

禮曹判書閔鎭厚曰:“臣待罪禮曹, 與大臣相議, 以設行增廣之意, 啓請矣。 自上, 以庭試判下, 其間不無難便之端, 故欲請對稟定, 而適差祭官, 未及爲之矣。 臣竊念上年設大增廣, 今年設增廣, 明年設大比, 明明年又設大比, 科擧太稠疊, 糜費亦不少, 故聖上之命設庭試者, 似由於此。 而然近來庭試, 每以四六出題, 外方儒生, 不習四六工夫, 絶無參榜之時。 聖上爲是之慮, 庭試過後, 輒爲鄕儒, 別設一試, 此, 是苟且之擧也。 若不設增廣, 則無寧設行別試, 使鄕儒不至落莫, 然後方合於同慶之道矣。”

金昌集曰:“曾於甲子年, 始以增廣爲定, 而終緣有故, 設行庭試, 而今番之事, 則與前有異, 不可不以增廣設行矣。”

李頤命曰:“臣聞庭試、謁聖, 祖宗朝, 不曾一一賜第, 或再三入格, 始許直赴殿試, 蓋爲無初試故耳。 且諺以爲‘庭試、謁聖, 不渡漢江, 亦以京中士子, 習爲對偶燭刻之作, 則鄕儒不能故。’云爾。 以此論之, 未免爲僥倖捷逕之弊, 本不可數設。 況同慶之科, 鄕士落莫, 實亦有不均之歎矣。”

戶曹判書趙泰耉曰:“凡慶科, 多有設行別試之時, 而至於庭試, 則必出四六, 故京儒例多得參。 外方擧子, 則不得製呈者, 亦多, 改以增廣, 以爲八路同慶之科, 似宜矣。”

同副承旨權<忄+遂>曰:“鄕儒所習, 不過賦策, 而聞設庭試, 則擧皆落莫, 非但不欲入場, 雖或觀光, 未免曳白之患。 當此同慶之日, 設行增廣, 似爲得宜矣。”

泰耉曰:“外議, 或以爲‘雖行庭試, 而竝揭賦、表, 使京外儒生各盡其才, 不害爲同慶之道。’云。以此詢問, 何如?”

金宇杭曰:“此, 則旣無前例, 不可創開, 決不可爲也。”

上曰:“只以輕便之道, 欲設庭試矣。 諸臣所達如此, 改以增廣設行, 而式年則以明春退行, 可也。”

鎭厚曰:“式年初、會試, 竝退行於明春矣。”

上曰:“然矣。”

[주석-91]

① 『승정원일기』 숙종 43년 5월 16일

引見時, 領議政金昌集所啓:“今秋科擧稠疊, 設令今年年事登稔, 設場之弊, 極其不貲, 大比之科, 似難變通。 而至於重試對擧別試, 則在前如此之時, 多有以庭試設行之事, 卽今諸議, 皆以爲設行庭試合宜云矣。”

上曰:“以庭試設行, 可也。”

② 『승정원일기』 숙종 43년 6월 9일

南道揆, 以禮曹言啓曰:“以病不收議大臣處, 更往問議草記, 傳曰‘更往問議。’事, 命下矣。 卽遣郞官更往問議, 則行判中樞府事徐宗泰以爲‘問議之命, 又下, 豈勝惶恐! 誤事負罪之蹤, 旣不敢與於朝議, 且病伏中, 心神迷憒, 終無以祗承陳對, 惶悚無地。’ 行判中樞府事趙相愚以爲‘臣病昏之極, 不能仰對於再詢之下, 方深悚慄, 更詢之命, 又及此際, 臣於是, 一倍惶霣。 第臣病勢之外, 情地萬分危蹙, 終無以祗承明命, 尤不勝死罪之至。’ 行判中樞府事金宇杭以爲‘臣喪慽憂病, 神思昏錯, 再詢之下, 不得仰對, 方深惶懼, 又承下詢之命, 不敢不略陳淺見。 庭試初試之議, 其來久矣, 臣嘗以不可輕變舊章, 與人酬酢矣。 頃年以來, 庭試時, 大庭狹窄難容, 至通外庭, 至于壬辰, 又通外外庭, 雜亂之弊愈甚。 大臣之請設初試, 蓋出於窮則必變之意也。 臣亦不能强執前見於問答之際矣, 第科制更改, 事體重大, 創始之初, 不可不審處, 反復思之, 實莫知其善變之策矣。 今秋別試, 改以庭試者, 專爲省弊也。 庭試初試, 京外觀光之擧子, 必不下數萬, 雖分三所試取, 數日之內, 決難出榜, 又有易書之議。 若然, 則應辦費用之弊, 與別試, 將無異同矣, 殊無省弊之意也。 謁聖, 是泮宮應行之科, 而試士於春塘臺, 已成近規。 今後庭試, 亦於春塘臺試取, 收券進詣明政殿, 考試科次, 似合於變通之道。 伏惟上裁。’ 大臣之意如此, 上裁, 何如?”

傳曰:“自今庭試, 設行於春塘臺, 而收券後, 進詣仁政殿, 科次出榜, 可也。”

③ 『승정원일기』 숙종 44년 7월 14일

傳曰:“禮曹草記, 以庭試設行事, 判下矣。 更爲思惟, 曾在壬子年, 合嘉禮、平復二慶, 有別試設行之例矣。 世子嘉禮, 當在九月間, 則前頭亦當合慶。 合慶之科, 無稱以庭試之事, 以別試設行, 似爲得宜, 令該曹稟處。”

④ 『승정원일기』 숙종 44년 10월 15일

備忘記:“頃者, 禮官, 以愍懷嬪復位慶科事, 請對陳稟, 予卽允可, 而仍又思量, 分而二之, 如祔廟、冊禮合慶例, 初非不知, 而然則終未免太拘忌矣。 第別試大於庭試, 論以事體, 未免倒置, 此, 則未安, 亦以庭試設行似宜, 令該曹稟處。”

⑤ 『승정원일기』 경종 1년 10월 3일

金致龍, 以兵曹言啓曰:“今番冊禮慶科, 以庭試設行事, 定奪, 故武科初試吉日, 令日官推擇, 則今十月二十七日爲吉云。 以此日擧行, 而取考謄錄, 則丁未年, 以別試, 取六百人, 庚午年, 則增廣設行矣。 今此庭試, 與別試、增廣有異, 丁未年六百人, 則太多, 依庚午年增廣例試取, 則太少, 似當參酌定額, 何以爲之? 敢稟。”

傳曰:“知道。 限五百試取, 可也。”

⑥ 『승정원일기』 경종 4년 4월 23일

又以禮曹言啓曰:“今, 以王大妃殿愆候平復之慶, 旣已告廟陳賀, 頒敎八方矣。 設科取人, 自是次第應行之事, 故取考謄錄, 則曾在仁廟朝辛未年, 以慈候平復, 設行六百別試, 孝廟朝庚寅年, 以慈候平復, 設行庭試, 癸巳年, 又以慈候平復, 設行六百別試, 顯廟朝壬寅年, 以慈候平復, 設行庭試。 其餘合慶設科者三次, 此, 則不必擧論。 今此慶科, 當以別試磨鍊擧行, 而諸議皆以爲‘連値凶荒之餘, 別試設行, 事勢難便, 依庚寅、壬寅兩年例, 設行庭試, 實合事宜。’云。 故就議于大臣, 則大臣之意亦如此。 以庭試擇日擧行, 何如?”

傳曰:“允。”

⑦ 『승정원일기』 영조 1년 3월 20일

上曰:“世子冊封後, 宜有稱慶設科之擧, 前例, 以庭試爲之耶? 以增廣爲之耶?”

鎭遠曰:“前例, 則別試云矣。 以大慶廣取之道言之, 則當爲別試, 而近年以來, 科擧連疊, 弊端不些, 當以庭試爲之, 何如?”

上曰:“予意亦如是矣。 連有科擧, 其弊不些, 不若庭試之爲便, 故問之耳。”

鎭遠曰:“外議皆以庭試爲好矣。”

上曰:“合二慶設科, 亦何如耶?”

鎭遠曰:“登極慶科, 異於他科, 乃四十人增廣也。 如此大慶, 曾無合設之規矣。 登極增廣經行後, 冊封, 則當以庭試爲之矣。”

上曰:“自禮曹啓稟後, 當有下敎矣。”

⑧ 『승정원일기』 영조 27년 윤5월 10일

在魯曰:“臣有區區所懷, 敢達矣。 今此合四慶之科, 應爲增廣, 而特命仍行庭試, 太涉埋沒, 且庭試, 則意外倖科甚多。 而增廣, 則終日之作, 能盡其才, 賦、表、策, 竝試, 可得實材矣。”

上曰:“增廣, 豈可設於此時乎! 經費可悶矣。”

顯命曰:“今日之慶, 實曠前之慶。 且庭試多有奇怪之事, 殿下何能盡知之耶! 增廣, 似好矣。”

上曰:“兵判之意, 何如?”

啓禧曰:“庭試, 實可悶之科。 增廣若難, 則別試, 小於增廣, 大於庭試, 此爲最勝矣。”

在魯曰:“雖庭試, 若非卽日放榜, 則擧子之作文, 試官之考券, 猶少勝矣。”

啓禧曰:“別試有講, 故最勝矣。”

若魯曰:“試官若公考之, 則好矣, 豈有增廣、庭試之別乎!”

顯命曰:“近來科擧大亂矣。”

在魯曰:“今此合四慶, 雖行庭試, 當爲大庭試, 小庭試, 則初試取五百人, 大庭試, 則初試取千人, 曾有定式。 庭試初試數少, 則易於物色, 尤可悶矣。”

上曰:“今番, 命取五百耶?”

在魯曰:“然矣。 今番大庭試所取, 必不下二十人, 初試當用千人矣。”

[주석-92]

『승정원일기』 정조 9년 11월 11일

上曰:“庭試講, 則先朝丙戌以後, 雖已除之, 別試, 則元無除講之事, 而擧子輩未諳講規, 尙不着工云, 故日前有所申飭矣。”

[주석-93]

『銀臺便攷』 「禮房攷」 〈庭試〉

❶ 肅廟朝, 因臺臣䟽請, 以庭試初試設行事, 下詢宰臣, 而竟不允。 英宗癸亥, 始行庭試初試。 庭試有命, 則有初試設行與除初試設行與否, 該曹禀旨待下敎擧行。

❷ 若初試設行, 則日子, 殿試前十日內擇定事, 法典。

[주석-94]

① 『典律通補』 「禮典」 〈諸科〉

庭試文科初試『續』 ○ 三所或兩所, 稟旨。

② 『銀臺便攷』 「禮房攷」 〈庭試〉

庭試, 有邦慶則設行, 咸聚京師, 設行文、武科。【有初試設行, 則分兩所或三所、試官差出等事, 幷同式年文科初試, 而各加從二品一員, 額數, 該曹臨時禀旨。 純宗己卯, ‘有初試庭試, 則初試後, 入格儒生, 一經講, 設行於殿試前。’事, 定式。 試官, 同式年講試。 會試兼殿試試官, 同文科殿試。 親臨與放榜等節, 該曹禀旨。 本院擧行節次, 初試, 則同式年文科初試, 殿試, 則同增廣文科殿試。 ○ 初試分三所, 則一所禮曹, 二所成均舘, 三所工、刑曹。 製述, 賦一篇、表·箋中一篇。】

[주석-95]

① 『승정원일기』 정조 6년 11월 27일

金宇鎭, 以禮曹言啓曰:“今此慶科庭試文科初試一所, 設場於本曹矣。 上直郞廳, 依例朝房直宿之意, 敢啓。”

傳曰:“知道。”

② 『승정원일기』 정조 7년 9월 11일

朴祐源, 以吏曹言啓曰:“今此王大<妣→妃>殿加上尊號、景慕宮追上尊號、惠慶宮加上尊號合三慶庭試文科初試試官, 今方擬入, 而其中前持平林道浩、前執義兪彦脩·金載人、前司諫李東郁、前掌令李運彬, 時無職名, 令該曹口傳付軍職, 何如?”

傳曰:“允。”

③ 『승정원일기』 정조 8년 9월 19일

林濟遠, 以禮曹言啓曰:“今此王世子冊禮慶科庭試文科初試, 分三所試取矣。 今九月二十八日上號合五慶慶科庭試初試, 亦依此例, 分三所試取事, 分付四館所, 何如?”

傳曰:“允。”

[주석-96]

① 『승정원일기』 영조 19년 1월 25일

錫五曰:“庭試節目, 有‘令禮官就議廟堂。’之敎, 故臣於待罪本職後, 就議于三大臣, 成出節目, 送于政院。”

語未卒, 上曰:“節目上之。”

上曰:“此節目, 旣就議大臣而成出, 則卿等別無可詢者矣。”

寅明曰:“臣與領相之意, 初試, 以大庭試則取一千, 小庭試則取八百爲定, 而右相及他議, 以額數太多爲欠矣。”

上曰:“重臣以下諸臣皆達之。”

思喆曰:“庭試試所, 擧子多而闕庭狹, 故有初試之議。 額數, 若定以六百八百, 則咸聚之科, 必多見落之人, 分三所廣取, 似好矣。”

尙絅曰:“庭試初試之議, 出之已久, 而尙今不成, 蓋當初, 則闕庭狹窄, 故移設春塘臺, 今, 則春塘臺猶且狹窄, 故不得已又有此議。 臣意廣取千餘人, 而分四所設場, 好矣。”

錫五曰:“臣, 則預聞於節目, 別無可達, 而四所, 則有弊。”

纘新曰:“臣是, 武人, 生疏於此等科場, 而此, 是無前之科, 八道咸聚, 初試若數小, 則見屈可惜, 多數廣聚, 似宜矣。”

聖應曰:“分三所試取, 以一千及八百定額, 好矣。”

羽良曰:“臣意六百, 猶以爲多, 見落於六百中者, 雖八百或千數, 亦必見落。 以六百定其額數, 則爲好, 而三所, 無不足之慮矣。”

光運曰:“元來庭試, 雖或有不爲親臨之時, 而事體重大, 儒生輩不由禮曹, 不由有司, 直造殿庭, 亦涉如何。 此, 蓋古無今有之科, 而分考之弊, 誠爲不少。 命官文衡軸外, 無入格之事。 今此初試之議, 爲慮雜畓之弊, 只欲令實才赴擧, 而斷自宸衷, 有此博詢, 睿斷卓越, 實所欽嘆。 臣意少定額數, 易書科次, 而四所設場, 前所未有之事, 三所, 好矣。 <衤+啇>曰:“此, 是京鄕咸聚之科, 若取六百, 則必多落榜之儒, 殊非同慶之意, 廣取爲宜, 而三所, 好矣。”

得和曰:“初試旣成節目, 六百不少之論, 雖或有之, 臣意, 則初試分三所廣取, 宜矣。”

爀曰:“六百之數, 雖曰不少, 分三所咸聚之科, 宜思同慶之道, 八百與千數, 誠好矣。”

在魯曰:“諸臣旣皆陳達, 初試, 則多取固好, 而初試若不易書, 則尤宜廣取, 至於會試, 則不可不易書矣。”

上曰:“然則以此節目磨鍊數, 大庭試一千, 小庭試八百定額, 而分三所設場, 殿試易書, 宜矣。”

② 『승정원일기』 영조 19년 3월 23일

李成中, 以禮曹言啓曰:“今此王世子紅疹平復、冠禮合二慶庭試, 待秋擧行事, 下敎矣。 庭試初試, 新頒節目中, 大庭試, 則初試額數定以一千人, 小庭試, 則以八百人爲定矣。 今番庭試, 以何庭試設行乎? 敢稟。”

傳曰:“以大庭試擧行。”

③ 『승정원일기』 영조 27년 윤5월 10일

在魯曰:“臣有區區所懷, 敢達矣。 今此合四慶之科, 應爲增廣, 而特命仍行庭試, 太涉埋沒。 且庭試, 則意外倖科甚多, 而增廣, 則終日之作, 能盡其才, 賦、表、策竝試, 可得實材矣。”

上曰:“增廣, 豈可設於此時乎! 經費可悶矣。”

顯命曰:“今日之慶, 實曠前之慶, 且庭試多有奇怪之事, 殿下何能盡知之耶! 增廣, 似好矣。”

上曰:“兵判之意, 何如?”

啓禧曰:“庭試, 實可悶之科。 增廣, 若難, 則別試小於增廣, 大於庭試, 此爲最勝矣。”

在魯曰:“雖庭試, 若非卽日放榜, 則擧子之作文, 試官之考券, 猶少勝矣。”

啓禧曰:“別試有講, 故最勝矣。”

若魯曰:“試官若公考之, 則好矣, 豈有增廣、庭試之別乎!”

顯命曰:“近來科擧大亂矣。”

在魯曰:“今此合四慶, 雖行庭試, 當爲大庭試, 小庭試, 則初試取五百人, 大庭試, 則初試取千人, 曾有定式。 庭試初試數少, 則易於物色, 尤可悶矣。”

上曰:“今番, 命取五百耶?”

在魯曰:“然矣。 今番大庭試所取, 必不下二十人, 初試, 當用千人矣。”

④ 『승정원일기』 영조 32년 9월 18일

上曰:“庭試初試, 無定數乎?”

榮國曰:“大庭試, 則爲千初試, 小庭試, 則爲五百初試, 各有定數矣。”

⑤ 『승정원일기』 영조 38년 3월 29일

晦曰:“庭試文科初試額數, 當初節目中, 大庭試, 則取一千人, 小庭試, 則取八百人事, 定式, 而間或有取五百人之例矣。 來秋慶科庭試初試, 當取幾人乎? 敢稟。”

上曰:“取五百人, 可也。”

⑥ 『승정원일기』 정조 즉위년 6월 13일

命書傳敎曰:“庭試初試取人, 當有幾人下敎, 而鄕試旣用增廣初試之數, 漢城試宜無異同。 今番庭試初試取人, 依春末增廣初試數爻擧行, 而其中館試, 名實俱無, 可謂無義之無義。 元額一百十人中, 館試五十人計減事, 分付。”

⑦ 『승정원일기』 정조 2년 6월 18일

鄭民始, 以禮曹言啓曰:“以庭試文科初試取幾人取稟草記, 取考久遠謄錄, 更爲草記事, 批下矣。 依聖敎, 取考久遠謄錄, 則癸亥年庭試初試變通事目中, 大庭試, 則取一千人, 小庭試, 則取八百人定式, 而其後乙丑年大殿入耆社慶科庭試初試, 取五百人, 辛未年元孫誕生慶科庭試初試, 取五百人, 同年大王大妃殿上尊號、上候平復、王世孫冊封及患候平復合四慶庭試初試, 取一千人矣。 前例如此, 敢啓。”

傳曰:“依近例初試取三百人。”

[주석-97]

『銀臺便攷』 「禮房攷」 〈謁聖〉

❶ 謁聖, 無年次, 有特旨乃行。【登極後謁聖該曹依例取禀有從祀文廟之事則或因大臣筵奏設行。】

❷ 孝宗朝謁聖時, 定行酌獻之禮, 遂爲定制。

[주석-98]

① 『승정원일기』 영조 10년 9월 25일

上曰:“軍幕事, 頃已申飭, 而亦豈有坐板持入之事乎?”

宗城曰:“實有之矣。 以衛父兄之, 故子弟六七人入之, 觀監試者近萬人, 而隨從皆七八人, 則豈不多乎! 古, 則庭試, 設於仁政殿庭矣。”

上曰:“古, 則仁政殿庭設庭試矣。”

宗城曰:“庭試, 移設於春塘臺, 甚爲廣闊矣, 今, 則猶狹窄矣。”

上曰:“今, 則狹隘, 將來必至于明光門, 而猶不足矣。 古, 則設行謁聖於明倫堂, 今, 則通泮水堂, 而猶患不足矣。”

宗城曰:“故判書金鎭圭掌試時, 驗以照訖, 數入儒生, 故其時儒生頗少矣。 以金箕錫上疏觀之, 爲父兄者飭勵子弟, 可也。”

上曰:“京華子弟, 多率隨從, 鄕儒, 則堇容其身, 何以有多率之勢乎? 今番場中, 果有刺人之事乎?”

晸曰:“聞儒生有兄弟同入, 而其兄顚仆後人沓至, 故其弟急於救兄, 拔刀揮却, 而後人見傷云矣。”

上曰:“以隨從之多故然矣。”

晸曰:“科場事, 各別申禁, 以防奸僞, 宜矣。”

宗城曰:“金鎭圭掌試時, 小其門而流入儒生矣。 小臣因科事, 別有所懷, 敢爲陳達矣。 謁聖、春塘臺親臨試士, 百官陳賀登科者, 初見君父之日, 朝服進見, 可也, 而身無寸衣, 有同鞫囚之拿入模樣, 甚不似矣。”

② 『승정원일기』 정조 9년 3월 6일

仍奏曰:“謁聖武科, 以春塘臺設行事, 命下矣。 文科處所, 以何處爲之乎? 預先稟定, 然後自本館可以知委多士, 故敢此, 仰達矣。”

上曰:“以春塘臺爲之, 可也。”

[주석-99]

『銀臺便攷』 「禮房攷」 〈謁聖〉

謁聖試官, 前一日, 禮房承旨擬入, 讀券官十望, 議政一望、正卿四望、亞卿五望, 對讀官二十望, 堂上十望、堂下十望差出, 試所承旨一望, 同時磨鍊。

[주석-100]

① 『銀臺便攷』 「禮房攷」 〈謁聖〉

謁聖取士, 無過五人, 觀武才對擧庭試、重試對擧庭試, 幷無過三人事, 依聖敎永爲定式。【己卯受敎節目。】

② 『승정원일기』 영조 9년 9월 25일

癸丑九月二十五日四更一點, 上謁聖後, 御春塘臺試士時入侍。 ……上曰:“文科額數, 取五人。” 取李錫杓等五人。

③ 『승정원일기』 정조 2년 7월 27일

戊戌七月二十七日卯時, 上詣暎花堂。 文武科放榜入侍時, ……

上曰:“擧子入門時, 毋得雜亂之意, 申飭禁亂所。”

命書傳敎曰:“祗謁聖廟, 卽是盛擧也, 設科取士, 亦係不可已之事, 而從前許多科弊, 職由於卽日唱榜之致也。 今番科場之不嚴, 勢之然也。 諸生乘此倖會, 若有借文換述之習, 則入格之後, 非但有在下之公議, 自上亦豈無覈實之道乎! 面試殆近迫切, 姑不爲之, 雖於進退之際, 自有試才之道, 工拙無所逃矣。 預令諸生知悉, 毋致犯科。”

又命書傳敎曰:“謁聖文科, 取三人事, 傳于命官。” 命懸題。

上謂存謙曰:“卽日唱榜, 每多倖科, 今番, 則必留意善考, 必得實才也。” 考券訖, 拆榜, 取朴宗正、李度謙、朴思默三人。 上命新恩入侍, 下詢姓名及工夫。 仍命頒榜。

命書傳敎曰:“新恩政事, 當日爲之。” 放榜禮畢。上還內, 諸臣以次退出。

[주석-101]

① 『승정원일기』 영조 31년 4월 23일

又以刑曹言達曰:“天童軍, 例自本曹, 分排於各司貢人, 而舊例, 則天童軍, 謁聖時外, 無擧行之事矣。甲子春親臨庭試時, 天童軍, 因特敎依謁聖例賜給, 而自其後, 因以爲例, 親臨庭試, 竝爲賜給。而在前元榜及直赴通計, 多不過數百人, 至於今番, 則庭試初試, 乃爲六百人。殿試入格, 固難預料, 而直赴爲三百三十餘人, 元榜入格, 若過百數, 則今此天童軍之分定, 當爲千餘名, 此是前例所無, 而實爲貢人輩難支之弊。當此朝家軫念貢弊之日, 不可無別樣變通之道。取考謄錄, 武科則有只給元榜, 或只給甲乙科之例, 依此擧行, 使貧殘貢人輩, 爲一分支保之道, 恐合事宜, 令廟堂, 稟處, 何如?”

令曰:“依。”

② 『승정원일기』 영조 31년 4월 24일

啓禧曰:“臣, 以天童軍事草記, 請令廟堂稟處, 纔承批, 而大臣以爲, 此事雖微細, 不可自廟堂畫一覆奏, 不可不筵稟云, 故求對矣。 天童軍, 舊例則只行於謁聖試矣, 自甲子以後, 親臨庭試, 亦命給之, 而今科直赴, 爲三百三十餘人, 本科初試六百人, 未知殿試參榜者幾人, 而必不下數百, 故天童一千二百名分定, 而若是數多, 前例所無, 故貢人輩縷縷呼訴。 取考謄錄, 武科則有只給元榜, 或只給甲乙科之例, 今番似宜有變通之道, 故敢達。”

上曰:“今番, 則武科, 限以乙科給之, 可也。”

啓禧曰:“司僕寺, 亦臣之所待罪, 故纔以唱榜新恩給馬事, 草記入啓矣。武科數至五六百, 則雖貰馬以給, 必不免生事, 良可悶矣。”

上曰:“給馬, 亦限以乙科, 可也。”

③ 『승정원일기』 영조 35년 7월 20일

又以刑曹言啓曰:“今番別試入格人賜馬等節, 一依謁聖例擧行事, 命下矣。 親臨放榜時, 天童軍, 例自本曹, 分定於各司貢人, 而乙亥年庭試時, 因本曹前判書臣洪啓禧筵稟, 文科全數定給, 武科有只給甲乙科之例, 今後, 則亦依此擧行乎? 敢稟。”

傳曰:“依爲之。”

④ 『승정원일기』 영조 43년 9월 15일

申大顯, 以司僕寺官員, 以一二提調意啓曰:“今此謁聖科新恩所騎馬, 當以本寺馬給之, 而直赴之數, 極其夥多, 雖盡數排把, 依近例, 文科全一榜, 武科只元榜入格者, 給馬, 何如?”

傳曰:“允。”

[주석-102]

① 『연산군일기』 9년 9월 10일(계유)

傳曰:“後苑春<棠→塘>臺, 鍊石改築。”

② 『중종실록』 11년 2월 6일(정사)

傳曰:“明日, 予將觀射于春塘臺。 其參射人員, 速令書啓。”

③ 『중종실록』 22년 9월 16일(경인)

上御春<堂→塘>臺, 觀射試。 片箭、貫革優等者, 賜物有差。 書下‘禁苑秋晩。’五言律, 令左右入侍人製之。

④ 『중종실록』 23년 4월 11일(임자)

上御仁政殿, 出文科殿試題。 上御後苑春塘臺, 親試武科, 取南致勤等二十八人。

[주석-103]

① 『숙종실록』 18년 4월 16일(을미)

御晝講。 侍讀官洪墪等進曰:“臣聞後苑暎花堂, 有重修之命。 此不過欲爲他日試士時臨御之所, 而堂之隅, 又將起二堂云, 臣未知聖明其以一二間臺舍所費不多而爲之耶? ……”

② 『숙종실록』 18년 5월 12일(신유)

暎花堂成。 堂在春塘臺, 命敍重建時監董勞, 賞賫有差。

③ 『六典條例』 ｢工典｣ 〈工曹〉 營造司 宮室

葱臺【在綠陰臺南。 成宗時, 禁苑生䓗一榦九莖, 名曰瑞葱。 燕山乙丑, 築臺。】, 春塘臺【在暎花堂南。 卽萃試之場, 東有池。】

[주석-104]

『續大典』 ｢禮典｣ 〈諸科〉

式年【三年一試, 爲大比之科。 今以子、午、卯、酉年設行, 名曰式年。】、增廣【國有大慶或合累慶, 則特設增廣試。 合慶最多者, 名曰大增廣, 稍加額數。】, 則竝設文·武科及生員、進士、雜科, 而別試【因重試對擧及邦慶設行。 庭試同。】、庭試、謁聖試、春塘臺試, 則只設文、武科。【諸科試, 如殿講·泮製之直赴殿試、通讀·陞補·合製之赴大小科覆試者, 今竝入科額。】

[주석-105]

『續大典』 ｢禮典｣ 〈諸科〉 春塘臺文科

春塘臺文科【各軍門武士, 親臨試藝, 仍試士。 讀券官、對讀官, 同謁聖。】

[額數] 臨時稟旨。

[製述] 同增廣殿試。

[주석-106]

『續大典』 ｢禮典｣ 〈諸科〉 謁聖文科

謁聖文科【文廟親行酌獻禮, 仍試士。 無初試, 卽日放榜。 春塘臺同。 ○ 讀券官十員, 對讀官二十員。】

[주석-107]

① 『續大典』 ｢禮典｣ 〈諸科〉 式年文科殿試

式年文科殿試【讀券官, 議政一員、從二品以上二員; 對讀官, 正三品以下四員。

② 『續大典』 ｢禮典｣ 〈諸科〉 增廣文科殿試

增廣文科殿試【讀券官、對讀官, 同式年文科殿試。】

[주석-108]

『大典通編』 ｢禮典｣ 〈諸科〉 文臣庭試

觀武才對擧, 文臣庭試及儒生庭試, 輪回設行。

[주석-109]

① 『續大典』 「禮典」 〈諸科〉

別試【因重試對擧及邦慶設行。 庭試同。】、庭試、謁聖試、春塘臺試, 則只設文、武科。

② 『銀臺便攷』 「禮房攷」 〈庭試〉

❶ 庭試, 有邦慶, 則設行, 咸聚京師, 設行文、武科。

❷ 謁聖及觀武才對擧儒生庭試, 卽日唱榜外, 增廣及重試對擧庭試與慶科庭試初試, 出榜後, 分兩所差出, 試官各五人【正卿·亞卿·堂上各一人、堂下二人。】, 入格擧子, 三經中自願一經, 除釋背講, 取粗以上, 而講規一如明經例, 典禮講革罷。【己卯受敎節目。】

[주석-110]

① 『續大典』 「禮典」 〈諸科〉

文科重試【文、武科, 十年一重試, 堂下官許赴, 見大典諸科註中。 今以每丙年設行。】

② 『銀臺便攷』 「禮房攷」 〈重試〉

❶ 重試對擧別試文科初試, 咸聚京師, 分兩所。

❷ 丙子重試對擧別試, 因大臣筵奏, 以除初試庭試設行。【乙亥十二月二十九日。 〇 因下敎, 試官, 依他庭試例磨鍊。】

[주석-111]

① 『續大典』 「禮典」 〈諸科〉

❶ 文臣庭試, 外任未赴者及未分館人員, 竝許赴。

❷ 文臣庭試【親臨觀武才對擧, 有特旨乃行, 堂上正三品以下許赴。 ○ 讀券官, 議政一員、正二品以上二員, 對讀官, 從二品四員。 ○ 居首者, 資窮則加資, 否則準職, 參外則陞六品, 其次竝賜馬。】:[額數] 臨時稟旨。 [製述] 同增廣殿試, 加稟律詩。【或十韻, 或二十韻。】

② 『大典通編』 「禮典」 〈諸科〉

觀武才對擧, 文臣庭試及儒生庭試, 輪回設行。

[주석-112]

① 『성종실록』 15년 8월 20일(갑술)

知中樞府事成任卒。 ……戊寅, 魁文臣庭試, 擢拜通政僉知中樞府事。

② 『연산군일기』 3년 12월 8일(을해)

文臣庭試, 校理南宮璨居首, 注書李希舜居次。 命加璨一資, 給希舜兒馬。

③ 『중종실록』 4년 10월 25일(계축)

希顔曰:“製述, 則或儒生庭試, 或文臣庭試, 已盡勸奬之道也。 成宗擇文臣殿講, 盧自亨輩, 以通經加資, 其時明經者甚多。 今儒生不以讀書爲事, 愧於挾冊。 請擇文臣殿講, 通者賞之, 以勸勵之。 昔者武士崇尙射侯, 魚有沼輩, 官至二品, 日以習射爲事。 今武士狃於無事, 專不用意於武事。 古無昇平百年之世, 脫有事變, 何以禦之! 請擇辛允武、朴永文輩習射, 以勸勵武士。”

③ 『중종실록』 23년 4월 23일(갑자)

上御宣政殿, 親試文臣庭試。【桃源暮春、赤壁泛舟、西湖玩月、洞庭秋晩、洛陽詠雪, 乃御題。】

④ 『선조실록』 16년 3월 27일(기유)

慶會樓下文臣庭試, 七言排律二十韻, 學官黃廷彧居首, 加資敍用。

⑤ 『인조실록』 7년 3월 22일(무인)

設文臣庭試于崇政殿, 試以七言排律二十韻。 吏曹佐郞洪命耉、右副承旨李景奭、禮曹參議鄭百昌、舍人鄭弘溟、修撰金光爀等入格。 洪命耉, 加資; 李景奭、鄭百昌, 各賜半熟馬; 鄭弘溟, 兒馬; 金光爀, 豹皮一張。

[주석-113]

① 『大典通編』 「禮典」 〈諸科〉

觀武才對擧, 文臣庭試及儒生庭試, 輪回設行。

② 『典律通補』 「禮典」 〈諸科〉

文官, 有文科重試【『經』 ○ 每丙年。】、文臣庭試【『續』 ○ 觀武才對擧, 有旨乃行, 而與儒生庭試輪回。 『續』 『增』】

③ 『銀臺便攷』 「禮房攷」 〈觀武才〉

觀武才試取時對擧, 文臣或儒生庭試, 輪次開場, 初日同爲設行。【禮曹稟旨。】

[주석-114]

① 『연산군일기』 2년 5월 6일(임자)

○壬子/持平李自堅啓:“命儒生等, 試藝于殿庭。 臣等竊謂‘國恤內文科重試及課試等事, 一皆停罷, 庭試儒生, 恐爲不可。’”

傳曰:“雖在喪內, 此但取其才而已, 何害!”

② 『연산군일기』 10년 11월 20일(병오)

儒生庭試試官金勘等啓:“出何題乎?”

傳曰:“取人, 不必對策, 其以七言律詩三首取之, 而或直赴, 或給分, 何如?”

勘啓:“製律甚難, 以三首取之, 何妨! 古亦以詩而取士。”

王自出題曰:“春開梨園, 閑閱芳樂。 期剪群邪, 得忠如渴。 盡誅釣名, 欲取純誠。”

③ 『연산군일기』 10년 11월 22일(무신)

庭試儒生, 進士崔世節等中格者凡十九人。

傳曰:“明早詣闕待命。 幼學安友方、安克宗不製律詩, 而製古風, 且引唐明皇事, 不合題意, 其鞫之。”

④ 『중종실록』 4년 10월 25일(계축)

希顔曰:“製述, 則或儒生庭試, 或文臣庭試, 已盡勸奬之道也。 成宗擇文臣殿講, 盧自亨輩, 以通經加資, 其時明經者甚多。 今儒生不以讀書爲事, 愧於挾冊。 請擇文臣殿講, 通者賞之, 以勸勵之。 昔者武士崇尙射侯, 魚有沼輩, 官至二品, 日以習射爲事。 今武士狃於無事, 專不用意於武事。 古無昇平百年之世, 脫有事變, 何以禦之! 請擇辛允武、朴永文輩習射, 以勸勵武士。”

⑤ 『중종실록』 20년 5월 19일(정축)

❶ 庭試儒生。

❷ 庭試優等儒生李義明、尹齡、鄭礎、鄭世紀, 給分有差。

[주석-115]

① 『선조실록』 33년 2월 14일(무자)

政院啓曰:“來十九日, 儒生庭試矣。 前日, 或有武士對擧之時, 今則何以爲之?”

傳曰:“庭試, 何至於對擧乎!”

② 『광해군일기』 4년 9월 5일(병신)

傳曰:“來十五日, 瑞葱臺行儒生庭試, 武臣, 依庚戌年例試才事, 言于該曹。”

③ 『인조실록』 20년 8월 26일(계해)

備局啓曰:“筵臣及主文之臣, 以儒生庭試設行事, 啓達於榻前者, 蓋爲近來士子, 專意講經, 不事製述, 頃有時時課製奬勸之擧, 使之交修而幷務, 非專爲取人之意, 亦非有武科對設之意也。 今聞‘外方武士及儒生等誤聞朝廷取士之言, 裹糧遠來, 萃於都下者甚衆。’云。 近來別科稀罕, 士心頗以爲鬱, 因其聚會, 對設武擧, 竝取文武, 以慰其心, 此係國家聳動之擧。 令該曹從速稟旨擧行。” 該曹請依備局啓辭施行, 上從之。

[주석-116]

① 『선조실록』 9년 8월 19일(기묘)

儒生庭試入等者三人, 命賜紙。

② 『선조실록』 17년 2월 28일(을해)

仁政殿儒生庭試, 生員李好閔居首, 直赴殿試。

③ 『선조실록』 20년 3월 26일(을묘)

儒生庭試。 賜進士鄭恊 『春秋』, 其餘十三人, 賜紙筆墨。

④ 『선조실록』 27년 2월 29일(무인)

設儒生庭試, 賜朴東說等十五人及第。

⑤ 『선조실록』 38년 5월 7일(경진)

命左議政奇自獻、大提學柳根等儒生庭試。 出擬漢高祖拜韓信爲大將制。 居首生員趙纉韓, 直赴殿試; 之次幼學李士浩, 來丙午式年直赴會試; 之次內侍敎官李昌庭等三, 來丙<子→午>年館、鄕、漢城試, 各給三分; 之次生員朴源等, 亦令該司紙筆墨賜給。

⑥ 『광해군일기』 7년 윤8월 11일(을묘)

傳曰:“儒生庭試居首前參奉韓暿, 直赴殿試【纘男子也。 纘男代述云。】; 其次生員李初, 館、鄕、漢城試中, 給三分; 其次生員黃有義、趙塤、韓履謙、鄭兖峀、鄭斗源、李堅峯, 各給二分。”

[주석-117]

① 『승정원일기』 숙종 3년 3월 22일

左議政權大運, 禮曹判書張善瀓請對時, ‘今此文廟酌獻禮後, 自上詣春塘臺, 文武取人, 而武科畢射後, 觀武才除初試之類, 使之試射, 觀武才, 則別爲擇日爲之, 以文臣庭試對擧。’事, 榻前定奪。

② 『승정원일기』 영조 10년 9월 25일

黃晸, 以禮曹言啓曰:“親臨春塘臺觀武才事, 命下矣。 自前觀武才時, 例以文臣與儒生庭試, 輪回對擧, 而別試才, 則與觀武才有異, 對擧庭試, 不爲磨鍊, 故戊申年軍兵別試才時, 因本曹啓辭, 依己卯、癸巳兩年別試才時例, 對擧一款, 有勿爲磨鍊之命矣。 試才設行翌日, 傳曰:“別試才試取之數, 倍於觀武才, 而循例直赴, 事涉埋沒, 特設庭試, 而今番, 則專慰武士之意, 只取甲乙丙三人。’事, 因特敎設行儒生庭試矣。 ‘以觀武才時, 對擧次第言之, 則癸卯九月觀武才時, 設行文臣庭試, 今番觀武才時, 當以儒生庭試對擧, 而戊申別試才時, 特設庭試, 似不當擧論於今此觀武才時對擧次第, 而臣曹不敢循例擧行, 何以爲之? 敢稟。’ 傳曰:“近來科擧稠疊, 雖曰別試才, 旣取文科, 則今番觀武才時, 宜設文臣庭試, 而第戊申別試, 專爲出征扈衛, 故其時, 取儒生, 亦慰悅武士之意, 與他觀武才、別試才有間, 則今, 以通計, 非其時別設之意, 卽問于大臣稟處。’事, 命下矣。 卽問于大臣, 則右議政金興慶以爲‘癸卯年觀武才時, 以文臣庭試設行, 則令番觀武才對擧次第之當爲儒生庭試也, 明矣。 戊申年別試才時, 設庭試取儒生, 旣出特敎, 則恐不必以此有礙於應行之次第, 依該曹啓稟擧行, 似爲得宜。 伏惟上裁。’云。 大臣之意如此, 上裁, 何如?”

傳曰:“初答巳諭, 而大臣獻議亦如予意, 以庚寅、己亥連設庭試考之亦可, 以仰體聖意, 嗣服後十年始行, 觀武才當慰悅文武之士, 以儒生庭試, 設行。”

③ 『승정원일기』 영조 35년 7월 10일

李萬宗, 以禮曹言啓曰:“親臨觀武才事, 命下矣。 自前觀武才時, 例以文臣與儒生庭試輪回對擧, 而辛未九月, 以文臣對擧。 今番, 則儒生庭試當次, 以此磨鍊, 而儒生庭試, 則觀武才終日設行矣。 今亦依此擧行乎? 敢稟。”

傳曰:“依爲之。”

④ 『승정원일기』 정조 2년 9월 9일

又以禮曹言啓曰:“自前觀武才時, 例以文臣與儒生庭試, 輪回對擧, 而文臣庭試觀武才初日, 儒生庭試終日設行矣。 今此觀武才對擧庭試, 何以爲之乎? 敢稟。”

傳曰:“文臣庭試擧行。”

⑤ 『승정원일기』 정조 13년 10월 9일

李敬五, 以禮曹言啓曰:“靈駕陪從將士, 觀武才事, 命下矣。 自前觀武才時, 例以文臣對擧, 今番, 則儒生庭試, 輪回對擧, 而戊戌九月, 以文臣對擧, 今番, 則儒生庭試當次。 以此磨鍊, 而儒生庭試, 則觀武才終日設行矣。 今, 亦依此擧行乎? 敢稟。”

傳曰:“依此爲之。 日字, 當在來月初, 卽爲撥馬行會, 皆令趁期觀光, 可也。”

[주석-119]

『효종실록』 4년 4월 8일(계묘)

厚源又曰:“春塘臺觀武才時, 或設庭試取士, 或設文臣庭試, 此, 亦古例也。 宣廟朝, 沈忠謙, 以春塘臺庭試壯元登第, 臣之外祖黃廷彧, 亦文臣庭試壯元矣。”

[주석-120]

『선조수정실록』 5년 3월 1일(병술)

上御春塘臺, 試士取沈忠謙等十五人。

[주석-121]

『弘齋全書』 ｢序引｣ 〈翼靖公奏藁典禮類叙〉 科試引

宣廟朝, 設科於春塘之臺, 此, 春塘臺試士之始也。

[주석-122]

『增補文獻備考』 ｢選擧考｣ 〈科制〉

五年, 試士于春塘臺, 翌日放榜。【試士春塘臺, 始此。】

[주석-123]

① 『燃藜室記述』 ｢別集｣ 〈官職典故〉 科擧3 登科摠目

五年壬申【三月。】, 春塘臺親試, 取沈忠謙等十五人。

② 『增補文獻備考』 「選擧考」 〈科制〉

五年, 春塘臺【試表。】, 取沈忠謙等十五人。

[주석-124]

① 『國朝榜目』 卷11 孝宗朝

甲午【五年。】春塘臺榜。【三月十一日行。 表擬唐諸衛將士謝令習射於顯德殿庭仍五年賜親諭。】 甲科一人, 內侍敎官朴世模【汝道, 禮參, 庚午進, 潘南人, 庚戌。 父濠, 祖東說, 曾應福, 外申欽, 妻父安斗元。】 ……武壯, 崔景立。

② 『國朝榜目』 卷12 顯宗朝

癸丑【十四年。】春塘臺榜。【三月二十六日行。 銘養心閣。】 甲科一人, 進士柳命賢【士希, 靜齋, 吏判[吏郞。], 庚子進[弘提。], 晉州人, 癸未。 父𩒮, 祖時行, 曾格, 外李潤身, 妻父申命儒, 又許㙖、命全弟。】 ……武壯, 蔡嗣雄【取三十人。】

③ 『增補文獻備考』 ｢選擧考｣ 〈科制〉

❶ (孝宗)五年, 春塘臺【試表。】, 取朴世模等六人【[補]武科壯元崔景立。】。

❷ (顯宗)十四年, 春塘臺【試銘。 [補]大提學金萬基命官。】, 取柳命賢等十人【[補]武科壯元蔡嗣胤。】。

[주석-125]

① 『승정원일기』 효종 5년 3월 7일

❶ 上親臨春塘臺, 行觀武才及文臣庭試。

❷ 禮曹判書鄭維城啓曰:“儒生庭試, 以初十日, 設行於春塘臺事, 定奪, 何如?”

上曰:“依爲之。”

② 『승정원일기』 효종 5년 3월 8일

❶ 傳曰:“儒生庭試十一日爲之事, 言于該曹。 ……”

❷ 備忘記:“庭試文臣居首承文權知李弘相, 熟馬一疋面給。 ……”

③ 『승정원일기』 효종 5년 3월 12일

有政。 吏批, 以朴世城爲正言, 典籍單, 新及第朴世模; 引儀單, 新及第崔景立。

[주석-126]

① 『승정원일기』 현종 14년 3월 13일

禮曹啓曰:“觀武才初試, 旣以今十八日爲之事, 命下矣。 自前春塘臺觀武才時, 或以文臣庭試, 或以儒生庭試對擧, 而今番, 則儒生庭試次第也。 以此磨鍊擧行乎? 敢稟。”

傳曰:“依此爲之。”

② 『승정원일기』 현종 14년 3월 27일

吏批, 以柳命賢爲典籍, 蔡嗣雄爲瓦署別提。

[주석-128]

① 『숙종실록』 36년 8월 6일(무진)

上幸春塘臺觀武才, 世子從, 四日而罷。

② 『승정원일기』 숙종 36년 8월 6일

觀武才姑罷後, 大殿、世子宮, 藥房、政院、玉堂問安。

③ 『승정원일기』 숙종 36년 8월 10일

政院啓曰:“‘觀武才畢試後, 施賞。’事, 命下, 而今已夜深, 何以爲之? 敢稟。”

傳曰:“施賞, 明日爲之。”

[주석-132]

① 『승정원일기』 영조 27년 8월 4일

權一衡, 以禮曹言啓曰:“親臨春塘臺觀武才事, 命下矣。 自前觀武才時, 例以文臣與儒生庭試輪次對擧, 而丙寅七月, 以儒生對擧。 今番, 則文臣庭試當次。 以此磨鍊, 而文臣庭試, 則觀武才初日設行矣。 今, 亦依此擧行乎? 敢稟。”

傳曰:“依例擧行。”

② 『승정원일기』 영조 35년 7월 10일

李萬宗, 以禮曹言啓曰:“親臨觀武才事, 命下矣。 自前觀武才時, 例以文臣與儒生庭試輪回對擧, 而辛未九月, 以文臣對擧, 今番, 則儒生庭試當次。 以此磨鍊, 而儒生庭試, 則觀武才終日設行矣。 今亦依此擧行乎? 敢稟。”

傳曰:“依爲之。”

③ 『승정원일기』 정조 2년 9월 9일

又以禮曹言啓曰:“自前觀武才時, 例以文臣與儒生庭試輪回對擧, 而文臣庭試, 觀武才初日, 儒生庭試, 終日設行矣。 今此觀武才對擧庭試, 何以爲之乎? 敢稟。”

傳曰:“文臣庭試擧行。”

[주석-133]

① 『승정원일기』 숙종 6년 5월 24일

疏決時, ‘頃日疏頭儒生被罪之故, 參疏諸儒及被罰之類, 多至七百餘人, 而累年不得赴擧, 不可無慰悅之道。 今二十七日, 承旨與大提學, 進詣太學試取。’事, 榻前下敎。

② 『승정원일기』 숙종 6년 5월 27일

❶ 傳曰:“許多儒生, 旣已定日來會, 則便是科場, 事體至重, 不宜乍聚旋散以傷體面, 弘文提學、藝文提學, 疏批已下, 竝卽牌招, 進往泮宮。”

❷ 傳曰:“右承旨與兩館偕往泮宮, 儒生等製述以來。”

③ 『승정원일기』 숙종 6년 5월 28일

備忘記:“三上幼學黃玧、三中進士申啓華、姜鋧, 竝直赴殿試。 三下生員安至、進士李廷謙·李尙謙·任翊元、幼學申瑑、進士鄭濟先·徐文裕·李羽成·李觀壽, 竝各給二分。”

④ 『숙종실록』 6년 5월 27일(을묘)

命承旨與兩館提學偕往泮宮, 試儒生。 李翊奏言:“今番與循例製述有異, 事體嚴重。 兩館提學勿爲如前退在, 與承旨一時直來闕中, 俾卽科次似當。” 上從之。 試取後, 命居首黃玧及其次申啓華、姜鋧, 竝直赴殿試。

[주석-134]

① 『숙종실록』 6년 5월 29일(정사)

上欲令前後直赴儒生及武士等, 聚會春塘臺, 序次放榜, 命賓廳議啓。 賓廳啓曰:“中廟朝嘉靖十二年, 館學到記儒生, 特令講經, 取李顯忠等十四人, 仍又試製述, 定其坐次而放榜。 今此直赴文武諸人, 合試於春塘臺, 坐次放榜, 雖似有可據之前例, 而係是稀闊之典, 討逆別試, 亦且不遠, 依近規附於別試, 恐爲便當。” 上命更詢領、左相及原任大臣。

領議政金壽恒、左議政鄭知和皆以爲:“今此儒生等試製賜第, 出於慰悅之道。 祖宗朝故事, 亦不無可倣之例, 而事係常規之外, 依賓廳啓辭, 附於別試, 似合事體。”云矣。

傳曰:“今玆別試賜第, 實出慰悅之道, 仍定坐次放榜, 是亦一時特敎, 則雖拔例爲之, 別無所傷, 而矧有祖宗朝已行之故事者乎! 依前分付, 令該曹開月初旬前擇日以啓。” 後又命親臨春塘臺, 行放榜。

② 『숙종실록』 6년 6월 8일(을축)

上御春塘臺, 親試直赴儒生, 坐次放榜。

③ 『승정원일기』 숙종 6년 6월 7일

明日春塘臺直赴儒生庭試時, 讀券官三, 領議政金壽恒、閔維重、李翊相; 對讀官四, 南二星、朴泰尙、崔錫鼎、尹趾完。

[주석-135]

① 『國朝榜目』 卷13 肅宗朝

庚申【六年。】春塘臺榜。【甲寅後, 儒生被罰至七百餘人, 故爲慰悅, 遣提學于泮宮, 試取十一人, 直赴殿試, 卽申啓華以下三人也。 六月初八日, 上親臨春塘臺, 坐次直赴同試, 卽日唱榜。 臺啓, 以無前例請削, 不允。 表擬唐韓滉謝面諭子皐歸勤且命速致關中糧。】 甲科一人, 前參奉李師命【伯吉, 兵判[甘魁直赴。], 全州人, 丁亥。 父敏迪, 祖正輿, 曾綏祿, 外黃一皓, 妻父羅斗星, 又趙顯期生祖敬輿。】 ……武壯, 金端漢。

② 『國朝文科榜目』 卷13 肅宗朝

庚申【六年。】春塘臺榜。【甲寅後, 儒生被罰至七百餘人, 故爲慰悅, 遣提學于泮宮, 試取十一人, 三中以上三人, 命直赴殿試, 卽申啓華以下三人也。 六月初八日, 上親臨春塘臺, 坐次直赴同試, 卽日唱榜。 臺啓, 以無前例請削, 不允。 表擬唐韓滉謝面諭子皐歸勤且命速致關中糧。 武壯, 金端漢。】 甲科一人, 【前參奉。】李師命。【……】

[주석-136]

① 『승정원일기』 숙종 12년 4월 2일

明日謁聖文科別試, 讀券官, ……

② 『승정원일기』 숙종 12년 4월 3일

❶ 今日政院、大臣、三司入侍時, ‘今日入場時, 擧子之紛沓致死者, 至於六七人之多, 事極驚慘, 不可仍爲設場試士。 今日文、武科, 姑爲停罷, 更以庭試, 定日設行於春塘臺, 而武科初試, 仍存勿罷。’事, 榻前定奪。

❷ 禮曹啓曰:“云云事, 命下矣。 庭試吉日, 令日官推擇, 則今四月初五日、初十日爲吉, 而其間國忌及大祭相値, 初五日似爲急迫, 初十日稍遲, 以何日定行乎? 敢稟。”

傳曰:“以初五日定行, 可也。”

③ 『승정원일기』 숙종 12년 4월 4일

❶ 明日春塘臺庭試時, 出宮正時, 卯初初刻, 開門, 罷漏時。

❷ 明日春塘臺庭試武科參試官, 李䎘、申汝哲、睦林奇、具鎰; 參考官, 安烒、李相仁、張萬里。

❸ 明日春塘臺庭試文科讀券官, ……

[주석-137]

① 『國朝榜目』 卷13 肅宗朝

丙寅【十二年。】春塘臺榜。【四月初三日行。 酌獻禮, 仍試士, 而入門時, 踐死八人, 故初五日, 改試于春塘臺。 表擬商伊尹進咸有一德之訓。】 甲科一人, 通德趙湜。【持正。 承旨[玉。], 癸丑進, 橫城人, 戊子。 父以乾, 祖嶔, 曾恭立, 外南斗莘, 妻父柳星五。】 ……武壯, 洪禹善。

② 『國朝文科榜目』 卷13 肅宗朝

丙寅【十二年。】春塘臺榜。【四月初三日行。 酌獻禮, 仍試士, 而入門時, 踐死八人, 故初五日, 改試于春塘臺。 表擬商伊尹進咸有一德之訓。 武壯, 洪禹善。】 甲科一人, 通德趙湜。【……】

③ 『승정원일기』 숙종 12년 4월 5일

趙湜爲典籍, 洪禹善爲造紙別提, 以上文、武科壯元。

④ 『숙종실록』 12년 4월 5일(기축)

上御春塘臺帳殿, 試文武士, 仍命文武諸臣及宗臣射帿, 摠戎使具鎰四中, 訓鍊大將申汝哲三中, 上頗以爲快, 命竝加資。 命讀券官南九萬與諸試官, 合考文科試券, 取趙湜等九人, 竝武科賜及第, 仍卽日放榜, 蓋用謁聖之例也。 仍還宮。

[주석-138]

① 『大典通編』 「吏典」 〈諸科〉

文科甲科第一人授從六品, 餘正七品, 乙科正八品階, 丙科正九品階。

② 『大典通編』 「兵典」 〈武科〉

武科, 依文科例除授, 分差別侍衛及訓鍊院權知。

[주석-139]

① 『승정원일기』 숙종 24년 9월 10일

明日成均館謁聖擧動時出宮, 初嚴三更一點, 二嚴三更三點, 三嚴三更五點。酌獻禮正時, 五更一點, 開門, 二更二點。

② 『승정원일기』 숙종 24년 9월 11일

徐宗泰曰:“庭謁聖, 曾無解題出給之規, 【數行缺。】今日之題, 【缺。】或不能詳知, 以若干解題書揭, 何如?”

上曰:“依爲之。”

[주석-140]

① 『승정원일기』 숙종 24년 9월 3일

傳曰:“今此武科謁聖畢射後, 單技別試射時規矩, 以柳葉箭五矢一巡事, 分付。”

② 『승정원일기』 숙종 24년 9월 4일

李光迪, 以兵曹意啓曰:“今此謁聖武科【缺。】射時規矩, 以柳葉箭五矢一巡爲之事, 傳敎矣。 相【缺數字。】, 則甲戌年三月春塘臺親臨觀武才時, 嘉善以上及禁軍兵番將、禁衛營、訓鍊都監、御營廳、宣傳官、武臣兼宣傳官、都摠府、忠翊衛將、內乘、守禦廳·摠戎廳將官等, 除初職【缺。】出入各技試才, 訓鍊院官員、部將、守門將、各廳軍官、閑散武班及禁軍以下各軍門軍兵, 亦爲初試後, 一體各技試才於春塘臺。 而今, 則以單技別試射命下, 事與曾前觀武才有異, 當日應射之人, 只以嘉善以上及禁軍各番將、禁衛營、訓鍊都監、御營廳、宣傳官、武臣兼宣傳官、都摠府郞廳、五衛將、內乘、守禦廳·摠戎廳將官等除初試之類, 赴試, 而訓鍊院官員、部將、守門將、各廳軍官、禁軍、訓鍊都監軍兵、禁衛·御營·守禦·摠戎標下軍卒等, 旣無初試入格之事, 似不當入參於試射。 而但訓鍊院官員、部將、守門將、各軍門在京時仕軍官之願一試藝於耿光之下者, 與許多軍卒有異, 似難一切揮却。 且於甲戌年觀武才時, 別軍職在京者無多, 不入於試射擧案之中, 而今番, 則別軍職在京者頗多, 似當一體入錄於試射文書。 而此等事, 必須預先定奪, 然後可以分付渠輩, 使之的知應行與否, 一邊修正文書以待, 故敢此仰稟。”

傳曰:“依觀武才時例, 除初試人員, 使之許赴, 別軍職, 亦爲入錄, 而訓鍊院官員等, 旣非除初試之類, 而獨許赴試, 則許多軍兵, 必爲稱冤, 殊涉不均, 姑勿出入, 可也。”

③ 『승정원일기』 숙종 24년 9월 9일

又所啓:“別試, 武臣嘉善以下、各軍門將校【缺。】數多云。 四百十九人, 謁聖武科初試後試射, 則一日【缺。】勢難畢射於御前。 諸議皆以爲「武臣堂上以上及堂下侍衛諸臣, 試射於御前, 堂下、各軍門將校等, 定試官, 試射於外處, 然後當日內, 可以畢射。」云。 此, 亦不可不預先定奪, 敢此仰稟。”

上曰:“曾前秋間觀武才時, 以各技試才, 亦有一日畢試之時。 今番, 似無未及之弊, 而所達如此, 武科畢試後, 次令大將入射, 因以東西貫革, 每貫革各三人入射, 可也。”

又所啓:“別試射應射人, 禁軍別將及各番將、訓鍊都監將官等, 皆爲領軍結陣於外, 當令應【缺。】次第除標信, 入參試射事, 預爲分付, 何如?”

上曰:“依爲之。”

④ 『숙종실록』 24년 9월 11일(임오)

上詣文廟行酌獻禮, 由集春門還御春塘臺, 開試場, 文取尹憲柱等六人, 仍卽放榜受賀, 別試射入格人, 或加資或邊將除授, 各有差。

[주석-141]

① 『國朝榜目』 卷13 肅宗朝

戊寅【二十四年。】春塘臺榜。【九月十一日行。 表擬本朝群臣賀開拓土疆置六鎭。】 甲科一人, 司宰奉事尹憲柱。【吉甫, 刑判, 癸亥員, 坡平人, 辛丑。 父澤, 祖受說, 曾宗福, 外安穎達, 妻父趙重鼎, 得說從孫。】 ……武壯, 李碩蕃。

② 『國朝文科榜目』 卷13 肅宗朝

戊寅【二十四年。】春塘臺榜。【九月十一日行。 表擬本朝群臣賀開拓土疆置六鎭。 武壯, 李碩蕃。】 甲科一人, 【司宰奉事。】尹憲柱。【……】

③ 『燃藜室記述』 ｢別集｣ 〈官職典故〉 科擧3 登科摠目

二十四年丙寅【九月。】, 春塘臺試【謁聖後。】, 取尹憲柱等六人。【本朝賀開拓疆土設置六鎭。 〇 命官, 右相李世白; 文衡, 徐宗泰。】

④ 『승정원일기』 숙종 24년 9월 11일

以尹憲周爲典籍, 李碩蕃爲南部主簿。

[주석-142]

『陶谷集』 「行狀」	〈先考議政府左議政府君行狀〉

九月, 上親臨春塘臺庭試擧人, 府君爲讀卷官, 取尹憲柱等六人。

[주석-143]

『庭試文科榜』 「謁聖文科榜」

康熙三十七年【戊寅。】九月十一日謁聖文科榜。

[주석-144]

『大典通編』 「禮典」 〈諸科〉

三年一試, 前秋初試, 春初覆試、殿試。

[주석-145]

『승정원일기』 숙종 30년 8월 3일

❶ 備忘記:“文參下之苟簡, 未有甚於近日, 雖以假注書擬望觀之, 可推而知也。 祖宗朝, 有特設庭試之規, 適因監試, 多士將華京師, 春塘臺親臨庭試事, 分付該曹。 仍念庭試, 雖與觀武才有異, 詰戎之政久廢, 不可無參酌慰悅之擧。 庭試畢後, 除初試人員, 仍以柳葉箭一巡試取, 而如部將、守門將及各軍門射手之類, 以柳葉箭五矢一巡一中, 禁軍、別抄武士、馬兵, 則以騎芻一次二中, 武藝別監及砲手, 則以鳥銃三柄一巡二中, 自本兵及各其軍門, 以單技依此試取, 以爲除初試畢射後繼試之地, 而砲藝, 則命官爲之。”

❷ 傳曰:“觀武才規矩, 曾前各技試取時, 以三中入格, 而今番, 則單技, 故以一中判下矣。 更思之, 太涉輕歇, 以二分試取事, 改分付, 可也。”

❸ 禮曹啓曰:“命下矣。 春塘臺文、武科庭試吉日, 令日官推擇, 則來九月初九日爲吉云。 以此日擧行, 而依觀武才庭試例, 卽日放榜, 何如?”

傳曰:“依啓。 初九日太遠, 今月晦間開月九日以前, 無吉日耶?”

[주석-146]

① 『승정원일기』 숙종 30년 9월 1일

義禁府啓曰:“今此春塘臺儒生庭試時, 本府都事十員, 竝皆赴擧, 而本府都事一員、當直都事一員、回公都事一員、靑陽門禁亂都事一員、慕華館觀武才鳥銃試取時左右禁亂都事二員、監試一二所禁亂都事二員, 當以八員分差, 假都事八員, 令該曹差出, 何如?”

傳曰:“允。”

② 『승정원일기』 숙종 30년 9월 2일

又啓曰:“自前親臨庭試、觀武才時, 例有宗宰差出入侍之規, 而近年以來, 連爲頉稟。 今, 亦依近例, 不爲差出, 且原任大臣, 亦有入侍之時, 今番, 則何以爲之? 敢稟。”

答曰:“依啓。 原任大臣亦爲入侍。””

[주석-147]

① 『승정원일기』 숙종 30년 8월 3일 - [주석-145]

② 『승정원일기』 숙종 30년 9월 2일

黃一夏, 以兵曹言啓曰:“今此春塘臺親臨庭試武科試官及慕華館命官別試才試官, 當各備三員, 而文武二品以上, 無故可擬之人乏少, 不得已每望各二員, 依近例備擬以入之意, 敢啓。”

[주석-148]

① 『國朝榜目』 卷13 肅宗朝

甲申【三十年。】春塘臺榜。【九月初三日行。 命官申琓, 主文李頥命。 表擬漢周勃謝褒以安劉必勃。】 甲科一人, 參奉韓世弼。【夢叔, 縣監[資窮堂上。], 淸州人, 丙戌。 父揖, 祖汝說, 曾瀁, 外李聲益, 妻父權尙準。】 ……武壯, 金振聲。【取二十一人。】

② 『國朝文科榜目』 卷13 肅宗朝

甲申【三十年。】春塘臺榜。【九月初三日行。 表擬漢周勃謝褒以安劉必勃。 命官申琓, 主文李頥命。 武壯, 金振聲。】 甲科一人, 參奉韓世弼。【……】

③ 『승정원일기』 숙종 30년 9월 3일

典籍單韓世弼, 軍器主簿單金振聲。

[주석-149]

① 『승정원일기』 숙종 45년 9월 25일

以禮曹<+言>達曰:“卽接忠義廳所報, 則「今此春塘臺庭試時, 各陵參奉試暇之代, 例以付祿忠義差送, 而二十員內, 除各差備外, 許多假官, 萬無推移差送之路。」云。 其不足之代, 依前例以三醫司差送之意, 分付, 何如?”

令曰:“依。”

② 『승정원일기』 숙종 45년 9월 30일

❶ 尹陽來啓曰:“自前親臨庭試及觀武才時, 宗宰有差出入侍之規, 大臣入侍, 亦有取稟之例, 而宗宰入侍, 則近年以來, 連爲頉稟, 且今番觀武才, 與親臨時有異, 此等節目, 何以爲之乎? 敢稟。”

傳曰:“時任大臣入侍, 而宗宰勿爲入侍。”

❷ 尹陽來啓曰:“王世子謁聖春塘臺試士時試官, 今方擬入, 而對讀官堂下之望, 甚爲苟簡, 無以備擬。 在前如此之時, 亦有稟旨別敍之例矣, 卽今文臣堂下侍從罷散人員, 合有變通之道, 何以爲之? 敢稟。”

傳曰:“令該曹別單書入。”

❸ 趙榮福, 以兵曹言達曰:“今此觀武才慕華館命官殿試時, 依春塘臺例, 主掌官差出擧行之意, 分付該曹, 何如?”

令曰:“依。”

❹ 傳于尹陽來曰:“讀卷官十員, 無以推移, 故兵曹判書李晩成, 亦爲落點, 而本兵之長, 不可不參於武試, 觀武才開場時, 雖未進參, 待儒生畢試科次後, 卽爲進參於武試事, 分付。”

③ 『승정원일기』 숙종 45년 10월 12일

禮曹‘春塘臺觀武才文武科放榜吉日, 今月十五日推擇。’ 啓。

[주석-150]

① 『國朝榜目』 卷14 肅宗朝

同年春塘臺榜。【王世子, 十月初一日, 詣文廟行酌獻禮, 是日試士于春塘臺。 箋宋群臣賀得商頌十二篇於周大師以祀先王。】 甲科一人, 通德南壽賢。【希叔, 縣監, 宜寧人, 甲寅。 父重維, 祖斗華, 曾以聖, 妻父李增重, 重繼姪。】 ……武壯, 副司果金興尙。

② 『國朝文科榜目』 卷13 肅宗朝

同年春塘臺榜。【王世子, 十月初一日, 詣文廟行酌獻禮, 試士于春塘臺。 箋宋群臣賀得商頌十二篇於周大師以祀先王。 武壯, 金興尙。】 甲科一人, 通德南壽賢。【……】

③ 『숙종실록』 45년 10월 1일(경자)

世子曉詣文廟, 行酌獻禮, 仍就昌德宮, 試士于春塘臺, 且試武才, 取文科南壽賢等四人。

[주석-151]

① 『승정원일기』 영조 4년 5월 16일

又以禮曹言啓曰:“軍兵等春塘臺別試才, 以今月二十七日設行事, 命下矣。 自前觀武才時, 或以文臣庭試或以儒生庭試對擧, 例也, 而曾在乙卯、癸巳兩年別試才時, 以與觀武才有異, 對擧一款, 有勿爲磨鍊之命矣。 今番, 則何以爲之? 敢稟。”

傳曰:“今亦依此擧行。”

② 『승정원일기』 영조 4년 5월 27일

❶ 觀武才罷後, 政院、玉堂、藥房口傳問安, 答曰:“知道。”

❷ 同日寅時, 上御春塘臺。 觀武才入侍時, ……

③ 『승정원일기』 영조 4년 5월 28일

❶ 傳于柳綏曰:“今此別試才, 名雖別試, 試取之數, 倍於觀武才, 而且慰悅軍兵之意, 循例直赴, 似涉埋沒, 而己卯、癸巳兩年前例俱無, 故初以不設對擧矣。 定日之後, 連爲思之, 甲子公州行在, 旣設別科, 回鑾後, 又爲設科矣。 京鄕雖異, 經亂慰悅之道, 奚異哉! 令該曹考出甲申前例矣。 今觀考出其時因文參下之乏少, 別設庭試, 仍行別試矣。 以文取武, 以武取文, 本無異同, 而且有前例, 明日當爲特設庭試, 以此卽爲分付該曹擧行, 而第科路之廣, 予已之慮焉。 且今則專慰武士之意, 只取甲乙丙三人事, 分付。”

❷ 柳綏, 以禮曹言啓曰:“今五月二十八日親臨別試才時, 今二十九日庭試設行, 只取甲乙丙三人事, 榻前下敎矣。 文武放榜, 依觀武才時例, 武才畢試後, 卽日設行乎? 事甚窘急, 依常時放榜例, 別爲擇日, 設行於仁政殿乎? 何以爲之? 敢稟。”

傳曰:“待試才畢試後, 當行於春塘臺矣。”

❸ 觀武才罷後, 藥房、政院、玉堂口傳問安, 答曰:“知道。”

❹ 同日寅時, 上御春塘臺。 觀武才入侍時, ……

綏曰:“明日儒生庭試試官望, 當爲差出, 而若卽日唱榜, 則加出試官矣, 何以爲之乎?”

上曰:“依春塘臺例, 當日出榜, 雖不唱榜, 依此爲之。”

④ 『승정원일기』 영조 4년 5월 29일

同日寅時, 上御春塘臺。 別試才對擧庭試試取入侍時, ……

上曰:“第四張, 則其文亦好, 而旣有此文, 則舍此取彼, 亦不可矣。” 上親自拆榜, 則吳瑗、柳逸、沈若魯也。

[주석-152]

① 『國朝榜目』 卷16 英宗朝

戊申【四年。】庭試榜。【五月二十九日行。 出征將士親臨觀武才對擧。 箴安不忘危。】  甲科一人, 生員吳瑗【伯玉, 工參[典文吏佐。], 海州人, 庚辰。 父泰周, 生晉周, 祖斗寅。】 ……武壯, 展力副尉姜弼周。【取三百五十人。】

② 『國朝文科榜目』 卷15 英宗朝

戊申【四年。】春塘臺榜。【○月○日行。 親臨春塘臺出征將士試才對擧。 箴安不忘危。 武壯, 姜弼周。】  甲科一人, 生員吳瑗【……】

[주석-154]

『승정원일기』 영조 4년 6월 10일

政事, 典籍單吳瑗, 文科甲科第一人, 禮賓主簿姜弼周, 武科甲科第一人。

[주석-155]

① 『승정원일기』 영조 22년 7월 7일

❶ 傳于趙榮魯曰:“予嗣服以後, 連値多事, 行觀武才者, 鮮矣。 此, 豈體告羊之意, 亦豈慰悅之道乎! 況今因忽於節宣, 動軍民之心者多, 今予一心, 上以追慕, 下以軍民, 觀武才, 其令騎曹, 以中旬間擇入。”

❷ 李夏宗, 以兵曹言啓曰:“觀武才吉日, 以中旬間擇入事, 命下矣。 令日官推擇, 則二十一日平吉, 而各軍門武士及閑散等初試, 勢未及擧行於其前, 二十二日、三日、四日、五日, 俱有拘忌, 二十六日、二十八日最吉, 二十七日平吉云。 以何日定行乎? 敢稟。”

傳曰:“以二十一日定行。”

❸ 李夏宗, 以禮曹言啓曰:“親臨觀武才事, 命下矣。 自前觀武才時, 例以文臣與儒生庭試輪回對擧, 而甲子三月, 以文臣對擧, 今番, 則儒生庭試當次。 以此磨鍊, 而儒生庭試, 則觀武才終日設行矣。 今亦依此擧行乎? 敢稟。”

傳曰:“今番依次儒生對擧。”

② 『승정원일기』 영조 22년 7월 21일

丙寅七月二十一日寅時, 上御春塘臺。 親臨觀武才入侍時, ……

③ 『승정원일기』 영조 22년 7월 24일

丙寅七月二十四日辰時, 上御春塘臺。 親臨試士入侍時, ……

[주석-156]

① 『庭試文科榜』

乾隆十一年【丙寅。】七月二十四日, 春塘臺親臨儒生庭試別試文科榜。【觀武才對擧。】

② 『燃藜室記述』 ｢別集｣ 〈官職典故〉 科擧3 登科摠目

七月, 春塘臺【觀武才對擧。】, 取李命熙等五人。【本朝宗臣進列聖御製。】

[주석-157]

① 『國朝榜目』 卷17 英宗朝

同年春塘臺榜。【以觀武才對擧, 七月二十四日親臨設行, 觀武才, 則自二十一日始, 而試士, 則行於終日。 且觀武才對擧, 一次試文臣, 一次試儒生, 是定式, 甲子觀武才對擧, 以文臣庭試設行, 故今番則試士。 是年六月, 聖候平復, 禮曹請設慶科而不許, 至是有是命。 命官, 大臣有故, 趙觀彬替行, 提學元景夏。 箋御題擬本朝宗臣進列聖御製。】 甲科一人, 前參奉李命煕。【伯奮, 廣州人, 庚午。 父夏源, 祖蓍晩, 曾厚徵, 外朴純, 居忠州。】 ……武壯, 通德申胤光。【父瀷, 生浚。】

② 『國朝文科榜目』 卷16 英宗朝

同年春塘臺榜。【七月二十四日, 親臨設行觀武才對擧。 [御題]箋本朝宗臣進列聖御製。觀武才, 則自今二十一日始, 而試士, 則行於終日。 且觀武才對擧, 一次試文臣, 一次試儒生, 是定式, 甲子觀武才對擧, 以文臣庭試設行, 故今番則試士。 是年六月, 聖候平復, 禮曹請設慶科而不許, 至是有是命。 一讀卷官, 禮判趙觀彬, 主文, 提學元景夏。 武壯, 申胤洸。】 甲科一人, 【前參奉。】李命煕。【……】

③ 『승정원일기』 영조 22년 7월 24일

典籍單李命熙 文甲科第一人; 義盈主簿單申胤光, 武甲科第一人。

[주석-158]

① 『영조실록』 24년 1월 17일(임인)

又命書傳敎曰:“永禧殿初奉光廟御眞, 其後又奉元廟御眞, 戊辰摸寫太祖大王御眞同爲奉安, 仍成一殿三室之制。 旣有眞殿, 則列聖影幀一體同奉, 於禮當然, 而近三十年奉安御容, 不忍遽然移奉, 迄于今日。 慈聖顧大體慮長遠, 其欲同奉。 癸巳圖寫闕殿及沁都奉安影幀, 近因有頉, 隨歲漸加, 不可不及時更摸。 旣已摸寫, 則奉以新本, 同安眞殿, 允合情禮, 先稟慈聖而蒙允。 今日眞殿展謁時, 親自告由, 旣告之後, 不可過日, 今日大臣、禮堂入侍之命, 蓋此也。 先朝御容摸寫、三聖眞殿重修, 事體俱重, 御容摸寫都監堂郞、眞殿重修都監堂郞, 其令該曹卽爲書啓。 凡諸等事, 自今月內擧行。 都提調兼察二都監, 其望, 以「摸寫重修都監都提調。」書入。 噫! 旣奉御眞, 則其欲毫無欠頉, 乃人子之常情, 其欲同奉一殿, 躬薦淸酌, 亦子道之所當然也。 雖然上體昔年恤費之盛意, 務從節約, 慈敎攸曁, 予意亦然。 慈聖於祭器有昔年所御者, 則勿爲新備, 以此用之事, 下敎。 慈敎若此, 予豈敢不少助經費以示予只爲先不張大之意乎! 惠廳膳米一百石, 送于度支, 以補其費。 都監諸臣, 亦體此意, 上副我聖考節用愛民之盛德。”

② 『영조실록』 24년 2월 25일(기묘)

上先行動駕告由祭於宣政殿, 奉安影幀一本於璿源殿, 又奉影幀一本安于神輦, 仍隨詣永禧殿, 還安太祖、世祖、元宗御容于第一室·二室·三室, 奉安肅廟御容於第四室, 行酌獻禮, 仍還宮。 命兩都監堂郞及神輦侍衛承史入侍, 奏與民樂於堂下。

③ 『승정원일기』 영조 24년 2월 25일

又書傳敎, 傳曰:“于今莫大之邦慶告廟陳賀, 雖遵撝謙之盛德不爲行之庚午已行之例, 亦豈泯焉! 春塘臺親臨庭試, 其令該曹以三月內擧行。”

④ 『승정원일기』 영조 24년 2월 26일

朴弼幹, 以禮曹言啓曰:“今二月二十五日, 模寫重修兩都監堂上以下入侍時, 傳曰【措辭上同。】命下矣。 文、武科親臨春塘臺庭試吉日, 令日官推擇, 則來三月二十五日爲吉云。 以此日定行, 而依前定奪, 文科, 則除初試, 文、武科卽日放榜之意知委, 何如?”

傳曰:“允。”

⑤ 『승정원일기』 영조 24년 3월 1일

鄭履儉, 以兵曹言啓曰:“今此春塘臺親臨庭試文、武科, 來三月二十五日設行事, 自禮曹推擇, 啓下矣。 武科, 則例有初試, 故吉日, 令日官推擇, 則來三月初八日爲吉云。 以此日設行, 而取考單慶謄錄, 則前後試取之數, 多寡不同, 分兩所, 或取二三百, 或取四五百, 今番, 則當取幾人乎? 敢稟。”

傳曰:“取三百人。”

⑥ 『승정원일기』 영조 24년 3월 25일

戊辰三月二十五日寅時, 上幸春塘臺。 親臨試士時, ……

[주석-159]

① 『庭試文科榜』

乾隆十三年【戊辰。】三月二十五日, 永禧殿影幀奉安酌獻禮後, 春塘臺親臨庭試文科榜。

② 『燃藜室記述』 ｢別集｣ 〈官職典故〉 科擧3 登科摠目

二十四年戊辰【三月。】, 春塘臺庭試【肅宗影幀奉安永禧殿。】, 取金致仁等五人【唐張公藝謝幸宅門能睦族之道。 〇 命官, 兼提學鄭羽良。】

[주석-160]

① 『國朝榜目』 卷17 英宗朝

戊辰【二十四年。】春塘臺榜。【永禧殿影幀奉安酌獻禮後, 三月二十五日, 親臨設行庭試。 提學兼命官鄭羽良。 表御題唐張公藝謝幸宅問能睦宗之道。】 甲科一人, 內侍敎官金致仁。【公恕, 戊午司馬, 領相、副學、吏判, 丙申。 父在魯, 祖構, 曾澄, 外沈徵, 妻父李觀命。】 ……武壯, 金潤章。【取一百三十一人。】

② 『國朝文科榜目』 卷15 英宗朝

戊辰【二十四年。】春塘臺榜。【三月二十五日, 永禧殿影幀改本奉安後酌獻禮慶, 親臨設行庭試。 [御題]表唐張公藝謝幸宅問能睦族之道。 主文, 提學鄭羽良。 武壯, 金潤章。】 甲科一人, 【內侍敎官。】金致仁。【……】

③ 『승정원일기』 영조 24년 3월 25일

典籍單金致仁, 繕工主簿單金潤章, 文、武科甲科第一人。

[주석-161]

① 『승정원일기』 영조 25년 2월 25일

己巳二月二十五日卯時, 上御春塘臺。 別試才時, ……

② 『승정원일기』 영조 25년 2월 26일

二月二十六日卯時, 上臨春塘臺。 別試才入侍時, ……

③ 『승정원일기』 영조 25년 2월 27일

二月二十七日卯時, 上臨春塘臺。 別試才入侍時, ……

④ 『승정원일기』 영조 25년 2월 29일

己巳二月二十九日辰時, 上御春塘臺。 別試才頒賞時, ……

在魯進前曰:“謁聖時, 王世子隨駕乎?”

上曰:“勿爲隨駕宜矣。”

顯命曰:“若無故, 則隨駕偕往, 何妨之有!”

上曰:“此正學問之時, 隨駕不緊矣。”

在魯曰:“謁聖後試士, 當於何所乎?”

上曰:“若通泮水堂, 則似無不廣之患矣。”

尙魯曰:“雖通泮水堂, 必難容衆士矣。”

上曰:“雖預入, 難乎?”

尙魯曰:“不若春塘臺之廣闊矣。”

上曰:“承旨書之。”

傳曰:“謁聖後試士, 春塘臺爲之事, 分付。”

[주석-162]

『승정원일기』 영조 25년 3월 16일

三月十六日卯時, 上行文廟酌獻後, 臨春塘臺。 文武試才入侍時, ……

[주석-163]

① 『승정원일기』 영조 25년 3월 2일

尙魯曰:“謁聖武科初試規矩, 六兩、柳葉箭, 取二技落點, 而二技俱入格者, 似難充額, 試所必不無臨時草記之事矣。”

② 『영조실록』 25년 3월 16일(갑자)

上具遠遊冠、絳紗袍, 由集春門詣文廟, 以冕服行酌獻禮如儀, 奉審諸位版。 仍御春塘臺, 設謁聖文、武科, 文取李亮天等五人, 武取趙行禎等二十八人。

[주석-164]

① 『燃藜室記述』 ｢別集｣ 〈官職典故〉 科擧3 登科摠目

二十五年己巳【三月。】, 謁聖【春塘臺。】, 取李亮天等五人【唐張公藝謝幸宅門能睦族之道。 〇 命官, 兼提學鄭羽良。】

② 『武科總要』

【己巳。】英宗二十五年【乾隆十四年。】三月初四日, 謁聖初試一百人。 ……三月十六日春塘臺親臨殿試, 通德郞趙衍禎等二十九人。【甲一人, 乙二人, 丙二十六人。】

③ 『庭試文科榜』 「謁聖文科榜」

乾隆十四年【己巳。】三月十六日, 文廟酌獻禮後, 春塘臺親臨試士文科榜。

[주석-165]

① 『國朝榜目』 卷17 英宗朝

己巳【二十五年。】春塘臺榜。【三月十六日, 文廟酌獻禮後, 親臨試士。 命官, 領相金在魯, 提學鄭羽良。 賦御題觀豊閣。】 甲科一人, 幼學李亮天。【功甫, 丙申。 父繼華, 祖德英, 曾夢錫。】 ……武壯, 趙衍禎。

② 『國朝文科榜目』 卷15 英宗朝

己巳【二十五年。】春塘臺榜。【三月十六日, 文廟酌獻禮後, 親臨設行。 [御題]賦觀豊閣。 命官, 金在魯, 主文, 鄭羽良。 武壯, 趙衍禎。】 甲科一人, 幼學李亮天。【……】

[주석-166]

『승정원일기』 영조 25년 3월 16일

李亮天典籍單付, 文科甲科第一人; 趙衍禎長興主簿單付, 武科甲科第一人。

[주석-167]

① 『영조실록』 26년 8월 27일(정유)

王世子嬪誕生元孫。

② 『영조실록』 27년 2월 18일(병술)

上御春塘臺, 親臨庭試, 以元孫誕降慶也。 取吳瓚等十人。

③ 『승정원일기』 영조 26년 11월 25일

又以禮曹言啓曰:“元孫誕生慶科庭試, 來春設行事, 命下矣。 新曆旣已頒降, 慶科庭試, 依例擇日擧行, 何如?”

傳曰:“允。”

④ 『승정원일기』 영조 27년 1월 6일

權一衡, 以禮曹言啓曰:“‘今此慶科庭試文科, 勿爲初試, 以親臨爲之。’事, 命下矣。 親臨春塘臺庭試吉日, 以當初<+推>擇殿試日, 來二月十八日定行, 而依前例, 以卽日放榜磨鍊擧行, 何如?”

傳曰:“允。”

⑤ 『승정원일기』 영조 27년 1월 13일

又以兵曹言啓曰:“元孫誕生慶科庭試, 來辛未年二月十八日設行事, 自禮曹推擇啓下矣。 武科初試吉日, 令日官推擇, 則來正月二十七日爲吉云。 以此日擧行, 而額數, 則自前多寡不同, 或取二三百, 或取四<百五→五百>, 今番, 則當取幾人乎? 敢稟。”

傳曰:“取五百人。”

⑥ 『승정원일기』 영조 27년 2월 18일

辛未二月十八日卯時, 上御春塘臺。 庭試親臨入侍時, ……

[주석-168]

『燃藜室記述』 ｢別集｣ 〈官職典故〉 科擧3 登科摠目

二十七年辛未【二月。】, 春塘臺庭試【元孫誕生。】, 取吳瓚等十人。【賦御題孝悌也者其爲仁之本。 〇 命官趙觀彬, 提學元景夏。】

[주석-169]

① 『國朝榜目』 卷17 英宗朝

辛未【二十七年。】春塘臺榜。【以元孫誕生慶, 二月十八日, 親臨試士。 前大提學兼命官趙觀彬。 賦御題孝悌也者其爲仁之本。】 甲科一人, 通德吳瓚【敬甫, 正言, 丁酉。 父履周, 生晉周, 祖斗寅, 曾䎘, 外李䎘, 妻父沈師周。】 ……武壯, 朴萬興。

② 『國朝文科榜目』 卷15 英宗朝

辛未【二十七年。】春塘臺榜。【二月十八日, 元孫誕生慶, 親臨行。 [御題]賦孝悌也者其爲仁之本。 前大提學兼命官趙觀彬。 武壯, 朴萬興。】 甲科一人, 通德吳瓚【……】

[주석-170]

① 『庭試文科榜』

乾隆十六年【辛未。】二月十八日, 元孫誕生春塘臺親臨庭試別試文科榜。

② 『武科總要』 卷3

【辛未。】英宗二十七年【乾隆十六年。】正月二十七日, 元孫誕生庭試初試五百人。 ……二月十八日春塘臺親臨殿試, 別武士朴萬興等一百六十人。【甲一人, 乙七人, 丙一百五十二人。】 ……文通德吳瓚等十人。【甲一人, 乙二人, 丙七人。】

[주석-171]

① 『승정원일기』 영조 27년 2월 18일

典籍單吳瓚, 司圃別提朴萬興。

[주석-172]

① 『승정원일기』 정조 13년 10월 9일

李敬五, 以禮曹言啓曰:“靈駕陪從將士, 觀武才事, 命下矣。 自前觀武才時, 例以文臣對擧, 今番, 則儒生庭試輪回對擧, 而戊戌九月, 以文臣對擧, 今番, 則儒生庭試當次, 以此磨鍊, 而儒生庭試, 則觀武才終日設行矣。 今亦依此擧行乎? 敢稟。”

傳曰:“依此爲之。 日字當在來月初, 卽爲撥馬行會, 皆令趁期觀光, 可也。”

② 『승정원일기』 정조 13년 10월 24일

以都摠府中日單子, 傳于李益運曰:“禁軍直赴數小, 此亦三中四分, 特爲直赴殿試, 許付觀武才榜。”

③ 『승정원일기』 정조 13년 11월 3일

洪仁浩, 以義禁府言啓曰:“明日親臨春塘臺觀武才、對擧儒生庭試時, 本府都事, 皆爲赴擧, 武都事洪格, 方在拿囚中, 當直·本府入直都事、公事回公都事、靑陽門禁亂都事, 無以推移, 假都事四員, 令該曹各別擇差, 以爲分排之地, 何如?”

傳曰:“允。”

④ 『일성록』 정조 13년 11월 4일

御春塘臺, 行觀武才及對擧庭試文科。

[주석-173]

『武科總要』

同年十一月初四日, 春塘臺親臨靈駕【顯隆園, 自梁浦遷園于水原。】陪從將士觀武才庭試殿試, 宣傳官閔宗爀等九十三人。【甲一人, 乙九人, 丙八十三人。】 文幼學趙得永等五人。【甲一人, 乙一人, 丙三人。】

[주석-174]

『國朝榜目』 卷18 正宗朝

同年十一月初四日, 親臨春塘臺別試文科榜【靈駕陪從將士觀武才對擧庭試。 賦子興視夜。 命官金鍾秀。】 甲科一人, 幼學趙得永。【豊壤人, 壬午。 父鎭明, 祖瑍, 曾尙紀, 外李翼鎭, 居京。】 ……武壯, 南行宣傳官閔宗爀。

[주석-175]

① 『승정원일기』 영조 3년 5월 30일

又以禮曹言啓曰:“自前別試設行時, 初場規矩, 論賦, 論表, 賦表, 輪回試所矣。 丙午重試對擧別試, 次第爲論賦, 明春合三慶別試, 次第爲論表, 故依此試取事, 曾已啓下。 而卽今重試對擧別試, 以庭試代行, 則明春別試初場規矩, 當以論賦磨鍊, 以此知委, 何如?”

傳曰:“允。”

② 『승정원일기』 영조 42년 3월 2일

鳳漢曰:“凡重試, 雖破削之人, 例皆赴試, 至於違牌, 傳旨未下之前, 則待勘之故, 似不敢赴試。 今番當赴之人, 多在違牌傳旨未下中矣。”

上曰:“一竝只推, 可也。”

③ 『승정원일기』 영조 42년 3월 4일

拆封訖, 試官先退。 上曰:“今番重試時入場不呈人及不爲入場人, 竝推考。”

[주석-176]

① 『經國大典』 「吏典」 〈諸科〉

元有階者, 甲科第一人, 加四階, 餘, 三階, 階窮者, 陞堂上官, 乙科, 加二階, 丙科, 加一階, 階窮者, 授準職, 已準職者, 陞堂上官。 其所加與應授階相等者、不及者, 於應授階, 又加一階。 相等者, 如第一人元階承仕, 不及者, 元階從仕以下之類, 餘, 倣此。

② 『續大典』 「吏典」 〈諸科〉

重試人加階, 依原典文科元有階者例, 參外, 雖乙科以下, 竝陞六品。

③ 『승정원일기』 영조 42년 3월 6일

上曰:“重試, 則唱榜前陞資耶?”

華鎭曰:“唱榜前旣陞資, 雖堂上職, 亦當爲之矣。”

④ 『승정원일기』 정조 즉위년 10월 3일

有政。 吏批, 判書李重祜牌不進, 參判徐浩修進, 參議兪彦鎬牌不進, 同副承旨徐有防進。 洪秉纘爲承旨, 李義直爲大司憲, 趙㻐爲大司成, 黃景源爲兼判義禁, 沈有鎭爲兼中學敎授。 曲籍單尹行履, 造紙別提單李昌源, 以上文、武科第一人。 折衝金應麗, 改建都監領役部將加資事, 承傳。 吳大益爲司僕正, 具允鈺爲判尹, 李世奭爲刑曹參議。 前持平吳濬根, 今加通政, 文科重試甲科第一人, 依法典陞堂上。

[주석-177]

『銀臺便攷』 「禮房攷」 〈重試〉

❶ 重試對擧別試文科初試, 咸聚京師, 分兩所。

❷ 丙子重試對擧別試, 因大臣筵奏, 以除初試庭試設行。【乙亥十二月二十九日。 ○ 因下敎, 試官依他庭試例磨鍊。】

[주석-179]

① 『續大典』 「禮典」 〈諸科〉

文臣庭試, 外任未赴者及未分館人員, 竝許赴。

② 『續大典』 「禮典」 〈諸科〉 文臣庭試

親臨觀武才對擧, 有特旨乃行, 堂上正三品以下許赴。

③ 『승정원일기』 영조 20년 3월 12일

象漢曰:“文臣庭試時, 堂上、堂下皆赴試, 而至於外任未赴人及未分館之人, 何以爲之乎?”

上曰:“竝令許赴, 可也。”

[주석-180]

『승정원일기』 영조 20년 3월 17일

上曰:“合考後, 上殿課次之, 可也。 前有二十韻壯元, 則加資, 十韻之次, 則賞馬之規耶?”

壽沆曰:“二十韻, 亦有錫馬之例矣。”

趙榮魯曰:“京畿都事洪益三, 來待帳外, 願參入射, 何以爲之?”

上曰:“無妨。”

象漢曰:“道伯, 則奉審後入來, 則可以射之, 至於都事, 則在外之官, 一下直之後, 不可以入參。 故文臣製述擧案, 亦拔之, 許射, 似如何矣。”

壽沆曰:“便是從事官, 何不隨畿伯參射乎!”

上曰:“左令之意, 何如?”

宗白曰:“洪象漢之言激論也。”

上顧壽沆曰:“其然。”

對曰:“象漢之言, 則是矣。”

上曰:“從是是矣。”

命官曰:“抄數幾許, 以詩抄之, 則可置十人矣。”

上曰:“依爲之。”

上曰:“傳迎嗣之句, 無乃太丁寧乎!”

在魯曰:“詩中如是, 無怪矣。” 上親批貫珠一句, 親自拆封, 乃朴敬行, 卽道郁之子也。 上許嘉不已。 至於第三李庭綽‘自是襟懷樂一春。’之句, 上極贊之, 命命官加批宣饌。

上曰:“宣饌命下之後, 累度催促, 不卽進排, 當該司謁, 從重推考, 可也。”

上曰:“訓局技藝, 入於左庭, 禁御兩營技藝, 入於右庭事, 分付。”

趙榮魯曰:“技藝差備官差定時, 兵判不卽待令, 事甚未安。 兵曹判書鄭錫五, 推考, 何如?”

上曰:“依爲之。”

上曰:“今下鹿皮三領, 『小學』序文書寫官參議洪鳳祚·參議任珽、『五禮儀』序文書寫官參議尹汲處, 賜給。”

上曰:“文臣庭試居首副司勇朴敬行陞六, 之次司書任<王+集>熟馬一匹, 府使李庭綽、副護軍李潤身、典籍兪彦述、副司果任珣、參議尹汲、前郡守崔益秀、正郞南德老, 各半熟馬一匹賜給。”

[주석-181]

① 『승정원일기』 영조 17년 5월 2일

李聖運持製述擧案, 而傳于明履。

上曰:“擧案, 承旨讀之。” 明履讀訖。

上曰:“凡幾人耶?”

明履曰:“二十三人矣。”

始炯曰:“俄者, 大臣已達, 而應製之人太少, 有非勸奬之盛意矣。”

上曰:“限幾歲, 則爲好乎?”

在魯曰:“如以四十九歲爲限, 則太老, 但以四十歲爲限, 則太少。 今番, 則限四十不入, 而曾經三司之罷散者, 一倂不入, 故其數至少, 未免埋沒矣。”

景輔曰:“今番, 則槐院未免新者, 亦不入矣。”

在魯曰:“此, 亦無前之規也。 曾前文臣庭試, 則皆入見矣。”

上曰:“吏文漢學講之規, 何如耶?”

始炯曰:“漢學講, 則自二十以後被選, 吏文講, 則自三十以後被選, 皆限四十減下矣。”

上曰:“朔試射之規, 何如耶?”

在魯曰:“文臣朔試射, 限年五十爲之。而近來名官任便, 送言于兵判, 稱以臂病, 不及限, 而先爲減下者, 多矣。”

上曰:“朔試射之規, 何如耶?”

明履曰:“四十後, 則亦爲減下矣。”

上曰:“禮房承旨出去, 問朔試射及朔書之限年, 可也。”

在魯曰:“今番製述時, 不入場、不呈券人員, 竝罷職事, 定式矣。 名官之或爲任便而如此者, 固爲可憎, 而至於治經登科者, 雖欲製呈, 何以成篇乎!”

上曰:“以禁推改定式, 可也。”

在魯曰:“後日製述時, 年歲, 則以五十爲限, 而四館之未免新者, 亦有權着紗帽之規。 罷散人員及未免新者, 皆付軍職, 使之入見, 似好矣。”

上曰:“文臣罷職者, 使之付軍職入見, 太過矣。”

在魯曰:“文臣庭試時, 罷散人皆爲入見, 製述與庭試, 似無異矣。”

上曰:“四館未免新者、五十以前者及罷散人員, 依大臣所達, 竝許赴製述事, 爲定式, 可也。”

始炯曰:“文臣庭試, 則外官亦入見矣。 製述之科, 出於勸奬之意, 則廣聚, 似無妨矣。”

景夏曰:“製述與庭試, 似有間。 爲製述而罷職人之付軍職太過者, 誠如聖敎矣。” 李聖運, 以朔試射、朔書限年定式, 入傳于明履。

上曰:“欲有下敎, 而未及矣。 朔試射之減下, 太紛紜, 五十前無得減下事, 分付兵曹, 可也。 ”

② 『승정원일기』 영조 28년 6월 11일

在魯曰:“頃者文臣庭試, 白文納卷文臣, 亦爲給牒敍用, 何如?”

上曰:“頃, 欲下敎, 而未果矣。”

仍命書傳敎曰:“曾因承宣陳白, 欲爲下敎, 而不果, 今因大臣所奏, 乃悟。 頃者, 文臣庭試時白文納券文臣, 竝給牒敍用。”

[주석-182]

『續大典』 「禮典」 〈獎勸〉

專經文臣, 令本曹抄啓【通訓以下年三十七以下, 竝抄; 四十一以上, 許頉。】, 每年四孟朔, 或殿講或命官【議政一員、二品以上二員、三品以下四員, 承政院擬差。】, 以五經中一書輪回考講【臨文。】賞罰【服制未成服外, 除服制、式假; 受由在外及弘文館、侍講院入直人, 毋得懸頉; 規避不進者, 禁推; 居首者, 論賞。】。

[주석-183]

① 『성종실록』 20년 11월 12일(병인)

知事李克增啓曰:“文臣專經、儒生殿講, 廢而不行已久。 請試殿講, 考其能否, 以旌勤慢。”

上曰:“可。”

② 『중종실록』 4년 9월 6일(을미)

殿講專經文臣。

③ 『중종실록』 5년 6월 3일(정해)

命停晝、夕講及文臣專經殿講, 以酷熱也。

④ 『중종실록』 15년 12월 6일(경인)

殿講專經文臣。

⑤ 『중종실록』 17년 3월 6일(계축)

命領府事鄭光弼等講專經文臣田承漑、鄭世紹、金守濬、全翰、金就精等于東賓廳, 只世紹粗通『春秋』, 餘皆不通。

傳曰:“今此考講人, 皆有職事, 不如儒生之專業, 而不通居多, 此, 由於久廢殿講也, 甚爲埋沒。”

⑥ 『중종실록』 31년 9월 6일(무오)

殿講專經文臣, 講畢, 上顧金安老等曰:“學校之事, 至爲虛疎。 以李希輔爲大司成, 而臺諫論啓。 如侍從出入之人, 不可久在其職。 今以希輔久爲此職, 勤仕勸學, 不亦可乎!”

⑦ 『명종실록』 2년 3월 17일(무진)

領議政尹仁鏡、左議政李芑、右議政鄭順朋啓曰:“近見日候, 果有旱徵, 傳敎之意, 至當。 前例專經文臣殿講時, 所講大文, 上先付標以下, 承旨入閤門內, 預書於講冊, 然後入侍矣。”

答曰:“如啓。”

⑧ 『명종실록』 12년 3월 8일(신유)

傳曰:“觀今日專經殿講, 則無一人通者。 此皆懶慢之致, 殊無設立之意。 不通者, 無遺推考。”

⑨ 『명종실록』 13년 6월 6일(임오)

上御慶會樓下, 講試專經文臣, 仍傳于右承旨鄭宗榮曰:“左相【尹漑】於經籍中, 拈出題目, 問於洪暹、趙士秀, 使之講論。 李浚慶又與洪曇講論可也。”

⑩ 『선조실록』 4년 3월 6일(정묘)

有殿講。 專經文臣十七人內, 十四自不, 三人講而不通。

⑪ 『선조실록』 7년 9월 1일(임신)

禮曹, 以初六日專經文臣殿講, 取稟, 答曰:“爲之。”

[주석-184]

① 『선조실록』 33년 12월 6일(을해)

諫院啓曰:“自經亂離, 專廢講學, 士大夫之能解經術者, 絶無而僅有, 故其於論議設施之際, 率多以利害姑息爲得計, 而義理之說不聞, 久矣。 世道之澆薄, 國事之日非, 何足怪哉! 祖宗朝, 揀擇年少聰敏文臣, 分授一經, 或殿講, 或命官考講, 其意甚盛。 自今以後申明舊典以新勸礪之規, 而至於文章, 乃所以華國, 亦不可廢。 竝依令甲所載, 考課、製述, 使經學、詞章, 竝擧不廢以責其效。 今日之事, 莫急於操鍊軍卒。 京中, 則自有訓鍊都監, 而至於外方, 則近因多事, 鍊習重事, 廢墜已久, 極爲寒心。 請令備邊司、訓鍊都監申明敎鍊節目, 嚴飭各道各邑, 不務多而精抄丁壯, 作隊伍而逐日鍊習, 無如前日之濫雜無實徒貽民弊者, 而監、兵使巡行考試, 一一錄啓勤慢, 朝廷亦時時特遣御史, 視其成效, 其中尤甚怠慢守令, 論以軍法以肅軍政。 多大浦僉使趙玉乾, 以私賤之人, 濫竊科第, 別無可紀之功, 而至授三品之職, 名器之混, 物情之憤, 莫甚於此。 請命遞差。”

答曰:“竝依啓。 專經文臣, 予多見其講矣。 科擧時儒生等, 講經若嚴, 則人自力讀實學矣, 若令橫槊賦詩云, 則未知之矣。 此乃寢干枕戈之秋, 豈是賦詩之時乎!”

② 『인조실록』 9년 1월 27일(신축)

禮曹啓曰:“曾因筵臣所啓, 有抄擇專經文臣, 依平時考講之敎, 而久廢之餘, 似難致期督課。 請自十月爲始, 或殿講, 或命官考講, 以爲責實之地。” 上從之。

③ 『인조실록』 9년 10월 15일(을묘)

命選專經文臣, 以每年春秋殿講。

④ 『인조실록』 12년 12월 14일(병신)

禮曹啓曰:“專經文臣殿講, 辛未年爲始申明, 而例行於春秋仲月。 本年, 則設行於十月二十五日, 雖非仲月, 因上敎而行之矣。 厥後因國恤不得擧行。 今年八月, 乃是應行之月, 而因大禮未遑。 年少文官, 常時講誦, 非本曹之所能程督, 而當初事目中, 文臣殿講日, 依儒生殿講例, 政院前期啓稟云。 請依此擧行。”

答曰:“自今竝加檢飭。”

⑤ 『승정원일기』 인조 27년 4월 24일

禮曹, ‘專經文臣, 業經懸錄。 『周易』, 崔逸、金鉽、宋光心、黃儁耉、崔應天、盧亨夏、南天澤、申最、許悅、鄭榏、吳翮、吳斗寅、呂閔齊。 『書傳』, 吳挺緯、李震夏、趙嗣基、朴增輝、鄭庥、李正英、金益煦、鄭晳。 『詩傳』, 任重、李英馧、金九鼎、南龍翼、李慶徽、趙龜錫、金始振、元萬石、李端相。 『春秋』, 李慶億、申混、李泰淵、李溟翼、閔鼎重。 殿講乙良, 一年內四孟朔十一日爲定, 今年十月爲始擧行。’ 啓。

[주석-185]

① 『영조실록』 17년 5월 1일(갑자)

更定文臣、武臣殿講法。 上, 以文官之不讀經傳、武臣之不習兵書爲憂。

敎曰:“文臣殿講, 非明經之人, 則必以『春秋』之易讀者應講, 此, 乃不讀書任便之習。 今後, 則講經, 勿許自願, 取五經中受點者應講, 武臣, 亦依文臣例講武經。”

領議政金在魯奏曰:“五經浩汗, 有難兼治, 雖使文官臨講, 免不通者無幾, 反啓自書不通之弊, 亦無勸課之效。 若以所講之經, 預爲排定於四時, 使周而復始, 則未及兩年, 可遍觀五經而有實效矣。” 上從之。 以『周易』畫卦, 在於『詩』、『書』之前, 命以『易』、『書』、『詩』、『春秋』、『禮記』定爲次第。

在魯又曰:“武臣旣有賓廳講, 而又行春夏秋冬殿講, 則太頻數, 以春秋仲月試講, 而武經冊, 亦宜輪回試之也。” 上可之。

② 『영조실록』 18년 9월 27일(계미)

上親試專經文臣講。 舊制, 以五經中輪回背誦, 而名官輒自書不通, 不以爲恥。 上知其弊, 乃命從自願臨講, 則又以無諺解之『禮記』、『春秋』應講, 故遂以『易』、『書』、『詩』, 循次試講, 使知當次之書, 而預加講習, 又令臨講, 使不通者知恥。 是日, 乃定式後初也, 講員亦無一人通者, 例當罷職, 上, 以適中其願, 只命禁推。

[주석-186]

『銀臺便攷』 「禮房攷」 〈專經文臣殿講〉

四孟朔初七日取禀, 十一日行。

[주석-187]

① 『銀臺便攷』 「禮房攷」 〈專經文臣殿講〉

考官三望、參考官四望、執冊承旨二望, 依文臣製述例差出。

② 『銀臺便攷』 「禮房攷」 〈文臣製述〉

前期一日, 讀券官三, 議政一望【時、原任大臣中出疆及罷職, 不爲擬望。】、正一品一望、從二品一望, 對讀官四, 正三品以下【應製人, 不得擬。】備擬, 與試所承旨一望, 同爲入啓。

[주석-188]

『銀臺便攷』 「禮房攷」 〈專經文臣殿講〉

專經文臣, 禮曹抄啓。【通訓以下年三十七歲以下, 幷抄。 每年四孟朔, 或親臨或命官, 以五經中從自願一經臨講。 服制未成服、元在外外, 除服制、除式暇, 入直文臣中香室、成均舘外, 其餘弘文舘、侍講院及各司, 毋得以入直懸頉, 未付軍職人, 亦爲應講, 臺諫、閣臣、翰注不爲應講。 連三次居首者, 加資; 間三次居首者, 右職陞敍; 規避不進、不與自不, 禁推。 右條, 書于捧講粧冊衣上。 每歲首, 年滿四十一歲人减下, 御覽官案, 請出修正。】

[주석-189]

『銀臺便攷』 「禮房攷」 〈漢學文臣殿講〉

漢學文臣, 承文院抄啓。【漢學殿講, 四孟朔十一日取禀, 十六日行。 抄啓、减下, 依吏文文臣例爲之, 而承文院句管擧行。 居首人及不與自不等賞罰, 同文臣殿講例。】

[주석-190]

① 『典律通補』 「禮典」 〈獎勸〉

漢語、吏文。【漢語、吏文文臣, 令槐院抄二十九歲以下人, 習漢語, 三十九歲以下人, 習吏文, 並四十九許頉。】

② 『六典條例』 「禮典」 〈承文院〉 總例

漢學殿講文臣, 年二十九歲以上人抄啓, 春秋仲朔, 承政院稟旨, 有親臨之命, 則應赴人單子修啓, 滿四十九歲, 則減下。

[주석-191]

① 『중종실록』 5년 2월 4일(경인)

領事成希顔啓曰:“朝士學漢語、吏文者鮮少, 不可不勸奬學習也。 勸課節目, 前已詳備, 其所未盡處, 更加磨鍊, 多擇文臣年少聰敏者, 使勤於所讀, 逐日書呈政院, 色承旨銘神取稟, 殿講或庭試, 以爲勸奬, 何如?”

② 『중종실록』 5년 8월 25일(무신)

殿講文臣吏文、漢語。 賜通解者金黃兒馬。

③ 『중종실록』 14년 8월 19일(경진)

殿講肄習吏文、漢語文臣。

④ 『중종실록』 18년 5월 21일(경인)

上御思政殿講吏文、漢語肄習文臣等。

⑤ 『명종실록』 3년 3월 14일(기축)

知經筵事沈連源曰:“漢語, 所關非輕, 祖宗朝以文官爲御前通事, 其意有在。 近來勸勵怠緩, 專不致力, 昨日殿講, 無一人能通者。 宜令承文院, 別加勸課。”

⑥ 『명종실록』 12년 9월 14일(갑자)

上御宣政殿, 試文臣吏文製述、漢語殿講。

[주석-192]

『영조실록』 17년 7월 11일(계유)

上臨試漢學文臣殿講, 賜居首人學正盧泰觀、副正字權抗等賞典。

仍敎曰:“國家難保無虞, 或値有事之時, 象譯無人, 則文官爲通事。 壬辰亂時, 故相臣李廷龜, 亦以曉解譯語, 見稱於天使。 今後勿論門地, 以熟解漢學者, 差漢學敎授。”

[주석-193]

『승정원일기』 영조 17년 2월 14일

上曰:“吏文講, 以冊爲之乎? 漢語亦有音釋乎?”

金在魯曰:“漢學、吏文, 俱有冊子矣。”

上曰:“幾歲人爲吏文講乎?”

李壽鳳顧承旨曰:“三十以前, 則爲『老乞大』講, 而三十以後, 則爲吏文講矣。”

金在魯曰:“自三十爲吏文講, 而二十以後, 則爲漢學講矣。”

上曰:“注書曾爲吏文講乎?”

壽鳳曰:“小臣昨年始登科, 未及分館, 無所屬, 故無參講之事, 而以年, 則當爲吏文講矣。”

上曰:“然則何以詳知也?”

壽鳳曰:“曾見知舊之人, 有講讀, 故問而知之矣。”

上曰:“吏文文字, 何如?”

壽鳳曰:“是洪武中咨文等文字, 而如我國行關等文字矣。”

上曰:“甚詳矣。 兼春秋亦爲此講乎?”

李弘稷、邊是重曰:“臣等, 於昨年, 皆參講矣。”

上曰:“古事, 非但有全經文官, 殿講亦有漢語殿講, 抽栍爲之, 似好矣。”

[주석-194]

① 『승정원일기』 영조 17년 2월 15일

❶ 趙明履曰:“昨奉吏文、漢語講之下敎, 而被選人多, 故欲擇在京人而殿講矣。”

傳曰:“國初法制, 無不美矣, 而紀綱解弛, 百度狃安, 爲今之道, 修擧舊典之外, 更何他道! 文臣之漢語、吏文, 國之緊務, 而漢學敎授, 不過名官之階梯, 承文殿最, 其行亦罕。 漢語殿講、吏文庭試, 亦有舊典, 況專經文臣, 法講入侍, 且有其例。 今番承文應講人中漢語、吏文人, 欲爲抽栍試講, 點下人, 今日法講, 使之同爲入侍。”

❷ 上指老乞大諺解曰:“此書者, 一行則漢音, 一行則淸音乎?”

泰齊曰:“此, 乃淸濁高低之異也。”

上曰:“吏文, 則予初見之矣。 此, 乃高麗國時咨文耶?”

金始炯曰:“太祖壬申後, 始用於朝鮮也。”

上曰:“然。 果有永樂四年云云矣。”

仍敎曰:“漢語講, 先爲之, 可也。”

明履曰:“殿講時, 承史當進伏榻下矣。”

上曰:“唯。” 承史進伏後, 講官趙重晦進伏。

上曰:“第十二板諺解三十板。” 重晦講訖。

上曰:“不但彼人, 漢語皆如是耶?”

寅明曰:“漢唐宋皆一規矣。”

上曰:“此, 雖同於臨渴掘井, 此, 亦槐院講之有效也。 以此觀之, 則講經之科, 似好矣。”

寅明曰:“臣等經歷, 故知之, 講經之科, 實爲好矣。” 收栍粗。 南泰齊進伏。

上曰:“十九板諺解五十一板。” 泰齊講訖。 收栍不。

泰齊曰:“曾以槐院講, 只觀上頭, 而下端, 則未及見之矣。” 邊翼老進伏。

上曰:“講章, 仍用前講官所讀下章, 可也。” 翼老講訖。

始炯曰:“此講官, 足爲漢學及第矣。”

上曰:“可謂善講矣。 又讀其下一章, 可也。” 翼老又讀訖。

始炯曰:“彼必有聞見, 且多工夫矣。” 收栍純通。

上曰:“此, 誠人才也。 猶想臨御以後祛黨是先之句與尙欠一公字工夫之句矣。”

始炯曰:“此講官, 凡於文詞工夫甚勤, 而又善於風月唱酬矣。”

上曰:“出宰時爲政, 如何耶?”

始炯曰,:“爲孟山、庇仁兩邑倅, 而竝不居下考矣。” 李克祿進伏, 講邊翼老所講下章。 收栍不。 權一衡進伏, 講李克祿所講下章訖。

上曰:“此, 則頗熟矣。曾往來北京耶?”

始炯曰:“以書狀官往來矣。” 收栍純通。

始炯曰:“以漢語勸奬, 亦官制之大者也。”

上曰:“予則以爲此雖非勸奬之道, 而亦自知勸矣。 南泰齊之言純實矣。 邊翼老, 則所講誠熟矣。”

② 『승정원일기』 영조 17년 5월 2일

上曰:“吏文、漢學講之規, 何如耶?”

始炯曰:“漢學講, 則自二十以後被選, 吏文講, 則自三十以後被選, 皆限四十減下矣。”

③ 『승정원일기』 영조 17년 7월 10일

❶ 傳于權𥛚曰:“向時草草經過, 明日專經文臣殿講, 停, 漢學文臣殿講, 依舊例親臨爲之, 以資政殿擧行。”

❷ 權𥛚啓曰:“明日漢學文臣親臨殿講, 依舊例擧行事, 命下矣。 今二月晝講時, 漢語、吏文抽栍點下人, 有同爲入侍之敎, 故無試官磨鍊之事, 而今番, 則與其時有異, 試官及凡節目, 依親臨文臣殿講例磨鍊入之乎? 敢稟。”

傳曰:“只以漢語講爲之, 節目及侍衛單子, 入之。”

④ 『승정원일기』 영조 17년 7월 11일

辛酉七月十一日巳時, 上御資政殿。 漢學文臣親臨殿講入侍時, ……講畢, 修榜目上之。

上命承旨書傳旨曰:“頃者漢學文臣抽栍殿講, 乃所以示申飭之意; 今者殿講, 欲遵舊例之意。 凡事, 宜三令五申, 而頃者不通之人, 無他飭勵之擧, 則飭宜有漸, 而於勸奬, 亦不可循常例。 居首學正泰觀、副正字權抗, 熟馬一匹賜給, 之次訓導文鳳壽, 特給半熟馬一匹。 不通人, 今番竝從重推考, 居粗人, 竝推考。 此後, 則或有不通人, 則依專經文臣例, 直捧傳旨。” ……

上曰:“名官厭讀經書, 漢語亦豈肯讀之乎! 但國家不可長無事, 若値不幸之時, 譯官輩盡走, 使通使傳語之際, 將何以爲之耶! 惟其不知也, 故雖常時奉使之際, 每疑譯官輩之欺瞞, 此, 豈小事乎! 今後, 則勿論門地, 以純通人, 差下漢學敎授, 可也。”

金在魯曰:“聖敎雖如此, 惟彼盧泰觀、文鳳壽之類, 豈可爲敎授乎!”

上曰:“豈不愈於全昧漢語之人爲敎授乎!”

仍命承旨書傳敎曰:“自古年少文官, 申飭漢語, 蓋所以通使疆域之意。 近來百隷怠慢, 文具成習, 凡漢學敎授啓下時, 不識漢語, 而泛稱曉解漢語。 下以文具奏上, 上亦文具視下, 上下文具, 仍爲謬例, 徒有敎授之名, 其無勸奬之效。 殿講復舊漢學申飭之後, 決不可仍循謬習。 勿論地望, 此後, 則能曉漢語者, 爲敎授, 而其或以稍解者挾雜, 則昔之謂文具, 今則爲瞞奏。 以此該院捧承傳申飭。”

[주석-195]

『銀臺便攷』 「禮房攷」 〈漢學文臣殿講〉

四孟朔十一日取禀, 十六日行。

[주석-196]

『銀臺便攷』 「禮房攷」 〈漢學文臣殿講〉

考官三望、參考官四望、執冊承旨二望, 一依文臣殿講例差出。【擧行節次, 同文臣殿講例。】

[주석-197]

『銀臺便攷』 「禮房攷」 〈漢學文臣殿講〉

居首人及不與自不等賞罰, 同文臣殿講例。

[주석-198]

『續大典』 「禮典」 〈獎勸〉

製述文臣, 令本曹抄啓【通訓以下年五十以下, 竝抄, 曾經侍從罷散人及承文院未免新者, 竝許赴。】, 每年春秋仲朔, 或親臨或命官【同專經殿講。】, 命題試製【以賦、表、策、論、箴、銘、頌、律詩中列擬受點。】, 科次賞罰【不入場、不呈券者, 禁推, 更等, 則重推, 外等, 則罷職, 連三次居首者, 加資, 間三次者, 右職陞遷。】。

[주석-199]

『銀臺便攷』 「禮房攷」 〈文臣製述〉

歲首, 製述文臣年滿五十一歲人, 减下。

[주석-200]

① 『성종실록』 12년 12월 6일(병오)

司憲府掌令金學起來啓曰:“聞明日聚文臣製述于殿庭。 若訪問治道, 則美矣, 邇者, 或庭試, 或課試, 專尙文藝, 恐非美事。 況文臣各有職掌, 恐因以廢事。 命停, 何如?”

傳曰:“試策與論, 可知治道。”

② 『성종실록』 16년 9월 5일(계축)

居孝又啓曰:“聞近者文臣製述日, 試官及文臣等, 賜酒。 臣恐無知之民皆以爲闕內且用酒爭相崇飮也。”

③ 『성종실록』 16년 10월 22일(기해)

文臣製述, 掌隷院司議表沿沬居首。 命加一資。

④ 『성종실록』 17년 1월 21일(무진)

傳于承政院曰:“予之試文臣製述者, 欲勵其才也。 然不可徒尙詞章, 又欲講經史。” 仍命尹弼商、李克培、盧思愼、尹壕、李克增、李坡、鄭佸、鄭蘭宗、成俊、金升卿、成俔、金宗直、盧自亨、柳允謙爲試官, 講文臣書。 惠民署敎<換→授>黃玎最優, 賜馬一匹。

⑤ 『중종실록』 28년 8월 27일(정유)

傳曰: "晦日文臣製述試官吏曹判書金安老、左贊成尹殷輔, 明朝命招, 富平府使李希輔來製事, 幷議爲之。"

⑥ 『중종실록』 28년 9월 7일(병오)

文臣製述居首閔齊仁, 武臣試射居首元松壽, 俱加資。

[주석-201]

『大典後續錄』 「吏典 」 〈考課〉

應製、月課、文臣製述, 年終通計, 三次不作者, 推論, 十次不作者, 降一資。

[주석-202]

① 『명종실록』 10년 5월 1일(갑오)

上親試弘文錄及被選文臣製述, 又試儒生講經。

② 『명종실록』 12년 4월 16일(기해)

上御慶會樓下, 試文臣製述【通政以下。】, 又觀射【有武才文臣。】。 儒將等, 則命坐於東階上, 別令以方略之事, 製進。

[주석-203]

① 『영조실록』 17년 4월 23일(정사)

初立文臣製述法.

敎曰:“以春秋仲節, 堂下文臣製述稟行, 而非親臨, 則命官書題, 依科製例受點, 考官之數, 亦依殿講例, 參考官, 俱以堂上備擬, 其無故不參人及更外者, 禁推。”

② 『승정원일기』 영조 17년 4월 23일

又使珽書傳敎曰:“依文臣殿講例, 以春秋中朔堂下文臣製述稟行, 而非親臨, 則命官書題, 依科書題例受點, 考官之數, 亦依殿講例, 參考官, 俱以堂上備擬。 其無故不參人、更外者, 依殿講不參、不通例捧傳旨。”

③ 『승정원일기』 영조 17년 5월 1일

傳于趙明履曰:“凡事, 令行之後宜行。 此, 初行, 雖踰時, 文臣製述, 待開門擧行, 殿坐資政殿, 而時刻, 以卯初爲之。”

④ 『승정원일기』 영조 17년 5월 2일

❶ 辛酉五月初二日卯時, 上御崇政殿。 親臨文臣製述, 行都承旨洪景輔, 左承旨任珽, 右承旨趙明履, 左副承旨元景夏, 右副承旨徐命珩, 同副承旨李道謙, 假注書李聖運·李塾, 記事官金相福·黃景源, 由東西閤分入, 以次進伏於御榻東偏訖。

景輔進曰:“司書李宗迪, 纔已入參於會圈, 而聞其遭慘喪云。 在前殿講時, 遭服制者, 有拔去之規, 李宗迪, 亦依此例拔去, 似宜矣, 敢達。”

上曰:“拔去, 可也。”

明履進曰:“預備翰林李益輔, 今方待令於門外, 使之入庭而應試, 何如?”

上曰:“依爲之。” 試官率應試人員, 行四拜於殿庭畢。

領議政金在魯進伏曰:“夜間聖體, 若何?”

上曰:“一樣矣。”

在魯曰:“大王大妃殿氣候, 何如?”

上曰:“安寧矣。”

在魯曰:“王世子氣候, 何如?”

上曰:“無事矣。”

上曰:“刑房承旨進來。 試官望單稟達之際, 中官誤傳, 當該中官, 從重推考。 試官洪聖輔在京, 而初以在外付標以入, 當該承旨推考, 可也。”

在魯曰:“今此製述, 未有前規, 而一依殿講例, 以年四十爲限, 不許應製。 然而製述有異於講, 講, 則年多者, 果難爲之, 而製述, 則年雖稍多, 豈不能爲之乎! 或有欲爲入場者, 而拘於朝令, 不得入來云矣。”

上曰:“欲有下敎, 而日勢已晩, 書題當下之矣。” 以御筆書下玉堂柱石賦題。

在魯曰:“此題與松都命題同, 未知其解題, 如使臣等製進, 則何以開絃乎? 臣請聞其解題矣。”

上曰:“御題, 本無出解之規矣。”

在魯曰:“如不出解題, 則宜使應試人知此題之出於某書, 然後可以考見而製得矣。 不然則何以開絃乎!”

上曰:“御題, 亦無此規矣。 如不可開絃, 則改題可乎?”

戶曹判書金始炯曰:“御題事體重矣, 旣出而還入, 恐傷事體矣。”

上謂在魯曰:“卿之登第時書題, 亦御題, 而不出解題, 故人多不知而作云矣。”

在魯曰:“其時, 雖無解題, 而書題中有欹器二字, 故尙有依據處矣。 如此題, 則何以製得乎!”

上曰:“然則書題還入, 可也。” 景輔以書題還上之。

上曰:“講經文官, 多入庭乎?”

始炯曰:“似然矣。”

上曰:“欲出策文, 而恐其難製矣。”

金尙星曰:“常時無策工之人, 猝難成篇矣。” 上又書下御題, 乃鐵杖木馬銘也。

在魯曰:“此題, 則果好矣。”

景夏曰:“頃日, 進排官汰去事, 命下後, 諸司皆已現告, 而獨廣興倉官員, 互相推諉, 故因本院啓辭, 有拿處之命矣。 其後因大臣所達, 他司進排官, 旣已分揀, 則廣興倉官員, 何以爲之乎?”

上曰:“次對時, 亦已爲分揀矣。”

在魯曰:“製述, 則異於殿講, 而赴試之人甚少矣。 罷散人竝宜許赴, 而今番, 則未及變通, 後日, 則宜有稟定之道矣。”

明履曰:“今日晝講爲之事, 命下矣。 何以爲之乎?”

上曰:“停。”

上曰:“會圈, 已爲之乎?”

明履曰:“已爲之矣。”

上曰:“被圈者, 幾人乎?”

在魯曰:“十九人矣。”

上曰:“都堂錄, 有入啓之規乎?”

在魯曰:“入啓矣。 今日之科, 異於文武科及殿講, 終日殿坐, 似無益, 而恐勞聖體, 姑還小次, 似好矣。”

上曰:“予亦欲還入矣。”

在魯曰:“召試節目中, 臣意, 則欲罷臺監坐月臺之事, 而未及稟定矣。 左相送言于臣曰‘召試時, 使應試人員自持其飯, 而勿爲易書, 使之率入能書書吏各一人, 似好。’云矣。”

上曰:“依爲之。 而翰林取才講時, 何官進去乎?”

在魯曰:“領、監事及春秋館諸堂上, 皆進去, 而玉堂亦以執冊官進去矣。”

上曰:“召試時, 鄕軍之入場不可, 元景夏之言, 是矣。”

在魯曰:“試所中凡干使喚, 非軍士, 則何以爲之乎?”

景夏曰:“鄕軍之鄕字, 終似如何矣。”

上曰:“元景夏, 以鄕字, 有意看得, 則過矣。”

在魯曰:“鄕軍, 乃元軍也; 京軍, 乃雇立也。 鄕軍之入場者, 乃所以重試所之意, 而非疑之也。”

上曰:“大體則然矣, 而待下之道, 不可已甚, 拔去鄕軍, 可也。”

在魯曰:“節目, 旣上之後, 不可屢次改付標, 更書節目以入, 何如?”

上曰:“依爲之。 而元景夏, 亦動於浮議矣。 如景夏者亦動, 則其他浮薄之人, 尙又何說! 可爲慨然矣。”

景夏曰:“臣疏, 非以會試爲非也, 所非者, 不過節目間事也。”

上曰:“節目中, 有鄕軍乎?”

始炯曰:“節目中有之, 而重試殿試, 皆有鄕軍矣。”

景輔曰:“親臨殿坐時, 左、右史, 當分左右入侍, 而下番翰林、廳注書, 失次入侍。 推考, 何如?”

上曰:“依爲之。”

上曰:“製述擧案, 入之。”

上問具聖任曰:“都試時, 三矢中, 能越一二矢, 則可不落職乎?”

聖任曰:“雖越一矢, 可以得免。 而三日內禁軍之才落者, 十五人矣。”

上曰:“何間, 當畢試乎?”

聖任曰:“不過三四日間當畢矣。”

上曰:“差備官皆待令乎?”

聖任曰:“兵曹郞官、訓鍊奉事、習讀官, 皆進去矣。”

上曰:“以時服進去乎?”

在魯曰:“然矣。”

始炯曰:“都試時, 臣亦見之, 誠朝廷之一盛會也。” 李聖運持製述擧案而傳于明履。

上曰:“擧案, 承旨讀之。” 明履讀訖。

上曰:“凡幾人耶?”

明履曰:“二十三人矣。”

始炯曰:“俄者大臣已達, 而應製之人太少, 有非勸奬之盛意矣。”

上曰:“限幾歲, 則爲好乎?”

在魯曰:“如以四十九歲爲限, 則太老, 但以四十歲爲限, 則太少。 今番, 則限四十不入, 而曾經三司之罷散者, 一倂不入, 故其數至少, 未免埋沒矣。”

景輔曰:“今番, 則槐院未免新者, 亦不入矣。”

在魯曰:“此, 亦無前之規也。 曾前文臣庭試, 則皆入見矣。”

上曰:“吏文、漢學講之規, 何如耶?”

始炯曰:“漢學講, 則自二十以後被選, 吏文講, 則自三十以後被選, 皆限四十減下矣。”

上曰:“朔試射之規, 何如耶?”

在魯曰:“文臣朔試射, 限年五十爲之。 而近來名官任便, 送言于兵判, 稱以臂病, 不及限, 而先爲減下者, 多矣。”

上曰:“朔試射之規, 何如耶?”

明履曰:“四十後, 則亦爲減下矣。”

上曰:‘禮房承旨出去, 問朔試射及朔書之限年, 可也。“

在魯曰:“今番製述時, 不入場、不呈券人員, 竝罷職事, 定式矣。 名官之或爲任便而如此者, 固爲可憎, 而至於治經登科者, 雖欲製呈, 何以成篇乎?”

上曰:“以禁推改定式, 可也。”

在魯曰:“後日製述時, 年歲, 則以五十爲限, 而四館之未免新者, 亦有權著紗帽之規。 罷散人員及未免新者, 皆付軍職, 使之入見, 似好矣。”

上曰:“文臣罷職者, 使之付軍職入見, 太過矣。”

在魯曰:“文臣庭試時, 罷散人皆爲入見, 製述與庭試, 似無異矣。”

上曰:“四館未免新者、年五十以前者及罷散人員, 依大臣所達, 竝許赴製述事, 爲定式, 可也。”

始炯曰:“文臣庭試, 則外官亦入見矣。 製述之科, 出於勸奬之意, 則廣聚, 似無妨矣。”

景夏曰:“製述與庭試, 似有間。 爲製述而罷職人之付軍職太過者, 誠如聖敎矣。” 李聖運, 以朔試射、朔書限年定式, 入傳于明履。

上曰:“欲有下敎而未及矣。 朔試射之減下太紛紜, 五十前無得減下事, 分付兵曹, 可也。”【出擧條。】

在魯曰:“水剌時, 不遠, 姑還小次, 似好矣。”

上還小次後, 使中官傳敎于承旨曰:“試券畢捧後, 稟達, 可也。”

❷ 未時, 上復殿坐。 ……景輔, 以先捧試券一軸上之。

上曰:“試官分考, 可也。”

在魯曰:“試券不多, 何必分考乎?”

始炯曰:“置試券於中間, 諸試官分左右考之, 以爲自上親覽之地, 似好矣。”

上曰:“兪。” 天字試券取考之際, 皮封先拆。

在魯曰:“未考之前, 皮封已拆, 雖異於科擧, 何以爲之耶?”

上曰:“拔去, 可也。 如儒生輩, 則必堅封也。” 仍命拆見, 則乃司錄李澤徵也。

上曰:“拔去者, 異於更外, 則置之, 可也。”

明履曰:“拔去者, 不捧禁推傳旨乎?”

上曰:“兪。”

尙星曰:“應製太遲矣。”

景輔曰:“此後, 則宜有定時刻之事矣。” 上無發落。

上曰:“催促呈券之聲, 連續不絶, 此後間間爲之, 可也。”

尙星曰:“緩考, 則似近文具, 落者, 不可皆書次等, 宜有外更也。”

景輔曰:“外更, 雖不可多出, 亦不可不書一二丈耳。”

上曰:“欲有下敎而未及矣。 今, 則立法之初, 亦宜峻考, 不然, 則亦一文具也。 一試券, 有四六序, 而在魯以違簾拔之。”

上曰:“違簾者, 與外更, 何如?”

始炯曰:“勝於外更矣。” 拆見, 則乃李昌誼也。 試官考試畢。 景輔, 以入格試券五丈入啓。

上, 以三下中一試券還下曰:“此作, 句數太少, 可謂塞責, 以次等降書, 可也。”

在魯曰:“此文, 頗有文法, 全篇通押一韻, 實有工程, 落之可惜矣。”

上曰:“然則姑置之, 見其他作, 然後以決取舍耳。”

俄而又下敎曰:“俄者所下之文, 還上, 可也。 他作無勝此者, 其文若見落, 則幾乎冤屈矣。”

上覽畢, 親拆而下問曰:“李壽鳳, 誰也?”

在魯曰:“咸陵君李澥之一家也。”

始炯曰:“故判書李森之六寸孫也。”

上曰:“洪重孝, 誰也?”

景輔曰:“臣之五寸叔也。”

始炯曰:“故承旨萬紀之子, 而前年文科壯元也。” 上, 以試券還下, 而李聖運書榜目, 副司果鄭彙良、權知正字李壽鳳、兵曹佐郞洪重孝、吏曹佐郞李成中、權知正字李永祿, 凡五人矣。

上口號傳敎, 使明履書之曰:“居首副司果鄭彙良, 熟馬一匹賜給。 今番勸奬, 于初頭試取, 而其文可觀。 之次權知副正字李壽鳳, 特賜半熟馬一匹。”

始炯曰:“製述, 依殿講例, 而今番, 則之次亦有賞格, 誠異數矣。”

上曰:“果爲異數矣。”

在魯曰:“今番文臣製述時, 病不進及不呈券者, 禁推, 更外者, 罷職事, 定式。 而臣意, 則名官之任便不入場、不呈券者, 誠爲可憎, 而至於遐方講經登科之人, 素無製述工程, 其不能製呈, 固無足深責。 今此更等三券, 必是鄕人講經科, 而若皆罷職, 則誠可矜憫。 俄聞都承旨洪景輔之言, 則以爲‘不入場、不呈場者, 禁推, 爲更外者, 罷職, 則罷職者, 反不如禁推而不失官之爲愈。 今後, 則無製述之工者, 必不肯入場製呈。’云, 其言果然矣。 今若以更者從重推考, 外者罷職, 則似好矣。”

上曰:“便者長便, 苦者長苦。 今番之擧, 欲爲勸課名官輩, 而鄕人反受其苦矣。 依爲之。”

景輔曰:“然則不入場與不呈券者, 禁推, 外, 則罷職, 更, 則從重推考乎?”

上曰:“依爲之。”

[주석-204]

『續大典』 「禮典」 〈奬勸〉

製述文臣, 令本曹抄啓【通訓以下年五十以下, 竝抄, 曾經侍從罷散人及承文院未免新者, 竝許赴。】, 每年春秋仲朔, 或親臨或命官【同專經殿講。】, 命題試製【以賦·表·策·論·箴·銘·頌·律詩中, 列擬受點。】, 科次賞罰。【不入場·不呈券者, 禁推, 更等, 則重推, 外等, 則罷職。 連三次居首者, 加資, 間三次者, 右職陞遷。】

[주석-205]

① 『승정원일기』 정조 1년 2월 17일

上曰:“文武臣製講, 『續典』有稟旨擧行之規, 而近來此法解弛, 至於廢却古例。 此後, 則每於當朔啓稟, 而自今月爲始之意, 分付政院, 可也。”

② 『銀臺便攷』 「禮房攷」 〈文臣製述〉

二、八月初一日, 廳坐, 以何日爲之事, 取禀。【丁酉二月十七日定式。】

[주석-206]

『銀臺便攷』 「禮房攷」 〈文臣製述〉

前期一日, 讀券官三, 議政一望【時、原任大臣中出疆及罷職, 不爲擬望。】、正一品一望、從二品一望, 對讀官四, 正三品以下【應製人, 不得擬。】備擬, 與試所承旨一望同爲入啓。

[주석-207]

『銀臺便攷』 「禮房攷」 〈文臣製述〉

製述文臣, 禮曹抄啓。【通訓以下年五十以下, 竝抄, 曾經侍從罷散人, 權着冠帶, 承文院未免新者, 幷許赴,  每年春秋仲朔, 或親臨或命官。 不入塲、不呈券者, 禁推, 更等, 重推, 外等, 罷職, 白文呈券, 論罪, 連三次居首, 加資, 間三次居首, 右職陞遷, 明經科白文呈券, 勿爲罷職。 ○ 歲首製述文臣年滿五十一歲人, 减下。 御覽官案, 請出修正, 而自禮曹擧行。】

[주석-208]

① 『典律通補』 「禮典」 〈獎勸〉

漢語、吏文【漢語、吏文文臣, 令槐院抄二十九歲以下人, 習漢語, 三十九歲以下人, 習吏文, 並四十九許頉。】

② 『銀臺便攷』 「禮房攷」 〈吏文製述〉

吏文製述文臣, 承文院抄啓。【正宗乙卯, 因下敎定吏文、漢學製講之法。 吏文製述, 依文臣製述例, 每年春秋仲朔, 政院禀旨擧行。 文臣年四十八歲以下, 抄啓, 四十九歲以上, 减下, 加抄、减下, 一依朔書楷、篆例, 抄於每科新榜, 减於每年歲首, 而幷自承文院句管。 ○ 製述時入格與規避不進、入庭不作等賞罰, 一從文臣製述例擧行。】

[주석-209]

① 『태종실록』 7년 3월 24일(무인)

一, 漢吏之文, 事大要務, 不可不重。 今醫譯陰陽律學, 皆有科目, 而此獨無, 誠爲闕典。 乞依前朝明經科例, 文科終場, 竝試吏文之士, 許於正科同榜唱名, 使與雜科殊異。 其赴文科者, 有欲幷試吏文, 聽, 乃於正科之內, 加其分數。

② 『태종실록』 11년 6월 3일(임진)

議政府上應奉司事宜。 啓曰:“文書應奉司呈‘本司專掌事大文書, 所係匪輕。 前此, 以王府文書, 應奉司幷郞舍口傳, 專習職事, 近於永樂六年間, 以兼官敎下, 正三品知事一、從三品僉知事一、四品檢討官二、五品校理官二、六品修撰官二、參外書記四, 專習吏文, 以備製述。 近來或因本司務劇, 或因遞代無常, 竟無實效。 乞依曾設銜名、員數, 充爲祿官, 廣選可當職任者, 敦加奬勸, 以備任用, 其書寫文書兼習吏文, 亦以他官兼之, 仍<今→令>提調官逐日坐司, 嚴加考察, 每於朔望, 擬出題目, 課試咨呈、奏啓, 第其分數, 置簿記錄, 以憑歲季試才之考。 若案司一節繳連, 上押事大文書, 提調官坐本司僉押, 以申敬謹之禮, 永爲恒式。’” 從之。

[주석-210]

① 『세종실록』 15년 6월 9일(경인)

承文院啓:“本院祿官及權知, 每十日一次, 令製吏文, 考定高下, 每朔啓達, 歲抄通計, 傳報吏曹, 以憑陞黜。 且講所讀書, 籍其通不通、誦不誦, 每朔啓達, 褒貶時, 憑考施行。” 從之。

②『세종실록』 17년 5월 9일(경진)

承文院提調啓:“前此受敎, 院祿官、兼官, 每十日試吏文, 歲抄通計等第, 傳報吏曹, 以憑黜陟, 然不通計講學分數, 似爲未便。 請合計製述及講學分數, 定其高下, 每歲抄啓聞, 一等加資, 連三年一等加職, 不肯加勉連三年居三等左遷, 其參外去官之法, 通計三年分數, 一等敍本院及淸要職, 二等外敍, 三等敍西班, 以爲勸懲。” 從之。

③『세종실록』 17년 6월 29일(기사)

承文院提調啓:“本院奏本、啓本及表箋副本書寫人數少, 若不勸勵, 將恐廢絶。 自今每朔三次吏文製述時, 竝令寫字, 第其高下, 量給分數, 當殿最憑考施行。” 從之。

[주석-211]

『經國大典』 「禮典」 〈獎勸〉

○ 承文院官員, 每旬提調講所讀書【詩書四書魯齋大學直解小學成齋孝經少微通鑑前後漢吏學指南忠義直言童子習大元通制至正條格御製大誥朴通事老乞大吏文謄錄。】, 又製吏文, 給分數, 歲抄通考, 定等第【一等, 毋過三人。】啓聞, 一等入格者, 準一上考; 五次一等者, 加階【階窮, 則陞職。】。 寫字者, 亦第高下, 憑考殿最【副本、奏本、咨文、表、箋、方物狀中二十道書寫者, 準一上考; 漢語、吏文、寫字特異者, 雖犯罪作散, 除重犯私罪外, 仍仕。 ○ 七品以下則四仲朔都提調提調合坐講所讀書三處俱略以上者隨例遷轉粗通者勿轉不通者罷職。】。

[주석-212]

① 『승정원일기』 효종 7년 3월 4일

右議政沈之源所啓:“承文院褒貶時, 吏文製述, 乃是法典內事, 而近來被抄之人, 慢不惕念, 太半不製, 事極寒心。 今後, 則各別申飭, 使之一一製呈, 何如?” 上曰:“依爲之。”

② 『승정원일기』 영조 36년 7월 28일

❶ 傳于安𠍱曰:“吏文製述, 昔年勸譯者, 今日欲爲試焉, 被抄人中在京無故人書入, 當抽牲命取。 殿座時刻, 午正三刻, 試官, 承文提調備入, 參考官, 皆以堂上備望, 承旨, 吏、禮房入侍, 侍衛, 入直擧行。”

❷ 尹東暹啓曰:“‘今日吏文製述殿座時, 承旨, 吏、禮房入侍。’事, 命下, 而吏房承旨李景祜, 以式暇不爲仕進矣。 所當牌招, 而拘於廳規, 不得請牌, 何以爲之? 敢稟。”

傳曰:“同副承旨入侍。”

❸ 金尙喆, 以都摠府言啓曰:“今日入直軍兵等, 中日習射事, 標信命下矣。 吏文製述親臨殿座相値, 不得爲之之意, 敢啓。”

傳曰:“知道。”

❹ 庚辰七月二十八日午時, 上具翼善冠、衮龍袍, 御景賢堂。 親臨吏文製述入侍時, ……

③『승정원일기』 영조 43년 10월 12일

丁亥十月十二日辰時, 上御集慶堂。 吏文製述入侍時, ……

④ 『승정원일기』 정조 2년 10월 11일

❶ 以吏文製述入庭不作人禁推傳旨, 傳于尹塾曰:“明經人分揀。”

❷ 戊戌十月十一日辰時, 上詣仁政殿。 親臨吏文製述、漢學殿講入侍時, ……

弘履曰:“文臣製述入格及入庭不作不進者, 各有賞罰, 已定規例, 而至於吏文製述、漢學殿講, 元無賞罰磨鍊, 一依文臣製述例, 永爲定式施行則好矣。”

上曰:“可也。”

❸ 戊戌十月十一日申時, 上御熙政堂。 吏文製述科次入侍時, ……

上曰:“今番入庭不作, 衆所共知實病外, 一倂捧禁推傳旨。”

[주석-213]

① 『승정원일기』 정조 19년 4월 29일

全羅道暗行御史李羲甲書啓:“‘啓下吏曹爲旀。 士大夫之不讀律文, 實爲識者之譏笑兺除良。 至於吏文, 其爲關係於官府公私文書, 無異於經傳之諺讀, 而近俗皆不致察乙仍于, 甚至繡啓句語, 有此不成話頭之吏讀, 遍考原書, 初不近似。 大抵吏文, 昉自弘儒侯薛聰, 伊後勘定, 作爲金石不易之典, 則如是魯莽, 豈成說乎! 有司堂上中吏判知悉, 全謄吏文一冊, 具音釋印出, 分給京各司聽訟衙門及諸道營閫。 因此而又有提飭者。 事大之吏文, 雖異於國中之吏文, 制置法意, 果何如! 其程選冊子, 不但用於承文參下之九處講、六臘貶坐之政府講而已, 臨殿試題也, 頭辭、結語, 渠各誦書。 而又於文臣之新出身者, 三十以前科, 應付漢學殿講, 其外, 竝付吏文製述, 一如專經殿講春秋製述之規, 而十數年來, 全然抛置。 出身之文臣不知漢學與吏文之爲何許物事, 愛禮之義, 固如是乎! 令槐院、譯院, 考例草記, 如式抄啓, 以爲修明舊典之地事, 使之知悉。’爲良如敎。”

② 『승정원일기』 정조 19년 5월 2일

閔昌爀, 以承文院都提調意啓曰:“全羅道暗行御史李羲甲書啓判付內‘……’事, 判下矣。 取考本院事例, 則文臣之二十九歲以前登科者, 付之漢學殿講, 三十歲以後登科者, 付之吏文製述, 使之肄習, 而其講試之規, 則一如專經殿講春秋製述, 及至四十九歲, 始爲減下, 三十九歲以後登科者, 竝無入屬吏漢之事矣。 近來新進文官, 入屬吏漢之後, 初不講習, 全廢舊規。 今此聖敎, 亶出於修明舊典勉勵新進之至意。 方自臣院另加提飭, 而若其入屬之年限、講試之程式, 自有應行之舊例, 今不必更事抄付。 以此判付內辭意, 分付各司, 使之知委於吏文、漢語之各其年限入屬文臣, 俾各常時肄習, 期有實效之地, 何如?” 傳曰:“允。 專經講及製述、朔書、朔射文臣, 雖有應定之年歲, 而每科禮·兵曹、政院抄啓, 每歲亦以年滿人減下別單, 古例卽然, 而吏漢製講, 則特以後出之式, 科後不抄, 歲初勿論。 以是人皆不知有製講之法。 此後, 依右例, 槐譯兩院中句管抄啓與減下而試取之, 每年幾次, 指一定式。 內閣講製、試射也, 吏漢, 則異於是, 通同抄啓, 可也。”

③『승정원일기』 정조 19년 5월 5일

任希存, 以承文院官員以都提調意啓曰:“以本院漢語殿講、吏文製述事草記, 傳曰‘允。 專經講及製述、朔書、朔射文臣, 雖有應定之年歲, 而每科禮·兵曹、政院抄啓, 每歲亦以年滿人減下別單, 古例卽然, 而吏漢製講, 則特以後出之式, 科後不抄, 歲初勿論。 以是人皆不知有製講之法。 此後, 依右例, 槐譯兩院中句管抄啓與減下而試取之, 每年幾次, 指一定式。 內閣抄啓文臣之近皆許頉於專經講及製述、朔射者, 自有內閣講製、試射也。 吏漢, 則異於是, 通同抄啓, 可也。’事, 批下矣。 漢語殿講, 則依專經殿講例, 每年四孟朔, 令政院稟旨擧行, 吏文製述, 則依文臣製述例, 每年春秋仲朔, 亦令政院稟旨擧行, 而堂下文臣之年滿四十九歲者, 無論吏漢, 自當減下, 四十八歲以下者, 隨其登科時各其年限, 一竝別單書入, 而內閣抄啓文臣, 依下敎通同書入。 至於新及第加抄、年滿人減下, 一依楷篆抄減例, 加抄, 則書入於每科新榜, 減下, 則書入於每年歲首, 而從前吏漢之抄, 臣院竝爲句管, 今不必分屬於譯院。 自臣院, 以此定式施行, 何如?”

傳曰:“允。”

④ 『승정원일기』 정조 19년 7월 2일

勉兢曰:“漢學講, 則依專經殿講例, 每年四孟朔, 令政院稟旨擧行, 吏文製述, 則依文臣製述例, 每年春秋仲朔, 亦令政院稟旨擧行事, 新爲定式, 自今秋孟朔, 當爲稟旨矣。 吏文製述, 則依文臣製述例, 每於二、八月初一日, 以‘何日爲之?’ 仰稟, 恐合事宜。 至於漢學殿講, 則依專經殿講例, 不可無元定之日。 且聞‘漢學應講冊子, 尙未印頒, 諸文臣姑未肄習。’云, 今朔, 則恐無以應講, 故敢此仰達矣。”

上曰:“依爲之。 漢學殿講, 以孟朔十六日定式, 可也。”

⑤ 『승정원일기』 정조 20년 2월 1일

李晩秀啓曰:“吏文製述, 依文臣製述例, 春秋仲朔取稟事, 定式矣。 以何日爲之乎? 敢稟。”

傳曰:“二十日爲之。”

[주석-214]

① 『승정원일기』 정조 20년 2월 1일

李晩秀啓曰:“吏文製述, 依文臣製述例, 春秋仲朔取稟事, 定式矣。 以何日爲之乎? 敢稟。”

傳曰:“二十日爲之。”

② 『승정원일기』 정조 21년 8월 1일

金履翼啓曰:“吏文製述, 以何日爲之乎? 敢稟。”

傳曰:“漢學殿講日, 同爲設行, 可也。”

[주석-215]

『銀臺便攷』 「禮房攷」 〈吏文製述〉

讀券官三望、對讀官四望、試所承旨一望, 一依文臣製述例差出。【擧行節次, 同文臣製述例。】

[주석-216]

『銀臺便攷』 「禮房攷」 〈吏文製述〉

❶ 吏文製述親臨時, 試官行禮後, 自試官以下出待賓廳, 史官奉御題詣賓廳, 輪示製述文臣, 各於闕內公廨製進, 收券於賓廳。【丙辰四月二十六日親臨吏文製述時, ‘欽惟恭遇等句語稱號結辭, 旣有所重, 不可坐椅呼題, 坐席書券。’事, 詢問儀註于大臣, 以此定式。】

❷ 癸亥十月二十二日, 親臨便殿吏文製述敎是時, 試官行禮後, 試官及應製文臣出待賓廳, 承史、侍衛亦爲權退, 而修正御題筒入之矣。 以承傳色下御題筒于本院【擬朝鮮國王姓某遣陪臣崔潤德討平婆豬江野人李滿住限申時。】, 史官持御題, 試所承旨隨後詣賓廳, 與諸試官分左右序立, 史官持御題輪示應製文臣, 文臣跪於階下, 各謄御題後, 還盛御題于筒, 詣本院, 請承傳色還入。 試所承旨又詣賓廳收券訖, 以試券, 請承傳色入啓後, 承史、侍衛復詣閤外, 待科次入侍命下, 入侍矣。 上敎以坐椅科次未安, 命試官還出科次于賓廳事, 下敎, 而左通禮仍跪啓禮畢, 承史、侍衛以次退出。 試官與試所承旨出來賓廳, 科次出榜後, 優等試券及榜目, 盛紅函, 請承傳色入啓【出榜時擧行, 已見文臣製述條。 自三下至更外違雷, 幷爲出榜, 賞罰, 一依文臣製述例捧傳旨入啓。】。

[주석-217]

『銀臺便攷』 「禮房攷」 〈吏文製述〉

製述時入格與規避不進、入庭不作等賞罰, 一從文臣製述例擧行。】

[주석-218]

『增補文獻備考』 「選擧考」 〈科制〉

十五年, 命行文臣月課之法。 [補]王, 以業文之士纔得科名, 牽務廢業, 使年十五以下未經知製誥者, 翰林院出題, 令每月進詩三篇、賦一篇, 在外文臣, 自爲詩三十篇、賦一篇, 歲抄附計吏以進, 翰林院品題以聞。【文臣月課法, 始此。】

[주석-219]

① 『增補文獻備考』 「選擧考」 〈考課〉

李晬光曰:“文臣勸課之規, 在平時, 有文臣庭試、月課庭試、吏文庭試、漢語殿講、專經殿講、試射、篆文朔書、寫字, 其規不一, 而各有賞罰, 俱載於法典。 自變後, 庭試、殿講、課試幷廢而不擧矣。”

② 『續大典』 「禮典」 〈獎勸〉

月課文臣, 令大提學抄啓【通訓以下弘文館人員及有文名者, 竝抄。】, 每年四等, 大提學命題試製【奏、表、賦、頌、序、贊、議、說、論、七言律詩·排律詩、五言律詩、古詩中出九題。】, 科次入啓賞罰【不作者及所作未滿六題者, 推考; 連三次不作者, 罷職, 外任, 則推考; 連三次居首者, 加資。】。

③ 『典律通補』 「禮典」 〈獎勸〉

月課【月課文臣, 令大提學抄弘文館人員及有文名者, 每年四等, 大提學, 奏、表、賦、頌、序、贊、議、說、論、七律、排律、五律、古詩中, 出九題, 在家製進, 科次入啓, 不作者及所作未滿六題推考, 連三次不作罷職, 外任推考, 連三次居首加資。『續』 『補』】

[주석-220]

『增補文獻備考』 「選擧考」 〈薦用〉

八年, 命大提學卞季良, 選年少文學之士, 賜暇讀書湖堂。 季良選權採、南秀文、辛碩祖。

[주석-221]

『성종실록』 7년 6월 27일(무술)

賜暇讀書文臣勸奬事目:“一, 各其所讀經史卷數, 每於節季, 開寫以啓。 一, 每朔三次製述, 與藝文館員月課一時製述等第, 而勸賞亦依藝文館施行。 一, 正至及大慶大賀外, 凡一會勿參。”

[주석-222]

① 『續大典』 「禮典」 〈獎勸〉

通訓以下文臣文學特異者, 令大提學抄啓賜暇, 湖堂讀書【六朔相遞, 而毋差臺諫、劇務, 專意學業。】, 或特命考講, 或命題製述, 第其高下, 每朔季, 各其名下, 懸錄書啓【製述時未參人員, 送題追製。】。

② 『典律通補』 「禮典」 〈獎勸〉

通訓以下文臣抄啓勸奬, 有賜湖堂【湖堂文臣, 令大提學抄文學特異者, 賜暇湖堂讀書, 六朔相遞, 毋差䑓諫劇務, 或命考講, 或命題製述, 第其高下, 每朔季書啓, 製述時未參人, 送題追製。『續』】

[주석-223]

① 『續大典』 「禮典」 〈獎勸〉

朔書文臣, 令承文院抄啓【通訓以下年四十以下, 竝抄。】, 每朔試以楷書、篆書【楷書, 則滿百字, 而附眞草; 篆書, 則滿四十字, 而大·小篆、上方大篆外, 禁斷。 『增』 儒生善楷篆者, 亦抄啓同試。】, 令二品以上官【自承政院預爲抄啓。】科次入啓賞罰【入格三下以上, 限第三賞給紙筆墨有差; 不書者, 禁推。】。

② 『典律通補』 「禮典」 〈獎勸〉

朔書【朔書文臣, 令槐院抄三十九歲以下人, 四十人許頉。 每朔試楷、篆, 楷, 則滿百字, 而附眞草, 篆, 則滿四十字, 而大·少篆、上方大篆外禁斷, 令二品以上官[『續』 『補』 ○ 政院預爲抄啓。]科次入啓, 限第三賞紙筆墨有差, 不書禁推。 『續』 ○ 儒生善楷、篆者, 亦抄啓同試。 『增』】

[주석-224]

『銀臺便攷』 「禮房攷」 〈朔書〉

庚子十一月初一日, 傳曰:“去月朔書, 例於後朔初一日科次, 則書進人員, 趁當朔晦書呈, 可也。 此後, 該房, 以此申飭, 當月晦日收捧, 翌日申前科次入啓。”【庚子十一月初一日。】

[주석-225]

『銀臺便攷』 「禮房攷」 〈朔書〉

❶ 朔書文臣, 承文院抄啓, 每朔試以楷、篆。【試官, 二品以上, 自本院抄啓, 每歲首, 自承文院年滿四十以上人减下書啓來呈, 則幷與本院試官加抄, 一体正書入啓。 ○ 楷書一百字、眞草二十字、篆字四十字, 被抄人員每朔書進, 本院科次日, 禮房承旨定試官, 割秘封塡字, 出送考試, 而出榜目, 幷與元券入啓, 三下以下自居首至第三等爲入格。 居首, 紙五卷、筆四枝、墨三笏, 之次, 紙三卷, 之次, 紙二卷。 榜目啓下, 則依例捧傳旨, 出榜時, 幷與有頉人同爲出榜, 試官, 榜末錄入。 無緣不書人員, 依定式禁推傳旨捧入。 ○ 朔書人員加抄, 則新榜分舘後爲之, 儒生中善楷篆人, 亦爲特抄, 而幷自承文院擧行。】

❷ 篆書大·小篆、上方大篆外雜軆書進者, 令政院申飭禁斷。【辛酉受敎。】

[주석-226]

『六典條例』 「吏典」 〈承政院〉 科試

文臣朔書試官, 二品以上抄啓。【每朔書進, 本院科次日, 禮房定試官, 割秘封塡字, 出送考試, 榜目啓下後, 依例捧傳旨。 ○ 無緣不書人員, 依定式禁推傳旨捧入。】

[주석-227]

『萬機要覽』 「財用篇」 〈戶曹各掌事例〉 別例房

朔書、篆文被抄文臣及試取入格儒生賞格。【每朔, 朔書及篆文居首, 各紙五卷、筆四枝、墨三笏, 之次, 各紙三卷, 又之次, 各紙二卷, 自政院先頒給, 捧傳旨會减。 ○ 入格儒生親臨頒賞時, 戶曹郞廳與工曹郞廳及長興庫官員各持紙、筆、墨, 依傳旨數帳前頒給。 ○ 科試頒紙與懸題紙、賞格等紙, 切勿以豐儲倉草注紙取用, 並以長興庫楮注紙擧行事, 正宗癸丑, 戶曹判書沈頤之陳達定式。】

2. 武試의 분류

[주석-228]

① 『萬機要覽』 「軍政篇」2 〈訓鍊都監〉

勸武軍官五十。【肅宗丁酉置。 以有地閥、好身手、膂力者爲之。】

② 『萬機要覽』 「軍政篇」3 〈禁衛營〉

勸武軍官五十員。【肅宗庚戌置。 兩班子枝差定, 無料, 中旬參試。】

③ 『萬機要覽』 「軍政篇」3 〈御營廳〉

勸武軍官五十員。【顯宗庚戌置。 並用士夫閑良, 無料, 中旬參試。】

[주석-229]

① 『승정원일기』 영조 20년 4월 19일

上曰:“訓將進前。” 聖應進伏。

上曰:“各營勸武設置之本意, 何如, 而昨日欲爲試射, 使之來待, 則元數中, 只有若干人待令, 已爲寒心。 而至於禁營, 則元數爲五十人, 而只有十五人, 何故而如此耶?”

聖應曰:“近來別薦出後, 有勢力者, 不入於勸武, 且勸武科, 久不行之, 故漸至數少矣。”

上曰:“其中御營廳, 最多南行宣薦, 禁營, 則只有張志恒一人, 其外, 則有宣薦者絶無。 此, 必擇其厚薄而然矣。”

聖應曰:“非擇厚薄也。 御營有中旬, 故然矣。”

上曰:“以勸武科取人, 着實擧行, 豈不好耶!”

聖應曰:“近來出身之多, 不勝其弊。 只以宣薦者言之, 臣之登科時, 猶不過二百矣, 日增月益, 今, 則幾至千數。 今, 雖內而三廳、各軍門, 外而僉、萬戶, 一時作窠, 全數塡充, 猶患不足, 豈非可悶之甚者乎! 勸武科, 雖廢之, 少無妨矣。”

上曰:“所達, 是矣。 而當初設立勸武者, 有儲養將才之意, 豈不勝於別薦耶!”

聖應曰:“別薦之弊, 果如聖敎。 士大夫家子弟, 非文非武, 左右無當之輩, 心欲爲武, 而恥於出脚, 必欲圖得別薦, 有若勉强而爲之者然。 一登其科, 朝暮驟躐。 以臣之無似, 登科數年, 致位至此, 其實, 則未及經事也, 弓馬蔑劣也。 此, 於國家, 無所藉賴, 而豈非倖門之大者乎!”

上曰:“此弊, 予已知之。 此後, 則雖有諸臣齊陳者, 決不從之。 勸武軍官, 申飭選擇, 可也。”

聖應曰:“近來無勸武科擧, 故士夫家閑良, 不欲入之矣。”

上曰:“勸武科久廢, 何也?”

聖應曰:“近來科擧頻數, 或一年之內, 再次有科, 出身之數, 不勝其多, 況可又爲勸武科乎! 此, 所以久廢也。”

上曰:“勸武有廳乎?”

聖應曰:“無之矣。”

上曰:“見身於大將乎?”

聖應曰:“無見身之事矣。”

上曰:“怪異矣。 有傳令乎?”

聖應曰:“有傳令矣。”

上曰:“佩傳令牌乎?”

聖應曰:“傳令牌, 則有之, 而或佩或不佩, 不爲管檢矣。”

上曰:“歲時, 亦不現於大將乎?”

聖應曰:“無之矣。”

上曰:“旣有傳令, 而終歲無來見, 大將之事, 極爲偃蹇。 若此者, 何不棍罰乎?”

聖應曰:“此, 亦有不可行者, 士夫家子弟, 豈可輒施決棍乎!”

上曰:“旣受傳令, 則卽是將校, 偃蹇者, 決棍, 有何不可乎!”

聖應曰:“昔在勸武之初設也, 大將聞某人之可合勸武, 則書送傳令, 而豈有樂受之人乎! 抵死不受, 則强爲投置傳令而已。 於營門, 雖有勸武軍官之名, 而其人, 則以士子自如也。 以士子自如之人, 豈可捉致決棍耶! 此, 所以雖無現身之事, 而亦不致責, 其來已久。 今, 則雖大將, 亦不以爲怪異矣。”

上曰:“然則此屬任意, 散處中外, 不問其去來乎?”

聖應曰:“然矣。”

上曰:“然則戊申年, 亦不來集乎?”

聖應曰:“雖未及問知, 而想亦不爲來集矣。”

上曰:“其時扈衛軍官來集乎?”

聖應曰:“扈衛軍官輩, 則來集云矣。”

上曰:“扈衛軍官, 亦來集, 則何獨於勸武軍官而不爲來集乎? 其入籍者, 望僥倖而已乎? 然則非設置之本意也。”

聖應曰:“扈衛廳, 則有定額, 有統領, 常時食料, 則與勸武軍官有間矣。”

上曰:“此後, 則勸武廳, 申飭修廢, 可也。 一百五十人, 豈可皆至大將! 而卿等之選擇, 則必以有將才者取之。 雖卿之親侄, 不才, 則勿取, 雖校書校理鄭宗柱之侄, 有才, 則取之, 可也。 予, 則當一視之矣。”

聖應曰:“聖敎申飭, 豈不奉行! 而近來勸武, 實不如古, 五十人中十五人, 亦以請而入之矣。”

上曰:“然則非勸也, 乃請也。”

聖應曰:“然矣。 非勸武, 乃請武矣。”

上曰:“此後, 予當不時試射, 卿等着實擧行, 可也。”

② 『승정원일기』 영조 29년 3월 27일

三月二十七日辰時, 親臨春塘臺。 勸武試才入侍時, ……

上曰:“三軍門大將勸武軍官充額, 何以爲來耶? 能有光色否?”

金尙魯曰:“臣聞兵判之言, 闕額旣多, 多以新充額云矣。”

上曰:“兵判, 已以善得自誇, 而請予一番召見矣。”

金尙星趨進曰:“小臣, 今日待罪矣。 勸武試才, 不爲久矣, 擧皆散而之四, 闕額夥然。 臣只取其世閥爲人, 以充其額。 脫道袍執弓矢, 皆不多日, 何以能善射乎! 鍊習成才之後, 則亦當爲國家日後之用矣。”

上曰:“兵判, 旣有自誇之言, 故慮或無色, 先爲如是矣。”

尙魯曰:“近來閑良不射習射騎芻, 故無善射者矣。”

上曰:“南行路開, 渠輩, 惟以平才僥倖科擧, 豈射習射騎芻乎!” 景祚告尺量步數如前儀。

上曰:“唯。” 景祚退呼尺量步數, 軍器寺官員計算。

上曰:“彼算, 石耶? 木耶?”

金聖應趨進曰:“木矣。”

上曰:“彼執尺量者, 年幾何耶? 爲此任, 亦久矣, 予於開城府, 曾已見之矣。”

聖應曰:“年果多, 而爲此任, 已久矣。” ……

仍下敎曰:“呼名。” 景祚承命趨進, 跪告呼名, 退立呼呼名。

上曰:“勸武科, 何年爲之耶?”

尙星曰:“辛卯、癸巳、乙巳年, 爲之矣。”

上曰:“然則予嗣服後, 亦爲之矣。”

尙星曰:“然矣。 取考前例, 則順治三年, 則六兩俱入、騎芻一中, 直赴殿試, 而乙巳年, 則改規矩, 六兩俱入、騎芻二中, 許赴殿試矣。”

上曰:“順治, 則大遠, 當用近規矣。”

尙星曰:“凡試規, 六兩二矢, 雖爲入格, 一矢未入格, 則不得射騎芻。 而今番, 則六兩, 雖未入格, 騎芻五中, 則亦當爲直赴, 不宜以六兩未入格不射騎芻矣。”

上曰:“然矣。 雖一矢不得入格, 可以躬騎芻矣。”

尙星曰:“今番勸武臣, 多捉出着道袍者, 鄭箕祥, 終不肯現身矣。”

上曰:“鄭箕祥, 誰也?”

尙星曰:“會洞鄭哥, 而李玄輔之外孫矣。”

上曰:“渠安敢如是耶? 捉來待令。”

尙星曰:“會洞之鄭, 自先世曾無武弁, 故鄭純儉諸人, 怨詈臣無餘也。 李喆輔諸人, 亦怨詈臣矣。 箕祥之像貌, 臣雖未見, 而聞其膂力過人, 能於兩掌之上, 各立一人云矣。”

上曰:“誠然, 則眞力士矣。” 宋弼孫射不開弦。

上曰:“宋弼孫, 誰也?”

聖應曰:“宋載遇之姪矣。”

上曰:“前排入之。” 景祚承命退立, 呼宣傳官安宗奎趨進。 景祚宣命入前排。 宗奎呼前排入之。

上曰:“宋弼孫, 拿入。” 景祚承命傳于宗奎, 分付拿入, 竝如前儀。

上曰:“抄擇勸武, 而宋弼孫之入於其中, 訓將事, 非矣。 從重推考。”【出擧條。】

仍又下敎曰:“頃聞捕將之言, 宋哥, 以奴名呈諺文單子云, 極爲無形矣。 雖以奴名呈之, 實則尹妹之所爲, 而弼孫亦必參涉矣。”

若魯曰:“尹、崔奉事之所爲, 則固無可論, 而旣入於罔測之地, 其妹其甥, 則揆以人情道理, 亦當力圖脫出, 而乃反呈單者, 誠極無據矣。”

上曰:“尹、崔奉事之說, 怪異矣。 力圖脫出, 乃人情之所當然, 而至呈諺單者, 此, 不過出於惜財之心矣。 渠如是而能爲宣薦, 以兩班行世乎! 尹星東, 設或眞犯, 究竟後, 宋哥, 亦當重治。 此而不治, 則彝倫, 將何以扶植乎!”

尙魯曰:“聖敎至當矣。” 拿入弼孫。

上曰:“莫重親臨試才, 汝不能開弦, 極爲過心矣。 依法而執算一。” 景祚承命傳于宗奎如前儀。 宗奎分付依法。 弼孫善爲忍杖, 一不扣頭。

尙魯曰:“弼孫, 弓則不善射, 而杖則善耐矣。”

上曰:“其爲人, 頗硜硜矣。”

仍下詢:“已決棍, 四耶? 五耶?”

景祚曰:“已五矣。”

上曰:“當爲重棍, 而今番, 則姑爲安恕, 退而習射。” 景祚承命傳于宗奎。 宗奎分付習射如前儀。 景祚跪請拿出。

上曰:“唯。” 景祚承命傳于宗奎如前儀。 宗奎分付拿出。 景祚跪請退前排。

上曰:“唯。” 景祚承命傳于宗奎如前儀。 宗奎分付退前排。

尙魯曰:“弼孫, 旣爲決棍矣, 渠輩恐或決棍, 不以入格爲心, 惟以軟弓射之, 必有圖免決棍之弊矣。” 復次第呼名, 射有入格者, 則宗奎奉矢, 以入格步數跪告。

上曰:“柳顯渙, 誰也?”

聖應曰:“柳正基之子矣。”

上曰:“招入。” 顯渙進立。

上曰:“擧頭。” 顯渙擧頭。

上曰:“貌與其父異矣。 年幾何?”

對曰:“四十矣。”

上曰:“柳正基之子, 年已四十矣。 年旣多, 而今番又落, 六兩、騎芻五中, 則未易勸武軍官, 老死易矣。” 仍命退出。

復下敎曰:“射六兩, 亦遲矣。 騎芻, 則明日當試才矣。”

尙星曰:“觀日勢爲之, 似好矣。”

上曰:“柳弼成, 招入。” 弼成進立。

上曰:“擧頭。” 弼成擧頭。

上曰:“此, 是兩班之子矣。 想渠之兄, 心甚不好矣。”

尙星曰:“訓局勸武軍官, 最勝矣。”

上笑曰:“兵判, 頃爲自誇之言, 故每爲此先制之語矣。” 仍命弼成退出。

尙星曰:“臣, 於今二十二日, 親射於南別營, 招渠輩射之, 則皆是着道袍之類也, 射不成樣矣。 業武者, 非不有之, 而勸武之名, 其義勸出不肯射之人, 故有坐地而不願射者。 臣, 則皆捉出矣。 頃日, 趙東漸來見臣曰‘雖武家, 讀祝文子孫一人, 則亦不可無。’云。 故臣以‘令公則不可讀祝文。’爲答矣。”

上曰:“然則卿其多得掌議可合之人耶?”

對曰:“果如聖敎, 掌議, 則可合者多。 而大抵體皆短小, 壯大者絶無矣。”

上曰:“古有姜邯贊, 體小, 何妨耶!”

對曰:“無姜邯贊之智勇, 而體但小, 可悶矣。”

上曰:“陽傘, 立於遮日竹之內。”

仍下詢曰:“彼射者, 爲誰?”

聖應曰:“李箕鳳矣。”

上曰:“卿等皆不知矣。 渠祖爲予城主矣。” 仍命招入箕鳳進立。

上曰:“擧頭。” 箕鳳擧頭。

上曰:“與其祖貌不若矣。”

仍下詢曰:“年幾何?”

對曰:“四十二矣。”

上曰:“常時, 射六兩幾步耶?”

對曰:“射百二十餘步矣。” 上命退出。 李彦休射不開弦。

上曰:“前排入之, 李彦休拿入。” 入前排, 拿入彦休如前儀。

上曰:“汝, 以武家子, 射六兩, 何如是無形耶! 所當重棍, 而今姑安恕, 退而勤習, 後勿如是。” 仍命拿出。 分付拿出亦如前儀。

尙星曰:“鄭箕祥, 旣有捉來之敎, 纔已捉來待令矣。”

上曰:“拿入。”

仍下敎曰:“會洞之鄭, 厭避勸武, 不是異事矣。 今日誠鄭箕祥之厄日矣。” 拿入箕祥如前儀。

上曰:“爲人可矣。 其貌, 依然是武夫矣。”

仍下敎曰:“觀汝爲人, 欲爲分揀矣。 今汝作人, 依然武夫矣。 親臨試才, 何等至重, 而汝何不爲待令耶?”

對曰:“小臣, 自先世曾無武人, 臣何忍一朝爲武業! 而且臣旣無勸武軍官隨行之事, 今日不得爲待令矣。”

上曰:“所達猥濫, 依法。”

尙魯曰:“箕祥之如是稱冤, 不是異事, 姑恕其罪, 以試其才, 似好矣。”

上曰:“當爲重棍, 而大臣旣陳達, 故姑爲安恕。 而聞汝能立兩人於掌上云, 能此, 則當赦其罪矣。” 箕祥立兩大漢於掌上, 起立强半, 笑而捨之。

上曰:“力士, 一人猶難立於掌上, 況兩人乎! 且其處義, 有人事矣。 予有命而不立人, 則非矣。 如前事, 而立人容易, 亦非矣。”

尙星曰:“臣, 亦初見其爲人, 而誠赳赳矣。”

上曰:“眞福將也。 將來當善得食矣。 與鄭純儉幾寸耶?”

尙星曰:“九寸矣。”

尙魯曰:“鄭<泰→太>之子孫, 爲會賢洞 鄭哥, 知和之子孫, 爲長興洞鄭哥, 而此, 是長興洞鄭哥也, 與鄭亨復爲近矣。”

上曰:“陳達四祖。”

箕祥曰:“父, 進士亨萬, 祖, 應敎纘先, 曾祖, 吏曹判書載禧, 外祖, 承旨李玄輔矣。”

天輔曰:“聞其世閥, 自爲冤痛, 不是異事矣。”

景祚曰:“此, 則不然, 曺允成及訓將, 亦勸武以出矣。”

上曰:“曺允成, 則與此尤有異焉, 而訓將, 迄于今自傷矣。”

景祚曰:“於渠, 豈非善爲之事乎! 觀其擧止, 似非能文者, 若不爲勸武, 則亦不過以鄭生員老死, 固何益哉!”

上曰:“拿出, 具射具, 入勸武案應射。” 遂拿出箕祥, 退前排如前儀。

上曰:“兵判善得人矣。 鄭箕祥之貌, 可爲訓將之亞矣。”

尙魯曰:“觀其體壯, 眞合勸武矣。 臣見前後別薦, 未易如訓將者, 而訓將年漸老, 實爲可惜矣。”

[주석-230]

① 『승정원일기』 영조 8년 4월 20일

鵬翼曰:“臣待罪都監, 有所懷敢達矣。 乙巳勸武科設行後引見時, ‘勸武軍官, 以何許人塡充?’下詢, 故臣以‘兩班家勢人物可合者, 抄入。’仰達, 則又以‘如卿子不願射張泰紹者, 擇入, 而自射者, 非勸武本意, 後勿如是。’爲敎。 故其後, 多有闕額, 而自願者, 則不可抄入, 不願中可合者, 則猝難多得, 故雖有闕額, 尙未充定, 而勸武科之不爲設行, 已過八年。 京外閑良之留待者, 甚多, 其在國家勸奬之道, 不可因循不爲, 卽今三軍門, 皆無故, 可以趁速設行, 故敢達矣。”

取魯曰:“勸武科之不得設行, 久矣。 今聞訓將所達之言, 自上慮或有錄案猥雜之弊, 旣錄之後, 不可一倂汰罷, 不罷之後, 則試射勸奬, 斷不可已矣。”

上曰:“勸武科, 便同試射, 而試射之久不爲之, 殊非激勸之道, 三局相議擧行, 可也。”

鵬翼曰:“乙巳後, 勸武軍官之闕員, 尙未抄入, 蓋欲依前下敎爲之, 而可合者, 甚難, 必有額數未充之患矣。”

上曰:“前日下敎之意, 不可不守之, 而抄定闕額, 惟在將臣之愼擇而已。 如無可合之人, 則雖未盡充闕額, 亦無所妨。 此, 非稟定之事矣。”

取魯曰:“聖敎如此, 三軍門相議, 今年, 則設行, 似宜矣。”

上曰:“唯。”

② 『승정원일기』 정조 2년 9월 26일

上曰:“昨日勸武科, 亦爲年少武士激勸之道, 而及第亦多出矣。”

國榮曰:“然矣。 今, 則多得宣傳官材矣。”

上曰:“各營勸武, 非但人物之俊秀, 才藝亦頗優, 稍勝於一內禁衛矣。”

國榮曰:“勸武軍官, 則如非有地處善弓馬, 則不敢入屬, 故皆是優才矣。”

③ 『승정원일기』 정조 5년 4월 10일

上命書傳敎曰:“人言‘武科奸弊, 莫甚於勸武科。’云, 而予, 則每以爲大不然。 任其售奸, 奚獨此科爲然! 勸武設廳, 今爲百二十年矣。 立法之義, 至爲深遠, 蓋欲儲養名武備後日需用之資。 均是武岐, 而武士之樂赴是選者, 以其榮其選也。 嘗聞故老之言, 肅廟庚午, 因勸武廳中廢事, 敎以‘人臣效忠, 文武無異, 而近來武榜, 絶無士族, 士族之不事武業, 可知。’ 仍命‘精加選擇, 着意勸武。’ 續見故事, 果載是敎, 日前賓筵, 因勸武事, 略有提敎, 伊後各營, 果能留意於遴選而勸課乎! 且今痼弊, 卽無人才三字, 武參下, 尤有甚焉。 觀於近來宣傳官望, 而益知其信然。 以武參下, 不備設科取人, 尙多其例。 況此勸武試取, 則不涉張大, 又極簡便, 其在培養之道, 不可無闊狹之政。 渠輩聳動筵話, 不若絲綸, 以此意, 令三軍門將臣知悉, 依筵敎, 當從近試諸技取其尤者, 另加勸課, 以爲應試之地。”

④ 『승정원일기』 정조 5년 4월 22일

備忘記:“以筵敎知悉, 已過數朔, 且觀擧案, 遐方人數, 甚夥然。 等待之弊, 亦所當念, 勸武科, 當於二十五日設行, 處所及服色, 參考一去丙辰、壬寅例擧行, 規矩, 一依古列書諸技, 待下批爲之。”

⑤ 『승정원일기』 정조 16년 8월 27일

命書傳敎曰:“勸武科, 成命已久, 武士等待之弊, 宜念, 明日爲之。 規矩, 四技取二技, 處所, 南小營爲之, 道路及服色, 取考南小營親臨試射前例爲之事, 分付。”

[주석-231]

① 『승정원일기』 영조 47년 1월 11일

辛卯正月十一日酉時, 上御集慶堂。 三廳勸武將入侍時, 訓鍊都監勸武將具鼎煥、禁衛營勸武將李漢昌、御營廳勸武將田光勳、同副承旨羅忠佐、假注書李魯述、記事官吳鼎源·李在學以次進伏訖。

上曰:“下敎者, 卽三局大將, 而今此勸武將, 何也?”

忠佐曰:“俄下備忘中, 以勸武將書下, 故依此分付矣。”

上曰:“中官之事, 極爲駭然。 旣已入來, 使之入侍。” 三廳勸武將, 以次進伏。

上曰:“勸武科規, 何如?”

鼎煥等曰:“柳葉箭三中, 騎芻三中。”

上曰:“於儒到記, 於武試射矣, 先已下敎, 使之預爲整齊也。”

鼎煥等曰:“然則設科之意, 知委乎?”

上曰:“依爲之。”

② 『승정원일기』 영조 50년 6월 14일

上曰:“……以今番勸武科言之, 此輦意專在於兩技, 故於柳葉箭視若楚越。 朴文絢, 雖不足道, 其猶懶讀入勸武者。 柳葉箭未滿百步者, 有之, 此等人, 雖爲南宣傳, 不過僅十餘分欲倖科者。 此後勸武科, 三技爲定, 六兩、騎芻數, 雖若前, 柳葉箭未滿十矢者, 勿許其科事, 定式施行。”

[주석-232]

『승정원일기』 영조 29년 3월 26일

傳于兪彦國曰:“勸武科之行, 蓋久矣。 昨已敎, 曾已飭, 欲觀其選。 明日, 春塘臺, 當親臨, 時刻, 辰初初刻爲之。 堂上試官三員, 以三大將直爲, 堂下試官, 只書入, 侍衛, 只以入直擧行。 先試六兩, 次試騎芻。 依此擧行。”

[주석-233]

① 『典律通補』 「兵典」 〈諸科〉

勸武科。【因特敎設行, 三營勸武軍官赴。 試官, 大臣一、二品以上文武各一、堂上文武各一、堂下文武各一。 親臨, 則或以軍門都提調、大將、千·把摠、武從事官差。 武技同別試。 入格, 直赴殿試。『增』】

② 『銀臺便攷』 ｢兵房攷｣ <勸武軍官試取>

無初會試, 因特敎, 或親臨, 入格直赴殿試 三營勸武軍官赴試。 試官, 大臣一員、二品以上文武各一員、堂上官文武各一員、堂下官文武各一員。 親臨時, 或以軍門都提調、大將、千·把摠、武從事官, 差出。

③ 『六典條例』 「吏典」 〈承政院〉 科試

勸武軍官試取【無初會試, 入格, 則直赴殿試。】, 親臨時【試官, 大臣、文武二品以上各一望、文武堂上·堂下各一望, 或以軍門都提調及大將、千·把摠、武從事官差出, 執冊承旨二望。】諸般擧行, 依文臣試射例。

④ 『승정원일기』 정조 14년 4월 12일

傳于沈晉賢曰:“勸武軍官試射時, 鐵箭三矢, 俱百二十步以上, 騎芻二中, 合兩技入格訓局勸武鄭煥昇等三人, 直赴殿試, 其外一人, 雖未兩技入格, 而鐵箭矢數最多, 御營勸武林必榮, 直赴會試, 騎芻單技三中禁營勸武李象鉉, 亦爲直赴會試, 御營勸武丁若晦、張東玉、洪淳爲之次, 弓矢一部賜給, 其餘三營入格勸武, 依判下, 令本營施賞。”

[주석-234]

① 『중종실록』 3년 5월 5일(임인)

上幸慕華館, 會天使李珍, 觀武才, 副使陳浩, 還自羅州亦參。

② 『중종실록』 10년 9월 16일(기해)

上閱武于箭串, 觀武才、騎射, 賜弓矢有差。

③ 『중종실록』 17년 4월 16일(임진)

上幸慕華館, 閱兵、觀武才、放火, 射官宣傳官李昌亨等論賞有差。

④ 『중종실록』 20년 8월 18일(을사)

領議政南袞等受命, 押宴日本使及大內殿使于慕華館, 觀武才、放火。

⑤ 『명종실록』 5년 8월 25일(병술)

上御慶會樓下, 試武臣射, 出御題【仲秋觀武才, 七言律。】, 令左右侍臣製進。

⑥ 『명종실록』 10년 8월 24일(병술)

上閱武于慕華館, 觀武才及放火。

⑦ 『선조실록』 17년 3월 20일(정유)

上出盤松習陣後, 放砲、觀武才, 賜酒入侍宗宰, 命動樂。

[주석-235]

① 『선조실록』 28년 4월 29일(신미)

訓鍊都監啓曰:“天使留數箇月, 不無觀武才之事。 砲、殺手各別鍊習, 以待傳敎矣。 砲手, 則都監逐日試放; 殺手, 則敎師下處, 亦逐日鍊習矣。 第砲手, 則近日內中日, 有賞格之擧; 殺手, 則同是入直, 而別無勸奬事, 渠輩不無缺然之心。 砲手畢試才後, 殺手亦依砲手例, 輪入試才, 則興起成就者多矣。 係關軍情, 敢稟。”

② 『광해군일기』 11년 9월 19일(무술)

傳曰:“親臨習陣, 以本月二十九日退定, 而二十一日郊外觀武才先行, 武臣宗室正二品以下及武臣·禁軍·都監武士中騎射、 馬上才人及砲殺手, 竝抄出, 當日內規矩書啓。”

兵曹啓曰:“武臣正二品以下觀武才, 則以庚戌年規矩, 已爲書啓矣, 宗室觀武才, 亂後未嘗有親臨之擧, 只有宗室別試射規矩, 故以此書啓矣。 但取考庚戌年觀武才規矩謄錄, 則各樣書啓落點, 而武臣二品以上, 則厥數不多, 故不爲初試直擧觀武才, 堂上以下, 自曹取才入格人書啓觀武才, 砲、殺手, 亦不爲取才直擧試才云。 而近日連有擧動, 許多武士, 勢難及期試取, 從擧案爲之乎? 且禁軍, 則毋論未出身竝擧乎? 只出身試取乎? 宗室, 亦爲試才, 書啓入擧觀武才乎? 何以爲之?”

傳曰:“日期已迫, 何可先試! 只抄出能射者書啓。”

[주석-237]

① 『典律通補』 「兵典」 〈諸科〉

外方別科。【關西、關北、江華、濟州, 有旨乃行, 遣重臣, 卽其地放榜, 武技, 同別試。 『續』 ○ 江華、廣州、水原、濟州, 遣御史, 則稱觀武才, 或稱別試才, 閑良、出身、堂下、堂上俱赴。 鐵箭、片箭、騎芻、柳葉箭、鞭芻、鳥銃六技中, 受點直赴, 或論賞。 『續』 『增』 『補』】

② 『승정원일기』 숙종 30년 8월 30일

又所啓:“本府觀武才, 年來因凶歉廢閣者, 久矣。 保障重地, 武士菀抑, 不可無一番慰悅之道。 今年穡事, 亦不至大無, 失今不行, 則恐無可行之時, 下詢大臣而處之, 何如?” ……

上曰:“廣州、水原, 亦宜遣試官設科, 以爲慰悅之擧, 而水原觀武才, 曾多濫雜之弊, 至於罷榜矣。 凡事, 惟在所掌之人着實與否, 當擇送試官, 嚴立事目, 以防奸僞。 若因水原事, 以至廢閣不行, 則是因噎而廢食也。 講定當否之際, 易致遲延, 斯速稟定, 可也。”

閔鎭厚曰:“臣之所達, 非謂永廢也。 今, 雖設行於江都, 廣州、水原, 若一時倂行, 則誠有難處之端, 此一款, 宜有豫爲講定之事矣。”

李濡曰:“江華農事, 比他最勝, 設行試才, 似無所妨, 而廣州、水原, 則不若江華之稍稔, 待年次第設行, 恐合事宜矣。”

上曰:“江華, 則定行今年, 而廣州、水原, 待年設行, 可也。”

③ 『승정원일기』 영조 4년 5월 21일

又以備邊司言啓曰:“開城留守沈珙狀啓內‘請於本府, 依江都、南漢、水原例別爲設科, 亟令廟堂稟處。’云。 凡事, 創開爲難, 設科, 則有難遽議, 而今番赴戰之騎士, 不但驍健果敢, 實爲可用。 其奮不顧身樂爲國家效力者, 誠極可嘉。 雖適未當賊無所成功, 而其向國之誠, 則不可不別爲表章。 姑竢農隙, 特爲遣官, 赴戰騎士三哨及從行步卒等, 別設觀武才, 宜當。 以此分付, 何如?”

傳曰:“允。”

④ 『승정원일기』 영조 15년 2월 5일

寅明曰:“江華留守權<衤+啇>狀啓以爲‘江都觀武才, 十年一試之規, 蓋爲鍊習武藝慰悅軍政之致, 而近來廢閣, 已至十六年之久。 江都昨年年事, 較諸畿湖, 似有間焉, 島中軍情, 皆願試藝。 今春合操, 今姑停止, 觀武才設行, 而兼令點視。’事, 陳請矣。 江都觀武才, 連有狀請, 權<衤+啇>辭朝時, 亦以此爲請。 江都年事, 旣不至凶歉, 則依此所請施行何妨耶!”

上曰:“江都與南漢, 一體分付該曹, 依例擧行, 可也。”

⑤ 『大典通編』 ｢兵典｣ 〈試取〉

外方別科『續』【平安道、咸鏡道、江華、濟州等地, 有特旨乃行, 或別遣重臣, 則同文科除初試, 卽其地放榜, 或別遣御史, 則直赴殿試。 ○ 以十一技稟旨同。 『增』 觀武才, 則以四技取才, 因特敎別試才, 則以二技取才。】

[주석-238]

① 『萬機要覽』 ｢軍政編｣2 〈龍虎營〉

觀武才, 有特敎, 則設行。 孝宗壬辰, 親臨觀武才於禁苑, 卽此也。【顯宗壬寅、肅宗丙辰·丙寅·戊寅、景宗癸卯、英宗丁未·甲子·己卯、正宗戊戌, 行之。】

② 『萬機要覽』 ｢軍政編｣2 〈訓鍊都監〉 試藝

觀武才, 特敎設行。 孝宗壬辰, 親臨觀武才於禁苑, 卽此也。【顯宗壬寅、肅宗丙辰·丙寅·戊寅、景宗癸卯、英宗丁未·甲子·己卯、正宗戊戌行之。】

③ 『萬機要覽』 ｢軍政編｣3 〈禁衛營〉 試藝

觀武才, 特敎設行。 肅宗丙寅, 設行於南別營, 此其始也。【肅宗丙寅、景宗癸卯、正宗戊戌, 行之。 賞木, 初自戶曹上下, 景宗癸卯, 自營支下事, 定奪。】

④ 『萬機要覽』 ｢軍政編｣3 〈御營廳〉 試藝

觀武才, 始行於孝宗癸巳, 而其後, 每因特敎設行。【賞木, 自營上下。 正宗戊戌設行時, 別武士、騎士、京·鄕軍, 初試試取於南小營, 參軍及諸軍官, 赴初試於兵曹。】

[주석-239]

① 『승정원일기』 영조 10년 9월 24일

傳于韓師得曰:“觀武才、別試才, 每於四五年、二三年設行, 而國家多事, 昔年應行之事, 未行久矣。 於甲辰迄今, 觀武才之設, 已過十年, 於戊申迄今, 別試才之設, 已七年矣, 武士豈不抑鬱! 且戊申年, 爲出征扈衛而設, 非他比也, 豈體愛恤武士之昔年盛意之意哉! 觀武才, 以開月旬前擇日事, 分付兵曹。”

② 『승정원일기』 영조 15년 2월 5일

上曰:“……觀武才, 五年一次, 而予, 則嗣服後, 每欲爲之, 而過於次, 且不得設行, 軍兵必爲抑鬱矣。 今年, 則欲於秋間爲之矣。”

② 『승정원일기』 정조 1년 4월 5일

鍾秀曰:“本府別試才一款, 日前賓對時, 以「與大臣商確後, 稟定。」事, 仰達矣。 本府, 以保障重地, 自先朝以慰悅人心爲先務。 且本府風俗, 素尙武技, 弓馬之才輩出, 不可無激勸之道, 故觀武才之十年一次設行, 有先大王成命, 不行已近三十年。 觀武才, 則以國儲之朽然, 姑不可遽議之狀, 渠輩亦知之, 而本府, 則觀武才外, 有別試才名目, 別試才, 則不必具格施賞, 只優等與沒技者, 施以直赴、加資之典, 亦足爲慰悅激勸之道。 渠輩所望加此, 大臣亦以爲‘此, 則渠輩所望, 不甚過濫。’云, 故仰達矣。”

上曰:“大臣之意, 何如?”

尙喆曰:“不必罷觀武才之名, 若於觀武才當行之限, 未得設行, 則以別試才稟旨擧行, 恐似得宜矣。”

上曰:“依爲。”

③ 『승정원일기』 정조 2년 8월 13일

上曰:“大閱後, 例爲觀武才, 本司所在木, 足可支用乎?”

允鈺曰:“見存之數, 足可需用, 而今年綿農失稔, 時存之木, 今若盡用, 前頭價布, 若又有代錢捧納之事, 則實無繼用之道矣。”

上曰:“己未年大閱時賞木所費爲七百同, 此, 則甚多矣。 今番, 則限二三百同爲定, 好矣。”

允鈺曰:“射放賞格, 不甚大段, 而至於技藝, 則一人兼許多技藝, 故賞木之煩費, 寔由於此矣。”

上曰:“設初試抄出後, 親臨試藝, 則必不至雜亂, 而亦可以省費矣。”

允鈺曰:“如是, 則似甚簡便矣。”

④ 『승정원일기』 정조 2년 9월 4일

備忘記:“大閱後, 觀武才, 卽是應行之事, 明日, 兵判稟旨擧行。”

⑤ 『승정원일기』 정조 8년 8월 22일

上曰:“每値邦慶, 必設觀武才或別試射, 一則飾喜之意, 一則慰悅之擧。 今當無前之慶, 若無味過去, 則誠甚悵然。 都監軍兵, 亦云勞矣, 不可無飾喜慰悅之擧。 而觀武才, 則例有對擧庭試, 當此慶科之稠疊, 不無頻數之嫌, 以別試射, 從近設行, 似好。 戶判掌財賦, 訓將掌軍兵, 各陳所見, 可也。”

[주석-240]

『승정원일기』 영조 12년 5월 15일

又以兵曹言啓曰:“因大臣陳達, ‘觀武才入參之類, 使兵曹考出啓下許赴, 可也。’事, 命下矣。 今此別試才時, 扈衛三廳付料軍官及各廳付料之類, 依甲申、癸巳兩年例, 初試試取矣。 所謂扈衛軍官之未付料及武臣堂上之見漏者, 前後別試才時, 元無試取之規, 所謂帳幕手入參者, 未知何營所屬, 而五軍門軍兵外, 亦無以帳幕手名色入參者。 蓋觀武才初試, 則與別試才, 事例各異, 雖閑散、閑良, 亦皆許赴。 今, 若以觀武才之例, 許試此類, 則如各軍門未付料軍官、勸武軍官、西北未付料軍官、武臣堂上、前朝官、時朝官、北漢未付料守堞軍官、軍器寺未付料別破陣、忠壯·忠翊衛、有廳等, 亦當一體許試, 其數不但止於累千而已。 而觀武才前例, 設兩所定試官, 受長疤、保擧, 以各技試取矣。 若用此例, 則數日內決難擧行, 且有違於別試才之規, 太無界限。 不可因其呼訴而輒許, 創開無前之規以啓日後紛紜之弊, 何以爲之? 敢稟。”

傳曰:“旣無別初試, 依草記置之。”

[주석-241]

① 『승정원일기』 인조 18년 8월 21일

洪鎬, 以兵曹言啓曰:“本曹草記‘常時親臨觀武才時, 則嘉善以上自願者, 則除初試許射, 堂上以下, 則初試後許射, 今亦依此擧行乎? 敢啓。’ 傳曰‘依啓。’事, 傳敎矣。 初試時, 別出試官試取乎? 自本曹開坐試取乎? 上年春春塘臺親臨觀射時, 片箭一巡邊一中以上, 鳥銃三柄一巡, 貫一中以上試取乎? 敢啓。” 傳曰:“依啓。 自本曹試取。”

② 『승정원일기』 숙종 12년 7월 28일

兵曹啓曰:“己未、壬戌兩年觀武才時, 鳥銃試藝, 則以日氣熏熱, 且不合於御前試取, 故命官試取於慕華館, 入格之數, 別單書入, 論賞之時, 一體爲之, 旣有前例。 今當觀武才, 訓鍊都監、禁衛營、御營廳鳥銃試藝, 何以爲之? 敢此仰稟。” 傳曰:“依兩年例試取於慕華館, 可也。”

③ 『승정원일기』 숙종 25년 8월 13일

傳曰:“在前觀武才時, 鳥銃無分試之事, 而初試入格數多試才之際, 或至四日, 將至五日, 故一番以命官分試, 其後則連爲分試矣。 今番, 則初試入格不多, 一日內可以畢試, 鳥銃, 亦爲待令於春塘臺, 而先朝癸丑年觀武才時, 鳥銃立四貫革矣, 今亦立四貫革事, 分付。”

④ 『승정원일기』 경종 3년 8월 22일

李肇曰:“臣待罪本兵, 故敢此仰達矣。 春塘臺觀武才期日已迫, 而鳥銃, 則御前試放, 似爲未安, 鞭蒭, 則其數頗多, 故自前傳敎, 別遣命官, 自外設行矣。 今番, 亦依前命官詣慕華館爲之乎? 敢稟。”

上曰:“依爲之。”

⑤ 『승정원일기』 정조 2년 9월 16일

又命書傳敎曰:“明日觀武才時, 鳥銃, 臺上、丹楓亭隅、中日廳, 當分三所試取, 貫革錚皷, 隨其容設地形, 預爲整齊, 監的官員, 亦令量宜差出, 俾無窘速之弊事, 卽爲分付。” 仍命退, 諸臣以次退出。

⑥ 『승정원일기』 정조 8년 9월 24일

上命書傳敎曰:“再明日殿試應試之數, 以初試先入格及直赴會試殿試人言之, 數近四千, 不可不分所試取, 慕華館、訓鍊院, 分遣命官設場。……”

[주석-242]

『승정원일기』 정조 2년 9월 10일

以備忘記, 傳于申應顯曰:“親臨觀武才時, 除初試人員應射第次, 宿衛大將, 次兵曹判書, 次各營大將, 次中官. 次別單職, 次內乘, 次宣傳官, 次五衛將, 次都摠府郞廳, 次掖庭署司謁、司鑰, 次宿衛所所管挾輦把摠·哨官、槍劍把摠·哨官、本所敎鍊官·旗牌官·別軍官、奉旨傳令、武士、待令騎士、攔後次知及內巡三軍門將校·駕前別抄·駕後禁軍·御前前排次知·敎鍊官, 次宿衛所·兵曹·各軍門御前招搖旗次知、敎鍊官, 次事知兼司僕, 次扈衛別將, 次禁軍別將及番將, 次各軍門中軍、別將、局別將、千摠、騎士將、把摠、哨官, 次兵曹堂上軍官、敎鍊官, 次各軍門知彀官、敎鍊官、旗牌官, 次蛟龍旗、表旗及纛奉持人等, 先試柳葉箭, 其餘片箭、六兩、騎芻、馬上月刀、鞭芻、騎槍交戰、鳥銃各枝, 竝依宿衛所及兵曹規矩單子啓下, 各其所屬處, 從自願擧案。 命官所各項試取人中, 馬上月刀、馬上才、騎槍交戰等技入格人, 帳殿待令, 奉持人下許試。”

[주석-243]

① 『續大典』 「兵典」 〈試取〉 觀武才覆試

閑良, 則入格者直赴殿試【具龍虎榜, 則卽日放榜。】, 其次論賞。 出身以上, 則柳葉箭三中四分者, 守令、邊將除授, 入格優等者, 加資, 其次論賞。【鞭芻及殺手技藝, 無賜第。】

② 『승정원일기』 영조 6년 5월 30일

在魯曰:“廣州出身朴文彬爲名者, 來呈臣曹以爲‘今番觀武才時, 閑良金得柱, 以鳥銃三中四分單技入格, 直赴殿試, 出身石起三, 亦以鳥銃三中單技入格, 邊將除授, 而渠, 則以鳥銃三中四分、片箭一中兩技入格, 只蒙弓箭之賞, 未免冤枉。’云云, 故取考其試才別單, 則右人等入格矢數及賞格付標, 果爲的實矣。 單三中出身者, 旣蒙邊將除授之典, 則文彬之三中四分外, 又加片箭一中, 而反蒙弓箭之賞者, 宜有稱冤之言。 似是當初單子付籤時越過之致, 故敢此仰稟。”

上曰:“一體守令、邊將中除授, 可也。”

③ 『승정원일기』 영조 7년 10월 1일

上曰:“無前例而加資者, 似指上字書寫, 而前例雖無, 近年則皆爲加資, 如戊申亦爲之, 今何可不爲乎! 領相箚中有所云云, 似有當爲而不得爲者, 故爲之言矣。 今此賞典, 皆從日數, 百四十日則陞六, 百二十日則賜馬。 其中如具聖弼者, 固異於他人, 而亦以其日數之當爲也, 非予私之。 近百年仙寢遷奉之時, 莫知其中之安危, 臣子之心, 痛迫憂惴, 其果如何! 及夫旣啓之後, 心始稍降, 當此之際, 崔天若之功, 豈其微哉! 今夫衛將輩觀武才時三中得四分者, 猶令作闕除授, 況此天若乎!”

④ 『승정원일기』 영조 10년 10월 15일

師得曰:“有伏地人矣。”

上曰:“問啓。”

師得曰:“禁軍林永昌以爲‘渠則柳葉箭三中四分, 而試記, 以邊三中載錄, 故稱冤。’云矣。”

游曰:“渠雖以一矢貫中爲言, 而此處試記及都廳試記, 皆以邊三中載錄矣。”

上曰:“猥濫矣。 退去事, 分付。”

⑤ 『승정원일기』 영조 27년 9월 9일

啓禧曰:“御營騎士高聖輝, 取考試冊, 則三中四分的實, 而誤以三中書之, 故敢達矣。”

上曰:“高聖輝, 改付標, 封箭官, 推考。”

啓禧曰:“臣取考所封箭, 謄出一通矣。 考見則箭記亦以三中四分書之, 然則亦非封箭官之罪也。”

上曰:“然則何故如此?”

啓禧曰:“似是傳唱之誤也。”

上曰:“然則試官及宣傳官, 從重推考。”

⑥ 『승정원일기』 영조 45년 2월 9일

又下敎曰:“閑良三中人, 直赴, 已直赴人五中、四中, 加資, 三中四分, 邊將除授, 三中, 半熟馬一匹, 閑良、出身二中人, 兒馬一匹, 一中人, 弦弓一張, 邊將除授人, 依觀武才例, 卽爲作窠, 開政擧行。”

⑦ 『승정원일기』 정조 1년 3월 12일

上謂訓御兩將曰:“洪志浩, 三中四分, 雖未登第, 而加資至於兵、水使, 則爲之乎?”

志恒曰:“南行武臣, 若爲加資, 則實爲防限於兵、水使, 甚可惜也, 而蓋觀武才三中四分, 則自古有賜第之例矣。”

上命書傳敎曰:“內試射瑞蔥臺柳葉箭一巡三中四分內乘洪志浩, 依古例直赴殿試。”

[주석-244]

『新唐書』 卷203 「歐陽詹列傳」

初詹與羅山甫同隐潘湖, 往見袞袞, 竒之。 辭歸泛舟飲餞, 舉進士, 與韓愈、李觀、李綘、崔羣、王涯、馮宿、庾承宣聯第, 皆天下選, 時稱龍虎榜。

[주석-245]

① 『春官通考』 卷69 「嘉禮」 〈科制〉 太宗代

八年戊子, 設科, 幷設武科, 以備龍虎榜。

② 『일성록』 정조 8년 9월 29일

[강] 命‘今番慶科文武榜目, 令外閣印頒。’

[목] 敎曰:“今番慶科, 卽册封慶也。 文武赴擧之數, 在前罕有。 以是武場初試入格, 至於數千之多, 不拘原額, 幷令許赴殿試, 槪欲諸道武士, 俾識廣慶志喜之意也。 殿試入格, 亦甚夥然。 大抵武榜與文榜有異, 榜眼初無謄頒之例, 況外方紛拏之弊, 在所當念。 且以近例言之, 往在先朝乙酉, 命芸閣印出龍虎榜目頒布京外, 政合仰述。 今番慶科文、武榜, 令內閣分類作成册子, 仍令外閣印進, 而餘件, 則文武試官及文科全榜、武科甲科以上頒給, 禮·兵曹、成均館, 各藏一件, 其餘頒賜件, 臨時更爲稟旨。 外方, 則八道監·兵營、留都, 各頒一件。 仍令廟堂知委諸道, 道內各邑一一謄送, 該邑參榜人, 果皆一一受牌受花下去與否, 詳細遍問, 待報來, 緣由狀聞事, 一體分付。”

[주석-246]

『續大典』 「兵典」 〈試取〉

武科, 則今加別試、謁聖、庭試、觀武才等科。

[주석-247]

『승정원일기』 정조 2년 9월 19일

戊戌九月十九日辰時, 上御春塘臺。 親臨觀武才入侍時, ……

上曰:“今已畢試, 當爲頒賞矣。” 仍命分四處頒賞。 柳葉箭五中、四中, 直赴殿試, 參下陞六, 參上加資, 三中五分、三中四分, 直赴殿試, 參下陞六, 參上右職, 無職者邊將除授, 駕前駕後邊將除授, 各軍門哨官相當職除授, 邊三中, 直赴會試, 出身以上熟馬賜給, 貫二中, 半熟馬賜給, 貫邊邊二中, 兒馬賜給。 片箭邊三中、貫二中, 直赴殿試, 參上加資, 參下陞六, 貫邊、邊二中, 直赴會試, 參上右職, 參下陞六, 貫一中, 弓矢賜給。邊一中, 上弦弓賜給, 騎芻五中、四中, 直赴殿試, 參上加資, 參下陞六, 三中, 直赴殿試, 出身熟馬賜給, 堂下加資, 堂上承傳有薦右職, 二中, 半熟馬賜給, 一中, 兒馬賜給。 鳥銃貫一中、邊二中, 直赴殿試, 邊三中, 木六疋, 貫二中, 木五疋, 貫邊各一中, 木四疋, 邊二中, 木四疋, 貫一中, 木三疋, 邊一中, 木二疋。馬上才、馬上月刀、騎槍交戰超等, 八疋, 上上, 五疋, 上中, 四疋, 上下, 三疋。 雙馬上才超等, 八疋, 上上, 六疋, 上中, 四疋, 上下, 三疋。 步軍各其超等, 六疋, 上上, 四疋, 上中, 三疋, 上下, 二疋。 鞭芻六中, 四疋, 五中, 三疋。 靑龍刀能用, 熟馬帖賜給, 運用, 半熟馬帖賜給, 能擧, 兒馬帖賜給, 半擧, 上弦弓賜給。 賞格時, 戶曹木五十五同二十疋、兵曹木十同十四疋·布一同、御營廳木十同十九疋、守禦廳木二十二疋、摠戎廳木一同二十九疋、軍器寺上弦弓一百六十六張·不粧弓二百七十張·長箭二十一部·片箭二十一部·筒兒二十一介·箭竹十九部、司僕寺面給馬四疋·馬帖四百七十三張頒賞訖。

尙喆等曰:“今番觀武才, 可謂平均受賞, 別無疊受, 且賞格數爻, 亦不至太過矣。”

上曰:“果然矣。 卿等連日爲勞, 今已畢試, 退休, 宜矣。”

[주석-248]

『大典通編』 「兵典」 〈試取〉 觀武才覆試

親臨殿試, 差參試官二品以上文武各一員、三品以下參考官堂上武一員·堂下文一員武二員。

[주석-249]

『승정원일기』 영조 10년 9월 25일

韓師得, 以兵曹言啓曰:“在前觀武才時, 堂上·堂下武臣及各廳軍官、閑散武士等, 竝爲初試試取, 而禁衛營·御營廳·訓鍊都監軍兵、禁軍等, 亦自本軍門竝設初試, 只入格者, 入參矣。 今亦依此擧行乎? 敢稟。”

傳曰:“依爲之。”

[주석-250]

① 『승정원일기』 영조 10년 9월 27일

黃晸, 以兵曹言啓曰:“因禮曹草記, ‘今番觀武才對擧, 以儒生庭試設行。’事, 命下矣。 武科, 則例有初試, 故初試日字, 令日官推擇, 則‘今月三十日爲吉。’云。 以此日設行, 而初試試取之數, 自前多寡不等, 或取二三百人, 或取四五百人。 而至於己亥年文廟展謁後, 試士於春塘臺, 而武科, 則以觀武才賞格付標中閑良之直赴殿試者, 更試座次, 對擧放榜, 庭試初試, 則初不設行, 故無取人稟旨之事。 各年前例如此, 而觀武才閑散初試及庭試初試, 例爲分兩所, 次次設行於慕華館、訓鍊院矣。 今番, 則期日急迫, 實無次次設行之勢, 若欲一時竝設, 則試所亦無推移之地, 何以爲之? 敢稟。”

傳曰:“觀武才、儒生庭試, 與謁聖有間, 第四日爲之者, 蓋爲武士之畢射也。 不過比較坐次同日唱第而已, 元無殿試, 只取六兩入格、柳葉箭三中、片箭入格、騎蒭三中、鳥銃入格、鞭蒭六中, 比較, 騎蒭入格者等畵者比較壯元而已。 今日筵中擇日云者, 意謂閑散初試, 觀今草記, 知乎別設。 儒生、觀武才竝試, 今巳二十有五年, 無乃昧於古規之致。 閑散初試, 卽閑良, 故規矩加於軍兵, 取二技, 亦此也, 何可別設, 又何擇日! 依此擧行。”

② 『승정원일기』 영조 10년 9월 30일

游曰:“臣, 頃以春塘臺對擧初試事仰達, 退考謄錄, 草記啓稟矣。 批答中, 以‘不必擇日。’爲敎, 而卽今日字急迫, 觀武才閑散初試畢後, 儒生對擧初試, 實無周旋設行之勢。 而己亥年前例, 亦不設初試, 只取直赴入格人, 定座次唱搒, 而戊申年, 則除初試試取之後, 比較定壯元, 此, 則乃慰悅出征將士之別科也, 似不必爲例。 今番, 則一依己亥節目擧行, 未知何如。”

上曰:“觀武才, 非專爲武士, 而初試乃殿試, 故武官具帽帶矣。 閑散試取之規, 軍兵則柳葉箭二分, 閑散則三分, 試軍兵後, 方試閑散, 而柳葉箭、騎芻入格者, 通計閑良、將校, 以居首爲比較矣。 京中將校之外, 皆是閑散, 則今科似必多矣。 謁聖有初試, 而此, 則無主人二三百或百人, 爲直赴矣。 己亥年, 代理後謁聖, 而以先朝方在靜攝中, 故懸題後駕入, 而唱榜, 亦別爲之, 規例異矣。 其前有謁聖, 己亥乃文臣庭試次, 而該曹以觀武才儒生對擧之規, 稟行矣。”

游曰:“閑散試, 則武臣堂上、五軍門無實職者及閑良皆入射, 而此, 非科擧試官, 文臣庭試, 則無對擧初試, 只爲直赴, 若儒生對擧, 則具試官例規試射, 而入格, 則與觀武才初試定座次矣。 所以援己亥年例者, 以待慕華館、訓鍊院試射畢後, 則日字迫近勢難周旋故矣。”

上曰:“今方錄名矣。 予則以爲己亥年有初試矣。”

廷濟曰:“外方武夫, 皆望初試之設行矣。” ……

上曰:“柳葉箭三中、六兩入格, 則爲直赴矣。”

游曰:“入格則爲及第, 不入格則落矣。 三中四分, 以邊將除授及馬帖、木布施賞矣。”

上曰:“賞則唱榜日, 不爲頒賜矣。 戊申親臨, 而頒賞於仁政殿內庭矣。”

廷濟曰:“小臣登科時, 於池邊行賞云矣。”

游曰:“數百人夕後出榜, 則似當至于二三更矣。”

③ 『승정원일기』 영조 10년 10월 7일

上命彦燮書傳旨曰:“各軍門除初試與閑散初試片箭入格者、各軍門軍兵初試中鞭棍入格者, 竝與片箭、六兩、騎芻而試取, 慕華館馬上才、馬上月刀、騎槍交戰, 入試春臺, 鞭棍未入格者, 片箭、六兩、騎芻試取, 春臺片箭除初試中侍衛不離者, 依昨日下敎試取春臺事, 分付。”

[주석-251]

『승정원일기』 영조 10년 10월 10일

甲寅十月初十日卯初, 上御春塘臺。 觀武才試士時, ……

游曰:“慕華館, 纔已畢射云。而日勢已暮, 有難一一盡射而定坐次矣。 依戊申年例, 只以優等人, 以柳葉箭比較, 何如?”

上曰:“依爲之。” ……

游曰:“西北別付料金義淑, 柳葉箭五中、片箭二中, 俱有直赴之命, 何以爲之乎? 敢達。”

上曰:“一則以直赴施行, 一則當以加資, 下敎, 速出擧條, 卽捧傳旨, 可也。” ……

興慶曰:“已盡分考, 當合考矣。”

上曰:“合考爲之, 而取五人。”

游曰:“金義淑, 旣柳葉箭五中, 則不煩比較, 自當爲壯元。 壯元, 例付別提或主簿, 渠以遐土之人, 行着冠帶, 月食廩料, 則其爲榮寵, 大矣。 加資雖榮, 而實職未易, 在渠, 終不如以壯元而付職矣。 片箭二中, 則或以他賞施行, 還收加資, 似宜, 故敢達。”

上曰:“所達, 得矣。 金義淑加資事擧條, 勿施, 以熟馬論賞事, 分付。” ……

游曰:“今番各技出送於慕華館時, 有俾無相違呼不之敎, 而擧子輩, 妄以爲御前呼不, 爲決棍。 閑良初試中五人, 未及射騎芻於慕華館, 而來此待令, 慕華館, 則已畢試唱榜方在, 卽無他變通之道, 而旣爲初試, 不得試才, 則其稱冤, 當如何耶! 卽今閑散出身等初試十八人, 旣命追後畢試, 此五人, 亦令同爲試射, 如有入格者, 直赴後科, 似合事宜, 故敢達。”

上曰:“依爲之。” ……興慶, 以試券五張上之。 上親拆名, 得李明坤、宋翼輝、權熻、李耉齡、柳綽等五人。 假注書許逅、兼春秋金啓白出坐侍衛之末, 呼新來。 武科, 則取金義淑等五十人。

上曰:“親臨頒賞, 事體自別, 入格人等, 承旨竝呼名。而宣傳官傳于衛將所, 次次呼入, 而加資, 則吏、兵曹郞廳親給, 馬帖, 則司僕官員亦親給事, 分付。”

守迪曰:“贊成鄭齊斗處, 偕來史官入來云矣。”

上曰:“知道。”

上曰:“姑先退錚, 稍竢雨止, 唱榜擧行。”

上曰:“明日春塘臺命官試才, 以再明日退行事, 分付。” 上入幕次, 改具冕服出臨, 文武新來分東西, 唱名入之, 以次列坐後, 賜花賜酒。

上曰:“左右明燭。” 文武壯元賜蓋、舞童, 竝入之。 文武新來, 四拜退出後, 百官陳賀。

陳賀畢後, 上曰:“今雖日昏雨下, 朝儀不可不備, 而陳賀之時, 四品以上, 無一人着朝服者, 事體, 豈容如是! 古人, 有程門立雪者, 諸臣可謂不講此義矣。 雨若過此, 則其將廢閣朝儀耶! 責罰, 當自政院始, 都承旨李德壽、右承旨金始㷜, 竝從重推考, 押班監禁, 難免不能檢飭之罪, 亦爲從重推考, 可也。”

[주석-252]

『승정원일기』 영조 2년 3월 3일

又以兵曹言啓曰:“江華府別科時試記, 畢射後封上, 自京定其第次, 下送紅牌, 仍爲放榜事, 已有定奪。 軍兵之試才與閑散之別科試記上來後, 當爲依成命擧行, 而第親臨觀武才文科, 則直爲出榜, 元無殿試, 武科, 則各樣試記中, 以直赴殿試付標判下之人, 卽於其日, 例爲更試, 定其甲、乙、丙科, 榜目啓下, 始書紅牌, 仍行放榜。 且西北道別科, 預定額數, 故紅牌, 從其數空名安寶下送, 自試所塡名放榜, 乃是規例。 今此江華府試記中賜第者, 自京直定第次, 則非但有違科規, 試才與別科名目旣異, 不可無殿試一節, 旁照親臨觀武才例, 令試所更試坐次, 依例出榜, 紅牌, 依西北別科例, 從實數空名安寶下送, 使之塡名放榜, 而紅榜, 亦依西北科例, 重臣復命時持來, 追後安寶, 恐合事宜。 以此擧行, 何如?”

傳曰:“所啓誠然, 依爲之。”

[주석-253]

『승정원일기』 영조 4년 6월 3일

又以兵曹言啓曰:“‘庭謁聖武科, 無殿試之規, 今番唱第日, 只行比較事, 分付兵曹。’事, 命下矣。 在前春塘臺親臨觀武才時, 或卽日唱榜, 則以觀武才入格閑良中直赴殿試付標人, 自試官分數次第抄出, 試冊書入, 更爲殿試, 以定甲、乙、丙科次, 而榜目啓下, 然後紅牌, 依榜目第次書塡安寶, 仍爲放榜, 自是規例。 今番無殿試科次, 而唱第日, 只行比較, 則壯元之外, 許多各岐入參之類, 有難區別次第, 何以爲之? 敢稟。”

傳曰“比較者, 乃壯元也, 其下, 則當分數次第, 付之庭、謁聖, 豈有殿試哉! 依前下敎擧行。”

[주석-254]

① 『승정원일기』 숙종 8년 4월 10일

金錫胄曰:“觀武才, 二日若或未終, 則可於三日終之矣。 各技直赴殿試者, 在前, 則以他技, 卽爲坐次, 今亦依前爲之耶?”

上曰:“依爲之。”

② 『승정원일기』 영조 10년 9월 27일

黃晸, 以兵曹言啓曰:“因禮曹草記, ‘今番觀武才對擧, 以儒生庭試設行。’事, 命下矣。 武科, 則例有初試, 故初試日字, 令日官推擇, 則今月三十日爲吉云。 以此日設行, 而初試試取之數, 自前多寡不等, 或取二三百人, 或取四五百人。 而至於己亥年文廟展謁後, 試士於春塘臺, 而武科, 則以觀武才賞格付標中閑良之直赴殿試者, 更試座次, 對擧放榜, 庭試初試, 則初不設行, 故無取人稟旨之事。 各年前例如此, 而觀武才閑散初試及庭試初試, 例爲分兩所, 次次設行於慕華館、訓鍊院矣。 今番, 則期日急迫, 實無次次設行之勢, 若欲一時竝設, 則試所亦無推移之地, 何以爲之? 敢稟。”

傳曰:“觀武才儒生庭試, 與謁聖有間, 第四日爲之者, 蓋爲武士之畢射也。 不過比較坐次同日唱第而已, 元無殿試, 只取六兩入格、柳葉箭三中、片箭入格、騎蒭三中、鳥銃入格、鞭蒭六中, 比較, 騎蒭入格者等畵者比較壯元而已。 今日筵中擇日云者, 意謂閑散初試, 觀今草記, 知乎別設。 儒生、觀武才竝試, 今巳二十有五年, 無乃昧於古規之致。 閑散初試, 卽閑良, 故規矩加於軍兵, 取二技, 亦此也, 何可別設, 又何擇日! 依此擧行。”

③ 『승정원일기』 영조 10년 9월 30일

游曰:“臣, 頃以春塘臺對擧初試事仰達, 退考謄錄, 草記啓稟矣。 批答中, 以‘不必擇日。’爲敎, 而卽今日字急迫, 觀武才閑散初試畢後, 儒生對擧初試, 實無周旋設行之勢。 而己亥年前例, 亦不設初試, 只取直赴入格人, 定座次唱搒, 而戊申年, 則除初試試取之後, 比較定壯元, 此, 則乃慰悅出征將士之別科也, 似不必爲例。 今番, 則一依己亥節目擧行, 未知何如。”

上曰:“觀武才, 非專爲武士, 而初試乃殿試, 故武官具帽帶矣。 閑散試取之規, 軍兵則柳葉箭二分, 閑散則三分, 試軍兵後, 方試閑散, 而柳葉箭、騎芻入格者, 通計閑良、將校, 以居首爲比較矣。 京中將校之外, 皆是閑散, 則今科似必多矣。 謁聖有初試, 而此, 則無主人二三百或百人, 爲直赴矣。 己亥年, 代理後謁聖, 而以先朝方在靜攝中, 故懸題後駕入, 而唱榜, 亦別爲之, 規例異矣。 其前有謁聖, 己亥乃文臣庭試次, 而該曹以觀武才儒生對擧之規, 稟行矣。”

游曰:“閑散試, 則武臣堂上、五軍門無實職者及閑良皆入射, 而此, 非科擧試官, 文臣庭試, 則無對擧初試, 只爲直赴, 若儒生對擧, 則具試官例規試射, 而入格, 則與觀武才初試定座次矣。 所以援己亥年例者, 以待慕華館、訓鍊院試射畢後, 則日字迫近勢難周旋故矣。”

上曰:“今方錄名矣。 予則以爲己亥年有初試矣。”

廷濟曰:“外方武夫, 皆望初試之設行矣。” ……

上曰:“柳葉箭三中、六兩入格, 則爲直赴矣。”

游曰:“入格則爲及第, 不入格則落矣。 三中四分, 以邊將除授及馬帖、木布施賞矣。”

上曰:“賞則唱榜日, 不爲頒賜矣。 戊申親臨, 而頒賞於仁政殿內庭矣。”

廷濟曰:“小臣登科時, 於池邊行賞云矣。”

游曰:“數百人夕後出榜, 則似當至于二三更矣。”

[주석-256]

① 『승정원일기』 영조 4년 5월 25일

光佐曰:“古語云‘先爲, 不可勝, 以待敵之, 可勝。’ 今番軍卒, 累十日暴露, 其功不小, 而恩賞有限, 雖不能各施, 至於設科慰悅之道, 則其意自別矣。 以都監言之, 步軍二十五哨、馬軍十餘哨, 而入格之數, 僅至六百餘名, 合而計之, 則得參者, 纔八九分之一, 以此觀之, 會試入格之數, 又爲八九分一矣, 反不如溫幸陵幸之時, 安在其慰悅之意乎! 古語云‘賞一人而激百人。’ 此必有變通之道矣。”

② 『승정원일기』 영조 10년 10월 26일

上覽曰:“扈衛廳軍士賞試射, 則別將爲之耶?”

有龜曰:“凡軍官及軍士初次試射, 則令別將擧行後, 三廳大將齊會爲會試矣。 今此觀武才時初試事, 則頃者旣許守禦、摠戎兩廳標下軍觀武才初試, 而扈衛三廳, 則前有回啓許試, 而仍爲廢却, 則不無呼冤之端矣。”

[주석-257]

① 『銀臺便攷』 「禮房攷」 〈庭試〉

庭試, 有邦慶則設行, 咸聚京師, 設行文武科。【有初試設行, 則分兩所或三所、試官差出等事, 幷同式年文科初試, 而各加從二品一員, 額數, 該曹臨時稟旨。 純宗己卯, ‘有初試庭試, 則初試後入格儒生, 一經講設行於殿試前。’事, 定式。 試官同式年講試, 會試兼殿試試官, 同文科殿試。 親臨與放榜等節, 該曹稟旨, 本院擧行節次, 初試, 則同式年文科初試, 殿試, 則同增廣文科殿試。 〇 初試分三所, 則一所禮曹, 二所成均館, 三所工、刑曹, 製述, 賦一篇、表·箋中一篇。 〇 除初試設行, 則親臨及處所、放榜等事, 該曹稟旨, 待下敎擧行。】

② 『銀臺便攷』 「兵房攷」 〈別試〉

以上初試試官, 該曹差擬, 諸般擧行, 竝同式年初試。 會試, 卽兼殿試, 竝同式年殿試。

③ 『銀臺條例』 「禮攷」 〈庭試〉

除初試時, 咸聚京師, 兼殿試設行。

④ 『銀臺條例』 「禮攷」 〈謁聖試〉

親行酌獻禮于文廟後, 無初試, 兼殿試設行。【該曹, 前期稟旨。】

⑤ 『銀臺條例』 「禮攷」 〈宗科庭試〉

因特旨, 咸聚京師, 除初試, 兼殿試設行。

⑥ 『銀臺條例』 「禮攷」 〈耆老科〉

因特旨, 咸聚京師, 無初試, 兼殿試設行。

⑦ 『銀臺條例』 「兵攷」 〈庭試〉

初試, 分京外【試官, 同增廣會試。】, 會試兼殿試。【試官, 同增廣殿試。】

⑧ 『銀臺條例』 「兵攷」 〈耆老科〉

因特旨, 咸聚京師, 無初試, 兼殿試設行。

[주석-258]

『승정원일기』 영조 26년 9월 8일

上曰:“道科殿試, 一日盡射, 與軍兵同爲放榜, 而京軍無會試而只定坐次, 此乃兼殿試矣。 自十六日始之, 砲手, 則立五貫革, 可也。 此亦科場, 有命官、訓將、兵判, 可以分所以入矣。”

[주석-259]

① 『승정원일기』 영조 10년 10월 8일

游曰:“大臣之意以爲‘訓鍊院, 又設一場, 則好矣。’云矣。” 上曰:“兩處殿試, 事體不當矣。”

② 『승정원일기』 영조 22년 7월 20일

又啓曰:“慕華館觀武才時, 鳥銃、騎芻、鞭芻等技試才事, 命下矣。 各技中, 如有等劃, 則鳥銃, 則以何技比較, 騎芻, 則以何技比較, 鞭芻, 則以何技比較乎? 敢稟。”

傳曰:“殿試有壯元比較, 而鳥銃、騎芻, 豈有比較之例哉! 入格雖百人, 從入格直赴, 乃前例, 此稟, 卽鄕暗矣。 只鞭芻六中者, 以騎芻比較。”

③ 『승정원일기』 영조 27년 9월 6일

又以慕華館觀武才殿試差備官, 以命官意啓曰:“今日試放時, 武藝別監許錡, 一放兩丸俱中, 朴善稀, 初不得中, 替人伏地, 奸狀旣已現露, 竝移送秋曹, 依法科治之意, 敢啓。”

傳曰:“知道。”

④ 『승정원일기』 정조 13년 10월 22일

申耆啓曰:“再昨日訓鍊院、南小營分所觀武才殿試時, 兩司當爲進參, 而掌令閔彝顯、持平李尙友、大司諫李鼎揆、司諫趙錫穆、獻納姜垣俱在外, 未差之代, 政官牌招開政差出, 待下批仍卽牌招, 以爲推移進參之地, 何如?”

傳曰:“雖於明日開政差出, 先進去後謝恩, 則足以及之。 此啓辭置之, 明日出牌。”

⑤ 『승정원일기』 정조 13년 11월 3일

己酉十一月初三日辰時, 上詣春塘臺。親臨觀武才殿試入侍時, ……

[주석-260]

① 『승정원일기』 영조 20년 2월 27일

纘新進曰:“禁御兩營軍卒, 皆鄕軍, 而馬兵, 則每朔替番; 步軍, 則二朔替番也。 癸卯、甲寅、戊申觀武才, 適皆定行於月初, 故其時舊軍輩, 無留京遲滯之弊, 皆欲觀光, 以此草記蒙允, 而新舊軍俱見初試矣。 今番, 則新軍纔已逢點, 將於來月初一日, 立番, 則舊軍自當下去, 而兩營連有事故, 觀武才初試, 尙未擧行矣。 臣營, 則來月初一日, 始爲設場, 而舊軍中, 想或有觀光者, 故採問軍情, 則觀武才會試日字隔遠, 非但其間留滯之爲難, 且農務方急, 悶其失時, 不無欲去者, 而其中亦或有仍留等待者。 今若一倂防塞, 不許赴試, 則軍情必爲抑鬱, 故惶恐敢達。”

② 『승정원일기』 영조 20년 3월 20일

金相紳, 以御營廳言啓曰:“今此觀武才初試軍兵等試才入格者別單, 纔已啓下矣。 會試試記修整之際, 更加考準, 則新番中哨軍金已發、李日望、權儀中等三名, 皆以鳥銃邊二中入格, 而落漏於啓下別單中。 當初考算之時, 該吏輩不能詳審之罪, 自臣營從重科罪, 而莫重奏御文字, 昏謬不察, 致有此見漏之弊, 臣亦悚蹙俟罪。 而落漏者三名等, 更爲添錄於會試試記之意, 惶恐敢啓。”

③ 『승정원일기』 정조 2년 9월 6일

上曰:“觀武才初試, 以初九日擇定, 會試, 則當於望間爲之, 武科, 其前可當畢試乎?”

國榮曰:“其間日子, 雖甚促迫, 分所爲之, 則足可爲之矣。”

[주석-261]

① 『승정원일기』 정조 2년 9월 6일

上曰:“觀武才初試, 以初九日擇定, 會試, 則當於望間爲之, 武科, 其前可當畢試乎?”

國榮曰:“其間日子, 雖甚促迫, 分所爲之, 則足可爲之矣。”

上曰:“除初試人抄出, 然後初試當爲擧行矣。”

國榮曰:“今將待下敎抄出矣。”

② 『승정원일기』 정조 2년 9월 8일

又以兵曹言啓曰:“今此親臨觀武才殿試吉日, 令日官推擇, 則‘今九月十五日平吉, 十七日大吉。’云, 以何日定行乎? 敢稟。”

傳曰:“以十七日定行。 命官殿試, 自十一日設行於慕華館, 而初試二所, 如未畢試, 以二所移設之意, 自本曹章記擧行。 殿試時帳殿及命官所分試名色, 當觀各軍門、兵曹初試入格人數多寡, 更當下敎, 依此知悉。”

③ 『승정원일기』 정조 2년 9월 9일

又以禮曹言啓曰:“自前觀武才時, 例以文臣與儒生庭試輪回對擧, 而文臣庭試, 觀武才初日, 儒生庭試, 終日設行矣。 今此觀武才對擧庭試, 何以爲之乎? 敢稟。”

傳曰:“文臣庭試擧行。”

④ 『승정원일기』 정조 2년 9월 17일

❶ 洪檢, 以禁衛營言啓曰:“今日春塘臺觀武才殿試時, 本營內外各處入直將官中應試之類, 待宿衛所令箭擧行, 而差出假將, 推移替代後, 使之赴試之意, 敢啓。”

傳曰:“知道。”

❷ 戊戌九月十七日辰時, 上御春塘臺。 觀武才、文臣庭試入侍時, ………

[주석-262]

『승정원일기』 정조 2년 9월 19일

戊戌九月十九日辰時, 上御春塘臺。 親臨觀武才入侍時, ……上曰:“今已畢試, 當爲頒賞矣。” 仍命‘分四處頒賞。 柳葉箭五中、四中, 直赴殿試, 參下陞六, 參上加資; 三中五分、三中四分, 直赴殿試, 參下陞六, 參上右職, 無職者邊將除授, 駕前、駕後邊將除授, 各軍門哨官相當職除授; 邊三中, 直赴會試, 出身以上熟馬賜給; 貫二中, 半熟馬賜給; 貫邊邊二中, 兒馬賜給。 片箭邊三中、貫二中, 直赴殿試, 參上加資, 參下陞六; 貫邊邊二中, 直赴會試, 參上右職, 參下陞六; 貫一中, 弓矢賜給; 邊一中, 上弦弓賜給。 騎芻五中、四中, 直赴殿試, 參上加資, 參下陞六; 三中, 直赴殿試, 出身熟馬賜給, 堂下加資, 堂上承傳有薦右職; 二中, 半熟馬賜給; 一中, 兒馬賜給。 鳥銃貫一中、邊二中, 直赴殿試; 邊三中, 木六疋; 貫二中, 木五疋; 貫邊各一中, 木四疋; 邊二中, 木四疋; 貫一中, 木三疋; 邊一中, 木二疋。 馬上才、馬上月刀、騎槍交戰超等, 八疋; 上上, 五疋; 上中, 四疋; 上下, 三疋。 雙馬上才超等, 八疋; 上上, 六疋; 上中, 四疋; 上下, 三疋。 步軍各其超等, 六疋; 上上, 四疋; 上中, 三疋; 上下, 二疋。 鞭芻六中, 四疋; 五中, 三疋。 靑龍刀能用, 熟馬帖賜給; 運用, 半熟馬帖賜給; 能擧, 兒馬帖賜給; 半擧, 上弦弓賜給。’ 賞格時, 戶曹木五十五同二十疋、兵曹木十同十四疋·布一同、御營廳木十同十九疋、守禦廳木二十二疋、摠戎廳木一同二十九疋、軍器寺上弦弓一百六十六張·不粧弓二百七十張·長箭二十一部·片箭二十一部·筒兒二十一介·箭竹十九部、司僕寺面給馬四疋·馬帖四百七十三張頒賞訖。

[주석-263]

① 『승정원일기』 영조 4년 5월 15일

❶ 傳于金潗曰:“觀武才之設行, 今已六年矣。 軍兵之心, 必皆抑鬱, 故曾已此下詢大臣, 但經費匱乏, 故方觀勢爲之矣。 今, 則張大之事, 尤難擧行, 而然昔在仁廟甲辰年, 駐公州行在, 設科慰悅, 而回鑾後, 亦爲設科取人, 可以仰揣慰悅之盛意。 且觀『政院日記』, 其時玉候欠寧, 而連日試取, 還京慰悅軍兵之道, 其不可緩故也。 況今番兵亂之後, 軍兵之內則閱月扈衛勞悴已多, 外則持戈赴陣捨命當賊, 豈可無慰悅之道乎! 張大之事, 如右下敎, 今難行之, 亦不可全然闕焉, 而且有先朝已行之事矣。 考見癸巳所下別紙擧行, 而日字, 則意欲爲鞫事了當下敎矣。 今, 則盛炎不遠, 慰悅軍兵之道, 不可少緩, 以今月晦間推擇吉日, 而松都及外方赴戰將士, 與下番軍兵, 令本道留守及道臣、帥臣, 待秋試取後, 入格者, 令其道米布題給, 優等者, 啓聞施賞之意, 分付事, 言于兵曹。”

❷ 金潗, 以兵曹言啓曰:“軍兵等別試才, 以今月晦日推擇吉日事, 命下矣。 令日官推擇, 則今五月二十七日、二十八日、二十九日爲吉云。 以何日定行, 而處所, 亦何處爲之乎? 敢稟。”

傳曰:“以二十七日定行, 處所, 春塘臺爲定。”

② 『승정원일기』 영조 4년 5월 16일

❶ 又以禮曹言啓曰:“軍兵等春塘臺別試才, 以今月二十七日設行事, 命下矣。 自前觀武才時, 或以文臣庭試或以儒生庭試對擧, 例也, 而曾在乙卯、癸巳兩年別試才時, 以與觀武才有異, 對擧一款, 有勿爲磨鍊之命矣。 今番, 則何以爲之? 敢稟。”

傳曰:“今亦依此擧行。”

❷ 鄭錫五, 以兵曹言啓曰:“今五月二十七日春塘臺別試才, 考見癸巳所下別紙擧行事, 命下矣。 除初試及初試人員試取規矩, 一依癸巳年例書入之意, 敢啓。”

傳曰:“知道。”

③ 『승정원일기』 영조 4년 5월 18일

金潗, 以兵曹言啓曰:“今此別試才時, 扈衛軍官及西北別付料軍官中付料者, 當依癸巳年例, 初試試取, 而雖是未付料者, 亦當以扈衛軍兵入於應試之中矣。 一體初試試取之意, 敢啓。”

傳曰:“知道。”

④ 『승정원일기』 영조 4년 5월 25일

又以都摠府啓曰:“今此春塘臺親臨別試才, 只隔數日, 莫重侍衛, 不可不備員, 一員未差之代, 令該曹口傳差出, 未肅拜人員, 亦令政院仍卽牌招, 俾無臨時侍衛苟簡之弊, 何如?”

傳曰:“允。”

⑤ 『승정원일기』 영조 4년 5월 27일

同日寅時, 上御春塘臺。 觀武才入侍時, ……

⑥ 『승정원일기』 영조 4년 5월 28일

❶ 傳于柳綏曰:“今此別試才, 名雖別試, 試取之數, 倍於觀武才, 而且慰悅軍兵之意, 循例直赴, 似涉埋沒, 而己卯、癸巳兩年前例俱無, 故初以不設對擧矣。 定日之後, 連爲思之, 甲子公州行在, 旣設別科, 回鑾後, 又爲設科矣。 京鄕雖異, 經亂慰悅之道, 奚異哉! 令該曹考出甲申前例矣。 今觀考出, 其時因文參下之乏少, 別設庭試, 仍行別試矣。 以文取武, 以武取文, 本無異同, 而且有前例, 明日當爲特設庭試。 以此卽爲分付該曹擧行, 而第科路之廣, 予已之慮焉, 且今則專慰武士之意, 只取甲乙丙三人事, 分付。”

❷ 同日寅時, 上御春塘臺。 觀武才入侍時, ……

上曰:“禮曹觀武才謄錄相考事, 分付。” ……

綏曰:“禮曹謄錄相考事, 俄已下敎矣。 問于禮曹, 則己卯年及甲申年觀武才別試才時, 有儒生試取之規矣。”

上曰:“明日庭試設行, 而只取甲乙丙三人事, 分付。”

⑦ 『승정원일기』 영조 4년 5월 29일

同日寅時, 上御春塘臺。 別試才對擧庭試試取入侍時, ……

[주석-264]

① 『승정원일기』 숙종 25년 8월 8일

傳曰:“近因凶荒, 久抛戎政, 固已未安。 外方, 則營將巡歷試射放, 未必全廢; 而京輦, 則全然抛置, 式士等落莫之歎, 不言可想。 故上年秋冬, 廳將官及禁旅, 旣已親臨試才, 以爲慰悅之地。 而第訓局軍兵, 俱是輦下精鍊之卒, 而春秋中旬, 廢之已久, 亦無別樣試才之擧, 朝家擧措, 殊不均一。 卽今地部綿布不敷, 縱未能各技試取, 如觀武才之爲, 不可無參酌激勸之道。 扈衛軍官、訓鍊都監軍兵及禁衛營·御營廳標下軍兵中馬兵, 騎芻一次取一中以上, 軍官及三軍門射手, 柳葉箭一巡取二分以上, 砲手, 鳥銃一巡取邊三中以上, 自各其廳, 趁卽試取後, 十四日當爲親臨別試才。 以此擧行, 而砲藝, 則依前命官爲之事, 分付。” 鳥銃邊三中, 以邊二中, 改下敎。

② 『승정원일기』 숙종 25년 8월 13일

明日春塘臺親臨別試才時, 殿坐正時, 卯初初刻, 開門罷漏後。

[주석-265]

『승정원일기』 숙종 25년 8월 9일

禮曹啓曰:“今十四日親臨別試才事, 傳敎矣。 自前或以文臣庭試或以儒生庭試對擧, 例也, 今番乃儒生庭試當次, 所當磨鍊擧行, 敢此仰稟。”

傳曰:“對擧一款, 勿爲磨鍊。”

[주석-266]

『승정원일기』 숙종 30년 8월 3일

備忘記:“文參下之苟簡, 未有甚於近日, 雖以假注書擬望觀之, 可推而知也。 祖宗朝, 有特設庭試之規, 適因監試, 多士將華京師, 春塘臺親臨庭試事, 分付該曹。 仍念庭試, 雖與觀武才有異, 詰戎之政久廢, 不可無參酌慰悅之擧。 庭試畢後, 除初試人員, 仍以柳葉箭一巡試取, 而如部將、守門將及各軍門射手之類, 以柳葉箭五矢一巡一中, 禁軍、別抄武士、馬兵, 則以騎芻一次二中, 武藝別監及砲手, 則以鳥銃三柄一巡二中, 自本兵及各其軍門, 以單技依此試取, 以爲除初試, 畢射後繼試之地, 而砲藝, 則命官爲之。”

[주석-267]

① 『연산군일기』 8년 6월 17일(정사)

先是, 兵曹, 以甲士遞兒, 分給加設內禁衛, 甲士等訴冤。

兵曹啓云:“取才軍士中甲士, 才品最劣, 只以仕多, 每等給祿, 則才優者未得受祿, 有乖勸勵之意。 今後每番錬才時, 別試二百步三矢, 一矢以上入格者, 爲先給祿, 餘遞兒, 則以給仕多者, 何如?” 命議于政丞。

尹弼商議:“甲士等, 勿論職秩高下, 竝皆受祿以實侍衛, 此祖宗朝立法本意也, 奪遞兒給他, 祖宗朝所無之事。 自今甲士未受祿者, 至二百餘人, 無祿而把門、巡綽等務, 難以堪之。 遞兒出處, 雖難搜括, 各品事歇者, 還給本數, 何如? 其別試才入格者除職, 亦是新法, 臣意以爲不可擧行。”

韓致亨、成俊議:“甲士遞兒, 旣已奪給兩界甲士及內禁衛, 不可輕改。 每番錬才時, 別試二百步, 三矢一矢以上入格者, 計仕錄用, 勸勵之法似當, 依兵曹啓目施行何如?”

李克均議:“甲士中, 兩界軍士有奉足者少, 且越二三番受祿者多, 加以防禦甚苦。 下三道甲士奉足, 依數得之, 雖番上時, 其所苦者, 入番禁盜而已。 臣於平安道, 京中番上甲士累年率防, 但充其數, 而無用於倉卒。 臣意, 世宗朝甲士取才, 試以二百步, 故皆有實才。 今, 則只試八十步, 有名無實者甚多。 古人云‘兵貴精, 不貴多。’ 各道士族有才子弟, 欲入內禁衛, 則不堪長番; 欲入別侍衛, 則無奉足, 難於番上; 欲入甲士, 則厭其卑賤, 托名軍保, 閑遊者多。 甲士取才, 定爲單二百步, 則其數雖少必精, 別侍衛給保, 則士族有才子弟多入矣。 令該司磨錬施行, 何如?” 從克均議。

② 『명종실록』 16년 12월 18일(계유)

一, 京外兩班子弟及各司書吏·典僕、鄕吏、官屬、諸色軍士與保人·良人·公私賤年少堪爲操弓者, 竝抄, 每朔定日, 長、片箭別試射, 可爲騎射者, 騎射, 其中不能者, 亦令習槍, 永定恒式, 毋得廢弛。 別定試官試才, 而年終都計, 辨其優劣。

③ 『선조실록』 7년 9월 17일(무자)

別試射入格人抄啓, 傳曰:“未出身名下, 各等分數以啓。”

④ 『선조실록』 28년 5월 28일(경자)

傳于政院曰:“三眼銃, 禦敵之良器, 亦不可不習。 入直砲手, 自來月習放三眼銃, 循環數度而止, 論賞, 與鳥銃同。 此意回啓, 言于訓鍊都監。 入直殺手, 欲於後苑別試才論賞, 未知某人監試等第, 且殺手元數幾許。 且‘『殺手譜諺解』, 使人人易知。’事傳敎, 日月已久, 而至今不爲, 殊爲未便。 此意, 言于訓鍊都監, 回啓。”

[주석-268]

『大典通編』 「兵典」 〈京官職〉

名武之以雜岐加資者【如活人、捉虎之類。】, 勿許內外將。【觀武才、別試射時, 若以善射更爲陞資, 則洗滌無碍。】

[주석-269]

① 『典律通補』 「兵典」 〈試取〉

別試射【每年扈衛別將試軍官柳葉箭, 大將更試三十矢以上[無三十矢以上, 則取優等。], 直赴殿試, 出身加資, 二十矢以上, 除邊將或賜馬或直赴會試。】

② 『六典條例』 「兵典」 〈兵曹〉 一軍色 試藝

禁軍別試射, 有命, 則設行, 扈衛軍官一體應射。

[주석-270]

① 『萬機要覽』 「軍政編」2 〈訓鍊都監〉 試藝

別試才, 亦因特敎設行。【軍官, 柳葉箭, 別武士、馬兵, 騎蒭, 步軍, 鳥銃。】

② 『萬機要覽』 「軍政編」3 〈禁衛營〉 試藝

別試才, 亦因特敎設行。【將官、將校, 柳葉箭, 步軍, 鳥銃。】

③ 『萬機要覽』 「軍政編」3 〈御營廳〉 試藝

別試射, 亦因特敎設行。【䂓矩、處所, 兵曹禀旨。】

[주석-271]

① 『銀臺便攷』 「禮房攷」 〈別試射〉

別試射, 有特旨乃行。【略倣觀武才, 而差有等殺。】

② 『승정원일기』 숙종 39년 8월 12일

傳曰:“觀武才之不得設行, 今已四年, 秋間欲爲設行矣, 年事如此, 雖難爲之, 在前輦下壯士及軍兵等, 以單技有親臨別試才慰悅之例。 今, 亦依此爲之, 而技藝, 依別紙擧行事, 分付。”

③ 『승정원일기』 영조 4년 5월 16일

又以禮曹言啓曰:“軍兵等春塘臺別試才, 以今月二十七日設行事, 命下矣。 自前觀武才時, 或以文臣庭試或以儒生庭試對擧, 例也, 而曾在乙卯、癸巳兩年別試才時, 以與觀武才有異, 對擧一款, 有勿爲磨鍊之命矣。 今番則何以爲之? 敢稟。”

傳曰:“今, 亦依此擧行。”

④ 『승정원일기』 영조 31년 4월 3일

又啓曰:“在前親臨春塘臺觀武才時, 有原任大臣入侍之例, 今番別試射時, 則何以爲之乎? 敢稟。”

傳曰:“依爲之。”

⑤ 『승정원일기』 정조 1년 9월 10일

上曰:“此, 乃初次別試射, 且與觀武才有異矣。”

⑥ 『승정원일기』 정조 3년 8월 12일

又命書傳敎曰:“古例別試射, 亞於觀武才, 體面不輕而重。 然當此節省之時, 不容徒循張大之事, 規矩從略磨鍊, 書下落點, 望筒勿爲入之, 依此擧行。 雖是慰悅軍兵之事, 亦不宜亂雜, 隨駕將士、軍兵, 竝令自該軍門先設初試, 只入格人, 應試於親臨日, 其中仍特敎除初試者, 直赴於親臨日事, 亦爲分付。”

⑦ 『승정원일기』 정조 8년 8월 22일

甲辰八月二十二日卯時, 上御春塘臺。 內試射入侍時, ……

上曰:“每値邦慶, 必設觀武才, 或別試射, 一則飾喜之意, 一則慰悅之擧。 今當無前之慶, 若無味過去, 則誠甚悵然。 都監軍兵, 亦云勞矣, 不可無飾喜慰悅之擧。 而觀武才, 則例有對擧庭試, 當此慶科之稠疊, 不無頻數之嫌, 以別試射, 從近設行, 似好。 戶判掌財賦, 訓將掌軍兵, 各陳所見, 可也。”

命善等曰:“今此邦慶之無前, 凡所以飾喜之道, 宜無所不容其極, 而以各軍門事力言之, 値此減布之時, 恐有不逮之慮, 以別試射除初試設行, 似好。 以此以彼, 慰悅則一也, 聖敎誠至當矣。”

上曰:“觀武才, 則十八技盡爲之乎?”

善復曰:“然矣。”

上曰:“別試射賞木, 小不下一百七八十同, 己卯前例, 亦爲一百六同, 戶曹足當此數乎?”

一祥曰:“然矣。”

上命書傳敎曰:“凡有邦慶, 設科取人, 而若係莫大之慶, 又必慰悅軍兵, 別設試才, 或以觀武才爲之, 或以別試射爲之。 今番邦慶, 豈無按例慰悅之擧! 況都監軍兵, 纔經禁御鄕軍停番時代入之役, 又經遠道陵行, 其所軫念, 尤宜自別。 今, 因訓將入侍, 亦已詳問, 若以觀武才試取, 則初試、會試, 反有徒勞之歎。 且今上號習儀不遠, 慶科初試在卽, 若待事過, 則將値深冬。 以此以彼, 以別試射試取, 實爲便好。 日字, 以今晦來初擇入。 欲使軍校均被賞典, 別試射時, 勿論將官、將校、軍兵, 竝除初試應試, 規矩, 則將官、將校, 以柳葉箭一巡, 馬兵、騎士, 以騎芻一次, 步軍, 以鳥銃一巡磨鍊, 今番, 則勿拘觀武才例, 一中以上, 皆令修試記。”

又命書傳敎曰:“帳前試取之類, 更當區別下敎, 而雖令除初試帳前應試, 必有曠日之慮, 各營軍校, 勢當分所試取。 若設各試官, 不無貽弊貢人之事, 訓將, 則進詣洗馬坪, 禁將, 則進詣南別營, 御將, 則進詣南小營, 兵判及守摠兩使, 進詣訓鍊院, 各其營大將爲試官, 亞將爲副試官, 試取, 主掌官, 帳前外, 竝勿磨鍊事, 分付。”

[주석-272]

『銀臺便攷』 「禮房攷」 〈別試射〉

❶ 別試射, 有特旨乃行。【略倣觀武才, 而差有等殺。】 有初試及除初試, 竝因特敎擧行。

❷ 別試射命下, 則處所取禀, 諸般擧行, 闕內則如殿座例, 外處則如擧動例。

❸ 規矩, 亦因特敎擧行。【賞試射及各樣試射竝同。】

[주석-273]

『銀臺便攷』 「禮房攷」 〈別試射〉

試官, 考官三望, 大臣一望、文正卿一望、將臣一望, 參考官四望, 文武堂上各一望、文武堂下各一望, 前一日, 廳坐備擬受點。【各年試官, 皆如此磨鍊, 而惟己亥年, 則依觀武才例, 以參試官三望、參考官三望磨鍊。 ○ 出帖、捧進不進、毋得懸頉等事, 竝同文臣朔試射親臨時。】 試所承旨一望, 亦爲受點。

[주석-274]

① 『승정원일기』 현종 9년 9월 3일

傳曰:“扈駕砲手等別試才時, 鳥銃三柄一巡貫二中邊一中人兼司僕魯萬, 直赴殿試。”

② 『승정원일기』 숙종 10년 6월 9일

今四月二十九日禁衛營將官及軍兵別試才時, 敎鍊官李行昌, 鳥銃貫二中、邊一中, 直赴殿試事, 承傳。

③ 『승정원일기』 영조 10년 3월 21일

備忘記:“今日內三廳七番正領遵古例別試射時, 內禁衛出身尹就聘, 柳葉箭三中四分居首, 兼司僕出身李世泰, 六兩一矢百五十六步, 二矢百五十三步, 三矢百五十四步, 竝加資, 內禁衛閑良吳興瑞, 騎芻四中居首, 直赴殿試。”

④ 『승정원일기』 영조 13년 4월 29일

傳于任珽曰:“今日日次內調馬時別試射時, 南行別軍職張雲翼, 兩廳各其居首, 直赴殿試。”

⑤ 『승정원일기』 정조 19년 2월 20일

李益運, 以整理所言啓曰:“華城府去六月朔別試射時, 城役監董牌將、匠手, 因特敎竝令許赴, 而其時射居首人, 獲蒙直赴殿試之恩, 而砲居首人, 只受布木之賞, 不無向隅之歎, 而事係恩典, 何以爲之乎? 敢稟。”

傳曰:“一體直赴殿試, 可也。”

⑥ 『승정원일기』 순조 6년 8월 24일

丙寅八月二十四日辰時, 上詣春塘臺。 七夕製儒生試取, 兼行一內禁軍別試射入侍時, ……禁軍試射畢, 命爀修整試記以進。 上命‘居首, 直赴殿試, 之次以下, 筒箇弓矢各賞賜有差。’ 命爀承命擧行。 上命直赴殿試人呼新來。

[주석-275]

『大典通編』 「兵典」 〈試取〉

外方別科『續』【平安道、咸鏡道、江華、濟州等地, 有特旨乃行, 或別遣重臣, 則同文科除初試, 卽其地放榜, 或別遣御史, 則直赴殿試。 ○ 以十一技稟旨同。 『增』 觀武才, 則以四技取才, 因特敎別試才, 則以二技取才。】

[주석-276]

『典律通補』 「兵典」 〈試取〉

賞試射【每春秋, 本曹判書與別將、各番將、該色郞試禁軍及標下軍各技藝施賞, 沒技直赴殿試, 出身加資。】

[주석-277]

『萬機要覽』 「軍政編」2 〈龍虎營〉

賞試射【卽中旬。】, 與各軍門一體設行。

[주석-278]

『萬機要覽』 「軍政編」2 〈龍虎營〉

賞試射【卽中旬。】, 與各軍門一體設行。【禁軍, 柳葉箭·片箭各一巡、騎蒭·鞭蒭各一次。 鞭蒭六中爲二矢, 五中爲一矢, 通計九矢以上爲一等, 賞木六疋; 七矢以上爲二等, 木五疋; 五矢以上爲三等, 木四疋。 鞭蒭外各技中沒技者、鐵箭一百五十步以上者, 閑良直赴殿試, 出身加資。 騎槍交戰、馬上月刀、雙劒, 從其等分施賞, 都居首者, 弓一張、長·片箭各一部加給, 之次者, 弓一張加給, 三等以上及各技入格之類, 賞格疋數, 懸註入啓。 各技中無分者, 罰番。】

[주석-279]

『萬機要覽』 「軍政編」2 〈龍虎營〉

❶ 宣薦額外內禁衛許試事, 正宗戊申定式。

❷ 禁軍額外、左·右捕廳兼捕盜軍官亦爲赴試。

[주석-280]

『大典通編』 「兵典」 〈敎閱〉

新舊番軍兵點考賞試射時, 內外營入直軍兵, 請出標信擧行。

[주석-281]

① 『萬機要覽』 「軍政編」3 〈禁衛營〉 試藝

賞試才【肅宗壬戌, 剏行。 大將有故, 中軍監試。】, 間朔二十五日新番軍點考時, 下番軍、別破陣, 並試射、砲、藝、講、陣試取【內入直鄕軍待標信赴試時, 以弘化門入直訓局軍代直。】, 入格者施賞。 領軍千捴、把捴、哨官及次知敎鍊官·旗牌官, 亦試射【內入直將官, 以外營先試者替直後, 應試。】, 敎師, 則四孟朔砲、藝、講、陣, 亦爲試取, 並從入格施賞。 若有沒技者, 敎師外, 別單書啓【或因事故, 賞試才不行, 則下番鄕軍回粮, 每三名木一疋分給, 其外將官以下, 待後次設行時, 試射、放。】

② 『萬機要覽』 「軍政編」3 〈御營廳〉 試藝

賞試才【仁祖戊辰, 刱行。 大將有故, 中軍監試。】, 間一朔二十五日新番軍點考時, 下番鄕軍及別破陣, 並射、砲、藝、講、陣試取【東營、集春營入直軍, 待標信赴試。】, 入格者施賞。 領軍千捴、把捴、哨官及次知敎鍊官·旗牌官, 亦試射, 敎師, 則四孟朔, 砲、藝、講、陣, 亦爲試取, 從入格施賞, 而若有沒技者, 敎師外, 並別單書啓【或因事故賞試才不行, 則下番鄕軍回粮木, 每三名一疋分給, 其外將官以下, 待後次設行時, 試射、放。】。

[주석-282]

『典律通補』 「兵典」 〈試取〉

賞中日【禁御軍立番終朔二十五日, 大將設行。 領軍將官及監試敎鍊官、入直別破陣亦赴試, 各技藝施賞, 沒技別單啓。 有故未行, 則番軍每三名, 給木一疋。】

[주석-283]

『승정원일기』 고종 4년 9월 20일

丁卯九月二十日辰時, 大駕詣蕩春臺。 賞試射擧動入侍時, ……

傳曰:“衛內, 以瑞蔥臺例, 應射各營軍摠, 依中旬爲之。

[주석-284]

『銀臺條例』 「兵攷」 〈衛內軍兵賞試射〉

❶ 幸行後，因特旨設行。【無門路稟、時刻、問安。】

❷ 軍兵除出與解嚴，以信箭擧行。

❸ 隨駕時承史、閣臣、儒臣、雲ㆍ寶劍，依例入參。

❹ 兵判及各營將臣參現後，仍留壇上監試。 分所有命，參試官以宣傳官、別軍職，稟旨分差。

❺ 入侍諸臣, 或因特敎，一體應射。

❻ 賜第有命，以‘直赴殿試。’付籤。

❼ 親臨頒賞，該房承旨入侍。

[주석-285]

『銀臺便攷』 「禮房攷」 〈內試射〉

❶ 內試射, 內侍府專管擧行, 前排宣傳官, 禀旨待令。 若有兵房承旨回來之命, 則以時服入侍, 宰樞執皷、矢數執皷、射員呼名及射畢後退錚等節, 啓禀, 其外無他擧行。

❷ 試記, 結束色修正。

[주석-286]

『승정원일기』 숙종 27년 4월 29일

入侍時, 左議政李世白曰:“頃日兵判金構所達‘武士中人才乏少, 宣傳官尤爲苟簡。 兩局勸武軍官, 兩班中可合人, 盡爲抄入, 凡於內中日、內試射時, 使之一體試射, 依他例許令直赴, 似宜。’云, 則自上有令廟堂商議爲之之敎。 卽今宣傳乏人, 果如金構所達, 而第內中日, 則例有當射之人, 內試射, 則外人例不得入參矣。 自前有勸武廳別試射之規, 兵判及兩局大將主管試才, 其中優等者, 特令直赴矣。”

[주석-287]

① 『승정원일기』 영조 16년 7월 24일

備忘記:“今日內乘、宣傳官秋等內試射時, 南行內乘鄭益良, 柳葉箭十巡居首, 直赴殿試。”

② 『승정원일기』 영조 37년 1월 9일

備忘記, 傳于李翼元曰:“今春等內試射時, 大報壇守僕王世興, 鳥銃三中五分, 武藝別監權世隆片翦二中, 竝直赴殿試。”

③ 『승정원일기』 정조 2년 2월 2일

戊戌二月初二日巳時, 上御春塘臺。 內試射入侍時, ……上命中使呼名別軍職、宣傳官、內乘, 命次第放騎芻馬。

畢射後, 上曰:“古, 則春、秋等試射, 或有四中、五中者, 有加資、及第之事矣, 今, 則無三中之人, 人才之不古, 莫甚矣。”

[주석-288]

① 『승정원일기』 영조 2년 5월 25일

備忘記:“長番內官權鎭衡, 內試射時, 片箭居首, 加資。”

② 『승정원일기』 영조 16년 7월 24일

備忘記:“今日內乘、宣傳官秋等內試射時, 南行內乘鄭益良, 柳葉箭十巡居首, 直赴殿試。”

③ 『승정원일기』 영조 21년 8월 4일

備忘記, 傳于李成中曰:“今日內乘、別軍職、宣傳官秋等內試射時, 南行宣傳尹復淵, 六兩三矢具入格, 直赴殿試。”

④ 『승정원일기』 영조 22년 1월 19일

備忘記:“今日, 內乘宣傳官內試射時, 內乘張志恒, 騎芻三中, 都居首, 宣傳官具秉勳, 柳葉箭二十一分, 居首, 竝直赴殿試。”

[주석-289]

① 『승정원일기』 경종 3년 1월 18일

宣傳官田日祥, 今加折衝, 內試射時片箭邊三中加資事, 承傳。

② 『승정원일기』 영조 2년 5월 25일

備忘記:“長番內官權鎭衡, 內試射時, 片箭居首, 加資。”

③ 『승정원일기』 영조 2년 10월 16일

備忘記:“今日內乘、別軍職、宣傳官、駕後禁軍、御營別抄內試射時, 駕後安泰嵩, 六兩一矢百五十步, 二矢百四十八步, 三矢百四十步, 別抄朴震彦, 兩矢百四十步, 一矢百三十四步, 竝加資。”

④ 『승정원일기』 영조 9년 7월 22일

又傳曰:“新差別軍職, 今日內試射時, 當爲試射, 卽令兵曹別軍職單子書入事, 分付。”

⑤ 『승정원일기』 영조 21년 2월 8일

備忘記, 傳于權一衡曰:“今春等內試射時, 武藝別監金昌澤, 鳥銃貫二中、邊一中, 直赴殿試。”

[주석-290]

① 『승정원일기』 영조 10년 9월 1일

上曰:“先朝內試射時, 十巡無分, 則輒爲推考矣。 今番, 則卿在將兵之任, 以其春秋試射皆爲無分, 請汰, 故許之矣。 鄕曲之人, 不可無參酌之道, 勿汰決棍, 可也。”

② 『승정원일기』 영조 21년 9월 4일

又傳曰:“今番內試射, 竝直赴、加資、守令、邊將、出六承傳及賜馬帖都數, 問啓。”

[주석-291]

『萬機要覽』 「軍政編」2 〈龍虎營〉

內試射。【每年正、七月初一日, 別將入宣傳官廳, 禀一內禁軍試射, 待下敎擧行。 正宗丙午刱始, 而戊申, 鐵箭、騎蒭, 特敎定式。 近來, 則以柳葉箭十巡及馬上技藝試取。 取優等三人, 居首, 閑良直赴殿試, 出身加資, 之次, 分等施賞。 ○ 擧行, 則本營全當。 ○ 西北別付料軍官, 每年春季朔爲定, 而當朔初一日, 兵房詣政院取禀, 則政院以禀。 ○ 䂓矩, 柳葉箭十巡五矢以上, 別單書入。 關北、淸北、關南、淸南四廳居首各一人, 閑良直赴殿試, 出身加資或邊將除授。 未付料軍官, 或因特敎一巡試取, 其中居首一人, 閑良直赴殿試, 出身加資或邊將除授。】

[주석-292]

『六典條例』 「兵典」 〈兵曹〉 一軍色 試藝

一內禁軍內試射, 每年正、七月初一日, 別將入禀, 待下敎擧行。

[주석-293]

① 『숙종실록』 26년 8월 28일(무자)

上出御春塘臺觀試射。 兵曹判書吳道一, 援稟西北別付料武士, 除初試許射之例, 上命許射。 訓鍊大將申汝哲, 以病不得入參, 來待闕外, 上命還家調理。

② 『영조실록』 36년 4월 28일(임인)

命‘申萬熙, 嶺沿定配, 張齊白, 送于北兵營, 陳軍威回示三軍後, 決棍三十度, 限己身三水府充軍。’ 初試射時, 執捉付料軍官之代射者, 而西道所任申萬熙, 以誣告自服, 北道所任張齊白, 終始欺罔。 故特罷西北別付料廳, 仍下兩人處分。 領議政金尙魯曰:“張天用可用之人, 邊地守令, 擢用好矣。” 上曰: "邊地防禦使有闕代, 卽爲錄用, 其前先擬內將。"

③ 『영조실록』 36년 5월 2일(을사)

左議政李上箚請勿罷西北廳, 上答曰:“今者之擧, 渠等釀成, 爲國體爲國綱。 今卿此箚, 爲卿慨然。”

④ 『승정원일기』 숙종 26년 8월 28일

吳道一<병조판서>曰:“西北武士, 朝家待之自別, 而臣所帶中有別付料三十五人矣。 自前此類, 或有除初試許射之時, 而此非【缺。】自下不敢擅許, 故敢達矣。”

上曰:“特爲除初試入射。【缺。】 西北武士, 朝家待之有別, 故許其付料, 於渠【缺數三行。】。”

道一曰:“若見缺落, 則渠安敢願射乎! 果不見之故, 敢有所達矣。 西北之人, 異於他, 其在收拾之道, 宜有別樣擧措矣。”

上曰:“其數不多, 許之。”

⑤ 『승정원일기』 숙종 33년 3월 3일

兵曹判書李寅燁所啓:“日昨, 因右副承旨李坦所達, ‘北武之未及入屬於別付料廳者, 一體除初試許赴。’事, 命下矣。 蓋北路及淸北武士爲求仕來留京邸者, 朝家特加軫念, 別設廳號, 使之輪射付料, 而其中只錄其案而未參其料, 謂之未付料。 庚辰年觀武才時, 自本兵定奪, 只以付料人員除初試許赴矣。”

上曰:“此, 則吳道一爲兵判時所達也。”

寅燁曰:“其後甲申年別試時, 兵判趙□□所達, 未付料二十七員, 又爲一體許赴, 故今番, 則旣有此前例, 付料二十員、未付料三十員竝五十餘員, 別單書入矣。 今承旨所達付料、未付料之外爲科事上來者, 混請赴試, 而但國家凡事, 必有限節, 然後可以杜倖進之門而祛紛沓之弊矣。 見今西北出身、閑良爲觀武及求仕上來者甚多, 今若只許北武而不許西路, 則西北必爲缺望, 且試才之數旣多, 則累日帳殿, 恐觸風寒。 臣意, 則別單啓下之外, 勿許似宜, 而但念成命旣下而旋收, 則渠輩必有落莫之歎, 毋論西北出身與閑良, 依本廳定式更爲試才, 追入錄案後, 使之赴試, 則似合便當, 敢此仰達矣。”

上曰:“兵判所達, 欲爲限節云者, 不無所見, 而但除初試許赴, 旣有成命, 今難還收, 依所達試才錄案後, 許赴, 可也。”

⑥ 『승정원일기』 영조 36년 4월 26일

庚辰四月二十六日寅時, 上幸慕華館。 親臨試射入侍時……

⑦ 『승정원일기』 영조 36년 4월 27일

兵曹判書李昌壽曰:“西北廳別付料所任軍宮官申萬熙、張齊白等捉代射人裵廷玉, 納於兵曹, 而係是親臨試射, 臣不敢擅斷, 故敢稟。”

上曰:“裵廷玉、申萬熙、張齊白, 拿入。”

上曰:“親臨試射時代射, 三百年所無之事, 方欲治廷玉之際, 忽然思之, 西北內外地, 近來互相爭鬨, 此必有疑端矣。”

上命書傳敎曰:“西廳所任軍官申萬熙, 令該曹嶺南沿定配。”【出榻敎。】

上曰:“申萬熙, 旣以誣告遲晩, 而張齊白, 則終不直招, 決棍, 可也。”

上命書傳敎曰:“近來西北內外地若水火, 業已知矣。 西北邊地所任、西北內地各一人, 以代射捉納兵判云, 不問而其心可知。 拿入嚴問, 西廳所任軍官, 以誣陷旣已自服, 而北廳所任張齊白, 含憾害人, 親問之下, 不爲直招, 下該府南間囚, 勿拘日次, 嚴刑取服。”

⑧ 『승정원일기』 영조 36년 4월 28일

上問于象漢曰:“張齊白所招, 如何?”

象漢曰:“渠以爲‘北方之人, 雖愚蠢, 而平生但知不欺君父, 代射之人, 分明捉之, 而劫於刑杖, 以誣陷納招, 則何以歸見老父.’云云, 而刑推一次, 終不遲晩, 至二次施威, 乃遲晩矣。”

上曰:“昨日決棍時, 已知其難矣。 然誠若曖昧, 則必終始忍杖, 何乃一次刑而遽遲晩耶! 渠以北道之人, 國家待之如何, 而渠何敢如是乎! 故召卿等者, 意有在也。 昔宋太祖, 豈不恤民, 而爭功之軍, 則必梟首而懲礪之。 初則欲斬齊白, 以礪北人, 更思之, 人命至重, 當下送本道, 決棍定配。 西北廳, 亦自今日罷矣, 不罷此廳, 則無以爲國矣。”

尙魯曰:“渠之心術, 雖無狀, 若代射的實, 則代射者, 亦當有罪矣。”

上曰:“齊白旣誣告受罪, 則代射者, 當自脫矣。”

尙魯曰:“此後愚氓, 若以爲代射者亦無罪云, 則其弊亦不少矣。”

上曰:“西北人, 豈不能自射而借人代射乎!”

尙魯曰:“此則不可恃也, 內地之人, 亦有不能善射者也。 且齊白, 雖强頑, 不卽遲晩, 如此之人當亂, 則或有立節者矣。”

上曰:“不然。 欺君者, 豈能立節乎!”

尙魯曰:“以一人之故, 罷西北廳, 豈不惜乎! 此廳一罷, 則西北之人, 似必落莫矣。”

上命書傳敎曰:“噫! 西關七邑、北關六鎭人作廳, 名曰西北付料, 許以料射, 時或試射, 只取居首一人加資, 一人直赴。 此, 乃顧恤邊地之盛意, 而其或筵奏, 其或書啓, 六鎭、七邑, 遍於北關、淸北, 其猶不足。 嗣服之後, 泛濫南關、淸南, 若此不已, 北將至於安邊, 西將至於中和, 以此之故, 邊地久勤沈滯, 其或弛張於邊地外武士, 則淸南、南關之人, 不無向隅之歎, 故仍而泯默矣。 公然惹鬧, 互相紛紜, 便成爭端, 噫! 是誰之過! 其時請開其路之諸臣, 循顔私要譽之致, 雖有此事, 備局、兵曹一例嚴塞, 則豈有此弊! 奉使之臣, 爲要譽而干請, 備局、該曹, 容易許施, 欲一時之生色, 起一道之爭端, 可謂不審矣。 雖然, 到此地頭, 靑是藍也, 南關, 雖曰內地, 豐沛故鄕, 淸南, 雖曰內地, 武士府庫。 今若一倂沙汰, 非均視西北之意, 故頃者處分, 一則重邊地, 一則慰內地, 可謂至矣。 而外地之人, 先爲上言, 故沙場欲決棍, 而因其日暮, 令兵判決棍, 伊後內地之人又上言, 故欲爲一體決棍, 問于兵判, 不無聞知, 只兵判下禁府推考以警武士。 內地、外地處分, 旣曲盡, 其所嚴飭, 內、外地亦一也, 意謂遐方無識武夫, 其雖作此, 從今以後, 復何紛競, 其爭, 自可止息, 可無慮矣。 昨聞兵判所奏, 付料軍官中有代射者云, 故其涉可駭, 問之, 代射人裵廷玉, 受賞次呼名入庭, 初則拿入, 仍付秋曹, 使之嚴査用律, 拿出之後, 未到外門, 忽然覺之, 其涉殊常。 故更爲拿入後, 西北所任軍官及所謂代射二人其名, 問于兵曹, 所任軍官, 西北邊地人, 所謂代射者二人, 皆西北內地人, 予之忽然覺之, 卽此也。 所任軍官義州申萬熙, 拿入問其曲折, 則其所對, 極涉恍忽, 而初則渠以目覩云, 而復曰‘聞于張齊白。’ 俄頃之間, 手脚忙亂, 事之無據, 莫此爲甚。 欲爲施棍, 不下一棍, 遲晩自服, 旣有下敎, 何欺幺麽武士乎! 事當重棍而參酌, 只嶺沿定配。 次問北道所任軍官張齊白, 辭氣强暴, 棍問而不爲直招。 申萬熙遲晩之後, 渠之恃其本氣, 不爲遲晩, 節節無狀, 故下義禁府, 嚴刑鞫問矣。 一次猶敢忍杖, 其於二次, 不下杖而自服。 噫! 其所爭端, 不過一慾字, 互相上言, 已涉放恣。 今番試射, 何等慰悅, 而乘此機欲售其憾, 是可忍也, 孰不可忍也! 況齊白, 渠之族屬受恩若何, 而不思報國。 其無狀, 一也; 其敢挾私, 其無狀, 二也; 乘機售計, 其無狀, 三也; 欺君罔上, 其無狀, 四也; 恃强不服, 其無狀, 五也。 惟此一事欺君罔上, 足爲一律, 況有五者乎! 初則下送北兵營, 大張軍威回示後, 梟首轅門, 以礪北塞之人, 而十分參酌, 下送北營, 陳軍威回示三軍後, 決棍三十度, 三水府限己身充軍。 噫! 昔年愛恤西北之聖意, 猗歟盛哉, 則雖一郡一人, 可謂加不得減不得者, 而因下挾私, 公然增加, 以致于此, 是誰之咎! 往事, 雖不可說, 到此之後, 隄防不可不嚴, 後弊不可不杜。 易曰‘履霜堅氷。’ 至于今欺君逞憾, 奚比霜也! 今不處分, 日後內試射時, 居首施賞之掣肘, 卽第二件事也。 今日外地之人, 以代射誣陷, 而欲售計, 日後內地之對擧逞憾, 必倍于此。 噫! 昔年慰悅之意, 今反爲樹隙, 今來武士, 其猶若此, 來頭武士, 亦將各隨其地而相爭, 今之爲百者, 將至于萬, 若此不已, 付料廳, 非慰悅之廳, 將作尋戟之廳。 噫! 以書生之筆, 作黨弊國, 況武士乎! 不可不防微杜漸。 此亦細事, 欲爲慰悅, 而反爲相呑, 一弛一張, 亦人君之造化也。 其習不可不抑, 君綱不可不樹, 成多而處分, 亦不若早, 予之尤爲痛駭者, 渠等亦朝鮮武士也, 不思昔年之盛德, 乃敢逞私而欺君也。 西北付料廳, 自今日特罷其名以示嚴懲礪之意。 噫! 今觀所爲, 豈特張齊白、申萬熙二人也! 內外之人, 其皆無狀矣。 連日殿坐, 氣雖憊薾, 事當下軍令, 親臨沙場, 此等武士, 一倂回示三軍重棍後, 當日內逐送, 使遐方武士少知有國有君, 而只罷廳名者, 豈衰耗而然乎! 亦體昔年之意也。 若復有作梗者, 莫曰君老, 劊刺手之刀不鈍矣。 宋太祖, 雖仁厚立國, 爭功之士, 不貸矣, 復爲下敎, 使西北武士莫犯軍律焉。”

⑨ 『승정원일기』 영조 36년 4월 29일

又以兵曹言啓曰:“臣昌壽, 依傳敎進龍虎營, 三水府充軍罪人張齊白、金海府定配罪人申萬熙, 捉來, 西北別付料軍官等, 一體招致, 以傳敎辭意及特罷廳名之意曉諭後, 張齊白, 出付金吾書吏, 使之押去, 而傳敎, 別爲謄書, 分給西北武士之意, 敢啓。”

傳曰:“知道。”

⑩ 『승정원일기』 영조 36년 5월 12일

尙魯曰:“今此西北別付料廳復設節目, 令備堂洪鳳漢、李昌壽相議成出後啓下, 何如?”

上曰:“依爲之。”

⑪ 『승정원일기』 영조 36년 6월 9일

安𠍱, 以備邊司言啓曰:“西北別付料軍官復設節目, 講定書入之意, 敢啓。”

答曰:“知道。”

⑫ 『大典通編』 「兵典」 〈京官職〉

各營門久勤滿四十五朔後, 始報勤仕【……西北別付料軍官各一人, 淸南別付料軍官、南關別付料軍官輪回一人, 每都目試取, 西北不願窠, 邊將差送, 西別付料軍官、北別付料軍官、淸南別付料軍官、南關別付料軍官, 每都目各一人情地可矜者, 隨窠差送。】, 擬差邊將。

⑬ 『大典通編』 「兵典」 〈軍營衙門〉 龍虎營

❶ 別付料軍官一百二十。【『增』 西北別付料軍官, 以出身、閑良分半各試取四十人, 各置付料十窠, 逐朔試射, 從矢數付料。 非邊地混許入屬者, 本曹判書及該帥臣, 施以制書有違律。】

❷ 淸南、南關各加二十, 從矢數付祿各五窠。

[주석-294]

① 『연산군일기』 12년 1월 21일(신축)

傳曰:“仁陽殿、瑞葱臺畢役後, 築東西城子, 姑於城基, 列植長木, 遮蔽城內。” 時命構仁陽殿, 又累石爲臺于後苑, 作雕龍石闌干, 可坐千人, 高十許丈, 名曰瑞葱臺。 臺前鑿大池, 差員一百監督, 役軍數萬, 呼邪之聲, 晝夜不輟, 聲震天地。

② 『연산군일기』 12년 9월 2일(기묘)

在昌德宮後苑曰瑞葱臺, 高數十丈, 廣袤稱是, 鑿大池其下, 經年工未訖就。

③ 『중종실록』 1년 9월 2일(무인)

昌慶宮後苑, 築臺高百餘尺, 名曰瑞葱臺, 上可坐千人, 鑿池其下, 作亭其傍。

[주석-295]

『중종실록』 2년 윤1월 5일(기유)

命撤陽華門及瑞葱臺, 皆廢主所建築也。

[주석-296]

① 『명종실록』 15년 8월 26일(기미)

上御瑞葱臺, 親試儒生製述。

② 『선조실록』 16년 9월 16일(갑오)

御瑞葱臺, 觀射武臣, 庭試儒生, 且令入侍宗宰製律詩一首, 論賞有差。

③ 『선조실록』 17년 3월 13일(경인)

御瑞葱臺, 試製儒生, 觀射禁中。 文取幼學朴箎等四人, 武取黃珽等十八人, 卽日唱榜受賀。

④ 『선조실록』 17년 3월 25일(임인)

上御瑞葱臺, 武臣二品以下觀射, 文臣通政以下三箭, 定天山七言排律二十韻。 弘文館博士李德馨居首, 賜熟馬, 武臣李潤德居首, 賜熟馬。

⑤ 『광해군일기』 2년 10월 15일(병술)

親臨瑞葱臺, 觀武才、試儒生。

⑥ 『인조실록』 16년 10월 3일(임진)

上御瑞葱臺, 親試武士, 放砲居魁者陞堂上, 其次除邊將, 其餘以馬匹、綿布, 賞賜有差。

[주석-297]

① 『승정원일기』 정조 1년 3월 11일

丁酉三月十一日卯時, 上御暎花堂幕次。 試射入侍時, ……

上命書傳敎曰:“今日試射, 卽瑞蔥臺內試射, 各技中六兩等馬上數技, 以內侍差備, 無以推移, 亦有已例, 故使將臣主試, 而至於柳葉箭、片箭、騎芻, 使內侍爲之, 勿爲磨鍊。”

② 『승정원일기』 정조 2년 3월 6일

上曰:“瑞葱臺, 何時當爲之乎?”

國榮曰:“陵行還宮後爲之, 則好矣。”

③ 『승정원일기』 정조 2년 8월 11일

命書傳敎曰:“連値國忌, 十六日瑞蔥臺陵幸內試射相値, 文、武科放榜, 陵幸前更爲擇日以入。”

④ 『승정원일기』 정조 2년 8월 16일

❶ 以備忘記, 傳于徐有防曰:“瑞蔥臺陵幸內試射時, 柳葉箭一巡、騎芻一所試取駕後嘉善高景文·白鳳翼、駕後出身高弼岳、駕前嘉善金得源、駕前出身李仁煥·李翼煥、駕前閑良姜碩儁等……

❷ 戊戌八月十六日辰時, 上御暎花堂。 瑞蔥臺內試射入侍時, ……

[주석-298]

『승정원일기』 영조 27년 9월 8일

問訓將金聖應曰:“卿曾參軍職試射乎?”

對曰:“曾於丹楓亭試射時入參矣, 此, 外人所稱瑞葱臺也。 自暎花堂創建, 而瑞葱臺遂廢矣。 此處, 以常見之, 故不知爲勝, 而以地理言之, 蓋絶勝矣。 魚水堂以上, 則似深峽, 而至此, 則極開野, 明秀可愛也。”

[주석-299]

① 『萬機要覽』 「軍政編」2 〈龍虎營〉

瑞葱臺試射。【應射人, 駕後事知、兼司僕、龍標旗奉持、招搖旗次知、敎鍊官, 柳葉箭、片箭各一巡試取。】

② 『萬機要覽』 「軍政編」2 〈訓鍊都監〉 試藝

瑞䓗臺試射, 大將、從事官爲試官【宣傳官、別軍職中一員, 禀旨參試。】, 挾輦將官、別隊將官·差官、御前前排次知·中月刀次知·招搖旗次知·帳幕次知將校【幷柳葉箭、片箭各一巡。】、別隊馬兵【柳葉箭、片箭各一巡, 馬上才、月刀、雙劒、騎槍交戰, 從願一技。】、帳幕軍【鳥銃三放。】試取, 分等施賞【當宁丁卯, 本局軍兵賞格, 戶曹上下, 他營勿論事, 定式。】。

③ 『萬機要覽』 「軍政編」3 〈禁衛營〉 試藝

瑞葱臺試射, 應參人, 衛內隨駕將官、將校【柳葉箭一巡。】、帳幕軍【鳥銃三放。】試取, 分等施賞【御前前排軍及駕後吹打手, 若有特敎, 則技藝試取。 賞, 則自營上下事, 當宁丁卯定式。】。

④ 『萬機要覽』 「軍政編」3 〈御營廳〉 試藝

瑞葱臺試射, 駕前別抄、御前前排次知·招搖旗次知·帳幕次知將校【並柳葉箭、片箭各一巡。】、帳幕軍【鳥銃三放。】試取, 分等施賞【軍兵賞, 則自該營上下事, 當宁丁卯定式。 ○ 御前前排軍及駕後吹打手, 若有特敎, 則技藝試取。】。

[주석-300]

① 『銀臺便攷』 ｢兵房攷｣ <瑞蔥臺>

❶ 入格別單, 各營將卒, 則自該營修呈; 龍虎營, 則一軍色修呈; 其餘, 竝自結束色修呈。 啓下後, ‘賞格, 考例, 付籤以入。’事, 下敎, 則該房承旨參互各其前等付籤【注書書之。】, 踏小啓字還下, 則加資及直赴殿試, 捧傳旨。

❷ 柳葉箭, 貫一中邊二中以上【閒良, 直赴殿試; 出身, 加資。】, 邊三中、貫二中【筒箇一部。】, 貫一中邊一中【弓矢一部。】, 邊二中【弓箭一部。】, 貫一中【帿弓一張。】, 邊一中【長弓一張。】。

❸ 片箭, 貫一中邊一中以上【閒良, 直赴殿試; 出身, 加資。】, 邊二中,【筒箇一部。】, 貫一中【弓箭一部。】, 邊一中【帿弓一張。】。

❹ 鳥銃, 貫二中邊一中以上【閉良, 直赴殿試; 出身, 加資。】, 貫一中邊二中【木一疋、布二疋。】, 邊三中【木一疋、布二疋, 或木二疋、布一疋, 或布三疋。】, 貫二中【木二疋。】, 貫一中邊一中【木一疋、布一疋。】, 邊二中【布二疋, 或木一疋、布一疋。】, 貫一中【木一疋。】, 邊一中【布一疋, 或木一疋。】。

❺ 馬上才, 上上等【木二疋, 或木二疋、布一疋。】, 上中等【木一疋、布一疋, 或木二疋。】, 上下等【木一疋, 或木一疋、布一疋。】。

❻ 雙馬上才, 上上等【木二疋, 或木二疋、布二疋。】, 上中等【木一疋、布一疋。】, 上下等【木一疋。】。

❼ 月刀【雙劍、棋槍、梨花槍竝同。】, 上上等【木一疋、布一疋。】, 上中等【木一疋。】, 上下等【布一疋。】。

② 『승정원일기』 정조 2년 3월 17일

上命書傳敎曰:“瑞蔥臺內試射柳葉箭一巡三中四分武藝別監浪處浩, 依例直赴殿試, 四中駕前出身林潤起, 亦爲依例加資, 三中四分駕後出身金烔、御營廳敎鍊官出身李廷復, 竝邊將除授。”

③ 『승정원일기』 순조 16년 9월 1일

又以御營廳言啓曰:“今番瑞蔥臺試射時, 本廳將校、軍兵等直赴殿試人, 追別單書入之意, 敢啓。”

④ 『승정원일기』 헌종 7년 윤3월 23일

李根友, 以訓鍊都監言啓曰:“今番瑞蔥臺試射時, 本局別隊中直赴殿試者, 爲五名, 而一哨中五卒登科, 則該將領請賞, 旣有已例矣。 別隊哨官前縣監白龜鎭, 當爲照例加資, 而係干恩典, 不敢自下擅便, 令該曹考例稟處, 何如?”

⑤ 『승정원일기』 철종 3년 3월 12일

又啓曰:“今番瑞蔥臺試射放時, 本局別隊中直赴殿試者, 爲十一名, 而一哨中五卒登科, 則該將領請賞, 旣有已例矣。 別隊哨官前郡守金鋼, 當爲照例加資, 而係干恩典, 不敢擅便, 令該曹考例稟處, 何如?”

[주석-301]

① 『銀臺便攷』 「兵房攷」 〈瑞蔥臺〉

頒賞時, 木布、弓箭、箭竹, 無論本營與軍器寺, 該房承旨臨時禀旨待令。【近例, 竝直自各該營頒賞。】

② 『萬機要覽』 「財用編」4 〈戶曹各掌事例〉 別例房

瑞蔥臺試射賞格。【幸行前後隨駕軍兵試射出令, 則戶曹諸郞廳率計士、書吏, 持木布及虎、豹皮待令, 而非親臨頒賞, 則待判下題給。】

[주석-302]

① 『정조실록』 2년 8월 16일(계유)

御暎花堂, 行瑞葱臺試射。

② 『승정원일기』 정조 3년 2월 4일

上曰:“今日瑞蔥臺試射, 有侵夜之慮, 卿須豫退, 使之整齊於靑陽門外, 可也。”

[주석-303]

① 『승정원일기』 정조 1년 3월 11일

上命書傳敎曰:“今日試射, 卽瑞蔥臺內試射, 各技中六兩等馬上數技, 以內侍差備, 無以推移, 亦有已例。 故使將臣主試, 而至於柳葉箭、片箭、騎芻, 使內侍爲之, 勿爲磨鍊。”

② 『승정원일기』 정조 5년 9월 25일

仍命書傳敎曰:“日勢已暮, 瑞葱臺試射時, 馬兵馬才, 明日春塘臺親臨, 武藝廳技藝, 亦於此處同爲待令。 內外試射頒賞, 亦於明日試畢後爲之, 依此待令。” ……

仍命書傳敎曰:“瑞葱臺內試射射放, 雖已畢試, 兩闕分直校衛, 今日內, 勢難畢試。 此, 則自有試官, 未畢試之類, 明日慕華館、洗馬坪, 命官分所試取。”

③ 『승정원일기』 정조 5년 9월 26일

辛丑九月二十六日巳時, 上詣春塘臺。 親臨瑞葱臺試藝入侍時, ……

上命宣傳官曰:“昨日兩闕衛士, 未得畢試, 今用內試射例, 依前擧行, 可也。”

宣傳官李儒敬曰:“此, 是瑞葱臺, 則當以昨日例擧行乎?”

上曰:“唯。”

④ 『승정원일기』 정조 12년 9월 1일

上命書傳敎曰:“陵幸瑞蔥臺試射, 例以內試射兼行, 雖無試官磨鍊之事, 而今番, 則旣臨郊館, 試官, 自該房依例磨鍊。 應試之規, 雖不過衛內將士, 其數亦甚夥然。 春塘臺, 則分所諸處, 試取之, 故一日內畢試, 郊館, 則無以分試, 只以砲藝, 分設於洗馬坪事, 分付。 試官, 以五員別爲書入受點事, 分付。”

[주석-304]

① 『銀臺便攷』 「通攷」 〈月令〉 二月

初一日【陵幸取禀。】

② 『銀臺便攷』 「通攷」 〈月令〉 八月

禮曹幸行取禀。

[주석-305]

① 『승정원일기』 정조 12년 9월 1일

李亨元啓曰:“明日親臨慕華館瑞蔥臺試射時, 洗馬坪分所, 命官當爲進去, 何大臣進去乎? 敢稟。”

② 『승정원일기』 순조 3년 8월 19일

傳于金明淳曰:“瑞蔥臺, 二十七日春塘臺爲之。”

③ 『승정원일기』 순조 28년 3월 14일

令于鄭知容曰:“旣承下敎, 瑞蔥臺試射, 今二十日慕華館爲之矣, 該房知悉。”

[주석-306]

『승정원일기』 숙종 26년 6월 25일

引見時, 兵曹判書吳道一所啓:“宣傳官中別定兼內禁衛十員, 而都試時, 與禁軍一體試才, 才落, 則竝爲汰去, 而有故不行都試, 則禁軍祿試射後, 行宣傳官, 一體同參, 而禁軍, 則只爲陞除其祿, 而雖才落, 不爲汰去, 宣傳官, 則祿俸, 自本廳受出, 故無他可施之罰。 才落則汰去, 自上有不均之敎, 前判書閔鎭周, 以‘宣傳官才落者, 不爲汰去, 只令其都目, 不得陞遷。’之意回啓, 而有‘何日登對時稟處?’之敎, 敢此仰達。 蓋都試才落, 則禁軍及宣傳官, 竝爲汰去, 祿試射才落, 則禁軍, 則不汰, 宣傳官, 獨爲汰去, 其爲不均, 誠如上敎。 而且無都試, 則技藝規式頗緩, 試才, 則甚峻, 難易懸殊, 則以有故不行都試之故, 宣傳官之試射才落者, 雖不汰去, 不許陞遷, 亦甚冤抑, 而旣參試射, 則才落者, 亦難全然無罰, 此, 甚難處。 臣意, 則文武陞六, 便是一體, 四館出六時, 例有九處講, 而槐院有故, 不行褒貶, 則雖不經講, 直許陞出, 已有近例。 宣傳官之準朔者, 雖有故不行都試, 不必同參禁軍試射, 而直依四館例陞出, 似合事宜, 而事係變通, 敢此稟達矣。”

上曰:“此事, 何如?”

領議政徐文重曰:“宣傳官兼禁軍朔數旣準之後, 拘於都試, 不得出六, 事甚不可。 國家有故, 不得設行都試者, 恒多, 而因此淹滯, 豈不冤極乎!”

上曰:“都試, 若不設行, 準朔之類, 雖不爲試射, 自本廳計出六品, 可也。”

[주석-307]

① 『典律通補』 「兵典」 〈試取〉

都試【……都試不得行, 則六月、十二月, 本曹判書代行祿試射, 試柳葉箭、騎芻, 沒技, 閑良直赴殿試, 出身加資, 其餘付祿有差。】

② 『大典會通』 「兵典」 〈試取〉 都試

禁軍都試, 以祿試射代行。

[주석-308]

『승정원일기』 고종 2년 11월 25일

兵曹啓曰:“禁軍春夏等都試, 因議政府及本曹有故不得設行, 今已過時矣。 在前如此之時, 有仍停都試代行祿試射之例, 今, 亦依此擧行, 何如?”

傳曰:“允。”

[주석-309]

『萬機要覽』 「軍政篇」 〈龍虎營〉

❶ 禁軍祿試射, 每年六臘, 本曹判書試取【在前, 則都試付祿矣。 顯宗辛亥, 爲慮許多禁旅飢困才落之患, 自本曹啓禀, 停都試, 別爲試射付祿, 都試代祿試射之法, 始刱。 而肅宗丙子、己卯, 因年凶設祿試射。 伊後或行都試, 連行祿試射。

❷ 䂓矩, 柳葉箭三巡、騎蒭一次, 肅宗己卯定式。】, 從矢數付祿【祿窠, ……○ 沒技, 則閑良直赴殿試, 出身加資。 閑良登科前食上護軍祿者, 登科後加資, 左·右番居首、七番都居首者, 付之實差, 而實差中居首者, 减番, 無分者, 罰番。】。

[주석-310]

『六典條例』 「兵典」 〈兵曹〉 一軍色 取才

禁軍祿試射, 每年五月、十一月設行。【柳葉箭三廵、騎芻一次, 從矢數付祿, 沒技, 閑良直赴殿試, 出身加資, 別試鐵箭, 三矢一百五十步以上者, 與沒技同。】

[주석-311]

『典律通補』 「兵典」 〈試取〉

中旬【五軍門大將設行中軍以下將校、軍兵, 試各技藝施賞, 沒技別單啓。】

[주석-312]

① 『萬機要覽』 「軍政編」2 〈訓鍊都監〉 試藝

大比較, 盖倣戚氏浙兵月六操鍊、月中較藝之制, 故亦謂之中旬, 設行於慕華館。

② 『선조실록』 34년 2월 14일(계미)

○訓鍊都監啓曰:“以中旬試才單子, 傳曰‘許通規式, 勿爲擧行。’云云。 許通一款, 法典內, 固難容易施行, 聖敎至當。 第念都監之軍, 當初除職許通等事, 無不爲之, 許通之後, 至有登科者, 軍情頗激勸興起。 而今若一切不行, 則非但軍心大爲缺望, 未免賤者, 試才優等, 則可以免賤施賞, 已免賤者優等, 則更無可施之賞。 都監之事, 初出於權宜, 九發九中爲超等, 連次超等者甚難, 而連二次超等, 方許許通, 似爲無妨。 旣承聖敎, 如是更稟, 極爲惶恐, 而都監軍卒之心, 日就頹潰, 將無以收拾, 至爲悶慮。 試才上上等以上免賤、許通、除職、陞職, 乃是都監規式也。 許通一節, 若不擧行, 則免賤之後, 更以何賞施行? 竝稟。”

傳曰:“庶孽不得許通, 乃我國至嚴之法。 因亂毁法, 使賤穢之産登科通仕路, 汚衊朝班, 是豈祖宗之法乎! 有司但當守法而已, 有此啓辭, 未解其意。 或除禁軍, 或以物賞之, 可也。”

[주석-313]

『萬機要覽』 「軍政編」2 〈龍虎營〉

賞試射【卽中旬。】, 與各軍門一體設行。

[주석-314]

① 『萬機要覽』 「軍政編」2 〈訓鍊都監〉 試藝

大比較, 盖倣戚氏浙兵月六操鍊、月中較藝之制, 故亦謂之中旬, 設行於慕華館。【步軍, 洗馬坪。 ○ 古, 則每年四試。 中旬賞木, 戶曹進排。 銃亦九放, 仁祖戊寅, 以六放定式。 肅宗癸未以後, 或一年一二次, 二三年一次, 亦或五六年一次。 正宗戊申, 中旬無過數年, 過此限, 則廟堂論推該將臣事, 定式。】

② 『萬機要覽』 「軍政編」3 〈禁衛營〉 試藝

中旬【古, 則春秋兩次行之, 或間年、間二年設行。 今, 則限五年, 訓局先行後, 因特敎擧行。】, 中軍以下至將官、將校、有料·無料軍兵、鷺梁鎭軍兵, 並各技試取【鄕軍不參。】, 從其入格, 分等施賞, 沒技及鐵箭三矢一百五十步以上者, 別單書啓。

③ 『萬機要覽』 「軍政編」3 〈御營廳〉 試藝

中旬【古, 則春秋兩次行之, 或間年、間二年設行。 今, 則限五年, 訓局先行後, 因特敎擧行。】, 中軍以下至將官、將校、有料·無料軍兵、楊花鎭牙兵, 並各技試取【鄕軍不參。】, 從其入格, 分等施賞, 沒技者、鐵箭三矢一百五十步以上者, 並別單書啓。

[주석-315]

『승정원일기』 정조 12년 9월 12일

上命書傳敎曰:“中旬之法, 最爲成就慰悅之方, 大有勝於觀武才、別試射, 各營之中, 訓局收效爲尤勝。 然近年中旬設行, 遠則近十年, 近亦過六七年, 如是而何責成就, 何能慰悅乎! 今以四十年內外各年所抄觀之, 庚午減疋以後, 逐年之制雖廢, 猶不若近來之間闊。 自今年爲式, 訓局中旬, 無過數年, 過此限, 自廟堂, 該將臣, 草記請推事, 定式。 若此, 則爲訓將者, 別講預究, 期有遵行之實效, 然後可無失信於三軍, 須令着念。 仍以此傳敎, 載之政院軍士房故事。”

[주석-316]

① 『六典條例』 「兵典」 〈訓鍊都監〉 試藝

中旬, 五年一次設行。

② 『六典條例』 「兵典」 〈禁衛營〉 試藝

中旬, 五年一次設行。

③ 『六典條例』 「兵典」 〈御營廳〉 試藝

諸將官講射【同訓局。】、騎士都試及中旬【試規, 同禁營。】·瑞葱臺, 幸行後, 因下敎擧行。

④ 『六典條例』 「兵典」 〈摠戎廳〉 試藝

中旬, 五年一次設行。

[주석-317]

『萬機要覽』 「軍政編」2 〈訓鍊都監〉 試藝

馬兵元技【別武士、局出身、漢旅同。】, 騎蒭【一次, 倍劃。】、柳葉箭、片箭【並一巡, 貫, 倍劃。】、鞭蒭【一次三中以上計劃。】, 以上四技, 通計七分以上爲上上等, 六分爲上中等, 五分爲上下等, 而騎蒭二中, 雖未滿五分, 亦入於上下等, 柳葉箭貫一中、邊三中, 雖是五分, 無兼藝, 則不入於上下等。 別技, 月刀【每哨十名、別武士每十人二人、局出身每局一人應試。】、梨花槍、雙劒【每哨五名、別武士、局出身人數, 同上。】, 以上三技, 不得疊試。 馬才、雙馬才、騎槍交戰, 從自願許試, 無定數。 步軍元技, 鳥銃【六放。】、柳葉箭一巡【貫, 倍劃。】、劒【一次。 籐牌、狼筅、長槍, 通稱劒。】、拳法【一次。 棍棒、步鞭, 通稱拳法。】, 以上四技, 通計六分以上爲上上等, 五分爲上中等, 四分爲上下等, 而鳥銃、柳葉箭貫一中·邊二中, 雖是四分, 無兼藝, 則不入於上下等, 而五分, 則降付於上下等, 上上等、上中等, 亦倣此。 別技, 倭劒交戰【各哨色五十名。】、銳刀、挾刀【各哨色五十名。 倭劒交戰手, 不試銳刀、挾刀, 銳刀、挾刀手, 不試倭劒交戰。】, 幷以元技計劃, 馬軍七分以上、步軍六分以上, 陞兼司僕, 已陞兼者, 付祿【遞兒祿十八窠。 砲手, 護軍一, 司直、司果、司正各二, 殺手, 護軍、司直、司果、司正各一, 射手, 司直一, 局出身, 司正一, 馬兵, 司果二, 司正一, 八色及部司, 司果、司正各一窠。】, 未準付祿者, 給馬帖【代給木、布數, 見戶曹事例。】。 上中等賞木二疋, 上下等木一疋。 步軍之受料未至九斗者, 每一分 【貫, 不倍劃。】, 陞一斗。 別技, 超等木三疋, 上上二疋, 上中一疋, 上下, 惟馬才布一疋, 倭劒交戰米二斗, 餘勿論。

[주석-318]

① 『승정원일기』 정조 12년 9월 17일

李時秀, 以備邊司言啓曰:“兵曹草記批旨, 有‘係是創始之請, 下廟堂草記回啓。’之命矣。 取見其草記, 則以爲‘取考本營中旬賞格前例, 則柳葉箭·片箭各一巡、騎蒭·鞭蒭各一次合四技得中五矢以上, 分等施賞。 至於柳葉箭、騎蒭沒技, 則別單書入, 閑良直赴殿試, 出身加資, 而獨於片箭, 則雖有沒技者, 若無他技之添畫, 則以不滿五矢之故, 初不擧論於賞典。 凡他試射時, 片箭沒技, 一如柳葉箭、騎蒭沒技之例而施行, 則獨不論於中旬。 又以職箭言之, 禁旅, 則三矢俱準一百五十步以上, 出身加資, 閑良直赴殿試, 而其外, 雖一百四十九步, 初無施賞之規。 事甚訝惑, 問于各營規式, 則一百二十步以上, 皆分等施賞云, 而只於本營, 獨無此規, 終涉斑駁。 片箭沒技, 一體別單書入, 鐵箭一百二十步以上, 依他營例, 分等施賞, 恐合均一之道, 而事係變通, 自下不敢擅便, 何以爲之?’爲辭矣。 自前本營中旬時, 片箭沒技之必待四技五矢以上、鐵箭之必滿一百五十步後始許分等論賞者, 視他營門, 雖似斑駁, 當初定式, 意皆有在。 久遠流來之規, 有不可遽然變改, 依前擧行, 恐合事宜。 以此分付, 何如?”

傳曰:“允。”

② 『승정원일기』 정조 19년 2월 9일

李晩秀, 以壯勇營都提調言啓曰:“傳曰‘臘月初六日以後至于春享, 展拜爲八次, 通計經宿爲十有二日, 隨駕軍兵之當寒勞役, 未有甚於近日, 如當慶禮之時, 例有慰說三軍之擧。 觀武才、別試射, 於渠輩, 不若中旬之陞禁陞斗, 昨冬, 亦有飭敎, 而尙不爲之。 訓局軍兵中旬, 園幸還宮後一兩日, 卽爲設行, 其餘軍門, 中旬與別試射間, 從願當爲之, 令各該營都提擧採議軍情, 論理草記, 龍虎營所管, 令兵判草記事, 分付。’事, 命下矣。 依傳敎, 中旬與別試射間, 採議軍情, 則軍兵等皆以大比較爲願。 本營大比較, 卽與各營門中旬無異, 依其願, 園幸回鑾後, 以大比較卽爲擧行, 何如?”

傳曰:“允。”

[주석-319]

① 『典律通補』 「兵典」 〈行巡〉

訓, 寅、申、巳、亥初日; 禁, 子、午、卯、酉中日; 御, 辰、戌、丑、未終日。

② 『승정원일기』 영조 23년 4월 3일

尹得載, 以兵曹都摠府言啓曰:“今日入直內三廳、武兼、禁軍及軍兵等, 中日習射事, 來詣試所。 內三廳、禁軍、扈衛軍官等, 才已畢射, 而殺手、試藝及武藝別監·砲手等, 試放之際, 風雨如此, 不得仍爲設行之意, 敢啓。”

傳曰:“知道。”

③ 『승정원일기』 정조 2년 6월 30일

又以兵曹都摠府言啓曰:“臣等來詣中日廳, 內三廳、武兼、禁軍、扈衛軍官、有廳軍士等試射及殺手技藝, 纔已爲之, 而武藝別監及砲手等試放, 雨勢連霔, 不得爲之, 依例停止之意, 敢啓。”

傳曰:“知道。”

[주석-320]

『성종실록』 4년 3월 13일(계묘)

兵曹啓:“宣傳官、部將入直中日, 本曹講陳書、兵政以爲式。” 從之。

[주석-321]

① 『성종실록』 20년 2월 15일(계묘)

兵曹啓試才節目:“……一, 入直軍士, 各其中日, 都摠府堂上同各所衛將習射, 例也。 然一日內各所軍士畢射爲難。 今後, 不拘中日, 入直三日, 所管軍士, 分二所, 無遺試射, 其中數與弓品, 報本曹。 如有弓品卓異、中數最多累次居首者, 每歲抄啓稟, 論賞。”

② 『성종실록』 23년 7월 5일(계유)

左承旨權景禧啓曰:“諸色軍士入番中日習射, 例以都摠府掌上監試。 臣謂政曹當知人物, 每習射日, 令兵曹入直堂上同都摠府試射, 至於三日試射, 承旨二員分所監試, 入直兵曹堂上往來兩所參試之。”

傳曰:“中日習射, 兵曹同監, 依所啓; 三日試射, 承旨監試, 則不可。”

[주석-322]

① 『연산군일기』 2년 11월 11일(갑인)

傳曰:“武事, 不可緩也。 若非國恤, 則時於後苑, 當親臨試射。 今者諸色軍士入番三日, 中日試射, 但三次而已, 此豈足以習熟耶! 今後, 諸色軍士各以類聚試射, 以馬匹及他物爲注, 以勸奬之。”

② 『중종실록』 4년 4월 15일(병자)

兵曹啓曰:“武士勸奬, 與儒生不同, 雖不摘奸, 春秋都試給仕, 中日習射給箭竹, 歲抄通計, 別仕受職, 勸奬之道, 至矣。”

傳曰:“閑良竝試之, 則必致紛擾。 其令侍衛軍士試才。”

[주석-323]

① 『萬機要覽』 「軍政編」2 〈龍虎營〉 各處入直

內中日, 內三廳入直禁軍百人, 番將率領, 標信祗受後, 赴試中日閣。【孝宗辛卯, 刱始。 五矢俱中者, 閑良直赴殿試, 出身加資。】

② 『승정원일기』 숙종 33년 1월 25일

又所啓:“禁衛營砲手韓學海, 以外中日連三次三發三中事, 因其上言回啓, 有登對稟處之命矣。 曾在辛巳年, 內中日連三次三發三中者, 有變通直赴之事, 故學海以爲‘此, 雖外中日, 旣曰中日, 則與內中日無異, 一體蒙恩。’之意, 上言矣。 此輩一得兼司僕帖, 則終身飽食優游, 不習武藝, 故當初有此變通之事矣。 若又開外中日直赴之例, 則必有前頭難處之弊矣。 內中日直赴, 今, 雖更難革罷, 直赴之路, 不宜其太廣。 且外中日與內中日, 亦似有間, 韓學海上言內辭緣, 宜勿施, 下詢大臣而處之, 何如?”

上曰:“辛巳年定奪, 乃內中日也。 上言, 以外中日爲言, 而予意亦如此, 故有稟處之敎矣。 兵判所達, 誠合予意, 外中日, 則勿許直赴, 似好矣。”

右議政李頤命曰:“外中日與內中日, 事體不同。 以儒生言之, 親臨及御製, 則賜第, 循例節製, 多不賜第。 此, 可比例, 而三次者, 不可無論賞激勸, 自軍門各別施賞, 則豈不好乎!”

上曰:“依此爲之, 可也。”

寅燁曰:“米布賞給乎? 抑以他賞施之乎?”

頤命曰:“豈有他賞乎!”

上曰:“米布施賞, 可也。”

③ 『승정원일기』 영조 5년 9월 17일

傳于趙翼命曰:“內中日, 有停止之命, 必也有意, 外中日, 亦不設行, 而已有前例之事, 豈以雨勢下敎乎! 今朝雨勢雖不甚, 有戒懼之意, 有所下敎矣。 乃所重在焉故, 而內中日, 則亦有下敎者矣, 因爲停焉, 更待下敎擧行, 外中日, 則今日, 則雖日晩, 依例擧行事, 分付。”

④ 『승정원일기』 정조 1년 3월 22일

李鎭衡, 以兵曹言啓曰:“今日內、外中日, 本曹堂上, 當爲進參, 而兼判書蔡濟恭, 試官進去, 參判金華鎭呈辭受由, 參議未差, 參知臣趙英鎭入直內中日進, 外中日無進參之員。 參議未差, 代令該曹口傳差出, 待下批牌招, 卽爲進參之地, 何如?”

傳曰:“允。”

[주석-324]

① 『典律通補』 「兵典」 〈試取〉

中日【『續』 ○ 闕內入直將士、訓局砲·殺手[射手, 在殺手中。 替直次日。 『補』 ……】

② 『萬機要覽』 「軍政編」2 〈訓鍊都監〉 鍊習

內中日, 弘化、金虎兩門入直砲·殺手各十名幷赴試。【砲沒技、劒超等者, 限周年陞兼, 周年而再沒技、再超等, 則永兼。 砲貫三中者、無閒連三次沒技者, 幷直赴殿試。 ○ 初, 則弘化門砲、殺手四十名應試, 肅宗甲申, 以今式分定。】

[주석-325]

① 『萬機要覽』 「軍政編」3 〈禁衛營〉 鍊習

中日【肅宗壬戌定式。 寅、申、巳、亥, 初日; 子、午、卯、酉, 中日; 辰、戌、丑、未, 終日。】, 依內中日例, 設行於南別營, 中軍監試【中軍有故, 則別將、千捴中代行。】。

② 『萬機要覽』 「軍政編」3 〈御營廳〉 鍊習

中日【仁祖己巳, 刱行。 寅、申、巳、亥, 初日; 子、午、卯、酉, 中日; 辰、戌、丑、未, 終日。】, 依內中日例, 設行於南小營, 中軍監試【有故, 則別將、千捴中代行。】。

[주석-326]

① 『태조실록』 4년 4월 28일(신묘)

都試武藝, 取三十三人。;

② 『세종실록』 5년 11월 6일(계미)

議政府、六曹、都鎭撫與大司憲·訓鍊觀提調會于射廳, 開秋等武士都試, 例也。

③ 『세종실록』 7년 4월 21일(경신)

兵曹啓:“片箭, 禦敵所重, 故武科試取及三軍甲士、成衆愛馬常時習射, 竝令肄習, 至於外方侍衛牌、營鎭屬軍官、騎船射官莫不皆然。 獨於春秋都試甲士試取, 則不用, 誠爲未便。 自今都試及甲士試取, 幷用片箭, 其常時肄習及試取, 用木鏃片箭。” 從之。

④ 『세종실록』 7년 5월 9일(무인)

兵曹啓:“各品妾産赴武擧, 則不可, 只許春秋都試。” 從之。

⑤ 『세종실록』 7년 7월 22일(기축)

兵曹啓:“接戰時一二等成功者, 亦且超級論賞, 是乃古制。 每年春秋都試能射、能槍一等入格人, 隨品陞職未便。 請自今能射、能槍一等入格人, 超一級論賞。 又捉虎甲士不惜身命, 能制毒獸, 人所難能, 乞依已曾受敎, 捉虎五口以上人, 隨品陞職。” 從之。

⑥ 『세종실록』 15년 5월 6일(무오)

兵曹啓:“京外閑良人等, 若以充補甲士試取, 則須以上多者敍用, 若於都試, 則二三等, 竝皆敍用。 彼重此輕, 選法未精, 避難就易, 其弊不貲。 自今凡閑良試都試者, 須入二等, 乃許敍用。” 從之。

⑦ 『세조실록』 6년 5월 10일(을유)

兵曹啓:“前此, 春秋武藝都試, 只試別侍衛、甲士、忠義·忠贊衛、成衆官、閑良人等給到, 不陞資, 故試才者少, 有違都試本意。 請自今竝試武擧人及東·西班、內禁衛、兼司僕內從三品以下人, 依一等例取才。 一等七人, 二等三十三人, 三等六十人定額, 一等入格者, 加資, 二、三等入格者, 仕到衙門, 則給仕到, 有褒貶人則, 二等二度入格及三等三度入格者, 準一上考, 雖一等入格, 自願仕到者聽。 且武擧人, 則除鍊才, 講『兵要』、『兵政』、『將鑑博議』、『通鑑』、武經、陣書, 竝講。 凡干武人, 取一等三人、二等七人、三等十人, 其論賞節次, 依都試例, 其俱中兩試者, 許令疊受, 內禁衛, 則亦除鍊才, 其行守職加資、削仕、賞罰節次, 以都試等第依舊施行。” 從之。

[주석-327]

『經國大典註解後集』 「兵典」 〈試取〉

都試:摠閱試習武備也。

[주석-328]

『승정원일기』 영조 4년 6월 11일

又以兵曹言啓曰:“都試, 卽禁軍等祿試才, 而隨其才藝之高下, 陞降付祿, 例也。 今秋冬等元都試, 旣已畢試, 而因變亂, 終場擊毬, 未及設行。 在前如此之時, 以元都試分數, 有啓稟付祿之事, <亦→今>亦依此例, 元技藝畢試之類, 從其矢畫多寡, 次第付祿, 至於未滿六矢及有頉退試之人, 當此盛暑, 都試終場, 勢難擧行, 今姑付之下祿之意, 敢啓。”

傳曰:“知道。”

[주석-329]

『승정원일기』 영조 17년 4월 29일

上問具聖任曰:“都試, 卿亦見之乎? 風日如此, 試射, 何以爲之也?”

聖任曰:“日氣稍涼, 試射無難矣。”

上曰:“都試時規矩, 何如?”

聖任曰:“六兩三矢九十步, 柳葉箭三巡, 騎芻一次矣。”

上曰:“不及九十步者, 亦有之乎?”

聖任曰:“三箭不及者, 或有之矣。 見其立法之意, 必欲使無見落者。 蓋未滿六矢者, 則以鳥銃計矢, 又不及, 則更爲鍊才坐起各樣武技, 盡爲取才, 又復落此, 然後始降充定虜衛矣。”

上曰:“其意必欲使無見落者。 然旣降定之後, 有更拔出之路耶?”

聖任曰:“此, 則未聞之矣。”

上曰:“何年爲都試乎?”

聖任曰:“乙未年爲之, 戊申春, 則始設而未畢還停。 此, 蓋乙未後始爲設行也。”

[주석-330]

① 『승정원일기』 영조 48년 10월 11일

徐有寧, 以兵曹言啓曰:“禁軍來春夏等都試, 因政府及本曹有故, 限內不得設行, 今已過時矣。 在前如此之時, 有仍停都試代行祿試射之規, 今, 亦依此擧行, 何如?” 允。

② 『승정원일기』 정조 2년 6월 9일

又以兵曹言啓曰:“禁軍來秋冬等都試, 政府及本曹連因有故, 不得設行, 今已過時矣。 在前如此之時, 有代行祿試射之規, 今, 亦依此擧行, 何如?”

傳曰:“允。”

[주석-331]

① 『弘齋全書』 「序引」 〈翼靖公奏藁典禮類叙〉 科試引

關北親騎衛、關西別武士、江華府壯義旅、海西別武士、東萊府別騎衛之都試, 始於肅廟朝; 關東·嶺南別武士、六道選武軍官、海西追捕武士之都試, 始於先朝; 諸道馬兵及南漢守堞軍官都試, 卽予嗣服後創行者。 此, 國朝經文緯武之法也。

② 『增補文獻備考』 「選擧考」 〈科制〉 武科

❶ 十年, 始設咸鏡道親騎衛都試。

❷ 三十八年, 始設平安道別武士都試。

❸ 四十四年, 始設黃海道別武士都試及慶尙道東萊府別騎衛都試。

❹ 四十五年, 始設平安道義州·江界·宣川·昌城·三和等別武士都試。

❺ 五年, 始設江原道別武士、勸武軍官都試。

❻ 十二年, 始設黃海道追捕武士都試。

❼ 二十二年, 始設慶尙道別武士都試。

❽ 二十七年, 始設京畿、忠淸道、慶尙道、全羅道、黃海道、江原道選武軍官都試及黃海道鄕騎士都試。

[주석-332]

① 『燃藜室記述』 「別集」 〈官職典故〉 科擧制度 武擧

❶ 壬辰, 始設平安道別武士都試, 丁酉, 設江華府壯旅義旅都試, 戊戌, 設黃海道別武士都試ㆍ東萊府別騎衛都試, 己亥, 設義州ㆍ江界ㆍ宣川ㆍ昌城ㆍ三和別武士都試。

❷ 英宗己酉, 設江原道別武士、勸武軍官都試, 丙辰, 設黃海道追捕武士都試, 丙辰, 設慶尙道別武士都試, 辛未, 設京畿ㆍ忠淸ㆍ慶尙ㆍ全羅ㆍ黃海ㆍ江原等道選武軍官都試黃海道鄕騎士都試。

② 『新補受敎輯錄』 「兵典」 〈軍制〉

❶ 平安道別武士, 監營, 三百名, 壬辰刱設, 二百名, 丁酉加設。兵營, 三百名, 壬辰刱設。宣川防營, 二百名, 戊戌刱設, 一百五十名, 丁酉加設。昌城防營, 一百五十名, 戊戌刱設, 一百五十名, 丁未加設。江界防營, 一百五十名, 戊戌刱設, 一百五十名, 丁未加設。三和防營, 一百五十名, 辛丑刱設, 一百五十名, 丁未加設。義州府, 三百名, 己亥刱設。

❷ 黃海道別武士, 監營別武士, 三百名, 戊戌刱設, 二百名, 丁未加設。兵營, 三百名, 戊戌刱設, 水營, 二百名, 戊戌刱設。

❸ 慶尙道別武士, 東萊府, 三百名, 戊戌刱設。

❹ 江春道別武士·勸武士, 監營, 己酉刱設, 初不言名數。

[주석-333]

① 『승정원일기』 영조 17년 8월 5일

又所啓:“平安兵使尹宅鼎狀啓以爲‘本道巡操, 每年春秋, 淸南、北輪行, 而昨秋淸北巡操與江界、昌城、義州、宣川等四防營別武士都試, 因兵使張泰紹坐罷, 未及擧行, 仍致冬深, 故因道臣狀請, 有退行於來秋之命矣。 今年秋操, 請待秋成, 依例擧行, 各營將巡點, 則姑爲停止事, 稟請矣。 昨年秋巡, 旣令退行於今秋, 而四防營都試, 亦久未爲之。 秋操擧行、營將巡點姑停事, 竝許施, 何如?”

上曰:“依爲之。”

② 『승정원일기』 정조 24년 5월 6일

用龜曰:“關西四防營及義州等五邑別武士各爲三百三十人, 而兵使巡操時, 則到防營設行都試, 停操時, 則自各防營抄上三十人於兵營, 合設都試矣。 義州, 則因故府尹沈晉賢筵奏, 設行都試於該府, 江界, 則纔因該府使徐美修狀請, 亦爲蒙允。 而昌城、宣川、三和等邑, 則道里遠近, 雖有差殊, 武士輩以未蒙一視之澤, 有向隅之歎。 臣意, 則此三邑, 亦依義州、江界例, 自兵營差送試官, 與該防禦使眼同試取後, 轉報兵營, 與他防營武士之入格者, 同付修啓, 則可祛渠輩勞費之弊, 不失朝家激勸之政, 故敢此仰達。 令該曹稟處, 何如?”

上曰:“依爲之。”

[주석-338]

① 『승정원일기』 영조 7년 1월 4일

金在魯曰:“各道親騎衛、別武士等, 當初設置, 蓋爲緩急之用, 故一年四等試才, 居魁與沒技者, 直赴殿試, 出於慰悅激勸之意。 而但試才之時, 濫僞多端, 監的官以下一應差備軍卒, 符同幼弄, 以過去不去之箭丸, 輒報以得中, 甚至於預藏鏃丸於貫革, 及其射放之時, 巧作中的聲, 白地直赴者十居七八。 在前或防直赴, 或令更試, 蓋由於此。 此弊, 若不嚴加痛革, 則將無以激勸人才而嚴科路。 且禁軍, 則以輦下宿衛之軍技藝之精鍊, 比親騎衛·、別武士, 可謂優別, 而都試與賞試射、祿試射時沒技者, 極其稀罕, 親騎衛及別武士, 則四等試才時沒技者, 其數甚多。 雖以近日所啓下觀之, 北兵營沒技五人、監營及南·兵營上今年合試沒技四十人、黃海監·兵營今年四等沒技九人, 摠計至於五十四人。 此外北道行營及黃海水營、平安監·兵營及四防營·義州等, 則因帥臣有故, 未及試取, 雖未知其數, 將復如何, 而若以北路及海西監、兵營沒技數比對, 則多寡似不甚相懸。 以此通計西北及海西沒技直赴者, 似不下百餘人。 雖增式年取人數, 各不過二十八人, 今此三道沒技, 當爲增式年累倍, 直赴之猥屑, 胡至此極! 蓋春夏合試、秋冬合試, 自是節目, 而每稱其故, 通四等合試, 或至於兩年條八等合試, 而各技累等一時稠疊, 爲試官者, 不能一一審察, 以致弄奸之無節。 故右議政趙文命爲本曹判書時, 欲祛此弊, 有矢數分等之請, 而未得蒙允。 伏想聖意, 以此等人, 本無廩養之道, 其所慰悅, 只在於科擧一節, 故有此靳許矣。 然科路無濫雜, 然後無才者無倖占之路, 有才者可以益勸矣。 凡試取沒技者, 只取單巡沒技, 元無累巡中一巡沒技直赴之例, 而至於親騎衛、別武士等, 累巡中圖得一巡沒技, 則雖技藝極劣他巡他技無一矢得中者, 只以沒技二字, 輒許直赴。 以此沒技直赴, 漸益濫觴, 淆亂莫甚。 臣在海西時, 別樣嚴加檢察, 不時換劃差備, 其所防奸之道, 靡不用極, 故沒技比前小出, 而猶不無未審。 且聞每當都試時, 稍有家財者, 載錢而來, 賂遺諸差備, 必得而歸云, 人言極不美, 反復思惟, 不可無定限之道。 略如禁軍都試例, 通計矢數定等, 雖其沒技者, 元矢數, 必入於定等之內, 然後方許直赴, 則未入等者, 才劣可知, 雖未得科, 少無稱冤。 諸議皆以此爲宜, 而若依禁軍例定等, 則分數太多, 鄕曲武士, 或不無落莫之歎。 參考各處矢數之多寡, 從輕定等, 節目啓下後, 永爲定式施行事, 分付, 何如?”

上曰:“議于廟堂商確行之, 可也。”

② 『승정원일기』 영조 7년 2월 12일

又以備邊司言啓曰:“因藥房提調金在魯所啓‘各道親騎衛、別武士等, 一年四等試才, 居首與沒技者, 直赴殿試, 出於慰悅激勸之意, 而沒技, 則元無定數, 故濫僞尤爲多端。 以今年已啓下者言之, 沒技者已至於五十四人, 此外諸道未及試取者亦多, 未知將復幾何。 凡取才沒技者, 只取單巡沒技, 元無累巡中一巡沒技直赴之例。 而至於親騎衛、別武士等, 累巡中圖得一巡沒技, 則雖技藝極劣他巡他技無一矢得中者, 輒許直赴。 以此沒技直赴, 漸益濫觴, 不可無定限之道。 略如禁府都試例, 通計矢數定等, 雖其沒技者, 元矢數, 必入於定等之內, 然後方許直赴, 則未入等者, 才劣可知, 雖未得科, 少無稱冤。 諸議皆以此爲宜, 而若依禁軍例定等, 則分數太多, 鄕曲武士, 或不無落莫之歎。 參考各處矢數之多寡, 從輕定等, 啓下後, 永爲定式施行。’事, 自上有‘議于廟堂商確行之, 可也。’之命矣。 近來直赴之路漸廣, 雖逐年有科, 直赴之數, 輒過於原榜, 奸竇之日滋, 幸門之大開, 實爲可慮。 各道親騎衛、別武士等, 旣有居首一人直赴之規, 此, 亦出於激勸之意。 沒技直赴, 雖不可還爲防塞, 酌定其等, 稍艱其路, 誠合於矯弊之道。 依所達, 作爲節目書入之意, 敢啓。”

傳曰:“知道。”

③ 『승정원일기』 영조 21년 5월 17일

若魯曰:“諸道別武士沒技直赴, 多有弊端, 故從前變通之論屢發, 而終不得善處之道矣。 臣, 於近日, 連行禁軍賞試射及都試, 考見謄錄, 則百分以上計畫, 分爲三等施賞, 而雖有沒技, 各技矢數, 入於三等之內, 然後始許直赴, 不足於百分以上而不入於三等之內, 則沒技勿施, 不得直赴。 此, 是禁軍賞射及都試流來節目而然矣。 當初北道親騎衛設置時, 用禁軍例, 各道別武士, 依親騎衛例設置, 禁軍, 乃其根本。而沒技直赴之法, 則與禁軍大異。 別武士都試, 則苟有一技沒技, 不問各技分數之有無, 輒許直赴。 此, 所以沒技之濫雜而直赴之猥多也。 令廟堂取考禁軍都試時沒技直赴之例, 酌定別武士都試三等分數, 而沒技者入於等數, 然後始許直赴事, 成節目, 頒布於別武士所在各營門, 何如?”

上曰:“依爲之。”

④ 『승정원일기』 정조 1년 10월 12일

命讀兵曹武科節目, 國榮讀奏。

上曰:“庭試初試, 則三技當取二技乎?”

國榮曰:“二技規矩, 可謂適中矣。”

上曰:“向日殿試見落者, 皆赴於晦日殿試乎?”

國榮曰:“似然矣。”

上曰:“以向日安璟事觀之, 各道都試, 亦不無弄奸之弊, 良可寒心。”

國榮曰:“旣曰沒技及第, 而非但六技之無分, 射法不成貌樣, 極涉駭然。 如此之類, 一番懲勵, 然後遐方之人, 可以知科法之至嚴矣。”

上曰:“都試之名, 卽欲拔一道之尤者, 而如安暻者流, 不但不尤, 觀其射法, 似不知向方, 如是而能爲沒技乎?”

國榮曰:“後庭試, 又復如前見落, 則其所謂沒技, 必有曲折矣。”

上曰:“似然矣。”

[주석-339]

① 『승정원일기』 영조 8년 5월 25일

游曰:“臣見江都形便, 則自是海口要衝, 而三南漕運及兩西漕運, 不但皆湊於月串鎭下, 以地利言之, 實爲我國第一關防。 自我先朝初年, 已留意修治, 故相臣淸城府院君金錫胄, 累月往留, 設築墩臺四十七處。 其後, 又增築, 今爲五十一處, 而又緣江築城四十餘里, 內城六十六里, 宮殿、官廨、倉庫, 又不知其幾千間, 以本府物力, 實無收拾之勢。 各鎭各墩分置之外, 府上軍器, 無慮億數, 守臣每每修補, 而以其數多之故, 不能一新, 破傷者自多。 臣, 則才力不逮, 雖欲修補, 實無周變之路矣。 且江都居民, 無非軍兵, 校生, 稱以義旅爲十八哨, 閑散, 稱以壯旅爲十八哨, 武學爲十二哨, 皆是良軍, 將校亦多至百餘人, 而元無激勸之道。 故名雖武士, 慢不知張弓放砲之爲何事, 似此軍校, 將何所用! 大抵千、把摠以下, 皆不得食料, 故亦未免解體之歎矣。 武士所望, 只在於試射付料, 而江都元無設料之資, 故不能出一料窠, 其爲缺望, 當如何哉! 至如南·北漢、松都, 皆有試射料窠, 而江都之獨無者, 誠極疏虞。 臣欲爲變通, 而以江都事勢, 實無物力, 猝難輕議, 而適有一得之見矣。”

② 『승정원일기』 정조 3년 12월 10일

命善曰:“此, 江華留守李性源狀啓也。 以爲‘本營軍制, 元無一丁之收布、一夫之上番, 春秋操鍊時, 毋論壯、義旅及武學負羽, 守堞則一也, 而只以名目之間煞有貴賤之殊, 故一則願屬, 一則厭避。 壯、義旅軍官, 則身手壯健, 服色鮮明, 武學, 則羸老貧殘, 朝聚暮散, 若依壯旅、義旅例, 借以一旅字, 名曰武旅軍官, 則不但軍校子枝之爭相投屬, 在朝家初無少加損, 在軍民實爲大慰悅。 請令廟堂稟旨分付矣。’ 此事, 頃日筵中, 江留旣陳其不可不變通之由, 左相亦以少無所妨之意, 仰達。 果如此, 則不必持難於名目之間, 依所請許施, 何如?”

上曰:“依爲之。”

[주석-341]

① 『승정원일기』 영조 31년 12월 14일

兪漢蕭, 以備邊司言啓曰:“水原別驍士新設節目, 添潤書入之意, 敢啓。”

傳曰:“知道。”

② 『승정원일기』 영조 35년 3월 21일

洪鳳漢曰:“臣頃往水原時, 與府使金孝大有所消詳, 故敢此仰稟。 宰臣金相福曾爲府使時, 馬兵之改爲別驍士者, 每年都試事, 節目啓下, 連爲擧行。 而但都試, 乃是有直赴之試才也, 防禦使之主管擧行, 他道所無。 若使摠戎使下去掌試, 則事勢掣礙, 若令盡爲赴試於京廳, 則尤多有弊。 自今以後, 略加變通, 就其都試五技中六兩、騎芻、鞭棍, 自本府試取, 報于摠廳, 柳葉箭、片箭, 自摠廳試取, 仍爲計畫草記, 則旣無許多武士赴京之弊, 亦有合於重都試之事面, 令廟堂稟處, 何如?”

上曰:“大臣之意, 何如?”

左議政金尙魯曰:“防禦使之主管都試, 無其例矣。 若依重臣所達定式施行, 則其在重都試之道, 恐好矣。”

右議政申晚曰:“臣亦無異見矣。”

上曰:“依爲之。” 出擧條

③ 『승정원일기』 영조 36년 11월 19일

任㻐, 以摠戎廳意啓曰:“水原府別驍士都試五技中六兩、騎芻、鞭棍, 本府試取, 柳葉箭、片箭, 本廳試取, 仍爲計劃草記事, 旣已定奪, 而自該邑, 己卯條都試六兩、騎芻、鞭棍入格之類報來矣。 柳葉箭、片箭, 依定式今月二十日, 試取於鍊戎臺本營之意, 敢啓。”

傳曰:“知道。”

④ 『승정원일기』 영조 36년 11월 21일

洪準海, 以摠戎廳言啓曰:“水原別驍士都試居首者一人, 閑良則直赴殿試事, 曾已定式矣。 該邑所報六兩、騎芻、鞭棍入格別驍士六十七人, 柳葉箭、片箭試取計劃後, 其中居首者一人, 別單書入, 之次二人, 差定本廳屯監, 其餘入格之類, 使該邑依前例施賞之意, 敢啓。”

傳曰:“知道。”

⑤ 『승정원일기』 영조 41년 10월 27일

李聖圭, 以摠戎廳言啓曰:“坡州變通爲防營後, 別繞士二哨設置, 而每年一次都試五技中六兩、騎芻、鞭棍, 該邑試取, 柳葉箭、片箭, 本廳試取計劃, 居首一人, 直赴殿試事, 依水原別驍士例擧行之意, 定式。 而自該邑, 今年條都試設行後, 三技入格之類, 報來矣。 柳葉箭、片箭, 則依定式, 自本廳今月二十九日試取之意, 敢啓。”

傳曰:“知道。”

⑥ 『승정원일기』 영조 41년 11월 1일

又以總戎廳言啓曰:“坡州別驍士居首者一人閑良, 則直赴殿試事, 旣已定式矣。 該邑所報六兩、騎芻、鞭棍入格別驍士三十七人, 柳葉箭試取計畫後, 其中居首一人, 別單書入之意, 敢啓。”

傳曰:“知道。”

[주석-342]

① 『승정원일기』 정조 5년 7월 16일

命善曰:“馬兵都試節目, 待兩營、八道齊到後, 修成一通, 更爲稟處之意, 頃已仰達矣。 如是之際, 自致遲延, 今年, 則有難及期頒布, 而外方或以成命之已下, 兼行於各項都試, 亦無足怪。 馬兵都試, 則明年爲始擧行事, 出擧條行會, 何如?”

上曰:“依爲之。”

② 『승정원일기』 정조 5년 12월 6일

李在學, 以備邊司言啓曰:“諸道馬兵都試節目磨鍊書入之意, 敢啓。”

傳曰:“知道。 事目成出條件, 大體恰好, 依此擧行, 而近來罕設科場之時創此無前許多直赴之額者, 實出慰奬都試之至意。 苟無是也, 決難從施。 雖以別驍·別武及選武、勸武等都試事言之, 邦禁初弛, 奸弊欲售, 柳片也、騎芻所謂種種沒技之類, 年復年來, 厥數漸益夥多, 昨年甚於再昨年, 今年又甚於昨年, 來年甚於今年, 又推而知。 此, 則擬待來頭殿試, 果有無形之人, 隨現犯者, 勘以當律, 主試監、兵使, 另欲嚴繩, 而爲先枚擧此意, 嚴飭諸道。 今年都試, 獨於沁都, 姑未設行, 待開門卽爲行會, 以爲及期到付之地, 節目中, 亦以此意添入。 萬一有用情之事, 摘發於帳殿親試之時, 則犯者及主誠, 論以重罪之意, 措辭添入, 更爲啓下, 可也。”

③ 『승정원일기』 정조 6년 7월 15일

又以備邊司言啓曰:“卽見北兵使李鼎炳狀啓, 則以爲‘本營屬軍兵合操及富寧以南各衛防營獨守軍兵巡操, 依定式擧行, 馬兵都試, 已有判下節目, 付諸行營屬親騎衛都試末端試取事, 請令廟堂, 稟旨分付, 本營屬親騎衛當年條都試, 依前例八月內設行。’爲辭矣。 南兵營習操, 依例擧行之意, 纔已筵稟蒙允。 詰戎之重, 南北無間, 當此穡事有望之時, 邊上操鍊, 不可每令停止, 合操、巡操及都試, 竝依定式設行, 馬兵都試, 亦依節目都試末端試取事, 分付, 何如?”

傳曰:“允。”

④ 『승정원일기』 정조 6년 10월 27일

❶ 以守禦使馬兵都試狀啓, 傳于金宇鎭曰:“旣有俄下備忘, 依此擧行事, 回諭。”

❷ 又兵曹啓目:“粘。 全羅兵營馬兵都試時, 閑良玄敬祚, 似當直赴殿試, 上裁, 何如?”

判付啓:“‘依回啓施行。’爲良如敎。”

⑤ 『승정원일기』 정조 6년 11월 8일

李時秀啓曰:“‘諸道馬兵都試設行形止, 幾皆來到, 獨於摠廳無皁白。 近來摠使不造公會, 久矣, 此等戎務, 亦皆抛棄, 何也? 其委折, 待明朝自政院問啓。’事, 命下矣。 問于摠戎使李昌運, 則以爲‘本廳屬四鎭營馬兵都試, 依新定式十月內, 當爲設行, 故前期知委矣。 南陽、水原, 以尤甚邑, 待明秋退行事, 有所頉報, 故以師律有嚴, 不可違越, 刻日設行之意, 申飭題送, 而若是之際, 自爾稽滯。 水原, 以今月二十五日, 開場形止報來, 故合試啓聞, 因此遲延, 致勤問啓, 惶恐待罪。’云矣, 敢啓。”

傳曰:“知道。”

[주석-343]

① 『승정원일기』 영조 2년 1월 18일

愼無逸, 以兵曹言啓曰:“江華府遣重臣文、武科試取時, 武科額數, 當取幾人乎? 曾無別科設行之事, 未有可據前例, 故敢此仰稟。” 傳曰:“武科元無定額之規, 玆事, 方欲下敎矣。 大抵當初觀武才命下者, 蓋慰悅武士之意也。 今, 因本府多士之所訴, 更命設科, 而若依別科, 只取閒良, 則非慰悅之意也。 一依觀武才之例, 賜第論賞, 而儒生, 則別爲製述, 科次上來事, 分付試官, 可也。”

② 『승정원일기』 영조 2년 3월 3일

又以兵曹言啓曰:“江華府別科時試記, 畢射後封上, 自京定其第次, 下送紅牌, 仍爲放榜事, 已有定奪。 軍兵之試才與閑散之別科試記上來後, 當爲依成命擧行。 而第親臨觀武才文科, 則直爲出榜, 元無殿試。 武科, 則各樣試記中, 以直赴殿試付標判下之人, 卽於其日, 例爲更試, 定其甲、乙、丙科, 榜目啓下, 始書紅牌, 仍行放榜。 且西北道別科, 預定額數, 故紅牌, 從其數空名安寶下送, 自試所塡名放榜, 乃是規例。 今此江華府試記中賜第者, 自京直定第次, 則非但有違科規, 試才與別科名目旣異, 不可無殿試一節。 旁照親臨觀武才例, 令試所更試坐次, 依例出榜, 紅牌, 依西北別科例, 從實數空名安寶下送, 使之塡名放榜, 而紅榜, 亦依西北科例, 重臣復命時持來, 追後安寶, 恐合事宜。 以此擧行, 何如?”

傳曰:“所啓誠然, 依爲之。”

③ 『승정원일기』 정조 1년 4월 5일

鍾秀曰:“本府別試才一款, 日前賓對時, 以‘與大臣商確後, 稟定。’事, 仰達矣。 本府, 以保障重地, 自先朝以慰悅人心爲先務。 且本府風俗, 素尙武技, 弓馬之才輩出, 不可無激勸之道, 故觀武才之十年一次設行, 有先大王成命, 不行已近三十年。 觀武才, 則以國儲之朽然, 姑不可遽議之狀, 渠輩亦知之, 而本府, 則觀武才外, 有別試才名目, 別試才, 則不必具格施賞, 只優等與沒技者, 施以直赴、加資之典, 亦足爲慰悅激勸之道。 渠輩所望加此, 大臣亦以爲‘此, 則渠輩所望, 不甚過濫。’云, 故仰達矣。”

上曰:“大臣之意, 何如?”

尙喆曰:“不必罷觀武才之名, 若於觀武才當行之限, 未得設行, 則以別試才稟旨擧行, 恐似得宜矣。”

上曰:“依爲。”

[주석-344]

① 『승정원일기』 정조 6년 10월 6일

以平安道道科試官鄭昌聖狀啓, 下備忘記曰:“觀此狀辭, 應試之人, 洽近萬數, 柳技入格鐵箭無才者, 率多散歸爲言。 然則昨日傳敎, 未免後時, 該曹事, 可謂大僨誤矣。 判堂, 雖以坐罷, 射員勢難追集, 渠輩之落莫姑舍是, 朝令之顚倒爲如何! 前兵判新叨之故, 縱諉生疎, 耳聾之致, 未果諦聽云, 而至於諸武將, 事關武技, 義不當含默, 訖此無一言謦咳, 何也? 三局將臣, 竝從重推考。 雖以試官、方伯言之, 奚特近有甲午已例, 亦自有京試所未滿額草記之規, 則何不狀請處分乎! 以此以彼, 不無疎漏之失, 該試官及監司推考。 昨下傳敎, 何以擧行? 令備局星火馳撥探問草記。”

② 『승정원일기』 정조 6년 10월 18일

以咸鏡道道科試官鄭一祥武科單技入格者陞付事狀啓, 傳于李時秀曰:“依狀請施行事, 自備局待城門開, 三懸鈴分付。”

③ 『승정원일기』 정조 6년 10월 24일

壬寅十月二十四日午時, 上御春塘臺。 平安道道科新恩入侍時, ……

上曰:“文武新恩入來時, 張各軍門風樂, 分東西路, 進詣臺上事, 分付。” 賤臣承命出傳。

上曰:“文武壯元, 亦爲賜蓋事, 分付。” 賤臣承命出傳。

上曰:“新恩謝恩時, 奏掌樂院禮樂引儀, 仍唱拜禮, 可也。” 文壯元趙夢鶠、武壯元崔鎭一等分東西路, 以次進來。

上曰:“閣臣, 呼文臣新來, 兵判、將臣, 呼武臣新來, 可也。” 鼎修等呼趙夢鶠等, 有隣等呼崔鎭一等, 灑墨畫面, 仍進退三匝訖。

上曰:“新恩以次陞階。” 夢鶠、鎭一等分東西階進前。

上謂夢鶠曰:“爾居何邑乎?”

夢鶠曰:“居在定州矣。”

上曰:“爾之賦工, 爲幾首乎?”

夢鶠曰:“幾至五百首矣。” 命誦科作數句訖。 尹昌履進前。

上曰:“爾居何邑乎?”

昌履曰:“居在平壤矣。”

上曰:“爾之賦工, 爲幾何乎?”

昌履曰:“至三千首矣。” 命誦科作數句訖。 金禧獜進前。

上曰:“爾居何邑乎?”

禧獜曰:“居在朔州矣。”

善復曰:“此文臣家, 人稱五世同居矣。”

上曰:“聞甚可嘉矣。 年今幾何?”

禧獜曰:“五十矣。” 命誦科作數句訖。 金龍俔進前。

上曰:“爾居何邑乎?”

龍俔曰:“居在寧邊矣。”

上曰:“年今幾何?”

龍俔曰:“五十三矣。”

上曰:“工於賦, 爲幾首乎?”

龍俔曰:“爲數千矣。” 命誦科作數句訖。

上曰:“此文臣誦聲甚佳, 更令進退, 仍誦詩篇, 可也。” 龍俔讀奏一首詩訖。 金德老、承膺祚、任希鐸等以次進前。 上下詢年紀, 仍講科作訖。 崔鎭一進前。

上曰:“爾之武技, 何如?”

鎭一曰:“鐵箭能射百七十餘步矣。” 竝命降復位。 引儀唱四拜禮, 夢鶠等行拜禮訖。 仍命宣醞。 夢鶠等以次拜受訖。 又命宣飯。

命書傳敎曰:“道科文臣榜召見, 蓋出於慰悅遠人之意。 文壯元趙夢鶠、武壯元崔鎭一, 隨窠遷轉調用, 武壯元, 仍令兵曹調用。 文擧人尹昌履, 本道考券, 旣已居魁, 聞渠賦工, 亦過數千云, 金龍俔, 年過五十, 不但自可陞六, 況渠奏對, 極其純謹, 金禧獜, 年亦過五十, 竝陞六。 未陞六五人, 自今日堂后假官, 次次待窠擬入。”

又命書榻敎曰:“新及第金龍俔陞六, 口傳擧行。”

上曰:“金龍俔, 仍卽轉付郞署, 以兼春秋, 先爲入侍事分付。” 賤臣承命出傳。

上曰:“文武新恩, 當由集春門進謁聖廟, 本館先爲擧行事, 分付。 謁聖後, 自香橋前, 仍乘司僕馬, 張樂出去事, 亦爲分付。” 賤臣承命出傳。 命賜樂出送集春門訖。

④ 『승정원일기』 정조 6년 10월 25일

李時秀, 以兵曹言啓曰:“平安道道科文武新恩十人回還時, 盤纒量宜題給事, 命下矣。 文科九人、武科一人, 盤纒錢各十兩題給之意, 敢啓。”

傳曰:“知道。”

[주석-345]

① 『승정원일기』 영조 12년 4월 25일

在魯曰: “武科兩所, 三南, 則分左、右道, 左道付於一所, 右道付於二所, 別無偏重不均之慮, 而他道, 則江春、咸鏡, 付於一所, 黃海、平安, 付於二所者, 例也。 八道中兩西武士技藝, 最爲精熟, 且三南之人, 非但武藝未熟, 以治資之難, 來赴京科者, 鮮少, 而兩西之人, 尋常往來京中, 如越門閾。 以此之故, 自錄名時, 其數倍於一所, 入格之數, 亦然。 以今番初試觀之, 一所, 則三技盡付之外, 以兩技獲參者爲三分之二, 而二所, 則具三技而未參者, 至於二十餘人, 全無取二技之本意。 二所擧子之稱冤滋甚, 不可不一番變通, 俾爲均平之道。 臣意, 則江春道, 移付於二所, 黃海道, 換錄於一所, 則庶可相適而無大段參差之弊矣。”

② 『승정원일기』 영조 12년 5월 2일

金在魯所啓: “臣, 頃以江春、黃海換付武科試所事, 有所稟達矣。 一番變通, 斷不可已。 或云‘兩西、東北四道, 亦依三南及京畿例, 分左、右道, 左付一所, 右付二所, 則尤爲均便。’云, 而此則似涉擁腫, 未知如何矣。 今者兵判及武將入侍, 下詢處之, 何如?”

③ 『승정원일기』 영조 12년 7월 5일

在魯曰: “頃者小臣, 以江春道付二所, 黃海道換付一所事, 仰達, 而自上下詢武將, 則武將輩, 皆以爲然, 故以監別試時, 更稟爲敎。 今, 則試日已近矣, 曾前江春道付於一所, 黃海道付於二所, 而兩西武擧輩, 技藝甚多, 故二所, 則優爲沒技之人, 每多見漏, 稱冤甚多。 今, 若以江春、黃海兩道相換付之, 則一、二所, 必無差池不均之弊矣。 臣, 以此事, 廣議於搢紳, 則皆以爲好, 而獨京中武擧輩, 必厭强敵之多來矣, 此, 何害之有!”

④ 『승정원일기』 영조 12년 8월 5일

在魯曰:“小臣, 頃以武科一·二所江原、黃海兩道擧子換付事, 陳達, 而尙無明白處分, 今, 則科日已迫, 施否間, 不可不決定矣。”

承旨韓師得曰:“曾有大典考稟之敎, 而大典, 元無某道付某所之文矣。”

上曰:“武將入侍, 此事若行, 則果無窒礙之端乎?”

金聖應曰:“每年慕華館單子, 倍多於訓鍊院, 故兩西之人, 割送於一所, 而得占其榜者甚多, 其實與換送兩西中一道, 無異矣。 臣, 於向日入侍罷歸後, 與諸武臣相議, 則皆以爲兩道換付事, 便好云矣。”

上曰:“此, 則誠然矣。”

在魯曰:“以今春武科觀之, 武技, 以三技取二技判下, 而一所, 則二技皆付, 二所, 則具三技, 尙有見推未付者, 至於近三十人之多, 事之不均, 孰甚於此! 今若以兩西盡爲移送於一所, 則一所擧子之稱冤, 亦當如二所, 而只以海西與關東相換以付, 則事甚平均, 少無窒礙矣。”

上曰:“京武, 無或稱冤耶?”

在魯曰:“京中亦分半, 左則付一所, 右則付二所, 今, 若換道, 則居京城之左者, 雖或以新得强敵爲悶, 居京城之右者, 則可解積年之稱冤而懽欣不已。 且朝家旣以平均之政有此變通, 則居左者, 亦豈敢稱冤乎!”

上曰:“前日持難者, 或慮有違於祖宗朝定典矣。 今見大典, 元無其文, 則自今科, 依所達, 江原、黃海兩道武擧子換付一·二所, 可也。”

[주석-346]

『태종실록』 2년 1월 6일(기축)

始行武科法。

兵曹啓:“……其觀·鄕試、會試、殿試放榜恩榮宴, 乞一依文科例, 觀試數五十名, 鄕試左·右道二十名、忠淸道三十名、全羅道二十名、慶尙道三十名、江原·豐海道各十名、東北面·西北面各十五名, 其試員, 以武官兩府以上二, 一爲監校試, 一爲同監校試, 其餘試官, 竝依文科例。” 從之。

② 『세종실록』 5년 3월 21일(임인)

兵曹啓:“朝士赴武科鄕試者, 一依文科例禁止。 且京畿鄕試定額四十, 額數過多, 請減二十, 於訓<諫→鍊>觀試元額五十, 加數爲七十。” 從之。

③ 『세종실록』 세종 8년 1월 14일(기유)

兵曹啓:“舊例, 訓鍊觀試額數五十, 京畿鄕試四十, 去癸卯年, 減京畿鄕試二十, 加觀試爲七十。 請依文科例, 京畿鄕試革罷。” 從之。

④ 『經國大典』 「兵典」 〈試取〉

武科初試, 院試, 則訓鍊院錄名試取【七十人。】; 鄕試, 則兵馬節度使定差使員錄名試取【慶尙道三十人, 忠淸道、全羅道各二十五人, 江原道、黃海道、永安道、平安道各一十人。】。

[주석-347]

① 『세종실록』 25년 12월 3일(계미)

議政府據禮曹呈啓:“……一, 舊例文科漢城試、京畿鄕試, 皆以三十人爲定額。 永樂十五年閏五月間, 本曹獻議‘京畿州郡, 本爲直隷, 別設鄕試未便。’ 於是罷京畿鄕試。 然今人材滋盛, 漢城試應擧者, 多至千餘, 及期講試爲難, 且不能精察必矣, 依舊例復立京畿鄕試。 進士、生員, 依此例, 亦設京畿鄕試。 ……” 從之。

② 『續大典』 「禮典」 〈諸科〉

京畿二十人, 今廢, 分赴於漢城試一、二所。

[주석-348]

① 『승정원일기』 영조 11년 8월 28일

又啓曰:“明日慕華館式年武科殿試時, 若有等畫之人, 以何技比較乎? 敢稟。”

傳曰:“騎芻比較。”

② 『승정원일기』 영조 14년 3월 14일

又啓曰:“明日慕華館式年武科殿試時, 如或有等畫之人, 則以何技比較乎? 敢稟。”

傳曰:“以柳葉箭比較。”

[주석-349]

① 『승정원일기』 영조 10년 2월 19일

李匡世, 以兵曹言啓曰:“固城人尹迎來直赴後, 未及唱名而身故, 昨年式年殿試時, 依前例書名榜末事, 稟達擧行矣。 因臺啓拔去榜中事, 依啓。 故原榜目中付標以入之意, 敢啓。”

傳曰:“知道。”

② 『승정원일기』 정조 8년 10월 8일

安聖彬, 以兵曹言啓曰:“羅州人李時敏上言回啓批旨內, ‘追給紅牌, 旣有故重臣筵稟定奪, 特贈相當職, 亦載『續典』, 竝施之。 未可謂疊授, 依此施行, 而以畢徵無相當可贈之職云爾, 則猶可說也, 權知, 元非實職, 則以此贈職, 果有可據之例乎! 更爲指一草記, 可也。’事, 命下矣。 羅州直赴人李成根紅牌, 則當於原榜目中載錄, 然後可以成給。 今, 亦依古例, 付之殿試榜目末端, 成給紅牌, 而追贈相當職, 『續典』中有曰‘登科而殿試前身故者, 有追贈。’之文, 而權知奉事, 卽是武科無薦人之初仕相當窠, 故覆啓矣。 權知, 旣非實職, 則權知追贈, 果無可據之例, 本院有實奉事窠, 以此追贈, 恐合事宜, 而係是恩典, 臣曹不敢擅便, 上裁, 何如?”

傳曰:“依草記施行。”

③ 『승정원일기』 정조 22년 3월 12일

時秀曰:“式年殿試之必以元榜爲壯元, 舊例也。 此規, 久不修明, 擧子多致紛競, 今番, 則依舊例, 以元榜中多分人爲一榜之魁, 似合事宜, 故敢此仰達矣。”

上曰:“依爲之。”【出擧條。】

時秀曰:“北闕直赴武士尹起連, 聞於昨年遭故, 而北兵營狀啓中, 起送與懸頉, 竝不擧論, 誠極疎忽。 當該兵使鄭觀采, 推考, 尹起連, 則試記中拔去, 何如?”

上曰:“依爲之。”【出擧條。】

時秀曰:“直赴武士之未及赴殿試而作故者, 有錄名榜末成給紅牌之例矣。 今番諸道直赴中作故者爲三人, 當依例爲之乎?”

上曰:“依爲之。 前訓將之曾孫李載弘, 聞以朞制, 不得應試云。 八十元戎, 宜令見其科慶, 殿試時, 特付榜尾, 唱榜日, 出給紅牌, 可也。”

[주석-350]

① 『승정원일기』 영조 3년 9월 27일

又以兵曹言啓曰:“卽接訓鍊院牒報, 則禁衛營別驍衛李萬興, 乙巳年以試才直赴後身死, 而其弟枝興, 與本院奉事申忠國同情, 以萬興名代錄於殿試, 替受紅牌, 此, 實古今未有之事也。 奉事申忠國、參軍崔好仁, 或知情或參奸, 不爲現告, 究其情狀, 則與科場間冒錄代射之類, 不可比論, 各別處置云。 近來科場申飭, 非不嚴明, 而人心巧詐, 至有此駭異之擧, 極爲痛惡。 其罪狀, 令攸司嚴覈勘斷後, 原榜目中付標, 而冒受紅牌, 收取燒火, 何如?”

傳曰:“允。”

② 『승정원일기』 영조 3년 11월 24일

朴弼哲, 以兵曹言啓曰:“頃因訓鍊院牒報, 禁衛營別驍衛李萬興, 乙巳年以試才直赴後身死, 而其弟枝興, 代錄於殿試, 替受紅牌, 極爲痛惡, 其罪狀, 令攸司嚴覈勘斷事, 入啓, 允下矣。卽接刑曹移文, 則枝興, 以其兄萬興名掛錄, 替受紅牌一款, 旣已遲晩, 照律定罪云。 原榜目中付標以入, 紅榜亦爲付標安寶, 而所受紅牌, 令政院燒火之意, 敢啓。”

傳曰:“知道。”

③ 『승정원일기』 영조 4년 2월 17일

又以兵曹言啓曰:“上年九月, 因訓鍊院査報, 禁衛營別驍衛李萬興, 直赴後身死, 其弟枝興, 代參殿試, 冒受紅牌云。 故移刑曹勘罪, 紅牌燒火, 原榜目中海州居李萬興名字, 付標矣。 今, 因遂安兼任谷山府使李汝迪牒呈, 李萬興妻, 欲推其直赴帖, 而狀辭中, 不無疑端。 故自本曹更爲査實, 則別驍衛沒技直赴人李萬興身死後, 其弟枝興、廷興等, 與其兄同姓名人水原居李萬興符同換弄, 移刑曹査問之際, 李枝興、廷興及訓鍊院當該官等, 又爲弄奸, 詐稱枝興, 以萬興名冒占, 而海州又有李萬興同名同榜之人, 故榜目付標時, 海州李萬興名字, 付籤以入, 水原李萬興, 則潛爲掩置, 尙在於榜目中, 其爲情狀, 尤極萬萬巧惡。 當此大小科場詐僞百出之日, 如此奸巧之類, 不可不嚴懲痛防, 該曹之當初收贖放送, 失之太寬。 賊科人水原李萬興, 纔已身故云, 在所勿論, 而當該訓鍊院官員及李枝興、廷興, 不可仍置, 竝令攸司嚴刑更査, 依律科罪, 宜當。 原榜目中水原李萬興名字, 付標以入, 而至於海州李萬興, 則初旣誤爲付籤, 臣曹不察, 亦甚惶恐。 旣踏啓字, 則自下不敢擅便削去, 更爲還入, 以竢處分之意, 敢啓。”

傳曰:“依啓。 海州李萬興, 則去籤以下矣。”

④ 『승정원일기』 영조 16년 5월 26일

南泰良, 以兵曹言啓曰:“‘刑曹奴卜只, 欺隱公賤, 改名全惟元, 冒屬訓局馬兵, 猥參直赴科名, 而今因査覈, 奸狀現露, 科名存否, 令該曹稟處。’事, 自刑曹旣已草記蒙允矣。 凡公、私賤之冒赴科擧者, 隨現削科, 自是科場事目。 今此全惟元所授紅牌, 依例令政院燒火, 原榜目中改付標以入之意, 敢啓。”

傳曰:“知道。”

[주석-351]

① 『續大典』 「兵典」 〈留防〉

武科出身, 皆令赴防西北邊邑。【年過六十者, 勿論, 親年八十者, 特除。 ○ 限內不卽發, 卽其地充軍。 ○ 除防者, 納米, 兩班子枝, 勿許除防。 ○ 南漢城內出身, 除防。 ○ 廣州、江華、東萊出身若許納米, 則納于本鎭。】

② 『大典通編』 「兵典」 〈留防〉

兩班子枝外, 毋論有無薦, 竝除赴防。

③ 『승정원일기』 영조 14년 4월 2일

又以兵曹言啓曰:“近來武科新榜出身中兩班及西北人, 皆令赴防, 其餘, 則赴防或納米間, 從願施行, 而所納之米, 自本曹補用於軍需矣。 今番式年出身, 依近例一體分付, 何如?”

傳曰:“允。”

④ 『승정원일기』 영조 17년 10월 5일

聖應曰:“以昨年增廣武科出身事, 有所達矣。 新榜出身, 例以西北分送赴防矣, 以北關凶歉, 竝令除防納米, 而其中貧不能納米, 自願赴防者, 至於九人矣。 在前除防之時, 自願分防, 果有其例, 而以北路年事之荐飢, 旣有定奪勿送, 則勢將都送於西關, 而江邊亦未免慘凶, 必有主客俱困之患。 式年新科, 又將不遠, 許多出身, 竝送西邊, 則非但大有弊端, 曾無盡送一道之例, 下詢大臣而處之, 何如?”

上曰:“兵判前已稟除防者, 多矣, 從願爲之, 好矣。”

在魯曰:“北道, 則曾因狀請, 已令勿送赴防, 雖有願赴之人, 勢當只送西關, 而西關凶歉, 亦非常。 前頭式年武科, 亦爲除防, 而只以貧窮特甚而願赴者發送, 則亦何至數多乎!”

寅明曰:“西關雖凶歉, 異於北道矣。 渠實貧殘願赴, 則朝家何可不許乎!”

聖應曰:“分西北送之, 自是古規矣。”

始炯曰:“西關凶歉, 差勝於北路, 如有自願者, 則分防於西關爲宜矣。”

上曰:“勿論新、舊榜, 從願納米, 自願赴防者, 亦爲許赴, 可也。”

⑤ 『승정원일기』 영조 17년 12월 2일

趙榮國, 以兵曹言啓曰:“今式年武科出身, 因西北凶歉, 竝令除防納米, 而貧不能辦米自願赴防者, 亦爲許赴事, 業已稟定矣。 出身元數一百二十八人內甲科三人、禁軍四人、別軍職一人、駕前別抄一人、年六十者一人, 竝依前例除防。 咸鏡道四人, 依下敎亦爲一體除防。 廣州二十七人, 依定奪, 城內, 則除防, 城外, 則納米擧行, 與平安道十人, 各自本府、本道收捧, 竝軍餉會錄。 其餘當納米七十七人, 亦依前例, 自本曹收捧, 以補軍需, 石數, 依例定以四石。 其中貧窮特甚自願赴防者, 隨其所訴, 這這分防, 何如?”

傳曰:“允。”

[주석-352]

① 『승정원일기』 영조 12년 8월 10일

上曰:“昨日入侍時, 有下敎者, 慈候今番開膿後, 則瘡處不少, 散針處, 初不料至於如此之境, 況分野不輕, 而至於再次開膿, 前所未有。 且遄臻康復之境, 曾非所料, 在予之道, 豈緩上告下布之擧, 而初不肯許, 末乃勉從, 外方方物、物膳, 使勿封進, 只令進箋。 此, 雖有前例, 於心極爲埋沒, 人子之心, 豈以日子多大症候輕重有所間隔乎! 今雖平復, 當初源委之不輕, 予自嗣位以來, 始見莫大之慶, 其爲懽忭如何! 對擧雖重, 豈不知慶科之進定速行, 而日子已急, 只以今來擧子, 設行慶科, 事體未免苟簡矣。 近日凡事, 皆主取便, 故如此, 而事體, 則當請設增廣, 而減增廣而爲別試, 別試減而爲庭試矣。”

在魯曰:“未知下敎之安在, 而單慶, 無增廣設行之例, 只如昨年慶事, 雖是單慶, 設行增廣矣。”

上曰:“單慶, 則設行別試, 大慶, 則設大增廣, 而庭試, 卽近來規例也。 今番合設於別試, 則雖似便好, 而宰臣, 以科擧稠疊爲言, 此甚非矣。 金始炯, 爲先從重推考, 當此八路同慶之日, 豈可以科擧稠疊爲言乎! 有國則有事體, 有事體則有所尊處, 重臣, 以爲別設慶科爲宜云, 此言是矣。 今此別試, 又何可退行乎! 然有難處事, 儒臣, 已有所達, 寧爲差遠退行爲好矣。”

② 『승정원일기』 영조 16년 윤6월 4일

在魯曰:“頃日還收非常之擧, 應有慶科, 而自上堅持不許矣。 今, 又有此曠世之慶, 前例當爲增廣矣。 前慶, 則以庭試仍爲設行, 而此慶, 則別設增廣乎? 抑當合設爲大增廣乎? 今日, 以科事稟定, 似涉太早, 而庭試武科初試, 旣已擇日, 臨時變通, 則當有窘急之患, 故敢達。”

上曰:“合設, 則爲增廣乎?”

在魯曰:“上尊號設增廣, 乃是前例。 而若以孝廟加上諡號之慶合設, 則當以四十人增廣矣。”

箕鎭曰:“癸巳年, 亦合設爲大增廣矣。”

上曰:“大增廣與增廣, 有異乎?”

寅明曰:“大增廣取四十人, 小增廣取三十三人矣。”

上曰:“武科, 則當取幾人乎? 武將當知之矣。”

聖任曰:“取二十八人矣。”

在魯曰:“大增廣, 則當加取矣。”

上曰:“卿等, 以向日事, 欲爲合設, 而予意, 則不然。 蓋爲末節, 不欲張大故也。 俄者, 事實是意外, 而旣是進號于東朝, 則事體大矣。 庭試與今番慶科合設, 可也。”

在魯曰:“然則當爲大增廣矣。 慶禮前, 先以科事頒布, 似涉如何, 而若不以庭試合設爲增廣之意頒布外方, 則將使遐外擧子, 當秋事方張之時, 有遠道往來之弊, 不可不預爲頒布矣。”

上曰:“或有合設爲大庭試之例乎?”

寅明曰:“以單慶爲庭試, 合慶, 則不得設庭試矣。”

上曰:“大臣所達庭試不得合設之言, 是矣。 若不前期頒布, 則外方擧子, 必有誤知而上來者, 易致狼狽矣。 以合設爲大增廣之意, 書出擧條, 使中外咸知, 可也。”

③ 『승정원일기』 영조 16년 윤6월 9일

在魯曰:“以科事下敎後, 聞‘禮官, 以當依前定奪合設增廣之意, 縷縷陳達於筵中, 而未蒙允許。’云。 群下之心, 決不可依此奉行矣。 我國家自有典例, 上尊號, 則如新卽位, 故雖單慶, 設增廣, 例也。 萬曆庚寅年、甲辰年上號後, 皆以單慶爲增廣, 癸巳年, 又以單慶爲增廣, 而合慶爲大增廣, 此, 乃典例之不可變易者。 而今殿下, 以追上諡號之慶, 則爲庭試, 事關當宁, 則爲增廣, 爲未安, 乃有此設行庭試之命。 此, 則有不然者。 追上諡號及世室, 雖事關先朝, 曾無單慶設增廣之例。 壬戌年加上廟號、諡號時, 合冊禮慶爲增廣, 丙寅年上號時, 亦只設庭試, 而至於當宁上號, 則前後皆設增廣, 事例之斑斑可據, 有如是者。 且今番科名行會時及前頭榜目, 自當先書追上諡號及東朝上號, 而次書大殿、中殿上號, 輕重亦無失序之事矣。 初, 以追上之慶爲庭試, 今, 又以尊號之慶, 合而爲增廣, 則由輕變重, 事體尤大, 何可由重而反變爲輕乎! 此等事, 唯當一遵典例。 日昨, 以字數多少, 有所不安而下敎, 臣, 以‘前例之各自昭然, 不當爲嫌。’之意陳達, 自上以爲然而不强之, 今此科事, 亦豈不然乎! 『書傳』雖云‘不謹細行, 終累大德。’ 而此等處, 過爲精細, 故有欠磊落矣。”

上曰:“卿等謂之精細, 而實, 則小小思慮也。”

在魯曰:“小臣, 頃已仰達, 而向日非常之擧, 還收後, 宜有慶科矣。”

上曰:“古人云必也正名乎! 科名, 以釋位還收爲言, 則豈不怪乎!”

在魯曰:“庭試取士, 多不過二十人, 而鄕儒之赴擧者絶少, 增廣, 則八路設場, 而廣取之。則其所以慰悅之道、同慶之意, 無過於增廣矣。 且試以各文, 各盡其才矣。”

上曰:“諸文, 皆試之乎?”

寅明曰:“大科初試, 則試以表、賦、論、策, 又有監試, 八道試士, 試以各文, 同慶無過於此矣。”

在魯曰:“當初, 以單慶爲小科, 又合慶, 則爲大科, 豈不尤有光乎! 此, 亦小臣細思量處也。”

上曰:“此等處, 意思亦細, 未知其可矣。 追上諡號, 初則爲庭試, 若合慶, 則爲增廣者, 明文安在? 須考前例而達之, 可也。”

在魯曰:“合四慶爲增廣者, 非至一二。”

上曰:“古, 則設科, 皆增廣也。”

寅明曰:“古, 則增廣, 只有卽位增廣, 故人不敢以增廣爲言, 而後來合慶爲增廣者, 多矣。 至如尊號, 則各殿皆受之, 故事體甚重, 雖單慶, 亦爲增廣。 今番, 始定以增廣, 而復變爲庭試, 則非但有乖於典禮, 增廣, 則定試官分送各道而試取, 故雖遐方窮鄕之儒, 無不得見, 而庭試, 則鄕儒來見者絶少, 今聞此事, 必皆落莫矣。”

在魯曰:“尊號如新卽位, 故以單慶爲增廣, 而況兼此數慶乎!”

上曰:“向時慶禮, 可爲增廣者也。”

在魯曰:“是則不然, 前例所無也。”

上曰:“增廣, 或變爲庭試矣。”

寅明曰:“自前別試, 則或可改以庭試, 而增廣, 則未聞其改爲庭試矣。”

在魯曰:“中宮殿冊禮, 亦或合慶爲增廣矣。”

上曰:“中宮殿冊禮, 似不得爲增廣矣。”

在魯曰:“合慶爲增廣, 而不得爲大增廣矣。”

上曰:“自庭試而合慶爲增廣, 則予當許矣, 先增廣而後合慶, 則決難從之矣。”

在魯曰:“東宮誕生, 或爲增廣矣。”

上曰:“禮參之科, 是東宮誕生增廣乎?”

李益炡曰:“是冊封庭試也。”

在魯曰:“尊號慶禮, 自宣廟以後, 凡四次有之, 而此, 乃在下人奉行之事, 則一以付之, 可矣。”

上曰:“式年外, 皆爲別試乎?”

在魯曰:“庭試、增廣, 皆稱別試矣。”

李箕鎭曰:“古, 則科名, 只是式年而已, 後來科名多矣。”

上曰:“古, 亦科名多矣。”

在魯曰:“如登俊試、擢英試之類, 科名甚多矣。”

上曰:“古, 則庭試, 或爲直赴矣。”

箕鎭曰:“若以增廣設行, 則遐鄕僻陬, 擧皆聳動, 至如庭試, 則京儒外, 無樂赴者矣。”

上曰:“增廣初試, 京取幾人, 嶺南亦多取乎?”

在魯曰:“京取二百餘人, 外方, 則合而爲二百人矣。 若以追上尊號設庭試, 則多不過取七人, 而武科取人之數, 不如庭試之多矣。”

寅明曰:“增廣, 則遐外人, 亦得參焉。 朱杞, 亦增廣及第矣。”

在魯曰:“若設庭試, 則一邑一人來赴, 未易矣。”

上曰:“北道, 似無上來赴擧者矣。 先定增廣後, 又以他慶合設者, 其例如何? 予欲知之矣。”

在魯曰:“自上必欲知之, 則考見易矣。”

上曰:“當初, 以增廣設行擧條, 其已知委乎?”

箕鎭曰:“增廣設行擧條, 卽已知委, 而以增廣改爲庭試擧條, 姑不知委矣。”

在魯曰:“以單慶可爲增廣, 況有他慶乎!”

上曰:“爲增廣, 則鄕人不至落莫否?”

在魯曰:“朱杞登科時, 嶺南七人得參矣。”

上曰:“是, 乃金聖鐸榜乎? 其時, 安東人多爲之矣。”

寅明曰:“初定增廣, 而後又退之, 則鄕人必落莫矣。”

上曰:“以其先輕後重, 故予意持難耳。”

在魯曰:“上尊號增廣, 乃不易之常典, 若改爲庭試, 則是, 近於貶損矣。”

寅明曰:“增廣, 鄕人之所願也, 坊坊曲曲, 無不見科矣。”

上曰:“頃者下敎, 意蓋所重, 今聞所達, 前例若此, 遐方之士, 其果抑鬱, 則依前所稟, 以增廣設行。 今者合設, 在於所重二事, 而同歡中外, 亦爲所重也。”

[주석-353]

『六典條例』 「兵典」 〈兵曹〉 政色 武科

增廣初·覆試、殿試諸法, 同式年試【大增廣初試, 九倍分排, 則合五百四人。 ○ 覆試, 則一、二所, 各取二十八人。】, 初、覆試, 皆倍取。

[주석-354]

① 『현종실록』 2년 8월 20일(병인)

禮曹啓曰:“元子誕生, 慶莫大焉, 當設增廣之科, 而或謂宜合四慶【卽祔廟及兩慈殿尊崇、中宮禮。】設行大增廣, 而不敢臆定, 請議大臣。”

大臣以爲:“當合設大增廣。 初試, 定於今年, 覆試, 定於明年, 圓點, 無益有弊, 請姑罷勿設, 館試合取於兩所漢城試。” 上從之。

② 『현종실록』 2년 9월 4일(경진)

加增廣別試初試數。 增廣取人之數, 一視式年, 初試取二百四十人, 覆試取三十三人。 大增廣加取七人, 故初試之數, 視此推演, 加定五十四矣, 議者以爲: “乙亥大增廣時, 館試加數, 至於三十人, 他所亦稱此加取, 今者該曹所定大少。” 乃以館試三十人之數推演, 加定一百四十人。

③ 『현종실록』 2년 9월 5일(신사)

又啓曰:“武科會試, 特取五十六人, 實出於參酌變通之意。 而初試元數一百九十人, 視會試五十六人之數, 又加一倍, 以三百八十人定數, 似當。 而以文科取人數觀之, 則會試數四十人, 而初試數, 至於三百八十四人, 以此較之, 則武科初試數, 似當加定。”

答曰:“文科初試之數, 乃九分之一也, 武科依此參定, 可也。” 乃於元數外, 加定三百十四人。

[주석-355]

① 『승정원일기』 영조 26년 9월 3일

成範錫, 以兵曹言啓曰:“‘今此溫泉幸行時, 別試武科初試吉日, 依定奪以來九月初十日設行, 而一依松都例擧行。’事, 命下矣。 取考松都前例, 則以單技柳葉箭二中, 不爲定數, 隨其入格試取。 今番, 則何以爲之乎? 試規, 依例書入之意, 敢啓。”

傳曰:“知道。”

② 『승정원일기』 영조 35년 4월 17일

又以兵曹言啓曰:“今此仁元王后祔太廟慶科別試文、武科初試, 有分京外取六百人之命, 而來五月二十七日設行事, 自禮曹亦已推擇, 啓下矣。 依丙寅年祔廟時例, 武科初試, 京中, 則兩所各取一百五十人, 京畿四十人, 添合於京試, 其餘二百六十人內忠淸·全羅道各五十人、慶尙道六十人、江原·平安道各三十人、咸鏡·黃海道各二十人試取之意, 知委擧行, 何如?”

傳曰:“允。”

③ 『승정원일기』 정조 3년 7월 10일

又以兵曹言啓曰:“今此南漢山城別試武科命官、初試試官, 當爲磨鍊, 而取考庚申年松都別試謄錄, 則其時本府留守、中軍、經歷、敎授擧行矣。 今, 亦依此例, 以廣州府尹宋煥億、留營別將金相台、陽智縣監兪岳柱差下, 使之試取, 何如?”

傳曰:“允。 以守禦使試官啓下, 使之主試。”

④ 『승정원일기』 정조 9년 11월 15일

有隣曰:“來丙午年重試對擧別試文科初試額數, 依前例, 以三百人定額矣。 取考武科前例, 則丙辰對擧別試初試, 取二百人, 丙寅、丙子、丙戌對擧, 皆以庭試擧行, 或取五百, 或取三百, 丙申對擧, 以增廣取一百九十人, 今番, 則取幾人乎? 敢稟。”

上曰:“以二百人爲之, 可也。”

⑤ 『승정원일기』 정조 10년 1월 26일

以兵曹重試對擧別試武科初試規矩單子, 傳于李祖承曰:“規矩, 依丙辰年例, 二技取二技。”

[주석-356]

① 『승정원일기』 영조 42년 1월 28일

上曰:“重試對擧武科庭試初試規矩, 一依丙子點下之規擧行事, 分付。”

② 『승정원일기』 정조 6년 11월 29일

李在學, 以兵曹言啓曰:“今此慶科庭試別試武科初試試官望, 磨鍊擬入, 而武臣當品中可擬之人乏少, 依前例各二望備擬, 而堂上曾經兵使, 竝擬以入之意, 敢啓。”

傳曰:“知道。”

[주석-357]

『승정원일기』 정조 6년 3월 6일

趙時偉, 以武一所差備官, 以試官意啓曰:“今此謁聖初試一、二所, 各取五十人事, 自兵曹啓下矣。 本所具三技入格, 只是四十二人, 依節目, 一從入格數修啓之意, 敢啓。”

傳曰:“知道。 二所二技入格者, 數甚夥然, 本所未充八額, 今番, 則移屬二所出榜以準百額事, 分付。 兩所之中, 卿等善爲操切, 科場肅然, 比二所不可同日而語云云, 卿等董事之勞, 殊極嘉尙也。”

[주석-358]

① 『승정원일기』 숙종 6년 11월 16일

兵曹啓曰:“內三廳將鬼薦取才, 以每年春秋爲之事, 曾已定式, 而連仍本兵有故, 今年不得設行。 外方武士之爲此上來留滯京中者, 甚多。 國恤卒哭前, 試藝等事, 雖不得擧行, 此, 則似當設行, 以慰武士之心。 大臣之意如此, 知委擧行, 何如?”

傳曰:“允。”

② 『승정원일기』 숙종 8년 3월 10일

又以兵曹言啓曰:“內三廳將鬼薦, 例以春秋兩次受薦取才矣。 近因客使連到, 本館多事, 前日定奪被薦人別試射, 亦未得爲之。 雖有新薦, 決難趁時取才, 春等, 則姑停薦抄之意, 分付各廳, 何如?”

傳曰:“允。”

③ 『승정원일기』 영조 1년 3월 1일

朴聖輅, 以兵曹言啓曰:“內三廳將鬼薦取才, 例於都政前爲之, 而本曹與都摠府、訓鍊院眼同設行矣。 訓鍊院知事金重器, 纔已罷職, 都正南泰徵、兼都正李森, 俱在被論中, 無推移進參之員。 知事有闕之代, 所當差出, 而時無可擬之人, 都正南泰徵, 今姑改差, 其代口傳差出, 以爲同參之地, 何如?”

傳曰:“允。”

[주석-359]

① 『典律通補』 「兵典」 〈試取〉

內三廳出身薦取才【『續』 ○ 俗稱將鬼薦。 宣薦, 則今只有內禁衛取才。 『補』】, 本曺判書、摠府·訓鍊院堂上合坐, 鐵箭、三鑑、七書中自願一書兩技具入者取。 南行部將取才同, 而鐵箭、片箭、騎芻滿五矢後, 許講入格者取。 『續』

② 『승정원일기』 영조 51년 2월 4일

尹春淵曰:“內三廳薦取才, 卽如文臣之分館, 而昨年六月都政, 不得擧行, 臘月都政, 因銓官之臨時遞易, 亦不得爲之, 故許多武士, 不無抑鬱之歎矣。 此後, 必於都政前, 趁卽擧行之意, 申飭, 何如?”

上曰:“所奏, 是, 依此申飭, 可也。”

[주석-360]

『萬機要覽』 「軍政篇」2 〈兵曹各掌事例〉 一軍色

部、守將鬼薦取才式【柳葉箭, 一巡二中, 片箭、騎蒭, 一次各一中, 鐵箭, 九十步三矢俱入, 七書中自願一書臨文粗, 以上五技取三技。】 ○ 部、守兩廳將鬼薦人, 每於都政前, 薦單子, 自政色題送本色後, 本曹判書與都捴府、訓鍊院堂上眼同試取, 入格, 然後始許擬望。

[주석-361]

① 『승정원일기』 숙종 11년 3월 16일

兵曹判書趙師錫所啓:“曾因大臣陳達, 三軍門將官, 取才差出矣。 今已經年, 故取才之數已盡, 今當更爲取才。 而臣意, 則兩班出身, 旣已被薦於內三廳, 已爲取才者, 其數甚多, 而每因三廳窠闕之有限, 不得一一調用, 不無沈菀之歎。 今, 以三廳取才, 分送於諸軍門, 差除將官, 以爲閑習戎務之地, 其中可用者, 次次調用, 似爲便當。  詢問大臣而處之, 何如?”

上曰:“此言, 何如?”

領議政金壽恒曰:“三廳被薦取才者, 其數甚多, 而窠闕有限, 勢難一時調用。 以其取才之類, 直爲塡差各軍門將官, 而只中人、庶孽輩, 取才差定, 似宜矣。”

上曰:“依爲之。”

② 『승정원일기』 숙종 18년 1월 28일

兵曹判書閔宗道所啓:“頃日, 因大司憲權瑎所啓‘丙辰榜武科出身已參內三廳薦者, 以武藝各技, 別爲取才, 一從取才之次, 擬望於三廳之窠, 其未得與薦者, 亦令各軍門試取各技, 一從其入格之次, 調補將官, 其未得爲三廳及將官者, 亦令間授邊將, 以慰武士之心。’ 上曰‘令兵曹稟處。’事, 命下矣。 臣取考丙辰以後內三廳被薦取才記, 則取才後已通仕路者, 八百五十餘人, 其未入仕者, 一千三百餘人。 外方出身之充滿都下進退狼貝者, 誠如憲臣之所陳, 另加變通, 欲廣調用之路者, 大意固好。 而第臣與武將等反覆相議, 則皆以爲‘內三廳, 乃武士出身入仕之初程, 朝家用人之道, 先觀爲人, 次試武藝。 今, 若不問其爲人之能否, 一從武技, 定其次第, 則此與翰、注之或薦一二人或薦數三人者不同。 許多出身取才入格之類, 難可盡用於十年之內, 且一從取才之次第, 定其調用之先後, 則新榜出身, 雖有人才, 末由得仕, 事多掣肘, 怨謗必興。’云, 何以爲之? 且聞‘南九萬, 曾爲兵判時, 創出此規, 而終不得行。’云矣。”

左議政睦來善曰:“權瑎所陳, 不無意見, 而若以武技定其入仕之次, 則取才優等者, 未必爲可用之人, 且外方出身, 聞風而起, 齊會都下, 以爲求仕之計, 益不勝其雜亂, 誠難可行矣。”

上曰:“權瑎所啓, 大意固好, 而徒以試才調用, 則事勢必多掣肘。 兵判所達, 誠然, 今姑置之。”

③ 『승정원일기』 정조 9년 12월 11일

有隣曰:“臣, 於宣薦、守·部薦官制, 竊有區區愚見, 敢此仰達矣。 大抵宣薦, 爲各廳之首, 故在前無論都政、散政, 部將、守門將, 宣薦先占多窠, 次及守部兩薦。 一自宣薦禁軍、守·部薦騎士變通之後, 各其初仕, 分爲兩岐。而宣薦, 則初仕朔數稍遠, 故每都政, 其數絶少, 守、部薦, 則初仕朔數稍近, 故每都政, 其數頗多, 宣薦武士, 或不無稱冤。 以其禁軍、騎士之各有分屬, 莫之變通, 或於散政窠, 通融備擬, 而歲不過一二計, 否則全闕。 年前,  以方外守、部薦武士之徒勞來往, 始許西北及合六道取才, 守、部薦, 則以此優得疏通之路。 而至於宣薦, 則前所多占之窠, 今反讓與於方外守、部薦而一不與焉。 幾年禁旅, 費盡勞苦, 而乃居方外守、部薦之下, 宣薦之淹滯、甄復之積薪, 未必不由於此。 兩營騎士之備擬四望, 自是渠輩之當窠, 不宜擧論, 而若其方外取才窠, 西北合六道居首外, 如有餘窠, 分屬宣薦禁軍與方外守、部薦中取才人, 一體通融備擬, 則在騎士, 別無所失, 而宣薦禁軍之類, 將與方外守、部薦, 均蒙一視之澤, 揆以事面, 誠極穩當。 而旣係官方, 且關變通, 下詢大臣處之, 何如?”

上曰:“大臣之意, 何如?”

左議政洪樂性曰:“兵判所奏, 儘有意見。 近來宣薦之積滯, 誠可悶, 若如是變通, 則足爲疏滯之道, 事甚便當矣。”

上曰:“將臣及曾經兵判, 各陳所見, 可也。”

行知中樞府事具善復曰:“慶科後, 宣薦出身, 近甚積滯, 依兵判所奏爲之, 似爲疏通之道矣。”

行工曹判書金華鎭曰:“宣薦、守·部薦, 各以禁軍、騎士, 每都目差擬初仕, 已成規例。 今, 若奪此與彼, 則在宣薦, 雖爲疏滯之道, 在守、部薦, 不無失望之慮。 守部初仕, 依節目分排後, 如或有裕, 則從略除出, 以爲宣薦取才之窠, 恐好矣。”

行刑曹判書韓光會曰:“宣薦出身, 近甚積滯, 頗有向隅之歎, 從今以後, 如或通擬於守部之窠, 則實爲疎通之政矣。”

仁陵君李在恊曰:“大政之部將、守門將, 不許宣薦人差除, 事甚沓沓, 若値多窠之時, 則闊狹分排, 不害爲疎通之政矣。”

行戶曹判書趙㻐曰:“臣, 於此, 無所料量, 不敢指一臆對矣。”

行副司直李在簡曰:“散政之守門將、部將, 旣許宣薦, 而今, 若又許都目之窠, 則末、副薦, 似不無抑鬱之歎矣。”

行副司直李柱國曰:“都政部將、守門將, 皆以守、部薦差除, 雖有定式, 近來宣薦積滯, 兩營騎士久勤與西北人各道取才人分排後, 如有餘窠, 則以宣薦備擬, 恐合事宜矣。”

吏曹判書趙時俊曰:“每當都政之時, 參下部將、守門將之窠, 毋論多寡, 盡歸副、末薦, 故出身, 則不無疎通之效, 而陞六後, 積滯轉甚, 此誠可悶。 且許多宣薦出身登科年久, 終未入仕路, 若値部將、守門將多窠之時, 則其中一二窠, 以宣薦照擬, 似無妨矣。”

行副司直徐有大曰:“宣薦之積滯, 未有甚於近日, 如是變通, 實爲疎通之方矣。” 有隣曰:“大臣, 旣以便當仰奏, 諸臣所對, 或有一二參差之論, 而大體, 則無甚異同。 今後, 則每都政部將、守門將窠, 兩營騎士久勤取才及方外西北合六道居首外, 如有餘窠, 隨其多少, 分屬宣薦禁軍與方外守、部薦中取才人, 通融排擬, 以爲疎通之地事, 定式施行, 何如?”

上曰:“依爲之。”

[주석-362]

① 『승정원일기』 영조 12년 3월 11일

宋寅明曰:“親功臣子弟除職事, 有承傳, 生進、幼學, 則當自吏曹調用, 而至於業武者事, 亦當自兵曹初付職, 不過南行宣傳官、部將等窠。 勢將以此調用, 而此, 皆有薦取才, 然後可以擬望薦, 則雖是有承傳者, 不可無, 而至於取才, 則旣有承傳, 不必見拘, 當與參奉等職之雖非生進, 以承傳懸註備擬者, 一例施行。 聞咸寧君朴纘新之子, 方投筆操弓。 令兵曹, 依此調用而仍爲定式, 何如?”

上曰:“依爲之。 而親功臣子有宣薦者, 除取才除拜事, 定式, 可也。”

② 『승정원일기』 영조 14년 5월 26일

文秀曰:“臣, 以勸武事, 有所懷, 而每於入侍, 輒緣悤迫, 今始仰達矣。 臣久叨本兵, 多接武士, 而素蔑鑑識, 不能知人。 然以臣所見, 多未見可意者, 雖有之, 其數, 不過四五人、 今, 不可不於將家子弟中勸起可合將材者, 預爲儲養, 以備需用。 聞‘訓將具聖任侄前牧使聖弼之子善復、故大將李世選之孫潤成、前摠戎使金潝之子柱岳、左尹張泰紹之子志恒、前兵使柳純章之子惠基, 其人物俱俊秀。’云。 此五人, 正合勸起成就, 依例除薦取才, 或差宣傳官, 或差軍門將官, 以爲日後干城之用。 爲先自臣營差定勸武軍官, 使之督出, 而如有違令不卽出者, 亦自臣營直爲決棍督出, 何如? 見今士夫家, 非無可合勸武者, 而臣只擧將家子孫, 敢此陳達者, 意有所在矣。”

上曰:“近來將家子之厭武業文, 亦一弊風, 而前日勸出者, 朝家未能擢用, 則亦何以奬勸後輩乎! 此五人, 依所達, 差出勸武軍官, 各別督出, 可矣。”

③ 『승정원일기』 영조 17년 1월 6일

在魯曰:“臣, 曾以李漢膺事, 有所仰達矣。 如此人, 自前多有不待薦取才直除南行宣傳之例, 而自上, 以‘招見後, 當下敎。’爲敎, 故姑未除職矣, 訖未聞有招見之擧矣。”

上曰:“其後一招, 而適在外, 故更未招見矣。”

在魯曰:“卽今姑無當窠, 而其在奬拔之道, 宜用直除之例矣。”

上曰:“將門子弟, 必待勸武, 此, 固近日弊風, 而此人, 則聞是儒業之人, 而强令就武云。 前頭可以招見, 而依所達直爲除職, 可也。”

④ 『승정원일기』 영조 30년 6월 5일

文秀曰:“花川君金浹, 作故已久, 而其妻, 只與一子相依爲命, 而貧寒特甚惻傷。 聞‘其子繼箕裘之業, 方習射。’云。 今日, 殿下輸恤功臣, 莫不感泣。 親功臣子, 則『續大典』除薦取才云, 分付該曹, 卽爲調用, 使功臣妻保存, 實合於軫恤之道, 故敢此仰達矣。”

上曰:“依『續大典』例, 令該曹卽爲調用。”

[주석-363]

① 『승정원일기』 정조 4년 6월 19일

上曰:“今番薦取才, 已爲完薦乎?”

對曰:“然矣。”

上曰:“何日爲之?”

對曰:“初十日未及擧行, 十二日往問于兵判, 而更爲之矣。”

上曰:“褒貶前一日, 往見兵判, 已極非矣。 薦幾人乎?”

對曰:“初取十八人, 而兵判改之矣。”

上曰:“兵判, 豈敢改之乎! 汝輩, 豈不執法爭之耶! 兵判亦非矣。”

命書傳敎曰:“再昨年六月, 以薦事傳敎, 何等嚴截! 渠輩, 若有一分嚴畏之心, 曾未幾年, 作此浮於前之駭擧乎! 大抵薦法, 無論文武, 自來至嚴。 文翰、武宣, 竝稱極選, 迄有遺風之餘存者, 雖在淆濁之時, 宣薦取捨, 屬之公議, 尙不敢可否於薦前勒定其名數。 況於近日, 思欲十分淬礪, 則渠輩寧忍不少顧忌, 屢薦屢罷, 四日之內, 七改其薦, 末抄完薦, 亦不過因兵判之分付承兵判之指揮也。 以翰薦紛紜, 尙猶革之, 況宣薦乎! 姑不罷薦法者, 卽寓存羊之義也, 而渠輩乖受敎背公議之罪, 不可不嚴繩。 七改薦時行首宣傳官、副行首宣傳官, 問名, 爲先削職, 令該府拿問定罪, 參薦宣傳官, 無論堂上、堂下, 一竝汰去。 自再昨年飭敎時行公人, 尤安敢不執此而奉行! 又極無狀。 宣傳官吳毅常、朴基豊、金爔、李尙謙、金益彬, 爲先汰去, 亦令該府處之。 雖以兵判言之, 黜陟武士, 固是職分, 而干涉薦事, 得無不當之甚乎! 果有礙所見拂輿情之事, 則退却於越薦之後, 無所不可。 若其指揮於未薦之前, 曾是大臣之所不能爲於翰圈、堂錄者, 前兵判獨創是例乎! 萬萬寒心, 猶屬例語。 前兵曹判書金華鎭, 亟施罷職不敍之典。”

又命書傳敎曰:“行首宣傳官, 口傳擇差, 待本廳完薦後, 卽爲取才事, 分付兵曹。”

② 『승정원일기』 정조 5년 12월 15일

性源曰:“禁軍祿試射, 方當歲末, 尙不得擧行, 何以爲之乎?”

上曰:“如有十二月爲之之例, 卽爲擧行, 可也。”

上曰:“宣薦取才, 當於何間爲之乎?”

性源曰:“薦單, 未及見之矣。”

上曰:“昨已啓下, 將臣, 則知之乎?”

善復等曰:“臣等亦未見之矣。”

上曰:“宣薦, 乃武弁之公議, 則將臣似可主張, 而尙今不知者, 實是異事矣。”

柱國曰:“某某人, 則自以傳聞知之, 臣, 則以爲宣薦, 旣是武弁之公議所擧者, 則修薦之際, 關由武將, 如文官都堂錄之例, 好矣。”

上曰:“此, 有不然者。 武臣之宣薦, 如文官之翰圈, 則翰圈時, 大臣本不參涉, 何獨於宣薦而關由武將乎!”

上曰:“近來勸武人, 則以別薦例知之, 實爲訝惑矣。 今番南行薦, 是誰某之族乎?”

柱國曰:“李文德子及李漢五子及金養和云矣。”

上曰:“金養和, 何以入於南行薦耶? 無乃因日前下敎而然耶?”

善復曰:“李身敬、李馨秀, 是應薦之人, 而至於金相璧子, 則過矣。”

上曰:“宣薦記, 使宣傳官持入。” 命秉模讀奏。

上曰:“郭利濟, 是誰耶?”

善復曰:“故師傅郭時徵之族矣。”

魯鎭曰:“四學敎授進參於褒貶, 而其中抄啓文臣, 有特敎勿參之命, 則乃是應頉。 至於時任玉堂之以身病陳疏或呈告受由者, 旣有調理三日之限, 亦當在應頉之中, 而從前未有區別, 殊欠綜核。 此後, 則陵官及學敎授中抄啓文臣, 依他例直爲懸頉, 或有受由未滿限人員, 亦以應頉施行之意, 定式, 何如?”

上曰:“依爲之。”

③ 『승정원일기』 정조 6년 6월 14일

上曰:“宣傳官薦, 何當爲之云乎?”

善復曰:“似於今明間爲之矣。”

上曰:“古法議薦於將臣, 故前, 以此事, 有下敎矣。”

善復曰:“古例則然矣。”

上曰:“名曰宣薦, 而將臣皆不知之, 豈可成說乎! 此輩事, 極爲駭然, 行首處申飭, 可也。”

柱國曰:“行薦時, 雖將臣, 不可干預其可否矣。”

上曰:“雖不干預, 豈可不通知乎!”

善復曰:“私囑, 則不可, 而某某之當入不當入公論, 亦何妨耶!”

命善曰:“訓將之言, 誠然矣。”

[주석-364]

『大典通編』 「兵典」 〈軍營衙門〉 龍虎營

當宁丁酉, 內禁衛一、二番, 以宣薦人入屬, 宣薦武弁中出身、閑良取才充額, 過六朔後, 始許擬職。 或因事見汰, 則除取才直爲口傳, 重來者, 準三朔, 許擬職, 重重來, 則不計朔, 待口傳直許擬職。

[주석-365]

『승정원일기』 정조 16년 7월 3일

李祖承, 以兵曹言啓曰:“去六月十六日, 宣薦內禁衛取才入格人別單書入草記, 傳曰‘知道。 雨勢如許, 則當待晴爲之, 何以仍爲設行乎? 勢難盡其才, 遺珠可知。 已入格者外, 待快晴更爲取才。 宣薦若此, 則守、部何異乎! 一體依此爲之, 可也。’事, 命下矣。 依傳敎, 宣薦及部、守兩薦取才, 更爲設行, 宣薦內禁衛三技以上入格人, 別單書入之意, 敢啓。”

傳曰:“知道。”

[주석-366]

① 『승정원일기』 숙종 37년 5월 15일

今日引見時, 行兵曹判書崔錫恒所啓:“宣傳官, 毋論南武, 例以薦取才備擬, 而若筵中別薦之人, 則不待取才, 曾有擬望之規。 別薦中表表有名稱者, 則依此例擬望, 何如?”

上曰:“筵中別薦人, 除取才擬望, 無妨矣。”

② 『승정원일기』 경종 3년 8월 9일

李光佐曰:“卽今內三廳薦取才積滯者, 甚多。 以宣傳官薦言之, 取才者新舊合過百遠幾近二百, 而今番宣傳官全無一窠, 許多人淹滯, 無路疏通。 外議以爲‘五軍門將官, 定數姑差, 宜當。’云。 如訓鍊都監哨官, 本以前銜差定, 亦不可不定奪爲之。 今後, 訓局·禁營·御營各五窠、守禦·摠戎各三窠, 以宣薦取才者, 定爲恒窠差出, 而隨闕塡補, 以準其數, 其中或陞宣傳官, 則以他宣薦代之, 久後疏通略盡, 則亦可定奪還停矣。 以此定式施行, 何如?”

上曰:“依爲之。”

③ 『승정원일기』 영조 1년 2월 27일

又以兵曹言啓曰:“宣傳官薦取才人, 屬於禁旅, 使之習於軍容而名之曰額外禁軍, 常時雖無入番之事, 凡諸禁軍等賞試射及觀武才時, 竝皆參試。 今此別中日時, 事當一體許試矣, 何以爲之? 敢稟。”

傳曰:“一體許試。”

④ 『승정원일기』 영조 4년 4월 4일

上曰:“畿伯狀啓中, 以出身差送把守之說, 何如? 旣以此類差送, 則何必復送軍卒耶?”

光佐曰:“此, 則爲上層, 宜有使令之軍卒矣。”

上曰:“軍卒, 則出身輩, 當自爲圖得耶?”

光佐曰:“京中人啖食甚難, 何處圖得許多軍卒耶!”

上曰:“若送京軍門軍卒, 則必不受節制於出身輩矣。”

光佐曰:“津渡別將, 亦以內三廳應薦人差送, 使之計朔出六, 則雖或有臨急入南漢之事, 士夫武弁, 必當效力。 而大抵別將, 爲有承傳人差送之窠, 故銓曹, 必以雜流無歸屬處者及私情所親人差送。 今, 若盡奪其窠, 則此類, 必將落莫。 然事有輕重, 此等事, 有不暇顧矣。 今, 當依方伯所請, 京江四津別將, 以宣薦取才人差遣, 仍許出六, 則可以臨急受用, 亦可爲疎滯之道矣。”

上曰:“豈可以士夫、常漢論人耶! 非但宣薦人, 雖閫任, 亦有爲逆者, 雖遐方常漢, 亦有秉彝之心者。 雖曰士夫, 如光遠輩, 將安用之耶! 畿伯亦思之淺矣。 江津別將, 宜無論兩班、常漢, 各別擇送, 可也。”

光佐曰:“聖敎至當。”

上曰:“江津把守人, 亦使兵曹另擇差送, 而必從自願, 勿爲勒定, 可也。”

⑤ 『승정원일기』 영조 13년 11월 14일

光佐曰:“臣, 曾爲兵曹判書時, 見宣薦取才者, 其數甚多, 末由遍加調用。 故陳白筵中, 除出三軍門哨官各五窠及守禦、摠戎廳各三窠合二十一窠, 以爲宣薦取才人出六之窠。 而此, 皆無勢之武弁, 二十朔仕滿之後, 只付於虛司果, 而因無遷轉實職之事, 故此類盡爲沈滯, 冤鬱甚多, 不可不爲某調用之道。 且訓局, 則宣薦哨官, 至今遵行, 而御營、禁衛、守禦、摠戎四軍門, 則或有中廢, 或爲加出, 今宜釐正, 爲一定之規。 且就訓鍊主簿、武兼等參上之窠, 定數除出, 以爲宣薦取才後除哨官出六者升遷之窠, 似好矣。”

上曰:“李鳳祥、張鵬翼, 亦以此事, 曾有所達矣。 兵判之意, 何如?”

文秀曰:“臣, 亦嘗以此爲言矣。 宣薦, 則甚多, 而宣傳官之窠, 則甚少, 故取才之後擬望者, 不過萬分之一, 許多宣薦之人, 豈無沈鬱之怨乎! 以此朝家深憂其積滯, 定數分差各軍門哨官幾窠, 以爲疏通之道, 而以哨官出六後, 又無歸屬處, 至於內三廳參下窠, 則以已出六之故, 不得參望。 此等人抑鬱愁怨, 有倍於出身未出六者, 此誠可悶矣。 今, 若於每都目, 除出武兼及訓鍊主簿各幾窠, 以爲軍門出六人收用之地事, 永爲定式, 則似爲疏鬱振滯之道矣。”

上曰:“兵判議于備局, 成節目以入, 可也。”

⑥ 『승정원일기』 영조 13년 12월 6일

上曰:“今見兵判所達節目, 則五營哨官中, 有宣薦取才補差之窠, 已爲定式, 而近來禁營、守禦、摠戎三廳, 多不遵定式擧行。 各營宣薦取才, 以虛司果出六者, 無歸屬處, 堆積淹滯, 愁鬱之歎, 有甚於出身之時云。 此事, 旣登於奏御文字, 則不可無警責申飭之道, 三廳三將, 竝從重推考, 可也。”【出擧條。】

文秀曰:“內三廳出身, 塡差元禁軍時, 不可取才者, 蓋以宣傳官, 身手必好, 然後方合於侍衛, 故欲揀擇可合者, 而不爲取才者, 此也。”

上曰:“卿雖知人, 豈能人人盡擇乎! 此, 則無奔競之事乎? 若爲取才, 則得失在渠, 但取外貌, 則私心已先之矣。”

文秀曰:“才藝雖中窾, 人物若不似, 則誠難處, 故不欲爲取才矣。”

上曰:“容貌雖好, 而無才, 則將奈何?”

聖任曰:“宣薦出身越取才者, 付額外, 自額外入宣望, 乃流來之規, 而今, 若以實禁軍塡差, 又爲取才, 則當此廉隅太勝之時, 武弁輩必以爲疲軟, 決不樂赴矣。”

上曰:“將臣, 乃武弁之領袖, 而以取才爲疲軟, 不可無警責之道, 從重推考, 可也。”【出擧條。】

文秀曰:“兵判, 豈盡私四十人乎!”

上曰:“非謂卿也。 大臣之意, 何如?”

寅明曰:“若不爲取才, 則似難得人。 臣意, 固以爲然, 而第取才似公矣。”

顯命曰:“臣意亦以爲取才可矣。”

上曰:“以兵書受講, 可乎?”

聖應曰:“以身言書判, 受兵書講, 宜矣。”

顯命曰:“朴文秀, 雖每擧得人, 不可無持循之規矣。”

上曰:“取才, 似狹矣。 將軍薦, 何如? 訓將必知之矣。”

聖任曰:“六兩九十步, 兵書一冊講之矣。”

聖任曰:“臣不善陳達, 致有推考之命, 而自額外入宣望, 乃流來之規, 而今, 若自額外又取才, 則雖臣等子弟, 亦不願赴矣。”

上曰:“陞擢者, 皆有勢之人矣。”

文秀曰:“有勢者, 皆遷去, 則無勢者, 亦隨闕易陞矣。”

上曰:“試才, 則鄕人必多入之, 取貌, 則京人必多入之矣, 取才, 則人不得容私, 可謂正正方方, 而第難於擇人矣。”

聖應曰:“旣以宣薦取才, 又以禁軍取才, 則必不樂赴矣。”

始炯曰:“此, 大擧措也。 出身者, 旣以武藝試取, 則塡差禁軍, 又豈可不爲取才乎! 要當成立規例, 以爲持循之地矣。”

上曰:“兵判, 豈盡私四十人乎! 多者私三十人, 少者私十人矣。 規模, 固當正正方方, 而試才, 則鄕人必多得之。 然則宣薦養才之意, 微矣。 宣傳官及禁旅, 予常見之, 今後, 若有疲殘者, 則當各別申飭矣。 然人之能否, 不在容貌矣。”

文秀曰:“貌不颺, 而有至忠至智者矣。”

上曰:“朝鮮, 則短少者勝長大者矣。”

寅明曰:“問于諸大臣, 何如?”

上曰:“大體, 則取才公矣, 皆取才爲之, 可也。 然禁旅取才, 似重試矣。”

聖任曰:“額外禁軍, 不爲取才, 而入實禁軍矣。”

顯命曰:“此, 皆武將欲便之意也。”

上曰:“姑從兵判之言, 以觀來效, 可也。”

⑦ 『승정원일기』 정조 2년 10월 30일

徽之曰:“宣薦內禁衛一番, 已爲塡差, 而納馬人未塡差者, 至於六十餘人之多。 但以一內塡差, 則許多宣薦, 有難收拾, 實有淹滯之患。 二內禁軍, 亦以一內例定式, 而他番禁軍有闕之代, 宣薦取才人, 備三望入啓受點, 番將, 以防禦使以上, 另擇備擬, 而一如一內禁軍例擧行, 何如? 敢稟。”

上曰:“依爲之。 原節目中付標以入, 可也。”

[주석-367]

『萬機要覽』 「軍政編」2 〈龍虎營〉

宣薦內禁衛取才, 每年六臘, 本曹判書、都捴府·訓鍊院堂上眼同試取。【正宗丁酉始刱。 鐵箭三矢九十步, 柳葉箭一巡二中, 片箭一巡一中, 騎蒭一次一中, 武經七書中從願面講粗, 以上五技取三技, 從次第納馬, 口傳於禁旅。 ○ 捧單子式, 六臘出身、閑良越薦人, 收捧試取, 而未入格者, 後取才時, 與新薦人通同試取。 ○ 額內、額外別取才䂓矩, 上同, 而額內、額外中優等三人抄出, 擬望初仕。】

[주석-368]

『萬機要覽』 「軍政編」2 〈龍虎營〉

孝宗朝【內三廳節目, 成於三年壬辰, 而辛卯兵曹草記, 已有六番畢試之文, 設置年條, 雖未可的指, 而要在初元也。】, 始置禁軍【英宗乙巳, 上諭兵曹判書洪致中曰‘禁軍舊無其名, 而孝廟朝始置禁軍, 意有所在也。’】, 稱內三廳【『經國大典』, 有‘內禁衛, 本曹同都捴府、訓鍊院試取。’之文, 又有‘兼司僕五十員內十員, 永安道、平安道子弟, 永安南道二․北道六、平安道二, 節度使擇其有材行者, 啓聞。 本曹依內禁衛例試取。’之文。 兩衛試取, 皆稱本曹, 則可知其屬於兵曹也。 兼司僕之有永安、平安子弟, 今之北抄上、西抄上, 其遺法也。 『文獻備考』曰‘國初, 置兼司僕五十員, 又置內禁衛。’ 其註曰‘成化年間, 始設云云。’ 三衛之設, 盖古矣。 孝廟初, 以內禁衛、兼司僕、羽林衛, 均分於六番, 謂之內三廳。】。 禁軍元額六百二十九人, 分六番, 置左、右都別將, 稱龍大將、虎大將, 一、二、三番, 屬於左別將; 四、五、六番, 屬於右別將。 尋增至一千人。 孝宗丁酉, 敎曰‘一千禁軍, 優等只四人。’ 此, 可見增額之至千也。 十人爲一領, 三領爲一正, 增置十將【己亥, 定節目。】, 別將統將, 將統正, 正統領, 領統軍, 挨次號令, 使本兵句管。 顯宗甲辰, 禁軍時存爲六百七十二人。 丙午, 减內禁衛將三員, 禁軍改團束, 以七百爲七番, 番置一將, 罷左、右別將, 置單別將【單別將剏置, 未知的在何年, 姑依『文獻備考』錄之。 禁衛營設始初, 以無馬隊故, 與禁軍合設爲一軍, 以中軍兼差別將矣。 肅宗丙寅, 因兵曹判書李師命建白, 禁軍別將, 別爲差出。】。 英宗乙亥, 改稱禁軍廳爲龍虎營, 而別將, 依前稱禁軍別將。 甲戌, 禁衛分營之後, 造禁軍軍器庫於濟生洞, 上問其名, 兵曹判書洪鳳漢以爲‘宜稱禁軍廳。’ 上曰‘禁軍廳, 亦龍虎營也。’ 鳳漢曰‘龍虎營, 乃是權稱。 自前, 雖有龍虎將、龍虎營之下敎, 而元無以此定名。’ 上命特以龍虎營爲名。 鳳漢請別將依前稱禁軍別將, 從之。 正宗辛亥, 减一百人爲六番, 减百爲壯勇衛。 當宁戊辰, 因兵曹判書金履翼建白復置。

[주석-369]

① 『승정원일기』 숙종 18년 2월 22일

兵曹判書閔宗道請對入侍時所啓:“凡軍兵之馬, 必體大壯健, 然後可用於戰場。 而近年以來, 馬種漸小, 大不如前, 禁軍等所騎自備馬外受官馬者, 無非老弱, 雲錦成群之美, 雖不可望, 而疲殘瘦劣, 不似羽林氣像, 誠可歎也。 訓局馬兵, 則有官、私馬之規, 又有自備馬減番之事, 故馬兵等樂爲之自備之, 戰馬之壯實, 猶勝於禁軍之馬矣。 當初禁軍設立之時, 自國家待之甚厚, 願入者, 猶不甚多。 卽今則時俗尙武, 年少操弓之輩, 皆願納馬入屬, 若使禁軍有窠, 雖累百匹之健馬, 不日可得, 而畿甸禁軍官馬受出之類, 猶恐見落, 不肯自退。 雖有好馬者, 無窠可差, 禁軍之馬, 變通無策, 誠爲可慮。 聞‘司僕寺上年各邑分養之馬, 元數多至六百餘匹。’云。 其中雖有故失, 想不下五百餘匹, 邊馬元數之外, 必以體大者先給禁軍事, 捧承傳施行, 何如?”

上曰:“近來軍兵所騎之馬, 甚爲體小, 不似戰馬貌樣矣。 兵判所達, 誠然, 待分養馬上來, 先給禁軍, 可也。”

② 『승정원일기』 숙종 22년 9월 12일

知事閔鎭長所啓:“禁軍取才, 有納馬、遠射兩件事, 而近來馬甚不好, 官給之馬, 亦無好者, 故先取納馬者, 啓下口傳矣。 年前納馬之類, 已盡口傳, 自今以後, 遠射中自願納馬者, 先爲口傳, 則馬政似爲着實, 敢此仰稟。”

傳曰:“依爲之。”

③ 『승정원일기』 숙종 30년 3월 28일

留待引見時, 咸鏡監司鄭澔所啓:“臣除授本職之後, 北路武士之留京來見者, 甚衆。 臣問其上來之由, 則蓋緣往年自上御隆武堂試射時, 以西北武士弓馬之材, 絶勝他道, 命爲軍門將官有闕之代, 必先調用, 隨窠塡差之敎, 故北路武士, 聞風上來者, 多至二十五六人。 而遠方之人, 旣不得付料, 留在爲難, 歲初還歸者五六人。其餘二十餘人, 尙滯城中, 飢餓失所, 當初激勸奬許之意, 反爲落莫抑鬱之歸, 不可無疎通之道。 自上申飭, 各軍門將官有闕之代, 隨窠塡差。 且聞‘前例, 西北武士, 除取材直赴禁軍者, 意非偶然, 而中問廢棄不行。’云。 今, 北路武士未付料之類, 依前例除試才, 隨窠直赴禁軍, 何如?”

上曰:“北路武士調用事, 自前申飭矣。 今此禁旅變通事, 令該曹稟處, 可也。”

左副承旨李震壽曰:“凡武士之赴禁旅, 或以取材, 或以納馬, 今此北路武士, 則直爲許赴乎?”

上曰:“此, 則兵曹自當稟處, 可也。”

④ 『승정원일기』 영조 34년 7월 11일

上曰:“上馬, 法當選幾首耶?”

善復曰:“官馬皆劣, 而自納馬, 則好矣。”

上曰:“何以然也?”

泰祥曰:“多有欲入者, 故納馬好矣。”

上曰:“承旨書之。”

上曰:“禁軍有四等祿, 陞降, 則於其馬上等, 無定式云, 其豈設置之意乎! 此後, 定以春秋兩等爲之事, 分付。”【出傳敎。】

晦曰:“禁軍之馬, 皆是吾國之馬, 則臣, 則以爲好矣。 擧動、習陣, 若死, 則官馬給之, 十年後, 若死, 則官馬亦給之矣。”

上曰:“鎗釰軍, 禁衛營牙兵耶?”

善復曰:“然矣。”

上曰:“別選以置耶?”

善復曰:“各置於左、右哨, 至於陵所有虎患爲獵之事, 則出送矣。”

晦曰:“今此陵幸時步軍, 以六哨隨駕事, 令下矣。 在前明陵行幸時, 連以十二哨或十哨磨鍊, 且與城內擧動有異, 只以六哨作門, 環衛亦甚稀疏, 似當有加定哨數, 故敢達。”

上曰:“以八哨爲之。”

⑤ 『승정원일기』 영조 36년 8월 2일

啓禧曰:“頃, 以禁軍口傳事, 有特敎, 方與別將吳<王+奕>相議, 欲一洗謬規, 而自下議定者, 有難永久遵行, 前頭欲成出節目, 啓下而行之矣。 但卽今納馬未口傳者, 甚多之中, 稱以功臣子孫、有蔭子孫無取才納馬者, 亦多矣。 無取才納馬者, 則所當還給其馬, 而多年等待之餘, 還給所納之馬, 則便同罔民, 亦涉可矜。 欲於禁軍取才例規, 減其步數, 取才許入, 則其見落於取才者, 無可稱冤之端矣。”

上曰:“依爲之。”

啓禧曰:“陵役時, 領役部將作故者, 有其子特差禁軍之命。 此, 則奉承傳特差, 與他有異, 不必取才矣。”

上曰:“法旣一定, 不可輕重, 勿施。”

啓禧曰:“此, 亦一體取才, 何如?”

上曰:“此, 雖有所重, 申飭之下, 旣可異同, 一體取才。”

⑥ 『승정원일기』 영조 36년 8월 16일

啓禧曰:“禁軍有闕者, 則使別將兵<王+奕>一一取才口傳。 此後, 則似無紛紜之患, 而凡事, 久則必弛, 且自下講定者, 有難永久遵守, 必有啓下節目, 然後可有實效。 臣議於廟堂, 成出節目, 啓下施行, 何如?”

上曰:“依爲之。”

啓禧曰:“禁軍宜有三薦人之參錯, 故舊例宣薦四十人、部薦·守薦各十五人合七十人, 分屬七番矣, 此, 亦廢而不行矣。 臣意, 則七十人太多, 三薦各十四人, 以柳葉箭三巡取才許入, 每都目勿觀久勤, 擇其最優者三薦, 各一人調用, 其代更爲抄入, 每使三薦四十二人, 常在禁軍, 則好矣。”

<王+厚>曰:“臣待罪西銓時, 訓將, 以禁軍事, 有所言, 而事涉更張, 未及行之矣。”

上曰:“訓將奏達, 可也。”

善行曰:“禁旅設置, 自祖宗朝始, 而其數不多, 孝廟朝大加增置, 顯廟朝丙午, 定爲七百, 勿論士庶, 有臂力善騎射者, 抄擇矣。 常時宿衛, 至嚴且重, 此, 豈可不問根因, 不擇才藝, 苟然充數者乎! 昇平日久, 人心狃安, 雖閭閻匹庶之爲武科者, 賤薄而不入, 其不得人, 推此可知。 臣謂操弓者, 出身之後, 一經禁旅, 然後許通仕路, 則昔之厭薄者, 不勸而自入, 可復禁軍舊例矣。”

<王+厚>曰:“近來禁軍, 漸不如舊, 而抄上之規, 亦不着實矣。”

上曰:“六道, 亦依西北例抄上, 而若不能擇送, 取才時, 不得入格, 則當該帥臣重繩, 京武登科, 則必經禁軍, 然後始許內三廳事, 入於節目中, 可也。”【出擧條。】

上曰:“此, 實要約矣。 訓將所陳, 豈其大更張乎!”

啓禧曰:“若如訓將之言, 則恐閑散之人, 雖欲入於禁軍, 將有不得之弊矣。”

金善行曰:“定其朔數, 爲好矣。”

善行曰:“不必定其朔數, 雖朝遷夕改, 擇充其代, 則禁旅之精實, 固自如矣。”

啓禧曰:“抄上禁軍之上來者, 常卽口傳, 而京武之納馬試才者, 尙有百餘人, 何以爲之乎?”

上曰:“然則已爲納馬試才之人, 先爲口傳, 可也。”

啓禧曰:“西北廳新定式, 果好矣, 而以久勤爲邊將之類, 回還後, 又必還本道, 取才於兵使後, 得其抄選而復屬, 則不無難便之端, 曾徑者, 則自本曹取才許入事, 添入節目, 似好矣。”

上曰:“特敎之下, 其欲弛張, 從重推考。”

⑦ 『승정원일기』 정조 1년 7월 3일

白峙僉使金雲瑞進前。

上曰:“汝之久勤, 今爲幾年乎?”

雲瑞對曰:“內禁衛元久勤, 今爲三十三年矣。”

上曰:“以元久勤, 何至三十三年之多也?”

雲瑞對曰:“前, 以邊將遞歸後, 更爲百步取才, 仍爲納馬, 還付禁軍, 故通計前後, 仕爲元久勤三十三年矣。”

⑧ 『萬機要覽』 「軍政編」2 〈龍虎營〉

禁軍取才, 每年春秋, 本曹判書、都捴府·訓鍊院堂上眼同試取。【刱始未詳, 而肅宗庚寅, 䂓矩始爲定式, 而從次第納馬、口傳。 閑良, 遠射, 鐵箭三矢一百三十五步; 納馬, 三矢一百十步。 出身, 遠射, 二矢一百三十步; 納馬, 二矢一百十步。 終制, 遠射, 三矢一百十步, 納馬, 三矢九十步。 邊將遞來, 遠射, 二矢一百二十步, 納馬, 二矢一百步。 戰亡、承傳、西北、中禁, 遠射, 三矢一百二十步, 納馬, 三矢一百步。 ○ 捧單子式, 各技人有門閥、膂力、好身手、善弓馬者, 正　領懸保後, 始令許試, 而如有冒進, 則當該懸保正　領, 以誤薦之律嚴處。 出身, 自訓鍊院收捧, 其餘各技人, 自該番收捧。 英宗壬午, 因納馬人之積滯, 春秋納馬, 每等毋過三十匹, 定式。 閑良十四, 終制七, 出身五, 邊將遞來二, 戰亡、承傳各一, 如無戰亡、承傳等名色, 則出身、終制各加一。 若因有故一年只取才一次, 則納馬之數, 通兩等並計, 限以六十匹。 ○ 禁軍有闕, 則取才人次次口傳, 啓目啓下。】

[주석-370]

① 『大典通編』 「兵典」 〈試取〉

海西宿衛騎士, 罷上番之規, 兩營各置一百五十人, 分三番。 一番, 則以守、部薦人, 自本營以五技取才, 取具三技者塡差, 準六朔後, 久勤及取才優等人, 每都目, 望報本曹遷轉。其餘, 以各軍門行伍出身、閑散前銜及堂上以上人塡差, 而出身, 則本營哨官三窠, 取才陞差, 堂上以上人, 則每都政, 兩營各一人, 依自辟例報本曹, 空闕衛將擬差。

② 『승정원일기』 영조 30년 1월 13일

令曰:“騎士, 何名色耶?”

鳳漢曰:“黃海道, 古有別騎隊排朔上番矣。 海西御使南泰良上疏, 請各給六保, 且給馬移置京城, 以備騎士矣。 其後騎士上京之後, 不能自堪, 其後, 有一人自斫其指。 向來海伯鄭亨復上疏, 請革罷鄕騎士, 更爲別取才募入, 仍作京騎士矣。”

[주석-371]

① 『승정원일기』 정조 2년 4월 6일

上曰:“向來宣薦禁軍事, 果是善變通者乎?”

國榮曰:“行之未久, 姑未知大段效害, 而第武士中入於末、副薦者, 甚爲抑鬱云矣。”

上曰:“何故耶?”

國榮曰:“宣薦, 則入於禁軍, 以爲初仕之階梯, 而至於末、副薦, 則不無向隅之歎矣。”

上曰:“何以則好耶?”

國榮曰:“渠輩以爲‘禁御兩營騎士中, 有末、副薦之遷轉窠, 而其數不多。 若於兩營騎士中, 除出一番, 使渠輩取才入屬, 以爲遷轉之階梯, 一如宣薦禁軍, 則實爲渠輩疏通入仕之道。’云。 此, 非但渠輩之所願, 其在國家用人之方, 亦似不妨矣。”

上曰:“此, 果公私兩便之道也。 與御將相議, 後日次對稟定, 好矣。”

國榮曰:“此, 亦事係變通, 不可輕易決定, 賓對時, 下詢大臣而處之, 似好矣。”

上曰:“然矣。”

② 『승정원일기』 정조 2년 4월 20일

上曰:“今日次對有何稟處之事乎?”

國榮曰:“廟堂別無稟處之事, 而臣有數件事可以變通者, 今日將出擧條矣。”

上曰:“何事也?”

國榮曰:“一則有薦騎士變通事也, 一則故忠臣林慶業廟改建事也。”

上曰:“有薦騎士將, 何以變通耶?”

國榮曰:“日前宣薦外有薦出身等來訴於臣, 願屬兩營騎士, 如內禁衛作爲一番, 欲爲疏通之階云。 其言, 誠有意見, 臣與諸將臣相議, 則皆以爲便好云, 臣將仰奏變通矣。”

上曰:“此, 甚好矣。 以此爲之, 則積滯之出身, 可能疏通矣。”

國榮曰:“然矣。” ……

國榮曰:“禁御兩營騎士中有末、副薦遷轉之窠, 而其數不過一二窠, 日前宣薦外, 有薦出身等來訴於臣, 欲以渠輩屬之兩營騎士中一番, 如宣薦內禁衛例, 俾爲疏通入仕之階梯, 其言亦有意見, 不害爲公私兩便。 臣與諸將臣相議成節目後入啓, 定式擧行, 似好矣。 下詢大臣處之, 何如?”

上曰:“大臣之意, 何如?”

領議政金尙喆曰:“禁將所奏, 誠得宜。 若其變通無弊之道, 講成節目, 好矣。”

左議政鄭存謙曰:“臣, 亦以此爲得宜, 議成節目, 以爲永遵之地, 好矣。”

上曰:“所奏, 甚好。 依此定成節目, 以爲激勵之地, 可也。”

③ 『승정원일기』 정조 2년 6월 22일

又以禁衛營、衛營廳言啓曰:“兩營有薦騎士變通節目, 依筵稟定奪磨鍊書入之意, 敢啓。”

傳曰:“知道。”

④ 『승정원일기』 정조 2년 7월 6일

上曰:“禁御兩營騎士節目, 已爲消詳乎?”

國榮、漢膺曰:“向因大臣所奏, 以兩營騎士節目之頗有掣礙之端, 有更爲稟處之命矣。 臣等旣已爛商, 就元節目中略加添刪矣, 以此啓下, 何如?”

上曰:“依爲之。”

[주석-372]

『典律通補』 「兵典」 〈試取〉

禁御兩營騎士取才, 該營試, 一番, 則鐵箭、片箭、騎芻、柳葉箭、七書中自願一書臨文, 五技取三技塡差, 二、三番, 則只從納馬次第塡差, 而出身, 本營哨官三窠取才陞差, 武技騎芻、柳葉箭, 『兵學指南』臨文, 陣圖。

[주석-373]

① 『大典通編』 「兵典」 〈軍營衙門〉 龍虎營

堂上軍官十六。【一, 別付料兵房, 曾經防禦使人差下, 七, 閑散, 八, 禁軍。 ○ 皆屬本曹判書, 而五, 分屬別將。】

② 『萬機要覽』 「軍政篇」2 〈龍虎營〉

堂上軍官十六。【顯宗戊申, 設置堂上軍官三十員, 以禁軍登科堂上有才勇者塡充, 半屬別將, 以爲堂上禁軍區處之地。 其後, 作中庶堂上窠。 肅宗戊辰罷禁衛都提調軍官及新設別軍官時, 並罷堂上軍官, 有闕勿補。 己巳, 復置判書軍官十五員、別將軍官十員。 英宗甲戌, 减兵判、別將所屬各五員, 見額十五員, 外又有兵房一員, 統率西北別付料軍官。 ○ 堂上軍官十五內, 七閑散、八禁軍取才窠, 而其中五, 屬於別將。 ○ 取才式, 柳葉箭三巡、片箭一巡、騎蒭一次, 取其優等。 ○ 久勤, 每都目遷轉。】

③ 『승정원일기』 숙종 15년 6월 3일

黯曰:“兵曹判書, 古無軍官, 故相臣洪重普爲判書時, 設置堂上軍官三十員, 半屬於判書, 半屬於禁軍別將, 蓋爲堂上禁軍區處之地。 而自此以後, 作一中人、庶孽堂上之窠, 中間金錫胄爲禁衛都提調時, 又設八員, 屬之於都提調矣。 昨年, 南九萬奏罷, 李師命新設別軍官也。 此等窠, 一倂罷之, 有闕勿補, 而其代, 則差出禁衛大將軍官三十員, 禁衛軍官, 用兩局例, 俱是堂下武士也。 堂下武士, 旣多進取之階, 庶孽、中人堂上, 元無應付之職, 此類所望, 惟在於此窠, 得以久勤遷轉, 故春間陵幸時, 至於上言請復而見閡, 其爲缺望, 當復如何! 此類, 旣許其赴科, 又因其武才, 陞堂上者甚多, 其中年少好身手可用之人, 亦自不乏, 而他無調用之路, 豈不有乖於國家用人之道乎! 都提調軍官, 兩局所無之事, 今不必更設, 而至於判書、別將軍官, 居常雖似不緊, 脫有緩急, 將兵之官, 不宜無手下褊裨。 臣意, 則禁衛軍官三十員內十五員, 姑爲減除, 判書軍官十五員, 則仍舊塡差, 都提調軍官八員減除, 別將軍官十員仍存, 依前調用久勤, 以慰其心, 似乎合宜。 已爲問議于大臣, 敢此仰達矣。”

上曰:“依此變通。”

[주석-374]

① 『六典條例』 「兵典」 〈兵曹〉 政色 祿牌

正七品【……本曹堂上軍官四。 ……】, ……正八品【……本曹堂上軍官十一。 ……】

② 『승정원일기』 정조 1년 12월 10일

又以兵曹言啓曰:“本曹堂上軍官, 禁軍遞兒窠, 今方有闕矣。 依節目禁軍別將與各番將眼同取才, 以其居首者塡差之意, 敢啓。”

[주석-375]

① 『승정원일기』 영조 17년 2월 9일

又以兵曹言啓曰:“本曹堂上軍官二窠, 今方有闕, 以禁軍取才事, 依節目擧行, 而禁軍別將與各番將眼同試取後, 以其居首者塡差之意, 敢啓。”

傳曰:“知道。”

② 『승정원일기』 영조 30년 10월 29일

上曰:“摠戎使讀其節目, 可也。”

讀時, 上曰:“兵判, 堂上軍官幾名? 而久勤之窠, 比前無減耶?”

洪鳳漢曰:“堂上軍官十二名、敎鍊官·旗牌官合十名, 而堂上軍官及敎鍊官三人, 輪回遷轉矣。”

上曰:“軍官與敎鍊官通房乎?”

金聖應曰:“名色雖異, 其任滿遷轉, 則同矣。”

上曰:“軍官與敎鍊官通房, 則軍官必不願之矣。 至於遷轉, 則以各一人, 春秋輪回遷轉, 爲好矣。”

金致仁曰:“軍門, 則敎鍊官爲重矣。”

鳳漢曰:“然則如前置之, 爲好矣。”

上曰:“如前置之, 無妨矣。”

③ 『승정원일기』 영조 50년 12월 25일

李敬倫, 以兵曹言啓曰:“本曹堂上軍官高廷燁遷轉代, 依新定式, 仍作敎鍊官, 標下軍兵中, 取才塡差之意, 敢啓。”

傳曰:“知道。”

④ 『승정원일기』 정조 1년 12월 10일

又以兵曹言啓曰:“本曹堂上軍官禁軍遞兒窠, 今方有闕矣。 依節目禁軍別將與各番將眼同取才, 以其居首者塡差之意, 敢啓。”

傳曰:“知道。”

[주석-376]

① 『승정원일기』 영조 13년 11월 22일

李益炡, 以兵曹言啓曰:“禁衛營哨官五窠, 以禁軍取才塡差事, 已爲筵稟定奪矣。 節目, 雖未及啓下, 哨官一窠, 今方有闕, 爲先以禁軍取才塡差之意, 敢啓。”

傳曰:“知道。”

② 『승정원일기』 영조 16년 11월 27일

又啓曰:“我國之事, 易於懈弛, 以訓局事觀之, 可知矣。 頃者, 靈城陳達‘軍門將官, 敎鍊官爲之。’之事, ‘禁軍將所在處, 揭板以懸, 故親覽矣。 各軍門, 今, 亦依此遵行耶?’ 問啓事, 命下矣。 問于各軍門, 則訓鍊都監以爲‘本營, 則依傳敎禁旅中元無取才收用事。’云, 禁衛營則以爲‘哨官五窠、敎鍊官五窠, 皆以禁軍取才塡差。’ 御營廳則以爲‘哨官、敎鍊官各一窠, 依當初定奪, 以禁軍差出, 尙今隨行。’云, 守禦廳以爲‘哨官、敎鍊官各一窠, 依當初定奪, 以禁軍差出, 至今隨行。’云, 摠戎廳以爲‘哨官、敎鍊官各一窠, 依當初定奪, 至今擧行。’云矣, 敢啓。”

傳曰:“知道。”

[주석-377]

『승정원일기』 영조 13년 11월 25일

上曰:“取才時, 柳葉箭, 必以三巡爲之者, 何也? 單巡, 似好矣。”

文秀曰:“單巡, 則以其或有僥倖故耳。”

上曰:“於其取才之時, 主將若有故, 則以別將、中軍代行云, 別將、中軍, 亦爲得人爲可。”

文秀曰:“別將, 不可猝爲, 中軍, 亦不可猝爲, 若或獨任, 必不無用私之患, 所以以別將、中軍, 會同試取定規者也。”

[주석-378]

① 『승정원일기』 영조 13년 11월 14일

光佐曰:“臣曾爲兵曹判書時, 見宣薦取才者, 其數甚多, 末由遍加調用。 故陳白筵中, 除出三軍門哨官各五窠及守禦、摠戎廳各三窠合二十一窠, 以爲宣薦取才人出六之窠。 而此, 皆無勢之武弁, 二十朔仕滿之後, 只付於虛司果, 而因無遷轉實職之事, 故此類盡爲沈滯, 冤鬱甚多, 不可不爲某調用之道。 且訓局, 則宣薦哨官, 至今遵行, 而御營、禁衛、守禦、摠戎四軍門, 則或有中廢, 或爲加出, 今宜釐正爲一定之規。 且就訓鍊主簿、武兼等參上之窠, 定數除出, 以爲宣薦取才後除哨官出六者升遷之窠, 似好矣。”

上曰:“李鳳祥、張鵬翼, 亦以此事, 曾有所達矣。 兵判之意, 何如?”

文秀曰:“臣, 亦嘗以此爲言矣。宣薦, 則甚多, 而宣傳官之窠, 則甚少, 故取才之後擬望者, 不過萬分之一, 許多宣薦之人, 豈無沈鬱之怨乎! 以此朝家深憂其積滯, 定數分差各軍門哨官幾窠, 以爲疏通之道, 而以哨官出六後, 又無歸屬處, 至於內三廳參下窠, 則以已出六之故, 不得參望。 此等人抑鬱愁怨, 有倍於出身未出六者, 此, 誠可悶矣。 今, 若於每都目, 除出武兼及訓鍊主簿各幾窠, 以爲軍門出六人收用之地事, 永爲定式, 則似爲疏鬱振滯之道矣。”

上曰:“兵判議于備局, 成節目以入, 可也。”

② 『승정원일기』 정조 3년 6월 28일

國榮曰:“三軍門哨官陞六之人, 無他遷轉之道, 仍作廢枳之類, 故朝家, 以訓鍊主簿一窠輪回差擬, 以爲疏通之階梯, 而近來, 銓曹諉以窠窄, 多不收用, 事之矜憐, 莫重於此。 臣意, 則另飭銓曹, 俾無違越定式之地, 似好矣。”

上曰:“申飭斯速區處, 可也。”

[주석-379]

① 『승정원일기』 영조 13년 11월 5일

上曰:“兵判進來, 聽下敎。 每欲下敎, 而今始爲之矣。 禁軍之當初設置, 意自不輕, 而近甚疲弊, 誠爲可悶。 予知卿必能仰體予意, 然必也恩威竝施, 盡心撫愛, 用之以公, 然後可以得其心而有其效矣。 卿若每思戊申從軍時事, 而着意爲之, 則好矣。”

文秀曰:“臣受國厚恩, 旣叨此任, 則凡於軍政, 何敢顧惜一身而不爲之乎! 禁軍之不成貌樣, 臣與別將張泰紹相對慨歎, 多有稟定之事, 而不得陳奏之間, 尙今未果矣。 聖上特爲軫念禁軍, 招臣下敎, 辭意鄭重, 七百禁軍, 若聞此下敎, 則必皆感泣, 爲國家盡死矣。 孝廟朝設置禁軍之意, 大不尋常, 其所激勸, 亦不尋常。 故常時無論兩班、庶孽、中人, 有勇力善騎射者, 莫不入於禁軍矣。 挽近以來, 爲主將者, 若非一時要譽, 則必置之相忘之役, 實無誠心待之之意。 故渠輩落莫無聊, 曾所謂有勇力善騎射者, 則皆不願入。 故卽今禁軍, 則疲殘軟弱, 至於軍裝破傷戰馬瘦小, 國家實無賴力之望。 此, 無他。 久勤, 則多送惡地, 有才力者, 則亦不奬用故也。 卽今別將張泰紹, 以將家子, 處事精詳, 而方有專力於復古禁旅之意, 極爲感歎。 而卽今淬勵禁旅之道, 先爲多出激勸之路, 使渠輩興起, 然後爲主將者, 一切以紀律嚴束, 則國家之得力, 必矣。 別將廳堂上軍官十窠、禁營哨官五窠、敎鍊官三窠合爲十八窠, 以禁軍取才塡差, 則無論兩班、中人、庶孽, 有勇力善騎射者, 必樂赴矣。 至於禁營敎鍊官, 若非士夫家庶孽, 則皆是中路人, 而其中數三人, 曉解兵事, 其外, 則不知金鼓、旗幟、坐作、進退之法, 緩急實無可恃。 而大抵敎鍊官, 自行伍取才塡差, 則非但習於兵事, 如是, 然後入於軍伍者, 必多有可用之人爭入之道矣。 敎鍊官四窠, 以行伍取才差出, 好矣。 然則敎鍊官二十五窠中, 閑散當爲十八窠, 而其所謂閑散, 雖或有不習於兵陣者, 其見識、智謀、才略要用於軍中者, 亦有勝於行伍之道, 不專以行伍取才差出者, 此也。 禁軍及行伍軍取才塡差等事, 節目啓下, 永爲遵行, 何如?”

上曰:“所達, 是矣。 必須着實爲之, 可也。”

② 『승정원일기』 영조 45년 5월 19일

完恩君李殷春曰:“臣待罪禁軍別將, 以職掌事, 敢達矣。 本營敎鍊官元數爲十二員, 而公務分排, 每患不足, 堂上軍官爲十五員, 而用尙有裕。 今, 別減其五窠, 移作敎鍊官三窠, 則料布無不足之患, 公務無苟艱之弊, 加設三窠, 必以禁軍中能通兵書者, 取才差出, 似好。 下詢兵判而處之, 何如?”

上曰:“兵判陳達, 可也。”

允明曰:“別將所奏, 實狀果如此, 故自前有是議, 亦久矣, 如是變通, 似得便當矣。”

上曰:“依爲之。”

③ 『승정원일기』 정조 2년 10월 17일

尹塾, 以兵曹言啓曰:“本曹敎鍊官禁軍遞兒窠, 今方有闕矣。 依節目, 禁軍別將與各番將眼同取才, 以其居首者塡差之意, 敢啓。”

傳曰:“知道。”

④ 『승정원일기』 정조 2년 12월 26일

又以兵曹言啓曰:“本曹敎鍊官行伍窠, 今方有闕矣。 依定式, 標下軍兵中取才, 以其居首者塡差之意, 敢啓。”

傳曰:“知道。”

⑤ 『승정원일기』 정조 7년 1월 12일

柳誼, 以兵曹言啓曰:“本曹敎鍊官禁軍窠千德壽、行伍窠車景一汰去代, 依節目, 能麽兒禁軍及行伍中取才塡差, 行首敎鍊官文載奎汰去代, 亦以曾經將校中可合人另擇塡差之意, 敢啓。”

傳曰:“飭已行矣。 況今霈澤傍流, 渠輩亦人也, 宜令均霑一視之恩, 汰去分揀。 軍卒, 則該軍卒外頭目軍士罪名, 亦爲蕩滌。”

[주석-380]

① 『승정원일기』 영조 15년 8월 5일

又以兵曹言啓曰:“禁營敎鍊官五窠, 以禁軍取才塡差事, 已有判下矣。 敎鍊官一窠, 今方有闕, 依節目, 禁軍別將與禁營中軍眼同試取後, 以其居首者塡差之意, 敢啓。”

傳曰:“知道。”

② 『승정원일기』 영조 20년 5월 25일

又以兵曹言啓曰:“御營廳敎鍊官禁軍遞兒窠, 今方有闕, 依節目, 禁軍中取才, 以其居首者塡差之意, 敢啓。”

傳曰:“知道。”

[주석-381]

① 『萬機要覽』 「軍政編」1 〈五衛〉 衛制

忠武衛爲後衛, 忠順正兵、壯勇衛六百人屬焉。

② 『萬機要覽』 「軍政編」2 〈訓鍊都監〉 軍摠

局出身一百五十。【……正宗癸卯, 除武藝窠三十, 移設壯勇衛。】

③ 『典律通補』 「兵典」 〈軍營〉 訓鍊都監

局出身窠中, 除出武藝出身三十, 又增二十設廳, 號壯勇衛, 久勤遷轉。

[주석-382]

① 『승정원일기』 영조 18년 10월 2일

上曰:“內三廳, 有別取才之規乎?”

聖應曰:“近來出身甚多, 故宣傳, 無別取才, 部將、守門將, 則爲之, 不番不爲之矣。”

上曰:“武士之初入仕者, 一一取才, 其中入格者, 用之, 則似爲公道矣。”

② 『승정원일기』 정조 2년 5월 20일

上曰:“騎士節目, 已爲詳定乎?”

國榮曰:“已與御將相議, 以成節目矣。”

上曰:“末、副薦, 作爲一哨乎?”

國榮曰:“然矣。”

上曰:“宣薦之區處於禁軍, 已是善變通, 而末、副薦, 終無歸屬, 故深以爲悶矣。 卿果出意見, 使許多武士, 皆有歸屬, 誠可幸也。”

上曰:“然則都政時, 初入仕別取才, 不當爲之乎?”

國榮曰:“騎士久勤, 旣爲初入仕階梯, 則初仕別取才, 似不當爲之矣。”

上曰:“久勤, 當爲幾年乎?”

國榮曰:“可爲七八年, 而其中若有別試射居首者, 則當不計年之近久, 可爲首久勤矣。”

上曰:“節目, 以此定式乎?”

國榮曰:“此, 爲激勸之道, 故節目添入矣。”

上曰:“此, 亦甚好矣。”

③ 『승정원일기』 정조 2년 윤6월 9일

上曰:“騎士節目, 旣有異同之見, 則不可不更爲釐正耶?”

國榮曰:“將與兵判及諸將臣更加消詳而爲之矣。”

上曰:“宣薦初入仕, 合爲幾窠乎?”

國榮曰:“宣薦, 則宣傳官、參軍、權管等職合爲三十七窠矣。”

上曰:“末、副薦所當爲之窠, 亦爲幾窠乎?”

國榮曰:“部將、守門將合爲三十五窠矣。”

上曰:“騎士所付之窠, 太過乎?”

國榮曰:“節目中閑散及別取才窠外, 以二十二窠給騎士, 而至於復職窠, 則姑未磨鍊, 從當爲之矣。”

上曰:“武兼, 則不許騎士耶?”

國榮曰:“然矣。”

上曰:“騎士所許者, 旣是末、副薦窠, 則宣薦, 似無可冤之端矣。”

國榮曰:“然矣而今此變實爲無勢之末、副薦之所幸矣。”

上曰:“此, 則果然矣。”

④ 『승정원일기』 정조 2년 윤6월 13일

國榮曰:“兵判所奏宣薦事, 專付兵判, 別取才一倂付兵判, 而窠闕, 有掣肘之端, 故亦付兵判, 其事, 可謂善成矣。”

上曰:“都政外, 皆給宣薦, 則好矣。 騎士, 用幾窠耶? 兵判酌定, 似好, 而有薦騎士外方別取才, 何以區處耶?”

國榮曰:“一任兵判, 而用公用私, 都在兵判矣。”

上曰:“後次對, 更議稟處, 可也。”

國榮曰:“當初末、副薦之許屬騎士爲定式, 而亦不無掣礙之端, 更爲添刪其節目, 似爲無弊矣。”

命善曰:“向者騎士節目之變通後, 或有抑鬱之患, 更爲添刪定式, 以爲遵行, 何如?”

上曰:“當初末、副薦之不許屬於禁軍而許屬於騎士者, 誠以宣薦甚多, 未暇及於此輩而然也。 今, 聞相臣將臣所奏節目添刪者, 可謂無弊, 更爲啓下, 以爲永久遵行之地, 可也。”

⑤ 『승정원일기』 정조 20년 7월 18일

以兵曹單子宣、部、守三薦, 參上前銜作散人別取才設行事, 啓:“‘此後, 取才入格人矢數, 依宣薦取才例書入, 而以落仕年條、居<註→住>、薦名, 一體懸註爲旀, 說者或以謂「官職, 不可以矢數試取。」云, 而此, 則萬萬不然。 科擧重於官職, 猶以射技試取爲壯元者, 雖白徒常賤, 直出六品, 除東班正職於新恩政事, 落仕者復職, 以射較藝, 有何不可! 況所取者, 許多窠中, 只是一窠乎! 大抵近來武弁, 一番決科, 更不操弓。 以此以彼, 此規甚好, 都政時取才後, 如無復職窠, 則時仕出六, 雖出虛司果, 此取才, 先爲收用, 以示群分類聚, 各適器使之意。’爲良如敎。”

[주석-383]

『典律通補』 「兵典」 〈京官格式〉

初仕人 毋論出身、閑良, 宣薦, 則經禁軍, 部、守薦, 則經騎士【部、守薦別取才入仕者, 勿拘。】, 準朔【六朔。】後, 擬望。

[주석-384]

『승정원일기』 정조 즉위년 6월 13일

柳戇, 以兵曹言啓曰:“今丙申年文武科重試, 來九月十八日設行事, 自禮曹推擇啓下矣。 武科, 則例有初試, 令日官推擇, 則來九月初九日爲吉云, 以此日設行, 何如?”

傳曰:“允。”

[주석-385]

① 『승정원일기』 영조 33년 2월 5일

金孝大, 以重試武科初試二所差備官, 以試官意啓曰:“六兩二矢百步, 騎蒭一次二中, 取二技事, 命下矣。 元額五十人, 所當以俱入者充數出榜, 而二技俱入, 僅爲四十人, 未滿五十人之數, 只取兩技俱入者, 出榜乎? 何以爲之? 敢啓。”

傳曰:“只取二技。”

② 『승정원일기』 정조 즉위년 9월 12일

鄭民始, 以武二所差備官, 以試所意啓曰:“今此武科重試初試元額五十人, 三技取兩技事, 命下矣。 六兩、騎芻、講, 今已畢試而兩技入格, 僅爲四十八人, 不足之數, 至於二人矣。 在前如此之時, 不拘元額之數, 或有隨其入格出榜之例, 而自下不敢擅便, 何以爲之? 敢稟。”

答曰:“旣定規矩, 則當從規矩之數, 而未準規矩, 拘於元額, 以同是規矩外之擧子, 苟充於入格之中者, 予常怪之, 殊欠嚴科場之意, 亦非一視之道, 有下問者。 兵判與二所試官持試記入侍。” ……命好仁讀試記。

上曰:“今番武技, 大體何如?”

好仁曰:“武技, 全不成樣矣。”

柱國曰:“以六兩論之, 百二十步之限, 能送者絶無。 武技之如是乏人者, 蓋未之前有也。”

上曰:“曾於武科, 拘於元額之不足, 輒以單技苟然充付, 此, 非擇取人才之道。 自今以後, 欲令勿拘元額, 只以入格數取試。 大臣、將臣之意, 何如?”

存謙曰:“若如是, 則必無倖科之弊, 此, 誠好矣。”

志恒、柱國曰:“從前倖科之弊, 皆由苟充而然。 若如是變通, 則好矣。”

命書傳敎曰:“此, 亦科規, 不可率易定式。 旣問大臣及將兵之臣, 僉意亦然。 自今番重試初試爲始, 毋論別試、庭試、增廣、式年, 凡諸初試, 只從入格數規矩外, 切勿以單技拘於元額之不足苟然充付之意, 分付試所, 亦爲定式施行。”

[주석-386]

① 『經國大典』 「吏典」 〈諸科〉

元有階者, 甲科第一人, 加四階, 餘, 三階, 階窮者, 陞堂上官, 乙科, 加二階, 丙科, 加一階, 階窮者, 授準職, 已準職者, 陞堂上官。 其所加與應授階相等者、不及者, 於應授階, 又加一階。 相等者, 如第一人元階承仕, 不及者, 元階從仕以下之類, 餘, 倣此。

② 『續大典』 「吏典」 〈諸科〉

重試人加階, 依原典文科元有階者例, 參外, 雖乙科以下, 竝陞六品。

③ 『승정원일기』 정조 즉위년 10월 3일

有政。 兵批, 判書洪樂性進, 參判趙時俊病, 參議李義翊病, 參知李鎭衡入直進, 同副承旨徐有防進。 副䕶軍安聖彬, 副司直徐有隣、金鍾秀、鄭象仁、朴宗岳、李鎭復, 副司果宋樂。 禦侮柳孝源, 武科重試壯元資窮, 依法典陞堂上。 兼內乘具淑, 科前司果, 依法典陞六。

[주석-387]

① 『선조실록』 39년 5월 22일(기축)

左副承旨崔濂以訓鍊都監言啓曰:“都監將官, 今夏孟朔試才時居首, 把摠前縣監姜譓, 未滿三十分, 依兵曹朔試射居首例論賞, 何如?”

傳曰:“允。”

② 『선조실록』 39년 12월 26일(경신)

憲府啓曰:“諸將若戍北塞, 酬勞之典, 固不可已, 而此, 皆臣子職分內常事, 初無斬將搴旗折衝禦侮之功, 加資之命, 至於四人之多, 揆諸事體, 已極未安。 矧今武弁之超資越序者甚衆, 將驕之患, 未必不由於此。 設令他日邊備有事, 將何以驅策乎! 古之興王, 靳一使臣, 良有以也。 會寧府使柳珩、前富寧府使柳止信、高嶺僉使李伯福、潼關僉使元悅等加資, 請命改正。 名器屑越, 此時爲甚, 爵輕之弊, 識者寒心。 苟其超倫出衆之才, 則有時崇奬, 以爲聳動之擧, 未爲不可。 今者訓鍊都監朔試射, 則有不然。 將官中如有資窮准職者, 例相推讓必使居首, 希覬分外恩命, 是陞秩之權, 自下而出, 物情極爲未便。 千摠李頣亨加資, 請命改正。 東部主簿李堯澤、內贍主簿安德耉、通禮院引儀李大鵬, 吏部大典考講時, 不通目、不知書, 不合庶官, 請命遞差。”

答曰:“允。 柳珩等能盡職事, 加資勸奬, 未爲不可。 與其戰而有功, 不若不戰而使敵人澟不可犯, 此最有功。 第未知此人等城池、器械、備禦方略果不背於古人否也。 不允。”

③ 『광해군일기』 10년 윤4월 19일(정축)

戊午閏四月十九日丁丑, 兵曹啓曰:“數年以來, 國家多事, 武藝鍊習之規, 專廢不擧, 雖當無事之日, 固不可如是恬憘, 況此邊上虞憂之時乎! 武臣堂上官·文臣朔試射、堂下武官觀射·別觀射等事, 申明逐朔擧行, 以示賞罰勸徵爲當。 係是久廢之事, 今朔爲始設行之意, 敢啓。”

傳曰:“依啓。”

[주석-388]

『승정원일기』 인조 14년 7월 19일

以兵曹今七月二十日文臣朔試射試官朴𥶇受由付標單子, 傳于李德洙曰:“副望用之。”

[주석-389]

① 『승정원일기』 영조 12년 5월 18일

寅時, 上御春塘臺。 別試才時, ……

上呼兵房曰:“堂上侍衛, 誰可射者? 卽爲問啓。”

上曰:“文臣朔試射有意侍衛兵曹堂郞, 竝令射帿箭貫革。”

彦燮曰:“文臣有不能開弦者云矣。”

上曰:“朔試射時, 文臣何敢以不射告君父乎! 今日, 又以不能開弦告君, 此尤非矣。 若窘之以騎芻, 則當不能射, 而命以朔試射所射帿貫射之, 則安敢稱托不射! 射入於六藝中, 文臣試射, 法亦重矣。 故自先朝, 文臣侍衛, 亦有命射之規矣。”

彦燮曰:“宗臣, 以帿箭待令云矣。”

上曰:“先朝, 以日晩不許, 而今, 則今日, 不可畢試, 宗班, 亦令入射。”

上曰:“伏地人, 誰也?”

彦燮曰:“琅堤君輩十八人, 旣令射帿, 而亦願柳葉箭矣。”

上曰:“武士, 旣令單技, 於宗臣, 何可異乎! 各隨長技射之之意, 分付。”

上曰:“昔年, 在依幕, 見此宗臣之伏地, 今又見之, 甚可貴也。”

上曰:“文臣、宗臣, 皆受帿箭擧案, 中官長番以上, 亦捧擧案, 可也。”

② 『승정원일기』 영조 17년 1월 23일

尹光毅所啓:“文臣朔試射之法, 雖以文具, 而當初設立之意, 固不偶矣。 近來所謂名官, 年限前擧皆頉下, 赴射者絶少, 不可無申飭之道矣。”

上曰:“儒臣, 以文官而能達此事, 可謂貴矣。 當有所下敎。 承旨進來。” 申宅夏進伏。

傳曰:“近來凡事, 文具勝, 尋常慨然, 因面飭武將, 聞儒臣所達‘文臣朔試射人, 不滿年限, 減下者夥然。’云。 此, 私勝公之弊, 亦由於顧顔之習, 極涉寒心。 兵曹當該堂上, 從重推考。 此, 亦擧一事之意, 其年不滿減下者, 竝更錄之意, 分付。”

③ 『승정원일기』 영조 17년 5월 2일

上曰:“朔試射之規, 何如耶?”

在魯曰:“文臣朔試射, 限年五十爲之。 而近來名官任便, 送言于兵判, 稱以臂病, 不及限而先爲減下者, 多矣。”

上曰:“朔試射之規, 何如耶?”

明履曰:“四十後, 則亦爲減下矣。”

上曰:“禮房承旨出去, 問朔試射及朔書之限年, 可也。” ……李聖運, 以朔試射、朔書限年定式, 入傳于明履。

上曰:“欲有下敎而未及矣。 朔試射之減下, 太紛紜, 五十前無得減下事, 分付兵曹, 可也。”

④ 『승정원일기』 정조 1년 7월 24일

上曰:“文臣朔試射, 亦有效矣。 前, 則如有一二分者, 則猶以爲奇, 今番朔試射, 有二十餘分者, 可謂神奇。”

國榮曰:“鄒聖云‘不爲也, 非不能也。’ 雖不操弓之人, 習而行之, 無不能者。 非但射也, 文學亦然。 今日讀一書, 明日讀書, 無所間斷, 則學文, 自至高明, 此, 莫非人君導率之致。”

上曰:“卿言果然矣。”

[주석-390]

『승정원일기』 영조 12년 7월 20일

上曰:“文臣朔試射, 事體不輕, 君父, 則定送試官, 而射不過數巡, 輒皆懸頉, 徒歸文具, 事甚駭然。 自今以後, 定巡內, 毋使懸頉, 而或有定巡內懸頉徑還者, 則試官從重致責事, 定式申飭, 而今日試射, 亦爲分付, 使之準巡, 毋得懸頉事, 嚴飭, 可也。”

[주석-391]

『승정원일기』 영조 36년 12월 20일

庚辰十二月二十日辰時, 親臨文臣朔試射入侍時, ……試射十巡盡畢。 假注書任煜追後入侍。 上賜饌于諸臣及侍衛。

上曰:“尹東度試射時賞典, 何如?”

翼元曰:“弦弓一張矣。”

命承旨書曰:“文臣試射時, 武臣講古法, 深矣, 而便成文具, 故頃年, 一巡親臨, 而其時, 只一人一中入格, 可謂寒心矣。 今番頃日, 欲行未果, 故特行入格, 比庚午稍勝。 而典籍具光泰, 八分居首, 特賜兒馬一匹。 大抵文臣朔試射時, 試射單子, 稱以十巡, 只若干巡試射, 昔, 李君行, 豈不云欲求事君而先欺君可乎! 此, 正欺之一端也。 視古法楚越, 慢其君不畏, 此, 亦墜紀綱之一節。 以今日帳殿親覩者推之, 初巡不能成樣者, 至於數巡頓勝, 庚午後申飭, 其若遵行, 奚至此乎! 此後, 文臣朔試射試官, 不準其巡者, 以制書有違律施行, 依文臣製述時例, 推考、禁推, 特爲分揀。【出傳敎。】 諸試官先退。

翼元曰:“試射射員無分者推考, 無故不參者禁推, 乃是前例矣。”

上曰:“竝令分揀, 而無故不參者, 誰也?”

翼元曰:“金應淳, 昨日肅拜, 仍卽徑出而不參矣。”

上曰:“似必一番如此矣。”

[주석-392]

『승정원일기』 정조 1년 3월 17일

又命書傳敎曰:“武臣堂上朔試射, 曾有先朝受敎, 別軍職, 雖不應試, 以今番試記觀之, 則別軍職之見帶禁衛千摠者, 亦爲懸頉, 官試, 則不礙別軍職, 試取, 則混稱別軍職乎! 別軍職之竝與兼帶而勿爲應射, 旣無受敎, 此後申飭應射。”

[주석-393]

① 『銀臺便攷』 「兵房攷」 〈武臣堂上朔試射〉

堂上別軍職, 勿爲參射, 而若有實職或軍門兼帶, 則應射。【『通編』】

② 『銀臺條例』 「兵攷」 〈武臣堂上朔試射〉

堂上有職及閑散人赴試。【堂上別軍職不參，而有實職或軍門兼帶者赴。】

③ 『六典條例』 「兵典」 〈別軍職廳〉 總例

堂上、堂下武臣朔試射, 雖帶實職, 不爲應試。

[주석-394]

『승정원일기』 영조 13년 3월 26일

嘉善張世雄, 以武臣堂上朔試射時連三次居首, 今加資憲。 折衝姜相周, 以武臣堂上朔試射時騎芻沒技, 今加嘉善。

[주석-395]

『승정원일기』 영조 17년 1월 18일

朴弼理, 以武臣堂上以上朔試射試官言啓曰:“今日武臣堂上以上朔試射時, 內禁衛將盧恰, 俱未滿四矢, 依承傳罷職, 何如?”

傳曰:“允。”

[주석-396]

① 『승정원일기』 정조 2년 1월 19일

戊戌正月十九日巳時, 上詣春塘臺。 武臣堂下朔試射入侍時, ……

上曰:“應射人爲幾員乎?”

兵曹判書李徽之曰:“一百四十餘人矣。”

上曰:“當於今日內畢試乎?”

徽之曰:“日暮前, 可以畢射矣。”

上曰:“守門將, 則何不應射乎?”

志恒曰:“此, 前例然矣。” 上命射員入射。

上曰:“六兩, 亦爲待令乎?”

志恒曰:“古例朔試射, 柳葉箭爲七巡, 片箭爲二巡, 騎芻爲一巡, 而於此三技無分, 然後乃射六兩, 故六兩未及待令矣。”

上曰:“柳葉箭, 使之先射, 可也。”

上曰:“諸試官詳載矢數於試記, 而錚鼓亦分明上之事, 分付。”

上曰:“訓將事, 誠駭然矣。 帳殿記過之人, 肆然入射, 漫不知之, 紀綱所在, 誠極可駭矣。”

尙喆曰:“自中呼名所呼名, 故入射云, 訓將, 則似未及知之矣。”

上曰:“勢或然矣, 而訓將亦難免不能檢飭之罪矣。”

上曰:“訓鍊大將張志恒, 越俸一等。”【出榻敎。】

上曰:“御營及摠戎兩使, 身爲武將, 踰月引疾, 體統所在, 誠極駭然。 其令卽速入來主試事, 分付。”

上曰:“今覽試記, 命官試記, 則明載矢數, 而參試官試冊, 多不錯誤, 參試官一竝推考。”

上謂尙喆曰:“日勢已暮, 六兩、騎芻, 似難盡試。 此兩技, 旣不盡試, 則十一矢內, 未滿四矢者落職, 雖曰古例, 而今無可論。 六兩、騎芻, 特爲除之, 立帿箭貫革, 而只令射員中無分者入射、 此, 又無分, 則不可無罰, 而爲如何?”

尙喆曰:“聖意實出於曲念武士, 渠輩又於帿箭無一分者, 則不可無罰矣。”

上命書傳敎曰:“堂上試射, 各技十一巡內未滿四矢者, 落職, 卽古例也。 昨, 因年少武弁全不習講, 擧措駭然, 有今日試射之敎, 而初意不在於迫切矣。 今見試記, 未滿四矢及元無一分者, 數甚夥然, 至於七十餘人之多。 若準法處之, 則勸獎之意, 或歸於沙汰之科, 故六兩、騎芻兩技, 特爲除之, 以帿箭貫革, 只令無分者入射。 其中柳片得中而未滿四矢者, 今番特爲勿論, 只以無一分者, 當施罰。 此, 爲武士曲念之意, 各令知悉, 此後, 勤課講射, 俾無才落之弊。”

國榮曰:“今此傳敎, 實是寬典, 渠輩聞此, 若不感激, 又不慙恧, 則便無人心矣。”

上曰:“今日赴射人員, 皆令來待帳前。” 射員以次進伏, 上命承旨讀傳敎聽之。 又命釋解以聞。

仍下敎曰:“今日試射, 實出於激勸武士之意, 而如是曲念之後, 又不肄習, 則實難復貸, 爾等知悉。” 仍命退去。

上謂尙喆曰:“又於帿箭貫革無分人, 則當何以處分乎?”

尙喆曰:“至於帿箭無分人, 則當有處分矣。”

上曰:“以拿處爲之, 則何如?”

尙喆曰:“此, 甚好矣。” 帿箭試射畢。

上曰:“無分人爲幾員乎?”

志恒曰:“合爲六人矣。”

上命書傳敎曰:“宣傳官金燨、都摠都事金宗煜、訓鍊都監把摠韓聖範、訓鍊院僉正邊德淳、武臣兼宣傳官李漢佐、訓鍊院參軍金振聲, 俱是無一分之人, 難免汰去, 而又從寬典, 姑許肄習之暇, 一竝拿問處之。”

尙喆曰:“今下傳敎, 實是寬典之寬典。 此後, 則似有激勵之效矣。”

② 『승정원일기』 정조 14년 4월 29일

(土+甲)曰:“堂下武臣朔試射, 來月爲始, 當爲設行, 而今當復舊定式之時, 一番經稟後, 可以擧行矣。 各廳射員中, 如別軍職時帶實職人及軍門從事官、守禦將官之曾前免射, 有非成就勸懲之道, 竝令赴試, 備邊郞、三道參軍、守門將、捕廳從事官、吏批所管各司武臣及監察, 竝依舊例勿爲擧論, 何如?”

上曰:“依爲之。”

③ 『승정원일기』 정조 19년 5월 28일

以兵曹堂下武臣朔試射單子, 傳于兪漢寧曰:“‘內乘, 則本寺有射場, 宣傳官, 則本廳有射會, 而五巡未滿五中、八巡未滿八中之類, 所當沙汰其職, 今番姑爲參酌, 明日更爲試取, 而先試五巡, 又未滿五中者, 抄出更試, 五巡又未滿五中, 參下, 削仕五十日, 參上, 今都政勿擬。 三月朔、四月朔未滿五矢十矢之內乘·宣傳官, 依此更試, 其中如有年多而髮欲星, 特爲勿論。 至於備郞之勿爲赴射, 自有法意, 而堂上別軍職, 丙申以後, 特敎許赴, 備郞之回公上直外, 豈可拔之乎! 此後, 時或特命, 勿拘竝試, 萬一矢<-矢>數尠少, 則當別樣嚴處。 東班諸弁及守門將, 亦當時或竝試。 卿其知委各司, 俾無敢抛射而耽睡。 其中南弼壽之前此試射連爲居尾, 可知其下愚, 成才間, 特爲給暇。’爲良如敎。”

[주석-397]

① 『승정원일기』 영조 11년 5월 25일

李日躋, 以兵曹言啓曰:“今五月二十二日各廳堂下武臣等朔試射時, 訓鍊院判官李重國、武臣兼宣傳官李重英·許景、部將李世觀、訓鍊都監哨官趙偰、摠戎廳哨官李世挺等, 俱未滿四中, 竝依例汰去。 訓鍊院主簿李東明, 柳葉箭二中, 騎芻一中, 以矢數計之, 則雖未滿四中, 騎芻例有倍畫之規, 今, 亦依前例, 勿爲汰去, 而至於稱病之類, 試所旣知其實病, 竝與呈辭受由人等, 退試次, 姑爲懸頉以入之意, 敢啓。”

傳曰:“知道。”

② 『승정원일기』 정조 7년 10월 14일

李邦榮, 以兵曹言啓曰:“今此各廳堂下武臣朔試射時, 訓鍊院主簿尹鑌·閔有洙·元光厚、奉事許錡·張貴彬、武臣兼宣傳官李昌會、內乘李溏、訓鍊都監把摠權邁、哨官慶來運·崔雲柱·丁彙泰、御營廳把摠沈公協等, 俱未滿四中, 竝依例汰去。 訓鍊都監哨官李邦祐、柳翼星等, 柳葉箭二中, 騎芻一中, 以矢數計之, 則雖未滿四中, 騎芻例有倍劃之規, 今, 亦依前例勿爲汰去。 而至於稱病之類, 試所一一親審, 旣知其實病, 竝與呈辭受由人等退試次, 姑爲縣頉以入之意, 敢啓。”

傳曰:“知道。 向日雨勢不止, 柳葉箭, 旣減一巡, 未滿四矢之類, 不宜如例汰去。 今番, 特爲分揀, 渠輩俱以武弁, 射藝如是抛置, 不可全然無罰。 令兵曹一倂決棍五度, 其中居首人, 宜有褒奬之擧, 卿其從後敍遷。 至於李溏, 勸武屬耳, 未成才間停試, 載在法典。 渠之出身, 亦不以射革入格, 渾同勘罪, 殊欠綜核之意, 決棍分揀。 來頭試射, 更復若此, 不但汰去, 又當決棍, 以此嚴飭。”

③ 『승정원일기』 정조 14년 4월 17일

(土+甲)曰:“今此親試時, 未滿四矢之人, 依下敎竝爲決棍, 而大抵以武爲名, 柳葉箭十巡, 猶未滿四矢, 此等武臣, 將焉用哉! 前後飭勵之敎, 固何如, 而渠輩未能知畏, 平日全不操弓而然, 事之可駭, 莫此爲甚。 蓋堂下朔試射設行之法, 實出於朝家勸懲之政, 而癸卯年間, 臣待罪本曹時, 一次行之, 其後仍爲廢却, 近無聞焉, 誠爲慨然。 繼自今, 修明舊典, 武臣堂下朔試射, 依例設行之意, 出擧條定式, 何如?”

上曰:“依爲之。 今之人才, 不若古人, 許久抛却之餘, 才落必夥然。 以今人情勝之時, 所謂復舊之定式, 其能遠爲遵守乎! 不然, 則又必有奸弊, 如薦取才, 亦豈可成說乎! 曾見久遠謄錄, 武臣堂上試射, 古, 則無分者罷職, 一分至三分, 從重推考。 今, 亦倣用此例, 堂下試射, 只以無分者汰去, 其外未滿四矢人決棍, 或依能麽兒三次居不例越祿, 爲可乎? 係是武技成就之事, 不可以卿一人之見爲之, 問于大臣及武將後, 以其收議, 尾附卿意, 論理草記定式, 可也。”

[주석-398]

『승정원일기』 영조 10년 3월 26일

游曰:“各軍門將官朔試射時, 如柳葉箭屢巡之技, 雖沒技, 無論賞之事, 如騎芻、片箭單巡之技, 例多施賞矣。”

上曰:“此後單巡沒技, 則別單書入, 屢巡, 則勿論事, 分付各軍門, 可也。”

[주석-399]

① 『승정원일기』 숙종 13년 12월 10일

又以禁衛營言啓曰:“今十二月初一日訓鍊院良中去十一月朔本營無軍將官朔試射時, 哨官李<土+霍>、李道長, 未滿四中, 依例汰去之意, 敢啓。” 傳曰:“知道。”

② 『승정원일기』 숙종 14년 5월 27일

又以御營廳言啓曰:“今五月二十五日南小門洞無軍將官朔試射時, 去三月朔試射退試, 哨官吳始俊, 未滿四矢, 依例汰去, 何如?”

傳曰:“允。”

③ 『승정원일기』 숙종 16년 2월 28일

禁衛營啓曰:“今二月二十八日本營無軍將官朔試射時, 哨官李華徵, 未滿四十, 依例汰去之意, 敢啓。”

傳曰:“知道。”

④ 『승정원일기』 영조 30년 1월 24일

鄭弘淳, 以兵曹言啓曰:“今日將官朔試射時, 闕內入直訓鍊都監把摠、哨官及禁衛營哨官等, 依定式, 以他員代直出射之意, 敢啓。”

傳曰:“知道。”

⑤ 『승정원일기』 정조 4년 8월 18일

下備忘記曰:“專經武臣及各營將官射講時, 講居首都事李元謙, 依例捧傳旨, 射居首金珠淵, 似當一體論賞, 而旣以一巡四中五分論賞, 居首之賞, 例是一技疊受, 置之。”

[주석-400]

① 『승정원일기』 영조 16년 8월 4일

趙明履, 以禁衛營言啓曰:“今八月初三日南別營良中去閏六月朔本營無軍將官試射時, 哨官崔必亨、辛重熙, 未滿四矢, 依例汰去之意, 敢啓。”

傳曰:“知道。”

② 『승정원일기』 영조 22년 4월 28일

又以禁衛營言啓曰:“今四月二十七日本營無軍將官朔試射時, 哨官任益昌, 片箭貫一中, 騎芻二中, 以矢數計之, 則雖未滿四中, 騎芻例有倍畫之規, 今, 亦依例勿爲汰去。 哨官金硉, 去閏三月朔追射時, 未滿四矢, 依例汰去之意, 敢啓。”

傳曰:“知道。”

[주석-401]

① 『撮要』 「孫子」 〈兵家類〉

自宋元豐中, 以孫呉二子、司馬兵法、黄石公三畧、尉繚子、吕望六韜、李衛公問答, 頒行武學試士, 謂之武經七書。

② 『思辨録輯要』 卷十七 「治平類」

孫、吳、司馬法等七書, 世謂之武經。

③ 『선조실록』 29년 1월 17일(갑신)

侍讀官鄭經世啓曰:“宋元豊間, 有武擧, 講以武經七書。 今七書之名, 自其時始矣。”

[주석-402]

① 『영조실록』 17년 5월 1일(갑자)

更定文臣、武臣殿講法。 上, 以文官之不讀經傳、武臣之不習兵書爲憂。

敎曰:“文臣殿講, 非明經之人, 則必以『春秋』之易讀者應講, 此, 乃不讀書任便之習。 今後, 則講經, 勿許自願, 取五經中受點者應講, 武臣, 亦依文臣例講武經。”

領議政金在魯奏曰:“五經浩汗, 有難兼治, 雖使文官臨講, 免不通者無幾, 反啓自書不通之弊, 亦無勸課之效。 若以所講之經, 預爲排定於四時, 使周而復始, 則未及兩年, 可遍觀五經而有實效矣。” 上從之。 以『周易』畫卦, 在於『詩』、『書』之前, 命以『易』、『書』、『詩』、『春秋』、『禮記』定爲次第。

在魯又曰:“武臣旣有賓廳講, 而又行春夏秋冬殿講, 則太頻數, 以春秋仲月試講, 而武經冊, 亦宜輪回試之也。” 上可之。

② 『승정원일기』 영조 17년 4월 20일

在魯曰:“近來將臣以下諸武弁未知果能留意講讀兵法否, 而平時若不預習, 則緩急何以得力! 臣意, 則別抄武臣有將來者, 使之常常誦讀, 依文臣殿講例, 間間召入, 試講問難, 則必有勉勵之益矣。”

上曰:“所達是矣, 依爲之。”

③ 『승정원일기』 영조 17년 5월 1일

在魯曰:“臣, 於頃日, 以武臣講, 或以親臨, 或以命官, 依文臣殿講例爲之事, 陳達蒙允矣。 武臣年五十以下有將來者, 皆當廣選, 兵判方赴都試, 都試畢後, 當相議抄選, 講定節目以稟。 而文臣殿講, 則用孟朔, 儒生殿講, 則間朔爲之, 今此武臣講, 亦爲定朔宜矣。”

若魯曰:“武臣有賓廳講之規, 然則改賓廳而爲殿講乎?”

在魯曰:“賓廳講, 條件各異, 何可廢也! 然旣有賓廳講, 而又行春夏秋冬殿講, 則太煩數。 以春秋仲月擧行, 試講冊子, 則依文臣殿講例, 輪回試之, 俾皆熟習, 似好矣。”

上曰:“春秋二次定式, 而依文臣殿講例爲之, 可也。”

[주석-403]

① 『승정원일기』 영조 24년 1월 10일

顯命曰:“古之武弁, 飢不喫點心, 寒不圍屛風, 而今則不然, 大可寒心。 頃因首相陳達, 武弁依文臣殿講例, 使講兵書, 而其後寢而不行矣。”

上曰:“此法甚好, 而予果忘之矣。”

在魯曰:“臣, 前以此陳達, 而抄選年少武弁, 依殿講例, 或親臨, 或命官, 課講兵書宜矣。”

上曰:“將臣之意, 何如? 達之。”

聖應曰:“大臣所達, 誠好矣。”

聖任曰:“年少武弁, 只務奔競, 不習弓馬, 大可寒心, 課講兵書好矣。”

在魯曰:“抄選時, 宜與兵判及將臣, 自廟堂抄啓矣。”

上曰:“然矣, 而若値親臨, 可見君父, 不必限宣薦, 內三廳盡爲抄啓, 可也。” ……

傳曰:“頃年因領相陳達招堂下武臣, 依文臣殿講例殿講事, 依允, 而尙不擧行。 此, 勸課年少武弁美事, 宜令備局, 其抄限講書冊名, 卽爲節目啓下。”

② 『승정원일기』 영조 24년 10월 29일

尙魯曰:“臣, 則別無稟定事, 而講書武臣抄啓事, 待大臣無事行公, 從當相議仰稟矣。”

上曰:“唯。”

③ 『승정원일기』 영조 24년 11월 4일

傳曰:“武臣抄啓講書, 因領相陳達, 今將擧行。 此, 雖美矣, 大抵爲軍門將官者, 常時通透兵法, 然後可用他日, 而近者怠慢日甚, 百摠以上, 不知兵法, 暗於坐作, 一任敎鍊官之擧行, 可勝寒心! 若此而臨陣, 旗幟方色、號令承接, 何以知之! 此後五軍門殿最前期, 大將馬、步軍哨官以上應爲殿最者, 大將親爲試講兵書問陣法, 以此從實績高下。 而中軍, 雖在殿最之中, 亞將體重, 此則特除之意, 分付諸軍門, 定式施行。 此後爲上者, 其或抽栍, 親爲試講, 若有不能者, 當該大將, 當重飭, 以此分付。”

④ 『승정원일기』 영조 25년 12월 4일

上曰:“承旨書之。 頃者, 大臣建白, 堂下武臣抄啓有命, 而尙不擧行, 若此而甚事, 可做! 此, 非抄者。 武臣堂下年四十以下, 名曰專經武臣, 武經七書中自願一書, 居首者, 一依專經文臣例, 施賞, 不與自不, 依文臣製述例禁推, 連三次居首者, 亦依文臣製述例施行。 殿講命下時, 兵曹專經武臣中, 只在京有實職者, 書啓受點。”

⑤ 『승정원일기』 영조 25년 12월 17일

尙魯曰:“專經武臣殿講, 依文臣殿講製述例爲之事, 命下。 而文臣殿講, 則四孟朔十一日, 製述, 則二、八月初十日, 政院取稟矣。 此, 亦定日, 自政院取稟乎? 待下敎擧行乎?”

上曰:“以四孟朔十八日擧行。 其他, 隨時待下敎擧行。”【出擧條。】

尙魯曰:“講官, 依筵敎, 宣、部、守三薦中, 毋論前銜、出身, 年四十以下, 自本曹今將抄啓矣。 此後, 則每年六月及臘月, 三廳報薦後, 本曹, 依此年限隨卽抄啓, 而前抄啓中年滿四十一歲者, 每年歲首, 本曹草記減下, 何如?”

上曰:“依爲之。”【出擧條。】

尙魯曰:“武科壯元, 則以無薦之故, 見漏於抄啓中矣。 其中兩班出身, 一體抄啓, 而此後, 亦依此擧行, 何如?”

上曰:“依爲之。”【出擧條。】

尙魯曰:“講官, 只以有實職人員書入, 則各軍門騎士將、把摠、哨官、捕廳從事官及餉色郞廳之無實職者, 不爲擧論乎? 此, 亦宜有稟定, 故敢達。”

上曰:“一例書入。”【出擧條。】

尙魯曰:“殿講有命, 則講官, 當依下敎, 以抄啓中在京有實職者, 臨時書入。 而武臣賓廳講及武經講講官, 則十人落點, 文臣殿講, 則無落點之事矣。 此, 則何以爲之乎?”

上曰:“以講書例, 以十人定式, 而無時殿講, 不計此數。”【出擧條。】

尙魯曰:“試官, 似當以文武參錯擬望, 此, 亦有定奪, 然後政院, 可以擧行, 故敢達。”

上曰:“試官數, 一依文臣殿講例, 而試官一望、參試官一望, 以武臣備擬, 堂下, 勿爲擧論。”【出擧條。】

尙魯曰:“文臣殿講時應行凡事, 自禮曹節目啓下後, 政院知委, 各司試官, 亦自政院磨鍊以入矣。 此, 亦依此例擧行, 何如?”

上曰:“依爲之。”【出擧條。】

尙魯曰:“講官, 則自本曹書入, 講冊, 則武經七書, 令弘文館及校書館待令。 講官整齊等事, 令訓鍊院及通禮院擧行。 栍籤等具, 亦令訓鍊院待令, 何如?”

上曰:“依爲之。”【出擧條。】

尙魯曰:“武經七書, 問于弘文館及校書館, 則俱無之云, 而刊板, 在於平安監營矣。 御覽件一帙, 印送于弘文館, 試官件七帙, 印送于校書館事, 分付本道, 何如?”

上曰:“依爲之。”

⑥ 『승정원일기』 25년 12월 22일

趙載敏, 以兵曹言啓曰:“專經武臣, 年四十以下抄出別單以入之意, 敢啓。”

答曰:“知道。”

⑦ 『승정원일기』 영조 26년 2월 18일

庚午二月十八日巳時, 上御歡慶殿。 專經武臣殿講入侍時, ……

上曰:“諸講官次次進講, 可也。”

益三曰:“當該注書, 誤達講栍, 推考, 何如?”

上曰:“依爲之。”【出擧條。】

上曰:“當該試官應出不栍者, 出粗栍, 極爲非矣, 推考, 可也。”【出擧條。】

上命承旨書之曰:“以文勸武, 以武勸文, 勸奬之盛意深矣, 亦文武竝用之意也。 而武臣一次講書, 便爲文具, 故專經武臣之講, 蓋由於此也。 至於文臣朔試射, 尤爲寒心, 已知, 故曾已申飭。 今予暮年之政, 不過修舊典, 武臣旣已親臨殿講, 文武奚間! 來二十日文臣朔試射, 當於春塘臺親臨, 以飭勤慢。 試官, 一依春塘臺例擧行, 侍衛、雲·寶劍, 以初十日受點人擧行, 摠府、兵曹、五衛將、武兼, 從約, 只以入直擧行, 宣傳官有擧行者, 全數侍衛, 其他凡節, 亦依親臨試射例擧行。”

又命書之曰:“居首哨官孫景胤, 半熟馬一匹賜給。”

[주석-404]

『銀臺便攷』 「兵房攷」 〈專經武臣試射〉

專經武臣殿講, 若有以試射代行之命, 則諸般擧行同文臣朔試射。

[주석-405]

① 『승정원일기』 정조 즉위년 9월 8일

丙申九月初八日辰時, 上御興政堂。 親臨專經武臣殿講入侍時, ……武臣以次上殿應講, 至別軍職徐廷進不能讀。

命書傳敎曰:“初不擧案, 則已臨講所爲, 極爲無嚴。 此等別軍職, 姑不除汰, 猶是寬典之寬曲, 別軍職徐廷進, 爲先拿處。”

又命書傳敎曰:“副提調持加減心腎湯入侍。” 國榮進伏, 絢進湯劑, 上進御。 武臣講訖。

命書傳敎曰:“專經武臣殿講時純通比較居首內乘張鉉佐, 陞六調用, 純通都摠都事李亨默, 相當窠陞遷調用, 不通人員, 依法典捧傳旨。”

② 『승정원일기』 정조 20년 4월 18일

❶ 傳于洪義榮曰:“去正月朔專經武臣殿講居首內乘李惟秀, 半熟馬一匹, 依例賜給。”

❷ 傳于洪義榮曰:“四月朔專經武臣殿講居首武臣兼宣傳官洪達三, 講栍純通之外, 文義剖析, 無愧於張鉉佐、李民秀輩。 此等之人, 別般勸奬, 然後可責來效, 何待三次! 特爲陞敍。”

③ 『승정원일기』 정조 22년 4월 12일

肇源曰:“專經武臣殿講連三次居首人都摠經歷洪達三, 雖已資窮, 未經準職, 而加資傳旨之徑先捧入, 臣不勝惶恐。 旣未經準職, 則加資有違格例, 何以爲之乎?”

上曰:“然則先除準職, 爾, 則初不提稟, 徑捧加資傳旨, 爲先從重推考, 可也。”

[주석-406]

① 『중종실록』 2년 10월 26일(병신)

命講武臣于賓廳。

② 『중종실록』 33년 2월 21일

御朝講。

上因所講書而言曰:“宋太祖欲令武臣讀書, 可謂有志於治矣。 大抵武臣, 不可徒以弓馬爲事, 必使之讀書, 通古今可也。 武士, 例差訓下敎誨, 而徒有文具, 實不務學, 何益之有!”

領事洪彦弼曰:“武臣賓廳講書, 創在祖宗之朝。 今有受業者, 旣不勤, 而敎誨又不盡心, 祖宗之法, 歸於虛文。 若考講所受之書, 第其勤慢, 旣治受業之人, 又治敎誨之員, 則可也。”

上曰:“今者武臣所講, 止於兵書, 未及於『四書』、『五經』, 此甚未穩。 予意以爲兵書雖不可不學, 而以『四書』、『五經』爲根本可也。”

③ 『중종실록』 33년 10월 5일(을사)

命召兵曹判書梁淵等曰:“……予聞世祖, 勉於武事, 不時講陣書, 故予欲依倣也。”

梁淵等回啓曰:“……武臣講書於賓廳, 乃古例, 而賞罰俱存, 然狃於尋常, 無有勉勵者矣。 講書事, 請依儒生節目定數爲之, 何如? 武經七書中, 從自願, 故必以小書願講未便。 請別爲抽栍以講爲當。 ……”

[주석-407]

『經世遺表』 「夏官修制」 〈武科〉

三鑑者, 一『將鑑』, 二『通鑑』, 三『宋鑑』也。

[주석-408]

① 『승정원일기』 영조 15년 9월 5일

曺允成, 以兵曹言啓曰:“武臣賓廳講書及武經七書前後被抄之員, 或外任遷轉, 或汰去在喪, 卽今見存之員, 甚少, 武臣中可合人加抄, 別單書入之意, 敢啓。”

傳曰:“知道。”

② 『승정원일기』 정조 즉위년 9월 2일

又命書傳敎曰:“文臣製述及殿講人員, 武臣殿講及賓廳講、能魔兒講等應參人員, 依聽政時例, 竝爲作帖盛櫃子書入。 此後, 新付人員, 亦依官案例, 禮、兵曹官員進詣政院, 請出修整事, 分付。”

[주석-409]

① 『승정원일기』 영조 17년 6월 22일

閔通洙, 以兵曹言啓曰:“禁衛把摠田始赫, 曾於壬子十二月武臣賓廳講書時, 以都摠經歷, 『將鑑』初卷純通, 癸丑四月, 以都摠經歷, 『將鑑』二卷純通, 庚申二月, 以禁衛把摠, 『將鑑』三卷純通, 辛酉三月, 以禁衛把摠, 『將鑑』四卷純通, 同年五月, 以禁衛把摠, 『將鑑』五卷純通, 合以計之, 凡五次純通, 似當依前例加資。 而始赫, 壬子、癸丑兩次純通之後, 癸丑年外任遷轉遞歸之後, 得差禁衛把摠, 自庚申至今年, 連三次純通, 則果是連五通, 而以外任前後合計, 事涉如何, 以中經外任區別, 又無可據法典, 何以爲之? 敢稟。”

傳曰:“加資。”

② 『승정원일기』 영조 17년 6월 24일

又啓曰:“禁衛營把摠田始赫, 以賓廳講連五次純通, 有加資之命, 而雖已資窮, 未經準職, 何以爲之? 敢稟。”

傳曰:“加資。”

③ 『승정원일기』 영조 20년 4월 22일

鄭履儉, 以兵曹言啓曰:“今日武臣賓廳講書時, 禁衛營哨官柳秀章, 『通鑑』初卷不通, 請推考。”

傳曰:“知道。”

[주석-410]

① 『태조실록』 1년 7월 28일(정미)

其講武之法, 主掌訓鍊觀, 以時講習武經七書及射御之藝, 以其通經多少、藝能精粗, 第其高下, 入格者三十三人, 依文科例給出身牌, 以名送于兵曹, 以備擢用。

② 『태종실록』 7년 9월 22일(임신)

命武官勿論時散, 讀習武經。 從政府之請也。

③ 『세종실록』 16년 4월 25일(임신)

兵曹啓:“武科一等、春秋武藝都試武經講習一等、軍功卓異加等受職人等前仕, 竝不通計, 則有乖於武藝講習勸勵之意。 自今特旨加等受職人外, 各以才藝加等受職人, 竝令通計前仕以勸鍊才。” 從之。

④ 『세종실록』 25년 11월 11일(임술)

議政府據兵曹呈啓:“『續兵典』武經講習條云‘三品以下武經習讀官二十人定額, 口傳講習。 三四品能通七書者, 提調特薦敍用; 五品以下及訓鍊觀五品以下四孟朔取才能通七書者, 敍用; 時散五品以下自願取才者, 亦聽; 諸到宿衙門取才二三等入格者, 依春秋都試例給到。’ ……

[주석-411]

① 『효종실록』 5년 12월 12일(무진)

命抄年少武臣, 講武經七書, 用都承旨尹絳之言也。

② 『승정원일기』 효종 7년 7월 8일

沈𢋡, 以兵曹言啓曰:“武臣賓廳武經七書考講, 例於孟朔初十日爲之, 而今初十日, 則國忌相値, 不得爲之之意, 敢啓。”

傳曰:“知道。”

[주석-412]

『승정원일기』 영조 40년 1월 25일

又傳于曰:“宣傳官、武兼、部將、內入直將官, 明日晝講後, 當爲武經講, 服色, 時服, 試官, 自經筵官至玉堂五員爲之, 服色, 亦爲時服。”

[주석-413]

『승정원일기』 영조 26년 11월 4일

又以兵曹言啓曰:“御營廳把摠崔翊賢, 以武經講連五次純通, 閑良柳興章、李德培, 以軍器新備之功, 俱有加資之命。 而崔翊賢, 雖已資窮, 未經準職, 柳興章、李德培, 係是閑良, 何以爲之? 敢稟。”

傳曰:“竝加資。”

[주석-414]

① 『인조실록』 6년 9월 29일(병술)

兵曹啓曰:“今者方依祖宗朝舊規, 別設武學敎授, 印兵書, 敎訓武士, 以爲養將之擧, 而以敎鍊軍卒之道言之, 都監所鍊, 只禦倭之技, 至於防胡之策, 則詳在『鍊兵實記』, 而竝與其書而亡之。 陣法, 則我朝五方之制, 因山川險夷, 臨機設奇, 使軍卒盡知其方色, 禦倭、制胡, 俱無不可。 故兵曹試將官以能磨兒之法, 以其能否高下其祿者, 亦舊規也。 近日將官、兵·水使之輩, 全不識陣法, 行師、排陣, 只仰旗牌官之口, 其何能應變出奇以禦敵哉! 今宜一依我國『制勝方略』, 極擇武士之知兵者, 使敎陣法, 而考其勤慢, 高下其祿, 以爲勸奬之地。 軍卒技藝, 則我國長技, 弓箭爲最, 而片箭, 非他國所能。 其妙法不下於鳥銃, 而旣用鳥銃, 專廢片箭, 人皆好新厭舊, 舍彼取此, 可勝歎哉! 今宜每科特出片箭, 或別加賞格, 使國人皆習片箭, 則得力必多。 且凡戰勝負, 皆決於短兵相接, 故射者、槍者、銃者、騎者, 皆帶劍, 旣帶其劍而不知其術, 可乎! 浙江倭胡, 皆知劍法, 及其薄戰, 四技皆盡, 則必以所帶劍決其死生。 我國軍令不嚴, 未及薄戰, 先自奔潰, 以劍術爲不關於戰陣者, 固其宜矣。 宣祖知其然, 故令侍衛將士及宣傳官皆習劍術, 考其勤慢, 以爲賞罰。 其時, 年少武人皆知用兵之法, 而今, 則諸軍, 非徒不知劍法, 帶劍者亦少, 各官月課軍器, 只備鳥銃, 而槍劍, 則廢而不造, 極可惜也。 劍法曰‘用劍之時, 固其筋骸之束, 而且鍊其膽勇, 故用劍者, 常蓄殺伐之心, 其人勇氣, 必倍於凡卒。’云。 於都監之軍, 可驗此言, 上番軍士中, 抄其膂力强勇者, 別作部伍, 擇都監砲手之成才者三十人, 定爲敎師, 使之敎鍊劍術, 而限其日數, 限內入格者, 則使得閑遊益習其藝, 超等者, 本曹別試賞格以勸其餘, 而退番之時, 別給賞帖, 使其所居官量除戶役, 上番之時, 本曹又試其劍術以考勤慢而賞罰之。 且外方束伍中案付軍士, 則別作隊伍, 常時以旅首、隊正上番, 而脫有緩急, 又以旅首、隊正領來, 則有奉足案付之軍, 皆爲臨戰可用之卒, 比之於苟充取怨者, 則相去遠矣。 不特此也, 侍衛、宣傳官、內三廳武士中, 亦宜擇其壯勇者, 皆習劍術, 一依宣祖朝故事。”

答曰:“依啓。 束伍中除出正軍作隊事, 則議于體臣。”

②  인조실록』 6년 10월 9일(병신)

兵曹判書李貴啓曰:“祖宗朝, 正軍京上番者及定虜衛、別侍衛、甲士、內三廳禁軍幾萬餘人, 排月習陣, 皆知坐作進退之節, 而壬辰之見敗, 非我國陣法不善, 二百年恬嬉之致也。 訓鍊都監新抄募軍, 只敎『紀效新書』, 祖宗朝敎鍊之法, 廢而不擧。 故兵曹反爲點軍、收布之閑局, 不知操鍊軍卒之爲何事。 大槪平時正軍, 則調發而赴戰, 公、私賤, 則稱以雜色軍, 使之防禦本道。 故相柳成龍始加團束, 以公·私賤、正軍、保人、竝稱束伍軍, 與都監軍一體操鍊矣。 都監, 則每一人給保三人, 月給料米, 而外方, 則束伍, 皆以有身役之人, 勒定隊伍, 使之操鍊, 別遣營將, 其弊無窮。 自今以後, 公、私賤諸色軍不上番者, 則依束伍之法, 勿令遷動, 騎兵戶首與定虜、忠順、忠贊、忠壯、族親衛等應上番者及騎兵保人, 則別作隊伍, 依祖宗朝所定旅帥、隊正之法, 一如束伍操鍊, 脫有事變, 兵使督送于本曹, 而束伍, 則兵使臨時調用, 似當。 且諸將、禁軍、訓鍊院堂下官、各衙門扈衛軍官, 則請申明祖宗朝五方陣法及能磨兒之法, 考其勤慢, 明行賞罰。” 上令廟堂議處。

③  인조실록』 7년 1월 9일(을축)

兵曹判書李貴、完豐府院君李曙建議, 設能磨兒廳, 令摠府·訓院郞廳、內三廳禁軍及諸大將軍官皆學習之。 其制, 刻木爲偶像, 排置陣勢, 一朔內二、七日會坐, 抽講所學, 禁軍, 則給賞仕, 其餘, 通計一年分等施賞, 不勤者, 實職, 則遞, 禁軍及訓鍊奉事以下, 削其仕日。

[주석-415]

① 『승정원일기』 영조 10년 3월 25일

游曰:“能麽兒講設立之意, 蓋欲年少武士講習陣法, 俾知號令、承接等事也。 近來稍通淸路者, 多般懸頉, 尤不進參, 以此筵稟申飭, 而亦不嚴畏。 不但此也, 堂上, 以秩高武臣, 備三員差出, 近來數次, 稱以有病, 無端廢閣, 誠爲未妥。 自今不爲開坐之堂上, 入啓論罷, 不爲赴講之人, 一一査出, 直爲汰去, 何如?”

上曰:“依爲之。”

② 『승정원일기』 영조 17년 1월 6일

趙尙命, 以兵曹言啓曰:“能麽兒講設置之意, 蓋欲使年少武弁講習陣法, 而守門將李基恒、南囿等, 講官抄啓之後, 每次試講時, 隱然謀避, 仍爲落漏, 而今始現露, 事極駭然。 依定式汰去, 當該堂上, 亦難免不察之失, 推考, 何如?”

傳曰:“允。”

③ 『승정원일기』 영조 18년 6월 2일

李善行, 以兵曹言啓曰:“能麽兒講設立者, 蓋爲年少武士講習陣法之意, 故所定二七之坐, 當日如不得設行, 當月內以無故日退行, 必滿二七之數, 曾有定式, 申飭矣。 卽接該廳牒報, 則去五月朔二次坐起, 稱以堂上有故, 無端廢閣, 誠爲未安。 當該能麽兒堂上, 推考警責, 何如?”

傳曰:“允。”

④ 『승정원일기』 영조 30년 10월 3일

上曰:“能麽兒講, 宣傳官廳獨爲之乎?”

善復曰:“下至小各司堂下官員, 則皆爲之矣。”

上曰:“承旨書之。”

傳曰:“能麽兒講, 此後申飭, 其令兵曹着實擧行, 應進不進者, 令兵曹亦爲申飭。”

[주석-416]

① 『승정원일기』 영조 30년 10월 3일

甲戌十月初三日午時, 上具翼善冠、衮龍袍, 出賓陽門, 親臨明政殿正門外。 能麽兒堂郞、宣傳官被抄人, 同爲入侍時, 能麽兒堂上具善復·李泰祥、郞廳崔錫溫·趙東鉉、兼郞廳林必培·李東亮、左承旨宋秀衡、假注書崔夢嵒、記事官朴漢暉·鄭光漢以次進伏訖。

上曰:“具善復之後來者, 誰也?”

宋秀衡曰:“李泰祥也。”

秀衡曰:“知弓品堂上, 時在外任, 故以具善復兼差知弓品堂上入侍矣。” 上頷之。

上曰:“吏曹堂上入來開政乎?”

秀衡曰:“望筒, 今出矣。”

上曰:“兼郞廳招宣傳官入來, 可也。” 宣傳官入伏。

上曰:“先考講後陣法, 可也。”

善復曰:“從自願, 何如?”

上曰:“依爲之。”

上曰:“陣法如從政圖雜技者然, 各廳置一板, 則自然目習而能之矣。”

上曰:“外方, 亦有此法乎?”

秀衡曰:“甚草草矣。”

上曰:“內三廳、宣傳廳各置一件, 使年少武弁勸奬, 則可用於有事時矣。 承旨知以爲之, 可也。”

上曰:“文臣朔書、朔試射, 其間勸奬之意, 深矣。 今, 則徒爲文具, 可勝歎哉!”

差備官呼名之時, 上曰:“彼, 是掌務官乎?”

善復曰:“然矣。” 柳<火+集>進伏。 考講設陣粗。

上曰:“李泰祥, 以行首宣傳, 出任金海乎?”

善復曰:“在任在喪, 已經三年矣。”

上曰:“然乎? 甚惻然矣。”

上曰:“昨者下敎, 年少武弁聞之後, 有興起者乎?”

秀衡曰:“聳動云矣。”

上曰:“各有用槍劍之甚麽意思乎?”

善復曰:“皆欲用劍矣。”

上曰:“宣傳官各陳所欲習之技藝, 可也。” 遂進伏。 各陳所欲習者, 柳<火+集>、李敬懋、具明遠、朴載漢、李文德、鄭基祚、金柱漢、李鼎炳, 願習雙劍, 趙德鎭、洪若泌、金柱日、趙圭鎭, 願習槍, 柳鎭悅, 願槍劍兩習。

上曰:“皆願習雙劍, 劍將多矣。”

善復曰:“年少武弁, 皆習技藝, 而各軍門年老哨官, 則無所習, 一依申飭, 何如?”

上曰:“馬伏波年老, 而猶願馬革裹尸, 五十豈曰老乎! 申飭, 可也。”

秀衡曰:“林慶業爲灣尹時, 抄選壯士, 而運一召租者, 亦抄之, 或譏其抄選力弱之人。”

慶業曰:“雙臂日常交力, 則急時可用矣。 古將之言, 信有力量, 使武士輩知之, 則好矣。”

上曰:“今, 則武弁交臂, 初不爲之, 日欲筆戰作詩賦反武之意, 顧安在哉! 今者勸奬, 蓋欲廢其文矣。”

上曰:“鳥銃, 是倭國之所出, 則禦倭之法, 鳥銃甚不緊矣。 有如此, 夫子之道, 害夫子者然矣。” 李敬懋考講設陣粗, 具明遠粗, 朴載漢五不雜一粗。

上曰:“殿講事體至嚴, 粗栍現告後, 堂上, 則從重推考, 郞廳, 則令該府處之, 可也。” 現告郞廳趙東鉉、洪若泌不。

上曰:“洪若水, 今何在乎?”

善復曰:“方以草土在鄕矣。”

上曰:“戊申爲宣傳官, 年今必多矣。”

善復:“臣待罪黃海兵營時, 若水爲長淵府使, 問其年紀。則曰踰五十云矣。” 李文德、鄭基祚不, 金柱日不。

善復曰:“講記, 令兵曹修正入啓乎?”

上曰:“注書詳記置之, 可也。”

上曰:“郞廳, 以習熟之人爲之乎?”

善復曰:“兼郞廳李東亮, 甚習熟矣。 趙圭鎭、金柱漢、李鼎<柄→炳>、柳鎭恒不。

上曰:“能麽兒講, 宣傳官廳獨爲之乎?”

善復曰:“下至小各司堂下官員, 則皆爲之矣。”

上曰:“承旨書之。”

傳曰:“能麽兒講, 此後申飭, 其令兵曹着實擧行, 應進不進者, 令兵曹亦爲申飭。” 柳鎭悅、趙德鎭不。

上曰:“不通, 則報兵曹乎?”

善復:“不通, 則罷職, 二次不通, 則推考矣。”

上曰:“承旨書之。”

傳曰:“能麽兒郞廳, 頃者, 一番召見已知矣。 今見, 其不擇可知, 事當一倂汰去, 而此, 亦若不敎而飭者也。 今, 雖勿汰, 王者處分, 懲一勵百。 今日入侍郞廳、差定堂上、兵判, 以大將, 昨已越俸從重推考。 訓鍊院堂上中已越俸人, 從重推考, 其外, 勿論曾經、時任, 越俸一等。 師無學而敎弟子, 予莫之聞也。 此後嚴飭, 其令擇差。”

上曰:“注書出去通化門, 監備官有無, 問之。” 臣夢嵒復命。

上曰:“注書出去, 宣傳官已盡散去, 則置之, 在門外, 則一人招來。” 宣傳官李鼎炳進伏。

上曰:“月廊役處, 看審後, 來告, 可也。”

② 『승정원일기』 영조 46년 윤5월 4일

庚寅閏五月初四日未時, 上御崇政殿。 親臨能麽兒講入侍時, 試官都監中軍張志恒、御營中軍趙院、禁衛中軍李仁康、能麽兒郞廳李海臣·盧以漸、兼郞廳李格·金宗漢、左副承旨李萬恢、右承旨李性遂、假注書金重燮、編修官金聖猷、記注官金致恒以次進伏。

上曰:“差備官許, 木道只待令與否知入。”

左副方欲出去之時, 上曰:“置之。” 試官庭四拜訖, 以次上殿。

上謂試官曰:“木道只待令乎? 今日, 欲觀揷旗矣。” 試官進前, 訓鍊奉事唱都監把摠趙惠慶名。

上曰:“臨講乎, 背講乎?”

志恒曰:“大文, 則臨講, 陳圖, 則背講矣。”

講訖, 上命收栍曰:“不矣。 入直讀之, 可也。 誰之族也?”

志恒曰:“承旨趙台安之姪也。” 唱金應錫名, 講訖。

告栍曰:“純略。”

上曰:“誰也?”

對曰:“質卑矣。”

上曰:“都監, 亦有此等行之者乎?”

志恒曰:“各有其地處矣。” 唱摠□李咸名給冊。

上曰:“差備官持木道只, 各揷五方旗與門旗於各處, 使哨官列之。 誰之族也?”

曰:“其廣州矣。”

告栍曰:“五略一粗略矣。”

上曰:“鄕人, 亦以無薦而爲之者乎?”

志恒曰:“部將薦矣。” 又唱哨官李成周名。

上曰:“哨官, 勿去, 待於近處。”

告栍曰:“不矣。”

上曰:“在於何地, 兩班乎?”

“居貞洞, 而壬辰年戰亡臣李億祺之孫也。”

上曰:“雖然, 其於不讀何!”

上曰:“把摠趙惠慶, 往五方神旗處, 持旗以來。”

而告其將名, 上曰:“曾經營將乎?”

曰:“未能, 而已經內三品矣。”

仍告曰:“南則關元帥, 中央王靈關。”

又曰:“趙玄段, 周時人也。”

上曰:“金應錫, 進前。 沃土之民淫, 如彼之人努力矣。” 持招旗以奏。

上曰:“外方, 亦有木道只乎?”

志恒曰:“兵、水營, 則有之, 而列邑, 則無之矣。”

又曰:“私家, 亦有備置而習之者矣。”

又曰:“各色權相雜, 則猝難擇出矣。”

上曰:“東南角與南東角有異乎?”

志恒, 以手畵地曰:“若是排布矣。”

上曰:“金應錫爲圓陣, 趙惠慶爲方陣。” 唱宣傳官鄭信達名。

上曰:“讀, 則善矣。” 收栍六粗一略粗矣, 陣圖不。 唱金百彬名。

上曰:“誰也?”

“金光遇之孫也。” 講與陣俱不。 唱沈鍒名。 講陣不。 唱李仁默。 陣講粗。

上曰:“誰之族也?”

曰:“穩城府使李世亨之姪。” 部將田聖順, 講陣略。

上曰:“守門將, 幾人?”

曰:“九人矣。”

上曰:“汝何等人?”

“居潭陽而爲部薦。” 金載厚講不, 部將申光績略, 白師天講陣不。 又唱守門將崔守彭名。

上曰:“何地人也?”

性遂曰:“向以開陽門守門將拿入者也。” 李厚道講陣皆不。 牟光興、林光道、閔光壽不, 高道觀粗。

上曰:“郞廳往見陣圖。”

曰:“善爲排布矣。”

上曰:“其雖勸奬, 今當閏夏, 無異盛暑, 且正殿此講今初, 一倂十分參酌, 皆令熟讀, 後勿此弊。”

[주석-417]

① 『승정원일기』 영조 19년 7월 2일

又以兵曹言啓曰:“去夏三朔能麽兒講時, 歸厚署別提李光紹、武臣兼宣傳官韓泰輝、訓鍊院主簿金鎭明等二次不通, 宣傳官李章吾二次病不進, 殊無申飭勸課之意。竝推考警責, 何如?”

傳曰:“允。”

② 『승정원일기』 영조 32년 7월 26일

又以兵曹言達曰:“去夏三朔能麽兒講陣時, 訓鍊院判官金成韻, 講陣不通, 一次病不進, 依定式汰去, 何如?”

令曰:“依。”

③ 『승정원일기』 영조 45년 4월 13일

己丑四月十三日酉時, 上御德游堂。 能麽兒講入侍時, ……

上曰:“今日, 因翰林召試書題, 召入直武臣試講, 其中有講陣俱不者。 況武兼一人, 則頃者不通, 今者亦然, 怠慢可知。 事當令騎省決棍, 而今番參酌, 與他講陣俱不者, 其令入直能通後, 令兵曹草記替直。 此中三月入仕人, 勿論。 訓鍊把摠李漢五, 頃者居首賜半熟馬, 今番亦爲居首, 可嘉。 其問已內外三品云, 此後營將待窠, 懸註調用。 今日, 乃聞能麽兒講, 其涉寒心, 其中亦有遐方人, 講規, 雖難刻苦, 亦豈可一任偃便! 此講不爲申飭, 則已以三營亞將爲堂上, 若是文具, 豈設廳之意乎! 此後, 其宜弛張, 三次不通者, 越俸一等, 六次不通者, 依定式汰去事, 分付。”

④ 『승정원일기』 영조 45년 5월 8일

允明曰:“能麽兒講, 法意嚴重, 連次不通之類, 懲罰宜嚴。 頃日親臨試講時, 三次不通, 越俸一等, 六次不通, 汰去事, 有傳敎矣。 三次不通, 旣已越俸, 則四次、五次, 當加等, 宜有定式, 故敢達矣。”

上曰:“今, 聞所奏, 其果遺漏, 自一次至三次, 從重推考, 四五次, 越俸, 六次, 汰去。”

⑤ 『승정원일기』 영조 45년 10월 11일

己丑十月十一日午時, 上御德游堂。 能麽兒講入侍時, 御營中軍趙啓泰、訓鍊中軍張志豐、禁衛中軍李仁康、郞廳李思景·李海臣·李格·金宗漢、左副承旨金載順、假注書李奭濟、編修官金聖猷、記事官李鼎運以次進伏訖。

上曰:“呼名給冊。” 元啓弘進伏。

上曰:“與元啓英幾寸乎?”

張志豐對曰:“十寸矣。”

上問趙啓泰曰:“今年幾何?”

對曰:“六十九歲矣。”

上曰:“近來都監習操乎?”

志豐曰:“爲之矣。” 以次輪講訖。

命書傳敎曰:“今日武臣講時, 申大偀、金處升、金源、李尙直, 雖全不, 今番參酌。 工曹佐郞申大偀、宣傳官金處升、部將金源, 自其處入直, 講陣習誦後, 草記替直。 訓鍊都監把摠李尙直, 身爲將官, 前後申飭若何, 而況李再新之子, 焉敢若此! 內營入直三番, 其令習講, 外營入直三番, 誦陣法後, 其令除草記替直。”

命書傳敎曰:“今日賓廳講習、能麽兒講講陣俱通武兼張成漢, 半熟馬一匹, 禁衛哨官鄭德晃, 講略陣通, 兒馬一匹賜給, 餘, 皆勿論。”

[주석-418]

『승정원일기』 정조 13년 12월 26일

申耆, 以壯勇營言啓曰:“本營諸將官, 今年射講居首人, 別單書入之意, 敢啓。”

傳曰:“知道。”

[주석-419]

① 『승정원일기』 정조 1년 2월 21일

李義翊, 以御營廳言啓曰:“本廳諸將官射講時講陣連五次俱通人, 別單書入之意, 敢啓。”

傳曰:“知道。”

② 『승정원일기』 정조 7년 11월 21일

沈豐之, 以摠戎廳言啓曰:“本廳諸將官射講時柳葉箭連五巡全布人, 別單書入之意, 敢啓。”

傳曰:“知道。”

③ 『승정원일기』 정조 8년 9월 6일

金載瓚, 以守禦廳言啓曰:“各軍門諸將官射講時柳葉箭連五巡全布者, 別單書入事, 曾有定式矣。 本廳今朔射講時, 把摠金珠淵, 柳葉箭連六次全布, 故別單書入之意, 敢啓。”

傳曰:“知道。”

④ 『승정원일기』 정조 9년 11월 20일

李亨元, 以訓鍊都監言啓曰:“本局哨官李福遠, 諸將官射講時, 柳葉箭連五巡全布, 依例別單書入之意, 敢啓。”

傳曰:“賞典, 令政院相考付標。”

[주석-420]

① 『승정원일기』 정조 1년 12월 26일

上命各讀公事。 亨逵讀奏禁衛營下番軍兵賞試才單子及禁衛營別破陣賞試才單子、兵曹侍衛節目、興化門·宣仁門開門單子訖。 命書判付。 民始讀奏摠府中日頉草記及訓鍊都監諸將官試講單子、守禦廳諸將官射講單子訖。 命書判付。 秉模讀奏摠戎廳諸將官射講單子訖。 命書判付。 敬養讀奏全羅道訥玉島漂人無弊護送事狀啓訖。 命書判付。 應顯讀奏公忠水使人物渰死狀啓訖。

命書曰:“恤典擧行。”

以五軍門射講單子, 命書曰:“昨年定式之後, 欲觀實效, 自正月至今月射講分數居首人, 當施賞。 其令各軍門抄出草記, 將官姓名別單書入。”

② 『승정원일기』 정조 1년 12월 27일

❶ 李亨逵, 以訓鍊都監言啓曰:“依傳敎, 本局諸將官射講居首人, 別單書入之意, 敢啓。”

傳曰:“知道。”

❷ 又以禁衛營言啓曰:“依傳敎, 本營諸將官射講居首人, 別單書入之意, 敢啓。”

傳曰:“知道。”

❸ 又以御營廳言啓曰:“依傳敎, 本廳諸將官射講居首人, 別單書入之意, 敢啓。”

傳曰:“知道。”

❹ 又以守禦廳言啓曰:“依傳敎, 本廳諸將官射講居首人, 別單書入之意, 敢啓。”

傳曰:“知道。”

❺ 又以摠戎廳言啓曰:“依傳敎, 本廳諸將官射講居首人, 別單書入之意, 敢啓。”

傳曰:“知道。”

❻ 傳于李敬養曰:“五軍射講時, 十二朔都居首都監哨官梁廷楫·車光輪、禁衛營哨官宋光錄·李再復、御營廳哨官方處行·把摠李延喆、守禦廳哨官韓載範、摠戎廳哨官朴尙禧, 各帿弓一張。 守禦哨官李弘秀, 箭竹五十介, 以內下者賜給。”

③ 『승정원일기』 정조 5년 12월 24일

備忘記:“今辛丑宣傳官射陣, 射, 則雖不如例設行, 而陣, 則旣依事目爲之, 宜有賞罰。 陣居首宣傳官李儒敬, 一百三十四分, 奚特計劃爲最! 前後承傳, 勤勞甚著, 且聞再準瓜, 而以親年不得敍遷云, 今都政, 近地應遷歧調用。 之次宣傳官閔百履, 八十五分, 內下筒介一部賜給。 之次宣傳官李尙謙, 七十八分, 李晢, 六十九分, 李近胄, 六十六分, 李東善, 六十五分, 各內下箭竹五十箇賜給。 宣傳官李琦鉉等三十五人, 劃數不多, 竝勿論, 其中最居末人, 自本廳施罰。 如有往遞而應試次數未準者, 不可以居末論, 準次而劃少者, 施罰事, 分付該廳。 每歲末, 五營堂上、堂下將官射講年例計劃, 則旣未逐朔設行, 書啓論賞一節, 今番姑令置之事, 分付各營。”

제5편 兩班의 懲罰

제1장 조선시대의 推考

[주석-2]

『태조실록』 4년 2월 19일(계미)

無緣故巡綽不到員人, 令監巡節制使報府, 推考論罪, 輕者還職, 重者啓聞, 罷職充軍。 ……路間相逢, 卑者先下馬, 隔一位高者下馬, 不下馬任意違者, 推考論罪。

[주석-3]

① 『태종실록』 7년 1월 19일(갑술)

京外冗費, 備細推考, 竝皆減損。

② 『태종실록』 15년 3월 8일(병오)

各道節制使營及各鎭前例月課、界首官月課數目, 推考減省。

③ 『세종실록』 5년 7월 13일(신묘)

鷹人仇之善, 行移推考, 實是獨子。

[주석-6]

『經國大典』 「刑典」 〈囚禁〉

杖以上, 囚禁, 文·武官及內侍府、士族婦女、僧人, 啓聞囚禁。【……凡不囚者, 公緘推問, 七品以下官及僧人, 直推。】

[주석-7]

『續大典』 「刑典」 〈推斷〉

凡京、外官推考, 各其司直捧公緘照律, 始啓。【奉傳旨推考, 則勿拘傳旨, 須原情取招。 ○ 凡推考緘答, 在京官人, 三度抗拒後, 收職牒進來推考, 又不遲晩, 則啓請刑推; 外邑守令, 三度抗拒, 則啓請刑推, 竝移義禁府處置。】

[주석-8]

① 『세종실록』 12년 6월 1일(경오)

故監察李叔援妻權氏與叔援兄伯撰爭家舍、奴婢, 憲府, 初以公緘劾權氏【以書劾問, 謂之公緘。】

② 『雅言覺非』 「推考」

我朝問備之法, 百官凡有差失, 臺官必以書牘問難, 謂之緘辭, 被者, 亦以書牘備列【備陳其事情。】, 或示屈伏, 或自暴明, 謂之緘答【見僿說。】, 此之謂推考。

③ 『宋子大全』 「隨箚」

對緘。【供對緘辭。 蓋特命推考, 而令依爰辭例供對, 謂之緘辭。】

[주석-9]

『태조실록』 6년 9월 19일(기사)

都評議使司上言:“憲司劾六品以上官, 雖笞罪, 必收職牒, 實爲前朝弊法。 乞依朝廷律文‘凡內外大小軍民、衙門官吏犯公罪該笞者, 官收贖; 凡文官犯私罪笞四十以下, 附過還職, 笞五十者, 解見任別敍。’之律, 六品以上員所犯罪狀, 準備推考, 以罪狀輕重, 杖以上罪, 申聞收謝牒鞫問; 笞罪, 不許收職牒, 以公緘問備, 罪狀、緣由具錄, 呈使司, 量罪移文巡軍, 決笞還任。” 上從之。

[주석-10]

① 『세종실록』 7년 2월 29일(기사)

上曰:“……予納二人公緘答通而覽之, 沈涓之答, 固可憎也, 臺長亦不無失。 方涓之請罪分臺書吏也, 念祖欲避嫌, 臺長等止之曰‘小小事, 何嫌!’ 累日後更生計較, 問備於念祖, 其間必有異意。 前日之事, 雖十呈辭, 予欲不受, 今此事, 不無阿曲, 乃許辭職。 且臺長何以知晩石之犯染乎! 雖犯染, 爲淸齋之監何妨, 亦於淸齋者何損! 監察等以如此疑事咎晩石, 又於問備之際, 反辱臺長, 非也。”

② 『성종실록』 4년 6월 14일(계유)

傳曰:“……法司公緘, 隨問隨答可也, 不可以罪人議臺官也。 吳伯昌若欲發明己愆, 而羞與立朝, 則辭職宜矣, 將匿名書啓達, 亦未爲得也。 以此科斷, 何如?” ……

申叔舟書啓曰:“伯昌, 以不的實之事, 指言大司諫成俊所爲, 成俊, 以不的實張榜之事, 乃於坐中公然曰‘吳伯昌父子所爲。’ 且憲府問備時, 不恭太甚, 皆不得無罪。 竝以時推論斷, 何如?”

③ 『성종실록』 8년 1월 26일(을축)

司諫院大司諫崔漢禎上疏曰:“……臣等按金永銖初鞫文案, 李從生公緘答通之辭曰‘……夫明澮初簡在於十二日, 從生之答在於十五日, 此往彼來, 日期未迫, 是從生見簡明矣。 不然, 問備之際, 從生何遽曰‘以明澮之書而移之!’”

[주석-11]

『세종실록』 1년 3월 6일(경술)

敎旨:“凡朝官犯罪者, 刑曹、憲府劾問不承, 則輒請追身鞫問, 雖罪至於笞, 猶不還其告身。 自今三品以下辭證明白而不承者, 除十惡外, 勿收告身, 依對訟人例, 親問劾實後, 仍取公緘答通論斷, 以爲恒式。”

[주석-12]

『세종실록』 4년 12월 21일(갑진)

傳旨于刑曹、司憲府曰:“三品以下犯罪被劾而不直答通者, 輒收職牒, 親問閱實, 雖笞罪, 不還職牒, 未便。 今後, 證佐明白律該笞、杖以上而不輸情以對者, 除十惡外, 勿收職牒, 以訟人例, 親問閱實後, 公緘問備施行。”

禮曹據憲府移文詳定以啓云:“大司憲以下齊坐, 則三品以下六品以上員, 令坐廳上, 大司憲以下仍坐本座; 執義以下齊坐, 則亦於廳上許座, 執義以下下座劾問。” 從之。

[주석-13]

『세종실록』 12년 6월 1일(경오)

[주석-14]

『세종실록』 13년 11월 4일(을축)

傳旨司憲府:“三品以下犯罪者, 除十惡外, 勿收職牒, 依訟者例, 令坐廳上親問後, 公緘劾問, 已曾立法。 今刑曹、司憲府務欲速決, 犯罪朝士及辭連者三品以下六品以上, 竝坐之庭中, 使吏典、使令陵辱詰問, 非徒有違於法, 殊失待朝士之意。 自今犯罪朝士, 公緘劾問, 以爲恒式。”

[주석-15]

① 『단종실록』 1년 2월 22일(기유)

正言李仁全啓曰:“山陵提調、郞廳, 憲府, 只用公緘問之, 則恐相修飾, 請下義禁府。”

② 『단종실록』 2년 6월 17일(무술)

刑曹都官啓曰:“學生沈中倫、知中樞院事南景祐, 各以奴婢相爭, 訴延昌尉於本司。 本司, 自二月至六月督令對訟, 非唯不使人對訟, 雖以公緘問其緣由, 亦不答之, 分揀決折爲難, 請移他司。”

③ 『예종실록』 1년 6월 18일(경오)

司憲府啓:“通事黃中等, 以明使之言, 請加迎接都監官員資, 今, 以公緘問之, 皆固諱不承。 請依訟者例, 拿來鞫之。”

[주석-16]

① 『세종실록』 16년 6월 30일(을해)

刑曹啓:“以邊氏告狀及朴葵公緘答通觀之, ……” ……

喜等啓曰:“下司憲府推覈, 若干國家, 則邊氏幷推。”

崔閏德等啓曰:“下義禁府推覈, 非關係, 則只論告官赦前事及卑幼陵尊長之罪。” 乃下義禁府推覈以啓。

② 『세종실록』 21년 10월 14일(기축)

掌令鄭之澹啓:“權踶以謂‘聃自爲契券, 許先妻之女。’ 淵以謂‘爲此者, 必有其由, 非聃之本意。’ 以此相詰, 皆不以實對, 本府難以公緘往復劾問得情也。 請下義禁府, 置對覈實。” 上不允, 姑令本府進權聰親問, 以覈是非。

③ 『세종실록』 21년 10월 20일(을미)

掌令鄭之澹啓:“……本府之法, 但以公緘往復劾問而已, 得情爲難, 請下義禁府對問。” 上命承政院, 撮三人公緘答通之辭以啓。

[주석-17]

『세조실록』 8년 4월 17일(임오)

一, 水陸將帥及守令、萬戶、察訪等貪墨虐民之事, 但巡行諸邑不得盡知, 或至閭閻咨訪, 或遣衙前聞見, 如有犯者, 三品以下, 依本府訟者例句聞<→問>, 堂上官以上用公緘覈問, 辭證明白而不服者, 三品以下收告身囚鞫, 堂上官以上啓達取旨, 辭連人有不輸情者, 隨卽杖訊。

[주석-18]

『經國大典』 「刑典」 〈囚禁〉

杖以上, 囚禁。 文·武官及內侍府、士族婦女、僧人, 啓聞囚禁【如司饔院、掖庭署之類一應入番者同。】, 犯死罪者, 先囚後啓。

[주석-19]

『經國大典』 「刑典」 〈囚禁〉

兵曹、本曹、漢城府、司憲府、承政院、掌隷院、宗簿寺、觀察使、守令外, 移本曹囚之。

[주석-20]

『經國大典』 「刑典」 〈囚禁〉

凡不囚者, 公緘推問, 七品以下官及僧人, 直推。

[주석-21]

『승정원일기』 인조 13년 1월 4일

行大司憲趙翼、執義兪省曾、掌令尹烇、持平洪命一·李海昌啓曰:“凡推考之事, 下人, 則刑曹主之, 朝官, 則本府主之, 非但特命推考及自下啓請蒙允者, 當推問, 或公事場應推者, 不必煩於啓聞, 則自本府直發公緘推問, 觀其緘辭, 或啓達, 或自本府處置, 乃流來舊規也。 頃日, 趙邦輔之事, 旣有備局移文‘以嘉善之秩, 見崇品隔等之官, 公然掠過, 不爲避馬, 其陵躐之失, 不可不正。’ 而在於事體, 應推無疑, 不必啓請。 故依舊例, 直發公緘, 取其緘辭以啓矣, 乃有‘前例公事, 覓入。’之敎。 本府所藏文書年月稍遠者, 皆亡之, 只有年歲來文書, 故所得數丈, 皆堂下官推考公事矣。 及承‘覓入公事, 皆非宰臣, 更爲覓入。’之敎, 復爲搜覓, 則嘉善官本府推考緘答公事, 有二丈, 而皆自本府分揀, 不爲入啓。 以此觀之, 則宰臣, 本府推考, 竊恐前例, 則【六字缺。】『大典』〈囚禁〉條, ‘杖以上, 囚禁。’註云‘凡不<+囚者公緘推>問, 七品以下, 直推。’ 其意, 蓋謂‘凡推考者, 杖罪以上, 皆囚禁以問, 此, 則以下人言也。 朝官, 則不囚, 故公緘推問, 而七品以下, 官卑, 故不爲緘問而直使進來以問也。’ 以此觀之, 則六品以上緘問, 則不分高下, 皆當緘問, 旣當緘問, 則似無啓下與本府推考之別也。 第再下‘前例覓入。’之敎, 竊恐聖意以臣等爲創開無前之事, 臣等何敢自以爲是而晏然仍冒乎! 請命遞斥臣等之職。”

[주석-22]

『중종실록』 10년 8월 5일(기미)

傳曰:“國家待大臣至重, 故若關係大事, 則推之矣, 其餘小小待罪之事, 則皆令勿待罪者, 以其重待大臣也。 頃者, 諫院以爲‘監司之受委方面者, 大事則已矣, 其如小失, 不可皆推。’云, 是, 亦以待大臣爲重而然也。 常時如三公, 則啓而推之, 輔國崇祿以下, 則不啓而直推, 乃憲府之例也。 若關係事, 則當推矣, 只問備而已, 則不必皆出公緘推之, 是意當斟酌處之, 可也。 予非以憲府推其不當推之人也, 又非仍有所失而然也, 但近多有直推大臣之事, 欲使憲府知此意也。”

[주석-23]

① 『성종실록』 21년 5월 16일(정묘)

今士大夫有犯, 該司公緘問備, 雖入徒杖, 例必贖之, 待士之禮, 可謂厚矣。

② 『중종실록』 2년 윤1월 6일(경술)

憲府啓曰:“兼宣傳官朴良, 乃朴永文後室之子, 永文後妻, 卽黃孝源妾女子。 庶賤不宜授東、西班之職, 兵曹必用情擬望。 判書以下, 則本府當出公緘推問, 兼判書, 請竝推問。”

③ 『중종실록』 7년 8월 11일(임자)

漢城府久不折給, 故本府公緘問備。

④ 『중종실록』 31년 5월 17일(신미)

憲府啓曰:“……三陟生牛屠殺事, 至爲駭愕。 亦當先罷, 而但考其年月, 則前府事鄭允謙時事, 故府方出緘推考。”

[주석-24]

『雅言覺非』 「推考」

推考者, 推覈以考驗也; 謂之問備者, 臺官有問難, 被者有備列也。 大明之制, 有揭帖問難, 卽官師相規之意【揭帖見諸文集。】。 我朝問備之法, 百官凡有差失, 臺官必以書牘問難, 謂之緘辭, 被者, 亦以書牘備列【備陳其事情。】, 或示屈伏, 或自暴明, 謂之緘答【見僿說。】, 此之謂推考。 今所謂推考, 空言而已, 其重者, 別有緘辭推考【如古例。】, 其實推考必緘辭, 不緘辭, 非推考。

[주석-25]

① 『중종실록』 2년 4월 1일(갑술)

憲府又啓曰:“閔懷發事干皆服, 而蔑視法司, 不承緘問, 請收職牒推考。”

② 『중종실록』 5년 2월 20일(병오)

左議政柳順汀、右議政成希顔啓曰:“同副承旨金世弼, 被推憲府, 將至於收職牒進來推考, 未便。 前日李思鈞、安處誠, 被推于憲府, 其時, 以爲經筵官, 不可進來推之。 今, 世弼, 雜處於吏卒之間而推之, 若還本職, 則亦甚未便。 令義禁府推之, 何如? 不得已推于憲府, 則遞本職, 何如?”

傳曰:“金世弼與洪彦國隔壁而居, 彦國所犯, 謄播於士林已久, 而世弼答以不知, 故臺諫論啓收職牒推考。 非徒世弼, 後有推考經筵官之事, 則援以爲例。 雖經筵官, 罪當收職牒推考, 則豈可以收職牒爲慮而勿推乎! 若爲收職牒推考, 而遽遞其職於是非未顯之前, 亦爲難矣。 今日宰相、臺諫, 齊會闕庭, 同議歸一, 可也。”

臺諫等啓曰:“雖經筵官, 罪重則不可不進來, 亦不可以收職牒遽遞其職, 當觀一時罪之輕重處之。”

金壽童等啓:“大抵朝官有罪, 囚于禁府, 此尊待士大夫之良法也。 凡參外官, 皆進來推考, 而如翰林、弘文館官員, 例出緘問, 爲經筵與史官也。 然經筵官罪重, 則不可不推, 亦不可以進來推考遽遞其職。 觀罪之輕重而處之, 不可輕易立法也。” 依允。

③ 『중종실록』 7년 2월 16일(신묘)

司憲府啓:“知製敎黃㻶製柳順汀辭職不允批答, 詆毁公論, 巧飾製述, 眩惑上聽, 阿媚大臣明白, 而以公緘問之, 故抗拒不服, 請收職牒進來推考。”

④ 『중종실록』 23년 11월 15일(계축)

司憲府啓目云:“南調元, 以有識朝官, 非徒天科碧玉, 往來恣淫無所忌憚也。 天科洛陽仙, 亦率畜家內, 至於生子。 緘問亂分敗義之事, 而抗拒不承, 至爲不當。 收職牒進來推考, 何如?”

[주석-26]

① 『성종실록』 14년 1월 4일(정유)

然不必進來推考, 然後定罪也。

② 『중종실록』 4년 8월 23일(계미)

諫院又啓曰:‘安處誠、李思鈞等, 法司以進來推考入啓, 依允。 弘文館、臺諫, 以經幄、侍從之臣, 自古無進來推考之法。’

③ 『受敎輯錄』 「刑典」 〈推斷〉

在京朝官三度抗拒後, 收職牒進來推考。

④ 『續大典』 「刑典」 〈推斷〉

凡推考緘答, 在京官人三度抗拒後, 收職牒進來推考。

⑤ 『典律通補』 「刑典」 〈推斷〉

緘答, 在京官三度抗拒後, 收職牒進來推考。

[주석-27]

『중종실록』 중종 23년 2월 23일(을축)

下司憲府公事曰:“周世鵬答通之辭, 不爲恭順, 姑勿進來, 而判付曰‘法司奉傳旨推考事, 所當恭順答通, 而十四日旣云入番, 而憚於被推, 以「垂至死域。」 勃慢答通。 以此辭緣, 其幷推考。’ 近來, 年少之人, 多有勃慢驕縱之習, 雖法司所推之事, 例爲抗拒不服, 至爲不當。 故如是判付, 此意, 亦幷言于城上所。”

[주석-28]

『중종실록』 23년 2월 29일(신미)

臺諫啓前事, 憲府又啓曰:“修撰周世鵬, 前以參試官擬望, 而稱病不來, 令本府推考。 而其後, 以公緘勃慢答通事, 更爲判下, 而命推本府, 又出公緘, 則弘文館書吏來言‘病勢苦極, 言語不通, 不省人事, 故未得答通。’云。 更令催促答通, 則其奴子, 又以此意呈所志。 若他員, 則可以令進來, 而看審其病也。 此, 則乃侍從, 司中看審其病勢, 無前例, 故不果爲也。 以此判下已久, 而至今未得推啓, 至爲未安。 故此意, 敢啓達矣。” ……

傳曰:“周世鵬事, 前日緘答云‘垂至死域。’ 而今云‘言語不通。’ 以此見之, 前日緘辭, 似非不實也。 然司憲府再三問之, 病若不至於言語不通, 而如此云, 不爲答通, 則尤爲不可。 此人, 乃侍從, 而且非參外官, 果不可進來而審病也。 前者秩高之人稱病, 則發遣醫員而診病矣。 其遣兩醫司醫員診病以啓, 可也。”

[주석-29]

① 『중종실록』 2년 3월 27일(경오)

傳曰:“造船事, 依所啓。 吳舜衡、玄健遞差, 崔有井拿來。 閔懷發, 朝旣承命而出, 故其言如是, 行公推考。 餘皆不允。”

② 『중종실록』 4년 3월 7일(기해)

傳曰:“忠贊衛金銀孫, 原從親功臣, 不當項鎖, 而憲府不詳察, 項鎖, 何也? 且旣以項鎖啓之, 旋又解鎖, 其可乎! 凡人不可不知國憲, 況法司乎! 其令司諫院行公推考。”

[주석-30]

① 『성종실록』 21년 5월 16일(정묘)

凡臺諫被本府公緘, 例當遞差。

② 『중종실록』 12년 11월 5일(정축)

憲府又啓:“監察之於本府爲下官。 本府, 以禮貌相遇, 甚峻截, 故次次祗迎。 今日執義入府時, 監察專不祇迎, 本府已出公緘。 常時本府公緘, 則例不得在職。 監察十二員被推, 請速遞差。”

答曰:“監察等被本府推考, 勢不得在職。 可遞也。 餘皆不允。”

③ 『중종실록』 23년 11월 2일(경자)

任方面之人, 不可以一事之失遽遞, 行公推考, 可也。

④ 『숙종실록』 10년 9월 11일(갑술)

臺閣之帶推行公, 蓋慮數遞, 而變通之後, 牌不進尙紛紜。

⑤ 『영조실록』 3년 7월 16일(경오)

祖宗朝, 臺諫被推, 則遞職, 中年以數遞改爲帶推行公之例。

[주석-31]

① 『중종실록』 16년 10월 17일(을미)

漢城府該官及禁府該官, 囚禁推考, 禁府及漢城府堂上, 行公推考爲當。

② 『중종실록』 28년 8월 20일(경인)

傳于政院曰:“一應世子擧動, 侍講院專掌爲之。 輔德以下官, 皆以法司行公推考, 掌務官, 則詔獄推考, 可也。 承政院雖曰催促, 自朝預先督促, 可也, 而至晩太遲, 然後催促, 亦非矣。 色承旨行公推考, 禮曹當該官吏, 亦行公推之, 可也。”

③ 『광해군일기』 2년 4월 6일

政院啓曰:“今日祔太廟習儀時, 不可無禮儀使, 而禮曹堂上, 方以罷職論啓, 不得出仕。 且臣等皆被推考, 憲府行公之緘未到之前, 進參未安。 大禮臨迫, 習儀, 何以爲之?”

答曰:“大禮已迫, 習儀不可進退。 禮曹及政院勿拘常規, 竝爲行公進參。”

[주석-32]

『효종실록』 2년 6월 3일(무신)

❶ 上曰:“國家舊例, 推考甚嚴, 有禁府推考之規云。 然近來被推者, 視爲尋常, 帶推行公, 少無警惕之心, 憲府之官久不開坐, 以致畢推之未易, 事極寒心矣。”

工曹判書李厚源曰:“推考傳旨, 只書下字, 空其下而不書某衙門, 自上書塡禁府字, 則就拿, 此,  所謂禁推。 且行公推考及口傳政事【有忙急差除, 則未遑開政, 政官會議備望, 直送于政院, 謂之口傳政事。】, 非古也, 皆壬辰後事也。”

上曰:“推考傳旨, 依古例不書行公, 只書下字, 空其衙門, 以竢予裁處, 而自今定爲令式, 使被推者有所警憚。 外方之官, 則曠務可慮, 仍前行公, 可矣。 且令憲府逐日開坐, 依六曹例, 錄其坐不坐, 每於朔末書啓。”

❷ 都承旨趙啓遠啓曰:“推考傳旨中, 去行公二字, 則諸司職務必多稽滯。 憲府逐日開坐一款, 申飭擧行, 行公二字, 則仍用近例, 而只不書某衙門於下字之下, 似或宜當矣。” 答曰:“更思之, 則果有曠職之慮。 行公, 則仍書之。”

[주석-33]

『중종실록』 33년 2월 24일(무진)

憲府啓曰:“右參贊成世昌、戶曹參判李龜齡, 本月十八日武藝都試開場時, 以都摠府堂上不參推考事, 已奉傳旨, 緘問未畢, 慢忽傳旨, 遽卽受由出歸, 殊無臣子敬畏之意, 請罷。 ……”

傳曰:“成世昌、李龜齡等事, 則拜掃不得已行之於寒食, 而寒食旣迫, 且其推考行公而緘問者, 故不及料度而下歸矣。 若罷職, 則過重, 秪以緘問未畢受由出歸辭緣推考, 可也。”

[주석-34]

『중종실록』 39년 2월 19일(무자)

傳曰:“自古臺諫, 有不待發落而去, 或推考, 或遞差。 此臺官, 則其情不可知, 必以日暮故徑去也。 然失其臺官之體, 遞差, 可也。 明日召臺官言之曰‘權勿所啓「韓澍勿遞。」之意, 於予意亦然。 但不待命而去, 失臺官之體, 故遞之矣。’”

[주석-35]

『명종실록』 4년 3월 25일(을미)

憲府啓曰:“凡於經筵, 必備兩司, 其意深矣。 未聞諫官獨入而無臺官臺官獨入而無諫官者, 是臺諫一體, 固不可偏廢也。 今日朝講, 本府之員, 旣入閤門而退, 非徒有妨於事體, 將恐後弊之無窮。 承旨李世璋, 不待臺官之進, 座目單子<經→徑>自入啓, 大失出納惟允之意。 司諫沈逢源, 不顧事體, 終無一言, 獨自入侍, 殊失一體之義。 請竝罷職以杜後弊。”

答曰:“罷職過重, 承旨推考, 司諫遞差。”

[주석-36]

『명종실록』 12년 12월 17일(병신)

諫院啓曰:“今者, 政院, 以本院所啓有未便之語【指出母之言。】, 不問于院, 直啓付標, 是不有言官也, 所係非輕。 其日同議承旨等【安瑋、李戡。】, 請竝遞差。”

答曰:“計後弊啓之, 其意非不可也。 然承旨等未及察之事, 豈至於遞! 只推考。”

[주석-37]

① 『명종실록』 1년 1월 3일(신유)

憲府啓曰:“凡進上, 自有定數, 下不可擅爲加減以貽民弊。 平安道節度使李光軾, 封進無例之物, 非徒害及於民, 亦有後日之弊, 該曹請推, 已蒙兪允。 政院, 則奉行而已, 任情阻當, 啓請勿推, 大失出納惟允之義。 請色承旨金益壽罷職, 都承旨崔演推考。”

② 『명종실록』 2년 3월 15일(병인)

答曰:“宋麒壽等功臣事, 雖非大關之功, 居喉舌出納之地, 若有大事, 則例必隨參, 故其時議定之事, 何爲不可乎! 不須改之。 宋世珩、李潤慶事, 自上其所失, 不可知也。 宰相之人, 罷職似過, 故不允。 申秀涇, 不無其功, 故大臣啓而錄之。 觀此啓辭, 罪之當矣。 然已罷其職, 不須遠竄。 承傳色, 適以戶曹公事出納之際, 未卽出去, 推考則可也, 罷職過重, 故不允。”

③ 『선조실록』 11년 4월 25일(병오)

司憲府啓:“兩司啓辭注書換書入啓。 請注書及色承旨罷職, 同參承旨、翰林推考。 鏡城判官閔忠男, 前爲平安評事時, 多有失儀之事, 請命遞差。”

答曰:“注書、色承旨可遞, 同參承旨、翰林推考, 閔忠男遞事, 依啓。”

④ 『선조실록』 28년 2월 20일(계해)

上曰:“罷職不敍, 不可爲。 左尹巳爲推考, 豈可至於罷職乎!”

熙緖曰:“啓覆時, 例取前後狀啓, 以備査勘, 昨日啓覆, 踈漏莫甚。 禁府色郞, 不能任職, 當爲罷職。 豈但推考而止乎!” 上曰:“罷職過重。”

[주석-38]

① 『명종실록』 18년 8월 14일(경신)

答曰:“吏曹色郞廳罷職, 如啓。 都承旨不必遞差, 只推考; 吏曹堂上, 亦推考。”

② 『명종실록』 20년 5월 15일(경술)

憲府啓曰:“賊僧普雨, 罪通天地, 臺諫交章, 韋布抗疏, 至於大臣反覆懇請者, 誠以賊雨惡極罪大, 不可一日容於覆載之間, 必回天聽而後已。 削去僧職, 何有於誅惡, 而政院捧承傳, 汲汲然如恐不及, 有若已定之事, 致誤重大, 機關所係非輕。 請色承旨罷職, 都承旨遞差。”【當初削職之命, 下于大臣, 大臣, 以卽捧承傳之意, 諭于啓賢, 故啓賢從之。 任敷奏復逆之責者, 不揆事例, 而妄從大臣之言, 烏得無罪!】

答曰:“政院旣承削職之命, 則卽捧承傳, 予未知其非也, 只推考。”

③ 『선조실록』 7년 12월 22일(임술)

憲府, 以十七日上聞慈殿之未寧, 亟欲往問安, 政院, 以臺諫未備, 三啓而止之, 甚爲無謂, 請其日承旨盡遞。 上命只推考。

④ 『선조실록』 27년 2월 22일(신미)

傳曰:“禁府郞廳命罷矣, 罷職未穩, 只推考之意, 言于臺諫。”

[주석-39]

① 『승정원일기』 인조 3년 7월 17일

臣等卽接本道監司狀啓, 則乃以‘別無可問之事, 不得推考。’爲言。 情犯輕重間, 公緘問備以待朝廷處置, 可也, 而徑先放解, 有違格例。 請命推考。

② 『승정원일기』 효종 5년 4월 3일

府啓:“臣等將統制使黃瀗不法罪狀, 累日論列, 而兪音尙<闇→閟>, 只下推考之命, 臣等竊惑焉。 治贓之法, 自有其律, 循例問備, 斷無是理。

[주석-40]

『선조수정실록』 8년 8월 1일(병인)

正言趙瑗啓曰:“推考者, 照以笞、杖之律, 乃所以治庶官, 不可以此施之大臣。……” ……

珥曰:“……所謂推考, 乃有司詰問照律, 是, 督察庶官之法, 非所以待大臣也。”

[주석-41]

『선조실록』 27년 4월 4일(임자)

咸鏡道觀察使尹卓然馳啓:“……兵使崔湖, 以常法言之, 則卽當拿來推鞫定罪, 而但當此搶攘待變之際, 遞易主將, 恐有踈虞。 姑貸其罪, 從重推考, 隨後處置, 而南道防備, 夏節爲緊。”

[주석-42]

① 『광해군일기』 5년 6월 13일(경자)

王曰:“承傳色崔彦恂, 亦爲罪人拿來, 承命進去, 則所當急急督出, 而乃敢以㼁乳母及香介出闕事, 徑先來啓, 極爲非矣。 從重推考。”

② 『광해군일기』 6년 7월 2일(임자)

戶曹啓曰:“……南原前府使韓謙罷職已久, 而今朔供上紙, 前期成貼, 預授防納人, 極爲無謂。 全州、錦山、礪山、鎭安、雲峯、高山、龍潭、龍安、臨陂、沃溝、咸悅十三官守令, 皆不以本色上納。 請竝爲推考, 其中韓謙從重推考, 以警其餘。”

[주석-43]

『중종실록』 29년 11월 22일(갑신)

執義柳世麟、掌令黃琦、持平權應昌啓曰:“義禁府堂上推考未畢, 而昨日政, 李思鈞, 注擬於吏曹判書之望, 金安老, 又入右相之望, 已下批。 常時被推人, 則憲府當移報吏、兵曹, 而昨日, 則以昨昨政已移報, 故更不報也。 雖不更報, 銓曹若不見畢推關字, 則當不自注擬矣, 而乃爾, 非矣。 然而臣等不能詳察, 更移文, 待罪。”

答曰:“李思鈞, 注擬於吏曹判書, 而未授, 金安老, 則已下批於右相矣。 安老, 大臣, 不可遲滯, 故下批矣。 常時推考不緊, 所任至重, 則有時乎下批矣。 吏曹, 則忘却爲之矣, 憲府, 則已一移報矣, 勿待罪。”

[주석-44]

『승정원일기』 효종 2년 6월 13일

❶ 義禁府啓曰:“禁推之擧與拿問之罪, 不無輕重之別, 且自推緘入啓時, 本無請刑之規, 故今此郭天成、李基祚等四人原情末端, 只以上裁啓稟, 而事係新規, 敢啓。”

傳曰:“知道。 凡於推考之規, 三度抗拒遲晩, 直爲照斷等事, 亦非一二, 商議稟處定式, 可也。”

❷ 又啓曰:“‘凡推考之規, 三度抗拒遲晩, 直爲照斷等事, 亦非一二, 商議稟處定式, 可也。’事, 傳敎矣。 此擧, 雖是舊例, 始行於久廢之餘, 有同新規, 節節難便。 臣等旣無意見, 且昧前事, 此等變通, 實難輕議, 然旣承下敎, 敢陳淺見。 常時推考, 則被推之人, 在家緘答, 故三度抗拒後, 乃有收職牒進來官庭更推之擧。 而禁推, 則不然, 本府開坐捧招, 故雖有抗拒者, 勢難留置元辭而更推, 啓稟後更推, 亦甚不便。 臣等之意, 抗拒之類, 則勿拘爵秩高下, 竝與其二品以上遲晩者, 而啓稟裁處, 堂上以下遲晩之類, 則直爲照律入啓, 則不違乎常時推勘之規, 而自下不敢擅定。 禁推人拿問之事, 旣無明白可據, 而本府當此久廢後始行之時, 不爲啓稟定奪, 輕先遽入囚單子, 群議皆以爲率爾云。 推考規例, 拿囚當否, 問于大臣處置, 何如?”

傳曰:“依啓。 禁推之規, 亂後, 不得與刑曹、憲府推考竝行者, 專爲自下不敢擅便其拿囚也。 非但足以推測而知, 耆舊之言, 亦非矇矓, 動於浮言, 至請議大臣, 殊涉未妥。 勿爲輕動奉行, 可也。”

[주석-45]

『승정원일기』 인조 13년 1월 4일

行大司憲趙翼、執義兪省曾、掌令尹烇、持平洪命一·李海昌啓曰:“凡推考之事, 下人, 則刑曹主之, 朝官, 則本府主之, 非但特命推考及自下啓請蒙允者, 當推問, 或公事場應推者, 不必煩於啓聞, 則自本府直發公緘推問, 觀其緘辭, 或啓達, 或自本府處置, 乃流來舊規也。 頃日, 趙邦輔之事, 旣有備局移文‘以嘉善之秩, 見崇品隔等之官, 公然掠過, 不爲避馬, 其陵躐之失, 不可不正。’ 而在於事體, 應推無疑, 不必啓請。 故依舊例, 直發公緘, 取其緘辭以啓矣, 乃有‘前例公事, 覓入。’之敎。 本府所藏文書年月稍遠者, 皆亡之, 只有年歲來文書, 故所得數丈, 皆堂下官推考公事矣。 及承‘覓入公事, 皆非宰臣, 更爲覓入。’之敎, 復爲搜覓, 則嘉善官本府推考緘答公事, 有二丈, 而皆自本府分揀, 不爲入啓。 以此觀之, 則宰臣, 本府推考, 竊恐前例, 則【六字缺。】『大典』〈囚禁〉條, ‘杖以上, 囚禁。’註云‘凡不<+囚者公緘推>問, 七品以下, 直推。’ 其意, 蓋謂‘凡推考者, 杖罪以上, 皆囚禁以問, 此, 則以下人言也。 朝官, 則不囚, 故公緘推問, 而七品以下, 官卑, 故不爲緘問而直使進來以問也。’ 以此觀之, 則六品以上緘問, 則不分高下, 皆當緘問, 旣當緘問, 則似無啓下與本府推考之別也。 第再下‘前例覓入。’之敎, 竊恐聖意以臣等爲創開無前之事, 臣等何敢自以爲是而晏然仍冒乎! 請命遞斥臣等之職。”

[주석-46]

『續大典』 「刑典」 〈推斷〉

凡京、外官推考, 各其司直捧公緘照律, 始啓。

[주석-47]

『典律通補』 「刑典」 〈推斷〉

京外官推考, 各其司直捧公緘照律, 始啓。【『續』 ○ 京, 則憲府; 外, 則本曹; 事係軍務者, 自節度使以下, 兵曹; 宗親, 則宗簿寺勘律。 若臺官, 則兩司互勘, 監察同。 『續』『補』】

[주석-48]

『銀臺便攷』 「刑房攷」 〈傳旨〉

閣臣推考, 下承政院; 宗臣推考, 下宗簿寺; 抄啓文臣推考, 下奎章閣; 憲臺及監察推考, 下司諫院; 諫臺推考, 下司憲府, 而誤付黃籤以下, 則微禀, 禁推, 直下義禁府。

[주석-49]

『銀臺條例』 「刑攷」 〈傳旨〉

禁推外凡推考, 下司憲府; 宗親, 下宗親府; 閣臣、儒臣, 下本院; 憲府官【監察否。】, 下司諫院。

[주석-50]

『大典通編』 「刑典」 〈推斷〉

宗親、儀賓、文·蔭·武正一品, 不得推考, 亦勿捧緘辭。

[주석-51]

『승정원일기』 정조 23년 5월 12일

爵賞、刑殺之下各司者, 傳敎書出後, 承旨抄出書下堂后, 注書細書摺貼, 啓下, 謂之流音傳旨; 注書又謄草踏印, 承旨具銜, 下該司, 謂之下音傳旨。

[주석-53]

『승정원일기』 숙종 4년 11월 27일

朴信圭啓曰:“以司憲府前掌令柳星三推考照律公事, 傳曰‘罪重罰輕, 此律是耶? 政院察啓。’事, 命下矣。 取考『大明律』〈囑托公事〉條云‘凡官吏、諸色人等, 曲法囑托公事者, 笞五十, 但囑卽坐。 當該官吏聽從者, 與同罪, 不從者, 不坐, 若事已施行者, 杖一百。’云, 而星三, 旣施笞罰, 當以杖一百照入, 而笞五十之罰, 果涉太輕矣。 臣初不覺察, 矇然捧入, 不勝惶恐。 此公事, 還出給之意, 敢啓。”

[주석-54]

『승정원일기』 영조 39년 5월 17일

上曰:“凡推考照律, 因其時下敎, 宜隨輕重, 其間亦不無或公或私者。 而近飭敎, 兩司照律, 皆以不應爲公律勘之, 事近文具, 於兩司律官, 則只知杖八十乎! 不可無飭。 勘律臺臣, 從重推考, 當該律官, 其涉無據, 令該曹以制書有違律勘處。 該房承旨, 矇然捧納, 其亦不察, 政院置律官之意, 焉在! 一體推考。”

[주석-55]

① 『선조수정실록』 8년 8월 1일(병인)

正言趙瑗啓曰:“推考者, 照以笞、杖之律, 乃所以治庶官, 不可以此施之大臣。……” ……

珥曰:“……所謂推考, 乃有司詰問照律, 是, 督察庶官之法, 非所以待大臣也。”

② 『승정원일기』 영조 50년 7월 8일

仁孫曰:“臺臣雖狂妄, 殿下何至是擧乎! 臣等亦欲仰達矣。 昔許曄之請推故相臣朴淳也, 先正臣文成公李珥以爲‘推考之律, 殆同照律決笞, 大臣, 雖可請罷削, 不可請推考。’ 先正之言旣如是, 而因臣等之無似, 見推於今日, 大壞朝體矣。”

[주석-56]

① 『승정원일기』 인조 7년 5월 26일

以刑曹朴東善乘轎推考照律, 傳曰:“此律, 是乎? 問于政院律官以啓。” 回啓大槪‘以奉香祝駕轎, 當爲照律, 而法無正條, 以祭享條犯法笞三十比用, 他無可擬之律。’云矣。

傳曰:“頃日睦大欽有身病, 無奉香之事, 而以奪告身照律。 今此朴東善所犯, 比於大欽, 則有重無輕, 只以笞三十照律, 殊極可怪矣。 罪同罰異, 若此之甚, 可謂公道掃如, 而私情大勝矣。 當該堂上、郞廳, 所當拿鞫, 今姑從重推考。 此公事, 還出給。”

② 『승정원일기』 인조 13년 9월 5일

“以兵曹拜陵時扈衛軍兵單子, 傳于具鳳瑞曰‘陵所扈衛軍兵, 亦令十一日結陣, 以除一分之弊事, 言于兵曹。’ 以李基祚付軍職望筒, 傳于申得淵曰‘李基祚無罷職之事乎? 問啓。’事, 傳敎矣。 問于兵曹, 則以爲‘李基祚前慶尙監司時, 以內醫院靑大竹瘦小黃乾事, 推考, 以私罪杖六十奪告身一等照律, 而功減一等, 判下矣。 應爲笞五十解見任別敍, 而當初該曹錯認爲罷職, 解見任時, 以罷職本差懸錄矣。 今始覺悟, 循例付軍職。’云矣。”

傳曰:“知道。 其時推考公事, 入之。”

③ 『승정원일기』 효종 3년 7월 6일

“以刑曹草記, 傳曰‘未結末前, 不爲行公之規, 自前有之乎? 察啓。’事, 命下矣。 前規有無, 臣不能詳知, 而旣曰行公推考, 則似無不爲行公之理, 故卽招刑曹下吏, 詰問其由, 答稱‘本曹堂上被推, 皆因公事場失誤之事, 故照律時, 每以公罪擬入矣。 今此柳檉誤照律時, 亦不過公場誤著, 而參議鄭攸照律時, 至以私罪奪告身擬入, 則只贖之命, 雖出於特恩, 而未結末之前, 罪同之判書、參判, 其何敢晏然行公!’云。 此, 似是實狀, 敢啓。”

傳曰:“事甚無據, 使之速爲行公, 毋得創出新規, 使之人人效則, 以致曠官之弊。”

[주석-57]

『大明律』 「刑律」 〈雜犯〉 不應爲

凡不應得爲而爲之者, 笞四十, 事理重者, 杖八十。

[주석-59]

『효종실록』 2년 6월 3일(무신)

上曰:“國家舊例, 推考甚嚴, 有禁府推考之規云。 然近來被推者, 視爲尋常, 帶推行公, 少無警惕之心, 憲府之官久不開坐, 以致畢推之未易, 事極寒心矣。”

[주석-60]

① 『승정원일기』 숙종 11년 9월 21일

備邊司啓曰:“吏曹啓辭‘因宋昌所啓, 上曰「前日變通之事, 雖未能記憶, 推考, 乃所以施罰, 而全無所礙, 事未妥當。 令該曹明日稟定。」事, 命下矣。 推考人員擬望時及歲抄時拘礙, 自是舊例, 而近來憲府備員開坐之時絶少, 一有推緘, 經數月未勘, 或至半歲, 而三司出入之人數少。 故自不得不破例擬望, 歲抄時亦然, 其弊, 全由於畢推之未易也。 今若一遵舊例, 而推緘之積滯, 不爲變通, 則實有所難行。 如欲變通, 不可不從本理會, 憲府之官, 雖未備員, 推考照律, 本非重事, 雖一員, 或於直房或臺廳, 使之照入, 憲府無行公之員, 則使政院啓達, 移送刑曹照勘, 如是, 則似無積滯之患。 歲抄、擬望之拘礙, 亦可如例, 而事係變通, 令廟堂稟處, 何如?’ 傳曰‘依爲之。’事, 命下矣。 近來推緘之積滯, 誠爲痼弊, 不可無變通之道, 而只令一員照入, 事體未妥, 似難創開無前之規。 至於捧傳旨之後, 憲府無行公之員, 過三十日未勘, 則移送刑曹照勘, 恐無所妨, 令政院臨時啓稟分付事, 定式施行, 何如?”

傳曰:“依爲之。”

② 『승정원일기』 숙종 11년 10월 1일

政院啓曰:“凡推考, 捧傳旨之後, 憲府無行公之員, 過三十日未勘, 則自本院啓稟, 移送刑曹照勘事, 頃因備局回啓, 旣已定式矣。 卽今憲府無故行公之員, 只有一人, 備員開坐, 其勢未易, 而推考過三十日照勘者, 多至七十餘張云。 此, 則依新定式, 爲先移送刑曹, 使之照勘, 何如?”

傳曰:“允。”

[주석-61]

『續大典』 「刑典」 〈推斷〉

司憲府推緘, 捧傳旨後過三十日未勘者, 移送本曹, 照勘。

[주석-62]

① 『승정원일기』 현종 3년 10월 18일

鄭榏啓曰:“憲府之官, 近甚未齊, 本府之不得開坐, 已至一朔。 非但許多推緘久未結末, 推考傳旨不得承受者, 至於十六度之多, 事甚未安。 掌令宋時喆, 卽爲牌招肅拜, 使之承受, 何如?”

② 『승정원일기』 현종 4년 10월 14일

府啓:“……凡推考傳旨, 自政院卽下本府, 然後方下啓下照勘, 得無窘滯之弊。 而今初一日以後, 已下推考傳旨, 多至十七度, 而至十二日, 不下於本府。 本府招問政院色吏之後, 姑無承受, 殊甚稽緩, 請當該承旨推考。”

[주석-63]

『승정원일기』 숙종 2년 2월 17일

上, 憲府推考蕩滌文書出示而敎之曰:“今雖頒赦, 推考不可混同蕩滌, 付標處仍存之意, 承旨聽予言書去。”

因下敎曰:“松【缺】斫伐處甚多, 殊無設官長養之意, 故使之推考矣。 今乃混【缺】於蕩滌中, 將無以飭勵監役輩, 此推考仍存。”

[주석-64]

① 『승정원일기』 숙종 12년 5월 25일

金載顯啓曰:“頒赦後, 凡干推考, 例皆蕩滌矣。 旣已承受之類, 則自各□□書入, 未及承受者, 十八張, 自本院依前例直爲蕩滌, 而其中靈山縣監柳長元推考, 則臺啓緘答間, 姑停, 故不爲爻周之意, 敢啓。”

② 『승정원일기』 숙종 16년 1월 22일

金聲久啓曰:“推考未承受傳旨八張, 依例自本院爻周之意, 敢啓。”

③ 『승정원일기』 숙종 37년 12월 16일

又啓曰:“時推竝爲蕩滌事, 下敎矣。 未承授推考傳旨八十八張, 自本院亦爲依例爻周之意, 敢啓。”

④ 『승정원일기』 숙종 39년 1월 10일

又啓曰:“旣已頒赦, 未承授推考傳旨二十一張, 自本院依例爻周之意, 敢啓。”

[주석-65]

『銀臺便攷』 「刑房攷」 〈傳旨〉

推考傳旨, 有特敎, 則承授, 無特敎, 則遇赦命爻周。

[주석-66]

『銀臺便攷』 「刑房攷」 〈緘辭〉

推考傳旨, 有承授特命, 則自本院, 憲臺, 請牌承授。

[주석-67]

『銀臺條例』 「刑攷」 〈傳旨〉

有特敎, 則承授; 未承授, 則遇赦, 命啓稟爻周。

[주석-68]

『승정원일기』 정조 10년 12월 21일

金魯永, 以司憲府言啓曰:“頒赦、百官加爲之事, 命下矣。 推考傳旨已承授未及照律者, 自臣府依例爻周之意, 敢啓。”

傳曰:“知道。”

[주석-69]

『迂書』 「論推考」

或曰:“我國問備之法, 似無益於實事, 而無此, 則亦無以申飭警勵, 存罷與否, 何如而可乎?”

答曰:“此不過依倣唐典推劾之制, 而唐制, 亦昉於六朝臺推矣。 然而雖襲名目, 元無其實。 今以三司出入者言之, 其遭推考, 不知其幾千百次。 我國百事, 無非文具, 而文具之中, 此尤特甚。 國軆之日卑, 紀綱之日紊, 實由於此等事矣。 欲做實政, 除之何疑!”

或曰:“中外臣僚, 或有所失, 則虛實之間, 不可不請其問備, 觀其緘辭而處之矣。”

答曰:“凡事據實論報可也, 何可以一毫未分明之事, 姑爲問備之請耶! 大則大罰, 小則小罰, 極微細則又不必論劾矣。 設或事軆間, 雖甚些少過失, 不可不全無言, 則只示其規戒之意於論列文字中, 亦足爲官師相規之軆, 何必爲無實問備之請哉! 推考, 旣是笞、杖之律, 則旣不可施之於微過, 徒加其名而不得用其律, 則無實甚矣。”

或曰:“朝家用罰, 自罷職以下不爲不少, 而此亦難施於微眚薄過。 如牌招不進、臨事錯誤之類, 若無推考之罰, 何以警責乎?”

答曰:“中國, 則自古正律之外, 元無推考, 其何以爲治耶! 畧小過而持大軆, 則正律自足爲政, 何用此苟簡之規哉! 且警責雖曰小事, 至於牌不進之類, 實涉蹇傲, 朝軆不嚴, 豈可但以無實之推考罪之乎! 奪俸之法, 最可施於此等之罪, 而我國有料無俸, 實爲慨然。 今若酌定京外官常廩元俸, 然後以罰俸之法行之於少過微眚, 則足爲警責之道矣。”

[주석-71]

① 『典律通補』 「刑典」 〈推斷〉

二罪俱發, 以重論, 罪等者, 從一科斷。【一罪先發已決, 餘罪後發, 其輕若等勿論, 重者更論, 通計前罪, 充後數。】

② 『大明律講解』 「名例律」 〈徒流人又犯罪〉

凡犯罪已發又犯罪者, 從重科斷。

【講】 謂‘已被告言, 未斷決, 又犯者, 以重論罪, 各等者, 從一科斷。’

③ 『大明律講解』 「名例律」 〈二罪俱發以重論〉

凡二罪以上俱發, 以重者論, 罪各等者, 從一科斷。

【講】 謂‘如甲先犯私借官物笞五十, 又犯把持行市杖八十, 一時被人告發, 卽從重罪, 杖八十科斷, 又如乙先犯別籍異財, 又犯逃避差役, 俱該杖一百, 當從一罪斷之。’

④ 『大明律講解』 「人命」 〈尊長爲人殺私和〉

若妻妾․子孫及子孫之婦、奴婢、雇工人被殺, 而祖父母、父母、家長私和者, 杖八十, 受財者, 計贓准竊盜論, 從重科斷。

【講曰】 從重科斷者, 謂‘各以私和及受財之罪相較, 或私和重於受財, 或受財重於私和, 各從重罪科之。’

⑤ 『승정원일기』 영조 5년 10월 3일

上曰:“……今見禁府照目, 西學訓導擅離直所, 照律笞五十、杖八十, 從重論八十。 此等微細處, 察之太甚, 非持大體之道也。”

[주석-72]

『명종실록』 7년 5월 26일(정미)

若多率衙眷, 乃接待私行之罪, 則皆是笞五十, 故於德種, 則舍笞五十私罪, 而從重, 以杖六十照之; 於鵠, 則舍笞五十私罪, 而從重, 以杖八十照之。

[주석-73]

『광해군일기』 6년 7월 2일(임자)

南原前府使韓謙, 罷職已久, 而今朔供上紙, 前期成貼, 預授防納人, 極爲無謂。 全州、錦山、礪山、鎭安、雲峯、高山、龍潭、龍安、臨陂、沃溝、咸悅十三官守令, 皆不以本色上納。 請竝爲推考, 其中韓謙從重推考, 以警其餘。” 從之。

[주석-74]

① 『續大典』 「兵典」 〈試取〉 能麽兒講

連三次不通者, 罷職; 二次不通, 推考; 一次不通, 罰直; 病不進, 與不通同。

② 『大典通編』 「兵典」 〈試取〉 能麽兒講

自一次至三次不通者, 從重推考; 五次, 越俸; 六次, 汰去。

[주석-75]

『승정원일기』 순조 21년 12월 10일

又啓目:“‘蔚山府車德寬獄事, 初檢實因之懸以拳手者, 語不成說, 大失獄體, 初檢官徐有儞從重推考, 何如?’ 判付內‘依允。’ 蔚山前府使徐有儞年六十九矣白等‘矣身, 昧於法例, 莫重實因, 不能詳錄, 致有問備之命, 惶恐遲晩。’云。 照律令是白乎矣, 檢律郭鎭手本內‘『大明律』不應爲條云「凡不應得爲而爲之, 事理重者, 杖八十。」 『大典通編』〈推斷〉條云「文·武官枉法受贓外笞、杖, 竝收贖。」’ 徐有儞罪狀, 右律施行, 何如?” 啓:“‘依允爲旀, 功減一等。’爲良如敎。”

[주석-76]

『大明律』 「刑律」 〈雜犯〉 不應爲

凡不應得爲而爲之者, 笞四十, 事理重者, 杖八十。

[주석-78]

『승정원일기』 영조 32년 1월 9일

令該曹緘辭推考, 其餘道臣, 竝從重推考。

[주석-79]

『승정원일기』 영조 4년 2월 25일

上曰:“欲以推考事分付, 而兩司入侍時, 每因怱遽, 未及下敎矣。 牌不進之弊, 近來益甚, 若爲緘答, 則將積至公車矣。 牌不進外, 特推及體例間推考, 宜有緘答, 而憲府不爲擧行。 我國赦令頻數, 故每歸蕩滌之科, 將焉用推考哉!”

泰億曰:“古規一推, 則例不得擬望, 故至今大政時, 猶有時推人竝擬啓辭, 且不得受祿矣。 今則不然, 未知自何時不拘此例矣, 而肅廟朝己丑年間朝參時, 臺臣, 以‘推法, 依前例申飭。’事, 啓稟蒙允, 而其時三司望有‘時推人竝擬。’之啓, 而亦不得受祿矣。 其後, 推去不得, 故有罰名而無其實矣。”

上曰:“今日兩司之臣, 竝入矣, 牌不進外, 特推及體例間諸推緘辭, 依例擧行, 可也。”

[주석-80]

『승정원일기』 영조 9년 10월 18일

德全曰:“近來事事, 皆歸文具。 以推考言之, 在前, 則必自憲府發緘, 受其緘答, 然後考律勘斷矣。 一自中間行公推考之規出, 而古例盡廢, 推考傳旨積於憲府, 而初無發緘之事, 作一休紙。 故只有推考之名而已, 事甚無實。 今若一用古法, 則誰有不遵行者! 如牌不進推考, 則一日或至二三, 難於一一受緘, 自歸於置之。 自今爲始, 自上特推及從重推考者, 則必使憲府發緘受答, 一切施行, 稍復古法, 何如?”

[주석-81]

『승정원일기』 영조 9년 10월 18일

上曰:“此, 誠如承宣所達矣。 然儻欲行此, 則耳目之臣, 尤有所難堪矣。 行公推考之法, 其意固好, 不然則朝廷將無行公之人矣。 至於推考, 則前日, 亦以依例緘答之意定式矣。”

德全曰:“旣有前日定奪, 以此意更加申飭, 何如?”

上曰:“申飭施行, 可也。”

[주석-82]

『승정원일기』 영조 9년 10월 21일

兪彦通曰:“十八日召對時, 右副承旨韓德全, 以自上特推及從重推考者, 一依古法, 必使憲府發緘受答之意, 有所稟定, 出於擧條矣。 蓋古法, 則緘答後行公, 故緘答等待之間, 職務曠廢, 後來以行公推考定式者, 蓋慮此弊矣。 今若一依古法發緘受答, 則緘答之前, 必不得行公, 曠職之弊, 亦甚可慮。 雖以卽今吏判事言之, 自上旣有特推之命, 若待其緘答, 則不可循例請牌, 豈無拘礙之端乎! 事多難便, 故敢達。”

上曰:“若等待緘答, 則朝無行公之人。 當初下敎, 非謂緘答後行公也。 措語特推及從重推考者, 一邊催促緘答, 一邊使之行公, 可也。”

[주석-84]

① 『승정원일기』 인조 13년 3월 24일

上曰:“政院承旨六員, 而如有推考, 則都承旨特推, 然則玉堂長官, 何可不罪!”

② 『승정원일기』 효종 1년 1월 24일

正言權大運啓曰:“今朝, 伏聞‘以黃海道停止歲抄專爲館軍事, 不卽分付之故, 因本道監司狀啓, 有兵曹當該堂上、郞廳特推之命。’云, 卽臣前任本曹郞官時事也。 被推之官, 決難仍冒言地, 請命遞斥臣職。”

③ 『승정원일기』 숙종 32년 1월 26일

政院啓曰:“兵曹判書兪得一、判義禁鄭載禧, 牌招不進, 推考傳旨, 今方捧入矣。 本兵事務久曠, 金吾罪囚積滯, 特敎之下, 又皆違牌, 事甚未安。 兵曹判書兪得一、判義禁鄭載禧, 明日待開門, 更爲牌招察任, 何如?”

④ 『숙종실록』 7년 9월 4일(계축)

上, 以不爲明査之狀, 殊甚可駭, 下特敎, 監司及推官, 竝推考。

⑤ 『숙종실록』 38년 11월 9일(무자)

吏曹判書李健命, 入京陳辭疏, 上賜優批。 又再違召命, 上下特敎推考, 健命始出仕。

[주석-85]

① 『승정원일기』 영조 7년 6월 23일

備忘記:“宗班官案之令吏曹修正, 粵在先朝自宗親府草記定式者。 而該曹諉以他事, 專不致察, 修正之事, 極爲疎忽, 已涉無謂。 而今, 以義原子考見, 展覽首尾, 則燁之兄弟, 尙今在案。 此, 豈難知<而→之>故哉! 極可駭也。 當該郞廳, 從重推考。”

② 『승정원일기』 영조 7년 6월 24일

申致雲啓曰:“昨, 以宗班官案修正不謹事, 吏曹郞廳, 有特敎推考之命矣。 ……”

[주석-86]

『승정원일기』 영조 7년 7월 8일

❶ 備忘記:“凡祭文, 承旨代押時相準, 獻官受香時亦相準, 蓋所以詳矣事也。 凡於修改時, 旣有移安, 則豈無還安, 而只憑守僕之言, 不爲詳問, 受香有追陪進之擧! 末梢草記, 其雖審, 當初率易, 宜有警飭。 當該獻官, 竝從重推考。”

❷ 辛亥七月初八日申時, 上御時敏堂。 ……文秀曰:“祝文, 已令陪進, 而極爲疎闊矣。 宗廟、永寧殿獻官, 旣以特敎推考, 而永禧殿獻官李橚, 亦難免不審之失, 一體推考, 何如?”

上曰:“依爲之。”【出擧條。】

[주석-87]

『승정원일기』 정조 6년 1월 5일

上曰:“大司諫全昧筵體, 合施問備矣。”

仍命書榻敎曰:“大司諫申應顯推考。”

應顯曰:“臣, 言議巽軟, 年紀衰邁, 本不合於淸朝耳目之任, 而及叨見職, 適値歲翻之時, 爲伸起居之禮, 章皇出肅, 今日朝參, 又不免冒沒入參, 所懷之際, 筵體生疎, 至勤特敎問備, 惶悚隕越, 益無所措。 其何可一刻仍冒於臺次乎! 請命遞斥臣職。”

上曰:“勿辭, 亦勿退待。”

鄭志儉曰:“大司諫申應顯避嫌之際, 自上特推, 誤以承宣請推爲奏, 不可無警, 推考, 何如?”

上曰:“依爲之。”【出擧條。】

應顯避嫌曰:“臣觸事昏憒, 特敎推考, 誤認以承宣請推, 避嫌之際, 顚錯以奏, 果煩承宣之請推。 其何可一刻仍冒於臺次乎! 請命遞斥臣職。”

上曰:“勿辭, 亦勿退待。”

上曰:“大司諫之奏事, 以此以彼, 大損臺體, 不可無示警矣。”

仍命書榻敎曰:“大司諫申應顯推考。”

應顯避嫌曰:“臣, 於今日入侍, 觸事憒憒, 荐被特敎問備之罰, 益增惶恧, 無所措躬。 其何可一刻仍冒於臺次乎! 請命遞斥臣職。”

上曰:“勿辭, 亦勿退<+待>。”

[주석-88]

① 『銀臺便攷』 「刑房攷」 〈緘辭〉

❶ 京畿監司外, 凡外官緘推, 刑曹擧行, 不捧傳旨。【京畿監司緘辭推考, 臺諫牌招。】

❷ 京職緘辭推考, 下司憲府, 捧傳旨啓下後, 憲臺幷卽牌招承授。【傳敎若有憲府緘推之命, 則依傳敎, 雖外官, 亦自憲府擧行。】

❸ 凡緘推, 臺諫備員, 然後擧行, 而承授, 則雖一員, 爲之。

❹ 緘推承授時, 未差臺諫, 開政差出啓辭。

② 『六典條例』 「刑典」 〈刑曹〉 考律司 律令

緘辭推考, 京, 則檢官與遞來守令前事被推人員, 自本曹卽啓照律, 外, 則觀察使以下, 發緘取招, 楷書作貼, 遲晚答緘, 自本曹粘連囘啓照律。

[주석-89]

『고종실록』 7년 11월 25일(병진)

又曰:“外官緘辭推考人之捧緘議律, 俱自秋曹行之者, 似是襲謬, 終欠事體。 請令義禁府擧行, 著爲定式, 何如?” 允之。

[주석-90]

『內閣日曆』 정조 5년 9월 30일

奎章閣直提學臣沈念祖、直提學臣鄭志儉、直閣臣金載瓉等謹啓爲推考事。 “乾隆四十六年九月十九日, 左承旨臣徐有防敬奉傳旨‘副司果李時秀當爲, 抄啓文臣試講時, 連二次居不, 依節目行公推考爲只爲, 下奎章閣爲良如敎。’等用良, 依節目發緘取招爲白有如乎。 節答通內, 副司果李時秀年三十七白等‘矣身, 誦讀不勤, 音義多錯, 莫重親臨試講連二次居不, 媿懍之極, 措躬無地。 傳旨內辭緣, 惶恐遲晚。’敎味白齊。 緘辭據照律令是白乎則, 檢律韓得良手本內‘副司果李時秀當爲推考, 依傳敎緘辭行公推考罪, 『大明律』〈不應爲〉條云「凡不應得爲而爲之者, 笞四十。」 『大典』〈推斷〉條云「文·武官犯枉法受贜外笞、杖, 竝收贖。」亦爲白有臥乎等用良。 李時秀段, 笞四十收贖, 公罪。’是白乎味手本是白良厼。 向前李時秀罪狀乙良, 右律以施行, 何如?”【李時秀十一代祖石亨, 佐理功臣, 非議親。】 乾隆四十六年九月二十日, 直提學臣沈·鄭、直閣臣金。

乾隆四十六年九月三十日, 奉敎:“‘倘益勤孜, 足補前愆, 今番段, 推考安徐爲遣, 答通乙良, 還給。’爲良如敎。”

[주석-91]

① 『銀臺便攷』 「刑房攷」 〈傳旨〉

閣臣推考, 下承政院; 宗臣推考, 下宗簿寺; 抄啓文臣推考, 下奎章閣; 憲臺及監察推考, 下司諫院; 諫臺推考, 下司憲府, 而誤付黃籤以下, 則微禀, 禁推, 直下義禁府。

② 『內閣日曆』 5년 1월 8일

口傳下敎曰:“本閣堂郞之推考, 與下司憲府緘辭及下義禁府推考有異, 以下政院推考施行, 仍載謄錄。”

[주석-92]

『大典通編』 「禮典」 〈獎勸〉

❶ 奎章閣抄啓文臣, 以參上、參外中槐院分館人, 自政府限三十七歲以下抄啓, 而年滿四十, 則減下。【試講之書, 以四書三經輪回肄習, 畢講後, 始講史記。 試製之文, 論、策、序、記、說、議、辨、題、跋、咨文、奏文、表、箋、啓、詔、制、誥、頒赦文、敎書、批答、露布、檄、上梁文、箴、銘、頌、贊、排律、律詩、古詩、律賦中臨時稟旨。 試講、試製連三次居首者, 參外陞六, 參上陞敍, 已陞敍者準職, 已準職者加資; 講之連四次居不、製之連四次居末者, 稟旨重罰; 三次居不、三次居末者, 禁推; 二次居不、二次居末者, 推考, 每年十二朔, 親講、親試、課講、課試, 分類計畫。 試製, 比較以講, 則通計於講畫; 試講, 比較以製, 則通計於製畫。 歲末考第出榜, 而講之背誦、製之四六, 倍畫, 同畫者, 比較, 本閣稟旨, 論賞有差。】

❷ 每月初一日, 內閣稟定親試日, 二十日, 稟定親講日。 試官, 自內閣列書時、原任閣臣入啓受點。

[주석-93]

『典律通補』 「別編」 〈本朝文字式〉 京司啓本式.

[주석-94]

『典律通補』 「別編」 〈本朝文字式〉 京官緘答式

❶ 凡照律時, 功議單子, 小片紙細字, 付照律啓本末。 功, 則書‘姓名幾代祖某某功臣。【原從同。】’ 議, 則書‘某君【某府院君、某尉隨稱。】某【異姓, 姓名具書。】同姓【異姓稱異姓。】幾寸親以, 議親。’ 若功議俱有, 則先書功, 連書議, 而無議親, 則功臣下, 書‘非議親。’ 無功臣, 則議親下, 書‘非功臣。’ 『補』

❷ 功, 只書某功臣, 勿書某朝, 議, 只書某君、某府院君、某尉, 勿書大王、王后。 『增』 『補』

[주석-95]

『經國大典』 「刑典」 〈推斷〉

文·武官及內侍府、有蔭子孫、生員、進士犯十惡·奸盜·非法殺人·枉法受贓外笞杖, 竝收贖, 公罪徒、私罪杖一百以上, 決杖。

[주석-96]

① 『승정원일기』 영조 37년 3월 20일

初, 則命書以道臣緘辭推考。

景源曰:“以百姓之事, 道臣緘辭推考, 誠過矣。”

上曰:“是矣。 緘辭, 則拔之, 從重推考, 可也。”

② 『승정원일기』 영조 44년 10월 14일

上曰:“緘辭推考, 則難於行公而入處乎?”

翼謩曰:“公事, 則爲之矣。”

昌誼曰:“重罰矣。”

上曰:“當爲緘辭推考矣, 此亦非予之心矣。”

[주석-97]

『雅言覺非』 「推考」

我朝問備之法, 百官凡有差失, 臺官必以書牘問難, 謂之緘辭, 被者, 亦以書牘備列,【備陳其事情。】 或示屈伏, 或自暴明, 謂之緘答,【見『僿說』。】 此之謂推考。 今所謂推考, 空言而已, 其重者, 別有緘辭推考,【如古例。】 其實推考必緘辭, 不緘辭, 非推考。

[주석-98]

『승정원일기』 정조 24년 4월 30일

以忠淸監司金履永發緘取招傳旨, 傳于閔昌爀曰:“如許循例擧行, 亦不知格式乎! 發緘取招, 卽緘辭推考也。 發緘有命, 則只捧緘推傳旨, 傳旨啓下之後, 憲府例以發緘取招措語。 今以緘辭取招, 看作推考、禁推之間別般律名而書入者, 大關後弊。 該房承旨推考, 傳旨改付標承授。”

[주석-99]

『승정원일기』 영조 34년 3월 16일

尙魯曰:“日昨北兵使、評事處分之後, 臣追聞北道事例, 則‘評事之棍邊將, 不知創自何年, 而其來已久, 以近歲言之, 則以軍器而棍治, 便成評事之應行前例。’云。 所謂前例, 雖曰謬例, 其非目下所創爲可知, 旣有前例, 則兵使之坐此譴罷, 評事之以此受棍, 恐涉過中, 故敢達。”

上曰:“若此, 非李徽中創開, 勿爲決棍, 懲後弊之道, 不可全然置之, 令該府處之。 評事, 旣已參酌, 兵使, 亦勿罷, 緘辭從重推考。”

[주석-100]

『內閣日曆』 정조 6년 3월 16일

奎章閣直提學臣沈念祖、直提學臣鄭志儉、檢校待敎臣徐龍輔等謹啓爲從重推考事:“乾隆四十七年三月十五日, 右副承旨臣黃昇源敬奉傳旨‘抄啓文臣李祖承當爲, 講章全不熟習, 行公從重推考爲只爲, 下奎章閣爲良如敎。’等用良。 發緘取招爲白有如乎, 節答通內, 承政院注書李祖承年二十九白等‘矣身, 稟賦庸鈍, 才學短拙, 殿講申飭之下, 不能成誦, 致有此問備之擧, 惶隕慚悚, 無所容措。 傳旨內辭緣, 惶恐遲晚。’敎味白齊。 緘辭據照律令是白乎則, 檢律金在瀗手本內‘承政院注書李祖承當爲從重推考, 依傳敎緘辭行公從重推考罪, 『大明律』不應爲條云「凡不應得爲而爲之者, 笞四十, 事理重者, 杖八十。」 『大典』〈推斷〉條云「文·武官犯枉法受贜外笞、杖, 竝收贖。」亦爲白有臥乎等用良。 李祖承段, 杖八十收贖, 公罪。’是白乎味手本是白良厼。 向前李祖承罪狀乙良, 右律以施行, 何如?” 李祖承九代祖貴, 靖社功臣, 非議親。

乾隆四十七年三月十六日, 奉敎:“‘功減一等爲有矣, 收贖一款, 依宗講推考例, 無或踰日。’爲良如敎。”

[주석-102]

① 『승정원일기』 영조 44년 10월 14일

上曰:“緘辭推考, 則難於行公而入處乎?”

翼謩曰:“公事, 則爲之矣。”

昌誼曰:“重罰矣。”

上曰:“當爲緘辭推考矣。 此, 亦非予之心矣。”

翼謩曰:“此, 則不然矣。 殿下之如此者, 亦造命之事也。”

上曰:“……江原監司李彦衡, 令該曹緘辭問備, 到緘答後, 卽爲粘目以奏, 粘目來到, 該房承旨持入。 擧條中牟還一節, 特爲勿施。”

② 『승정원일기』  순조 30년 2월 11일

令曰:“依。 遞罷相屬, 迎送多弊, 姑爲緘辭推考, 使之戴罪行公, 可也。”

[주석-103]

『승정원일기』 정조 4년 8월 15일

有防曰:“凡推考傳旨捧入之例, 無論文、蔭、武, 不得帶推行公之人, 則以行公推考書入, 而至於該司郞廳、外邑守令·邊將、雜技有職之類, 元無行公二字, 只以推考捧入。 而近來承訛襲謬, 一例以行公推考書入者, 有違古規。 此, 不可不一番釐正, 故敢此仰達矣。”

上曰:“依爲之。”

[주석-104]

『銀臺便攷』 「通攷」 〈通行事例〉

庚子八月十五日, ‘凡推考傳旨, 文侍從以上、武宣傳·都摠以上、蔭侍從以上外, 毋得以行公捧傳旨。’事, 下敎。

[주석-105]

『內閣日曆』 정조 9년 4월 26일

吳載純等謹啓:“……檢律卞宗海手本內‘司卷全大重、閣監金致俊等當爲從重推考, 依傳敎緘辭從重推考罪, 『大明律』〈制書有違〉條云「凡奉制書, 有所施行而違者, 杖一百。」 先朝受敎內「曾經東班雜職有御寶吿身之類, 犯法刑推者外, 循例照律者, 杖則徵贖。」亦爲白有臥乎等用良。 全大重、金致俊等段, 各杖一百, 公罪。’是白乎味手本是白置有亦。 向前全大重、金致俊等罪狀乙良, 右律以施行, 何如?”

乾隆五十年四月二十六日, 奉敎:“‘照律自有差等兺除良, 推考與重推, 亦有區別, 而混同照勘, 反使重罪輕而輕罪重者, 寧有如許律文是旀! ……此啓目, 勿施, 更良照律以聞。’爲良如敎。”

[주석-106]

『內閣日曆』 정조 9년 4월 27일

提學臣吳載純等謹啓:“……檢律卞宗海手本內‘司卷全大重當爲從重推考、閣監金致俊當爲推考, 依傳敎緘辭從重推考、推考罪, 『大明律』〈制書有違〉條云「凡奉制書, 有所施行而違者, 杖一百。」 同律〈違令〉條云「凡違令者, 笞五十。」 『大典』〈推斷〉條云「文·武官犯枉法受臟外笞、杖, 竝收贖。」 先朝受敎內「曾經東班雜職有御寶告身之類, 犯法刑推者外, 循例照律者, 杖則徵贖。」亦爲白有臥乎等用良。 全大重段, 杖一百, 依法典收贖; 金致俊段, 笞五十, 依受敎收贖, 幷只公罪。’是白乎味手本是白置有亦。 向前全大重、金致俊等罪狀乙良, 右律以施行, 何如?”

乾隆五十年四月二十七日, 奉敎:“‘依允爲旀, 全大重乙良, 功減一等。’爲良如敎。”

[주석-107]

『성종실록』 14년 1월 4일(정유)

司憲府啓:“刑曹正郞朴安阜, 知囚人仲斤有病之狀, 而强加栲訊, 因而致死事狀甚明, 而不自引服。 請追身推鞫。” 命‘議于領敦寧以上、政府、六曹。’ ……

洪應、盧思愼、姜希孟、許琮、李承召、魚世恭、李繼孫議:“仲斤三次栲訊後致死, 疑於加刑病囚, 然安阜旣無枉刑情狀。 且云‘仲斤之病, 典獄初報後, 更未牒報, 當栲訊之際, 仲斤不言病之未差。’ 果如所言, 當更閱實, 姑勿進來推鞫, 何如?” ……

鄭佸、呂自新、趙益貞議:“仲斤, 雖三次栲訊而死, 其間無枉刑之狀。 但二十日報病, 二十三日加刑時, 不更檢覈差否。 此爲不可。 然不必進來推考然後定罪也。 上裁。”

[주석-108]

『성종실록』 24년 11월 22일(계축)

義禁府啓:“……孝貞、効侃、鄭鐸、崇祖、自貞、友臣, 請竝刑訊。 權健爲戶曹參判時, 於馬價關文, 署押移文, 進來推鞫, 何如?” 命議于大臣。

尹弼商、李克培議:“大抵此事, 元是堂上所爲, 不關下官, 孝貞、鄭鐸、効侃, 雖有小小違端, 而別無緊關情節, 若例加刑杖, 恐爲曖昧, 其他有違端不直納招者, 法當刑訊。 鄭崇祖等所犯, 大槪已露, 若細細節目, 一一窮推, 則非刑杖不能, 但宰相刑訊, 事體非輕, 古有刑不上大夫之文, 以時推照律, 足以定罪, 且馬價受出宰相, 已命勿鞫, 權健只署馬價題給關子而已, 不須進來推問。”

[주석-109]

① 『세종실록』 28년 1월 21일(기축)

憲府又啓:“任孝明, 以加資之事, 飾詐請托, 請收職牒, 追身推問。”

左承旨黃守身等啓:“孝明, 前爲掌令, 其交代之官尙在, 且其時率行僕隷, 在其左右。 追身推問, 於義未便。 且諺曰‘率從之人, 嘗曰「今雖宰相, 後日必在吾曹掌握。」’ 是其驗也。 請移義禁府推之。” 從之。

② 『세조실록』 3년 6월 26일(무오)

司憲府啓:“禮葬都監判官申自衡疎薄正妻, 昵愛妓楚腰輕, 惟其言是聽, 至杖殺家婢二人。 本府據隣保所告劾問, 自衡乃言‘事出不根, 聽人陰嗾而訴。’ 又言‘蓄妓妾者, 爲人所憎。’ 以此修飾, 拒不引服。 事關綱常, 理須究竟。 請收自衡告身, 追身推鞫。” 從之。

③ 『성종실록』 10년 12월 9일(경신)

又啓曰:“金堅壽受贈於庶母, 問以公緘, 曾不輸情, 故請追身推鞫, 未知發落。”

上曰:“雖追身推問, 何以得情! 如不得情, 其將刑訊乎! 堅<崐→壽>亦宰相, 甚不可。 且嘗問諸政丞, 政丞固言之, 苟有情實, 豈隱於我!”

[주석-110]

『연산군일기』 5년 10월 12일(무술)

傳于司憲府曰:“內間有監督事, 還給金孝江職牒, 行公推鞫, 令兼督內事。”

掌令金麟厚啓:“橫城官所貢板木, 置歸厚署前。 金孝江托內需司所用, 私火印, 歐其典守者, 輸其家用之。 其家木手與其隣里人皆已承服, 而獨孝江抗不承, 故臣等請收職牒追身推鞫, 而上亦知其情狀, 旣允之。 今未四五日, 命還給, 甚不可。”

傳曰:“內需司, 今有董役之事, 欲令孝江督之, 故令還給耳。 且孝江年踰七十, 雖進來鞫之而不承, 亦不可刑訊。”

[주석-111]

『중종실록』 5년 2월 20일(병오)

左議政柳順汀、右議政成希顔啓曰:“同副承旨金世弼, 被推憲府, 將至於收職牒進來推考, 未便。 前日李思鈞、安處誠, 被推于憲府, 其時以爲‘經筵官, 不可進來推之。’ 今世弼, 雜處於吏卒之間而推之, 若還本職, 則亦甚未便, 令義禁府推之, 何如? 不得已推于憲府, 則遞本職, 何如?”

傳曰:“金世弼與洪彦國, 隔壁而居, 彦國所犯, <謄→騰>播於士林已久, 而世弼答以不知, 故臺諫論啓收職牒推考。 非徒世弼, 後有推考經筵官之事, 則援以爲例。 雖經筵官, 罪當收職牒推考, 則豈可以收職牒爲慮而勿推乎! 若爲收職牒推考, 而遽遞其職於是非未顯之前, 亦爲難矣。 今日, 宰相、臺諫齊會闕庭, 同議歸一, 可也。”

臺諫等啓曰:“雖經筵官, 罪重, 則不可不進來, 亦不可以收職牒遽遞其職, 當觀一時罪之輕重處之。”

金壽童等啓:“大抵朝官有罪, 囚于禁府, 此, 尊待士大夫之良法也。 凡參外官, 皆進來推考, 而如翰林、弘文館官員, 例出緘問, 爲經筵與史官也。 然經筵官罪重, 則不可不推, 亦不可以進來推考遽遞其職。 觀罪之輕重而處之, 不可輕易立法也。” 依允。

[주석-112]

『중종실록』 5년 2월 1일(정해)

臺諫啓邊脩、河珽、安克從、朴崇燁、金光厚等事。

又曰:“金世弼謫居時, 與彦國隔壁而居, 自上有問, 對以不知, 請推。” 上命遞河珽、朴崇燁, 命推世弼, 降安克從職。

[주석-113]

『중종실록』 4년 8월 23일(계미)

臺諫合司啓前事, 不允。

諫院又啓曰:“安處誠、李思鈞等, 法司, 以進來推考入啓, 依允。 弘文館、臺諫, 以經幄、侍從之臣, 自古無進來推考之法。 罪之輕重, 請天意酌定。”

[주석-114]

『승정원일기』 인조 13년 1월 4일

行大司憲趙翼、執義兪省曾、掌令尹烇、持平洪命一·李海昌啓曰:“……『大典』〈囚禁〉條‘杖以上, 囚禁。’ 註云‘凡不<+囚者公緘推>問, 七品以下, 直推。’ 其意, 蓋謂‘凡推考者, 杖罪以上, 皆囚禁以問, 此, 則以下人言也。 朝官, 則不囚, 故公緘推問, 而七品以下, 官卑, 故不爲緘問而直使進來以問也。’ 以此觀之, 則六品以上緘問, 則不分高下, 皆當緘問, 旣當緘問, 則似無啓下與本府推考之別也。”

[주석-115]

『승정원일기』 효종 5년 11월 6일

司憲府照本:“司議沈檍、奉常僉正金光宇等, 吏曹巡檢時闕直罪, 各笞四十收贖, 依『大典』罷黜, 長興直長柳埴, 收職牒進來推考, 何如?”

啓:“功減一等, 金光宇、柳埴, 覈處。”

[주석-116]

『중종실록』 7년 2월 16일(신묘)

司憲府啓:“知製敎黃㻶製柳順汀辭職不允批答, 詆毁公論, 巧飾製述, 眩惑上聽, 阿媚大臣明白。 而以公緘問之, 故抗拒不服, 請收職牒進來推考。”

上曰:“以時推照律。”

[주석-117]

『經國大典』 「吏典」 〈京官職〉 正三品衙門 弘文館

副提學至副修撰, 又帶知製敎, 文官六品以上, 亦擇差。

[주석-118]

『大典通編』 「吏典」 〈京官職〉 正三品衙門 弘文館

知製敎, 副提學以下所帶, 稱內知製敎, 大提學與吏曹判書相議, 以六品以上別爲抄啓者, 稱外知製敎。

[주석-119]

① 『세종실록』 10년 11월 26일(갑술)

司憲府啓:“女牧丹之罪, 不干奸事死罪, 漢城判官閔麟生枉囚之, 及本府取辭, 拒逆不服, 請移他司。”

上曰:“本以公罪而不承, 阿曲甚矣。” 遂下義禁府鞫之。

義禁府啓:“麟生抗拒之罪, 宜杖八十。” 命減二等。

② 『문종실록』 1년 5월 3일(경자)

司憲府劾:“禮曹典享司正郞金統, 去二月十七日, 行英陵小祥祭祭酒, 不預先明白行移, 令內贍寺闕供進, 及事覺, 誘本曹令史都彦臣, 於各司甘結冊, 追改書寫, 至推劾之際, 多般修飾, 抗拒不承。 請依律杖一百。” 命減二等。

③ 『단종실록』 3년 5월 11일(을묘)

義禁府啓:“司憲府持平尹欽、掌令柳子晃·李承召、執義李堰當鞫僧處寧時, 枉加侵逼, 及都統府聞而覈之, 令書吏諱之, 律應杖八十。 子晃抗拒不承, 加本罪二等, 杖一百。”

④ 『성종실록』 4년 5월 26일(병진)

司憲府啓:“趙宗智疏薄正妻, 外方棄置, 當鞫問時, 抗拒不服。 罪律該杖六十徒一年, 告身盡行追奪。” 命只罷職。

⑤ 『성종실록』 4년 6월 26일(을유)

刑曹啓:“商山君黃孝源, 以私忿拷打私奴吾莫知, 而抗拒不服罪, 行司直朴叔善, 以護軍趙權到妾隣家, 妄生妬忌, 結縛打下, 證見明白, 而抗拒不服罪, 竝律該杖八十, 本犯重者, 加二等, 杖一百告身盡行追奪。” 命皆罷職。

⑥ 『성종실록』 18년 11월 3일(무술)

司憲府啓:“刑曹正郞柳陽春, 秋霖苦雨, 指爲喜雨, 巧辭製賦, 以冀上知, 而受敎問備時, 抗拒不承, 律該杖一百, 加二等, 決杖七十, 徒一年半。”

[주석-120]

① 『大明律』 「刑律」 〈拒毆追攝人〉

“凡官司差人追徵錢粮、句攝公事, 而抗拒不服及毆所差者, 杖八十。 若傷重至內損吐血以上及本犯重者, 各加二等, 罪止杖一百流三千里, 至篤疾者絞, 死者斬。”

② 『세종실록』 19년 7월 10일(무술)

成均注簿宋乙開上言:“……一, 律文內‘句攝公事、追徵錢糧等事, 抗拒不服, 則杖八十。’ 今內外官門, 凡人訴訟及奴婢相爭取招時, 以自心不愜不服, 則不論本罪笞、杖輕重, 皆坐以杖八十, 有乖聖上恤刑之意。 臣謂抗拒如其非道, 則猶可矣, 若官吏以非法肆威抑挫, 强使納招, 則誰不欲抗拒之哉! 臣願抗拒不服者, 竝論本罪輕重而施行。 ……” 令議政府議之。

議曰:“他條, 皆依上言施行。 其中抗拒不服者, 幷論本罪輕重條, 臣等謂官吏如有挾私任情, 恃勢肆威, 非理侵虐, 强使納招, 則抗拒不服, 可也。 若辭證明白理合服招, 奸詐之徒飾辭强辨抗拒不屈, 則其抗拒之惡, 不可不懲。 謹按律文, 抗拒不服者, 杖八十, 本犯重者, 加二等。 律文本意, 雖犯笞罪者, 抗拒不服, 則加杖八十, 以懲其惡也。 若依上言, 只論本罪輕重, 而不論抗拒之罪, 則姦詐之徒懲惡之心, 何時而已哉! 乞依律文施行。 ……” 從之。

③ 『성종실록』 25년 11월 29일(갑인)

司憲府啓:“月城君李鐵堅憑仗勢威, 奸鄭灝有子之妾, 而法司問備時, 抗拒不承罪, 律該杖一百贖, 告身盡行追奪。” 命只罷職。

[주석-121]

『연산군일기』 3년 10월 2일(경오)

傳曰:“凡被推鞫抗拒不服者, 命以時推照律, 則當止照本律, 而今竝論不服之罪, 加等照律, 未便。 今後, 勿加等。”

[주석-122]

① 『중종실록』 4년 11월 4일(임술)

司憲府, 以柳希渚收職牒進來推考入啓, 傳曰:“姑勿收職牒, 先推事干。” 又啓‘前承旨韓世桓等庇護希渚公事, 請進來推考。’ 命勿推。

② 『광해군일기』 8년 3월 26일(병신)

丙辰三月二十六日丙申司憲府啓本:“應敎朴鼎吉問事郞廳, 以姑故落深沈二字罪抗拒, 收職牒進來推考。”

啓:“照律。”

[주석-123]

① 『중종실록』 12년 6월 9일(계축)

司憲府啓目:“李亨幹妻宋氏, 罪關綱常, 緘問不服, 例當進來推考。 依朝官例, 移義禁府, 何如?”

傳曰:“當初憲府論啓時, 予以爲‘士族婦女, 不可使混雜於獄卒。’ 故不令下獄耳。 今憲府啓目如是, 則當下獄, 然不可久滯牢獄, 先推事干, 宋氏, 則推問時囚禁。”

② 『명종실록』 18년 3월 15일(계사)

憲府啓曰:“頃者三殿拜陵之時, 僧人義雲潛入靑龍後岡臨壓之地, 隱伏窺視, 事甚駭愕, 聞見痛憤。 雖置之極刑, 少不足惜, 只命杖放, 將何以使其徒有所畏戢哉! 請刑推痛治以快物情之憤。 且統領僧徒, 責在判事僧。 請奉恩寺判事僧, 令刑曹進來推考重治。 且右射隊將李承仁, 其所屬之處, 雖閑雜人, 使不得窺見於臨壓之地。 況異服緇流潛入隱伏, 而以扈衛之將, 茫然不知, 致有駭愕之事, 罪犯軍令。 請下禁府推考。”

答曰:“義雲, 以遐方迷劣僧人, 妄自以爲可隱伏窺見, 而誤入之事也。 非如他失, 而決放, 亦非專釋其罪。 有同禽獸之輩, 何必刑推痛治乎! 禪宗判事, 雖統領僧徒, 如此迷劣僧人, 豈盡檢察乎! 非自己之失, 不可推治。 李承仁, 已命推考, 不須下獄, 故竝不允。” 三啓不允。

[주석-124]

『중종실록』 14년 5월 30일(임술)

憲府啓申淵事, 傳曰:“申淵事, 予亦見其推案, 果似用情。 然予初意以爲‘淵出入臺諫、侍從者, 豈至於此耶!’ 以此不欲加罪。 以不就法司之事觀之【淵不就憲府進來之推。】, 非士大夫所忍爲, 果無識之甚也。 其下<照→詔>獄, 幷推不就法司之由。”

又傳于政院曰:“淵之所爲, 甚可驚也。 曾經臺諫、侍從, 豈敢若是! 以此見之, 亦必以亡命爲不難。 其速囚禁。”

[주석-125]

『중종실록』 14년 5월 19일(신해)

命減水原府使申淵罪。 淵, 爲水原府使, 府奴强奸校生妻, 淵論以和奸, 故出其罪。 有司當以杖一百、流三千里, 只奪告身三等。

[주석-126]

① 『중종실록』 17년 1월 20일(무진)

臺諫啓李長坤事。

憲府啓曰:“侍講院司書權輗當直而病, 說書金益壽棄出, 終使闕直。 金益壽進來推考定罪, 何如?”

傳曰:“李長坤事, 只罷亦當, 臺諫不須强論。 且權輗在病, 則益壽當直而闕直, 甚爲不當。 然若進來, 則必至用刑訊, 當冱寒時, 不可以此事用刑于朝官。 法司如有所問, 當自定罪。”

② 『중종실록』 27년 6월 2일(기묘)

以柳渰推考公事【尙衣院直長姜麟, 寓居于故佐郞任柄家。 禮曹正郞姜銓往見相語之際, 家直婢石只與姜銓奴相鬪, 因陵辱姜銓, 姜銓呈刑曹治罪, 石只逃走。 柳渰曰‘石只言「姜銓欲强奸我而不得, 以此呈刑曹。 我亦欲以此, 呈法司或呈駕前也。」’ 司憲府, 以柳渰爲造飾傾陷而推考, 抗拒不服, 憲府請進來推考, 柳渰與任柄同壻故也。】, 下于政院曰:“石只欲呈法司、駕前之言, 柳渰若因人之傳說而聞之, 則非造飾傾陷也, 若無傳說之人而自發, 則其造飾傾陷, 明矣。 以同朝之人, 造飾傾陷, 至爲不美, 然未承服而照律, 不可。 若進來推考而不服, 則必至刑訊, 姑勿進來推考, 石只之言所聞之處, 更推事, 判付。”

[주석-127]

『현종개수실록』 4년 8월 13일(무신)

典籍權震翰, 以臺啓被推三度抗拒, 憲府請令本道刑推。

上曰:“因推緘拒逆, 刑推朝官於外方, 有前例否?”

憲府以爲:“朝官三拒推緘者, 京中, 則收職牒進來推考, 啓請刑推, 而移送禁府, 外方, 則直以刑推啓聞爲請。 此, 雖不載於法典, 乃是流來恒用之規。” 上不以爲然。

引見時, 大司憲金壽恒陳舊例如此, 領相鄭太和亦言:“臣曾在仁祖朝爲通津縣監時, 有不干臣身之推, 三度抗拒, 則憲府直請令本道刑推, 而上特命照律矣。” 上乃然之。

[주석-128]

『續大典』 「刑典」 〈推斷〉

凡京、外官推考, 各其司直捧公緘照律, 始啓。【奉傳旨推考, 則勿拘傳旨, 須原情取招。 ○ 凡推考緘答, 在京官人, 三度抗拒後, 收職牒進來推考, 又不遲晩, 則啓請刑推, 外邑守令, 三度抗拒, 則啓請刑推, 竝移義禁府處置。】

[주석-129]

『受敎輯錄』 「刑典」 〈推斷〉

在京朝官, 三度抗拒後, 收職牒進來推考, 不爲遲晩, 則啓請刑推後, 移義禁府處置; 外方守令, 三度抗拒, 則以刑推啓聞, 雖無文籍現存, 流來規例有之。【康熙癸卯承傳。】

[주석-130]

① 『승정원일기』 현종 9년 3월 26일

義禁府啓曰:“愼景尹上疏粘連刑曹啓目, 卽下本府矣。 以常規言之, 則凡發緘推問之事, 三度抗拒, 則收職牒進來推考, 又不遲晩, 則始爲請刑, 蒙允之後, 移送禁府, 乃是法例。 而今此金益勳等, 三度抗拒之後, 直請‘令禁府稟處。’ 異於常時節次, 今又以此更送刑曹, 則事同推調, 揆之國體, 亦甚未安。 愼景尹、金益勳、金益炅等, 竝拿問處之, 何如?”

傳曰:“允。”

② 『승정원일기』 경종 3년 11월 17일

“又受敎有‘在京朝官三度抗拒, 則收職牒進來推考, 不爲遲晩, 則啓請刑推後, 移義禁府處置。’之法文矣。 趙時柱, 依此受敎, 先收職牒後, 自本府捉囚刑推, 以懲其罪, 何如?”

[주석-131]

『승정원일기』 현종 9년 8월 14일

正言崔後尙啓曰:“……蓋三度抗拒之後, 必須以‘前招內無加減。’之意, 受條目請刑而仍移禁府者, 自是舊例云。 而伊日崔文湜, 進來於本府之坐, 就其前招, 添入說話, 願以此更爲納招。 蓋其意以爲‘旣移義禁府之後, 則雖有未盡之意, 終無更招之路。’故也。 長官以下, 據例堅執, 促署條目, 而文湜, 一向牢拒, 終不聽從, 席上僚意皆以爲‘更招之規, 曾所未有, 而文湜之不顧前例, 牢拒至此, 旣難以言語而開諭, 又不可勒使之著名。’ 於是, 依倣禁府、刑曹拒逆不着名者更請加刑之例, 枚擧曲折, 相議請推。 此, 固出於一時事勢之難處, 夫豈有一毫藉護之心哉!”

[주석-132]

『승정원일기』 현종 9년 9월 18일

執義權格、掌令鄭始成啓曰:“前正<+言>崔文湜, 以捕盜廳窺伺勒令停止事, 推考抗拒之後, 收職帖進來於本府, 必欲更供新語。 文湜, 果有上達之辭, 則三度抗拒之際, 何不直陳, 而及其進來, 旣不遲晩, 又不以無加減納招, 欲添三招所無之說於前招之外! 其不有體例, 固不足言, 而情狀、擧措, 俱極可駭。 請前正崔文湜, 拿問處置。”

答曰:“元粘目, 已下本曹, 何必別請拿問乎! 不允。”

[주석-133]

『숙종실록』 45년 1월 29일(임인)

領議政金昌集上箚。

略曰:“……今後, 雖掖庭、上司所屬, 勿用進來【各司將治上司所屬, 則必申報其司, 謂之進來。】, 直令該軍門依法決棍也。 ……”

[주석-134]

『일성록』 순조 26년 8월 10일

承旨洪起燮啓言:“本院下隸, 以有傳命擧行之重, 其抵罪當治者, 自各該法司關由後捉去, 卽所謂進來也。 近, 或先爲捉去, 晩始進來。 事雖微細, 實關體例, 另須申明, 毋致紛紜之意, 請預飭於各該法司。” 從之。

[주석-135] 『광해군일기』 7년 6월 27일(임인)

右承旨權縉啓曰:“本院昵侍近密, 體面與他司逈別。 故自前臺諫來詣, 則臺吏必傳呼曰‘臺諫納刺。’云者, 蓋尊敬之意流來舊規也。 雖以院吏之胥賤, 非移文進來, 則不得擅加囚治者, 亦以古例也。 今朝, 兩司, 以啓辭來詣, 而臣方患胸腹刺痛, 按摩嘔泄, 久而獲甦, 僅僅出待, 稽延之失, 臣實自知矣。 臺諫捉去都吏, 責以緩慢, 將欲囚治而還止。 ……”

[주석-136]

『광해군일기』 14년 6월 20일(갑신)

宗親府啓曰:“當此庭請之日, 本府書吏只有一二名使喚, 而不意今者, 司憲府, 以宮家作弊下人推捉事, 令本府吏指示。 本府, 以接待宗室爲任, 初非書吏可得推捉。 或有捉致之事, 必移文進來後捉去, 例也。 臣等, 以庭請事會坐處, 憲府吏來請捉去, 此, 近古所無之事也。 此, 無非臣等庸劣所致。 請臣等爵名, 爲先鐫削, 今後一依法例, 移文進來後推捉事, 捧承傳施行。”

[주석-137]

『승정원일기』 숙종 12년 3월 8일

御營廳啓曰:“軍兵之有所犯於有司者, 勿論事之輕重, 必須以進來之意, 移文本衙門後, 方爲處置者, 意有所在, 雖以上司及法司、刑曹、捕盜廳, 無不皆然矣。 昨日, 本廳軍兵韓次達, 平市稱以亂廛, 捉入決笞四十度, 隨往者李成化, 亦爲決笞二十度, 而終無進來請報之事, 該署所爲, 殊甚可駭。 而書員輩, 徒以市人之所訴, 告于不解事之官員, 致有如此無前之擧, 不可置之。”

[주석-138]

『승정원일기』 정조 7년 3월 15일

沈命德, 以義禁府言啓曰:“王府事體, 本自不輕, 府屬雖有私自犯罪於法司者, 必進來然後決罪, 自是規例。 而卽者, 刑曹郞廳, 以奴婢事, 初不關由於臣, 本府書吏, 任自捉去, 恣意笞治, 事雖微細, 亦關紀綱。 當該郞廳, 拿問處之, 何如?”

[주석-139]

① 『승정원일기』 인조 3년 3월 23일

徐景雨, 以右邊儺禮都監言啓曰:“……凡都監之規, 甘結, 則六曹以下, 以郞廳捧之, 如相敵衙門, 以書吏捧之, 且推捉色吏, 則亦爲移文進來。 故本都監之於迎接都監, 自前相爲通關, 甘結, 則以書吏捧之, 推捉, 則必移文進來。 此等之事, 昭載謄錄, 今方擧行矣。 本月初八日, 迎接都廳, 坐開甘結于本都監, 以右邊儺禮廳書送, 而色吏亦不移文, 直爲推捉, 色吏, 則使之進去, 甘結, 則不着以送。”

② 『승정원일기』 현종 8년 10월 4일

又以訓鍊都監言啓曰:“砲、殺手, 有犯罪之事, 則進來移文捉去, 隨其所犯輕重, 或囚禁治罪, 或決杖放送, 自是規例, 而砲手平天立, 以偸米賊人所接處指示事, 右邊捕盜軍官等與盧任稱名人, 多率軍士, 不意結縛, 率往富平地, 以致習陣時闕到, 事甚可駭。 不告本廳進來移文, 私自捉去之罪, 不可不懲, 當該軍官, 令本廳査出, 決棍汰去, 盧任, 混稱捕盜軍官之狀, 尤極痛駭, 亦令攸司囚禁治罪, 何如?”

③ 『승정원일기』 숙종 18년 7월 24일

昨日引見時, 吏曹判書吳始復所啓:“盧尙益事, 大臣旣已陳達, 而更有稟定事, 故敢此仰達矣。 凡將校以下軍兵, 雖有當治之罪, 先以公事進來, 然後治罪, 例也。 今此盧尙益杖斃後, 始知其事狀, 其爲人, 雖不合於軍官, 不爲移文, 徑先推治, 已極不當, 且關後弊。 此後, 則本廳軍官、軍兵輩, 設有犯罪之事, 自他衙門推治之時, 必先進來後治罪事, 定式施行, 何如?”

上曰:“依爲之。”

[주석-140]

① 『숙종실록』 38년 5월 13일(정미)

刑曹判書李彦綱曰:“刑曹、漢城府, 有推問王子宮所屬事, 則依三軍門、五上司例, 成送進來公事於宗親府, 捉來推問, 似宜。” 宗泰亦是其言, 上從之。

是後, 大司憲趙泰東筵中發啓以爲:“軍門將校、軍兵, 則移文進來者, 蓋爲軍校之重。 王子雖尊貴, 出閤後, 便是私家, 豈以軍門之規援例乎! 漢董宣格殺公主之奴。 苟有罪犯, 有司之直爲執捉, 是矣, 其擧條, 不可不爻周。” 上命爻周。

② 『승정원일기』 영조 8년 5월 17일

慶尙監司趙顯命疏:“……沿海民弊之罔極, 言之久矣。 而其中百端侵虐爲浦民蛇虎者, 卽統營將校、吏卒, 是也。 浦民爲之謠曰‘海烏之落水者, 可拯, 統屬之溺死者, 不可救。’ 此, 蓋哀痛迫切之辭, 而其爲弊之酷, 可知矣。 此輩之憑藉縱橫, 至於此極, 而自臣營或因廉問移文推捉, 則諉以前例, 不許起送。 故院門以內, 作一別局, 傷風敗俗之事、椎髓剝膚之習, 無所不有, 而道臣、土主, 莫敢誰何。 所謂前例者, 未知創於何時, 而雖相位衙門所屬京各司, 有進來推治之法, 則巡營之於統營將吏, 均是土民, 豈有有罪而不可推治之理乎! 事係軍體, 則待以統校, 罪關風敎, 則治以道民, 法體當然。而以其統屬之故, 道臣不得下手, 則事之乖謬, 孰甚焉! 若不革此謬例一番定式, 則道臣不得爲道臣之事, 而統營軍民, 將成化外, 豈不萬萬寒心也!”

[주석-141]

『승정원일기』 영조 24년 윤7월 23일

刑曹參判具宅奎疏曰:“……近來法綱解弛, 獄訟日繁, 而其中作奸犯科者, 太半是上司軍門所屬也。 此輩, 例必關由於本衙門而後, 始乃推治, 故所謂進來公事, 殆不暇給。 且或値不坐及日暮, 遷延稽滯, 則犯者或徑訐其衙門, 或逃匿而不現, 終不得處置者, 比比有之。 此, 實莫大之痼弊也。 蓋此進來之規, 本非法典所載, 特以<刑→形>勢所壓, 轉至濫觴。 以事理言之, 則其當罷也, 明矣。 若謂行之已久, 猝難盡革, 則唯其囚禁或刑配者, 依前進來, 若係笞、杖之登時處決者, 自本曹直斷, 而不復等待關由, 使法曹得以行法, 奸民知所懲畏, 則其於刑政整飭之方, 必不無裨。 乞降明旨, 俾得以定式施行焉。”

[주석-142]

『大典通編』 「刑典」 〈禁制〉

❶ 上司與諸軍門所屬干係訟獄者, 一邊進來, 一邊處決。

❷ 扈衛廳所屬亂廛者, 法司直爲科治, 勿用進來之規, 竝禁斷。

[주석-143]

『六典條例』 「刑典」 〈刑曹〉 考律司 聽訟

犯罪人推治時, 或移文或牒呈, 不待回牒, 一邊進來, 一邊推治。【宗親府、奎章閣, 牒報, 議政府、中樞府、儀賓府、內醫院、義禁府、敦寧府、宣惠廳、訓鍊都監、禁衛營、御營廳、耆老所、扈衛廳、舟橋司, 相考牒呈, 司憲府、吏曹、藝文舘、司諫院、弘文舘、侍講院, 正關, 司僕寺傍馬夫南廐巨達、奉常寺啓下熟手、司譯院譯學、掌樂院典樂、軍器寺別破陣、兵曹軍丁色、扈輦隊、忠贊衛、兼內吹、翊衛司、京畿監營、摠戎廳、龍虎營、司饔院、尙衣院、觀象監, 草關, 各陵、園、墓軍, 移文禮曹, 各宮奴子, 私通于書題所, 宣傳官廳吹螺赤, 招致書員分付。 此外各司不爲進來移來罪人, 雖上司下屬, 亦不進來, 掖庭署·內需司·壽進宮·於義宮·龍洞宮·明禮宮員役、各宮所任、宗廟署·社稷署·文廟·關王廟守僕, 草記批下後, 推治。】

[주석-144]

① 『중종실록』 4년 9월 11일(경자)

宣陵親祭時, 大將沈貞, 不考標信, 徑罷軍陣, 命囚推于禁府。

② 『중종실록』 5년 3월 30일(을유)

壽童等回啓曰:“臣等亦於其夜, 見火光遍都城, 至爲驚動, 然未知其處, 翌日合坐于政府, 乃知興天寺舍利閣焚。 及見下禁府囚推傳旨, 臣等意以爲已令有司推鞫, 不卽來啓耳。 今聞下敎, 不勝駭愕。 此果狂悖者之所爲, 豈識理者之爲哉! 此推之不難, 其日承傳內官、隨去別監等人面質, 則可以易辨矣。”

③ 『승정원일기』 숙종 23년 11월 9일

禁府啓曰:“本府囚推罪人李祥輝, 依前判付, 當爲逐日嚴刑, 而明日, 則啓覆相値, 不得開坐之意, 敢啓。”

[주석-145]

『續大典』 「刑典」 〈囚禁〉

原典直囚衙門外備邊司、捕盜廳, 直囚, 其餘各司及軍門, 竝移文本曹囚, 違者重推。

[주석-147]

『經國大典』 「刑典」 〈囚禁〉

杖以上, 囚禁, 文·武官及內侍府、士族婦女、僧人, 啓聞囚禁。【……兵曹、本曹、漢城府、司憲府、承政院、掌隷院、宗簿寺、觀察使、守令外, 移本曹囚之。】

[주석-148]

『성종실록』 8년 9월 10일(갑술)

忠淸道觀察使李陸馳啓:“永同縣人閔安迪, 以事被鞫, 自稱‘出身武科, 職帶流品。’ 抗拒不服, 考案爲難。 謹按『大典』〈囚禁〉條‘文·武官、內侍府、士族婦女、僧人, 啓聞。’ 又〈推斷〉條‘凡拷訊, 取旨乃行, 觀察使, 流以下直斷。’ 註云‘文·武官、內侍府、士族婦女、僧人, 啓聞。’ 觀察使齎奉敎書云‘所管通訓以下, 任卿處分。’ 今通訓以下直斷, 而諸邑之人曾經東、西班八九品者, 竝以流品, 一皆啓聞, 則非徒『大典』、敎書相爲矛盾, 姦詐之徒, 自知其罪, 窺伺逃避, 又往復之間, 動經旬日, 決訟淹滯, 大體未便。 今後犯法者堂上官、臺省、六曹郞官、宣傳官、守令、一應曾經顯官及士族婦女外, 一依敎書囚禁推考按律科斷, 何如?” 兵曹據此啓, 請依啓本施行, 從之。

[주석-149]

『성종실록』 2년 5월 25일(정유)

典獄署囚司憲府、漢城府、都摠府、兵曹、司諫院、宗簿寺等諸司推考罪人及義禁府移囚罪人等囚徒, 各其司十日, 一次磨勘, 啓達。

[주석-150]

『經國大典註解前集』 「吏典」 〈薦擧〉

已行六品以上顯官:顯官, 謂東、西班正職也。

[주석-151]

『各司受敎』 ｢刑曹受敎｣ 경술 2월 27일

顯官。【謂東·西班正職五品以上、六曹郞官、監察、守令、部將、宣傳官。】

[주석-152]

『중종실록』 20년 8월 27일(갑인)

政府啓曰:“各官, 未知某官爲顯官, 請以東·西班正職五品以上及監察、六曹郞官、部將、宣傳官、縣監爲顯官事, 請竝諭之。”

傳曰:“依啓。”

[주석-153]

『續大典』 「刑典」 〈囚禁〉

原典直囚衙門外備邊司、捕盜廳, 直囚, 其餘各司及軍門, 竝移文本曹囚, 違者重推。

[주석-154]

『典律通補』 「刑典」 〈囚禁〉

備邊司、本曹、兵曹、漢城·司憲府、奎章閣、承政院、宗簿寺、捕盜廳、觀察使、守令, 直囚, 其餘各司及軍門, 移文本曹囚之。

[주석-155]

『六典條例』 「刑典」 〈典獄署〉 直囚衙門

【直囚衙門】刑曹、宗親府、議政府、中樞府、儀賓府、忠勳府、敦寧府、奎章閣、承政院、弘文館、藝文館、司憲府、耆老所、漢城府、權設都監、義禁府推鞫時。

[주석-156]

『선조실록』 35년 5월 12일(계유)

憲府啓曰:“法典內, 凡囚禁, 自有所定衙門, 雖一品衙門, 不得直囚, 必移刑曹囚之。 而近來各衙門, 托以上司, 無論事之公私, 擅自囚禁, 宗親府爲尤甚, 閭巷之民, 不堪其苦。 此弊, 不可不痛革。 請法典所載直囚衙門外各衙門, 毋得托以上司擅自囚禁, 雖直囚衙門, 非公事, 不得囚禁事, 奉承傳施行。”

[주석-157]

① 『광해군일기』 10년 6월 9일(병인)

都承旨韓纘男啓曰:“典獄, 非直囚衙門, 則不爲擅囚法也。 近來國綱解弛, 人不畏法, 或推奴婢或報私怨者, 陰嗾諸都監及上司, 任意囚禁, 重罪、輕罪次知, 竝多至三百餘人。 連衽疊枷, 不得容身, 當此暑熱, 薰蒸鬱積, 梁氣熾發, 死者亦多, 極爲痛駭。 請自今以後, 非直囚衙門而聽其私囑濫數囚禁者, 諸都監非係干國事而私自囚禁者, 摘發重治, 其被囚人等, 卽爲放送事, 捧承傳申明擧行。 且禁府之獄, 十二間空虛, 自禁府移囚典獄者十二人, 令禁府竝爲還囚, 何如? 事係刑獄重事, 故敢啓。”

答曰:“依啓。 禁府囚人, 姑待逆獄, 完畢後移囚。”

② 『승정원일기』 효종 2년 10월 10일

刑曹啓曰:“時囚罪人中各衙門直囚者, 考其罪目, 則多有不干於其衙門之事者, 而直囚衙門所囚之人, 本曹不敢擅便, 故一從典獄署所報開錄以入之意, 敢啓。”

③ 『승정원일기』 영조 5년 3월 12일

命均曰:“典獄之被囚者, 若經一宿, 則所費甚多, 故此爲都民之極弊矣。 大典內, 兵·刑曹、漢城府、司憲府、承政院、掌隷院、宗簿寺外, 皆不得擅囚, 必移文刑曹囚之, 雖直囚衙門, 必用印信公文。 名爲上司, 則無不擅囚, 別設都監, 則皆造粉板, 以爲任意囚人之用, 如實錄廳、纂集廳亦用此規。 曾在丙寅年間, 故領議政南九萬箚陳此弊, 請令廟堂定式禁斷。 近來, 此弊尤甚, 有以私事而囚人者, 請依其時定式, 更爲出擧條申飭, 何如?”

上曰:“頃見囚徒案, 則典獄罪人甚多, 蓋直囚衙門, 因其手易, 且取心快, 至於不緊之類, 亦或有捉囚者。 至於纂集廳, 則初無節目啓下之事, 此, 則當申飭, 而五上司、囚衙門及都監啓下節目中粉板者外, 皆不許擅囚, 可也。”

命均曰:“雖直囚衙門及新設都監, 郞廳之以私事捉囚者, 則隨現論責, 何如?”

上曰:“依爲之。”

[주석-158]

『승정원일기』 인조 26년 7월 20일

金振, 以刑曹言啓曰:“錄啓囚徒中承傳罪人三十五名、啓覆罪人十名外, 各人呈狀自本曹囚推者七名, 則自當隨覈隨放矣。 至如各司來關所囚八名及直囚衙門所囚三十二名, 本曹不敢擅斷, 致令獄囚繁多。 見其所題罪目及渠身所犯, 則或可以自其本司依法治罪而亦有囚禁者, 所囚衙門不爲帖放, 則臣曹有難任意解釋, 誠爲悶慮。 大槪近來, 頗有獄病, 許多囚繫, 趁未疏決, 若或傳染, 尤極未妥。 請令所囚各司從輕重斯速處置, 何如?”

[주석-159]

『승정원일기』 효종 2년 11월 7일

刑曹啓曰:“凡犯罪之人, 若非直囚衙門, 則必移文本曹而囚禁, 及其放釋, 亦必移文, 乃是法例, 其意有在。 而今日之間, 戶曹及司諫院所囚罪人, 亦不在囚徒中, 招問曲折於獄官, 則答以‘自戶曹、司諫院, 下帖直放。’云。 此, 雖非本曹罪人, 不爲移文, 各自放釋, 有違法例, 不無後弊。 爲獄官之道, 所當據例勿放, 報稟本曹, 而只憑其下帖, 不問於本曹, 徑先放釋, 不職之責, 在所難免。 典獄署當該官員, 從重推考, 此後, 非直囚衙門任其囚放之弊, 一切禁斷, 何如?”

[주석-160]

『승정원일기』 현종 즉위년 11월 21일

吳挺緯, 以刑曹言啓曰:“……本曹囚推罪人及各衙門移關罪囚, 則頒赦時, 自本曹査考罪目輕重, 分秩書啓蒙赦, 而至於直囚衙門所囚罪人, 則其囚其放, 皆自本衙門直爲擧行, 其名雖載於囚徒末端, 本曹則專不干豫。 頒赦時, 亦依此例, 各衙門移關罪囚, 則與本曹罪囚一體別單蒙宥, 而直囚衙門所囚, 則亦自本衙門依前疏放矣。”

[주석-161]

① 『六典條例』 「刑典」 〈典獄署〉 重囚

結案罪人、日次罪人、未推覈罪人。

② 『六典條例』 「刑典」 〈典獄署〉 輕囚

禁亂、詞訟被捉罪人及各司來關罪人。

③ 『승정원일기』 정조 7년 7월 25일

上曰:“憲府, 本非照律之官也, 凡係被捉禁亂者, 移送秋曹, 以爲照律, 而其贖錢, 亦自秋曹徵用, 似無妨矣。”

華鎭曰:“贖錢, 不得爲本府之用, 則臺諫必也初不出禁矣。”

良浩曰:“若移送他司, 則殊非變通之意也。”

上曰:“本府, 旣非掌財之司, 監察, 亦非擬律之任, 則錢貨勘簿, 笞杖收贖, 專屬本府之監察, 揆以事面, 能無苟艱之嫌乎! 府中事務, 主管無人, 種種流弊, 至及於小民。 臺臣之言, 旣出爲民, 則有難靳許。 然此在卿從便處之之如何, 不必煩請朝家處分矣。”

④ 『續大典』 「刑典」 〈聽理〉

他人時執奴婢未訟前放賣者、凡訟田民已決後仍執者, 竝杖一百徒三年。

[주석-162]

『六典條例』 「刑典」 〈典獄署〉 總例

凡罪囚就囚之初, 現納戶牌, 詳問姓名, 然後入獄, 就囚後, 囚徒, 呈于該曹及該司, 皂隷防守晝夜不懈。

[주석-163]

『세종실록』 21년 2월 2일(신해)

議政府據刑曹呈啓:“凡中外之獄, 築高臺, 作涼獄三楹於其上, 門壁皆用厚板, 外壁置隙穴, 使通風氣。 又作男獄四楹、女獄二楹, 各分爲輕、重獄, 竝皆鋪板, 簷外四面設遮陽, 令囚徒當熱時隨宜坐臥, 夜則還入獄鎖鑰。 又作溫獄, 其男女輕重獄楹數, 與涼獄同。 皆築土壁, 其外四面植棖木五行, 待其茂盛, 作門開閉, 未茂盛之前, 姑設鹿角。 如平安、咸吉道, 則土性不宜棖木, 植其雜棘木。 其兩獄相距及四面墻垣相距廣狹, 隨地之宜, 要使囚徒不得踰越。 以此圖其形制, 頒諸各道, 使觀察使按圖量宜, 漸次造築。” 從之。

[주석-164]

『秋官志』 「舘舍」 〈典獄署〉

男獄, 東三間, 西三間, 北三間; 女獄, 南二間, 西三間。

[주석-165]

『六典條例』 「刑典」 〈典獄署〉 獄囚

有男獄、女獄【分設於東西, 圜以峻墻, 每間設憑支木, 下舖板子, 設板門, 下大鎻, 開穴板壁, 以通水火飮食及暑鬱之氣。】, 非其父母兄弟, 不許隔壁見面, 雖吏隷, 不許出入【女獄, 則尤爲謹嚴, 雖水火飮食, 皆令闖門傳給, 不使雜處。】。 夏月, 淨洗枷、杻, 頻掃牢獄; 冬月, 厚給藁席, 塗墐孔隙。

[주석-166]

『六典條例』 「刑典」 〈典獄署〉 總例

凡罪囚就囚之初, 現納戶牌, 詳問姓名, 然後入獄, 就囚後, 囚徒, 呈于該曹及該司, 皂隷防守晝夜不懈。

[주석-167]

『六典條例』 「刑典」 〈典獄署〉 監獄

每日晡後, 獄官使吏隷列錄輕、重囚姓名 使之列立一一呼名, 審察其枷杻, 詳視其面目, 箇箇還囚於當囚之間, 仍卽闔其板門, 遂下大鑰, 吏告以監獄無事, 收開金, 置入直官員所。 又點閱巡更軍五名, 各掌一更, 待人定時, 持搖鈴, 通夜巡徼於獄間之外、墻門之內, 以備疎虞。 翌朝平明, 吏告以鎻封無事, 當直使令受開金, 開獄門, 使通飮食、水火等節。

[주석-168]

『승정원일기』 현종 3년 11월 10일

右副承旨趙胤錫書啓:“臣承命馳進于典獄署, 點檢在囚罪人, 則啓下罪人三十三名, 各衙門所囚四十七名, 稱以拘留者十四名, 而係干綱常, 殺人及罪名稍重者, 不敢擧論。 ……其餘各司拘留者, 雖以拘留爲稱, 而其爲囚禁一也, 故亦皆放送。 仍念在前, 則各司雖有知家之規, 而元無拘留之擧矣。 自數年來, 稱以拘留, 付諸典獄下人, 仍爲嚴囚, 事甚不當, 自今一切禁斷, 宜當。”

[주석-169]

① 『중종실록』 38년 4월 1일(을해)

憲府啓曰:“冠山守依, 冒禁夜行, 已爲不可, 反以巡軍爲犯馬, 執捉知家, 非但不有國法, 狂悖莫甚。 不可不懲, 命棄, 至爲未便, 請罷。”

② 『선조실록』 33년 12월 23일(임진)

持平李㙫啓曰:“臣居貞陵洞, 常由宮城北門外大路往來。 今此發引時, 宮城扈衛軍士, 排墻底圍立結陣, 陣外大路, 則通行如舊。 二十日人定時, 臣仍私故, 經由是路, 而無人呵禁, 大小行人, 無不由之。 及至二更之末, 自家詣闕之時, 軍士若干名, 聚立路上, 告于臣曰‘此路, 則結陣, 不可往來云。’ 臣答以‘此, 非陣中, 乃陣外大路, 通行似無不可。’ 軍士等卽許過行, 而有一人突立, 醉酒亂語, 辭極悖慢, 臣令知家而去。 今見兵曹啓辭, 以臣等闌入陣門, 若以大路通稱陣中, 則初夜過去之時, 不爲把禁, 任人通行, 臣只認爲大路, 不知爲陣門, 無心過去。 至於書吏等, 亂打旗手云者, 尤出於無據, 而知家者, 慮或被罪, 圖告千、把摠, 展轉相報, 兵曹不察情僞而啓之。 臣, 以無狀忝在臺諫之列, 身被犯軍之罪, 極爲惶恐。 請亟命爲先罷斥。”

③ 『선조실록』 39년 4월 2일(경자)

諫院啓【前啓及第具宬職牒還收事。】曰:“……馬前橫突之人, 執捉知家, 出於循例, 而主人者, 憤其知家, 歐打法府下人, 至於碎頭裂巾, 放遣犯路之人, 固甚痛惡。 而實由於下賤輩無知頑悍之致, 臺官無可避之嫌。”

④ 『광해군일기』 10년 10월 1일(병진)

正言李元輿啓曰:“臣昨日上壽宴罷歸時, 有一着白衣者等馬直過, 臣之下人, 捉其牽馬人, 依例知家矣。 今朝, 有人稱以沈舍人所送, 傳語于臣曰‘我昨夕, 亦以官事入來, 而其爲知家者, 乃驛卒也。 旣以放還, 勿以爲過。’ 臣, 於沈姓之爲舍人, 無一人相知者, 怪其送人, 詳問厥由, 則答云‘吾, 乃前舍人沈諿之使令也。’ 臣使下吏往問其知家之人, 則諿果縱其知家者, 卽爲奪去云。 士夫之行, 安有如此無理之事! 臣雖無狀, 忝在言地, 見輕於人, 若是極矣, 何敢仍冒! 請遞臣職。”

⑤ 『광해군일기』 10년 10월 3일(무오)

司諫院啓曰:“凡堂下官, 遇臺諫避馬, 昭載法典。 副司果沈諿不知事體, 肆然等馬, 至於知家下人, 縱奴奪去。 請命罷職以重朝家體面。”

⑥ 『숙종실록』 24년 11월 15일(병술)

上曰:“內官旣乘司僕馬, 則便是奉命之官也。 昨者有一臺官, 以犯馬之故, 至有下人知家【提付路傍人家, 以待推治者也。】之擧。 此, 由於未諳事體, 此後申飭, 可也。”

[주석-170]

『승정원일기』 현종 8년 7월 21일

上曰:“閠四月審理時, 何以無此人名耶?” 行判中樞府事鄭太和曰:“自司憲府拘留, 故不入於當時囚案, 而拘留之弊, 極可駭也。 且知家之弊, 尤有甚矣。”

領議政洪命夏曰:“至於宮家徵債, 知家督捧, 士大夫家, 亦多爲之。 此弊, 不可不禁, 而路上犯馬人, 則不可不知家矣。”

右議政鄭致和曰:“禁亂被捉人知家, 則亦不可禁矣。”

上曰:“此後禁亂被捉人及犯馬人外, 知家、拘留等事, 一切禁斷。”

[주석-171]

『승정원일기』 숙종 22년 2월 18일

又以備邊司言啓曰:“……且凡彼此爭辨於官府之人, 重, 則可以直囚於典獄, 輕, 則可以知家於閭閻, 而乃於樓下庫間, 拘留多人, 至於累日者, 便是私獄, 其在事體, 尤極駭然。 且聞‘漢城府外刑曹等他衙門, 亦多有經宿拘留之事。’云, 罪不至於囚禁, 而酷被吏卒之侵虐, 莫此爲甚。 竝令永爲革罷, 俾無非法侵民之弊, 何如?”

傳曰:“允。”

[주석-172]

『승정원일기』 영조 1년 8월 3일

柳復明曰:“今因文義中省刑罰三字, 敢有所達。 都下根本, 理宜優恤, 而都民之困悴多端。 以囚禁一事言之, 旣有典獄, 則何罪不可囚, 而諸法司、五軍門及各該司俸債處, 皆有所謂拘留間, 拘繫常滿。 一城之內囚繫之所無限, 民安得不困! 被拘者, 以不入於囚徒之故, 或時疏釋, 亦不得入, 誠甚無謂。 自今三法司、五軍門及各該司可囚者, 囚於典獄, 各自拘留之規, 一切革罷, 恐好矣。”

上曰:“仍文義所達, 誠好矣。 蓋自先朝, 內需司獄, 亦以有弊罷之, 則況諸法司乎! 若有可囚之事, 則自有典獄, 而別爲私獄, 事體不當。 此後, 三法司、諸軍門拘留間革去之意, 各別申飭, 而更有如此之事, 則隨現科罪, 可也。”

[주석-173]

『승정원일기』 영조 28년 12월 20일

金尙魯所啓:“都民, 國家之根本, 而近來法綱日弛, 侵虐日甚, 難支之端, 不勝其多, 非有嚴法痛禁, 則其何以保存乎! 貢、市人弊瘼, 聖上, 昨旣臨門親詢, 今又特降絲綸, 將有所處分, 惓惓軫恤之德意, 臣實欽仰, 更無可以仰達者。 而此外秋曹、京兆侵擾之弊, 亦非一端, 有不可一體嚴飭者。 蓋拘留有禁, 而知家之弊又生, 如有可拘之人, 則稱以知家, 本衙門近處, 家家遍侵, 家家索錢。 所謂酒禁, 則毋論多釀、小釀、小小釀, 名爲酒家者, 書吏、使令, 別設禁亂房, 劃定字內, 各自分掌, 不論禁牌有無, 日日輪回徵錢, 視若古常。

[주석-174]

『續大典』 「刑典」 〈囚禁〉

各衙門拘留人之弊, 一切防禁。【非大段公事, 則本曹、京兆, 亦勿拘留。 ○ 諸宮家私着庫拘留者, 入啓論罪。 ○ 犯馬、犯禁者外, 因私事拘留知家者, 亦禁斷。】

[주석-175]

① 『萬機要覽』 「軍政篇」3 〈摠戎廳〉 北漢山城

訓倉。【大廳十八間, 內衙八間, 餉米庫六十間, 軍器庫十六間, 中軍所四間, 郞廳所五間, 書員廳五間, 拘留間三間, 行閣十一間。】

② 『萬機要覽』 「軍政篇」3 〈摠戎廳〉 鍊戎臺

公廨 ○ 新營。【在鍊戎臺。 ……拘留間三間。】

[주석-176]

① 『세종실록』 1년 12월 1일(신미)

上王曰:“安止之罪, 果以對問不實, 只收職牒。”

上曰:“平問不直對, 刑問乃以實對。”

② 『중종실록』 17년 9월 3일(병오)

左議政南袞及禁府堂上權鈞·洪淑·沈貞·李荇、承旨蔡忱啓曰:“金直文, 平問則云‘孔法之家, 安處謙與十六人聚會之時, 奇遵亦與焉。’ 及刑問, 則其言不同。 直文, 乃是處謙腹心也。”

③ 『중종실록』 21년 5월 2일(임진)

右承旨李拭, 以委官意啓曰:“命壽屍身置處, 壽環及耋反覆究問, 互相牴牾, 不可以平問, 請刑問現推。”

傳曰:“壽環、耋等之招, 皆於漢江氷庫近處投之云, 則大槪相似。 已盡承服, 不須刑推得情。 速依初敎定流。”

④ 『중종실록』 25년 5월 19일(무신)

臺諫啓前事。 且曰:“……盧希俊家茶禮時, 隣官守令往參與否推問事, 三公兄等, 不可平問, 故不得已以刑問啓請矣。”

[주석-177]

① 『세조실록』 3년 5월 18일(경진)

義禁府啓:“內資寺婢牛知, 初諱奸趙安事狀, 今雖承服, 前後異辭, 必有情由。 趙安聞人言自己奸事, 卽與同僚言說而不辯明, 又車有精與牛知言‘某是汝夫。’ 安聞之, 亦不辨明。 安與牛知以爲平問, 不卽輸情, 請拷訊得情。” 命勿論, 只收安告身。

② 『성종실록』 21년 1월 1일(갑인)

永安道觀察使許琮馳啓曰:“道內囚浮言發說人等, 以平問得情爲難, 其中事狀明白者, 請刑訊。”

③ 『성종실록』 25년 6월 20일(정축)

都承旨金應箕啓曰:“韓忻反復問之, 猶不直告, 豈以平問得情乎! 如或不直, 當刑訊乎!”

傳曰:“韓忻交結豐川, 則良妾有無, 必詳知之, 而再三推問, 不以實告, 臣子, 豈宜如是乎! 固當刑訊。 然忻乃大妃至親, 將何以處之?”

承政院啓曰:“捨刑訊, 安有得情之理乎! 斷在聖心耳。” 命刑訊。

④ 『續大典』 「刑典」 〈推斷〉

常賤出身干犯重罪, 平問而不服, 則本曹啓稟刑推。【外方出身, 勿論常賤、士族, 觀察使直爲刑推。】

[주석-178]

『經國大典』 「刑典」 〈推斷〉

❶ 凡拷訊【訊杖, 長三尺三寸, 上一尺三寸, 則圓徑七分, 下二尺, 則廣八分、厚二分[用營造尺。]。 以下端打膝下, 不至膁肕, 一次, 無過三十度。】, 取旨乃行【庶人及犯盜者否。 ○ 功臣、議親, 拷訊啓請時, 竝錄功臣、議親以啓。】,　外, 則報觀察使【濟州三邑, 則報節制使。 ○ 文·武官、內侍府、士族婦女、僧人, 觀察使啓聞。 濟州三邑, 則節制使報觀察使, 啓聞。】。

❷ 三日內, 毋得再行拷訊, 拷訊十日後, 決罰。【移置報管廳, 待期。 ○ 笞罪, 計拷訊之數, 準減。】

[주석-179]

『典律通補』 「刑典」 〈推斷〉

罪人原情, 口傳取招, 勿許文字書納。

[주석-180]

『인조실록』 3년 5월 21일(무진)

憲府啓曰:“罪人供招, 必以口語者, 乃是舊規。 今則不然, 皆以文字書納, 故磨礱修飾, 極其巧密, 以眩推官之眼。 罪人之倖免, 多由於此, 極爲可惡。 請令刑獄衙門, 自今凡捧招時, 悉以口語取供。” 從之。

[주석-181]

① 『성종실록』 8년 9월 15일(기묘)

傳旨義禁府等諸司曰:“凡有旨推考, 拘於傳旨, 不原情取招, 强令承服未便。 今後勿拘傳旨詳究推鞫。”

② 『성종실록』 19년 윤1월 7일(임신)

李鐵堅議:“凡犯罪人推考時, 或以緘問, 或以刑推, 强辨不服之時, 若有時推照律之命, 則一依初下傳旨定罪, 果涉曖昧。 但據已服之招論斷, 似合情法。” ……

傳于承政院曰:“凡犯罪人情狀明白者, 直下旨曰‘推考以啓。’ 情迹未現者, 下旨曰‘推考分揀以啓。’ 而推鞫之際, 如不肯承招, 不得已命以時推照律, 則有司, 於初下傳旨, 增之不可, 減之亦難。 故一依初下傳旨, 果失輕重之宜矣, 何以處之?”

[주석-182]

① 『大典續錄』 「刑典」 〈推斷〉

凡奉傳旨推考事, 勿拘傳旨, 須原情取招。

② 『續大典』 「刑典」 〈推斷〉

奉傳旨推考, 則勿拘傳旨, 須原情取招。

③ 『典律通補』 「刑典」 〈推斷〉

奉傳旨推考, 勿拘傳旨, 原情取招。

[주석-183]

『성종실록』 12년 7월 20일(계사)

傳于刑曹曰:“今後朝官犯罪當囚鞫典獄者, 例移義禁府。”

[주석-184]

『大典續錄』 「刑典」 〈推斷〉

朝官犯罪被推於本曹及可憲府、司諫院而應囚者, 竝啓移義禁府。

[주석-185]

① 『성종실록』 21년 6월 1일(임오)

洪應議:“朝官犯罪, 緘問不承者, 率皆移義禁府, 依例施行。”

② 『선조실록』 33년 3월 5일(무신)

凡犯罪人, 例問職名, 若朝官, 必啓移禁府。

③ 『선조실록』 34년 9월 11일(을사)

禁府啓曰:“臣等取考『續錄』「刑典」, 朝官犯罪, 被推於刑曹及司憲府而應囚者, 幷啓移禁府云。 乃國家待朝官之美意也。”

[주석-187]

① 『중종실록』 16년 6월 20일(경오)

黃海道巡撫御史金誠一書狀‘倉穀反庫, 多數無面。’事, 入啓。

傳曰:“前牧使尹仁涵, 已爲拿推矣, 罪名各異, 更爲拿問, 其穀食一一生徵。”

② 『명종실록』1년 8월 12일(병신)

同副承旨趙彦秀來自禁府, 以芑意啓曰:“鄭興宗, 反覆變辭, 今尙不服, 請加刑何如? 其所持陰陽冊中有片簡, 見之, 則乃奉常僉正陳復昌與南沂同狀招興宗簡也。 去癸卯年間, 興宗居喪, 在豊德時事也, 復昌, 請拿問何如?”

傳曰:“興宗, 若數數加刑, 則恐隕命於杖下, 不得取服, 一日一次加刑, 期於取服, 可也。 南沂, 則借與其家, 可以囚推也。 陳復昌, 勿拿推, 而招問於政院。 此後, 士大夫如有辭連者, 則皆於政院招問。”

③ 『현종실록』 3년 1월 26일(경자)

憲府啓:“以昨因諫官所啓, 有營吏拿推之擧。 監司有罪, 則直論厥罪, 事體當然, 拿問之命, 下及營吏, 國家擧措, 不宜如是。 請該道監司從重推考, 營吏勿令拿問, 以重國體。” 從之。

④ 『승정원일기』 현종 14년 4월 6일

申晸啓曰:“己亥年山陵都監堂上以下拿推傳旨, 卽當書入, 而其時堂上三員內判書金南重、右議政洪重普, 皆以身故, 只有判府事鄭致和, 而大臣之直爲拿推, 曾無前例云。 今此拿推傳旨, 何以爲之? 敢稟。”傳曰:“勿爲拿問, 以待結末。”

⑤ 『승정원일기』 현종 14년 4월 22일

吳斗寅啓曰:“辛亥八月寧陵奉審諸官, 竝拿問定罪事, 命下矣。 拿推傳旨, 今當書入, 而取考其時奉審文書, 則大臣, 卽今判府事鄭致和, 繕工提調, 左議政金壽恒也。 大臣, 則先收職牒後拿囚, 自是舊制云, 今此判府事鄭致和、左議政金壽恒拿推傳旨, 何以爲之? 敢稟。”

傳曰:“先罷其職, 使之姑竢罪名。”

⑥ 『승정원일기』 영조 4년 6월 1일

又啓曰:“當該主掌官拿推事, 命下, 而臺諫, 【缺。】禁亂官, 拿問定罪論啓, 拿推傳旨, 不得捧入之意, 敢啓。”

⑦ 『승정원일기』 정조 19년 2월 6일

以前大司憲吳㢞、前掌令洪受浩、前持平李允行·李東冕拿處傳旨, 傳于李肇源曰:“別無可問之端, 何必拿問! 該府若不知辱臺之律, 則以罷職捧傳旨事, 令該房知悉。”

[주석-189]

① 『승정원일기』 인조 22년 7월 12일

府啓, 答曰:“依啓。 金礪器、閔應騫拿問, 兵曹正郞李沈遞差事, 獻官等, 竝爲拿推。”

② 『승정원일기』 효종 9년 3월 25일

李廷夔, 以義禁府言啓曰:“以諫院啓辭, 差官接伴使金素, 差官渡江後, 令該府科罪事, 命下矣。 本府, 則拿問處置之外, 他無科罪之規, 金素拿推, 何如?” 傳曰:“事在赦前, 令姑置之。”

③ 『승정원일기』 현종 1년 9월 16일

府啓, 權大載拿推, 朴世堅拿問定罪事, 李𡐔罷職事。【措語竝見上。】

④ 『승정원일기』 현종 14년 4월 6일

申晸啓曰:“己亥年山陵都監堂上以下拿推傳旨, 卽當書入, 而其時堂上三員內判書金南重、右議政洪重普, 皆以身故, 只有判府事鄭致和, 而大臣之直爲拿推, 曾無前例云。 今此拿推傳旨, 何以爲之? 敢稟。”

傳曰:“勿爲拿問, 以待結末。”

⑤ 『승정원일기』 영조 6년 4월 15일

又傳曰:“興元門, 乃東朝差備至近之地, 故自小童出送之命, 蓋由於此。 而標信啓請也, 押領內官, 怯於門限, 輕先出送於此門, 極爲無據。 當該內官, 拿問處之, 當該都事, 趁不待令於建明門, 乃致若此, 亦極無據, 一體拿處。”

⑥ 『승정원일기』 영조 10년 3월 14일

又以義禁府言啓曰:“密陽府使李重協拿處事, 命下, 故拿來書吏, 纔已發送矣。 卽者拿問還收事, 擧條啓下, 李重協勿爲拿來, 還爲上來事, 書吏所到處, 分付之意, 敢啓。”

[주석-189]

① 『세종실록』 15년 1월 11일(을축)

召政府、六曹、三軍都鎭撫使、知申事安崇善、左代言金宗瑞議事, 其一曰‘金敬、朴礎之罪, 不必更言, 文貴專任一道, 自赴任後, 把截木柵, 一不巡察, 以致今日之患。 幷拿來治罪, 何如?’ 黃喜、孟思誠、權軫、安純、趙末生、李孟畇、鄭欽之、趙啓生、崔士康、沈道源、申檣、許誠、柳孟聞、李兢等議曰:“宜竝拿來推覈。”

② 『세종실록』 27년 10월 5일(을사)

議政府據兵曹呈啓:“朴丁及僧義宗妄告新地, 欺罔國家, 驚動人聽, 罪惡莫甚。 請令義禁府拿來推鞫, 依律施行。” 從之。

③ 『세종실록』 31년 4월 2일(신해)

囚李正寧、李孟畛于義禁府, 遂竝姜曦拿來推考。 以孟畛聽曦之請, 與正寧同議付處文化故也。

④ 『단종실록』 즉위년 윤9월 12일(신미)

司憲府啓曰:“李賢老, 心行不肖, 被撻之事, 必有其由, 請收告身拿來推問。”

⑤ 『성종실록』 25년 3월 21일(경술)

上幸後苑, 試武士射, 宰樞尹弼商等侍。 慶尙道觀察使李克均馳啓:“集慶殿典祀廳災。”

上謂承旨曰:“初疑正殿, 心甚驚愕, 此非正殿, 乃典祀廳也。 參奉, 令義禁府拿來推考。”

[주석-190]

『중종실록』 10년 8월 12일(병인)

傳于賓廳曰:“今觀群議不一。 然此事大關宗社, 不可輕棄, 拿來推考, 至當。 祥等所失, 朝廷孰不知之乎! 若不拿來推之, 則當盡奪告身, 外方付處, 永不敍用, 何如? 若不然, 則依初傳敎, 拿來推考, 依律定罪, 亦何如? 以此兩意, 議其可否以啓。 所謂罷職者, 寘於小罪, 不可止此而已也。”

盧公弼等又啓曰:“臣等意以爲‘拿來推考, 則必至於用刑杖, 求言之後, 不可罪人。’ 故啓之。 今上敎云‘不必拿推, 酌定其罪, 何如?’ 此, 甚當矣。 然如此, 則僅免栲訊, 不復齒於聖朝。 求言之後, 如此處置, 恐其太過也。”

傳于臺諫曰:“予見群議, 皆以求言後爲言矣。 然依臺諫之啓拿推, 可也。”

[주석-191]

『명종실록』 14년 9월 10일(무인)

以及第裵萬期上言, 傳于政院曰:“事干亂逆, 虛實間, 拿推明辨事, 下義禁府。”【上言其略曰‘逆賊康惟善家財籍沒之時, 其奴允鶴, 多所隱諱, 以不干人甫石爲逆賊之奴, 而案付屬公。 甫石不勝憤怨, 因訴其允鶴隱諱奴婢之狀于官。 允鶴與罪人切親等, 陰謀構成虛罪, 縛致甫石于獄, 陰嗾吏卒殺之。 拿來推問以明賞罰云云。’】

[주석-192]

『선조실록』 11년 3월 4일(을묘)

院啓:“橫城有守信寡婦, 訓導李希延, 欲作妾, 直到其家, 適値其女不在, 仍爲入宿, 揚言己娶。 其女還家, 知其由, 自以‘義不可吾家。’ 遂自焚其家, 以死自誓。 其節行澟不可犯, 而縣監金鎬與之同心, 多般威制, 使守節之女飄零失所。 請金鎬罷職不敍, 李希延拿來推考。” 答曰:“此, 乃節義所關, 竝金鎬拿推。”

[주석-193]

① 『중종실록』 10년 8월 8일(임술)

潭陽府使朴祥、淳昌郡守金淨, 同上封事, 其疏曰:“……”

② 『중종실록』 10년 8월 11일(을축)

大司憲權敏手、大司諫李荇、執義許遲、司諫金乃文、掌令金瑛、持平蔡忱·文瓘、獻納柳墩、正言表憑啓曰:“潭陽府使朴祥、淳昌郡守金淨上疏, 敢發邪議, 至爲駭愕。 請拿致詔獄, 推其所以。 此二人, 非無識者, 稍識文字, 而如此, 必有其意。 臣等, 近入試官, 今日始得聞之, 故啓之。 其疏章, 不可留中, 速示大臣, 使下人洞知上意, 可也。”

[주석-194]

① 『태종실록』 2년 6월 3일(을묘)

改巡軍萬戶府爲巡衛府。

② 『태종실록』 3년 6월 29일(을해)

改巡衛府爲義勇巡禁司, 置節制使、僉節制使、護軍、司直、副司直。

③ 『태종실록』 14년 8월 21일(신유)

改義勇巡禁司爲義禁府, 罷祿官, 置口傳官, 堂上稱提調。

[주석-195]

① 『성종실록』9년 6월 15일(을사)

世宗怒其奏不以實, 且疑守身於政事猥<溫→濫>, 與瑢所啓相符, 命下禁府推鞫。

② 『성종실록』 23년 6월 20일(기미)

盧思愼議:“聞洙以兄溱訟事, 嘗下禁府推考而已, 然不見推案, 未知罪名, 署經與否, 不可輕議, 考文案定奪爲便。”

[주석-196]

『중종실록』 3년 4월 15일(임오)

傳曰:“兩加、閔子芳·權旭事, 不允。 樑、溥、貞<斡→幹>、致明、世堅等, 下禁府推考。”

[주석-197]

『중종실록』 17년 3월 10일(정사)

憲府啓曰:“李成楨妻安氏奴鐵同妻進告曰‘安濬、安涵等與本主安氏, 爭訟奴婢, 累年不決, 而夫鐵同與謀其事, 故怨疾已久。 一日, 於道中相遇, 遂縛致鐵同, 乃於其父安邦彦家, 打殺。’云。 本府卽移文於該司檢屍, 則逢打致死明白。 故安濬等已囚禁推考矣。 但濬等, 於其父家打殺, 則邦彦, 亦不可謂不知其謀也, 法當推考。 而邦彦已行贊儀, 不可擅便囚之, 請依『續錄』、『大典』, 下詔獄推考, 何如?”

傳曰:“依啓。”

[주석-198]

『중종실록』 19년 3월 6일(신미)

臺諫啓前事, 又啓曰:“頃聞生擒野人, 江界判官李敬智移囚于他邑, 三人在路逃躱。 軍律解弛, 虧損國威, 請拿推詔獄, 嚴明治罪。” 命拿推敬智, 餘不允。

[주석-199]

① 『세종실록』 6년 4월 9일(갑인)

傳旨于刑曹:“僧志云妄稱仁德殿子, 橫行各道, 拿來推問。”

② 『중종실록』 5년 8월 18일(신축)

慶尙右道助防將金敬義馳啓曰:“倭船二隻, 自本島出來, 到泊于薺浦, 乃平時羅等二十一人投降者也。” 事下防禦廳, 啓請拿推。 從之。

③ 『중종실록』 23년 12월 19일(병술)

傳曰:“內官鄭世福, 氷庫藏氷擲奸時, 自闕門外, 著毛衣于表衣上, 道遇宰相下馬, 而騎馬過行云。 雖奉命而行, 當於馬上相揖, 可也, 宰相下馬, 而騎過, 則事體尤不當。 不無驕縱之弊, 先罷後, 下義禁府推考, 可也。”

④ 『중종실록』 29년 5월 21일(정해)

鄭光弼、張順孫、韓效元、金謹思、尹殷輔、孫澍、柳溥、柳灌、沈彦慶、尹仁鏡、金麟孫等啓曰:“上敎以爲‘士族婦女, 非自犯事, 而卒然拿推, 爲重難。’ 朝廷不勝喜幸。 然此, 綱常大事, 不得其情, 則不得已, 禹綸妻等當推。 石乙石、吾乙未荒當情僞, 委官等爲先窮推事, 已啓稟推之, 而如不得情, 則重罪, 不可不得其實而處決。 雖士族婦女, 亦當推也。”

傳曰:“委官等曰‘石乙石, 以孝文母言往問彦光時, 變辭、變名, 至爲荒唐。’ 以此意, 令往禁府平問。 不服, 則宜卽刑推。”

[주석-200]

『經國大典』 「刑典」 〈囚禁〉

杖以上, 囚禁, 文·武官及內侍府、士族婦女、僧人, 啓聞囚禁。

[주석-201]

『大典續錄』 「刑典」 〈推斷〉

朝官犯罪被推於本曹及可憲府、司諫院而應囚者, 竝啓移義禁府。

[주석-202]

『續大典』 「戶典」 〈戶籍〉

漏戶者。【……守令、部官, 五戶以上罷黜, 十戶至五十戶杖六十徒一年, 五十戶以上拿推定配。】

[주석-203]

① 『성종실록』 12년 7월 20일(계사)

傳于刑曹曰:“今後朝官犯罪當囚鞫典獄者, 例移義禁府。”

② 『續大典』 「刑典」 〈囚禁〉

朝官犯罪被推於本曹、司憲府、司諫院而應囚者, 竝啓移義禁府。

[주석-204]

① 『승정원일기』 인조 17년 10월 6일

金堉, 以刑曹言啓曰:“以刑曹白士哲推考公事, 傳曰‘此, 非在京推問之罪, 而該曹所爲如此, 未知其故也。’事, 傳敎矣。 當初白士哲、柳命性等所犯, 令攸司依法治罪事, 命下, 捧承傳于本曹。 而凡承傳罪人, 係是朝官, 則罪犯贓汚外, 毋論輕重, 姑先發緘推考, 進來, 終移禁府, 囚禁處置, 乃是本曹流來規例, 故如是入啓, 致勤聖敎, 不勝惶恐。 元公事改付標以入之意, 敢啓。”

傳曰:“知道。”

② 『승정원일기』 인조 17년 12월 5일

刑曹判書李敬輿啓曰:“在京朝官, 有三度抗拒之事, 則必收職牒進來推考, 不爲遲晩, 然後啓請移義禁府處置, 乃是通行規例。 從前守令三度抗拒, 則不待收職牒, 徑請刑推, 不但京外之體有異, 守令刑推, 非監司所可爲之事, 臣等常以爲未安。 今此李有養三度抗拒, 査<堪→勘>覆啓時, 妄意依法例施行, 亦是刑推之意, 究其大意, 前後無異, 辭語之間, 有係朝家待士大夫之【缺。】施行結末矣。 今有律官推考之命, 妄作擅行, 其罪專在臣等, 非律官擅改之致, 不勝惶恐, 敢來待罪。”

傳曰:“知道。 勿待罪。”

③ 『승정원일기』 현종 9년 3월 26일

義禁府啓曰:“愼景尹上疏粘連刑曹啓目, 卽下本府矣。 以常規言之, 則凡發緘推問之事, 三度抗拒, 則收職牒進來推考, 又不遲晩, 則始爲請刑, 蒙允之後, 移送禁府, 乃是法例。 而今此金益勳等, 三度抗拒之後, 直請令禁府稟處, 異於常時節次。 今, 又以此更送刑曹, 則事同推調, 揆之國體, 亦甚未安。 愼景尹、金益勳、金益炅等, 竝拿問處之, 何如?”

傳曰:“允。”

[주석-205]

① 『승정원일기』 인조 11년 10월 6일

李景憲, 以兵曹言啓曰:“原昌君玖, 自弘化門入來, 擊錚於差備門外, 所當依例, 令攸司囚推, 而此, 乃宗室重臣, 令義禁府處置, 如何?”

傳曰:“依啓。”

② 『승정원일기』 인조 18년 12월 1일

刑曹啓目:“沈景龜, 係是朝官, 移義禁府處置, 何如?”

啓:“依允。”

③ 『승정원일기』 인조 26년 3월 3일

禁府啓曰:“本府, 乃奉敎推鞫之地也, 囚推罪人之外, 元無回啓請拿之規例。 而今此刑曹移送啓目, 李晩榮、李壽昌、申湸、文益晙、金時豪等所犯, 旣曰不無輕重, 則當有分等稟處之事, 而混同以移義禁府處置入啓, 有若自本府辨別其輕重, 殊甚曚曨。 且罪人拿推, 政院捧傳旨下本府, 然後方爲擧行, 而只憑該曹移送粘目, 拿來啓目, 徑先以入, 亦違前規。 令政院及刑曹參考舊例定奪, 捧傳旨施行, 何如?”

傳曰:“依啓。”

[주석-206]

① 『승정원일기』 영조 26년 9월 6일

成範錫, 以義禁府言達曰:“全羅監司申本內‘興陽縣今庚午式帳籍漏戶磨勘, 當該守令前縣監朴良藎, 指名現告。’事, 達下矣。 朴良藎, 今方待令於本府, 卽爲拿囚之意, 敢達。”

令曰:“知道。”

② 『승정원일기』 정조 21년 1월 24일

洪仁浩, 以義禁府言啓曰:“時囚罪人尹可基、金絅采、李義敎、許种、徐謙淳等原情公事, 判付內‘土着不分明, 今番見抄之漏戶, 未必皆是勘籍時的在京中與實戶之漏籍, 容有可恕。 厥數至近百名, 則渠輩不謹, 在所難免, 各計口數, 考律公罪照放草記。 其中外任人, 使之待明朝還官。’事, 命下矣。 取考律文, 則『大典通編』〈戶籍〉條有曰‘漏戶部官, 五戶以上罷黜, 十戶至五十戶, 杖六十徒一年。’ 『大明律』〈不應爲〉條有曰‘凡不應得爲而爲之者, 笞四十矣。’ 李義敎漏戶十九戶, 徐謙淳十四戶, 許种十三戶, 竝以十戶以上律, 各杖六十徒一年定配, 以公罪收贖放送, 金絅采九戶, 當以罷黜照勘, 而罷黜無公罪收贖之例, 尹可基三戶, 而三戶亦無區別之法文, 竝以不應爲律傍照, 各笞四十, 以公罪收贖放送, 何如?”

傳曰:“允。 如有功議, 各減一等, 可也。”

③ 『續大典』 ｢戶典｣ <戶籍>

漏戶者【……守令、部官, 五戶以上, 罷黜; 十戶至五十戶, 杖六十徒一年; 五十戶以上, 拿推定配。 監官、色吏, 三十戶以下, 杖一百徒三年; 三十戶以上, 杖一百流三千里。】

[주석-207]

『金吾憲錄』 「官府」

本府罪人所囚, 西一間, 通三間, 二間三間, 各通二間, 輕囚所在處, 南十八間、東十四間, 重囚所在處。

[주석-208]

① 『숙종실록』 16년 1월 25일(정사)

諫院啓言:“禁府之規, 重囚, 則置之南間, 自公家備饋, 蓋所以防其交通外人、飮毒自死也。 今此凶翔, 則仍囚西間, 終不移置, 有此徑斃, 已極無謂。 而至於嚴刑別判付旣下之後, 又不趁卽擧行, 遷延累日, 終不得一次施刑。 請禁府堂上竝從重推考。”

② 『숙종실록』 20년 4월 28일(을미)

副司直金時傑上疏曰:“……且謀害坤宮之人, 何等兇逆, 而高臥西間【禁府之獄, 分西南, 西以處罪輕者, 南以處當死者。】, 不少嚴防。 此, 亦文重所主張, 而判事【指申汝哲。】爭之不能得者也。 況遣人問候, 以通慇懃, 供辭文字, 指揮刪潤, 外言喧藉, 前所未聞。 宜殿下明察而嚴飭之也。”

[주석-209]

① 『승정원일기』 영조 14년 11월 5일

顯命曰:“頃因金時發囚置西間事, 臺臣有所非斥。 故臣考見十數年前例, 則殺獄罪人之或置西間或置南間, 元無定規, 自前每從禁堂之一時意思, 而始刑者, 多在南間矣。 臺言旣出之後, 不可不一經稟裁。 此後, 則凡殺獄罪未刑推者, 置之西間, 已完結刑推者, 置之南間事, 永爲定式, 何如?”

② 『영조실록』 20년 11월 4일(정축)

禁府以‘儒生之囚於西間, 無其例, 請分囚東、南間。’ 上可之。

[주석-210]

『일성록』 정조 11년 6월 6일

[강] 命‘金啓淳等議處。’

[목] 義禁府啓言:“三嘉前縣監金啓淳、機張前縣監金潤國、梁山前縣監李進膺等, 問目內, 泛稱遲晚矣。 旣有供草, 竝請上裁。”

竝敎以:“議處。”

又啓言:“陜川前縣監朴仁榮, 問目內, 泛稱遲晚矣。 旣有草供, 請上裁。”

敎以:“爲先論理議處。”

[주석-211]

『일성록』 정조 11년 6월 6일

[강] 命‘時囚李進膺等照律。’

[목] 義禁府啓言:“罪人李進膺、金啓淳等議處事, 命下矣。 李進膺, 還米每石代, 以租六石九斗徵捧, 已爲繡罷, 則雖不可以未成之事遽爲勘律, 還穀四千二百餘石之以錢代捧、倉米百餘石出給, 竝與錢還取剩, 俱著數爻, 則翻弄國穀之罪, 難逭於現發之後。 金啓淳, 還穀九千餘石之虛錄磨勘, 名以私賑實用國穀者, 爲租四百石, 倉儲租二百餘石, 先又取用, 俱係不法。 請以此照律。”

又啓言:“時囚金潤國, 斂民歸橐, 差任捧賂, 無所不爲。 富民勸分租一百五石、巡還應分米一百四十石·牟十五石, 直爲割出輸送本家。 朴仁榮, 火稅加徵, 雖云吏橐之搜出, 山民受害, 不問可知。 二人受刑, 雖云不由於火稅, 其所致斃在於旬間, 則濫刑之目, 亦所難免。 移貿穀剩錢三千五百四十兩, 比繡啓已減, 許多公用犯用爲八百六十餘兩, 魚果價七百餘石之出給, 難免挪移還穀。 請以此照律。” 竝允之。

[주석-212]

『일성록』 정조 11년 6월 6일

[강] 配李進膺等于益山等邑。

[목] 義禁府啓言:“時囚罪人李進膺, 杖一百收贖益山郡, 金啓淳, 任實縣流三千里定配。 請依例押送。”

又啓言:“崔光璧, 金溝縣, <-竝>流三千里定配。 請依例押送。”

允之, 竝敎以:“如有功議, 各減一等。”

又啓言:“金潤國, 咸從府, 朴仁榮, 錦山郡, 竝流三千里定配。 請依例押送。”

允之, 竝敎以:“如有功議, 各減一等。 其中金潤國所犯二十五貫, 不但不分明, 渠供亦無指的, 以詐不以實律, 卽其地方徒配。”

[주석-213]

① 『典律通補』 「刑典」 〈推斷〉

坐起, 備二員乃行, 議處、照律, 非長官不得行。

② 『六典條例』 「刑典」 〈義禁府〉開坐

議處、照律, 則判堂與亞堂備員。

③ 『大典通編』 「禮典」 〈雜令〉

散齋日, 雖不得用刑, 而議處、照律, 依列擧行。

[주석-215]

『승정원일기』 정조 11년 6월 7일

洪仁浩, 以義禁府言啓曰:“‘李進膺, 杖一百收贖, 告身盡行追奪, 全羅道益山郡, 流三千里定配, 金啓淳, 杖一百收贖, 告身盡行追奪, 任實縣, 流三千里定配。’事, 照律草記批旨內‘如有功議, 各減一等。’事, 命下矣。 李進膺, 五代祖時白, 靖社功臣, 金啓淳, 曾祖始炡, 揚武原從功臣云, 竝功減一等, 各杖一百收贖, 告身盡行追奪, 徒三年定配之意, 敢啓。” 傳曰:“知道。”

[주석-216]

『승정원일기』 정조 11년 6월 7일

洪仁浩, 以義禁府言啓曰:“‘金潤國, 杖一百收贖, 告身盡行追奪, 平安道咸從府, 流三千里定配, 朴仁榮, 杖一百收贖, 告身盡行追奪, 全羅道錦山郡, 流三千里定配。’事, 照律草記批旨內‘如有功議, 各減一等。 金潤國, 以詐不以實律, 卽其地方徒配。’事, 命下矣。 朴仁榮, 四代祖長遠, 寧國原從功臣, 達城尉異姓五寸親云, 功議各減一等, 杖九十收贖, 告身盡行追奪, 徒二年半定配, 金潤國, 依批旨, 以詐不以實律, 杖一百收贖, 告身盡行追奪, 卽其地慶尙道機長縣, 徒三年定配之意, 敢啓。”

傳曰:“知道。”

[주석-217]

① 『續大典』 「刑典」 〈推斷〉

凡罪人酌處, 未出獄而臺啓爭執者, 不得發配, 已發, 則前進。【金吾栫棘罪人及正二品以上, 都事押去; 其外, 書吏、羅將隨品押去。 本曹罪人徒配以上, 京驛子押去, 次次交付配所。 ○ 罪人押去都事厭憚規避者, 先罷後推。】

② 『典律通補』 「刑典」 〈推斷〉

金吾栫棘罪人及正二以上, 都事, 從二以下, 書吏, 堂下, 羅將押去, 本曹徒配以上, 京驛子次次交付。

③ 『六典條例』 「刑典」 〈義禁府〉 總例

凡罪人, 監·兵·水使及犯逆、綱常罪人, 則郞廳拿來, 六卿以上及圍籬罪人, 勿論堂上、堂下, 郞廳拿押, 堂上嘉善, 書吏拿押, 堂下, 羅將拿押, 監·兵·水使、留守, 若直定配, 書吏拿押。

[주석-218]

『승정원일기』 영조 23년 6월 22일

若魯曰:“日昨, 以黃柙之啓請照律, 至被嚴敎, 不勝惶悚。 而禁府規例, 雖拿處、拿問, 亦多有直請照律之事, 此後, 則一番稟定, 然後可以擧行。 禁推, 則直爲照律, 拿推, 則啓請照律, 拿處以上, 則循例請刑, 毋得直請照律事, 定式, 何如?”

上曰:“依爲之。”

[주석-219]

『승정원일기』 영조 25년 10월 8일

上仍命承旨書傳敎曰:“……自古其問有差等, 問其不軌, 則設鞫也。其下所重者, 本府拿鞫, 所輕者, 本府拿問, 又輕者, 不過拿推, 輕重等分, 若是較然。 而惜乎! 所請者暗於界限, 初請拿鞫, 而後請設鞫。 海陵設鞫, 於嵇有何所加乎! 令王府拿鞫嚴問。”

[주석-220]

『승정원일기』 영조 46년 4월 14일

尙權書傳敎時, 至拿鞫之鞫字, 停筆不書。

上厲聲曰:“以承旨而不知鞫字乎! 旣是鄕闇, 又爲乍恣矣。 爲先遞差, 可也。”

仍命他承旨書傳敎曰:“禁推、拿推、拿處、拿鞫, 皆有古例, 與設鞫, 大不相同, 則一鞫字礙眼, 其敢提問, 多人侵辱之時, 自無礙眼乎! 事雖微細, 墜君綱, 則大矣。 承旨申尙權, 爲先遞差, 令該府拿鞫, 過國忌後, 捧供以奏。”

[주석-221]

① 『승정원일기』 영조 23년 6월 18일

上曰:“此黃柙, 禁府供辭也。 承旨讀之。” 喆輔讀訖。

傳曰:“三尺至嚴, 不可視人以低昻也。 黃柙, 非禁推、拿推也, 卽拿處, 則承服不冬, 泛稱遲晩, 皆請刑推, 而以玉堂之故, 供辭實是泛稱, 而直請照律, 國之設法, 爲其人差等, 果在何文! 其涉不察。 金吾堂上, 從重推考。 半夜勅諭之後, 該房承旨, 不察捧入, 亦涉矇然, 不及考典而然乎! 一體從重推考。 更令依格式修正以入。 此後, 則一遵法例, 俾勿視人低仰。”

上曰:“承旨又書之。”

傳曰:“凡推考傳旨中, 下字爲字之間, 不爲連書者, 非特憲府、諫院也, 雖非禁推, 昔有義禁府付標者, 而近年此例, 寢而不行。 故今番吏曹參議李德重, 開釋之下, 撕捱一時下敎, 其敢違牌, 分義無嚴, 故只推命下之後, 令以義禁府付標。 而中官昏睡之中, 誤以司憲府付標, 而因其夜深, 予亦不覺, 今乃知之, 其涉駭然。 當該中官, 從重推考, 其傳旨入之。”

② 『승정원일기』 영조 23년 6월 19일

判義禁金若魯、知義禁徐命九疏曰:“伏以。 臣等俱以無似, 待罪讞獄, 觸事昏憒, 日夕悚然。 昨, 以議啓失當, 嚴敎特下, 臣等惶懍震惕, 靡所容措。 臣等, 於黃柙事, 拿推、拿處, 初未分曉, 及夫受供, 泛請照律, 莫非臣等愚闇疎謬不自覺察之致。 勅勵之下, 惟當伏罪之不暇, 而第身爲法官, 不能謹守三尺讞奏之間, 唯人是視, 上下其平, 低仰其文, 則厥罪誠難貰矣。 所犯旣重, 而見勘太輕, 則恐非所以嚴國之綱而爲人臣之戒。 臣等, 何敢幸其郵罰之薄加, 聖恩之寬假, 厭然在職而不知懼乎! 不得不聯章仰籲, 恭竢鈇鉞。 伏乞聖明亟命下臣等司敗, 勘以重律, 俾伸公法, 不勝幸甚。”

[주석-222]

『승정원일기』 영조 46년 4월 14일

上命尙權摘奸編輯廳以來。 尙權回奏其堂郞進不進。 上命尙權書傳敎曰:“其雖此時, 心在纂輯, 故頃遣中官摘奸, 今日, 則咫尺門內, 命承宣摘奸。 噫! 今日, 豈敢稱恙之時乎! 事之寒心, 莫此爲甚。 其堂元仁孫、鄭存謙, 越俸一等, 其令卽爲仕進。 郞廳趙㻐、徐浩修, 尤涉駭然。 人君若此之時, 豈可此輩偃臥于其家乎! 令該府拿鞫, 而國忌相値, 施以制書有違公律勘處。 自今日限畢役, 入直編輯廳。”

[주석-223]

『六典條例』 「刑典」 〈義禁府〉 開坐

拿推、拿鞫, 皆有故例, 與設鞫不同。

[주석-224]

『승정원일기』 숙종 14년 7월 14일

戶曹判書柳尙運上疏, 大槪‘臣與囚人漷, 有應避之嫌, 乞遞金吾兼任。’事, 入啓。

答曰:“當令次官議讞, 卿其勿辭行公, 而凡傳旨中, 有鞫問二字, 然後方可設鞫推問, 如拿鞫、拿推, 同是循例拿問, 而疏中鞫問之說, 無乃未諳規例而然乎! 未可曉也。”

[주석-225]

『승정원일기』 순조 4년 1월 29일

判義禁李晩秀疏曰:“伏以。 臣卽伏見執義李基慶上疏, 其論金魯忠不請盤覈事, 眞不易之公議也。 臣, 於此, 誠不勝慙惶震懍, 措躬無所。 噫! 今番諸鞫囚, 嘯聚不逞之徒, 憑藉莫重之地, 欲售其亂我國家, 禍我簪紳之計, 而其所暗地譸張公肆跳踉者, 決非一朝一夕之故。 天網不疎, 群醜就訊, 鬼蜮情狀, 幾盡呈露, 而至於李東萬招中所援金魯忠事, 酬酢之和應, 書札之往復, 前後所供, 爛漫現發。 是, 宜卽請逮問, 窮覈根窩, 而拿鞫事體, 異於設鞫, 只以囚供諸條, 成案登聞, 鞫事徑撤, 酌處旋降, 執藝一疏, 亦未蒙兪。 臣心不獨痛惋, 輿論莫不驚歎。 今玆臺言之來, 臣實受以爲罪, 何敢費辭自辯乎! 雖尋常議讞, 宜此嚴愼, 此何等關係, 而若是疎謬, 臺疏雖不論勘, 臣罪實難自恕, 略具短籲, 仰瀆崇聽。 伏乞聖明亟降重勘, 以爲按獄失職者之戒焉。 臣無任云云。”

答曰:“省疏具悉。 臺言, 卽不知囚供裏面之論。 若使囚供謂以宰臣之指使, 請與之對質, 則卿等豈不直請盤問乎! 此, 則不然, 只是漫漶挾雜之供也, 豈可以此遽加逮覈! 卿等得體也, 非有失也。 況今番事面與設鞫大相不同者乎! 卿之遽以爲引有若自訟者, 豈不萬萬過當乎! 卿其勿辭行公。”

[주석-226]

① 『승정원일기』 경종 2년 5월 4일

朴熙晉, 以義禁府言啓曰:“今因鞫廳啓辭, 碧沙察訪朴泰俊, 移送本府拿鞫事, 允下矣。 朴泰俊, 自任所未及上來, 依例發遣府羅將拿來, 何如?”

傳曰:“允。”

② 『승정원일기』 순조 7년 1월 13일

柳畊, 以義禁府言啓曰:“拿鞫事, 命下矣。 罪人宋國仁, 方囚捕廳, 卽爲拿囚之意, 敢啓。”

傳曰:“知道。”

[주석-227]

① 『승정원일기』 숙종 22년 7월 24일

義禁府啓曰:“因臺諫啓辭, 姜五章拿鞫事, 命下矣。 罪人五章, 今方拿來囚禁本府, 而五章所坐, 旣出於鞫廳罪人之招, 移送鞫廳, 何如?”

傳曰:“允。”

② 『승정원일기』 헌종 10년 8월 21일

李公翼, 以義禁府鞫廳大臣意啓曰:“因司諫朴來萬上疏, 前府使徐永淳、前注書李晉錫、進士李準竝拿鞫事, 傳旨啓下矣。 拿鞫、設鞫, 法例不同, 右項三罪人, 以設鞫擧行之意, 敢啓。”

傳曰:“知道。”

[주석-229]

① 『명종실록』 3년 2월 12일(기미)

安名世供云:“……羅湜、成子澤、郭珣之招辭, 漏略而不書, 他罪人招辭, 亦多不書情由, 慶會南門推鞫罪人之際, 史官不在推鞫廳, 例退避于差備門前板墻後, 及其盡書招辭入啓之時, 承傳色下來後得見之, 忙迫之間, 不及詳記, 略其歇處, 只於其關重之語書之, 其漏略而不書, 勢不得詳也。 禁府所推罪人, 則刑房承旨, 往來推鞫, 以委官所捧招辭, 不復開見入啓。”

② 『명종실록』 4년 4월 21일(경신)

豐城府院君李芑、左議政黃憲、右議政沈連源、判義禁府事尙震、知事尹元衡、同知事宋世珩·趙士秀、大司憲具壽聃、大司諫慶渾、都承旨周世鵬、左承旨鄭彦慤會于勤政殿門外, 上以洪男之書下于推鞫廳曰:“以此推之。”

[주석-231]

① 『大典通編』 「禮典」 〈獎勸〉

奎章閣抄啓文臣, ……講之連四次居不、製之連四次居末者, 稟旨重罰; 三次居不、三次居末者, 禁推; 二次居不、二次居末者, 推考。

② 『典律通補』 「刑典」 〈推斷〉

下義禁府推考, 則囚禁勘律。

[주석-232]

『승정원일기』 현종 3년 7월 3일

政院啓曰:“以趙嘉錫元情公事, 傳曰‘凡義禁府公事, 拿推與禁推元情公事, 結語有異乎?’事, 傳敎矣。 問于禁府則以爲‘凡拿推, 則元情公事結語, 以「旣已遲晩, 照律, 何如?」 稟旨蒙允後, 方爲照律以入, 禁推, 則元情公事, 「旣爲遲晩, 直爲照律。」 古例當然。 而今者, 判府事洪命夏, 方在陳疏中, 未及出仕, 故不得卽爲照律, 如是結語。’云矣, 敢啓。”

傳曰:“知道。”

[주석-233]

『승정원일기』 숙종 28년 5월 12일

李喜茂曰:“臣有所懷, 敢此仰達。 尹星駿、任守幹, 俱以違牌被囚, 違牌, 例爲禁推, 故次官, 可以照律, 而今聞拿推命下之故, 次官不得照律, 將待判義禁【二字缺。】上來。 而頃見李畬辭本, 則陳情控籲, 姑無速來之意, 任守幹等, 將不免久滯獄中矣。 星駿疾病, 人所共知, 守幹疾病之外, 情勢又不安, 俱非無端違牌, 而因一微罪, 累月被囚, 則豈不可矜乎! 後日登對時, 詢問大臣, 令次官照律, 何如?”

上曰:“自前輕罪, 有令次官照律之規, 今, 亦依此分付, 可也。”

[주석-234]

『승정원일기』 영조 2년 10월 18일

顯祿曰:“昨因實錄廳草記, 有‘諸郞廳實病、應頉者外, 竝爲拿推。’之命矣。 其中李秉泰, 則十六日雖已陞資, 尙未下批, 故亦入拿推中。 卽今陵幸迫近, 諸郞廳, 或以玉堂隨駕, 或以兵郞隨駕, 李秉泰, 亦當以承旨隨駕矣。 拿推, 異於禁推, 必經再度坐起後, 可以蒙放, 而陵幸前, 實無再度開坐之時, 合有變通之道矣。”

[주석-235]

『승정원일기』 영조 5년 9월 15일

上曰:“經幄之臣, 不宜拿推, 故待其上來後, 禁推傳旨捧入之意, 分付矣。 旣有禁推之令, 則宜卽上來, 而今至累日, 尙無消息, 極爲無據。 不可一向曲恕, 拿推傳旨, 不待其上來, 卽爲捧入, 可也。”

[주석-237]

① 『典律通補』 「刑典」 〈推斷〉

❶ 禁推, 原情坐, 仍照律。 拿處, 須原情、議處、照律三坐, 議處坐, 請照律, 而依受敎照勘人原情, 直請照律。 『補』

❷ 卿宰禁推, 則捧供, 稟旨擧行。 『增』 『補』

❸ 坐起, 備二員乃行, 議處、照律, 非長官不得行。 『補』

② 『六典條例』 「刑典」 〈義禁府〉 開坐

時囚原情捧招及例刑, 又堂上及嘉善以下禁推時, 只備次堂二員, 議處、照律, 則判堂與亞堂備員, 重臣禁推, 則必與判堂備員, 口招, 則判堂、亞堂備三員後開坐。

[주석-238]

『승정원일기』 영조 5년 9월 10일

上曰:“寶鑑纂成時, 似當有郞廳, 別兼春秋, 時有見存者乎?”

徐宗玉曰:“沈泰賢、韓顯謩, 方帶是任矣。”

上曰:“注書、翰林, 古無撕捱之事, 近, 則轉甚至於參下官, 亦多撕捱者矣。 別兼春秋, 非秉筆之臣, 而差出之後, 輒事辭免, 一不應命, 偃蹇, 甚矣。 其在事體, 不可一任其自便, 特爲禁推, 待其上來後, 捧傳旨, 可也。”

[주석-239]

『효종실록』 2년 6월 3일(무신)

❶ 上曰:“國家舊例, 推考甚嚴, 有禁府推考之規云。 然近來被推者, 視爲尋常, 帶推行公, 少無警惕之心, 憲府之官久不開坐, 以致畢推之未易, 事極寒心矣。”

工曹判書李厚源曰:“推考傳旨, 只書下字, 空其下而不書某衙門, 自上書塡禁府字, 則就拿, 此,  所謂禁推。 且行公推考及口傳政事【有忙急差除, 則未遑開政, 政官會議備望, 直送于政院, 謂之口傳政事。】, 非古也, 皆壬辰後事也。”

上曰:“推考傳旨, 依古例不書行公, 只書下字, 空其衙門, 以竢予裁處, 而自今定爲令式, 使被推者有所警憚。 外方之官, 則曠務可慮, 仍前行公, 可矣。 且令憲府逐日開坐, 依六曹例, 錄其坐不坐, 每於朔末書啓。”

❷ 都承旨趙啓遠啓曰:“推考傳旨中, 去行公二字, 則諸司職務必多稽滯。 憲府逐日開坐一款, 申飭擧行, 行公二字, 則仍用近例, 而只不書某衙門於下字之下, 似或宜當矣。”

答曰:“更思之, 則果有曠職之慮。 行公, 則仍書之。”

[주석-240]

① 『승정원일기』 효종 2년 6월 4일

義禁府啓曰:“傳曰‘禁推, 則拿推云, 事體莫重, 雖然規例之如此與否, 更問本府, 可也。’事, 傳敎矣。 臣斗杓、厚源等, 雖聞壬辰以前有此規例, 而皆出泛然傳聞, 無文書可據, 更爲訪問于老成親見故事之臣, 從容啓達之意, 敢啓。” 傳曰:“知道。”

② 『승정원일기』 효종 2년 6월 5일

❶ 傳曰:“推考事規例, 勿爲遷延退托, 速爲回啓事, 申飭于該府。”

❷ 義禁府啓曰:“禁推故事, 臣等雖有傳聞, 不可不詳聞, 然後啓達。 故訪問于判中樞府事臣金藎國, 則以爲‘曾在宣廟朝, 凡推考承傳之時, 只書下字, 空其司名而入之, 則禁府、憲府、刑曹中, 自上書塡司名而下。’云, 與臣等所聞無異同, 敢啓。”

傳曰:“知道。”

[주석-241]

① 『현종실록』 5년 10월 12일(경오)

始振曰:“故相臣李厚源, 曾在先朝, 以古有禁推之規上達, 自上問于閔馨男、金藎國, 藎國對以在前果有是事, 自是禁推之法行矣。 而禁推與拿推, 理宜不同。 蓋所謂禁推者, 當禁府開坐之日, 免冠受原情後, 仍爲放之, 而結末, 則住在於上之處分而已。 不可與拿推一體, 而今, 則全無區別, 請問于大臣而講定。” 上不答。

② 『숙종실록』 6년 6월 6일(계해)

領議政金壽恒、戶曹判書閔維重請對。 壽恒曰:“牌不進禁推, 始自李厚源建白, 遂成規例。 而今, 以李玄紀事言之, 乍囚乍放, 徒傷事體, 而終不能防其違牌之弊, 似當參酌處置矣。” 上命‘今後, 則勿爲直捧禁推傳旨以待處分。’

[주석-243]

① 『중종실록』 7년 10월 18일(무오)

上曰:“凡推考傳旨, 或大臣或臺諫啓之, 則政院隨其所啓而製之, 因傳旨原情論斷, 是乃有司之事也。”

② 『승정원일기』 정조 23년 5월 12일

爵賞、刑殺之下各司者, 傳敎書出後, 承旨抄出書下堂后, 注書細書, 摺貼啓下, 謂之流音傳旨, 注書又謄草踏印, 承旨具銜, 下該司, 謂之下音傳旨。

[주석-244]

『승정원일기』 효종 2년 6월 13일

❶ 義禁府啓曰:“禁推之擧與拿問之罪, 不無輕重之別, 且自推緘入啓時, 本無請刑之規。 故今此郭天成、李基祚等四人原情末端, 只以上裁啓稟, 而事係新規, 敢啓。”

傳曰:“知道。 凡於推考之規, 三度抗拒遲晩, 直爲照斷等事, 亦非一二, 商議稟處定式, 可也。”

❷ 又啓曰:“‘凡推考之規, 三度抗拒遲晩, 直爲照斷等事, 亦非一二, 商議稟處定式, 可也。’事, 傳敎矣。 此擧, 雖是舊例, 始行於久廢之餘, 有同新規, 節節難便。 臣等旣無意見, 且昧前事, 此等變通, 實難輕議, 然旣承下敎, 敢陳淺見。 常時推考, 則被推之人在家緘答, 故三度抗拒後, 乃有收職牒進來官庭更推之擧。 而禁推, 則不然, 本府開坐捧招, 故雖有抗拒者, 勢難留置元辭而更推, 啓稟後更推, 亦甚不便。 臣等之意, 抗拒之類, 則勿拘爵秩高下, 竝與其二品以上遲晩者, 而啓稟裁處, 堂上以下遲晩之類, 則直爲照律入啓, 則不違乎常時推勘之規, 而自下不敢擅定。 禁推人拿問之事, 旣無明白可據, 而本府當此久廢後始行之時, 不爲啓稟定奪, 輕先遽入囚單子, 群議皆以爲率爾云。 推考規例, 拿囚當否, 問于大臣處置, 何如?”

傳曰:“依啓。 禁推之規, 亂後, 不得與刑曹、憲府推考竝行者, 專爲自下不敢擅便其拿囚也。 非但足以推測而知, 耆舊之言, 亦非矇矓, 動於浮言, 至請議大臣, 殊涉未妥。 勿爲輕動奉行, 可也。”

[주석-245]

『승정원일기』 영조 33년 10월 12일

因命書禁推傳旨曰:“四維雖重, 分義亦不可放倒。 今聞‘內局提調趙榮國, 以引義徑歸上書, 徑尋鄕路。’云, 分義事體, 俱涉寒心。 旣已行公, 無他進職, 而若是悻悻, 此路一開, 後弊難防。 此, 正何所聞而來, 何所見而去者也! 國無紀綱則已, 決不可尋常處之。 行司直趙榮國, 下義禁府推考。”

[주석-246]

『政院故事』 「吏典」 〈通行雜式〉

‘禁推下敎, 則毋論罪之有無, 末端, 以「推考爲只爲, 下義禁府爲良如敎。」 捧傳旨事, 依古例爲之。’事, 下敎。【庚子十一月三十日。】

[주석-248]

① 『銀臺便攷』 「吏房攷」 〈傳旨〉

三品臺諫三牌不進, 則遞差傳旨、禁推傳旨捧入啓辭。

② 『銀臺便攷』 「刑房攷」 〈臺諫〉

臺諫三牌不進及過限不上來禁推、遞差傳旨同爲捧入時, 只下禁推分揀之敎, 而不下遞差傳旨, 則兩司去來, 以遞差傳旨未下書入; 若只遞差傳旨踏下, 而禁推傳旨不下, 隨卽提禀, 而廳坐入啓者, 申後微禀, 申後又不下, 則明朝更爲提禀。

③ 『정조실록』 5년 윤5월 26일(무진)

敎曰:“承旨或臺臣有禁推之命, 政院卽捧遞差傳旨與禁推傳旨, 同爲入啓者, 法意有在。 蓋職淸地比之故, 優禮逈異。 況閣臣乎! 此後, 閣臣, 以本職禁推, 一依右例, 同捧遞差傳旨, 著爲式。”

[주석-249]

『승정원일기』 정조 7년 12월 20일

安聖彬, 以義禁府言啓曰:“‘備局堂上鄭尙淳、金魯鎭、徐有慶、鄭好仁、徐有隣、李在簡、徐有大、鄭志儉等, 下義禁府推考。’事, 傳旨啓下矣。 鄭尙淳、金魯鎭、徐有慶、鄭好仁、徐有隣、李在簡、徐有大等, 今方待命, 卽爲拿囚, 鄭志儉, ‘閣臣, 勿爲拿囚。’ 旣有受敎, 使之待命於府門外之意, 敢啓。”

傳曰:“知道。”

[주석-250]

『승정원일기』 순조 7년 6월 24일

申絢, 以義禁府言啓曰:“‘兵曹參判尹致性, 下義禁府推考。’事, 傳旨啓下。 故今方拿囚, 而卿宰禁推, 該府草記, 待批下捧供, 載在『大典通編』矣。 尹致性, 係是宰臣, 敢啓。”

傳曰:“知道。 越俸一等, 禁推分揀。”

[주석-251]

『승정원일기』 헌종 1년 3월 27일

鄭禮容, 以義禁府言啓曰:“‘前承旨金炳朝, 下義禁府推考。’事, 傳旨啓下矣。 金炳朝, 下去京畿楊州地云, 依例發遣府書吏拿來, 何如?”

傳曰:“待待命拿囚。”

[주석-252]

『정조실록』 5년 2월 13일(병진)

推考與禁推有異, 此後, 閣臣推考傳旨, 勿下司憲府, 而下政院。

又敎曰:“故事, 玉堂禁推, 則毋得拿囚, 但於開坐時納供。 閣臣, 予所優待, 倣列祖禮接集賢學士之盛事。 自今時任閣臣, 或遇拿推, 政院先捧遞差傳旨, 待啓下, 始捧拿推傳旨, 而該府, 勿爲拿囚, 待開坐日捧供, 捧供後, 出送待命所, 一依古例。 原任, 勿用此例。”

[주석-253]

① 『승정원일기』 영조 즉위년 11월 9일

趙遠命啓曰:“卽者左議政柳鳳輝, 自金吾門外待命所, 仍向城外, 使錄事來納命召, 何以爲之? 敢稟。”

② 『승정원일기』 영조 18년 3월 23일

李世璡書啓:“臣敬奉聖敎, 傳之于議政府右議政趙顯命所, 則右議政趙顯命身病一向危重, 方自金吾門外待命所, 還歸私次, 臣旣承偕來之命, 姑爲隨往因留之意, 敢啓。”

[주석-254]

『大典通編』 「刑典」 〈囚禁〉

卿宰禁推, 該府草記, 待批下捧供。

[주석-255]

『영조실록』 44년 10월 28일(임오)

時, 徐命臣因事在囚, 承旨讀奏供辭。

敎曰:“昔周亞夫恥對吏, 朝爲一國卿宰, 暮對虎閣獄吏, 予意以爲如何。 何待其供! 特爲分揀。 此後, 卿宰禁推者, 待下敎捧供。”

[주석-256]

『승정원일기』 영조 7년 11월 20일

又啓曰:“今日本府之坐, 玉堂禁推二人, 所當竝爲照律以入, 而沈聖希, 與判事金東弼, 爲異姓四寸, 法有應避之嫌, 故尹彙貞, 獨爲照律以入之意, 敢啓。”

[주석-257]

『승정원일기』 정조 8년 3월 11일

洪仁浩, 以禁府言啓曰:“‘今番文臣製述時, 白文呈券典籍韓珩一、洪夏俊, 俱是丁酉以前榜云, 處分不可異同。 照律公事爻周, 自本府相考他文臣照律擧行後, 草記。’事, 命下矣。 取考本府<騰→謄>錄, 則辛丑二月文臣製述時, 許晊、李彦五, 以入庭不作罪禁推, 而有不應爲笞四十照律之例。 韓珩一、洪夏俊, 依許晊、李彦五例, 笞四十收贖, 附過還職, 何如?”

傳曰:“允。”

[주석-258]

『승정원일기』 정조 5년 2월 14일

❶ 又以義禁府言啓曰:“……許晊、李彦五等段, 傳旨內‘文臣製述時, 入庭不作, 依定式推考。’罪, 取考律文, 則『大明律』不應爲條有曰‘凡不應得爲而爲之者, 笞四十。’ 「名例」有曰‘犯私罪, 笞四十, 附過還職。’ 『大典』〈推斷〉條有曰‘犯枉法受贓外, 笞、杖, 竝收贖。’云矣。 許晊、李彦五等, 各笞四十收贖, 附過還職放送, 何如?”

傳曰:“允。 如有功議, 各減一等, 尹行晉、申大尹, 以公罪照勘。”

❷ 又以義禁府言啓曰:“‘時囚罪人趙時俊、尹行晉、申大尹等, 杖八十收贖, 奪告身三等, 許晊、李彦五等, 笞四十收贖, 附過還職。’事, 照律草記批旨內‘如有功議, 各減一等, 尹行晉。申大尹, 以公罪照勘。’事, 命下矣。 趙時俊, 七代祖世勛, 靖國功臣, 豐陵府院君五寸親云, 功議各減一等, 杖六十收贖, 奪告身一等。 李彦五, 全昌尉異姓五寸親云, 議減一等, 笞三十收贖。 尹行晉、申大尹, 以公罪杖八十收贖。 許晊, 無功議云矣, 敢啓。”

傳曰:“知道。 尹行晉、申大尹, 如有功議, 各減一等。”

[주석-261]

『大明律』 「名例律」 〈文武官犯公罪〉

凡內外大小軍民、衙門官吏犯公罪該笞者,　官, 收贖,　吏,　每季類決,　不必附過, 杖罪以上,　明白立文案,　每年一考紀錄罪名,　九年一次通考所犯次數、輕重,　以憑黜陟。

[주석-262]

『大明律』 「名例律」 〈文武官犯私罪〉

凡文官犯私罪笞四十以下,　附過還職,　五十,　解見任別叙,　杖六十, 降一等,　七十, 降二等,　八十, 降三等,　九十, 降四等,　俱解見任, 流官,　於雜職內叙用, 雜職,　於邊遠叙, 杖一百者,　罷職不叙。

[주석-263]

『續大典』 「吏典」 〈雜令〉

凡牌招大官外, 雖有情病, 親納闕外, 違者, 二品以上重推, 通政以下禁推; 納牌不進者, 二品以上推考, 通政以下罷職; 禁直徑出者, 通政罷職, 堂下官禁推。

[주석-265]

『續大典』 「吏典」 〈祿牌〉

禁推人員, 未照律前, 毋得受祿, 且勿擧擬。

제2장 兩班의 懲戒

[주석-265]

『續大典』 「兵典」 〈試取〉 能麽兒講

能麽兒廳堂上官一員、郞廳四員, 每朔六次, 試年五十以下官, 四季朔, 會報本曹。 ……〔講書〕【臨文。 ○ 兵學指南, 粗以上。】

[주석-266]

『續大典』 「兵典」 〈試取〉 能麽兒講

連三次不通者, 罷職; 二次不通, 推考; 一次不通, 罰直。

[주석-268]

① 『승정원일기』 숙종 17년 윤7월 19일

乃者, 林泰貞, 乘醉妄發, 見侮曹司, 無非自取, 而因醉裏之言, 至於入啓, 殊涉過重, 今姑罰直三日, 以懲妄言之失。

② 『영조실록』 26년 3월 13일(병진)

甚至承宣罰直, 或近迫切, 三司給疏, 亦欠容受, 九卿竝罷, 聽聞俱惑, 而廈氈之上, 曾無匡救之言, 臣竊慨然也。

[주석-269]

① 『大典會通』 「兵典」 〈試取〉 武臣堂下

『續』【每月二十二日, 本曹判書試堂下實職人員, 有故, 則參判試, 又有故, 則退行, 六月、十二月兩朔, 勿行。 單巡沒技者, 則別單書入, 累巡勿論。 ○ 不滿四矢者, 汰去, 騎芻倍畫充四矢。 『補』 十巡未滿四矢, 罰直; 連五次無分, 汰去; 居首, 論賞; 優等參下, 直除六品; 參上, 超授四品, 四品、三品, 令吏曹直除守令, 之次參下, 陞六時隨窠付職; 參上, 陞敍。】

② 『銀臺條例』 「兵攷」 〈武臣堂下朔試射〉

規矩, 鐵箭【一百步一巡｡】、柳葉箭【八巡｡】ㅍ片箭【一巡｡】、騎芻【一次｡】。 十巡未滿四矢, 罰直; 連五次無分, 汰去; 居首, 論賞｡  優等參下, 直除六品; 參上, 超授四品; 三品、四品, 直除守令｡  之次參下, 陞六時, 隨窠付職; 參上, 陞敍｡ 單巡沒技者, 別單書入【累巡勿論｡】。

③ 『兩銓便攷』 「西銓」 〈總例〉

堂下朔試射十巡優等人, 參下, 直除六品職, 參上, 超授四品職, 四品、三品人, 令吏曹直除守令; 之次人, 參下, 陞六時隨窠付職, 參上, 陞敘。【未滿四矢者, 差等罰直, 五次無分者, 汰去。】

[주석-270]

『승정원일기』 영조 38년 4월 4일

又以都摠府言啓曰:“去三月十七日親臨堂下武臣朔試射時, ‘無分之人, 各其廳罰直, 十巡能射十五矢後, 出直。’事, 下敎。 故本府經歷沈禧鎭, 以無分之人, 去三月十八日入直, 逐日習射矣。 今日中日畢試後試射, 則十巡能射十七矢, 出番, 何如?”

傳曰:“允。”

[주석-271]

① 『승정원일기』 영조 38년 10월 6일

又以兵曹言啓曰:“今番親臨堂下武臣朔試射時, 宣傳官崔朝岳, 以無分, 依傳敎罰直矣。 卽接該廳牒報, 則掌務官崔範重, 監射十巡, 能射二十矢云。 使之出直, 何如?”

傳曰:“允。”

② 『승정원일기』 영조 44년 10월 2일

鄭昌聖, 以兵曹言啓曰:“卽接宣傳廳牒報, 則‘去九月十五日親臨能麽兒講時, 宣傳官李周爀、南志博, 以不通, 因傳敎罰直矣。 晝夜熟讀, 今則能誦。’云。 依例替直, 何如?”

傳曰:“允。”

③ 『승정원일기』 정조 즉위년 9월 14일

上曰:“汝, 是罰直宣傳官乎?” 佐顯曰:“然矣。”

上曰:“罰直諸武士, 兵書, 幾許讀之?”

佐顯曰:“所講冊, 卷數之小者, 已盡讀之, 卷數之多者, 姑未盡讀矣。”

命書傳敎曰:“不通武士之能讀間罰直者, 謂其所講之卷能讀也。 今聞武士不知此意, 如『六韜』、『孫武子』, 則二三卷亦爲誦讀云, 殊非傳敎之本意。 以此皆令知悉, 只所講之卷能讀後, 草記。”

[주석-272]

① 『승정원일기』 영조 48년 1월 4일

命書一句御製, 仍命內局及入侍承史卽席賡進。 上仍進御, 諸臣以次賡進。 上命諸醫一體賡進, 而若不能者, 罰直十日。

② 『승정원일기』 영조 49년 1월 1일

上親寫御製一句, 命承史、侍衛卽地賡進, 如有不及者, 當罰直三日。

③ 『승정원일기』 영조 50년 12월 3일

又傳于曰:“宣傳官將鬼椎, 亦古風, 故問之, 則尙不爲云。 昨日入直行首宣傳官, 罰直十日, 雜科會試及唱榜太遠, 進定事, 分付。”

④ 『승정원일기』 정조 11년 9월 25일

上曰:“左承旨、右副承旨, 今日, 則以罰直坐直, 自明日計日爲做度, 仍爲例直後微稟, 可也。”

[주석-273]

① 『政院故事』 「吏攷」 〈通行雜式〉

因特敎院吏罰直或囚禁, 則第三日, 卽爲微稟事, 下敎。【戊申十二月十一日。】

② 『銀臺便攷』 「通攷」 〈院中事跡〉

此後, 因特敎院吏罰直與或囚禁, 則第三日, 卽爲微禀事, 下敎。【戊申十二月十一日。】

③ 『銀臺條例』 「故事」

‘因特敎院吏罰直與或囚禁, 則第三日, 卽爲微稟。’事, 下敎。

[주석-274]

① 『승정원일기』 영조 48년 1월 4일

上命諸醫一體賡進, 而若不能者, 罰直十日。 諸醫亦皆賡進, 而鄭允說三次違簾。 上命‘入罰番, 而若復校正以進, 則當爲赦過, 卽爲更製以進, 可也。’

② 『정조실록』 18년 9월 23일(정미)

敎曰:“旣欲人其人, 則豈可苟且彌縫乎! 近日名雖入直, 所謂伴直者, 有口無言之一二僚員而已, 其爲駭然, 莫甚於此。 諸摠管一竝記過, 本番外皆爲省記, 待下敎替直。 副摠管李周爀, 別軍職差下, 使之當刻內現身, 罰番摠管出直後, 入直於別軍職廳。 別軍職廳故事, 有新除者, 則例有新差試射, 而今番, 則名以別軍職原任者, 自將臣以下, 皆進參。 萬一遲滯, 一竝嚴棍次記過待令。”

③ 『六典條例』 「兵典」 〈龍虎營〉 射藝講

❶ 禁軍正及二人講禁軍, 能麼兒講。【每朔二次, 番將、訓長、敎鍊官眼同, 『兵學指南』考講, 每年分四等, 三朔六次六十分以上, 木三匹; 講、陣中一不, 罰番三日; 俱不, 罰番六日。 ○ 火砲中講兵書者, 亦同。】

❷ 禁軍正、領, 操鍊笏記。【入直時, 番將講陣考試, 通, 減番; 不, 罰番。】

❸ 將校, 習射藝。【堂上軍官, 每朔二次小布十廵、片箭二廵, 四十矢以上, 木三匹; 四十五矢以上, 木五匹; 片箭二廵中没技, 木二匹; 未滿四矢, 罰番, 年滿六十除射。 ○ 敎鍊官規矩上同, 而未滿七矢, 罰番。 能麼兒每次居首, 減番; 不, 罰番。 ○ 禁軍及駕後射會, 每朔一次柳葉箭三廵、騎芻三次居首, 減番, 居末, 罰番, 間間布陣。】

[주석-275]

① 『승정원일기』 인조 15년 6월 7일

金尙, 以兵曹言啓曰:“以本曹上番軍士進立啓目, 傳曰‘落後軍士, 其數必多, 何以三百名爲言耶?’事, 傳敎矣。 經亂之後, 每當番軍士上京之數, 僅千餘人, 而京中、京畿、開城·江華府上番軍士, 限秋成除番事, 曾已啓下, 而此外被兵各道各官應上番軍士, 多有減縮者。 以此推之, 則落後罰番之數, 無過於三百餘名, 故啓目中, 如是書啓矣。”

② 『승정원일기』 인조 15년 12월 15일

金尙, 以御營廳言啓曰:“後運軍老弱雜頉計除, 逢點實數六百六十五名及罰番軍一百十名, 竝磨鍊入番, 而十六日合操後, 先運軍放送之意, 敢啓。”

[주석-276]

① 『經國大典』 「兵典」 〈番次都目〉

都目, 凡軍士所管將, 計仕日多少薦狀, 忠義衛, 則忠勳府。

② 『續大典』 「禮典」 〈獎勸〉

赴京通事, 計其仕日, 輪次許赴, 而倭學, 則敎誨、聰敏中一人, 只赴節行。【仕日雖多, 取才無分數者, 勿許赴京; 奪次者, 限三年勿許取才; 當次厭避者, 竝杖一百。】

③ 『태종실록』 16년 4월 12일(갑술)

吏曹上侍丁人遷轉法。 啓曰:“前此到宿遷轉及箇月去官人, 有緣故不仕滿百日及無緣故不仕滿三十日者, 隨卽除錄; 侍丁人不拘年限, 亦竝除錄; 侍畢還仕者, 以新屬例許屬。 臣等以謂侍丁給暇, 使養老親, 忠厚美意。 乞自今方其在侍, 以新來從仕者, 隨卽充補, 侍畢祥禫後, 有去官人, 還屬本坐, 通計前仕去官。” 從之。

④ 『세종실록』 14년 1월 4일(갑자)

吏曹啓:“惠民局、典醫監、濟生院人等, 依取才畫數次第敍用, 取才同畫, 則考其救人功績多少, 若畫數及功績皆同, 則考其仕日多少敍用。” 從之。

⑤ 『세종실록』 14년 10월 26일(신해)

兵曹啓:“忠義衛, 因無仕到春秋講武及常時侍衛, 或有不進者。 請依內禁衛例, 考其仕日多少勤慢敍用。” 從之。

⑥ 『문종실록』 1년 9월 16일(신해)

兩界居住各色軍士及防牌、攝六十, 竝令赴防本道, 其頭隊長去官, 別軍定屬人及以學生入屬人, 依他軍士例, 除番上, 亦令赴防本道, 考其仕到文籍與本牌, 通計去官。【俗謂仕日爲到。】

[주석-277]

『經國大典』 「吏典」 〈內侍府〉

講所讀書, 通給別仕二, 略通一, 粗通半, 不通削仕三。

[주석-278]

『經國大典』 「吏典」 〈考課〉

錄事·書吏有故不仕滿百日、無故滿三十日者, 削仕罷黜。

[주석-279]

『經國大典』 「兵典」 〈軍士還屬〉

犯罪軍士, 非盜及係干綱常者, 削仕還屬。

[주석-280]

① 『經國大典』 「兵典」 〈番次都目〉 漕卒

漕轉時不謹行船敗沒者, 領船, 初度杖一百削仕, 二度全家入居; 漕卒, 各杖一百削仕; 千戶, 則五船杖一百削仕, 十船全家入居; 統領, 則二船杖一百削仕, 五船全家入居。

② 『經國大典』 「兵典」 〈名簿〉

軍士名簿, 各其將逐日着押經印藏之。【成二件, 每番終, 分藏于本曹, 長番, 則每節季藏之。 ○ 遺失、增減, 則行首、掌務, 治罪削仕。】

③ 『續大典』 「禮典」 〈獎勸〉

校書館書冊刊印後, 監印官以下, 考其能不賞罰。【無誤錯, 則監印官啓達論賞, 唱準人, 許給別仕, 每一卷三字以上誤錯, 則監印官論罰, 唱準人及守藏、均字匠、印出匠, 竝削仕。】

④ 『大典通編』 「吏典」 〈考課〉

無祿官及參外官殿最居中者, 前十朔仕日, 勿計。【『增』 來等殿最前遇赦蕩滌, 勿爲削仕。】

[주석-281]

『大典會通』 「吏典」 〈考課〉

參外蔭官就理, 則計日削仕。【呈辭受由者同。】

[주석-282]

① 『銀臺便攷』 「兵房攷」 〈門禁〉

兵房承旨, 時時使書吏摘奸於各門, 隨其執頉之多小, 守門將, 或立庭, 或分付兵曹削仕或罰番。

② 『六典條例』 「吏典」 〈承政院〉 總例

兵房時時使書吏摘奸, 執頉, 則守門將, 分付兵曹, 削仕或罰番。】

[주석-283]

『大明律』 「名例律」 〈文武官犯公罪〉

凡內外大小軍民、衙門官吏犯公罪該笞者, 官收贖, 吏每季類決, 不必附過; 杖罪以上, 明立文案, 每年一考紀錄罪名, 九年一次通考所犯次數、重輕, 以憑黜陟。

[주석-284]

『大明律』 「名例律」 〈文武官犯私罪〉

❶ 凡文官犯私罪, 笞四十以下, 附過還職; 五十解見任別敍, 杖六十降一等, 七十降二等, 八十降三等, 九十降四等, 俱解見任, 流官, 於雜職內敍用, 雜職, 於邊遠敍用; 杖一百者, 罷職不敍。

❷ 若軍官有犯私罪該笞者, 附過收贖; 杖罪, 解見任降等敍用; 該罷職不敍者, 降充總旗; 該徒、流者, 照依地理遠近, 發各衛充軍, 若建立事功, 不次擢用。

[주석-285]

① 『大明律』 「吏律」 〈官員赴任過限〉

凡已除官員, 在京者, 以除授日爲始, 在外者, 以領照會日爲始, 各依已定程限赴任。 若無故過限者, 一日笞一十, 每十日加一等, 罪止杖八十, 並附過還職。

② 『大明律』 「吏律」 〈無故不朝參公座〉

凡大小官員無故在內不朝叅、在外不公座署事及官吏給暇限滿無故不還職役者, 一日笞一十, 每三日加一等, 各罪止杖八十, 並附過還職。

[주석-286]

『세종실록』 18년 4월 18일(갑인)

議政府據吏曹呈啓:“……願自今依律文私罪笞四十以下、公罪杖以上附過, 京外官, 竝三載一考, 一考內笞罪四犯、杖罪五犯, 則罷黜, 以廣懲戒之門。” 從之。

[주석-287]

『세조실록』 4년 9월 21일(을사)

吏曹啓:“……請今後本曹於京中諸司, 某員掌某事置簿, 使郞廳不時摘姦, 如有錯誤附過, 參外三考、參上五考內, 其附過至三者降一資, 至四者罷職, 無所掌諸司, 則考其勤慢遷轉, 且決訟官吏, 考決訟多少遷轉。” 從之。

[주석-288]

『성종실록』 19년 8월 18일(기유)

吏曹啓:“……盧思愼議‘……若如吏曹啓目每歲抄通考, 則期限甚迫, 附過必不多。 雖間有一再犯, 亦皆附過, 則犯非深重, 情或可恕, 豈可專以此輕爲貶黜哉! 臣意以謂附過之法, 仍舊施行, 但令該司明立文案, 於殿最時憑考進退, 則罪不虛棄, 法不紛更。’ ……” 從思愼議。

[주석-289]

① 『經國大典』 「吏典」 〈京官職〉 正二品衙門 兵曹

〔武選司〕掌武官、軍士、雜職、除授、告身、祿牌、附過、給假及武科等事。

② 『經國大典』 「禮典」 〈獎勸〉

無故不詣學者、違禮犯令者, 宗簿寺附過, 每節季, 啓聞論罰。

[주석-290]

① 『續大典』 「吏典」 〈考課〉

堂上官及無褒貶侍講院官員, 則周年內附過滿五次者, 啓稟左遷。

② 『大典通編』 「吏典」 〈褒貶〉

王府照律付過還職人, 考績時, 憑考黜陟。

[주석-291]

『典律通補』 「刑典」 〈推斷〉

私罪【枉法、故出入之類。『律』】, 笞四十以下, 附過還職。

[주석-292]

① 『태종실록』 7년 11월 25일(을해)

其四:“諸員無故一不至者, 置簿記過; 二不至者, 罰輕行齊馬首; 三不至者重行。” 此, 誠勸學之良法也。

② 『태종실록』 12년 3월 24일(무신)

初, 凡在官作罪者, 遷官事發, 記過名九度, 然後罪之之法, 載諸律文。 本朝議九度後罪之, 則作罪者可免, 故三考, 然後罪之, 已有成法。

③ 『세종실록』 12년 3월 7일(정미)

一, 宗親無故不學, 或違禮犯義, 置簿記過, 以時啓聞。

[주석-293]

①  『영조실록』 46년 9월 17일(경신)

記過, 雖係師律, 而近者棍罰, 輒勤殿庭之親臨。

② 『정조실록』 10년 9월 25일(을미)

成川府使魚錫定, 以本府爲兼營將, 而管於節度使, 逡巡不膺命, 命記過。 記過, 軍令也。 錫定遂膺命。

③ 『고종실록』 9년 3월 10일(갑오)

批曰:“原疏捧入, 而命召之經先替納, 亦關師律。 記過待令。”

④ 『고종실록』 19년 7월 17일(신축)

敎曰: “師律所在, 不可仍置。 前武衛大將李景夏、御營大將申正熙, 竝記過待令。”

又敎曰: “前武衛大將李景夏、御營大將申正熙, 事體所在, 不可但以記過而止, 竝施以減死島配之典。”

[주석-294]

① 『영조실록』 30년 8월 10일(정사)

上敎曰:“旣給儲置米, 則安敢操縱乃爾! 李錫禧記過待令於晝停所。”

② 『정조실록』 8년 9월 23일(을해)

兵曹判書徐浩修, 因兼文學沈煥之疏, 引入。

敎曰:“……今, 以煥之自鳴之疏, 若作重臣引義之端, 予恐從此時象無底靜之日, 寧有是也! 奉朝賀何不勸令重臣承膺乎! 有此下敎後, 重臣更又引入, 此大關臣分, 大關世道。 兵曹判書徐浩修, 記過待令。” 浩修乃出仕。

③ 『승정원일기』 영조 8년 8월 16일

尙賓進曰:“大駕入明陵時, 兵曹當該郞廳記過待令事, 有命矣。今方待令, 何以爲之乎?”

上曰:“姑爲分揀, 可也。”

[주석-295]

『영조실록』 25년 2월 14일(임진)

校理李奎采曰:“向於謁陵還時, 有臺臣記過之敎, 東宮之一動一靜, 當法殿下, 若認爲當然, 則後弊何如!”

上稱善曰:“予於其時, 不曰臺臣, 而曰憲府官矣。” 蓋上於陵幸回駕時, 以禮都監書吏之獨不紅衣羽笠, 命憲府陪從官員, 先遞差後記過, 憲臣記過, 前所未有, 至是玉堂陳勉之。

[주석-296]

『銀臺便攷』 「兵房攷」 〈記過〉

❶ 記過人, 兵房承旨禀旨擧行。【丁酉二月十二日下敎。】

❷ 毋論某官, 若有記過之命, 自本院招致宣傳官分付。【丙午七月二十五日下敎。】

❸ 甲子正月初六日宗廟、景慕宮動駕時, 以駕前後喧譁不爲禁飭, 兵判記過待令。 過凝鑾橋少駐, 命宣傳官入都監前排。 兵曹判書金達淳趍入駕前跪, 納命召後, 退出。 上仍命拿入。 上‘今番, 則安徐, 此後, 着念擧行, 可也。’ 仍命拿出。 達淳趍入駕前。 上命還授命召。 ○ 幸行日記過人, 還宮後, 承傳宣傳官列書提禀, 而若趁不提禀, 當該宣傳官, 請重勘。【辛亥九月二十六日, 有此例。】

[주석-297]

『승정원일기』 정조 1년 2월 12일

丁酉二月十二日未時, 上自永陵詣弘陵入侍時, ……

上曰:“兵曹判書、禁軍別將, 記過。”

又敎曰:“後廂禁衛大將、禁喧郞廳, 記過。”【竝出駕前下敎。】

上曰:“此後記過者, 兵房承旨稟旨擧行, 永爲定式。”【出駕前下敎。】

[주석-298]

『승정원일기』 정조 15년 9월 26일

徐龍輔啓曰:“幸行日記過人, 還宮後, 承傳宣傳官, 例爲提稟, 而昨日, 則趁不提稟, 事極駭然。 當駭宣傳官所當重勘, 而本院請推之外, 無他可施之罰, 何以爲之? 敢稟。”

傳曰:“宣傳官拿處, 記過人, 竝分揀。”

[주석-299]

① 『승정원일기』 영조 5년 8월 16일

張泰紹, 以兵曹言啓曰:“今日擧動出宮時, 承傳宣傳官鄭巑, 令兵曹記過事, 命下矣。 旣承自本曹記過之敎, 還宮後從重決棍乎? 何以爲之? 敢稟。”

傳曰:“此, 必從近謬規之致。 今番, 則從輕決棍, 炬月之下視之, 非鄭巑也。”

② 『승정원일기』 영조 8년 8월 16일

尙賓進曰:“大駕入明陵時, 兵曹當該郞廳記過待令事, 有命矣。 今方待令, 何以爲之乎?”

上曰:“姑爲分揀, 可也。”

③ 『승정원일기』 영조 9년 9월 12일

儼曰:“昨日記過諸人, 有推考之命, 此, 非嚴紀律之道也。 人或以風雨蒼黃之時, 未暇責罰, 減以推考爲言, 則所聞, 尤不好。 宜令兵曹從輕重施罰矣。”

上曰:“特令記過者, 令兵曹從輕重決棍, 其餘, 竝蕩滌, 可也。”

儼曰:“駕前兵曹郞官記過者, 則宜施推考之罰矣。” 上曰:“依爲之。”

④ 『정조실록』 8년 6월 22일(을사)

兵曹判書鄭好仁, 以聯疏備堂, 獨逭嚴譴, 引義屢違召, 記過拿問, 施以削黜之典。

⑤ 『정조실록』 17년 6월 16일(정축)

有防終不膺命, 命記過, 旋命分揀。

[주석-300]

① 『大明律』 「名例律」 〈職官有犯〉

其犯應該笞決、罰俸、收贖、紀錄者, 不在奏請之限。

② 『大明律』 「吏律」 〈公式〉 講讀律令

凡國家律令 叅酌事情輕重 定立罪名 頒行天下 永爲遵守. 百司官吏 務要熟讀講明律意 剖決事務. 每遇年終 在內從察院 在外從分巡御史·提刑按察司 官按治去處考校. 若有不能講解不曉律意者, 初犯罰俸錢一月, 再犯笞四十附過, 三犯於本衙門遞降叙用。

③ 『大明律』 「禮律」 〈祭祀〉

若百官已受誓戒而吊喪、問疾、判署刑殺文書及預筵宴者, 皆罰俸錢一月。 其知有緦麻以上喪或曾經杖罪遣充執事及令陪祀者, 罪同; 不知者, 不坐。 若有喪有過不自言者, 罪亦如之。 其已受誓戒人員, 散齋不宿淨室, 罰俸錢半月; 致齋不宿本司者, 罰俸錢一月。

④ 『大明律』 「禮律」 〈儀制〉 失儀

❶ 凡祭祀及謁拜園陵若朝會行禮差錯及失儀者, 罰俸錢半月。

❷ 其紏儀官應紏擧而不紏者, 罪同。

⑤ 『大明律』 「禮律」 〈儀制〉 奏對失序

凡在朝侍從官員, 特承顧問, 官高者先行廻奏, 卑者以次進對, 若先後失序者, 各罰俸錢半月。

⑥ 『大明律』 「刑律」 〈捕亡〉 盜賊捕限

凡捕强竊盜賊, 以事發日爲始, 當該應捕弓兵一月不獲强盜者, 笞二十; 兩月, 笞三十; 三月, 笞四十, 捕盜官, 罰俸錢兩月。 弓兵一月不獲竊盜者, 笞一十; 兩月, 笞二十; 三月, 笞三十; 捕盜官, 罰俸錢一月。 限內獲賊及一半者, 免罪。

[주석-301]

『大明律講解』 「刑律」 〈捕亡〉 盜賊捕限

其俸錢,  依令每一石俸錢一百文。

[주석-302]

『세종실록』 11년 4월 23일(무술)

刑曹啓:“今考『大明律』祭享條云‘若百官已受誓戒而弔喪、問疾、判署刑殺文書及預筵宴者, 皆罰俸錢一月。 其已受誓戒人員, 散齋不宿淨室, 罰俸錢半月。’ 失儀條云‘凡祭祀及謁祭拜園陵若朝會行禮差錯及失儀者, 罰俸錢半月。’ 講讀律令條云‘若有不能講解不覺律意者, 初犯罰俸錢一月, 再犯笞四十。’ 照刷文卷條云‘府州縣正官巡<+檢>, 一宗至五宗, 罰俸錢一十日, 每五宗加一等, 罰至一月。’ 盜賊捕限條云‘一月不獲强盜者, 捕盜官罰俸錢兩月。’ 『唐律疏議』云‘諸大祀在散齊而弔喪、問疾、判署刑殺文書決罰者, 笞五十。 諸祭祀及有事於園陵若朝會、侍衛行事失錯及違失儀式者, 笞四十。’ 『疏議』, 則非當時所用之律, 而俸錢之罰, 亦非本朝所行也。 前此, 上項犯罪者, 不論一月、半月, 或以違令或以不應爲比律科斷, 實爲未便。  今, 以‘不曉律意者, 初犯罰俸錢一月、再犯笞四十。’之文觀之, 則罰俸錢一月, 亦不及笞四十矣。 請以一月準笞三十, 半月笞二十, 一十日笞一十, 兩月笞四十施行。” 從之。

[주석-303]

『經國大典』 「刑典」 〈罪犯準計〉

律稱罰俸錢一十日, 準笞一十; 半月, 笞二十; 一月, 笞三十; 兩月, 笞五十。

[주석-304]

① 『중종실록』 9년 11월 17일(을해)

礪原府院君宋軼、左議政鄭光弼、右議政金應箕、右贊成申用漑、左參贊張順孫、右參贊李繼孟等議啓曰:“國家之物, 多數虧欠, 庫子、官員等, 皆不推而棄之, 甚未便。 官員等, 當如中原罰俸錢之例而減祿, 庫子, 亦計年月之久近、欠物之多少, 以杖六十至杖八十、徒二年, 差等決罪, 何如?” 上從之。

② 『중종실록』 9년 11월 19일(정축)

大臣等議啓曰:“官吏罰俸錢事, 反覆思之, 不可不示法也。 然百年以來虧欠之物, 推於十年以後之官吏, 難以一切迫促爲也。 其以在官六朔以上者, 罰俸錢, 而五朔以下者, 則勿罰, 何如? 且其在官年月雖久, 而緣供他務不仕於本司之人, 則不在此限矣。”

傳曰:“知道。”

③ 『중종실록』 9년 11월 24일(임오)

柳洵議啓曰:“臣意以爲開國已後不反庫, 不知在何時虧欠, 而獨罰反正已後官吏, 甚爲未便。 今, 旣反庫而知數矣, 此後若有虧欠, 則典守官吏, 當加重罪。 以此意下傳旨, 今此虧欠, 一切棄之, 何如?”

宋軼、鄭光弼、金應箕、申用漑、張順孫、李繼孟、金銓、南袞等議啓曰:“臣等之意, 亦非以爲反正後官吏獨致虧欠, 反庫知其虧欠, 則不可無懲戒之事, 臣等之議, 無異初議矣。 但戶曹減祿, 至於二等, 則朝士皆仰祿俸者, 豈無冤悶! 計其額數而減之, 似當。”

傳曰:“祿俸, 以碩減之, 與全等減之, 何異乎! 朝官罰俸錢, 亦甚不當。 若只推時任官吏, 則無罰俸錢之事, 而又有懲戒之意矣。 且庫子, 以徒贖之, 則連逮者亦多, 只杖八十而贖之, 何如?”

光弼等啓曰:“只推時在官吏, 則於事體, 尤爲不可。 反覆啓之, 不可異於前議, 與柳洵所啓之意, 斷之於上爲當。 且庫子, 實皆盜竊, 不可不依前議。”

戶曹判書南袞啓曰:“作米事, 非貢物也, 乃田稅所納, 不可入於蠲減之例者也。”

傳曰:“今聞所啓, 亦不可只推時在官吏, 依柳洵議而棄之, 可也。 庫子, 亦依初議只贖杖八十爲當。 作米事, 非貢物, 則不可蠲減。”

④ 『중종실록』 9년 12월 11일(기해)

止衡曰:“繼孟請爲反庫。 大抵自太祖以後百五十餘年, 不爲反庫, 今乃請焉, 是不深思事體也。 反庫, 而以積欠徵諸士大夫, 是待士大夫如盜賊也, 議請降資、罰俸, 不計之甚也。 旣飮酒失儀, 又於君前, 料事如此, 請遞而懲之。 且今方薦用淸白吏及子孫, 乃聖朝之美事。 鄭誠謹妻窮乏, 寄食於族親, 各別撫恤, 何如?”

上曰:“降資、罰俸之議, 非繼孟之獨爲, 與用漑縱酒, 乃一時之失也。”

[주석-305]

① 『중종실록』 30년 7월 26일(을유)

領議政金謹思、右贊成柳溥、左參贊曺<閏→潤>孫、右參贊金麟孫議罰俸錢曰:“『大明律』罰俸錢, 此, 漢時省酎金之遺法也。 且在我朝, 宗親, 則收丘史, 朝官, 則降資, 雖皆律外, 似或倣此。 罪不至罷而別敍, 則慮有頻遞難人之患。 公罪只推而無罰, 則亦無懲戒之意。 行職降資, 則無所憚; 守職降資, 則幷解見任。 同罪異罰, 恐失無章, 不如罰俸錢之爲當。 但我國無俸錢, 今欲罰之, 當以祿俸, 然要以罪之輕重, 爲減祿之多寡。 令該曹磨鍊議定。”

傳曰:“知道。”

② 『중종실록』 30년 10월 22일(경술)

立罰俸錢法。 議政府、戶曹、刑曹同議以立之。

第一條曰:“『大典』內‘律稱罰俸錢一十日, 准笞一十; 半月, 笞二十; 一月, 笞三十; 兩月, 笞五十。’ 律文「名例」云‘笞五十, 贖銅錢三貫, 米則准三十斗。’”

第二條曰:“兩月俸錢, 今准祿米三十斗, 以此遞減, 一月則二十五斗, 半月則二十斗, 十日則十斗。 凡罪應解見任別敍者, 若只贖, 則罰俸錢若解見任, 則勿罰俸錢。【杖六十以上, 不擧論, 故推只贖焉, 不罰俸錢。】”

第三條曰:“公罪, 則杖一百, 准私罪笞五十, 罰俸錢兩月; 杖九十, 罰俸一月; 杖八十、七十, 罰俸半月; 杖六十, 罰俸十日。”

第四條曰:“無祿官, 則以仕三十日准兩月俸, 以仕二十五日准一月俸, 以仕二十日准半月俸, 以仕十五日准一十日俸, 削仕。”

第五條曰:“若祿一科內重犯, 則勿再罰俸, 削仕。”

第六條曰:“外方守令, 則私罪笞四十·五十、公罪杖九十·一百中周年內再犯者, 私罪笞三十以下、公罪杖八十至六十中周年內三犯者, 令各道觀察使、兵·水使殿最時憑考分輕重等第。 僉使、萬戶、察訪、敎授、訓導同。”

第七條曰:“凡推考人員, 法官科斷後, 京官, 則劃卽移文吏、兵、戶三曹, 計仕頒祿時憑考; 外官, 則移文于各道觀察使、兵·水使, 殿最時憑考。”

[주석-306]

① 『典律通補』 「禮典」 〈祭禮〉

❶ 受誓戒人, 散齋不宿凈室, 罰俸錢半月; 致齋不宿本司, 罰俸錢一月。『律』

❷ 爱誓戒而吊喪、問疾、判署刑殺文書及預宴, 罰俸錢一月。『律』

② 『典律通補』 「禮典」 〈朝儀〉

祭祀、朝會行禮差錯及失儀, 罰俸錢半月, 紏儀官不紏者同。『律』

③ 『典律通補』 「刑典」 〈收贖〉

準法充軍者【準杖百徒三】, 邊遠充軍者, 爲奴者, 屬殘驛吏者【準杖百流三『經』】, 刑推者【一次準杖百『續』】, 有差。【『明律』, 有罰俸法, 『大典』, 罰俸十日, 準笞一十; 半月, 笞二十; 一月, 笞三十; 兩月, 笞五十。『補』】

[주석-307]

『고종실록』 31년 7월 16일(경인)

軍國機務處, 進官員服務紀律、官員懲戒例、官秩、品俸月表議定案。 允之。 ……官員懲戒例:“第一條, 官員除有私罪外, 以職務關係有過失, 則本屬長官, 有懲戒之權。 第二條, 懲戒之法有三條, 一曰譴責, 二曰罰俸, 三曰免職。 第三條, 譴責, 懲戒之輕者, 其本屬長官, 付與譴責書。 第四條, 罰俸之法, 少不下一箇月俸十分之一, 多不過三箇月全俸。 其例, 奪一箇月俸半額以下者, 直從一箇月俸內扣除, 其以上, 各就每朔俸半額扣除, 算滿後, 送于度支衙門。 第五條, 免職之法, 只行於奏任以下, 本屬長官具狀奏請, 收其職牒。 但自願免職者, 長官使本人呈辭職書後, 可行許免。”

[주석-308]

① 『고종실록』 31년 7월 24일(무술)

軍國機務處進議案:“一, 義禁府改稱以義禁司, 只治官員公罪事, 命下矣。 公罪條例, 不得不制定, 而謹按官員懲戒例, 只載有譴責、罰俸、免職三條。 此三條外, 另添監禁一條, 定爲原則事。”

② 『고종실록』 31년 8월 10일(갑인)

軍國機務處進議案:“一, 官員懲戒例, 載譴責、罰俸、免職三條, 官員公罪另添監禁一條, 而公罪最重者, 不宜監禁而止, 增徒、流二條, 定爲律例事。”

[주석-309]

① 『중종실록』 34년 11월 8일(신축)

三公回啓曰:“邊將方守賊路, 一時遽遞, 則見罷之後, 豈能盡心防備諸事, 下人亦豈服從敎令哉! 雖速出新官二三日內催促赴任, 而雪塞不通, 則邊鎭久空, 如有不虞之事, 則孰能禦哉! 彼邊將等, 皆受祿者也, 若使越等, 則身苦於邊地, 家不得受祿, 是與罷職無異。 如此, 則何如?”

傳曰:“啓意甚當。 予亦非必欲盡遞也, 蓋惡其用法之不一也。 越祿一等, 仍任本職, 可也。”

② 『중종실록』 34년 11월 9일(임인)

傳曰:“……咸鏡邊將事, 政府之論, 不無深意。 欲使越祿, 此, 非全釋其罪, 亦存示罰之意, 故允其議耳。 前罷萬戶, 姑令一樣越祿, 何如? 欲一爲之耳, 非所以永爲恒式也, 議于三公。” ……

洪彦弼議:“北道邊將, 一時盡遞, 實關邊情。 祿俸越等, 蓋出於不得已之計也。 後不可循此以爲例, 然罪同罰異, 於人見聞, 似爲未穩。 前萬戶等罷者, 亦依右例施之, 上敎允當。”

金克成議:“邊將帶率私妾, 於法當罷, 只以北道犯法應罷者多, 一時盡遞, 有關邊情, 犯應罷之罪, 而仍在其職, 亦無懲戒之意。 故祿俸越等, 蓋出於不得已, 後不可以爲例。 上土萬戶等遞易, 不關邊情, 而罷職<口→己>久, 恐不必追復。”

傳曰:“其依左相之議。”

憲府啓曰:“……今, 欲祿俸越等以治其罪, 事甚苟且, 不可行也。 且非中朝罰俸錢之例, 請勿擧行。 ……”

答曰:“……但邊將事, 不可騷擾盡遞, 而又不可全釋, 故越祿一等以示懲罰, 不可改也。”

③ 『승정원일기』 영조 25년 4월 21일

在魯曰:“新除授南陽府使朴弼傅, 以禮遇之人, 朝夕屢空, 故頃日備坐, 與吏判相議, 有此擬差矣。 朴弼傅, 謂有越等, 法不可赴任, 累呈吏曹, 而吏曹, 則謂無越等。 蓋越等, 卽越祿也, 越等未行之前, 不得更除守令, 例也。 前任仁川有越等, 而其後除授臺職, 遞臺職, 則付軍職, 越等自爲盡過, 而以臺職本不受祿之故, 自以爲越等尙在, 而朝家, 則旣已授祿, 何論其受不受乎! 越等, 則在已盡中, 其所辭免, 誠過矣。 朴弼傅, 催促赴任, 何如?”

[주석-310]

『광해군일기』 13년 10월 28일(을미)

公洪、全羅、黃延、江原、慶尙五道觀察使, 明年春夏等越祿; 平安道觀察使, 遞來後越祿二等; 七道監營貢物次知營吏, 發遣驛子捉來治罪。”

[주석-311]

① 『현종실록』 5년 3월 5일(정묘)

令兩銓抄出奪告身以下被罪者及解由、越俸拘礙之類, 與臣等相議, 錄啓以稟裁。

② 『승정원일기』 현종 5년 3월 22일

吏曹啓曰:“頃因諫院箚子, 備局覆啓‘令兩銓抄出奪告身以下被罪者及解由、越俸拘礙之類, 與臣等相議錄啓, 以俟稟裁。’事, 允下矣。 朝士坐罪者, 奪告身以下, 竝皆抄出, 就議於大臣, 則以爲‘奪告身、殿最居下、解由未出及越俸中國穀未捧、西北人未還者, 則似難輕議。 罷職中罪目稍輕者四十一員, 京官居中者十一員, 國馬一匹疲瘠越祿二等者七十員, 別爲抄錄以入以裁。’云。 故各人姓名、罪目, 別單書入之意, 敢啓。”

[주석-312]

『인조실록』 2년 3월 23일(정축)

命復頒百官祿。 時百官皆給散料, 戶曹言:“頒料之際, 奸弊百出, 或有不當受而受者, 或有疊受者。 今日付職, 明日受料, 軍職虛資, 皆受高品, 雖欲詳査以杜虛僞, 許多人員, 勢難防奸。 給料之數, 反多於給祿, 請自四月給祿。 上從之。

[주석-313]

『인조실록』 21년 2월 15일(기묘)

戶曹判書李溟以提調入侍, 仍奏曰:“百官散料甚薄, 而各倉所儲之豆, 頗有餘裕, 欲量宜加給。”

上曰:“然。 給料甚薄, 今不可以頒祿乎?”

溟曰:“經費甚廣, 且値年凶, 恐難輕議也。”

[주석-314]

① 『현종실록』 1년 9월 5일(정사)

太和曰:“百官散料事, 何以處之?”

上曰:“比之頒祿, 所減些少, 姑置之可也。”

太和曰:“散料, 未必有益, 當此太侵之歲, 宜示節損之道。 此, 臣所以欲用散料之規矣。”

上曰:“然則御供中可減者, 書入。” 仍命三日供上之物, 亦皆書入。

尹絳曰:“聖敎至此, 凡在聽聞, 孰不感動!”

上曰:“行散料法, 無補於經費, 則不若仍舊給祿, 只減御供之爲便也。”

太和固請, 答以“出與戶判更議以啓。”

② 『현종실록』 1년 9월 27일(기묘)

上受灸於興政堂, 趣都提調以下, 先醫官入侍, 使進前謂曰:“百官頒祿, 日期已迫, 而病未引見, 裁省之事, 尙未停當矣。”

太和對曰:“臣意, 則欲散料以示變常之道, 而右相每以減祿爲言, 原任大臣, 亦及於陳箚中, 惟在自上裁斷。”

上曰:“今冬等祿俸, 限六品以上減一石, 散料事, 則觀勢爲之可也。”

[주석-315]

① 『현종개수실록』 4년 9월 19일(계미)

戶曹請:“百官祿裁減, 一如辛丑年, 自十月爲始, 罷給祿爲散料, 受料者十五斗以上, 減一斗; 二十斗以上, 減二斗。” 從之。

② 『현종실록』 12년 6월 25일(갑진)

以國用不給, 權罷百官頒祿, 定爲逐朔散料之制, 下至雜職、軍兵等月廩, 竝裁減。 先是, 許積白上曰:“卽今御供, 幾盡裁損, 百官常祿, 不可獨存。”

上曰:“朝臣俸祿, 本來薄略, 此時裁減, 有所不忍。”

群臣亦多以散料爲可, 上曰:“姑以散料磨鍊, 而八九品祿薄, 不須更減。” 遂依丁丑年例, 隨品散料, 比常祿所減米六百六石、豆一千八百八十四石, 雜職以下受祿及軍兵等, 隨其所受之多寡, 而裁減有差, 所減米亦二百八十餘石。

[주석-316]

① 『續大典』 「戶典」 〈祿科〉

各科祿, 分作每朔散料, 前月頒賜。

② 『典律通補』 「戶典」 〈祿科〉

實職、軍銜四等祿【大典法, 四孟朔頒等祿。『補』】, 分作每朔散料。【『續』 ○ 吏、兵曹四孟朔給祿牌, 仲季朔受職, 則隨給。】

[주석-317]

『續大典』 「戶典」 〈解由〉

凡越祿, 毋過七等, 諸司合計疊犯者, 從重施行, 犯三條, 加一等, 犯四條, 又加一等, 毋過八等。

[주석-318]

『승정원일기』 철종 1년 7월 15일

上曰:“越俸之法, 何如? 等數, 又何如?”

元容曰:“此, 是示警之意也。 俸, 是頒祿也, 越者, 停也。 以一朔爲一等, 止於五等, 只請越, 則爲一等矣。”

上曰:“雖以東伯而被越俸之典, 所越者, 是京祿乎?”

元容曰:“然矣。 還京後越祿矣。”

[주석-319]

『典律通補』 「戶典」 〈解由〉

越祿, 毋過七等, 疊犯者, 從重論。【『續』 ○ 等, 以朔計。『補』 ○ 諸司合計疊犯三條, 加一等, 犯四條, 又加一等, 毋過八等。】

[주석-320]

『大典通編』 「兵典」 〈試取〉 能麽兒講

自一次至三次不通者, 從重推考; 五次, 越俸; 六次, 汰去。

[주석-321]

『典律通補』 「兵典」 〈廐牧〉

故失一匹, 重推; 二匹, 堂上降資, 堂下越二等; 三匹, 堂上降二資, 堂下越三等; 四匹, 勿論堂上、堂下罷職。

[주석-322]

『續大典』 「戶典」 〈解由〉

京納米布未準數者、軍丁充定未準額者, 多則拘解由, 少則越祿。

[주석-323]

『政院故事』 「戶典」 〈修理〉

‘宮墻蓋瓦脫落、椽木滲漏腐傷, 趁不修改, 則兵判及該將臣, 小則越俸, 大則罷職。’事, 傳敎。

[주석-324]

① 『萬機要覽』 「財用編」2 〈料祿〉

每月念後, 吏、兵曹, 以來月所受百官祿成册, 修送戶曹, 則考準越俸與未解由有無【名之曰由無、越無, 書塡於祿牌。】, 分付廣興倉, 分排五日頒下。

② 『六典條例』 「戶典」 〈戶曹〉 料祿色 頒祿

每月念後, 待吏、兵曹祿科成冊, 考準越俸及未解由, 知委太倉, 排日頒下。

③ 『六典條例』 「戶典」 〈廣興倉〉 頒祿

依吏、兵曹祿成冊, 自戶曹考準越俸及未解由出來, 逐朔頒給。

[주석-325]

① 『광해군일기』 9년 9월 11일(계유)

守令, 竝從重推考, 遞來後越祿一等。

② 『승정원일기』 철종 1년 7월 15일

上曰:“雖以東伯而被越俸之典, 所越者, 是京祿乎?”

元容曰:“然矣。 還京後越祿矣。”

[주석-326]

① 『大典通編』 「吏典」 〈考課〉

越等人, 不得除外任, 而如都事及邊地付祿處, 不拘。

② 『승정원일기』 숙종 44년 2월 25일

鄭纘先越等, 不能覺察, 至於備擬受占, 不勝惶恐, 而有越等, 則例不得差除外任, 鄭纘先姑爲改差, 何如?

③ 『승정원일기』 영조 25년 4월 21일

蓋越等, 卽越祿也, 越等未行之前, 不得更除守令, 例也。

[주석-327]

『중종실록』 33년 6월 25일(병인)

鎭將水使林峻之罪, 不止於遞職, 而只命遞差, 至爲未便, 請從律科罪。

[주석-328]

① 『高麗史』 「志」 〈選擧〉 銓注

文宗十一年, 判:“事審官歸鄕作弊者, 按廉使、監倉使推送京師, 科罪, 仍令事審主掌使啓達遞差。”

② 『高麗史』 「志」 〈刑法〉 公式 官吏給暇

宣宗三年二月, 判:“新除外官身病請暇者, 常參以上, 令大醫監胗視給暇, 久未痊愈, 啓達遞差, 妄告病者, 科罪。”

[주석-329]

『經國大典』 「兵典」 〈試取〉 正兵旅帥隊正

京本曹, 外兵馬節度使試取, 一才入者, 幷講陣法, 粗以上, 啓聞差定, 滿三十朔, 幷考褒貶加階遞差。

[주석-330]

『銀臺便攷』 「吏房攷」 〈疏批〉

辭職上䟽批旨, 有許施、依施之命, 則以遞差捧傳旨。

[주석-331]

『정조실록』 18년 4월 28일(갑신)

上曰:“旣有頃日下敎, 而乃發此言! 若欲聲言其罪, 不知至於何境, 而今日三司有不足責, 竝遞差。” 又敎曰:“遞差猶不緊, 竝許遞, 今日政差出。”

[주석-332]

『승정원일기』 순조 8년 5월 4일

上曰:“許遞與遞差有異乎?”

宗薰曰:“遞差, 則是罪遞, 而許遞, 爲順遞矣。”

[주석-333]

① 『세조실록』 12년 5월 22일(임진)

吏曹啓:“今詳定內, 守令仕滿三十月, 卽許遞差。 然當農月遞差, 則送舊迎新, 將必廢農。 請竢秋遞之, 其不得已遞者, 勿令挈家赴任。”

傳曰:“遞差者, 限今年, 姑勿赴任。”

② 『현종개수실록』 5년 2월 23일(병진)

斗杓又曰:“朝廷事體, 漸不如前。 典翰李端相, 雖身有宿病, 承召不進者, 至於六七。 優待儒臣, 固是美事, 而分義所在, 事極未安。 許遞, 似當矣。”

上曰:“遞差。”

③ 『숙종실록』 37년 2월 30일(기축)

持平兪命咸進啓:“守禦使尹世紀, 無知人之明, 非將兵之才, 疾病沈痼, 差復無期, 累疏乞遞, 出於實情, 而廟堂之防塞, 有乖重軍務之道。 請遞差。”

上曰:“因其疏許遞, 則可也, 而駁遞, 則過矣。”

[주석-334]

① 『승정원일기』 효종 5년 6월 18일

政院啓曰:“閔昀推考, 林光達遞差事, 命下, 而臺諫方以竝罷職論啓, 推考、遞差傳旨, 不得捧之之意, 敢啓。”

② 『승정원일기』 영조 26년 1월 25일

若魯曰:“臺書捧入承旨, 不可推考而止, 罷職宜矣。”

上曰:“當該承旨遞差。”

③ 『승정원일기』 정조 17년 1월 20일

傳于李益運曰:“當該承旨遞差, 在院承旨推考。”

[주석-335]

『세종실록』 31년 6월 27일(을해)

政府皆以遞差爲便, 領議政黃喜獨以謂不可, 上從僉議改差。

[주석-336]

『승정원일기』 인조 7년 7월 25일

兵批啓曰:“文臣兼宣傳官沈之源戶奴呈狀于本曹曰‘暑症方重, 萬無行公之理, 改差。’云, 遞差何如?”

[주석-337]

『중종실록』 10년 2월 2일(경인)

正言李挺豪啓曰:“去正月二十九日, 仕本司, 語正言崔灝曰‘近日憲府所啓事, 多有錯誤。 如啓申瀚之辭, 或曰改差, 或曰遞差。 改差、遞差之言, 大有間隔, 何如是不一耶!’ ……”

[주석-338]

『중종실록』 20년 3월 28일(정해)

又啓曰:“沈順道, 非徒請遞肅川府使, 本不欲置諸仕版耳。 今聞, 有遞差承傳, 若遞肅川爲京職, 則有乖論啓之意。 請以改差奉承傳。”

[주석-339]

『영조실록』 24년 9월 7일(무오)

承旨洪啓禧奏曰:“曾見在外臺諫變通時, 其中有抄選, 則自上未嘗不曰‘抄選外改差。’ 若或有許遞之事, 亦曰‘抄選許遞, 其餘改差。’ 以此觀之, 不無分別。 向日, 則一竝改差, 有欠於待儒賢之道。 外人或看作醴酒不設, 則可憂也。”

上曰:“有是哉! 予忘之矣。 承旨何不提稟?”

啓禧曰:“遞差臺官中抄選人, 卽前執義閔遇洙也。 其時上疏, 雖不過辭職, 而儒臣與他自別, 不爲賜批, 恐有欠於待儒臣之道也。”

[주석-340]

『정조실록』 12년 3월 12일(갑술)

遞吏曹參議李集斗, 鎭海縣監劉漢坤改差。 ……仍命政院問李集斗, 刑曹査劉漢坤。 集斗, 以無知妄作對, 漢坤, 果宇鎭婢夫也。 乃命集斗遞職, 漢坤改差。

[주석-341]

『銀臺條例』 「刑攷」 〈傳旨〉

❶ 各項賞典……還資、遞職、推考、越俸、罷職、刊削、禁錮、拿來、拿勘、依律論勘、門外黜送、放逐、放歸、付處、配竄、屛裔、安置、圍籬、荐棘、加棘、賜死、梟首等事，竝承傳于各該司。

❷ 凡令攸司稟處、移義禁府處之、外職緘辭【畿伯否。】推考、免爲庶人、充軍、汰去、改差、提調【內局、司僕否。】·使臣·政府堂上許遞、致仕疏依施、親病呈辭給由、禁府啓目及草記中罷削等、刑曹公事判付中拿推、都目日遞職，竝不捧入。

[주석-342]

『태조실록』 6년 9월 19일(기사)

都評議使司上言:“憲司劾六品以上官, 雖笞罪, 必收職牒, 實爲前朝弊法。 乞依朝廷律文, 凡內外大小軍民、衙門官吏, 犯公罪該笞者, 官收贖; 凡文官犯私罪笞四十以下, 附過還職; 笞五十者, 解見任別敍之律; 六品以上員所犯罪狀, 準備推考, 以罪狀輕重, 杖以上罪申聞, 收謝牒鞫問; 笞罪不許收職牒, 以公緘問備, 罪狀、緣由具錄, 呈使司量罪, 移文巡軍, 決笞還任。” 上從之。

[주석-343]

『大明律』 「名例律」 〈文武官犯私罪〉

凡文官犯私罪, 笞四十以下, 附過還職; 五十解見任別敍; 杖六十降一等, 七十降二等, 八十降三等, 九十降四等, 俱解見任, 流官, 於雜職內敍用, 雜職, 於邊遠敍用; 杖一百者, 罷職不敍。

[주석-344]

① 『세종실록』 7년 12월 19일(갑신)

司諫院啓:“臣等謹稽律文名例, 〈文武官犯公罪〉條云:‘凡內外大小軍民、衙門官吏犯公罪該笞者, 官收贖, 吏每季類決, 不必附過。 杖罪以上, 明白立文案, 每年一考, 記錄罪名, 九年通考所犯次數、輕重, 以憑黜陟。’ 〈犯私罪〉條云‘犯私罪笞四十以下, 附過還職; 五十解見任別敍; 杖六十降一等, 七十降二等, 八十降三等, 九十降四等, 俱解見任, 流官, 於雜職內敍用; 杖一百者, 罷職不敍。’ 永樂二十一年正月二十六日受敎節該‘文武官及三品以上有蔭子孫, 犯十惡、奸盜、非法殺人、枉法受贓及行師外, 竝令收贖。 文武官犯杖罪者, 收職牒, 私罪, 杖六十收二等, 杖七十三等, 杖八十四等, 杖九十五等; 公罪, 杖六十一等, 杖七十二等, 杖八十三等, 杖九十四等, 以之差等收奪。 罪至杖一百, 公、私罪竝收。’ 臣等以爲‘凡犯罪官吏, 旣不加笞杖, 又不盡收職牒, 殿下欽恤之仁至矣。’ 然律文內文、武官降等之法, 但施於私罪, 而不施於公罪, 雖至杖一百, 但記錄罪名, 以憑黜陟而已矣, 無追奪降等之文, 其罪之公私之辨明矣。 今犯公罪者, 亦令收其職牒, 故大小官吏, 因公務所失而見收職牒者, 比比有之。 臣等恐違於律文而有虧於殿下欽恤之至意也。 伏望依律文公私之辨, 律文本條內, 有追奪及徒年外, 犯公罪者, 一如上項敎旨, 罷職勿收職牒, 以全欽恤之意。”

② 『經國大典』 「刑典」 〈推斷〉

犯私罪杖六十者, 啓聞追奪告身一等; 七十, 二等; 八十, 三等; 九十, 四等; 一百, 盡行追奪, 送吏、兵曹。 每品分正從爲等。 越等守職者、曾經守職者、非因罪犯未出謝者, 皆竝計, 持告身逃匿者, 經赦亦奪。

[주석-345]

『성종실록』 7년 1월 24일(기사)

傳旨吏曹:“凡犯罪解見任別敍及左遷者, 武臣, 則京職敍用, 而文臣, 則勿論職秩高下, 幷差外敎授, 未便。 今後文臣內職秩高者, 則敍京職。”

[주석-346]

『兩銓便攷』 「東銓」〈歲抄〉

解見任別敍者, 只遞見任。【功議間減一等, 則不遞。 ○ 堂上官越一政後送西。】

[주석-347]

『兩銓便攷』 「西銓」〈軍職〉

以解見任遞職, 則經一政後, 始付軍職。【在奉命, 則勿拘。】

[주석-348]

① 『성종실록』 12년 10월 21일(임술)

議無祿解見任別敍事。 鄭昌孫等議:“犯罪應解見任別敍者, 東班, 則移西敍用; 別坐, 則削前仕, 移敍於他司別坐。” 從之。

② 『增補文獻備考』 「選擧考」〈銓注〉

凡帶職人解見任, 則過一政後, 送西擬望。

③ 『승정원일기』 인조 5년 10월 6일

鄭廣成, 以吏批言啓曰:“常時解見任別敍之人, 見任旣解之後, 已爲別敍付軍職, 更擬淸望, 別無所拘, 故爲擬望矣。” 傳曰:“昨日解見任, 今夕擬淸望, 以政體言之, 則似爲未妥矣。”

[주석-349]

『성종실록』 24년 10월 25(병술)

司憲府掌令金壽童來啓曰:“臣等疏中用人事, 敎云‘當議而處之。’ 今觀政目, 無一改差, 不勝缺望。 且盧公裕站船借用事, 本府, 以笞五十解見任別敍照律以啓, 而命減一等, 仍不遞職, 安有以內臣犯私罪而猶在職乎! 請依律施行。”

傳曰:“日昨之政, 非爲此事也。 公裕事, 似無情, 故予令減等。 然以內臣犯私罪, 果不可在職, 當遞之。”

[주석-350]

① 『중종실록』 4년 2월 2일(갑자)

❶ 義禁府啓:“李元成, 決杖一百, 盡奪告身, 閔希謙, 杖九十收贖, 盡奪告身。”

傳曰:“掌樂院官員, 可依律罪之, 然觀推案, 提調亦已知之。 元成等只笞五十贖, 可也。”

❷ 政院啓曰:“李元成等罪, 止於<苔→笞>五十, 然私罪被推, 則當解見任別敍矣。 殿下不邇聲色, 而元成所啓如此, 其罪大矣。 然元成等, 非擅爲之也, 觀其推案, 則提調已令啓之, 元成等, 豈有取悅之意! 臣等以爲元成被罪, 過於情理也。”

傳曰:“政院意如此, 則當初啓之, 可也, 今旣定罪, 而所啓如此, 予未知也。 且解見任, 非罷職例也。”

② 『중종실록』 23년 3월 4일(을해)

傳曰:“李龜齡、李賢輔, 必不知例事而爲之也。 若知而爲之, 必私相潛通, 何必使翰林傳通乎! 故其罪, 以笞五十判付, 而令解見任別敍, 不須罷也。”

[주석-351]

『중종실록』 30년 10월 22일(경술)

立罰俸錢法。 ……凡罪應解見任別敍者, 若只贖, 則罰俸錢, 若解見任, 則勿罰俸錢。

[주석-352]

① 『高麗史』 「志」 〈食貨> 祿俸

朝官衛士, 不可減省, 宦官之輩, 未有定額, 耗廩太多, 除供職外, 餘悉汰去。

② 『高麗史』 「志」 〈兵>  兵制

兵曹上書:“定忠勇、近侍、別保三衛額數, 汰去老幼及無才者。”

③ 『高麗史節要』 「忠穆王」 4년 12월 5일(정묘)

時, 辛裔、田淑蒙等相繼用事, 雖汰去北殿群小, 不數月間, 親姻、故舊布列卿相。

[주석-353]

① 『태조실록』 7년 2월 18일(을미)

大司憲李稷等上言:“臣等竊惟設官分職, 將以授任責效。 今當開國之初, 檢校之職, 不宜仍舊。 願自今除潛邸時勳舊耆老及書雲、典醫必須兼任人外, 檢校致仕, 一切汰去。”

② 『태조실록』 7년 윤5월 11일(병술)

上閱兩府所上書, 皆以亟罷土木之役, 汰去女官、宦官之職, 早朝聽政, 親君子退小人爲言。

③ 『태종실록』 1년 7월 23일(경술)

汰永興府土官。 政府上疏以爲:“永興府東、西班元數五百七十六名。 其府地窄無事, 且以遠處軍人, 俾差其任, 其弊亦多。 其東、西班內三百八十八名, 誠宜汰去。” 從之。

④ 『세종실록』 5년 5월 28일(정미)

夫宰樞之職, 任大責重, 不宜多冗, 且祿俸之廣, 其弊不少。 願從太祖初制, 革其增數, 各司不急之官, 亦令汰去。

⑤ 『예종실록』 즉위년 9월 23일(기묘)

造紙署提調啓:“本署只有別坐八人, 而無久任, 官事多疎虞。 請依掌菀、司圃等署, 置祿官一員爲行首, 仕滿三十朔, 方許遞差, 汰去別提四員。” 從之。

⑥ 『성종실록』 1년 2월 30일(기묘)

其汰去冗兵, 更定番次, 以裕兵民, 以副世祖足兵固國之意。

⑦ 『중종실록』 13년 7월 7일(갑진)

諫院啓曰:“工曹判書李自健, 不合於六卿。 大抵七品以下, 官職卑微, 兩司亦不詳察, 故無可用之人, 而冗雜之輩, 甚多。 請令該曹抄出, 汰之爲當。” 傳曰:“李自健, 果老且病, 然在判書之秩, 無堪爲判書者。 自健乃舊人, 豈不得爲工曹判書乎! 七品以下官汰去事, 吏曹方擧考功之事, 自然爲之。 不須各別汰去。 餘竝不允。”

[주석-354]

① 『태종실록』 16년 5월 12일(계묘)

古先聖王之時, 猶有旱災, 其所行弭災之方, 若放出囚人, 汰去鷹犬。

② 『세종실록』 1년 12월 7일(정축)

禮曹啓:“太祖葬儀所載黃豆·土人·土雀·桃木栍·楸木栍·白木栍·桑木栍·楡木栍·假造金·銀錠等物、出葬書橫看及『新書』·『袖金訣』·『雜論』等書, 已汰去不用。”

③ 『세종실록』 10년 윤4월 18일(기해)

命商曰:“其考太祖時祀典汰去之由, 與大臣共議以聞。”

④ 『예종실록』 즉위년 11월 28일(갑신)

信賞明罰, 勸民積畜, 輕徭薄斂, 汰去浮費, 以節財用。

⑤ 『중종실록』 5년 2월 19일(을사)

濟州牧使李㙉上疏, 凡五條。 其一曰, 本州敎授, 宜擇差遣; 其二曰, 過海糧宜優給; 其三曰, 酸物未收, 宜蠲免; 其四曰, 海南海邊, 宜構院; 其五曰, 雄馬不可用者, 宜汰去。

[주석-355]

① 『연산군일기』 1년 10월 19일(무진)

掌令李自健啓:“義禁府實郞廳十員, 非不多而又請加定者, 實郞廳, 多宰相子弟, 不解事, 故堂上不得斥去。 如成孟溫、河龜壽、申復淳可汰去。 且全羅道觀察使韓斯文文筆甚短, 本道詞訟浩繁, 請遞之。”

傳曰:“斯文事, 雖曰文短, 已經承旨。 況非文臣而爲監司者, 前亦有之。 成孟溫等, 其遞之。”

② 『중종실록』 14년 1월 3일(무술)

憲府又啓:“趙潤璧等二十五人付軍職, 七八年無所事而受祿。 今方國用不足, 省費之時, 不可徒費食祿。 請令兵曹汰去。”

傳曰:“軍職汰去事, 當議于大臣。 餘皆不允。”

③ 『명종실록』 19년 2월 30일(계유)

汰去老病不合師儒唐允文等五人及年老守令辛祉等十二人。

[주석-356]

『중종실록』 36년 3월 30일(병진)

諫院啓曰:“凡沙汰者, 去其不能治事者, 不必論其老與病。 前日吏曹沙汰單子入啓時, 獨擧李龜壽等三人啓曰‘年雖未老, 竝書啓。’云。 若以龜壽爲能堪處閑地, 則不必置沙汰之類, 旣已沙汰, 則不可輕重於其間。 吏曹曲爲分辨啓達, 事涉庇護, 至爲未便。 請推考。 龜壽, 旣以不職見汰, 敦寧府, 雖無事之地, 汰未經旬, 旋卽收敍, 亦甚未便。 請改差。”

[주석-357]

『선조실록』 6년 11월 26일(임인)

院啓:“書堂揀擇, 不但取其詞章, 必擇其文行兼備名望素著者。 閔忠元、崔慶昌, 本無人望, 遽參其選, 物情皆以爲不合, 請命汰去。”

[주석-358]

『선조실록』 11년 4월 1일(임오)

試射。 武臣堂上·堂下·未出身、禁軍、庶孽、忠順衛、別侍衛、甲士等優等者, 次次論賞。 禁軍不入格者, 令兵曹汰去。

[주석-359]

『선조실록』 13년 9월 29일(병신)

司諫院啓:“童蒙訓導柳沔, 無行檢, 請汰去。”

[주석-360]

① 『선조실록』 11년 4월 2일(계미)

府啓:“前水使吳澐, 剝民善事, 驟至頂玉, 訓鍊習讀李鸞壽·劉弘緖、前縣監金應寅, 前爲守令時, 肆行貪婪, ……請竝汰去。 都摠經歷李薦、監察金友皋, 曾以善事被駁, 司䆃正朴蘭英, 貪財, ……請竝命罷職。 刑曹正郞閔福、金祉, 迂闊, 監察宋純禮, 庸劣, 都摠經歷全德輿, 麤鄙, 理山郡守朴之忭, 才踈, 竝命遞差。”

② 『선조실록』 23년 1월 19일(임술)

府啓:“……金順命、金垓, 被遷於逆賊, 李震吉, 公論激發, 至削翰苑。 今者別無恩命, 遽卽收敍, 已爲非矣。 自槐院, 旣移他館之後, 前無還屬之例, 而不爲啓稟, 遽令還仕於本院, 事體顚倒, 物議譁然。 請金順命、金垓亟命汰去, 本院行首、掌務官罷職。 西方一路, 在平時, 猶爲關重, 況於此時乎! 義州, 乃華夷連接之地, 而亦有使价絡繹, 接應裝束, 皆在於此。 目今疲弊已極, 新判官不可不十分擇遣。 成恪, 必不能堪當, 請命遞差。 鐵山郡守愼好仁, 到處見敗, 不合蘇復之任, 安岳縣監李應虛, 門微望輕, 無以鎭壓大處, 請命遞差。  牛峰縣令柳世新, 衰者已極, 不可在路傍之地, 請命罷職。”

[주석-361]

『續大典』 「兵典」 〈諸科〉 能麽兒講

自一次至三次不通者, 從重推考, 五次, 越俸, 六次, 汰去。

[주석-362]

『大典通編』 「禮典」 〈諸科〉

大小場屋雇軍代立不察者, 衛將汰去, 試所承旨罷職。

[주석-363]

『영조실록』 15년 8월 22일(병신)

敎曰:“宋翼輝決棍, 烏可已也! 而臺臣、儒臣顧護名流, 幷削其職。 宋翼輝, 宜梟示三軍, 而十度決棍, 可謂末減。 汰去甚輕, 削職。”

[주석-364]

『일성록』 정조 14년 5월 25일

又以別軍職朴思弼原情, 啓請議處, 敎以:“不可汰去而止, 罷職放送。”

[주석-365]

『일성록』 정조 17년 11월 18일

敎曰:“此後宣傳官講時, 能麽兒郞廳, 一體捧講, 初、再次不通, 決棍, 三次不通, 草記汰去事, 將臣等定式爲之。”

[주석-366]

『일성록』 정조 6년 4월 21일

予曰:“刊汰有不一其規, 或以罷職論者, 或以削職論者, 此, 則不可不釐正。 且刊, 不過汰除其職之意, 則何以從重以罷削論也!”

有防曰:“刊汰, 近來削職施行矣。”

念祖曰:“削職, 猶入於歲抄中, 而刊汰, 則不爲抄啓於歲抄矣。”

[주석-367]

『승정원일기』 정조 6년 4월 30일

命植曰:“吏曹正郞金載瓚, 以刊汰被譴矣。 刋汰, 旣無律名, 不知以何罪施行, 雖於歲抄之時, 眩於擧行, 不可無一番稟定之事矣。”

上曰:“卿等之意, 何如? 宜有一番定式矣。”

命善曰:“如刊削、刊版, 皆歸重於下字, 獨於刋汰, 何必兩字看乎! 臣意, 則只以汰去施行, 似好矣。”

樂性曰:“果如領相所奏, 隨時從下字施行, 則似好矣。”

福源曰:“臣意與領左相所奏, 同矣。”

上曰:“依卿等言, 定式, 可也。”【出擧條。】

命植曰:“臣甚惶悚, 而復此仰達矣。 刋汰之典, 不在律文, 聖明亦旣知之, 而下敎, 則刋汰二字, 改之, 似好矣。”

上曰:“伊日刋汰, 以汰去改書出, 可也。”【出擧條。】

上曰:“卿之此言, 甚爲得體, 極可嘉歎矣。”

上曰:“向者吏郞刋汰後, 卿等以何律文知之乎?”

命善曰:“臣則以汰去知之矣。”

上曰:“金載瓚刋汰後, 當之者亦不知律名, 抄啓講試時, 進參與否, 亦甚疑惑, 而聞兵曹前例, 以削職書入歲抄, 故吏曹, 亦以削職擧行云矣。”

命植曰:“刋汰, 以汰去爲定律, 則以刋汰被譴人, 當不入於歲抄矣。”

上曰:“刋汰之罰, 不入於歲抄, 則宣傳官輩之或被刋汰者, 必以爲幸矣。”

命善曰:“其在武弁及蔭仕人, 果爲多幸矣。”

上曰:“吏郞之以刋汰被譴, 不爲行公, 誠爲可怪, 吏郞亦一該郞, 古有草記汰去者矣。”

命善曰:“此, 則吏郞引義太過, 古有草記汰去, 而亦有行公者矣。”

[주석-368]

① 『兩銓便攷』 「東銓」 〈歲抄〉

刊汰, 以汰去施行。

② 『兩銓便攷』 「西銓」 〈歲抄〉

刊汰, 以汰去施行。

[주석-369]

『승정원일기』 정조 6년 9월 16일

上曰:“在前吏郞, 雖値汰去, 亦爲行公矣。”

有防曰:“金憙、尹行修, 果爲行公矣。”

[주석-370]

『승정원일기』 영조 3년 9월 4일

趙最壽, 以嘉禮都監都提調意啓曰:“都監事務, 至爲緊急, 而都廳尹容, 本職時未肅謝, 久爲引入, 事多積滯, 令政院卽爲稟旨牌招肅謝後, 使之除本仕逐日仕進蕫役, 而郞廳林世謙, 因吏曹啓辭, 汰去本職, 故不得行公, 依前例, 令該曹口傳付軍職, 冠帶常仕, 何如?” 傳曰:“允。”

[주석-371]

① 『세종실록』 17년 6월 17일(정사)

司憲持平崔敬明啓曰:“知閭延郡事金允壽, 野人殺虜人口牛馬, 匿不以聞, 其罪甚重, 降資在任, 誠爲未便。 願更推鞫依律科斷。”

② 『세조실록』 4년 6월 11일(정묘)

傳旨吏、兵曹曰:“自今功臣及功臣子孫等犯軍令者, 例降一資。”

[주석-372]

『세종실록』 27년 7월 25일(병신)

議政府據戶曹呈啓:“……其時守令委諸猾吏, 不能檢擧。 雖已經赦不可加罪, 亦當罷黜。 然三道守令, 勢難一時竝遞, 且送往迎來, 弊亦不貲。 請皆降一資, 以警其餘。 若以宣務而降一資, 則例不可以參外爲守令, 待後加資時, 仍資, 其例當仍資者及曾經堂上官守令不可降資者, 竝罷職。”

[주석-373]

『성종실록』 20년 8월 2일(정해)

吏曹啓稟降資人前仕通計當否, 命議于領敦寧以上。

沈澮、尹弼商、李克培議:“降資前仕通計與否, 考舊例更議, 何如?”

洪應、尹壕議:“祖宗朝降資者多, 豈無前例! 意謂凡見貶罷職者, 不得通計前仕, 則降資者通計前仕未便。” 從應等議。

[주석-374]

『중종실록』 6년 4월 11일(경인)

舍人韓效元, 以三公意啓曰:“奉常寺所納祭享貢物未收各官守令, 前者皆令罷職, 而臣等以其農時迎送有弊, 啓請欲降資仍任。 上敎以‘業已受敎, 不可紛更。’ 故臣等未得再啓矣。 今更思之, 今方農務方張, 而送舊迎新之弊不貲, 此, 亦不可不慮。 今若盡遞, 則朝廷安能遽得可當百餘員以充其闕乎! 於國家用人之體, 亦有妨害。 請降資仍任。”

傳曰:“今聞所啓, 果多弊事。 此守令等, 勿罷其職。”

[주석-375]

『명종실록』 2년 12월 19일(병인)

傳于政院曰:“黃州牧使, 本以堂上差之, 今者吳潝降資, 則不得已遞之, 大臣以爲重難矣。 然於法當爲降資, 而若仍任, 則用法似爲苟且。 況以黃州之事, 後必援例乎! 未知其何如也。 若不降資而只杖六十, 則殊無懲戒之意。 其不爲降資而抑別有懲戒之道乎? 其問于大臣以啓。”

尹仁鏡等議啓曰:“降資本意, 以其輕於罷職也。 今者黃州牧使吳潝降資, 則不得仍任, 是與罷職同, 有違於立法本意。 判官降資仍任, 牧使則降資見遞, 事體亦爲有妨。 且有貢物之不納, 非吳潝等內之事, 自乙巳年未納。 吳潝今年五月赴任, 九月已納, 故前官解由, 亦已出之。 又事在宥旨前, 故臣等以’降資未便。’之意言之, 而刑曹必不分明啓達。 此, 非『大典』之法, 乃『後續錄』所載, 其未盡條件, 今方斤正矣。 降資之外, 別有懲戒之事, 在下難便。”

傳曰:“黃州牧使, 只贖可也。”

[주석-376]

① 『연산군일기』 5년 10월 11일(정유)

議平安道節度使李朝陽降資仍職未便事。

尹弼商議:“李朝陽爲人, 斷無見敵畏怯之心, 又無逗遛不進之計。 但今累次禦敵, 失機被虜, 誠爲有罪, 法當大治。 然原其情勢, 且與彼賊不相値, 恐非其罪。 臣意以爲當今諸將, 無出朝陽之右。 況臨陣易將, 兵家最忌。 降資責效, 有何不可!”

愼承善議:“知邊事宰相, 唯李朝陽耳。 今降資, 足以懲矣, 何必遞也!”

魚世謙議:“李朝陽誠有罪, 然人材難得。 只令降資, 所以懲其罪, 而責後效也。 大將有過, 以白衣領職如舊者, 古亦有之, 何關於秩之高下! 若云‘朝陽有罪, 不可置而勿論。’ 則警邊使專任邊事, 不可獨罪朝陽。 且臨事易將, 古人所忌。 前日朝議已定, 不必數變, 宜更下諭激勵之, 彼必感奮, 思效其力, 猶愈於降辱以其挫氣也。”

韓致亨議:“李朝陽屢被殺虜人畜, 法當治罪, 然可任將帥者少。 且不可臨陣易將, 姑降一資事, 前日議啓。 古有白衣領職者, 降授守職, 激礪其心, 恐無妨也。”

傳曰:“勿遞。”

② 『명종실록』 2년 9월 23일(신미)

舍人李鐸, 以三公意啓曰:“臣等聞罪人瑠子諟家封閉官員, 專不用意, 且不禁雜人, 使偸取財物, 至於傍近人家, 亦爲封閉, 使財物被偸, 其官員等, 請各別推考。 且聞他罪人家封閉官員, 亦皆不禁止, 使財物被偸, 或有借居罪人之家者, 而封閉時, 亦使財物被偸, 請竝推考。 且災傷御史, 所見各異。 其被捉處, 八道中必皆有應罷之員, 今者八道凶荒, 迎送有弊。 前例有如此之時, 則有降資之事, 災傷被捉應罷守令, 請降資勿罷。”

傳曰:“災傷被捉應罷守令, 降資勿罷事, 如啓。 諟家封閉官員, 以爲尋常, 而循私用情, 不畏國法, 前日罪人家封閉時, 亦多閪失財物。 諟家封閉官員, 先罷後推。 其他家封閑官員, 亦如啓推考。”

[주석-377]

『續大典』 「戶典」 〈稅貢〉

奉常寺所納稅貢過限守令, 降資, 通訓以下, 以制書有違律論。

[주석-378]

『續大典』 「兵典」 〈名簿〉

擅便移定十五人、作散軍士·保人·雜類移定及漕水軍子枝移定陸軍及官屬二十人以上, 守令罷職, 十人以上, 降資, 九人以下, 杖八十; 監色, 五人以上, 杖一百徒三年。 ○ 非軍籍時擅便移定守令, 三人以上, 罷職, 二人, 降資, 一人, 推考; 監色, 杖一百徒三年。

[주석-379]

『續大典』 「兵典」 〈廐牧〉

❶ 分養馬故失、瘦瘠、不馴守令論罪。【一匹重推, 二匹降一資, 三匹降二資, 四匹罷職。 故失者, 以馬匹生徵。 ○ 故失、瘦瘠應降二資, 則堂上降資, 堂下越祿。 ……】

❷ 國馬監守自盜者, 依律論。【……○ 遺失馬十匹以上監牧官罷黜, 五匹以上降資, 四匹推考, 三匹勿論。】

[주석-380]

『비변사등록』 인조 16년 6월 24일

備邊司郞廳, 以大臣意啓曰:“臣等伏見昨日朝報, 綾城府院君具宏, 有降資之命。 臣等, 竊以爲不可。 方伯、守令有罪降資者, 固有前例, 而至於一品重臣, 事體自別, 在前未聞有以此律加之者。 具宏之罪, 如不可赦, 則自有當施之律, 如其出於無情, 則恐不必創開新例以失待重臣之道。 臣等愚妄之見如此, 惶恐敢啓。”

答曰:“依律, 則其才可惜, 只贖, 則罪罰太輕, 故不得已降資矣。”

[주석-381]

『비변사등록』 인조 27년 2월 23일

啓曰:“政院啓辭‘摠戎使金應海, 以司僕寺公事, 昨政, 降資折衝。 卽者來納密符, 而時無遞代定奪之事, 密符捧入, 何以爲之? 敢稟。’ 傳曰‘令備局定奪。’事, 傳敎矣。 摠戎, 爲任極重, 不可輕易遞易。 金應海, 今雖降資, 猶是堂上之官。 通政之爲巡察, 亦有規例, 姑令仍察, 似爲無妨。 上裁, 何如?”

答曰:“依啓。”

[주석-382]

『비변사등록』 현종 3년 2월 7일

啓曰:“東萊府使李元禎, 以前任江陵府使時分養馬瘦瘠之故, 應被降資之罰, 旣已降資, 則不可仍在東萊。 此時遞易, 事甚可慮。 李元禎, 勿爲降資, 依堂上守令例, 遞來後越祿, 似當。 以此分付該曹, 何如?”

答曰:“允。”

[주석-383]

『六典條例』 「兵典」 〈兵曹〉 政色 附過

六、臘月初一日, 西班罪名【罷職、職牒還授、罷職不敍、準期不敍、永不敍用、永勿除職、革職、降資, 已上政色舉行; 被謫蒙放、奪告身、禁錮、削奪官爵、削去仕版、削職, 已上刑房舉行。】, 具錄入啓。 ……禁錮、罷職、職牒還授、罷職不敍、準期不敍、永不敍用、永勿除職、革職、居中、居下、降資減等, 則敍用。

[주석-384]

① 『성종실록』 14년 11월 16일(을사)

傳旨吏曹, 義州牧使李秉正, 還給降資。 先是, 秉正爲全羅左道水軍節度使, 坐不追賊倭降資。 至是, 還給。

② 『六典條例』 「吏典」 〈承政院〉 傳旨

降資人還資, 則以還資捧傳旨。【降資、準職除授, 皆捧傳旨, 陞敍、陞六、加資等傳旨, 必書措語以入。】

[주석-385]

① 『高麗史』 「世家」 靖宗 12년 5월 16일(을미)

吏部奏:“衛尉卿知太史局事徐雄被疾請告, 已經一百八十餘日。 國制, 凡見任官乞假, 滿百日者, 罷職。 請解雄職.”

② 『高麗史節要』 「睿宗」 13년 9월(미상)

設藏經道場於會慶殿。 王親行香, 侍臣朴昇中、洪灌、李璹等笑語, 聲徹御所。 臺官劾請罷職。

[주석-386]

『태조실록』 1년 7월 26일(을사)

司憲府上疏曰:“門下贊成事金湊, 在前朝爲大司憲, 極論李穡、禹玄寶等罪, 及其會群臣擬議之際, 反以爲無罪, 前後異議。 且以奉化君鄭道傳直言抗疏爲造釁生事, 再三請罪。 其貪冒時勢, 顚倒是非, 至於如此。 請收其職牒, 流于外方。” 上只令罷職。

[주석-387]

『명종실록』 12년 4월 11일(갑오)

憲府啓曰:“黃州牧使李文誠, ……不可一日在官, 請亟命罷黜, 以懲貪虐之人。 平壤庶尹楊士俊, ……不可不懲, 請亟命罷職。”

答曰:“李文誠、楊士俊, 只遞差, 罷職, 不允。”

[주석-388]

『승정원일기』 효종 3년 10월 6일

上曰:“申弘望事, 因臺論旣已罷職, 予欲削職, 以杜黨論後弊, 未知何如?”

太和曰:“旣已罷職, 收敍遲速, 亦在於上, 何必更加其罪乎!”

[주석-389]

『일성록』 정조 21년 1월 28일

[강] 備局論奏平安監司朴宗甲灣尹罷黜不審之罪, 請施罷職之典, 命宗甲越俸。

[목] 備邊司啓言:“……請義州府尹沈晉賢罷黜事, 勿施, 平安監司朴宗甲亟施罷職之典。” 允之。

敎以:“道伯之戴罪贖愆, 無異灣尹, 姑施越俸。”

[주석-390]

『續大典』 「刑典」 〈推斷〉

罪當罷職者, 照『大明律』, 則爲奪告身, 有非本意, 從『續典』施行。

[주석-391]

『續大典』 「吏典」 〈薦擧〉

犯贓者, 薦主罷職, 重者削職。

[주석-392]

『經國大典』 「吏典」 〈考課〉

❶ 褒貶居下等及犯私罪罷職者, 經二年乃敍。

❷ 錄事、書吏有故不仕滿百日·無故滿三十日者, 削仕罷黜, 二十九日以下者, 收贖還仕。 罷黜後願還仕者, 聽。 在喪者喪畢還屬, 通計前仕。

[주석-393]

『續大典』 「吏典」 〈雜令〉

❶ 守令之濫率家眷者、潛奸邑婢者, 竝摘發罷黜。

❷ 殿牌作變邑, 勿爲降號, 守令, 亦勿罷職。

[주석-394]

『經國大典註解後集』 「吏典」 〈褒貶〉

罷職:罷, 廢也, 休也, 言休其職事。

[주석-395]

『經國大典註解後集』 「吏典」 〈考課〉

罷黜:黜, 貶下也。

[주석-396]

『일성록』 정조 5년 11월 5일

領議政徐命善啓言:“臣聞北來人之言‘高山察訪金樂熙, 搜驗去來人, 或有例禁之物, 則輒皆屬公。 以此取怨頗多。’云。 果若犯禁, 決不可更令還任以貽民弊。 請罷黜。”

從之, 敎以:“不可罷職而止, 拿問處之。 自初差擬之時, 已料其僨事。 擬望政官推考, 今日政, 各別擇差。”

[주석-397]

『일성록』 순조 1년 7월 26일

[강] 罷平安道京試官閔耆顯職, 罷黜高山里僉使李思秀。

[목] 耆顯, 以身病呈狀乞遞, 吏曹啓請罷職; 思秀, 以母病呈狀乞遞, 兵曹啓請罷黜也。

[주석-398]

『經國大典稍解』 「吏典」 〈考課〉

罷職:罷, 休也; 職, 官人所執掌者。

[주석-399]

① 『일성록』 정조 14년 6월 17일

❶ 吏曹啓言:“……請該曹堂上及兩道道臣推考, 永禧殿參奉罷職, 四邑守令竝罷黜。” 允之。

❷ 又啓言:“郭山郡守申偗, 以三年窠守令, 兩次居中, 咸鏡都事文極孝, 以十二朔窠, 兩次居中, 其不治可知, 竝罷黜。 兼引儀李英孝, 以三十朔窠, 兩次居中, 請依例罷職。” 允之。

② 『일성록』 순조 2년 1월 6일

[강] 罷典獄參奉鄭尙勳職, 罷黜機張縣監具興遠。

[목] 尙勳等兩次居中, 吏曹啓請罷職、罷黜也。

[주석-400]

① 『經國大典』 「吏典」 〈薦擧〉

凡收告身及罷職者, 每冬夏季月, 具罪名啓聞。【兵曹同。】

② 『중종실록』 35년 9월 12일(경자)

傳于政院曰:“收職牒、罷職人, 例於十二月書啓矣。 宰相、朝士, 只令懲戒, 而今者收職牒、罷職者多, 用人之際, 常患乏人。 前亦有不時書啓之時, 今亦書啓, 則予可以斟酌也, 議于三公。”

領議政尹殷輔、左議政洪彦弼、右議政尹仁鏡同議啓曰:“收職牒、罷職人員, 例啓歲末, 今月書啓, 似非其時。 然臨政之人, 許多緊重窠闕, 未易充補。 宰相、朝官, 雖在罷散之中, 事在無情, 只令懲戒者, 則不時命敍, 有何不可!”

傳曰:“大臣議如此, 罷職、收職牒宰相·朝官無遺書啓事, 言于吏、兵曹。”

③ 『일성록』 정조 16년 6월 1일

[강] 點下吏、兵批歲抄。

[목] 敎曰:“吏、兵批歲抄中關係應仍者外, 前右議政朴宗岳, 事關世道, 仍, 前監司朴天衡, 事關民事, 減一等, 其餘, 一依點下, 被謫蒙放者、奪告身者、削版者, 幷蕩滌敍用, 職牒還給者、不敍者、罷職·罷黜者, 幷敍用。”

被謫蒙放秩…… 奪告身秩…… 幷蕩滌敍用。 放逐鄕里秩前郞廳趙瑗, 蕩滌。 削去仕版秩…… 蕩滌敍用。 削職秩…… 幷給牒敍用。 職牒還給秩…… 罷職不敍秩…… 罷職秩…… 幷敍用。 降資秩…… 幷還資。

[주석-401]

① 『일성록』 고종 13년 6월 14일

吏批:譴罷秩前宗正卿李沇應, 罷職秩前承旨李承皐, 罷黜秩前主簿王錫魯、前府使趙贄顯, 竝敍用。

② 『일성록』 고종 29년 7월 29일

吏批:奪告身秩…… 竝減等。 職牒還授秩前佐郞蔡相夏、前參奉閔丙星、前縣監李秉翼, 罷黜秩前縣監李周弼、前縣令任璨鎬, 罷職秩前縣監尹榮元·黃夔仁·吳友善·金明熙·尹相耉·金熙九、前察訪金弼鉉·金麟善, 居中秩…… 居下秩前郡守尹肯柱、前察訪蔡東根, 竝敍用。

[주석-402]

① 『大典通編』 「吏典」 〈考課〉

居中罷黜者, 雖經一都目, 先捧蕩滌及敍用傳旨, 無得循例擬望。 ……○ 六曹郞官居中考則罷職。

② 『典律通補』 「吏典」 〈褒貶〉

六曹郞官居中, 罷職【……】, 勿授右職、淸顯【……】。 堂上守令一中, 罷職, 居下, 竝罷職【……居中罷黜, 經一都目敍, 而先捧蕩滌及敍用傳旨, 無得循例擬。 『增』『補』】

[주석-403]

『兩銓便攷』 「東銓」 〈歲抄〉

罷職、譴罷、灾傷罷黜、勿揀赦前蒙點, 則敘用。

[주석-404]

① 『선조실록』 26년 1월 30일(을유)

一體犯罪之人, 或有坐保官爵者, 或有革職從戎者。

② 『선조실록』 27년 1월 6일(을유)

今聞吳遊擊革職云。

③ 『선조실록』 27년 5월 20일(정유)

其時爲提督, 上本辨誣; 吳惟忠坐罪革職, 亦移咨伸枉。

[주석-405]

① 『선조실록』 30년 11월 7일(갑오)

金應瑞, 革職廢爲卒伍, 天朝皆知之, 而使之領大軍, 亦爲未穩。

② 『선조실록』 31년 1월 23일(기유)

全州前府尹朴慶新, 革職隨駕, 使之自效事有敎矣。

③ 『선조실록』 32년 7월 14일(신유)

柳成龍前已革職。

④ 『광해군일기』 2년 4월 28일(계묘)

許筠已爲革職, 不須拿鞫。

[주석-406]

① 『현종실록』 2년 4월 1일(경진)

之源又以北京咨文中諸罪人擬律事, 陳稟曰……之源復請‘休, 則革職定配, 以性,則革職徒配。’ 上從之。

② 『현종실록』 3년 10월 23일(계해)

元斗杓曰:“得見使臣狀啓, 李時術罪止革職, 灣人等竝得免死, 幸甚。”

③ 『영조실록』 10년 3월 12일(무자)

平安兵使李遂良因邊民犯越, 曾有拿問之命。 至是, 命革職, 江界府使金浚, 亦命革職。

④ 『영조실록』 10년 3월 18일(갑오)

義禁府議前平安監司權以鎭不能禁戢邊民之罪, 請依兵使例革職, 可之。

[주석-407]

『숙종실록』 11년 12월 1일(정해)

相爭良久曰:“監司、兵使, 同爲罷職, 可也。”

上曰:“罷職太輕。”

虜使曰:“身旣在遠, 勢難覺察, 何可加於罷職乎!”

上曰:“從前査事, 雖不至此, 亦不止於罷職。 今此監司、兵使, 似當以革職、削職勘律矣。”

兩勑曰:“國王之言, 則是矣, 而然其罪不必加於罷職矣。”

上曰:“然則當依命。”

[주석-408]

① 『新補受敎輯錄』 「吏典」 〈外官職〉

革職之人, 西路接待勅使之任, 不無難便之端, 改差。【康熙壬辰承傳。】

② 『新補受敎輯錄』 「刑典」 〈犯越〉

北路犯越, 首倡, 處斬籍沒爲奴, 隨往者, 處斬。 以松都商賈潛入六鎭者, 減死定配。 監、兵使, 革職, 地方官, 邊遠充軍。【康熙甲申承傳。】

[주석-409]

① 『兩銓便攷』 「東銓」 〈歲抄〉

革職, 以罷職施行。【北赦出來, 則蕩滌。】

② 『兩銓便攷』 「西銓」 〈歲抄〉

革職, 以罷職施行。

[주석-410]

① 『銀臺便攷』 「吏房攷」 〈歲抄〉

罷職、罷職不敍、職牒以上點下, 則敍用。

② 『六典條例』 「兵典」 〈兵曹〉 附過

被謫蒙放、奪告身【二·三·四·五等, 次次減等。】、削奪官爵、削去仕版、削職減等, 則職牒還授; 禁錮、罷職、職牒還授、罷職不敍、準期不敍、永不敍用、永勿除職、革職、居中、居下、降資減等, 則敍用。

③ 『兩銓便攷』 「西銓」 〈歲抄〉

禁錮、罷職、職牒還授、罷職不敍、準期不敍、永不敍用、永勿除職、革職、居中、居下、降資減等, 則敍用。

[주석-411]

① 『高麗史節要』 「高宗」 4년 8월(미상)

崔忠獻奏:“後軍兵馬使柳敦植遇賊, 逗留不戰. 請罷敦植及軍內諸將軍職, 終身不敍。” 王從之。

② 『高麗史』 「志」 〈兵〉 站驛

違者, 主客皆罷職不敘。 ……大罪, 降等別敍, 除名不敍, 隨罪論之。

③ 『高麗史』 「列傳」 〈諸臣〉 文正

崔奭爲吏部尙書, 請依律禁錮不敍。

④ 『高麗史』 「列傳」 〈諸臣〉 洪仲宣

乞鞫問遠流不敍。

⑤ 『高麗史』 「列傳」 〈諸臣〉  金震陽

請削職遠流不叙。

[주석-413]

① 『세종실록』 8년 5월 19일(임자)

請罷黜不敍。

② 『세종실록』 13년 12월 20일(신해)

湛之爲人, 心行不肖, 至奸大君之妾, 故削爵不敍。

③ 『단종실록』 2년 10월 29일(정미)

司憲府劾啓:“孝明, 律應杖六十、徒一年不敍。 ……”

奉敎:“……孝明, 功臣之子, 收告身不敍; 潤, 功臣, 勿論。”

④ 『예종실록』 1년 6월 13일(을축)

依舊法杖百不敍。

⑤ 『예종실록』 1년 8월 9일(경신)

請杖流不敍。

⑥ 『성종실록』 5년 6월 22일(을해)

杖九十奪告身四等, 竝充軍不敍。

[주석-414]

① 『세종실록』 13년 10월 17일(무신)

限六年不敍。

② 『세종실록』 28년 10월 13일(정미)

傳旨吏曹:“旣立守令及萬戶辭免者限年不敍之法, 又立行公辭免者解任後未盡朔數準計不敍之法。 假托疾病, 欲免其任者, 則累年不敍可矣, 其有疾病呈辭者, 亦限年不敍, 沈滯鬱抑, 予甚憫焉。 其呈辭解任者, 雖未滿限年, 前任道內程途一樣處差任。”

③ 『단종실록』 2년 10월 29일(정미)

律應杖六十、徒一年不敍。

④ 『세조실록』 7년 1월 28일(기사)

其有辭避者, 依守令六年不敍例, 三年不敍。

⑤ 『성종실록』 8년 6월 6일(신축)

謹按『大典』‘外官托故規免者, 準其遞期不敍, 敍時還除外官。’ 今偁依附奸狡之狀, 比他人托故規免者爲尤甚, 其罪, 豈但準期不敍而止哉! 今若止令外敍, 是準期不敍之法又不行矣, 偁何所懲哉!

[주석-415]

『大明律』 「名例律」 〈文武官犯私罪〉

❶ 凡文官犯私罪, 笞四十以下附過還職, 五十解見任別敍, 杖六十降一等, 七十降二等, 八十降三等, 九十降四等, 俱解見任, 流官, 於雜職內敍用, 雜職, 於邊遠敍用, 杖一百者, 罷職不敍。

❷ 若軍官有犯私罪該笞者, 附過收贖, 杖罪, 解見任降等敍用, 該罷職不敍者, 降充總旗, 該徒、流者, 照依地理遠近, 發各衛充軍, 若建立事功, 不次擢用。

❸ 若未入流品官及吏典有犯私罪笞四十者, 附過各還職役, 五十罷見役別敍, 杖罪並罷職役不敍。

[주석-416]

『銀臺便攷』 「吏房攷」 〈歲抄〉

罷職、罷職不叙、職牒以上點下, 則叙用。

[주석-417]

『兩銓便攷』 「西銓」 〈歲抄〉

有罷削人敘用之命, 則被謫蒙放、奪告身, 例不得擧論。【罷職不敘人, 罷削敘用時, 書入, 罷散敘用時, 不爲書入。】

[주석-418]

『大明律』 「名例律」 〈除名當差〉

凡職官犯罪, 罷職不叙, 追奪除名者, 官爵皆除。

[주석-419]

① 『銀臺便攷』 「吏房攷」 〈歲抄〉

收職牒點下, 則次次减等, 而只一等, 則職牒還給。

② 『六典條例』 「兵典」 〈兵曹〉 政色 附過

❶ 被謫蒙放、奪告身【二、三、四、五等, 次次減等。】、削奪官爵、削去仕版、削職減等, 則職牒還授; 禁錮、罷職、職牒還授、罷職不敍、準期不敍、永不敍用、永勿除職、革職、居中、居下、降資減等, 則敍用。

❷ 卿宰罷削人有敍用之命, 則奪告身、被謫蒙放等罪名, 不得敍。

③ 『兩銓便攷』 「東銓」 〈歲抄〉

❶ 職牒還授蒙點, 則敘用。

❷ 奪告身二等以上蒙點, 則減一等, 一等蒙點, 則職牒還授。

[주석-420]

① 『銀臺便攷』 「吏房攷」 〈歲抄〉

削職、被謫蒙放、削去仕版、削名仕籍、禁錮以上點下, 則職牒還授。

② 『六典條例』 「兵典」 〈兵曹〉 政色 附過

被謫蒙放、奪告身【二、三、四、五等, 次次減等。】、削奪官爵、削去仕版、削職減等, 則職牒還授。

③ 『兩銓便攷』 「東銓」 〈歲抄〉

削職、削黜、刋削、永刋臺侍、永刋仕版、削去仕版、永刋仕籍、刋削仕籍、刋名仕籍蒙點, 則職牒還授。

[주석-421]

『大明律講解』 「名例律」 〈除名當差〉

追奪除名者, 謂出身已來官爵悉除, 故各從本色當差。 今罷職不叙者, 誥身應留, 其名猶存, 不在當差之限。

[주석-422]

① 『세종실록』 13년 10월 17일(무신)

傳旨吏曹:“守令, 近民之職, 古今重選。 凡爲朝士, 必經是任, 諳練庶務, 將爲他日之用, 有益治體。 今之朝士不體此義, 多慕京官, 不樂外任, 一補外宰, 憚於六期, 托故窺免, 甚爲不當。 自今大小朝士及功臣與二品以上子壻, 例授外任以杜輕外之弊。 如有窺避者, 限六年不敍, 以爲恒式。”

② 『세종실록』 18년 6월 6일(신축)

兵曹啓:“萬戶、千戶辭免者, 乞依守令例, 限三年不敍。” 從之。

③ 『세종실록』 28년 10월 13일(정미)

傳旨吏曹:“旣立守令及萬戶辭免者限年不敍之法, 又立行公辭免者解任後未盡朔數準計不敍之法。 假托疾病欲免其任者, 則累年不敍可矣, 其有疾病呈辭者, 亦限年不敍, 沈滯鬱抑, 予甚憫焉。 其呈辭解任者, 雖未滿限年, 前任道內程途一樣處差任。”

④ 『세조실록』 7년 1월 28일(기사)

吏曹啓:“學校風化之源, 不可曠廢, 今拜敎授者, 視爲寒職, 多方窺免, 不肯就職。 自今除授後無故過三月不就職者, 依見任朝官托故不行律, 杖一百罷職不敍, 其有辭避者, 依守令六年不敍例, 三年不敍。” 從之。

[주석-423]

『經國大典』 「吏典」 〈外官職〉

守令、敎官托故規免者, 準其遞期不敍, 敍時, 還除外官。

[주석-424]

『兩銓便攷』 「東銓」 〈歲抄〉

準期不敘者, 待遞期【前職瓜限。】, 啓目【某年月日除授, 今已準期, 依法典敘用。】敘用。

[주석-425]

① 『六典條例』 「兵典」 〈兵曹〉 政色 附過

頒赦後, 有別歲抄書入之命, 則居中、居下、準期不敍等罪, 自吏曹禀旨後, 同爲舉行。【吏曹無此罪名, 則本曹獨啓。】 ……禁錮、罷職、職牒還授、罷職不敍、準期不敍、永不敍用、永勿除職、革職、居中、居下、降資減等, 則敍用。

② 『兩銓便攷』 「西銓」 〈歲抄〉

❶ 別歲抄, 居中、居下、準期不叙等罪名, 自吏曹稟旨後, 兩銓擧行。【吏曹無此等罪名, 則本曹獨啓。】

❷ 被謫蒙放、削奪官爵、削去仕版、削職減等, 則職牒還授。【奪告身, 次次減等, 而一等, 則職牒還授。 ○ 禁錮、罷職、職牒還授、罷職不敘、準期不敘、永不敘用、永勿除職、革職、居中、居下、降資減等, 則敘用。】

[주석-426]

『高麗史』 「世家」 恭讓王 4년 6월 25일(을해)

杖金震陽一百, 移流遠方, 禹洪富、禹洪壽, 依舊削職遠流, 永不敍用。

[주석-427]

① 『태종실록』 17년 10월 4일(병술)

非法殺人, 永不敍用, 載諸敎旨, 不可毁也。 伏望收其職牒, 終身不敍, 以爲後日濫刑者之戒。

② 『문종실록』 즉위년 7월 19일(신유)

任元濬, 則先王雖罪之, 初無永不敍用之敎, 豈以一失而終身不敍乎!

③ 『성종실록』 9년 5월 6일(정묘)

子光, 以功臣欺罔聖上, 今宜削籍決杖, 流置遠方, 永不敍用。 如不削籍, 則終身不敍爲難, 此不可不削也。

[주석-429]

① 『經國大典』 「禮典」 〈諸科〉

罪犯永不敍用者、贓吏之子、再嫁·失行婦女之子孫及庶孽子孫, 勿許赴文科、生員·進士試, 非居本道者、朝士見在職者, 勿許赴鄕試。【若承差、受假者, 不在此限。 竝武科同。】

② 『典律通補』 「吏典」 〈京官格式〉

玉堂本館錄, 副提學、東壁及玉堂【備二員。】會圈【被謫、削黜、放歸田里、削去仕版、削職、奪告身、被謫蒙放、禁錮、永不敍用、永勿除職外, 罷職不敍、職牒還給、在喪人, 不拘。】, 取次點以上。

[주석-430]

① 『經國大典』 「禮典」 〈諸科〉

罪犯永不敍用者、贓吏之子、再嫁失行婦女之子孫及庶孽子孫, 勿許赴文科、生員·進士試, 非居本道者、朝士見在職者, 勿許赴鄕試。【若承差、受假者, 不在此限。 竝武科同。】

② 『典律通補』 「吏典」 〈京官格式〉

玉堂本館錄, 副提學、東壁及玉堂【備二員。】會圈【被謫、削黜、放歸田里、削去仕版、削職、奪告身、被謫蒙放、禁錮、永不敍用、永勿除職外, 罷職不敍、職牒還給、在喪人, 不拘。】, 取次點以上。

[주석-431]

『명종실록』 20년 10월 12일(을해)

李叔男永不敍用太重, 治人何至如此之甚乎! 罷職不敍可也, 永不敍用, 則不允。

[주석-432]

『新補受敎輯錄』 「戶典」 〈戶籍〉

漏戶者, ……部官、守令, 五戶以上, 罷黜, 十戶以上, 永不敍用。

[주석-433]

『新補受敎輯錄』 「戶典」 〈雜令〉

反庫時, 米七十石以上無面者, 該官, 削職永不敍用, 庫子, 依法處斷。

[주석-434]

『新補受敎輯錄』 「刑典」 〈濫刑〉

‘官吏濫刑者, 杖一百徒三年, 濫刑殺人者, 杖一百。 永不敍用。’云者, 乃是禁錮終身之意, 故重於徒配。 今後, 則以此罪被此律者, 勿爲書入於敍用之時。

[주석-435]

『新補受敎輯錄』 「刑典」 〈赦令〉

❶ 永不除職者, 過十年遇赦, 特命書入收敍; 永不敍用者, 限三年後, 稟旨書入。

❷ 永不敍用之類, 大赦時, 則勿拘三年之限, 竝爲書入。

[주석-436]

① 『續大典』 「刑典」 〈濫刑〉

原典濫刑殺人者, 永勿敍用, 乃終身禁錮之意, 歲抄, 勿爲書入。

② 『典律通補』 「吏典」 〈考課〉

濫刑殺人永不敍用, 勿書入。

[주석-437]

① 『숙종실록』 23년 4월 5일(갑인)

領議政柳尙運陳:“永勿除職之類, 過十餘年後, 或以特恩疏釋, 似無不可。” 上命‘過十年後, 遇赦書入收敍。’ 時, 吏曹參議李徴明疏言‘永勿除職之類, 旣非死罪, 而律以禁錮, 反甚於貪吏, 輕重失宜, 合有變通。’ 事下廟堂, 故尙運有此稟裁。 仍言:“永勿敍用之律, 本在徒年之上, 近因每赦書入, 與罷職同科, 尤非法意。 宜於滿三年後, 稟旨書入。” 上從之。

[주석-438]

① 『續大典』 「刑典」 〈赦令〉

永不除職者, 過十年遇赦, 永不敍用者, 過三年遇赦, 稟旨書入。【大赦, 則勿拘此限。】

② 『典律通補』 「刑典」 〈赦令〉

永不除職者, 過十年, 永不敍用者, 過三年, 遇赦稟旨書入。【大赦, 勿拘。】

[주석-439]

① 『典律通補』 「吏典」 〈考課〉

罷職、罷職不敍、永不敍用一下, 敍。

② 『兩銓便攷』 「東銓」 〈歲抄〉

勿限年禁錮、限已身禁錮、永錮其身、永不敘用蒙點, 則敘用。

[주석-440]

① 『연산군일기』 10년 5월 17일(병오)

且令吏曹永不除職, 而仍令還仕。

② 『영조실록』 9년 7월 18일(정유)

命還穀虛錄被謫蒙放、永勿除職者及準期不敍·災傷罷黜·褒貶居中下者, 勿入赦典。

[주석-441]

『六典條例』 「兵典」 〈兵曹〉 政色 附過

六、臘月初一日, 西班罪名【罷職、職牒還授、罷職不敍、準期不敍、永不敍用、永勿除職、革職、降資, 已上政色舉行; 被謫蒙放、奪告身、禁錮、削奪官爵、削去仕版、削職, 已上刑房舉行。】, 具錄入啓。 ……禁錮、罷職、職牒還授、罷職不敍、準期不敍、永不敍用、永勿除職、革職、居中、居下、降資減等, 則敍用。

[주석-442]

『兩銓便攷』 「東銓」 〈歲抄〉

永不除職蒙點, 則職牒還授, 不敘蒙點, 則敘用。

[주석-443]

『兩銓便攷』 「西銓」 〈歲抄〉

禁錮、罷職、職牒還授、罷職不敘、準期不敘、永不敘用、永勿除職、革職、居中、居下、降資減等, 則敘用。

[주석-444]

『숙종실록』 23년 4월 5일(갑인)

領議政柳尙運陳:“永勿除職之類, 過十餘年後, 或以特恩疏釋, 似無不可。” 上命‘過十年後, 遇赦書入收敍。’ 時, 吏曹參議李徴明疏言‘永勿除職之類, 旣非死罪, 而律以禁錮, 反甚於貪吏, 輕重失宜, 合有變通。’ 事下廟堂故, 尙運有此稟裁。

仍言:“永勿敍用之律, 本在徒年之上, 近因每赦書入, 與罷職同科, 尤非法意。 宜於滿三年後, 稟旨書入。” 上從之。

[주석-445]

『三國史記』 「百濟本紀」 〈沙伴王古尒王〉 29년 1월

下令:“凡官人受財及盗者, 三倍徴贓, 禁錮終身。”

[주석-446]

『태종실록』 11년 8월 11일(경자)

命鄭道傳、孫興宗、黃居正, 廢爲庶人, 子孫禁錮; 南誾, 勿論。 以誾有開國之功也。

[주석-447]

『세종실록』 14년 6월 16일(계묘)

詳定所啓:“史草遺失者徵銀禁錮之法, 未知起於何代, 以今觀之, 恐不可變, 仍舊何如?”

上曰:“禁錮之法太重, 其下政府更議。”

黃喜、孟思誠、權軫等以爲:“當身及子孫遺失者, 除禁錮, 徵銀二十兩, 己身不敍。”

[주석-448]

① 『高麗史』 「世家」 明宗 1년 9월 17일(무자)

前朝宰相崔允儀、諫議李元膺、中丞吳中正等署宦官鄭諴告身, 西海按察使朴純古妄奏老人星見, 知水州事吳錄之妄獻金龜之瑞, 請皆禁錮子孫。

② 『高麗史』 「志」 〈選擧〉 銓注

❶ 十六年, 判:“僧人之子, 仕路禁錮, 至孫方許通。” ……宣宗二年四月, 判:“同父異母姊妹犯嫁所産, 仕路禁錮。”

❷ 判:“大小功親犯嫁者, 禁錮。”

❸ 判, “京市案付恣女, 失行前所産, 限六品職, 失行後所産, 禁錮。”

③ 『高麗史節要』 「忠烈王」 2년 8월(미상)

都兵馬使言:“尙州、淸州、海陽, 是珍島賊魁之鄕, 請降號。 其從賊入耽羅者, 請禁錮。” 王只許禁錮。

[주석-449]

『세종실록』14년 8월 5일(신묘)

上曰:“前朝之法, 遺失史草者, 禁錮子孫, 徵銀二十兩。 予謂子孫禁錮之法太重, 更令春秋館議之。 乃曰‘禁錮子孫太重, 且銀, 非本國所産, 當依『大明律』〈棄毁詔書〉條, 杖九十、徒二年半, 子孫傳受遺失者 亦依此律罪之。’ 予以爲此則太輕, 無以懲後, 更議以啓。”

[주석-450]

『세종실록』 14년 8월 14일(경자)

春秋館啓:“自今遺失史草者, 徵銀二十兩, 不敍。 子孫傳受遺失者, 亦依上項施行。” 從之。

[주석-451]

① 『문종실록』 2년 3월 8일(신축)

詡往議本府來啓曰:“……金文鉉之罪, 則身無存沒, 罪不可原, 但國初未及詳知, 而子孫已通仕路, 或除顯官, 今若禁錮, 不已大迫乎!”

上曰:“……文鉉子孫, 予亦以爲不至於禁錮, 然顯官, 則不當除矣。”

② 『성종실록』 1년 5월 9일(병술)

卒參判李延孫妻尹氏上言曰:“女壻徐岡被罪後, 子孫特蒙上德, 已通仕路。 然恐後世例論以被罪人子孫而禁錮之。 請還岡職牒。”

下院相議之, 申叔舟等僉曰:“可給。” 從之。

③ 『성종실록』 17년 7월 28일(신미)

瀞之罪, 非關國家, 子孫禁錮太重。

④ 『성종실록』 22년 10월 1일(갑진)

領事洪應對曰:“臺諫言是。 但錄案重事, 禁錮子孫, 臣意謂‘我朝錄案之法, 無差等。 『大明律』一貫、十貫、二十貫, 皆有差等。 且中朝用律, 只及其身, 無子孫禁錮之法。 以一人犯罪, 而延及後嗣, 雖有賢子孫, 終身廢錮, 是何罪歟! 已前錄案者, 亦令量其輕重, 或只罪其身, 或及其子孫, 何如?’”

上曰:“已經赦宥, 不可錄案。”

有仁曰:“若不錄案, 請奪告身, 永不敍用。”

上曰:“然則永不敍用, 可也。”

⑤ 『중종실록』 2년 2월 28일(임인)

柳洵議:“贓罪至於禁錮子孫, 其累至重。 不窮推得情, 而以時推遽爾錄案, 事理未當, 且前所未聞也。 非但趙演同時見推, 以時推錄案者, 竝窮覈究實定罪, 何如?” 朴元宗、柳順汀議, 亦略同。 議入, 從柳洵議。

[주석-452]

① 『승정원일기』 인조 1년 4월 13일

上曰:“發遣御史, 其意甚好, 廢朝時, 一不發送, 守令豈不貪縱乎! 贓汚之罪, 一爲發覺, 則子孫亦皆禁錮, 祖宗之法, 重矣。”

② 『승정원일기』 현종 6년 9월 11일

院啓:“古者明王之律, 貪汚也, 不以貴勢而倖免, 亦不可以有功而寬假。 至于我朝, 禁錮其子孫, 使不齒朝籍, 則贓法之極嚴, 據此可見。”

③ 『승정원일기』 숙종 5년 4월 22일

上曰:“宋尙敏, 以逆律論斷事, 旣已下敎矣。 尙敏子孫及族屬, 在法應爲緣坐者, 竝爲禁錮, 可也。”

[주석-453]

① 『經國大典』 「吏典」 〈京官職〉

贓吏子及孫, 勿授議政府、六曹、漢城府、司憲府、開城府、承政院、掌隷院、司諫院、經筵、世子侍講院、春秋館、知製敎、宗簿寺、觀察使、都事、守令職; 失行婦女及再嫁女之所生, 勿敍東西班職, 至曾孫方許, 以上各司外用之。

② 『성종실록』 16년 6월 7일(병술)

況贓吏禁錮之法, 載諸『大典』, 特以一時之恩, 壞萬世常行之典, 臣等尤未知其可也。

③ 『승정원일기』 영조 5년 5월 20일

上曰:“……此贓吏子孫之勿爲顯官, 昭載『大典』, 而今, 則所犯之人, 匪久收敍, 烏在其嚴贓法之意哉! 致遠、弘邁子孫, 勿爲顯官事, 分付銓曹, 可也。”

[주석-454]

① 『三國史記』 「百濟本紀」 〈沙伴王古尒王〉 29년 1월

下令:“凡官人受財及盗者, 三倍徴贓, 禁錮終身。”

② 『高麗史節要』 「文宗」 35년 6월(미상)

吏部尙書崔奭等奏:“前年進士魯隼, 其父犯律娶大功親所生. 請禁錮終身。”

[주석-455]

① 『세종실록』 28년 9월 7일(임신)

汭杖一百, 全家入居五鎭, 禁錮終身。

② 『세조실록』 8년 11월 21일(신해)

鄭昌孫旣保性命, 雖終身禁錮, 上恩亦已至矣。

③ 『성종실록』 7년 6월 16일(정해)

宋琚之父玹壽親犯反逆, 已蒙顯戮, 法當終身禁錮, 以懲爲惡之輩。

[주석-456]

① 『승정원일기』 영조 30년 2월 3일

遂命書判付曰:“李景老段, 追惟三次臨門再次臨殿, 宜當臨門大烹其街, 而其供辭猶有參酌, 特貸一律, 大靜縣勿限年定配, 限己身禁錮。 李徵華、閔百範等段, 其所供辭, 雖難準信, 覽其二供, 亦不無輕重。 新令之初, 亦豈忽耶! 徵淳, 則施以徒一年定配、限一年禁錮; 百範, 則徒二年定配, 限二年禁錮。 李徵華段, 今覽供辭, 闕門外街上, 宜設二烹阿之鼎以勵末世, 而景老, 旣不入於烹鼎, 則外方徵華, 獨入烹鼎, 有欠王政, 雖貸一律, 旌義縣勿限年定配, 限己身禁錮。”

② 『영조실록』 37년 10월 18일(계미)

上, 以李晟私用災結九十二結, 巨濟府勿限年定配, 限己身禁錮。

[주석-457]

① 『태종실록』 13년 7월 11일(무자)

別賜田及登科田, 與元從功臣褒賞之例不同, 亦限己身, 以定田制。

② 『세종실록』 20년 4월 18일(신미)

驛子及公、私賤口免役, 仍限己身復戶。

③ 『세조실록』 14년 4월 29일(무오)

傳旨兵曹曰:“去丁亥年從征建州衛公、私賤, 依庚辰年北征隨從例, 一等免賤爲良, 二等限己身免役, 三等限二年免役。”

④ 『현종실록』 4년 8월 6일(신축)

卽諸宮家受出各司奴婢, 限己身使喚事也。

[주석-458]

① 『숙종실록보궐정오』 38년 12월 25일(갑술)

以試場外製事, 刑曹罪人趙銘, 限己身水軍充定。

② 『승정원일기』 효종 4년 2월 18일

兵曹:“前所斤僉使趙鉉, 溫陽, 前安興僉使朴弘錦, 公山, 前洪州牧使洪瑱, 禮山, 限己身充軍。” 啓。

③ 『승정원일기』 영조 8년 5월 10일

上曰:“配所單子, 自當書入, 而胄泰則卿言, 是矣。 限己身絶島爲奴定配。”

④ 『승정원일기』 영조 32년 윤9월 5일

又以刑曹言達曰:“金理大, 黑山島限己身定配, 永勿揀赦典。”

[주석-459]

① 『승정원일기』 인조 1년 4월 17일

韓汝溭, 以禮曹言啓曰:“今四月初三日引見時, 特進官權盼所啓‘星州士子十年禁錮, 今皆應入蕩滌之中, 而當有別樣慰諭之擧。’”

② 『승정원일기』 숙종 4년 9월 13일

大運曰:“故兵使成釴之子大經, 曾在先朝, 陳疏論禮, 請釋尹善道, 疏入未數日, 先王特命放之, 此事, 已入於先王行狀中矣。 其時成釴, 則因此被劾, 而大經, 亦被儒罰, 十年禁錮矣。 大經, 且有操行, 如此之人, 不可無收用之典, 敢此仰達。”

[주석-460]

① 『숙종실록』 25년 5월 14일(계미)

左議政崔錫鼎言:“禁府罪人閔挺偉、李濟冕、金重錫, 貪贓不法, 而混入放釋之中。 宜別爲書名, 限年禁錮, 禁府堂上, 亦宜推考。” 上命限十年禁錮。

② 『승정원일기』 숙종 25년 5월 15일

又所啓:“……閔挺偉、金重錫、李濟冕等貪贓不法之狀, 則終無卞明之事, 何可因而置之乎! 如以爲旣已蒙赦, 難於更査, 則使之書名而限年禁錮, 爲可矣。 此等罪犯, 如是倖免, 則他人何所懲畏乎! 其時禁府堂上, 亦難兔不察之失, 推考, 何如?”

上曰:“禁府堂上, 則推考, 閔挺偉等, 旣已見放於赦令, 今不可更爲推治, 限十年禁錮, 可也。”

戶曹判書閔鎭長曰:“此, 乃小臣待罪禁府時事, 按治曲折, 今不敢煩達, 而第其中或有査覈白脫之人, 或有推覈未及究竟之人, 罪名未明之前, 徑先限年禁錮, 恐似無名矣。” ……

閔鎭長曰:“鄭淵、朴琳事, 則査覈來到, 閔挺偉、金重錫、李濟冕事, 則行査後更推, 未及究竟而蒙宥矣。”

崔錫鼎曰:“鄭淵、朴琳, 則行査白脫, 此, 則御史風聞, 未必盡信, 而近來贓法不嚴, 旣已現發之類, 則不可不嚴懲矣。”

上曰:“査覈來到而未能白脫者, 施以限年禁錮之罰, 可也。”

[주석-461]

① 『숙종실록』 28년 5월 28일(기유)

侍講官李晩成陳外方査覈無實之弊, 請:“自今若有不法文書見捉者, 以此斷爲罪目, 隨其輕重而處之, 更不行査, 俾絶夤緣圖脫之路。 至於貪贓狼藉者, 自當繩以重律, 而罪犯差輕, 酌施徒配者, 及其蒙放之後, 依前調敍, 少無妨礙。 守令之還穀虛錄者, 尙且十年廢錮, 則此類, 何獨循例敍用乎?”

上曰:“本道行査, 雖難覈實, 而御史所聞, 亦難一一眞的, 不可直勘其罪也。 文書見捉, 旣已勘罪之後, 限年禁錮事, 令廟堂稟處。”

是後, 大臣陳白筵中以爲:“徒配者之直加十年禁錮, 殊涉太過, 請自禁府勘罪後, 以其文書, 送于廟堂, 分輕重抄啓, 分付吏曹, 使勿差外職。” 上從之。

② 『영조실록』 1년 5월 13일(경술)

始定田結私用之守令限年禁錮法。【十結以上五年, 百結以上十年。】 從左議政閔鎭遠之言也。

[주석-462]

① 『태조실록』 4년 4월 25일(무자)

若有犯者, 科罪痛懲, 勿限年月, 永爲著令。

② 『문종실록』  1년 11월 11일(을사)

但當論罪之輕重, 勿限年之久近, 以廣自新之路。

③ 『현종개수실록』 5년 12월 13일(경오)

請自今勿限年數, 竝爲全罷。

④ 『인조실록』 26년 3월 19일(갑인)

上, 以自好所犯, 比李晩榮似重, 命勿限年定配。

⑤ 『승정원일기』 효종 1년 10월 23일

向者徒年之律, 可謂失刑, 勿限年定配爲旀。

⑥ 『승정원일기』 숙종 28년 4월 19일

禁府, 金泰興, 務安縣勿限年定配。 啓。

[주석-463]

① 『영조실록』 22년 12월 21일(임오)

流固城前縣監申思民于安州牧, 禁錮五年, 竄韓德升于海南縣, 勿限年禁錮, 思民, 以那移公穀, 德升, 以擅用災結也。

② 『승정원일기』 영조 24년 6월 5일

顯命曰:“旣用流三千里勿限年禁錮之律, 果可謂極律矣。” ……

漢喆曰:“天鑑旣已洞燭, 秀衡必應死無餘恨矣。 設使秀衡眞有是犯, 勿限年禁錮, 更無加等之律矣。”

[주석-464]

『續大典』 「戶典」 〈收稅〉

守令之濫報災結而私用者, 勿限年禁錮, 實結隱漏者, 限年, 竝於本律外施行。【……○ 實結隱漏者, 十結以上三年禁錮, 五十結以上五年, 一百結以上十年。】

[주석-465]

『續大典』 「戶典」 〈徭賦〉

田稅、大同或作木上納時, 守令捧錢而以木換納者, 以貪汚律論, 禁錮終身。

[주석-466]

『兩銓便攷』 「東銓」 〈歲抄〉

凡收告身及罷職者, 每冬夏季月初一日, 具罪名啓聞。【……○ 勿限年禁錮、限已身禁錮、永錮其身、永不敘用蒙點,  則敘用。】

[주석-467]

『일성록』 정조 10년 윤7월 15일

[강] 判下禁府時囚照律。

[목] 該府啓言:“時囚方泰逈, 別劑所入, 初不草記, 直爲移關罪, 杖一百收贖, 告身盡行追奪。 李宅永、金思義, 漕船晩時裝發罪, 幷禁錮十年放。 許冥, 習儀時禁軍徑先回馬, 不能預先約束罪, 李得休 、李汝節、權漢緯、洪徽河等, 習儀時班次紊亂, 不能壓班罪, 幷杖八十收贖, 奪告身三等放送。”

敎曰:“其中有功議人, 各減一等。 凡禁錮限年之規, 無過五年, 贜污, 則限已身, 而至於六年以上至十年, 不載法典。 況晩時裝發, 前此罪名, 皆止奪告身, 自日前一守令照律, 創此十年禁錮之律。 然則所坐, 殆有甚於故敗之守令。 聞是『通編』誤載之致云。 自卿府問于其時校正堂上, 卽爲釐正草記。 李宅永、金思義等, 以行用律勘放。 李得休、李汝節、權漢緯、洪徽河等, 三等之律, 足云嚴勘, 大臣、臺臣默然無一言, 則何責乎渠輩! 奪告身, 以公罪勘放。”

[주석-468]

『승정원일기』 영조 28년 9월 4일

然律文中, 雖有放歸田里, 無放逐鄕里之律。 永錮其身, 卽不齒搢紳之意, 而律文中, 雖有禁錮終身, 亦無永錮其身之律。 此二律, 其本雖一, 其名則乃新創也。 宜用本律, 不可以創無前之律名。

[주석-469]

① 『高麗史』 「列傳」 〈諸臣〉 楊伯淵

憲司劾之, 罷職禁錮。

② 『高麗史』 「列傳」 〈姦臣〉 李仁任

其家舍奴婢財物, 一皆籍沒, 其子孫遠竄禁錮。

③ 『태종실록』 10년 1월 11일(무인)

乞依前朝判旨, 子孫禁錮, 徵銀二十兩。

④ 『태종실록』 11년 9월 17일(을해)

籍沒禁錮。

⑤ 『세종실록』 4년 1월 20일(무인)

伏望斷以大義, 還收職牒, 仍前禁錮。

⑥ 『세종실록』 4년 1월 25일(계미)

廢爲庶人, 禁錮子孫, ……伏望還收職牒, 放黜禁錮。

⑦ 『세종실록』 28년 9월 7일(임신)

汭杖一百, 全家入居五鎭, 禁錮終身。

⑧ 『성종실록』 4년 1월 17일(무신)

金孟規亦刺字, 竝禁錮子孫。

⑨ 『성종실록』 9년 9월 6일(갑자)

然處絞過重, 削屬籍、流遠方、禁錮終身, 何如?

⑩ 『성종실록』 13년 4월 24일(임술)

其賜死, 功臣削籍, 子孫禁錮。

⑪ 『연산군일기』 9년 4월 23일(기미)

守令幷拿來決罪, 永不敍用, 子孫禁錮。

[주석-470]

① 『續大典』 「戶典」 〈徭賦〉

大同儲置米與戰兵船儲置自別, 切勿糶糴, 犯用者, 徒三年, 又七年禁錮, 未捧十石以上, 決杖, 百石以上, 徒三年, 擅貸與擅分五十石以上, 徒二年定配, 又五年禁錮, 十石以上, 徒一年定配, 又三年禁錮, 十石以下, 竝勿論。 道臣擅使各邑貸下者, 推考。

② 『大典通編』 「兵典」 〈成籍〉

黃口十名以上, 守令五年禁錮, 監色刑配; 二十名以上, 守令十年禁錮, 監色嚴刑島配。

[주석-471]

① 『續大典』 「刑典」 〈推斷〉

禁府照律計贓, 計其石數, 移送吏曹, 依其石數, 勘定禁錮年限, 而其限年, 從徒年限後始計。

② 『典律通補』 「刑典」 〈推斷〉

還上虛錄、田結私用者, 未及議處遇赦蒙放, 則追覈實犯後, 禁錮。【禁錮年限, 從徒年限後計。】

③ 『新補受敎輯錄』 「刑典」 〈推斷〉

禁錮而被謫者, 自蒙放日, 始計禁錮。

[주석-472]

① 『續大典』 「吏典」 〈雜令〉

守令之限年禁錮者, 該曹待限滿, 懸註名下書入。

② 『典律通補』 「吏典」 〈考課〉

限年禁錮, 待限滿, 懸註書入。

③ 『兩銓便攷』 「東銓」 〈歲抄〉

限年禁錮者, 待限滿【三年, 則三十六朔, 五年, 則六十朔。】, 縣註書入【被謫者, 蒙放後, 始計限年。 ○ 年過七十者, 分揀。】

④ 『兩銓便攷』 「西銓」 〈歲抄〉

限年禁錮者, 待限滿懸註書入。【雖非六、臘月, 錄啓。】

⑤ 『六典條例』 「吏典」 〈吏曹〉 考功司 文官功過勤慢

守令之限年禁錮者, 待限滿懸註名下書入。【被謫者, 蒙放後, 始計限年。 ○ 過年限者, 分揀。】

⑥ 『六典條例』 「兵典」 〈兵曹〉 政色 附過

禁錮年限, 徒年限後, 始計, 限滿後, 名下懸註書入。【若甲年三年禁錮, 則丁年六月始許錄啓。】

[주석-473]

① 『兩銓便攷』 「東銓」 〈歲抄〉

勿限年禁錮、限已身禁錮、永錮其身、永不敘用蒙點,  則敘用。

② 『兩銓便攷』 「西銓」 〈歲抄〉

禁錮、罷職、職牒還授、罷職不敘、準期不敘、永不敘用、永勿除職、革職、居中、居下、降資減等, 則敘用。

③ 『六典條例』 「兵典」 〈兵曹〉 政色 附過

禁錮、罷職、職牒還授、罷職不敍、準期不敍、永不敍用、永勿除職、革職、居中、居下、降資減等, 則敍用。

[주석-474]

① 『정조실록』 1년 10월 26일(무오)

徒年, 則有限, 永不敍用, 則終身禁錮, 不入歲抄。

② 『정조실록』 11년 5월 22일(무자)

蓋徒流之典, 遇赦卽放, 而永不敍用, 乃終身禁錮也。

[주석-475]

『六典條例』 「兵典」 〈兵曹〉 政色 附過

六、臘月初一日, 西班罪名【罷職、職牒還授、罷職不敍、準期不敍、永不敍用、永勿除職、革職、降資, 已上政色舉行; 被謫蒙放、奪告身、禁錮、削奪官爵、削去仕版、削職, 已上刑房舉行。】, 具錄入啓。

[주석-476]

① 『세종실록』 13년 11월 1일(임술)

吏曹啓:“宗室諸君、元尹、正尹、功臣及時散一品以下正妻封爵, 皆從夫職, 其夫犯罪削職, 則妻之爵牒, 亦幷收取, 待夫還受職牒, 亦許還給。” 從之。

② 『선조실록』 32년 8월 4일(경진)

答兩司曰:“柳成龍, 前已削職, 今還職牒, 未爲不可。

[주석-477]

『승정원일기』 영조 8년 12월 8일

其時鄭益河罷職, 尹得和削職, 削職, 則已離本館, 而罷職, 則無異時任, 故修史之役, 歸於罷職者, 館規則然, 故以鄭益河修納之意, 陳達, 分付矣。

[주석-478]

『高麗史』 「世家」 文宗 5년 4월 27일(정미)

三人曾坐罪削職。

[주석-479]

① 『高麗史』 恭愍王 8년 6월 5일(병인)

知沔州事郭仲龍, 監洪州倉, 盜米二十碩, 給官妓、官奴, 削職充軍。

② 『高麗史』 「世家」 恭讓王 4년 6월 25일(을해)

禹洪富、禹洪壽, 依舊削職遠流, 永不敍用。

③ 『태조실록』 3년 11월 6일(임인)

流仲良于寧海, 薈于順天, 皆削職。

④ 『정종실록』 2년 2월 1일(병신)

檢校參贊門下府事崔龍蘇, 削職杖六十。

⑤ 『태종실록』 10년 2월 7일(갑진)

魯生坐論柳廷顯, 削職流配。

⑥ 『세종실록』 8년 12월 28일(정해)

命削職自願安置。

⑦ 『성종실록』 11년 12월 16일(신유)

請削職遠流。

⑧ 『선조실록』 25년 11월 4일(경신)

請命削職從軍。

[주석-480]

『續大典』 「兵典」 〈敎閱〉

兵馬節度使巡歷時, 各邑束伍軍、歲抄軍, 一體點閱試射, 有無頉査啓。【闕點、代點百名以上守令, 奪告身三等; 五十名以上, 削職; 二十名以上, 罷職; 十名以上, 從重推考。】

[주석-481]

① 『六典條例』 「兵典」 〈兵曹〉 政色 附過

六、臘月初一日, 西班罪名。【罷職、職牒還授、罷職不敍、準期不敍、永不敍用、永勿除職、革職、降資, 已上政色舉行; 被謫蒙放、奪告身、禁錮、削奪官爵、削去仕版、削職, 已上刑房舉行。】

② 『典律通補』 「吏典」 〈京官格式〉

玉堂本館錄, 副提學、東壁及玉堂【備二員。】會圈【被謫、削黜、放歸田里、削去仕版、削職、奪告身、被謫蒙放、禁錮、永不敍用、永勿除職外, 罷職不敍、職牒還給、在喪人, 不拘。】, 取次點以上。

③ 『萬機要覽』 「財用編」2 〈料祿〉

抄啓文臣、史局郞, 隨品付軍職祿, 而雖以本職坐罷, 如非削職或奪告身, 則依例給祿。

[주석-482]

『선조실록』 35년 윤2월 14일(정미)

憲府啓曰:“……請李成祿、趙翊、閔有慶, 竝命削奪官爵。 ……”

答曰:“李成祿等, 已爲罷職, 不須削職。”

[주석-483]

『광해군일기』 8년 9월 25일(계사)

合啓前啓祕密事。 大槪:“許頊、崔天健、成泳, 遠竄圍籬安置, 徐渻、申欽、朴東亮、韓浚謙, 遠竄, 韓應寅、許筬, 追奪官爵。 臣等非不知應寅之已爲削奪, 而前後之罪名不同, 亦非不知許筬之已爲削職, 而削職、削奪, 輕重有別。”

[주석-484]

① 『승정원일기』 현종 14년 9월 14일

上曰:“前大司憲閔鼎重, 雖有疾病, 遷陵定期, 始自三月, 則爲臣子者, 無論所事之有無, 所當趁卽還朝, 以自盡其分義, 而緬禮旣迫, 累有未安之敎, 然後始爲來到郊外, 偃然陳疏, 在臣分義, 豈容如是! 驕恣之狀, 極爲可駭, 其在事體, 不可置之, 削職。 副應敎李選, 所陳措語, 怒在張應一, 而至於‘梓宮有隙, 壙中有水, 日夜祈望。’云者, 語涉陵寢, 極爲無倫。 其在事體, 豈容如是! 削奪官爵。 前參議張應一, 當初非謂其無罪而愛惜也, 其爲詭譎不正, 亦云甚矣, 定配。 副護軍李䎘, 身居臺職, 不思公道, 恣行黨論, 不可遞差而止, 削奪官爵門外黜送。 ……”

② 『승정원일기』 현종 14년 9월 15일

正言成虎徵啓曰:“……請還收副應敎李選削奪官爵之命。 ……請還收前大司憲閔鼎重削職之命。 ……請還收副護軍李䎘削奪官爵門外黜送之命。”

③ 『승정원일기』 현종 15년 1월 22일

府啓:“請還收前副修撰金萬重定配、前副護軍李䎘削奪官爵門外黜送、前副應敎李選削奪官爵、前大司憲閔鼎重削職之命、前正言成虎徵遠竄之命、申命圭·李鼎基一罪論斷之命。”

[주석-485]

『세종실록』 30년 5월 11일(을미)

右贊成金宗瑞上書曰:“……凡人之情, 皆慕爵祿, 寧受刑杖, 不願削職。 自今例當原宥者, 一切不問, 前此宥而削職者, 亦宜寬貸以悅人心。”

[주석-486]

『선조실록』 26년 10월 30일(경술)

以禹性傳貶秩, 承傳曰:“此, 是降資之罪耶? 削職。

[주석-487]

『승정원일기』 영조 6년 4월 23일

惠敎、著曰:“削職之罰, 則太輕, 定配之律, 終不可已矣。” ……

上曰:“掌令嚴防閑之言, 是矣。 遠地太過, 定配, 可也。”

惠敎、著曰:“崔址之罪, 不可以徒配薄罰而止, 請亟施遠地定配之律。”

上曰:“臺臣爭執, 是矣。 遠地定配, 可也。”

[주석-488]

『승정원일기』 영조 43년 2월 13일

上曰:“……其習可駭。 此章給之。 不可與他翰林循例削職而止, 亟施削板之典。”

[주석-489]

『승정원일기』 영조 47년 8월 8일

大司憲趙榮進……獻納徐有元所啓:“……其時大臣洪鳳漢, 不善奉承, 以至於此, 則不可削職而止。 請削職罪人洪鳳漢爲先中途付處。”

[주석-490]

① 『銀臺便攷』 「吏房攷」 〈歲抄〉

削職、被謫蒙放、削去仕版、削名仕籍、禁錮以上點下, 則職牒還授。

② 『六典條例』 「兵典」 〈兵曹〉 政色 附過

被謫蒙放、奪告身【二·三·四·五等, 次次減等。】、削奪官爵、削去仕版、削職減等, 則職牒還授。

③ 『兩銓便攷』 「東銓」 〈歲抄〉

削職、削黜、刋削、永刋臺侍、永刋仕版、削去仕版、永刋仕籍、刋削仕籍、刋名仕籍蒙點, 則職牒還授。

[주석-491]

① 『高麗史』 「志」 〈選擧〉 銓注

恭讓王元年十二月, 臺諫交章請:“依舊制, 宦官不許拜六品, 在僞朝已拜參官者, 追奪告身, 放還田里。”

② 『태조실록』 3년 8월 2일(기사)

乞自今, 軍民官實有功績者, 不次擢用, 以增士風, 其無功徼倖者, 追奪告身, 痛懲戒後。

[주석-492]

① 『高麗史』 「列傳」 〈諸臣〉 池湧奇

大司憲金士衡等言:“池湧奇與於功臣之列, 誠宜盡忠輔佐, 反以妻之再從兄弟王益富爲忠宣王曾孫, 陰養於家, 不忠莫甚。 願殿下族益富, 收湧奇告身及功臣錄卷, 明正其罪。” ……幸僧神照, 素善湧奇, 密白王曰:“援立之功, 專在湧奇。” 王信之, 右湧奇甚力, 只收告身、功卷。

郞舍陳義貴等又言:“池湧奇本系庸人, ……今只收職牒, 願斷以大義, 明正典刑。”

② 『高麗史』 「世家」 忠肅王(後) 1년 3월 6일(을해)

杖金天佑、丘天佑、崔安壽、孫琦、尹桓、梁宣、金銳、吳子淳、洪瑞、尹之彪、桓允佺、盧英瑞、金鏡等, 追奪職牒, 幷權適、韓不花, 流于海島。

[주석-493]

『高麗史節要』 「恭讓王」 3년 10월(미상)

省憲交章, 再論鄭道傳曰:“道傳家風不正, 派系未明, 濫受大職, 混淆朝廷。 請收告身及功臣錄券, 明正其罪。” 王命收職牒、錄券。

[주석-494]

『성종실록』 13년 4월 13일(신해)

司諫院啓:“同副承旨吳純, 初三日打圍時, 枉見私馬罪, 律該杖一百, 依『大典』盡奪告身。” 御旨, 只收職牒以警後人。

[주석-495]

『일성록』 정조 14년 6월 1일

敎曰:“歲抄文書之繁亂, 其例已久, 雖多年鍊達之承宣, 無以領會, 點下後承書, 承書後捧傳旨, 多未免做錯。 此後, 宜有一例釐正。 被謫蒙放也、奪告身也、削職、刊版也、不敍也、給牒也、罷職也, 勿分堂上·堂下、宗親·三醫司, 每罪名通錄於一單事, 令兩銓定式施行。 職品如堂下官, 罪名如奪告身之類, 吏批, 則以朝官或收職牒稱之, 點下之際, 眩雜特甚。 職品, 則才令合錄, 雖無可論, 罪名, 則兩銓相議歸一釐正。 此, 亦書同文之義, 以此竝令知悉。”

[주석-496]

『經國大典』 「吏典」 〈薦擧〉

凡收告身及罷職者, 每冬、夏季月, 具罪名啓聞。

[주석-497]

『經國大典』 「刑典」 〈推斷〉

犯私罪杖六十者, 啓聞追奪告身一等【每品分正從爲等。 越等守職者、曾經守職者、非因罪犯未出謝者, 皆竝計。】; 七十, 二等; 八十, 三等; 九十, 四等; 一百, 盡行追奪, 送吏、兵曹。【持告身逃匿者, 經赦亦奪。】

[주석-498]

『세종실록』 20년 6월 2일(갑인)

今尹設若贖杖八十, 則例收六品以上告身, 不得還任。 上重罷守令, 特減一等, 只收四五品告身, 而降資還任。 設又匿正五品通德郞告身而不納, 憲府窮詰, 不得已乃納。 憲府又劾啓曰:“設犯罪, 幸蒙上恩, 降等還任, 恩至渥也。 今不慮此, 隱匿告身, 以圖後日受職之階, 其用心姦譎, 不可不徵。 請依律杖八十。” 從之。

[주석-499]

『중종실록』 14년 2월 15일(기묘)

近者崔淑生, 以右贊成被罪, 奪告身四等, 以一品之官, 降至三品之階。 故士論頗以上之待宰相爲薄。 以此, 安國因文微諷也。

[주석-501]

① 『典律通補』 「刑典」 〈推斷〉

❶ 私罪【枉法故出入之類。 『律』】, 笞四十以下, 附過還職, 五十, 解見任別叙, 杖六, 奪告身一等, 杖七, 二等, 杖八, 三等, 杖九, 四等, 杖百, 盡行追奪【『律』『經』 ○ 『大典』法, 每品分正從爲等。 『經』 守職者, 竝計。 『補』】。

❷ 公罪【因公事得罪、失出入人、文書遲錯之類。『律』】, 收贖, 無奪告身【『經』『補』 ○ 守令虛錄還上, 勿以公罪照入, 倉庫軍器失火守令、陵上失火陵官, 勘本律後, 公罪懸入。『續』】。

② 『승정원일기』 효종 9년 3월 10일

以李惇臨等照律粘目, 傳曰‘旣云公罪, 則無奪告身之事乎? 問于本院律官以啓。’事, 命下矣。 卽問于律官, 則‘以公罪照律者, 元無奪告身之規, 徒配則贖, 只施杖罰。’云矣, 敢啓。”

[주석-502]

① 『세종실록』 19년 9월 5일(임진)

後義方坐此, <續→贖>杖八十, 奪告身三等, 不復用。

② 『세종실록』 28년 10월 15일(기유)

康晋奪告身三等。

[주석-503]

『續大典』 「兵典」 〈敎閱〉

兵馬節度使巡歷時, 各邑束伍軍、歲抄軍, 一體點閱試射, 有無頉査啓。【闕點、代點百名以上守令, 奪告身三等; 五十名以上, 削職; 二十名以上, 罷職; 十名以上, 從重推考。】

[주석-504]

『정조실록』 10년 4월 15일(무자)

該府擬律以告身盡行追奪、徒一年半。 命功議各減一等, 只奪告身。

[주석-505]

『典律通補』 「戶典」 〈漕轉〉

結錢雜費加捧色吏、戶首, 嚴刑遠配, 守令, 奪告身經二年敍。

[주석-506]

『銀臺便攷』 「吏房攷」 〈歲抄〉

收職牒點下, 則次次减等, 而只一等, 則職牒還給。

[주석-507]

① 『중종실록』 19년 11월 18일(무인)

傳曰:“宰相, 罪小則罷職; 重則奪告身, 又重故竄謫, 豈可計遠近! 不可改也。”

② 『현종개수실록』 11년 8월 10일(갑오)

左相許積以爲:“攸之所犯, 係是豪强, 豪强之律, 全家徙邊也。 侍從之人, 雖不可斷以此律, 奪告身, 則太輕矣。” 遂命徒配。

③ 『영조실록』 10년 3월 26일(임인)

上, 以分揀太輕, 命罷亨益等職, 啓百, 以徒年勘處, 而減等爲奪告身。

④ 『승정원일기』 영조 23년 6월 10일

上曰:“奪告身, 則過矣, 削職放送, 可也。

[주석-508]

① 『六典條例』 「刑典」 〈義禁府〉 總例

被謫蒙放及禁錮、奪告身人, 每六、臘月歲抄, 移文於吏、兵曹, 中官, 則移文於內侍府。

② 『문종실록』 1년 5월 3일(경자)

上曰:“赦者, 蕩滌瑕垢之謂也。 若收職牒, 則是罪之也。 但罷職, 可也。”

③ 『승정원일기』 숙종 38년 12월 13일

鎭厚曰:“禁府, 則奪告身之外, 無罷職之律。 元澤, 若與弼文同爲奪告, 則似爲過重矣。”

上曰:“姜弼文, 削職放送, 元澤, 罷職放送, 可也。”

[주석-509]

① 『세조실록』 2년 3월 17일(병술)

若捕得文孝, 請追奪告身, 終身不敍。

② 『성종실록』 10년 1월 1일(무오)

命奪告身外方付處。

③ 『연산군일기』 9년 9월 14일(정축)

傳曰:“內官朴世戇、李誨, 決杖一百, 邊遠充軍, 盡奪告身, 金貴之, 奪告身一等。”

④ 『선조실록』 2년 3월 30일(기해)

請錄贓案, 追奪告身, 永不敍用。

⑤ 『정조실록』 21년 윤6월 7일(을사)

具毅和, 以隨從律, 奪告身, 徒一年半定配。

⑥ 『新補受敎輯錄』 「吏典」 〈守令〉

杖一百、奪告身, 若加律, 則杖六十徒一年。

[주석-510]

『승정원일기』 영조 4년 7월 19일

上曰:“罷黜, 則太輕乎?”

命恒曰:“旣云有罪, 則罷黜之罰, 太輕矣。”

上曰:“罷職不敍, 與奪告身之律, 輕重如何?”

命恒曰:“別無異同矣。”

[주석-511]

『성종실록』 9년 6월 25일(을묘)

傳于吏曹曰:“『大典』內‘犯私罪罷職者, 經二年乃敍。’ 若奪告身者, 無敍用年限, 其自收告身日爲始, 計限敍用。”

[주석-512]

『숙종실록』 45년 7월 25일(병신)

健命曰:“赦令之行, 雖重罪, 皆得宥除, 奪告身、徒配之類, 不過一二年, 亦皆收敍, 而獨禁錮者, 十年不得收敍, 則其罰尤重, 殊無用赦之意。

[주석-513]

『중종실록』 9년 1월 10일(갑술)

今縱不能痛繩其罪, 亦宜削奪官爵, 以合物情。

[주석-514]

① 『중종실록』 13년 2월 29일(무술)

義禁府推鞫, 尹琳, 以一罪照律, 傳<+曰>:“尹琳詐稱慈旨, 其罪則重矣。 然不施於事爲, 其減死, 杖一百贖、削奪官爵。”

② 『중종실록』 25년 6월 6일(갑자)

請削奪官爵而竄逐。

③ 『중종실록』 30년 1월 16일(정축)

玆示惻怛之懷, 姑忍雷霆之怒, 祗將光弼, 削奪官爵, 外方居住, 不令入城。

④ 『중종실록』 32년 10월 29일(을해)

答臺諫曰:“沆、無擇賜死, 謹思, 則削奪官爵黜送門外, 使不得接迹都下, 可也。”

⑤ 『명종실록』 2년 10월 1일(무신)

請削奪官爵不敍。

⑥ 『명종실록』 9년 6월 8일(정축)

致勗削奪官爵, 本鎭充軍。

⑦ 『선조수정실록』 16년 8월 1일(경술)

竝削奪官爵, 竄黜遠方。

⑧ 『선조수정실록』 24년 7월 1일(갑자)

兩司連啓, 請尹斗壽遠竄, 從之。 定配會寧, 特命配于洪原, 近道也。 根壽, 削奪官爵歸鄕里。

⑨ 『정조실록』 즉위년 4월 2일(계묘)

三司合啓:“請尙魯亟施孥籍之典, 文女依律處斷, 厚謙夬正王法, 其母依律處斷, 洪麟漢削奪官爵, 極邊遠竄。” 不允。

⑩ 『일성록』 정조 18년 1월 29일

[강] 命判府事金鍾秀削奪官爵放歸田里。

[목] 敎曰:“……判府事金鍾秀, 爲先削奪官爵放歸田里。”

[주석-515]

『선조실록』 22년 12월 4일(정축)

司憲府啓:“……及第任國老, 參鞫之時, 附會彦信, 多有營護逆賊之意。 獄事疎漏, 亦由於此人, 豈可止於削奪官爵! 請命門外黜送。”

[주석-516]

『선조실록』 37년 11월 24일(경자)

備忘記, 傳于政院曰:“門外黜送, 禁府主之; 削奪官爵, 吏曹主之, 此, 當然之法也。 吏曹, 豈黜人于門外之任乎! 當有兩處承傳, 而今日禁府, 無承傳, 未解其意。 此, 據亂後之事而回啓乎? 據亂前之事而回啓乎?”

[주석-517]

『승정원일기』 영조 3년 5월 23일

傳曰:“凡削職之外削奪, 則門黜。 大抵削奪官爵, 門外黜送, 削奪, 豈無門黜!”

[주석-518]

『명종실록』 18년 8월 20일(병인)

答曰:“李戡、愼思獻、權信, 亦不可至於遠竄, 削奪官爵, 門外黜送。 尹百源, 竄黜似過, 削奪官爵。”

[주석-519]

① 『광해군일기』 4년 10월 22일(임오)

錄勳都監啓曰:“甲辰年謄錄內, 會盟祭應參人員中, 付處、奪告身、永不敘用人, 令該司照例定奪施行, 有傳敎。 故付處人, 則令禁府, 奪告身以下, 則令該曹處置矣。”

② 『광해군일기』 4년 10월 27일(정해)

錄勳都監啓曰:“因吏曹啓辭, 李士慶、柳潚、尹暄等事, 前日都監, 只據忠勳府謄錄, 付處、削奪官爵、永不敍用以下人來參之規, 令各該司依舊例處置。 而付處人, 則往來時, 不可無押來人, 故令禁府處置, 削奪官爵以下人等, 則雖非在職者, 猶可來參。 至於敍命, 則事係恩典, 都監不敢擅稟, 敢啓。”

[주석-520]

『승정원일기』 영조 3년 5월 23일

慶聖會, 以禮曹言啓曰:“今此世子嬪揀擇單子, 自漢城府輸送本曹, 今月二十五日當爲入啓。 而取考謄錄, 則辛酉年嘉禮時傳敎內‘自前削黜、罷職之類, 例爲奉單, 而遠竄罪人之子孫, 一體捧入, 似未妥當, 此單子還出給, 今後如此之類, 勿爲捧入。’事, 分付該曹矣。 臣曹當依此奉行, 而至於門黜罪人子孫, 則曾無明白擧論定式之事, 今番, 則何以爲之? 敢稟。”

傳曰:“削黜, 是門黜, 其何異也! 亦豈稟歟!”

[주석-521]

『승정원일기』 영조 3년 5월 23일

林柱國, 以禮曹言啓曰:“因本曹‘揀擇時, 門黜罪人子孫, 曾無明白擧論定式之事。 今番, 則何以爲之?’事, 草記, 傳曰‘削黜, 是門黜, 其何異也 亦豈稟歟!’事, 命下矣。 辛酉年傳敎內‘自前削奪、罷職之類, 例爲捧單, 而遠竄罪人之子孫單子, 勿爲捧入。’事, 分付該曹, 而至於門黜罪人子孫, 則前後元無擧論。 而門黜, 便同定配, 有難循例擧行, 故臣曹欲以此仰稟。 草記出草後, 下吏正書之際, 削奪之奪字, 誤以黜字書塡, 而泛然看過, 不能釐正, 致有此‘削黜, 是門黜。’之敎, 極爲惶恐待罪。 而單子捧入, 當在再明, 不可不趁卽定奪, 故敢此更稟。”

傳曰:“凡削職之外削奪, 則門黜。 大抵削奪官爵, 門外黜送, 削奪, 豈無門黜! 雖放其門黜者指言, 此, 則收職牒之類。 辛酉年下敎中, 削奪、罷職, 仍捧單, 而至於遠竄, 則單擧下敎, 聖意攸在, 可以仰揣門黜之類, 當在削奪之中故也。 到今別生意見, 一稟再稟, 如是煩瀆, 事甚未安。 一字錯誤, 其何所傷! 勿待罪, 只依古例捧入。”

[주석-522]

『효종실록』 4년 6월 13일(정미)

大司憲金南重曰:“李一相等徑放犯禁者, 不無所失, 而削奪則過重, 請還收成命。”

上不從, 謂南重曰:“推考之律, 私罪則奪告身。 削奪之罰, 不過與推考私罪等也。 然推考私罪, 則人視之恬然, 特命削奪, 則世皆驚怪。”

[주석-523]

『일성록』 정조 16년 10월 10일

[강] 命‘削奪官爵門外黜送罪人蔡濟恭中途付處。’

[목] 大司憲曺允大……合啓言:“……當此亂賊肆行之日, 如許黨逆無嚴之罪, 不可以削黜薄罰勘斷而止。 請削奪官爵門外黜送罪人蔡濟恭, 爲先施以中途付處之典。”

[주석-524]

『銀臺便攷』 「吏房攷」 〈歲抄〉

付處减等, 以削黜施行。

[주석-525]

『명종실록』 5년 5월 15일(무인)

慈殿曰:“尹任謀叛之時, ……加罪宰相, 非予所欲, 彼人受罪, 豈爲美事! 觀其罪狀, 雖加重罪, 固不足惜, 然先朝舊臣, 不忍重治。 竝削奪官爵。”

李芑等曰:“其間不無輕重之差, 或遠竄, 或付處, 或削奪官爵, 則庶乎可矣。”

慈殿曰:“削奪官爵, 亦非輕治, 論以大罪, 於予心未安。”

[주석-526]

① 『六典條例』 「刑典」 〈義禁府〉 議律

中途付處減等, 以削黜施行。

② 『兩銓便攷』 「東銓」 〈歲抄〉

中途付處減等, 則削黜施行。

[주석-527]

① 『典律通補』 「吏典」 〈京官格式〉

玉堂本館錄, 副提學、東壁及玉堂【備二員。】會圈【被謫、削黜、放歸田里、削去仕版、削職、奪告身、被謫蒙放、禁錮、永不叙用、永勿除職外, 罷職不叙、職牒還給、在喪人不拘。】, 取次點以上。;

② 『정조실록』 즉위년 3월 27일(무술)

削黜三司諸臣。 時洪麟漢沮戲代聽之罪, 宜有沐浴之請, 而久無言者。

敎曰:“幺麿厚謙雜沓請討, 有若時急竊發迫在呼吸者然, 至於勢熖熏天莫敢誰何者, 側聽多日, 囁嚅畏約。 試觀今日之朝廷, 果無角勝之臣乎! 三司諸臣, 只觀利害之所在, 不知君臣之義重, 良可寒心。 大司憲李溎、大司諫李碩載、執義金樂洙、司諫洪彦喆、掌令金鍾善、申昕、獻納李枰、持平沈基泰、正言沈商賢·校理鄭宇淳、李昌漢、副校理兪恒柱、李命勳, 修撰朴在源、吳大益、副修撰金載人·尹行修, 幷削去仕版門外黜送。”

[주석-528]

『선조실록』 40년 5월 29일(신묘)

以備忘記, 傳于右副承旨朴東說曰:“竄黜及門外黜送, 則放送; 放送人及削奪官爵人, 則職牒還給; 職牒還給人, 則敍用。”

[주석-529]

『兩銓便攷』 「西銓」 〈歲抄〉

被謫蒙放、削奪官爵、削去仕版、削職減等, 則職牒還授。

[주석-530]

『兩銓便攷』 「東銓」 〈歲抄〉

削奪官爵、追奪官爵敘用, 則復官爵。

[주석-531]

① 『종종실록』 14년 5월 18일(경술)

臺諫曰:“訓鍊院副正李世弘, 凶險貪鄙, 請削去仕版。”

② 『명종실록』 20년 1월 7일(을사)

兩司啓金百鈞、高孟英竄黜、姜克誠門外黜送、趙光彦削奪官爵、李成憲削去仕版、李重慶削奪官爵事, 皆如啓。

③ 『선조실록』 3년 5월 9일(병자)

上命罷職人員收職牒者、削去仕版者、永不敍用者, 竝命書啓于吏、兵曹。

[주석-532]

① 『선조실록』 28년 6월 23일(갑자)

司憲府連啓金應龍削去仕版事, 上曰:“不可削版。”

② 『광해군일기』 3년 8월 4일(신미)

司憲府啓趙纘韓削去仕版事, 答曰:“旣已罷職, 何必削版! 不允。”

[주석-533]

『疎齋集』 「啓」

如此之人, 不可仍置仕籍以貽士夫之羞。 請命削去仕版。

[주석-534]

『芝峯類說』 「官職部」 〈官制〉

自魏晉至梁陳, 授官有板長一尺二厚一寸闊七寸, 授官之辭, 在於板上, 爲鵠頭書。 按綱目, 劉宋時, 以軍功除官者衆, 板不能供, 始用黃紙。 板與版同。 今謂仕籍爲仕版, 蓋以此也。

[주석-535]

『숙종실록』 1년 4월 9일(정유)

壽弘, 曾以服制邪說, 被劾削版, 吏曹官案, 例錄其罪名, 今其所引以爲言者, 此也。

[주석-536]

① 『승정원일기』 현종 즉위년 11월 23일

吏、兵曹官案, 用靑籤。

② 『승정원일기』 숙종 39년 1월 20일

吏、兵批御覽官案, 當爲趁早修正以入。

③ 『승정원일기』 정조 7년 11월 12일

上命吏、兵曹官案, 如已謄出, 卽爲持入。

④ 『영조실록』 34년 6월 13일(정묘)

史臣曰:“先是, 命作御覽官案, 凡文臣之陞六品而未經郞署、經郞署而未經守令、經守令而未通臺選者, 以次列錄, 庸備考閱。 是日, 上親覽官案而拔其淹滯最久者, 皆得參焉, 噫! 御覽官案, 可比於先朝之代柱帖矣。”

[주석-537]

① 『중종실록』 32년 9월 9일(을유)

凡朝官罪罷, 固爲非輕。 況削去仕版永錮終身, 尤不可容易爲之。

② 『선조실록』 13년 5월 25일(계사)

請安祜亟命削去仕版永不敍用。

③ 『효종실록』 5년 11월 3일(기축)

兩司長官請盧協削去仕版門外黜送, 上從之。

④ 『정조실록』 즉위년 11월 22일(경인)

請削去仕版絶島定配。

⑤ 『정조실록』 2년 4월 8일(정유)

命樂林君埏削去仕版放逐鄕里。

[주석-538]

『승정원일기』 영조 3년 9월 25일

上曰:“文武間重宰, 削版有之乎?”

泰億曰:“俄者, 自上有備郞李玹削版之敎, 而削去仕版者, 如得罪行檢不齒人類, 然後以此律施之。 且堂上, 則或有削版者, 而宰臣, 則稀見此律。 向年, 趙榮世駁故判書吳命峻也, 以此律擬之, 其時, 人皆爲怪。 臣在罪黜時, 又聞有水曹堂郞削版之言, 蓋自上罪斥之時, 或以削奪或以削版云者, 面目稍異。 錫保罪狀, 若如臺臣所啓, 則似當拿問處之矣。”

命敎曰:“罪狀如此之人, 永削仕籍, 宜矣。”

上曰:“削黜、削版, 律名稍異, 得罪名敎不齒朝廷之類, 則削版固當。 而此, 則旣異於此, 堂上與郞官、庶僚不同, 不可以此律加之。 況論罪之際, 則律名設或有加於此, 及其收敍之時, 毋論輕重而盡敍之。 今聞大臣之言, 削版, 非當律, 拿問處之, 可也。”

[주석-539]

① 『현종개수실록』 6년 1월 12일(기해)

削版之罰, 乃是士夫間羞辱之甚者。

② 『현종개수실록』 6년 1월 25일(임자)

況削版之律, 非有身累者, 本不輕施於士夫, 豈可遽加於經幄之臣哉!

③ 『현종개수실록』 9년 8월 12일(무인)

善瀓又曰:“前春川府使柳炳然與本道都事姜碩賓, 有相詰之事, 臺諫以削版論啓。 此豈可施於與人相詰之罪乎!”

領相鄭太和曰:“削版之律, 乃施於行身不謹之罪。 而前日權堣, 亦以陳疏自明, 被削版之論, 實未妥當矣。”

④ 『승정원일기』 숙종 10년 9월 21일

至於削版之律, 則雖微末庶官, 若其所犯非有關於行撿者, 則固不宜輕施, 況可施之於臺閣之臣乎!

[주석-540]

『효종실록』 2년 7월 27일(임인)

憲府啓曰:“士夫間, 廉恥爲重。 鄭麟卿, 以出入臺侍之人, 旣坐不法而被彈, 則緘答之際, 唯當略陳實狀, 而乃敢張皇辭說, 有若鬨訟者然。 及其結語, 歸之其兄, 廉恥掃地, 羞辱淸朝。 請削去仕版。” 只許削職。

[주석-541]

『승정원일기』 숙종 10년 9월 22일

南九萬所啓:“凡臺閣言事之臣, 設有過激之失, 自上固宜優容寬假。 而今日正言崔錫恒等削版之命, 出於意外。 錫恒等啓辭及避嫌措語, 誠不無所失, 而諫臣彈論宰相, 至被削版之罰。 此, 是祖宗朝所未有之擧, 其貽累於聖德, 爲如何哉! 有關後弊, 亦不可不念。 臣旣有所懷惶恐敢達。”

上曰:“近來朝廷之上, 論議携貳, 互相朋比, 放肆無忌, 至於錫恒等劾李翊事, 而極矣。 祖宗朝, 亦有竄逐諫臣之事, 而特從末減之典, 只施削版之罰矣。 大臣之言如此, 削奪官爵。”

[주석-542]

① 『중종실록』 32년 9월 12일(무자)

金謹思曰: “不齒仕版, 與永不敍用同焉。 近見不齒仕版者, 不推其罪而論定之。”

② 『승정원일기』 영조 11년 12월 10일

上曰:“刊名仕版, 元非過也, 而卿以此屢言之, 且刊版與削職, 其實同律, 當勉從矣。 以削職改勘, 可也。”

[주석-543]

『승정원일기』 숙종 10년 9월 22일

政院啓曰:“昨日諫官之應避不避冒沒入侍, 臣固不得與知, 而旣於榻前, 已發還收之啓, 則臺啓未結末之前, 亦不敢捧傳旨, 在例當然。 且削版、削奪, 律名雖異, 臺啓本意, 在於言官之不可罪, 則在本院之道, 不宜諉以非削版, 而直捧削奪傳旨, 以創無前之事也。”

[주석-544]

『승정원일기』 숙종 1년 11월 10일

備忘記:“前修撰沈壽亮, ……削奪官爵, 門外黜送。” ……

樸曰:“沈壽亮事, 朝者下備忘記, 而罪目猶輕, 不稱其律【數字缺。】遠矣。”

積曰:“宋時烈, 誰不欲救解, 而至於師生義重, 可爲淸顯之職, 筆之於書, 不可無罪。 而若削去仕版, 則傳旨與罪目不稱, 削黜, 宜當矣。”

[주석-545]

『승정원일기』 영조 24년 3월 21일

上曰:“……削去仕版之律名, 正合於致良, 而更思之, 則猶爲緩歇, 改以刊名仕籍, 可也。”

[주석-546]

『일성록』 정조 6년 12월 3일

永刊仕版秩前持平黃宅仁, 給牒。 刊名仕版秩前令趙靖世, 給牒。 削去仕版秩前縣監尹寅國、前監役徐有榦, 竝給牒。

[주석-547]

『銀臺便攷』 「吏房攷」 〈歲抄〉

削職、被謫蒙放、削去仕版、削名仕籍、禁錮以上點下, 則職牒還授。

[주석-548]

① 『兩銓便攷』 「西銓」 〈歲抄〉

被謫蒙放、削奪官爵、削去仕版、削職減等, 則職牒還授。

② 『六典條例』 「兵典」 〈兵曹〉 政色 附過

被謫蒙放、奪告身【二三四五等, 次次減等。】、削奪官爵、削去仕版、削職減等, 則職牒還授。

제3장 兩班의 處罰

[주석-549]

① 『연산군일기』 11년 4월 15일(경오)

安潤德, 則門外黜送。

② 『중종실록』 32년 10월 23일(기사)

此人等, 年少不知事體, 妄言至此, 門外黜送, 使不得接足於都下, 則稍定矣。

③ 『중종실록』 32년 11월 14일(기축)

其以門外黜送使不得接跡於都下爲名而論啓者, 志在遠奸之意, 而未及知非祖宗舊章而廢朝之失政也, 非所以踵權奸創始之弊法也。

④ 『명종실록』 18년 8월 17일(계해)

右副承旨朴謹元, 將私意問于掌令黃三省曰:“啓辭之中所謂‘使不得接跡於都下。’云者, 似若門外黜送之意, 而無其文字, 何以捧承傳乎? 若謂門外黜送, 則當幷捧于義禁府, 故問之矣。”

黃三省答曰:“與同僚共議之時, 無門外黜送之語, 吾不可獨擅言之, 然使不得接跡於都下, 與門外黜送, 稍若有間, 直以所啓之辭, 捧承傳無妨。”

謹元敢以所問黃三省之意取稟, 則傳曰:“朴素立、奇大升門外黜送事, 幷捧承傳于義禁府。”

[주석-550]

① 『중종실록』 32년 11월 13일(무자)

命召領議政尹殷輔等敎曰:“昨日臺諫所啓李承孝事, 予親聞於經筵, 故雖允之, 大抵奪爵黜送門外之事, 古鮮有焉。 奸臣用事, 而始用之, 未知其當也。 ……芄, 不給職牒, 亦勿敍用, 仍居于外, 則無異於門外黜送, 何干於朝政! 琛亦仍置外任, 亦不使干於朝政, 上下洞知其心術, 則自不得容足於一時也。 何必聲門外黜送之名乎!” ……

尹殷輔等議啓曰:“李芄、趙琛事, 臺諫合司論啓, 必有所以, 在所勉從, 但近來見陷奸賊者, 一切伸雪。 芄之一門, 皆被其毒, 琛亦見忤外補。 今, 雖不任事樞之地, 至於奪爵遠黜, 恐或過當。 況門外黜送, 古所未聞, 近日權奸創爲之, 今不必踵而行之。”

② 『중종실록』 39년 7월 6일(계묘)

且門外黜送, 非祖宗朝舊法, 乃廢朝新立之法, 不宜遵用。

[주석-551]

『중종실록』 36년 3월 5일(신묘)

傳于三公曰:“……門外黜送之法, 前古所無也。 有罪者, 或罷職, 或竄黜, 而門外黜送之法, 則可革。 合坐日, 議啓, 可也。”

[주석-552]

① 『선조실록』 7년 6월 7일(경술)

今日議得罷職不敍門外黜送之人, 乃李銘、高敬命、尹仁涵、林復、鄭愼、金汝孚、金鎭、黃以瓊、李成憲、李彦忠、尹仁恕、沈鐇、沈銓、趙德源、黃三省、鄭惕、姜克誠等也。

② 『선조실록』 33년 5월 19일(신유)

其子慶全及李爾瞻, 幷削職門外黜送。

③ 『효종실록』 5년 11월 3일(기축)

兩司長官請盧協削去仕版門外黜送, 上從之。

④ 『영조실록』 52년 2월 22일(갑자)

副司直李敬倫削去仕版門外黜送。

⑤ 『정조실록』 즉위년 4월 21일(임술)

親鞫以後入直都事, 竝削去仕版門外黜送。

[주석-553]

『선조실록』 35년 3월 1일(계해)

憲府啓曰:“李洽等, 蝨附奸兇搆殺賢士之罪, 豈止於門外黜送而已哉! 臣等之只請竄黜, 亦出於末減也。”

[주석-554]

『승정원일기』 숙종 7년 4월 10일

聖齊讀門黜秩。 上曰:“閔黯事, 何如?” ……

上曰:“放。” ……

尙眞曰:“門黜之放, 異於定配者, 放之, 似無妨耳。”

上曰:“果與定配者異矣。”

鼎重曰:“放之, 不過門內出入而已。 然諸議旣不平, 則何必强咈而輕放乎!” ……

上曰:“然則仍。” ……

持謙曰:“閔黯放送之命, 旣已還寢, 則獨於宗華, 何可輕放而終不還收乎!”

上曰:“徒配, 與門黜有異, 準限, 則自當放歸, 故特令疏釋耳。”

[주석-555]

『승정원일기』 숙종 39년 7월 21일

前掌令徐命遇, 因六月十八日臺啓, 論罪削黜矣。

上曰:“情狀, 則極爲可駭, 而當此徒配放釋之時, 門黜罪人, 何可不放乎! 放送, 可也。”

[주석-556]

『일성록』 정조 10년 12월 21일

又啓言:“……請前兵使閔義爀施以削黜之典。”

批以:“不允。 ……削黜失之太輕, 施以徒配之典。”

[주석-557]

『중종실록』 39년 7월 10일(정미)

諫院啓曰:“銀代罪犯關重, 窮推擬律, 則得保首領難矣。 自上因大臣所啓, 終以外竄, 已失王法, 物情猶爲未快, 而今定配所于長湍, 長湍畿內近邑, 非外方之例, 無異於門外黜送。 如此極惡之人, 不可置諸都下至近之地, 請亟命遠竄。 大抵流竄之人, 必于遠方者, 使之困苦, 而懲其惡也。 銀代罪惡, 止於竄黜, 亦甚幸矣。 禁府【兼判事李芑、知事權橃·申光漢、同知愼居寬。】揣知自上終始掩護之意, 定其配所, 及於畿甸一日之程。 雖有從願之敎, 旣命竄外, 則竄外, 非畿甸之謂。 其不有公論, 逢迎承順以中上意, 所失非輕, 請罷。 司䆃寺正張世弼, 所行鄙陋【司中之物, 乞於同僚取去。】, 不合長官, 請遞。”

答曰:“銀代之罪, 門外黜送, 似爲未便, 故分配于外方也。 前者, 東宮內人【卽思郞今。】分配時, 雖以外方竄逐下傳旨, 而其配所, 止於坡州耳。 況長湍, 二日程也, 名雖畿甸, 亦何異於外方乎! 今不須紛更。 禁府, 則以有前例【見初六日。】故耳, 豈有他意乎! 罷之過矣, 不允。 張世弼事, 依允。”

[주석-558]

『兩銓便攷』 「東銓」 〈歲抄〉

削職、削黜、刋削、永刋臺侍、永刋仕版、削去仕版、永刋仕籍、刋削仕籍、刋名仕籍蒙點, 則職牒還授。

[주석-559]

① 『高麗史』 「世家」 文宗 즉위년 9월 20일(정유)

臨津縣人裴行矯制, 授趙京等七人職, 法當絞, 會赦免歸鄕。

② 『高麗史』 「世家」 高宗 22년 9월 3일(계해)

制:“國家移都, 民方瘡痍, 又經狄兵, 甚可憐恤。 其中外二罪以下, 並皆原免, 配島歸鄕者, 量移。”

③ 『高麗史節要』 文宗 20년 7월(미상)

制:“諸官人歸鄕者, 充常戶, 諸因畏懼致死者, 以絞論, 有乖於義, 皆除之。”

④ 『高麗史節要』 「忠烈王」 27년 8월(미상)

元中書省移文云:“大將軍金天錫姦詐凶回, 離間王父子, 宜放歸鄕里。”

[주석-560]

① 『高麗史』 「世家」 顯宗 즉위년 5월 24일(무인)

南道民戶實東北邊鎭者, 放歸田里。

② 『高麗史』 「世家」 忠穆王 즉위년 윤2월 6일(병인)

鄭天起、蘇敬夫、趙成柱, 放歸田里, 皆先王之嬖幸也。

③ 『高麗史節要』 「恭愍王」 21년 6월(미상)

倭寇東界安邊等處, 虜婦女, 掠倉米萬餘碩, 罷存撫使李子松, 放歸田里。

[주석-561]

① 『태조실록』 1년 7월 20일(기해)

其老奸巨猾貪汚無恥者, 盡令放歸田里, 毋使累<惟→維>新之化。

② 『정종실록』 1년 5월 16일(을유)

上不得已遣叔蕃, 傳旨于璞曰:“……欲從卿願, 放歸田里, 卿將何之?”

璞對曰:“願歸利川, 老母在焉。” 遂放璞于利川。

③ 『태종실록』 4년 5월 3일(계묘)

司諫院復劾盧異, 命放歸田里。

④ 『성종실록』 24년 11월 25일(병진)

前執議成世明上書辭職曰:“……放歸田里, 歌詠太平, 臣實甘心。”

上問于承政院曰:“世明所云放歸田里者, 將欲休官耶? 是何言耶?”

承旨等僉啓曰:“所謂放歸田里者, 非欲解官退休, 今被臺論, 命遞其職, 故如此云耳。”

⑤ 『선조수정실록』 2년 1월 1일(을사)

以李滉爲吏曹判書, 不拜, 乞放歸田里, 不許。

[주석-562]

『현종실록』 6년 2월 26일(계미)

上, 初命定配尹善道于南方, 及審理公事判付之時, 改以定配本土。 ……

又啓曰:“本土, 乃是本家所在, 罪人定配於本土, 曾無規例, 故不得不稟。” ……

上下敎曰:“承旨之言, 亦是矣。 然予意實欲其歸死於故鄕, 故如是下敎矣。”

又啓曰:“本土, 乃是其家也。 送于其家, 則實非定配之意, 卽是放歸田里也。 非但有違法例, 且關後弊。 若定配於本道, 則便與本土無異矣。”

上又下敎曰:“予意亦非定配於其家所在之地也。”

[주석-563]

① 『태종실록』 17년 윤5월 23일(무인)

伏望殿下削罷其職, 放歸田里, 使國之臣庶曉然皆知爲吏而贓汚者, 雖有所長, 不得見用於世也。

② 『태종실록』 18년 5월 13일(임술)

收前大護軍崔霑職牒, 放歸田里。

③ 『명종실록』 20년 8월 27일(신묘)

答曰:“削奪官爵, 放歸田里, 可也。 竄謫, 則不允。”

④ 『효종실록』 4년 윤7월 3일(병신)

依司憲府照律, 奪告身之後, 使之放歸田里。

⑤ 『숙종실록』 6년 4월 12일(신미)

上命削職爲民, 放歸田里。

⑥ 『영조실록』 19년 3월 26일(경진)

請寢明彦特放、志放歸田里禁錮終身之命。

⑦ 『영조실록』 20년 4월 10일(정사)

更命永刊仕籍放歸田里。

⑧ 『영조실록』 31년 2월 11일(을묘)

命前持平趙曮放歸田里。 上取覽曮書曰:“曮必爲黨論所誤, 盡斥調劑之人。” 仍命刊名仕版, 放歸田里。

⑨ 『정조실록』 18년 1월 29일(정사)

削奪判中樞府事金鍾秀官爵, 放歸田里。

[주석-564]

『선조실록』 30년 5월 11일(신축)

持平羅級、獻納崔天健來啓黃廷彧事前啓。

答曰:“實非如他人, 放歸田里, 俾勿入京城, 可矣。”

[주석-565]

『승정원일기』 숙종 32년 6월 16일

掌令金斗南所啓:“炤等兄弟, 絶島定配之請, 出於正國法討奸逆之意, ……而末減徒配之典, 猶不擧行, 任使逆魁子姓自在於田盧, 失刑之中, 又失刑焉。 ……請還收炤等兄弟放歸田里之命, 絶島定配。”

[주석-566]

『승정원일기』 효종 3년 4월 21일

沈之溟, 以中道付處減等, 則依前例放歸田里。

[주석-567]

① 『인조실록』 22년 7월 24일(기유)

以韓亨吉爲江原監司, 沈熙世、吳挺一爲吏曹佐郞, 兪棨爲注書。 棨, 曾以說書, 扈駕南漢, 上疏力詆金瑬、崔鳴吉等誤國之罪。 丁丑春, 以斥和爲罪, 徒配林川郡, 尋放歸田里。 至是, 命敍用, 有是除。

② 『승정원일기』 숙종 34년 5월 21일

徒配罪人以下達之。 ……益壽讀權重經罪目。

上曰:“曾已減等, 而幾準年限, 放歸田里。”

宇杭曰:“旣已徒年之後, 則本罪之輕重, 不可論也。 年限已久, 參酌放送, 未知何如?”

上曰:“放送。”

[주석-568]

① 『숙종실록』 34년 1월 2일(경술)

備忘記:“中途付處罪人金鎭圭, 放歸田里。”

② 『승정원일기』 정조 18년 2월 6일

徐美修, 以義禁府言啓曰:“放歸田里罪人金鍾秀, 爲先施以中道付處事, 承傳啓下矣。 金鍾秀, 江原道平海郡付處, 而方在京畿楊州地, 以承傳內辭意具罪目, 依例發遣府都事, 自楊州執捉, 仍令押送配所, 何如?”

[주석-569]

『승정원일기』 현종 1년 4월 18일

備忘記:“前參議尹善道, 心術不正, 敢上陰險之疏, 詆譖上下之間者, 極其狼藉。 厥罪難逭, 所當繩以重律, 而有不忍罪者, 姑從輕典, 削奪官爵放逐鄕里。”

[주석-570]

『승정원일기』 영조 28년 9월 4일

仍命書之曰:“……律名中放逐鄕里, 卽不與同中國之意, 而然律文中, 雖有放歸田里, 無放逐鄕里之律。 永錮其身, 卽不齒搢紳之意, 而律文中, 雖有禁錮終身, 亦無永錮其身之律。 此二律, 其本, 雖一, 其名, 則乃新創也。 宜用本律, 不可以創無前之律名令啓日後惟意作法之弊。 且放歸田里, 卽一投畀也。”

[주석-571]

『일성록』 정조 9년 5월 12일

敎以:“放逐鄕里, 旣非原定之律文, 不可作爲付處之次等。 今欲强加勘定, 則削黜最似近之。 此後付處減等, 以削黜施行事, 定式。”

[주석-572]

『일성록』 정조 6년 12월 2일

敎曰:“此後放逐鄕里、放歸田里, 此等罪名赦典時, 若有減等之命, 後歲抄, 依被謫蒙放例, 以某罪名蒙放書入事, 分付。”

[주석-573]

① 『典律通補』 「吏典」 〈考課〉

罷職、罷職不叙、永不叙用, 一下叙, 削職、被謫蒙放[放逐鄕里、放歸田里等减等, 則同蒙放。]、收職牒一等, 二下叙, 二等至五等遞加。

② 『銀臺便攷』 「刑房攷」 〈傳旨〉

放歸田里、放逐鄕里、付處、竄逐、屛裔、安置、圍籬、荐棘、加棘、賜死, 竝以義禁府傳敎捧傳旨。

③ 『六典條例』 「兵典」 〈兵曹〉 政色 附過

❶放逐鄕里、放歸田里等罪, 若有減等之命, 依被謫蒙放例, 被謫人, 以蕩滌判下, 則依蒙放例施行, 削職、奪告身【不計等數。】、被謫蒙放, 若以蕩滌判下, 則直爲敘用。

❷ 被謫蒙放、奪告身【二三四五等, 次次減等。】、削奪官爵、削去仕版、削職減等, 則職牒還授, 禁錮、罷職、職牒還授、罷職不敘、準期不敘、永不敘用、永勿除職、革職、居中、居下、降資減等, 則敘用。

[주석-574]

① 『광해군일기』 11년 5월 14일(병신)

傳曰:“今此落點罪人, 一依先朝舊例, 圍籬安置、中道付處人, 放歸田里; 而放歸田里、門外黜送人等, 放送。 僧人外, 李元翼以下, 竝如是爲之。”

② 『인조실록』 2년 3월 18일(임신)

義禁府啓曰:“以罪人疏放之擧, 與大臣會同査考, 則上年被罪者, 圍籬安置五十八人, 遠竄一百二十四人, 中道付處六十七人, 放歸田里二人, 門外黜送十八人, 雜犯死罪以下, 常赦得原者, 則不在此中。 今, 當以前日榻前傳敎, 係干綱常、大逆緣坐外, 竝爲疏放以示曠蕩之恩。 而第其中有傳旨散失不書罪名者, 有元無罪名而只以干連戚屬之故, 竝被重律者, 雖不能盡爲疏放, 或量移、或放歸田里, 竝於名下, 逐一懸錄, 從輕重分等啓稟, 恭竢聖斷。 大臣之意如此, 敢啓。”

[주석-575]

『숙종실록』 36년 2월 16일(신해)

命放歸田里罪人李雲徵、李玄紀、李玄逸、睦來善放送。 四人者, 皆干犯名義, 罪大惡極, 故雖其身死, 而尙在謫籍, 至是, 始蒙宥。

[주석-576]

『經國大典註解後集』 「刑典」 〈逃亡〉

付處:編配而不爲加役。

[주석-577]

① 『高麗史』 「世家」 睿宗 3년 2월 10일(신묘)

斬、絞二罪, 除刑付處, 以下, 皆原之, 在流配者, 量移乃至敍用, 曾蒙恩宥未得移免者, 訪問量移。

② 『高麗史』 「世家」 恭讓王 2년 6월 5일(병인)

翌日, 又以久雨, 放京外二罪以下囚外方付處者, 勿論輕重, 並皆本鄕從便, 京城所放罪囚, 凡百五十餘人。

③ 『高麗史節要』 「明宗光孝大王」 11년 9월(미상)

命二罪以下, 悉除刑付處。

[주석-578]

① 『태조실록』 6년 5월 2일(계축)

上止令外方付處。

② 『정종실록』 1년 6월 15일(갑인)

殿下只令收其職牒, 付處本貫。

③ 『정종실록』 2년 2월 1일(병신)

朴寅吉、郭凡、金寶海, 各杖七十, 竝於遠方付處。

④ 『정종실록』 2년 6월 20일(계축)

晊、興等四人, 私莊付處。

⑤ 『태종실록』 9년 11월 28일(병신)

前銜, 則本鄕付處。

⑥ 『태종실록』 14년 1월 19일(갑오)

宥李彦藏匿人三十四名。 曾於各道邊地付處, 至是, 皆令外方從便。

⑦ 『연산군일기』 3년 1월 14일(병진)

雖不能依律處斬, 亦當如曺疹之極邊付處, 可也。

⑧ 『중종실록』 3년 5월 1일(무술)

柳洵啓曰:“此, 非詐傳詔旨例也, 不可以此律罪之。 然情極可惡, 遠方付處, 何如?”

傳曰:“極邊付處。”

[주석-579]

『태종실록』 12년 1월 18일(계묘)

安居道, 忠淸道水營付處; 林璯, 北靑州付處; 李聖仇知, 慶尙道 寧海付處; 郭承祐, 東萊付處; 韓奇、崔得壽、徐致, 泗州付處; 韓永冨、金鶴年, 全羅道 海珍付處; 鄭義、朴實、李龜原, 樂安付處; 金立等, 京外從便。

[주석-580]

① 『태종실록』 1년 5월 2일(경인)

上, 以功臣希碩之子, 從其自願付處。

② 『태종실록』 4년 5월 25일(을축)

上曰:“李詹、朴惇之, 素有功勞; 許晐, 予恩門之壻; 金汾, 功臣之壻; 鄭宗誠、趙安平, 雖與於周案, 退狀則不知, 皆自願付處。”

③ 『단종실록』 2년 7월 6일(을묘)

戶曹郞官田秱生、崔昕, 功臣之後, 收告身, 自願付處。

④ 『명종실록』 즉위년 7월 10일(경오)

答兩司、弘文館曰:“元老雖自願付處, 旣出外方, 則與竄不異。 觀其自願遠近, 然後更啓未晩也。”

[주석-581]

① 『선조실록』 31년 12월 11일(임술)

黃赫, 自願付處。

② 『광해군일기』 12년 2월 14일(임술)

答三司曰:“邊應垣, 中道自願付處, 勿爲更煩。”

[주석-582]

① 『태종실록』 4년 5월 25일(을축)

鄭宗誠、趙安平, 雖與於周案, 退狀則不知, 皆自願付處。 李士穎, 以行首首唱爲之, 收其職牒, 外方付處。

② 『태종실록』 6년 윤7월 8일(을축)

削前靑州府使朴希茂職, 外方付處。

③ 『태종실록』 9년 1월 2일(을사)

命杖卓愼等, 外方付處。

④ 『세종실록』 1년 11월 26일(병인)

義禁府啓:“金世忠罪當處斬。” 命貸死, 贖杖一百, 本鄕付處。

⑤ 『세종실록』 31년 1월 10일(신묘)

上以功臣之孫免杖, 但刺字, 付處外方。

⑥ 『세종실록』 31년 1월 26일(정미)

李迹、林尙陽, 廢爲庶人, 遐方付處, 永不敍用。

⑦ 『성종실록』 10년 1월 1일(무오)

命奪告身外方付處。

[주석-583]

① 『태종실록』 5년 4월 20일(을유)

慮罪囚, 閔雨也。 召司憲持平李洽、刑曹正郞陳自誠、巡禁司大護軍金文發命之曰:“某人, 以某罪, 某年某月, 被囚及付處, 開寫以聞。 予欲擇輕者而宥之。”

② 『태종실록』 8년 11월 27일(신미)

命攸司每月朔錄京外罪人以聞。

上謂近臣曰:“凡有犯罪而可放宥者, 或久在縲絏, 或久竄外方, 不能自達, 誠可悶也。”

乃召司憲府、刑曹、巡禁司掌務, 下敎曰:“各司見囚及職牒收取人、各道付處人, 每於月朔, 開寫啓聞, 以爲恒式。”

③ 『세종실록』 4년 2월 8일(을미)

命‘錄各年犯罪京外官奴婢定屬者、緣坐爲奴婢者、徒年·付處·安置者生歿以聞。’

④ 『세종실록』 4년 5월 7일(계해)

命‘刑曹、臺諫、義禁府, 同議徒流付處人當蒙赦及未蒙赦者以聞。’

⑤ 『세종실록』 9년 3월 25일(계축)

命‘各道徒、流、付處人, 每月季, 依式啓達。’

[주석-584]

① 『세종실록』 18년 5월 12일(정축)

傳旨刑曹:“今當雨澤愆期, 慮有刑罰不中, 冤抑莫伸。 其常赦所不原外, 徒罪以下及充軍、付處、定役人本犯徒罪以下, 竝皆原免。”

② 『세종실록』 18년 5월 24일(기축)

下敎:“赦十惡、强盜外徒以下罪, 付處、充軍人, 亦令原宥。”

③ 『세종실록』 25년 7월 16일(기사)

傳旨刑曹:“自今放赦徒、流以下之罪, 則以徒、流以下罪充軍者, 竝皆放赦, 其以徒流以下罪安置及付處者, 亦皆開具罪名, 隨卽啓達。”

④ 『세종실록』 26년 7월 13일(경신)

放諸道付處、徒役、配戍人。

[주석-585]

① 『세종실록』 5년 4월 28일(무인)

命‘還給被罪大小人職牒, 放還各處徒流、付處、安置人等。 其未放外方各官安置及官奴定屬人等妻及未成婚子息, 許令完聚居生。 父母及已成婚嫁子息, 來往相見。 徒流及付處人等父母妻子息等, 竝許來往相見。’

② 『세종실록』 31년 7월 20일(무술)

徽旨刑曹:“外方安置者及凡沒爲官奴婢者, 其妻及未婚嫁子女, 悉令完聚, 其父母及已昏嫁子女, 亦令往來相見, 徒流及付處人父母妻子, 竝令往來相見, 已曾立法。 而今考律文, 亦曰‘犯流者, 妻妾從之, 父祖子孫, 欲隨者聽。 遷徙、安置人家口, 亦準此。’ 今, 令流配人妻妾及未婚嫁子女, 竝皆完聚。 其祖父母、父母及已婚嫁子女, 亦聽往來相見。 且定徒者, 役年有限, 付處人, 輕於流配, 遠離妻子, 戀憶之情無異。 其家口完聚及往來相見, 一依上項竝從情願。”

[주석-586]

『문종실록』 1년 6월 16일(계미)

檢討官河緯地啓:“功臣有罪者, 或未可專釋, 則例皆付處。 然杖八、九十之罪, 在他人則贖之, 在功臣則付處。 付處, 無歲月之限, 故或有年久而不得返者。 數年流離之苦, 比之收贖, 懸絶。 是, 功臣之受罪, 反重也。 以罪之輕重而定付處日月, 何如?”

上曰:“付處, 從自願而遣之, 非罪之也。 若限日月如徒年之例, 則是罪之也。 付處者, 果或有年久未得放者, 此意, 則承政院已知之矣。”

[주석-587]

『성종실록』 5년 8월 10일(임진)

誼啓曰:“……大抵流者, 流之遠方, 終身不返, 徒者, 隨罪輕重, 限年而放。 凡人犯徒, 則依律放遣, 獨於軍人, 則雖一年之徒, 充軍後無放還之期。 雖有地理遠近之不同, 其實與犯流充軍者無異。 是, 徒年之法, 重於軍人, 輕於凡民矣。 ……臣願軍官犯徒充軍者, 亦限滿卽放。 不特此也, 如付處、充軍、徙邊者, 罪不過徒年, 而非特命放還, 則雖經赦宥, 不得回鄕, 死於配所者, 比比有之。 願考其本犯之罪, 罪止于徒者, 亦準年限放還。”

[주석-588]

『중종실록』 26년 7월 29일(경진)

仍傳曰:“……且常時堂上官犯罪, 則定其徒役, 而宗親及二品以上, 則爲付處, 此, 乃尊待也。 然徒役有限, 故過限則見放, 而付處則無限, 故有過限而未放者。 予意雖付處, 亦欲定限。 此兩事, 議于三公。”

三公議曰:“……宗親及二品以上朝官罪犯徒役者, 特命付處, 所以尊待, 而或過徒役年限, 未得見放, 似爲未便。 然付處定限, 亦無前例。 臣等意‘以徒罪爲付處者, 每當春夏罷職人員書啓時, 幷命抄啓。’ 自上裁之, 似當。”

[주석-589]

① 『성종실록』 5년 8월 13일(을미)

❶ 上曰:“漏泄事情符同奏啓之律, 不合孝智等所犯, 付處, 亦律外之刑也。”

❷ 上謂承旨柳輊曰:“予稟承大妃, 大妃敎云‘孝智等付處, 亦律外之刑, 不可加也。’”

[주석-590]

① 『연산군일기』 1년 5월 16일(무술)

承政院啓:“徒役, 庶民之事。 宰相有罪, 使之徒役, 未便。”

傳曰:“然則付處, 似可, 而無有期限, 反重於徒。 其更議于院相。”

尹弼商議:“徒年有限; 付處無期, 上敎允當。 然二品宰相定徒役, 於事體未便。”

② 『연산군일기』 4년 7월 26일(경신)

傳曰:“流、付處人, 宜配十五日程途外。”

③ 『중종실록』 2년 8월 4일(을해)

大抵徒、流、付處, 皆以重罪分配, 不可輕易許放。

④ 『중종실록』 7년 7월 29일(경자)

世昌曰:“頃觀承傳, 廢朝經幸興淸通奸者, 士大夫則付處, 庶人則全家徙邊。 庶人無知不習禮義, 安可與士大夫同責乎! 全家徙邊, 未當。”

⑤ 『중종실록』 15년 6월 7일(계해)

傳曰:“流配人等, 不可送于同道, 而今者, 皆流南方, 不可。 分配南北, 可也。 宗室人, 不可徒役遠方, 付處爲當。”

⑥ 『중종실록』 16년 4월 22일(계묘)

予意以爲‘徒則似輕, 而付處則無有限期。’ 故罪之如是耳。

⑦ 『중종실록』 20년 5월 25일(계미)

仍傳曰:“宰相被謫者, 所當付處, 而不可徒役。 予不無此計, 而特命付處, 則恐出律外, 而徐祉, 非徒擅囚朝廷命遣之人, 法司緘答, 不恭之辭多矣。 無識者, 尙不可如此, 況二品之官乎! 漸不可長也。 故依律懲後, 果如爾等之言, 付處當然。 以付處改判付。”

⑧ 『중종실록』 26년 7월 29일

傳曰:“凡以徒罪付處人, 各其滿限後, 卽時書啓事, 奉承傳, 而朴光榮, 功減一等, 又贖其杖, 而以徒年, 近道付處, 可也。”

⑨ 『중종실록』 29년 1월 28일(을축)

傳于政院曰:“金世澣、蔡無逸, 逬諸絶島, 不可無其名也。 宰相則稱付處, 犯軍令則充軍, 此則不然, 安置, 可也。”

⑩ 『중종실록』 29년 1월 29일(병인)

答曰:“金世澣等, 宜刑訊也。 然雖刑訊, 恐或不服而殞命, 故不推耳。 且宰相之被竄者, 稱付處, 犯軍令者, 稱充軍, 此人等, 則難其名, 故不得已安置, 非徒予意也, 議于禁府而爲之耳。 金世澣, 勇猛過人, 故圍籬安置, 使不得逃, 蔡無逸, 則殘劣不足道也, 故不爲圍籬耳。”

⑪ 『명종실록』 즉위년 7월 10일(경오)

答兩司、弘文館曰:“元老雖自願付處, 旣出外方, 則與竄不異。 觀其自願遠近, 然後更啓未晩也。”

[주석-591]

『성종실록』 5년 11월 2일(계축)

上謂左右曰:“愼自治之妻, 士族之女, 不可決杖, 不知前例, 何以處之?”

知事盧思愼對曰:“前例, 則未得考也。 但聞‘李孟畇妻, 因妬殺婢, 事覺, 世宗只付處孟畇, 而不罪其妻, 大司成權採妻, 又以妬殺婢, 乃付處。 權採、許稠啓曰「此, 奴主間事, 付處過重。」 世宗卽召還。’  自治妻與其母所行殘忍, 然亦奴主間事, 不可決杖。 又律但有‘擅殺無罪奴婢者, 杖六十、徒一年。’ 今此所犯, 律無正條, 故臣等比照此律。 臣意旣非正律, 用此律贖之, 何如?”

上曰:“然。” 命院相議啓。

鄭昌孫、申叔舟、韓明澮、尹子雲議:“自治妻淑非妬悍慘酷, 有關風敎, 不可不懲。 然婦人不宜決杖, 只令付處外方。 自治功臣之子, 只收告身, 亦付處外方。 妻旣不夫其夫, 而妬爲七去之一, 宜離異以正風俗。 其母莫生, 助其女, 肆其殘虐, 亦令付處外方。”

[주석-592]

『중종실록』 12년 1월 18일(갑오)

臺諫啓前事, 且曰:“南致元減死, 天恩至矣。 又令近道付處, 事甚輕歇, 請遠道付處。”

[주석-593]

『명종실록』 즉위년 8월 24일(갑인)

以備忘記下曰:“尹任, 絶島安置; 柳灌, 中道付處; 柳仁淑, 遠方付處; 尹興仁, 遠方竄逐。”

[주석-594]

『명종실록』 즉위년 8월 24일(갑인)

尹任, 海南安置; 柳灌, 舒川付處; 柳仁淑, 茂長付處; 尹興仁, 竄于樂安。

[주석-596]

① 『선조실록』 22년 11월 12일(병진)

彦智、宗祿、潑竝遠竄, 彦信中道付處。

② 『선조실록』 37년 11월 10일(병술)

中途付處, 亦云失刑。

③ 『선조실록』 37년 11월 11일(정해)

原其罪惡, 中途付處, 亦云幸矣。

④ 『선조실록』 37년 12월 7일(임자)

付處中途, 已失常刑。

[주석-597]

① 『典律通補』 「吏典」 〈考課〉

在外除職者謝恩過限【『續』 ○ 近道、[京畿]中道[忠、江、黃]三十日, 遠道[『續』『補』 ○ 全、慶、平。 ○ 咸鏡南道同。『補』]四十日, 咸鏡北道及三、甲五十日, 六鎭六十日。『續』『增』】, 啓達改差。

② 『銀臺便攷』 「吏房攷」 〈呈辭〉

病親呈辭, 遠道七十日【全、平、慶、咸。】, 近道五十日【忠、江、黃。】, 京畿三十日。

[주석-598]

『인조실록』 6년 12월 6일(무진)

判義禁府事李貴上箚曰:“法典流配之律, 各有其等, 有流三千里者、有中道付處者、有徒年定配者。 徒年旣在中道之次, 則非邊遠定配可知。 且所謂徒者, 徒役也。 故自祖宗朝, 犯徒役者, 雖京城之人, 或定於造紙署、瓦署, 或定於畿內近驛。”

[주석-599]

『인조실록』 8년 1월 22일(임인)

禁府啓曰:“祖宗朝遠竄、付處、徒三年以下之罪, 各隨其罪之輕重, 而徒三年以下, 則依『大明律』, 或定配於造紙署、瓦署, 限年立役矣。 亂後, 此法永廢, 雖徒年, 而不分遠近, 任意定配, 多定於邊地。 李貴, 屢以此意, 力爭於榻前, 被論於臺諫, 不能自守己見矣。 今後, 則徒三年以下之類, 依法典定配乎?”

答曰:“定配於瓦署等處, 雖曰古規, 似不合當矣。”

[주석-600]

『승정원일기』 영조 4년 1월 24일

左議政趙泰億箚曰:“……夫遠竄之名, 卽竄之遠道之謂也。 國家處罪人之道, 有徒配焉, 有付處焉。 徒配, 則多置之畿內。 付處, 則必配中道, 所謂中道, 卽忠淸、江原、黃海三道也。 遠竄, 則必於兩界、兩南爲之者。 是, 祖宗朝遵守之法典也。 殿下若以鎭遠爲戚臣也, 又有府夫人在, 初不許遠竄則已, 旣命遠竄, 配以中道, 則其所處分名實, 豈不相乖乎!”

[주석-601]

『일성록』 정조 9년 5월 12일

該府啓言:“問議于時、原任大臣, 則左議政洪樂性以爲‘臣素昧律令, 不知考證, 而第念中道付處之律, 旣在徒配之下, 則付處之下, 更無編管之律。 聖敎中「畿邑移配, 似無意義。」者, 誠至當矣。 只以律名之輕重次第論之, 放逐鄕里, 似當爲付處之減等。 而此不遇倉卒臆料之說, 伏惟上裁。’  領府事金尙喆, 病不收議。 領敦寧鄭存謙以爲‘付處減等, 實無可據之律, 伏惟上裁。’ 判府事徐命善、李徽之, 病不收議。 判府事李福源以爲‘流竄, 可以量移; 徒配, 可以減年, 而至於付處, 本非遠道, 且無年限, 不可硬定。 伏惟上裁。’ 判府事金熤, 病不獻議云矣。 大臣之議如此, 請上裁。”

[주석-602]

『일성록』 정조 9년 5월 12일

敎以:“放逐鄕里, 旣非原定之律文, 不可作爲付處之次等。 今欲强加勘定, 則削黜最似近之。 此後, 付處減等, 以削黜施行事, 定式。”

[주석-603]

① 『광해군일기』 9년 1월 7일(계유)

故臣等竝請圍置, 其意有在。 蓋以宗室不出外方, 法也, 豈可付處於中道, 任其出入, 自貽意外之患乎!

② 『광해군일기』 9년 12월 9일(경자)

合司再啓, 答曰:“付處與圍籬, 同是流配也。”

③ 『승정원일기』 인조 3년 7월 12일

院前啓澳、洛、任就正等事, 答曰:“非放歸田里之類, 不過中道付處也。 但有遠近之差, 而是亦竄也。 量移何妨!”

④ 『숙종실록』 34년 1월 2일(경술)

備忘記:“中途付處罪人金鎭圭, 放歸田里。”

⑤ 『정조실록』 즉위년 5월 25일(을미)

命削黜罪人申晦中途付處, 從臺啓也。

[주석-604]

『승정원일기』 정조 18년 2월 6일

徐美修, 以義禁府言啓曰:“放歸田里罪人金鍾秀, 爲先施以中道付處事, 承傳啓下矣。金鍾秀, 江原道平海郡付處, 而方在京畿楊州地, 以承傳內辭意具罪目, 依例發遣府都事, 自楊州執捉, 仍令押送配所, 何如?” 傳曰:“允。”

[주석-605]

『정조실록』 18년 2월 12일(경오)

竄金鍾秀于平海郡。 三司【……】合啓言:“……請平海郡中道付處罪人金鍾秀, 先施遠竄之典。”

批曰:“依啓。”

義禁府, 以鍾秀明川府遠竄啓, 敎曰:“法自法, 罪自罪。 流放竄殛, 各有許多層節, 無輕重毫忽之差者, 卽所謂王府之關和也。 平海距京近八百里, 名雖中道, 實則遠地。 付處之定於是邑, 一二久近之例, 亦非好例。 伊時欲爲下敎, 而慮或啓其窺覘, 未果矣。 今雖依施, 加律必不止此, 則其將行盡涯角乎! 都事之陸續下去, 亦係民邑之弊。 仍其付處地方, 施以遠竄之典。”

[주석-606]

① 『선조수정실록』 24년 7월 1일(갑자)

兩司連啓請尹斗壽遠竄, 從之。 定配會寧,  特命配于洪原, 近道也。 根壽, 削奪官爵歸鄕里。

② 『효종실록』 4년 윤7월 11일(갑진)

命遠竄, 定配于蔚山府。

[주석-607]

『典律通補』 「刑典」 〈名例〉

稱徒配者, 徒三年定配, 稱定配者, 勿限年, 稱决杖者, 杖百, 稱决笞者, 笞五十。

[주석-608]

① 『숙종실록』 29년 4월 28일(계묘)

司憲府申前啓, 答曰:“末端兩件事【朴世堂遠竄、李翼明定配。】, 依啓。

② 『승정원일기』 숙종 29년 4월 29일

❶ 刑曹, 李翼明, 禮山縣定配。 啓。

❷ 禁府, 朴世堂, 玉果縣遠竄。 啓。

[주석-609]

① 『高麗史』 「列傳」〈諸臣〉 崔昷

崔昷, 大相也, 非罪遠竄, 朝野嘆惜。

② 『高麗史』 「列傳」〈諸臣〉 金濤

憲司復請遠配。

③ 『高麗史節要』 「忠肅王」 10년 1월(미상)

遠竄吐蕃之地。

④ 『高麗史節要』 「恭讓王」 2년 6월(미상)

請削職遠配。

[주석-610]

① 『정종실록』 1년 2월 1일(임인)

請下憲司, 收其職牒, 鞫問其由, 遠竄于外。

② 『세종실록』 31년 4월 4일(계축)

殿下俯從臣等之請, 移放尹培于鏡城, 姜曦亦將遠竄他道。

③ 『세종실록』 31년 7월 5일(계미)

司諫院啓:“今以安置堤川, 德生安置潭陽, 疑若大輕。 乞移于下三道極邊, 德生于兩界極邊。”

上曰:“有老母, 不可遠配。” 命移德生于康津。

④ 『단종실록』 2년 3월 4일(을묘)

伏望還收告身, 遠配邊邑, 明示其罪, 以正邦典, 綱常幸甚。

⑤ 『성종실록』 4년 6월 19일(무인)

冀回睿斷, 將二人, 遠竄于外, 永不敍用。

⑥ 『성종실록』 4년 6월 27일(병술)

伏望將二人遠竄于外, 盡奪告身, 不復錄用, 以嚴紀綱。

⑦ 『성종실록』 24년 8월 23일(을유)

奪告身, 遠配于外。

[주석-611]

『연산군일기』 3년 1월 11일(계축)

義禁府啓:“嘉猷令玉同, 安置于草溪郡。”

承政院啓:“凡罪人減死者, 當遠竄。 草溪內地, 請移極邊。”

傳曰:“移于巨濟。”

[주석-612]

『명종실록』 12년 6월 21일(임인)

又啓曰:“……金虬, 罪犯關重, 而減死照律, 自上好生之意至矣。 固宜流竄極邊遠地以懲其罪可矣。 ‘義禁府循其情願, 擬諸便地。’之說, 前期傳播, 今配碧潼, 果如所聞。 請禁府堂上竝命推考, 金虬改定配所, 遠竄極邊。”

答曰:“添入承傳事, 如啓。 金虬定配於碧潼, 予意亦似不快, 而但碧潼, 涉於遠地, 故不言矣。 所啓甚當, 改定配所, 遠竄極邊, 可也。 義禁府堂上, 則豈循情願乎! 勿推。”

[주석-613]

① 『연산군일기』 10년 8월 1일(무오)

傳曰:“雖然秉正, 不可不刑訊, 殷富等, 亦宜遠配濟州。”

② 『중종실록』 5년 12월 14일(병신)

臺諫啓金貞幹、申壽麟等事, 諫院啓徐厚事。 又啓曰:“初以完川正禧, 罪關宗社, 遠配絶島, 今遽量移, 未知其由。”

③ 『중종실록』 14년 12월 16일(병자)

帝王當有好生之德。 彼流等, 或放諸絶島, 或遠配西北, 則上之好生之德著矣。

④ 『중종실록』 26년 7월 20일(신미)

李宗翼, 非徒氣質然也, 本狂惑妄量, 以言事遠配邊地。

⑤ 『선조실록』 37년 6월 2일(신사)

棄其將死之母, 遠配釜山, 母子各天一涯, 其所往來者, 惟魂夢依依耳。

[주석-614]

『광해군일기』 5년 8월 19일(갑진)

權縉啓曰:“凡遠竄罪人, 必於西北極邊定配, 而平安道水下義州近處, 與中國地方接連, 不爲定配。 今此逆獄緣坐定配者, 一人族屬甚多, 一處多數入送未便。 故或於南方極邊定配之意, 臣等榻前啓辭, 至於議大臣定奪矣。 南邊沿海列邑中, 在前遠竄人定配之邑, 別單書啓。”

傳曰:“知道。 嶺南如寧海、梁山、迎日等地, 有定配前例, 照例察爲。”

[주석-615]

『승정원일기』 숙종 6년 4월 3일

禁府:“吳挺緯, 務安, 閔就道, 羅州遠竄, 尹鑴, 甲山極邊遠竄, 許堅, 南海絶島定配。”

[주석-616]

『승정원일기』 숙종 31년 윤4월 1일

鎭遠曰:“……今此李墪之言, 意必如此, 而至於極邊遠竄, 則用罰太過矣。”

上曰:“只遠竄, 勿配極邊。”

鎭遠曰:“遠竄亦過矣。”

上曰:“遠竄, 豈是過中之罰乎!”

[주석-617]

『승정원일기』 영조 52년 1월 26일

李商岳, 以禁府言達曰:“因臺達, 沈翼雲北邊遠竄事, 令旨達下矣。 沈翼雲, 咸鏡道鍾城府遠竄, 而以令旨內辭意具罪目, 依例發遣府羅將, 押送配所, 何如?”

[주석-618]

『광해군일기』 4년 9월 3일(갑오)

金時言, 配靈岩; 金庭睦, 配光陽。 王問于禁府曰:“遠竄人靈巖、光陽等地定配, 有前例乎? 考啓。”

禁府啓曰:“常時本府規例, 凡定配人, 以絶塞啓下, 則六鎭及江邊定配; 以絶島啓下, 則濟州、珍島、南海、巨濟等地定配, 只以遠竄啓下, 則勿論南北, 遠處定配。 戊申年罪人洪湜, 以遠竄之罪, 謫死於康津, 而康津, 卽靈巖之隣邑也; 郭再祐, 亦嘗流竄靈巖矣。 此外前例, 無文籍可考。 以表表人所共知者言之, 盧守愼, 遠竄于順天, 厥後加罪, 始送珍島, 順天, 卽光陽隣邑也。 許潛之兄許汴, 亦嘗遠竄于光陽云。 祖宗朝遠竄靈巖等邑者, 亦有之。 此, 則久遠之事, 不敢一一盡達。”

傳曰:“竝北道改定配。”

[주석-619]

『三國史記』 「新羅本紀」 興德王 3년 4월

投畀其人逺㠀。

[주석-620]

① 『문종실록』 즉위년 7월 27일(기사)

義當投畀荒裔, 沒身不返。

② 『명종실록』 20년 10월 29일(임진)

投畀絶島, 非其罪也。

③ 『명종실록』 20년 12월 1일(갑자)

至於罪大惡極之人, 則雖幸免刑誅, 而投畀遐裔, 一以實其邊, 一以懲其惡者。

④ 『선조실록』 28년 4월 12일(갑인)

況已投畀邊遠。

[주석-621]

① 『典律通補』 「戶典」 〈漕轉〉

均役諸稅上納趁限。【……○ 勿論米錢木, 換色上納, 守令十年禁錮, 色吏嚴刑遠配, 防納者投畀。 『補』】

② 『六典條例』 「刑典」 〈義禁府〉 議律

湖沿投畀, 以湖西、湖南兩道叅互磨鍊。

[주석-622]

『태종실록』 18년 4월 15일(을미)

屛諸四裔, 籍其家産, 以示投畀有北之義。

[주석-623]

① 『숙종실록』 5년 5월 12일(을사)

逮至釐禮之日, 薄施屛裔之典, 朝家寬大之典, 無以加焉。

② 『승정원일기』 인조 7년 8월 10일

如此之人, 不可不屛裔, 請亟命遠竄。

[주석-624]

① 『銀臺便攷』 「刑房攷」 〈傳旨〉

放歸田里、放逐鄕里、付處、竄逐、屛裔、安置、圍籬、荐棘、加棘、賜死, 竝以義禁府傳敎捧傳旨。

② 『銀臺條例』 「刑攷」 〈傳旨〉

門外黜送、放逐、放歸、付處、配竄、屛裔、安置、圍籬、荐棘、加棘、賜死、梟首等事，竝承傳于各該司。

[주석-625]

① 『승정원일기』 순조 즉위년 12월 26일

當此鋤治黨與之日, 此等背公死黨之類, 不可薄竄於近沿而止。 請泰安郡投畀罪人申耆, 亟施絶島定配之典。

② 『일성록』 순조 1년 3월 7일

此等負犯之類, 不可薄施屛裔而止。 請屛裔罪人沈魯崇, 亟施絶島定配之典, 其餘諸子, 亦爲依律散配。

[주석-626]

① 『명종실록』 5년 5월 22일(을유)

先是, 復昌論執罪人, 必以宗社爲言, 故定配必於遠地。 至是, 復昌定配時, 雖無宗社之言, 而禁府以公論, 竟配三水。

② 『광해군일기』 5년 8월 28일(계축)

傳曰:“禮還雖不承服, 其行兇之跡, 昭著無疑。 厥母及弟, 不無知情之理, 不可全釋, 使之偃息於都下。 竝定配遠地。”

③ 『세종실록』 31년 7월 5일(계미)

司諫院啓:“今以安置堤川, 德生安置潭陽, 疑若大輕。 乞移于下三道極邊, 德生于兩界極邊。”

上曰:“有老母, 不可遠配。” 命移德生于康津。

[주석-627]

『승정원일기』 인조 1년 7월 7일

李德介、李德男, 在廢朝時, 或爲梨峴宮掌務, 或爲書題, 縱慂作弊, 流毒八方, 請遠地定配事。

[주석-628]

『승정원일기』 영조 6년 9월 20일

又以義禁府意啓曰:“今此別單中, ‘尹鳳朝, 參酌放送。 李倚天, 其甘心時象之習, 非倚天誰首! 此, 心嘗痛駭者, 而四年遠竄, 庶懲其罪, 量移。 李復淵, 身爲宰武, 若是不法, 尤極痛駭者, 而遠竄三年, 禁錮亦不過六年, 特爲量移。 李太元, 當初遠竄, 終涉過中, 減等踰年放送。 李宜祿, 減等。 申益欽, 量移。 金弘錫, 此等趨時附勢常痛駭者, 而數年遠竄, 罰已行矣, 放送。 宋逢源、鄭胤獻, 竝放送。 尹懋敎, 減等出陸。’事, 承傳啓下矣。 泗川縣遠竄罪人李倚天, 慶尙道開寧縣, 茂朱府遠地定配罪人李復淵, 忠淸道天安郡, 康津縣遠地定配罪人申益欽, 全羅道龍安縣, 竝量移。 萬頃縣古群山絶島定配罪人尹懋敎, 益山郡減等出陸, 而仍前罪目, 依例發遣府書吏、羅將, 仍令押送配所。 靈光郡出陸罪人尹鳳朝、安州牧減等徒配罪人李太元、泗川縣極邊遠竄罪人金弘錫、宣川府極邊投畀罪人宋逢源、光陽縣極邊投畀罪人鄭胤獻, 竝放送。 錦城縣流三千里定配罪人李宜祿, 減等徒三年改錄之意, 分付于各其該道, 何如?”

[주석-629]

① 『續大典』 「戶典」 〈倉庫〉

江都、南·北漢軍餉不納者, 遠地定配。

② 『續大典』 「刑典」 〈推斷〉

䆠官養子, 本非血屬, 犯逆緣坐, 不合法意, 亦不可無罪, 遠地定配。

③ 『續大典』 「刑典」 〈禁制〉

客使出來時, 遮道呼訴者, 他道遠地定配。

[주석-630]

① 『典律通補』 「戶典」 〈糶糴〉

江都、南·北漢軍餉不納, 遠配。

② 『典律通補』 「刑典」 〈禁制〉

客使出來時, 遮道呼訴者, 他道遠地定配。

③ 『典律通補』 「刑典」 〈雜令〉

鄕戰者, 勿論彼此, 杖百遠配。

[주석-631]

『六典條例』 「刑典」 〈刑曹〉 刑房 犯越

罪人之減死遠地定配者, 自本曹定其配所。

[주석-632]

① 『광해군일기』 4년 10월 12일(임신)

禁府啓曰:“我國絶島, 濟州、旌義、大靜、珍島、巨濟、南海等六邑。 兄弟, 旣不可同配一邑, 則母子, 亦當異其配所。 今之當爲定配者, 皆是兄弟、母女及子, 竝十人。 其中金直哉妾難石子陸年四歲, 金百緘妻貞淑之子, 今年生。 此二兒, 極其稚弱, 似難離其母而分送, 何以爲之? 且應配之人, 已過六邑之數, 每一邑各一人定配, 其餘, 則雖非絶島, 邊遠之地定配乎? 敢此竝稟。”

傳曰:“稚幼母子, 一處定配, 猶之可也。 年長兄弟, 各配他邑。”

② 『광해군일기』 10년 11월 12일(정유)

傳曰:“朴忠男不可全釋, 定配; 李榘、李松壽, 邊遠定配; 鄭周翰、李士星、任徽之, 定配。”

[주석-633]

『승정원일기』 영조 51년 12월 23일

鄭昌順, 以義禁府言達曰:“兩司諸臣不參聽政朝參人沈履之、金復休、李敬彬、朴起采、李獻慶、宋樂、黃樟、金致顯、朴聖泰、趙榮弼、李普天等, 邊遠定配事, 令旨達下矣。 沈履之, 慶尙道東萊府, 金復休, 全羅道興陽縣, 李敬彬, 光陽縣, 朴起采, <溫→昆>陽郡, 李獻慶, 泗川縣, 宋樂, 熊川縣, 黃樟, 海南縣, 金致顯, 金海府, 朴聖泰, 咸鏡道鏡城府, 趙榮弼, 富寧府, 李普天, 康津縣, 竝邊遠定配, 而以令旨內辭緣, 具罪目, 依例發遣府書吏、羅將, 卽爲押送于各其配所, 何如?”

[주석-634]

『승정원일기』 숙종 1년 5월 28일

戶曹判書吳挺緯請對入侍時, 左副承旨趙威明所啓:“昨日義禁府定配公事啓下之後, 有不可不稟達事, 而都承旨旣已出去, 臣不敢擅稟矣。 今適入侍, 敢此仰達。 禁府定配單子中, 以罪人金元緯, 定配於延安府, 延安, 乃去京數日程也。 元緯之入於疏決, 實出於曠蕩之典, 而罪目旣重, 配所太近。 金時徵, 身爲譯官, 謀避赴燕, 所當繩以重律, 而定配於延曙咫尺之地。 李時煥、朴廷元、金琇等, 皆以採蔘事, 入於御史書啓之中, 而定配於白川、海州、稷山等地, 此三處, 皆極便近。 辛錫一, 以厭避病鄕之罪, 降爲徒年, 於渠已幸, 而定配楊根, 輕歇太甚。 至於尹堦, 則以邊遠定配命下, 而配所, 定於靈光, 殊無邊遠定配。 今此罪人等配所之便近, 俱甚不當。 請禁府堂上推考, 各人等配所, 竝令改付標以入, 何如?”

上曰:“配所太近, 與罪目有異, 予已爲訝矣。 況尹堦等, 旣已邊遠定配命下之後, 乃敢定配於近地, 甚非予本意, 事極可駭。 以北道或地邊遠之地, 改付標以入, 他人等, 亦依啓改定配所。 禁府當該堂上, 從重推考。”

[주석-635]

① 『續大典』 「戶典」 〈雜稅〉

蔘商落漏於成冊者、成冊後規避者、私自防納者, 竝限已身邊遠定配。

② 『續大典』 「刑典」 〈僞造〉

僞造宰相書簡關係重者, 邊遠定配。

③ 『續大典』 「刑典」 〈贓盜〉

帳籍偸取者, 邊遠定配。

④ 『續大典』 「刑典」 〈禁制〉

空闕松木偸斫者, 不限年邊遠定配, 京城十里內松木犯斫者, 依律定罪。【……○ 山直與無賴輩作契偸出生松者, 邊遠定配, 犯人, 依律論。】

⑤ 『續大典』 「刑典」 〈殺獄〉

殺妻上典者, 不待時斬。【謀殺未行者, 不限年邊遠定配。】

[주석-636]

① 『세종실록』 31년 4월 4일(계축)

臣等近將金世敏·李賢老·姜曦·尹培等移置極邊、金銚·趙順生黜諸外方等事, 累瀆天聰, 殿下俯從臣等之請, 移放尹培于鏡城, 姜曦亦將遠竄他道。

② 『연산군일기』 3년 1월 11일(계축)

義禁府啓:“嘉猷令、玉同安置于草溪郡。”

承政院啓:“凡罪人減死者, 當遠竄。 草溪內地, 請移極邊。”

傳曰:“移于巨濟。”

③ 『중종실록』 25년 10월 2일(무오)

傳于政院曰:“李宗翼, 朝廷欲爲痛治, 依照律定罪, 而配于極邊殘邑之意, 言于禁府。”

④ 『명종실록』 5년 7월 16일(정미)

此輩之罪, 與壽聃無異, 請竝極邊遠竄。

⑤ 『광해군일기』 4년 4월 13일(정축)

傳曰:“罪人金汝峻, 則逆賊皇甫信招內, 金直哉家常常往來, 申景湘, 則以逆魁金直哉妹夫, 顯有通書之狀, 竝遠竄。 全贇通書于賊魁, 相知情迹敗露, 雖曰病人, 不可全釋, 極邊定配。”

[주석-637]

『현종실록』 6년 1월 26일(계축)

義禁府, 以宋時喆宣川, 權格定州, 魚震翼寧海, 李堥吉州, 定配單子入啓。

上下敎曰:“此定配處, 果荒裔之地乎? 判義禁以下諸堂上招問以啓。”

政院啓曰:“招問判義禁洪重普以下, 則以爲‘自前罪重竄配之人, 若無極邊之別敎, 則亦多定配於如此等地。 今此定配四邑, 吉州, 乃北路邊遠之邑, 寧海, 乃嶺外極海之濱, 定州、宣川, 俱是淸北海徼遠地, 故以此分配。 今承下敎, 不勝惶恐待罪。’”

上曰:“該府所爲, 殊極驚愕。 寧海, 雖云嶺外海濱, 僅八日程, 則可謂荒裔之地乎! 宜加嚴律以懲日後, 而今觀辭意, 似出妄作。 竝姑先從重推考, 使之改入。” 於是, 時喆, 配義州, 格, 配江界, 震翼, 配富寧, 堥, 配會寧。

[주석-638]

① 『續大典』 「戶典」 〈倉庫〉

凡虛張名目蕩減國穀者, 守令, 依贓律論, 自首免罪, 已遞之官, 減等論; 色吏, 梟示; 監官, 他道極邊定配。

② 『續大典』 「刑典」 〈推斷〉

陵上放火者、殿牌作變者, 移義禁府設鞫。【爲從分輕重, 絶島或極邊定配。】

[주석-639]

① 『高麗史』 「列傳」 〈諸臣〉 許猷

次及猷, 鏞止之, 流島配烽卒, 子瑞亦配烽卒。

② 『성종실록』 4년 8월 7일(병인)

宗簿寺啓:“今命安置崇德于丹城, 前此崇德, 以不忠不孝, 配于靈巖, 蒙宥免放, 曾不悛心, 再犯大惡。 其母之言曰‘若崇德生存, 必害同腹。’ 則今配丹城, 非徒懲惡輕歇, 來往亦便, 肆暴難防。 請安置絶島, 毋使出入, 又削名『璿源錄』, 廢爲庶人。” 從之。

③ 『성종실록』 17년 2월 28일(갑진)

司憲府大司憲李瓊仝等、司諫院大司諫韓堰等啓曰:“揗付處于安陰, 揗之農舍在咸陽, 相距不遠, 雖不如律罪之, 請流絶島。”

傳曰:“咸陽與安陰相近, 予安知之! 義禁府必用情。 流諸極邊, 可也。”

瓊仝等啓曰:“殿下何以知之! 此, 必禁府行私也。 請鞫之。” 卽命推禁府官吏, 流揗于東萊。

④ 『연산군일기』 3년 1월 11일(계축)

義禁府啓:“嘉猷令、玉同, 安置于草溪郡。”

承政院啓:“凡罪人減死者, 當遠竄。 草溪內地, 請移極邊。”

傳曰:“移于巨濟。”

⑤ 『연산군일기』 10년 8월 1일(무오)

傳曰:“雖然秉正, 不可不刑訊, 殷富等, 亦宜遠配濟州。”

[주석-640]

① 『성종실록』 12년 9월 7일(무인)

刑曹啓:“京外犯盜徒流者, 依『大典續錄』, 屬所在官奴, 故旋卽逃匿, 嘯聚餘黨, 復爲盜竊。 請自今平安、永安道, 則極邊, 其餘諸道, 則絶島, 斷筋黥面, 全家定屬。” 從之。

② 『經國大典』 「刑典」 〈贓盜〉

犯盜徒、流者, 平安、永安道, 各其道極邊, 其餘道, 絶島各邑, 永屬爲奴。

[주석-641]

『중종실록』 2년 10월 13일(계미)

傳曰: “其初, 以謂事關宗社, 故遠竄, 今, 卿等累日論執, 故欲徙絶島。”

又啓曰:“我國褊小, 雖置絶島, 不過濟州、珍島、南海、巨濟而已。 南方, 物衆地大, 尤不可徙。 若存之, 則徙不徙無異。”

答雲山君等曰: “移絶島, 亦過重矣, 又何加焉!”

[주석-642]

『선조실록』 39년 10월 7일(임인)

訓鍊都監啓曰:“砲手等投入宮家作弊者, 已曾分輕重治罪, 而洪有漢、朴忠誠, 乃其中尤甚者。 兩人同謀, 出入閭閻, 多有不測之事, 有漢, 則被捉於都監; 忠誠, 則被捉於捕盜廳。 此人等, 若北道定配, 則境連胡人, 不無往來規利生釁之弊。 且與內地無所限隔, 必當逃還, 從重決杖, 絶島定配, 何如?”

[주석-643]

『續大典』 「戶典」 〈雜稅〉

諸道産銀處, 設店收稅。【私採銀者, 限己身島配。】

[주석-644]

『續大典』 「兵典」 〈廐牧〉

國馬監守自盜者, 依律論。【初犯, 杖一百絶島定配; 再犯, 絶島爲奴; 三犯, 斬。常人初犯, 杖一百定配; 再犯, 杖一百絶島定配; 三犯, 斬。】

[주석-645]

『續大典』 「刑典」 〈推斷〉

❶ 逆賊父年八十者, 減律絶島定配, 二三歲兒應在放流者, 勿爲定配。

❷ 陵上放火者、殿牌作變者, 移義禁府設鞫。【爲從分輕重, 絶島或極邊定配。】

❸ 邑民向官長放砲者, 作變處, 不待時斬。【……吏卒謀殺帥臣者, 首謀, 梟示, 爲從, 竝絶島定配; 官屬不防禦者, 極邊定配。】

❹ 叛主奴婢, 仍本役, 絶島定配。

[주석-646]

『승정원일기』 영조 1년 4월 25일

新啓:“……請其時坡州儒生疏頭鄭夏復, 絶島定配。”

上曰:“各有其律, 島配則過矣。 遠地定配, 可也。”

震齡曰:“如此之流, 不可不島配也。”

上曰:“<徒→島>配, 乃減死之律, 不可輕施也。”

[주석-647]

① 『續大典』 「刑典」 〈禁制〉

❶ 西北沿邊犯越採蔘、佃獵者, 首從皆境上斬犯。【……犯越地界守令、邊將, 徒三年定配; 座首、兵房、軍官, 島配。】

❷ 變着女服出入人家者, 杖一百絶島定配。【勿分良賤。】

② 『大典通編』 「兵典」 〈成籍〉

黃口十名以上, 守令五年禁錮, 監色刑配; 二十名以上, 守令十年禁錮, 監色嚴刑島配。

③ 『六典條例』 「刑典」 〈律令〉

❶ 老嫗【誘人奸淫者。】, 刑推島配。

❷ 毁破家舍犯接婦女者, 首爲一律, 從爲限己身島配。

❸ 偸出鄕校陪享位版者, 減死島配。

[주석-648]

① 『승정원일기』 숙종 13년 10월 18일

金構啓曰:“卽伏見黃海監司申曅啓本, 則妖巫唜從, 以絶島定配之律, 定配道內白翎鎭矣。 唜從所犯, 係是一罪, 島配, 亦出於參酌減等之意, 則白翎, 旣在同道, 且距海州本家不遠, 何可謂之絶島而定配於此地乎!”

② 『승정원일기』 영조 즉위년 11월 13일

島配之律, 不足以懲其負犯, 請絶島定配罪人義淵, 設鞫嚴刑, 以正王法。

[주석-649]

① 『승정원일기』 인조 6년 1월 10일

院啓:“許完事。 判中樞趙挺供招之辭, 有爲舊主懷二心之語, 其心所在, 斷可知矣。 請絶島遠竄。”

② 『승정원일기』 현종 15년 7월 26일

玉堂箚子。 大槪‘敢陳區區之懷, 請還收前大司諫南二星絶島遠竄之命事。’

③ 『승정원일기』 숙종 15년 1월 16일

刑曹, 柳緯漢, 南海縣絶島遠竄。

④ 『승정원일기』 경종 3년 4월 19일

絶島與極邊, 均是定配, 定配單子, 循例書入, 以待處分爲宜云。

[주석-650]

『승정원일기』 경종 4년 6월 18일

臣意, 則特以‘殺一不辜, 寧失不經。’之義, 減死定配於極邊或絶島, 似合於審克之道矣。

[주석-651]

① 『인조실록』 12년 6월 1일(을묘)

憲府啓曰:“鄭之問之罪, 固難容於覆載之間。 遠竄之律, 亦云末減, 則禁府所當投諸極邊, 而今乃定配於光陽。 湖南風土, 人所願居, 豈可使罪大惡極者, 翺翔於此地乎! 物情莫不憤惋, 請改配絶島。”

答曰:“絶島定配, 似過矣。” 遂命邊遠定配, 累啓而從之。

② 『승정원일기』 숙종 20년 9월 24일

禁府啓曰:“罪人韓重爀, 以極邊定配稟啓, 蒙允矣。 今聞物議, 以罪重律輕爲非。 且崔格、李時檜等, 今方訊問, 如有重爀處更問之事, 則不當徑先發配, 以絶島改定配, 姑爲仍囚, 以待結末, 何如?”

③ 『승정원일기』 영조 5년 1월 20일

朝家之法, 當無過不及者, 累歲栫棘之餘, 島配則過矣。 極邊遠竄。

[주석-652]

『광해군일기』 4년 10월 12일(임신)

禁府啓曰:“我國絶島, 濟州、旌義、大靜、珍島、巨濟、南海等六邑。 兄弟, 旣不可同配一邑, 則母子, 亦當異其配所。 今之當爲定配者, 皆是兄弟、母女及子, 竝十人。 其中金直哉妾難石子陸年四歲, 金百緘妻貞淑之子, 今年生。 此二兒, 極其稚弱, 似難離其母而分送, 何以爲之? 且應配之人, 已過六邑之數, 每一邑各一人定配, 其餘, 則雖非絶島, 邊遠之地定配乎? 敢此竝稟。”

傳曰:“稚幼母子, 一處定配, 猶之可也。 年長兄弟, 各配他邑。”

[주석-653]

『續大典』 「刑典」 〈推斷〉

❶ 絶島無官守處, 則罪人勿爲編配。【黑山島等極惡地, 特敎外, 勿爲定配。 濟州三邑, 罪名特重者外, 勿爲定配。】

❷ 濟州三邑人流配者, 三邑內, 互相定配。【西、北道罪人, 犯蔘禁者外, 道內江邊邑, 互相定配。】

[주석-654]

『일성록』 정조 11년 1월 19일

又啓言:“趙時偉減死島配事, 命下矣。 耽、黑、楸三島, 非特敎, 則自下例不得定配所。 而此罪人, 則異他, 三島中擧行, 恐宜。”

敎以:“耽有宇鎭, 黑有寧鎭, 楸有李普行, 他島中定配所事, 分付。”

[주석-655]

① 『광해군일기』 4년 9월 3일(갑오)

禁府啓曰:“常時本府規例, 凡定配人, 以絶塞啓下, 則六鎭及江邊定配; 以絶島啓下, 則濟州、珍島、南海、巨濟等地定配, 只以遠竄啓下, 則勿論南北, 遠處定配。”

② 『승정원일기』 인조 7년 9월 4일

禁府啓:“臣等取考, 本府罪人一百十三人內, 圍籬十八人, 遠竄九十三人, 徒年一人, 充軍一人。 以此分輕重, 則圍籬之人, 所當移配于絶島, 遠竄之人, 似當分配于邊遠諸道矣。 但南方絶島, 只有濟州三邑及珍島、巨濟、南海六處, 而前日定配者, 濟州十八名, 旌義四名, 大靜六名, 南海十四名, 巨濟十七名, 珍島七名。 以此觀之, 則彈丸孤島之中, 已爲定配者, 其數亦多。今若移北邊圍置十八人, 分配于六邑, 則絶島各邑, 勢不能支保, 亦甚可慮。 雖非絶島, 極邊殘堡, 量數分配, 未知何如。 且罪人分配時, 圍籬罪人, 則五人, 竝都事一人, 押付配所, 其餘遠竄人, 則令本道別定差使員押領, 交付于鄰道初面, 次次替送, 何如?”

[주석-656]

『大典會通』 「刑典」 〈推斷〉

楸子島、濟州牧, 特敎外, 勿爲定配。

[주석-657]

① 『승정원일기』 정조 20년 1월 19일

以京畿監司金文淳啓本‘英陵令李柱溟, 齋所宰牛, 村女拘縛委折, 窮刑究覈馳啓。’事, 判付內:“‘啓下義禁府爲旀。 初供再招, 多有牴牾, 雖不可以此取信, 論其所犯, 特不過五十步與百步, 而與李周奭所犯, 亦有輕重之別兺除良。 非置伊囚, 囚亦暫時, 則當此園幸在今夜之時, 有難更爲開坐訊推, 爲先遠惡島勿限年定配。 判堂, 以守宮大將, 今方入來, 先擧行後, 草記。’爲良如敎。”

② 『승정원일기』 순조 10년 2월 6일

判付啓:“‘……其外罪人韓志道、金鼎煥、安弼煥等段, 待拷限, 竝只嚴刑三次後, 遠惡島減死爲奴爲旀, 罪人李守熙、全福仁等段置, 亦待拷限, 竝只各別嚴刑後, 依所啓施行爲旀, 罪人明興段置, 一體嚴覈得情。’爲良如敎。”

③ 『승정원일기』 순조 10년 9월 4일

以京畿監司權常愼啓本擊錚罪人鄭龍三刑推捧供事, 傳于李錫夏曰:“邪學邦禁自別, 則豈有若此之事! 龍三, 卽一無賴之徒, 其言不足信, 然愚民之轉相告訐, 此狀, 絶可痛惡。 自刑曹分付該道臣, 探問事情, 如有麥浪, 則同龍三段, 各別嚴刑後, 遠惡島限己身充軍, 以懲他民之習事, 分付。”

[주석-658]

① 『高麗史』 「世家」 忠烈王 4년 7월 11일(임진)

小邦, 諸島雖多, 皆與陸地不遠, 上司所遣罪人, 已難安置。

② 『高麗史』 「列傳」 〈姦臣〉 李仁任

誅林、廉, 安置仁任于京山府。

③ 『高麗史節要』 「恭讓王」 2년 6월(미상)

以淸州大水, 遣吏曹判書趙溫于淸州, 放諸囚安置。 又以久雨, 放京城罪囚百五十人。

[주석-659]

① 『태조실록』 1년 12월 16일(임술)

安置諸王氏于江華、巨濟而廩給之。

② 『정종실록』 2년 2월 1일(병신)

宜將芳幹, 置之於法, 殿下只令安置私第。

③ 『태종실록』 1년 2월 7일(병신)

安置李朝、李伯溫于私莊。

④ 『태종실록』 2년 7월 3일(갑신)

司平府考之, 如有未納及未畢納者, 見任與遞任受職者, 竝皆停職; 未受職者, 本鄕安置。

⑤ 『태종실록』 18년 5월 13일(임술)

命漢老付處于竹山, 敬哉亦收職牒, 安置于果川祖母之家, 使不得他適。

⑥ 『세종실록』 즉위년 12월 16일(신묘)

上命鴻漸、良幹、輜等, 從自願安置, 永不敍用。

⑦ 『세종실록』 5년 2월 26일(정축)

祖孫兄弟, 不限籍之同異, 皆流二千里安置。

⑧ 『세종실록』 26년 6월 27일(을사)

上, 以議親且功臣之孫, 只奪告身, 安置外方。

⑨ 『단종실록』 2년 9월 9일(정사)

奉敎:“父母、子、未嫁女、妻妾、祖孫、兄弟、未嫁姊妹及子之妻妾, 永屬遠方官奴婢; 伯叔父、兄弟之子, 安置遠方; 年未滿十六歲者, 待年滿依上施行。 趙順生叔父趙貫, 從自願付處; 朴季愚父堧, 從自願安置外方; 鄭元碩弟莫今, 待年滿安置遠方, 母及未嫁妹勿論。”

⑩ 『중종실록』 14년 12월 16일(병자)

光祖, 則賜死; 金凈、金湜、金絿, 則絶島安置; 尹自任、奇遵、朴世熹、朴薰, 則極邊安置。

[주석-660]

① 『세종실록』 5년 4월 28일(무인)

命‘還給被罪大小人職牒, 放還各處徒流、付處、安置人等。 其未放外方各官安置及官奴定屬人等妻及未成婚子息, 許令完聚居生。 父母及已成婚嫁子息, 來往相見。 徒流及付處人等父母妻子息等, 竝許來往相見。’

② 『세종실록』 31년 7월 20일(무술)

徽旨刑曹:“外方安置者及凡沒爲官奴婢者, 其妻及未婚嫁子女, 悉令完聚, 其父母及已昏嫁子女, 亦令往來相見, 徒流及付處人父母妻子, 竝令往來相見, 已曾立法。 而今考律文, 亦曰‘犯流者, 妻妾從之, 父祖子孫, 欲隨者聽。 遷徙、安置人家口, 亦準此。’ 今令流配人妻妾及未婚嫁子女, 竝皆完聚。 其祖父母、父母及已婚嫁子女, 亦聽往來相見。 且定徒者, 役年有限, 付處人, 輕於流配, 遠離妻子, 戀憶之情無異。 其家口完聚及往來相見, 一依上項竝從情願。”

[주석-661]

① 『세종실록』 8년 7월 15일(병오)

殿下明正其罪, 放黜安置, 所以懲後人也。

② 『세종실록』 10년 7월 19일(기사)

大司憲趙啓生等上疏曰:“謹考永樂十四年十一月十一日敎旨‘犯不忠之人, 或外方安置, 或付處從便, 使之得終天年。 大小人員互相使人隱密交通者, 正犯人及黨不忠之人, 幷皆依律施行。’ 我太宗殿下, 防微立法之意, 至深切矣。 李原, 以勳舊大臣, 曾犯不忠之罪, 聖上不忍加罪, 只收職牒, 安置礪山縣。”

[주석-662]

『牧民心書』 「刑典六條」 〈恤囚〉

罪不至死, 故得此流配, 陵轢逼迫, 非仁人之政也。 流配約有四等, 一公卿大夫安置投竄者也, 一罪人親屬緣坐編配者也, 一貪官汚吏照律徒流者也, 一賤流雜犯自下行遣者也。

[주석-663]

① 『광해군일기』 즉위년 2월 14일(신미)

安置珒于珍島。

② 『광해군일기』 즉위년 2월 15일(임신)

義禁府啓曰:“臨海改定配事, 議于大臣, 則李山海議‘旣云絶島, 則定配珍島, 未爲不可。 但固其防守, 俾絶民害, 嚴其津渡, 以鎭國擾, 似爲宜當。’ ……行判中樞尹承勳、行知中樞沈喜壽、右議政韓應寅議‘正當創鉅之日, 有此不幸之變, 事關宗社, 不得不斷以大義。 凡在下情亦不忍言。 但一到配所之後, 若任其出入自在, 未免有違犯邦憲之事, 則殊非聖上友愛之至, 圖所以終始保全之本意也。 今日事例, 似當以安置爲名, 而另加嚴密之防, 俾無意外之患。’ 行判中樞奇自獻議‘旣以定配, 則似不必更有名也。 今宜嚴其津渡, 以鎭國人之疑, 厚其餼資, 使無困乏之患, 送其衣服妻妾, 使之相倚 依爲生, 恐爲宜當。’ 左議政許頊議‘雖配海島, 若不爲之所任其出入, 則必有難處之悔, 宜擇官家傍近地而處之。 令本官嚴其防禁, 俾不得交通外人, 豐其廩食, 使不至困乏, 似爲宜當。’ 領議政李元翼病不收議。 大臣之議如此, 上裁施行, 何如?”

傳曰:“依議施行。”

③ 『광해군일기』 4년 9월 29일(경신)

臨海之徙喬桐、江華也, 名雖圍置, 實殺之也。 大臣猶以全恩取名譽, 仁弘又以全恩爲大罪, 而如不省臨海已毒死者然, 且猶以朋黨誤國爲言。

[주석-664]

『정조실록』 1년 4월 16일(신해)

安置宋瑩中于薪智島, 配金相翊于智島。

兩司【執義李惠祚、司諫林耆喆。】啓言:“宋瑩中, 本以奸猾之性, 謟附梟獍之徒, ……雖以聖上寬貸之德意, 略施從輕之典, 其在誅亂逆治黨與之義, 不可薄竄而止。 請絶島安置。” 依啓。

又啓言:“金相翊, 戚聯禁臠, 地處何如? ……當此化理淸明之日, 此等奸譎之輩, 不可置之於朝籍之中, 請絶島定配。” 依啓。

[주석-665]

① 『연산군일기』 11년 6월 18일(신미)

其依律施行, 其子可於海外, 圍籬安置。

② 『연산군일기』 12년 1월 4일(갑신)

傳曰:“前日抄啓罪人等, 分配于濟州、巨濟、珍島等地, 勿令混處, 隔一息圍籬安置。

③ 『연산군일기』 12년 1월 23일(계묘)

傳曰:“分配罪人內, 某某人圍籬, 某某人定役, 某某人爲奴, 某某人充軍事, 開錄給付鎭幽謹理使。”

④ 『연산군일기』 12년 1월 24일(갑진)

傳曰:“分配人內, 已充軍爲奴者, 例當定役, 其餘罪人及圍籬人, 竝皆定役, 令晝出供役, 夜入圍內。

[주석-666]

『연산군일기』 연산 12년 5월 17일(병신)

傳曰:“荊棘圍籬, 路邊, 則高二身長, 內邊, 則一身長。”

[주석-667]

『중종실록』 1년 9월 7일(계미)

沈順徑、崔漢洪、柳繼宗、李坤等, 陪廢王安置喬桐, 來復命, 仍啓曰:“所經一路老倪, 咸奔走先後, 爭相指示, 似有快意。 至安置所, 則圍籬處, 甚狹窄, 不見天日, 但有一小戶, 僅通饌物傳語而已。 廢王纔入圍內, 女侍等皆放聲呼哭。 臣等告辭, 則廢王傳語曰‘以我之故, 遠來勞苦, 多謝多謝。’”

[주석-668]

『승정원일기』 영조 3년 6월 5일

上曰:“圍籬, 何以爲之耶?”

秉常曰:“環家積棘, 如村家籬落而稍高, 作小穴於一面, 以通水火云矣。”

[주석-669]

『승정원일기』 영조 44년 12월 14일

上曰:“荐棘之法, 如何? 名雖圍籬, 而必不便便矣。”

鳳漢曰:“不然矣。 屋簷之外, 近排木柵, 未見天日, 只通水火于其隙云矣。”

上曰:“然乎! 認以爲孟浪矣, 其法嚴也。”

[주석-670]

『일성록』 순조 6년 4월 20일

左議政李時秀啓言:“首相旣有所奏, 臣當繼陳矣。 荐棘之法, 固是次於極律, 而朝家法意, 則圍以叢棘, 貸其一縷也。 古例就其島, 置保授之家, 圍棘於四面, 有若樊籬樣, 保授主人, 亦許出入矣。 近聞棘圍限以罪人所坐之屋簷, 至於不見天日云。 然則置法之前, 必致徑斃, 安在乎貸其一縷之意乎! 此後一依古法擧行事, 請分付金吾。”

[주석-671]

『春秋左氏經傳集解』 哀公 8년

吳子使大宰子餘討之【子餘, 大宰嚭。】, 囚諸樓臺, 栫之以棘【栫, 雍也。】。

[주석-672]

『續大典』 「刑典」 〈推斷〉

金吾荐棘罪人及正二品以上, 都事押去。

[주석-673]

① 『승정원일기』 영조 29년 6월 3일

晩曰:“李亮天、洪準海, 方荐棘, 撤圍籬, 然後方可出陸矣。”

上命之億書之曰:“李亮天、洪準海, 撤圍籬出陸減等。”

② 『승정원일기』 영조 38년 1월 4일

李翼元, 以義禁府言啓曰:“全羅道濟州牧大靜縣荐棘罪人徐志修, 特撤圍籬減等; 慶尙道巨濟府荐棘罪人黃景源, 爲先撤圍籬事, 命下矣。 徐志修, 依前罪目, 仍其配所撤圍籬減等徒三年改錄; 黃景源, 依傳敎爲先撤圍籬事, 發關分付於兩道道臣之意, 敢啓。”

③ 『승정원일기』 정조 즉위년 4월 4일

又以義禁言啓曰:“罪人韓光綮, 三水府圍籬安置事, 命下矣。以傳敎內辭意, 具罪目, 卽爲發遣府都事, 押送配所, 荐棘之意, 敢啓。”

④ 『승정원일기』 순조 6년 2월 26일

請金甲島安置罪人李東馨, 爲先施以荐棘之典。

⑤ 『일성록』 정조 3년 6월 28일

敎曰:“誠如諫長所奏‘以龜柱尙不荐棘, 近來討逆, 皆如此。’云者, 果的確之論。 原臺啓許與不許之遲速, 惟在處分, 而論以王法, 不加圍籬者, 其可成說乎! 黑山島定配罪人龜柱先加圍籬, 以待朝家處分。”

[주석-674]

① 『銀臺便攷』 「刑房攷」 〈傳旨〉

放歸田里、放逐鄕里、付處、竄逐、屛裔、安置、圍籬、荐棘、加棘、賜死, 竝以義禁府傳敎捧傳旨。

② 『銀臺條例』 「刑攷」 〈傳旨〉

付處、配竄、屛裔、安置、圍籬、荐棘、加棘、賜死、梟首等事, 竝承傳于各該司｡

[주석-675]

① 『현종실록』 3년 9월 11일(신사)

憲府前啓還收尹善道撤圍籬之命事, 至是停。【謹按安置與圍籬安置, 輕重幾何, 困苦亦何懸殊, 而累月煩啓, 至是乃停! 蓋欲取媚於時烈, 爲己榮祿之階梯, 未必皆盛怒於善道也。 世道如此, 何所不至! 可哀也已。】

② 『경종실록』 1년 12월 25일(신사)

兩司合辭申論:“金昌集、李頤命·健命之罪, 請竝按律處斷, 趙泰采秉軸未久, 比諸三凶, 猶有首從之別, 請減死濟州圍籬安置。”

上答曰:“皆是先朝舊臣, 旣用安置之律, 加律殊不得當。”

③ 『경종실록』 2년 5월 4일(무자)

安置趙聖復於旌義, 加圍籬尹廷舟於固城。

④ 『영조실록』 27년 5월 25일(신유)

又達曰:“濟州安置罪人增, 當初減死, 已是失刑。 加律之請未準, 全釋之令忽下, 王章至嚴, 不可撓屈。 請還收放送之令, 卽其配所, 亟令圍籬。” 東宮不從。

⑤ 『순조실록』 6년 1월 26일(갑술)

三司合啓, 請絶島安置罪人金達淳, 施以圍籬安置之典, 不允。

[주석-676]

① 『현종실록』 6년 2월 25일(임오)

重普曰:“安置後加圍籬, 其後審理時, 還撤圍籬, 今將何以處之?”

② 『숙종실록』 23년 4월 24일(계유)

上不聽, 竝特撤圍籬, 安置陸地。

③ 『정조실록』 2년 7월 12일(기해)

命南海縣圍籬安置罪人具庠撤籬。

④ 『승정원일기』 영조 43년 3월 12일

其中栫棘者, 撤圍籬擧行。

[주석-677]

① 『중종실록』 29년 1월 29일(병인)

金世澣, 勇猛過人, 故圍籬安置, 使不得逃, 蔡無逸, 則殘劣不足道也, 故不爲圍籬耳。

② 『광해군일기』 즉위년 3월 16일(계묘)

兩司啓請柳永慶圍籬安置。 答曰:“遠竄亦已重矣, 何必至於圍籬乎! 揆諸事理, 不當如是。 雖不圍籬, 彼將焉往! 休煩可矣。”

③ 『순조실록』 1년 5월 28일(계묘)

江華留守黃昇源狀啓:“本月二十七日寅時, 栫棘罪人裀與其子鐵得, 雨中昏黑之時, 自栫棘所東邊編籬連幅處, 穿穴跳出, 將走入罪人所率留置家舍, 登時執捉, 還從闌出之穴, 押囚於栫棘中, 後仍使保守主人車得仁, 摘奸棘內, 則罪人及罪人三子, 如前俱在, 棘籬, 則更爲嚴加牢防, 多植木柵, 牢纏杻籬, 密排棘束, 務極堅固, 加定軍校, 嚴加防守。 而逆䄄負犯, 覆載之所不容, 神人之所共誅, 自朝家貸渠磬甸之律, 實是天地罔極之恩, 而包藏凶圖, 跋扈跳踉之習, 終不懲畏, 作此前所未聞之駭惋擧措。 請令王府卽速稟處, 夬正典刑, 以除亂本。”

[주석-678]

① 『광해군일기』 7년 2월 19일(병신)

司諫院啓曰:“……凡罪人圍籬安置者, 以其罪犯極惡, 拘幽困苦, 使不得內外交通, 只傳水火飮食而已。 戊申年圍籬罪人等放縱自恣, 爲其邑之守令者, 伺候尊奉之不暇, 而或有奉命使臣, 張樂設宴於圍籬之內。 以此鴟張其氣勢, 撤毁圍籬, 廣築高舍, 至有率妻子而竝畜者, 其貽弊於本官, 罔有紀極, 豈不痛心哉! 請別遣禁府郞廳, 改圍籬, 使罪人不得任意出入, 作弊一邑。”

② 『광해군일기』 7년 8월 10일(갑신)

司諫院啓曰:“凡罪人圍籬安置者, 使不得出入, 乃所以重國法也。 近來國綱解弛, 人不畏法, 守令例爲後日之地, 至於高構傑閣於外處, 使之晏然偃息, 迎接自如。 爲罪人者, 不知畏戢, 渠固萬死無惜, 爲守令者, 亦不念王法, 役民構屋, 耳目所及, 莫不駭愕。 請南海縣令, 當初造給家舍之人, 令本道監司一一査覈狀啓, 爲先治罪。”

[주석-679]

① 『승정원일기』 영조 즉위년 11월 17일

金啓煥, 以義禁府言啓曰:“濟州牧旌義縣絶島安置罪人金一鏡配所加棘事, 承傳啓下矣。 押去都事處, 以此意發關分付之意, 敢啓。”

② 『승정원일기』 영조 1년 10월 7일

龍慶曰:“臣等追入筵席, 得聞鳳輝加以栫棘之律, 而安置與栫棘, 實無輕重, 則豈有逆如鳳輝而罰止栫棘者乎!”

③ 『승정원일기』 영조 27년 9월 27일

安置罪人增, 其所負犯, 實覆載之所難容, 王章之所當伸。 國人之言, 皆曰可殺, 而兩司加棘之論, 尙靳兪音。

④ 『정조실록』 3년 6월 28일(경진)

黑山島定配罪人金龜柱圍籬安置。 大司諫李奎緯奏曰:“以龜柱而尙不荐棘。 近來討逆, 皆如此矣。”

上曰:“諫長所奏, 果的碓之論。 原臺啓許與不許之遲速, 唯在處分。 而論以王法, 不加圍籬者, 其可成說乎!” 仍命仍其配地加棘。

[주석-680]

① 『승정원일기』 영조 3년 6월 6일

又以義禁府言啓曰:“今六月初五日大臣、備局堂上引見入侍時, 疏下五賊栫棘處, 更爲嚴加圍籬之意, 申飭該道監司處事, 榻前下敎矣。 圍籬安置罪人弼夢、眞儒、明誼、聖時、宗廈配所栫棘處, 更爲嚴加圍籬事, 本道監司處, 發關分付之意, 敢啓。”

② 『승정원일기』 순조 6년 2월 15일

大司憲金勉柱等擧金達淳事時, 誤以圍籬安置之典爲請。

予曰:“俄已施荐棘矣。 今, 則停啓與更請加律間, 惟意爲之, 可也。”

司諫李元八曰:“曾在先朝, 以曾經大官者之荐棘後不請加棘而直請按律爲不可, 有所下敎矣。 今當以加棘仰請矣。”

予曰:“旣請以加棘, 則啓辭措語, 似當與前有異矣。”

秉模曰:“似當有不可只施荐棘而止之意矣。”

③ 『승정원일기』 헌종 13년 12월 12일

徐戴淳啓曰:“兩司諸臣冒悚更籲, 伏承批旨, 卽退臺廳, 恭俟處分矣。 及伏見傳敎下者, 有巨濟府圍籬島置罪人秉鉉加棘, 荏子島安置罪人李穆淵圍籬之命。”

④ 『승정원일기』 헌종 13년 12월 13일

曺雲承, 以義禁府言啓曰:“巨濟府圍籬安置罪人趙秉鉉, 施以加棘之典, 荏子島安置罪人李穆淵, 施以圍籬之典事, 承傳啓下矣。 秉鉉, 依前罪目, 發遣府都事, 與地方官眼同, 卽其地巨濟府, 施以加棘, 李穆淵, 依前罪目, 亦爲發遣府都事, 與地方官眼同, 卽其荏子島, 施以圍籬之意, 敢啓。”

⑤ 『승정원일기』 철종 즉위년 8월 20일

右承旨李明迪等啓曰:“伏以臣等卽伏見大王大妃殿傳敎下者, 有圍籬罪人秉鉉, 更施加棘, 島置罪人徐相敎、尹致英、申觀浩、李應植, 竝施圍籬之典, 臣等奉覽未半, 不覺抑鬱憂惋之至。”

⑥ 『승정원일기』 철종 즉위년 8월 21일

同副承旨金建銖等啓曰:“……加棘, 雖異於圍籬, 在彼賊, 實非當律; 圍籬, 稍重於安置, 在諸凶, 失之太輕。 ”

[주석-681]

『숙종실록』 11년 12월 1일(정해)

虜使曰:“三水郡守, 欲勘以流三千里。 僉使雖死, 奏文中當一體勘罪。 死罪之下, 流三千里之上, 有律乎?”

上曰:“有圍籬安置。”

虜使曰:“僉使若生存, 當流三千里圍籬安置, 三水郡守, 則罷職流二千里, 可也。”

[주석-682]

『승정원일기』 인조 14년 4월 5일

義禁府啓曰:“……圍籬, 則降爲遠竄; 遠竄, 則量移中道; 中道, 則放歸田里, 徒年定配、放歸田里, 則全釋放送, 使之均霑曠蕩之恩, 似爲宜當。”

[주석-683]

① 『광해군일기』 4년 7월 17일(기유)

禁府啓曰:“律文內‘兄弟及孫, 爲奴定屬矣。’ 柳恒等, 以三寸姪子, 依律文定配, 而圍籬安置, 則律文不爲見載, 故不敢書啓, 付標乎? 何以爲之? 取稟。”

傳曰:“兄弟、孫爲奴者, 竝絶島圍籬安置, 李承義、柳惺, 亦圍籬安置。”

② 『인조실록』 6년 2월 14일(병오)

禁府啓曰:“定配罪人尙在配所者, 竝是罪重難赦之人, 蒙恩量移、放還者, 則罪輕於尙在配所者, 而如內地定配人, 則本無圍籬之例, 移配遠道後圍籬安置。 且遠竄者, 則移配極邊爲當。 大臣之意亦然, 敢稟。”

答曰:“遠竄罪人, 則圍籬安置, 量移罪人, 則遠竄, 已放之人, 則姑置之。”

[주석-684]

『승정원일기』 영조 4년 10월 13일

又以武科殿試所差備官以命官意啓曰:“地字擧子崔允慶, 柳葉箭三分入格, 而單子中渠父必蕃役名, 以充軍書塡。 所謂充軍, 非役名, 乃律名, 則事係違格。 故欲爲拔去, 招問曲折於允慶, 則以爲‘矣父罪名, 旣是己身充軍, 故依義禁府啓下罪名, 初試單子, 旣以充軍書塡, 今此殿試單子, 如前書塡。’云矣。 原其本情, 不知充軍之爲律名, 而認爲役名, 有此違格。 而初試時, 旣不覺察, 至於入格啓下, 則到今執頉, 雖涉斑駁, 事係違格, 科場體嚴, 拔去之意, 敢啓。”

傳曰:“不過未諳規例之致, 而旣參初試, 不可斑駁, 勿爲拔去。”

[주석-685]

『宋史』 「刑法志」 〈刑法〉

其三刺配之法, 二百餘條。 其間情理輕者, 亦可復古徒流移鄉之法, 俟其再犯, 然後決刺充軍。

[주석-686]

① 『高麗史』 「世家」 恭愍王 8년 6월 5일(병인)

知沔州事郭仲龍, 監洪州倉, 出米二十石, 給官妓、官奴, 削官充軍。

② 『高麗史節要』 「睿宗文孝大王」 1년 7월(미상)

其僧徒犯姦, 永充鄕戶, 經赦不原, 幾乎苛法。 宜令有司檢察, 竝充軍役。

[주석-687]

① 『태조실록』 7년 6월 7일(신해)

以靑海道人崔伯顔·夫介等七戶, 移置果州, 爲貞陵守護軍, 各給田二結, 使之安業。 伯顔、夫介等爲惡不已, 徙沿邊充軍。

② 『세종실록』 1년 12월 2일(임신)

上曰:“在逃者, 不可堅推, 其犯奸僧徒, 雖在赦前, 竝令長髮充軍。”

③ 『세종실록』 4년 7월 6일(신유)

刑曹啓:“甲士金仁義守壽康宮門, 擅入讓寧大君禔, 及其論決, 反懷恚恨, 指禔爲上典。 請依律治罪。” 命收其職牒, 贖杖百, 充軍。 國俗, 奴僕稱其主爲上典, 臣下謂君上, 亦爲上典。

④ 『세종실록』  7년 11월 6일(신축)

命杖宦官兪實九十, 尹吉八十, 竝收職牒, 身充軍役。

⑤ 『예종실록』 1년 7월 9일(경진)

義禁府啓:“豐儲倉守崔侹、直長金運秋、奉事許巖, 不能備盜, 耗失米穀, 請侹、運秋收告身, 巖收告身, 終身不敍。 書吏白得明、裵季孫、金致章, 杖一百外方充軍, 其賊人倉奴、得只等二十五人, 各以所犯輕重, 或黥面或刺臂, 竝沒家産, 極邊充軍。”

⑥ 『연산군일기』 8년 6월 8일(무신)

禁亂書吏、羅將、撿察醫女, 用禁物者不告, 後現, 則勿揀赦前, 幷杖一百, 書吏、羅將, 邊遠充軍。

⑦ 『연산군일기』 8년 9월 24일(계사)

傳曰:“御前喧譁內官池亮、張順孫, 咸鏡道, 朴叢, 全羅道, 陸子伽, 慶尙道極邊充軍。”

[주석-688]

① 『세종실록』 8년 6월 11일(계유)

忠淸道監司啓:“左道都萬戶金孝誠, 不謹候望, 使倭賊入境, 擄掠人物, 不卽追捕, 按律杖一百, 發邊遠充軍。” 命收職牒, 邊遠充軍。

② 『성종실록』 2년 4월 19일(신유)

宗簿寺啓:“前司勇趙璧、修義副尉奇孟同、樂工鐵堅, 交結江陽君瀜, 常出入其家, 致瀜耽酒惑妓成疾罪, 趙璧、奇孟同, 律該杖八十贖、奪告身三等, 鐵堅, 決杖八十。 瀜昵愛妓妾, 踈薄正妻, 沈湎成疾, 狂妄無比, 而累次推問, 抗拒不承。 請上裁。” ……

院相等議啓曰:“趙璧、奇孟同, 決杖一百, 兩界極邊充軍; 鐵堅, 杖一百、極邊官奴定屬。” 從之, 命收瀜職牒。

③ 『성종실록』 12년 4월 7일(신해)

司憲府啓:“都承旨蔡壽、左承旨邊脩、右承旨成俔、右副承旨李拱、同副承旨李世弼, 希望上恩, 以庸劣不識事理人, 迎接都監郞廳入抄罪, 律該杖一百, 告身盡行追奪, 罷職充軍。”

④ 『성종실록』 14년 1월 30일(계해)

兵曹啓:“倭船深入固城地面, 與我國乘船者相戰, 奪衣糧付物而去。 蛇梁權管黃孝從、赤梁權管鄭以義, 不謹防禦, 致有賊變, 又不卽追捕。 請於慶尙道泗川充軍。” 從之。

⑤ 『성종실록』 15년 3월 29일(병진)

成均幼學朴堪上書言:“其父亨根爲訓戎僉節制使, 坐人物被擄, 杖一百, 充軍于南海縣。 祖父母, 年皆八十有二, 疾病纏綿, 欲一見訣別。” 命放亨根。

⑥ 『중종실록』 36년 7월 15일(기해)

慶尙右道水軍節度使李克恭, 禁府, 以決杖一百發邊遠充軍照律, 命杖贖, 馬梁充軍, 徒役三年。

⑦ 『중종실록』 39년 4월 22일(경인)

且頃者多大浦萬戶【柳懿恭】等犯軍機重事, 當以軍令罪之, 自上末減【減充軍, 只杖一百盡奪告身。】, 則法官亦當啓而不爲, 物情未便。

[주석-689]

① 『현종실록』 9년 7월 4일(신축)

鐵原府使李時萬下吏, 充軍定配。 時萬, 以兼營將, 棄官歸, 守禦使金佐明啓聞請罪。

② 『현종실록』 11년 11월 22일(을해)

配統制使金鏡于南海縣。 鏡在統營, 監造進上鳥銃, 上怒其不精, 特命拿鞫, 論以充軍之律。

③ 『현종개수실록』 1년 10월 6일(무자)

武一所試官趙必達、李延年, 以臺啓拿推, 禁府照律, 奪告身, 差備官等, 或充軍或定配。

④ 『현종개수실록』 1년 10월 24일(병오)

前忠淸都事金迬, 以科場用情被逮, 奪告身充軍。

⑤ 『현종개수실록』 2년 3월 22일(신미)

禁府, 擬以越境之律, 上, 以邊倅犯法, 其罪尤重, 特命遠地充軍。

⑥ 『현종개수실록』 4년 11월 2일(병인)

上命用厭避邊守之律, 本邑充軍。

⑦ 『숙종실록』 23년 4월 13일(임술)

琓言:“幼學充水軍者, 旣許赴擧, 則生·進、朝士之充軍者, 勿揀赦前, 反重於幼學之罰, 似爲不均。”

尙運請除去勿揀赦前之律, 上從之。

⑧ 『영조실록』 47년 2월 11일(임오)

承旨尹勉升, 初命黜補渭原郡守, 以慢蹇違命, 卽其地充軍。

[주석-690]

『명종실록』 12년 10월 21일(경자)

司諫金汝孚曰:“臣見兵曹事目, 外方校生考講不通者, 四祖無顯官, 則充定水軍。 此, 實蘇復水軍之策, 而外方校生, 士族居多。 若不通考講者, 皆定水軍, 則子子孫孫, 永爲賤役。 以儒冠之人, 一時充定水軍, 至爲未便。 大抵爲法, 必洽於人情, 然後可以永久行之。 今者兵曹, 以旅外正兵, 破定于步兵闕額。 臣意以爲旅外正兵及閑丁之微賤者, 充定水軍, 考講不通者, 若微賤之人則已矣, 若士族之人, 則勿定水軍, 則物情可安, 而法亦永久行之也。”

上曰:“今欲充補水軍, 故兵曹爲此事目矣。 然名付校籍者, 一朝爲賤役, 似爲未便。 當更商議爲之。”

[주석-691]

① 『중종실록』 29년 1월 28일(을축)

傳于政院曰:“金世澣、蔡無逸, 逬諸絶島, 不可無其名也。 宰相, 則稱付處, 犯軍令, 則充軍, 此, 則不然, 安置, 可也。”

② 『정조실록』 15년 4월 26일(경오)

敎曰:“奚特正二品方伯! 雖輔國居留之任, 事係邊政戎務, 充軍律名, 求之見聞所及, 亦有之。 況兵使乎! 今番處分律名, 自有斟量, 而更思, 武技雖涉於戎政, 猶與年前隋城馬鞍事摠戎使充軍之例有間, 則近日此輩, 雖自陷於罪戾, 朝廷之視之, 宜念重其任之義。 且兵使, 雖不勤勸課, 監司若不選上, 豈有無端再臨帳殿之擧乎! 然則勘律尤宜有差等。 前兵使李得濟, 以中山邑定配所遠竄, 前監司沈頤之, 卽其配所地方, 以遠竄, 更定律名。”

[주석-692]

『大明律』 「名例律」 〈軍官軍人犯罪免徒流〉

凡軍官、軍人犯罪, 律該徒、流者, 各決杖一百, 徒五等, 皆發二千里內衛分充軍; 流三等, 照依地里遠近, 發各衛充軍, 該發邊遠充軍者, 依律發遣, 並免刺字。

[주석-693]

『大明律』 「名例律」 〈徒流遷徙地方〉

徒役, 各照所徒年限,  並以到配所之日爲始, 發鹽場者, 每日煎鹽三斤; 鐵冶者, 每日炒鐵三斤, 另項結褁。 ……流三等, 照依地里遠近, 定發各處荒蕪及瀕海州縣, 安置。 ……邊遠充軍。

[주석-694]

① 『세종실록』 13년 5월 16일(기묘)

以流罪充軍外, 各處充軍人, 依徒罪原免例, 亦皆放之。

② 『세종실록』 25년 6월 5일(무자)

傳旨刑曹、義禁府:“五月十四日以前定徒役者, 竝皆放赦, 而以徒罪充軍者, 則不在原例, 其幷赦之。”

③ 『세종실록』 25년 7월 16일(기사)

傳旨刑曹:“自今放赦徒、流以下之罪, 則以徒流以下罪充軍者, 竝皆放赦, 其以徒流以下罪安置及付處者, 亦皆開具罪名, 隨卽啓達。”

④ 『명종실록』 9년 8월 6일(갑술)

流配李思曾于平安道麟山鎭, 充軍。【失誤軍機見上。】

⑤ 『명종실록』 9년 8월 24일(임진)

流配徐慶千于滿浦、南致勗于碧團, 竝充軍。

[주석-695]

『세종실록』 12년 4월 3일(계유)

刑曹據慶尙道監司關啓:“……今以軍官、軍人犯徒充軍者, 役限雖滿, 然律無免役放還之例, 故徒役之限, 無異於流, 殊失徒、流之分。 請自今軍官、軍人犯徒罪者, 依他平民例, 役限已滿, 則放還本衛。”

命與政府諸曹同議, 僉曰:“可。” 從之。

[주석-696]

『세조실록』 5년 6월 6일(병진)

刑曹啓:“他人牛馬買殺者、自己牛馬宰殺者、知情放賣者, 一依『元典』及受敎, 杖一百身充水軍。 而盜殺牛馬者, 則依天順二年三月日傳旨, 杖一百、刺字、徒三年。 蓋徒年有限, 而充軍者, 終身不返, 若是則盜殺之律, 反輕於買殺、宰殺。 請自今盜殺者, 亦杖一百、刺字、身充水軍。” 從之。

[주석-697]

『성종실록』 5년 8월 10일(임진)

刑曹正郞李誼等五人輪對。 誼啓曰:“『大明律』‘凡軍官、軍人犯罪, 律該徒、流者, 徒五等, 皆發二千里內衛, 分充軍, 流三等, 照依地理遠近, 發各衛充軍。’ 今我國家, 亦用此律。 大抵流者, 流之遠方, 終身不返, 徒者, 隨罪輕重, 限年而放, 凡人犯徒, 則依律放遣, 獨於軍人, 則雖一年之徒, 充軍後, 無放還之期。 雖有地理遠近之不同, 其實與犯流充軍者無異, 是徒年之法, 重於軍人, 輕於凡民矣。 且充軍者, 不分番休息, 又無保人扶護, 不堪辛苦, 望絶還鄕, 從而逃逸, 則論以徙民逃亡, 妻子屬殘驛奴婢, 捕獲則斬, 自首則還配所。 臣恐傷和召災, 由此而起。 臣願軍官犯徒充軍者, 亦限滿卽放。 不特此也, 如付處、充軍、徙邊者, 罪不過徒年, 而非特命放還, 則雖經赦宥, 不得回鄕, 死於配所者, 比比有之, 願考其本犯之罪, 罪止于徒者, 亦準年限放還。 ……” 命議于院相。

鄭昌孫、曺錫文、金礩、尹子雲議:“令該司商議施行。” 從之。

[주석-698]

『經國大典』 「刑典」 〈推斷〉

軍人犯徒充軍者, 徒年限滿後放。

[주석-699]

① 『선조실록』 26년 8월 27일(무신)

此逃軍等, 限年充軍於嶺南防禦之地以懲其罪, 似當。

② 『광해군일기』 10년 7월 27일(계축)

其現捉者, 當身與代射者, 竝邊遠己身充軍, 勿揀赦前。

③ 『현종실록』 1년 6월 3일(병술)

咸鏡監司捕得徒配越獄罪人趙永祿, 施刑五次, 以不限年充軍馳啓。 及刑曹覆奏, 上, 以在配亡命之人, 不可輕其罪, 令拿致京獄, 照律處斷。 ……

重普啓:“以考之法典, 則在配逃亡者, 每於本罪上加一等, 只有杖一百還發配所之文。 今此罪人趙永祿, 初以徒三年定配, 則與減死者之逃亡有間, 不可遽以一罪論之, 五次嚴刑, 足懲其罪。 不限年充軍, 正合本罪上加一等之法, 故敢以依狀啓施行之意, 覆啓矣。 法有科條, 不可有所低昻, 區區所懷, 敢此來啓。”

上曰:“然則以杖一百不限年邊遠己身充軍, 處斷。”

④ 『영조실록』 35년 윤6월 16일(갑오)

鍾城府勿限年充軍。

⑤ 『영조실록』 47년 8월 3일(신미)

更加刑訉訊, 黑山島限己身充軍。

⑥ 『승정원일기』 효종 4년 2월 18일

兵曹‘前所斤僉使趙鉉, 溫陽, 前安興僉使朴弘錦, 公山, 前洪州牧使洪瑱, 禮山, 限己身充軍。’

⑦ 『승정원일기』 효종 4년 2월 27일

兵曹啓曰:“昨日諸承旨引見時, 以右承旨洪命夏所啓, 洪瑱用次律事, 命下矣。 限年充軍, 卽三年編配也, 如用次律, 則當爲盡<脫→奪>告身, 以右律施行, 何如?”

⑧ 『승정원일기』 영조 47년 2월 1일

皆削名內府, 令法曹二宦, 南海、珍島等郡, 勿限年充軍。

[주석-700]

① 『續大典』 「禮典」 〈諸科〉

科場應赴人無照訖、號牌者, 停擧。【謁聖、春塘臺入場時, 令四館考見號牌點入。 ○ 照訖代講人, 限己身充定水軍。】

② 『續大典』 「兵典」 〈番上〉

當番代立者, 當身、代身, 竝限一年邊遠充軍。【本曹吏, 若自受其債使人代立者, 不分名數多少, 杖一百徒三年, 當身, 濟州徒三年充軍。】

③ 『續大典』 「兵典」 〈留防〉

入防軍士闕防、代身者, 論罪連防。【一年內三十日闕防、四十日代身者, 充軍一年; 六十日闕防、七十日代身者, 充軍二年; 九十日闕防、百日代身者, 充軍三年。】

[주석-701]

① 『세종실록』 1년 4월 2일(병자)

宣旨:“曾犯罪配各官宦者, 守令等或意復敍用, 定于歇役, 且厚待之。 其水原官屬嚴永守、海州充軍金海、錦山充軍陸英生等, 若定歇役厚待事覺, 則當以宣旨不從論。”

② 『세종실록』 10년 5월 29일(경진)

義禁府啓:“鄭得芝爲首, 杖一百徒三年, 鄭得萱、鄭得蓀、金得知爲從, 杖九十徒二年半, 竝發二千里內衛分充軍。” 命各減二等, 杖得芝八十, 充扶安鎭軍; 得蓀七十, 沃溝鎭; 得智七十, 忠淸道水營, 竝充軍。

③ 『세종실록』 20년 8월 18일(경오)

刑曹啓:“利城人朱尙之訟田, 恃父功臣, 陵辱本<管→官>守令。 乞於四鎭充軍, 以懲後來。” 從之。

④ 『단종실록』 즉위년 윤9월 2일(신유)

議政府據刑曹呈啓:“車孝輖曾犯罪決杖, 發平安道昌城府充軍, 孝輖賂押歸人而逃, 請窮搜, 如有容隱者, 依律論罪。”

⑤ 『세조실록』 4년 1월 17일(병자)

命放全羅道康津縣充軍趙智威。

⑥ 『세조실록』 5년 6월 18일(무진)

傳旨刑曹曰:“充軍人京畿右道井浦鄭今、黃海道康翎韓孝生等放遣。”

⑦ 『성종실록』 12년 1월 12일(정해)

傳旨兵曹, 放安仁浦充軍金準·尹衡、盈德充軍金準衣、安城充軍康致淳、富平充軍李枝生、龜城充軍李崇幹。

⑧ 『명종실록』 7년 6월 1일(임자)

上特命減死, 絶島充軍。

[주석-702]

① 『연산군일기』 10년 윤4월 28일(무자)

傳曰:“李克均, 跋扈之人也。 交結投剌, 必有其情。 柳子光、任士洪, 則收職牒, 京畿充軍。 趙順道、李珣、李堉、韓哲長、鄭殷富、金鐵壽、金世鈞, 則收職牒, 分配, 其餘, 杖四十贖, 其中武士充軍極邊, 族親充軍中道。”

② 『중종실록』 17년 10월 6일(무인)

義禁府啓目:“前慶尙左道水使金瑚、虞候金順宗, 常時不謹防禦, 致令賊倭, 於九月十五日, 竊發于東萊, 殺傷人物罪, 請杖一百收職牒發邊遠充軍。”

傳曰:“杖贖, 盡奪告身, 近道充軍, 可也。”

[주석-703]

『세종실록』 12년 6월 5일(갑술)

刑曹據律學呈啓:“今, 以杖一百發邊遠充軍罪名, 考之律文, ……以邊遠充軍, 錄於徒、流之上。 ……以上項律文觀之, 發邊遠充軍, 與流罪一也。 但流三千里, 則里數有限, 邊遠充軍, 則不限里數, 發送邊遠之地。 是, 則邊遠之地, 固在流三千里之外。 然本國地境, 皆不滿三千里。 請邊遠充軍與流三千里, 一體施行。 律文又無邊遠充軍贖罪之法, 其贖邊遠充軍者, 亦依贖流三千里例施行。” 從之。

[주석-704]

『성종실록』 2년 6월 19일(경신)

刑曹啓:“『大典』〈推斷〉條云‘鄕吏、驛吏、公·私賤犯徒流者, 依律天文生例論。’ 故犯徒、流者, 則依律收贖, 而至於充軍收贖, 則不載律文。 今按辛巳年頒降『大典』, ‘充軍收贖, 準徒三年; 邊遠充軍, 準流三千里。’ 今後罪犯充軍應贖者, 請依右例施行。” 從之。

[주석-705]

『經國大典』 「刑典」 〈罪犯準計〉

犯充軍者, 準杖一百徒三年; 邊遠充軍者、爲奴者、全家徙邊者、屬殘驛吏者, 竝準杖一百流三千里。

[주석-706]

① 『續大典』 「兵典」 〈武科〉

咸鏡道科犯律應定水軍者, 其道內極邊充軍。

② 『續大典』 「兵典」 〈番上〉

當番代立者, 當身、代身, 竝限一年邊遠充軍。【本曹吏, 若自受其債使人代立者, 不分名數多少, 杖一百徒三年, 當身, 濟州徒三年充軍。】

③ 『續大典』 「兵典」 〈留防〉

武科出身, 皆令赴防西北邊邑。【年過六十者, 勿論, 親年八十者, 特除。 ○ 限內不卽發, 卽其地充軍。】

④ 『續大典』 「刑典」 〈禁制〉

❶ 犯越人容接敎誘者, 與犯人同罪, 知而不告者, 良賤, 邊地殘邑爲奴, 出身以上, 邊堡充軍, 陳告者, 與潛商陳告同賞。

❷ 犯越地界守令、邊將, 徒三年定配, 座首、兵房軍官, 島配, 守令、邊將自爲捕納者, 將功折罪, 若掩置徵贖於犯越人, 則計贓論, 守令、邊將不能摘發而現捉於節度使, 則守令、邊將, 邊遠充軍。

[주석-707]

① 『大典通編』 「戶典」 〈倉庫〉

凡稅穀入倉後, 遺在將盡新捧未到前, 發遣本曹郞官, 擲奸反庫, 而若有欠縮, 則當該倉官, 沿邊充; 下吏, 沿海邑限己身水軍充定。

② 『大典通編』 「兵典」 〈武科〉

科場用奸者, 邊遠充軍; 用情差備官, 嚴刑三次後, 限己身絶島水軍充定; 監的所尺量書吏, 嚴刑三次, 絶島限已身爲奴。

③ 『大典通編』 「兵典」 〈用刑〉

武藝別監逃亡者, 習陣日, 沙場回示後, 決棍五十度絶島充軍, 厭避者, 嚴刑海島充軍。

[주석-708]

① 『성종실록』 24년 7월 6일(무술)

且水軍寄命水上, 防禦最勞, 故人皆謀避, 潛屬他役者頗多。

② 『광해군일기』 8년 5월 6일(을해)

水軍之役, 最苦於諸色之軍, 世傳其任, 不得那移者, 其意有在。

[주석-709]

① 『續大典』 「禮典」 〈諸科〉

❶ 科場應赴人無照訖、號牌者, 停擧。【謁聖、春塘臺入場時, 令四館考見號牌點入。 ○ 照訖代講人, 限己身充定水軍。】

❷ 擧子錄名可疑現發者, 京在所當部官員、四館, 竝罷黜; 犯者, 充定水軍。

❸ 中外大小科場借述·代述者、帶率隨從者、不錄名闌入者、符同易書者、首倡作亂罷場者, 朝官、生進, 則邊遠充軍, 勿揀赦前; 幼學以下, 則限己身降定水軍, 冒入代寫者, 良人, 則水軍充定; 公、私賤, 則絶島爲奴。

② 『續大典』 「兵典」 〈武科〉

❶ 擧子保擧主, 皆以有職人懸錄【違者, 拔去。】, 諸賤人, 不許冒赴【羅將、漕卒、日守、公·私賤冒赴, 竝水軍充定, 勿揀赦前。 ……】, 內侍赴擧者, 以冒入科場論【試官推考。】。

❷ 科場用奸者, 從輕重論罪【濫入者, 水軍充定; 保擧主, 以科場用情律論。

❸ 咸鏡道科犯律應定水軍者, 其道內極邊充軍。】, 重者, 擧子永勿赴擧, 差備官永勿除職。

③ 『大典通編』 「兵典」 〈武科〉

科場用奸者, 邊遠充軍; 用情差備官, 嚴刑三次後, 限己身絶島水軍充定; 監的所尺量書吏, 嚴刑三次, 絶島限已身爲奴。

[주석-710]

① 『大典通編』 「禮典」 〈諸科〉

朝官、生進邊遠充軍者, 許入赦典, 而情理絶痛者, 該曹覆奏時, 或置仍秩; 幼學以下水軍充定者, 初試入格, 則免役。

② 『영조실록』 1년 11월 23일(정사)

命監試會試攔入儒生, 邊遠充軍, 勿揀赦前。 時有攔入儒生, 刑曹囚禁取服, 而初試攔入者, 律有水軍充定之文, 而會試攔入, 無定律。 刑曹判書洪致中稟奏, 故有是命。

③ 『정조실록』 4년 6월 5일(임자)

禮曹判書金熤啓言:“科場犯罪人, 水軍充定後, 初試入格, 則許令免役。 取考臣曹謄錄, 則肅廟朝丁丑, 故相臣申琓, 以禮判賓對入侍時, 以‘科場犯禁者, 幼學, 則永永停擧, 水軍充定。 生進、朝士, 則邊遠充軍, 勿揀赦典, 曾有定式。 今, 若以幼學之水軍充定者, 許令赴擧參榜免役, 則朝士、生進之勿揀赦典, 似爲不均。’之意, 仰稟, 則以‘勿揀赦典一款, 除之。’爲敎。 以此論之, 水軍充定者之參榜免役, 雖有流來定式, 而第無法典之見載, 不可不一番稟定。”

上曰:“昔有五衛法時, 皆有軍籍之名, 近則無之。 勿論幼學、朝士, 其充軍, 則似同矣。”

左議政徐命善曰:“罪關科場, 一也, 而當初定式時, 生進、朝士, 則以邊遠充軍, 勿揀赦典, 磨鍊。 幼學,則以降定水軍, 永勿赴擧磨鍊者, 立制之意煞有區別。 『續大典』, 以此載錄, 而中間變通時, 生進、朝士, 則只許入赦典而不許赴擧者, 蓋以邊遠充軍, 同於竄配, 無可論於赴擧也。 幼學, 則只許赴擧而不許入赦典者, 亦以降定水軍異於竄配, 不當入於赦典也。 近來法意浸訛, 生進、朝士, 或充水軍, 幼學水軍, 亦入赦典。 此, 是法官不善擧行之致, 而殊非當初區別定式之本意也。 今欲釐正, 則只令申明舊典, 生進、朝士, 充軍於邊遠, 而許入赦典, 該曹覆啓時, 隨其罪之輕重, 而或仍或放。 幼學, 降定於水軍, 而許令赴擧, 使之入格於初試, 免役自新, 而凡於赦典, 勿爲擧論, 則庶可以矯今之弊, 遵古之法。”

上曰:“依大臣言。”

兵曹判書金華鎭曰:“文試, 旣以此定式, 則武試, 宜無異同。”

上曰:“然。”

戶曹判書蔡濟恭曰:“近來以科場事充軍者, 間多有情理絶痛, 而以其爲生進、朝士之故, 許入赦典, 則假令今月充軍, 來月遇赦, 亦可以入之乎? 苟如是, 實非懲惡之意。 臣意, 則充軍三年之內, 雖遇赦, 勿爲擧論, 必待滿三年, 然後或有赦令, 則始許入於放未放啓聞, 似宜矣。” 上問大臣。

命善曰:“徒年, 雖有年限, 遇赦, 則皆入於放未放啓聞, 況充軍之本無年限乎! 如有情理絶痛, 或到配所未久, 不可遽放者, 則入於啓聞, 自該曹覆奏時, 置之仍秩, 可也。 恐未必創此無於法之法矣。”

[주석-711]

『大典通編』 「戶典」 〈倉庫〉

凡稅穀入倉後, 遺在將盡新捧未到前, 發遣本曹郞官, 擲奸反庫, 而若有欠縮, 則當該倉官, 沿邊充; 下吏, 沿海邑限己身水軍充定。

[주석-712]

① 『高麗史』 「世家」 忠肅王(後) 4년 윤12월(미상)

王怒, 杖精流于島, 籍其家, 復屬延慶宮爲奴, 人多快之。

② 『高麗史』 「志」 〈刑法〉恤刑

乙亥年, 犯惡逆流配者, 宜各量移敍用, 緣坐沒爲奴隷者, 免之。

③ 『高麗史節要』 「毅宗莊孝大王」 12년 3월(미상)

赦二罪以下, 又赦西京叛逆充爲奴婢者。

[주석-713]

『태종실록』 18년 7월 16일(갑자)

廷顯等議啓:“杖文仲一百, 籍其家, 身及妻子爲奴, 屬晋陽官奴; 杖權約一百, 籍其家, 屬光州官奴; 杖李筌一百, 付處于固城; 杖廣元六十。” 從之。

[주석-714]

『세조실록』 2년 8월 12일(기유)

義禁府啓:“白丁金生、石乙石等, 會聚高達寺飮酒, 官軍追捕, 發射拒之, 罪應斬, 妻子爲奴, 財産沒官。” 命妻子勿坐, 餘竝如啓。

[주석-715]

『중종실록』 19년 12월 25일(을묘)

傳曰:“京城近處盜賊恣行, 此, 必貧寒所致。 若被王化, 而輕徭薄賦, 則盜賊自不興也。 然法者, 輔治之具, 不可不嚴。 成宗朝竊盜初犯, 則斷筋黥面。 壬申年間, 此法亦行之, 其後不擧行矣。 今, 亦依成宗朝故事, 初犯, 則斷筋黥面, 再犯, 則絶島爲奴, 三犯, 則處死。 限盜賊寢息間, 用此法, 何如? 其議于政府以啓。”

[주석-716]

『經國大典』 「刑典」 〈贓盜〉

强盜不死者, 依律論罪後, 剌强盜二字, 再犯處絞【强盜妻子, 永屬所在官奴婢, 窩主律不至死者, 論罪後, 剌强窩二字, 全家徙極邊, 三犯處絞。 犯盜徒、流者, 平安、永安道, 各其道極邊, 其餘道, 絶島各邑, 永屬爲奴。】。 凡剌字者, 封署剌處, 仍囚過三日乃放。【軍人犯盜者, 亦剌字。】

[주석-717]

① 『세종실록』 31년 6월 3일(신해)

臣等反覆思之, 仁等之罪, 律該處斬, 特降爲奴, 得保首領, 其末減之恩至矣。

② 『연산군일기』 3년 3월 15일(정사)

草溪郡守柳仁洪妾無赤奸仁洪奴大山, 爲嫡女子所摘, 恐事洩, 與婢莫莊共剌殺之。 事發, 杖死獄中。 時, 竝赦關係綱常, 故大山免死, 爲奴極邊殘邑。

[주석-718]

『大明律』 「刑律」 〈賊盜〉 謀反大逆

凡謀反及大逆, 但共謀者, 不分首從, 皆陵遲處死。 父子年十六以上皆絞, 十五以下及母女、妻妾、祖孫、兄弟、姊妹若子之妻妾, 給付功臣之家爲奴, 財産並入官。 男夫年八十及篤疾, 婦人年六十及廢疾, 並免緣坐之罪。 伯·叔父、兄弟之子, 不限籍之同異, 皆流三千里安置。 緣坐之人非同居者, 財産不在入官之限。 若女許嫁已定, 歸其夫, 子孫過房與人及聘妻未成者, 俱不追坐。

[주석-719]

① 『단종실록』 1년 11월 27일(기묘)

今, 夫李澄玉之罪, 亂賊之魁首, 而母兄澄石, 法當爲奴, 今, 不唯不奴而不黜于外, 不唯不黜而榮祿如舊。 其弟梟首, 而兄乃肆然在職, 其可乎哉!

② 『성종실록』 9년 7월 29일(무자)

刑曹啓:“頃承傳旨‘本國良賤之法, 與中國不同, 凡定罪, 難以一槪據律施行。 賤人爲亂臣者, 叔姪遠徙, 而親子爲奴安居本土, 輕重失宜。 自今年未滿者, 待年滿遠徙殘邑定屬之法, 磨勘以啓。’ 謹按『大明律』〈謀叛大逆〉條‘凡謀叛、大逆, 但共謀者, 不分首從, 皆陵遲處死, 父子年十六以上皆絞, 十五以下及母女、妻妾、祖孫、兄弟、姊妹若子之妻妾, 給付功臣之家爲奴, 伯叔父、兄弟子不限籍之同異, 皆流三千里安置。’目, 中國本無良賤之別, 亂臣母女、妻妾、祖孫、兄弟、姊妹、子之妻妾等屬爲奴婢, 伯叔父、兄弟之子皆流三千里安置。 我國良賤區別, 至爲分明, 亂臣緣坐, 不分良賤, 竝從律文施行, 賤人親子緣坐者, 本是賤人, 雖爲奴, 更無加罪之意。 請自今亂臣緣坐內, 賤人年未滿爲奴者, 除給付功臣家, 待年滿永屬極邊殘邑官奴婢。” 從之。

③ 『성종실록』 21년 2월 3일(을유)

克均又書啓:“刑曹犯盜減死受敎曰‘今者文昭殿守僕奴石屎減死。’ 刑曹以‘全家徙邊, 永屬爲奴。’入啓。 臣意, 雖謀反、大逆, 猶妻子爲奴而已, 無全家永屬之法, 臣恐此法失入也。”

④ 『성종실록』 21년 2월 14일(병신)

知事李崇元啓曰:“故事犯盜減死人, 全家徙邊, 永屬爲奴, 今受敎, 只己身永屬, 於法似輕。 雖雜犯流罪人, 猶全家徙邊, 況犯盜者, 罪惡至重, 雖未全家定屬, 其妻子幷定屬何如?”

上曰:“可。”;

⑤ 『성종실록』 21년 2월 20일(임인)

傳于刑曹曰:“前者, 命‘勿用犯盜減死人, 全家永屬爲奴。’ 受敎。 然雜犯徒流人等, 亦全家徙邊。 以此觀之, 則輕重失宜。 犯盜減死人, 除全家, 其妻子永屬爲奴婢。”

[주석-720]

『세종실록』 8년 4월 28일(신묘)

李蕆陳言:“各司元屬奴婢, 給奉足, 輪次立番, 犯罪緣坐, 沒爲奴婢者, 無奉足, 長番立役, 艱苦莫甚。 依元屬奴婢例, 相遞立役。”

[주석-721]

① 『성종실록』 1년 7월 6일(임오)

義禁府啓:“……金廷光、朴喜孫、朴緯等從重, 皆斬待時。” 命‘廷光, 減一等, 決杖一百, 邊遠爲奴, 錄贓案, 永不敍用; 朴緯, 功臣之子, 收職牒付處, 永不敍用; 喜孫, 功臣之孫, 收職牒付處; 納麤布及割標者, 幷決杖一百, 兩界殘亡驛奴定屬。’

② 『연산군일기』 3년 8월 3일(임신)

義禁府啓:“偸弓房鹿皮人等, 罪當斬待時。”

傳曰:“內官金自禮、書房色金牛未致, 遠道永屬爲奴, 金守同, 近道永屬爲奴, 玉山, 決杖一百。”

③ 『연산군일기』 5년 9월 23일(경진)

先時, 內官趙孝安等除剌, 決杖一百, 絶島爲奴。

④ 『연산군일기』 10년 5월 1일(경인)

傳曰:“金悌臣, 剖棺斬屍, 子, 決杖八十, 充軍遠方。 李自健子, 充軍, 柳濱已上, 各決杖一百, 遠方付處, 子, 充軍。 郭宗元, 凌遲, 子, 杖一百, 極邊爲奴。 申澄子, 決杖八十, 遠方爲奴。 朴漢柱, 凌遲, 子, 決杖一百, 極邊爲奴。 李允蕃子, 決杖八十, 遠方爲奴。 郭宗蕃子, 杖六十, 充軍遠方。”

⑤ 『연산군일기』 10년 5월 13일(임인)

傳曰:“朴漢柱子等年滿者決罪, 殘邑爲奴, 年未滿者, 亦定殘邑爲奴, 竢其年長決罪。”

⑥ 『연산군일기』 12년 5월 8일(정해)

傳曰:“內官廉賢直、玉崐、朴荊岑, 擅搜覽進上之物, 決杖一百, 海外爲奴。”

[주석-722]

① 『續大典』 「戶典」 〈倉庫〉

典守穀物虧欠者, 準監守自盜律論。【無面[虧欠, 俗稱無面。]米七十石以上者, 該官, 削職永勿敍用; 庫子, 絶島爲奴; 該吏, 杖一百流三千里。】

② 『續大典』 「戶典」 〈漕轉〉

其未拯之數, 該船監色、沙格等, 嚴刑徵捧【嚴刑十次, 過三年後, 移送原籍官, 穀物, 刻期徵捧, 雖瘦死獄中, 無可捧之勢者, 竝限己身絶島爲奴。 ……】, 故敗者, 監色、船主、沙工, 竝梟示【格軍, 限己身絶島爲奴, 米、太, 一一徵捧。】

③ 『續大典』 「禮典」 〈諸科〉

中外大小科場借述·代述者、帶率隨從者、不錄名闌入者、符同易書者、首倡作亂罷場者, 朝官、生進, 則邊遠充軍, 勿揀赦前; 幼學以下, 則限己身降定水軍, 冒入代寫者, 良人, 則水軍充定; 公、私賤, 則絶島爲奴。

④ 『續大典』 「兵典」 〈武科〉

賊科者, 絶島爲奴。

⑤ 『續大典』 兵典」 〈廐牧〉

國馬監守自盜者, 依律論。【初犯, 杖一百絶島定配, 再犯, 絶島爲奴, 三犯, 斬。】

⑥ 『續大典』 「刑典」 〈僞造〉

❶ 僞造印信刻造者、模畵篆文者, 竝以一律論。【戶長印僞造者, 絶島爲奴, 勿揀赦前。】

❷ 僞造號牌者, 以印信僞造律論。

⑦ 『續大典』 「刑典」 〈贓盜〉

❶ 御廚物偸竊者, 以盜大祀神御物律論。【內醫院銀器偸竊者, 同律。 ○ 御廚器皿, 因賜送偸竊者, 與在殿內者有異, 絶島永屬爲奴。】

❷ 竊盜初犯成羣作賊三人以上贓滿一貫以上者、二人贓滿二貫以上者及再犯者, 勿論贓多少, 竝勿分首從, 杖一百絶島殘邑爲奴。

❸ 乘夜聚黨殺越人命者, 勿論得財與否, 不待時斬, 妻子爲奴。【聚黨遮截於道路劫奪人財者, 亦以明火律論。 ○ 雖明火作賊, 同黨旣少, 物件不多, 又無殺越人命者, 依竊盜例絶島爲奴。 ○ 賊人妻子, 以私奴婢入於本主戶內者, 勿爲定屬, 出嫁女, 依逆賊出嫁女例, 亦勿論。】

❹ 强盜窩主律不至死者, 杖一百絶島爲奴。【賊人十四歲以下, 絶島永屬爲奴。】

⑧ 『續大典』 「刑典」 〈禁制〉

犯越人容接敎誘者, 與犯人同罪, 知而不告者, 良賤, 邊地殘邑爲奴, 出身以上, 邊堡充軍, 陳告者, 與潛商陳告同賞。

⑨ 『續大典』 「刑典」 〈姦犯〉

常賤女子劫奪成姦者, 絞, 爲從, 限己身極邊爲奴, 未成者, 杖一百流三千里。

⑩ 『大典通編』 「戶典」 〈漕轉〉

船漢偸食國穀、故敗者, 船主, 貸一律限己身黑山島爲奴。

⑪ 『大典通編』 「兵典」 〈武科〉

科場用奸者, 邊遠充軍; 用情差備官, 嚴刑三次後, 限己身絶島水軍充定; 監的所尺量書吏, 嚴刑三次, 絶島限已身爲奴。

[주석-723]

① 『續大典』 「戶典」 〈徵債〉

公債六百兩以上未償者, 良人、公·私賤, 雖納物堂上嘉善者, 幷其妻子沒爲奴婢於該官, 而蕩滌其債物, 雜職堂上嘉善, 則當身定配, 妻子沒爲奴婢, 而當身或子孫中準數追納, 則許令各還本役。

② 『續大典』 「刑典」 〈推斷〉

❶ 綱常罪人【弑父·母·夫、奴弑主、官奴弑官長者。】, 結案正法後, 妻子女爲奴, 破家瀦澤, 降其邑號, 罷其守令。

❷ 軍服騎馬作變官門者, 不待時斬, 妻子爲奴。

③ 『續大典』 「刑典」 〈贓盜〉

❶ 乘夜聚黨殺越人命者, 勿論得財與否, 不待時斬, 妻子爲奴。【聚黨遮截於道路劫奪人財者, 亦以明火律論。

❷ 雖明火作賊, 同黨旣少, 物件不多, 又無殺越人命者, 依竊盜例絶島爲奴。

❸ 賊人妻子, 以私奴婢入於本主戶內者, 勿爲定屬, 出嫁女, 依逆賊出嫁女例, 亦勿論。】

❹ 强盜窩主律不至死者, 杖一百絶島爲奴。【賊人十四歲以下, 絶島永屬爲奴。】

[주석-724]

① 『경종실록』 2년 8월 28일(신사)

禁府啓請健命孥籍事, 收議大臣。

領、右相議曰:“旣以逆律正刑, 則收孥籍産, 自是次第應行之事, 而非臆見所能擅斷。 伏惟上裁。”

判付:“依議施行。”

② 『정조실록』 16년 윤4월 17일(을유)

兩司【大司憲李洪載、大司諫尹行元、執義李普天、持平洪克浩·柳誨、獻納柳匡天、正言鄭來百。】改柳星漢事前啓措語曰:“……噫! 彼星漢之凶疏, 聞之者無不心寒而膽掉, 見之者皆欲手磔而口臠, 而渠乃身居臺職, 忽稱癲狂之病, 巧作掩護之計, 綢繆之跡、參涉之狀, 明若觀火。 窮覈情節永拔根柢, 卽是王章之所不可已者, 而才得承款徑先致斃, 國家失刑, 當復如何! 到今追施之道, 惟在於收孥籍産之典, 請承款後物故罪人九宗亟施孥籍之典。”

[주석-725]

① 『경종실록』 2년 4월 17일(신미)

又啓曰:“麟重承款之後, 只施知情之律, 不用孥戮之典, 臣竊訝惑。 夫知情云者, 不參其謀, 但知其情之謂也。 麟重, 則逆謀狼藉, 掌書行藥, 情節相貫, 而今乃强置於知情之科, 失刑莫大。 不能爭執之諸臺, 旣皆引避見遞, 則公議之嚴, 蓋可見矣。 收孥籍産, 斷不可已。 請謀逆罪人麟重, 一依天紀、龍澤等例快賜勘律以正玉法。”上從之。

② 『영조실록』 1년 11월 23일(정사)

憲府【掌令成震齡。】申前啓, 不允。

至逆鏡子孥籍事, 領敦寧魚有龜曰:“逆鏡懷不臣殿下之心, 已爲大逆不道, 而在先王朝, 以言語有恐動脅迫之事, 有侮弄之事, 此爲先王逆臣。 且敢假王言, 爲詆毁肅廟之計, 此豈人臣所爲乎! 爲三朝逆臣而不誅其子, 豈有是理乎!” 上下詢于諸臣。

諸臣皆對曰:“逆鏡罪惡貫盈, 宜從孥戮之請。” 上遂依啓。

③ 『정조실록』 7년 1월 18일(경술)

三司【大司憲鄭好仁、執義李濟萬、掌令安鼎大·申致權、持平金孝眞·徐配修、正言申大尹、校理姜·趙興鎭、副修撰李鼎運。】啓曰:“……孥戮籍産之律, 不施於此賊, 其可曰國有三尺乎! 請物故罪人德相, 亟施孥籍之典。” 不允。

④ 『순조실록』 4년 6월 9일(병인)

府【執義洪受浩。】啓:“……跽斬之刑, 雖未得快擧, 孥戮之律, 決不容少緩。 請物故罪人裕, 亟施孥籍之典。” 不允。

[주석-726]

① 『典律通補』 「刑典」 〈逆獄〉

❶ 謀反及大逆, 不分首從, 凌遲處死, 財産入官, 破家瀦澤, 降邑號, 罷守令。

❷ 謀反及大逆, 父子年十六以上, 絞; 十五以下及母、女、妻、妾、祖、孫、兄、弟、姊、妹、子之妻·妾爲奴; 伯·叔父、兄·弟之子, 流三安置。

[주석-727]

① 『승정원일기』 10년 12월 9일

❶ 洪義榮, 以義禁府言啓曰:“大逆不道罪人善復, 旣已承服正刑, 其父、母、妻、妾、子、女、祖、孫、兄、弟、娣、妹、子之妻妾、伯叔父、兄弟之子年歲·姓名·存沒·居住, 令漢城府考出帳籍, 亦爲分付五部及各該道, 應坐諸人, 一一査出, 成冊牒報後, 依律擧行, 而籍沒家產、破家瀦澤、降邑號、罷守令等事, 分付各該司奉承傳擧行, 何如?”

傳曰:“允。”

❷ 洪義榮, 以義禁府言啓曰:“梟示罪人明謙, 劇逆情節, 旣已承服梟示, 其父、母、妻、妾、子、女、祖、孫、兄、弟、娣、妹、子之妻妾、伯叔父、兄弟之子年歲·姓名·存沒·居住, 令漢城府考出帳籍, 亦爲分付五部及各該道, 應坐諸人, 一一査出, 成冊牒報後, 依律擧行, 而籍沒家産、破家瀦澤、降邑號、罷守令等事, 令各該司奉承傳擧行, 何如?”

傳曰:“梟示, 亦有孥籍之例乎? 更考前例草記, 可也。”

② 『승정원일기』 정조 10년 12월 10일

❶ 李集斗, 以義禁府言啓曰:“卽接南部成冊, 則大逆不道罪人善復應坐諸人, 査出以來矣。 妾成梅, 全羅道濟州牧爲婢; 妾順伊, 羅州牧智島爲婢; 妾阿只連伊, 靈光郡荏子島爲婢; 妾小淑, 興陽縣呂島爲婢; 子婦一任, 慶尙道巨濟府爲婢; 子之妾昆玉, 咸鏡道茂山府爲婢; 庶子好石年十、庶子重石年五, 俱以年未滿免絞, 好石, 靈嚴郡楸子島爲奴; 重石, 康津縣古今島爲奴; 孫錫和, 羅州牧黑山島爲奴; 庶孫道也知, 珍島郡金甲島爲奴; 庶弟善德, 濟州牧大靜縣爲奴; 庶姪信謙, 南海縣安置; 庶姪寬謙, 會寧府安置, 竝令刑曹押送于各其配所, 子以謙, 所當緣坐處絞, 而渠之逆節, 今方究覈, 待究竟擧行, 庶母貞伊年六十二, 依律文免坐, 何如?”

傳曰:“允。 次次發配, 其中男丁, 出給畿營, 別定將校起送, 仍令沿路諸道監司境內替授, 定營校押付, 善德不可輕配, 姑令仍囚拘留營門, 可也。”

❷ 朴天衡, 以義禁府言啓曰:“梟示罪人明謙孥籍草記批旨內‘梟示, 亦有孥籍之法乎? 更考前例草記。’事, 命下矣。 梟示罪人之孥籍者, 戊申諸賊之例姑無論, 如乙亥之纘新、丙子之興孝, 非止一二, 而前後受敎, 無‘梟示罪人, 勿爲孥籍。’之敎。 雖以近例言之, 逆賊炯采梟示後, 收議大臣, 亦以孥籍之意入草記, 尙未批下矣。 今此明賊, 卽亘古所無之凶逆, 前後情節, 一一遲晩於鞫廳, 而雖以罪關兵事, 出付軍門, 施以梟示。 梟示與正刑, 用法則一般, 逆賊明謙, 依前草記亟施孥籍之典, 少洩神人之憤, 何如?”

傳曰:“梟示, 軍中之律也; 孥籍, 王府之律也。 事件各異, 不可創行無前之規。 應坐諸人竝爲奴, 渠之田宅、奴婢, 竝屬之公家事, 分付, 可也。”

❸ 朴天衡, 以刑曹言啓曰:“因義禁府啓辭, 梟示罪人明謙應坐諸人, 竝爲奴婢事, 命下矣。 當令漢城府考出帳籍, 依批旨擧行, 而臺啓方以梟示罪人明謙孥籍事爲請, 故姑不得擧行之意, 敢啓。”

傳曰:“知道。”

❹ 李集斗, 以義禁府言啓曰:“逆賊明謙孥籍草記批旨內‘梟示, 軍中之律也; 孥籍, 王府之律也。 事件各異, 不可創行無前之規。 應坐諸人, 竝爲奴婢, 渠之田宅、奴婢, 竝屬之公家事, 分付, 可也。’事, 命下矣。 草記中, 乙亥之纉新、丙子之興孝, 只擧其巨魁, 其他梟示之賊, 槪未暇悉陳, 而梟示罪人孥籍, 本非創行之規。 今此明謙逆節有浮於纘新、興孝, 則其應坐中處絞之類, 不可爲奴婢而止, 依前草記施以孥戮之典, 何如?”

傳曰:“大典所不載之律, 豈可創用乎!”

❺ 又命書傳敎曰:“今番龍虎營校卒勤勞甚多, 明謙家舍、財物之屬公者, 分給該營校卒後形止, 該曹草記, 田莊、奴婢, 屬之一軍色事, 分付。”

③ 『승정원일기』 정조 10년 12월 16일

大司憲金憙、行大司諫李聖圭、執義兪彦脩、掌令姜忱·李永穆、持平任長源·張至冕、正言韓光植·李泰賢啓曰:“……請梟示罪人明謙, 亟施孥戮之典。 請逆復庶子好石、重石, 不待年滿, 亟施處絞之律。”

④ 『일성록』 정조 10년 12월 9일

❶ 該府, 以‘正刑罪人善復, 孥籍。’ 啓, 允之。

❷ 又, 以‘梟示罪人明謙, 孥籍。’ 啓。

敎以:“梟示, 亦有孥籍之例乎? 更考前例草記。”

❸ 又啓言:“梟示罪人之孥籍者, 戊申諸賊之例, 姑勿論, 如乙亥之纘新、丙子之興孝, 非止一二, 而前後受敎無梟示罪人勿爲孥籍之敎。 今此明賊, 卽亘古所無之凶逆, 雖以罪關兵事施以梟示, 梟示與正刑, 用法則一般。 逆賊明謙, 請依前草記亟施孥籍之典。”

敎以:“梟示, 軍中之律也; 孥籍, 王府之律也, 事件各異, 不可創行無前之規。 應坐諸人, 竝爲奴婢, 渠之田宅、奴婢, 竝屬之公家。”

⑤ 『일성록』 정조 10년 12월 10일

❶ 又啓言:“明謙逆節有浮於纘新、興孝, 則其應坐中處絞之類, 不可爲奴爲婢而止。 請依前草記施以孥戮之典。”

敎以:“大典所不載之律, 豈可創用乎!”

❷ 又敎曰:“今番龍虎營校卒勤勞甚多, 明謙家舍、財物之屬公者, 分給該營校卒後, 形止, 令該曹草記。 田庄、奴婢, 屬之一軍色事, 分付。”

❸ 兵曹, 以明謙奴婢田土, 出付本曹一軍色, 家舍、家產, 出給本營將校等處, 啓。

敎以:“此外戶曹句管者, 分給後, 區別書入事, 令政院分付該曹。”

[주석-728]

① 『승정원일기』 영조 33년 10월 27일

傳曰:“事在令前, 嚴刑三次後, 一體限十年爲奴。

② 『승정원일기』 정조 16년 3월 2일

當該馬醫司僕, 各別嚴棍, 遠地勿限年爲奴。

③ 『受敎定例』 「殿牌作變罪人只誅其身」

當宁壬午, 刑曹參判李止淵所啓:“臣見忝刑官, 而本曹適有殿牌作變罪人, 回啓擧行事, 竊有區區愚見, 敢此仰達矣。 盖殿牌事體, 莫嚴莫重, 苟或凶悖之徒, 敢有干犯於此, 則照用大逆之律, 義固有在, 不可以其計之專由於圖逐官長謀害儕流有所一毫容議於其間。 而第念鄕曲愚賤之類, 其所作變者, 跡雖同於不軌, 情則出於無知充類, 用律至於孥戮, 其在刑政, 反涉屑越, 且與直有本律者有異, 止誅其身, 不害爲天地好生之德。 臣意, 則自今爲始, 凡殿牌作變罪人之爲首者, 以本罪捧結案後, 施以不待時斬之律, 恐爲允當, 而事係刑政, 下詢大臣處之, 何如?”

上曰:“大臣之意, 何如?”

領議政金載<儹→瓚>曰:“殿牌作變, 初無本定之律, 只用旁照之例, 而以其跡同大逆, 並施孥戮, 然而孥戮則過矣, 法官所奏, 極有義意。 若承允許之批, 當載之受敎, 永爲王命關石之典矣。”

右議政林漢浩曰:“一正之法, 固不可變改, 而似此之律, 卽是旁照引用者, 旣非關石之正制, 則從輕之典, 所奏果有意見, 臣無容他議矣。”

上曰:“依爲之。”

④ 『大典會通』 「刑典」 〈推斷〉

殿牌作變、事關逆節外, 勿爲逮鞫, 本處不待時斬, 孥戮勿施。 純祖壬午。

⑤ 『六典條例』 「戶典」 〈戶曹〉 版籍司 總例

孥籍罪人家舍、財産、田畓査實等節, 因義禁府草記, 發關八道、四都。

[주석-729]

① 『연산군일기』 10년 5월 13일(임인)

傳曰:“朴漢柱子等年滿者決罪, 殘邑爲奴, 年未滿者, 亦定殘邑爲奴, 竢其年長決罪。”

② 『승정원일기』 영조 21년 10월 16일

權瑞麟, 戊申巨賊, 其子斗永, 不爲待年正法, 邊地爲奴, 可謂寬典。

③ 『승정원일기』 영조 29년 1월 6일

請戊申賊魁之子, 貸死爲奴, 而年滿者, 亟令王府考案抄出, 竝依麟佐一子追坐例擧行。

[주석-730]

① 『중종실록』 10년 9월 10일(계사)

又啓:“宦者成胤, 因駕前上言, 有量移之命。 此人身犯大罪, 得保首領, 永屬極邊, 上恩至重。 自古永屬爲奴者, 無量移之命, 今不可輕易開端。”

② 『중종실록』 18년 9월 5일(임신)

諫院啓曰:“江界爲奴內官成允, 今以養子上言, 移配近道。 允, 以承傳色, 詐傳上敎, 不死爲奴, 足矣。 況爲奴, 則不可更移也。 請仍配。” 不允。

再啓, 傳曰:“成允, 旣已爲奴, 果不可移也。”

③ 『숙종실록』 31년 9월 28일(기축)

賊科罪人李秀哲, 爲奴濟州者有年, 其妻錦平尉朴弼成女上言以爲:“自以罪人之妻, 入籍濟州, 而不得不書塡外祖御諱四字。 乞援宗室子枝免賤之例, 除其夫爲奴。” 禁府回啓防塞, 命特除爲奴。 政院爭之, 不從。

[주석-731]

① 『經國大典』 「刑典」 〈罪犯準計〉

犯充軍者, 準杖一百徒三年; 邊遠充軍者、爲奴者、全家徙邊者、屬殘驛吏者, 竝準杖一百流三千里。

② 『성종실록』 5년 2월 28일(계미)

司憲府啓:“『大典』罪犯準計條云‘犯充軍者, 準杖一百徒三年, 邊遠充軍者、爲奴者, 竝準杖一百流三千里。’ 而無屬殘驛吏者準計之法。 今後私奴、屬殘驛吏者, 請爲奴者例收贖。” 從之。

[주석-732]

『漢書』 「陳湯傳」

湯, 前有討郅支單于功，其免湯爲庶人，徙邊。

[주석-733]

① 『三國史記』 「新羅本紀」 文武王 4년 2월

命有司徙民於諸王陵園, 各二十戸。

② 『三國史記』 「百濟本紀」 肖古王 45년 2월

築赤峴、沙道二城, 移東部民戸。

③ 『高麗史』 「世家」 太祖 1년 9월 26일(병신)

諭群臣曰:“平壤古都, 荒廢雖久, 基址尙存, 而荊棘滋茂, 蕃人遊獵於其間, 因而侵掠邊邑, 爲害大矣。 宜徙民實之, 以固藩屛, 爲百世之利。” 遂爲大都護, 遣堂弟式廉、廣評侍郞列評守之。

④ 『高麗史』 「志」 〈地理〉 北界

靜州, 本高麗松山縣, 德宗二年, 築城徙民一千戶, 實之。 文宗三十二年, 又以靜州等五城, 城大民小, 徙內地民各百戶, 實之。

⑤ 『高麗史』 「志」 〈地理〉 城堡

靖宗元年, 築長城於西北路松嶺迆東, 以扼邊寇之衝。 又城梓田, 徙民實之。

⑥ 『高麗史節要』 「文宗仁孝大王」 8년 8월(미상)

東路兵馬使奏:“長州地高且險, 城中無井。 乞令設栅南門外平地, 徙民居之, 有急入城。” 從之。

[주석-734]

① 『高麗史』 「世家」 太祖 1년 9월 24일(갑오)

王曰:“讓爲禮宗, 敬乃德本。 今接賓以禮, 將觀厥成, 而問律、瑄劼爭列, 豈敬愼者乎! 宜並徙邊, 以彰其罪。”

② 『高麗史節要』 「恭讓王」 2년 2월(미상)

諫官又上疏, 請置李穡曹敏修等極刑。 乃削穡職, 幷敏修皆徙邊地。

[주석-735]

① 『태종실록』 14년 10월 18일(무자)

命大護軍田興及中官盧希鳳, 往視珍島牧場。 初, 前摠制洪有龍、兵曹參議權蔓等啓:“珍島可爲牧場。” 前年命設木柵, 徙民居之, 仍以郡守兼右道水軍都萬戶。

② 『태종실록』 17년 10월 11일(계사)

命停移民慶源。 上曰:“慶源地面甚寒, 節制使曺備衡當與守禦軍丁三百名留守木柵, 待明年春和, 然後徙民入去, 可也。” 蓋恐其道途之間, 或有凍死者也。

③ 『세종실록』 즉위년 8월 22일(기해)

咸吉道慶源兵馬節制使曺備衡啓:“今先運新徙民四百戶內, 時到者, 但百八十戶而已。 歲戊寅, 修孔州城, 置慶源府, 徙道內富民以實之, 其後再經兵亂, 流移四散。 今復置府, 已令各官刷還, 而各官托以不付籍, 不卽刷還。 然其産業基址尙在, 分辨不難, 乞勿論付籍與否, 悉令刷還。”

④ 『세종실록』 8년 5월 23일(병진)

戶曹正郞張脩, 回自江華, 復命啓曰:“新置牧場內, 移徙民戶一百九十三所, 耕水、旱田, 共六百六十九結。”

[주석-736]

『세종실록』 25년 6월 3일(병술)

司憲府啓:“臨江書員安綬罵辱本邑守令, 雖事在赦前, 然陵上之風, 漸不可長。 請於咸吉道邊鎭, 全家入居。” 從之。

[주석-737]

『문종실록』 즉위년 12월 6일(병자)

初, 忠淸道都觀察使啓:“懷德縣囚李承孝、承倫, 與其兄承友爭田, 謀於姪貞期、李康, 僞造其父遺書, 數承友嘗罵父歐母, 誣訴同氣, 凶惡莫甚。 雖已經赦宥, 難以追理, 然不可仍居鄕土汚染禮俗。 請合戶徙邊以戒後來。”

[주석-738]

『단종실록』 즉위년 5월 19일(신해)

司憲府啓曰:“全循義等, 曾經典醫監職事, 今定本監廳直、令史, 必不服役。 請須邊遠充軍。 且吳明義, 當初在逃, 國家, 以贓重, 募人捕之。 今, 以赦輕論, 則爲惡者, 無所懲矣。 請全家徙邊。 儻以爲過, 請竄其身。”

[주석-739]

① 『세종실록』 20년 2월 1일(을묘)

議政府啓:“各道流亡移徙謀避本役平民及公、私賤口, 限今年十月晦日, 許令見告, 來己未年農前還本。 限內不告里正長、切隣, 按律科罪。 流亡之人科罪後還本, 許接戶首, 則於平安道全家入居。” 從之。

② 『세종실록』 24년 1월 14일(병자)

議政府啓:“咸吉道各官入居人逃亡者, 請令所在守令推究, 幷容匿者, 全家入送, 其未推顯者, 以他富强戶充定。” 從之。

③ 『세종실록』 24년 10월 8일(을미)

刑曹啓:“天安人司正李伸罵辱所居守令, 律當杖一百。 然伸年過七十, 勿令治罪, 咸吉道慶源, 全家入居。” 從之。

[주석-740]

『經國大典』 「兵典」 〈番次都目〉 漕卒

世傳其任, 勿差他役。 每船有領船一人, 十船有統領一人, 二十船有千戶一人, 領船、統領, 則海運判官差定, 千戶, 則海運判官擇報戶曹差定。 漕轉時不謹行船敗沒者, 領船, 初度杖一百削仕, 二度全家入居; 漕卒, 各杖一百削仕; 千戶, 則五船杖一百削仕, 十船全家入居; 統領, 則二船杖一百削仕, 五船全家入居, 若遇風變非人力所及, 則不在此限。

[주석-741]

① 『광해군일기』 2년 11월 18일(기미)

張晩曰:“臣在北道觀之, 全家入居之罪人, 難以還放, 而以上言或放。 全家入居一定之後, 則不撓可矣。 鍾城二十年全家入居罪人及甲山全家人, 皆以因上言回啓而放之, 此, 豈因上言得放之事乎!”

② 『승정원일기』 숙종 12년 9월 6일

大臣、備局堂上引見入侍時, 領議政金壽恒所啓:“……今此擧子之充定水軍者, 旣曰限己身, 則非如世傳居役之比, 恐不必使之全家入居於鎭浦矣。 儒生之充定水軍, 自是無前之擧, 則雖無入居之事, 不患其法之不嚴。 似當指一定式, 以爲遵行之地矣。”

上曰:“水軍允定之律, 比之邊遠, 輕重自別, 不必用入居之例, 依前定式施行, 可也。”

[주석-742]

① 『문종실록』 즉위년 7월 18일(경신)

❶ 議政府據刑曹呈啓:“全羅道順天人安克守, 恨府使因事鞭撻, 謀欲報復, 非自己冤抑, 而捃摭過咎十八條, 羅織告訴。 雖經赦宥, 不可論治, 請合戶徙邊以警其餘。” 從之。

❷ 初, 中樞院使金孝誠上書曰:“……一, 今, 盜賊興行, 人不安寢, 此俗, 不可長於國中。 臣願强盜, 則幷妻子與父母, 牛馬賊, 則幷各居之子, 竊盜, 則全家竝令入居, 分處江邊, 內無被盜之患, 外實禦侮之備。 又於下三道, 富饒四丁以上鄕吏, 與人民一千戶, 來秋抄定分運, 入居平壤等處海濱各官, 限五年復其家, 專事耕農, 以安其業, 收其田租, 以備軍資, 敵或大擧, 幷兵禦之, 其中鄕吏, 依前免役, 務農孝順者, 其官守令, 具報監司, 啓聞敍用, 勸勉安土, 以實邊鄙。 ……” 下議政府議之。

至是, 政府議啓:“……第三條, 牛馬賊移置海島, 强竊盜捕獲與懲戒之法, 旣已嚴密, 無復可議。 今言‘强盜, 則幷妻子與父母, 竊盜, 則全家, 牛馬賊, 則幷各居之子, 竝令合戶徙邊。’ 夫盜賊情狀, 雖可憎, 罪不及妻孥, 古之美法, 別設峻法, 似不可也。 且鄕吏民戶, 入居之事, 曾已試之, 怨多益少, 不可輕以議爲。”

② 『문종실록』 즉위년 7월 19일(신유)

掌令申叔舟啓:“……丁時應, 曾盜用官物, 贓滿當死, 會赦合戶徙邊。 今, 李念義所犯, 比此爲甚。 上軫念飢饉, 移粟以賑之, 念義盜用六七十石。 已經赦宥, 雖不可治罪, 依丁時應例, 合戶徙邊。”

③ 『문종실록』 1년 8월 5일(경오)

刑曹啓:“兵曹令史李剛, 曾以鄕吏三丁入仕, 犯重罪, 配于遠地。 至是, 詐稱兵曹令史, 乃於忠淸道濫騎驛馹, 侵漁郵吏, 且僞造元自明等告身, 大壞禁網, 其售奸逞暴無比。 按律宜杖一百, 加役三年, 然此奸侫之徒, 只抵此律, 則將無所懲艾, 請行法外之律, 合戶徙邊。”

上曰:“豈以一人之罪延及妻孥, 又何必行法外之律乎! 當從正律罪之。”

[주석-743]

① 『經國大典』 「刑典」 〈逃亡〉

徙民逃亡許接人, 全家徙邊。

② 『經國大典』 「刑典」 〈公賤〉

公賤物故者, 京中本司及所居部官員、外方守令親臨監, 親取所管人一族切鄰等供招, 成立案, 本曹、本司、本道、本邑各藏一件, 又給屍親一件, 以憑後考。 該吏及一族等知情以生爲死者, 勿論經赦, 全家徙邊, 官吏, 以制書有違律論。

[주석-744]

① 『성종실록』 21년 2월 3일(을유)

克均又書啓:“刑曹犯盜減死受敎曰‘今者, 文昭殿守僕奴石屎減死。’ 刑曹, 以‘全家徙邊, 永屬爲奴。’入啓。 臣意, 雖謀反、大逆, 猶妻子爲奴而已, 無全家永屬之法, 臣恐此法失入也。”

② 『성종실록』 21년 2월 14일(병신)

知事李崇元啓曰:“故事犯盜減死人, 全家徙邊, 永屬爲奴, 今受敎, 只己身永屬, 於法似輕。 雖雜犯流罪人, 猶全家徙邊, 況犯盜者, 罪惡至重, 雖未全家定屬, 其妻子幷定屬, 何如?”

上曰:“可。”

③ 『성종실록』 21년 2월 20일(임인)

傳于刑曹曰:“前者, 命‘勿用犯盜減死人, 全家永屬爲奴。’ 受敎。 然雜犯徒、流人等, 亦全家徙邊。 以此觀之, 則輕重失宜。 犯盜減死人, 除全家, 其妻子永屬爲奴婢。”

[주석-745]

『승정원일기』 숙종 22년 1월 23일

領議政南九萬曰:“國初時開創西北也, 爲實邊之地, 移南民以入, 而犯盜徒年之類, 竝令全家徙邊, 永爲其地之民, 本無因赦放還之規, 至今遵行, 不敢有變矣。 今, 以年凶之故, 遽廢此規, 豈祖宗設法之本意也! 此類, 設令放還, 未必安業於故土, 而只爲輕改舊章之歸。 頃者, 平安監司狀啓以爲‘道內江邊及宣、郭、龍、鐵之處, 被災尤甚, 全家罪人之難於連命者, 請分移於道內稍實之邑。’云, 故許之矣。 咸鏡道, 亦依此例爲之, 則似可矣。”

[주석-746]

『승정원일기』 숙종 28년 8월 5일

刑曹判書閔鎭厚所啓:“常漢犯流者全家徙邊, 初出於實邊之意, 而戊辰七月, 只用本律, 勿爲徙邊事, 定奪行會於外方。 近見各道徒流案, 徙邊者幾至百數。 此, 蓋由於外方未諳法律而然也。 此類, 以徙邊之故, 屢經大赦, 而不得蒙宥, 誠爲冤抑。 自戊辰七月至己卯二月赦前以犯流徙邊者, 盡爲放送, 己卯赦後以犯流徙邊者, 從本律減錄於徒流案, 此外律名之舛錯者, 亦爲釐正, 別單啓下, 恐爲得宜, 故敢此仰稟。”

上曰:“思之甚善, 依此爲之。”

[주석-747]

『숙종실록』 43년 1월 7일(임술)

刑曹就議于大臣, 酌減律文中全家徙邊條二十餘條, 請頒示八道監司及兩都留守, 上從之。 前年, 右議政李頣命上箚言:“減死一等, 爲全家徙邊。 『大典』中本律, 只一條, 而其後漸加, 且多用比律, 遂致漸廣。 請令刑官與大臣商確酌減。” 至是, 始量減以奏。

[주석-748]

『승정원일기』 영조 20년 6월 11일

宗玉曰:“『受敎輯錄』, 卽臣之叔父故相臣徐文重之所輯而刊行者也。 近來李衡佐、鄭彦燮所錄, 過爲刪節, 往往有本旨反晦處, 此, 不可不釐正矣。 律文中全家徙邊條, 最爲可矜。 被此罪者, 不入於赦令中。 臣在北道時見之, 其流離蕩敗之狀, 有不忍言。 今, 或改之以流三千里, 則猶有放還之時矣。”

[주석-749]

『승정원일기』 영조 20년 6월 13일

上曰:“小小偸竊, 亦有全家徙邊之律, 此, 亦皇朝之律耶?”

宗玉曰:“非但皇朝律有之, 小罪徙邊, 蓋出祖宗朝六鎭實邊之意。 故徙邊之類, 皆送六鎭。 如康津等邑, 雖是極邊, 而無徙邊之事矣。”

[주석-750]

『승정원일기』 20년 6월 24일

宗玉曰:“已載於『大典』者, 今不可容議, 『大典』以後, 『前續錄』、『後續錄』、『受敎輯錄』及當宁承傳全家徙邊之律, 竝改以杖流乎?”

上曰:“予之創律, 亦多矣。 如己酉儲置米等律, 豈非太過乎! 今, 則全家之律無用處。 雖在先朝受敎, 而此, 是自下議達者, 其中過重處, 或改以杖流, 或改以杖徒, 惟當於情法, 可也。”

[주석-751]

『經國大典』 「刑典」 〈罪犯準計〉

律稱罰俸錢一十日, 準笞一十; 半月, 笞二十; 一月, 笞三十; 兩月, 笞五十。

[주석-752]

『續大典』 「刑典」 〈推斷〉

盡除全家徙邊律。【肅宗戊辰、丁酉, 次第減定若干條, 英宗甲子, 盡除本律, 以杖流施行。】

[주석-753]

『經世遺表』 「天官修制」 〈郡縣分縣〉

臣謹案:“四郡實民之方, 宜復全家徙邊之律。 但南北風氣絶殊, 猝然遠徙, 人情所悲。 自今重罪, 徙千里; 其次, 徙五百里; 南方之民, 徙于中道; 中道之民, 徙于兩西; 西路之民, 乃徙四郡, 則戶總減於南方, 而邑落成於四郡。 此, 誠便宜之法也。”

[주석-754]

『六典條例』 「吏典」 〈司憲府〉 禁制

牛馬宰殺者, 杖一百全家徙邊。

[주석-755]

① 『禮記』 「曲禮上」

禮不下庶人, 刑不上大夫。

② 『資治通鑑綱目』 漢文帝

廉恥節禮, 以治君子, 故有賜死而亡戮辱。 是以黥劓之辠, 不及大夫。

[주석-756]

① 『三國史記』 「高句麗本紀」 烽上王 2년 9월

王謂其弟咄固有異心, 賜死。 國人, 以咄固無罪, 哀慟之。 咄固子乙弗, 出遯於野。; ② 『高麗史節要』 「顯宗元文大王」 3년 3월(미상)

太子詹事禎卒, 太祖庶孫也。 其父東陽君險戾, 交結群小, 潛懷異圖, 光宗賜死。 禎與其兄左僕射琳, 以幼獲免, 逃竄民間, 丐乞爲生。 康兆用事, 建議興復宗室, 奏授禎兄弟爵位, 給臧獲、田莊, 始入屬籍。 卒諡溫潔。 東陽君, 卽孝隱太子也。

③ 『高麗史』 「世家」 恭愍王 5년 6월 27일(병자)

洪翊、黃河衍賜死。

[주석-757]

『세조실록』 9년 5월 20일(무신)

義禁府啓:“賊殺擄人畜, 許亨孫、吳湘等不力戰奔潰, 律應斬。 『大典』內‘堂上官以上犯死罪者, 賜死。’ 亨孫宜賜死。” 命各減一等, 充平安道昌城郡軍。

[주석-758]

『연산군일기』 10년 윤4월 13일(계유)

其賜死傳旨曰:“尹弼商, 歷仕累朝, 身爲大相, 當守社稷之計, 忘身事君。 而其在先朝議大事時, 不顧嗣王, 唯務承順, 以至大變, 殊無大臣與國同休戚之義。 玆賜死, 以爲大臣阿順身計者之戒。 其令曉諭中外。”

[주석-759]

『중종실록』 14년 12월 16일(병자)

及義禁府都事柳渰, 將賜死之命而至。 光祖詣渰自謂曰:“吾固罪人也。”

坐於地, 因問曰:“但有賜死之命, 而無賜死之文乎?” 渰以小紙所錄示之。

光祖曰:“吾曾在大夫之列, 今至賜死, 豈但爲一小紙, 付都事爲信, 而令殺之乎! 若非都事之言, 似乎不可信也。” 蓋以渰爲必不欺也。 光祖之意, 疑上之所不知, 而嫉光祖者, 從中有制也。

[주석-760]

『세조실록』 8년 2월 17일(임오)

義禁府提調金淳、李克培等啓:“「刑典」〈犯罪人員推劾〉條‘堂上以上犯死罪者, 十惡外, 皆賜死。’ 今, 金繼孫、張孟昌, 雖犯死, 罪不干十惡, 何以處之?”

[주석-761]

① 『태종실록』 9년 10월 1일(기해)

上曰:“自古大臣賜死, 不可戮辱。 昔定陶王死, 成帝痛甚。 予以茂爲世子侍從者, 但爲輔導, 非記過也。”

② 『세종실록』 6년 7월 28일(신축)

李之實尹慶州, 入己之贓八十六貫, 憲司按律請斬之, 上欲減等杖流。 吏曹判書許稠啓曰:“古者刑不上大夫, 罪雖至死, 有賜死而無戮辱。 今之實之罪, 賜之死則可矣, 杖之未便。”

上議於政府, 僉曰:“刑不上大夫, 雖是美意, 賜死之榮, 豈若杖而生全之爲愈也!” 於是命減一等, 除刺字, 流于光陽。

③ 『세종실록』 8년 6월 1일(계해)

蹈等曰:“漢、唐以來, 文明之主, 文帝是已。 賈誼奏曰‘大臣犯罪, 則與衆庶同施墨劓棄市之刑, 無廉陛之重, 請賜死。’ 文帝嘉納之。 於是大臣死罪, 雖不用墨劓棄市之刑, 亦不輕赦而賜死。 今殿下與罪末生, 旣違古制, 又違律文, 又無輕重之差。 若不忍加戮, 請依古制賜死。” 上不允。

④ 『세종실록』 28년 5월 20일(정해)

上令桂陽君璔傳內書于集賢殿直提學李季甸曰:“古者, 宮人有罪者, 皆囚之永巷。 又考中古之事, 或囚或殺或賜死或黜爲尼, 則有之, 未聞付之有司, 囚之詔獄, 報覈施行如外人者也。”

⑤ 『세조실록』 1년 8월 26일(기사)

楊、朴不義, 臣等所知, 且以先王宮人, 出居閭閻, 不如賜死。

⑥ 『성종실록』 9년 5월 6일(정묘)

瓊仝曰:“古人云‘爵人於朝, 與衆共之, 刑人於市, 與衆棄之。’ 請與公卿議決罪。”

上曰:“在予裁斷, 然召議政府、曾經政丞、六曹參判以上、臺諫議啓。 且古之帝王優待功臣, 雖大罪, 有賜死而無戮辱。 今子光翊戴功大, 決杖, 似不可, 幷議啓。”

⑦ 『성종실록』 13년 4월 23일(신유)

承政院議啓曰:“瀞之罪惡, 所不忍言, 雖依律處之, 固不足惜。 然元勳之子, 又親功臣, 累經大赦, 合宜賜死。”

⑧ 『성종실록』 17년 7월 26일(기사)

韓明澮議:“申瀞之罪, 非關宗社, 故其時只賜死, 妻子亦不屬官奴婢。 且其父叔舟功重, 可以宥及永世, 況瀞妻乃太宗大王女孫也。 在議親之列, 不可論以凡人, 許通可也。”

⑨ 『성종실록』 20년 3월 7일(을축)

古者, 大夫不加刑而賜死, 其依此例賜死。

⑩ 『성종실록』 24년 10월 20일(신사)

自古大臣之罪, 不干於社稷, 則雖死罪, 只令賜死而已。

⑪ 『중종실록』 5년 9월 12일(을축)

李膂曰:“具詮決杖之事, 上意必慮其官吏濫殺無辜, 其愛惜民命之意至矣, 此, 社稷之福也。 然古人云‘刑不上大夫。’ 又曰‘欲投鼠而忌器。’ 又曰‘大臣有賜死, 而無戮辱。’ 此, 皆待大臣之意也。 伏願察之。”

[주석-762]

『정조실록』 즉위년 7월 5일(갑술)

賜麟漢、厚謙死。 ……敎曰:“洞諭之綸音, 昭布罪惡, 公法不可屈, 輿論不可遏。 古今島荐棘罪人麟漢、慶源府荐棘罪人厚謙賜死。”

領議政金陽澤曰:“以麟漢罪惡, 賜死之律, 太輕矣。”

上曰:“麟漢, 雖是凶逆, 名則大官, 賜死之外, 更勘何律乎?”

陽澤曰:“厚謙, 又非大官, 賜死, 尤是失刑矣。”

上曰:“不捧結案, 故只施賜死之律。 古, 亦有如此之例矣。”

[주석-763]

『성종실록』 13년 4월 24일(임술)

傳于承政院曰:“申瀞, 雖元勳之後, 且親功臣, 再經赦宥, 然欺罔之罪實多。 予欲從姜希孟等議, 承旨, 其以此意, 草傳旨以啓。”

政院書啓曰:“‘申瀞元勳之子, 身亦親功臣, 累經赦宥, 或議功可宥之, 信不可失, 宜貸其死。 予亦豈不欲保全之! 然僞造印文, 庸人所不忍爲, 而瀞爲之, 其奸詐無狀極矣。 反欲掩匿, 誣飾上書, 又遣承旨親問, 猶不輸情, 至於拷訊乃服, 欺君罔上, 莫甚於此。 此而不誅, 人何所懲! 懲惡, 當自貴顯始。 其賜死, 功臣削籍, 子孫禁錮。’”

傳曰:“此事, 傳諸萬世, 不可若是其簡略也。 承旨等, 何以如是!”

仍下御書曰:“一, 拜辭日欺君, 一, 上書欺君, 一, 承旨親問時欺君。 一之謂甚, 其可再乎! 再之謂甚, 其可三乎!”

承旨等對曰:“臣等記草, 而過於疏略, 請待罪。”

傳曰:“其勿待罪, 改草以啓。”

承旨等卽書啓曰:“‘賞罰, 人主之大柄。 賞一人而千萬人勸, 罰一人而千萬人懼。 若賞不勸善, 刑不懲惡, 其何以爲國! 予, 以申瀞元勳之子, 出身科第, 可用之材, 雖臺諫前後彈論, 予擢用而不疑, 瀞不思圖報, 益懷貪利之心, 誣上行私, 無所不至。 至於僞造印信塗着文書, 冒占伴人規爲奸利, 市井庸流之所不忍爲, 而瀞皆爲之, 予豈料瀞之至於此極乎! 及其事露, 在獄猶欲掩覆, 誣飾上書, 至以質之天地神明。 其欺君一也。 委遣承旨親問之時, 固當吐露情實之不暇, 而猶不悉輸其情, 其欺君二也。 其飾詐欺世, 非一朝一夕, 平安監司拜辭之日, 至引其父之言, 以忠孝自許, 是豈知有我也! 其欺君三也。 一之謂甚, 其可再乎! 再之謂甚, 其可三乎! 是可忍也, 孰不可忍也! 廷臣或議以功以赦, 宜貸其死, 予豈不欲保全之! 然以功較罪, 則功不足以掩罪, 論以經赦, 則欺罔之罪, 亦多於赦後。 且法者, 萬世之常, 赦者, 一時之恩, 安可以一時之恩廢萬世之常! 況用法當自貴顯始, 合宜依律處斷, 以正邦典, 以瀞曾從大夫之列, 不忍加以殊死之刑。 特賜死, 功臣削籍, 子孫禁錮。’”

命示大臣及弘文館曾言不可殺者曰:“卿等議云‘以功以赦, 宜減其死。’ 予以爲欺罔實多, 罪不可赦, 故如此耳。”

鄭昌孫、韓明澮、尹弼商、李克培、李承召、鄭佸、李克增、卞宗仁、權健、成健、鄭誠謹、李昌臣、曺偉、李均、金應箕、黃啓沃、成希曾啓曰:“臣等伏覩傳旨, 罪與刑當。 但傳旨內‘法者, 萬世之常, 赦者, 一時之恩。’ 等語, 若傳後世, 恐有弊也。”

傳曰:“傳旨內辭, 與瀞罪相異處有之, 則卿等亦可言矣。”

昌孫等啓曰:“何敢議哉!” 上抹其且法者至萬世之常二十五字而下, 卽日賜死于靑坡里。

[주석-764]

『경종실록』 2년 4월 26일(경진)

臺臣等力請還寢頤命、昌集減死之命, 更奏迭爭。

領議政趙泰耉曰:“臺臣, 以臣與論此事爲非, 臣何敢復言哉! 然自古人臣負此罪名者, 豈有得生之道! 外議方以賜死失刑, 歸咎於臣, 而臣意以爲我朝尙寬, 旣是等死, 則參酌無妨矣。 昨日聖敎, 出於群情之外。 以當初允從臺啓事觀之, 處分相懸, 極爲顚倒。 賜死都事, 下去已久, 必無生理。 收還備忘, 以慰群情焉。”

右議政崔錫恒曰:“臣等, 以兩罪人罪狀, 雖如臺言, 而直爲處斬, 有違法例, 故請遵先朝已行之事矣。 臺臣之咎責, 臣實甘心。 賜死傳旨, 下去三日, 又於意外, 猝下減死之敎, 處分顚倒。 臺言極是, 還收, 何如?”

承旨南就明曰:“都事疾行, 則罪人必已死矣。 聖敎雖下, 無益於罪人, 而鞫獄未畢, 人心解體矣。”

同義禁金一鏡曰:“昨日備忘, 不可仍置, 持入爻周, 如何?” 諸臣力請五六次, 上從之。

[주석-765]

① 『銀臺便攷』 「刑房攷」 〈傳旨〉

放歸田里、放逐鄕里、付處、竄逐、屛裔、安置、圍籬、荐棘、加棘、賜死, 並以義禁府傳敎捧傳旨。

② 『銀臺條例』 「刑攷」 〈傳旨〉

門外黜送、放逐、放歸、付處、配竄、屛裔、安置、圍籬、荐棘、加棘、賜死、梟首等事，竝承傳于各該司。

[주석-766]

『광해군일기』 즉위년 9월 5일(기축)

義禁府啓曰:“罪人柳永慶, 於配所, 使之自處。 而前例賜死之人, 則府郞廳齎去藥物, 諭以傳旨, 因爲賜藥而死矣。 至於使之自處, 則無前例可據, 亦無古事聞知之人。 只遣府郞, 諭以傳旨, 使之自盡乎? 敢稟。”

傳曰:“柳永慶, 非但先朝大臣, 於予曾經師傅。 公議所迫, 予不得終始容庇, 然亦不忍賜藥。 依此啓辭, 遣郞廳諭旨, 使之自盡。”

[주석-767]

『숙종실록』 27년 9월 25일(기유)

夜, 下備忘記曰:“古者, 漢之武帝殺鈎弋夫人, 斷則斷矣, 而猶有所未盡善者。 如使張氏, 知命不猶, 則明『春秋』之大義, 著爲令甲, 足以防閑, 何必如鈎弋之爲哉! 此則不然, 罪已彰著, 若不善處, 則他日之慮, 有難形喩, 實出於爲國家也爲世子也。 張氏, 使之自盡。”

[주석-768]

『승정원일기』 경종 2년 4월 22일

就明進曰:“今日請對, 以罪人頤命、昌集處斷事稟定矣。 加劍, 我國律文之所無也, 政院當捧傳旨, 而疑惑莫適擧行, 草啓仰稟, 似涉泛然, 故請對矣。 所謂加劍, 以劍字之義言之, 則臺諫, 則以處斬正刑論啓矣, 同義禁上疏, 則以莅斬爲請, 此, 則發遣都事, 中路行刑之謂也, 大臣箚子, 則以取盤水加劍之義爲言, 盤水加劍, 非我國之法, 乃古者賜死之義也。 上敎, 則截去盤水二字, 以加劍二字下敎, 此, 以臺諫之言而爲主耶? 或是賜死之敎耶? 此不可知, 故敢達。”

[주석-769]

① 『태종실록』 10년 3월 17일(계미)

賜閔無咎、無疾自盡。 ……命政府曰:“予, 於前日李茂之事, 深有慊焉。 昔, 文帝誅薄昭使自盡。 卿等亦當依此法施行。” 乃遣巡禁司護軍李繩直、刑曹正郞金自西如濟州, 賜無咎、無疾自盡。

② 『태종실록』 16년 1월 13일(병오)

閔無恤、無悔皆自盡。

③ 『태종실록』 16년 1월 21일

上曰:“……義禁府官員二人來辭, 予曰‘堅守莫使逃逸, 萬一欲自盡, 勿禁之耳。’ 是, 則知申事嘗曰‘此人出去時, 謂義禁府百戶言曰「但爲有老母耳。」’ 故予使之勿禁。 今原州牧使權遇報云‘本州安置無恤, 據王旨, 使人吏、日守兩班及侍衛軍圍守, 促令自盡, 十四日, 自縊而死。’ 蓋其罪當誅, 衆皆請之。 予雖如法, 誰謂我殘忍! 但見中宮, 尙不敢賜死, 予豈言督令自盡! 實予所不言。 若孟畛誤傳, 則孟畛有罪也, 孟畛不言而遇促之, 則遇有罪也。” 命司憲府劾問。 ……

義禁府上言曰:“權遇白‘孟畛宣傳曰「使無恤自盡。」’ 孟畛白‘如上命。’ 二言不同, 請刑問覈實。”

[주석-770]

① 『세조실록』 3년 10월 10일(경자)

議政府、六曹啓:“瑜之謀逆, 其黨皆已伏辜, 瑜, 以首惡不可獨免。 請賜死。”

② 『세조실록』 3년 10월 21일(신해)

讓寧大君禔等上疏曰:“臣等聞猶豫不斷, 則必有後患, 以私滅義, 則害於大計。 前日姦兇之變, 魯山預焉, 得罪宗社, 瑜交結黨援, 謀爲不軌。 臣民共怒, 而殿下尙顧私恩, 不忍置法, 遷之於外, 曲全性命, 猶不知再造之德, 擧兵而反, 將欲挾魯山, 以危宗社, 罪惡貫盈, 天地不容, 豈宜復貰以紊邦憲! 臣等累請正法, 未蒙允許, 不勝憤鬱。 瓔、𤥽、瑔、鄭悰、宋玹壽等, 兇逆之罪, 王法必誅而不赦者也。 伏望斷以大義, 明正典刑, 以絶禍根, 以定人心。” ……上命瑜賜死, 瓔、𤥽、瑔、宋玹壽勿論。 ……魯山聞之, 亦自縊而卒, 以禮葬之。

[주석-771]

『숙종실록』 27년 9월 25일(기유)

宗憲袖出備忘所書紙, 請納之。

上曰:“旣無收還之命, 不可還入。”

宗憲曰:“何敢仍留政院乎!”

趾仁曰:“旣命待明朝議處, 則此備忘, 何敢一時奉留乎!”

上曰:“旣非還收, 明當議于大臣。 此備忘還入, 則憑何議于大臣乎!”

趾仁曰:“備忘中旣無收議之語, 則臣雖不敢望古人封還之風, 而此備忘, 決難持去。”

上曰:“明日, 持往仁政門外, 示大臣而已, 本無還入之理。”

趾仁曰:“凡賜死傳旨, 豈有一刻留置之事乎!”

上曰:“備忘留置, 非力爭之事也。”

尙游曰:“旣有議處之命, 便是未定之處分, 承旨何敢持去耶?”

上曰:“明日, 當更下矣。” 宗憲手奉備忘, 傳與宦侍。

[주석-772]

『前漢書』 「賈誼傳」

故其在大譴、大何之域者【師古曰:“譴, 責也, 何, 問也, 域, 界局也。”】聞譴何, 則白冠氂纓【鄭氏曰:“以毛作纓, 白冠, 喪服也。”】, 盤水加劒, 造請室而請辠耳【應劭曰:“請室, 請罪之室。” ……如淳曰:“水性平, 若已有正罪, 君以平法治之也。 加劒, 當以自刎也。” 或曰:“殺牲者, 以盤水取頸血, 故示若此也。” 師古曰:“應如二說皆是。”】。

[주석-773]

『경종실록』 2년 4월 22일(병자)

上賜批曰:“箚辭得宜, 可不依施焉! 卿其安心勿待罪。” 書以小紙, 置之香案上。 及是, 上命小宦取以示之。

師尙曰:“以箚批觀之, 失刑莫大焉。 殿下何以有此敎也!”

弼夢曰:“大臣箚辭, 初不別白, 臣未知爲賜藥之語。 卽見大臣箚子, 則前箚請以賜死爲言, 豈有如此寒心之事乎! 推戴之逆, 若止於賜死, 則國家豈有處斬之典乎!” ……

熙晋曰:“賜藥處所, 隨其所到處擧行乎?”

上曰:“依。” 師尙、弼夢, 以所懷陳合啓及前啓, 竝不從。

師尙、弼夢退, 同義禁金一鏡追至請對, 入陳曰:“兩逆處分, 因政院啓稟, 下加劍二字。 以字意觀之, 以劍加之之謂也, 臣以爲正刑之敎也。 群情莫不忻快, 輒因大臣引咎之箚, 改下處分, 國家刑政, 顚倒甚矣。 兩凶本來逆節, 萬戮無惜, 而今番逆案, 情節尤狼藉。 如此而不能正法, 無法之國也。 國家典刑, 人主之大柄也。 大臣雖重, 豈可强加搖改乎! 大臣本意, 元不在此, 聖上遽有此賜藥之敎, 臣不勝驚歎。 惟願更申前命而正法焉。”

上曰:“正法。”

一鏡曰:“正法, 是正刑之敎乎?”

上曰:“然。”

熙晋曰:“所遇處, 正刑乎?”

上曰:“唯。” 熙晋, 以‘罪人頤命、昌集處發送都事, 所遇處, 竝卽正刑。’事, 書出。 諸臣退出。

[주석-774]

① 『성종실록』 5년 10월 28일(경술)

上謂都承旨申瀞曰:“智陵放火僧照律當否, 何至今不議啓? 焚陵之罪, 殺無赦。 然凌遲與處斬有間。”

② 『연산군일기』 3년 3월 21일(계해)

臣等意謂, 凌遲與斬, 雖同是死刑, 然亦有間敢稟。

③ 『정조실록』 10년 8월 13일(계축)

大逆凌遲, 與斬絞絶異, 左右手脚, 傳示八路後, 還棄竹山, 卽流來國典。

[주석-775]

『大明律』 「刑律」 〈賊徒〉 謀反大逆

凡謀反及大逆, 但共謀者, 不分首從, 皆陵遲處死。

[주석-776]

① 『大明律』 「刑律」 〈人命〉 謀殺祖父母父母

凡謀殺祖父母·父母及期親尊長、外祖父母、夫、夫之祖父母·父母, 已行者, 皆斬, 已殺者, 皆凌遲處死。

② 『大明律』 「刑律」 〈鬪毆〉 奴婢毆家長

❶ 凡奴婢毆家長者, 皆斬, 殺者, 皆凌遲處死, 過失殺者, 絞, 傷者, 杖一百流三千里。 若毆家長之期親及外祖父母者, 絞, 傷者, 皆斬, 過失殺者, 減毆罪二等,  傷者, 又減一等, 故殺者, 皆凌遲處死。

❷ 若雇工人毆家長及家長之期親若外祖父母者, 杖一百徒三年, 傷者, 杖一百流三千里, 折傷者, 絞, 死者, 斬, 故殺者, 凌遲處死, 過失殺傷者, 各減本殺傷罪二等。

③ 『大明律』 「刑律」 〈鬪毆〉 妻妾毆夫

凡妻毆夫者, 杖一百, 夫願離者, 聽, 至折傷以上, 各加凡鬪傷三等, 至篤疾者, 絞,  死者, 斬, 故殺者, 凌遲處死。

④ 『大明律』 「刑律」 〈鬪毆〉 敺期親尊長

若姪毆伯叔父母姑及外孫毆外祖父母, 各加一等, 其過失殺傷者, 各减本殺傷罪二等, 故殺者, 皆凌遲處死。

⑤ 『大明律』 「刑律」 〈鬪毆〉 敺祖父母父母

凡子孫敺祖父母、父母及妻妾敺夫之祖父母·父母者, 皆斬, 殺者, 皆凌遲處死, 過失殺者, 杖一百流三千里, 傷者, 杖一百徒三年。

[주석-777]

① 『태종실록』 9년 10월 2일(경자)

右茂等六人, 私相圖議, 謀危社稷, 不分首從, 當凌遲處死。

② 『세종실록』 즉위년 10월 30일(병오)

女末應加伊與奸夫金三千謀殺其夫。 末應加伊, 凌遲處死, 三千, 處斬。

③ 『세종실록』 18년 6월 20일(을묘)

刑曹啓:“古阜囚奴鄭龍敺殺其母, 律當凌遲處死。” 從之。

④ 『세조실록』 2년 4월 1일(경자)

義禁府啓:“朴遂良與朴良諴、任進誠, 常蓄異志, 將不道之事, 載在告狀, 李祥孫聞遂良等不道之言, 同議立藁, 李守楨陰蓄兇謀, 增演其藁繕寫, 罪皆大逆, 凌遲處死。”

[주석-778]

① 『典律通補』 「刑典」 〈逆獄〉

謀反及大逆, 不分首從, 凌遲處死, 財産入官, 破家瀦澤, 降邑號, 罷守令。【『律』『續』 ○ 從時居邑, 縣令以上, 降縣監, 縣監序諸縣末, 限十年復舊。『續』 ○ 未結案而用逆律、結案於次律而加極律者, 并禁除。 ○ 未結案而傳旨正法者、已死而追施逆律者、非軍法而梟示者, 禁除。『增』】

② 『典律通補』 「刑典」 〈殺傷〉

❶ 敺祖父母、父母, 皆斬; 殺者, 皆凌遲; 謀殺已行, 皆斬; 已殺, 皆凌遲; 過失殺, 杖百流三; 傷者, 杖百徒三。

❷ 弟妹敺兄姊, 杖九徒二半; 傷者, 杖百徒三; 折傷, 杖百流三; 刀傷及折肢及瞎一目及篤疾, 絞; 死者, 皆斬; 敺伯叔父母、姑、外祖父母, 加一等; 故殺, 皆凌遲; 過失殺傷, 各減本殺傷二等; 敺本宗及外姻緦麻兄姊, 杖百, 小功, 杖六徒一, 大功, 杖七徒一半, 尊屬【父母同輩。】, 各加一䓁, 折傷以上, 各遞加凡鬪傷一等, 篤疾, 絞, 死者, 皆斬; 謀殺期親尊長【父輩曰尊, 兄輩曰長。】、外祖父母, 已行皆斬, 已殺皆凌遲, 緦麻以上尊長, 已行, 杖百流二, 已傷, 絞, 已殺, 皆斬; 威逼期親尊長致死, 絞, 大功以下, 遞減一等。

❸ 妻敺夫, 杖百【夫自告乃坐。 ○ 夫願離者聽。】, 折傷以上, 加凡鬪傷三等, 篤疾, 絞, 死者, 斬, 故殺, 凌遲, 謀殺已行, 皆斬, 已殺, 皆凌遲, 過失殺, 勿論【妾敺夫及正妻, 又加一等[加入於死。], 過失殺, 勿論, 謀殺妻, 依謀殺緦麻以上尊長。 ○ 妻妾因姦同謀殺夫, 凌遲, 姦夫, 斬, 姦夫殺其夫, 姦婦雖不知情, 絞。】。

❹ 妻妾敺夫之祖父母、父母, 皆斬, 殺者, 皆凌遲, 謀殺已行, 皆斬, 已殺, 皆凌遲, 過失殺, 杖百流三, 傷者, 杖百徒三【夫亡改嫁者同。】, 敺夫之期親以下、緦麻以上尊長, 與夫敺同, 至死, 各斬。

❺ 奴婢敺家長【『律』 ○ 舊家長, 減二等。『經』】, 皆斬, 殺者, 皆凌遲, 過失殺, 絞, 傷者, 杖百流三; 敺家長之期親及外祖父母, 絞, 傷者, 皆斬, 故殺, 皆凌遲, 過失殺, 減敺罪二等, 傷者, 又減一等【『律』 ○ 出嫁姊妹之奴敺其主同生, 以本服期親照斷。『續』】; 敺家長緦麻親, 杖六徒一, 小功, 杖七徒一半, 大功, 杖八徒二, 折傷以上, 緦麻, 加敺良人罪一等, 小功, 加二等, 大功, 加三等【加者, 加入於死。】, 死者, 皆斬。

❻ 殺一家非死罪三人及肢解人, 凌遲, 從, 斬。【財産, 付死者家, 妻子, 流二。】

❼ 採生折割人者, 凌遲, 從, 斬【財産, 付死者家, 妻子及同居家口, 雖不知情, 流二安置。】, 已行而未傷, 斬, 從, 杖百流三【妻子, 流二。 ○ 里長知而不擧, 杖百, 告獲者, 賞銀二十兩。 『律』 ○ 爲藥用誘致兒童, 刳斫肝胆肢體者, 斬, 妻子, 流二, 捕告者, 賞布百匹。『續』】

[주석-779]

『태종실록』 7년 11월 28일(무인)

轘連山婦人內隱加伊于市。 忠淸道連山縣民牛童之妻內隱加伊與隣男姜守通。

一日, 牛童裹六日糧, 以事歸于隣郡, 內隱加伊謂守曰:“可於路中要殺。”

守曰:“路中, 則吾不敢。 汝若止于中路共宿者, 吾可以殺之。”

及牛童將還, 內隱加伊持酒饌迎于中路, 飮之酒, 因曰:“今夕, 可共宿田中守禾。” 牛童信而從之。

內隱加伊伺其夫熟睡, 潛起引守曰:“此其時矣!” 守遂殺之, 埋于近地。 人頗疑之, 遂移埋于他處, 事發。

刑曹以聞, 上曰:“妻妾殺夫, 未有如此之甚也。”

問黃喜曰:“如此女所犯, 外方守令, 何以刑之?”

喜對曰:“直斬之耳。”

上曰:“律無凌遲之法歟?”

對曰:“前此, 以車裂代凌遲。”

上曰:“若殺之, 一郡其誰知之! 可逮至京師, 立市曉衆, 然後分示諸道。”

[주석-780]

『세종실록』 29년 12월 12일(경오)

傳旨刑曹:“『元典』載元惡鄕吏典刑回示之法, 車裂以徇與醢其肉以食諸侯之文, 雖見于史, 虞、周之刑, 至於大辟而無徇示之文; 『大明律』有陵遲處死之刑, 亦無徇示之文。 今後元惡鄕吏行刑後, 除回示; 陵遲處死者, 亦除回示, 但俱悉罪名, 移文于中外, 使之周知。”

[주석-781]

『연산군일기』 11년 10월 3일(갑인)

命殺興淸房婢從加, 刳剔其屍。 又命承旨權鈞、姜渾、韓恂、吏曹判書金壽童、禮曹判書金勘監刑。 凡罪人奴婢屬公者, 皆令序立觀之, 卽令梟首, 傳屍四方, 其父母剖棺斬屍, 兄弟三四寸, 竝決杖一百, 濟州全家入送。 從加, 成廟奉保夫人夫姜善婢也。 善已被誅, 從加沒爲興淸房婢, 適發狂疾, 訟其主無咎。 王謂憚於入闕而佯狂, 怒殺之。 刳剔之刑, 始此。 自甲子後, 王殘酷日甚, 凡刑人處絞未幾, 尋又處斬, 處斬不足, 又加凌遲, 凌遲不足, 而寸斬刳腸之刑立, 寸斬刳腹, 猶未爲快, 又有碎骨飄風之刑。

[주석-782]

『승정원일기』 영조 즉위년 12월 11일

權益寬, 以義禁府言啓曰:“正刑罪人虎龍, 特施懸街之律事, 命下矣。 收孥、籍産等事, 今方依法律擧行, 而懸街之法, 逆賊必於軍器寺前路, 凌遲處死, 手足異處, 然後懸其頭於鐵物橋街上, 傳示手足於八路。 而今此虎龍, 旣已處斬於堂古介, 身首在於郊外, 今不可以穢惡之物曳入城內懸諸街上, 而旣斬之屍, 追斷其手足, 恐非法意, 何以爲之? 敢稟。”

傳曰:“虎龍陰兇之狀, 不可不播告八方。 雖不可曳入, 傳示等事, 渠亦逆中之人, 則不可不擧行矣。 用懸東門之例, 懸三日於門外, 使京外之人洞皆知之。”

[주석-783]

① 『三國史記』 「新羅本紀」 景文王 14년 5월

伊湌近宗謀逆犯闕, 出禁軍擊破之。 近宗與其黨夜出城, 追獲之車裂。

② 『高麗史節要』 「恭愍王」 7년 4월(미상)

宜令御史臺及諸道按廉使, 究其元惡者車裂, 輕者杖流。

③ 『세조실록』 2년 6월 7일(을사)

朴彭年已服招死於獄中。 義禁府啓:“朴彭年、柳誠源、許慥等, 自去年冬, 與成三問、李塏、河緯地、成勝、兪應孚、權自愼結黨謀反, 罪應凌遲處死。 請將慥、彭年、誠源屍, 車裂梟首傳屍, 其籍沒緣坐, 竝依律文施行。”

④ 『고종실록』 35년 12월 10일

蓋嘗論之, 刑罰之輕重, 隨其罪之大小耳, 非有好惡而高下之也。 故黥劓、剕宮者, 不殺之刑, 而有輕重者; 賜死、處絞、梟首、腰斬、車裂、孥戮者, 殺之之刑, 而有輕重者也。

[주석-784]

① 『史記』 「秦本紀」

及孝公卒太子立, 宗室多怨鞅, 鞅亡, 因以為反, 而卒車裂以狥秦國。

② 『春秋左氏傳』 襄公 22년

轘, 車裂以徇。

[주석-785]

『資治通鑑』 「漢紀」 〈太祖高皇帝下〉 11년 7월

及彭越誅, 醢其肉以賜諸侯。

[주석-786]

① 『영조실록』 4년 4월 6일(병술)

序立百官, 斬逆魁弼夢於軍器寺前路, 孥籍如法。 敎曰:“逆賊弼夢, 曾與賊鏡, 綢繆凶心, 已極絶痛, 而假其首領, 只施荐棘, 末又出陸, 則於渠可謂再生。 而不悛舊惡, 反生窮凶極惡之心, 與逆顯諸賊, 共謀, 稱兵向京之計。 而及夫湖賊勦滅, 逆顯軍潰逃亡, 厥子逆命竄匿之後, 知終不免於三尺, 身在罪謫, 誑誘守令, 逃匿竹島, 終爲就捕。 而及親鞫直招, 渠之窮凶諸節, 實是亘古亘今所無窮凶極惡之大逆, 不可以常例處斷。 軍器寺前路, 百官序立, 凌遲處死, 懸首六日後, 首級沈鹽, 送于都巡撫營, 梟示陣中, 使南賊破膽, 肢體傳示八道。”

② 『승정원일기』 영조 4년 4월 14일

柳綎, 以訓鍊都監言啓曰:“‘賊魁希亮、熊輔、崇坤首級, 沈鹽藏置于光熙門內訓局火藥庫中, 以待都巡撫使回還後, 獻馘。’事, 命下矣。 希亮、熊輔、崇坤等首級, 沈鹽藏置于本局庫中之意, 敢啓。”

[주석-787]

① 『연산군일기』 10년 6월 1일(경신)

傳曰:“湜父子, 處斬, 承健、瀚等, 剖棺凌遲。”

② 『연산군일기』 10년 6월 3일(임술)

傳曰:“洪世弼, 豈以在逃而置之耶! 急令捕告, 其捕告人, 勿論資窮加階, 許接族親, 亦論以死罪。 且雖自縊, 亦可凌遲。”

③ 『연산군일기』 10년 10월 24일(신사)

傳曰:“許磐, 剖棺凌遲, 曺偉、表沿沫、鄭汝昌, 剖棺斬屍, 崔溥、李黿, 斬。”

④ 『연산군일기』 10년 11월 9일(을미)

傳曰:“𢢝妾存伊及父母之屍掘出凌遲。”

[주석-788]

① 『세조실록』 2년 6월 8일(병오)

遂聚百官於軍器監前路環立, 轘李塏等以徇, 梟首于市三日。

② 『세조실록』 2년 6월 21일(기미)

聚百官於軍器監前路環立, 車裂以徇, 梟首于市三日。

③ 『연산군일기』 10년 7월 13일(신축)

傳曰:“凌遲萬壽于西小門外, 梟首、傳屍, 聚庶人以示。”

又下御書曰:“過寵奴子, 煽熾驕恣, 陵上、辱命罪。”

仍傳曰:“取萬壽頭, 授具壽永, 令持示永膺夫人, 以御書意諭之。”

④ 『숙종실록』 6년 4월 12일(신미)

罪人許堅, 凌遲處死於軍器寺前路, 柟, 處絞。

⑤ 『헌종실록』 10년 8월 23일(정사)

罪人權時應結案以爲‘行凶節次, 則渠肆發凶言, 敢犯莫嚴莫重之地, 萬戮猶輕, 晷刻難容。 大逆不道的實遲晩。’罪, 軍器市前路, 不待時凌遲處死。

⑥ 『헌종실록』 10년 9월 4일(무진)

罪人崔英熙結案‘凶如晋、德而附麗於渠, 奸如純·樂而依歸於渠, 自作窩窟, 情節畢露。 謀逆同參的實遲晩。’ 西小門外, 不待時凌遲處死。

[주석-789]

① 『중종실록』 20년 3월 17일(병자)

將大逆尹湯聘、李淵、宣漢、柳絳、洪祐、鄭承宗、尹四聘、元老、河洵、尹興莘、徐閏連, 凌遲于南市, 梟首三日, 傳示四方。

② 『선조실록』 39년 12월 20일(갑인)

右副承旨柳公亮, 以義禁府言啓曰:“推鞫廳啓辭‘兩倭, 令義禁府速爲處之。’事, 允下矣。 常時我國罪人凌遲處死者, 行刑於街市; 處斬者, 行刑于堂峴。 今此兩倭, 雖不輸情, 是亦賊也, 則實與我國罪人有異。 處斬于街上, 宜當。 敢啓。”

[주석-790]

『승정원일기』 영조 즉위년 12월 11일

尹惠敎, 以義禁府言啓曰:“‘虎龍陰兇之狀, 不可不播告八方, 雖不可曳入, 傳示等事, 渠亦逆中之人, 則不可不擧行矣。 用懸東門之例, 懸三日於門外, 使京外洞皆知之。’事, 命下矣。 虎龍之頭, 懸於西小門外三日, 手足傳示八方事, 分付典獄署及京畿監營, 使之卽爲擧行之意, 敢啓。”

[주석-791]

『史記集解』 「秦始皇本紀」

中大夫令齊等二十人, 皆梟首【縣首於木上曰梟。】, 車裂以徇。

[주석-792]

① 『周禮』 「秋官」 〈掌戮〉

凡殺人者，踣諸市，肆之三日。

② 『論語』 「憲問」

夫子固有惑志於公伯寮, 吾力猶能肆諸市朝。

[주석-793]

① 『高麗史』 「世家」 忠肅王(後) 4년 7월 7일(정해)

元斷事官敎化哥里廝哥來, 斬御香使塔思不花, 梟首于市, 籍其家, 囚其妻。

② 『高麗史』 「列傳」 〈諸臣〉 玄德秀

擢材斬孟, 梟示城外。

③ 『高麗史節要』 「仁宗」 14년 2월(미상)

斬賊魁崔永及大將軍黃麟、將軍德宣、判官尹周衡、注簿金智·趙義夫、長史羅孫彥, 梟首三日。

④ 『高麗史節要』 「明宗光孝大王」 4년 10월(미상)

林擢才斬孟頭, 梟示城外。

[주석-794]

① 『태조실록』 3년 2월 15일(을유)

命改營西小門, 斬石匠僧, 梟首于其上, 以警其餘。

② 『단종실록』 1년 10월 28일(신해)

一, 車裂澄玉, 梟首三日後, 傳首于京。

③ 『연산군일기』 10년 5월 2일(신묘)

義禁府啓:“李世佐頭及四肢, 皆已斬來。”

傳曰:“梟首懸栍。”

④ 『연산군일기』 10년 8월 18일(을해)

傳曰:“西邊標內犯入者二人, 其令義禁府, 具車載來於西小門外, 依法處斬, 梟首於東西禁標, 書罪名廣示。”

⑤ 『연산군일기』 10년 9월 26일(계축)

因傳曰:“凌遲處斬者, 竝梟首, 籍沒家産; 凌遲者, 傳屍。”

⑥ 『선조실록』 25년 6월 10일(무술)

是日, 城中亂兵, 擾亂不止, 中殿竟不得發行。 觀察 使宋言愼, 使其麾下, 斬倡亂者數人, 梟示警衆, 衆乃定。

[주석-795]

『세조실록』 2년 6월 7일(을사)

朴彭年已服招死於獄中。 義禁府啓:“朴彭年、柳誠源、許慥等, 自去年冬, 與成三問、李塏、河緯地、成勝、兪應孚、權自愼結黨謀反, 罪應凌遲處死。 請將慥、彭年、誠源屍, 車裂梟首傳屍, 其籍沒緣坐, 竝依律文施行。” 命‘親子, 竝處絞, 母女、妻妾、祖孫、兄弟、姊妹若子之妻妾, 永屬極邊殘邑奴婢, 伯·叔父、兄弟之子, 永屬遠方殘邑奴婢, 餘, 如所啓。’

[주석-796]

『연산군일기』 10년 5월 13일(임인)

傳曰:“李守元、守亨、守義、守貞, 以亂臣緣坐例論斷, 則其罪當處絞。 然此人等, 依父勢而驕縱, 竝處斬, 梟首三日後傳屍。 且於行刑時, 令百官序立後, 往觀朴漢柱梟首處。” 遂斬守元等于軍器寺前。 王命書栍以懸曰:“恃其盤勢慢上陵蔑朝廷罪。 如此之人當去其根株。”

[주석-797]

① 『성종실록』 13년 8월 16일(임자)

卽命‘左承旨李世佐, 賜死于其第。’ 命‘右承旨成俊, 以此意啓于三大妃殿。’ 世佐啓曰:“臣不識面, 請與內官偕往。” 命曺疹隨去。 世佐出招內醫宋欽問曰:“何藥, 可以殺人?” 欽曰:“無如砒礵。” 令注書權柱, 馳往典醫監, 取砒礵而去。 當夕, 傳曰:“世佐勿來, 留宿其第。”

② 『연산군일기』 10년 3월 30일(신묘)

傳旨議政府曰:“陵上之風, 革去未殄。 李世佐, 其在先朝, 當大事不力爭, 至於今日, 年位俱高, 驕縱日恣, 親賜之酒傾注不飮; 金舜孫, 宦侍之微者, 妄自尊大, 傲慢君上。 二人之罪, 不可不正, 故廣收群議, 世佐, 則賜死, 舜孫, 則處斬, 以爲驕傲君上者之戒。”

[주석-798]

① 『연산군일기』 10년 4월 1일(임진)

傳曰:“宮人羅邑德及存非、存伊等, 其卽處斬于軍器寺前, 梟首于市, 各其名下懸栍書曰‘宮禁屬上之事漏洩罪。’ 且令宮人及百官、五部坊里人序立以觀。”

② 『연산군일기』 10년 윤4월 16일(병자)

傳曰:“其卽斬頭于當直廳, 梟首于鐵物廛, 置屍于軍器寺前。 罪名, 以‘自以爲高, 凌蔑君上。’ 書諸栍懸之, 令百官序立。” 時夜四鼓矣。

[주석-799]

① 『연산군일기』 10년 윤4월 29일(기축)

傳曰:“其剖棺斬屍人, 亦梟首于市。”

② 『연산군일기』 10년 10월 24일

義禁府錄戊午年被罪人以啓, 傳曰:“許磐, 剖棺凌遲, 曺偉、表沿沫、鄭汝昌, 剖棺斬屍, 崔溥、李黿, 斬。” 是日昏, 獄卒拿崔溥、李黿, 而至初更, 行刑, 翌日, 梟示百官。

[주석-800]

『선조실록』 27년 3월 9일(정해)

上曰:“斬倭者, 給紅牌, 是好事, 而有斬我國人而納之者, 亦給紅牌, 是, 以紅牌勸殺人也。 諸將官宜察見其頭, 如有僞者, 依軍律梟首可也, 而今何未聞耶?”

忠謙曰:“聞之, 則一人有如是者, 仍梟示云矣。”

[주석-801]

『일성록』 정조 10년 12월 9일

該府, 以‘正刑罪人善復, 孥籍。’啓, 允之。 又以‘梟示罪人明謙, 孥籍。’啓, 敎以:“梟示, 亦有孥籍之例乎? 更考前例草記。”

又啓言:“梟示罪人之孥籍者, 戊申諸賊之例, 姑勿論, 如乙亥之纘新、丙子之興孝, 非止一二, 而前後受敎無梟示罪人勿爲孥籍之敎。 今此明賊, 卽亘古所無之凶逆, 雖以罪關兵事施以梟示, 梟示與正刑, 用法則一般。 逆賊明謙, 請依前草記亟施孥籍之典。”

敎以:“梟示, 軍中之律也; 孥籍, 王府之律也, 事件各異, 不可創行無前之規。 應坐諸人, 竝爲奴婢, 渠之田宅、奴婢, 竝屬之公家。”

[주석-802]

① 『성종실록』 22년 8월 5일(기유)

傳于承政院曰:“……今見元帥啓本, 戍卒因風雨屯聚一處, 而爲賊所擄, 是, 士卒不用將命故也。 今, 用軍法行事, 何如? 其問于三政丞, 政院亦僉議以啓。”

承旨等啓曰:“今, 屢有邊警, 備邊之事與臨陣無異, 以軍法從事爲便。”

尹弼商議:“今觀沿邊之勢, 元帥、節度使雖勤措置, 士卒狃於尋常, 且恃水漲, 屯聚一處, 以至於此, 實威令之不嚴也。 士卒之不謹斥候者, 與夫違令致敗者, 當委諸都元帥, 臨時處斷, 梟首境上廣示, 使知戒。”

② 『연산군일기』 10년 8월 23일(경진)

傳曰:“宰相只畜一馬, 故憚於打圍, 而言者或有之, 宰相豈不能養二馬哉! 且前此軍卒犯平時軍令者, 止杖一百耳。 今大閱及打圍時, 乘弱馬不及隨行者卽斬, 梟首旗竿。”

③ 『중종실록』 23년 4월 16일(정사)

傳曰:“李葉、金仲堅等事, 前者以典刑于邊方, 以示邊將之意啓之。 今旣已三覆, 其梟首于邊方事, 刑曹行移, 可也。”

④ 『중종실록』 23년 4월 22일(계해)

傳于左議政沈貞……曰:“……李葉等, 必欲待時, 則邊方將士皆以爲緩, 而且於兩界, 不得示軍令之嚴矣。 予意, 則待時未便, 梟首事, 旣已議之, 大臣亦已知之。 其待時之議, 乃守法而言也, 但以軍法見之, 似乎緩也。 今方推鞫, 置之死罪者亦多。 若其待時, 則恐軍令尤爲稽緩矣, 其更議以啓。” ……

金謹思、孫澍、尹止衡、柳仁貴、崔世節、金璇議:“旣付有司, 取服照律, 而至於三覆, 所當待時也。 但此則其所犯, 軍令也, 當以軍令罪之。 且將欲擧事於西方, 不須待時, 使邊人知其軍令之嚴矣。”

⑤ 『선조실록』 21년 1월 22일(병오)

傳曰:“雲頭里權管崔成峻, 入寇上國地方, 搶掠官木, 事干此乃逆賊。 大義所關, 不容姑息, 當以軍法誅之。 宜命宣傳官械往境上, 請莅于唐官梟首, 以謝上國。 問于大臣。”

大臣鄭惟吉、柳㙉、金貴榮議:“上敎允當。”

傳曰:“宣傳官金景訥送之, 且令義禁府都事押去, 可也。”

[주석-803]

① 『선조실록』 26년 8월 15일(병신)

備邊司啓曰:“……至於軍令所係, 亦可梟示, 而每事必稟, 臣等常以爲非。”

② 『숙종실록』 12년 12월 16일

至於因臺疏下此敎, 已非和平之發, 況梟示卽軍律, 非宮中可用之律也!

③ 『승정원일기』 영조 2년 6월 9일

臣未知其罪狀之如何, 而謂之梟示, 則是卽軍律, 非所當也。

④ 『승정원일기』 영조 39년 6월 23일

蓋梟示之律, 卽軍律也。 以軍律施於無勢殘民, 其流之弊, 將至於下民之傷, 此予所以侍坐者誰者也。

[주석-804]

① 『중종실록』 18년 4월 1일(임신)

右承旨金末文啓曰:“强盜梟首事, 言于刑曹, 則以爲‘此, 乃新立之條, 報政府擧行, 何如?’云。”

傳曰:“其報府曰‘傳敎內, 因正朝使【申公濟。】聞見事件, 有中朝於漁陽路, 梟强盜之首。 大抵, 强盜殺害人民, 劫掠財物, 其罪深重。 可依中朝梟首街路, 廣示往來人。’”

② 『중종실록』 18년 4월 24일(을미)

檢詳尹止衡, 將堂上意啓曰:“實仇知事, 憲府必審知其情實而取稟, 請自上裁斷。 且强盜梟首事, 雖是中朝之法, 我國, 則曾不行焉。 況以奴殺主, 猶不梟首也, 强盜之罪, 何獨梟首乎! 臣意, 似不可行也。”

傳曰:“實仇知事, 憲府必知其情實也, 是乃疑獄, 勿推, 可也。 强盜梟首事, 初以爲可依中朝之制而行也。 今聞所啓, 果不可行也。”

[주석-805]

『일성록』 정조 10년 12월 10일

又啓言:“明謙逆節有浮於纘新、興孝, 則其應坐中處絞之類, 不可爲奴爲婢而止。 請依前草記施以孥戮之典。”

敎以:“『大典』所不載之律, 豈可創用乎!”

[주석-806]

① 『연산군일기』 10년 윤4월 15일(을해)

傳曰:“金就仁、鄭誠謹, 竝典刑, 梟首鐵物廛橋。”

② 『연산군일기』 10년 윤4월 16일(병자)

傳曰:“其卽斬頭于當直廳, 梟首于鐵物廛, 置屍于軍器寺前。 罪名, 以‘自以爲高, 凌蔑君上。’ 書諸栍懸之, 令百官序立。” 時夜四鼓矣。

③ 『연산군일기』 10년 윤4월 20일(경진)

傳曰:“其卽斬于軍器寺前, 梟首于市, 百官序立如前。”

④ 『중종실록』 20년 3월 17일(병자)

將大逆尹湯聘、李淵、宣漢、柳絳、洪祐、鄭承宗、尹四聘、元老、河洵、尹興莘、徐閏連, 凌遲于南市, 梟首三日, 傳示四方。

⑤ 『선조실록』 29년 7월 22일(정해)

義禁府啓曰:“李夢鶴頭與手足, 已爲上來。 依法梟首于鐵物前路, 過三日後, 傳示四方。 敢稟。”

[주석-807]

① 『승정원일기』 영조 4년 4월 6일

又以訓鍊都監言啓曰:“懷仁縣監金道應、黃澗縣監李挺徽, 卽於鐵物石橋大衢上, 梟示懸首後, 還營之意, 敢啓。”

② 『승정원일기』 영조 4년 4월 10일

用軍律梟示之類, 懸揭於鐵物橋事, 已上竝出榻前下敎, 而詳在『事變』及『推鞫日記』。

③ 『승정원일기』 영조 5년 8월 1일

申致雲, 以御營廳言啓曰:“因捕廳啓辭, 淸州作變罪人儉山, 御營廳習陳時梟示事, 命下矣。 今日鷺梁沙場本廳習陣時, 罪人儉山, 徇示軍中後, 陣前梟示之意, 敢啓。”

[주석-808]

① 『續大典』 「戶典」 〈倉庫〉

凡虛張名目蕩減國穀者, 守令, 依贓律論, 自首免罪, 已遞之官, 減等論; 色吏, 梟示; 監官, 他道極邊定配。

② 『續大典』 「戶典」 〈漕轉〉

❶ 諸邑不屬于漕倉者, 田稅, 竝以地土船直納京倉。【……京江富漢, 稱以都沙工, 徒手下去三南, 圖囑各邑, 先受稅米, 以其船價買船雇人, 其餘換錢, 由陸上來者, 隨其現發, 都沙工, 梟示江邊, 其守令, 從重論罪。】……故敗者, 監色、船主、沙工, 竝梟示【格軍, 限己身絶島爲奴, 米、太, 一一徵捧。

❷ 一處敗船過三隻以上, 該地方守護任掌, 杖一百定配; 故敗時非船人而符同者, 一體梟示。】; 和水者, 梟示【和水現發, 則首倡者, 梟示; 一船人, 竝嚴刑。 ……】; 偸取十石以上者, 梟示。

③ 『續大典』 「戶典」 〈雜令〉

倭供米手標受出而穀物不盡入送者, 監色及同參犯人等, 館門梟示。

④ 『續大典』 「兵典」 〈軍器〉

軍器偸取者, 本曹啓稟梟示, 捕捉者, 論賞。

⑤ 『續大典』 「兵典」 〈用刑〉

❶ 軍兵逃亡, 初犯決棍五十, 再犯八十, 三犯梟示。

❷ 私自調發束伍軍兵者, 只犯者梟示。】

⑥ 『續大典』 「刑典」 〈推斷〉

❶ 鎭卒、屯卒怨望將領結黨放砲者, 雖未殺害, 首犯, 梟示, 爲從, 刑推定配。

❷ 吏卒謀殺帥臣者, 首謀, 梟示, 爲從, 竝絶島定配; 官屬不防禦者, 極邊定配。

⑦ 『大典通編』 「刑典」 〈禁制〉

毋論紗緞綾紬凡係有紋者, 一切嚴禁, 犯者, 市民竝施一律, 譯官、商賈, 自彎府先梟示後狀聞, 物件焚之柵外。

[주석-809]

『大典會通』 「戶典」 〈倉庫〉

營吏舞弄會案者, 無論石數多少梟首, 監簿之營裨, 刑配; 道臣, 告身追奪。 有逋未發覺守令, 三分一徵捧; 流逋未發覺守令, 四分一徵捧, 各施竄配禁錮, 逋吏千石以上, 梟示。

[주석-810]

『大典通編』 「刑典」 〈推斷〉

罪人未結案而傳旨正法者、身已死而追施逆律者、非軍法梟示者, 竝禁除。【英宗己卯。】

[주석-811]

① 『大典通編』 「刑典」 〈推斷〉

軍門梟示罪人, 非臨敵時, 則先捧侤音, 次捧傳旨。

② 『銀臺條例』 「刑攷」 〈傳旨〉

門外黜送、放逐、放歸、付處、配竄、屛裔、安置、圍籬、荐棘、加棘、賜死、梟首等事，竝承傳于各該司。

[주석-812]

『六典條例』 「刑典」 〈刑曹〉 詳覆司 詳覆大辟

大辟罪人, 外道, 則毋論詳覆與梟首, 成送勘合發關行刑, 京囚梟首, 則出付軍門正法, 行刑前, 單子啓下後, 該房郞廳、典獄官員並進監刑, 行刑後, 單子入啓。

[주석-813]

① 『연산군일기』 4년 7월 17일(신해)

傳旨曰:“金宗直, 草茅賤士, 世祖朝登第, 至成宗朝, 擢置經筵, 久在侍從之地, 以至刑曹判書, 竉恩傾朝。 及其病退, 成宗猶使所在官特賜米穀, 以終其年。 今其弟子金馹孫所修史草內, 以不道之言, 誣錄先王朝事, 又載其師宗直「弔義帝文」。 ……其令東·西班三品以上、臺諫、弘文館議刑以啓。”

鄭文炯、韓致禮、李克均、李世佐、盧公弼、尹慜、安瑚、洪自阿、申溥、李德崇、金友臣、洪碩輔、盧公裕、鄭叔墀議:“今觀宗直「弔義帝文」, 非唯口不可讀, 目不忍視也。 宗直, 當世祖朝, 從仕已久, 自謂才高一世, 而不見納於世廟, 遂懷憤懟之心, 托辭於文, 譏剌聖德, 語極不道。 原其心, 與丙子謀亂之臣, 何異! 當論以大逆, 剖棺斬屍, 明正其罪, 以雪臣民之憤, 實合事體。” ……從文炯等議。

② 『연산군일기』 4년 7월 27일(신유)

告誅金馹孫等于宗廟、社稷, 受百官賀。 頒赦中外曰:“恭惟我世祖惠莊大王, 以神武之資, 當國家危疑, 群姦盤據之際, 沈機睿斷, 戡定禍亂, 天命、人心自有歸屬, 聖德神功卓冠百王。 增光祖宗艱大之業, 貽厥子孫燕翼之謀, 繼繼承承, 式至今休。 不意姦臣金宗直包藏禍心, 陰結黨類, 欲售兇謀, 爲日久矣。 假托項籍弑義帝之事, 形諸文字, 詆毁先王, 滔天之惡, 罪在不赦, 論以大逆, 剖棺斬屍。 ……”

[주석-814]

『연산군일기』 10년 4월 19일(경술)

義禁府都事權勣以斬李坡屍辭, 傳曰:“罪人生死何異! 其卽剖棺斬屍, 勿致稽緩。 同楊州牧使鄭健, 檢其屍腐毁與否, 開錄馳啓。”

[주석-815]

『연산군일기』 10년 4월 23일(갑인)

傳曰:“懷陵被廢時, 貴人權氏、奉保夫人白氏、典言豆大等皆與謀。 白氏、豆大, 竝欲剖棺凌遲, 權氏移葬, 使不成墳, 且撤墓道石物, 其子等, 竝分配遐裔, 而無子者, 則幷配兄弟, 其問于三公、六卿以啓。”

領議政成俊等啓:“上敎當矣。”

傳曰:“權貴人, 廢爲庶人, 奉保夫人白氏, 剖棺斬屍, 其夫姜善, 決杖一百, 遐裔爲奴, 籍沒家産。”

[주석-816]

『연산군일기』 10년 10월 24일(신사)

義禁府錄戊午年被罪人以啓, 傳曰:“許磐, 剖棺凌遲, 曺偉、表沿沫、鄭汝昌, 剖棺斬屍, 崔溥、李黿, 斬。” 是日昏, 獄卒拿崔溥、李黿, 而至初更, 行刑, 翌日, 梟示百官。

[주석-817]

① 『성종실록』 14년 6월 15일(병자)

傳旨:“吏曹進封世祖後宮貴人朴氏爲嬪, 德宗後宮淑儀權氏·尹氏、睿宗後宮淑儀崔氏爲貴人。”

② 『성종실록』 25년 4월 26일(갑신)

傳曰:“今日權貴人卒, 明後日當饗客人, 予不忍聞樂, 後日行之, 可也。” 貴人, 德宗後宮也。

[주석-818]

『성종실록』 21년 12월 14일(신유)

奉保夫人白氏卒。 夫人, 本賤人, 上之乳媪也。 上眷遇甚篤, 賜與優厚, 趨附者盈門, 或賂以奴婢、土田, 良民亦多托爲奴, 家財鉅萬, 常出入宮掖, 騶從滿路。 其夫姜善, 亦賤人也, 位至堂上, 交結權貴, 多行不義。

弘文館疏啓云:“夫人, 猝至富貴, 此, 足酬其勞矣。 大開門第, 多所接引, 無恥之徒, 趨附者衆, 豈無所利而然哉!” 上覽疏, 頗不悅, 其後稍疎之, 夫人亦未得肆意焉。 至是, 遘疾, 上軫慮, 雖夜, 留門, 遣使存問, 或至數四。 至是, 訃聞, 上悼甚。【史臣曰:“白氏, 性聰慧。 上念推燥乾濕之勞, 寵遇甚隆, 凡患得患失之徒, 輻輳其門。 前此, 順天府使李拱考滿, 拜同副承旨, 朝野駭愕。 政下之日, 有市井之徒, 偶語於道曰‘此, 非有賢良, 乃奉保夫人姪女夫也。’”】

[주석-819]

『성종실록』 13년 윤8월 11일(정축)

敎旨:“私婢豆大, 自世祖朝迄今, 給事內庭, 勤謹有功, 可永許爲良。”【史臣曰:“豆大, 姓曺, 廣平大君家婢也。 性聰慧, 曉解文字, 累朝給事內庭, 多識宮中故事, 貞熹王后垂簾之際, 出納機務, 勢焰熏灼, 其妹與臺官至爭道, 構成大獄, 其陵轢朝廷如此。 開門納賄, 無恥之徒, 奔走恐後。 往往因緣, 驟致高官, 如李鐵堅、閔永肩、邊處寧, 其尤者也。”】

[주석-820]

① 『연산군일기』 10년 4월 26일(정사)

發貴人權氏塚, 唯空棺。 傳曰:“其初燒屍比丘尼惠明等, 囚禁府鞫之。” 權氏, 德宗後宮, 後封貴人。 平時好佛, 及卒, 惠明依佛家法潛燒其屍。 至是, 王, 以權氏嘗涉於嚴、鄭之事, 追奪封爵, 降爲庶人, 夷其墓。 旣而命剖棺, 不得屍, 怒甚命鞫。

② 『연산군일기』 10년 4월 28일(기미)

傳曰:“權貴人燒屍, 其揀赦前乎?”

承旨李繼孟啓:“貴人, 平時謂其姪許磐妻曰‘我死之後, 當燒之。’ 以此考律文則曰‘其從尊丈遺言燒屍者, 杖八十。’ 此從貴人遺言而燒之, 其論以赦前無疑矣。”

[주석-821]

『연산군일기』 10년 4월 23일(갑인)

又傳曰:“白氏及豆大凌遲, 權貴人墓撤去石物, 令改葬, 使之低微。 石乙非之罪甚重, 堅囚于獄。 遣副修撰李希輔、內官一人于衿川白氏墓; 校理沈貞、內官一人于楊州豆大墓, 皆乘急傳, 監白氏、豆大剖棺斬屍之狀。”

[주석-822]

『연산군일기』 10년 3월 24일(을유)

弼商等議:“上廢后謚曰‘齊獻。’ 改懷墓曰‘懷陵。’”

[주석-823]

① 『연산군일기』 10년 윤4월 21일(신사)

又傳曰:“雪冤, 猶未盡。 宋欽、李坡、尹弼商、李世佐, 皆令凌遲傳屍。”

② 『연산군일기』 10년 윤4월 29일(기축)

傳曰:“其剖棺斬屍人, 亦梟首于市。 且李冑請設臺諫廳, 是亦無禮也。 其以此照律以啓。”

③ 『연산군일기』 10년 5월 3일(임진)

傳曰:“照律以啓。 韓致亨, 剖棺凌遲, 籍沒家産, 墓道碑石等物盡碎破, 將遣人視之。 有子, 則亦可治罪。 克均, 亦籍沒。”

[주석-824]

① 『연산군일기』 10년 10월 1일(무오)

傳曰:“世祖化家爲國, 而如此之言, 尙忍言之, 則亂逆, 豈有加於此哉! 馹孫、冑之父, 竝剖棺斬屍, 訓父忠仁拿來處絞。 馹孫妾子淸伊、淑伊遣人斬來, 冑之子女, 竝定役。” 時, 馹孫妾子隨其母, 待年於梁山、金海。

② 『연산군일기』 10년 10월 14일(신미)

傳曰:“李克均, 論以亂臣, 則其子, 亦當剖棺斬屍。 此類必多, 而不卽啓之, 非也。 義禁府堂上及與議大臣, 竝鞫之。 且考如李世俊者以啓。”

[주석-825]

① 『연산군일기』 10년 11월 11일(정유)

傳曰:“罪人李克均、尹弼商、李坡、李世佐等父及兄弟, 竝剖棺斬屍, 其父母爵牒, 竝收之。”

② 『연산군일기』 11년 9월 19일(경자)

傳曰:“罪人李克均、姜詗、韓訓、李坡、尹弼商等祖及叔姪雖死, 竝剖棺斬屍。 此擧, 似出律外, 然律無此文者, 以其無此理也。 非常之奸, 不可以常法治之, 故治之以律外之刑。”

[주석-826]

『중종실록』 1년 9월 26일(임인)

義禁府啓曰:“任士洪, 在先王朝, 交結朋黨, 濁亂朝政, 猶蒙寬典, 得免顯戮。 至于廢王朝, 寅緣其子崇載, 依付內人綠水, 百計進用, 縱臾爲惡, 戕害忠良, 糜爛百姓, 陷君不義, 幾危宗社罪, 剖棺斬屍, 籍沒家産。 任崇載, 以王室甥親, 出入宮禁, 與其父士洪, 內外盤結, 以濟其奸, 讒賊百端, 縱臾爲惡, 戕害善良, 糜爛百姓, 陷君不義, 其危宗社罪, 剖棺斬屍, 籍沒家産, 何如?”

傳曰:“其議于朴元宗、柳順汀、成希顔。”

元宗等啓曰:“任士洪之罪, 剖棺斬屍, 籍沒家産, 當矣。 崇載, 亦依此律論斷爲當, 唯在睿斷耳。”

傳曰:“剖棺斬屍之刑, 自古罕用, 近日, 以此刑爲常, 慘酷太甚。 予在潛邸, 每聞惻然。 今者, 士洪父子之罪, 固宜不貰, 然士洪, 則依禁府所啓, 而斷之, 崇載, 則翁主尙在, 予不忍刑之。 其除剖棺斬屍、籍沒家産, 只賜給家舍屬公, 可也。 且墓所石物, 亦可撤去。”【翁主, 成宗之女也。】

[주석-827]

① 『중종실록』 1년 10월 7일(임자)

傳曰:“近來無罪被誅者及剖棺斬屍者, 竝贈爵, 錄其子孫, 如鄭麟趾、韓明澮、沈澮、韓致亨、魚世謙、尹弼商、成俊、李克均等, 竝禮葬, 修立石物致祭, 被誅人中堂下官, 竝則堂上官爵。”

② 『중종실록』 20년 윤12월 11일(을축)

傳曰:“廢朝時戊午、甲子年間, 祖宗朝士林無罪被戮者, 甚多。 其後, 令該曹贈爵且錄用其子孫也。 某人, 以某事, 被戮或剖棺斬屍等事, 令禁府抄啓; 贈爵及錄用與否, 亦令銓曹書啓。”

[주석-828]

『중종실록』 38년 3월 22일(병인)

傳于政院曰:“近來弑父之變, 相繼而出, 至爲駭愕。 義城囚尹承孫與李守孫之子均, 皆不得明示國法, 而自斃於杖下。 古有剖棺斬屍之事, 而不宜於王法之意, 予已知之。 然分明手刃, 而不得以其罪罪之, 何以處之? 破家瀦宅, 亦何如? 遣史官, 議于三公。”

左議政洪彦弼議:“天下之惡, 無大於斯。 尹承孫、李均等, 今皆已死, 雖不得加刑於其身, 竝依舊例, 破家瀦宅以懲惡逆, 何如?” 領議政尹殷輔、右議政尹仁鏡議亦同。

[주석-829]

① 『승정원일기』 경종 2년 8월 13일

三司合啓:“……剖棺戮屍之法, 雖不能追行, 收孥籍産之命, 又何可寢而不擧也! 若正植、昌道之流, 不過爲頤、集輩指揮驅使, 而獨施極律, 況此凶渠逆魁, 獨廢應施之典, 輕重倒置, 法意乖錯。 夫法者, 祖宗之法, 而後王遵守, 不敢失墜者也。 殿下其何可有所低昻於先王成憲也哉! 王章不可終屈, 輿情不可强拂。 請亟寢頤命、昌集收孥籍産還收之命。”

上曰:“依啓。”

② 『승정원일기』 정조 즉위년 5월 25일

校理李克生疏曰:“……文女之罪, 上通於天, 雖使人人手刃而肉臠, 猶不足以甘心, 而聖國、尙魯之臥死牖下, 神人咸憤, 則剖棺戮屍, 肢解寸斷, 正是此輩當律也。”

[주석-830]

『승정원일기』 영조 1년 4월 26일

正言成震齡所啓:“……向來四大臣之冤酷, 尙忍言哉! 其所以構誣成案者, 雖極巧密凶慘, 而猶有隨處綻露, 不可諱人耳目者, 故恐人心之終不厭服, 而思所以張大其擧, 熒惑觀聽, 遂發兩大臣戮屍之啓, 噫嘻痛矣。 剖棺戮屍, 自仁廟朝, 已有禁令, 而渠輩, 乃無端創開, 以濟其凶慝之計, 雖賴大行大王至仁聖德, 使二大臣得免天壤之禍, 而凶徒不有祖宗仁厚之典, 欲逞其無限慘毒於旣骨之後者, 尤極痛惋。 請其時兩大臣戮屍合啓首發三司諸臣, 亟令査出, 極邊遠竄, 連啓諸人, 竝削奪官爵, 門外黜送。”

[주석-831]

① 『광해군일기』 4년 3월 8일(임인)

傳曰:“金孝哉、德哉, 乃巨魁直哉之弟; 全寯、全弘業等, 直哉之壻; 全騫, 則最賊黨也, 竝追施典刑, 依鄭汝立兄弟、壻、姪例籍沒。”

② 『광해군일기』 4년 3월 9일(계묘)

王曰:“己丑之獄, 杖斃而追施典刑者, 幾人乎?”

右相曰:“似是李震吉、曺大中二人矣。”

③ 『광해군일기』 인조 6년 7월 13일

禁府啓曰:“今此李繼先、閔濧, 旣以主謀渠魁, 追施正刑, 破家瀦澤一事, 何以爲之?”

傳曰:“勿爲瀦澤。”

④ 『승정원일기』 효종 2년 5월 20일

吏曹啓曰:“咸悅弑母罪人賢逸, 已爲追施顯戮, 降其邑號, 罷其守令, 破家瀦澤事, 啓下矣。 咸悅縣監□道一, 依法罷職, 本縣, 則革罷, 他邑便近處合竝事, 本道觀察使處行會啓聞施行, 何如?”

傳曰:“允。”

[주석-832]

① 『승정원일기』 영조 32년 12월 11일

上命承旨書之曰:“噫! 臨御以後, 凡法之過重者、刑之法外者, 或釐正或除之, 而猶有一事, 昨年以後, 欲下敎而不果。 凡坐戮之典, 其當身正法然後乃施者, 而至於追施逆律者, 其元犯, 旣物故不施刑, 而其父與子, 不篤老非年滿, 則皆爲正法, 此, 反重於元犯也。 旣不施刑於元犯者, 施於父子, 非王政之所宜。 其若年久後追施者, 於其子, 或有其時年不滿者, 或有其時未有者, 而俱被其律, 亦非王政之所忍。 是, 豈篤老、年未滿除刑之意! 而律文亦無待年正法之事。 此後, 追施逆律者, 其父與子, 勿施一律, 依兄弟應坐律擧行事, 奉承傳施行。”

② 『승정원일기』 영조 35년 8월 19일

上曰:“……自今日事係王府·秋曹者不待結案正法、軍門梟示、傳旨正法、追施逆律等事, 一竝永除。 此後爲人君者, 有此擧, 有司執法之臣, 將此敎而爭之, 在下之臣, 不遵此敎, 迎合助君承順爲事之人、此宵小苟容之輩, 王章昭昭, 其猶難逭。”

[주석-833]

『大典通編』 「刑典」 〈推斷〉

罪人未結案而傳旨正法者、身已死而追施逆律者、非軍法梟示者, 竝禁除。【英宗己卯。】